
Începe cartea numită DECAMERON! și zisă 
PRINŢUL GALEOTTO?, care cuprinde o sută de 
povești istorisite în zece zile de către șapte 
doamne și trei cavaleri. 


1 Decameron, cuvânt grec format din deca (zece) și imera (zi). Cartea e 
intitulată astfel pentru că cele o sută de povești pe care le cuprinde 
sunt istorisite în zece zile (n. a.). 
2 Într-un vechi roman cavaleresc din ciclul Mesei Rotunde, un cavaler 
pe nume Galeotto ajută la înfiriparea iubirii dintre regina Ginevra si 
scutierul Lancialotto. Boccaccio (sau poate alţii, nu se știe), gândindu- 
se la versul lui Dante care în Cântul V din Infern, episodul cu 
Francesca da Rimini, spune „Galeotto fu il libro e chi lo scrisse” 
(Galeotto a fost cartea și cel care a scris-o), și-a denumit opera astfel 
poate tocmai pentru a da să se înţeleagă că după cum acea carte a 

prilejuit înfiriparea dragostei dintre Paolo și Francesca, la fel si cartea 
lui ar putea prilejui printre cititori înfiriparea unei iubiri (n. t.). 


CUVÂNT ÎNAINTE 


Omenesc lucru este să-ți fie milă de cei necăjiţi: și, deși 
mila aceasta îi şade bine orișicui, ea se cuvine a fi simțită 
mai cu seamă de către aceia care au avut și ei nevoie de 
mângâiere odinioară și au găsit-o chiar la unii; or, printre 
aceștia de pe urmă, dacă a mai fost vreodată om să aibă 
într-adevăr nevoie de ea, să-i fie scumpă ori să-i încerce 
bucuria, eu unul fără îndoială mă număr printre ei. Încă 
din fragedă tinerețe și până în vremurile de față, eu, ca 
unul care pururi am fost înflăcărat de o iubire înălțătoare 
și curată, poate cu mult mai înălțătoare și mai curată decât 
s-ar cuveni umilei mele stări - asa precum ar putea crede 
unii, din cele câte povestesc - deși găsit-am laudă și 
prețuire la aceia care îmi aflaseră iubirea și erau oameni 
înţelepţi, cu toate aceste, zic, mi-a fost nespus de greu s-o 
îndur, și nu din pricina cruzimii femeii îndrăgite, ci din 
pricina văpăii în care ardeam muncit de doruri nesățioase; 
iară văpaia aceasta, neingăduindu-mi să găsesc în nici un 
Chip vreo alinare, adesea mă făcea să simt mai multă 
amărăciune decât ar fi trebuit. Or, în amărăciunea aceasta, 
cuvintele de bine ale câte unui prieten și mângâierile lui 
mi-au adus atâta usurare, încât sunt pe deplin încredințat 
că numai datorită lor se face c-am scăpat cu viată. Dar, 
după voia Aceluia ce-i fără de sfârșit și care a rânduit prin 
legi nestrămutate ca tot ce-i omenesc să piară, iubirea mea 
- mai arzătoare ca orișicare alta, pe care nici o hotărâre, 
nici o povață, nici o rușine ce-ar fi putut s-o amenințe sau 
vreo primejdie care s-ar fi iscat dintr-insa n-au izbutit s-o 
frângă și nici măcar s-o zdruncine - s-a măcinat ea însăși 
cu vremea, în așa măsură, încât nu mi-a lăsat în suflet din 
tot ce-a fost odinioară decât doar desfătarea pe care o dă 

de obicei acelora ce nu cutează să se avânte prea departe 
pe primejdioasele-i întinsuri; drept care, de unde înainte 
vreme iubirea îmi era Chin, azi, fiind înlăturată orișice 
suferință, rămas-am doar cu bucuria. Cu toate acestea 
însă, deși durerile au pierit, nu mi-au pierit din minte 
binefacerile de care am avut parte pe vremuri de la aceia 
care din dragoste față de mine sufereau și ei la gândul 
chinurilor mele; și nici nu cred c-am să le uit vreodată, 
până în ceasul mortii. Or, după cum dintre toate virtuțile, 
după părerea mea, recunostinta e cea mai vrednică de 
laudă, tot așa după cum nerecunoștința e vrednică de 
ocară, fiindcă n-aș vrea să par un nerecunoscător, mi-am 
pus în gând ca atât cât pot, în schimbul celor ce-am primit, 
acum că în sfârșit pot zice c-am scăpat din mrejele iubirii, 
s-aduc un dram de mângâiere, dacă nu acelora care m-au 
ajutat și care, mulțumită înțelepciunii lor și sorții celei 
bune, din fericire, n-au nevoie de ea, măcar acelora ce-i 
duc lipsă. Și chiar dacă sprijinul meu ori mângâierea mea, 
cum vreți să-i ziceti dumneavoastră, n-ar însemna mare 
lucru față de unii ca aceștia, eu totuși socotesc că-i bine să 
te înfățișezi cu ea acolo unde lipsa se arată a fi mai mare, 
atât pentru că mângâierea e mai folositoare acolo, cât și 
pentru că e mai dragă aceluia ce are nevoie de ea. Și unde 
este omul, oricine ar fi să fie el, care ar putea tăgădui că 
sprijinul acesta se cade a fi dat mai degrabă 
drăgăstoaselor femei decât bărbaților?Femeile își tăinuiesc 
cu teamă și rușine în gingașul lor piept văpăile iubirii, 
care, după câte știu aceia ce le-au simţit pe pielea lor, 
ascund puteri nebănuite de a se face cunoscute; și în afară 
de aceasta, femeile ținute în frâu de voia, de porunca ori 
de bunul plac al taţilor, al mamelor, al fraţilor sau soților 
rămân închise cea mai mare parte a vremii în strâmtele 
hotare ale odăii lor și, stând așa în huzur, pe de-o parte de 
voie și pe de alta de nevoie, se tot gândesc la câte toate și 
nu e cu putință ca gândurile lor să fie pururi vesele. lar 
dacă uneori din pricina acestor gânduri se lasă pradă 

întristării stârnite de vreun dor aprins, sunt nevoite să 
rămână, spre marea lor mâhnire, mereu întru aceleași 
gânduri, de nu le vin în minte și nu le înviorează altele noi 
și mai plăcute; unde mai pui că ele, femeile, îndură totul cu 
mult mai greu decât bărbații. Așa ceva nu li se întâmplă 
bărbaților îndrăgostiți și ne putem da seama în chip vădit 
de lucrul ăsta. Ei, dacă sunt munciti de doruri sau de 
gânduri negre, pot să-și aline plictiseala și amărăciunea 
lor, în fel și fel de chipuri: căci ei, dacă doresc, pot să se 
plimbe în voie, să audă și să vadă nenumărate lucruri, să 
meargă la vânat, la pescuit, să călărească, să joace cărti 
sau alteori să-și vadă de negustorie. Și dintre toate 
acestea, fieștecare în parte are puterea de-a atrage sufletul 
zbuciumat la sine, cu totul sau barem în parte, și de a-i 
întoarce fața de la un gând mai uricios, măcar pentru o 
bucată de vreme, dacă nu mai mult; după care, sufletul, 
într-un fel sau altul, ori își găsește o mângâiere, ori nu mai 
suferă așa mult. De aceea dar, ca să se îndrepte prin 
mijlocirea mea măcar în parte vina Sortii, care s-a dovedit 
zgârcită în ajutorul ei tocmai acolo unde ar fi fost mai 
multă nevoie de el, adică la femei, pe care le cunoaștem 
cât sunt de slabe și plăpânde, într-ajutorul și scăparea 
acelora care iubesc (căci celorlalte le e de ajuns acul, fusul 
și depănătoarea), mi-am pus în gând să povestesc o sută de 
povești, ori basme, ori parabole, ori istorioare, cum veți 
vrea să le numiți, istorisite în zece zile de către o 
preacinstită ceată de șapte doamne și trei tineri care s-au 
întovărășit pe vremea păcătoasă a molimei de odinioară, 
precum și câteva cântări cântate întru desfătarea lor de 
către doamnele amintite. Din care povestiri se vor vădi 
plăcute sau dureroase întâmplări de dragoste, precum și 
alte norocoase fapte, petrecute atât în vremurile noastre, 
cât și în cele de demult; iar din cuprinsul lor, femeile sus- 
amintite ce vor ajunge a le ceti se vor alege pe de-o parte 
cu bucuria desfătării pricinuită lor de întâmplările hazlii, 


3 E vorba despre ciuma care a bântuit Florenţa în anul 1348 (n. t.). 


iar pe de altă parte cu sfaturi de folos, putând astfel să-și 
deie seama de cele ce se cer a fi urmate întru totul, cât și 
de altele, de care s-ar cuveni să se ferească; și e cu 
neputinţă, cred, ca lucrurile acestea să nu le aducă alinare. 
Iar de va fi așa (Și deie Domnul așa să fie), să mulțumească 
dragostei care descătușându-mă din lanţurile ei, mi-a dat 
puterea să trudesc întru plăcerea lor. 


ZIUA ÎNTÂI 
PAMPINEA 


Începe prima zi a Decameronului, în care, după ce 
autorul arată din ce anume pricină s-a întâmplat ca cei 
mai pe urmă amintiți să fie nevoiți să se adune la 
povești, sub sceptrul Pampineei, se vorbește despre ce- 
i place mai mult fiecăruia. 


De câte ori cuget la voi, prea drăgălașe doamne, și văd 
cât sunteţi de miloase din fire, tot de atâtea ori îmi dau 
seama că această carte după părerea voastră, va începe în 
chip trist și dureros, așa cum este jalnica pomenire a 
molimei de ciumă prin care am trecut, pomenire pe care 
cartea mea o înscrie în fruntea eif și care a fost deopotrivă 
de păgubitoare și pentru cei care au trăit-o și pentru cei 
care au aflat în alte chipuri despre dânsa. Cu toate acestea 
însă, n-aş vrea ca asta să vă sperie, ca și cum de-aţi citi 
înainte aţi fi silite să petreceţi mai toată vremea lăcrămând 
și suspinând din greu. Începutul acesta înfricoșător vă fie 
cum îi e drumeţului un munte prăpăstios și drept, la 
poalele căruia se întinde o pajiște frumoasă și 
dezmierdătoare, care îi va fi la urmă cu atât mai plăcută cu 
cât mai anevoioasă i-a fost truda urcușului și-a coborâșului. 
Căci după cum durerea urmează bucuriei, tot astfel și 
necazurile sfârșesc prin voie bună. Acestei scurte întristări 
(zic scurtă fiindcă e cuprinsă în prea puţine file) îi vor 
călca în curând pe urme bucuria și desfătarea pe care v-am 
făgăduit-o încă mai dinainte și la care, de nu v-aș fi 


1 Pentru a explica în ce împrejurări au fost istorisite cele o sută de 
povești din Decameronul, Boccaccio își începe cartea prin faimoasa 
descriere a epidemiei de ciumă din Florenţa (n. t). 

destăinuit-o, poate că nu v-aţi aștepta după un atare 
început. E adevărat, mărturisesc, că dacă aș fi putut să vă 
aduc acolo unde vream pe altă cale decât pe una așa 
spinoasă cum e aceasta, aș fi făcut-o bucuros; dar fiindcă 
nu era putință fără de această pomenire să arăt de ce 
anume s-au întâmplat cele ce urmează a se ceti, mă văd 
silit, de voie, de nevoie, să vi le aștern aci. 

Spun, dar, că se împliniseră o mie trei sute și patruzeci 
și opt de ani de la prea rodnica întrupare a Fiului lui 
Dumnezeu, când în cinstită și măreaţa cetate a Florenței, 
mai mândră ca oricare alta dintre cetăţile Italiei, s-a 
încuibat ciuma cea ucigătoare, care prin mijlocirea stelelor 
sau poate datorită faptelor noastre mișelești, trimisă fiind 
spre îndreptare asupra muritorilor de către dreapta urgie 
a Celui-de-Sus, prinzând a bântui cu câţiva ani mai înainte 
în părţile de răsărit, după ce curăţise locul de mari mulțimi 
de oameni, călătorind din loc în loc fără să se oprească, 
ajunse a se lăţi cumplit și către soare-apune. Împotriva ei 
se dovediră neputincioase și înţelepciunea și prevederea 
omenească, mulțumită cărora orașul fusese curăţat de 
toată spurcăciunea prin slujbași anume rânduiţi cu asta; 
cei atinși de boală fură opriţi de a pătrunde în el și așijderi 
se dădură o seamă de poveţe întru păstrarea sănătăţii, dar 
fiindcă nici acestea toate, nici rugăciunile smerite, ce nu 
numai o dată, ci de nenumărate ori s-au înălțat la Domnul 
de către evlavioși, prin procesiuni, sau altfel, nu se arătară 
de folos, către începutul primăverii sus-amintitului văleat, 
boliștea prinse a-și vădi în chip cu totul uimitor și groaznic 
la vedere semnele ei cumplite. La noi nu se arăta ca în 
răsărit, pe unde, dacă îi ieșea cuiva sânge pe nas, puteai să 
juri că-i semn de moarte sigură; ci, la începutul bolii, atât 
bărbaţilor cât și femeilor le ieșeau pe la subţiori ori pe la 
stinghii niște umflături, din care unele erau cam cât ar fi 
un măr, altele cât ar fi un ou, care mai mari, care mai mici, 
și umflăturilor acestora norodul le zicea buboaie. Iar de la 
subţiori și stinghii în foarte scurtă vreme buboiul aducător 

de moarte prinse a se împrăștia, ivindu-se peste tot trupul; 
după aceea, șartul bolii se preschimba și multora le 
apărură pete negre sau vineţii pe braţe, pe coapse și pe 
alte părţi, unora mari și rare, altora dese și mărunte. Și, 
după cum buboiul fusese la început, și încă mai era, semn 
neîndoios de moarte, la fel erau și petele, dacă ţi se arătau 
pe trup. Întru tămăduirea lor nici sfaturile doctorilor și nici 
puterea vreunui leac nu ajutau și nu păreau să fie bune la 
ceva. Dimpotrivă, ori fiindcă firea bolii nu suferea, ori 
fiindcă, în neștiinţa lor, acei care tămăduiau (și al căror 
număr, în afară de cei care aveau carte, sporise foarte 
mult și cu femei și cu bărbaţi care habar nu aveau de 
știința cea doftoricească) nu izbutiseră să afle din ce 
purcede boala și ca atare nu știau să-i deie leacul cuvenit, 
nu numai că erau puţini acei care se vindecau, ci 
dimpotrivă aproape toţi mureau până în a treia zi de la 
ivirea semnelor de care pomeneam mai sus, care mai 
curând, care mai târziu, și cei mai mulţi fără fierbinţeli sau 
alte neajunsuri. 

Ceea ce învârtoșea puterea acestei molimi era că boala 
se întindea de la bolnavi la sănătoși întocmai cum se 
întinde focul când întâlnește în calea lui ceva uscat ori 
unsuros. Răul purcese mai avan nu numai fiindcă faptul de 
a sta de vorbă cu bolnavii ori de a te apropia de ei prilejuia 
și celor teferi aceeași boală ori moartea obștească, ci și 
fiindcă era de ajuns să atingi veșmintele sau lucrurile 
folosite de dânșii, ca prin atare atingere boleșniţa să se 
lăţească. Uluitoare lucruri mi-e dat să povestesc; lucruri 
cari, dacă n-ar fi fost văzute de ochii mei și ai altor mulţi, 
nu m-aș încumeta nici barem să le cred, necum să le și 
scriu, chiar dacă le-aș fi auzit din gura unui om vrednic de 
toată încrederea. Spun, dar, că felul acestei molimi vădea 
atari puteri în a se întinde de la unul la altul, încât nu 
trecea doar de la om la om, dar, ceea ce-i mai uimitor, în 
multe rânduri se întâmpla ca un lucru oarecare de-al unui 
om atins de boală sau mort de pe urma ei nu numai să 

îmbolnăvească, dar să și omoare în scurtă vreme pe orice 
animal străin de speța omenească, dacă se atingea de el. 
Lucru de care m-am încredinţat chiar eu cu ochii mei 
(precum spuneam mai adineauri), într-o bună zi când, fiind 
azvârlite în stradă zdrenţele unui om sărac, mort tocmai de 
pe urma ciumei, doi porci dădură peste ele și, după 
obiceiul lor, tot apucându-le cu râtul și scuturându-le în 
dinţi, în foarte scurtă vreme, după ce se rostogoliră în 
ţărână de vreo câteva ori, de parcă ar fi fost otrăviţi, se 
prăbușiră morţi peste netrebnicele haine ce le aduseseră 
pieirea. 

De pe urma acestor întâmplări și a altora asemănătoare, 
ba și mai și ca astea, porniră a se naște în cei scăpaţi cu 
viaţă felurite temeri și închipuiri, care îi făceau pe toţi să 
urmărească aceeași ţintă neomenoasă și haină, anume 
aceea de-a fugi și de-a se înstrăina de cei atinși de boală și 
de lucrurile lor; într-acest chip fieștecare credea că 
dobândește scăpare pentru sine. Se aflau printre aceștia 
unii care credeau că o viaţă cumpătată și înlăturarea a 
toate câte îţi prisosesc și întrec măsura era mijlocul cel 
mai bun pentru a înfrunta boleșniţa, drept care, 
întovărășindu-se cu alţii ca și ei, trăiau departe de ceilalți 
și, adunându-se în case pe unde nu erau bolnavi, se 
închideau acolo și, folosind cu cumpătare vinuri de soi, 
bucate alese, fugind de orice desfrânare, ferindu-se să stea 
de vorbă cu cei străini ori să audă vești dinafară despre 
morţi ori despre cei bolnavi, își petreceau vremea cântând 
și petrecând după puteri. Alţii, în schimb, pătrunși de altă 
încredințare, potrivnică acesteia, ziceau că băutura multă, 
îndestularea poftelor, hoinărelile însoţite de cântece, 
petrecerile și îmbuibarea precum și luarea în derâs a celor 
câte se întâmplau erau leac neîndoielnic pentru stârpirea 
răului, și după cum le sta în puteri, făceau așa precum 
ziceau, hoinărind zi și noapte de la o cârciumă la alta, bând 
fără de măsură și mai cu seamă chefuind prin casele 
străine, îndată ce simțeau că dau de bine acolo. Și nu le 

venea greu să facă treaba asta, pentru că aproape toţi (ca 
și cum nu le-ar fi fost dat să mai trăiască multă vreme) își 
părăseau avutul lăsându-se în voia sorții, drept care cele 
mai multe case ajunseseră bun obștesc și orișice străin, 
dacă se pripășea pe acolo, se folosea de ele cum s-ar fi 
folosit însuși stăpânul lor. Totuși, deși erau porniţi pe-o 
viaţă atât de ticăloasă, făceau tot ce le sta în puteri spre a 
se feri de cei bolnavi. Și în toată urgia asta și în jalea care 
se abătuse peste orașul nostru, puterea vrednică de cinste 
a legilor divine și omenești se prăbușise, destrămându-se 
cu totul, din pricină că dregătorii și cei însărcinaţi cu 
ducerea la înfăptuire a legilor obștești erau și ei la fel ca 
ceilalți, ori morţi cu toţii, ori bolnavi, ori părăsiţi de 
slujitori, astfel încât n-aveau putinţă să-și împlinească 
datoria; de aceea orișicine putea să facă ce poftea. Mulţi 
alţii în schimb urmau o cale de mijloc, cam între celelalte 
două de care pomeneam mai sus, fără să se abţină chiar 
într-atât de la mâncare ca cei dintâi și fără a se lăcomi la 
băutură și alte rele ca cei din urmă; aceștia se îndestulau 
după placul inimii cu tot ce le făcea trebuinţă și nu ședeau 
închiși în casă, ci dimpotrivă se plimbau ţinând în mână 
flori, buruieni mirositoare sau tot soiul de mirodenii, pe 
care le duceau la nas, încredinţaţi fiind că aromatele 
acelea erau un leac desăvârșit, asta cu atât mai mult cu cât 
văzduhul întreg părea îmbibat și împuţit de molimă, de 
leacuri și de duhoarea împrăștiată de leșurile putrezite. 
Alţii, urmând o cale mai haină (de parcă cu ajutorul ei s- 
ar fi văzut la adăpost), ziceau că ciuma n-are leac mai bun 
și nimerit decât să-i fugi din cale; și împinși de gândul ăsta, 
fără să le mai pese de altceva decât de ei, o mulţime de 
femei și de bărbaţi își părăsiră orașul, casele, așezările, tot 
rostul lor și rudele, și prinseră a căuta adăpost la ţară, pe 
pământurile lor sau pe cele ale prietenilor, ca și cum furia 
cerului, care prin ciuma asta voia să pedepsească ticăloșia 
omenească, nu i-ar fi lovit oriunde s-ar fi aflat, ci, cruţându- 
i, s-ar fi abătut numai și numai asupra acelora rămași între 

hotarele cetăţii, sau ca și cum s-ar fi gândit că nimeni n-ar 
mai fi trebuit să scape cu viaţă și că orașului îi bătuse cel 
de pe urmă ceas. Dintre toţi aceștia care nutreau păreri 
atât de diferite, nu toţi se prăpădiră, dar nici prea mulţi 
din ei, ce-i drept, nu rămaseră în viaţă, dimpotrivă, cei mai 
mulți, îmbolnăvindu-se prin locurile unde fugiseră, zăceau 
acum care pe unde apucau, părăsiți de rude și de prieteni, 
în virtutea pildei pe care le-o dăduseră când erau încă 
teferi. Însă pe lângă faptul că oamenii se ocoleau, că n-ai fi 
aflat vecin să aibă grijă de celălalt, că înseși rubedeniile se 
cercetau rareori sau chiar de loc, izbeliștea vârâse atâta 
spaimă în sufletele oamenilor, încât se părăsea frate pe 
frate, unchi pe nepot, soră pe frate și adeseori nevasta își 
părăsea bărbatul, dar ceea ce-i mai groaznic, ba chiar de 
necrezut, părinţii înșiși se fereau să mai poarte de grijă 
copiilor și să-i slujească în neputinţă, de parcă n-ar fi fost 
ai lor. Din care pricină acelora care se îmbolnăveau - și 
numărul lor, atât bărbaţi cât și femei, era înfricoșător de 
mare - nu le mai rămânea alt ajutor pe lume decât ori mila 
prietenilor (care erau puţini), ori setea de câștig a slugilor, 
ce, ispitite de simbrii mari și grase, se încumetau să-i 
slujească, deși nici din acestea nu se aflau cu ușurință; iar 
cei care se încumetau la una ca aceasta erau oameni de 
rând, femeile ca și bărbaţii, și de cele mai multe ori erau 
nedeprinși cu slujbe de acest soi, astfel încât tot ce făceau 
era să întindă de departe bolnavilor unele lucruri pe care 
dânșii le cereau sau să-i vegheze în ceasul morţii; și 
adeseori se întâmpla ca, aflându-se în atare slujbă să-și 
piarză și ei viaţa cu câștig cu tot. Din părăsirea aceasta a 
bolnavilor de către vecini, rude și prieteni cât și din pricină 
că slugile se aflau cu mare greutate se statornici un obicei 
nemaipomenit până atunci, prin care orișice femeie, oricât 
era ea de frumoasă de nobilă de plăcută, dacă se 
îmbolnăvea, nu mai ţinea seamă de faptul că are în slujbă 
un bărbat, fie el tânăr ori bătrân și nu se rușina să-și 
dezgolească în fața lui orișice parte a trupului când 

suferința îi da ghes, întocmai cum ar fi făcut și față de-o 
femeie, lucru care apoi pentru acele ce se vindecară fu 
poate o pricină ce le făcu mai îngăduitoare cu propria lor 
cinste. Unde mai puneţi c-au murit mulţi din aceia care, 
dacă ar fi fost ajutoraţi la timp, ar fi scăpat cu zile. Atât din 
pricină că le lipseau bolnavilor îngrijirile trebuincioase, cât 
și din pricina puterii cu care ciuma se întindea, atât era de 
mare mulţimea celor ce mureau și zi și noapte fără preget, 
că ai fi rămas înmărmurit nu numai la vederea lor dar chiar 
și dacă altul ţi-ar fi istorisit câţi inși muriseră în oraș. lată 
de ce printre aceia care scăpau cu zile se cuibăriră în chip 
firesc apucături potrivnice moravurilor de altădată. 

Era pe vremuri obiceiul (care și azi mai dăinuiește) ca 
rubedeniile de parte femeiască și vecinele mortului să se 
adune în casa lui și să-l bocească acolo dimpreună cu 
femeile casei; pe de altă parte vecinii, precum și rudele 
apropiate și alți bărbaţi de prin oraș se adunau în faţa 
casei unde veneau și popii, mai mulţi sau mai puţini, după 
cum cerea rangul și starea răposatului și, pe urmă, mortul 
era purtat pe umeri de către cei de-o seamă cu el până la 
biserica pe care și-o alesese singur mai înainte de-a muri, 
cu alai, cu lumânări aprinse și cântece de îngropăciune. 
Dar datinile acestea, când începu să se învrăjbească urgia 
spurcatei boleșniţi, pieriră în mare parte, dacă nu chiar de 
tot, și în locul lor se înscăunară altele noi. Așa se face că 
oamenii mureau nu numai fără să aibă în preajmă femei 
care să-i bocească, dar erau mulţi și dintr-aceia care se 
petreceau din viaţă fără de nici un martor. La prea puţini 
le era dat să aibă parte de suspinele și de lacrimile amare 
ale rubedeniilor, dimpotrivă, cei mai mulţi se alegeau cu 
râsetele, cu glumele și cu petrecerea mulțimii care se 
desfăta pe socoteala lor și-a ciumei, iar femeile, lăsând în 
plata Domnului orișice simțământ de milă ce-i înnăscut în 
ele, deprinseră în curând mai bine ca oricine - întru 
scăparea lor - și obiceiul ăsta. Rari erau cei ale căror 
trupuri erau întovărășite până la biserică de mai mult de 

zece sau doisprezece vecini, iar cosciugele lor nu erau 
duse pe umeri de către preacinstiţi și nobili cetăţeni, ci de 
un soi nou de dricari, ridicaţi din pleava orașului, care își 
ziceau ei înșiși ciocli și care făceau treaba asta pe bani. 
Aceștia purtau cu pași grăbiţi coșciugul pe urma a patru 
sau cinci popi cu prea puţine lumânări sau uneori chiar 
fără nici una, nu la biserica pe care și-o alesese mortul din 
viață încă, ci la aceea care era mai apropiată; iar acolo 
popii, cu ajutorul cioclilor, zvârleau mortul în prima groapă 
pe care o aflau că-i goală, fără să-și deie osteneala de a-i 
citi vreo slujbă mai lungă ori mai aleasă. 

Cu oamenii de rând și în parte chiar și cu aceia din 
pătura de mijloc, lucrurile se petreceau în chip și mai 
neomenos; cei mai mulţi dintre aceștia, fiind ţintuiţi în casă 
de sărăcie ori de nădejdea că astfel vor scăpa, cădeau 
loviți de boală cu miile pe zi și, nefiind nici slujiţi, nici 
ajutaţi de nimeni, mureau ca muștele cu toţii, fără putinţă 
de scăpare. Și foarte mulţi își dădeau duhul Și zi și noapte 
chiar pe stradă, iar alţii, chiar dacă apucau să moară în 
casele lor proprii, numai cu duhoarea leșurilor ajungeau să 
dea de știre vecinilor că-s morti; și tot orașul era plin de ei 
și de alţii ce mureau pe unde apucau. 

Vecinii, mânaţi mai degrabă de teama ca trupurile 
putrezite să nu le aducă vătămare decât de milă pentru 
morţi, înscăunaseră alt obicei: fie singuri, fie ajutaţi de 
ciocli, dacă îi aveau la îndemână, scoteau trupurile 
răposaţilor și le așezau în faţa porţii, unde mai cu seamă în 
zori puteai să le vezi îngrămădite cu miile. Apoi puneau să 
li se aducă cosciugele, dar în lipsa lor se aflau și dintre 
aceia care puneau morţii pe scânduri. Şi au fost destule 
racle care să adune laolaltă doi sau trei morţi, și nu o dată, 
ci foarte adesea, s-a întâmplat ca într-acest chip să zacă în 
același copârșeu nevasta cu bărbatul, fraţii între ei sau, 
alteori, tatăl cu fiul împreună. Așijderi, de nenumărate ori 
s-a potrivit să fie puse de către cei ce le duceau și trei și 
patru copârșeie în urma a doi preoţi care mergeau cu 

crucea în mână, astfel încât de unde ei credeau că n-au de 
înmormântat decât un singur mort, până la urmă se 
trezeau că îngroapă șapte ori opt, ba uneori chiar și mai 
mulţi. Şi totuși n-ai fi putut spune că din această pricină 
cei îngropaţi astfel aveau parte de lumânare, de lacrimi 
sau de însoțitori; dimpotrivă, până acolo se ajunsese, încât 
oamenilor nu le mai păsa de morți mai mult decât le pasă 
astăzi de niște biete capre. Drept care, cu acest prilej s-a 
învederat cu prisosință că dacă mersul firesc al vremurilor 
și al faptelor nu izbutise să-i înveţe pe înţelepţi răbdarea - 
cu preţul unor mici și neînsemnate suferințe - acum aceste 
suferințe sporite și însutite îi învăţaseră chiar și pe oamenii 
de rând să le priceapă rostul și să le îndure cu nepăsare. 
Din pricină că locurile sfinţite pentru îngropăciune nu 
pridideau să mai cuprindă puzderia de morţi de care 
aminteam și care zi de zi și aproape ceas de ceas erau 
înghesuiți în biserici, cât și pentru că lumea ţinea morțţiș ca 
fiecare să-și aibă loc sfinţit, așa precum cerea datina 
strămoșească, se săpau în cimitirele orașelor gropi uriașe 
în care morţii erau puși cu sutele; și după ce erau 
înghesuiți și așezați la rând unul peste celălalt ca mărfurile 
în corăbii, erau acoperiţi cu oleacă de ţărână, până se 
ajungea la marginea de sus a gropii. 

Dar, ca să nu mai zăbovesc și să înșir pas cu pas toate 
nenorocirile care s-au abătut peste orașul nostru, voi 
spune mai departe că aceste vremi cumplite n-au cruțat 
întru nimic nici împrejurimile orașului (fără să mai vorbim 
despre castele, care, în mic, erau și ele asemenea 
cetăților), nici satele împrăștiate pe câmp, unde bieţii 
pălmași, săraci ca vai de ei, dimpreună cu ai lor, fără 
îngrijirea vreunui doctor sau ajutorul vreunei slugi, 
mureau ca vitele, sărmanii, și zi și noapte, întruna, pe uliţe, 
în case sau pe ogoarele lor. Din care pricină și ei, asemeni 
orășenilor, deprinzându-se cu nepăsarea, nu mai purtau de 
grija casei și nu-și vedeau de rosturi, ci se căzneau din 
răsputeri nu să-și lucreze ogoarele și să-și grijească vitele, 

pentru ca în viitor să aibă îmbelșugare în casă, ci să 
înfulece bucatele adunate, de parcă ziua ajunsă le-ar fi fost 
ziua de pe urmă. Așa se întâmpla că boii, măgarii, oile, 
caprele, porcii, găinile, ba chiar și câinii cei cu atâta 
credință pentru om, izgoniți din sălașele lor, rătăceau la 
voia întâmplării pe ogoare, unde grânele zăceau în 
părăsire, fără să fie măcar strânse, necum și secerate. Și 
unele dintre dobitoace, ca oamenii cu minte ai zice, după 
ce se hrăneau cu îndestulare peste zi, noaptea se întorceau 
sătule pe la casele lor, fără să fie duse din urmă de păstori. 
Lăsând acum deoparte satul și revenind iar la oraș, ce 
alta aș mai putea să spun decât că urgia cerului și în parte 
poate și cruzimea semenilor noștri a fost atât de mare și 
atât de cumplită, încât de la începutul lui martie și până în 
iulie - fie din pricina puterii cu care ciuma secera, fie din 
pricină că mulţi dintre bolnavi erau slujiţi ca vai de lume 
sau de frică părăsiţi de cei sănătoși - peste o sută de mii de 
făpturi omenești (precum se știe neîndoios) s-au prăpădit 
de boală între zidurile cetăţii Florenței. Și se prea poate ca 
înainte de pacostea aceasta nimeni să nu-și fi închipuit că 
orașul adună în el atâta amar de oameni. O, câte case 
minunate, câte palate înălţătoare și câte așezări domnești, 
care mai înainte vreme roiau de slujitori, de cavaleri și 
doamne, rămas-au pustiite până la cea din urmă slugă! 
Câte neamuri strălucite, câte moșteniri nemăsurate, câte 
faimoase avuţii nu s-au văzut rămase fără moștenitor? Și 
câți oameni de treabă, câte femei frumoase și câţi tineri 
chipeși, pe care, nu zic alţii, dar chiar Galien, Hipocrate’ 
sau Esculap$ i-ar fi crezut sănătoși tun, n-au dejunat de 
dimineaţă cu ai lor, cu prieteni sau tovarăși, pentru ca în 
aceeași seară să ajungă a cina cu morţii lor pe ceea lume! 


Până și mie însumi îmi vine greu să mai înșir atâta amar 
de suferinţe; de aceea, dându-le deoparte pe acelea peste 


5 Medic vestit în antichitate (n. t.). 
ê Zeul medicinii la greci și romani (n. t). 

care pot trece fără neajunsuri, spun dar că, aflându-se 
orașul în starea amintită, aproape pustiit de lume, s-a 
întâmplat (așa precum am auzit pe urmă de la un om de 
încredere) ca în preacinstita biserică Santa Maria Novella, 
într-o marţi de dimineaţă când nu se afla într-însa nimeni 
altcineva, să se întâlnească acolo, după ce ascultaseră 
sfânta liturghie în haine îndoliate, precum cereau acele 
vremuri de suferinţă și restriște, șapte tinere doamne, 
prietene, rude sau vecine, dintre care nici una nu trecuse 
de douăzeci și opt de ani și nici nu se afla a fi mai crudă ca 
de optsprezece, toate înțelepte, de neam bun, frumoase, cu 
purtări alese și vesele, dar totuși cuminţi în veselia lor. Nu 
m-aș feri deloc să vă destăinuiesc numele acestor doamne, 
de n-aş fi împiedicat de o pricină îndreptăţită: n-aş vrea ca 
mâine sau poimâine vreuna din ele să ajungă a se rușina 
din pricina poveștilor pe care le vor spune și le vor asculta 
chiar ele în cele ce urmează, și asta numai fiindcă astăzi, 
când este vorba de plăceri, legile sunt mai aspre decât pe 
vremea aceea, când, tocmai din acele pricini pe care le 
arătam mai sus, aceleași legi erau cu mult mai 
îngăduitoare, nu numai faţă de cei tineri ca doamnele 
amintite, dar chiar și față de cei vârstnici; și nici n-aş vrea 
să dau pizmașilor, ce-s pururi gata să clevetească pe 
seama orișicărei vieți ce-i vrednică de laudă, prilej ca să 
știrbească măcar cât de cât cu cârcoteli spurcate cinstea 
prea vrednicelor doamne despre care voi vorbi. 

De aceea, pentru ca spusele lor să fie înţelese fără 
smintire în cele câte vor urma, voi încerca să le botez cu 
nume potrivite, cu totul sau în parte barem, cu însușirile 
fiecăreia”. Pe prima dintre ele și cea mai vârstnică de ani o 


7 În afară de Pampinea, căreia introducerea îi conferă un caracter 
hotărât și întreprinzător, toate celelalte doamne nu se deosebesc, de-a 
lungul cărții, printr-o fizionomie aparte. Cu aproximaţie numele lor 
însemnează: Pampinea - vioaia, înfloritoarea; Fiammetta - jucăușa; 
Filomena - iubitoare de cântece; Emilia - ispititoarea; Lauretta - cea 
asemănătoare  Dafnei, preschimbată în laur; Neifile - tânăra 
îndrăgostită; Elisa - cea asemănătoare Didonei, înșelată în iubire (n. 

vom numi deci, nu fără de un rost anume, Pampinea, pe a 
doua Fiammetta, pe cea de a treia Filomena, pe a patra 
Emilia, celei de a cincea îi vom zice Lauretta, celei de a 
șasea Neifile și ultimei Elisa. Or, doamnele acestea, care se 
adunaseră fără vreo pricină anume, ci doar din întâmplare 
într-unul din ungherele bisericii, după ce se așezară în cerc 
și suspinară o vreme, lăsând deoparte rugile pe care le 
înălțau la ceruri, începură să vorbească între ele multe și 
mărunte despre vitregia acelor vremi; și după câtva timp, 
cum celelalte amuţiseră, Pampinea prinse a grăi precum 
urmează: 

— Dragele mele doamne, aţi auzit pesemne și 
dumneavoastră, ca și mine, de multe ori, că acela care se 
folosește în chip cinstit de dreptul său nu-și păgubește 
aproapele. E dreptul fiecărui om care se naște în lumea 
asta să-și vină în ajutor, să-și cruţe și să-și apere pe cât e în 
stare viaţa. Şi în așa măsură e îngăduit lucrul acesta, încât 
se întâmplă uneori să fie omorâţi oameni nevinovaţi, numai 
pentru că unii printr-asta își cruţă viaţa. Și dacă lucrul ăsta 
e îngăduit chiar și de legi în grija cărora stau viaţa și 
bunăstarea noastră, atunci de ce să nu ne fie cu atâta mai 
vârtos îngăduit și nouă să facem ce putem întru cruţarea 
vieții noastre și mai ales dacă prin asta nu vătămăm pe 
nimeni? De câte ori stau și privesc la câte am făcut noi 
astăzi și în alte dimineţi, și mă gândesc la toate cele pe 
care le vorbim, pricep, și voi de asemenea pricepeţi, ca și 
mine, că noi cu toatele ne temem de ceea ce ne așteaptă, și 
de treaba asta nu mă mir de loc; dar dacă mă gândesc că 
fiecare dintre noi are simtire de femeie, mă mir, și încă 
foarte mult, că nici una dintre noi nu mișcă nici măcar un 
deget spre a se feri întrucâtva de ceea ce ne umple pe 
drept cuvânt de teamă. După credinţa mea, noi stăm aici 
pe loc de parcă am fi silite sau am dori cu tot dinadinsul să 
fim martore la câte trupuri sunt duse la îngropăciune, sau 
să ascultăm dacă preoţii care se află aici și al căror număr 

scade mereu văzând cu ochii, slujesc la vremea potrivită la 
toate liturghiile, sau ca și cum am vrea prin veșmintele 
noastre cernite să arătăm acelora care ne ies în cale cât 
sunt de multe și de mari nenorocirile care s-au abătut 
asupra noastră. lar când ieşim de aici, nu dăm cu ochii de 
altceva decât ori de bolnavi și leșuri duse de ici-colo, ori de 
tâlhari pe care puterea legilor obștești i-a osândit cu 
surghiunul pentru nelegiuirile lor și care, bătându-și joc de 
ele - fiindcă știu bine că slujbașii încredinţaţi cu înfăptuirea 
acestor legi sunt ori bolnavi, ori morţi - nemernicesc de 
colo-colo dedându-se la mârșăvii, ori dacă nu, privirile ni 
se izbesc de drojdia orașului acestuia, de cei care își zic 
ciocli și care parcă anume spre a ne spori durerea, 
înfierbântaţi de atâta sânge, cutreieră călări orașul 
mustrându-ne cu cântecele lor deșucheate pentru toate 
nenorocirile care s-au abătut asupra noastră. Şi nu ne e 
dat să auzim decât că unii au murit și alţii trag să moară, și 
dacă s-ar afla și dintre aceia care să plângă, peste tot locul 
am auzi bocete îndurerate. lar dacă ne întoarcem pe la 
casele noastre (nu știu dacă și vouă vi se întâmplă ca și 
mie), eu una cel puţin, nemaiaflând în casă din câţi erau 
odinioară decât o biată slujnică, mă înfior și mi se face 
părul măciucă de groază; unde mă duc, unde mă așez îmi 
pare că văd în jurul meu umbrele celor răposaţi, dar nu cu 
chipul lor din viaţă, ci cu o înfățișare cumplită la vedere, 
pe care nu știu de unde au dobândit-o și care mă 
înspăimântă. Din care pricină aici, afară sau în casă, 
oriunde aș sta, tot rău îmi este, ba cu atât mai mult cu cât 
îmi dau seama că nimeni din cei ce pot și au unde să 
meargă, așa precum avem și noi, n-a mai rămas pe loc. Sau 
dacă totuși au mai rămas vreunii, am auzit că aceia, fără să 
mai deosebească ce-i bun și ce-i rău, când poftele îi ațâţă, 
fac zi și noapte, fie singuri, fie întovărășiţi de alţii, tot ceea 
ce le poate aduce mai multă desfătare. Și nu numai 
mirenii, dar chiar și cei închiși prin mănăstiri - crezând că 
asemenea purtări le sunt și lor îngăduite, nesocotind legea 

supunerii și dându-se cu totul plăcerilor trupești, căci în 
atare chip gândesc că scapă teferi - s-au rătăcit cu totul și 
s-au păcătoșit. Or, dacă așa stau lucrurile (și-i limpede că 
stau așa), ce facem noi aici? Ce stăm să așteptăm? La ce 
ne zboară gândurile? De ce ne dovedim mai leneșe și mai 
încete, când este vorba despre noi și despre izbăvirea 
noastră, decât toţi ceilalți orășeni? Ne socotim pe noi 
însene mai prejos decât toate celelalte femei? Or, 
pasămite, credem că viaţa ne e legată de trup cu lanţuri 
mai tari decât a celorlalţi și ca atare nu ne temem de nici 
un rău care ar putea să ne-o primejduiască? Greșim, să 
știți. Ne înșelăm; suntem nătânge de-a binelea de credem 
una ca aceasta. Și ori de câte ori o să ne amintim ce mulţi 
și cât de vrednici au fost atât bărbaţii cât și femeile răpuse 
de ciuma asta blestemată, ne vom da seama învederat de 
lucrurile acestea. Iată de ce, ca nu cumva din îndărătnicia 
sau nepăsarea noastră să cădem în primejdia de care e de 
ajuns să vrem și, într-un fel sau altul, tot am putea scăpa, 
eu socotesc - fără să știu dacă gândiţi și voi la fel - c-am 
face foarte bine să părăsim orașul, așa precum făcut-au 
mulți alţii înaintea noastră și mai fac și acuma. Să fugim ca 
de moarte de pildele rușinoase pe care ni le dau ceilalți și 
să ne aciuăm cuminţi la ţară, pe moșiile noastre, fiindcă 
nici una dintre noi nu duce lipsă de pământuri, iar acolo să 
ne petrecem vremea în bucurii și desfătări, fără a întrece 
întru nimic măsura și buna-cuviinţă. Acolo poţi să auzi 
ciripitul păsărelelor, să vezi colnicele înverzind, câmpiile 
pline de rod cum unduiesc ca marea, copaci de mii de 
feluri, și fără stânjenire te poţi uita la cer, care, deși-i 
mânios pe noi, nu ne ascunde totuși minunăţiile-i eterne, 
de mii de ori mai mândre și mai plăcute ochiului decât 
zidurile pustii ale orașului acesta. La ţară aerul e mai curat 
și cele trebuincioase vieţii pe vremuri ca acestea se află 
din belșug. Chiar și necazurile acolo sunt mai puţine ca în 
oraș. Căci chiar dacă ţăranii mor la fel ca orășenii, 
primejdia e cu atât mai mică cu cât locuitorii și casele sunt 

mai puţine, decât, de pildă, la oraș. Pe de altă parte noi, 
aici, de nu greșesc cumva, nu părăsim pe nimeni, ci 
dimpotrivă am putea spune, și pe bună dreptate, că noi 
suntem cele părăsite, pentru că toţi ai noștri, ori că au 
murit, ori că au fugit de moarte, ne-au lăsat de capul 
nostru în toată jalea asta, de parcă am fi orfane. Nici o 
dojană, dar, nu ni se poate aduce dacă urmăm povaţa 
aceasta; dar dacă n-o urmăm, s-ar prea putea să ne 
lovească năpasta, jalea și chiar moartea. De aceea, dacă 
socotiți și voi, eu cred că am face bine dacă am pleca de 
aici și, luându-ne și slujnicele, care să ne urmeze cu toate 
cele de trebuință, am hoinări de colo-colo, azi ici și mâine 
dincolo, veselindu-ne de toate frumuseţile cu care ne îmbie 
această vreme a anului, și, dacă moartea nu ne ajunge, să 
stăm la ţară până când vom vedea în ce chip hotărăște 
cerul să pună o dată capăt acestor suferințe. Oricum, 
aduceţi-vă aminte că nu ne-ar sta deloc mai rău, nouă, 
dacă am pleca de aici, decât le șade altora care rămân ca 
să trăiască întru necinste și dezmăţ. 

După ce ascultară vorbele Pampineei, celelalte doamne 
nu numai că-i lăudară sfatul, dar, dornice de a-l urma, se și 
apucară să urzească cu amănunţime planuri, de parcă abia 
ieșite de acolo, din biserică, s-ar fi și așternut la drum. Dar 
Filomena, care era înţeleaptă foarte, grăi: 

— Prietene dragi, deși cuvintele rostite de Pampinea s- 
au vădit nespus de nimerite, nu se cuvine totuși să ne 
grăbim așa de mult precum pare că vreţi să faceti. 
Amintiţi-vă că noi suntem toate femei și nu-i nici una dintre 
noi atât de tânără de ani încât să nu știe cât de puţin 
prevăzătoare sunt femeile când se adună laolaltă și cât de 
greu se pot conduce fără ajutorul unui bărbat. Noi suntem 
schimbătoare, îndărătnice, bănuitoare, slabe de înger și 
fricoase, de aceea tare mă tem ca nu cumva, dacă plecăm 
așa de capul nostru, să nu ni se împrăștie ceata mai iute 
decât s-ar cădea, lucru ce nu ne-ar face cinste; de aceea ar 
fi bine să ne căutăm o călăuză mai înainte de a pleca. 

Atunci Elisa zise: 

— Într-adevăr, bărbaţii sunt întotdeauna cap femeii, și 
fără ajutorul lor arareori se întâmplă ca noi, orice am pune 
la cale, să ducem lucrurile la bun sfârșit; dar cum să facem 
rost de ei? Știm doar cu toatele că ai noștri ori au murit în 
bună parte, ori dacă au mai rămas în viaţă, s-au împrăștiat 
care încotro, fără să știm nici noi pe unde, cu fel de fel de 
prieteni, căutând și ei să fugă de ce vrem să fugim și noi; 
să ne rugăm de oameni străini nu se cuvine; de aceea, 
dacă vrem să ne vedem de sănătate și să scăpăm de aici, 
trebuie să facem astfel încât să nu ne alegem la urmă cu 
necaz și sfadă, de unde la început plecam cu gândul de a 
petrece și de a ne odihni. 

În timp ce doamnele vorbeau astfel, intrară în biserică 
trei tineri, dintre care nici unul nu avea mai puţin de 
douăzeci și cinci de ani, și cărora nici vitregia vremurilor, 
nici faptul că-și pierduseră prieteni și rude apropiate, nici 
teama pentru viața lor nu izbutiseră să le molcomească 
dragostea, necum să le-o și stingă. Unuia dintre ei îi zicea 
Pamfilo pe nume, celui de al doilea Filostrato și ultimului 
Dioneo, toţi trei plăcuţi la înfățișare și cu purtări alese. În 
toată învălmășeala aceea, tinerii noștri încercau spre 
mângâierea lor să-și vadă iubitele, care se aflau din 
întâmplare chiar printre doamnele de faţă și dintre care 
unele erau și rude cu băieţii. Tinerii nu apucară să le 
zărească bine, că ele îi și văzură, drept care Pampinea 
prinse a grăi zâmbind: 

— lată că soarta ni se arată de la început prielnică 
scoțându-ne în cale trei tineri vrednici și înţelepţi, care vor 
primi cu bucurie să ne fie și slugi și călăuze, de-om vrea să- 
i luăm în slujba noastră. 

Atunci Neifile, îmbujorându-se la faţă de rușine, căci era 
una din cele îndrăgite de unul dintre tineri, grăi: 

— Vai, Pampinea, pentru Dumnezeu, gândește-te ce 
spui! Eu sunt încredinţată că pe fiecare dintre ei nu-i poţi 
vorbi decât de bine și îi socot pe câteștrei vrednici de 

lucruri mult mai mari decât ar fi acesta; de asemenea socot 
că ar putea să ţină tovărășie bună și preacinstită unor 
doamne cu mult mai plăcute și mai frumoase decât noi, dar 
fiindcă toată lumea știe că sunt îndrăgostiţi de unele dintre 
noi, mă tem să nu prilejuim vreo bănuială sau ocară dacă îi 
vom lua ca însoțitori, chiar fără nici o vină din partea 
noastră sau a lor. 

La care Filomena zise: 

— Ei și? Ce înseamnă asta? Dacă eu una sunt cinstită și 
nu mă mustră cugetul cu nimic, zică oricine orișice, că mie 
tot nu-mi pasă: Dumnezeu și adevărul vor sări întru 
apărarea mea. Numai de ar vrea să vină, că atuncea într- 
adevăr, precum zicea și Pampinea, putem pe drept cuvânt 
să spunem că soarta se arată prielnică plecării noastre. 

Celelalte doamne, auzind-o vorbind astfel, nu numai că 
tăcură fără a se împotrivi, dar, toate într-un glas, cerură ca 
tinerii să fie chemaţi, să li se arate ce aveau de gând să 
facă ele și apoi să li se ceară să aibă bunătatea de a le 
însoți la drum. Or, drept aceea, Pampinea, care era 
înrudită cu unul dintre ei, fără să mai lungească vorba, se 
ridică în picioare și, apropiindu-se de tinerii care ședeau 
pe loc și se uitau la ele, după ce îi salută cu faţa 
zâmbitoare, le împărtăși ce aveau de gând și îi rugă din 
partea ei și a celorlalte doamne să se gătească a le însoți 
frăţește și cu gând curat. Tinerii crezură la început că sunt 
luaţi în râs, dar după ce văzură că Pampinea nu glumește, 
răspunseră voioși că-s gata să le urmeze pretutindeni, și 
fără să mai zăbovească, până a nu se despărți, orânduiră 
între ei ce anume aveau de făcut. Apoi, după ce puseră pe 
slugi să pregătească cu bună rânduială tot ce făcea 
trebuinţă și le trimiseră din vreme la locul unde aveau să 
meargă, a doua zi de dimineaţă, adică într-o miercuri spre 
revărsat de zori, doamnele însoţite de câteva slujnice și cei 
trei tineri dimpreună cu cei trei slujitori ai lor, ieșind pe 
poarta orașului, se așternură la drum; și nu se depărtară 
mai mult ca două leghe, că și ajunseră la locul mai dinainte 

hotărât. 

Se afla numitul loc pe un deal depărtișor de orice drum 
din cele care treceau pe acolo și plin de fel și fel de 
copăcei mărunți și tufe înverzite, plăcute la vedere. 

Iară pe vârful acestui deal se afla un palat mândru cu o 
curte mare și frumoasă la mijloc, cu pridvoare, cu săli și cu 
odăi care de care mai frumoase și împodobite pretutindeni 
cu zugrăveli menite să înveselească ochii, înconjurat de 
poieniţe și de grădini fermecătoare, cu puțuri cu apă rece 
ca gheața și pivnițe cu vinuri scumpe, lucruri, ce-i drept, 
mai potrivite cu băutori de soi decât cu niște doamne 
cuminţi și cumpătate. Spre marea lor mulțumire, ceata de 
cavaleri și doamne găsi palatul pretutindeni curat și 
măturat, cu paturile așternute în odăi, și peste tot aflară 
flori, toate câte le dăruia anotimpul, și pardoselile 
așternute cu împletituri de trestie. Și după ce, abia ajunși, 
se așezară jos, Dioneo, care n-avea pereche în lume de 
vesel și glumet, grăi: 

— Doamnelor, iată-ne în sfârșit aicea unde ne-a adus mai 
degrabă  isteţimea dumneavoastră decât priceperea 
noastră; nu știu ce aveţi de gând să faceţi cu gândurile ce 
vă apasă, că eu unul pe ale mele le-am lăsat pe toate 
înapoia porții, în oraș, când am plecat împreună la drum 
mai adineaori. De aceea, ori vă pregătiţi să râdeţi, să 
petreceţi și să cântaţi cu mine (bunînţeles numai atât cât 
vă permite cinstea voastră), ori dacă nu, lăsaţi-mă să mă 
întorc la ele și să rămân pe mai departe în zbuciumatul 
nostru oraș. 

La care Pampinea, ca și cum ar fi alungat și dânsa 
gândurile negre, răspunse bucuroasă: 

— Ca din carte ai grăit, Dioneo! Așa e, bine zici; se cade 
să fim veseli, căci tocmai de aceea am fugit de supărări. 
Dar întrucât se știe că lucrurile făcute fără cap nu-s 
trainice, eu, care am fost făuritoarea acestei mândre cete, 
vrând și de aici înainte să avem parte de voioșie, socot că 
trebuie negreșit să alegem dintre noi pe careva drept 

căpetenie, care să se îngrijească de bunăstarea noastră și 
căruia să-i dăm cinstire și să-i vădim supunere. Or, pentru 
ca fiecare dintre noi să simtă atât povara acestor griji cât 
și plăcerea de a fi ales conducător, și ca atare acela căruia 
nu i-e dat s-o simtă să nu se arate invidios, alegerea 
făcându-se atât dintre bărbaţi cât și dintre femei, cred că 
ar fi bine să i se încredinţeze în fiecare zi tot altuia povara 
și cinstea stăpânirii; cel care va fi primul să fie ales de toţi; 
cei care vor urma să fie aleși spre seară după bunul plac al 
regelui ori al reginei care au domnit în ziua aceea. lar pe 
urmă, alesul, după socotinţa lui pentru răstimpul cât îi va 
dura domnia, să rânduiască locul și felul în care vom 
petrece vremea. 

Cuvintele Pampineei plăcură foarte mult acelora de faţă, 
care cu toţii într-un glas o aleseră regină a zilei de început, 
iar Filomena dând fuga la un laur - căci nu o dată auzise de 
câtă cinste erau demne frunzele acelui pom și așijderea de 
câtă cinste îl făceau vrednic pe acela care era pe drept 
cuvânt încununat cu ele - culese câteva crenguţe și, după 
ce împleti o cunună de toată frumuseţea, i-o așeză pe 
frunte, iar mai apoi cununa aceasta fu pentru toţi semn 
limpede de stăpânire și mărire atâta vreme cât ţinu 
tovărășia lor. 

Pampinea, după ce fu aleasă regină, porunci să i se 
înfăţișeze slujitorii tinerilor și slujnicele lor, care erau 
patru la număr, și le ceru să tacă, iar după ce tăcură, zise: 

— Pentru a vă da eu, cea dintâi, o pildă vrednică de 
urmat, mulțumită căreia pășind din bine în mai bine ceata 
noastră să-și ducă traiul ei în bună rânduială, în voioșie, 
fără ocară și să dureze atâta vreme cât ne va fi pe plac, îl 
numesc pe  Parmeno, slujitorul lui Dioneo, drept 
credinciosul meu și îi dau în grijă toate cele câte ne fac 
trebuinţă, precum și slujba mesei. Sirisco, slujitorul lui 
Pamfilo, vreau să ne fie vistiernic și să asculte poruncile lui 
Parmeno. Tindaro în schimb să șază în slujba lui Filostrato 
și-a celorlalţi doi tineri și să se îngrijească de odăile lor 

atuncea când ceilalţi prinși fiind de alte treburi, nu vor 
avea răgaz s-o facă și pe asta. Misia, servitoarea mea, și 
Licisca, a Filomenei, vor sta toată vremea la bucătărie și 
vor găti cu mare grijă bucatele poruncite de Parmeno. 
Chimera, slujnica Laurettei, și Stratilia, a Fiammettei, 
poftesc să se îngrijească de camerele doamnelor cât și de 
curăţenia odăilor unde vom sta. Şi acum, pe lângă toate 
astea, doresc și poruncesc ca fiecare dintre voi, dacă vrea 
să fie pe placul nostru, oriunde ar merge, de oriunde ar 
veni, orice ar vedea sau auzi, să se ferească de a ne aduce 
vreo veste dinafară care să fie altcum decât o veste bună. 

Și după ce împărţi pe scurt poruncile acestea, pe care 
toţi le lăudară, ridicându-se bucuroasă în picioare, grăi: 

— Locul e plin de poienițe, grădini și alte frumuseti; 
mergeţi și vă plimbaţi după plăcerea inimii, dar către 
ceasurile nouă să vă adunaţi cu toţii aici, ca să luăm masa 
pe răcoare. 

Cu îngăduința doamnei și reginei lor, tinerii, dimpreună 
cu doamnele cele frumoase, vorbind despre lucruri 
plăcute, porniră a cutreiera cu pași agale o grădină, în 
vreme ce împleteau cununi din diferite frunze și cântau 
cântece de dor. Și după ce rămaseră în grădină atâta 
vreme cât li se dase îngăduinţă, se întoarseră acasă și 
aflară că Parmeno prinsese a se îngriji de slujba lui cu 
râvnă și destoinicie, căci n-apucară bine să intre într-o sală 
de jos, că și văzură mesele așternute cu feţe albe ca 
zăpada și cu pahare ce păreau de argint de tare ce 
sclipeau și pretutindeni locul împodobit cu flori de 
drobușor; de aceea, după ce dintâi își clătiră mâinile cu 
apă pe voia doamnei lor, se așezară fiecare pe locul 
rânduit de Parmeno. Şi după ce bucatele gătite cu 
pricepere și vinurile cele scumpe fură aduse, slujitorii, fără 
să aștepte altceva, porniră a-i sluji în tăcere. Mesenii, 
bucuroși de buna rânduială care domnea în toate, mâncară 
veselindu-se cu glume și vorbe de duh. Iar după ce mesele 
fură strânse (cum fiecare dintre doamne știa să dănţuiască, 

la fel ca și tinerii de altfel, iar unii mai știau de asemeni să 
cânte foarte bine și din lăută ori din gură), regina porunci 
să fie aduse violele și alăutele și, la porunca ei, Dioneo cu 
alăuta, iar Fiammetta cu viola porniră a cânta cu multă 
gingășie un dans. Regina, dimpreună cu celelalte doamne 
și cu cei doi tineri rămași, după ce trimise slugile să 
mănânce, se prinse și ea în dans și începu să învârtească 
cu pas agale o horă, iar după ce sfârșiră cu dansul 
începură să cânte cântece voioase de dragoste. Într-acest 
chip petrecură ei până când reginei i se păru că-i vremea 
de odihnă; și atunci, după ce-i învoi pe toţi să se retragă, 
cei trei tineri o luară către odăile lor (despărțite de cele ale 
femeilor), pe care le găsiră cu paturile frumos așternute și 
tot atât de pline de flori precum găsiseră și sala de 
mâncare. Doamnele își aflară și ele odăile la fel și, 
dezbrăcându-se degrabă, se întinseră să se odihnească. 

Abia trecuse de ceasurile trei, când regina, sculându-se 
din somn, puse să-i scoale și pe ceilalţi, zicând că nu e 
sănătos să dormi prea mult în timpul zilei. O luară apoi 
spre o poieniţă cu iarbă verde și înaltă în care soarele nu 
ajungea să bată din nici o parte, iar acolo, mângâiaţi de o 
boare dulce, se așezară pe iarbă în cerc, după voia reginei 
lor, care începu astfel: 

— Precum vedeţi, soarele-i sus, căldura e încă mare și 
nu se aude decât glasul cosașilor printre măslini, de aceea 
fără îndoială ar fi lucru prostesc să ne mutăm în altă parte. 
Aici e umbră, e frumos și după cum vedeţi nu vă lipsesc 
nici tablele, nici șahul: fiecare se poate desfăta după voia 
inimii. Dar dacă ar fi să-mi ascultați îndemnul, n-am 
petrece această vreme de arșiță a zilei jucând șah sau 
table - căci jocul aduce unuia dintre părtași mâhnire, fără 
să-l mulțumească din plin nici pe celălalt sau pe aceia care 
privesc - ci mai degrabă povestind, căci cel ce spune o 
poveste desfată deopotrivă pe toţi câţi îl ascultă. N-o să 
apucaţi a isprăvi fieștecare o istorioară, că soarele va da în 
apus, arșița va pieri și vom putea să ne petrecem care cum 

va voi și cum îi va plăcea; de aceea dacă spusa mea vă e pe 
plac (căci eu sunt gata să vă împlinesc voia întru totul), să 
facem după cum am spus; iar dacă nu, faceţi cum vreţi 
până la asfinţit de soare. 

Doamnele, toate deopotrivă, și cei trei tineri laolaltă 
lăudară cuvintele reginei. 

— Atuncea, zise dânsa, dacă vă învoiţi la asta, poftesc ca 
fiecare să fie liber a vorbi despre ce-i place lui mai mult. 

Și întorcându-se către Pamfilo, care ședea la dreapta ei, 
îi spuse cu dulceaţă în glas să facă începutul cu o poveste 
de a lui. lar Pamfilo auzind porunca, fiind ascultat de toţi, 
prinse a grăi fără zăbavă așa precum urmează: 

POVESTEA ÎNTÂI 


Ser Ciappelletto c-o spovedanie ticluită trage pe sfoară 
un cuvios călugăr și-apoi își dă sfârșitul; și, după ce în 
viaţă fost-a mișelnic foarte, murind trece drept sfânt, și 
sfântul Ciappelletto i se zice. 


Orice lucru săvârșit de om se cade, preaiubite doamne, 
să fie început în numele preasfânt al celui ce-i dătător de 
viață. De aceea, eu, ce-am fost ales să încep poveștile de 
astăzi, am să pornesc la drum cu una din faptele lui 
minunate, pentru ca, ascultând-o noi, nădejdea noastră în 
el - ca unul care-i veșnic - și mai cu sârg să se 
statornicească și să-i slăvim numele în veci. E limpede c- 
așa precum cele lumești sunt toate trecătoare și morţii 
hărăzite, la fel și-n ele însele și în afara lor sunt pline de 
necazuri, de trudă și de chinuri și toate sunt supuse la rele 
și primejdii; ori noi, care trăim în mijlocul lor și suntem 
miez din miezul lor, n-am izbuti nicicând, de bună seamă, 
nici să le ţinem piept, nici să ne știm feri de ele, dacă harul 
lui Dumnezeu n-ar zămisli în noi pricepere și putere. Totuși 
nu-i de crezut că harul acesta pogoară în noi prin meritele 
noastre; el purcede numai și numai din mila Părintelui 
Ceresc și din ruga multă a celor care au fost și dânșii 
muritori ca noi și care acum îi stau de-a dreapta și pururi 
sunt ferice, căci niciodată în viaţă nu i-au călcat porunca. 

Iar lor, ca unora ce ne cunosc din însăși viaţa lor lumească 
prea multă slăbiciune, noi le înălțăm rugarea noastră, 
cedându-le ce ne lipsește, căci nu îndrăznim, se pare, să ne 
rugăm de-a dreptul unui atât de mare și drept judecător 
cum este Dumnezeu. Şi totuși nesfârșită e îndurarea lui 
faţă de noi, care neputând pătrunde cu bieţii noștri ochi de 
muritori adâncul înțelepciunii sale, se întâmplă uneori ca, 
înșelaţi fiind de năluciri deșarte, să încredințăm rugile 
noastre vreunui duh ce-i surghiunit pe veci din preajma lui; 
și totuși Dumnezeu, Atoateștiutorul, căutând mai degrabă 
la nevinovăția celui ce se roagă, decât la neghiobia lui sau 
la surghiunul duhului rugat - ca și cum nu-n surghiun, ci-n 
preajma lui s-ar desfăta ferice - ne împlinește ruga. Lucru 
ce își va arăta obrazul în chip cu totul deslușit din 
istorioara ce gândesc s-o spun: zic deslușit, nu judecata lui 
Dumnezeu urmând-o, ci judecata noastră, a celor de pe 
aici. 

Se povestește dar, cum că messer? Musciatto Franzesi, 
ajuns, din negustor bogat și mare ce era, la rang de 
cavaler, fu nevoit să plece în Toscana dimpreună cu 
messer Carlo Senzaterra, frate cu regele Franţei, căruia 
papa Bonifaciu îi trimisese vorbă să vină până la dânsul. 
Or, știindu-și el cam încurcate trebile lui negustorești, așa 
cum sunt de obicei aceste treburi toate, și nefiind chip să 
le dezlege în grabă, se gândi să le lase în grijă mai multor 
inși. Şi pentru fiecare treabă găsi și om anume: doar 
pentru una mai avea îndoieli, căci nu știa cine ar fi fost în 
stare să-i scoată niște bani împrumutaţi pe la câţiva 
burgoni. Iar pricina îndoielii era că auzise cum că burgonii 
ar fi de rea-credinţă, neam cam ţâfnos și aprig, iar lui nu-i 
da prin minte ce om al naibii ar fi putut găsi, ca bizuindu- 
se pe el, să le răzbească soiul ticălos. Și după ce se gândi 
mult, își aminti de un oarecare ser Ciapperello din Prato, 
care la Paris îi călcase adeseori prin casă. Acestuia, fiind 
putintel la trup și spilcuit nevoie mare, francezii, neștiind 


3 Messer, în italiana veche: domnul (n. t). 

bine ce înseamnă Ciapperello, crezând c-ar fi „cappello”?, 
„chapel”1* pe limba lor, nu-i mai ziceau Ciappello, ci, fiind 
mărunt la trup, de-a dreptul Ciappelletto, și cu porecla 
asta era știut de toţi, fiind prea puţini aceia care-i mai 
cunoșteau adevăratul nume. 

Şi iată acum și soiul de viață ce ducea numitul 
Ciappelletto: fiind el notar, se rușina amarnic când vreun 
act de-al lui (deși făcea puţine) s-ar fi aflat că nu e măsluit; 
și acte ca acestea îţi ticluia câte pofteai și le făcea mai 
bucuros pe nimica decât un altul pe bani grei. Mărturii 
mincinoase dădea cu mare plăcere, rugat ori nerugat, și, 
cum pe vremea aceea în Franţa se punea mare temei pe 
jurăminte, prea puţin păsându-i că jură strâmb, el câștiga 
într-acest chip necinstit toate procesele la care era chemat 
să jure pe legea lui că spune drept. Îi plăcea peste măsură 
și se străduia din răsputeri să semene zâzanii și vrajbă 
între prieteni, rubedenii sau oricine-ar fi fost, și cu cât 
ieșea mai lată isprava, cu-atâta mai vârtos se veselea și el. 
De-l poftea cineva ca părtaș la vreun omor sau altă 
mârșăvie, pentru nimic în lume nu s-ar fi dat în lături, ci 
bucuros sărea într-ajutor; într-acest chip de nenumărate 
ori a schingiuit și-a omorât cu mâna lui făpturi nevinovate, 
fără să-l silească nimeni. De înjurat știa să-njure mai 
strașnic ca oricine de dumnezei și de toţi sfinţii; și pentru 
orice fleac îi sta blestemu-n gură, căci mai era și iute la 
mânie. În biserică nu ţi-ar fi călcat nici să-l pici cu ceară, 
iar cele sfinte le lua în derâdere cu vorbe deșucheate, 
netrebnice otrepi părându-i-se toate. Prin cârciumi însă și 
alte lăcașuri de pierzanie își făcea veacul, și să fi pus și 
carul cu boi tot nu-l trăgeai afară. Pe femei le-ndrăgea cum 
îndrăgește câinele ciomagul; ci-ntru potrivnicul păcat se 
desfrâna mai bucuros ca oricare. De-ar fi fost la o adică să 
fure, fura împăcat cu sine, ca omul cel cucernic când dă și 
el pomană. De lacom și beţiv nu-l mai răbda pământul, ba 


9 pălărie (it.) (n. t.). 


10 pălărie (chapeau) (fr.) (n. t.). 

într-așa măsură, încât uneori îl răzbea cu scârba și-i da pe 
nas prea multă lăcomie. La joc de cărți și zaruri măsluite n- 
avea pereche-n lume. Dar ce mai tura-vura, era mișel și 
pace. Cel mai mișelnic om din câţi trăiesc sub soare. Dar 
mârșăvia lui fu ocrotită vreme îndelungată de rangul și 
puterea lui messer Musciatto, care îl punea la adăpost de 
răzbunarea celor pe care îi vătăma și chiar de furia curţii, 
căci nici cu ea nu se avea mai bine. 

Or, amintindu-și messer Musciatto de acest ser 
Ciapperello, căruia îi cunoștea întreaga viaţă din fir-a-păr, 
socoti că și-a aflat într-însul ac vrednic de cojocul 
afurisiților burgoni. Și, poruncind să-l cheme, îi cuvântă 
astfel: 

— Ser Ciappelletto, precum ai la știință, voi părăsi 
curând aceste locuri, și, printre alţii, având și cu burgonii 
niscaiva socoteli și știindu-i bine cât plătesc și ce pramatii 
sunt, nu știu alt om mai vrednic decât tine pe care să mă 
bizui că va putea să scoată de la dânșii paralele cu care îmi 
sunt datori, de aceea, cum știu că acu deodată n-ai nimic 
de lucru, de te-nvoiești să iei în grija ta această trebușoară, 
m-oi îngriji și eu să-ţi dobândesc milostivirea curții și din 
bănetul strâns să-ţi fac și ţie parte. 

Ser Ciappelletto, știindu-se fără de lucru și cam lipsit de 
bunuri pământești, văzând că-i pleacă protectorul, care 
atâţia ani de-a rândul îi slujise drept pavăză, nu mai șezu 
pe gânduri, ci, fiind silit de împrejurări, se hotări să-i 
spună că se învoiește bucuros. Drept aceea, după ce se 
sfătuiră împreună, plecând messer  Musciatto, ser 
Ciappelletto, cu întăritură la mână și cu hârtii domnești de 
încredințare, luă drumul Burgundiei, pe unde aproape 
nimeni nu mai auzise de dânsul. Acolo, potrivnic firii sale, 
începu să umble după datornici și să-și rostuiască treburile 
cu duhul blândeţii și cu îngăduinţă de parcă mânia și-ar fi 
tinut-o anume pentru mai la urmă. Și, între acestea, fiind 
găzduit în casa a doi fraţi florentini, cămătari amândoi, 
care, de dragul lui messer Musciatto, îl ţineau ca pe palme, 

i se întâmplă să cază bolnav la pat. Cei doi fraţi chemară 
degrabă doctori și slujitori să-i șază la îndemână și făcură 
tot ce le stă în putere să-l vadă vindecat. Dar orice ajutor 
se dovedea zadarnic, căci bietul om, bătrân cum era și trăit 
în desfrânare, după spusa doctorilor mergea din zi în zi în 
mai rău, ca omul când îl ajunge ceasul morţii, din care 
pricină cei doi erau mâhniţi din cale-afară. Și într-o bună 
zi, aflându-se pe undeva pe aproape de încăperea în care 
bolea ser Ciappelletto, începură să cugete între ei: 

— Ce ne facem cu omul ăsta? zicea unul către celălalt. 
Mare pacoste pe capul nostru. Căci să-l alungi din casă așa 
bolnav cum e ar însemna să n-ai nici minte și să te faci și 
de rușine. Ce-ar zice lumea de-ar vedea c-așa, din bun 
senin, îl alungăm din casă tocmai când stă să moară, când 
el, săracul, cu nimic nu ne-a mâniat vreodată; și toate 
acestea după ce tot noi l-am găzduit și l-am grijit cu râvnă. 
Pe de altă parte însă, a fost așa de mișel, încât de 
spovedanie de bună seamă nici n-o să vrea s-audă, iar dacă 
moare fără să se spovedească, nici o biserică n-o să-i 
primească trupul, ci dimpotrivă o să-l azvârle ca pe-un 
câine cine știe unde. Dar hai să zicem totuși c-ar ajunge să 
se spovedească; păcatele lui însă sunt atât de numeroase și 
atât de îngrozitoare, încât s-ar întâmpla la fel; nu-i preot 
sau călugăr să poată sau să vrea să-i deie dezlegare; și- 
atunci, nedezlegat, tot la aceeași groapă o s-ajungă. lar 
dacă acestea s-ar adeveri, norodul de pe-aci văzând una ca 
asta, fie din pricina îndeletnicirii noastre ce-i pare că-i 
nelegiuită, și ca atare o bârfește de zor, fie din dorinţa de a 
ne jefui, s-o ridica împotriva noastră, urlând în gura mare: 
„Javrele astea de italieni, pe care nici biserica nu-i rabdă 
sub acoperișul eitt, nu mai au ce căuta între noi”. Și-o să 
dea buzna în casele noastre și te pomenești că ne mai și 
omoară după ce întâi o să ne prade bine de toată averea 
noastră. Oricum ar fi să fie, de moare-i vai de noi. 


11 Cei doi fraţi, fiind cămătari, erau excomunicați de biserica catolică 
(n. t). 

Ser Ciapelletto, după cum spuneam, zăcea într-o 
încăpere alăturată; și având auzul ascuţit, așa cum au 
bolnavii, auzi toate cele ce se spuneau despre dânsul. 
Drept aceea, chemându-i pe cei doi fraţi la sine, le zise 
astfel: 

— N-aș vreo să vă îndoiţi în nici un chip de mine și nici 
vreo teamă să nutriţi pentru avutul vostru. Am auzit câte 
vorbeaţi adineauri și sunt și eu încredințat că așa s-ar 
întâmpla, de-ar fi să fie precum gândiţi voi. Dar treaba nu 
stă așa, căci eu la viaţa mea atâtea i-am făcut lui 
Dumnezeu, încât de i-oi mai face una, acu în pragul morții, 
e tot un drac. De aceea, faceţi ce-ţi putea și aduceţi-mi un 
călugăr cucernic și priceput în tainele bisericești, cel mai 
cucernic și mai priceput pe care-l veţi găsi - de-ar fi să se 
afle vreunul pe faţa pământului - și-apoi lăsaţi pe mine, că 
eu voi ști să scot la capăt și socoteala mea și pe a voastră, 
într-așa chip încât, de bună seamă, toate or să fie bine și n- 
o s-aveţi de ce vă plânge. 

Cei doi fraţi, deși nu-și puneau prea mari nădejdi în 
spusa lui ser Ciappelletto, se duseră totuși la o mănăstire 
de călugări și cerură să li se dea un monah cucernic și 
priceput, care să-l spovedească pe un italian ce se afla 
bolnav la ei în casă. Și mănăstirea le dădu un călugăr, om 
evlavios și trăit în frica lui Dumnezeu, cu mare pricepere în 
ale Sfintei Scripturi, vrednic de toată cinstea și cu osebire 
venerat și îndrăgit de toţi dreptcredincioșii; iar cei doi fraţi 
îl duseră cu ei. 

Călugărul, după ce intră în odăița unde zăcea ser 
Ciappelletto, i se așeză alături și prinse a-l îmbărbăta ca 
vorbe mângâioase, după care îl întrebă de câtă vreme nu 
se spovedise. Ser Ciappelletto, care nu cunoscuse în viața 
lui ce va să zică spovedania răspunse: 

— Eu sunt deprins, părinte, să mă spovedesc măcar o 
dată pe săptămână, dacă nu și de două sau de trei ori. 
Acum însă, de când zac, nu m-am mai spovedit de opt zile 
încheiate, cu atâta chin m-a pedepsit pârdalnica de boală. 

Grăi atunci călugărul: 

— Bine faci, fiule, și așijderi să urmezi și de acu înainte. 
Pre câte văd, n-oi osteni prea mult punându-ţi întrebări și 
dându-ţi ascultare, de vreme ce cu atâta sârg te ţii de 
spovedanie. 

— Nu zi așa, părinte, grăi ser Ciappelletto, că nu m-am 
spovedit nicicând destul de des, încât să nu râvnesc de 
fiecare dată să fac mărturisire de toată vina mea, de când 
mă știu pe lume și până-n ceasul cela. De aceea dar mă rog 
de dumneata să mă întrebi cu multă amănunţime de toate, 
toate cele, ca și cum niciodată nu m-aș fi spovedit; nu te 
uita că-s bolnav. Căci mi-i mai drag să-mi pun la caznă 
trupul decât să știu, cruţându-l, că săvârșesc vreo faptă ce- 
ar duce la pierzanie sufletul meu, pe care Mântuitorul 
nostru plătitu-l-a cu sângele-i prea scump. 

Cuvintele acestea plăcură sfântului călugăr, care află în 
ele temei de gânduri bune. Și, după ce-l lăudă cu prisosință 
pe ser Ciappelletto pentru bunul său obicei, începu să-l 
întrebe de s-a dedat desfrâului cândva, păcătuind cu vreo 
femeie. La care ser Ciappelletto, oftând din greu, îi zise: 

— Părinte, dinspre partea asta mi-e și rușine parcă să-ţi 
spun adevărat, căci tare mult mă tem să nu cad în păcatul 
deșartei semeții. 

La care preasfinţitul zise: 

— Zi-i fără frică, fiule, căci adevăr spunând, nici întru 
spovedanie și nici altminteri, nimeni n-a săvârșit păcat. 

Și Ciappelletto atunci: 

— De-i precum zici, părinte, atunci îţi spun: neprihănit 
mă ţin la trup și acuma, așa cum am ieșit din pântecele 
mamei. 

— Binecuvântă-l, Doamne, că bine a mai făcut! grăi 
preacuviosul. Şi, astfel făcând, tu, fiule, ești cu atât mai 
vrednic, cu cât nimeni nu te oprea să faci altminteri, așa 
cum de pildă nu ni-e nouă îngăduit să facem, și nici altor 
călugări ce-s juruiţi și ei. 

Il întrebă pe urmă de nu care cumva îl supărase pe 

Cerescul Tată prin pofta lăcomiei. La care ser Ciappelletto, 
oftând și a doua oară, răspunse cam că da, și nu numai o 
dată. Căci, zicea el, deși postea cel puţin de trei ori pe 
săptămână cu pâine și cu apă, în afară de posturile 
rânduite în păresimi și pe care orice dreptcredincios le 
păzeşte cu sfințenie, totuși apa ceea o băuse cu aceeași 
poftă și aceeași plăcută desfătare cu care și beţivii se 
aghesmuiesc cu vin, mai cu seamă când se nimerea să 
ostenească de rugare multă sau de prea multă trudă la 
vreun pelerinaj. Apoi, într-alte rânduri, mai râvnise anume, 
zicea, și la niscaiva salatele pregătite din buruieni, așa 
cum fac femeile când se duc la ţară, iar alteori aflase în 
bucate mai multă desfătare decât credea că s-ar fi cuvenit 
să afle un credincios care păzește cu evlavie postul, așa 
cum îl păzea el. La care vorbe, fratele îi zise: 

— Fiule, firești sunt toate astea și nu-s păcate grele, de 
aceea nu găsesc cu cale să-ți apese cugetul mai mult decât 
s-ar cere. Oricui i se întâmplă, oricât de sfânt ar fi, să-i 
cadă bine bucățele, după un post mai îndelungat și 
așijderea și apa după sfârșeală multă. 

— Ah, părinte, zise ser Ciappelletto, nu spune așa doar 
ca să-mi mângâi sufletul; știi bine doar că-mi dau eu singur 
seama că cele ce-s făcute întru slujirea Tatălui Ceresc se 
cade a fi făcute cu sufletul curat și neîntinat de zgură sau 
rugină; oricine face altminteri alunecă în păcat. 

Prea mulțumit de vorbă lui, călugărul îi zise: 

— Mă bucură nespus aceste simțăminte şi-mi place că 
întru ele ţi-e cugetul curat. Ci ia să-mi spui acum, căzut-ai 
tu vreodată la patima zgârceniei, râvnind mai mult decât 
era cu drept sau stăpânind ce nu era al tău? 

Ser Ciappelletto îi răspunse: 

— Părinte, n-aș dori să cazi la bănuieli din pricină că mă 
afli în casa acestor cămătari; eu n-am nimic cu ei; 
dimpotrivă, am tras aici cu gând să-i dojenesc, ba chiar să-i 
pedepsesc și să-i dezvăţ de mârșava lor meserie, și cred că 
aș fi biruit dacă nu mă încerca Dumnezeu astfel. Pe mine, 

tata, căci se cuvine s-o știi și pe asta, când l-a ajuns 
sfârșitul, m-a încărcat de avuţii; eu însă am dat de pomană 
o bună parte din ele, iar mai apoi, ca să mă ţin în viaţă și 
ca să pot milostivi săracii, mi-am rostuit și eu niscaiva 
trebușoare negustorești, și întru ele mi-am dorit câștigul. 
Ce-am câștigat am împărţit de-a pururi pe din două: cu 
partea mea mi-am stâmpărat trebuinţele trupești, iar cu 
cealaltă am miluit săracii. Şi unde puneam eu mâna, punea 
și Domnul mila, astfel încât cu ajutorul lui mi-a mers din 
plin câștigul. 

— Bine-ai făcut, grăi călugărul; dar de mâniat, mâniatu- 
te-ai adesea? 

— Oh, dinspre partea asta, făcu ser Ciappelletto, drept 
să-ți spun, m-am cam mâniat. Căci cine oare și-ar putea 
stăpâni mânia văzându-și semenii cum se desfată în rele 
din zori și până-n noapte, cum nu ţin seamă de porunca și 
legile lui Dumnezeu și cum nici că le pasă de judecata lui? 
De câte ori n-aș fi dorit să știu că-s mort mai bine decât să- 
i văd pe tineri slujind deșertăciunii, să-i văd cum jură 
strâmb, cum umblă prin lăcașuri de pierzanie, cum nu 
pășesc cu anii în biserici și cum se înghesuie a străbate 
mai grabnic căile lumești, decât cărarea cea dreaptă a lui 
Dumnezeu. 

Călugărul grăi atunci: 

— Fiule, mânia ta e dreaptă și eu, din partea mea, n-aș 
ști să-ţi dau canon ca s-o plătești pre dânsa. Dar nu ţi s-a 
întâmplat nicicând să te îndemne la omor ori la cuvinte 
grele sau alte boroboaţe? 

La care ser Ciappelletto răspunse: 

— Vai de mine, părinte, cum poţi spune chiar dumneata 
așa ceva, dumneata care ţi-ai închinat viața Domnului? 
Dacă aș fi cugetat să fac una ca asta, socoţi c-aș mai avea 
temei să cred că Domnul m-a răbdat atâta vreme pe 
pământ? De-alde astea doar tâlharii și cei mișei mai fac, iar 
eu, de văd vreunul, întotdeauna spun: Întoarce-i, Doamne, 
ochii către tine! 

Călugărul îi zise atunci: 

— Ia spune acuma, fiule, Domnul să te blagoslovească, 
făcut-ai tu cândva vreo mărturie strâmbă, vorbitu-i-ai de 
rău pe semeni, sau luat-ai tu vreodată cu sila dintr-al lor? 

— De bună seamă i-am vorbit de rău, răspunse 
Ciappelletto, căci am avut pe vremuri un vecin ce pururi 
pe nedrept își tot bătea nevasta, și o dată l-am vorbit de 
rău cu rudele femeii, căci nu puteam răbda să văd cum o 
snopea de fiecare dată când se întorcea băut. 

Grăi atunci călugărul: 

— Ia spune acu: ziceai c-ai fost neguţător: ai înșelat pe 
cineva vreodată, așa cum fac adesea negustorii? 

— Pre legea mea că da, răspunse Ciappelletto, dar nu 
știu cine a fost; atâta știu că o dată, primind eu niște bani 
pe o bucată de postav vândută unui om, i-am pus cu grijă 
într-o ladă, fără a mai sta să-i număr; și tocmai bine peste 
o lună, când dau să-i socotesc, aflu că sunt cu patru bani 
mai mult decât trebuia să fie, din care pricină, după ce i- 
am păstrat un an de zile încheiat ca să-i pot da înapoi, la 
urmă, negăsind niciunde păgubașul, i-am împărțit 
săracilor. 

— Asta-i nimica toată, îi zise cuviosul, și-ai făcut bine ce- 
ai făcut. 

Pe lângă acestea toate, cucernicul monah îl mai întrebă 
și despre alte multe, iar dânsul îi răspunse la toate într- 
același chip. Și dorind călugărul să-i săvârșească iertarea 
de păcate, ser Ciappelletto mai sări cu una. 

— Părinte, zise el, mai am pe suflet un păcat ce nu ți l- 
am spus încă. 

Călugărul dori să afle care păcat anume, și Ciappelletto 
zise: _ 

— Îmi amintesc, părinte, că într-o sâmbătă, după 
asfinţitul soarelui, am pus sluga să-mi curețe prin casă și- 
am dovedit prin fapta aceasta că nu cinstesc cum se cuvine 
sfânta zi de duminică. 

— Nimica toată-i și asta, îl încredinţă călugărul. 

— Ba nu zi așa, părinte, grăi ser Cippelletto; dumineca 
se cade a fi cinstită, fiindcă într-aceasta zi Mântuitorul 
nostru a înviat din morți. 

Călugărul îl întrebă din nou: 

— Altceva ai mai făcut? 

— Da, părinte, răspunse ser Ciappelletto. O dată, din 
nebăgare de seamă, m-am pomenit scuipând în casa 
Domnului. 

Călugărul prinse a zâmbi și zise: 

— Fiule, n-ai la ce să te amărăști pentru atâta lucru; și 
noi, cogeamite călugări, și tot scuipăm aproape zilnic în 
biserică. 

Iar Ciappelletto de colo: 

— Rău faceţi, cuvioase, căci nici un lucru nu se cade a fi 
ţinut curat ca sfântul lăcaș în care i se aduce slavă 
Domnului-Dumnezeu. 

Și, după ce-i mai înșiră o droaie întreagă de nimicuri, la 
urmă prinse a ofta și-a plânge cu suspine, ca unul ce știa 
să se prefacă de minune când îi venea la îndemână. 
Cucernicul călugăr îl întrebă atunci: 

— Fiule, ce-i cu tine? 

Și Ciappelletto îi zise: 

— O, vai și amar de capul meu, mai am încă un păcat pe 
care niciodată n-am cutezat să-l spun, căci prea mă chinuie 
rușinea: și ori de câte ori îmi amintesc de el, m-apucă 
plânsul, precum vezi, și sunt încredințat că-n veci n-oi 
dobândi iertare. 

Atunci călugărul îi zise: 

— Vezi-ţi de treabă, fiule, ce tot vorbești, acolo? De-ar fi 
să fie într-un singur om tot ce-i păcat pe lumea asta și ce 
va fi de-acum înainte, chiar și-atunci, de se căiește omul 
acela și se frământă atâta cât te frămânţi tu, Dumnezeu, în 
bunătatea și îndurarea lui, de bună seamă l-ar ierta, dacă 
se spovedește; de aceea nu te teme și spune-l fără frică. 

Atunci ser Ciappelletto, fără să-și curme plânsul, îi zise: 

— Vai, părinte, păcatul meu e greu din cale-afară și nu 

cutez a crede că îmi va fi iertat, de nu te îndupleci și 
domnia-ta să pui o vorbă bună pentru mine. 

— Mărturisește-l fără teamă, grăi preacuviosul, și eu îţi 
dau făgăduinţă să mă închin pentru tine. 

Ser Ciappelletto însă îi dă înainte cu plânsul, fără să 
scoată o vorbă, iar celălalt îl zorea să zică. Și într-un 
târziu, după ce tot plângând îl perpeli pe frate îndelungată 
vreme întru neștiinţă și nedumerire, slobozi un oftat din 
baierele inimii și zise: 

— Părinte, de vreme ce-mi făgăduiești să te rogi pentru 
mine, am să-ţi spun: află dar că mi-am blestemat o dată 
mama, pe vremea când eram micut. 

Și zicând astfel se puse iarăși pe bocit. Călugărul îi zise: 

— Cum, fiule, ţi se pare c-ai săvârșit un păcat chiar atât 
de greu? Doar oamenii cât e ziulica de mare îl blestemă pe 
Dumnezeu, iar dânsul îi iartă bucuros, de-și recunosc 
greșeala și se căiesc de ea, și tocmai tu să crezi că nu te va 
ierta? Nu plânge, ia-ţi inima în dinţi și fii încredinţat că de 
l-ai fi împlântat pe cruce chiar tu, cu mâna ta, căința multă 
ce mi-o dovedești ţi-ar câștiga de bună seamă iertarea lui. 

La care ser Ciappelletto zise: 

— Ah, părinte, cum spui una ca asta? Măicuţa mea cea 
dragă, ce m-a purtat la sân și zi și noapte nouă luni de zile 
încheiate și m-a ţinut în braţe de zeci și zeci de ori! Ah, rău 
am mai făcut c-am blestemat-o și prea e greu păcatul; de 
nu te închini la Domnul pentru mine, în veci de veci n-oi 
dobândi iertare. 

Văzând călugărul că ser Ciappelletto nu mai are nimic 
de spus, îl dezlegă de păcate și-i dădu binecuvântarea sa, 
socotindu-l drept om cu sfântă și neprihănită viaţă, ca unul 
ce credea pe deplin adevărate toate câte îi fuseseră spuse. 
Și cine oare nu l-ar fi crezut, văzând că spune atare lucruri 
chiar pe patul morţii? La urmă, după toate acestea, îi zise: 

— Ser Ciappelletto, cu ajutorul lui Dumnezeu, în curând 
vei fi sănătos; dar dacă totuși, hai să zicem, s-ar întâmpla 
ca Domnul să cheme la sine sufletul tău cel fericit și pocăit 

de rele, ţi-ar fi pe plac să ţi se îngroape trupul în 
mănăstirea noastră? 

La care ser Ciappelletto răspunse: 

— Da, părinte, nici n-aș dori să-l știu în altă parte, acu 
dacă mi-ai făgăduit să te închini la Domnul pentru mine; și- 
apoi, eu totdeauna nutrit-am înclinare pentru așezarea 
voastră. De aceea te rog ca de îndată ce te întorci să te 
îngrijești să mi se aducă anafura din trupul Domnului 
nostru Isus Hristos, pe care zi de zi voi o sfinţiţi pe altar, 
căci, deși bine știu că nu sunt vrednic de împărtășanie, 
socot, cu îngăduinţa ta, să mă cuminţesc totuși și să 
primesc cea de pe urmă ungere cu mir; dacă am trăit în 
viaţă ca un păcătos, acu când am ajuns în ceasul morții, să- 
mi dau măcar sfârșitul creștinește. 

Cucernicul călugăr se arătă voios de atare vorbe 
înțelepte și-i spuse că se va îngriji să-i fie adusă anafura în 
pat fără zăbavă, și așa se și întâmplă. 

Intre acestea, cei doi fraţi, temându-se ca nu cumva ser 
Ciappelletto să-i înșele, se așezară lângă un perete ce 
despărțea odaia lui de o altă încăpere și, trăgând cu 
urechea, auziră și pricepură fără greutate toate câte i le 
spunea ser Ciappelletto călugărului, iar pe alocuri, auzind 
ce păcate mărturisea că făcuse, îi umfla așa de tare râsul, 
încât stau gata-gata să pufnească și din când în când își 
ziceau între ei: „Ce fel de om mai e și ăsta pe care nici 
bătrâneţea, nici boala, nici frica de moartea pe care o vede 
cu ochii, nici teama de Dumnezeu la a cărui judecată va fi 
silit curând să se înfăţișeze nu pot să-l scoată din 
nemernicia lui, nici să-l îndemne a muri altminterea de 
cum a vieţuit pe lume!” Totuși, văzând că până la urmă 
omul făcuse ce făcuse și dobândise încredințarea că trupul 
lui va fi îngropat în biserică, nu-și mai bătură capul 
degeaba. 

Nu după multă vreme ser Ciappelletto se cuminecă și, 
înrăutăţindu-i-se starea, primi și miruirea de pe urmă. 

Iar după sfârșit, în chiar aceeași zi în care cu smerenie și 

sârg se spovedise, se petrecu din viața asta. Din care 
pricină cei doi fraţi, rânduindu-i din banii lui cinstită 
îngropăciune și trimițând vorbă călugărilor să vină pe 
înserate să-i stea de priveghi după obicei și-n zori să-i ducă 
trupul, se îngrijiră cu temei de toate cele trebuincioase. 
Cucernicul călugăr care-i primise spovedania, auzind că-și 
dăduse sufletul, căzu la învoială cu stareţul și, punând să 
tragă clopotele pentru adunarea obștiei călugărești, arătă 
celor de faţă că ser Ciappelletto fusese un sfânt, adevărat, 
după câte pricepuse el din spovedania lui. Și, în nădejdea 
că Dumnezeu avea să înfăptuiască prin mijlocirea lui o 
seamă de minuni, îi sfătui să-i prea-cinstească trupul cu 
sârg și multă închinăciune. La care lucru, stareţul cu fraţii 
dimpreună, încrezători, sărmanii, pe dată se învoiră. Şi pe 
înserate, pornind cu toţii la locul unde zăcea trupul lui ser 
Ciappelletto, îi rânduiră cu alai priveghiul; iar către ziuă, 
înveșmântaţi în anterie albe și odăjdii, cu cărțile în mână și 
crucile înainte, porniră toţi cântând ca să-i ducă trupul, pe 
care apoi cu mult alai îl purtară până la biserică, mai tot 
norodul din oraș, cu mic, cu mare, îngroșând convoiul ce 
călca îmbulzindu-se pe urma lor. După ce mortul fu așezat 
în biserică, cuviosul călugăr care-l spovedise se urcă în 
amvon și începu să predice uluitoare pilde despre trăirea 
sa, de posturile sale, de trupul lui neprihănit, de curăţenia- 
i sufletească, despre sfinţenia lui și viaţa-i simplă și curată; 
și printre alte lucruri le povesti și fapta pe care ser 
Ciappelletto i-o mărturisise cu lacrimile în ochi, socotind-o 
drept cel mai greu păcat din toată viaţa lui, și le arătă și 
cât de mult se străduise el să-i vâre în cap că Dumnezeu 
avea să-l ierte pentru dânsa. Și aflând prilej din asta spre a 
dojeni norodul, grăi: „lar voi, afurisiţilor, pentru te miri ce 
fir de pai care v-aţine calea îl blestemaţi pe Dumnezeu, pe 
Maica Preacurată și tot soborul sfinţilor din rai”. Apoi, pe 
lângă toate acestea, mai povesti și altele o seamă despre 
traiul drept și preacurat al celui răposat. Şi-n scurtă 
vreme, prin atare vorbe crezute pe de-a întregul de 

mulțime, stârni în cei de faţă atâta zel cucernic și dragoste 
pentru mort, încât la isprăvirea slujbei dădură buzna toți 
ca să-i sărute mâinile și picioarele; iară veșmintele de pe 
dânsul i le făcură zdrenţe toate, gândind că-i fericit acela 
ce izbutea să-și rupă o bucăţică pentru sine. Toată ziua, 
până-n asfinţit, călugării fură siliţi să-l lase în biserică 
pentru ca întreg norodul să-l poată vedea. Apoi, pe 
înnoptate, fu îngropat cu cinste într-un coșciug de 
marmură, în capelă, și încă dintr-a doua zi norodul începu 
să-i pună lumânări, să i se închine ca la sfinţi, să-i facă 
juruinţe și să-i anine în preajmă chipuri cioplite în piatră, 
așa precum cerea făgăduinţa dată. Şi în foarte scurtă 
vreme faima sfinţeniei sale și evlavia credincioșilor spori în 
așa măsură, încât era cu neputinţă să afli om lovit de vreun 
necaz sau de vreo boală care să se închine altui sfânt decât 
lui Ciappelletto; de atunci i s-a zis și i se zice și astăzi încă 
„Sunt Ciappelletto” și se spune că și minuni a săvârșit 
printr-însul Dumnezeu și că și astăzi săvârșește cu aceia 
care i se închină smerit și cu credință multă. 

lată, așadar, în ce chip a vieţuit și și-a aflat sfârșitul ser 
Ciapperello din Prato, care, precum aţi auzit, până la urmă 
a ajuns să fie socotit și sfânt. N-ar fi pe voia mea să 
tăgăduiesc cumva că s-ar putea să stea și el de-a dreapta 
Tatălui, ferice, căci după atare trai nelegiuit și spurcat o fi 
ajuns și el să se căiască în clipa morții, și s-ar putea ca 
Dumnezeu, în marea-i îndurare, să-l fi primit în sânul lui. 
Dar, fiindcă lucrul acesta ne este întru taină, urmând cele 
știute, mai iute aș zice că a ajuns la iad, în ghearele 
Satanei, decât la rai cu drepţii. Şi dacă e așa cum spun, 
putem pricepe lesne cât e de bun cu noi Părintele Ceresc; 
căci mila lui, fără a căuta greșeala săvârșită, ci doar și 
numai dreapta-ne credinţă, chiar dacă ni se întâmplă să 
înălțăm rugare unui dușman de-al său, gândind că-i este 
prieten, el totuși ne împlinește ruga, ca și cum nu către un 
dușman, ci către un sfânt adevărat ne-am fi închinat. De 
aceea, spre a fi feriti de molima cumplitei noastre vremi și 

spre a rămâne veseli în astă veselă adunare, pururi 
slăvindu-i numele în care am început-o, să ne arătăm 
smeriți față de Dumnezeu și milei lui să-ncredințăm toată 
nevoia noastră, nădăjduind fără clintire că ne va da 
ascultare. Și astfel zicând, tăcu. 

POVESTEA A DOUA 


Evreul Abraham, îndemnat de Giannotto din Civigni, 
apucă drumul curţii papale de la Roma și, văzând acolo 
nemernicia preoțimii, se întoarce iarăși la Paris și se 
face creștin. 


Povestea lui Pamfilo stârni pe alocuri râsul și fu lăudată 
de doamne, toată, de la început până la sfârșit. Și, după ce 
fu ascultată cu multă luare-aminte, când luă sfârșit, regina 
îi porunci Neifilei, ce sta alături de Pamfilo, să deie șir 
petrecerii începute, spunând și dânsa o poveste. Neifile, pe 
cât de frumoasă, pe atât de aleasă în purtări, primi 
bucuroasă îmbierea reginei și începu astfel. 

— Pamfilo cu povestea lui ne-a arătat că Dumnezeu, în 
bunătatea sa, nu ia în seamă păcatele noastre când ele 
purced din lucruri pe care oamenii nu pot să le priceapă cu 
judecata lor; iar eu cu povestirea mea vreau să v-arăt în ce 
măsură aceeași bunătate divină ne vădește puterea ei cea 
dreaptă, îndurând cu răbdare păcatele altora ce s-ar cădea 
s-o proslăvească prin faptă și cuvânt și care totuși calcă 
strâmb, pentru ca noi să stăruim cu și mai multă râvnă 
întru credinţa noastră. 

Frumoase doamne, am auzit spunându-se pe vremuri că 
la Paris trăia un negustor de vază, om bun, cinstit și drept 
la suflet, pe nume Giannotto din Civigni, care făcea negoţ 
pe picior mare cu stofe și mătăsuri. Acest Giannotto era 

prieten la cataramă cu un evreu bogat, pe nume Abraham, 
care era și el neguţător de stofe și om cinstit și drept. Or, 
văzând Giannotto ce însușiri alese zăceau în Abraham, 
începu să se necăjească foarte la gândul că sufletul unui 
om atât de vrednic, de bun și de înţelept avea să fie hărăzit 
pierzării, ca unul ce nu cunoștea dreapta credinţă. Din 
care pricină, începu să-l roage prietenește să părăsească 
rătăcirile credinţei iudaice și să se întoarcă la adevărurile 
credinţei creștinești; care credință, precum vedea și el, se 
întindea tot mai vârtos, ca una sfântă și adevărată ce era, 
în timp ce credinţa iudaică scădea în credincioși, pierind 
pe zi ce trece. Evreul răspundea că nu socotește drept 
sfântă și bună nici o altă credinţă în afară de cea iudaică și 
că el în aceasta se născuse și tot în ea socotea să trăiască 
și să moară, fără ca nimeni și nimic pe lume să-l poată 
întoarce de la dânsa. Giannotto nu se dădu bătut cu una, 
cu două și după câteva zile începu din nou să-i vorbească, 
arătându-i, pe limba lui de negustor, pricina pentru care 
credința lui era mai bună. Și deși evreul era mare 
cunoscător al legii iudaice, fie îndemnat de prietenia care 
îl lega de Giannotto, fie din pricina vorbelor pe care 
Sfântul Duh le așeza pesemne în gura negustorului cam 
slăbănog la minte, începu să afle multă desfătare în 
învăţăturile lui Giannotto. Dar, înrădăcinat cum era în 
credinţa lui, de convertit tot nu voia să se convertească. Pe 
măsură ce se încăpăţâna mai tare, Giannotto tot mai aprig 
îi dădea ghes să treacă la creștinism, până ce evreul, răzbit 
de atâta stăruinţă, îi zise: 

— Uite ce, Giannotto, tu vrei cu tot dinadinsul să mă fac 
creștin. Sunt gata s-o fac, dar mai înainte vreau să mă duc 
la Roma și să-l văd acolo pe acela care spui că-i locţiitorul 
lui Dumnezeu pe pământ, să văd cum trăiește și cum se 
poartă, și nu numai el, ci și slujbașii săi, ce zici că-s 
cardinali. Şi dacă ei mi s-or părea că-s vrednici să mă facă 
a înţelege, fie prin cuvintele tale, fie prin însăși purtarea 
lor, că credinţa voastră este mai bună decât a mea, voi 

face după cum ţi-am spus. Altminterea, rămân evreu. 

Giannotto, auzind acestea, se mâhni peste măsură și-și 
zise în sinea lui: „Zadarnică a fost toată osteneala pe care 
socoteam că mi-am dat-o cu folos în nădejdea de a-l aduce 
pe calea cea dreaptă; căci de se duce Abraham la Roma și 
vede traiul spurcat și ticălos al preoţimii noastre, nu numai 
că nici vorbă nu poate fi încreștinare, dar chiar creștin să 
fie, s-ar face evreu”. Și, întorcându-se către Abraham, îi 
zise: 

— Prietene drag, de ce să te încumeţi la atâta osteneală 
și cheltuială multă, mergând până la Roma? Unde mai pui 
la socoteală că pentru un om bogat ca tine, drumul, fie pe 
apă, fie pe uscat, e plin de primejdii. Crezi oare că n-ai să 
găsești aici pe cineva să te boteze? Ori, dacă tot mai ai 
vreo îndoială faţă de credinţa pe care ţi-o propovăduiesc, 
unde crezi c-ai putea găsi meșteri mai înţelepţi și mai 
luminaţi întru aceea decât cei de pe-aici, care sunt gata a- 
ţi lămuri orice îndoială ce ţi s-ar naște în suflet? Iată de ce 
socotesc eu că drumul tău e de prisos. Gândește-te că 
feţele bisericești de la Roma sunt aidoma celor pe care le- 
ai văzut aici, ba chiar cu atât mai vrednice, cu cât sunt mai 
aproape de marele păstor. De aceea ascultă-mă pe mine și 
cruță-ți osteneala ce ar fi mai nimerit s-o foloseşti cu alt 
prilej, la vreo iertare!? poate, când s-ar putea să te însoțesc 
și eu până la Roma. 

La acestea, evreul răspunse: 

— Giannotto, eu nu mă îndoiesc de toate câte mi le spui; 
dar ce mai calea-valea, de vrei să-ţi fac pe plac, află că ţin 
morțiș să mă pornesc la drum; de nu, nicicând n-oi mai 
ajunge să fac una ca asta. 

Giannotto, pricepându-i hotărârea, zise: 

— Te du cu bine dar, și cale bună, frate! 

Iar întru sinea lui își dădu cu socoteala că de ajungea 
Abraham să vază curtea papii de la Roma, de bună seamă- 


12 Așa-zisele „perioade de indulgență” în care papa iartă „păcatele” 
celor care se duc în pelerinaj la Roma (n. t.). 

n veci n-avea să se mai creștineze; dar, cum n-avea nimica 
de pierdut, tăcu din gură și-l lăsă să plece. 

Evreul încalecă degrabă și cum putu mai iute porni la 
Roma, unde, o dată ajuns, fu primit cu cinste de evreii săi. 
Ș-acolo stând, fără a sufla o vorbă despre pricina care îl 
adusese, porni a cerceta cu multă luare-aminte purtarea 
papii, a cardinalilor, a întregii preoțimi și a curtenilor ce li 
se aflau în preajmă. Şi, pe de o parte din câte putu el 
singur să vadă, destoinic și luminat la minte cum era, iar 
pe de altă parte din câte i se șoptiră la ureche, omul își 
dădu seama că de la cel mai mare până la cel mai mic, 
preoţii păcătuiau cu toţii prin desfrânări trupești; și nu 
doar întru cele rânduite de fire, ci chiar și-n desfrânarea 
sodomiei, fără a cunoaște frâul pocăinţei ori al rușinii, 
până într-atâta încât femeile stricate și copilandrii 
ajunseseră să aibă cea mai mare trecere când era vorba 
de-a câștiga favoruri. Și apoi, pe lângă asta, îi cunoscu pe 
toți drept lacomi și beţivi, robiți pântecului ca dobitoacele 
și fără altă grijă decât desfrâul lor. Şi tot umblând să-i 
cunoască, mai văzu că-s și zgârciţi și atât de lacomi de 
bani, încât vindeau și cumpărau sângele asupriţilor, chiar 
și pe cel creștinesc și deopotrivă cu el și lucrurile sfinte, 
oricare ar fi fost ele, fie că ţineau de jertfe ori de 
binefaceri, făcând atare negoţ cu ele și având atari 
samsari, încât nici la Paris măcar nu le-ai fi găsit pereche 
printre toţi negustorii câţi se aflau acolo. Şi simoniei lor 
nerușinate îi ziceau chipurile „procuratură”, iar lăcomiei 
fără frâu „susţinere”, vezi Doamne! Ca și cum Dumnezeu 
n-ar fi cunoscut, nu zic înţelesul vorbelor, dar gândurile 
ascunse ale inimilor lor păcătoase, și ca și cum s-ar fi lăsat 
și el înșelat ca oamenii de rând de numele pe care li-l dau 
lucrurilor. 

Toate acestea, dimpreună cu multe altele, de care e mai 
nimerit să nici nu amintim, îl necăjiră foarte pe evreul 
nostru, om cumpătat și plin de umilinţă, și, socotind el că 
văzuse chiar destule, hotărî să se întoarcă la Paris și se 

porni la drum. 

Giannotto, de îndată ce află că se întorsese, fără a mai 
trage nădejde să-l vadă creștinat vreodată, se duse la el și 
împreună se bucurară de întâlnire. lar după ce-l lăsă să se 
odihnească vreo câteva zile, îl întrebă ce părere avea 
despre sfântul părinte, despre cardinali și despre toţi 
ceilalți curteni. La care evreul răspunse pe dată: 

— Bătu-i-ar Dumnezeu pe toţi, fără cruţare! Și zic așa, 
căci de-am văzut eu bine, n-am întâlnit pe acolo nici urmă 
de sfințenie, cucernicie, faptă creștinească sau pildă 
grăitoare; ci pretutindenea desfrâu, zgârcenie, lăcomie și 
alte multe încă mai rele chiar (de-i cu putinţă), încât aș 
zice că întreaga curte e mai degrabă un furnicar de uneltiri 
drăcești decât lăcaș de făpturi creștine. Şi, după câte îmi 
pare mie, socot că sfântul vost' părinte și toţi ceilalţi cu el 
deolaltă se străduiesc din răsputeri și care cu ce-apucă să 
facă praf și pulbere credinţa cea creștină și s-o izgonească 
din lume, când, dimpotrivă, s-ar cădea ca tocmai ei să-i fie 
temei și sprijin pe pământ. Cum văd însă că totuși 
strădania le e zadarnică și credința voastră, în ciuda 
uneltirilor lor, sporește în credincioși pe zi ce trece tot mai 
mult și-i tot mai luminoasă, socot pe drept cuvânt că 
Sfântul Duh e într-însa și îi este temelie, slujind-o ca pe 
una care-i cea mai sfântă și cea mai dreaptă credinţă de pe 
lume. Din care pricină de unde până acuma stăm neclintit 
la îndemnurile tale și nu voiam cu nici un chip să mă botez 
creștin, acum îţi spun pe faţă că pentru nimic în lume n-aş 
renunţa la gândul de a mă încreștina. Haidem dar la 
biserică şi botează-mă, după datina sfintei voastre 
credinţe. 

Giannotto, care, bietul, nu se aștepta deloc la una ca 
aceasta, auzindu-l vorbind astfel, fu cel mai bucuros dintre 
oameni. Și ducându-se cu el la Notre-Dame din Paris îi 
rugă pe preoţii care slujeau acolo să-l boteze. Aceștia, 
auzind că însuși jidovul dorea să fie botezat, îl creștinară 
de îndată, iar Giannotto, care-i sluji drept naș, îi puse 

numele loan. Pe urmă îl dădu pe seama unor înţelepţi de 
vază, care să-i lumineze mintea în tainele credinţei 
noastre, pe care Abraham o învăţă curând și apoi, până la 
capătul zilelor sale, fu om vrednic și bun, trăind cucernică 
viaţă. 

POVESTEA A TREIA 


Melchisedec evreul izbutește să scape dintr-o cursă pe 
care i-o întinsese Saladin, istorisindu-i o poveste 
despre trei inele. 


După ce Neifile își isprăvi povestea cea mult lăudată de 
toţi cei de faţă, Filomena, pe voia reginei, începu astfel: 

— Povestea Neifilei îmi amintește strâmtoarea la care a 
ajuns o dată un evreu. Or, de vreme ce despre Dumnezeu 
și despre adevărurile credinţei noastre s-a spus mult bine, 
se cade să vorbim acum și despre faptele săvârșite de 
oameni, precum și despre feluritele lor întâmplări. De 
aceea, auzindu-mi povestea, nădăjduiesc că pe viitor veţi fi 
cu mai multă luare-aminte în răspunsurile voastre la 
întrebările ce vi se vor pune. Trebuie să știți, prietene 
dragi, că după cum prostia îl nenorocește adesea pe om și-l 
duce la sapă de lemn, tot așa înţelepciunea îl scapă pe 
înțelept de cele mai cumplite neajunsuri și-l pune la 
adăpost de rele. Că prostia îl poate aduce pe om la sapă de 
lemn e lucru dovedit, și pilde despre aceasta poţi întâlni la 
fiecare pas; de aceea nu-i cu cale să vi le înșir și eu acuma, 
când bine știm că, zilnic, și-o mie poţi vedea. Am să vă arăt 
în schimb, cu o mică istorioară, cum izbutește 
înţelepciunea să scoată omul din impas. 

Saladin, a cărui vitejie nu numai că-l făcu din om de rând 
sultan al Babiloniei, ci îi mijloci și o seamă de biruinţe 

asupra regilor sarazini și creștini, cheltuindu-și întreaga 
avere în războaiele purtate și-n strălucirea curţii sale, 
ajunse într-o bună zi, din pricina unei nenorociri ce se 
abătuse asupra lui, să aibă nevoie de o mare sumă de bani. 
Și, cum prin preajmă nu găsea pe nimeni care să-i poată da 
la repezeală atâta amar de bănet, îi veni în minte un evreu 
bogat, pe numele Melchisedec, care trăia în Alexandria și 
împrumuta pe camătă. Sultanul cugetă atunci că acesta, de 
se învoia, putea să-l împrumute; atâta doar că evreul era 
așa de zgârcit, încât de bunăvoie nu s-ar fi înduplecat 
nicicând să-l împrumute, iar cu de-a sila nu voia să-i 
stoarcă bănișorii. Din care pricină, aflându-se Saladin la 
mare strâmtoare și tot chibzuind el cum ar putea să facă 
să-l înduplece pe evreu să-i împrumute banii, născoci un 
mijloc prin care să-l silească, fără ca totuși cămătarul să se 
poată plânge. Și, chemându-l la sine, după ce-l primi 
prietenește, îl așeză alături de el și-i spuse astfel: 

— Om bun, din multe guri am auzit cât ţi-e de mare 
priceperea și înțelepciunea într-ale celor sfinte; de aceea 
aș ţine foarte mult să aflu de la tine pe care dintre legi o 
socotești adevărată: ebraică, mahomedană, ori poate cea 
creștină? 

Evreul, care era într-adevăr om înţelept, își dădu prea 
bine seama că sultanul îi întinde o cursă și încercă să-l 
prindă cu vorba, pentru că până mai la urmă să-i ceară 
ceva; și, se gândi că, orice-ar face, pe oricare dintre 
credinţe ar lăuda-o mai vârtos, până la urmă tot sultanul 
avea să iasă bine. De aceea, ca omul nevoit să caute un 
răspuns cu care să nu-l poţi prinde în capcană, își ascuţi 
degrabă mintea, găsi răspunsul potrivit și zise: 

— Stăpâne, întrebarea pe care mi-ai pus-o e frumoasă, și 
ca să afli care mi-e răspunsul socotesc că nu-i de prisos să- 
ţi spun o istorioară. Ascultă dar: de nu mă înșel, am auzit 
în repetate rânduri spunându-se că trăia pe vremuri un om 
bogat și mare, care, printre alte podoabe de preţ tăinuite 
în comorile sale, avea și un inel nespus de mândru și de 


57 


scump; or, mulțumită frumuseţii și preţului pe care-l avea 
inelul ăsta, dorind el să-l cinstească așa precum se 
cuvenea, lăsându-l moștenire adică din neam în neam, 
hotări ca acela din feciorii lui la care se va găsi inelul lăsat 
de el să fie socotit drept moștenitorul sau și, drept aceea, 
să fie cinstit de către toţi ceilalţi. Feciorul căruia îi fu lăsat 
inelul păstră și el aceeași rânduială și hotări întocmai ca 
înaintașul său. În scurtă vreme inelul trecu din mână în 
mână și ajunse în cele din urmă pe seama unui om care 
avea trei băieţi frumoși și cuminţi, cu multă supușenie faţă 
de părintele lor care, din această pricină, îi iubea pe toţi 
trei deopotrivă. Tinerii, care cunoșteau datina statornicită 
inelului, dorind fiecare să se învrednicească de cinstirea 
celorlalţi fraţi, își rugau care mai de care părintele, care 
era bătrân, că de va fi să moară, să le lase inelul. Omul 
nostru, care îi iubea la fel de mult pe toţi trei și nu știa nici 
el măcar pe care să-l aleagă pentru a-l face moștenitorul 
inelului - făgăduit de el fiecăruia în parte - chibzui să facă 
în așa fel, încât să-i mulţumească pe toţi trei și pentru 
aceasta porunci în mare taină unui meșter iscusit să-i mai 
facă încă două inele la fel; inelele fură lucrate cu atâta 
meșteșug, încât nici măcar el, care poruncise să le facă, nu 
putea decât cu mare anevoie să le mai deosebească de cel 
adevărat. Apoi, ajungându-l ceasul morţii, dădu fiecărui fiu 
câte un inel. După moartea bătrânului, feciorii, dorindu-și 
fiecare pentru sine moștenirea și locul de cinste în familie, 
ajunseră la sfadă și în cele din urmă, fiecare își scoase 
inelul său și-l arătă celorlalţi, drept mărturie a dreptăţii 
sale. Dovedindu-se inelele toate ca unul și unul ca toate și 
fiind cu neputinţă să-l cunoști pe cel adevărat, nu se putu 
ști, și nici până azi nu se știe, care din feciori era 
adevăratul moștenitor. Același lucru îl spun și eu, stăpâne, 
despre cele trei legi încredințate celor trei popoare de 
către Dumnezeu-Tatăl și despre ce m-ai întrebat înainte: 
fiecare din ele socotește că și-a primit adevărata moștenire 
și adevărata lege cu dreptele-i porunci; dar care e poporul 

ce într-adevăr le-a moștenit nici astăzi nu se știe, ca și-n 
povestea celor trei inele. 

Saladin își dădu seama că evreul izbutise să scape cu 
multă îndemânare din cursa pe care i-o întinsese; de aceea 
hotări să-i mărturisească fără înconjur impasul în care se 
afla, doar-doar se va învoi să-i sară într-ajutor. Și făcu 
întocmai, arătându-i unde anume ar fi vrut să ajungă, dacă 
răspunsul lui n-ar fi fost atât de îndemânatic. Evreul îi 
dădu de bunăvoie toţi banii ceruti, iar Saladin la timpul său 
îl mulţumi și el, plătindu-și datoria cu vârf și îndesat; ba pe 
deasupra îl mai și dărui împărătește, și câte zile avu și-l 
socoti prieten, ţinându-și-l în preajmă cu cinste și mărire. 

POVESTEA A PATRA 


Un călugăr cade la greu păcat și, învinuindu-și stareţul, 
pe bună dreptate, de aceeași greșeală, izbutește să 
scape de pedeapsă. 


Filomena, după ce-și isprăvi povestea, tăcu, drept care 
Dioneo, care ședea alături, fără să mai aștepte porunca 
reginei, știind după obiceiul rânduit că-i venise rândul să 
povestească, prinse a grăi astfel: 

— Iubite doamne, de-am priceput eu bine gândurile 
voastre ale tuturor, ne-am adunat aci pentru ca, povestind, 
să ne petrecem vremea cu râsete și desfătare; de aceea, 
spre a nu ne împotrivi acestei învoieli, socot că fiecăruia îi 
este îngăduit (după cum ne încredința și regina noastră 
mai adineauri), să spună povestea pe care o socoate mai 
plină de haz. Or, după ce am auzit cum a izbutit Abraham 
să-și mântuiască sufletul mulțumită sfaturilor înțelepte ale 
lui Giannotto din Civigni, și cum Melchisedec, cu 
înţelepciunea lui, și-a pus averile la adăpost de poftele 
sultanului, eu, fără gând că m-aţi putea dojeni pentru asta, 
aș vrea să vă arăt, și n-oi fi lung la vorbă, dibăcia cu care 
un biet călugăr și-a mântuit trupul de-o strașnică 
pedeapsă. 

Se afla pe vremuri în Lunigiana, ţinut învecinat cu noi, o 
mănăstire, odinioară mult mai avută în călugări și-n trai 
sfinţit decât e azi, în care, printre alţii, se afla și un monah 

tânăr, căruia nici posturile, nici ajunările nu izbuteau cu 
nici un chip să-i vlăguiască puterea și vigoarea trupului. Şi 
într-o zi, cam prin crucea amiezii, când toţi ceilalţi călugări 
dormeau duși, acest monah ce se învârtea de unul singur 
prin preajma bisericii, așezată pe un dâmb mai singuratic, 
se nimeri să vadă o fetișcană frumoasă foc, copila unui 
plugar de prin partea locului pesemne, care umbla pe 
câmp, culegând niscaiva buruieni. Monahul nici n-apucă s- 
o vază bine și fu cuprins pe dată de poftele trupești. Din 
care pricină, dându-se pe lângă fată, intră cu ea în vorbă 
și, dintr-una într-alta, făcu ce făcu și se învoiră de-o duse în 
chilioara lui fără să-i zărească nimeni. Acu, în timp ce el, 
împins de nesăţioasa poftă, glumea cu fata fără grijă, se 
întâmplă ca starețul, sculându-se din somn, să treacă 
încetișor prin faţa chilioarei și să audă chicoteala și larma 
dinăuntru și, ca s-auză și mai bine ce glasuri sunt acelea, 
se puse încetișor să tragă cu urechea și cunoscu pe dată că 
în chilie e o femeie. Dintru început fu cât pe-aci să bocăne 
la ușă, dar mai apoi se chibzui să rânduiască într-alt fel și, 
întorcându-se în odaia lui, așteptă să iasă călugărul afară. 
Călugărul, deși dedat cu trup și suflet desfătării pe care o 
încerca cu fata, nu lepădase întru totul teama; de aceea, 
socotind că aude zgomot de pași pe coridor, puse ochiul la 
o crăpătură și-l văzu deslușit pe stareţ cum stă și ascultă la 
ușă; pricepu, dar, că fapta lui fusese cunoscută. Și, bine 
știind ce aspră pedeapsă îl așteaptă, se mâhni foarte; 
totuși, păzindu-se ca fata să nu-i ghicească supărarea, 
începu pe dată, așa mâhnit cum era, să-și frământe mintea, 
cercând doar-doar va izbuti să afle ieșire din impas; și îi 
veni în gând o șotie vicleană, care-l sluji, apoi, întocmai 
după plac. Se prefăcu dar că-i sătul de atâta desfătare și, 
ca atare, îi zise fetei: 

— Mă duc să văd cum să te scot de-aci, fără să fii văzută. 
Tu șezi cuminte unde ești până ce m-oi întoarce. 

Și ieșind, după ce zăvori ușa chiliei, se duse drept la 
stareţ în odaie și, înfăţișându-i cheia, după obiceiul 

călugărilor când ieșeau din mănăstire, îi zise liniștit: 

— Părinte, azi în zori n-am izbutit s-aduc de la pădure 
toate lemnele câte am pus să se taie; cu voia dumitale, m- 
aș duce să le aduc acuma. 

Starețul, care gândea că monahul nu știa că-l văzuse, se 
veseli de atare potriveală și, dorind să afle cât mai multe 
despre greșeala lui, îi luă bucuros cheile și-l învoi să plece. 
Și, cum ieși monahul pe ușă, el și începu a chibzui întru 
sine cum ar fi mai nimerit să facă: să descuie chilia 
monahului de față cu toţi ceilalți călugări și să le arate 
păcătoasa faptă, ca nu cumva la urmă, când i-ar fi dat 
pedeapsa, să aibă a cârti, ori să audă mai întâi, din gura 
fetei chiar, cum se întâmplase pozna. Cugetând că dânsa s- 
ar fi putut să fie nevasta ori copila vreunui om de treabă, 
pe care n-ar fi vrut să-l facă de râsul lumii întregi 
arătându-i fata ori nevasta la toţi călugării, gândi c-ar fi 
mai bine s-o vază el dintâi și apoi să hotărască. Și, pornind 
tiptil spre chilie, o descuie, pătrunse înăuntru și zăvorând 
iar ușa după dânsul. Dând cu ochii de stareț, fata își pierdu 
firea și atunci, de teamă și de rușine, se apucă să plângă. 
Preacuviosul o cântări din ochi și, văzând-o frumoasă și 
fragedă ca o floare, deși era bătrân, simţi și el arsura 
imboldului trupesc, cu aceeași strășnicie care-i biruise și 
învăţăcelul. Din care pricină prinse a grăi întru sine: „De 
ce să nu mă bucur, când bucuria mă îmbie și-mi stă la 
îndemână? Că de necazuri și de griji am parte la tot pasul. 
Fata-i tânără și frumoasă, și nimenea pe lume nu știe că-i 
aici: de-aș izbuti s-o fac să-mi împlinească voia, nu văd la 
ce n-aș face-o. Da, zău! Cine-o să știe? Nimeni de bună 
seamă, și vorba aia: de ţii în taină un păcat, pe jumătate ţi-i 
iertat. Prilej ca ăsta nu se arată zilnic. Şi-apoi, la drept 
vorbind, socot că-i semn de mare înţelepciune să nu lepezi 
norocul, când însuși Dumnezeu ţi-l scoate înainte!” Şi 
zicând astfel, își schimbă cu desăvârșire gândurile ce-l 
mânaseră într-acolo și, apropiindu-se de fată, începu s-o 
mângâie cu vorbe bune, rugând-o să nu mai plângă, apoi 

dintr-una într-alta îi lămuri până mai la urmă și cele ce 
poftește. Fata, care nu era de piatră și nici din fier făcută, 
se lăsă ușor înduplecată la poftele stareţului, drept care 
dânsul, după ce-o strânse în braţe și-o sărută câtva, se 
urcă în patul călugărului unde, cuprins de grijă, pentru 
ocalele cele multe ale cuvioșiei-sale și pentru vârsta 
fragedă a copilei, temându-se că nu cumva s-o vatăme cu 
multa-i greutate, nu se urcă pe pieptul ei, ci o așeză pe ea 
deasupra; apoi îndelungată vreme se desfată cu dânsa. 

Călugărul, ce chipurile pornise la pădure, ședea ascuns 
pe coridor și, cum văzu pe stareţ că intră în chilie, simţi că- 
i vine inima la loc și cugetă c-avea să-și nimerească ţinta; 
iar când văzu că se mai și încuie pe dinăuntru, fu pe deplin 
încredinţat de sigură izbândă. leșind din locul unde sta 
ascuns, porni tiptil spre ușă și punând ochiul la o crăpătură 
văzu și auzi tot ce făcea înăuntru cuvioșia-sa. Într-un 
târziu, stareţul, socotind că petrecuse îndeajuns cu fata, o 
încuie în chilie și se întoarse în odaia lui; iar după o vreme, 
auzindu-l pe călugăr prin preajmă și gândind că se 
întorsese de la pădure, hotări să-l dojenească cu asprime și 
să-l înfunde la răcoare în beci pentru ca în felul acesta să 
se înfrupte singur din pradă dobândită. Și, poruncind să-l 
cheme, negru la faţă de supărare, se puse a-l certa cu 
strășnicie și porunci să fie închis în beci. Călugărul însă îi 
răspunse pe dată: 

— Preacuvioase, eu îs nou în tagma sfântului Benedict și 
n-am deplină știință întru ale sale toate; iară domnia-ta 
încă nu mai învăţat că noi călugării se cade să ne lăsăm 
munciți și apăsaţi din greu și de femei, precum ne lăsăm 
munciţi de ajunări și posturi; dar fiindcă m-ai deprins s-o 
înţeleg și pe-asta, de mi-i ierta acum o dată, mă leg să nu 
păcătuiesc mai mult în chipul ăsta și negreșit să fac așa 
cum te-am văzut că faci și dumneata. 

Starețul, sprinţar la minte, cunoscu numaidecât că 
monahul, nu numai că aflase mai multe decât dânsul, dar 
că mai și văzuse cele făcute toate. Din care pricină, cuprins 

fiind de mustrare, se rușină să-l facă de ocară, când tocmai 
de-aceeași ocară s-ar fi cuvenit să aibă și el parte. 
lertându-l dar și juruindu-l să nu care cumva să sufle o 
vorbă despre cele pe care le văzuse, scoaseră fata afară și 
apoi ti-i lesne a crede că și alteori o furișară în sfânta 
mănăstire. 

POVESTEA A CINCEA 


Ospătându-l cu găini și cu vreo două vorbuliţe în șagă, 
marchiza di Monferrato molcomește iubirea smintită a 
regelui Franţei. 


Povestea lui Dioneo stârni dintru început o pală de 
rușine în inimile doamnelor de faţă, care-și vădi fiorul prin 
vrednica roșeaţă ce le cinsti obrajii; dar mai apoi, jucându- 
și ochii de la una la alta și stăpânindu-și anevoie râsul, o 
ascultă până la capăt chicotind pe înfundate. Și când 
Dioneo sfârși povestea, după ce-l dojeniră întrucâtva, cu 
vorbe dulci de altfel, voind a dovedi că atari povești nu se 
cuvine să le spui de faţă cu femei, regina, întorcându-se 
către Fiammetta, care ședea pe iarbă alături de Dioneo, îi 
porunci și ei să spună o poveste. lar dânsa, bucuroasă, 
prinse a grăi cu voioșie: 

— Fie că-mi place drumul pe care am apucat cu 
poveștile noastre - din care îţi poţi da seama câtă putere 
ascunde o vorbă înţeleaptă și bine ticluită - fie, pe de altă 
parte, pentru a vă dovedi că pe cât de mare e 
înţelepciunea bărbaţilor care caută întotdeauna a iubi 
femei de neam mai mare decât neamul lor, tot pe atât de 
mare e și iscusinţa femeilor care se feresc de a îndrăgi 
bărbaţi ce-s mai presus de ele, îmi vine în minte acum, și 
am să v-arăt de îndată, prin ce cuvinte și cu ce mijloace a 
izbutit o doamnă să se ferească de atare greșeală, ferindu-l 
și pe bărbat o dată cu dânsa. 

Marchizul di Monferrato, viteaz între viteji și prinţ 
apărător al bisericii creștine, pornise cale lungă într-o 
cruciadă purtată de creștini cu armele în mână. Or, 
vorbindu-se o dată despre vitejia lui la curtea regelui Filip 
cel Chior, ce sta și el să plece din Franţa cu cruciații, un 
cavaler se nimeri să spună că o pereche ca aceea a 
marchizului și a soţiei sale n-ai fi găsit niciunde pe sub 
soare; căci, precum marchizul era vestit printre toţi 
cavalerii pentru virtuțile sale, la fel și doamna lui era 
frumoasă și vrednică ca nimeni alta în lume. Cuvintele 
acestea pătrunseră atât de adânc în sufletul regelui, încât, 
deși n-o văzuse niciodată pe marchiză, începu de îndată s-o 
iubească cu patimă și hotări să nu purceadă pe mare cu 
corăbiile sale decât din portul Genovei; într-acest chip, 
călătorind până la Genova pe uscat, ar fi avut prilej 
nebătător la ochi s-o vadă pe marchiză și, de-ar fi avut 
noroc, marchizul fiind plecat, să-și poată împlini dorinţa. 
Deci, făptui întocmai precum se chibzuise: mână la drum 
din vreme grosul oștirii sale, iar el, însoţit de o mână de 
curteni, luă drumul Genovei. Apropiindu-se de pământurile 
marchizei, îi trimise vorbă, cu o zi înainte, să-l aștepte cu 
masa întinsă în dimineaţa următoare. 

Doamna, cuminte și înţeleaptă cum era, răspunse 
bucuroasă că-i mulțumește de prea înalta cinste și că-i 
urează bun venit. Apoi însă căzu pe gânduri, fără a putea 
pricepe cum de un rege se încumetă să-i calce pragul casei 
în lipsa bărbatului; și-n cele din urmă își dădu cu 
socoteala, și pe bună dreptate, că numai faima frumuseţii 
ei fusese pricina care-l mânase pe rege către dânsa. Cu 
toate acestea, ea, ca o femeie înţeleaptă ce era, se pregăti 
să-l preacinstească așa precum i se cuvine unui rege; 
chemă la sine, dar, pe câţiva dintre cavalerii care 
rămăseseră pe lângă dânsa, se sfătui cu ei și după sfatul 
lor porunci să fie rânduite toate cele trebuitoare, lăsând pe 
seama ei, și numai a ei, ospăţul și alegerea bucatelor. Fără 
a mai sta pe gânduri, puse să se strângă toate găinile de 

prin partea locului și porunci bucătarilor să-i pregătească 
din ele felurite bucate pentru ospăţul regesc. 

În ziua hotărâtă sosi şi regele și fu primit cu mare alai și 
multă cinste de către marchiză. Or, cum stă el și-o privea, i 
se păru chiar mai cuminte, mai aleasă întru deprinderi și 
mai frumoasă decât și-o închipuise vreodată din spusa 
cavalerului; de aceea, minunându-se de atâta desăvârșire, 
o lăudă cu prisosinţă, aprinzându-se tot mai mult, pe 
măsură ce vedea că marchiza, în carne și oase, întrecea 
icoana pe care și-o făurise despre dânsa. După ce se odihni 
o bucată de timp în odăile anume împodobite spre 
găzduirea lui, sosind și ceasul prânzului, se așeză 
împreună cu marchiza la aceeași masă, în timp ce toți 
ceilalți curteni fură cinstiți și ei pe la alte mese și 
mescioare, fiecare după rangul său. 

Ospătat la rând cu tot soiul de bucate stropite cu vinuri 
alese și scumpe, și pe deasupra fermecat și de frumuseţea 
marchizei, la care privea adesea, regele se desfăta de 
minune. Până mai la urmă însă, tot aducându-se alte și alte 
bucate la masă, fu cuprins de mirare văzând că, oricât de 
felurite ar fi fost ele, erau făcute toate numai și numai din 
găini. Și, deși știa prea bine că locurile acelea erau bogate 
în numeroase soiuri de vânat și că doamna, prevenită din 
vreme de sosirea lui, ar fi avut răgaz destul ca să-și trimită 
oamenii la vânătoare, socoti totuși mai nimerit să nu-și 
vădească mirarea aducând vorba de vânat, ci să se lege 
numai de găini; drept care, întorcându-se către marchiză, o 
agrăi cu voioșie, zicând: 

— Doamnă, oare în ţinuturile acestea trăiesc numai 
găini, și cocoși de fel? 

Marchiza, care pricepuse prea bine întrebarea, pe care 
parcă Dumnezeu anume o ticluise și-o așezase în gura 
regelui pentru a-i da ei prilejul să-i dovedească ce 
gândește, se  întoarseră către rege și-i spuse cu 
îndrăzneală: 

— Nu, monseniore, nu! Dar femeile, deși se osebesc prin 

rang și prin veșminte, pe-o seamă sunt făcute și aicea ca și 
aiurea. 

Regele, auzind cuvintele acestea, desluși pricina pentru 
care fusese înfruptat numai cu găini și pricepu de 
asemenea și câtă înțelepciune zăcea ascunsă în vorbele 
marchizei. De aceea, dându-și seama că nu-i chip s-o 
scoată la capăt cu o femeie ca dânsa nici cu vorbă bună, 
nici altminteri, socoti, spre cinstea lui, c-ar fi mai înţelept 
din parte-i să-și ogoiască focul ce se aţâţase în el pe 
negândite. Şi fără a cuteza să mai glumească cu marchiza, 
de teama răspunsurilor ei, mâncă mai departe pe tăcute, 
luându-și rămas bun de la orice nădejde. Și, cum isprăvi de 
mâncat, ca să-și acopere rușinea prin grabnică plecare, se 
ridică și, mulțumindu-i doamnei de bună găzduire, porni 
mai departe spre Genova, însoţit de urările de bine ale 
marchizei. 

POVESTEA A ȘASEA 


Un om de treabă mi-ţi atinge cu o vorbă de duh 
scârnava fățărnicie popească. 


După ce doamnele lăudară cu prisosință iscusinţa și 
graţia cu care marchiza dojenise pe regele Franţei, Emilia, 
care sta alături de Fiammetta, cu voia reginei și plină de 
îndrăzneală, începu a zice: 

— N-oi tăinui nici eu ghimpele azvârlit într-un călugăr, 
dintre cei zgârciţi, de-un biet mirean de treabă, cu-o vorbă 
pe cât de hazlie, pe atât de vrednică de laudă. 

Trăia dar, dragele mele, în orașul nostru - și nu-i prea 
mult de-atunci - un călugăr din tagma sfântului Francisc, 
iscoditor de strâmbe erezii și care, deși se străduia din 
răsputeri să pară sfânt și iubitor cucernic al legilor 
creștine, ca toţi ceilalți de altfel, nu se lăsa mai prejos nici 
în iscodirea pungilor, și nici în iscodirea celor ce dovedeau 
știrbire de credinţă. Și dintr-atâta zel ajunse să dea o dată 
peste un om de treabă, mult mai avut la pungă decât la 
minte, bietul, care, nu că i-ar fi lipsit credinţa, ci doar așa, 
prostește, fiind încălzit de vin și chef, se apucă să spună în 
gura mare că are un vin atât de bun, că și Cristos ar bea 
din el cu poftă. Dar, prin iscoadele sale, auzind călugărul 
una ca asta, și aflând pe deasupra c-avea și moșioare 
întinse și bănuţi grei în pungă, se năpusti „cum gladiis et 

justibus"”13 să-l vâre într-un proces cu vâlvă mare, socotind, 
vezi bine, nu să-l aducă pe calea cea dreaptă, ci să-și 
umple de galbeni cuvioasele sale mâini, cum și făcu până 
la urmă. Și, chemându-l la înfățișare, îl întrebă de-i drept 
ce i se pune în seamă. Omul răspunse că da, și-i arătă și 
felul cum se întâmplase pozna. La care cuviosul părinte, 
prea cucernic slujitor al sfântului loan Gură-de-Aur, 
răspunse: 

— Care va să zică mi l-ai făcut pe Cristos betiv, hai? Şi 
poftitor de vinuri scumpe, de parc-ar fi Cinciglione!1 sau 
vreun beţiv netrebnic din tagma voastră, a celor ce vă 
spurcaţi prin cârciumi! Și-acu mi te smerești și-ai vrea să- 
mi dai a crede că-i vorba de-o nimica toată! Să-ţi intre 
bine-n cap că nu-i cum ţi se pare; ești tocma' bun de rug, 
de-om vrea, precum se cere, și de-om găsi cu cale. 

Cu atare vorbe și cu altele asemănătoare îi tot dădea din 
gură întunecat la faţă, de parcă bietul om ar fi întrupat în 
carne și oase pe Epicur, tăgăduind veșnicia sufletelor. Şi-n 
scurtă vreme băgă atâta spaimă în el, încât omul, ca să-i 
câștige  îndurarea, prin niscaiva mijlocitori, îi unse 
cuvioasele mâini cu ocale întregi din osânza sfântului loan 
Gură-de-Aur (care osânză tămăduiește ca prin minune 
ciumata meteahnă a zgârceniei de care bolește preoțimea 
toată și mai cu seamă călugării din tagma sfântului 
Francisc, ce banii nu cutează nici barem să-i atingă). 
Unsoarea, ca una ce făcea minuni, deși pe nicăieri nu-i 
pomenită de Galen, se dovedi atare leac, încât rugul, din 
mila cuvioșiei-sale, se preschimbă într-o cruce; și, ca să fie 
mai bătătoare la ochi, i-o puse în spate galbenă pe negru” 
de gândea că-i cine știe ce cruciat pornit la drum de peste 
mări și țări. Şi-apoi, pe lângă toate acestea, după ce-și luă 
simbria, îl mai tinu pe lângă dânsul câteva zile încă, 
poruncindu-i, drept pocăință, s-asculte zi de zi, în zori și pe 


13 Cu săbii şi ciomege (lat.) (n. t.). 
14 Beţiv vestit pe vremea lui Boccaccio (n. t.). 


15 E vorba de crucea sfântului Andrei (n. t.). 

răcoare, slujba de la Santa Croce?1$, după care pe la ceasul 
amiezii să i se înfățișeze și-apoi să-și treacă timpul cum i-o 
fi lui pe plac. 

Or, urmând omul cu sârguință porunca călugărului și 
silindu-se să nu-i iasă din cuvânt, se nimeri s-audă într-o 
bună zi la slujbă o evanghelie în care se spunea așa: 
„Primi-vei însutit și moșteni-vei viaţa veșnică”; omul își vâri 
în cap vorbele sfinte și în ceasul amiezii, după porunca 
dată, se înfăţișă călugărului, care tocmai prânzea. Şi, 
întrebat fiind de ascultase slujba în ziua aceea, răspunse 
degrabă: 

— Da, sfinţia-ta. 

La care cuviosul zise: 

— N-ai auzit într-însa vorbe nedeslușite? Cutează și mă- 
ntreabă de ai vreo îndoială. 

— De bună seamă n-am, răspunse omul, și câte-am auzit 
mi-s toate lămurite și-n toate cred. Nu-i una să mă-ndoiesc 
de ea. E drept însă c-am auzit o vorbă ce m-a umplut de 
milă pentru sfinţia-ta și pentru fraţii sfinţiei-tale, gândindu- 
mă la soarta haină ce vă așteaptă pe lumea cealaltă. 

— Şi care-i vorba aceea ce ţi-a stârnit atâta milă? întrebă 
călugărul. 

Omul răspunse atunci: 

— Părinte, e vorba care după Evanghelie zice: „Primi-vei 
însutit”. 

Și călugărul: 

— Așa-i precum grăiești; da' ce anume-ntr-însa te-a 
îmboldit la milă? 

— 'Ţi-oi spune ce, părinte: de când tot stau pe-aici, văzut- 
am zi de zi cum li se-mpart sărmanilor căldări din cele 
mari umplute ochi cu zeamă, când una și când două, după 
cum se nimeresc să prisosească călugărilor din mănăstire 
și preasfinţiei-tale; or, dacă-n, ceea lume, de fiecare 
căldare veţi prisosi cu-o sută, atâta amar de zeamă s-o 
strânge laolaltă, de numai bine toţi o să vă înecaţi într- 


16 Una dintre cele mai de seamă biserici din Florenţa (n. t.). 

însa. 

Şi cum ceilalţi călugări care se aflau la masa cuvioșiei- 
sale se porniră pe râs, acesta, auzind cum li se ia-n 
derâdere fățărnicia zemoaselor pomeni, se mânie foarte; 
și, de nu s-ar fi simţit vinovat de cele săvârșite, i-ar mai fi 
trântit un proces, zicând că-l luase în batjocură, pe el și pe 
ceilalți mișei de teapa lui. Așa însă, înciudat și cătrănit 
peste măsură, îi porunci să facă cum știe el mai bine și-n 
viitor să nu mai cuteze să i se arate în faţă. 

POVESTEA A ȘAPTEA 


Bergamino, cu o poveste despre Primasso și abatele 
din Cluny, biciuiește pe bună dreptate zgârcenia 
neobișnuită a lui messer Cane della Scala. 


Povestea hazlie a Emiliei stârni râsul reginei și al tuturor 
celorlalţi, iar șotia poznașului cruciat fu lăudată foarte de 
cavaleri și doamne. Dar, după ce sfârșiră cu râsul și cu 
vorba, Filostrato, căruia îi venise rândul să povestească, își 
începu într-acest chip cuvântul: 

— Vrednice doamne, frumoasă faptă e să nimerești la 
ţintă, când ţinta-i neclintită, dar ceea ce e uimitor de-a 
dreptul e să ochești într-însa când îţi apare din senin și nu- 
i asemenea celorlalte. Desfrâul și viaţa spurcată a 
preoţimii, ţintă statornicită de aprige săgeți, nu-i greu să-ţi 
dea prilej s-o vorbești de rău, s-o scarmeni și s-o împungi, 
de-ţi vine la îndemână. Şi tocmai de aceea, deși socot și eu 
c-a nimerit din plin mireanul nostru când a tras în popă 
batjocorindu-l pentru făţarnica milostivire a călugărilor 
care dau săracilor lături ce-s bune de aruncat sau de dat la 
porci, tocmai de aceea, zic, socot că-i mai vrednic de laudă 
omul de care mi-am amintit ascultând povestea de 
adineauri și despre care voi vorbi numaidecât. Căci omul 
meu a biciuit cu o snoavă zgârcenia cu totul neașteptată și 
neobișnuită ce l-a cuprins într-o bună zi pe messer Cane 
della Scala, un strălucit senior, punând pe alţii să 

vorbească și să spună lucrurile pe care le gândea despre 
sine și despre messer Cane. Şi iată și povestea: 

Messer Cane della Scala, căruia soarta adesea i-a stat 
într-ajutor, a fost unul dintre cei mai străluciți și mai de 
seamă seniori din câţi a avut Italia de la împăratul Frederic 
al doilea încoace, așa precum o dovedește și faima lui, ce s- 
a lăţit în lumea întreagă. Or, hotărând numitul messer 
Cane să aranjeze la Verona o serbare de pomină, la care să 
poftească lume multă din toate colţurile ţării și mai cu 
seamă curteni de toate soiurile, trubaduri, bufoni, 
măscărici și alţii, într-o bună zi (cine știe de ce) își schimbă 
gândul pe neașteptate și, după ce plăti cu daruri pe câţiva 
din curtenii veniţi, le dădu cale să plece care încotro. Ci 
unul dintre ei, pe nume Bergamino, mai bun de gură și mai 
priceput la vorbe înflorite decât ţi-ai fi putut închipui de nu 
l-ai fi auzit aievea, care nici plata nu-și primise, și nici de 
plecat nu i se spusese să plece, hotări să rămână pe loc, 
nădăjduind să tragă ceva foloase în viitor de pe urma 
șederii sale. Messer Cane însă se încăpăţâna în zgârcenia 
lui, socotind c-ar însemna curată pagubă să-i dea și lui 
ceva; de aceea tăcea chitic și nu se îndura să-i deie nici un 
semn prin slujitorii săi. Bergamino, de la o vreme, văzând 
că nici nu-l cheamă și nici nu-i cere în vreun chip anume 
să-și dovedească meșteșugul, tot stând la han și cheltuind 
cu caii și argaţii, începu a se teme și căzu pe gânduri; 
totuși așteptă mai departe, socotind că tot e mai bine să 
stea pe loc. Și, cum avea la sine trei rânduri de straie 
frumoase și scumpe pe care le primise în dar de pe la alţi 
seniori și le adusese acuma că să facă faţă la serbare, luă 
unul din ele și i-l dădu hangiului, care-și cerea fără de 
întârziere plata. Apoi, cum mai rămase o bucată de vreme 
la han, fu nevoit să-l deie și pe-al doilea, că nu cumva să se 
învrăjbească cu hangiul. Şi până la urmă începu să 
mănânce pe socoteala celui de al treilea strai, hotărât să 
rămână atâta timp cât îl va ţine și acesta și apoi să plece 
într-ale sale. 

Între timp, se întâmplă într-o zi ca Bergamino, amărât 
cum era, să se nimerească faţă în faţă cu messer Cane, 
care tocmai prânzea la han. Acesta, văzându-l amărât, îi 
zice așa într-o doară, mai degrabă ca să-și bată joc de el, 
decât ca să facă haz de vreun cuvânt de duh cu care ar fi 
răspuns curteanul: 

— Ce-i cu tine, Bergamino? Ce stai așa plouat? Hai, zi și 
tu ceva! 

Atunci Bergamino, simțind că-i venise și lui apa la 
moară, fără a mai sta pe gânduri, ca unul ce avusese răgaz 
destul să chibzuiască în tihnă, se apucă să-i spună 
povestea următoare: 

— Se cuvine să știi, stăpâne, că Primasso a fost un 
meșter neîntrecut al limbii latinești şi-un prea dibaci 
mânuitor de versuri; aceste însușiri îi câștigară atare bun 
renume și atâta faimă în lume, încât chiar dacă nu era 
pretutindenea cunoscut după înfățișare, după nume n-ai fi 
găsit om să nu știe cine e Primasso. Acu, cică se nimeri o 
dată, ca aflându-se el la Paris la mare ananghie, așa 
precum se afla de obicei, săracul, căci multa sa învățătură 
nu găsea prea mare trecere la cei avuti, să audă vorbindu- 
se despre abatele din Cluny, despre care se spune c-ar fi 
fost cea mai bogată față bisericească din câte număra 
biserica creștină, în afară de papă. Și despre acest abate îi 
ajunseră la ureche lucruri minunate și nemaiauzite: cum că 
ținea o curte strălucită și veșnic primitoare și că la masa 
lui, de-l nimereai cumva când sta și el să îmbuce, găseai 
oricând, oricine ai fi fost, de băut și de mâncat pe săturate. 
Auzind acestea, Primasso, ca unul ce găsea prilej de 
desfătare în a vedea seniori și oameni cumsecade, hotări 
să meargă să vadă cu ochii lui dărnicia numitului abate și 
încercă să afle la câtă vreme de Paris își statornicise 
curtea. I se răspunse că abatele se afla pe una din moșiile 
sale, la vreo șase poște de Paris, cale ce Primasso chibzui 
că, de se pornea la drum cu zorile deodată, ar fi putut s-o 
străbată astfel încât să ajungă tocmai la ora mesei. Dar, 

după ce rugă să i se arate calea, neaflând pe nimeni să-i 
ţină tovărășie, îl cuprinse frica să nu care cumva, spre 
nenorocul lui, să rătăcească drumul și să nimerească 
aiurea, în vreun loc pe unde n-ar fi găsit așa degrabă de 
mâncare. De aceea, punând și asta la socoteală, ca să nu 
aibă a răbda de foame, se gândi să ia cu el trei pâini, 
chibzuind că apă (deși n-o prea avea la inimă) ar fi găsit 
oriunde. Punându-și dar pâinile în sân, porni la drum și 
umblă cu spor, astfel încât ajunse la locul unde se afla 
abatele chiar înaintea prânzului. După ce pătrunse în casă, 
începu să umble cu ochii de la una la alta; și, văzând el 
atâta amar de mese întinse, puzderia de blide și de 
ulcioare din bucătărie și alte multe încă din cele rânduite 
mesei, își zise întru sine: „Nu minte cine a zis că-i darnic 
peste fire!” 

În timp ce sta cu ochii în patru, holbându-se jur 
împrejur, iată că apare și slujbașul cel rânduit cu grija 
mesei (căci se făcuse tocmai de amiază), cu porunca să se 
aducă apă pentru spălat pe mâini; și după ce tot omul se 
curăţă pe sine, îi așeză pe toţi la mesele întinse. Primasso 
se nimeri să fie așezat tocmai în faţa ușii prin care intra 
abatele când se îndrepta spre prânzitor. 

Acu, la curtea abatelui era obiceiul să nu se pună pe 
masă nici vin, nici pâine, nici alte soiuri de băuturi sau de 
bucate până ce nu se așeza la masă și sfinţia-sa. Or, după 
ce-i așeză pe oameni, slujbașul trimise vorbă abatelui că, 
de-i era pe voie să prânzească, masa îl aștepta întinsă. 
Abatele porunci să se descuie ușile încăperii spre a 
purcede în sală și, pășind înăuntru, cu ochii ţintă înainte, 
primul om pe care îl văzu se nimeri să fie tocmai Primasso, 
cam jerpelit la straie, sărăcuţul, pe care abatele nu-l 
cunoștea după înfățișare. De îndată ce-l văzu i se furișă în 
suflet un gând uricios, pe care nicicând nu-l mai încercase, 
și-și zise întru sine: „Poftim! Ia te uită cui mă aflu să dau 
de mâncare!” Și, întorcându-se, porunci să se încuie ușile 
în urma lui și îi întrebă pe cei ce i se aflau în preajmă dacă 

îl cunosc cumva pe zdrenţărosul cela ce stă la masă tocmai 
în faţa ușii sale. Nimeni nu știu să-i răspundă. Primasso, 
care de altfel nu se prea da înapoi când era vorba de 
mâncare, acu, ca unul ce umblase cale lungă și care nici cu 
postul nu prea era deprins, după ce așteptă o bucată de 
vreme, văzând că abatele nu mai vine, își scoase din sân o 
pâine din cele trei ce le avea cu sine și începu să mănânce. 

Abatele, la un răstimp, porunci unuia din slujitorii săi să 
vadă de plecase ori nu calicul acela. Slujitorul îi răspunse: 
„Sfinţia-ta, nici gând! Ba dimpotrivă, şade și mănâncă 
dintr-o pâine pe care, pare-se, și-a adus-o de acasă”. 
Abatele răspunse atunci: „Să mănânce dintr-a lui, de și-a 
adus cu sine, că dintr-al meu n-o să ajungă să mai mănânce 
astăzi”. 

Abatele ar fi dorit ca omul să plece de bunăvoie, căci nu- 
i venea la îndemână să-l alunge el. Dar Primasso, după ce 
mâncă una din pâini, văzând că abatele tot nu mai vine, 
începu s-o mănânce și pe cea de a doua, lucru ce fu șiel 
adus la cunoștința abatelui, ce iar dorise a ști de nu cumva 
plecase. În cele din urmă, Primasso, după ce mâncă și cea 
de a doua pâine, tot așteptându-l pe abate, o începu și pe a 
treia. Şi de această dată fu înștiințat abatele, care acu căzu 
pe gânduri și prinse a-și zice astfel: „Ce să mai fie asta și 
ce-a dat peste mine, că eu zău, de mai pricep? Zgârcenie 
să fie? Mânie? Și pentru cine oare? Că ani în șir am săturat 
la masa mea pe-oricine, fără să caut de-i om de neam sau 
de-i mojic, sărac sau înstărit, neguţător sau precupeţ. Şi 
doar de atâtea ori cu ochii mei văzut-am nenumărați 
pungași cum îmi mănâncă pâinea și totuși niciodată n-am 
simţit în suflet ce simt acum față de omul ăsta. De bună 
seamă nu degeaba m-a învins, zgârcenia de astă dată; 
trebuie să fie om de mare vază calicul ăsta ce mi-a strâns 
ca-n cleşte inima, de nu-l mai pot cinsti cum se cuvine.” Și 
zicând astfel, dori cu orice preţ să știe cine este; iar când 
află că e Primasso, venit anume spre a-i cunoaște vestita 
dărnicie, se rușină, căci îl știa de mult că-i om de omenie și 

foarte iscusit la carte. De aceea, dorind să-și ispășească 
vina, se strădui în fel și chip să-l cinstească cu prisosință. 
Și după ce mâncară, porunci să fie îmbrăcat din cap până-n 
picioare cu nobile veșminte și dându-i bani și-un cal, lăsă la 
voia lui să steie ori să plece. Drept care, Primasso, nespus 
de bucuros, îi mulțumi precum știu mai bine, iar apoi o luă 
călare spre Paris, de unde în zorii zilei pornise la drum pe 
jos. 

Messer Cane, deștept cum era, pricepu de minune, fără 
a mai fi nevoie de alte lămuriri, unde voia să ajungă 
Bergamino și-i zise cu zâmbetul pe buze: 

— Bergamino, cu multă dibăcie mi-ai dovedit atât 
paguba răbdată și meritele tale, cât și zgârcenia mea și ce 
anume vrei să capeţi de la mine. Într-adevăr, nu știu să mă 
fi robit vreodată zgârcenia așa cum m-a răzbit acum faţă 
de tine, dar fii pe pace c-am să-i vin de hac și-am s-o lovesc 
în cap cu parul cel scornit de tine adineauri. 

Și, după ce porunci să i se plătească hangiului datoria, îl 
îmbrăcă pe Bergamino c-un rând de straie noi și, dându-i 
bani și-un cal, îl lăsă slobod să rămână la curtea lui sau, 
dacă nu, să plece mai departe. 

POVESTEA A OPTA 


Guiglielmo Borsiere, cu o vorbuliță anume, răpune pe 
loc zgârcenia jupânului Erminio de Grimaldi. 


Alături de Filostrato şedea Lauretta care, după ce 
ascultă în tăcere laudele aduse șireteniei lui Bergamino, 
cunoscând că-i venise și ei rândul să povestească, fără a 
mai zăbovi în așteptarea poruncii, bucuroasă, începu să 
spună: 

— Dragele mele, povestea de pe urmă mă îndeamnă să 
vă arăt cum un curtean de treabă, așijderea lui Bergamino, 
a biciuit cu o vorbuliţă anume, și nu fără de rost, zgârcenia 
unui negustor plin de bănet și avuţii nespuse. Iar de cumva 
povestea mea aduce cu cealaltă, socot să nu vă placă mai 
puţin din pricina aceasta, dacă veţi cugeta la binele ce s-a 
ales de pe urma întâmplării pe care am să v-o povestesc. 

Trăia, cum zic, la Genova - și-s ani destui de atunci - un 
gentilom pe nume Erminio de Grimaldi, care (după spusa 
lumii) întrecea cu mult în avuţii și-n bani peșin până și pe 
cel mai bogat din câţi bogaţi erau pe vremea aceea în ţară. 
Dar după cum în avuţii îi biruia pe toţi, la fel și în 
zgârcenie și-n multa lui cărpănoșie întrecea cu vârf și 
îndesat pe orice alt zgârcit ori cărpănos din lume: căci 
omul nostru nu-și strângea băierile pungii numai când era 
vorba să cinstească pe alţii, dar chiar și-n cele de trebuinţă 
făpturii sale însăși își lua de la gură numai ca să nu 
cheltuiască (potrivnic obiceiului genovez de-a risipi bani 

grei pe veșminte) și îndura lipsuri cumplite și-n hrană și în 
băutură. Din care pricină, pe bună dreptate, pierdu de-a 
pururi numele cu care se născuse și nimeni nu-i mai zicea 
altfel decât Erminio-Zgârie-brânză. 

Or, tot strângând Erminio și înzecindu-și avuţiile, se 
nimeri o dată să ajungă la Genova un curtean destoinic, cu 
purtări alese și iscusit la vorbă, pe nume Guiglielmo 
Borsiere, ce întru nimic nu semăna curtenilor de astăzi: 
căci spre rușinea obiceiurilor stricate și vrednice de hulă a 
celora ce astăzi ar vrea să li se zică domni și să fie socotiți 
că atare, spre rușinea lor, zic, mai nimerit ar fi să li se zică 
măgari, crescuţi cum sunt, nu pe la curţi de domni, ci-n 
pleava și gunoiul drojdiilor omenești. Căci de unde în 
trecut menirea lor era să aducă pururi pace, de se iscau 
războaie sau certuri între domni, să lege nunţi, și cumetrii, 
și bună prietenie, ori prin plăcute vorbe s-aline inimile 
ostenite și să desfete curtea, iar prin dojana lor 
usturătoare de părinte să lovească în cei netrebnici (și 
toate acestea pe-o plată de nimic), astăzi curtenii se 
trudesc să-și irosească timpul clevetind și semănând 
zâzanii, purtând vorbe spurcate și, mai rău încă, săvârșind 
acestea în văzul tuturor,  azvârlindu-și în față 
samavolniciile, murdăriile și nemerniciile lor, fie ele 
adevărate ori ba, și îndemnând la rele pe cei curaţi la 
suflet prin lingușiri meșteșugite. Iar cel ce-i mai scârbavnic 
la vorbă și la faptă e îndrăgit mai mult decât ceilalţi, și mai 
presus e alintat cu daruri de către domnii cei nerușinaţi și 
ticăloși: mare ocară și rușine e treaba asta pentru noi și 
grăitoare mărturie cum că virtuțile, pierind de pe 
meleagurile noastre, lăsat-au bieţii muritori să dospească 
în drojdia păcatelor lor. 

Ci întorcându-mă acum la cele începute și de la care 
furia pe drept cuvânt m-a depărtat mai mult decât 
gândeam, zic dar că acest Guiglielmo era ţinut de bine și 
bucuros primit în orișicare casă de nobil genovez. Or, 
aflându-se el de câteva zile în oraș și ajungându-i la ureche 

vrute și nevrute despre apucăturile murdare și zgârcenia 
jupânului Erminio, dori cu tot dinadinsul să-l cunoască. 
Jupân Erminio, prinzând și el de veste cum că acest 
Guiglielmo era bărbat destoinic și om de omenie, cum mai 
păstra în el, cu toată zgârcenia lui, și o fărâmă de bună- 
cuviinţă, îl primi cu vorbe prietenești, cu zâmbetul pe faţă 
și sfătui cu el de una și de alta; și, luându-se cu vorba, îl 
duse, dimpreună cu alţi genovezi ce se aflau cu ei, într-una 
din casele sale, de curând clădită, și frumoasă foarte. 
Acolo, după ce-l plimbă prin toate ungherele ei, îi zise: 

— Messer Guiglielmo, ai ști să-mi spui, domnia-ta care ai 
văzut și-ai auzit destule, ceva ce nu s-a mai văzut de când e 
lumea lume, faptă de-o fi sau lucru, pe care apoi să pun să- 
l zugrăvească în sala de ospeţe? 

La care Guiglielmo, auzindu-i vorba potrivită ca nuca-n 
perete, răspunse: 

— Jupâne, n-aş ști să-ţi spun ceva ce nu s-a mai văzut, de 
n-o fi vorba încaltea de vreun strănut sau alte flecușteţe; 
dar, de ţi-o fi pe voie, ţi-oi spune una de care cred că-n veci 
de veci nu ţi-a fost dat s-auzi. 

Jupân Erminio, care, bietul, nu bănuia nici pe departe 
răspunsul lui Guiglielmo, se grăbi să zică: 

— Spune-mi-o, rogu-te, spune-mi-o iute! 

La care Guiglielmo răspunse pe dată: 

— Pune să-ţi zugrăvească în sală Dărnicia. 

Cum auzi messer Erminio vorba aceasta, fu cuprins pe 
loc de atât de grea rușine, încât asprimea ei îl preschimbă 
la suflet și mi-l făcu alt om din cela ce fusese. 

— Messer Guiglielmo, zise, oi pune să mi-o zugrăvească, 
și în atare chip, încât nici dumneata, nici orișicare altul să 
nu mai poată spune că nu i-am auzit de nume. 

Și atare putere avu cuvântul lui Guiglielmo, încât din 
ziua aceea n-a fost în toată Genova om mai darnic, mai 
cumsecade și mai primitor cu străinii și cu genovezii decât 
Erminio de Grimaldi. 

POVESTEA A NOUA 


Regele Ciprului, înfruntat de o femeie din Gasconia, 
din fricos ce era, se preface peste noapte în mare 
viteaz. 


Era rândul Elisei să asculte cea de pe urmă poruncă a 
reginei, dar ea, fără s-o aștepte, voioasă prinse a zice: 

— Tinere doamne, se întâmplă adesea ca înrâurirea pe 
care nu izbutesc s-o aibă asupra unui om mustrările și 
multele pedepse s-o aibă în schimb o vorbă, nu spusă „ex 
proposito”, ci azvârlită la întâmplare. Și din spusa 
Laurettei s-a vădit aievea lucrul acesta, pe care eu socot 
să-l întăresc acuma cu o altă istorioară, ce-am să v-o spun 
de îndată. Căci orișice poveste, de-i vrednică, foloase 
aduce și ca atare se cuvine s-o asculţi cu luare-aminte, 
oricare ar fi povestitorul. 

Zic, așadar, că-n vremea primului rege din Cipru, după 
ce sfântul mormânt fu cucerit de Godefroy de Bouillon, se 
întâmplă ca o nobilă doamnă din Gasconia să pornească în 
pelerinaj la sfântul mormânt și la întoarcere, ajunsă fiind în 
Cipru, să fie batjocorită și terfelită de o ceată de mișei. Din 
care pricină femeia, care se tânguia zadarnic de una 
singură, sărmana, hotări să se plângă regelui. Se aflară 
însă unii ce-o preveniră c-ar fi fost zadarnic să i se plângă 
lui, căci regele era atât de fricos și atât de slab de înger, 
încât departe de a răzbuna prin dreptate rușinea altora, el 

însuși îndura cu păcătoasă frică nenumărate mojicii, până 
într-atâta încât fiece om, de avea ceva la inimă, își vărsa 
focul făcându-l pe el de rușine și de ocară lumii. Femeia, 
auzind acestea, pierdu nădejdea dreptei răzbunări, dar 
vrând cu orice preţ măcar să-și descarce focul, își puse în 
gând să biciuiască regeasca lașitate. Și, plângând de zor, 
se înfăţișă regelui și-i zise: 

— Stăpâne, n-am venit la tine ca să te rog să mă răzbuni 
de cele pătimite; în loc de răzbunare cutez a-ţi cere să mă 
înveţi cum izbutești să rabzi batjocura ce aud că ţi se face 
zilnic, pentru ca învățând deprinderile tale, să rabd și eu 
supusă ocara ce mă arde, deși mi-e martor Dumnezeu, de- 
aș izbuti s-o așez în cârca dumitale, ţi-aș așeza-o 
bucuroasă, de vreme ce te arăţi a fi atât de mare meșter la 
pătimirea lor. 

Regele, care până atunci fusese trândav și greoi, se 
deșteptă ca dintr-un somn adânc și din ziua aceea, 
începând cu ocara femeii pe care o răzbună cu strășnicie, 
se preschimbă în drept prigonitor al celor care pătau cu 
vorba ori cu fapta cinstea coroanei sale. 

POVESTEA A ZECEA 


Maestrul Alberto din Bologna dă de rușine pe o femeie 
care, știindu-se iubită de el, dorea cu dinadins să-l facă 
de ocară. 


Isprăvindu-și Elisa cuvântul, îi rămânea reginei povestea 
de pe urmă. De aceea, cu mlădieri în glas și graţie 
nesfârșită, ea începu a spune: 

— Iscusitele mele prietene, precum în nopţile senine 
steaua e podoaba bolţii, iar primăvara floarea este a 
câmpiei înverzite, la fel și-o vorbă iscusită este podoabă a 
purtărilor alese, a poveștilor și a ceasurilor de petrecere. 
Și, fiindcă mai adesea e scurtă, își află loc mai potrivit în 
gura femeii decât în cea a bărbatului, căci vorba lungă îi 
șade ei mai rău decât îi șade lui; ci astăzi nu-i femeie, sau 
prea puţine sunt acelea care să înțeleagă un cuvinţel de 
duh s-au care, chiar de-l înţelege, să știe să-i răspundă; și-i 
spre rușinea noastră a tuturor acestea. Căci tot ce-a fost 
virtute, cu sfiiciune tăinuită în sufletul doamnelor de 
odinioară, azi se preface la noi în găteală și podoabă; iar 
cea care-și atârnă pe ea veșminte mai bălţate și mai 
înzorzonate se socotește mai vrednică de prețuirea și 
cinstirea semenilor ei, fără a cumpăni că și-un măgar, de s- 
ar găsi cine să-l împopoţoneze, ar răbda pe el mai multe 
găteli decât oricare femeie, și că, deci, nu-s nici ele mai 
vrednice de cinste decât e urecheatul. Mi-e și rușine a 
spune, căci tot ce-i împotriva lor se întoarce și împotriva 

mea; înzorzonate precum sunt, boite și pestrițe, ori stau 
țepene ca niște stane de piatră, mute și nesimţitoare, ori, 
de răspund când le-ntrebi, îţi dai cu socoteala c-ar fi fost 
mai bine să tacă. Și încă umblă a-ţi dovedi că numai 
nevinovăția e pricina care le face să nu știe lega o vorbă cu 
semenele lor sau cu bărbaţii cumsecade, și sărăcia-n duh 
au botezat-o cinste, ca și cum n-ar mai fi pe lume alte 
femei cinstite decât acelea care știu să șadă de povești 
decât cu slujnica, cu spălătoreasa sau cu brutărița. Dacă 
firea ar fi rânduit cum lasă ele a crede, de bună seamă într- 
alt chip ar fi găsit cu cale să le scurteze ciripitul. Ci 
adevărul e c-aici, ca și în alte lucruri, se cade a ţine seamă 
și de vreme, și de loc, și de omul cu care stai de vorbă; căci 
nu arar se-ntâmplă ca să-și închipuie omul, fie femeie sau 
bărbat, că printr-un cuvinţel subţire ar izbuti să-l facă pe 
celălalt să roșească; și, fără a-și măsura puterile din timp, 
ajunge pân' la urmă să-și simtă chiar pe obrajii lui roșeaţa 
pe care ar fi dorit-o s-o vadă la celălalt. Deci ca să știți să 
vă feriţi în viitor de treaba asta și ca să nu se adeverească 
tocmai prin voi zicala prea bine cunoscută după care 
femeile se aleg întotdeauna cu oalele sparte, vreau ca 
povestea mea, ultima din această zi, să vă fie de 
învăţătură; căci, după cum prin darurile inimii vă deosebiți 
de celelalte femei, la fel și prin bună-cuviinţa purtării se 
cade să vă osebiţi de celelalte toate. 

Să tot fie câţiva ani de-atunci, trăia la Bologna, și poate 
mai trăiește încă, un doctor vestit, cu mare faimă în mai 
toate colţurile lumii, căruia îi zicea maestrul Alberto. 
Bătrân, de șaptezeci de ani aproape, deși din trup i se 
scursese vlaga, el tăinuia în piept o inimă atât de aleasă, 
încât nu pregeta s-adune în ea văpăile iubirii. Și, văzând el 
o dată, cu prilejul unei serbări, o prea frumoasă văduvă pe 
nume madonna Malgherida de Ghisolieri, se îndrăgosti de 
ea cu atâta patimă, încât inima lui călită de ani se aprinse 
tinerește, și nu-și mai afla pace noaptea, dacă-n ajun nu 
izbutea să vadă chipul drag și gingaș al femeii. Incepu dar, 

când călare și când pe jos, precum se nimerea, să se- 
nvârtească mai întruna prin faţa casei ei. Madonna 
Malgherida și alte câteva cumetre pricepură curând care 
era pricina preumblărilor sale și adesea își râdeau de 
dragostea bătrânului încărunţit de ani și copt la minte, ca 
și cum patima iubirii nu și-ar putea găsi lăcaș decât în 
pieptul gol și sterp al celor tineri. 

Așa stând lucrurile dar, într-o zi de sărbătoare, pe când 
madonna Malgherida şedea în faţa casei sale, cu alte 
doamne dimpreună, zărindu-l de departe pe maestrul 
Alberto care venea spre ele, hotărâră să-l primească cu 
cinste și bună-cuviinţă, iar apoi să-și bată joc de dragostea 
lui. Și făcură întocmai: sculându-se în picioare, îl poftiră 
într-o grădină umbroasă și porunciră să fie aduse degrabă 
vinuri din cele scumpe și dulciuri câte toate; iar la urmă, 
cu vorbe mieroase și dezmierdătoare, îl întrebară cum de 
se-ndrăgostise tocmai de madonna Malgherida, când știa 
bine de câţi tineri frumoși și plini de farmec era iubită, la 
Bologna. Maestrul, deși le simţi acul cel învâlit în vorbe 
dulci, răspunse totuși cu voioșie: 

— Dacă-mi ești dragă, doamnă, nu-i spre mirare lucrul 
ăsta, și nici o minte luminată - și cu atât mai mult domnia- 
ta care o meriţi - n-are la ce se minuna de una ca aceasta. 
Căci de-i firesc ca celor încărunţiţi de ani să li se ia 
puterile iubirii rânduite, nu li se ia în schimb voinţa: și nici 
priceperea de a ști ce-i vrednic de iubit; iară priceperea 
aceasta e mai adâncă în cei bătrâni, prin însăși firea lor ce 
a cunoscut mai multe de câte știu cei tineri. De aceea, iată 
care este nădejdea ce mă-ndeamnă, bătrân cum sunt, să 
te-ndrăgesc când știu c-atâţia tineri roiesc în jurul 
dumitale: m-am nimerit de multe ori să văd cum mănâncă 
prazul femeile și caprele; și, deși prazul, la drept vorbind, e 
searbăd întru totul, s-ar zice totuși că-i mai bun la cap 
decât la coadă; ci voi, doamnele mele, anapoda poftind, îl 
apucaţi de cap și ronţăiţi la frunze, care nu numai că-s fără 
gust, dar au și iz netrebnic. De, doamnă, mai știu eu? S-ar 

prea putea ca dumneata să nu faci la fel ca celelalte în 
alegerea iubiţilor. Şi-atunci, de bună seamă, pe mine m-ai 
alege și-ai izgoni pe ceilalţi. 

Madonna Malgherida, ca și tovarășele ei, se rușină 
amarnic, dar totuși îi răspunse: 

— Maestre, dumneata, deși cu multă gingășie, ne-ai 
pedepsit prea nimerit pentru îngâmfarea noastră. Totuși 
mie una mi-e dragă iubirea dumitale, ca una ce pornește 
din suflet bun și vrednic; de aceea, dacă cinstea-mi rămâne 
nepătată, sunt gata a-ţi face-n voie și-a te sluji întru-toate. 

Maestrul, ridicându-se dimpreună cu tovarășii săi, 
mulțumi Malgheridei și, râzând cu poftă, după ce-și luă 
rămas bun de la dânsa, plecă într-ale sale. Iată dar în ce 
chip madonna Malgherida, fără să ia în seamă de cine-și 
bate joc, deși își închipuia c-a învins, până la urmă s-a 
trezit că ea e cea învinsă; ci voi, doamnele mele, dacă veţi 
fi înțelepte, vă veţi feri cu dibăcie de-atare întâmplări. 

Inclinase soarele spre amurg și zăpușeala își mai 
domolise focul, când doamnele și cei trei tineri își isprăviră 
șirul poveștilor și vorba. Drept care, regina grăi: 

— De-acum, dragele mele, nu-mi mai rămâne alta decât 
să vă aleg în locul meu altă regină, care să hotărască după 
placul inimii petrecerea ei și a noastră pentru ziua de 
mâine. Şi, chiar de s-ar părea c-avem răgaz destul până la 
noapte, ţinând seama c-acela ce nu se scoală-n zori n- 
ajunge prea departe și vrând ca cele rânduite pe mâine de 
regina noastră să fie săvârșite din timp, socot că n-ar fi rău 
să începem chiar din ceasul ăsta atât ziua de mâine, cât și 
cele ce vor urma. De aceea, întru mărirea celui ce 
dăruiește viaţă și întru mângâierea noastră, Filomena, 
copila înțeleaptă, să ne fie regină și ziua cea de mâine să 
fie încredinţată ocârmuirii ei. 

Și, zicând astfel, se ridică în picioare și, luându-și de pe 
frunte cununa ei de lauri, i-o puse Filomenei. Pe urmă, ea 
dintâi și ceilalți după dânsa, o preaslăviră ca regină și 
cârmuirii ei cu drag se-ncredinţară. 

Văzându-se încununată, Filomena se îmbujoră la faţă, 
dar amintindu-și de cuvintele Pampineei, de teamă să nu 
pară nătângă, redobândi îndrăzneală și, după ce întări și 
ea poruncile date de Pampinea, hotări câte urmau a se 
face la cină și în dimineaţa următoare, după care prinse a 
grăi astfel: 

— Prietene dragi, deși Pampinea, mulțumită mai 
degrabă bunătăţii ei decât vredniciei mele, m-a ales 
regină, eu n-aș vrea totuși să aleg de capul meu petrecerea 
și desfătarea noastră, ci gândul meu cu-al vostru aș vrea 
să-l înfrăţesc. Şi ca să știți din vreme câte socot să fac și 
spre a putea și voi pe placul vostru spune câte găsiţi cu 
cale, am să vă-nșir câte socot că ar trebui să facem. De-am 
fost cu băgare de seamă la cele săvârșite de Pampinea 
astăzi, cred c-am putea să spunem pe drept cuvânt că toate 
au fost și vrednice de laudă și prea plăcute nouă; de aceea, 
atâta vreme cât nu ne-om sătura de ele, fie din deprindere, 
fie din alte pricini, socotesc să rămânem tot la ele. Fiind 
rânduite, dar, cele cu care am zis că-ncepem mâine, 
sculându-ne de-aici, om hoinări în voie o bucată și, de 
îndată ce soarele își va ascunde faţa, ne-om așeza la cină 
pe răcoare; iar după joc și cântec și alte desfătări, cu 
judecată ar fi să mergem la culcare. Mâine ne-om deștepta 
din vreme și vom alege loc petrecerilor noastre; iar când 
va bate amiaza vom face ca și azi pe placul fiecăruia și 
după ce-om prinzi și-om dănţui câtva, sculându-ne din 
somn, ne-om aduna aci, pe-același loc, și-om depăna din 
nou din caierul de basme, ce pe-o măsură înfrăţește 
plăcerea cu folosul. Iar câte n-a ajuns să facă Pampinea, 
târziu aleasă ca regină, le-oi face eu acuma și iată ce 
anume: aș vrea să aleg un miez și un tâlc poveștilor de 
mâine și să vi-l spun din vreme, pentru ca fiecine să aibă 
timp destul să afle povestea potrivită. lar de v-o fi pe plac, 
ţinând anume seama, că de când lumea-i lume și până ce-o 
să fie, pe oameni soarta îi mână, socot că fiecare să 
povestească mâine despre aceia care, loviți de cine știe ce 

năpaste, izbutesc până la urmă să scape cu bine, împotriva 
oricăror așteptări. 

Doamnele și tinerii lăudară deopotrivă porunca reginei 
și se arătară gata să-i împlinească voia. Și, în timp ce toţi 
ceilalți tăceau, Dioneo se află să zică: 

— Doamnă, asemeni celorlalţi găsesc și eu porunca-ţi 
prea vrednică de laudă și prea plăcută nouă; ci mie, ca pe- 
un dar îţi cer să-mi dai o îngăduinţă, în care, pân' la urmă, 
să-mi fie drept să stau. Și-ţi cer anume, doamnă, să mă 
dezlegi de legea poveștii rânduite după un tâlc anume, 
lăsându-mă să spun, de voi găsi cu cale, povestea care-mi 
place. Şi ca să nu-și închipuie nimeni că cer acest hatâr 
pentru că n-am la îndemână povești de unde alege, mă leg, 
bun bucuros, de-acuma, ca zi de zi să-mi spun la urma 
tuturor povestea. 

Regina, care îl știa poznaș și șugubăţț la vorbă, 
înțelegând că Dioneo cerea acest hatâr doar ca să-și poată 
înveseli tovarășii, de s-ar fi săturat cumva de celelalte 
povestiri, cu învoiala tuturor îi împlini dorinţa. Şi 
ridicându-se în picioare, porniră toţi cu pas agale spre un 
râu cu ape limpezi ce cobora din deal prin ierburi verzi și 
prund strălucitor și luneca într-o vale umbrită de mulţimea 
copacilor stufoși. Acolo doamnele, desculţe și cu braţele 
goale, umblară prin apă și se desfătară între ele o vreme. 
Iar când se făcu vremea cinei, porniră înspre palat cu toţii 
și bucuroși cinară. Apoi, aduse fiind lăutele și cobza, 
regina porunci să se-ncingă un dans, să-l mâne Lauretta, 
Emilia să cânte și Dioneo s-o însoţească cu lăuta. Porni dar 
Lauretta să se-nvârtească în horă și Emilia începu cu glas 
duios să cânte: 


Mi-e atât de drag frumoasă să mă știu, 
Că nu-i iubire alta 
Să-i duc pe lume dorul sau grija să i-o tiu. 
În ea, ca prin oglindă, mi-e dat să-ncerc, 

Când mă privesc, sporită mulțumire, 

Și dulcele balsam nu-i chip să-l șterg 

Cu nici un Chin, cu nici o amintire. 

De-ar fi să caut și altminteri fericire, 

Găsi-voi oare alta 

Să-mi toarne-n suflet miere și sfântă să mi-o 
tiu? 


Nu va pieri lumina ei nicicând 
Si-n ea găsi-voi vesnic mângâiere; 
În calea mea, în inimă si-n gând 
Mi-atât de drag s-o simt, cât nu-i putere, 
Cu grai să spui, și nimănui nu-i cere. 
De nu cunoaște alta 
Mai plină-n bucurii să-ţi spună cum mi-o tiu. 


Și-așa cum ard din zi în zi mai tare 
De-mi ațintesc în raza ei privirea, 
Întreagă ei mă dărui și-i gust în delăsare 
Făgăduința dulce, strălucirea, 
Și-aștept curând să-și depene-mplinirea, 
Cum nu-i pe lume alta 
Mai plină-n bucurii să-ţi spună cum mi-o tiu. 


După ce Emilia își isprăvi cântărea, pe care pe alocuri o 
îngânară, în cor, și ceilalți, deși vorbele ei stârniră în unii 
multe și felurite gânduri, porniră alte dansuri și abia într- 
un târziu regina hotări să pună capăt primei zile și, 
poruncind să i se aducă lumini și torţe aprinse, hotări 
fiecăruia odihnă până într-a doua zi; drept care, 
ascultându-i vorba, porniră care încotro să-și afle somn și 
pace. 

ZIUA A DOUA 
FILOMENA 


Sfârșește prima zi a Decameronului și începe cea de a 
doua, în care, sub sceptrul Filomenei se vorbește 
despre aceia ce, loviți de cine știe ce năpaste, izbutesc 
până mai la urmă să scape cu bine, împotriva oricăror 
așteptări. 


Soarele cu lumina lui cuprinsese de pretutindeni zările și 
sus, prin ramurile verzi, pasarile cu viersul lor voios își 
făceau simțită «= făptura, când 
doamnele și cei trei tineri,  pășind în 
grădină și călcând cu pas agale iarba 
înrourată, se plimbară de la un 
capăt la altui, desfătându-se și 
împletind ghirlande din ramuri și din 
flori. Și asemenea zilei dinainte o 
petrecură și pe cea f ` de față: prânziră la 
răcoare şi apoi, s a :Z după ce o vreme își 
aninară paşii în dans, porniră Ja odihnă; și-n cel de-al 
treilea ceas al după-amiezii, sculându-se cu toţii, cu voia 
doamnei și-a reginei lor se adunară-n cerc jur împrejurul 
ei, la umbră și răcoare pe pajiștea înverzită. Filomena, 
frumoasă și plăcută la chip și înfățișare, încununată cum 
era cu frunzele de laur, după ce zăbovi o clipă în tăcere, 
privind la rând pe fiecare în faţă, îi porunci Neifilei să deie 
șir poveștilor. Iar dânsa, bucuroasă, prinse pe dată a 
spune: 

POVESTEA ÎNTÂI 


Martellino, prefăcându-se damblagiu, se tămăduiește, 
chipurile, cu moaștele sfântului Arrigo; și, ieșind la 
lumină vicleșugul său, pătimind el bătaie și primejdie 
de spânzurătoare, izbutește până în cele din urmă să 
scape cu bine. 


Dragi prietene, se-ntâmplă adesea ca cel ce-ncearcă să- 
și bată joc de alţii, și mai cu seamă de cele sfinte, până mai 
la urmă să se aleagă el însuși cu batjocură și cu pagubă. 
De aceea, spre a mă supune poruncii date de regină și ca 
să intru în miezul celor de dânsa rânduite, am să vă-nșir 
acum câte a mai tras și-a pătimit un om de treabă din 
orașul nostru; păţanii ce întru început se arătară a fi 
nefericite, dar care pân' la urmă, pe neașteptate, se chitiră 
bine. 

Trăia odată la Treviso, și nu-i prea mult de atunci, un 
neamt pe nume Arrigo, care, sărac fiind, ca să-și câștige 
pâinea, căra pe bani la saci și alte câte toate; om bun 
altfel, cu frica lui Dumnezeu și viaţă prea cucernică de toţi 
bine știută. Din care pricină, de-i drept ori ba, petrecându- 
se el din viaţă, se-ntâmplă ca, după câte spun cei din 
Treviso, în ceasul morţii sale toate clopotele catedralei să 
înceapă a bate, fără a fi trase de nimeni. Socotind cele 
întâmplate drept o minune, nu era om să nu-l creează sfânt 
pe Arrigo. Şi, adunându-se tot orașul în casa cu pricina, 
luară trupul mortului și, ca pe niște moaște sfinte, îl 

purtară în biserica cea mai de vază din oraș, unde fură 
aduși apoi toţi ologii, damblagiţii, orbii și cei ce sufereau 
de câte toate, ca și cum atingându-i trupul ar fi putut să se 
înzdrăvenească pe dată de toate metehnele lor. 

În toiul vălmășagului și al îmbulzelii picară în Treviso 
trei florentini, pe nume Stecchi, Martellino și Marchese, 
care hoinărind pe la curţile seniorilor, desfătau mulțimile 
prin giumbușlucurile lor și prin strâmbăturile cu care 
imitau pe fiecine. Aceștia, cum nu mai fuseseră nicicând la 
Treviso, văzând atâta amar de lume gonind în dreapta și-n 
stânga, se minunară foarte și, ajungându-le la ureche 
pricina îmbulzelii, doriră și ei să vadă mortul. Şi, după ce-și 
lăsară lucrurile la un han, Marchese zise: 

— De vrut, ar vrea oricine să vadă atare sfânt; da' eu, 
din parte-mi, nu prea văd cum am putea ajunge la el, căci, 
după câte aud, piaţa-i bulucită de nemți și altă soldăţime, 
pe care stăpânirea a adunat-o acolo să ţină rânduială; și- 
apoi, și făr' de asta, aud cum că-n biserică e atâta 
îngrămădeală, că nimeni nu mai poate intra. 

La asta, Martellino, care ţinea cu dinadins să vadă și el 
sfântul, zise: 

— Doar nu ne-om da înapoi dintr-atâta lucru. Las' pe 
mine, c-oi găsi eu o cale. 

— Cum? întreba Marchese. 

— Ţi-oi spune cum, răspunse Martellino: eu m-oi poci ca 
damblagiţii, iar voi, tu de o latură și Stecchi de cealaltă, 
chipurile ajutându-mă să umblu, vă veţi preface că mă 
duceţi să mă tămăduiască sfântul. Și cine ne-o vedea ne-o 
face loc pe dată, lăsându-ne să trecem. 

Marchese și Stecchi se dovediră încântați de idee; și, 
ieșind pe dată din han, după ce ajunseră pe-un maidan 
pustiu, Martellino se apucă să-și răsucească mâinile, 
degetele, coatele, picioarele, până și gura și ochii, și faţa 
toată în așa hal, că intrai în sperieţi văzându-l; să-l cauţi cu 
lumânarea și n-ai fi găsit om să zică de el că nu-i lovit de 
dambla de-a binelea și de-a pururi pierdut la trup. Și așa 

cum era sprijinit de Marchese și Stecchi, porniră cu toţii 
către biserică, plini de evlavie, rugându-se supuși de cei ce 
le stăteau în cale, de dragul Domnului, să-i lase să treacă 
înainte; și izbuteau, vezi bine. Așa că-n scurtă vreme, 
ajutaţi de mulțimea care striga pretutindeni „lăsaţi-i să 
treacă, lăsaţi-i să treacă!” ajunseră la locul unde era așezat 
trupul sfântului Arrigo. Iar acolo, nici n-apucară bine să-l 
vadă, că niște oameni din preajmă, buni la suflet, mi-l și 
apucară pe Martellino și-l așezară deasupra mortului, ca 
prin atingere să-și dobândească mântuirea trupului. 

Martellino, înconjurat de mulţimea care abia mai sufla 
de curioasă ce era, după ce așteptă câtva, ca unul care se 
pricepea de minune la de-alde astea, începu a se preface 
că-și întinde mai întâi un deget, apoi mâna, după aceea 
braţul, până ce-ncetul cu-ncetul se-ntinse pe de-a întregul. 
Și, văzând norodul atare minune, începu să-l preamărească 
pe sfântul Arrigo cu atâta larmă, de nici bubuitul tunetelor 
n-ai fi răzbit să-l mai auzi. 

Or, nu departe de locul acela, se nimerise a fi un 
florentin care-l știa pe Martellino ca pe un cal breaz, dar 
care, din pricina schimonoselilor, nu-l cunoscuse la-nceput; 
văzându-l însă în picioare, îl cunoscu pe dată și se porni pe 
râs, zicând: „Bătu-l-ar Dumnezeu! Cine n-ar fi jurat, 
văzându-l cum vine, că nu-i cu adevărat lovit de boală?” 
Cuvintele sale se nimeriră s-ajungă la urechea unor 
trevisini, care-l întrebară cu iuțeală: „Cum! Nu era 
damblagit?” La care florentinul le răspunse: 

— Da' de unde! E drept ca bradul de când îl știu; dar, 
după cum v-aţi putut încredința și dumneavoastră, se 
pricepe mai bine ca oricine la giumbușlucuri de-astea și de 
pocit se știe poci, de ţi-e mai mare dragul. 

Atâta le trebui trevisinilor! Cum auziră una ca asta, o 
luară cu ruptul înainte și începură să urle: „Puneţi mâna pe 
netrebnicul ăsta, care batjocorește pe Dumnezeu și cele 
sfinte și care, zdravăn fiind, s-a prefăcut olog, ca să-și bată 
joc de sfântul nostru și de noi toţi!” Şi zicând acestea, 

puseră mâna pe el, îl traseră de unde se afla și, apucându-l 
de păr și smulgându-i hainele de pe el, începură să-i care 
cu nemiluita la pumni și la picioare; și din câţi se aflau 
acolo, unul n-ai fi găsit să-și zică om și să nu-i ardă și el 
vreo câteva-n spinare. 

Martellino striga din răsputeri „fie-vă milă”, și se ferea și 
el cum putea, dar degeaba: norodul i se-aduna în spate în 
gloată tot mai mare. Stecchi și Marchese, văzând una ca 
asta și dându-și bine seama că gluma se îngroașă, iar pe de 
altă parte temându-și și ei pielea, nu cutezau să-i sară în 
ajutor; dimpotrivă, urlau cu ceilalţi dimpreună, cerându-i și 
ei moartea, deși tot timpul își scormoneau în fel și chip 
mintea, ca să găsească mijloc să-l scoată din puterea 
gloatei, care de bună seamă l-ar fi ucis pe loc, de n-ar fi 
născocit un vicleșug Marchese. Aflându-se adunată la locul 
cu pricina toată oștirea stăpânirii, Marchese,, cum putu 
mai iute, se înfăţișă la cel ce ţinea locul primarului și-i zise: 
„Fie-ţi milă de mine! E un nemernic pe-aicea, care mi-a 
ușurat punga de-o sută de florini de aur; prinde-l, rogu-te, 
să-mi pot redobândi bănuţii.” 

Auzind acestea, nu mai puţin de doisprezece armășei 
dădură buzna la locul pe unde bietul Martellino răbda 
scărmănatul fără pieptene, și izbutind cu mare greu să-și 
taie cale prin mulţime, îl smulseră din mâinile ei, și rupt și 
terciuit cum era, îl duseră la palatul stăpânirii. Acolo, 
auzind norodul care i se ţinuse pe urme cum că fusese 
prins ca hoţ de buzunare și socotind atare învinuire drept 
cel mai bun prilej pentru a-i veni de hac, începură cu toţii 
să se vaiete în gura mare că și lor le tăiase punga de la 
cingătoare. Judele stăpânirii, om aspru și neînduplecat, 
auzind una ca asta, îl luă degrabă pe Martellino deoparte 
și începu să mi-l descoasă. Ci Martellino răspundea într- 
aiurea, răsfățându-se, ca și cum nici nu i-ar fi păsat de 
judecător; omul, înfuriat de-a binelea, puse să-l cetluiască- 
n funii și porunci să-i ardă vreo două, socotind că-l va face 
să-și mărturisească păcatul, ca apoi să-l poată spânzura. 

lar după ce-l sloboziră din funii și-l așezară pe jos, 
întrebându-l judecătorul de-s cu temei învinuirile aduse, 
Martellino, văzând că nu-i a bună să tăgăduiască, 
răspunse: 

— Stăpâne, sunt gata să mărturisesc adevărul; dar pune 
pe cei ce mă învinuiesc să spună când și cum le-am tăiat 
punga și-apoi ţi-oi spune și eu tot ce-am făcut și ce n-am 
făcut. 

— Așa da! răspunse judecătorul. 

Și punând să cheme pe câţiva păgubași, care ziceau că 
le tăiase punga acum opt zile, care acu șase, care acu 
patru, ba unii chiar în ziua aceea, Martellino, auzind 
acestea, grăi: 

— Stăpâne, mint cu toţii de ţi-i mai mare dragul! Cea 
mai bună dovadă că eu spun adevărul e că niciodată n-am 
mai pus piciorul în orașul ăsta; și-acu, de-ndată ce-am 
ajuns, ceasul rău m-a pus să mă duc să văd și eu sfântul, și- 
acolo m-au scărmănat în halu-n care mă vezi. Dacă voiești 
să ai dovadă că nu minţesc, ţi-o poate da slujbașul 
stăpânirii ce scrie-n catastif pe toţi străinii, precum și 
hangiul la care am tras. lar de te-ncredinţezi că eu îs cu 
dreptatea, nu mă mai chinui și nu mă spânzura zadarnic, 
de dragul unor ticăloși. 

Intre acestea, Marchese și Stecchi, auzind că judele nu-l 
cruța de fel pe Martellino, ba că-l mai și legase în funii, se- 
ngrijorară foarte, zicându-și între ei: „Ce mai treabă am 
făcut și noi! Din lac l-am azvârlit în put!” Și tot umblând pe 
străzi, făcură pe dracu-n patru și izbutiră să-l găsească pe 
hangiu, căruia îi povestiră de-a fir-a-păr întâmplarea. 
Hangiul se porni pe râs și-i duse la un anume Sandro 
Agolanti, băștinaș din Treviso și om cu mare trecere la 
stăpânire; și după ce-i povestiră și lui întâmplarea, îl 
rugară, cu hangiul dimpreună, să facă ce-o putea, pentru 
bietul Martellino. Sandro, stricându-se de râs, porni către 
stăpânire; iar acolo se rugă de guvernator să trimită după 
Martellino și ruga-i fu împlinită. 

Trimișii îl găsiră pe învinuit tot numai în cămașă, pierit 
și mort de frică în faţa judecătorului, care nu-l lăsa nici 
măcar să crâcnească întru apărarea sa; ba dimpotrivă, 
nimerindu-se să aibă și niscaiva pică pe florentini, ţinea 
morțiș să-l spânzure și nu se învoia cu nici un chip să-l lase 
slobod, până ce nu i-l luară cu sila dinainte. 

Martellino, dus în faţa guvernatorului, după ce-i povesti 
întâmplarea, se rugă frumos să-i facă hatârul și să-l lase să 
plece cât mai degrabă din oraș, zicând că până ce n-o 
ajunge la Florenţa, tot la gât i s-o părea că-și simte 
ștreangul. Guvernatorul râse cu poftă de isprava 
florentinilor și porunci să i se deie fiecăruia câte un rând 
de haine. După care, scăpaţi ca prin urechile acului din 
atare strâmtoare, toţi trei se-ntoarseră teferi la casele lor. 

POVESTEA A DOUA 


Rinaldo din Asti, fiind jefuit de hoţi, ajunge în Castel 
Guiglielmo, e găzduit de o văduvă, despăgubit de 
pierderi și până mai la urmă se întoarce acasă teafăr. 


Întâmplările lui Martellino, povestite de Neifile, stârniră 
mare haz printre doamne, iar dintre tineri mai cu seamă 
Filostrato se desfată cu ele; și fiindcă stă alături de Neifile, 
regina îi porunci să calce pe urmele ei și să-și spună și el 
povestea. Drept care, fără a mai sta pe gânduri, Filostrato 
începu: 

— Frumoase doamne, o anumită istorioară, în care cele 
bisericești se îmbină în parte cu iubirea și-n parte cu 
întâmplări nenorocite, îmi tot dă ghes să mă dezleg la 
limbă și să v-o spun, pentru că s-ar putea să fie de folos 
acelora ce o ascultă și mai vârtos acelora ce s-au pornit la 
drum spre ale iubirii plaiuri primejdioase, pe unde 
adeseori, de nu te închini și sfântului Iulian", o nimerești 
anapoda cu gazda, chiar dacă patu-i larg și moale în perini. 

Pe vremea marchizului Azzo din Ferrara, un negustor, 
pe nume Rinaldo din Asti, venise la Bologna pentru 
niscaiva treburi de-ale sale. Și isprăvindu-și omul 
socotelile, în drumul lui spre casă, pe când tocmai ieșise 
din Ferrara și se îndrepta călare spre Verona, se nimeri să 


17 Ocrotitorul drumeţilor, la catolici (n. t.). 

deie peste unii, care păreau a fi negustori, dar alta nu erau 
decât tâlhari de drumul mare și oameni făr' de lege; or el, 
intrând necugetat în vorbă cu dânșii, și-i luă tovarăși de 
drum. 'Tâlharii, văzându-l negustor și socotind că are și 
bani asupra lui, se chibzuiră cum să-l jefuiască de îndată 
ce s-ar fi ivit prilejul. De aceea, spre a nu stârni în el vreo 
bănuială, porniră a vorbi de cinste și de omenie, ca niște 
oameni simpli și de treabă, silindu-se să-i intre cu 
dinadinsu-n voie și să se arate săritori. Din care pricină 
Rinaldo, ce doar o slugă avea cu el, călare și ea pe un cal, 
se socotea ferice de o atare întâlnire. Umblând ei dar, într- 
acest chip, și tot sărind cu vorba de la una la alta, ca omul 
când stă de povești, ajunseră să vorbească și despre 
rugăciuni; și unul din tâlhari - căci trei erau la număr - îi 
zise lui Rinaldo: 

— Da' dumneata, jupâne, ce rugăciune obișnuiești să 
spui la drum? 

La care Rinaldo răspunse: 

— La drept vorbind, eu nu prea-s priceput la d-astea și 
nu cunosc prea multe rugăciuni; de, ca omul care trăiește 
așa cum a apucat din bătrâni și nu-și mai bate capul pentru 
te miri ce fleac. Da' ce e drept e drept: de când mă știu, nu 
plec la drum fără să zic în zori, când mă pornesc din han, 
un Tatăl Nostru și o Bucură-te Fecioară, pentru odihna 
răposaţilor părinţi ai sfântului Iulian; apoi mă închin lui 
Dumnezeu și sfântului Iulian să-mi facă parte de gazdă 
bună în noaptea care va să vie. Căci eu, în viaţa mea am 
întâlnit adeseori primejdii mari la drum, dar am scăpat 
pururea teafăr, iar noaptea apoi, întotdeauna aflat-am 
gazdă bună și culcuș de să-l pomenesc: de aceea sunt 
încredinţat, și-o spun întru slăvirea lui, că sfântul Iulian mi- 
a dobândit într-asta mila lui Dumnezeu. Așa că mie unul, 
precum spuneam și mai înainte, de nu mă închin în zori, 
nici drumul nu-mi priește și nici nu-mi pare c-aș ajunge cu 
bine noaptea următoare. 

Cel care îl întrebase îi zise atunci: 

— Şi azi în zori te-ai închinat, jupâne? 

— Vezi bine că m-am închinat, grăi spre el Rinaldo. 

Tâlharul, care știa de mai înainte cum s-o petrece 
treaba, își zise în sinea lui: „Bine-ai făcut! Că dacă n-om da 
greș, nu prea te văd dormind la noapte.” Și după aceea 
adăugă: 

— De umblat, am umblat și eu destul, dar rugăciuni 
anume n-am spus nicicând, deși pe mulţi văzut-am că le ţin 
în cinste; și totuși niciodată n-am nimerit-o prost din 
pricina aceasta. Rămâne de văzut acu cine-o dormi mai 
bine la noapte: dumneata ce ţi-ai făcut rugarea, ori eu ce 
n-am făcut-o. Nu-i vorbă, de închinat mă-nchin și eu, din 
când în când, dar m-am deprins a spune alt soi de 
rugăciuni, așa precum ar fi de-o pildă „Năruitu-te-ai”, ori 
„Precistă Fecioară”, ori încă „Din adâncuri”, care-s de mult 
folos, cum obișnuia să zică bunică-mea, săraca. 

Și tot vorbind așa, de una și de alta, și tot mergând cu 
spor înainte, în timp ce hoţii așteptau un loc și un ceas 
prielnic mișelnicului gând, după ce trecură de Castel 
Guiglielmo și tocmai stau să treacă un râu, se întâmplă ca 
cei trei hoţi, văzând că-i noapte afară și locul singuratic, să 
se năpustească asupra lui Rinaldo și să-l jefuiască până la 
piele. Iar la plecare, după ce-l lăsară să zgribulească numai 
în cămașă, luându-i și calul pe deasupra, îi ziseră așa: 

— Te du de vezi acu cum s-o îngriji la noapte Iulian al 
tău de tine, că sfântul nostru, nouă, de bună seamă, ne-o 
purta de grijă! 

Şi, trecând peste râu, își luară tălpășiţa. 

Slujitorul lui Rinaldo, văzându-și stăpânul încolţit de 
tâlhari, fricos cum era, nu mișcă nici măcar un deget ca să- 
i sară într-ajutor; ci, îmboldindu-și calul, porni în goană și 
nu se opri până ce n-ajunse la Castel Guiglielmo, unde, 
cum între timp se înnoptase, trase la han de-a dreptul, fără 
să-și bată capul pentru stăpânul său. Rinaldo, descult cum 
era și numai în cămașă, fiind aprig ger afară și strașnică 
ninsoare, nu știa ce să mai facă; și văzând că înnoptează, 

cu dinţii clănţănind de frig și tremurând ca varga, începu 
să caute jur împrejur, doar-doar va izbuti să afle un 
adăpost, ca să-și petreacă noaptea. Dar neaflând nimic 
(căci prin acele locuri războiul, nu demult, arsese totul 
până-n temelii), împins de ger, o luă la fugă către Castel 
Guiglielmo, deși habar n-avea că slujitorul lui o luase și el 
într-acolo, gândind că bun e Dumnezeu și că, dacă ajunge 
teafăr, se va îngriji de el să-i afle un adăpost. Ci negurile 
noptii îl apucară la peste o milă depărtare de oraș: din care 
pricină ajunse atât de târziu la porţile lui, încât le află 
închise, cu punţile ridicate și nu fu chip să intre înăuntru. 
Nemângâiat la suflet și amărât ca vai de el, prinse a căuta 
plângând vreo streașină sub care să-și pună oasele la 
adăpost, măcar și numai de ninsoare; și spre norocul lui 
văzu deasupra parapetelor ce împrejmuiau castelul o casă 
mai ieșită în afară, sub ale cărei ziduri gândi să șadă până 
într-a doua zi. Îndreptându-se spre ele, află sub ziduri o 
ușiță închisă, din păcate, și, aducând în pragul ei o 
grămăjoară de paie pe care o aflase în preajmă, se covrigi 
mâhnit și îndurerat pe ea, jeluindu-se sfântului Iulian și 
arătându-i că credința pe care i-o purta nu merita din 
parte-i atare oropsire. Ci sfântul Iulian, sub paza lui 
tinându-l, fără zăbavă îi rândui altminterea culcușul. 

Trăia pe vremea aceea la Castel Guiglielmo o văduvă 
frumoasă la trup ca nimeni alta în lume, pe care marchizul 
Azzo o iubea ca pe ochii lui din cap și și-o ţinea acolo în 
oraș la îndemână; această doamnă locuia taman în casa 
sub ale cărei ziduri se aciuase dârdâind Rinaldo. Or, 
tocmai în ziua aceea se nimerise ca marchizul să-i trimită 
vorbă că va petrece noaptea cu dânsa și s-o roage să-i 
pregătească în taină o baie și o cină îmbelșugată. lar când 
fu totul gata și doamna îl aștepta să vină dintr-o clipă într- 
alta, se nimeri să pice la poarta marchizului un sol ce-i 
aducea niscaiva vești, din pricina cărora fu nevoit să 
încalece pe loc și drept aceea, după ce îi trimise vorbă 
femeii să nu-l mai aștepte, se așternu la drum. Femeia, 

nemângâiată oarecum și neștiind cum să-și treacă vremea, 
se hotări să intre ea în baia gata pregătită, să șadă singură 
la cină și apoi să meargă să se culce; și chibzuindu-se 
astfel, intră în baie. Baia se afla în spatele ușiței unde 
Rinaldo bietul se adăpostise pe dinafară. Or, femeia, cum 
sta lungită în baie, îl auzi plângând și clămpănind din dinţi 
de-ai fi crezut, sărmanul, că-i preschimbat în barză. De 
aceea, chemându-și slujnica, îi zise: 

— Dă fuga sus, privește peste zid și află cine-i jos în 
pragul ușii, ce fel de om e și ce caută acolo. 

Slujnica se duse degrabă și, ajutată fiind de noaptea cea 
sticloasă, îl văzu pe Rinaldo cum tremură ca varga, 
desculț, numa-n cămașă și-l întrebă cine era. Rinaldo, abia 
putând să mai vorbească de atâta dârdâială, îi spuse cât 
putu mai scurt cine era și cum de se afla acolo. Iar apoi 
începu s-o roage, de-ţi era mai mare mila să-l auzi, să aibă 
îndurare și, de-i ședea în putere, să nu-l lase să moară de 
frig în noaptea aceea. Slujnica, răzbită de milă, se întoarse 
la stăpână și-i povesti de-a fir-a-păr povestea. Stăpâna, 
fiind cuprinsă și ea de multă milă, amintindu-și că are la 
dânsa cheia ușiţei prin care marchizul se strecura uneori 
pe ascuns la dânsa, îi zise: 

— Du-te și deschide-i binișor ușa: cina-i aicea toată și n- 
are cine s-o mănânce; iar ca să-l găzduim, e loc destul, har 
Domnului. 

Slujnica, lăudând cu prisosinţă inima bună a stăpânei 
sale, porni să-i deschidă și, după ce-l aduse în casă, văzând 
femeia că-i aproape ţeapăn de frig, îi zise: 

— Vâră-te iute în baia de colo, că-i caldă încă! 

Rinaldo, cât ai bate din palme, intră în baie, fără a 
aștepta să-l mai poftească o dată; și pătruns până la oase 
de căldura ei, gândea că din mormânt se întoarce iar la 
viață. Apoi femeia porunci să i se deie un rând de straie 
bărbătești, căci nu demult îi murise bărbatul, și, după ce 
Rinaldo le îmbrăcă, dacă te-ai fi uitat la el, ai fi jurat că pe 
măsura lui fuseseră făcute. Pe urmă, așezându-se și 

așteptând poruncile femeii, prinse a înălța rugări de 
mulțumită lui Dumnezeu și sfântului Iulian, că îl scăpaseră 
cu bine de la cumplita moarte care-i ședea înainte, mai 
hărăzindu-i pe deasupra și-o gazdă cumsecade, precum 
părea să fie doamna. 

Femeia, după ce odihni o vreme, se duse în una din 
cămările ei, în care poruncise să se încingă un foc zdravăn 
și apoi dori să afle cum se mai simte bietul călător. La care 
slujnica răspunse: 

— Şi-a pus veșmintele pe el și tare mândru arată. Om 
cumsecade pare a fi și cu purtări alese. 

— Du-te de-l cheamă, zise atunci femeia, și spune-i, să 
poftească aicea la căldură; om sta la cină dimpreună, că de 
mâncat știu bine că n-a avut de unde. 

Rinaldo, intrând în odaie, dădu cu ochii de dânsa și, 
părându-i-se femeie de neam, o salută cu plecăciune și-i 
mulțumi pe cât știu mai bine de binefacerea pe care o 
săvârșise cu el. Femeia, pe de altă parte, văzându-l și 
auzindu-l, îi dădu dreptate slujnicei în sinea ei, și 
întâmpinându-l bucuroasă, se așeză cu dânsul la gura 
focului și prinse a-l întreba de întâmplarea care-l mânase 
într-acolo. Rinaldo rând pe rând i-o povesti cu de- 
amănuntul. Și, cum femeia auzise niscaiva zvonuri despre 
sosirea slugii lui Rinaldo la Castel Guiglielmo, dădu deplină 
crezare celor povestite și-i spuse lui Rinaldo câte știa 
anume, încredințându-l că a doua zi în zori îi va fi ușor să 
dea de urma slujitorului. 

Apoi, după ce fu așternută masa la porunca doamnei, 
Rinaldo se spălă pe mâini dimpreună cu dânsa și se așeză 
la cină. Era acest Rinaldo bine legat la trup, plăcut și 
chipeș la făptură, ales și gingaș la deprinderi și de ani în 
floarea vârstei. lar doamna, care-l cercetase în repetate 
rânduri din cap până-n picioare, găsindu-și-l pe plac și 
aţâţată fiind la gândul că marchizul ar fi trebuit să-și 
petreacă noaptea cu dânsa dimpreună, puse ochii pe el. Şi 
după cină, sculându-se de la masă, începu a se sfătui cu 

slujnica, de-i nimerit ori nu, de vreme ce marchizul o 
înșelase în așteptări bătându-și joc de dânsa, să folosească 
acest prilej, pe care soarta i-l scotea în cale. Slujnica, prea 
bine știind ce-o arde pe stăpână, o sfătui pe cât putu mai 
călduros să-și împlinească pofta. Din care pricină femeia, 
întorcându-se la gura sobei, unde-l lăsase singur pe 
Rinaldo, prinse a-l privi cu dragoste și-i spuse: 

— Rinaldo, de ce-ai căzut pe gânduri, spune? Crezi că-i 
așa de greu să fii despăgubit de-un cal și-un rând de 
straie? Hai, nu te necăji, fii vesel și închipuiește-ţi că ești la 
tine acasă; ba chiar mai mult ţi-oi spune: când te-am văzut 
intrând cu hainele acestea ce-au fost odinioară ale 
răposatului meu soţ, mi s-a părut că-l văd aievea; de o sută 
de ori în seara asta am fost gata să te sărut și să te strâng 
în braţe, și dacă nu m-aș fi temut că poate n-o să-ţi placă, 
de bună seamă aș fi făcut-o. 

Rinaldo, auzind asemenea vorbe și văzând sclipirile din 
ochii femeii, cum nu era neghiob, se apropie de ea cu 
braţele deschise și-i zise: 

— Doamnă, de mă gândesc că de acu înainte doar 
mulțumită dumitale pot zice că-s în viaţă și de-mi aduc 
aminte din ce impas m-ai scos, socot c-ar fi din parte-mi o 
mare mojicie de nu m-aș strădui să-ţi împlinesc orice 
dorinţă; de aceea fă-ți pe plac, sărută-mă și strânge-mă în 
braţe, că eu din partea mea te-oi săruta și te-oi cuprinde cu 
mare bucurie. 

Și, fiindcă după acestea, alte vorbe s-ar fi vădit a fi cu 
totul de prisos, femeia, încinsă cum era de poftele iubirii, i 
se aruncă fără zăbavă în braţe; și strângându-l cu patimă, 
după ce îl sărută de mii de ori și tot de atâtea ori fu și de 
dânsul sărutată, sculându-se de acolo, se duseră în odaia ei 
și se culcară de îndată, astâmpărându-și focul care-i ardea, 
din plin și-n multe rânduri, pân' la ziuă. lar mai apoi, 
sculându-se în zorii zilei, fiindcă așa dorea femeia pentru 
ca nu cumva să se iște bănuieli, dânsa, după ce-i dete un 
rând de haine zdrenţuroase și-i căptuși cu bani chimirul, 

rugându-l să păstreze taina asupra celor întâmplate, îl 
strecură afară pe aceeași ușă prin care pătrunsese de cu 
seară, după ce mai întâi îi arătă ce drum să apuce spre a 
nimeri în oraș, ca să-și găsească sluga. Rinaldo așteptă să 
se lumineze bine de ziuă și să se descuie porțile orașului, 
iar pe urmă, prefăcându-se că vine de departe, pătrunse în 
oraș și își află slujitorul. Apoi, îmbrăcându-se cu straiele ce 
le avea în cufăr, pe când sta tocmai gata să încalece, se 
nimeri - minunea cerului ai zice - ca cei trei hoţi, care cu o 
seară în urmă îl jefuiseră pe drum, pe urma altei pungășii, 
să fie prinși puţin după aceea și aduși la judecată; și-n 
urma mărturiei lor i se dădură înapoi lui Rinaldo și banii, și 
hainele, și calul, fără să piardă altceva nimic decât 
perechea de șireturi cu care-și agăța ciorapii și pe care 
tâlharii o rătăciseră din nebăgare de seamă. 

Din care pricină Rinaldo, multumind lui Dumnezeu și 
sfântului Iulian, încalecă pe cal și ajunse acasă teafăr; iară 
tâlharii, a doua zi, încă din zorii dimineţii, porniră a-și 
legăna picioarele în văzduh. 

POVESTEA A TREIA 


Trei tineri, risipindu-și fără măsură averea, sărăcesc; 
un nepot de-al lor, întâlnindu-se cu un abate, pe când 
se întorcea făr' de nădejde acasă, descoperă în el pe 
fiica regelui Angliei, care îl ia de bărbat și răscumpără 
averea celor trei unchi ai săi, făcându-i iarăși oameni 
înstăriți. 


Întâmplările lui Rinaldo fură ascultate cu încântare de 
către doamne, care lăudară credinţa lui și mulţumiră lui 
Dumnezeu și sfântului Iulian că-l ajutaseră în clipe atât de 
grele. Dar, pe de altă parte (deși aceasta se spunea în 
șoaptă), nici gazda lui Rinaldo, care știuse a se sluji de 
darul trimis de Dumnezeu, nu fu socotită de doamne drept 
o proastă. Şi-n timp ce ele chicoteau pe ascuns la gândul 
nopţii petrecute de vădană, Pampinea, care ședea alături 
de Filostrato și socotea, pe drept cuvânt, că era rândul ei 
să povestească, își adună gândurile și prinse a cugeta la 
cele câte avea să spună. lar după ce regina îi porunci să 
înceapă, grăi, pe cât de bucuroasă, pe-atât de îndrăzneață: 

— Prealuminate doamne, cu cât vorbești mai mult 
despre întâmplările rânduite de soartă, cu atât mai multe 
lucruri găsești a spune despre ele, dacă le adâncești: și 
asta nu e de mirare, căci, dacă stai să te gândești, toate 
acele lucruri pe care noi prostește le socotim c-ar sta în 
puterea noastră sunt toate în mâna sorții care pe toate le 

preschimbă după ascunsa-i judecată și fără de răgaz le 
mută, fără a urma într-aceasta vreo rânduială anume care 
să poată să ne fie și nouă cunoscută. Or, deși toate acestea 
se adeveresc temeinic în orișicare faptă, din zori și până-n 
noapte, și s-au vădit de asemenea și-n câteva povești din 
cele istorisite, cu toate acestea zic, de vreme ce reginei i-a 
fost pe plac să aleagă acest subiect, voi adăuga și eu la 
cele povestite (și poate nu făr' de folos) povestea mea, 
nădăjduind că are să vă placă. 

Trăia pe vremuri în orașul nostru un cavaler, pe nume 
messer Tedaldo, care după unii s-ar fi tras din neamul 
Lamberțţilor, iar după alţii, zice-se, din neamul Agolanţilor. 
Și aceștia din urmă, când zic așa pun mai ales temei pe 
meșteșugul învăţat până mai la urmă și de feciorii săi, 
meșteșug ce ţine de datina familiei și care încă până astăzi 
e rânduit din tată în fiu la Agolanţi!8. Ci lăsându-i la o parte 
acu pe cei ce nu cad la învoială cu neamul lui, zic cum că 
acest Tedaldo era la vremea sa un cavaler ca nimeni altul 
și avea trei fii, din care celui dintâi îi zicea Lamberto, 
mijlociului Tedaldo, iară mezinului Agolante, feciori 
frumoși toţi trei și vrednici, deși cel mare nu împlinise nici 
barem optsprezece ani. Şi, așa bogat cum era, murind 
messer Tedaldo, lăsă fiilor săi, drept legiuiţi moștenitori, 
toată averea sa. Feciorii, văzându-se rămași cu atâta 
avuţie, în bani peşin, în case și moșii, fără de alt stăpân 
decât doar bunul plac, începură a cheltui cu nesocotinţă, 
ţinând pe lângă dânșii alai întreg de slugi, cai mulţi de soi, 
droaie de câini și șoimi de vânătoare, orânduind ospeţe și 
dăruindu-și din belșug mesenii, punând la cale întreceri în 
lupte de-a călare și săvârșind tot soiul de isprăvi, nu doar 
din cele câte se cade a fi făcute de oamenii de neam, ci fel 
de fel de nebunii ce le trăsneau prin capul lor de tineri 
pofticioși. Dar n-apucară bine să se desfete de-o atare 
viaţă, că și sfârșiră avutul părintesc; or, cum la atâtea 


18 Numele acestei familii derivă de la meseria de fabricanți de ace (cf. 
it. ago, ac) (n. t.) 

cheltuieli nu pridideau să facă faţă doar cu veniturile lor, 
începură a vinde și a zălogi moșiile și casele: și azi dând 
una, mâine alta, se treziră pe nesimţite că numai au de 
unde și sărăcia le deschise ochii peste care avuţia cea 
multă le așternuse albeaţă. 

Din această pricină Lamberto, chemându-și fraţii într-o 
bună zi, le arătă ce trai înfloritor trăise bietul lor părinte 
pe lângă traiul ce-l duceau ei astăzi și cât de mare îi fusese 
bogăţia pe lângă sărăcia lor, în care numai din 
destrăbălare fuseseră azvârliţi. Iară la urmă, cum știu mai 
bine, îi îndemnă să vândă împreună cu dânsul puţinul care 
le mai rămăsese și să plece din ţară, înainte ca sărăcia lor 
să fie pe de-a întregul cunoscută. Zis și făcut. Fără a-și lua 
rămas bun de la nimeni și fără nici o zarvă, plecară din 
Florenţa și până în Anglia nu se mai opriră. Ajunși acolo, 
își luară o căscioară și strângându-și băierile pungii, 
începură să deie bani pe camătă, cu multă chibzuinţă. În 
meseria aceasta îi ajută în așa măsură soarta, încât în doi- 
trei ani izbutiră să-și agonisească o grămadă de bani. Din 
care pricină, întorcându-se ei cu rândul la Florenţa, când 
unul, când celălalt, încărcaţi de bani, își răscumpărară 
mare parte din pământurile lor, ba chiar și altele mai 
cumpărând, la urmă câteșitrei se însurară. Or, cum în 
Anglia urmau și mai departe să deie bani pe camătă, 
trimiseră acolo, ca să le îngrijească de treburi, pe un tânăr, 
un nepot de-al lor, pe nume Alessandro; iar ei, după ce 
câteșitrei se întoarseră iar la Florenţa, uitându-și în ce hal 
îi sărăcise odinioară risipa fără frâu, deși între timp își 
înjghebaseră și ei familiile lor, cu soaţe și copii, începură a 
cheltui mai strașnic ca înainte, bucurându-se de încrederea 
tuturor negustorilor, ce le-ar fi dat oricând orișice sumă cu 
împrumut, fără a mai sta pe gânduri. Vreme de câţiva ani 
făcură față acestor cheltuieli cu banii trimiși de 
Alessandro, care începuse a împrumuta pe baroni, pe 
socoteala castelelor și altor venituri de ale lor, care lui îi 
aduceau multe și mari câștiguri. 

Acu, în timp ce fraţii își risipeau cu mână spartă avutul, 
iar când n-aveau de unde se împrumutau cu gândul la 
sumele din Anglia, se întâmplă, potrivnic oricăror 
așteptări, să izbucnească într-acest regat o luptă între rege 
și unul dintre fiii săi, drept care întreaga ţară se împărţi în 
două, unii ţinând cu regele, iar ceilalţi cu feciorul. Din 
pricina aceasta îi fură luate lui Alessandro toate castelele 
baronilor ce încăpuseră pe mâna lui și nu-i mai rămase nici 
un alt venit. Or, cum toată lumea trăgea nădejde de pe-o zi 
pe alta c-o să încheie pace între un fecior și tată, 
Alessandro, socotind și el că de se încheie această pace își 
va primi avutul înapoi, cu dobânzi cu tot, nu se clintea din 
loc; iar cei trei fraţi, care se aflau la Florenţa, nu se 
gândeau nici ei să-și mai scurteze cheltuiala, ci zi de zi tot 
mai avan se împrumutau la alţii. După câţiva ani, văzându- 
și toată lumea nădejdile înșelate, cei trei fraţi nu numai că 
pierdură încrederea zarafilor, dar mai fură și închiși pe 
deasupra, căci oamenii își doreau cu orice preţ paralele 
înapoi; și cum pământurile lor nu fură îndeajuns pentru a 
plăti zarafii, pentru acel rest de plată, fraţii, toţi trei 
rămaseră închiși; iar bietele neveste, cu copilașii-n braţe, 
porniră care-ncotro, la ţară ori aiurea, fără veșminte, fără 
bani, neștiind ce-ar mai putea să aștepte, decât mereu 
aceeași viaţă chinuită. 

Alessandro, care așteptase ani de-a rândul pacea, 
văzând că nu se mai face și fiindu-i teamă că-n zadar 
așteaptă, punându-și chiar și viaţa în primejdie, hotări să 
plece în Italia și se porni la drum de unul singur. Dar, spre 
norocul lui, la ieșirea din Bruges, văzu pornind cu el 
deodată un abate benedictin, însoţit de o mulţime de 
slujitori și de călugări, cu catâri încărcaţi cu poveri ce 
deschideau convoiul, și-n urma lor văzu doi cavaleri 
bătrâni, rubedenii de ale regelui, cu care el, ca unul care-i 
cunoștea de mai înainte, intră în vorbă, fiind bucuros 
primit de dânșii în tovărășia lor. Şi cum umblau așa 
împreună, Alessandro îi întrebă cuviincios cine erau 

călugării care mergeau înainte cu atâta amar de slugi în 
urma lor și unde anume se duceau. La care, unul dintre 
cavaleri răspunse: 

— Cel ce călărește înaintea slugilor e un tânăr, o rudă 
de-a noastră, ales de curând abate într-una din cele mai 
mari mănăstiri din Anglia; și fiindcă e mai tânăr decât se 
cere în lege pentru un atare rang bisericesc, mergem cu el 
la Roma, spre a ne ruga de sfântul părinte să-i deie 
dezlegare de frageda lui vârstă și să-l sfințească apoi în 
slujba de abate. Dar lucrul acesta se cade a fi ţinut în mare 
taină. 

Mergând așadar proaspătul abate când înaintea slugilor, 
când înapoia lor, cum obișnuiesc drumeţii cei de vază, se 
întâmplă să-l vază pe Alessandro, tânăr, tinerel, al naibii de 
frumos la trup și înfățișare și mai presus ca alţii plăcut, 
desăvârșit și ales întru deprinderi. Și, fermecat de la prima 
vedere, plăcându-l abatele mai mult ca orișice pe lume, îl 
chemă la sine și prinse a sta cu el de vorbă, întrebându-l 
cine era, de unde venea și unde anume se pornise. 
Alessandro îi arătă pe faţă starea în care se afla, 
răspunzându-i la toate întrebările și-i arătă la urmă că-i 
gata să-l slujească cu prea puţinul ce-i ședea în putere. 

Abatele, auzind cât de frumos i se-nșirau cuvintele în 
gură și cercetând mai cu amănuntul deprinderile sale, deși 
învățase meșteșug slugarnic, îl socoti vlăstar de soi și ca 
atare îl îndrăgi și cu mai multă patimă. Plin de milă pentru 
atâta zbucium, îl mângâie cu multă prietenie și-l sfătui să 
nu piardă nădejdea, căci dacă avea să fie om vrednic și de 
aci înainte, Domnul de bună seamă avea să-l pună iar pe 
locul pierdut și poate chiar mai sus. Iar la sfârșit îl rugă, de 
vreme ce și el mergea tot în Toscana, să facă bunătatea a-i 
sta-n tovărășie, căci doar aceeași cale aveau de străbătut. 
Alessandro îi mulţumi pentru cuvintele de îmbărbătare și-i 
arătă că-i gata să-i împlinească orișice poruncă. 

Tot mergând abatele, cu inima zbătându-se de 
simțămintele noi iscate de Alessandro, se nimeri să ajungă, 

la vreo câteva zile după aceea, într-un oraș mai mititel și 
cam lipsit de hanuri; și dorind să poposească acolo, 
Alessandro îl duse la un hangiu pe care-l cunoștea mai 
îndeaproape și porunci să-i rânduiască o odaie într-un 
ungher al casei ce se arăta a fi mai îngrijit. Or, cum 
Alessandro se preschimbase acu într-un soi de om de 
încredere al abatelui, ca unul ce era îndemânatic foarte, 
așezând el la han toată slujitorimea, care pe unde, cum 
putu mai bine, după ce cină abatele, fiind dusă toată lumea 
la culcare, pe la miezul nopţii, Alessandro îl întrebă pe 
hangiu unde ar putea să-și afle și dânsul un culcuș. La care 
hangiul răspunse: 

— Drept să-ţi spun nici eu nu știu; vezi bine doar că 
peste tot e plin și chiar și eu cu ai mei ne-om culca pe 
podele. Atâta doar că-n camera abatelui sunt niște lăzi de 
grâne; de vrei, te duc acolo, ţi-aștern şi-un pat în pripă 
peste ele și, dacă te învoiești, îi căuta să te odihnești cum 
poti. 

Dar Alessandro îi răspunse: 

— Cum crezi c-oi merge tocmai eu în camera abatelui, 
când știi doar bine că-i așa de mică și atâta de îngustă, 
încât nici barem un călugăr n-a mai fost chip să încapă 
într-însa? De-aș fi băgat de seamă că mai e loc, după ce-am 
tras perdelele la pat, aş fi aşezat pe lăzi pe vreunul din 
călugări, iar eu m-aş fi culcat în locul lui, cu ceilalți 
dimpreună. 

Hangiul însă îi răspunse: 

— Eu n-am ce-ţi face; treaba-i așa precum ţi-o spun și 
dacă poţi să te-nvoiești cu locul, fii fără grijă c-ai să dormi 
buștean, abatele e cufundat în somn, iară perdelele-s 
lăsate; eu ţi-oi aşterne binișor o pătură și după aceea poţi 
dormi în pace. 

Alessandro, văzând că treaba se putea face fără să-l 
stingherească pe abate, se învoi și-și așternu culcușul pe 
cât putu mai ușurel, ca nu cumva să-l trezească. Abatele, 
care nu dormea, ba dimpotrivă frământa în gând dorinţa 

nouă ce-i mijise în piept, auzi cele câte se puneau la cale și 
pricepu de asemenea după auz și locul în care se culcase 
Alessandro; de aceea își zise mulțumit: „Domnul mi-a 
hărăzit prilejul acesta; de-l las să-mi scape acuma, altul la 
fel nicicând n-o să mă mai îmbie”. Și, hotărât să nu scape 
prilejul, cum n-auzea în jur, prin han, nici o suflare, îl 
chemă pe Alessandro în șoaptă, poftindu-l să se culce 
lângă dânsul. Alessandro se codi ce se codi, dar până mai 
la urmă se dezbrăcă și se întinse alături. Atunci abatele, 
punându-i mâna pe piept, începu să-l mângâie întocmai 
cum își mângâie codanele iubiții. De care lucru Alessandro 
se minună peste măsură și se temu ca nu cumva iubirea cu 
păcat să-l îmboldească pe abate la atari dezmierdări. Dar 
teama lui - ori că din vreme și-o închipuise, ori c-o înțelese 
atunci pe loc din vreo mișcare de a lui Alessandro - fu 
pricepută fără întârziere de abate, care prinse a zâmbi pe 
întuneric. Şi, scoțându-și degrabă cămașa, luă mâna lui 
Alessandro și, așezându-și-o pe piept, îi zise: 

— Alessandro, alungă gându-ţi uricios, caută colea în sân 
și-ai să găsești ce-ascund. 

Alessandro, punând mâna pe pieptul abatelui, dădu 
peste doi sânișori rotunzi, și tari, și fragezi, de-ai fi jurat 
că-s dăltuiţi din fildeș. Și găsindu-i, cunoscu numaidecât că 
abatele-i femeie, drept care, fără a aștepta să fie și poftit, o 
prinse iute în braţe, și dădu s-o sărute, când ea îi zise: 

— Până a nu te apropia mai mult de mine, ascultă câte 
vreau să-ţi spun: pre câte vezi, eu sunt femeie și nicidecum 
bărbat; și, pornindu-mă fecioară de la casa părintească, 
mergem la papa ca să mă mărite: acu, ori spre norocul tău, 
ori spre a mea nenorocire, alaltăieri, cum te-am zărit, cu 
atâta foc am prins a te îndrăgi, că nu-i femeie în lume să 
mai iubească așa ca mine; de aceea am hotărât să-mi fii tu 
soţ și altul niciodată. Iar dacă nu mă vrei soţie, atunci pe 
loc te du de-aici și-ntoarce-te de unde ai venit. 

Alessandro, deși n-o cunoștea, gândindu-se la tot alaiul 
care-i ţinea tovărășie, socoti că trebuie să fie și nobilă și 


113 


bogată; cât despre partea frumuseţii, vedea el singur cât e 
de frumoasă: de aceea, fără a cumpăni mai mult, îi 
răspunse că dacă aceasta îi era voia, el bucuros primea. 
Atuncea fata, ridicându-se în capul oaselor, îi puse în deget 
un inel și-n fața unei iconiţe ce-l închipuia pe Hristos, se 
cunună cu el. Apoi, cuprinzându-se în braţe, se desfătară 
până-n zori, spre bucuria ambilor părtași. lar când se 
lumină de ziuă, după ce căzură la învoială cam în ce fel și 
cum să-și rânduiască socotelile, Alessandro se sculă și, 
ieșind din odaie prin același loc pe unde intrase, fără ca 
nimeni să fi prins de veste unde dormise peste noapte, 
bucuros nevoie mare, porni din nou la drum, împreună cu 
abatele și cu alaiul său, iar după multe zile ajunseră la 
Roma. 

Acolo, după ce se odihniră câteva zile, abatele cu cei doi 
cavaleri și cu Alessandro dimpreună pătrunseră de îndată 
la papă și, după ce se înclinară adânc în faţa lui, abatele 
începu să zică așa precum urmează: 

— Sfinte părinte, precum sfinţia-ta cuvine-se să știi mai 
bine ca oricare, oricine vrea să ducă un trai cinstit și bun e 
nevoit, pe cât îi șade în putere, să se ferească de orișice 
prilej ce l-ar împinge să facă altminterea. Or eu, care 
doresc să duc un trai cinstit, spre a izbuti să săvârșesc 
aceasta, în straiele cu care mă vezi m-am așternut la drum, 
fugind în taină cu o bună parte din comorile regelui Angliei 
(părintele meu care, așa tânără cum mă vezi, voia să mă 
mărite cu regele Scoției, un cavaler împovărat de ani), 
pentru a veni să cer sfinţiei-tale să mă măriţi cu cine vei 
afla de bine. Și află cum că nu atât prea multa bătrâneţe a 
regelui din Scoţia m-a îndemnat la fugă, cât groază să nu 
săvârșesc, de m-aș fi măritat cu dânsul, din șubrezenia 
tinereţii mele, vreo faptă împotriva poruncilor cerești și 
onoarei sângelui de neam ce curge în vinele regescului 
meu tată. Și într-aceste gânduri pornindu-mă la drum, 
Părintele Ceresc, ce singur el cunoaște mai bine ca oricine 
nevoile și lipsurile noastre îndurându-se de mine mi-a scos 

în cale pe acela pe care el vrea să mi-l dea de soţ; omul e 
tânărul acesta (și-l arătă pe Alessandro), ce, precum vezi, 
sfinția-ta e aicea lângă mine; purtarea lui și multa-i 
iscusință sunt vrednice de o preaînaltă doamnă, chiar 
dacă, poate, sângele nu-i este chiar așa de nobil ca sângele 
de rege. Pe el l-am luat pe el îl vreau; și niciodată nu m-oi 
învoi cu altul măcar să zică tata și alţii orice-ar zice. În 
felul acesta pricina care m-a pus pe drumuri s-a mântuit cu 
bine; dar mi-a fost drag să-mi duc la capăt calea, atât 
pentru a cerceta locurile, sfinte, ce din belșug împodobesc 
orașul acesta și dimpreună cu ele și pe înălțimea-ta, sfinte 
părinte, cât și pentru a mărturisi și-n fața preasfinţiei-tale, 
și deci a lumii întregi, cununia noastră, săvârșită până 
acum numai în faţa lui Dumnezeu. De aceea dar, te rog cu 
umilință ca voia Domnului și-a mea să fie și pe placul tău și 
să ne dai binecuvântarea ta, pentru ca noi să dobândim 
printr-însa mai multă încredințare că Domnul-Dumnezeu 
căruia îi ești locţiitor, s-a învoit la cununia noastră și să 
putem să viețuim și să ne dăm sfârșitul întru slăvirea 
Tatălui Ceresc și-a preasfinţiei-tale. 

Alessandro se minună nespus aflând cum că soţia lui era 
chiar fata regelui Angliei și-o bucurie fără margini 
pătrunse tainic în sufletul lui; dar și mai mult se minunară 
cavalerii și într-atât se tulburară, încât de n-ar fi fost să fie 
în faţa papii, s-ar fi năpustit asupra lui Alessandro, ba 
poate chiar și asupra fetei ar fi sărit cu gura. Pe de altă 
parte papa se minună și dânsul foarte și de veșmântul 
fetei, și de alegerea făcută; dar dându-și seama că înapoi 
nu mai putea să-i tragă, făcu pe voia ei, îi îmbună dintâi pe 
cei doi cavaleri, pe care îi vedea cât sunt de tulburaţi, 
împăcându-i cu fata și cu Alessandro, iar apoi prinse a 
împărţi porunci spre împlinirea celor ce aveau să se facă. 
Și când veni și ziua sorocită de dânsul, în fața tuturor 
cardinalilor și-a multor alţi bărbaţi de neam, ce se 
adunaseră cu toţii poftiţi de dânsul la ospăț, porunci să se 
înfăţișeze fata, îmbrăcată cu veșminte regești, care se 

arăta a fi atât de frumoasă și de plăcută ochilor, încât pe 
drept cuvânt fu îndeobște lăudată. Și, dimpreună cu dânsa, 
îmbrăcat așijderea în straie bogate și însoţit cu cinste de 
cei doi cavaleri, se arătă și Alessandro, despre care, 
judecându-l după port și deprinderi, n-ai fi zis că-i cămătar, 
ci mai degrabă os domnesc. Apoi sfântul părinte puse să se 
slujească taina cununiei și, după ce nuntiră ca-n povești, îi 
învoi pe tineri să plece, blagoslovindu-i încă o dată. Lui 
Alessandro și nevestei sale, plecând din Roma, le fu drag 
să meargă la Florența, unde povestea lor, umblând din 
gură-n gură, le-o luase înainte; și-acolo, fiind primiţi cu 
cinste de orășeni, doamna, după ce plăti pe zarafi, scoase 
pe cei trei fraţi de la închisoare și-i așeză pe ei și pe 
nevestele lor în toate drepturile dinainte avute. Drept care, 
răsplătiți fiind cu multe mulţumiri, Alessandro și nevasta 
lui, luând cu ei pe Agolante, plecară din Florenţa și, la 
Paris ajunși, fură primiţi de rege cu cinste și onoruri. De 
acolo cei doi cavaleri porniră în Anglia și făcură ce făcură, 
până ce regele le dărui iertarea și cu alai domnesc ieși 
înaintea fetei și a ginerelui său, pe care în scurtă vreme îl 
ridică la rang de cavaler, dându-i ţinutul Cornovaliei!”. Iar 
Alessandro se dovedi atât de vrednic și stărui cu atâta 
dibăcie, încât împăciui părintele cu fiul, lucru ce mari 
foloase aduse ţării întregi, iar lui îi dobândi recunoștința și 
iubirea mulțimilor din tot regatul. Agolante câștiga din nou 
tot ceea ce i se cădea de drept și, putred de bogat, se 
întoarse la Florenţa, după ce contele Alessandro îl ridică la 
rang de cavaler. Pe urmă contele și cu soţia lui trăiră viaţă 
glorioasă, iar după spusa unora, fie prin vitejia și 
înţelepciunea sa, fie prin socrul său, ce-l ajută într-aceasta, 
Alessandro cuceri până mai la urmă Scoţia, peste care fu 
încoronat drept rege. 


19 Cornouailles sau Cornwails, în bretonă și saxonă (n. t.). 

POVESTEA A PATRA 


Landolfo Ruffolo, sărăcind, se face pirat și, fiind prins 
de genovezi, scapă de la înec pe-o ladă plină cu pietre 
scumpe; ajuns în Corfu, e ajutat de o femeie și se 
întoarce acasă avut. 


Lauretta, care ședea lângă Pampinea, auzind-o că-și 
mântuise cu bine povestea, porni fără zăbavă, zicând așa 
precum urmează: 

— Gingașe doamne, după părerea mea, soarta nu-și 
dezvăluie în nimeni mai strălucit puterile, ca în aceia care, 
săraci ca vai de lume, ajung să urce treptele domniei, cum 
s-a întâmplat și cu Alessandro, cel din povestea Pampineei. 
Or, de vreme ce fiecare dintre noi se cade să se ţină de 
miezul dinainte rânduit poveștilor noastre, nu m-oi sfii nici 
eu să vă spun o poveste care, chiar dacă înșiră-n ea 
nenorociri și mai cumplite, n-ajunge totuși pân' la urmă la 
un sfârșit atât de strălucit ca cel din povestirea Pampineei. 
De asemenea bine știu că, tot gândind la cele înainte 
povestite, veţi asculta mai fără chef la câte-oi spune eu; 
dar de nu voi putea mai mult, să-mi fie cu iertare. 

După spusa unora, țărmul ce se întinde de la Reggio la 
Gaeta ar fi cea mai frumoasă parte din câte numără Italia; 
cuprinsul lui, la doi pași de Salerno, ascunde o coastă 
povârnită în mare, Coasta de la Amalfi, precum îi spun 
locuitorii, presărată cu zeci de orășele, cu grădini și 

fântâni, cu negustori bogaţi și pricepuţi la treabă, ca orice 
negustor. Și printre aceste orășele e unul botezat Ravello, 
în care, așa precum și azi trăiesc bogaţi destui, trăia pe 
vremuri unul mai bogat ca oricare altul, pe numele 
Landolfo Ruffolo, care nemulţumit fiind cu averile adunate, 
poftind să și le îndoiască, era mai-mai să-și piardă și viaţa 
dimpreună cu ele. 

Omul nostru, după ce chibzui în sine o bucată de vreme 
după obiceiul negustorilor, își cumpără o corabie 
încăpătoare și, încărcând-o cu felurite mărfuri în care-și 
vârâse tot avutul, plecă cu dânsa în Cipru. Or, ajungând 
acolo, află la mal o seamă de corăbii încărcate și ele taman 
cu același soi de marfă din care avea și el; din pricina 
aceasta fu nevoit să-și vândă avutul aproape pe nimica, ba 
chiar să-l zvârle-n mare, numai ca să scape de el; și era cât 
pe-aci să piardă tot ce avea. Necăjindu-se peste măsură și 
văzându-se, din bogat ce era, ajuns la sapă de lemn, 
nemaiștiind ce să facă, se gândi să-și pună capăt zilelor 
sau, dacă nu, să-și dreagă paguba furând, spre a nu fi 
nevoit să se întoarcă sărac la locul de unde plecase om 
avut. Și, găsindu-și un cumpărător pentru corabia lui 
greoaie, cu banii câștigați și cu cei luaţi pe marfă își 
cumpără o corabie ușoară de pirat și, căptușind-o cu toate 
cele de trebuinţă unei atari îndeletniciri, se puse pe furat, 
dând iama mai cu seamă în turci. 

În treaba asta se nimeri să fie mai norocos decât în 
negustorie. Vreme de un an aproape, fură și puse mâna pe 
atâtea corăbii turcești, încât nu numai că izbuti să 
redobândească câte pierduse cu marfa lui nenorocoasă, 
dar își mai și îndoi avutul. Or, învățând el minte din 
paguba dintâi și socotind c-a adunat destul, ca nu cumva s- 
o pată și pe-a doua, își zise întru sine că-i e de ajuns cât 
are și că mai mult nu-i mai trebuiește; hotări deci să se 
întoarcă acasă, dar, temându-se să-și mai vâre banii în 
marfă, îi luă cu el pe corabia cu care-i câștigase și, 
înșfăcând lopeţile, porni cu sârg la drum. 

Ajunsese tocmai în Arhipelag, când se porni spre seară 
un vânt de răsărit, care nu numai că-i ţinea calea de-a 
curmezișul, dar mai umfla și valurile pe care în nici un chip 
nu le-ar fi putut înfrunta cu corăbioara lui. Se adăposti dar 
într-un cot de mare scobit într-o insulă și ferit de vânt, 
cugetând să aștepte acolo schimbarea vremii. Nu după 
mult timp, ajunseră cu mare greutate, în același loc, două 
corăbii de genovezi venite din Constantinopol, mânate de 
aceeași pricină care îl făcuse și pe Landolfo să se 
adăpostească acolo. Genovezii, văzând corăbioara, i se 
așezară în cale închizându-i drumul; și auzind a cui era, 
cum îl știau pe Landolfo din auzite că-i putred de bogat - ca 
unii ce râvneau la bani și pradă grasă - hotărâră să pună 
mâna pe el. Drept care, coborându-și pe uscat o parte din 
oameni cu arcuri și săgeți, îi așezară într-un loc anume, 
astfel încât să nu poată cobori nimeni de pe corăbioara lui 
Landolfo, fără a fi luat la ochi și săgetat pe dată; iar ei, 
încărcându-se în luntri și ajutaţi fiind și de mare, se 
apropiară de corăbioara lui Landolfo și, cât ai clipi din 
ochi, fără prea multă osteneală, puseră mâna pe ea, cu 
sclavi cu tot, fără să scape nici barem un singur om din 
câţi se aflau pe punte. Apoi, golind corabia de tot ce avea 
într-însa, o cufundară, iar pe Landolfo îl urcară pe una din 
corăbiile lor, lăsându-l aproape în pielea goală. 

A doua zi, schimbându-și vântul calea, corăbiile umflară 
pânzele spre apus și cât e ziulica de mare plutiră cu spor 
înainte; dar pe înserate prinse a sufla un vânt năprasnic și, 
ridicând namile de valuri, despărţi corăbiile una de 
cealaltă. Mânată de vânt, corabia pe care se afla bietul 
Landolfo se nimeri să se izbească cu furie de una din 
stâncile din insula Cefalonia și, aidoma unei sticle azvârlite 
de perete, crăpă și se sfărâmă cu totul. Or, cum marea era 
plină de mărfuri, de lăzi și scânduri ce pluteau pe apă - 
după cum se întâmplă de obicei în asemenea împrejurări - 
deși noaptea era întunecoasă, iar marea umflată și 
vijelioasă, nenorociţii care se aflau pe corabie începură a 

înota - cei ce știau să înoate - și a se agăța, care cum 
putea, de ce le pica sub mână. Bietul Landolfo, care se afla 
printre ei, deși cu o zi înainte nu o dată își chemase 
moartea, cugetând că-i mai bine să moară decât să se 
întoarcă acasă sărac cum era, văzând-o acum cu ochii, se 
cutremură de spaimă; și, dând peste o scândură, se apucă 
și el de ea, precum făceau și ceilalţi, nădăjduind că 
Dumnezeu îi va veni într-ajutor, dacă va izbuti să se ţină 
cât mai mult pe dânsa; și călare pe ea, împins încoace și 
încolo de valuri și de vânt, făcu ce făcu și izbuti s-o ducă 
așa până când se lumină de ziuă. Dar în zori, uitându-se în 
jurul lui nu văzu decât apă și nori și-o ladă ce plutea pe 
mare și care se apropia din când în când de el, băgându-l 
în sperieţi de teamă ca nu cumva, izbindu-l, să-l scufunde; 
de aceea, ori de câte ori se apropia de el, sleit cum era, 
încerca pe cât îl ajutau puterile s-o împingă cu mâna. Or, 
iscându-se pe neașteptate, cine știe cum și din ce pricini, 
un vârtej care izbi cu putere în ladă, aceasta lovi scândura 
pe care se afla Landolfo; și, dându-se el peste cap cu 
scândură cu tot, mânat mai mult de teamă decât de 
propriile-i puteri, izbuti să iasă iar deasupra, dar scândura 
era acum departe. De aceea, temându-se că n-o s-o mai 
poată ajunge, se apropie de lada care plutea alături de el, 
și, așezându-se cu pieptul pe ea, încercă s-o ţină cu 
braţele. Într-acest chip, zvârlit de mare încoace și încolo, 
flămând ca vai de el și înghițind pe săturate apă, fără a 
avea habar pe unde se găsește și neizbutind să vadă 
altceva decât mare și iar mare, rămase astfel ziua întreagă 
și noaptea următoare. 

A doua zi, fie din mila lui Dumnezeu, fie din pricina 
vântului, Landolfo, ud ca un burete și ţinându-se strâns cu 
amândouă mâinile de marginile lăzii, ca omul gata să se 
înece, ajunse pe ţărmul insulei Corfu, unde, spre norocul 
lui, o biată femeie își spăla și-și freca oalele cu nisip și apă 
sărată. Femeia, văzându-l că se apropie, neștiind prea bine 
ce-i, de-i om sau arătare, se temu și se dădu înapoi, ţipând 

cât o ţinea gura. Landolfo de vorbit nu era în stare să 
vorbească și, cum nici nu vedea prea bine, nu-i zise nimic; 
dar împingându-l apa la mal, femeia desluși înfățișarea 
lăzii și uitându-se mai cu luare-aminte cunoscu dintâi 
braţele întinse peste ladă, apoi îi zări faţa și-și dădu cu 
socoteala că om trebuie să fie. Din care pricină, cuprinsă 
de milă, înaintă câţiva pași în marea domolită și, 
apucându-l pe Landolfo de păr, îl trase la mal cu ladă cu 
tot; și, după ce se munci din greu să-i descleșteze mâinile 
de pe ladă, o așeză în spinarea unei fetițe care se afla cu 
ea, îl duse pe Landolfo ca pe un copil acasă și, vârându-l 
într-un ciubăr cu apă fierbinte, atâta mi-l frecă, până ce-l 
făcu să-și redobândească căldura trupului și, de bine de 
rău, și puterile pierdute. lar când găsi cu cale că-i de 
ajuns, îl scoase și-l îndopă cu dulciuri și cu vin, ca să-și mai 
vină în fire. Apoi îl mai ţinu câteva zile cum putu mai bine, 
până ce omul, redobândindu-și puterea, pricepu unde se 
afla. Văzând acestea, femeia socoti să-i înapoieze lada pe 
care i-o scăpase de la înec și să-i spună să-și caute de 
drum; și făcu întocmai. Landolfo, deși nu-și mai amintea de 
ladă, o luă totuși când i-o dădu femeia, gândindu-se că tot 
îi va prinde bine o dată, chiar dacă nu preţuia prea mult. 
Dar, cântărind-o în mâini, i se păru cam ușoară și-și cam 
luă nădejdea de la ea; totuși, cum femeia era plecată de 
acasă, o descuie să vază ce-i într-însa și dădu peste o 
mulțime de pietre scumpe, unele lucrate și altele nu, 
așezate acolo de-a valma. Văzându-le și dându-și seama că- 
s de mare preţ - căci se cam pricepea la nestemate - simţi 
că-i vine inima la loc și începu să-l laude pe Dumnezeu, 
care nici de data aceasta nu-și uitase de dânsul. 

Dar, ca unul ce fusese de două ori încercat de soartă și 
încă într-un răstimp așa de scurt, temându-se să n-o 
păţească și-a treia oară, cugetă să fie cu mare băgare de 
seamă la felul în care avea să-și ducă acasă comoara; așa 
încât, învelind cum știu mai bine nestematele în niște 
zdrenţe, îi spuse femeii că nu mai are nevoie de ladă și-o- 

rugă să-i deie un sac și să-și păstreze dânsa lada. Femeia 
primi bucuroasă, iar Landolfo, după ce-i mulțumi pentru 
binele ce i-l făcuse, luând sacul în spinare, o porni la drum 
și urcându-se într-o barcă, ajunse la Brindisi. De acolo, tot 
înainte pe coastă, ajunse până la Trani, unde dădu peste 
niște oameni din orașul său, postăvari de meserie, care, 
auzindu-i păţaniile povestite de-a fir-a-păr - în afară însă de 
povestea cu lada - își făcură pomană și-l îmbrăcară din cap 
până-n picioare; ba pe deasupra îi mai împrumutară și un 
cal, trimițându-l împreună cu un om care să-i ţină 
tovărășie, până la Ravello, unde zicea că vrea să se 
întoarcă. Landolfo, ajuns acasă și văzându-se la adăpost, 
mulțumi lui Dumnezeu că-l păzise și pe urmă se apucă să-și 
desfacă sacul; și cercetând mai cu de-amănuntul piatră de 
piatră, găsi că are atare nestemate, încât dacă le-ar fi 
vândut cu cât făceau sau chiar cu mai puţin s-ar fi trezit și 
mai bogat decât fusese la plecare. Şi ușurându-se de ele, 
trimise în Corfu femeii care îl scăpase de la înec o sumă 
mare de bani drept mulţumire, fără să-i uite nici pe cei 
care îl îmbrăcaseră la Trani. Apoi, sătul de negustorie, își 
tinu restul pentru sine și trăi în belșug până la adânci 
bătrâneţe. 

POVESTEA A CINCEA 


Andreuccio din Perugia, venind la Napoli să cumpere 
cai, de-a lungul unei singure nopţi, din trei primejdii 
scapă teafăr și până mai la urmă se întoarce acasă cu 
un rubin. 


— Giuvaerele găsite de Landolfo - începu Fiammetta, 
căreia îi venise rândul să povestească - îmi amintesc o 
istorioară tot atât de plină de primejdii ca și povestea 
spusă de Lauretta; spre deosebire însă de povestea ei, în 
care nenorocirile se ţin lanţ ani de-a rândul, în povestea 
mea, precum veţi auzi de îndată, ele se înșiră toate de-a 
lungul unei nopți. 

Precum mi-a fost și mie dat s-aud, trăia la Perugia, pe 
vremuri, un tânăr pe nume Andreuccio al lui Pietro, care 
era geambaș de cai; și tânărul acesta, aflând cum că la 
Napoli ar fi mai ieftini caii, vârându-și în chimir cinci sute 
de florini de aur - ca unul ce nicicând nu părăsise casa 
părintească - porni și el la Napoli cu alţi neguţători. Şi 
ajungând acolo într-o duminică pe la apus de soare, fiind 
anume învăţat de hangiu, porni a doua zi cu noaptea în cap 
la târg; acolo văzu o sumedenie de cai și găsi destui pe 
placul său, ba chiar se și tocmi cu unii din geambași; dar, 
nefiind chip să cadă la învoială, el, bietul, cam nătâng și 
gură-cască cum era, poftind să dovedească cum că venise- 
n târg anume spre a cumpăra, se apucă să-și 
zdrăngănească punguţa cu florini, de faţă cu norodul ce se 

învârtea de colo-colo. Or, tot umblând după tocmeli și 
zdrăngănindu-și punga sunătoare, se nimeri să treacă pe 
acolo o siciliancă tânără și-a naibii de frumoasă, deși cam 
rea de muscă și gata oricând a face bărbaţilor pe voie 
pentru o nimica toată; cum dădu cu ochii de pungă, fără ca 
el s-o vadă, își zise întru sine: „Cine-ar trăi mai bine decât 
mine, de-ar fi ai mei bănuiţii aceia?!” Și-apoi trecu mai 
departe. 

Cu tânăra aceasta se afla și o altă siciliancă, o băbătie, 
care de îndată ce-l zări pe Andreuccio, lăsând pe fată s-o 
apuce înainte, se repezi la el și prinse a-l săruta cu duioșie; 
fata, văzând ce face, fără a sufla o vorbă, se trase la o 
parte și n-o slăbi din ochi. Andreuccio, întorcându-se către 
bătrână, o recunoscu de îndată și se arătă voios de 
întâlnire; și după ce bătrâna făgădui că-l va căuta la han, 
fără a mai lungi vorba, o luă din loc, iar el porni din nou să 
se tocmească; dar n-apucă să cumpere nimic în dimineaţa 
aceea. 

Fata, văzând dintâi punguta și-apoi văzând și cât de bine 
se avea bătrâna cu feciorul, se hotări să încerce de n-ar 
putea cumva să pună mâna pe bani, măcar și pe o parte 
din ei dacă nu pe toţi; ca atare, luând-o deoparte pe 
bătrână, începu s-o întrebe cine era feciorul, de unde, ce 
vânt îl adusese și cum de-l cunoștea. Bătrâna îi povesti de- 
a fir-a-păr tot ce știa despre Andreuccio (de-ai fi crezut c- 
auzi din gura lui povestea), căci pe părintele lui, zicea ea, îl 
cunoștea încă de pe vremea când locuiseră amândoi în 
Sicilia și pe urmă la Perugia; iar mai la urmă îi spuse și 
hanul unde poposise flăcăul, precum și cu ce treabă venise 
anume acolo. 

Fata, lămurită pe deplin atât cu privire la rubedeniile 
tânărului cât și la numele lor, puse temei pe ceea ce aflase 
și-și făuri pe dată un plan, cu gând ca printr-un șiretlic 
destoinic să-și stâmpere pofta de bani. Întorcându-se dar 
acasă, dădu de lucru babei pentru toată ziua, că nu cumva 
să-și afle timp să-l caute pe Andreuccio. Apoi chemă o 

fetișcană, pe care dânsa o învățase la tertipuri d-astea și o 
trimise pe înserate la hanul unde trăsese Andreuccio. 
Ajungând la han, fata, spre norocul ei, dădu tocmai peste 
Andreuccio - ce sta de unul singur proptit în poarta hanului 
- și-l întrebă de dânsul. lar după ce flăcăul o încredința că 
el era căutatul, îl trase la o parte și-i zise cam așa: 

— Messer, o doamnă din orașul acesta se arată 
bucuroasă să stea cu dumneata de vorbă, de te învoiești și 
dumneata. 

Andreuccio, auzind una ca asta, se privi din cap până-n 
picioare și, încredințându-se că-i chipeș și arătos, își zise 
că femeia de bună seamă s-o fi îndrăgostit de dânsul, de 
parcă în tot orașul n-ai fi găsit la vremea aceea flăcău mai 
arătos ca el; și-n grabă mare îi spuse fetei că-i gata s-o 
asculte și-o întrebă de locul și ceasu-n care doamna ar fi 
dorit să stea de vorbă. La care fata îi răspunse: 

— Messer, oricând dorești; doamna te așteaptă chiar la 
ea acasă. 

Andreuccio, grăbit cum era, fără să lase vorbă hangiului 
că pleacă, îi zise: 

— Haidem, ia-o-nainte, că eu te-ajung din urmă. 

Fetișcana îl duse pe Andreuccio în casa stăpânei care 
locuia într-o mahala, numită Malpertugio?%, al cărui nume 
însuși ţi-arată câte parale face și ce cinstite locuri se află 
pe acolo. Dar el, care habar n-avea de faima mahalalei și 
nici de bănuit nu bănuia nimica, crezând că merge într-un 
loc cinstit și-n casa unei doamne, intră de bună voie pe 
urma fetei în casă; și urcând pe scări, după ce fata își 
chemă stăpâna și-i zise: „lată-l pe Andreuccio”, o văzu și el 
în capul scărilor cum șade și-l așteaptă. Doamna era tânără 
foarte, voinică și frumoasă la chip din cale-afară, bogat 
înveșmântată și împodobită toată cu găteli. Iar când flăcăul 
se apropie de dânsa, ea cobori înaintea lui trei trepte cu 
braţele deschise și înlănțuindu-i gâtul rămase așa o vreme, 
fără a grăi nimica, de parcă multa duioșie i-ar fi oprit 

cuvintele-n gâtlej; pe urmă, lăcrimând, îl sărută pe frunte 
și cu glasul întretăiat de suspine îi zise: 

— Bine-ai venit, iubite Andreuccio! 

Flăcăul, mirându-se în sinea lui de-atari duioase 
dezmierdări, răspunse năucit: 

— Bine te-am găsit, doamnă! 

Apoi femeia, luându-l de mână, îl duse într-una din 
odăile de sus și de acolo, tot fără a scoate o vorbă, intră cu 
el în odăița ei ce mirosea a trandafiri, a flori de portocali 
și-a alte mirodenii îmbătătoare. Andreuccio văzu acolo un 
pat ca din povești, îmbrăcat în perdele, cu policioare 
împrejur pe care erau tot felul de nimicuri - precum e 
obiceiul prin părţile acelea - și alte o mulţime de podoabe, 
care de care mai bogate și mai arătoase. Din care pricină, 
neștiutor cum era, fu pe deplin încredinţat că femeia 
trebuie să fie o doamnă mare. După ce se așezară 
împreună pe o laviţă, la picioarele patului, femeia începu 
să-i vorbească așa precum urmează: 

— Andreuccio, sunt sigură că tu te miri și de mângâierile 
și de lacrimile mele, ca unul ce nu mă cunoști și nici măcar 
n-ai auzit de mine. Dar am să-ţi spun un lucru ce-o să te 
mire și mai tare: anume cum că ţi-s surioară. Și pot să te 
încredințez că întrucât Cel Veșnic mi-a hărăzit să-mi văd 
înaintea morții pe unul dintre fraţi (de i-aș vedea măcar pe 
toţi!), de-ar fi să mor chiar mâine, n-am să mă sting 
nemângâiată; iar dacă tu n-ai știință despre povestea asta, 
ţi-oi spune eu ce știu. Pietro, părintele meu și-al tău, după 
câte cred c-ai aflat, a trăit multă vreme la Palermo; și 
mulțumită inimii lui bune și firii lui plăcute a fost și e iubit 
și astăzi prin partea locului de toţi aceia care l-au 
cunoscut. Dar dintre toţi aceștia, săraca maică-mea, care 
era o femeie de neam și era văduvă pe atunci, l-a îndrăgit 
mai tare ca oricare: ba într-așa măsură, încât uitându-și 
teama de tată și de fraţi, ba chiar și cinstea ei călcându-și- 
o în picioare, s-a împrietenit cu el până într-acolo, încât 
venii pe lume eu, ce-ţi stau acuma în faţă. Pe urmă Pietro, 

fiind silit să plece din Palermo și să se întoarcă la Perugia, 
mă lăsă pe mine copiliță de-o șchioapă dimpreună cu 
mama și, după câte știu, nu și-a mai adus aminte niciodată 
nici de mine, nici de dânsa. Lucru pentru care eu, de n-ar fi 
fost să-mi fie tată, l-aș dojeni amarnic, gândindu-mă cu 
câtă ușurință s-a purtat față de maică-mea (fără a mai 
vorbi de dragostea cu care îmi era dator, ca uneia ce eram 
fiica lui, că doar nu mă făcuse c-o slujnicuţă oarecare sau 
cu vreo târfă de pe drumuri); căci ea, sărmana, fără să știe 
barem cine e, iubindu-l cu credinţă, i-a dat tot ce-a avut, 
chiar și pe sine însăși. Dar ce să mai vorbim degeaba! 
Când un lucru nu-i făcut cu cap și-a mai trecut și vremea 
peste dânsul, ţi-e mai ușor să-l treci cu vederea, decât să 
faci ceva întru îndreptarea lui. Destul că lucrurile s-au 
petrecut așa cum îți spun: m-a lăsat de-o șchioapă la 
Palermo, unde am crescut cât mă vezi, și maică-mea apoi, 
care era femeie înstărită, m-a măritat cu unul din Girgenti, 
un om de neam și cumsecade, care de dragul meu și-al 
mamei s-a așezat și dânsul la Palermo. Acolo, fiind el 
guelf! înflăcărat, începu să uneltească cu regele Carlo; și 
din pricina acestor uneltiri, care ajunseseră la urechea 
regelui Federigo până ce ele n-apucară să-și deie încă 
rodul, am fost nevoiţi să fugim din Sicilia, tocmai când 
așteptam și eu să ajung cea mai mare doamnă din insula 
aceea. Şi luând cu noi putinul ce-am izbutit să-l luăm (și zic 
puţin faţă de multul ce-l aveam), lăsând palate și moșii, ne- 
am pripășit prin locurile acestea. Aici, regele Carlo ne fu 
atât de bine-voitor, încât, despăgubindu-ne în parte de 
pierderile suferite din pricina lui, ne-a dat și case și 
pământuri; ba și astăzi încă îi mai dă bărbatului meu, 
cumnatul tău, o sumă frumușică an de an, cum vei avea 
prilejul să te încredinţezi. Și iată, așa se face că mă aflu 
aici, unde din mila Tatălui Ceresc și nicidecum prin tine, 


21 Denumire dată italienilor care luptau în favoarea papei și a 
francezilor, prin opoziţie cu ghibelinii, partizanii împăraţilor germani 

iubite frățioare, ajuns-am să te văd. 

Și, zicând așa, îi sări iar de gât și lăcrimând duios îl 
sărută pe frunte. 

Andreuccio, auzind povestea aceasta așa de bine 
închegată și spusă de femeie cu atâta ușurință, încât nici 
barem un cuvânt nu-i șovăise-n gură și nici la vorbă nu se 
împleticise, amintindu-și că tatăl său trăise într-adevăr și la 
Palermo, iar pe de altă parte cunoscând prea bine din 
propria lui viață năravul tinereţii ce nu se dă înapoi de la 
iubire, ba pe deasupra mai văzând și lacrimile calde, 
sărutările nevinovate și îmbrăţișările femeii, socoti cele 
spuse de dânsa mai mult decât adevărate. De aceea, când 
tăcu, el începu astfel: 

— Doamnă, să nu te miri dacă mă vezi uimit, căci nu te 
mint când zic că tatăl meu, nu știu de ce, dar n-a scos nici 
o vorbă nici despre mama ta, nici despre tine niciodată; 
ori, dacă o fi vorbit, eu nu l-am auzit nicicând; de aceea, 
despre partea mea, n-aveam de unde să te știu. Și mi-e cu 
atât mai drag să-mi aflu sora aicea, cu cât am venit singur 
și nu trăgeam nădejde la una ca aceasta. Unde mai pui că 
nu știu, zău, ce om ar fi acela, fie el cine-o fi, căruia tu să 
nu-i fii dragă: darămite mie, care nu-s decât un biet 
neguţător. Un singur lucru însă ţi-aș cere să mi-l 
deslușești: cum ai aflat că sunt aicea? 

La care femeia răspunse: 

— Mi-a spus azi-dimineaţă o femeie care, săraca, vine 
des pe la mine, și care (pe câte spune ea) a locuit 
împreună cu tatăl nostru la Palermo și la Perugia o bucată 
de vreme; și dacă nu mi s-ar fi părut că-i lucru mai cinstit 
să vii tu la mine, în propria mea casă, decât să umblu eu 
după tine într-o casă străină, de mult te-aș fi căutat. 

După ce zise acestea începu să-l întrebe cu de- 
amănuntul despre rubedenii, zicându-le pe nume la fiecare 
în parte; iar Andreuccio îi răspunse despre toate, și mai 
vârtos încredinţat de ceea ce cu atât mai putin ar fi trebuit 
să creadă. Vorbind ei îndelung și arșiţa fiind mare, femeia 

porunci să se aducă vin grecesc și dulciuri și-i dădu lui 
Andreuccio de băut. Apoi, când vru să plece, căci se făcuse 
ceasul cinci, femeia nu-l lăsă cu nici un chip, ci, 
prefăcându-se că-i foarte tulburată, îi zise îmbrăţișându-l: 

— Ah, vai de capul meu, văd eu că nu ţi-s dragă! Cine-ar 
putea să creadă că te afli aici, lângă surioara ta, pe care 
acum o vezi întâia dată, și încă-n casa ei - unde la drept 
vorbind s-ar fi căzut să tragi când ai venit la Napoli - și 
totuși vrei să pleci ca să mănânci la han de unul singur! Ba 
iaca ai să stai și-ai să cinezi cu mine: și chiar dacă bărbatul 
nu mi-e acasă, şi-mi pare tare rău că s-a întâmplat așa, oi 
ști și eu, așa femeie cum mă aflu, să te cinstesc cum se 
cuvine. 

La care Andreuccio, neștiind ce să mai zică, făcu: 

— De dragă, mi-ești dragă ca o soră; dar dacă nu mă 
duc, m-or aștepta până târziu cu cina și-ar fi din partea 
mea o mojicie să-i las s-aștepte pe degeaba. 

Și dânsa: 

— Doar nu gândești că n-oi găsi la casa mea un om ca 
să-l trimit cu vorbă să nu te mai aștepte. Har Domnului, 
slugi am destule! Deși, mai bine ar fi și mai frumos din 
parte-ţi să trimiţi tu însuţi vorbă tovarășilor tăi să vină 
aicea să cineze; iar mai apoi, de vrei cu orice chip să pleci, 
veţi putea pleca cu toţii dimpreună. 

Andreuccio îi răspunse că-n seara aceea n-avea chef de 
prieteni; dar dacă ea dorea ca totuși să rămână, el bucuros 
se învoia. Femeia se prefăcu a trimite vorbă la han ca să 
nu fie așteptat cu cina și apoi, după ce mai vorbiră o vreme 
de una și de alta, așezându-se la masă și fiind ospătaţi 
împărătește cu felurite soiuri de bucate, dânsa făcu ce făcu 
și întinse cina până târziu, spre miezul nopţii. Iar când se 
ridicară de la masă, dorind Andreuccio să plece, ea nici în 
ruptul capului nu se învoi să-l lase, zicând că Napoli nu-i 
locul în care să baţi drumurile noaptea, mai cu seamă când 
ești străin; și adăugă c-atunci când trimisese vorbă să nu 
fie așteptat cu cina îl înștiinţase pe hangiu să nu-l mai 

aștepte nici la culcare. Andreuccio, crezând-o pe cuvânt (și 
înșelat fiind în bună lui credință), cum îi plăcea să stea cu 
dânsa, rămase bucuros. 

În felu-acesta, după cină, lungiră vorba vreme 
îndelungată și dinspre partea doamnei nu fără de temei; și 
după ce se scurse o bună parte din noapte, lăsându-l pe 
Andreuccio să doarmă în odaia ei c-un băieţaș care să-i 
stea în preajmă de-ar fi avut nevoie de ceva, dânsa cu 
femeile ei se duse să se culce într-altă încăpere. 

Era zăduf afară și mare năbușeală; din care pricină 
Andreuccio, de îndată ce fu singur, se dezbrăcă pân' la 
pieptar, își scoase pantalonii și ciorapii și-și așeză 
veșmintele la căpătâi. Apoi trebuinţele firești cerându-i să- 
și descarce prisosul adunat în pântec, îl întrebă pe băieţaș 
pe unde ar fi putut să facă treaba asta. Băiatul îi arătă într- 
un ungher o ușă și-i zise: 

— Intră colo. 

Andreuccio pătrunse încrezător și, cum trecu de pragul 
ușii, nimerindu-se să calce pe-o scândură, care în partea 
cealaltă nu se ţinea înţepenită an grindă, cu scândură cu 
tot se prăbuși la fund; ci Dumnezeu, se vede treaba, ţinea 
așa de mult la dânsul, încât îi cruţă viaţa, deși căzuse cam 
de sus; atâta doar că se mânji din cap până-n picioare de 
spurcăciunea ce umplea tot locul. Și spre a pricepe 
dumneavoastră câte s-au spus și s-or mai spune, voi 
încerca să vă arăt unde se afla locul acela. Pe-o ulicioară 
îngustă (cum întâlnești, adesea între două șiruri de case), 
deasupra a două bârne care legau o casă de cealaltă, se 
aflau câteva scânduri bătute în cuie și peste ele un loc pe 
care să te așezi; și tocmai una dintre aceste scânduri se 
rostogolise cu Andreuccio. 

Trezindu-se așadar în șanț, Andreuccio, mâhnit de atare 
întâmplare, prinse a striga pe băieţaș; dar băieţașul, cum l- 
auzi căzând, dădu fuga la stăpână să-i spună și ei 
întâmplarea. Dânsa o luă la goană spre odaia lui și începu 
să caute cu iuțeală dacă-i erau ori nu veșmintele acolo; și 

aflându-le, găsi și banii, pe care el, neîncrezător, în 
neghiobia lui socotise cu cale să și-i ţină și zi și noapte 
asupra lui. Și cum momeala ei - a doamnei din Palermo, ce 
se dăduse drept surioara unui perugin - prinsese-n laţ 
cogeamite flăcăul, fără să-i mai pese de el, închise grabnic 
ușa, lăsându-l în plata Domnului. 

Andreuccio, văzând că nu-i răspunde băieţașul, prinse a 
striga din ce în ce mai tare; dar se trudea zadarnic. De 
aceea, intrând la bănuieli - cam târziu ce-i drept - și 
înțelegând înșelăciunea, se caţără pe un perete scund ce 
ascundea ulicioara dinspre stradă și, coborând de partea 
cealaltă, porni spre poarta casei pe care n-o uitase încă, 
dar în zadar strigă și zgâlțâi de poartă, bătând cu pumnii 
într-însa. Și-atuncea, podidindu-l plânsul, căci își vedea cu 
ochii toată nenorocirea, își zise întru sine: „Oh, vai de 
capul meu, ce iute-am mai pierdut cinci sute de florini și pe 
deasupra și-o surioară!” Apoi, mai tânguindu-se o bucată, 
începu iar să bată și să strige; și-atâta tărăboi făcu, încât 
trezi din somn toţi vecinii, sătui de-atâta gălăgie; iar una 
dintre slugile femeii, ieșind la geam aproape adormită, 
strigă în batjocură: 

— Cine-i acolo jos? 

— Ce, nu mă mai cunoști?! îi zise Andreuccio. Sunt 
Andreuccio, fratele madonnei Fiordaliso. 

La care slujnica răspunse: 

— Ascultă, omule, dac-ai băut prea mult, mergi și te 
culcă acum și vino mâine dimineaţă. Ce-mi tot îndrugi 
acolo? Habar n-am cine-i Andreuccio. Te du cu Dumnezeu 
și lasă oamenii să se-odihnească-n pace. 

— Cum? zise Andreuccio. Care va să zică nu știi cine 
sunt? Lasă că știi tu bine! Dar dacă sicilienii își uită așa 
curând de rude, dă-mi barem hainele înapoi, că le-am lăsat 
acolo sus și-apoi mă duc cu Dumnezeu cât oi vedea cu 
ochii. 

Slujnica, gata să pufnească-n râs, îi zise: 

— Visezi, ori nu ţi-e bine? 

Și zicând astfel, cât ai bate din palme, se trase înapoi și 
închise fereastra. Andreuccio, fiind încredințat de paguba 
sa, fu cât pe-aci să se înfurie de-a binelea de supărare și se 
hotări să ceară înapoi cu sila tot ce cu vorbă bună nu 
izbutise să redobândească. Luă dar de jos o piatră și se 
apucă din nou să bată-n poartă, izbind cu și mai multă sete 
decât izbise înainte. 

Vecinii, treziţi din somn, crezând c-o fi vreun derbedeu 
ce născocea atare vorbe cu gând s-ajungă la femeie, sătui 
de-atâta tămbălău, se arătară la ferestre și, asemenea unei 
halte de dulăi ce latră la un câine de pripas, porniră, care 
de pe unde, să strige în gura mare: 

— Mai mare mojicia să vii în toiul nopţii cu astfel de 
palavre la o casă de femei cinstite! Mai bine cată-ţi de 
treabă și mergi cu Dumnezeu. Fă bunătatea și ne lăsa-n 
pace; iar dacă ai ceva cu dânsa, mâine te poţi întoarce, da' 
nu ne supăra pe noi, acu, în toiul nopţii! 

Prinzând curaj pesemne la vorbele acestea, o matahală 
dinlăuntrul casei, codoș al preacinstitei doamne, pe care 
Andreuccio nici nu-l văzuse barem și nici nu-l auzise, se 
arătă la geam și, cu o voce groasă, bubuitoare și mânioasă, 
răcni: 

— Care-i acolo? 

La auzul acestei voci, Andreuccio ridică ochii și văzu un 
om ce se arăta a fi, pe cât putea să deslușească el prin 
întuneric, un mare bătăuș, cu-o barbă neagră și stufoasă 
jur împrejurul feţei; omul, ca și cum tocma-n clipa aceea s- 
ar fi sculat din pat, trezit din somn adânc, căsca și se freca 
la ochi. Iar Andreuccio, văzându-l, răspunse temător: 

— Eu sunt, un frate-al doamnei dinăuntru. 

Dar omul nu-i lăsă să-și isprăvească vorba, ci retezându- 
i-o pe loc, și mai cumplit ca înainte, răcni: 

— Eu nu știu, zău, ce naiba mă mai ţine să nu dau buzna 
jos și să-ţi croiesc vreo două, pân' te-oi vedea lăţit, măgar 
afurisit ce ești și beţivan netrebnic, că nu ne lași să ne- 
odihnim ca lumea. 

Și, dându-se înapoi, închise iar fereastra. Atuncea unii 
dintre vecini, care-i știau pesemne meseria, grăiră în 
șoaptă către Andreuccio: 

— Pentru numele lui Dumnezeu, pleacă, omule, o dată; 
doar n-oi fi vrând să te omoare; du-te cu Dumnezeu și vezi- 
ţi de treabă. 

Andreuccio, înfricoșat de vocea și de mutra bătăușului, 
iar pe de altă parte împins și de vecini, care păreau că-l 
sfătuiesc din milă, îndurerat peste măsură și deznădăjduit 
la gândul banilor pierduţi, o apucă la întâmplare spre han, 
luând înapoi calea ce-o străbătuse în ajun pe urma fetei. 

Dar cum putoarea ce ieșea dintr-însul îl răzbea 
îngreţoșându-l, se gândi s-o ia spre malul mării ca să se 
spele și ca atare o apucă spre stânga și-o luă la deal pe-o 
stradă zisă Ruga Catalană; și cum mergea așa, spre partea 
de sus a orașului, se nimeri să vadă în faţa sa doi inși ce se 
apropiau de el cu un felinar în mână. Și fiindu-i teamă nu 
cumva să fie oșteni de-ai curţii sau cine știe ce răufăcători, 
ca să scape de ei, se adăposti cu grijă într-o cocioabă, care 
se afla prin apropiere. Dar cei doi inși cu felinarul intrară 
și ei în cocioabă, de parcă tocmai acolo s-ar fi pornit să 
meargă; iar unul dintre ei, punând pe jos niscaiva fiare pe 
care le adusese în spate, prinse a le cerceta, cu celălalt 
dimpreună, tot plănuind la ce anume aveau să le slujească. 
Şi-n vreme ce vorbeau, unul dintr-înșii zise: 

— Ce naiba o mai fi și asta? De când mă știu pe lume n- 
am pomenit așa putoare. 

Zicând astfel, ridicară oleacă felinarul și, dând cu ochii 
de Andreuccio, strigară uluiţi: „Cine-i acolo?” Dar 
Andreuccio nu scotea o vorbă; atuncea ei, apropiindu-se cu 
felinaru-n mână, îl întrebară ce făcea pe locu-acela, așa 
mânjit din cap până-n picioare. La care Andreuccio le 
povesti de-a fir-a-păr toată întâmplarea sa, iar dânșii, 
închipuindu-și cam pe unde se întâmplase pozna, își ziseră 
între ei: „De bună seamă-n casa lui Scarabone Buttafuoco 
s-au petrecut acestea”. Şi, întorcându-se spre Andreuccio, 

unul dintr-înșii zise: 

— Ascultă, omule, deși ţi-ai pierdut florinii, zi slavă 
Domnului că s-a întâmplat să cazi și n-ai mai putut să 
pătrunzi în casă; căci, dacă n-ai fi nimerit în șanț, fii sigur 
că de îndată ce adormeai, te-ar fi omorât pe loc și o dată cu 
florinii ţi-ai fi pierdut și viaţa. Dar la ce bun să te mai 
vaieţi? Mai iute-ai pune mâna pe-o stea din cer, decât pe 
vreo lăscaie din banii ce-ai pierdut; cât despre viaţă poţi s- 
o pierzi și acuma, de aude omu acela că ai suflat vreo 
vorbă despre întâmplarea aceasta. 

Și spunându-i astfel, după ce se sfătuiră ei în de ei o 
vreme, îi ziseră: 

— Uite ce e: nouă ni-e milă de tine și de aceea, de te 
însoţești cu noi la ceea ce gândim să facem, suntem deplin 
încredințaţi că partea ta în treaba asta va fi cu mult mai 
mare decât tot ce-ai pierdut. 

Andreuccio, deznădăjduit cum era, răspunse că e gata să 
facă cum vor ei. 

Acu, tocmai în ziua aceea fusese înmormântat un 
arhiepiscop din Napoli, pe nume Filippo Minutolo, care 
fusese pus în raclă împodobit cu odoare scumpe și cu un 
rubin în deget, ce preţuia peste cinci sute de florini de aur; 
or, cei doi tâlhari chiar pe el puseseră la cale să-l despoaie. 
De aceea, după ce-i destăinuiră lui Andreuccio planul lor, 
acesta, lăcomindu-se, porni cu ei la drum fără a mai sta pe 
gânduri. Și cum mergeau ei câteștrei spre catedrală, cu 
Andreuccio ce putea al naibii, unul din tâlhari zise: 

— Ce-am putea face oare, să se spele ăsta undeva, ca să 
nu mai pută în halu-n care pute? 

Iar celălalt făcu: 

— lac-am ajuns chiar lângă un puț cu cumpănă și cu 
găleată; haidem la el și l-om spăla la repezeală. 

Ajunși la puț găsiră funia acolo, dar ciutura, ioc; din care 
pricină se sfătuiră să-l lege zdravăn cu funia și apoi să-i 
dea drumu-n puț să se spele singur; iar după ce se va fi 
spălat, să scuture de funie, că ei aveau să-l tragă 

numaidecât afară. Zis și făcut. 

Or, tocmai bine după ce-l lăsară în puț, se nimeriră pe 
acolo niscaiva slujitori de-ai stăpânirii, care fie de năduf, 
fie că alergaseră pe urmele cuiva, fiind însetaţi, veneau la 
puț să-și potolească setea; cei doi tâlhari îndată ce-i văzură 
o rupseră la fugă, fără ca paznicii să-i vadă. Andreuccio, 
care între timp se curăţise, prinse a smuci de funie. 
Paznicii cei setoși, după ce-și lepădară mantiile și armele 
cu scut cu tot, apucară să tragă de funie, crezând că scot 
afară ciutura plină de apă. Andreuccio, cum se văzu ajuns 
la gura puţului, lăsă pe dată funia și se agăţă cu mâinile de 
marginea lui. Paznicii stăpânirii, văzând una ca asta, 
înspăimântați, dădură drumul funiei și-o rupseră la fugă 
cât îi ţineau picioarele; de care lucru Andreuccio se 
minună peste măsură, mai-mai să cază pân' la fund și să-și 
zdrobească capul, de nu s-ar fi ţinut așa de zdravăn cum se 
ţinea. Totuși, ieșind din puț și dând pe jos de armele 
azvârlite, pe care le vedea prea bine că nu-s ale tâlharilor, 
se minună de întâmplare și mai vârtos ca înainte. Or, cum 
habar n-avea de cele petrecute, fiindu-i și frică pe 
deasupra, nici nu le atinse barem și căindu-și soarta se 
hotărî s-o șteargă, pornind-o la întâmplare. 

Și cum mergea așa hai-hui, se nimeri să deie nas în nas 
cu vechii lui tovarăși, care veneau să-l scoată din fântână; 
aceștia când îl văzură rămaseră uluiţi și-l întrebară cine 
Dumnezeu îl trăsese afară. Andreuccio răspunse că habar 
n-avea și apoi le povesti pe rând întreaga întâmplare și ce 
găsise el pe jos în preajma puţului. Tâlharii, dându-și 
seama cum se întâmplase treaba, îi povestiră chicotind de 
ce o luaseră la fugă și cine erau aceia care-l scoseseră 
afară. Apoi, fără a mai sta la vorbă, cum tocmai atunci 
bătuse miezul nopţii, porniră înspre catedrală și, 
pătrunzând ușor într-însa, se apropiară de racla care era 
din marmură curată și din cale afară de încăpătoare. După 
ce ridicară cu râăngile lespedea grea de deasupra, o 
sprijiniră în așa fel ca măcar un singur om să se poată 

strecura înăuntru. Și după ce mântuiră această treabă, 
unul dintre tâlhari grăi: 

— Cine-o să intre înăuntru? 

La care celălalt răspunse: 

— Eu, unul, nu. 

— Nici eu, răspunse primul. Să intre Andreuccio. 

Tâlharii atunci, întorși spre el, grăiră amândoi: 

— Cum n-ai să intri? l-auzi vorbă! De nu te vâri 
numaidecât, te altoim cu fierul ăsta până ai să pici 
grămadă jos. 

Andreuccio, speriindu-se, intră numaidecât și-și zise 
întru sine: „Ăștia m-au pus să intru, cu gând să-mi tragă 
chiulul; și după ce le-oi da odoarele de preţ, până ce eu m- 
oi necăji să ies cumva afară, ei or să șteargă putina și eu o 
să rămân aici”. De aceea se gândi să-și facă partea sa 
înaintea celorlalţi și, amintindu-și de inelul scump de care 
pomeniseră tâlharii, de îndată ce se cobori la fund, i-l trase 
preasfințitului din mână, punându-și-l în deget; apoi le 
întinse lor cârja episcopală, mănușile și mitra și, 
despoindu-l până la cămașă, le dădu tot, zicând că altceva 
nu mai găsea nimica. Tâlharii însă o ţineau întruna că și 
inelul tot acolo se afla și-l îndemnau să caute cu 
amănuntul; dar Andreuccio le răspunse că nu-i chip să-l 
găsească și, prefăcându-se că-l caută, îi mai tinu o vreme 
în așteptare. Ci ei, nu mai puţin vicleni decât era 
Andreuccio, îl îndemnau mereu să caute și între acestea, 
luând propteala ce sprijinea lespedea pe muche, se puseră 
pe fugă, lăsându-l pe Andreuccio închis cu mortul în 
mormânt. 

Oricine își poate închipui ce-a pătimit sărmanul tânăr 
văzându-se închis în raclă. După ce încercă în repetate 
rânduri să împingă lespedea cu capul și cu spinarea, 
văzând că nu-i chip s-o clintească, răpus de grea mâhnire, 
pierdu simţirea și se prăbuși pe leșul ţeapăn al sfinţiei-sale; 
iar dacă-n clipa aceea s-ar fi chitit să-i vadă cineva, cu greu 
ar fi putut cunoaște cine era mai mort, episcopul ori el. Pe 

urmă însă, venindu-și în simţiri, porni să plângă cu hohote 
la gândul că-n nici un chip n-avea să scape teafăr din toată 
treaba asta: căci or ar fi murit de foame și de duhoare în 
preajma viermilor din leș, de nu s-ar fi găsit cine să-l 
scoată afară; ori, de-ar fi fost să vină vreun om, găsindu-l 
înăuntru, l-ar fi purtat ca pe un tâlhar de-a dreptul la 
spânzurătoare. Şi, cum şedea el îngândurat și frânt de 
atâta amărăciune, simţi că umblă cineva prin biserică și, 
auzind și glasuri, își date seama că erau alţi tâlhari, care 
încercau și dânșii să jefuiască mortul, și fu cuprins de frică 
mai tare ca înainte. Dar, după ce tâlharii urniră lespedea 
și-o priponiră bine, porniră a se sfădi și ei cine să intre 
înăuntru; și fiindcă nimeni nu voia, după ce vreme 
îndelungată se tot poftiră unul pe celălalt, un preot se află 
să zică: 

— Eu nu pricep de ce vă temeţi. Doar n-o să vă mănânce, 
că morţii nu mănâncă oameni. Las' c-am să intru eu. 

Și zicând astfel, după ce se așeză cu pieptul pe marginea 
mormântului, se întoarse către ei cu capul, și cu picioarele 
intră înăuntru, ca să ajungă pân' la fund. Andreuccio, 
văzând una ca asta, se ridică și, apucând pe preot de-un 
picior, se prefăcu că-l trage. Părintele, simțind că-l prinde, 
urlă o dată din rărunchi și se azvârli degrabă afară din 
mormânt. Din care pricină toţi ceilalţi, îngroziţi, lăsară 
lespedea proptită și o rupseră la fugă, de-ai fi crezut că mii 
de draci îi mână dinapoi. lar Andreuccio, bucuros, cât ai 
clipi din ochi, se aruncă afară și ieși din biserică prin 
același loc pe unde intrase. 

Afară se crăpa de ziuă; el, cu inelu-n deget, umblând la 
întâmplare, dădu de ţărmul mării și de acolo nimeri la han, 
unde tovarășii săi, dimpreună cu hangiul, se perpeliseră o 
noapte întreagă așteptându-l. Și după ce le povesti tot ceea 
ce i se întâmplase, la sfatul hangiului, găsi și el c-ar fi cu 
cale să plece cât mai iute din oraș. De aceea, luându-și 
tălpășiţa, se întoarse la Perugia, cu un inel în loc de bani, 
de unde la început plecase să cumpere cu dânșii cai. 

POVESTEA A ȘASEA 


Doamna Beritola, după ce-și pierde copilașii... fiind 
găsită pe o insulă dimpreună cu două căpriţe, e dusă în 
Lunigiana; acolo unul din copiii ei intră în slujba lui 
Currado, seniorul Lunigianei, îi necinstește fata și-i 
azvârlit în temniţă. Sicilienii se răscoală împotriva 
regelui Carlo, și, după ce mama își recunoaște fiul, 
acesta se însoară cu fata lui Currado; aflându-și și 
mezinul, se întorc cu toţii în Sicilia, la rangul lor de 
odinioară. 


Doamnele și cei trei tineri râseră vreme îndelungată de 
păţaniile lui Andreuccio povestite de Fiammetta; dar 
Emilia, văzând că povestea se sfârșise, la porunca reginei 
prinse a grăi astfel: 

— Grele și dureroase sunt feluritele încercări la care 
soarta ne supune; or, cum de fiecare dată când amintim de 
ele, cugetul nostru, care prea adesea se lasă alintat, de 
șoapta mângâioasă a sorții, se trezește ca dintr-un somn 
adânc, socot că nimănui nu-i strică să le asculte, căci cei 
ce-s fericiţi din ele trag învățăminte, iar cei nemângâiaţi în 
ele își află mângâierea. De aceea dar, deși înaintea mea s- 
au spus multe povești frumoase, voi spune și eu una, pe cât 
de adevărată, pe atât de tristă și înduioșătoare; și chiar 
dacă până la urmă povestea mea sfârșește bine, atât de 
multă amărăciune cuprinde în ea că nu știu, zău, dacă 
bucuria sfârșitului mai poate întru-câtva să-i potolească 

jalea. 

Iubite doamne, cuvine-se să aflaţi că după moartea lui 
Frederic al doilea, împăratul, a fost încoronat ca rege al 
Siciliei Manfred. La curtea acestui rege trăia în mare 
cinste un cavaler din Napoli, pe nume Arrighetto Capece, 
care era însurat cu o nobilă și preafrumoasă, doamnă, tot 
din același loc și ea, numită madonna Beritola Caracciola. 
Arrighetto, în mâna cui se afla ocârmuirea întregii insule, 
auzind că regele Carlo întâiul îl biruise și-l omorâse în 
luptă pe regele Manfred și că întreg regatul trecea de 
partea lui, cum nu punea prea mult temei pe firea 
schimbătoare a sicilienilor și cum, pe de altă parte, n-ar fi 
dorit s-ajungă supus al celui care în luptă îi omorâse 
domnul, se pregăti să fugă în surghiun. Dar prinzând 
sicilienii de veste, Arrighetto, dimpreună cu alţi prieteni și 
slujbași de-ai regelui Manfred, fură daţi numaidecât ca 
ostatici pe mâna regelui Carlo, căruia apoi i se dădu și 
insula în stăpânire. Madonna Beritola, în mijlocul atâtor 
vrăjmășii, neștiind ce se alesese cu Arrighetto, trăind 
mereu cu spaima în suflet și fiindu-i frică să nu-și piardă 
cinstea, își părăsi întreg avutul și, luându-și copilașul, un 
băieţaș cam de vreo opt ani, Giusfredi, însărcinată cum era 
și fără nici un ban, urcându-se într-o luntre, porni către 
Lipari și acolo mai născu un băiețaș, pe care-l boteză 
Scacciato?2; pe urmă, luându-și doică la copil, cu toţi ai ei 
se puse pe-o corabie, cu gând să se întoarcă la Napoli, 
acasă la părinţii ei. Dar lucrurile se întâmplară altminteri 
de cum prevăzuse; căci, azvârlită de furtună, corabia care 
pornise spre Napoli se nimeri să ajungă tocmai în insula 
Ponza, unde, vârându-se într-un cot de mare, rămaseră cu 
toţii să aștepte timp prielnic călătoriei lor. Madonna 
Beritola cobori pe insulă împreună cu ceilalţi și, aflând un 
loc ferit și singuratic, se ghemui acolo și începu să-l plângă 
pe Arrighetto. Or, retrăgându-se ea zi de zi în ungherul 
acela ca să-și bocească soarta, se nimeri o dată să pice ca 


22 În limba italiană: izgonit (n. t.). 

din senin, fără ca nimeni să fi prins de veste, o galeră de 
pirați, care, în timp ce doamna se frământa pierdută și 
scufundată în necazul ei, îi prinse pe toţi ceilalţi și o porni 
cu ei în larg. 

Doamna Beritola, după ce puse capăt prinosului de 
lacrimi de fiecare zi, o luă după obicei spre mal, să-și vadă 
copilașii, dar nu găsi pe nimeni; mirată la început, căzu 
apoi la bănuieli și, cercetând cu ochii întinsul mării, zări 
galera nu departe în larg, trăgând în urma ei corabia. 
Văzând acestea pricepu c-așa precum mai-nainte își 
pierduse bărbatul, așijderea pierdea acum și copilașii. Şi 
aflându-se în pustietatea aceea, sărmană, singură și 
părăsită, fără să știe barem de-o să mai ajungă vreodată 
să-i vadă pe ai ei, își pierdu simţirea și căzu pe țărm, 
strigându-și copilașii și bărbatul. Acolo însă n-avea cine să- 
i sară într-ajutor cu apă de izvor sau alte leacuri; de aceea 
simţurile ei porniră a rătăci la voia întâmplării. Și într-un 
târziu, când bietu-i trup prinse din nou puterile pierdute, 
cu ele dimpreună se întoarse înapoi și plânsul și lacrimile 
amare, iar doamna Beritola se apucă din nou să-și strige 
lung copiii și să-i caute peste tot, prin peșteri și 
ascunzișuri. Dar când văzu că totul e în zadar și că 
începuse să se lase noaptea, nădăjduind fără să știe ce, își 
aminti și de făptura ei și, depărtându-se de țărm, se 
întoarse în peștera unde se obișnuise zi de zi să-și 
tânguiască soarta. 

După ce petrecu noaptea cu multă frică și nespusă jale, 
veni și ziua; și într-al treilea ceas al zorilor doamna 
Beritola, care nu mâncase în ajun nimica, îmboldită de 
foame se apucă să ronţăie niscaiva buruieni; iar după ce de 
bine de rău se satură întrucâtva, porni din nou să se 
gândească cu lacrimile în ochi la traiul ce o aștepta de aici 
înainte. În timp ce sta și se gândea astfel, văzu venind o 
căprioară, care intră într-o peșteră pe aproape și apoi, nu 
după mult, ieși din nou și-o luă către pădure. Doamna 
Beritola, sculându-se de jos, pătrunse în ascunzișul 

căprioarei și zări acolo doi pui micuţi, făcuţi pesemne într- 
aceeași zi, care-i părură lucrul cel mai dulce și mai gingaș 
din toată lumea asta; și cum de pe urma nașterii laptele 
nu-i secase încă, îi luă cu duioșie în braţe și-i așeză la sân. 
Căpriţele, fără a mai face nazuri, porniră a suge de la ea ca 
de la căprioară; și apoi, din ziua aceea nu mai făcură nici o 
deosebire între măicuţa lor și Beritola. Din pricina aceasta, 
părându-i-se doamnei că și-a aflat tovărășie cât de cât în 
tot pustiu-acela - căci și cu căprioara se avea la fel de bine 
ca și cu puii ei - hrănindu-se cu ierburi și apă de izvor și 
lăcrimând amarnic de fiecare dată când se ducea cu 
gândul la soţ, la copilași și la traiul de odinioară, se hotări 
în sinea ei să viețuiască și să moară acolo. 

În timp ce ea trăia astfel, sălbăticită întru totul, după 
mai multe luni de zile se întâmplă ca o corabie a pizanilor, 
mânată și ea de furtună, s-ajungă pe aceleași maluri și să 
rămână în golf mai multe zile. Pe corabia aceea se afla un 
nobil, Currado după nume, din neamul marchizilor 
Malespini, dimpreună cu vrednica și evlavioasă lui soţie; 
aceștia doi veneau dintr-un pelerinaj pe care îl făcuseră la 
locurile sfinte aflate în regatul Pugliei și acuma se 
întorceau acasă. Or, într-o bună zi, Currado, ca să-i mai 
treacă de urât, porni a colinda în lung și-n lat prin insulă, 
cu doamna dimpreună, cu câţiva slujitori și câţiva câini de 
vânătoare. Şi nu departe de ascunzișul ce și-l aflase 
Beritola, copoii lui Currado se apucară a fugări cele două 
căprițe, care, mărișoare acuma, umblau păscând prin 
preajmă; gonite de copoi, căprițele porniră ţintă spre 
peștera unde trăia madonna Beritola. Dânsa, văzând una 
ca asta, se ridică de jos și luând un băț în mână prinse a 
goni copoii. Currado și femeia lui, luând urma câinilor, 
ajunseră și ei la peșteră și văzând-o pe Beritola așa slabă, 
pârlită de soare și năpădită de păr cum era, se minunară 
foarte și dânsa chiar mai mult decât ei. Apoi, după ce 
Currado, la ruga Beritolei, își chemă câinii, după 
îndelungată stăruinţă, o înduplecară să le arate cine era și 

ce făcea prin părţile aceleia. Beritola le povesti atunci 
toată povestea ei mărturisind cine era și cum anume avea 
de gând să-și ducă mai departe viaţa. Auzind acestea 
Currado, care îl cunoscuse bine pe Arrighetto Capece, 
plânse de mila ei și stărui îndelung s-alunge gândul de-a 
rămâne pe locurile acelea, profitând ori s-o ducă acasă, ori 
s-o primească în preajma lui ca pe-o soră adevărată, până 
ce Domnul-Dumnezeu avea să-i rânduiască o soartă mai 
blajină. Dar, fiindcă doamna se arăta de neînduplecat, 
Currado își lăsă soţia lângă dânsa și-i spuse să dea porunci 
să li se aducă acolo de mâncare, s-o îmbrace pe femeie în 
haine de ale ei - căci era toată numai zdrenţe - și să încerce 
în fel și chip s-o scoată din pustiul acela. Rămase 
împreună, după ce amândouă se tânguiră o vreme de atâta 
chin și jale, nobila doamnă porunci să vină bucate și 
veșminte și cu nespusă trudă o înduplecă pe doamna 
Beritola să ia ceva în gură și să îmbrace hainele aduse; iar 
mai la urmă, după multe și nesfârșite rugăminţi, cum 
Beritola îi spusese că n-ar fi vrut pentru nimic în lume să 
se întoarcă printre cunoscuţi, o hotări să vină cu ei în 
Lunigiana, dimpreună cu cele două căpriţe și cu căprioara, 
care între acestea se întorsese, și spre mai marea uluire a 
doamnei lui Currado, o întâmpinase bucuroasă și fără pic 
de sfiiciune. Așa stând lucrurile, la schimbarea vremii, 
Beritola cu nobilul Currado și cu nevasta lui urcară pe 
corabie, cu căprioara și cu puii ei (din care pricină 
doamnei Beritola i se spuse Căprioara, fiind prea puţini 
aceia care o știau pe adevăratul nume), împinsă de un vânt 
prielnic, corabia ajunse curând la gurile râului Magra, de 
unde cei care se aflau pe dânsa, scoborând la mal, o 
apucară în suiș către castelul lor. Acolo, în strai cernit de 
văduvă, Beritola rămase în preajma doamnei lui Currado, 
mereu ascultătoare, cinstită și supusă, purtând căprițelor 
de grijă și iubindu-le cu aceeași dragoste statornică. 

Piraţii, care izbutiseră la Ponza să pună mâna pe corabia 
cu care venise Beritola - lăsând-o pe ea acolo din pricină că 

n-o văzuseră - o luară către Genova cu toţi ceilalţi care se 
aflau pe punte. Acolo, fiind împărţită prada între stăpânii 
galerei, se nimeri să-i pice unui anume Guasparrino d'Oria, 
printre altele, și doica doamnei Beritola cu cei doi copilași. 
Și luând-o el cu pruncii dimpreună, o trimise acasă la 
dânsul, cu gând să-i ţină lângă sine în rândul slugilor de 
casă. Doica, mâhnită amarnic de pierderea stăpânei și de 
cumplita soartă ce-o azvârlise în restriște pe ea și pe copii, 
plânse zile de-a rândul fără preget. 

Dar după ce văzu că plânsul nimica nu-i ajută, știindu-se 
slugă acum, cu pruncii laolaltă, deși era o biată femeie 
necăjită, se arătă înţeleaptă; ca atare, dintru început își luă 
inima-n dinţi și dobândi curaj, iar mai pe urmă văzând 
unde-i azvârlise soarta, își dădu seama că dacă s-ar fi aflat 
ai cui sunt copilașii, cine știe ce necazuri ar mai fi dat 
peste ei. Și cum trăgea nădejde că soarta de pe-o zi pe alta 
s-ar fi putut să-și schimbe faţa și atuncea copilașii, de-ar 
mai fi fost în viaţă, ar fi putut din nou să-și dobândească 
rangul, se hotări să nu spună nimănui ai cui erau, până ce 
nu s-ar fi ivit prilejul pentru aceasta, iar celor care o 
întrebau le răspundea că sunt copiii ei. Ca atare pe cel 
mare, Giusfredi adică, îl boteză Giannotto di Procida, iar 
celui mic nu-și mai făcu de lucru să-i dea un alt nume. 
Apoi, cu multă grijă, îi arătă copalului de ce-i schimbase 
numele și ce primejdii ar fi putut să-l pască dacă ar fi ajuns 
să fie cunoscut; și lucrul acesta nu o dată, ci-n repetate 
rânduri, i-l aminti cu stăruinţă, iar băieţelul ascultător făcu 
întocmai după sfatul și îndemnul înţeleptei doici. 

Cei doi copii, rău îmbrăcaţi și mai rău încălțaţi, făcând te 
miri ce treburi urâcioase, șezură astfel, răbdând, cu doica 
dimpreună, vreo câţiva ani la șir în casa lui messer 
Guasparrino. Dar într-o bună zi Giannotto, care împlinise 
șaisprezece ani și tăinuia în piept un suflet cu mult mai 
ales decât o simplă slugă, sătul de josnicia netrebnicului 
trai, plecă din slujba lui messer Guasparrino și, urcându-se 
pe-o galeră care mergea spre Alexandria, pribegi din loc în 

loc, dar fără a izbuti s-ajungă la mai bine. Într-un târziu, la 
vreo trei-patru ani de la plecarea sa, cum se făcuse între 
timp băiat frumos și chipeș și aflase despre tatăl său, pe 
care multă vreme îl socotise mort, că era în viaţă încă, dar 
că ședea întemnițat după porunca regelui Carlo, pierzând 
nădejdea-n soartă și hoinărind fără de rost, se nimeri s- 
ajungă-n Lunigiana. Acolo întâmplarea făcu să intre ca 
băiat de casă tocmai în slujba lui Currado Malespina, pe 
care îl sluji cu sârg, spre mulţumirea lui. Și, deși uneori i 
se întâmpla să-și vadă mama, care se afla mereu în 
preajma doamnei lui Currado, nu avu cum s-o recunoască 
și nici dânsa pe el, căci prea din cale afară îi schimbase 
vârsta de când se văzuseră pentru ultima oară. 

Aflându-se așadar Giannotto în slujba lui Currado, se 
întâmplă ca una din fetele acestuia, pe nume Spina să 
rămână văduvă după un anume Niccoló da Grignano și să 
se întoarcă la casa părintească. Or, fata, fiind frumoasă, 
plăcută și cam tinerică, abia de șaisprezece ani, puse ochii 
pe Giannotto și el pe ea, astfel încât până la urmă se 
îndrăgostiră unul de celălalt cu patimă. Iubirea aceasta nu 
rămase prea multă vreme tăinuită; dar mai trecură la 
mijloc câteva luni de zile până să-și dea seama și ceilalți 
despre ea. Din care pricină cei doi, crezând că nimeni nu le 
știa taina, pornină a se purta cu mai puţină grijă decât s-ar 
cuveni să ai când faci atare lucruri. Şi într-o zi, aflându-se 
împreună într-o pădure deasă și frumoasă, lăsându-i pe 
ceilalți în urmă, pătrunseră adânc într-însa; și fiind 
încredințaţi că sunt cu mult înaintea lor, după ce odihniră 
o vreme într-o poiană înmiresmată, plină de ierburi și de 
flori, porniră cu iubire să se desfete unul pe celălalt. Or, 
fiindcă multă vreme șezură împreună - deși petrecerea 
plăcută făcu să li se pară lor că-i mult prea scurtă chiar - 
fură surprinși asupra faptei de mama fetei mai întâi și apoi 
chiar de Currado. Acesta, mâhnit din cale afară de cele ce 
văzuse, fără a mai sta să spună ce pricini îl îndeamnă, puse 
trei slugi să-i prindă și îi trimise așa legaţi într-un castel 

de-al său; apoi, încrâncenat de furie și aprigă mânie, își 
puse în gând să-i osândească la moarte rușinoasă. 

Mama fetei, deși era și dânsa la fel de tulburată și 
încredinţată că copila se învrednicise prin greșeala ei de-o 
ispășire cât de cruntă, înțelegând din vorba lui Currado ce 
anume avea de gând să facă cu cei doi vinovaţi și neputând 
să îndure atare gând cumplit, veni degrabă să-i vorbească 
mâniosului bărbat; și începu să-l roage să fie bun și nu 
cumva, orbit de furia lui, s-ajungă acum la bătrâneţe să-și 
omoare copila și să-și mânjească mâna cu sângele unei 
slugi; să afle alt mijloc spre a-și potoli mânia, să-i azvârle-n 
temniță de-o pildă, și-apoi să-i lase acolo să-și ispășească 
vina și să îndure lipsuri. Atâta stărui cucernica femeie, 
acestea și alte vorbe aflând spre înduplecare, încât până la 
urmă izbuti s-alunge din bărbat gândul cel ucigaș; Currado 
porunci ca tinerii să fie întemnițați în două locuri diferite, 
păziți cu strășnicie și ţinuţi cu mâncare puţină, dar ca 
trudă multă, până ce el avea să hotărască altfel; și voia lui 
fu împlinită întocmai. Acu, ce viaţă au îndurat sărmanii, ce 
lacrimi și ce posturi - mai grele chiar decât s-ar fi căzut să 
ţină - oricine-și poate închipui. 

În timp ce Spina şi Giannotto răbdau atâta chin de un an 
de zile încheiat, iară messer Currado nici că voia măcar să 
și-i mai amintească, se întâmplă ca regele Pietro al 
Aragonei, mulțumită uneltirilor lui Gian di Protida, să 
răscoale întreaga insulă a Siciliei și s-o smulgă de sub 
stăpânirea regelui Carlo; din care pricină Currado, 
ghibelin cum era, se bucură nespus de mult. Giannotto, 
auzind acestea de la un temnicer de-al său, oftă o dată din 
adânc și zise: 

— Ah, vai și-amar de capul meu! De paisprezece ani 
nemernicesc prin lume, doar clipa asta așteptând, și- 
acuma c-a venit, pentru că niciodată să nu mai am a trage 
nădejde de mai bine, mă află în închisoare, de unde n-am 
să ies nicicând altminteri decât mort. 

— Ei asta-i, zise temnicerul. Ce-ai tu cu regii și-ale lor? 

Și ce cauţi în Sicilia? 

La care Giannotto răspunse: 

— Se frânge inima în mine când mi-amintesc ce-a fost 
acolo tata. Și-așa de-o șchioapă cum eram când am fugit 
din Sicilia, tot îmi aduc aminte că l-am văzut senior, pe 
vremea regelui Manfred. 

Şi temnicerul iar: 

— Dar ce-a fost taică-tu acolo? 

— Acuma pot să spun cine-a fost tata, grăi Giannotto, 
căci m-a ajuns primejdia pe care chibzuiam s-o înlătur 
ţinându-i numele ascuns. Pe tata l-a chemat, și-l cheamă și 
astăzi dacă mai trăiește, Arrighetto Capece, iar eu mă 
numesc Giusfredi și nicidecum Giannotto. Of, de-aș putea 
să ies de-aci, sunt pe deplin încredinţat că întorcându-mă-n 
Sicilia mi-aș dobândi din nou rangul înalt în care-am stat 
odată. 

Temnicerul, om de ispravă, fără a lungi vorba degeaba, 
de îndată ce află prilejul, îi spuse totul lui Currado. Acesta, 
prefăcându-se în faţa temnicerului că nu-i prea pasă de 
povestea asta, se duse totuși la doamna Beritola și-o 
întrebă cu binișorul de avusese cumva cu Arrighetto vreun 
copil cu nume de Giusfredi. Femeia îi răspunse plângând 
că, dacă cel mai mare dintre copiii ei ar mai fi încă-n viaţă, 
acesta i-ar fi numele și-ar fi de douăzeci și doi de ani. 
Currado, auzind acestea, se chibzui că numai el putea să 
fie acela și îi dădu prin gând că, de era așa, ar fi putut cu 
un prilej să săvârșească o faptă bună și în același timp să- 
și spele și ocara, a lui și-a fetei, măritând-o. Drept care, 
după ce-l chemă în mare taină pe Giannotto, începu să-l 
întrebe cu de-amănuntul despre viaţa lui de odinioară. Şi 
aflând din multe și vădite semne că el era Giusfredi, fiul lui 
Arrighetto Capece, îi zise: 

— Giannotto, bine știi cât e de mare și de grea ocara pe 
care mi-ai adus-o batjocorindu-mi fata, când tocmai 
dimpotrivă, purtându-mă eu bine și prietenos cu tine, tu, 
ca o slugă credincioasă, ar fi trebuit să te îngrijești de 

bunurile mele și să-mi păzești cu râvnă cinstea și avutul; că 
alţii-n locul meu, și nu puţini la număr, de-ar fi îndurat din 
parte-ţi rușinea ce-am păţit-o eu, de bună seamă c-ar fi pus 
să te omoare ca pe-un câine; pe mine însă nu m-a răbdat 
inima să fac una ca asta. Ci acuma, dacă-i așa cum zici, și 
te afli a fi fecior de neam, după amândoi părinţii, poftesc, 
de te-nvoiești și tu, să-ți curm odată suferinţa și să te scot 
din temniță, spălând astfel deodată și cinstea mea și-a ta. 
Pre câte știi, Spina, de care te-ai legat cu dragoste curată, 
deși nevrednică de voi, e văduvă și zestrea ei e mare și 
frumoasă; deprinderile ei le știi și așijderea îţi cunoști și 
socrii. Cât despre starea ta de-acum e de prisos să mai 
vorbesc. De aceea, dacă te învoiești, eu n-am nimica 
împotrivă, de vreme ce-n nelegiuire ibovnică ţi-a fost, să-ţi 
fie acuma și soţie în stare legiuită; sunt gata deci să te 
primesc ca pe un fiu în casa mea, unde poţi rămâne cât ţi-o 
plăcea. 

Temniţa vlăguise puterea lui Giannotto, dar nu izbutise 
să-i frângă sufletul ales, bun moștenit din moși-strămoși, și 
nici iubirea multă pentru Spina. Or, chiar dacă râvnea cu 
sete să-i facă-n voie lui Currado, știind că-l avea la mână, 
nu-și înjosi răspunsul pe care inima-i aleasă îi așeza pe 
buze; de aceea zise așa: 

— Currado, nici pofta de mărire, nici lăcomia de avuţii, 
nici alte pricini nu m-au îndemnat vreodată să uneltesc cu 
gând de ludă împotriva ta sau alor tăi. Ti-am îndrăgit 
copila, o îndrăgesc și-acuma și-oi îndrăgi-o pururi, căci 
vrednică o socot de dragostea ce-i port; și dacă m-am 
purtat cu ea în chip nelegiuit, precum zic oamenii de rând, 
am săvârșit păcatul pe care tinereţea îl poartă în firea ei, și 
care, dac-ai dori să-l lepezi, ar însemna să-ţi lepezi însăși 
tinereţea, iar dacă cei bătrâni ar vrea să-și amintească c-au 
fost și ei odată tineri și ca atare ar măsura greșeala 
celorlalți după greșeala lor și pe a lor după a celorlalţi, 
păcatu-acesta, n-ar mai fi atât de mare și de greu, pe cât îl 
socotești și tu și alţii ca și tine. De ţi-am greșit, nu ca 

dușman, ca prieten ţi-am greșit. Ceea ce tu poftești să 
săvârșesc acuma, eu unul mi-am dorit încă de multă vreme 
și dacă aș fi îndrăznit să cred că lucrul acesta-i cu putinţă, 
de multă vreme ţi l-aș fi cerut; dar de-i așa cum zici, mi-e 
cu atât mai drag, cu cât mai fără de temei mi-am socotit 
nădejdea. De cumva gândul însă nu-ţi este frate bun cu 
vorba, nu mă mai paște cu nădejdi zadarnice; mai bine 
azvârle-mă din nou în temniţă și chinuie-mă acolo cum 
vrei, căci eu, atâta vreme cât o iubesc pe Spina, orice ai să- 
mi faci, de dragul ei ţi-oi arăta și ţie cuviinţă și iubire. 

Currado, auzindu-i vorba, se minună peste măsură și 
fiind încredinţat că băiatul ascunde în piept un suflet mare 
și o iubire înflăcărată îl îndrăgi cu-atât mai mult; de aceea, 
ridicându-se în picioare, îl îmbrăţișă și-l sărută, iar apoi 
porunci numaidecât ca în mare taină să fie adusă în faţa lui 
și Spina. 

Fata, de când ședea întemniţată, slăbise și se ofilise, de- 
ai fi jurat că nu mai e ce-a fost odinioară, așa precum 
Giannotto părea și el alt om. Şi acolo, în faţa lui Currado, 
se cununară după datină, prin bună învoire a celor două 
părti. 

Seniorul, după ce se îngriji că tinerilor să nu le lipsească 
nimic și s-aibă tot ce le-ar fi fost spre bucurie și plăcere - 
fără ca nimeni, între acestea, să fi aflat ceva - socoti că 
sosise vremea să fericească și pe mame; drept care, 
chemându-și nevasta și pe Căprioara, grăi astfel: 

— Ce-ai zice, doamnă, dacă ţi-aș înfățișa pe feciorul cel 
mai mare, însurat cu una din copilele mele? 

La care Căprioara răspunse: 

— Nu știu să-ţi spun mai mult decât că, de-aș putea să-ţi 
port mai multă mulţumită decât îţi port acuma cu dragă 
inimă aș face-o și cu atât mai mult cu cât mi-ai da înapoi un 
bun ce mi-i mai scump ca viaţa; iar dacă mi l-ai da înapoi, 
și-n felul în care spui, adică înrudit cu tine, ai mai aprinde- 
n mine și-o umbră de nădejde. 

Și lăcrimând tăcu. Atunci Currado zise doamnei sale: 

— Şi tu ce-ai zice, doamnă, dacă ţi-aș da un ginere ca el? 

La care doamna îi răspunse: 

— Şi-un sărăntoc să-mi dai, de-ar fi pe placul tău, mie tot 
drag mi-ar fi; darmite unul dintr-ai lor, ce-s oameni 
vrednici și de neam! 

— Prea bine dar, grăi Currado. Cât de curând 
nădăjduiesc să vă pot face această bucurie. 

După ce-i văzu pe cei doi tineri înzdrăveniţi și după ce 
puse să-i îmbrace în straie cuviincioase, Currado îl întrebă 
pe Giusfredi: 

— 'Ţi-ar fi pe plac dac-ai putea, pe lângă această bucurie, 
să-ţi vezi și mama pe deasupra? 

La care Giannotto răspunse: 

— N-aș crede a fi scăpat, cu viaţă din focul multelor 
dureri și întâmplări nenorocite; dar dacă totuși mi-ar fi dat 
s-o văd, m-aș bucura nespus de mult, ca unul ce prin sfatul 
ei aș mai putea s-ajung ce-am fost odată în Sicilia. 

Currado chemă atunci de faţă pe cele două doamne, 
care o primiră pe mireasă cu multă bucurie, nu fără a se 
mira de îndemnul mărinimos care-l mânase pe Currado să- 
și deie fata lui Giannotto. Ci doamna Beritola, amintindu-și 
de vorbele cavalerului, începu să privească cu băgare de 
seamă la băiat; și deșteptându-se în ea, prin cine știe ce 
puteri ascunse, o slabă amintire a liniilor întipărite pe 
obrăjorii de copil ai lui Giusfredi, fără a mai sta s-aștepte și 
alte mărturii, i se aruncă la piept cu braţele deschise. Şi 
multă bucurie cu dragoste împletită îi frânse vorba în gură 
și-i rătăci într-atât puterile slăbite, încât pierdu simţirea și 
se lăsă ca moartă în braţele băiatului. Giusfredi, 
minunându-se și el, cu atât mai mult cu cât știa prea bine 
că nu o dată o văzuse fără s-o poată recunoaște, simţi de 
îndată în ea căldura dragostei de mamă și, blestemându-și 
orbirea de până atunci, o prinse-n braţe lăcrimând și 
sărutând-o cu iubire. lar mai pe urmă, după ce fata și 
nevasta lui Currado o îngrijiră cu felurite leacuri și o 
stropiră cu apă de izvor, doamna Beritola, redobândind 

puterile pierdute, prinse din nou să-și mângâie băiatul cu 
vorbe dulci, cu lacrimi nesfârșite și-l sărută de mii de ori, 
cu mii de sărutări duioase, în vreme ce Giusfredi cu 
supușenie multă și cu iubire cuviincioasă își dovedea și el 
simţirea lui de fiu. 

Pe urmă, după ce în mai multe rânduri își revărsară 
prisosul de dor și bucurie, spre mulţțumirea celor 
dimprejur, se apucară a-și povesti pe rând durerile 
răbdate. lar mai la urmă, după ce Currado dădu de veste 
tuturor ce ginere-și aflase, punând la cale un ospăț cum nu 
s-a mai văzut, Giusfredi i se înfăţișă și-i zise: 

— Multe bucurii mi-ai hărăzit mie, Currado, iar mamei 
mele multă vreme i-ai dat cinstită adăpostire; acum, pentru 
a putea să zici c-ai săvârșit din plin tot ceea ce-ţi ședea-n 
putere, te-aș mai ruga să ne înlesnești de nunta mea, mie 
și maicii mele, încă un prilej de bucurie și să-l aduci aici și 
pe mezinul meu, ce este încă slugă în casa lui messer 
Guasparrino d'Oria, care, precum ţi-am spus, ne-a prins pe 
amândoi când tâlhărea pe mare. lar după aceasta, încă te 
mai rog să trimiţi și în Sicilia pe cineva, să cerceteze cu 
amănuntul care e starea ţării și să afle, de-o putea, ce s-a 
întâmplat cu tatăl meu, de mai trăiește ori nu, iar dacă mai 
trăiește, care e starea lui, și după ce trimisul va fi aflat tot 
ce ne doare, să se întoarcă aici degrabă. 

Currado se învoi bucuros cu rugămintea lui Giusfredi și 
fără de zăbavă trimise oameni de credință la Genova și în 
Sicilia. 

Trimisul ce plecase la Genova, aflându-l pe messer 
Guasparrino, îl rugă frumos din partea lui Currado să-i 
trimită copilul dimpreună cu doica, povestindu-i pas cu pas 
tot ceea ce făcuse Currado pentru Giusfredi și măicuţa lui. 
Messer Guasparrino, auzind una ca asta, se miră foarte și 
zise: 

— Pentru Currado fac orice, de-mi șade în putere și știu 
că-i e pe plac; e drept că pe copilul de care zici, cu mama 
lui îl ţin la mine-n casă de paisprezece ani; dar spune-i lui 

Currado, din partea mea, să aibă grijă și să nu dea prea 
multă crezare palavrelor lui Giannotto, ce spui că-și zice 
acum Giusfredi; căci eu îl știu și-i mai al naibii decât îl 
crede el. 

Şi zicând astfel, după ce porunci să fie ospătat trimisul, 
chemă la sine doica și-o cercetă cu luare-aminte. Femeia, 
care auzise despre răscoala din Sicilia și aflase că 
Arrighetto mai trăia încă, lăsând deoparte teama de 
altădată, îi spuse rând pe rând tot ce știa, făcându-l să 
înţeleagă și pricina ce-o îndemnase să se poarte în felul 
acela. 

Messer Guasparrino, văzând că spusa doicii e aidoma cu 
spusa trimisului, dădu și el crezare faptelor povestite; și, 
viclean cum era, după ce-o ispiti în fel și chip pe doică, tot 
alte și alte mărturii aflând spre bună încredințare, fiindu-i 
rușine de felul josnic în care se purtase cu băiatul, ca să-și 
răscumpere purtarea, de vreme ce știa prea bine cine era 
și ce fusese Arrighetto, având el o copilă frumușică, de 
unsprezece ani, i-o dădu băiatului de soţie, cu zestre mare 
și frumoasă. lar după ce nuntiră ca-n povești, urcându-se 
cu fata, cu băiatul, cu trimisul lui Currado și cu doică cu 
tot pe o galeră bine înarmată, ajunseră la Lerici, unde, 
întimpinaţi fiind de Currado, se duseră cu toţii într-unul 
din castelele seniorului, nu departe de locul unde urma să 
se nuntească. 

Care a fost bucuria mamei când și-a văzut copilul, care 
bucuria fraţilor, a lor tustrei când și-au văzut prea- 
credincioasa doică, a tuturor față de Guasparrino și de 
copila sa, a lui față de dânșii, a celorlalți cu gazdele 
împreună și cu toţi prietenii chemaţi, ar fi cu neputinţă s-o 
spui numai prin vorbe; de aceea, doamnelor, vă las să v-o 
închipuiţi cu gândul. 

lar Dumnezeu, ce când pornește a împărţi împarte din 
belșug, dorind să le întregească bucuria, le mai trimise pe 
deasupra și vești de bunăstare și sănătate de la Arrighetto. 
Căci pe când nunta era-n toi, iară mesenii (cavaleri și 

doamne) ședeau cu toţii-n rând la mese și se aflau abia la 
felul întâi, se nimeri să pice trimisul din Sicilia. Şi printre 
alte lucruri mai povesti despre Arrighetto că în timp ce sta 
întemnițat după porunca regelui Carlo, când se pornise 
răzmerița împotriva regelui, norodul se azvârlise cu furie 
asupra temniţei și omorând pe paznici îl scoase pe 
Arrighetto și, ca pe unul ce era vrăjmaș de moarte al 
regelui Carlo, îl numi căpitan al său și-n frunte cu el porni 
să-i izgonească și să-i omoare pe francezi. Din care pricină 
Arrighetto dobândi încrederea și dragostea regelui Pietro, 
care-l făcu din nou stăpân pe toate bunurile sale și îl 
statornici în rangul lui de odinioară, astfel încât acum totu- 
i mergea din plin. Trimisul mai adăugă apoi că fusese 
primit cu mare cinste de Arrighetto, care se bucurase 
nespus de mult când îi dăduse vești despre doamnă și 
copii, căci după ce fusese închis nu mai știuse nimica 
despre dânșii; apoi le mai dădu de știre că Arrighetto 
trimisese după ei o corăbioară iute și ușoară, dimpreună 
cu câţiva nobili și că aceasta se afla pe drum, în urma lui. 
Trimisul fu primit și ascultat cu multă bucurie, iar 
Currado cu o mână de prieteni porni degrabă să-i 
întâmpine pe nobilii care veneau s-o conducă pe doamna 
Beritola și pe Giusfredi; și, după ce-i primi cu multă 
voioșie, îi pofti și pe ei la falnicul ospăț, ce nici măcar la 
jumătatea lui nu ajunsese încă. Acolo Beritola, Giusfredi și 
toţi ceilalţi cu dânșii dimpreună îi primiră cu atâta bucurie 
cum n-a mai fost pe lume; iar ei, până a nu se așeza la 
masă, arătând că vorbesc în numele lui Arrighetto, se 
străduiră cum știură mai bine să-i mulțumească lui 
Currado și doamnei sale pentru că atâta vreme îi 
găzduiseră cu cinste nevasta și copilul, încredinţându-i că 
Arrighetto ar face tot ce i-ar ședea-n putere spre a le fi pe 
plac. Pe urmă, întorcându-se către messer Guasparrino, a 
cărui faptă bună nu ajunsese încă la urechile lui 
Arrighetto, îi arătară că acesta, de-ar fi ajuns să afle ce-a 
săvârșit pentru mezin, i-ar fi adus, de bună seamă, aceleași 


153 


mulțumiri și lui. lar după acestea se așezară și ei la 
praznicul de nuntă al celor două fete și ospătară bucuroși 
cu mirii dimpreună. 

Pe voia lui Currado, și ginere, și prieteni, și rubedenii, 
toţi nuntiră fără de răgaz mai multe zile în șir. lar după ce 
sfârși nunta, părându-i-se doamnei Beritola, băiatului și 
celorlalţi c-ar fi cu cale să plece, vărsând șiroaie de 
lacrimi, se despărţiră de Currado, de doamna lui și de 
messer Guasparrino și urcându-se în corabie plecară, 
luând-o și pe Spina; iar vântul fiindu-le prielnic, sosiră iute 
în Sicilia unde, la Palermo, Arrighetto îi aștepta pe toti, 
copii și doamnă dimpreună, cu atâta bucurie cât nu-i în 
stare să cuprindă vorba. Şi acolo, zice-se, au trăit cu toţii 
laolaltă ani mulţi și fericiţi, împăcaţi cu Domnul, ca unii ce- 
i erau datori de-a pururea cu mulțumită. 

POVESTEA A ȘAPTEA 


Sultanul Babiloniei își dă copila de nevastă regelui din 
Garbo și i-o trimite pe-o corabie; fata, prin felurite 
întâmplări, în timp de patru ani încape pe mâna a nouă 
bărbaţi și în cele din urmă, fiind înapoiată sultanului ca 
fecioară, chipurile, e trimisă din nou de nevastă regelui 
din Garbo. 


Povestea Emiliei, dacă ar fi fost doar cu ceva mai lungă, 
le-ar fi făcut să lăcrimeze poate pe tinerele doamne de mila 
multă ce-o simțeau pentru sărmana Beritola. Ci isprăvindu- 
se povestea, regina îi porunci lui Pamfilo să zică mai 
departe; iar el, supus, prinse a grăi: 

— Plăcute doamne, tare-i greu să știi ce anume ar fi spre 
binele cuiva. Căci, după cum se întâmpla adesea, unii, 
gândind că dacă ar fi bogaţi s-ar pune la adăpost de rele și- 
ar duce un trai lipsit de griji, nu numai că se roagă cerului 
să le împlinească voia, dar pe deasupra se mai zbat și 
singuri, fără a se da înapoi de la nici o trudă sau primejdie 
ca să-și ajungă ţinta; iar după ce au ajuns bogaţi, se 
pomenesc ca din senin că dau peste un tâlhar, care, 
râvnindu-le avutul, se pune și-i omoară pe ei, sărmanii, 
care mai înainte, așa săraci cum se aflau, ţineau totuși la 
viaţă. Alţii în schimb, prin mii de lupte primejdioase și prin 
vărsări de sânge - sânge de frate sau de prieten - ajunși din 
simpli oameni de rând la treptele măririi, crezând c-au 
dobândit marea fericire, fără a mai pune la socoteală 

grijile cele multe și teama care pas de pas le mistuie 
odihna, ajuns-au, spre pieirea lor, să-și deie seama că-n 
ocale de aur bei venin la mesele regești. Mulţi și-au dorit 
cu patimă puteri trupești și frumuseţe, alţii au dorit 
podoabe, dar nici n-au apucat măcar să-și dea bine seama 
că au poftit la rele, c-au și ajuns să înţeleagă că cele 
câștigate sunt pricină de moarte și viaţă chinuită. Dar ca 
să nu mai stau să-nșir dorinţă de dorinţă, voi spune doar că 
nu e chip să-și poată omul alege una, de care apoi să fie 
încredinţat că nu va fi lovită de valurile sorții. Drept aceea, 
de-am vrea să ne purtăm cu toţii înțelepţește, ar fi cu cale 
să primim doar ceea ce ne împarte Părintele Ceresc, căci 
numai el cunoaște toată nevoia noastră și numai el ne-o 
poate mulțumi. Dar tot așa precum bărbaţii păcătuiesc în 
felurite chipuri râvnind la te miri ce, voi, drăgălașe 
doamne, păcătuiţi de obicei doar într-un singur chip, 
râvnind adică frumuseţea până într-atâta, încât, fără a vă 
mulțumi cu darurile firii, vă străduiţi a le spori cu fel de fel 
de dichiseli. De aceea mi-e drag să vă arăt acum câte 
necazuri i s-au tras din frumuseţe unei musulmane, ce-n 
mai puţin de patru ani, tocmai din pricina amintită, fu 
nevoită să nuntească tot alte nunţi de nouă ori la rând. 

Cu mult înaintea noastră, trăia în Babilonia un sultan pe 
nume  Beminedab, căruia-n viaţă toate poftele i se 
împlineau din plin. Și acest sultan, printre mulţi alţi copii, 
băieţi și fete laolaltă, avea și-o fată, pe nume Alatiel, care, 
după spusa tuturor, era cea mai frumoasă din câte ai fi 
putut vedea la vremea aceea în lume. Or, fiindcă într-un 
război cumplit, în care biruise puhoiul de arabi ce năvălise 
asupra-i, sultanul fu sprijinit cu prisosinţă de către regele 
din Garbo, la rugămintea acestuia ce i-o cerea în dar, 
sultanul i-o dădu pe fată de nevastă și, urcând-o într-o 
corabie bine înarmată și căptușită cu tot soiul de lucruri 
trebuincioase, cu un alai întreg de cavaleri și doamne, cu 
zestre multă și aleasă, încredințând-o cerului, o așternu la 
drum. Corăbierii, văzând că vremea e potrivită, umflară 

pânzele în vânt și se porniră din portul Alexandriei, plutind 
cu bine în largul mării câteva zile în șir. Dar n-apucară 
bine să treacă de Sardinia și, tocmai când credeau că-s la 
doi pași de ţintă, se ridicară într-o bună zi ca din senin 
niscai vântoase, ce-n goana lor năprasnică sleiră într-atât 
corabia, încât în repetate rânduri li se păru că-și văd 
moartea cu ochii. Cu toate acestea, vrednici cum erau și 
încercaţi la treabă, se străduiră din răsputeri cu toată 
dibăcia lor și două zile în cap ţinură piept puhoiului de ape; 
ci-n cea de-a treia noapte de la iscarea vijeliei, cum vântul 
nu părea să-și potolească furia, ci dimpotrivă se învrăjbea 
cu fiecare ceas mai tare, fără a cunoaște locul în care se- 
aflau și nici prin socoteli sau văz neizbutind să-l afle, căci 
cerul era greu de nori și întunecat de negurile nopţii, pe 
când se aflau puţin mai sus de insula Maiorca”, simţiră 
dintr-o dată corabia plesnind. Din care pricină, văzând că 
nu-i putinţă de scăpare și fiecare în parte dorind să-și cruţe 
pielea, zvârliră-n mare o luntre și cei a cărora era corabia 
se aruncară în ea, punând mai mari nădejdi în barcă decât 
în nava sfărâmată; după ei porniră să se azvârle în luntre 
când unul, când celălalt, toţi bărbaţii care se aflau pe vas, 
deși cei scoborâţi mai iute îi răsturnau pe aceștia în valuri 
cu jungherele în mână. Atâta doar că socoteala li se vădi 
greșită și, vrând să scape de la moarte, de-a dreptul într- 
însa încăpură: căci luntrea, neputând să-i ţină din pricina 
furtunii, se cufundă și toţi și-aflară moartea într-însa. 
Corabia, împinsă de un vânt puternic, deși plesnise și 
înăuntru era mai toată plină de apă (fără să mai fi rămas 
pe ea decât doar fata cu femeile ei, care, doborâte de urgia 
mării și de atâta groază, zăceau pe punte în nesimţire), 


3 Mallorca (uneori grafiat și Majorca) (catalană [ms'Aorka], castiliană 
[ma'Aorka],este cea mai mare insulă spaniolă. Este localizată în partea 
de vest a Mării Mediterane, la circa 170 km de coasta unde este 
situată Barcelona și face parte din arhipelagul Insulelor Baleare. 
Numele derivă din latinescul „Insula Maior”, în comparaţie cu insula 
Menorca. Capitala insulei, Palma, este și capitala regiunii autonome a 
Insulelor Baleare. Limba oficială fiind catalana si spaniola.. 

lunecând cu mare iuțeală, până la urmă se izbi de ţărmul 
insulei Maiorca; și izbitura fu atât de cruntă, încât corabia 
se afundă în nisip aproape pe de-a întregul, la câţiva pași 
de coastă. Acolo, bătută de apele mării, rămase toată 
noaptea, fără ca vântul s-o mai poată clinti din loc. 

A doua zi, mai domolindu-se furtuna, fata, mai mult 
moartă decât vie, înălță capul și, așa slăbită cum era, porni 
să-și strige oamenii, când pe unul, când pe celălalt; dar îi 
chemă în zadar, căci erau prea departe. Din care pricină, 
văzând că nu-i răspunde nimeni și nici ţipenie de om nu se 
arată în preajmă, la început fu cuprinsă de mirare, iar mai 
apoi de-o spaimă ca de moarte. Și, ridicându-se cu greu de 
jos, văzu zăcând jur împrejurul ei pe doamnele ce-o 
însoțeau, cu slujnicele dimpreună. Atunci, după ce multă 
vreme le tot chemă pe nume, se aplecă deasupra lor și 
prea puţine mai aflând în viaţă, căci multe se sfârșiseră fie 
din rău de mare, fie de atâta groază, simţi că-i crește frica. 
Totuși, silită fiind să-și stea într-ajutor, ca una ce vedea că- 
i singură pe-acolo și nici habar n-avea pe unde se găsește, 
prinse a le zgâlțâi pe cele ce trăiau, până ce izbuti să le 
ridice în picioare; și aflând că nu știau nici ele unde erau 
bărbaţii, ba pe deasupra mai văzând și corabia înțepenită 
în mâl și plină ochi de apă, se apucă să plângă amarnic, cu 
ele dimpreună. În halul acesta le apucă al treilea ceas al 
după-amiezii, fără să fi zărit măcar în vremea asta pe mal 
sau oriunde în preajmă vreun om, căruia să-i stârnească 
milă și să le vină într-ajutor. Ci-n cel de-al treilea ceas se 
nimeri să treacă pe acolo, venind de pe-o moșie a sa, un 
cavaler, pe nume Pericon da Visalgo, întovărășit de câţiva 
slujitori călare, care de îndată ce văzu corabia își închipui 
ce se întâmplase și porunci unuia dintre cei ce-l însoțeau 
să încerce în tot chipul să se urce pe ea și apoi să vină iute 
să-i spună tot ce aflase. Slujitorul se caţără cu chiu cu vai 
pe punte și-n cotul prorei o găsi pe fată, sfioasă și pitită 
acolo cu cele câteva femei care mai scăpaseră cu viaţă. 
Ele, cum dădură cu ochii de dânsul, porniră a-l ruga 

plângând să aibă milă și îndurare; dar, dându-și seama că 
bărbatul nu le pricepe graiul și ele nici atât pe-al lui, se 
străduiră a-i arăta prin semne toată nenorocirea lor. 
Slujitorul privi cu băgare de seamă împrejurul său și 
povesti lui Pericone tot ce văzuse pe corabie. Pericone, 
după ce se îngriji ca doamnele să fie coborâte degrabă și 
așijderea și obiectele de preţ ce se puteau aduce, porni cu 
mic cu mare către-un castel de-al său; acolo, după ce le 
găzdui dându-le odihnă și mâncare ca să-și mai vină în fire, 
își dădu seama de îndată, după veșmintele-i bogate, că 
femeia pe care o adăpostise trebuie să fie de neam mare și- 
o cunoscu după cinstirea pe care i-o vădeau femeile din 
preajma ei. Și, deși fata, de prea mult zbucium îndurat pe 
mare, era cam palidă la faţă și răvășită la făptură, Pericone 
găsi totuși nespusă frumuseţe în farmecele ei; de aceea se 
hotări pe dată s-o ieie de nevastă, ori, de-ar fi fost cumva 
să fie măritată, să încerce a-i câștiga într-alt chip prietenia. 

Era numitul Pericone om aprig la înfățișare și tare 
voinicos la trup; și, după ce mai multe zile tinu copila ca pe 
palme, până ce se întremă cu totul, văzând-o cât e de 
frumoasă și îndurerat peste măsură că nu-i pricepe graiul 
și nici dânsa pe-al lui, astfel încât nu era chip să afle cine 
este, se îndrăgosti cu patimă de farmecele ei și se strădui 
prin fel de fel de gesturi drăgăstoase s-o înduplece să-i 
facă voia, fără de nicio împotrivire. Dar se trudea zadarnic, 
căci ea nici nu voia s-audă de-atare prietenie, pe câtă 
vreme el din zi în zi se aprindea mai tare. Fata, băgând de 
seamă aceasta, cum de mai multe zile se afla printre 
străini și după datinile lor înțelesese că-s creștini și că se 
află într-un loc pe unde, chiar de-ar fi fost să-l știe, tot nu i- 
ar fi slujit să spună cine este, și dându-și seama că până 
mai la urmă, silită ori de bună voie, oricum, tot ar fi ajuns 
să-i cadă-n laţ lui Pericone, se hotărî cu suflet dârz să 
înfrunte soarta nemiloasă. Ca atare, porunci slugilor (trei 
mai avea de toate) să nu spună la nimeni cine erau, decât 
dacă ar fi fost s-ajungă pe vreun tărâm de unde ar fi putut 

să scape; apoi, pe lângă această, le îndemnă cu sârg să-și 
ţină fecioria, zicând că și ea își pusese în gând să nu se 
deie nimănui decât aceluia ce avea să-i fie soţ. Slugile o 
lăudară foarte, făgăduindu-i că vor face tot ce le stă în 
puteri spre a nu-i călca porunca. 

Între acestea Pericone, arzând de dragul fetei din ce în 
ce mai tare și cu atât mai mult cu cât tot mai aproape 
vedea că-i șade ţinta fără s-o poată ajunge, văzând că nu e 
chip s-o ia cu binișorul, se hotări să pună-n joc priceperea 
și vicleșugul, păstrând puterea pentru mai la urmă. Și 
dându-și seama în mai multe rânduri că fetei îi cam place 
vinul, ca uneia ce fiind oprită de legea ei să bea nu prea 
era deprinsă cu dulcea lui licoare, se hotări ca tocmai cu 
vinul, slugă preacredincioasă a Venerei, s-o prindă. De 
aceea, prefăcându-se că nici nu-i pasă de purtarea ei, puse 
la cale într-o seară, în chip de sărbătoare, o cină 
îmbelșugată, unde veni și fata; cu acest prilej, fiind masa 
încărcată cu zeci de soiuri de bucate, îi porunci 
paharnicului care-o slujea pe dânsa să-i toarne fel de fel de 
vinuri amestecate, iar sluga îi împlini dorinţa cu vârf și 
îndesat. Fata, fără a se da înapoi, momită de dulceaţa și 
aroma băuturii, bău mai mult decât s-ar fi cuvenit să bea. 
Din care pricină, uitând amărăciunile trecutului, prinse a 
se înveseli și apoi, văzând niște femei că dansează ca-n 
Maiorca, porni și ea să joace după obiceiul celor din 
Alexandria. Văzând acestea, Pericone, încredinţat că ţinta 
nu mai era departe, lungi ospăţul îmbelșugat în vinuri și 
bucate până târziu în miez de noapte. La urmă, după ce 
oaspeţii plecară, el și cu fata, singuri, intrară într-o odaie și 
acolo ea, care era mai mult încălzită de vin decât strunită 
de cinste, fără sămânţa de rușine, ca și cum Pericone ar fi 
fost una din slugile ei, se dezbrăcă în faţa lui și se vâri în 
pat. Pericone nu pregetă nici el să facă deopotrivă și după 
ce suflă în lumânări la rând, i se culcă degrabă alături și 
cuprinzând-o în braţe prinse a se desfăta cu ea, fără ca fata 
să se împotrivească. Şi după ce gustă o dată numita 

desfătare, cum nu știuse până atunci cu care corn împung 
bărbaţii, acum, muncită de căinţă și de păreri de rău că nu- 
i dăduse mai din vreme ascultare lui Pericone, fără să mai 
aștepte a fi cu dinadins poftită la nopţi atât de dulci, 
adesea se poftea cu de la sine voie, nu prin cuvinte, ci prin 
fapte, căci vorba nu-i era înțeleasă. 

Ci soarta, socotind că nu-i de ajuns s-o facă din soaţa 
unui rege ibovnică de castelan, pe lângă multă fericire ce-o 
încerca alături de Pericone, îi scoase în cale altă prietenie, 
mai crudă ca aceasta. Avea numitul Pericone un frate de 
douăzeci și cinci de ani, frumos și proaspăt ca o floare, pe 
care îl chema Marato; acesta, văzând fata și tare mult 
placând-o, își zise, judecând după semnele pe care i le da, 
că avea trecere la dânsa și ca atare, socotind c-ar fi putut 
s-o aibă de n-ar fi fost s-o ţină sub pază Pericone, urzi un 
gând netrebnic și după gând, de îndată se săvârși și fapta. 

Se afla din întâmplare atunci în portul orașului o 
corabie, încărcată cu mărfuri care sta gata să pornească 
spre Chiarenza, în Romagna, și-ai cărei proprietari erau 
doi tineri genovezi; corabia sta cu pânzele întinse și 
aștepta doar vânt prielnic ca s-o pornească în larg. Marato, 
înţelegându-se cu cei doi tineri genovezi, puse la cale totul, 
astfel ca-n noaptea următoare să poată fi primit pe vas cu 
fata dimpreună. Și mântuind această treabă, când se 
înnopta afară, după ce luă din timp măsuri, se duse pe 
ascuns acasă la frate-su, care, bietul, nicidecum nu se 
păzea de dânsul, însoţit de câţiva slujitori credincioși pe 
care îi alese anume ca să-i dea o mână de ajutor și 
pătrunzând în casă se ascunse, după planul ce-l chibzuise 
mai din vreme. După miezul nopţii deschise poarta slugilor 
și, intrând cu toţii în odaia în care dormea Pericone cu 
femeia, îl omorâră în somn pe-acesta, iară pe dânsa ce 
plângea, ameninţând-o cu moartea de-ar fi făcut un 
zgomot, o luară dimpreună cu mare parte din avutul și 
nestematele lui Pericone. Apoi, fără să-i simtă nimeni, 
porniră în grabă către port și acolo fără întârziere Marato 

și femeia urcară pe corabie, iar slugile se întoarseră 
înapoi. 

Corăbierii, văzând că vântul li-e prielnic, porniră în larg 
cu pânzele întinse. Femeia, biata, plânse amar și cea dintâi 
nenorocire și așijderea și pe cea de-a doua; Marato însă, cu 
sfântu Crește-n mână, pe care Domnul ni l-a dat, se apucă 
s-o mângâie cu atâta îndemânare, încât deprinsă acum cu 
el, îl și uită pe Pericone. Dar n-apucă să i se pară că-i iarăși 
fericită și soarta îi așternu o nouă încercare, de parcă n-ar 
fi fost sătulă cu cele dinainte. Căci prea frumoasă fiind la 
trup, precum am spus și altădată, și vrednică de multă 
laudă întru purtare și deprinderi, tinerii genovezi se 
îndrăgostiră atât de tare de frumuseţea ei, încât pierzându- 
și cu desăvârșire capul, se osteniră-n fel și chip să-i intre în 
voie și să-i placă, ferindu-se ca nu cumva să afle pricina 
Marato. Şi dându-și seama că îndrăgesc aceeași fată 
amândoi, se sfătuiră în taină și hotărâră s-o dobândească 
dimpreună, ca și cum dragostea ar răbda să fie împărţită, 
precum împărţi câștigul sau marfă pe din două. Văzând ei 
că femeia e păzită cu strășnicie de Marato, din care pricină 
cu greu și-ar fi putut atinge țelul, într-o bună zi, pe când 
corabia zbura ca vântul, iară Marato sta la pupă cu faţa 
către mare, fraţii, fără a se teme de nimic, se învoiră 
amândoi și apucându-l de la spate îl azvârliră în mare; 
corabia mai umblă apoi cale de-o milă și mai bine până să 
afle cineva de cele întâmplate. Femeia, când îi fu dat s-o 
auză și pe asta, știind cum că nu-i putinţă să îl mai scape 
de la moarte, se puse iarăși pe bocit. Ci tinerii îndrăgostiţi 
dădură fuga să-i aline amarul și se trudiră în fel și chip, cu 
vorbe dulci și cu făgăduieli din care ea nu pricepea o 
boabă, s-o liniștească, sărăcuţa, pe ea care mai degrabă 
plângea de mila ei, decât de mila celui pe care îl pierduse. 
Și după ce zile de-a rândul îi predicară verzi și uscate, de 
la o vreme socotind că izbutiseră de bine de rău s-o 
mângâie întrucâtva, se apucară a sfătui care din ei s-o ia și 
să se culce mai întâi cu dânsa. Și fiecare dintre ei dorind să 

fie primul și nefiind chip în treaba asta să cadă la învoială, 
porniră a se certa dintru început cu vorbe grele, iar mai 
apoi, înfierbântaţi de ură, puseră mâna pe cuțite și 
aruncându-se ca orbii se înjunghiară care cum nimeriră, 
fără ca nimeni dintre cei de faţă să-i poată despărți. De pe 
urma încăierării unul muri pe loc, iar celălalt rămase-n 
viaţă cu răni cumplite pe tot trupul. De această întâmplare 
femeia foarte se mâhni, ca una ce se afla acolo singură și 
tare se temea ca nu cumva rubedeniile și prietenii tinerilor 
să-și verse focul asupra ei. Dar rugile rănitului și faptul că- 
n curând sosiră la Chiarenza o izbăviră de primejdia 
morții. 

Acolo, scoborând la mal dimpreună cu rănitul și 
poposind câtva la han, vestea frumuseţii ei se răspândi de 
îndată în tot orașul și ajunse și la urechile prinţului din 
Morea, care se afla atuncea la Chiarenza. Și dorind el cu 
orice preţ să deie ochii cu dânsa, după ce-o văzu îi păru 
chiar mai frumoasă decât și-o închipuise el și se îndrăgosti 
pe loc atât de tare, încât nu-i mai ședea capul la altceva 
decât la ea și iar la ea. Or, auzind prin ce întâmplare se 
nimerise acolo, gândi că n-o să-i fie greu nici lui să pună 
mâna pe o atare pradă. În timp ce chibzuia cum ar putea s- 
o aibă, rudele rănitului prinzând de veste c-o dorește, i-o și 
trimiseră de îndată, fără a mai sta pe gânduri, spre bucuria 
lui și-a ei, ce se vedea scăpată de rubedenii și primejdie. 
Prinţul, pe lângă frumuseţea fetei văzând și deprinderile ei 
alese și neizbutind să afle altminteri cine este, o socoti, 
precum era, femeie de neam mare și ca atare dragostea îi 
spori încă pe atâta; de aceea o preacinsti cu fală în casa 
lui, nu ca ibovnică ţinând-o, ci ca pe-o nevastă. Femeia, 
gândindu-se la câte rele răbdase în trecut, se socotea 
acuma de-a dreptul fericită și mângâiată pe deplin; și, 
bucuroasă cum era, îmboboci ca floarea și atâta farmec 
răspândea în jurul ei, încât toată Romagna în lung și-n lat 
nu mai vorbea decât de dânsa. Ducele Atenei tânăr chipeș 
și viteaz, ce se înrudea cu prinţul și îi era și prieten, aflând 

de frumuseţea fetei, pofti și el s-o vadă; și prefăcându-se că 
vrea să-și viziteze prietenul, cum obișnuia a face adesea, 
porni cu mare alai către Chiarenza și acolo fu primit de 
prinţ cu multă cinste și omenie. Apoi, la vreo trei-patru zile 
după venirea lui, nimerindu-se o dată să stea de vorbă 
amândoi despre vestita frumuseţe a fetei, ducele îl întrebă 
pe prinţ dacă era cu adevărat atât de frumoasă pe cât se 
spunea. La care prinţul îi răspunse: 

— Şi mai frumoasă încă; dar nu cuvântul meu să-ţi fie 
chezășie, ci înșiși ochii tăi. 

Și la îndemnul ducelui porniră amândoi către iatacul 
doamnei; dânsa, înștiințată fiind că vin s-o viziteze, îi 
aștepta voioasă și îi primi cum se cuvine, dar din păcate nu 
fu chip, după ce-o așezară la mijloc între ei, să se desfete 
stând de vorbă, căci ea nu înţelegea nimic sau mai nimic 
din graiul lor. Din care pricină amândoi ședeau și se uitau 
la ea ca la o minune, mai cu seamă ducele, căruia nu-i 
venea să creadă că e făptură pământească; tot uitându-se 
la ea, fără să-și dea seama că bea din ochi pe nesimţite 
veninul dulce al dragostei, încredințat că-și mulțumește 
simţirea numai din priviri, se pierdu pe sine însuși, 
îndrăgostindu-se cu patimă de dânsa. lar după ce plecă cu 
prințul dimpreună, se puse a chibzui în tihnă la cele ce 
văzuse și-l socoti pe prinţ drept omul cel mai fericit, fiindcă 
era stăpânul acelei negrăite frumuseți. După ce vreme 
îndelungată se tot gândi la dânsa - cu felurite gânduri - 
trăgând mai mult în cumpănă iubirea înfierbântată decât 
obrazul lui și cinstea de prieten, se hotări, orice s-ar fi 
întâmplat, să-i smulgă prințului iubirea și fericirea și cu 
orice preţ s-o dobândească pentru sine, preafericindu-se 
pe el. De aceea în graba lui lăsă deoparte omenia și orice 
judecată și porni să se gândească numai la înșelăciuni. În 
felul acesta, într-o zi, potrivit gândului nemernic pe care îl 
urzise, fiind ajutat de-o slugă preacredincioasă a prinţului, 
pe nume Ciuriaci, își pregăti de drum în mare taină caii și 
toate celelalte lucruri, spre a putea pleca deîndată; iar 

când fu noapte afară, el, dimpreună cu un tovarăș de-al 
său, înarmaţi până-n dinţi și călăuziţi de Ciuriaci, se 
strecurară pe ascuns în odaia prinţului, care din pricina 
zăpușelii, în timp ce fata dormea dusă, ședea în pielea 
goală în faţa unei ferestre care dădea spre mare, sorbind 
boarea de vânt ce pătrundea printr-însa. Atuncea ducele, 
după ce-și învăţă dintâi tovarășul ce anume avea să facă, 
străbătu odaia cu pași de pisică și ajungând la fereastră 
străpunse c-un cuţit pe prinţ din şale până-n pântec și 
apucându-l iute-n braţe îl azvârli peste fereastră. Palatul, 
înalt de câteva prăjini, se află tocmai deasupra mării, iară 
fereastra prințului dădea deasupra unor case dărăpănate 
de urgia mării, pe unde rareori sau poate niciodată nu 
ajungea picior de om. Din pricina aceasta, întocmai 
precum ducele din vreme chibzuise, nimeni nu auzi și nici 
n-ar fi putut s-audă căderea trupului ucis. Tovarășul 
ducelui, văzând că treaba-i mântuită, cât ai clipi din ochi, 
prefăcându-se că-l mângâie, zvârli de gâtul lui Ciuriaci un 
ștreang anume pregătit și trase o dată cu putere, încât 
Ciuriaci amuţi pe loc; apoi, venind și ducele, îl sugrumară 
și-i făcură vânt pe urmele stăpânului. La urmă, 
încredințându-se că nimeni, nici femeia nici alţii nu-i 
simţiseră, ducele luă un sfeșnic și, ridicându-l deasupra 
patului, descoperi încetișor femeia care dormea adânc; 
apoi, privind-o din creștet până-n tălpi, o lăudă cu 
prisosinţă și, de-i plăcuse înveșmântată, acu că era goală, 
peste măsură îi plăcu. Din care pricină, cuprins de doruri 
pătimașe, netulburat de gândul păcatului ce săvârșise, cu 
mâinile încă pline de sângele vărsat, i se culcă alături și-o 
cunoscu pe ea, care, adormită aproape, gândea că e cu 
prințul. Apoi, după ce-n desfătare hălădui o vreme, 
sculându-se, dădu porunci să vină slujitorii și luând femeia, 
cu căluș în gură, o scoase din palat printr-o ușiţă tăinuită 
prin care pătrunsese și el, o puse pe un cal și-apoi pe-aci ți- 
i drumul; porniră fără pic de larmă cale întoarsă către 
Atena. Dar fiind el însurat, nu poposi în oraș, ci o duse pe 

femeie, din cale afară de mâhnită, biata, la un castel de-al 
său pe malurile mării, nu departe de oraș și o ţinu acolo 
într-ascuns, purtându-i mare grijă și rânduindu-i slugi și tot 
ce i-ar fi fost de trebuinţă. 

A doua zi de dimineaţă cei de la curtea prinţului șezură 
multă vreme tot așteptând să se trezească; și într-un 
târziu, văzând că nu se aude nici un zgomot, împinseră de 
uși, care nu erau închise și neaflând pe nimeni, gândiră că 
de bună seamă prinţul plecase undeva pe ascuns, ca să 
petreacă în tihnă vreo două sau trei zile cu frumuseţea 
aceea de femeie; și nu-și bătură capul să afle mai multe. 
Intre acestea însă se întâmplă anume ca-n ziua următoare 
să se abată prin dărâmăturile unde zăcea trupul prinţului 
și al lui Ciuriaci un biet nebun, care, apucându-l pe 
Ciuriaci de ștreang, o luă din loc cu el trăgându-și-l pe 
urme. Nu fără de mirare mulți oameni din cetate 
recunoscură trupul și luându-l pe nebun cu binișorul, îl 
îndemnară să-i ducă la locul unde îl aflase; acolo, spre 
mâhnirea multă a întregului oraș, găsiră și pe prinţ și-l 
îngropară cu mare cinste. Apoi, pornind a cerceta cine 
putuse înfăptui atare fărădelege, văzând că ducele Atenei 
plecase pe furiș, se chibzuiră - și pe drept - că numai el era 
făptașul, cu atât mai mult cu cât plecase ducând cu sine pe 
femeie. Drept aceea, înscăunând pe un frate de-al prinţului 
în loc, porniră a-l aţâţța la răzbunare. Acesta, 
încredințându-se din multe alte dovezi că lucrurile stau așa 
precum și le închipuise el, își rugă prietenii de pretutindeni 
și rudele, cu slujitorime cu tot, să-i sară într-ajutor și 
rânduind o oaste puternică și mare porni cu dânsa la 
război împotriva ducelui Atenei. Ducele, auzind acestea, 
făcu și el tot ce putu întru apărarea sa și mulţi seniori 
săriră să-i deie o mână de ajutor. Printre aceștia, trimiși de 
împăratul de la Constantinopole cu oaste multă și 
frumoasă, se aflau și Constantin, feciorul împăratului, cu 
Manovello, care-i era nepot. Aceștia doi fură primiţi cu 
cinste de duce și mai cu seamă de ducesă, ce le era 

surioară. 

Acu, așteptându-se să înceapă de la o zi la alta lupta, 
ducesa, aflându-și timp prielnic, îi chemă pe cei doi tineri 
în iatacul ei și acolo, vărând șiroaie de lacrimi și cuvinte, le 
spuse ce anume dezlănțuise lupta și le arătă cum o înjosise 
ducele, ţinând într-ascuns pe femeia aceea, de care 
socotea că nimenea nu știe; apoi, mai văietându-se o vreme 
de toate cele întâmplate, ducesa se rugă de ei să facă ce-or 
putea și ce-or găsi cu cale spre mângâierea ei și spre 
onoarea ducelui. Tinerii, care știau de mai înainte toată 
povestea asta, mai mult n-o întrebară, ci se trudiră fiecare 
s-o mângâie cu vorba, dându-i cu prisosinţă nădejdi de mai 
bine și, după ce aflară de la dânsa unde ședea femeia, 
porniră într-ale lor. Or, cum adeseori se nimeriseră s-audă 
cât de frumoasă era dânsa, dorind și ei s-o vadă, se rugară 
de duce să le-o arate. Ducele, uitând câte păţise prinţul din 
pricină că i-o arătase, făgădui să le-o arate; și dând porunci 
să i se rânduiască o masă îmbelșugată într-o grădină ca-n 
povești (la locul unde se afla femeia), a doua zi de 
dimineaţă, cu încă câţiva prieteni îi luă cu el la masă. Cum 
sta tocmai lângă femeie, Constantin prinse a se uita la 
dânsa de-a dreptul uluit, zicându-și întru sine că-n viaţa lui 
nu mai văzuse atare frumuseţe și că de bună seamă ar fi 
trebuit să-l ierți pe duce sau pe oricare altul, ce pentru a 
pune mâna pe o femeie ca aceea ar fi ajuns pân' la trădare 
sau orice altă josnicie; și tot uitându-se la dânsa și tot mai 
tare lăudând-o, păţi și el ca ducele. Din care pricină plecă 
de acolo îndrăgostit până peste urechi și, lăsând deoparte 
gândul luptei, începu să se gândească cum ar putea să i-o 
răpească ducelui, tăinuind cu strășnicie iubirea care-l 
dogorea. În timp ce el se perpelea cu gânduri ca acestea, 
sosi și vremea de-a porni războiul, căci prințul încălcase 
pământurile ducelui; drept care acesta, cu Constantin și cu 
ceilalţi toţi, așa precum fusese din vreme hotărât, porniră 
din Atena și statorniciră lupte pe hotare, ca să-l împiedice 
pe prinţ să meargă mai departe. Or, stând ei pe hotare mai 

multe zile în șir, Constantin, cu gândul și cu inima tot la 
femeie, făcându-și socoteala că i-ar fi fost mai lesne acum 
că ducele era departe să-și împlinească pofta, ca să 
găsească un prilej spre a se întoarce la Atena, se prefăcu 
bolnav și cu îngăduinţa ducelui se întoarse în cetate, după 
ce toată oastea lui și drepturile asupra ei i le lăsă lui 
Manovello. Acolo, după câteva zile, intrând cu soru-sa în 
vorbă despre înjosirea ce-o răbda cu ţiitoarea ducelui, îi 
spuse că, dacă ar fi vrut, el era gata s-o ajute răpind 
femeia și ducând-o aiurea. Ducesa, fiind încredinţată că 
Constantin de dragul ei și nu de-al celeilalte îi sare într- 
ajutor, răspunse că-i pe placul ei toată isprava asta, de-ar fi 
putut s-o facă astfel ca ducele să n-aibă știre de învoirea ei; 
și după ce Constantin o încredinţă că îi va face în voie, 
ducesa îl lăsă să facă cum socotea că e mai bine. 

Constantin, după ce înarmă în mare taină o luntre 
ușoară și-o trimise pe lângă grădina doamnei, învățându-și 
oamenii ce anume aveau să facă, el cu alte slugi porni 
către castelul unde sălășluia femeia. Acolo, fiind primit cu 
bucurie de către cei care-o slujeau, și chiar și de femeie, la 
voia lui, dânsa porni cu el către grădină, dimpreună cu 
slugile care o însoțeau și oamenii lui Constantin. Și, 
prefăcându-se acesta c-ar vrea să-i spună ceva din partea 
ducelui, o duse către-o poartă care dădea spre mare și care 
fusese descuiată din vreme de către unul din oamenii lui; 
acolo, chemând la sine barca c-un șuierat știut, porunci 
oamenilor s-o ia pe femeie și să o suie în barcă, iar el, 
întorcându-se către slujitorii ei, le spuse: 

— Nu vă clintiţi din loc și nu suflaţi o vorbă, dacă vi-i 
dragă viaţa! Căci n-am venit aicea ca să răpesc femeia 
ducelui vostru, ci ca să spăl rușinea pe care el o aruncă 
asupra sorei mele. 

La acestea nimenea nu cuteză să mai cârcnească, iar 
Constantin, urcându-se cu toţi ai săi în barcă, se așeză 
lângă femeia care plângea de zor și porunci vâslașilor să 
meargă înainte. Aceștia, mai mult zburând decât vâslind, 

sosiră a doua zi în zori la Egina. Acolo, coborând la mal și 
odihnindu-se o vreme, Constantin se desfată cu femeia, 
care, sărmana, își blestemă prea multa frumuseţe. Apoi, 
urcându-se din nou în barcă, ajunseră în scurtă vreme la 
Chios, unde Constantin, temându-se de mustrările 
părintelui său și fiindu-i frică nu cumva să-i ieie cineva 
femeia, de ar fi mers cu ea acasă, se hotări să poposească, 
gândind că-n locul acela se afla în siguranţă. Acolo multe 
zile în șir ea, biata, își plânse soarta, dar până mai la urmă 
se mângâie cu Constantin și, tot așa precum făcuse și-n 
celelalte rânduri, găsi prilej de desfătare în câte-i rânduise 
soarta. 

În vremea aceasta Osbech, regele turcilor, ce întruna o 
tinea-n război cu împăratul de la Constantinopole, se 
nimeri să ajungă tocmai la Smirna; și, auzind acolo cum că 
la Chios feciorul împăratului trăia în desfrâu și huzurea de 
bine cu o femeie ce-o răpise, fără de nici o grijă și fără 
oaste în preajmă, se luă cu câteva corăbii, și, într-o noapte, 
pe ascuns, intră cu-ai săi în Chios, prinzând pe mulţi de-a 
dreptu-n pat, căci n-apucaseră să afle că năvăliseră 
dușmanii; iar mai la urmă, omorând pe câţiva dintre ei, 
care treziţi în toiul nopţii se repeziseră la arme, dădură 
pretutindeni foc și, încărcându-și prada și pe ostatici în 
corăbii, o luară înapoi spre Smirna. Acolo Osbech, care era 
tânăr,  cercetându-și prada, dădu peste femeie și, 
cunoscând că ea era ibovnica lui Constantin, răpită din pat 
în timp ce dormea, fu tare mulțumit văzând-o și fără să mai 
stea pe gânduri și-o făcu nevastă, se cunună cu ea și 
huzuri și el câteva luni de zile. 

Împăratul Constantinopolului care, mai înainte de a se 
întâmpla acestea, căzuse la învoială cu Bassano, regele 
Capadochiei, ca să purceadă cu oștiri asupra lui Osbech ce 
urma să-l lovească dintr-o latură, în timp ce el l-ar fi izbit 
cu oastea lui din cealaltă, deși nu izbutise totuși a duce 
pân' la capăt învoiala din pricina unor anume lucruri pe 
care le cerea Bassano, iar lui nu-i venea la socoteală și nici 

nu le făcuse, auzind de cele întâmplate feciorului său și 
mâhnit peste măsură, făcu numaidecât tot ce-i cerea 
Bassano,  îndemnându-l și dându-i mereu ghes să 
pornească împotriva lui Osbech, în timp ce și el cu ai lui se 
pregătea să-i sară în spate de cealaltă parte. Osbech, 
auzind acestea, își adună oștirea și, până a nu fi prins ca-n 
clește de cele două oști, porni împotriva regelui din 
Capadochia, după ce lăsă pe femeie la Smirna în paza unui 
credincios curtean și prieten de al său. Iar după o vreme, 
încăierându-se cu regele Capadochiei și luptându-se cu el, 
fu ucis în luptă, iar oastea lui fu biruită și împrăștiată 
pretutindeni. Bassano, ca unul care biruise acum și căruia 
nimeni nu-i mai sta în cale, o apucă spre Smirna și-n calea 
lui norodul tot i se înclină cu supușenie, ca în faţa unui 
învingător. 

Curteanul lui Osbech, Antioh pe nume, căruia regele îi 
lăsase în pază femeia, deși era bătrân, văzând-o așa 
frumoasă, se îndrăgosti de ea, uitându-și de credinţa ce-o 
datora stăpânului și prietenului său; și cunoscându-i graiul 
(lucru ce-o bucură nespus pe ea, care de ani de zile trăise 
ca o surdo-mută, din pricină că nici o boabă nu înţelegea în 
jurul ei și nici pe dânsa nimeni nu izbutise s-o înţeleagă), 
îmboldit de dragoste, în scurtă vreme se apropie într-atât 
de ea, încât, fără a-și mai bate capul nici unul nici celălalt 
cu gândul la stăpânul lor care se afla în luptă, făcură ce 
făcură și schimbară prietenia în dragoste, aflând pe sub 
cearșafuri unul cu celălalt neostoită desfătare și multă 
bucurie. Ci între acestea auzind ei că Osbech fusese biruit 
și omorât în luptă și că Bassano se apropia făcând prăpăd 
în calea lui, hotărâră s-o șteargă de acolo; și luând cu ei o 
mare parte din avuţiile lui Osbech, porniră pe ascuns la 
Rodos, unde, la scurtă vreme după sosirea lor, Antioh căzu 
la pat bolnav de moarte. Or, nimerindu-se să șadă la han 
dimpreună cu un cipriot, un negustor pe care îl îndrăgea 
nespus și-i era bun prieten, sărmanul Antioh, simțind că i 
se apropie moartea, se chibzui să-i lase avutul și femeia. 

De aceea în pragul morții îi chemă la sine pe amândoi și le 
zise: 

— Eu, după câte văd, mă prăpădesc cu zile și tare-mi 
pare rău, căci niciodată nu mi-a fost mai dragă viaţa ca 
acuma. Dar barem mor cu inima împăcată că mă sfârșesc 
în braţele acelor două fiinţe pe care le iubesc mai mult 
decât orice pe lume, adică tu, iubite prieten, și cu femeia 
aceasta, pe care am îndrăgit-o mai mult decât pe mine 
însumi, din ceasu-n care am cunoscut-o. Ce-i drept, acum 
că mor, mi-e tare greu să știu c-o las aici printre străini, 
fără de nici un sprijin sau ajutor pe lume; și mi-ar fi și mai 
greu de nu te-aș ști pe tine aicea, pe tine care trag nădejde 
că de dragul meu îi vei purta și ei de grijă, așa cum mi-ai 
purtat și mie; de aceea, dac-o fi să mor, te rog din toată 
inima să te îngrijești de ea și de avutul meu, și atât cu el 
cât și cu ea să faci ce crezi de bine spre alinarea sufletului 
meu. lar tu, femeia mea iubită, fii bună și nu mă uita, ca să 
mă pot mândri pe cealaltă lume că mă îndrăgește pe 
pământ femeia cea mai minunată din câte a zămislit 
natura. De-mi daţi încredințare că veţi păzi cu sârg aceste 
două rugi ale mele, nu încape îndoială că am să-mi dau 
sfârșitul cu inima împăcată. 

În timp ce el spunea acestea, neguţătorul și femeia 
plângeau deopotrivă, iar după ce sfârși, îl mângâiară, 
promiţându-i pe legea lor să facă întocmai așa precum 
dorește el, dacă ar fi fost să moară. La scurtă vreme după 
aceea, Antioh se petrecu din viaţă și fu îngropat cu cinste 
de negustor și de femeie. Apoi, la vreo trei-patru zile după 
ce-l așezară în groapă, cipriotul isprăvindu-și treburile cu 
care venise la Rodos și dorind să se întoarcă în Cipru, pe o 
corabie catalană care se afla acolo, o întrebă și pe femeie 
ce anume avea de gând să facă, căci el era silit să se 
întoarcă în Cipru. Femeia îi răspunse că, de s-ar fi învoit s- 
o ieie, ea bucuroasă se ducea, nădăjduind că el, de dragul 
lui Antioh, s-ar fi purtat cu ea și-ar fi ţinut-o ca pe-o soră. 
Neguţătorul îi răspunse că era gata oricând să-i 

împlinească voia; și, ca s-o apere la drum de orișice 
necinste, le spuse tuturor că îi era nevastă. De aceea, 
urcându-se în corabie și dându-li-se acolo o odăiță către 
pupa, negustorul se culcă cu dânsa într-un pătuc cam 
strâmt, ca nu cumva cu fapta să dezminţească vorba. Din 
pricina aceasta se întâmplă acolo ceea ce nici femeia și nici 
neguţătorul n-aveau de gând să facă când se porniseră din 
Rodos; anume că, fiind îmboldiţi de întunecimea multă și 
de căldura patului, puteri ce nu-s de lepădat, uitându-și 
amândoi de răposatul Antioh, de dragoste și prietenie, 
mânaţi parcă de-aceeași poftă, prinseră unul pe celălalt să 
se dezmierde pe întuneric și până a nu sosi la Baffa, de 
unde era cipriotul, ajunseră din plin să se cunoască-n trup. 
Apoi, ajunși la Baffa, șezură o vreme împreună. 

Acu, tocmai la vremea aceea se nimeri să pice în Baffa, 
c-o treabă oarecare, un om de neam, pe nume Antigono, ce 
ani avea destui la număr și minte și mai multă, dar bogăţie 
mai deloc, căci mijlocind mai multe treburi în slujba 
regelui din Cipru, de fiecare dată soarta i se arătase a fi 
vrăjmașă. Or, într-o bună zi, Antigono acesta, trecând prin 
faţa casei unde şedea femeia, pe când neguţătorul se afla 
plecat cu mărfuri în Erminia, se nimeri s-o vadă la o 
fereastră și, de frumoasă ce era, se puse a se uita la dânsa 
și încetul cu încetul își aminti că el de bună seamă o mai 
văzuse cândva, dar nu fu chip să-și amintească unde. 
Femeia, care ani de-a rândul fusese jucăria sorții, dar 
căreia îi sosise ceasul să i se curme relele, de îndată ce-l 
văzu pe Antigono își aminti că-l știe din casa părintească, 
unde îl slujise pe părintele ei cu rang de frunte la curtea 
împărătească; din care pricină, simțind că saltă în ea 
nădejdea de-a mai ajunge o dată, prin sfaturile lui, la 
rangul ei regesc, știindu-l plecat pe negustor, îl chemă 
degrabă pe Antigono în casă. După ce acesta pătrunse la 
dânsa, îl întrebă cam rușinoasă de nu cumva era Antigono 
din Famagosta, așa precum i se părea. Antigono îi 
răspunse că el era acela și după aceea adăugă: 

— Și mie-mi pare, doamnă, că te cunosc de undeva, dar 
nu e chip să-mi amintesc de unde. De aceea te-aș ruga, de 
nu ţi-e cu bănat, să îmi aduci aminte. 

Femeia, auzind că el era acela, i se aruncă de gât 
plângând cu foc și îl întrebă, pe el ce stă ca împietrit, de nu 
cumva o mai văzuse vreodată în Alexandria. La auzul 
acestei întrebări Antigono o cunoscu pe dată că ea era 
Alatiel, copila sultanului, care trecea drept înecată în mare 
și dădu să-i facă cuvenita plecăciune; femeia însă nu-l lăsă 
și se rugă de el să stea puţin cu dânsa. Antigono îi făcu pe 
voie și-o întrebă apoi smerit de unde, când și cum venise 
prin locurile acelea, căci în Egipt, pe tot cuprinsul ţării se 
răspândise vestea că ea se înecase-n mare cu câţiva ani în 
urmă. La care femeia răspunse: 

— Mai bine m-aș fi înecat, decât să rabd o viaţă ca cea 
pe care am trăit-o! Și cred că tatăl meu ar zice ca și mine, 
de-ar ști prin ce-am trecut. 

Și zicând astfel porni din nou să hohotească în plâns de 
ţi se rupea inima văzând-o. 

Antigono îi zise atunci: 

— Doamnă, nu te mai zbuciuma așa, fără de nici un rost; 
mai bine povestește-mi mie toate necazurile tale și câte ai 
pătimit, căci s-ar putea ca treaba să fie astfel încât, cu 
ajutorul lui Dumnezeu, s-avem putinţa de-a o drege și de-a- 
i aduce îndreptare. 

— Antigono, zise femeia, când te-am zărit pe tine mi s-a 
părut că-l văd pe tata; și îmboldită fiind de dragostea și 
duioșia pe care se cuvine să i le port ca fiică, deși puteam 
să mă ascund, ţi-am spus de îndată cine sunt; crede-mă, 
prea puţini sunt cei pe care eu văzându-i să simt atâta 
bucurie cât-am simţit văzându-te și cunoscându-te pe tine; 
de aceea, tot ce-am tăinuit de-a lungul vieţii mele oropsite 
am să-ţi înșir acuma ţie, ca unui tată adevărat. Iar după ce- 
mi vei da ascultare, de socotești că-i cu putinţă să faci 
cumva ca să mă duci din nou acolo unde am fost, atunci te 
rog s-o faci; de nu, fii bun și nu spune la nimeni că m-ai 

văzut sau că ai vești despre mine. 

Și zicând astfel, îi povesti toate necazurile ei, plângând 
fără încetare, din ziua când furtuna o azvârlise în Maiorca 
și până-n clipa aceea. Antigono, tot ascultând-o, porni și el 
să plângă de mila ei, sărmana; apoi, după ce șezu pe 
gânduri o vreme, îi zise: 

— Doamnă, de vreme ce de-a lungul necazurilor 
dumitale n-a știut nimeni cine ești, mă prind fără de alta să 
te redau tatălui tău mai dragă ca oricând și-apoi și regelui 
din Garbo ca soaţă legiuită. 

Și întrebându-l femeia în ce chip socotea să săvârșească 
fapta asta, bătrânul o învăţă de-a fir-a-păr câte trebuia să 
facă; apoi, ca nu cumva să mai pățească și altă poznă din 
pricina întârzierii, Antigono se întoarse numaidecât la 
Famagosta și, înfățișându-se regelui, îi zise: 

— Prealuminate, dacă vrei, poţi în același timp să-ţi 
dărui ţie cinste și mie, care-s om sărac, în slujba înălțimii- 
tale, să-mi faci un mare bine, fără prea multă cheltuială. 

Regele îi ceru atunci să-și deslușească gândul, iar 
Antigono îi răspunse: 

— A sosit la Baffa tânăra și frumoasa copilă a sultanului, 
cea despre care s-a crezut atâta vreme c-ar fi moartă și 
care, ca să-și păstreze neîntinată cinstea, a pătimit atâţia 
ani nenorociri cumplite; acum, în halu-n care e, ca vai de 
ea săraca, ar vrea să se întoarcă la casa părintească. De-ai 
vrea să-ți dai încuviințarea și s-o trimiți sub paza mea 
acasă, ţi-ai dobândi nespusă cinste, iar mie mi-ai fi tare de 
folos; unde mai pui că-n veci de veci sultanul n-o să uite o 
faptă ca aceasta. 

Regele, îndemnat de nobile simţiri, răspunse fără a sta 
pe gânduri că se învoiește bucuros; și trimițând curteni, 
aduse pe copilă cu mare alai la Famagosta, unde regina și 
cu dânsul o întâmpinară bucuroși, cu toată cinstea 
cuvenită. Apoi, fiind întrebată despre necazurile ei, faţă le 
povesti pe toate, așa cum o învățase Antigono să zică. Și 
după vreo câteva zile, la rugăminţile fetei, regele o trimise 

înapoi sultanului, sub paza lui Antigono, și îi dădu 
tovărășie suită aleasă de curteni și doamne. Ar fi și de 
prisos să spun cu câtă bucurie o întâmpină sultanul, pe ea, 
pe Antigono și pe ceilalţi, pe toţi. Apoi, după ce fata se 
odihni o vreme, sultanul își dori să știe cum de se afla încă 
în viaţă, unde șezuse atâta vreme și cum de nu-i dăduse de 
știre că trăiește. 

Femeia, care nu uitase nici barem o fărâmă din cele ce-o 
învățase să spună Antigono, prinse a grăi precum urmează: 

— Iubite tată, cam la vreo douăzeci de zile de la plecarea 
mea, corabia în care mă aflam, sleită de furtuni, se izbi 
într-o noapte de niște maluri stâncoase, pe undeva spre 
soare apune, aproape de un loc căruia îi zice Aguamorta; 
ce s-a ales de oamenii care se aflau cu mine pe corabie nu 
știu și niciodată n-am izbutit să aflu; atâta știu că-n zori, 
trezindu-mă ca din mormânt, niște oameni de acolo, care, 
zărind corabia, de pretutindeni năvăleau s-o fure, ne-au 
așezat pe mine dimpreună cu două din femeile mele pe mal 
și apoi niște tineri punând mâna pe noi o luară la fugă care 
încotro cu femeile după ei. Ce s-a ales de ele n-am mai 
aflat nicicând; pe mine însă mă prinseseră doi dintre tinerii 
aceia și se certau trăgându-mă de plete, în timp ce eu 
plângeam de zor; or, tocmai când cei doi trăgând de mine 
erau gata s-ajungă într-o pădure, se nimeri să treacă pe 
acolo patru bărbaţi călări. De îndată ce-i văzură 
prigonitorii mei, mă lăsară în plata Domnului, luând-o la 
sănătoasa. Cei patru călăreţi, ce după înfățișare păreau a fi 
deprinși să poruncească, văzând una ca asta, dădură fuga 
către mine și începu să mă întrebe de una și de alta; eu le- 
am spus tot ce-am știut, dar ei nu pricepeau nimica și nici 
eu nu-i înțelegeam. La urmă, după ce se sfătuiră o vreme 
între ei, urcându-mă pe cal, mă porniră la o mănăstire de 
femei de aceeași lege ca și ei, și acolo, ce-or fi spus, ce n-or 
fi spus, nu știu, dar femeile acelea mă primiră cu multă 
bunătate şi-mi purtară de grijă toată vremea cât șezui 
acolo. Dimpreună cu ele am slujit apoi cu multă evlavie 

sfântului Crește cel din Valea Adâncă, pe care tare-l 
îndrăgesc femeile din ţara aceea. Acu, după ce-am stat o 
vreme cu ele și-am învăţat și eu câte ceva din limba lor, 
întrebându-mă cine sunt și de pe unde vin, eu, ca una ce 
știam că sunt de altă lege și mă temeam ca nu cumva, de 
spun adevărat, să mă alunge de pe-acolo ca pe-o vrăjmașă 
a legii lor, le-am răspuns că sunt copila unui nobil din 
Cipru, care mă măritase după un bărbat din Creta și-n 
drumul către insulă furtuna ne azvârlise, spre fericirea 
noastră, pe malurile acelea. Or, cum trăiam mereu cu 
teamă în suflet, adeseori și-n multe lucruri făcut-am și eu 
ca și ele, după obiceiul mănăstirii. lar când stăpâna lor, 
căreia i se zice stareță, m-a întrebat de vreau să mă întorc 
în Cipru, eu i-am răspuns că n-am pe lume dorinţă mai 
aprinsă; dar dânsa, cu multă grijă fiind faţă de cinstea 
mea, nu se încumeta să mă încredinţeze nici unui călător 
din câţi mergeau spre Cipru, până ce, să tot fie vreo două 
luni de-atunci, nimerind la mănăstire niscaiva francezi de 
treabă dimpreună cu femeile lor, dintre care una era rudă 
cu stareța, auzind ea că se duceau la Ierusalim să se 
închine la mormântul unde, după ce-l omorâseră iudeii, 
fusese îngropat acela căruia i se roagă ei, mă dădu în grija 
lor, rugându-i să mă ducă la tatăl meu în Cipru. Cât de 
frumos s-au purtat cu mine oamenii aceia, cu câtă bucurie 
m-au primit ei și nevestele lor e lung de spus și, dacă aș 
face-o, n-aș mai ajunge niciodată să-mi isprăvesc povestea. 
Destul atâta că, urcându-ne pe o corabie, după mai multe 
zile am ajuns la Baffa; și văzându-mă eu acolo, pe unde 
nimeni nu știa de mine, fără să știu ce să le spun acelor 
oameni cumsecade care doreau cu orice preț să mă 
înfăţișeze tatii, după cum le poruncise cucernica femeie, 
Dumnezeu, înduioșat pesemne de soarta mea vrăjmașă, mi- 
| scoase în cale pe Antigono, pe care îl întâlnii pe mal, 
tocmai în clipa când scoboram la Baffa. Chemându-l 
degrabă, i-am spus pe limba noastră, spre a nu fi înțeleasă 
de însoțitorii mei și nici de femeile lor, să se prefacă a mă 


176 


primi ca și pe fiica lui. El mă înţelese de îndată și 
primindu-mă cu multă bucurie, cinsti pe oamenii aceia și 
pe femeile lor după bietele lui puteri, iar pe mine mă 
trimise regelui din Cipru, care mă primi și mă trimise aici 
acasă, purtându-se cu mine așa de omenos cât n-aș putea 
nicicând să povestesc cu vorba. Acu, de-a mai rămas ceva 
de spus, să spună Antigono, care a auzit din gura mea de 
mii de ori povestea. 

Antigono, răsucindu-se către sultan, îi zise: 

— Stăpâne, fata ţi le-a spus pe toate, așa cum mi le-a 
spus și mie în repetate rânduri și așa precum mi-au spus și 
oamenii aceia de treabă care au adus-o pân' la Baffa. Un 
singur lucru nu ţi-a spus și eu socot că n-a făcut-o din 
pricină că nu se cade să spună tocmai ea aceasta; și- 
anume, mărturia dată de oamenii aceia și de nevestele lor 
despre viața cinstită pe care a dus-o dimpreună cu 
călugărițele, despre virtutea ei și toată a ei purtare, ce-i 
vrednică de laudă, despre potopul cel de lacrimi pe care l- 
au vărsat femeile și oamenii aceia când, dându-mi-o în 
pază mie, s-au despărțit de ea. Lucruri ce, dacă aș sta să le 
înșir cu de-amănuntul, așa precum mi-au fost și mie 
povestite, nu azi, dar nici la noapte n-aș mai ajunge să 
sfârșesc. De ajuns să-ţi spun atâta că (după câte 
mărturiseau ei prin cuvintele lor și după câte mi-am dat eu 
singur seama) măria-ta te poţi lăuda că ai cea mai 
frumoasă fată, cea mai vrednică și mai cinstită din câte 
fete de împărat mai sunt pe lumea asta. 

Sultanul, auzind acestea, simţi că-i crește inima de 
bucurie și prinse a se ruga să-l lumineze Dumnezeu, astfel 
încât să poată răsplăti cum se cuvine pe cei ce-i 
preacinstiseră copila și mai cu seamă pe regele Ciprului, 
care i-o trimisese acasă cu atâta cinste și alai; apoi, la 
câteva zile după acestea, răsplătindu-l pe Antigono cu 
daruri împărătești, îi îngădui să se întoarcă în Cipru și 
mulțumi regelui prin scrisori și prin trimiși de vază, aleși 
anume pentru aceasta, de toate cele ce făcuse pentru 

copila sa. Şi, dorind el să ducă până la capăt câte începuse 
a face, să-și deie adică fata după regele din Garbo, îi 
desluși acestuia toată povestea fetei, scriindu-i că de 
cumva ar mai fi vrut-o de nevastă, să și trimită după dânsa. 
Regele din Garbo foarte se bucură de-o veste așa de bună 
și trimițând o seamă de cavaleri și doamne ca să-i aducă 
fata, o întâmpină cu mare bucurie. lar dânsa, care se 
culcase cu opt bărbaţi la rând, cam de vreo zece mii de ori, 
cu dânsul se culcă fecioară, ba încă dându-i și dovada cum 
că era neprihănită; pe urmă, ca regină, trăi ferice lângă 
dânsul ani mulţi și îmbelșugaţi, de unde s-a iscat și vorba: 
Gurita sărutată în veci nu vestejește, ba dimpotrivă, ca și 
luna, din lună-n lună se-nnoiește. 

POVESTEA A OPTA 


Contele d'Angers, învinuit pe nedrept, e surghiunit din 
ţară și nevoit să-și lase copilașii în Anglia, pe fiecare 
într-altă parte; întorcându-se pe ascuns din Scoţia, îi 
găsește cu bine și apoi, intrând ca grăjdar în oastea 
regelui Franţei, până mai la urmă e dovedit nevinovat 
și i se face dreptate. 


Doamnele suspinară îndelung, înduioșate de feluritele 
întâmplări ale frumoasei Alatiel; dar cine poate ști care era 
pricina acelor suspine? Se prea poate că unele din ele să fi 
suspinat mai degrabă de dorul atâtor nunţi la rând, decât 
de mila miresei. Ci lăsându-le deoparte pe acestea, după 
râsul stârnit de ultimele cuvinte ale lui Pamfilo, regina, 
văzând că-și isprăvise povestea, se întoarse către Elisa și-i 
porunci să intre și ea în horă cu o poveste de-a ei. lar 
dânsa, bucuroasă, prinse a grăi astfel: 

— Cuprinzător e câmpul căruia noi în lung și-n lat îi 
măsurăm astăzi cuprinsul, și orișicine poate să afle miez 
povestii sale, nu unul, ci chiar zece, căci soarta din belșug 
l-a semănat cu întâmplări, și triste și ciudate. Drept care, 
alegând și eu o întâmplare din atâtea, voi spune cum că 
împărăţia Romei, trecând din stăpânirea Franţei în cea 
germană, se iscă între cele două popoare o vrăjmășie 
cruntă și-o luptă necurmată; din care pricină, fie pentru a- 
și apăra ţara, fie pentru a-și spăla rușinea, regele Franţei 
împreună cu un fiu de-al său puseră la grea încercare 

puterile ţării și, ajutaţi fiind de rude și de prieteni, adunară 
oștire câtă frunză și iarba și-i porunciră cale împotriva 
dușmanului. Dar până a nu pleca și ei la drum, ca să nu-și 
lase ţara fără cârmuitor, cunoscându-l pe Gualtieri, conte 
d'Angers, ca om de neam și înțelept, slujitor și prieten 
credincios, părându-li-se lor c-ar fi mai potrivit ca fire cu 
viaţa de la curte decât cu osteneala luptei, deși se pricepea 
prea bine la războaie, îl lăsară pe el drept înlocuitor și 
stăpân pe întreaga cârmuire a regatului, și apoi porniră la 
drum. 

Gualtieri se puse pe lucru, muncind cu înțelepciune și cu 
rânduială în slujba încredinţată și sfătuindu-se întru toate 
cu regina și cu nora ei; și, deși doamnele fuseseră lăsate în 
paza lui, el le cinstea ca pe stăpâne și ca atare le slujea. 

Frumos la trup și de ani vreo patruzeci la număr, 
Gualtieri era plăcut la chip și ales întru deprinderi ca 
nimeni altul în toată ţara. Apoi, pe lângă acestea, n-ai fi 
putut găsi pe vremurile acelea un cavaler mai dulce și mai 
duios la vorbă și nici vreunul să se poarte mai mândru 
îmbrăcat ca el. Or, regele Franţei și fiul său fiind plecaţi în 
război, și murind între acestea femeia lui Gualtieri - care-i 
lăsase doi copii, o fată și-un băiat - cum tot umbla el pe la 
curte și tot sfătuia cu doamnele de treburile ţării, se 
întâmplă ca nora regelui să pună ochii pe el și cântărindu-i 
cu drag nespus făptura și deprinderile alese, să înceapă 
într-ascuns cu patimă a-l iubi. Și, simțindu-se ea tânără și 
proaspătă, iar pe el știindu-l fără femeie, cugetă că nu-i va 
fi greu să-și împlinească voia; de aceea, socotind că doar 
rușinea avea să-i stea în cale, se hotări s-o alunge și să-i 
mărturisească toată iubirea ei. Drept care într-o bună zi, 
aflându-se ea singură și socotind că-i vremea să-și 
potolească focul, destăinuindu-și dragostea, trimise după 
el, ca și când alte cele ar fi dorit să-i spună. 

Gualtieri, ale cărui gânduri erau departe mult de cele ale 
femeii, i se înfăţișă pe dată și, după ce se așezară pe voia 
ei pe-un pat, singuri într-o odaie, cavalerul o întrebă în 

două rânduri de ce anume îl chemase. Femeia, după ce 
tăcu o vreme, în cele din urmă, îmboldită de iubire și 
împurpurată de rușine, începu să-i spună, cu vorba ruptă 
de suspine, așa precum urmează: 

— Iubit și dulce prieten, domnia-ta, prea înţelept cum 
ești, îţi poţi da lesne seama cât de firavă e firea bărbatului 
și a femeii, ba din anume pricini a unora dintre femei chiar 
mai șubredă decât a celorlalte. De aceea, în faţa celui ce 
judecă pe drept, păcatul, chiar dacă e la fel în toţi, se cade 
pedepsit în fiecare altminteri. Or, de-i așa cum zic, cine ar 
putea să spună că nu-i mai vrednic de ocară omul, fie el 
bărbat ori femeie, ce nevoit fiind să muncească ca să-și 
câștige pâinea, se lasă totuși furat de iubire, decât de pildă 
o femeie trăită în huzur și avută, căreia toate poftele i se 
împlinesc din plin. Eu una, zău, nu cred să se găsească 
cineva care să spună asta. Din care pricină socotesc că 
averile și huzurul unei atari femei îi sar într-ajutor și-i 
ușurează vina, de cumva tocmai ea se lasă ispitită de 
dragoste; iar dacă totuși îi rămâne încă vreun dram de 
vină, și aceea i se iartă, dacă a știut să aleagă un iubit 
vrednic de dragostea ei. Or, de vreme ce la mine, după 
câte socot eu, și bogăţie afli, și alegere cu cap, și altele ce 
îndeamnă la iubire, cum ar fi tinereţea mea sau calea 
lungă ce mă desparte de bărbat, toate acestea s-ar cădea 
să-mi sară într-ajutor și partea mea s-o ţină în dragostea 
ce-ţi port. Și de-or putea să aibă în sufletul tău același 
răsunet pe care îl au în sufletul înțelepţilor, atunci te rog 
frumos să-mi vii într-ajutor și să mă sfătuiești. Nu mint 
când spun că, fiind bărbatul meu așa de departe de mine și 
eu nefiind în stare să-mi birui poftele trupești și nici 
puterea dragostei, ce amândouă ascund atari puteri în ele 
încât nu doar pe noi, femei plăpânde, ci chiar bărbaţi 
puternici au izbutit să înfrângă și înfrâng și astăzi încă, 
aflându-mă eu în tihna și belșugul în care mă vezi, m-am 
lăsat prinsă în mrejele iubirii și-n voia ei mi-am părăsit 
făptura. Și, deși bine știu că lucru-acesta, de-ar fi să-l știe 

și ceilalţi, n-ar fi tocmai cinstit, de-l tăinuiesc socot că nu 
mai ai la ce să-l judeci ca atare; unde mai pui că dragostea 
ţine într-atât cu mine, încât nu numai că nu mi-a orbit 
mintea în alegerea iubitului, dar mi-a sărit și într-ajutor 
scoțându-mi-te în cale și învrednicindu-te pe tine de 
dragostea unei femei ca mine. Căci eu, de nu mă înșală 
părerile sau ochii, te socotesc cel mai frumos, cel mai 
plăcut, cel mai fermecător și înţelept curtean și cavaler din 
tot regatul Franţei; și precum pot de mine să zic că-s fără 
soț, la fel și despre tine pot spune că nu ai nevastă. De 
aceea dar, te rog, pe dragostea ce-ţi port, să mă îndrăgești 
și tu și să ai milă oarecum de tinerețea mea, care de dorul 
tău se mistuie cu-ncetul ca gheaţa lângă foc. 

Acestor vorbe le urmară atâtea lacrimi slobozite, încât 
femeia care încă ar mai fi vrut să-l roage nu mai găsi puteri 
să sufle nici o vorbă; și, aplecându-și faţa, aproape biruită, 
se rezemă cu capul plângând de pieptul lui. 

Contele, credincios stăpânului său, dojeni cu asprime 
netrebnica iubire a femeii și îndepărtând-o de la el, căci sta 
să-i sară-n braţe, i se jură că mai degrabă ar fi îndurat să-l 
taie în mii de bucățele, decât să rabde în el sau în oricare 
altul ocară ca aceasta faţă de domnul său. Femeia, 
auzindu-l, își uită ca prin farmec dragostea și arzând de-o 
mânie cumplită îi zise: 

— Mojic ce ești, crezi c-am să rabd să-mi terfelești 
iubirea? Las' că-ţi arăt eu ţie: de vreme ce-mi vrei moartea, 
oi pune eu să te omoare și să te-alunge din regat! 

Și zicând așa, își vâri mâinile în păr, răvășindu-l și 
smulgându-și-l, iar apoi, rupându-și hainele pe piept, 
începu să tipe cât o ţinea gura: 

— Săriți!  Săriţi! Contele d'Angers vrea să mă 
necinstească! 

Contele, auzind una ca asta, cum de invidia curţii se 
îndoia mai mult decât de propriu-i cuget, temându-se ca nu 
cumva din pricina ei să se pună mai mult temei pe vorbele 
femeii decât pe nevinovăția sa, se ridică degrabă în 

picioare și, ieșind din odaie și din palat, dădu fuga la el 
acasă, unde, fără a mai chibzui cu nimeni, își urcă copiii pe 
cal și, încălecând și el alături, porni cu ei cu tot în grabă 
mare spre Calais. 

La tipetele doamnei se adunară o groază de curteni, care 
văzând-o în ce hal era și auzind de ce ţipase, nu numai că-i 
dădură crezare imediat, dar mai și adăugară pe deasupra 
că purtarea aleasă și plină de farmec a contelui fusese 
ticluită anume și din vreme, numai și numai ca să poată să- 
și atingă ţinta; și numaidecât se repeziră la casele contelui 
ca să-l prinză; dar fiindcă nu-l găsiră, furară tot ce se găsea 
în ele și pe urmă le dărâmară până-n temelii. Vestea, așa 
rușinoasă cum era, trecând din gură-n gură, ajunse în 
tabără, la urechile regelui și ale fiului său. Drept oare 
aceștia, mânioși peste măsură, îl osândiră pe conte 
dimpreună cu urmașii săi la surghiun pe viaţă, făgăduind 
răsplată împărătească aceluia ce viu sau mort l-ar fi adus 
în faţa lor. 

Contele, amărât la gândul că, fugind, din nevinovat ce 
era, el singur se învinovăţea, ferindu-se de oameni și fără a 
fi recunoscut, ajunse la Calais, iar de acolo, împreună cu 
copiii, trecu degrabă în Anglia, unde îmbrăcat în straie de 
cerșetor luă drumul Londrei. Până a nu intra însă în oraș, 
povăţui copiii cu vorbe multe și înțelepte la două lucruri 
mai cu seamă: întâi și întâi să-și poarte cu răbdare sărăcia 
în care soarta îi azvârlise cu dânsul dimpreună fără de vina 
lor; iar în al doilea rând, de-și aveau dragă viaţa, să nu 
spună nimănui nici de unde și nici ai cui erau. Băiatul, pe 
nume Luigi, avea vreo nouă ani, iar fata, căreia îi zicea 
Violante, să tot fi avut vreo șapte; copiii, pe cât putură, 
bieţii, cu vârsta lor plăpândă, pricepură bine povaţa 
părintească și-o dovediră și prin fapte când se ivi prilejul. 
Dar, spre a-i ascunde și mai bine, contelui i se păru nimerit 
să le schimbe și numele; de aceea îi zise băiatului Perotto, 
iar fetiţei Giannetta. Și, ajungând ei la Londra, așa în 
zdrenţe cum erau, se puseră a cerși rugându-se pentru 

pomană, așa precum adesea vezi cerșind și pe la noi 
francezi vagabonzi. 

Or, într-o bună zi, nimerindu-se ei într-acest chip la ușa 
unei biserici, se întâmplă ca tocmai atunci să iasă din 
biserică o doamnă de vază, soţia unuia din mareșalii 
regelui, care, văzându-l pe conte împreună cu cei doi 
copilași care cereau de pomană, îl întrebă de unde era și 
de erau ai lui copiii. Contele răspunse că era din Picardia 
și că din pricina unei nemernicii săvârșite de-un fiu al său 
mai mare fusese nevoit să-și ia lumea în cap, dimpreună cu 
mezinii. Doamna, miloasă din fire, se uită la fetiţă și aflând- 
o pe placul ei, căci era frumoasă, gingașă și plăcută, îi zise: 

— Om bun, dacă te învoiești să-mi lași fetița asta, de 
vreme ce pare cuminte, eu bucuros o iau la mine și, de-o fi 
vrednică la treabă, când o să-i vină vremea, am s-o mărit și 
poţi fi încredinţat că n-o să-i meargă rău. 

Contele, bucuros nevoie mare, îi răspunse degrabă că se 
învoiește și i-o dădu cu lacrimile în ochi, rugând-o să-i 
poarte de grijă. Apoi, văzându-și fata așezată și bine știind 
și-n a cui casă, cugetă să nu rămână mai mult pe locul 
acela; drept care, tot cerșind, străbătu de-a curmezișul 
insula, cu mare greu ce-i drept, ca unul care nu era 
deprins să umble pe jos, și ajunse dimpreună cu Perotto în 
Țara Galilor. Acolo se afla încă unul din mareșalii regelui, 
care trăia pe picior mare și ţinea pe lângă casă o mulțime 
de slujitori; la curtea lui, contele se obișnui să tragă 
adesea, dimpreună cu copilul, spre a căpăta de mâncare. 
Or, aflându-se acolo la vremea aceea și unul din feciorii 
mareșalului, care împreună cu alţi copii de domn își făceau 
joaca cu întreceri la sărituri și fugă, Perotto se amestecă și 
el în joc și începu la fel cu ei, ba și mai bine încă, să sară și 
să fugă. Treabă ce, nimerindu-se o dată s-o vadă și 
mareșalul regelui, placându-i purtarea băiatului, întrebă 
cine era. I se răspunse că e copilul unui om sărac, ce 
nimerea uneori pe acolo să ceară de pomană. Mareșalul 
puse să i se ceară copilul și contele, care de mult se tot 

ruga lui Dumnezeu să-și facă și pomană asta, i-l dădu 
bucuros, deși i se rupea inima la gândul că se desparte de 
copil. 

Căpătuindu-și copiii, contele se gândi să nu mai șadă-n 
Anglia; de aceea, făcu ce făcu și trecu în Irlanda, unde, 
ajungând la Stanford, intră ca slugă la un cavaler al unui 
conte de pe acolo, făcând tot soiul de treburi, cum face 
orișice grăjdar. În locul acela, fără a-l cunoaște nimeni, 
rămase multă vreme, ducându-și zilele cu trudă și cu 
destule lipsuri. 

Violante, căreia îi zicea acum Giannetta, creștea din an 
în an și-n trup și-n frumuseţe pe lângă blânda doamnă din 
Londra; și atâta drag prinseseră de ea și doamna, și 
bărbatul, și-ai casei, și străinii, și toţi cei care o cunoșteau, 
de nu-ţi venea să crezi minune ca aceasta: căci n-ai fi găsit 
om care văzând-o cum se poartă să n-o găsească vrednică 
de bine și de fericire. Din pricina aceasta doamna, care o 
primise din mâinile părintelui ei, fără să afle despre dânsul 
mai mult decât aflase din gura lui, își puse-n gând s-o 
mărite potrivit stării și neamului ei, pe care îl socotea de 
rând. Dar Dumnezeu, preadreptul, știind-o de viță veche și 
pe deplin nevinovată, hotărî altminteri; și ca să nu încapă 
pe mâna cine știe cui - un vlăstar de neam ca ea - cuvine-se 
să credem că cele întâmplate s-au săvârșit astfel din mila 
lui cerească. 

Doamna cu care sta Giannetta avea de la bărbatul ei un 
singur fecior și-l îndrăgeau părinţii că pe ochii lor din cap; 
nu numai fiindcă Dumnezeu îl făcuse băiat ci și pentru că 
tare vrednic se arăta a fi, și cuviincios, și iscusit, și mai 
viteaz, și mai frumos ca orișicare altul. Băiatul, cu vreo 
șase ani mai vârstnic ca Giannetta, văzând-o cum era, ca 
ruptă din soare, se îndrăgosti de ea până peste urechi, de 
nu mai cunoștea ziua de noapte. Dar, fiindcă își închipuia 
că fata nu-i de neam, nu numai că nu cuteza s-o ceară de 
nevastă părinţilor săi, dar se mai și temea - dacă cumva s- 
ar fi aflat că o iubește - să nu fie ţinut de rău că-și alesese o 


185 


iubită nevrednică de el, de aceea, pe cât putea, își tăinuia 
iubirea și, tăinuind-o, îl muncea mai rău decât dac-ar fi 
spus-o. Apoi, de la o vreme, de atâta amar și fiere, căzu la 
pat bolnav și încă rău de tot. Fură chemaţi mulţi doctori 
să-l caute; și-l căutară, dar nefiind chip să-i afle boala, 
pierdură toţi nădejdea de a-l vindeca vreodată. Din pricina 
aceasta și tatăl său și maică-sa răbdau atâta chin și atâta 
suferinţă, încât un dram mai mult i-ar fi răpus pe dată; și în 
mai multe rânduri cu rugi fierbinţi îl întrebară de pricină 
răului, dar feciorul ofta numai din greu sau le spunea că-l 
mistuie durerea și că moare. 

Într-o zi, cum îi ședea alături un doctor tânăr foarte, dar 
priceput la carte, și îl ţinea de mână pe locu-n care doctorii 
aud cum bate inima, se nimeri să intre tocmai atuncea în 
odaie, cu o treabă oarecare, Giannetta, care, de dragul 
maică-si, îl îngrijea cu multă râvnă. Tânărul, de îndată ce-o 
văzu, fără a clinti și fără a scoate o vorbă, simți că-i cresc 
în piept văpăile iubirii și sângele pe îndată prinse a-i 
zbucni mai tare. Doctorul simţi numaidecât bătaia și, deși 
se miră în sinea lui, rămase nemișcat să vadă cât mai ţine. 
Şi ce să vezi: nici nu ieși fata bine pe ușă că bătaia se și 
potoli; doctorul chibzui atunci c-a dat de urma bolii. Şi 
după o vreme, ţinându-l mereu pe tânăr de mână, o chemă 
din nou pe Giannetta, ca și cum ar fi vrut s-o întrebe de 
ceva. Fata veni pe dată, dar nici nu păși bine în odaie, că 
bătaia sângelui prinse din nou a se înteţi și cum plecă se 
potoli ca prin farmec. Deci, socotindu-se doctorul pe deplin 
încredinţat de pricina bolii, se ridică și, luând deoparte pe 
părinţii băiatului, le zise: 

— Sănătatea feciorului vostru nu stă în puterea noastră, 
ci în mâinile Giannettei, pe care, din anumite semne, fără 
de nici o îndoială, am înţeles că o iubește cu patimă, deși, 
pe câte văd, ea pare a nu-și da încă seama. Acu, dacă vi-i 
dragă viaţa băiatului, știți bine ce aveţi a face. 

Părinţii, auzind una ca asta, deși îi mâhnea că bănuiala 
lor se adeverise dreaptă și ca atare ar fi trebuit să i-o deie 

băiatului de nevastă pe Giannetta, se arătară mulţumiţi că, 
de bine de rău, boala își avea barem leac. De aceea, cum 
plecă doctorul, se duseră împreună la bolnav și doamna îi 
spuse așa: 

— Copile drag, n-aş fi crezut vreodată c-ai să-ţi ascunzi 
de mine dorinţele, oricare ar fi fost ele și mai cu seamă 
când știai că te prăpădești cu zile ducându-le dorul. Căci s- 
ar fi cuvenit să știi că nu-i pe lume lucru pe care să-l pot 
face spre mulțumirea ta și să nu-l fac, doar dacă cumva n-o 
fi vreun lucru necinstit. Dar de vreme ce așa ai socotit să 
te porţi, Dumnezeu, dovedindu-ți mai multă îndurare decât 
ţi-ai dovedit tu singur, ca să nu te prăpădești de această 
boală, ne-a deslușit pricina răului, care nu-i alta decât 
iubirea multă ce-o porţi unei copile. La drept vorbind, n-ai 
fi avut la ce să-ţi tăinuiești iubirea, căci ea-i a tinereții și, 
dacă n-ai iubi, n-aș da un ban pe tine. De aceea, dragul 
mamii, nu te feri de mine și spune-mi ce te doare, iar 
gândurile și aleanul ce te-au adus la pat alungă-le și alină- 
ți focul; căci una vreau să crezi și anume că nu e lucru să 
mi-l ceri, pe care eu, de-mi șade în putere, să nu-l 
înfăptuiesc pe dată, ca una ce te am drag, mai drag și 
decât viaţa. Alungă de la tine și frica și rușinea și spune-mi 
de-s în stare să-ţi vin într-ajutor; iar de-i găsi cumva că nu 
mă ostenesc destul ca să-ţi plinesc dorinţa, socoate-mă pe 
mine drept maica cea mai crudă din câte-n lumea asta 
purtat-au prunci la sân. 

Tânărul auzind cuvintele maică-si, dintru început fu 
cuprins de rușine, dar apoi, cugetând că nimeni altul n-ar fi 
putut mai bine decât ea să-i împlinească voia, alungă 
rușinea și-i zise astfel: 

— Doamnă, un singur lucru m-a îndemnat să-mi 
tăinuiesc iubirea și anume faptul că bătrânii, după câte am 
priceput eu, nu vor să-și mai aducă aminte de tinereţea lor. 
Dar, bună cum te văd și îngăduitoare, nu numai că mă 
îndemni să nu tăgăduiesc câte-ai bănuit despre mine, dar 
mă aduci a-ţi spune și cine îmi este dragă, de mi te legi, 

precum ai zis și pe cât poţi, să-mi împlinești dorinţa. Și 
atunci de bună seamă m-oi vindeca cu totul. 

Femeia (punând prea mult temei pe cele câte apoi se 
întâmplară tocmai anapoda decât le potrivise ea cu 
gândurile ei) îl îndemnă să-i spună tot, tot ce-i ședea pe 
inimă, căci ea fără întârziere i-ar fi împlinit dorinţa. 

— Mamă, grăi atunci băiatul, frumuseţea și purtarea 
vrednică de laudă a Giannettei noastre, faptul că n-am 
putut-o face nici barem să-și dea seama de dragostea ce-i 
port, necum să aibă milă de suferința mea, precum și 
faptul că n-am cutezat să-mi spun amarul nimănui, m-au 
adus în halul în care mă vezi; iar dacă cele făgăduite de 
tine n-or ajunge să se împlinească într-un fel sau altul, poţi 
fi încredinţată că nu mai am mult de trăit. 

Femeia, socotind că-i mai nimerit să-l mângâie decât să-l 
dojenească, răspunse zâmbind: 

— Băiete, băiete! Pentru atâta lucru ai căzut la pat? Fii 
liniștit și las' pe mine, c-am să te vindec eu. 

Tânărul, plin de nădejdi, în scurtă vreme se întremă, iar 
maică-sa, bucuroasă, începu a chibzui cum să facă și să 
dreagă ca să se ţină de făgăduinţa dată. Şi într-o bună zi, 
chemând-o pe Giannetta, începu s-o întrebe, mai cu gluma, 
mai cu vorbă bună, dacă nu cumva are vreun iubit. Fata, 
roșindu-se până în vârful urechilor, răspunse: 

— Doamnă, unei biete fete izgonite de la casa ei și care- 
și duce viaţa slujind pe la străini nu-i şade bine și nici nu se 
cade să-i stea capul la dragoste. 

La care doamna îi răspunse: 

— Dacă n-ai iubit, ţi-om găsi noi unul, ca să te bucuri și 
tu de viaţă și să afli desfătare în farmecele tale; frumoasă 
precum ești nu se cuvine să rămâi fără iubit la vârsta ta. 

— Doamnă, răspunse Giannetta, domnia-ta m-ai scos din 
sărăcia în care trăiam împreună cu părintele meu și m-ai 
crescut ca pe copila ta; de aceea s-ar cădea să-ţi fac 
oricând pe voie. Dar de nu pot acum să-ţi împlinesc 
dorința, nu cred că-s vinovată. De vrei cumva să mă măriţi, 

am să-mi iubesc bărbatul, dar pe-altul niciodată; căci din 
strămoși doar cinstea mi-a mai rămas drept moștenire; iar 
pe aceea, cât trăiesc am s-o păzesc cu strășnicie și-am să 
mi-o păstrez întreagă. 

Cuvintele acestea se arătară a fi cu totul potrivnice 
socotelilor pe care și le făcuse femeia ca să-și poată ţine 
făgăduiala față de fecior. Dar, înţeleaptă cum era, lăudă 
totuși în sinea ei răspunsul fetei, și-i zise apoi: 

— Se poate una ca asta, Giannetta? Dar dacă regele, de 
pildă, ce-i tânăr cavaler, precum și tu frumoasă jupâniţă, ti- 
ar cere o mărturie a dragostei ce-i porţi, ai cuteza să i te 
împotrivești? 

La care Giannetta răspunse numaidecât: 

— Regele m-ar putea sili; dar cu învoirea mea n-ar izbuti 
nicicând să aibă ceva de la mine, dacă lucrul n-ar fi cinstit. 

Doamna pricepându-i hotărârea, lăsă deoparte vorba și 
chibzui s-o pună la încercare: îi spuse dar băiatului că de 
îndată ce se va însănătoși s-o ia pe fată cu el într-o odaie și 
să încerce apoi să-și stâmpere dorinţa; căci socotea, zicea 
femeia, că nu se cade tocmai ea să-i predice fetei și să se 
roage de ea pentru feciorul ei, ca o mijlocitoare de rând. 
Tânărul nu se arătă nici pe departe mulțumit de sfaturile 
maică-si și sănătatea lui se înrăutăţi din nou. Doamna, 
văzând acestea, mărturisi Giannettei câte pusese la cale, 
dar o găsi mai hotărâtă ca oricând să nu-și știrbească 
cinstea. Atunci îi povesti și bărbatului ei câte făcuse și, 
deși lucrul li se părea din cale-afară de greu, hotărâră 
amândoi să deie băiatului de nevastă pe Giannetta, 
socotind că-i mai bine să-și aibă copilul sănătos alături de o 
nevastă nepotrivită cu neamul lui, decât mort și fără de 
nevastă. Și după nesfârșite tocmeli și chibzuieli o făcură și 
pe asta. Giannetta fu nespus de bucuroasă și cu inima 
smerită îi mulţumi lui Dumnezeu că nu-și uitase de dânsa; 
dar, cu toată fericirea ei, nu cuteză nicicând să spună c-ar 
fi mai mult decât copila unui sărman picard. Tânărul se 
vindecă pe deplin, se cunună cu fata mai fericit ca 

orișicare și începu cu dânsa din plin să se desfete. 

Perotto, rămas în Ţara Galilor la mareșalul regelui, 
crescând și el, fu îndrăgit de nobil și se făcu frumos și 
vrednic de nu-i găseai pereche în toată ţara; căci nu era 
ispravă de arme, fie luptă, întreceri sau turnir în care el să 
poată fi bătut. I se zicea Perotto Picardul și-și făurise faimă 
și nume cu răsunet. lar Dumnezeu, care nu-i uitase 
surioara, îi dovedi că nici de el nu-și uită cu una, cu două. 
Abătându-se în ţinuturile acelea o molimă grozavă, boala 
seceră aproape jumătate din băștinași, iar cei rămași mai 
toţi fugiră care pe unde, încât părea că locul e părăsit de 
lume. În molima aceasta se prăpădi și mareșalul și nevasta 
lui cu un fecior de-al lor și alții mulţi, nepoți, și fraţi, și 
rude; nu rămase de pe urma lor decât o fată tocmai bună 
de măritat și Perotto dimpreună cu alţi câţiva feciori de 
casă. Și potolindu-se de la o vreme molima, fata, sfătuită 
de cei ce mai erau în viaţă, spre bucuria lor, îl alese pe 
Perotto de bărbat, căci era tânăr, vrednic și iscusit la 
treabă, și-n felul acesta îl făcu stăpân pe toată moștenirea 
ei. Nu trecu mult timp și auzind regele Angliei că-i murise 
mareșalul, cum cunoștea și dânsul vitejia lui Perotto 
Picardul, îl așeză în scaunul răposatului și-l făcu mareșal. 
Aceasta e povestea celor doi copii nevinovaţi ai contelui 
d'Angers, pe care el îi părăsise-n lume și-i socotea pierduti. 

Trecuseră mai bine de optsprezece ani de când contele 
d'Angers fugise din Paris și se afla-n Irlanda, pe unde își 
ducea ca vai de lume zilele, când, ajuns la vârsta 
cărunteții, i se făcu dor de copiii săi și dori să vază ce se 
întâmplase cu ei. Dar, știindu-se pe sine cu totul 
preschimbat din ceea ce fusese odinioară pe vremea 
tinereţii sale, când huzurea de bine, și simțindu-se mai 
vânjos la trup acum, după viața de trudă pe care o 
îndurase, se despărţi sărac și rupt de stăpânul său, pe care 
îl slujise ani de-a rândul, și plecă în Anglia. Ajuns acolo, se 
duse drept la locul unde-l lăsase pe Perotto și-l găsi 
mareșal și om de mare vază, sănătos, voinic și chipeș, 

lucru care îl mulțumi foarte; de spus însă nu-i spuse cine 
era, dorind să știe întâi și rosturile fetei. Din care pricină 
porni mai departe la drum și până la Londra nu se opri. 
Acolo, întrebând pe ascuns despre doamna la care-și lăsase 
copila și despre starea ei, află că Giannetta se măritase cu 
feciorul doamnei. Mare-i fu bucuria și socoti bătrânul că 
tot ce îndurase atâţia ani de zile era nimica toată, de 
vreme ce-și găsea acum copiii sănătoși și așezați cu bine. 
Dornic să-și vadă fata, se puse dar să dea târcoale casei în 
care locuia, îmbrăcat în straie de cerșetor. Și într-o bună 
zi, văzându-l Giachetto Lamiens (așa-i zicea bărbatului 
Giannettei), i se făcu milă de sărăcia și bătrâneţea lui și 
porunci unei slugi să-l ducă în casă și să-i deie de mâncare; 
iar sluga îi ascultă porunca. 

Giannetta avusese cu Giachetto mai mulţi copii, dintre 
care cel mai mare n-avea mai mult de opt ani, copii mai 
drăgălași și mai frumoși ca nimeni alţii. Copilașii, de îndată 
ce-l văzură pe conte mâncând, cât ai bate din palme se 
adunară roată în jurul lui, bucuroși nevoie mare, de-ai fi 
crezut că simt prin tainice puteri că el e moșul lor. Iar 
contele, știind că-i erau nepoți, îi mângâia cu dragoste și 
dor, din care pricină copiii nicicum nu mai voiau să se 
despartă de dânsul, deși dascălul lor îi chema mereu. 
Giannetta, auzind acestea, ieși dintr-o odaie și începu să 
strige la copii, ameninţându-i cu bătaia, de nu se supuneau 
pe dată. Copiii se puseră pe plâns, zicând că vor să stea cu 
moșul, care îi iubea mai tare decât dascălul. La auzul 
acestor vorbe, și contele și doamna făcură haz de ele. Și 
vrând el să-și cinstească fata, ca pe-o doamnă ce era, se 
ridică în picioare, nu ca părinte, ci ca un om sărman 
căruia-i dai pomană; și văzând-o, o bucurie fără margini îi 
copleși inima. Giannetta însă nu-l cunoscu nici atunci, nici 
mai târziu, căci se schimbase tare mult: bătrân, încărunţit, 
bărbos, și slab, și ars de soare nici n-aducea măcar cu cel 
de altădată. In cele din urmă, văzând Giannetta că nu-i 
chip să despartă copiii de dânsul și că de i-ar fi dus cu sila 

s-ar fi pornit pe plâns, porunci dascălului să-i mai lase să 
stea o bucată de vreme cu bătrânul. 

Intre acestea se nimeri să se întoarcă acasă părintele lui 
Giachetto, mareșalul, și să audă din gura dascălului cele 
întâmplate cu copiii. Din care pricină, cum n-o prea avea la 
inimă pe Giannetta, zise: 

— Lasă-i în plata Domnului și a urgiei sale! Că neamul 
prost tot la obiele trage. Dacă din mamă-s viţă de calic, nu- 
i de mirare că tot cu ei se adună. 

Contele îi auzi vorba și se întunecă la suflet; dar 
aplecând spinarea rabdă și ocara asta, așa precum răbdase 
și altele atâtea. Giachetto, care auzise și el de bucuria cu 
care copiii îl întâmpinaseră pe bătrân, adică pe conte, deși 
nu-i prea venea la socoteală, porunci de dragul lor și ca să 
le mai curme plânsul, să-l lase să se aciuiască la casa lui, 
de s-ar fi învoit c-o slujbă oarecare. Bătrânul răspunse c-ar 
rămâne bucuros de i s-ar da vreo treabă de grăjdar, căci 
toată viaţa lui de cai se îngrijise și alta nu știa să facă. I se 
dădu dar cal, să-l aibă-n grijă sa, și când sfârșea cu lucrul 
se apuca de joacă cu copiii. 

În vreme ce soarta rânduia într-acest chip viaţa contelui 
d'Angers și a copiilor săi, se întâmplă ca regele Franţei, 
care în mai multe rânduri încheiase pace cu nemţii, să 
moară și-n locul lui să fie încoronat drept rege feciorul său, 
cel cu nevasta cu pricina. Noul cârmuitor, după un răstimp 
de pace, porni din nou cumplită războire, la care regele 
Angliei, ca unul ce se afla a fi rudă cu dânsul, îi trimise 
într-ajutor oştire multă, sub cârmuirea lui Perotto, 
mareșalul său, și a lui Giachetto Lamiens, feciorul celuilalt 
mareșal, cu care porni la drum și contele d'Angers; și, 
aflându-se el pe câmpul de bătaie, rămase multă vreme 
acolo, în slujba de grăjdar, fără a-l cunoaște nimeni. Și, 
iscusit cum era, fie cu fapta, fie cu vorba, făcu mult bine, 
cu mult mai mult decât ar fi putut să facă altminteri, cu 
slujba lui neputincioasă. 

La vremea acestui război se întâmplă ca regina Franţei 

să cadă la pat bolnavă rău; și simțind ea că i se apropie 
sfârșitul, mustrată de păcate, se spovedi smerită 
arhiepiscopului din Rouen, om evlavios și bun ca pâinea 
caldă; iar printre alte păcate îi povesti și nedreptatea 
făcută contelui d'Angers din pricina ei. Or, cum i se părea 
că nu-i de ajuns atâta, începu să povestească întâmplarea 
de-a fir-a-păr și altor mulţi curteni, rugându-i să stăruie pe 
lângă rege și să facă în așa fel, încât fie contele, de mai era 
în viaţă, fie vreunul din copiii săi, să-și redobândească 
drepturile și starea cuvenită. Apoi, nu după multă vreme, 
petrecându-se ea din viaţă, fu îngropată cu multă cinste. 
Regele, auzind din gura altora mărturisirea ei, oftă și el 
amarnic la gândul celor pătimite pe nedrept de conte, și 
porunci pe dată să se dea zvon în oaste și într-alte părți că 
acela care-i va aduce știri despre contele d'Angers sau 
despre careva dintre copiii săi avea să fie răsplătit 
împărătește pentru fiecare știre în parte; căci mulțumită 
mărturisirii făcute de regină, contele era nevinovat de cele 
câte îi aduseseră surghiunul și ca atare măria-sa poftea să- 
l reașeze în rangul său de drept, ba chiar într-altul și mai 
mare. 

Contele, preschimbat în grăjdar cum era, auzind acestea 
și știindu-le adevărate, se duse degrabă la Giachetto și-l 
rugă să meargă dimpreună cu el la Perotto, căci dorea cu 
tot dinadinsul să le arate aievea pe cel căutat de rege. Și 
după ce toţi trei se adunară laolaltă, socotind contele că 
venise vremea să se arate, îi spuse lui Perotto: 

— Băiete dragă, Giachetto aici de faţă e însurat cu sora 
ta, dar zestre încă n-a avut; de aceea spre a nu rămâne 
fată fără zestre, socot că i se cade lui și numai lui răsplata 
pe care regele a făgăduit-o și pe care el o va primi de 
îndată ce-i va dovedi că tu ești fiul contelui d'Angers, că 
Violante e sora ta și nevasta lui, iar eu contele d'Angers, 
părintele vostru. 

Perotto auzind acestea îl privi pe conte cu luare-aminte 
și-l recunoscu pe dată; de aceea i se aruncă plângând la 

picioare și-l îmbrăţișă, zicând: 

— Bine te-am găsit, iubite tată. 

Giachetto, auzind dintâi câte spusese contele și văzându- 
l apoi și pe Perotto la picioarele lui, simţi atâta bucurie cu 
uluire amestecată, încât nici nu știa, sărmanul, ce să mai 
facă și să zică. Ci, dând deplină crezare celor auzite și 
foarte rușinându-se de cuvintele de ocară pe care le 
azvârlise contelui pe vremea când era grăjdar, i se lăsă și 
el plângând la picioare și cu umilinţă îi ceru iertare pentru 
cele săvârșite în trecut; iar contele, sculându-l de jos, îl 
iertă din toată inima. Apoi, după ce fiecare în parte își 
povesti povestea lui, plângând și bucurându-se împreună, 
Perotto și Giachetto doriră să-l îmbrace pe conte cu straie 
potrivite rangului ce-l avea; dar el se împotrivi cu 
înverșunare, zicând că voia mai întâi să-l știe pe Giachetto 
sigur de răsplată și că dorea de asemenea să se înfățișeze 
regelui, așa cum era, în haine de grăjdar, ca să-i sporească 
și mai mult rușinea. Giachetto, însoţit de conte și de 
Perotto, se înfăţișă dar regelui și-i spuse că e gata să-i 
arate pe conte și pe copiii săi, dacă-și ţinea făgăduinţa, 
precum fusese vorba. Regele porunci să se aducă fără 
întârziere darurile cuvenite de fiecare știre-n parte, spre 
bucuria lui Giachetto care nu-și mai putea lua ochii de la 
atâtea minunăţii; apoi îl înștiinţă că, dacă așa precum zicea 
poate să i-l arate pe conte și pe copiii săi, e slobod să pună 
mâna pe daruri. Giachetto se trase înapoi și, împingând în 
faţa sa pe conte și pe Perotto, răspunse: 

— Stăpâne, iată aici pe tată și pe fiu; fata, care-i nevasta 
mea, nu se află acum aici, dar cu ajutorul Domnului o vei 
vedea curând. 

Regele, auzind acestea, se uită la conte și, deși se 
schimbase mult, tot uitându-se la el izbuti în cele din urmă 
să-l recunoască. Atunci, cu lacrimile-n ochi, îl ridică de jos 
unde şedea în genunchi și-l sărută îmbrăţișându-l și 
bucurându-se așijderi și de vederea lui Perotto. Apoi 
porunci să i se deie contelui fără întârziere straie 

domnești, slujitori, cai și toate cele de trebuință rangului 
său la curte. Şi porunca lui fu împlinită întocmai. Pe urmă 
îl preacinsti și pe Giachetto, dorind să știe și cele petrecute 
cu dânsul. Iar după ce Giachetto își primi răsplata cuvenită 
pentru că arătase regelui pe conte și copiii săi, contele 
d'Angers îi spuse: 

— Primește din mărinimia stăpânului nostru darurile 
acestea și nu uita să spui părintelui tău că copiii tăi, 
nepoţii lui și-ai mei, nu-s după mamă viță de pribeag și 
muritor de foame. 

Giachetto primi darurile regelui și-și chemă nevasta și 
mama la Paris, unde veni și nevasta lui Perotto. Şi acolo, 
cu toţii dimpreună, la un ospăț de pomină, îl sărbătoriră pe 
conte, repus de rege în toate drepturile sale și încredinţat 
cu noi puteri, și mai de seamă că înainte. Apoi, cu 
îngăduința contelui, plecară fiecare pe la casele lor, iar el 
trăi mai departe la Paris, slăvit de toată lumea până la 
capătul zilelor sale. 


195 


POVESTEA A NOUA 


Bernabo din Genova, fiind înșelat de Ambrogiuolo, 
pierde o mulțime de parale și poruncește unei slugi să-i 
omoare nevasta nevinovată. Femeia scapă de la moarte 
și-n straie bărbătești slujește pe sultan; în cele din 
urmă, găsindu-l pe Ambrogiuolo, îl aduce pe Bernabo 
la Alexandria, unde vinovatul e pedepsit; iar ea 
îmbrăcând din nou veșminte femeiești, dimpreună cu 
bărbatul ei, se întorc avuţi la Genova. 


După ce Elisa își plini și ea datorinţa cu povestirea ei 
duioasă, regina Filomena, care era voinică și chipeșă la 
trup, iar la obraz plăcută și surâzătoare, se adună în sinea 
ei și zise: 

— Se cade să ne ţinem de învoiala ce-am legat cu Dioneo 
al nostru și tocmai de aceea, de vreme ce-am rămas numai 
noi doi cu rândul la povești, mi-oi spune eu dintâi povestea, 
iar el, așa cum ne-a rugat, s-o spună mai la urmă. 

Și, zicând astfel, începu: 

— Poporul obișnuiește adesea să spună un proverb, și 
anume că acela care pe-altu înșală rămâne el cel păgubit. 
Adevărul care zace în cuvintele acestea nu-i chip să-l 
dovedești altminteri decât prin multele întâmplări care-i 
încearcă pe oameni. De aceea, ţinând seamă de hotărârea 
noastră, mă îndemn acum, iubite doamne, să fac dovada 
celor spuse; și socotesc să nu vă fie cu supărare aceasta, 
căci ascultându-mă pe mine, veţi ști și voi în viitor să vă 

feriţi de cei ce-s necinstiţi. 

Se nimeriseră odată la Paris într-un han vreo câţiva 
italieni, neguţători de mare vază, veniţi cu felurite treburi, 
precum e obiceiul lor; și într-o seară după cină, șezând 
voioși în jurul mesei, se apucară să vorbească de una și de 
alta, până ce mai la urmă, din vorbă-n vorbă, ajunseră să 
pomenească și despre nevestele lor, pe care le lăsaseră 
acasă; și atuncea unul dintre ei se apucă să zică-n glumă: 

— Nu știu ce face și ce drege nevastă-mea acasă; atâta 
știu că mie unul, când e să-mi pice-n mână vreo fetișcană 
care-mi place, așez colo deoparte iubirea de nevastă și-mi 
fac de cap cât pot cu fata. 

Un altul zise atunci: 

— Şi eu fac ca și tine. Că dac-ar fi să cred cum că 
nevastă-mea mă înșală, ea ș-așa știu c-o face, iar dac-ar fi 
să nu cred, cu atâta mai vârtos m-ar înșela, de bună 
seamă; barem așa ne-o facem amândoi: îmi dai ce-ţi dau și- 
ți dau ce-mi dai. 

Al treilea, intrând și el în vorbă, ajunse pân' la urmă să 
zică același lucru și-n scurtă vreme toată ceata păru să 
cadă la învoială cu faptul că femeile nu-și pierd zadarnic 
vremea când sunt lăsate de capul lor. Doar unul singur 
dintre ei, pe care-l chema Bernabo Lomellin din Genova, 
grăi potrivnic lor, zicând că el, pesemne mai îndrăgit de 
Dumnezeu, avea drept soaţă o femeie desăvârșită întru 
toate virtuțile pe care se cuvine să le întrunească o femeie, 
ba în mare parte și un nobil sau chiar și un scutier; și că-n 
Italia toată nu-i mai găseai pereche; căci trup avea frumos, 
de ani era copilă încă, îndemânatică era, harnică tot pe- 
atâta și-n nici o treabă muierească, ţesut cu arnice ori 
mătase, n-ai fi găsit ușor pe cineva s-o întreacă. Apoi pe 
lângă acestea, zicea, nu-i cu putinţă să afli paharnic sau 
scutier, cum vrei să-i spui, care să știe a sluji la masa unui 
domn mai bine și mai îngrijit decât slujea nevastă-sa, ca 
una ce era aleasă întru deprinderi, nespus de înţeleaptă și 
pururea la locul ei. Apoi o lăudă zicând că știe a călări, a 

duce un șoim la vânătoare, a scrie și a citi, a face o 
socoteală mai bine ca un negustor; și după multe alte 
laude cu care-și copleși nevasta, ajunse să vorbească și el 
despre cinstea femeilor și spuse, juruindu-se, că nu-i 
femeie mai cinstită și mai curată decât dânsa, din care 
pricină el, unul zicea c-ar fi încredinţat că zece ani sau 
chiar și-o viață de-ar fi să nu se întoarcă acasă, nevestei 
sale niciodată nu i-ar da prin cap să-și facă de lucru cu 
vreun bărbat străin. 

Printre neguţătorii aceștia, ce șuguiau precum am spus, 
se afla și un negustor mai tânăr, pe nume Ambrogiuolo din 
Piacenza, care de îndată ce auzi aceste de pe urmă vorbe 
cu care Bernabo își lăuda nevasta se așternu pe un râs de 
răsunau pereţii și, luându-l în batjocură, îl întrebă dacă 
împăratul îi hărăzise atare drept doar lui și altcuiva la 
nimeni. Bernabo, cam tulburat oleacă, răspunse că nu 
împăratul, ci Dumnezeu, care putea mai multe decât 
dânsul, îl învrednicise de-o atare femeie. Atuncea 
Ambrogiuolo îi zise: 

— Bernabo, eu nu pun la îndoială buna ta credinţă; dar 
după câte-mi pare mie, tu n-ai pătruns adânc în firea 
acestor lucruri, căci, dacă le adânceai, nu te socot atât de 
prost, încât să nu-ţi fi dat seama de anumite lucruri, care 
fără doar și poate te-ar fi îndemnat să cumpănești mai mult 
până a nu vorbi de ele. De aceea, ca să nu-ţi închipui că 
noi, care-am vorbit aci cam dezlegaţi la limbă despre 
nevestele noastre, ne-am închipuit că ele sunt alt fel de 
femei ori într-alt fel făcute decât e bunăoară a ta, când noi 
de fapt am zis așa mânaţi doar de-o firească cunoaștere a 
vieţii, aș vrea să stau oleacă de vorbă cu tine despre treaba 
asta. Am auzit spunându-se în repetate rânduri că bărbatul 
este cea mai nobilă vieţuitoare din câte a făcut Dumnezeu 
pe pământ și că a doua ar fi femeia; bărbatul însă, așa 
precum e îndeobște cunoscut și precum munca lui o arată, 
e mai desăvârșit ca dânsa și, ca atare, fără doar și poate, 
se cuvine să dea dovadă de mai multă statornicie și tărie 

sufletească decât femeia, căci ea e îndeobște mai 
schimbăcioasă ca bărbatul și pricina ce-o face astfel nu-i 
greu s-o dovedești printr-o mulțime de înclinări firești, pe 
care însă nu socot că-i nimerit să le mai amintesc acuma. 
Dacă bărbatul deci, care-i mai tare ca femeia, nu poate 
totuși ţine piept, nu doar femeii care-l roagă, dar nici 
măcar dorinţei sale, când e să-i placă o femeie, ba pe 
deasupra se și zbate să facă orice-o face numai s-o aibă cât 
mai iute și asta nu la lună o dată, ci și de mii de ori pe zi, 
cum îţi închipui tu că o femeie, care-i din fire 
schimbăcioasă, ar izbuti să ţină piept la rugămințţi, la vorbe 
dulci, la daruri și la câte alte te miri ce șiretlicuri cu care 
încearcă s-o momească un om deștept care o iubește? 
Crezi oare că s-ar ţine tare? Eu unul, orice-ai zice tu, nu 
cred că-i închipui una ca asta; că doar tu singur spui că și 
nevastă-ta-i femeie ca toate femeile, făcută din carne și din 
oase. Și, de-i așa, poftele ei sunt ca și-a celorlalte și 
așijderi și tăria cu care ţine piept ispitelor firești; de aceea, 
se prea poate, oricât ar fi ea de cinstită, să facă ca și 
celelalte. Tu ia aminte ce-ţi spun eu: un lucru, dacă-i cu 
putinţă, să nu-l tăgăduiești nicicând așa cum ai făcut 
acuma, când ai luat partea femeii tale cu atâta strășnicie. 

La toate acestea Bernabo răspunse: 

— Eu nu sunt filozof, ci doar un biet neguţător, și ca 
atare-ţi voi răspunde: câte ziceai tu adineauri, eu socotesc 
că-s lucruri ce pot să li se întâmple muierilor smintite, ce 
n-au într-însele nici barem fărâmă de rușine; dar cele care- 
s înțelepte nutresc atâta grijă față de cinstea lor, încât 
până la urmă se dovedesc a fi mai tari chiar și decât 
bărbaţii, căci nouă nu ne pasă prea mult de cinstea 
noastră; iară nevastă-mea, cum zic, e una din acestea. 

Ambrogiuolo îi zise atunci: 

— Ascultă-mă pe mine, de-ar fi să le răsară femeilor în 
frunte câte un corn drept mărturie a celor săvârșite de 
fiecare dată când se dedau la de-alde astea, eu cred că n-ar 
mai fi femeie să-i stea capul la prostii; dar, din păcate, tot 

așa precum cele smintite nu se aleg cu corn în frunte, la fel 
nici cele ce-s cuminţi nu lasă urmă, nici pecete de 
cumințenia lor; și cum necinstea și rușinea nu-i socotită ca 
atare decât atuncea când ajunge să fie cunoscută, 
muierile, de pot să-și facă pofta într-ascuns, de bună seamă 
o fac, iar de n-o fac, doar din prostie se lasă păgubașe. Fii 
sigur c-o femeie numai atuncea e cinstită când ori că n-a 
rugat-o nimeni, ori dacă ea a fost aceea ce s-a rugat de 
vreun bărbat, el n-a vrut s-o asculte. Și, deși știu prea bine 
după temeiuri ce-s firești și prea adevărate că e așa 
precum îţi spun, tot n-aş vorbi cu atâta încredințare, dacă 
eu însumi într-atâtea rânduri și c-o mulțime de femei n-aș 
fi simţit pe pielea mea c-așa e cum îţi spun. Şi-ascultă aici, 
mă prind că dac-aș fi în preajma mult preacinstitei tale 
soaţe, în scurtă vreme aș ști s-o înduplec să-mi deie ce mi- 
au dat și celelalte toate. 

Bernabo răspunse tulburat: 

— Cu trăncăneala asta ne-apucă zorile-n curând: tu ai 
zice, eu aș zice și până la urmă tot cu nimica ne-am alege. 
Dar, de vreme ce spui că toate femeile sunt ușuratice și că 
ești mare meșter în cucerirea lor, ca să te încredinţez de 
cinstea nevesti-mi, iacă eu mă învoiesc să-mi retezaţi voi 
gâtul, dac-ai să fii în stare s-o faci să-ţi intre în voie așa 
precum gândești; iar dacă n-ai să izbutești, eu nu ţi-oi cere 
capul, ci doar o mie de florini de aur. 

Ambrogiuolo, întărâtat de-a binelea, răspunse: 

— Nu știu, zău, la ce mi-ar folosi sângele tău, de-ar fi ca 
să câștig; dar dacă vrei să ai dovada acelora ce-am spus, 
pune colea lângă ai mei cinci mii de galbeni dintr-ai tăi, că 
doar nu ţi-or fi ei mai dragi decât îţi este viaţa; și fiindcă 
ţie nici nu-ţi trece măcar prin gând să pui soroc la învoiala 
noastră, eu mă leg să plec cât de curând la Genova și 
acolo, până-n trei luni din ziua când oi pleca de aicea, să-ţi 
prind nevasta în laţ și, ca dovadă c-am avut-o, s-aduc cu 
mine un lucrușor de-al ei, care i-o fi mai drag, și totodată 
atari dovezi și mărturii neîndoioase, încât să recunoști tu 

însuţi că tot ce spun e adevărat; bun înţeles, acestea toate 
doar dacă tu te juri că-n tot răstimpul ăsta nu pui picioru-n 
Genova și nici nu scrii nevesti-ti vreun cuvințel despre 
povestea asta. 

Bernabo răspunse că se învoiește bucuros la toate. Și, 
deși ceilalţi negustori care se aflau de faţă se străduiră în 
fel și chip să strice rămășagul, ca unii ce știau prea bine că 
lucrurile ar fi putut să se sfârșească rău, cei doi neguţători 
erau atât de întărâtaţi, încât trecând peste ceilalţi, se 
învoiră între ei, scriind frumos, cu mâna lor, tot ce 
puseseră la cale. 

Rămășagul o dată pus, Bernabo rămase la Paris, iar 
Ambrogiuolo porni spre Genova pe cât putu mai iute. Acolo 
așteptă câteva zile, cercetând pe unde șade doamna și care 
îi era purtarea și află adevărate toate câte i le spusese 
Bernabo despre dânsa, ba și alte lucruri bune îi mai fu dat 
să audă, drept care își dete seama c-ar fi curată nebunie să 
încerce să-i sucească mintea. Totuși, intrând în vorbă c-o 
femeie care umbla prin casa doamnei, fiind îndrăgită de 
stăpână, și neputând s-ajungă la altceva cu ea, o cumpără 
cu bani și, ascunzându-se într-o ladă meșteșugită anume, o 
puse pe femeie să-l ducă înăuntru, nu numai în casă, ci de- 
a dreptul în camera stăpânei; acolo, după porunca dată din 
vreme de către Ambrogiuolo, femeia, prefăcându-se că 
vrea să plece din oraș, încredință stăpânei lada pentru 
vreo două sau trei zile. 

Aflându-se așadar în lada din odaie, Ambrogiuolo așteptă 
să se înnopteze și, când socoti să femeia adormise, descuie 
lada cu niscaiva scule pregătite din vreme, și încet-încet 
ieși dintr-însa și păși în odaie, unde ardea un muc de 
lumânare. La lumina ei, Ambrogiuolo începu să privească 
jur împrejur cu luare-aminte, vârându-și bine în cap cum 
era așezată odaia, ce zugrăveli o împodobeau și ce 
podoabe mai de preţ se mai aflau într-însa. Apoi, 
apropiindu-se de pat și văzând că femeia, împreună c-o 
fetiță care se afla cu ea, dormea buștean, o descoperi 

încetișor din cap până-n picioare și văzu că-i tot așa de 
frumoasă și goală ca și înveșmântată; dar nu zări pe trupul 
ei nici un alt semn cu care apoi să poată dovedi cum c-o 
văzuse goală, decât o aluniţă ce-o avea sub sânul stâng și-n 
jurul căreia creștea un smoculeţ de fire bălaie ca aurul 
topit. Mulţumit de ceea ce aflase, o înveli la loc cu grijă, 
deși, văzând-o așa frumoasă, mai-mai că-l îmboldi simţirea 
să-și pună viaţa-n joc și să se culce lângă dânsa. Totuși, 
fiindcă știa din auzite că-n de-alde astea-i aspră și 
îndărătnică la fire, nu cuteză să încerce; și aflându-se de 
capul lui mai toată noaptea în odaie, scoase dintr-o laviţă o 
pungă şi-un ilic, o cingătoare și un inel și, așezându-le pe 
toate în ladă, intră și el în ea, trăgând capacul peste dânsul 
și încuindu-l bine. Într-acest fel petrecu și cea de-a doua 
noapte, fără ca doamna să bage de seamă. A trei zi femeia, 
precum o învățase Ambrogiuolo, veni să-și ieie lada și-o 
duse iar la locul de unde o adusese. Ambrogiuolo, ieșind 
afară o răsplăti după cum îi făgăduise și-n grabă mare se 
întoarse la Paris, chiar înainte de soroc, cu toate 
lucrușoarele furate. 

Acolo, chemând pe negustorii care fuseseră de faţă când 
se pusese rămășagul, îl înștiință pe Bernabo că câștigase 
prinsoarea și că făcuse întocmai așa precum se lăudase; 
iar drept dovadă că nu minte desenă dintâi pe hârtie forma 
odăii și zugrăveala ei iar apoi arătă lucrușoarele pe care le 
adusese cu el, zicând că i le dăduse chiar femeia. Bernabo 
mărturisi că odaia era așa precum o arătase Ambrogiuolo 
și recunoscu și lucrurile ca fiind ale nevestei sale; adăugă 
însă că toate acelea s-ar fi putut să le aibă de la vreun 
slujitor de-al casei și că tot de la el s-ar fi putut să afle și 
așezarea odăii; de aceea dacă nu dădea și altă mărturie, el 
socotea că acestea nu sunt de ajuns ca să se poată zice că 
el e cel de-a câștigat. Ambrogiuolo îi răspunse atunci: 

— La drept vorbind e chiar destul; dar, fiindcă vrei cu 
orice preţ să-ţi spun și altele, ţi-oi spune: află așadar că 
Zinevra, nevasta ta, are sub sânul stâng o aluniţă 


202 


mărișoară, și-n jurul ei să tot cam fie vreo șase firișoare de 
păr ca aurul topit. 

Când Bernabo o auzi și pe-asta, atât de mare îi fu 
durerea, încât i se păru că-l junghie c-un cuţit prin inimă; 
și preschimbându-se la faţă, deși nu scoase o vorbă, dădu 
vădită mărturie că cele spuse de Ambrogiuolo sunt pe 
deplin adevărate; apoi, într-un târziu, grăi: 

— Seniorii mei, e adevărat ce spune Ambrogiuolo; de 
aceea, fiindcă a câștigat, să vină când poftește și-am să-i 
plătesc florinii. 

În felul acesta Ambrogiuolo fu plătit a doua zi până la 
ultimul ban, iar Bernabo, plecând de la Paris, porni spre 
Genova cu sufletul încălțat de furia răzbunării. Apropiindu- 
se de oraș nu vru să intre însă în el, ci se opri cam la vreo 
douăzeci de mile, la o moșie a lui; acolo chemă la sine o 
slugă credincioasă și o trimise cu doi cai și c-o scrisoare la 
Genova, scriind nevestei sale că se întorsese din Paris și c- 
o aștepta să vină acolo; iar slugii îi porunci în taină ca, de 
îndată ce-ar fi ajuns cu dânsa într-un loc prielnic, fără de 
milă s-o omoare și să se întoarcă apoi la el. Slujitorul, 
ajungând la Genova, după ce dădu scrisorile și împlini 
întocmai poruncile stăpânului, fu omenit cu bucurie de 
doamnă, care a doua zi apoi, de dimineaţă încă, urcându-se 
pe cal, porni cu dânsul dimpreună către moșia sa. Și cum 
mergeau călări, vorbind de una și de alta, ajunseră într-o 
vale adâncă, pustie și împrejmuită de stânci înalte și 
copaci, unde părându-i-se slugii că locu-i potrivit spre 
săvârșirea faptei, după porunca dată, fără primejdie pentru 
dânsul, scoase un cuţit de sub veșmânt și apucând femeia 
îi zise: 

— Doamnă, fă-ţi cruce și te roagă, că aci pe locul ăsta 
cuvine-se să mori. 

Femeia, văzând cuțitul și auzindu-i vorba, îi zise 
înspăimântată: 

— Pentru Dumnezeu, spune-mi măcar ce ţi-am greșit de 
vrei să mă omori? 

— Doamnă, grăi slujitorul, mie nu mi-ai greșit cu nimica; 
dar i-ai greșit bărbatului, pesemne, cu ceva; eu doar atâta 
știu că el mi-a poruncit să te omor în drum, fără de nici o 
milă, iar dacă nu-i plinesc porunca, m-așteaptă ștreangul, 
așa mi-a spus. Acu domnia-ta știi bine cât îi sunt eu de 
îndatorat și cât de greu îmi vine să mă împotrivesc 
poruncilor ce-mi dă: mi-e martor Dumnezeu că-mi pare rău 
de dumneata, dar, precum vezi, n-am încotro. 

Femeia îi zise atunci plângând: 

— Pentru numele lui Dumnezeu, doar n-oi fi vrând să 
faci din tine un ucigaș, ba încă unul care omoară un om 
nevinovat, numai și numai că s-asculţi de voia altcuiva. 
Dumnezeu, care pe toate le cunoaște, știe că niciodată n- 
am săvârșit vreo faptă care s-aștepte atare plată din partea 
bărbatului meu. Dar să lăsăm deoparte asta; de vrei, tu 
poţi cu aceeași cale și Domnului să-i fii pe plac, și 
bărbatului meu, și mie, dacă te învoiești să faci așa precum 
ţi-oi spune eu: ia-mi hainele și dă-mi în schimb giubeaua ta 
și-o glugă; du-i-le apoi stăpânului tău și-al meu și spune-i 
că m-ai omorât; iar eu îţi jur pe viaţa mea, care-i în mâna 
ta, că mi s-o pierde urma și-am să mă duc cât văd cu ochii, 
așa că niciodată, nici tu, nici el n-o să-mi mai știți de veste. 

Slujitorului i se făcu milă de dânsa, căci nu se îndemna 
nici el de bunăvoie s-o omoare; drept care, luându-i hainele 
și dându-i gluga și giubeaua, ba mai lăsându-i și ceva bani 
pe care îi avea la dânsa, după ce se rugă de ea să plece 
pentru totdeauna de pe meleagurile acelea, o lăsă pe jos în 
valea aceea adâncă, iar el o luă spre casă și-i spuse 
stăpânului său că-i împlinise întocmai voia, ba chiar mai 
mult, că trupul ei îl azvârlise unor lupi flămânzi. La câtăva 
vreme după aceea Bernabo se întoarse la Genova, unde, 
aflându-i-se fapta, fu ocărât de toată lumea. 

Femeia, rămasă singură pe acolo, pustie și nemângâiată, 
se strădui să-și schimbe portul și înfățișarea, astfel ca 
nimeni să n-o mai poată cunoaște; și de îndată ce înnoptă o 
luă înspre un cătun care se afla pe aproape. Acolo, făcând 

rost de la o bătrână de cele trebuincioase, își potrivi 
giubeaua după măsura ei, scurtând-o pe alocuri, își făcu 
din cămașă o pereche de pantaloni marinărești, și apoi, 
tăindu-și părul și preschimbându-se cu totul în chip de 
marinar, o apucă spre ţărmul mării. Acolo dădu din 
întâmplare peste un nobil catalan, ce se numea Segner 
Encararch și care coborâse la Alba de pe corabia care se 
afla prin apropiere, să-și potolească setea la o fântână de 
pe mal. Femeia, intrând în vorbă cu dânsul, i se tocmi 
drept slugă și se urcă în corabie o dată cu el, spunând că-i 
zice Sicurano din Finale. Apoi, primind de la stăpân un 
rând de straie mai ca lumea, prinse a-l sluji cu atâta grijă și 
atâta istețime, încât câștigă iubirea și prețuirea lui. 

Nu multă vreme după aceea nobilul catalan ajunse cu 
corabia sa încărcată cu mărfuri la cetatea Alexandria, unde 
îi duse sultanului vreo câţiva șoimi din cei struniţi la cale; 
și, fiind el în mai multe rânduri poftit la masă de sultan, 
acesta, văzând deprinderile slujitorului, căci Sicurano își 
însoțea stăpânul pretutindeni, și aflându-și-l pe plac, i-l 
ceru catalanului și dânsul i-l lăsă, cu toate că-l mâhnea să 
se despartă de băiat. Sicurano, prin purtarea lui, dobândi 
în scurtă vreme dragostea și prețuirea sultanului, așa 
precum și-o dobândise și cu stăpânul cel dintâi. Din care 
pricină, fiind obiceiul prin partea locului ca o dată pe an să 
se întrunească un mare număr de neguţători creștini și 
musulmani ca la un soi de bâlci la Acri - o cetate ce se afla 
sub stăpânirea sultanului - de-a lungul vremii se întâmplă o 
dată ca sultanul, care obișnuia întotdeauna să trimită acolo 
pe lângă alţi slujbași de-ai săi și câte un om cu greutate, 
însoţit de oșteni, anume pentru paza și buna găzduire a 
negustorilor și-a mărfii, să aleagă pentru treaba asta, când 
veni vremea, tocmai pe Sicurano, care învățase între timp 
mai bine ca oricare altul graiul din partea locului; și făcu 
întocmai după cum chibzuise. Venind dar Sicurano la Acri, 
sutaș și căpetenie a străjii care păzea pe negustori și 
mărfurile lor, și acolo îndeplinindu-și slujba cu grijă și 

pricepere, cercetând cu luare-aminte în dreapta și în 
stânga tot ce-i cădea sub mână, întâlni o mulţime de 
negustori sicilieni, pizani, genovezi, venețieni și alţii veniţi 
tot din Italia, cu care se împrieteni bucuros, mânat de 
dorul după ţară. 

Or, într-un rând, pe când se afla în dugheana unor 
negustori venețieni, i se întâmplă să vadă, spre marea lui 
mirare, printre alte lucruri mai de preţ, o pungă și o 
cingătoare pe care le recunoscu de îndată, căci fuseseră 
ale lui pe vremuri; ci el, fără a-și vădi uimirea, întrebă 
cuviincios ale cui erau și dacă nu cumva se aflau acolo spre 
vânzare. Dar, cum la bâlciul cela venise încărcat de 
mărfuri, pe o corabie venețiană, și Ambrogiuolo din 
Piacenza, auzind el că însuși căpetenia ostașilor de pază 
întreabă ale cui sunt odoarele acelea, ieși din rândul 
celorlalţi și spuse râzând: 

— Messere-s ale mele și nu sunt de vânzare; dar dacă-ţi 
plac, ţi le dăruiesc bucuros. 

Sicurano, văzând că râde, se temu ca nu cumva 
negustorul să-l fi recunoscut; totuși își luă inima-n dinţi și-i 
zise cu asprime: 

— Pesemne râzi la gândul că un oștean ca mine se uită 
la podoabe și fleacuri femeiești? 

Ambrogiuolo îi răspunse: 

— Messere, nici prin gând nu-mi trece să râd deasa 
ceva; da' râd când mă gândesc cum am ajuns la ele. 

La care Sicurano îi zise: 

— Noroc și voie bună să-ţi deie Dumnezeu! Dar ia 
ascultă, nu ne spui și nouă, dacă-i de spus, cum ai ajuns la 
ele? 

— Messere, zise Ambrogiuolo, odoarele acestea și altele 
vreo câteva le am de la o doamnă din Genova, pe numele 
madonna Zinevra, nevasta lui Bernabo Lomellin, care mi 
le-a dat într-o noapte când m-am culcat cu ea, rugându-mă 
de dragul ei să le primesc în dar. Și-am râs căci mi-am 
adus aminte de nerozia lui Bernabo, care a făcut prostia să 

pună rămășag cu mine pe cinci mii de florini de aur - în 
timp ce eu mă prinsesem numai pe-o mie - că n-am să 
izbutesc să-i zăpăcesc nevasta; dar, precum vezi, am 
izbutit și-am câștigat bănuţii; iar el, care s-ar fi cuvenit să 
se pedepsească mai degrabă pe sine pentru dobitocia sa 
decât să-și pedepsească nevasta pentru un fleac de treabă 
pe care nu-i femeie să n-o facă, întorcându-se de la Paris la 
Genova, și-a omorât nevasta, după câte am auzit mai pe 
urmă. 

Sicurano, auzind acestea, pricepu de îndată care fusese 
pricina mâniei lui Bernabo și-și dete seama limpede că 
numai negustorul acela era de vină că ea, biata, răbdase și 
trăsese atâtea; de aceea, hotărî într-ascuns să nu-l cruţe. 
Prefăcându-se așadar că face mare haz de întâmplare, legă 
cu gând ascuns o strânsă prietenie cu negustorul acela, 
astfel încât la spartul târgului, la stăruințele sale, 
Ambrogiuolo porni cu marfă cu tot la Alexandria 
dimpreună cu Sicurano, care îi înjghebă acolo o dugheană, 
dându-i și o mulţime de bani pe deasupra; drept care 
Ambrogiuolo, văzând că-i merge treaba ca pe roate, 
rămase bucuros prin părțile acelea. 

Sicurano, dorind cu orice preţ să-i dovedească lui 
Bernabo că nu fusese vinovat, nu se lăsă până ce nu-i dădu 
de urmă și nu-l aduse acolo, prin mijlocirea unor negustori 
genovezi care se aflau la Alexandria, scornind te miri ce 
pricini ca să-i înduplece s-o ajute; și cum Bernabo nu prea 
avea parale, îl găzdui în taină în casa unui prieten, până să 
vie vremea să facă așa precum gândise. 

Între acestea Sicurano îl îndemnase pe Ambrogiuolo să-i 
spună și sultanului, spre desfătarea lui, povestea cu 
femeia. Or, după sosirea lui Bernabo, gândindu-se că n-are 
rost să mai lungească treaba, aflând vreme prielnică, se 
rugă de sultan să cheme în faţa sa pe ambii negustori și 
apoi, de n-ar fi mers cu binișorul, să scoată cu de-a sila 
adevărul din gura lui Ambrogiuolo, punându-l să 
mărturisească, acolo în fața lui Bernabo, cum se 

întâmplase treaba. Drept care, după ce pârâţii se înfăţișară 
amândoi, sultanul, în fața curţii întregii, îi porunci lui 
Ambrogiuolo cu hotărâre și asprime să spună adevărul și 
anume cum pusese mâna pe cei cinci mii de galbeni; se 
afla de față acolo și Sicurano, în care Ambrogiuolo pusese 
mari nădejdi, dar care acum, înnourat la faţă, părea că-l 
ameninţă cu fel de fel de chinuri de-ar fi îndrăznit cumva 
să mintă. Din care pricină Ambrogiuolo, văzându-se încolţit 
din două părţi deodată și oarecum silit să spună adevărul, 
povesti cu  de-amănuntul, în faţa tuturor, cum se 
întâmplase treaba, gândind că drept pedeapsă nu vor 
putea să-i ceară mai mult decât să dea înapoi cei cinci mii 
de florini și lucrușoarele femeii. Dar după ce sfârși de spus, 
Sicurano, ca și cum el ar fi păzit poruncile sultanului, se 
întoarse către Bernabo și-i zise: 

— Iar tu, crezând minciuna lui, ce i-ai făcut nevesti-ti? 

La care Bernabo răspunse: 

— Orb cum eram de furie că îmi pierdusem banii și de 
ocara și rușinea ce socoteam că mi-o făcuse nevastă-mea, 
sărmana, am pus o slugă s-o omoare; și, după câte zicea 
sluga, la urmă au mâncat-o lupii. 

După ce toate acestea fură mărturisite în faţa sultanului 
ce le auzea și înţelegea, fără a pricepe însă unde voia 
anume s-ajungă Sicurano care le pusese la cale, acesta se 
întoarse către el și-i zise: 

— Nu-i greu, stăpâne, să-ţi dai seama deplin și lămurit 
acum ce mai prilej de laudă află femeia aceea, biata, și în 
ibovnic și-n bărbat. Căci cel dintâi îi fură cinstea, îi strică 
faima cu minciuni și-i păgubește soţul; iar cel de-al doilea, 
punând mai mult temei pe o minciună ticăloasă decât pe 
un adevăr - pe care ani de-a rândul din propria lui trăire s- 
ar fi căzut să-l știe - puse s-o căsăpească și-apoi o azvârli 
lupilor. lar pân' la urmă se vădește cum că iubirea ce i-o 
poartă și unul și celălalt e atât de mare, încât acuma, deși 
atâta vreme au stat în preajma ei, nici barem n-o mai 
recunosc. Dar, cum măria-ta prea bine știi ce merită și 

unul și celălalt, de te învoiești să-mi faci hatârul să-l 
pedepsești pe vinovat și să îl ierţi pe înșelat, eu am s-aduc 
aici femeia în faţa ta și-a lor. 

Sultanul, care-n treaba asta se arăta bun bucuros să facă 
întru totul pe voia lui Sicurano, răspunse că se învoiește și 
încuviință să fie adusă doamna. Bernabo, ce nici o clipă 
barem nu se îndoise că e moartă, rămase înmărmurit când 
auzi una ca asta; iar Ambrogiuolo, bănuind ce-l așteaptă, 
începu să se teamă de mai rău, gândindu-se că n-o să 
scape doar cu cinci mii de galbeni; de aceea sta pe loc și 
nu știa nici el, să tragă vreo nădejde ori să se teamă de 
venirea doamnei, pe care totuși o aștepta cu nesfârșită 
uimire. După ce sultanul făcu pe voia lui Sicurano, acesta i 
se azvârli plângând la picioare și, lepădând parcă deodată 
cu vocea de bărbat și dorinţa de-a se preface ca atare, zise: 

— Stăpâne, eu sunt biata Zinevra, care șase ani la rând 
am nemernicit prin lume înveșmântată în straie de bărbat, 
ponegrită și ocărâtă pe nedrept de ticălosul acesta de 
Ambrogiuolo, iar de celălalt, de omul ăsta răzbunător și 
crud, dată pe mâna unei slugi și hărăzită morții și haitelor 
de lupi. 

Și zicând astfel își sfâșie veșmintele și arătându-și 
pieptul îi dovedi sultanului și celor ce se aflau de faţă cum 
că era femeie; apoi, întorcându-se către Ambrogiuolo, îl 
îndemnă cu vorbe de ocară să spună când anume se 
culcase cu dânsa, așa precum se lăuda. Ci el, recunoscând- 
o acum, tăcea din gură, de-ai fi zis c-a amuţit de atâta 
rușine. Sultanul, care întotdeauna îl socotise pe Sicurano 
drept bărbat, văzând și auzind acestea, se minună atât de 
tare, încât de-abia îi venea să-și crează ochilor și urechilor; 
și nu o dată se întâmplă să i se pară că visează. Dar după 
ce-și veni în fire și alungă mirarea, știind bine care-i 
adevărul, lăudă cu prisosință statornicia, deprinderile, 
cuminţenia și felul de viaţă al Zinevrei pe care până atunci 
o cunoscuse cu numele de Sicurano. Și după ce dădu 
porunci să i se aducă de îndată veșminte scumpe femeiești, 

dându-i și doamne s-o însoţească, la rugămintea ei îl iertă 
pe Bernabo de la osânda cu moartea, care pe drept cuvânt 
i s-ar fi cuvenit. Bernabo, recunoscându-și nevasta, i se 
aruncă la picioare, cerându-i cu lacrimile-n ochi iertare; 
dânsa îl iertă înduioșată, deși nu era vrednic și, sculându-l 
de pe jos, îl îmbrăţișă cu iubire, ca pe un soț ce se afla a fi. 

Sultanul porunci apoi ca Ambrogiuolo să fie legat de 
îndată de un stâlp, pe o colină, uns cu miere din cap până- 
n picioare și lăsat așa la soare, până ce s-ar fi prăbușit el 
singur la pământ; iar voia lui fu împlinită întocmai. Apoi, 
mai porunci să i se dea femeii toată averea lui 
Ambrogiuolo, ce nu era de lepădat, fiind vorba cam de zece 
mii de galbeni și mai bine. Pe urmă, punând la cale un 
ospăț împărătesc, îl preacinsti pe Bernabo drept bărbat al 
Zinevrei, iar pe Zinevra drept vrednică soţie a lui Bernabo, 
dăruindu-i cu nestemate, cu bănet, cu vase și pocale de aur 
și argint, ce toate dimpreună făceau în bani încă vreo zece 
mii de galbeni. lar după ce sfârși ospăţul, se îngriji de o 
corabie și le dădu încuviințarea să se întoarcă, de pofteau, 
la Genova, în Italia. Și întorcându-se ei acasă, voioși nevoie 
mare și putred de bogaţi, fură primiţi cu multă cinste de 
către genovezi, mai cu seamă madonna Zinevra, pe care 
toată lumea o socotea drept moartă; iar apoi, câtă vreme 
mai rămase-n viaţă, fu veșnic preţuită pentru virtuțile și 
cinstea ei. 

Ambrogiuolo în aceeași zi fu uns cu miere și legat de un 
par, unde apoi în chinuri neasemuite fu omorât și înţepat 
pân' la ciolane de muscoi, de viespi și de tăuni, de care-i 
plină ţara aceea; iar osemintele lui albe, bălăbănindu-se pe 
vine, rămaseră pe locu-acela zile și luni de-a rândul, slujind 
oricui drept mărturie a răutăţii lui. Şi, uite, așa s-a 
întâmplat că până mai la urmă acela care a înșelat să fie 
păgubit. 

POVESTEA A ZECEA 


Paganino din Monaco îi fură nevasta lui messer 
Ricciardo din Chinzica; acesta, aflând unde era, se 
duce după dânsa și, împrietenindu-se cu Paganino, i-o 
cere înapoi; Paganino e gata să i-o dea, de se învoiește 
și femeia, dar ea nu vrea să se întoarcă la bărbat și-n 
cele de pe urmă, murind messer Ricciardo, se mărită 
cu Paganino. 


Doamnele și cavalerii lăudară cu prisosinţă frumuseţea 
povestirii istorisite de regina lor și mai cu seamă Dioneo, 
care rămăsese să spună ultima poveste din ziua aceea. 
Deci, după ce încarcă de laude istorioara reginei, începu 
astfel: 

— Frumoase doamne, o anumită parte din povestea 
reginei mă îndeamnă să renunţ la istorioara pe care aveam 
de gând s-o spun și să aleg altă poveste; e vorba de nerozia 
lui Bernabo, care și-a meritat pedeapsa cu vârf și îndesat, 
și despre toţi ceilalți bărbaţi ce cred aidoma, cu el și 
anume cum că-n timp ce ei străbat pământul în lung și-n 
lat, desfătându-se când ici, când colo, cu una și cu alta, 
nevestele lor rămase acasă ar sta cu mâinile, în sân, ca și 
cum noi, ce printre ele ne naștem și trăim, n-am ști prea 
bine după ce tânjesc. De aceea eu, cu povestirea mea, 
vreau totodată să v-arăt cât e de mare neghiobia unor 
asemenea bărbaţi și în același timp cu cât mai mare încă e 
nerozia acelora, ce, socotindu-se mai tari și decât firea 

însăși, își închipuiesc c-ar izbuti prin vorbe mari și umflate 
să facă ceea ce altminteri nu sunt în stare a face, silindu-se 
în același timp să-i plămădească și pe ceilalți după măsura 
lor, chiar dacă firea acestora și felul lor de-a fi nu rabdă 
atare silnicie. 

Trăia dară pe vremuri la Pisa un judecător mai înzestrat 
la minte decât la trup cu vlagă, căruia îi zicea messer 
Ricciardo din Chinzica și care, crezând pesemne c-o să 
poată să-și mulțumească și femeia așa precum își 
mulțumea setea de carte, fiind putred de bogat, se apucă 
să-și caute cu multă râvnă o nevastă; dar o dorea să fie și 
tânără și frumoasă, când el tocmai de tinereţe și frumuseţe 
ar fi trebuit să fugă, de-ar fi știut să-și deie și lui aceleași 
sfaturi pe care le dădea cu largă inimă altora. Şi lucrurile 
se întâmplară întocmai după voia lui, căci messer Lotto 
Gualandi îi dădu de nevastă pe o copilă a sa, ce se numea 
Bartolomea, una din cele mai frumoase și mai râvnite 
tinere din câte se aflau în Pisa, pe unde fetele îndeobște 
sunt galbene și supte, de-ai crede că se îndoapă numai cu 
șerpi și cu șopârle. Messer Ricciardo, după ce luă copila și- 
o duse cu alai acasă, unde se cunună cu nuntă mare și 
bogată, în prima noapte, făcu el ce făcu și izbuti, o dată 
barem, să săvârșească cununia, deși, sărmanul, era cât p- 
aci să lase treaba nesfârșită; și-a doua zi de dimineaţă, ca 
unul ce era slăbuţ, sfrijit și stors de vlagă, fu nevoit să se 
întremeze cu must, cu dulciuri și alte leacuri, ca să-și mai 
vină-n fire. 

Or, ăst judecător, punând acu mai mult temei pe bietele- 
i puteri decât pusese înainte vreme, se apucă s-o înveţe pe 
fată un calendar, făcut pesemne la Ravenna? și bun de dat 
la prunci când se deprind cu slovă. Căci, după câte-i arăta 
bărbatul, nu era zi pe lună în care nu un praznic, ci zece să 
se țină; și întru cinstirea lor, din felurile pricini, o învăța 
anume că nu e îngăduit bărbatului să se împreune cu 

femeia, ba și mai mult, că se cuvine să ţină fel de fel de 
posturi, ajunul Sfinţilor Apostoli și-a altor mii de sfinţi, și 
vinerile și sâmbetele, și zilele duminicii, păresimile întregi, 
popasurile lunii în cer și fel de fel de opreliști, gândind 
pesemne că și cu femeile în pat se cade să te porţi așa cum 
se purta el la judecată. Şi se purtă într-acest chip (spre 
amarnica tânjire a doamnei ce n-avea parte de bărbat 
decât o dată la o lună și nici atunci măcar ca lumea) vreme 
îndelungată, păzind-o strașnic nu cumva vreun altul s-o 
înveţe care sunt zile lucrătoare, așa cum el o învățase care 
sunt sărbători. 

Or, fiind căldurile în toi, se întâmplă ca lui messer 
Ricciardo să-i vină cheful să se ducă la o moșie a sa 
frumoasă foarte, pe lângă Monte Nero, și să rămână acolo 
câteva zile ca să mai ia niţel aer, dimpreună cu nevasta lui. 
Și stând ei la moșie, ca s-o mai mângâie cumva și să-i aline 
urâtul, messer Ricciardo ieși într-o bună zi cu oamenii la 
pescuit și, urcându-se în două bărci, într-una el cu pescarii 
și într-alta ea cu alte doamne, porniră să privească; și, 
ispitiți de priveliște, aproape fără să-și deie seama, se 
depărtară în largul mării la câteva leghe de țărm. În timp 
ce stau cu ochii ţintă la pește și năvoade, se arătă ca din 
senin o galeră a lui Paganino da Mare, pirat vestit pe 
vremea aceea, și văzând bărcile, se apropie de ele; acestea 
nu răzbiră să fugă atât de iute, încât Paganino să nu 
ajungă barca în care se aflau femeile; și văzând-o pe 
Bartolomea frumoasă cum era, fără a râvni la alte cele, 
urcând-o pe galeră, porni cu ea în larg, sub ochii lui 
messer Ricciardo, care ajunsese malul! Văzând acestea 
bietul jude, ce suferea de gelozie până într-acolo încât și 
de aer se temea, se mâhni din cale afară și se plânse peste 
tot, la Pisa și într-alte părţi, de mârșăvia piraţilor, dar în 
zadar, căci nu știa nici cine-i răpise nevasta, nici unde i-o 
duseseră. 

Cât despre Paganino, văzând el cât de frumoasă-i fata, 
simţea că-i crește inima uitându-se la dânsa; și, cum n-avea 

nevastă, se cugetă s-o ţină de-a pururi lângă dânsul și 
fiindcă fata hohotea să-ţi rupă inima, nu alta, se apucă s-o 
alinte cu vorbe mângâioase. Iar când se făcu noapte, cum 
lui pesemne calendarul îi lunecase de la brâu și nu-și mai 
aducea aminte de nici o sărbătoare și nici de-o zi 
nelucrătoare, se apucă s-o mângâie cu fapta, părându-i-se 
că-n zadar se străduise peste zi s-o mângâie cu vorba. Şi-o 
dezmierdă atât de bine, că nici măcar la Monaco nu 
apucară să ajungă, că fata-și și uită de jude, de opreliști și 
de tot și se porni cu Paganino pe trai și veselie! Iar el, 
ducând-o la Monaco, pe lângă dezmierdările cu care-o 
îndestula și zi și noapte întruna, o preacinsti acolo ca pe-o 
nevastă legiuită. 

La câtva timp, prinzând de veste judele pe unde i se afla 
femeia, cum socotea că nimeni altul n-ar izbuti să facă o 
treabă ca aceasta, cuprins de dor năprasnic, se hotărî să 
meargă el însuși după ea, cu gând să deie orișicât ca să-și 
răscumpere nevasta; pornindu-se pe mare, ajunse dar la 
Monaco și acolo o văzu, și dânsa așijderea pe el; drept 
care, într-aceeași seară femeia îl înștiință pe Paganino 
despre aceasta, spunându-i și ce anume avea de gând să 
facă. 

A doua zi de dimineaţă messer Ricciardo, văzându-l pe 
Paganino, intră cu el în vorbă și-n scurtă vreme ajunse să 
lege mare prietenie, în timp ce Paganino, făcându-se că nu- 
l] cunoaște, şedea și aștepta să vadă unde vrea s-ajungă. 
Messer Ricciardo, când socoti că-i potrivită vremea, pe cât 
știu mai bine și mai cu binișorul, îi arătă de ce venise, 
rugându-se frumos de el să-i ceară orice-ar fi dorit, numai 
să-i dea înapoi nevasta. La care Paganino răspunse 
înveselit: 

— Messere, fii bine venit! Cât despre treaba asta, ca să- 
ţi răspund în două vorbe, iată ce-aș zice eu: e adevărat că 
am o fată tânără în casă, dar nu știu dacă ţi-e nevastă ţie 
sau altcuiva, căci n-am de unde te cunoaște și nici pe ea n- 
o știu decât de prea puţină vreme, de când șade cu mine. 

Dar dacă zici că-i ești bărbat, de vreme ce te-arăţi a fi om 
cumsecade, am să te duc la ea și sunt încredinţat că fără 
doar și poate te-o recunoaște de îndată; iar dacă dânsa zice 
la fel cu dumneata și vrea să te însoţească acasă, de dragul 
dumitale eu n-am să-ţi stau în cale și drept răscumpărare 
să-mi dai cât ţi-o plăcea; dar dacă n-o fi așa, ar însemna să- 
mi faci o nedreptate să vrei s-o iei cu sila, căci de, sunt 
tânăr încă și pot și eu, ca orișicare, să-mi ţin în casă o 
femeie și mai ales pe ea, care e cea mai drăgăstoasă și mai 
plăcută din câte am cunoscut vreodată. 

Messer Ricciardo îi zise atunci: 

— Vezi bine că-i nevastă-mea! Și de mă duci la ea, te vei 
încredința tu singur; cum m-o vedea, o să mi se azvârle în 
braţe; de aceea fă întocmai așa precum ai spus, că nici nu- 
ți cer mai mult. 

— Dacă-i așa, să mergem, îi zise Paganino. 

Ducându-se așadar la Paganino acasă, se așezară într- 
una din odăi și Paganino porunci s-o cheme pe femeie; 
dânsa, frumos gătită și îmbrăcată, ieși dintr-o odaie și se 
îndreptă spre locul unde se afla messer Ricciardo cu 
Paganino dimpreună; dar nu suflă o vorbă mai mult către 
messer Ricciardo, decât ar fi suflat spre orice alt străin pe 
care Paganino l-ar fi adus în casă. Văzând acestea, judele, 
ce se aștepta a fi primit cu braţele deschise, se minună din 
cale afară și prinse a-și zice întru sine: „Pesemne dorul 
după ea și tot ce-am îndurat de când mi-a fost răpită m-au 
preschimbat în așa hal, încât nu mă mai recunoaște”. Din 
care pricină îi zise: 

— Nevastă, scump plătit-am eu ceasul cel rău cu 
pescuitul, căci n-a mai fost nicicând pe lume durere ca a 
mea, din ziua în care te-am pierdut; și-acu, c-am dat de 
tine, te porţi cu mine mai rău ca o străină, de parcă nici nu 
m-ai cunoaște. Nu vezi că sunt messer Ricciardo, messer 
Ricciardo al tău, care am venit aici anume ca să plătesc 
acestui om de treabă, în casa cui ne aflăm, oricât mi-ar 
cere, numai să te am din nou și să te duc cu mine? Că else 

învoiește pe ce-i dau eu și-i gata să mi te deie înapoi. 

Femeia, întorcându-se către dânsul cu o umbră de surâs 
pe buze, zise: 

— Mie îmi vorbești, messere? Nu mă încurci cumva cu 
alta? Că despre partea mea, eu nu-mi aduc aminte să te 
mai fi văzut vreodată. 

Și judele, săracul, iar: 

— Ai grijă de ce spui, nevastă! Uite-te bine și-ai să vezi, 
de vrei să-ţi amintești, că eu sunt omul tău, Ricciardo din 
Chinzica. 

Femeia îi zise atunci: 

— Să-mi fie cu iertare, messere, dar să știi că, deși nu se 
prea cade să te privesc atâta cât ţi-ai dori domnia-ta, eu 
totuși te-am privit și încă așa de bine, încât pot spune fără 
greș că nu te-am mai văzut nicicând. 

Messer Ricciardo își închipui că zice astfel numai de 
frica lui Paganino, temându-se a mărturisi în faţa lui că-l 
știe; de aceea, după câtva timp, prinse a-l ruga pe 
Paganino să-i lase singuri în odaie, ca să-i vorbească numai 
ei. Paganino se învoi, cerându-i doar că nu cumva să o 
sărute cu de-a sila; iar femeii îi porunci să meargă 
dimpreună cu dânsul s-asculte tot ce-avea să-i spună și să-i 
răspundă după plac. 

Ducându-se așadar cei doi singuri într-o odaie, de îndată 
ce se așezară, messer Ricciardo începu: 

— Zi, inimioara mea, sufletul meu cel dulce, nădejdea 
mea, nu-l știi tu pe Ricciardo al tău ce te îndrăgește mai 
vârtos decât își îndrăgește viața? E cu putinţă așa ceva? 
Schimbatu-m-am oare într-atâta? Hai, ochișori frumoși, 
uitaţi-vă puţin la mine! 

Femeia izbucni în râs și îi curmă cuvântul, zicând: 

— Ştii bine doar că nu-s așa uitucă, încât să nu-mi dau 
seama că ești messer Ricciardo din Chinzica, bărbatul 
meu; dar dumneata, cât timp am stat în casa dumitale, n-ai 
dovedit a mă cunoaște nici barem cât de cât; căci de-ai fi 
fost ori ești așa de înțelept precum dorești să te socoată 

lumea, s-ar fi căzut să ai măcar atâta minte, încât să-ţi dai 
cu socoteala că eu sunt tânără, voinică și proaspătă ca 
mărul și prin urmare să cunoști ce anume le lipsește 
femeilor tinere, pe lângă hrană și veșminte, deși le e rușine 
s-o spună așa pe faţă; or, dinspre partea asta e de prisos 
să-ți amintesc cum te-ai purtat cu mine, căci știi domnia-ta 
prea bine. Dar de-ţi era mai drag să stai cu nasu-n legi 
decât să-ţi ţii nevastă, trebuia să fi rămas holtei; deși, la 
drept vorbind, eu n-am simţit nicicând c-ai fi judecător, ci 
mai degrabă un crainic ce strigă praznicele și posturile, 
așa de bine cunoșteai și sărbători, și ajunări, și câte-n lună 
și în stele. Da' află de la mine că, de-ai fi pus pălmașii care- 
ţi lucrau moșiile să ţină atâtea sărbători câte-l puneai să 
ţină pe cel care lucra petecul meu de glie, n-ai fi ajuns în 
veci de veci să mai mănânci bucate. Ci Domnul Dumnezeu, 
drept vajnic grijitor al tinereţii mele, mi-a scos în cale pe 
bărbatu-acesta cu care stau aicea, pe unde nu se știe ce-i 
aia sărbătoare (și zic așa gândindu-mă la sărbătorile pe 
care domnia-ta, slujind mai mult lui Dumnezeu decât 
femeii tale, le prăznuiai cu nemiluita); prin ușa de colo nu 
intră aici nicicând nici sâmbete, nici vineri, nici posturi, 
nici ajunuri și nici păresimile barem, care-s așa de lungi, ci 
zi și noapte se lucrează, tot dărăcind la lână; și-a fost 
destul o dată să tragă clopotul a zi, ca să pricep de-aci 
înainte cum merge treaba asta. Din care pricină eu una mi- 
am pus în gând să stau cu el și să lucrez până ce-s încă 
tânără; iar sărbători, canoane și posturi toate bine gândesc 
să mi le las pe când oi fi bătrână; așa că dumneata te du cu 
bine cât mai iute și prăznuiește fără mine câte sărbători 
poftești. 

Messer Ricciardo, auzind ce spune, se chinuia cumplit 
și, de îndată ce tăcu, îi zise: 

— Vai, sufleţelul meu, ce vorbe sunt acestea? Nu te 
gândești de fel la cinstea ta și-a bieţilor părinţi? Vrei mai 
degrabă să fii ibovnica acestui om și să rămâi aci 
cufundată în păcat de moarte, decât să fii la Pisa soţie 

legiuită? Că ăsta, când s-o sătura de tine, o să te-alunge ca 
pe-o zdreanţă, pe câtă vreme eu te-oi îndrăgi mereu și 
chiar de-ar fi să nu mai vreau, tu tot stăpână o să fii de-a 
pururea în casa mea. E cu putinţă oare ca din pricina 
acestei pofte destrăbălate și murdare să-ţi uiţi de cinstea 
ta și-a mea, ce te iubesc mai mult decât pe mine însumi? 
Nădejdea vieţii mele, hai, nu mai zi așa, fii bună și te 
întoarce acasă; că eu, de-acu înainte, știind ce poftești, m- 
oi strădui, zău, drept îţi spun; de aceea, hai, comoara mea, 
hai, răzgândește-te și vino, că n-am avut zi bună de când 
mi te-au răpit. 

La care dânsa, îi răspunse: 

— Acum că nu mai e nimic de îndreptat, să nu se arate 
nimeni mai grijuliu de cinstea mea decât m-arăt eu însămi: 
că dacă ai mei nu s-au grijit de ea când mi te-au dat de 
bărbat, nu văd la ce să-mi pese mie de cinstea lor acuma; 
iar de mă aflu întru păcat de moarte, află c-oi sta în piuă 
cât îmi poftește inima; nu-mi plânge tu de milă. Și, drept 
să-ți spun, aicea îmi pare că i-aș fi cu adevărat soție lui 
Pagonino acesta, pe câtă vreme când mă aflam la Pisa mi 
se părea că dumitale ţi-s doar ibovnică, atâtea socoteli și- 
atâtea luni în cer trebuiau să se chitească, ca între domnia- 
ta și mine planetele să se împreune; aici cât e de lungă 
noaptea mă ţine Paganino în braţe, mă strânge și mă 
mușcă și numai Cel-de-Sus mă știe cum mă trezesc în zori. 
Zici c-ai să încerci și dumneata; și-apoi? La ce-o s-ajungi? 
S-o scoli cu ruptu și bătaia? Las' că știu eu ce viteaz mi te- 
ai făcut de când nu te-am văzut! Umblă sănătos și încearcă 
mai degrabă să-ţi duci la capăt zilele; că pare că te suflă 
vântul, atâta ești de pricăjit și de pierit la trup. Şi încă una 
ți-oi mai spune: că dacă o fi cumva să mă alunge Paganino 
(deși nu-l văd s-o facă cât timp eu mai poftesc să șed), nici 
să mă pici cu ceară și nu mă întorc la dumneata, pe care, 
de te-ar stoarce omul ca pe-o lămâie, tot n-ar scoate nici 
cât o lingură de zeamă; căci eu, spre nenorocul și 
vătămarea mea, am stat cu dumneata odată și cât aș vedea 

cu ochii m-aș tot duce să-mi caut norocul într-altă parte. 
Așa că încă o dată-ţi spun: aici nici sărbătoare nu-i, nici 
praznic niciodată, de aceea eu rămân pe loc, iar dumneata 
cât poţi mai iute te du cu Dumnezeu, de vrei să nu m-apuc 
să țip că vrei să mă săruți cu sila. 

Messer Ricciardo, văzând că o sfeclise și-abia atuncea 
dându-și seama de nebunia lui, care, fiind vlăguit, se 
însurase cu o femeie cu mult mai tânără ca el, plouat și 
opărit ieși din cameră și se apucă să-i spună și lui Paganino 
verzi și uscate, fără a ajunge la mai mult. Și-n cele de pe 
urmă, fără a se alege cu nimic, lăsând femeia acolo, se 
întoarse iar la Pisa și de prea multă amărăciune își pierdu 
minţile, săracul, până într-atâta, încât umblând tehui?5 prin 
Pisa, oricine l-ar fi agrăit sau i-ar fi dat bineţe, el, bietul, 
una întruna aceeași vorbă le-o spunea la toţi și anume: 
„gaura spurcată nu știe ce-i sărbătoarea”. Apoi, nu după 
multă vreme, se petrecu din viaţă. lar Paganino, prinzând 
de veste și cunoscând iubirea ce i-o purta femeia, se 
cunună cu ea și fără să mai ţină seamă de ajun ori 
sărbătoare, atâta vreme cât îi purtară picioarele, lucrară 
desfătându-se cu multă bucurie. 

Astfel încât, iubite doamne, aș zice cum că Bernabo, în 
sfada lui cu Ambrogiuolo, s-a arătat a călări capra la vale, 
în loc s-o mâne și el ca oamenii la deal. 


Povestea aceasta stârni atâtea râsete, încât toţi cei de 
faţă se văietau că-i doare gura; iar doamnele, toate într-un 
glas, îi dădură dreptate lui Dioneo, zicând că Bernabo 
fusese într-adevăr un prost. Apoi, după ce povestea fu dusă 
pân' la capăt și hohotele conteniră, regina, socotind că 
vremea e târzie, că fiecare își spusese istorioara lui și că 
domnia ei era către sfârșite, luându-și ghirlanda de pe cap, 
i-o puse Neifilei, zicând voioasă: 

— De acum, prietenă dragă, sub cârmuirea ta să șadă 
mănunchiul acesta de supuși. 


25 Zăpăcit, năuc, buimăcit. 

Și zicând astfel se așeză din nou. Neifile se îmbujoră la 
faţă, prea copleșită de atâta cinste, și chipul ei se 
preschimbă ca trandafirul când și-arată în roua dimineţii 
faţa, iar ochii ei frumoși sclipiră ca steaua zorilor sub 
genele lăsate. Apoi, după ce întreaga ceată își potoli prea 
zgomotoasa și multa bucurie cu care întâmpinase alegerea 
reginei, și după ce Neifile mai dobândi îndrăzneală, grăi de 
pe locul ei mai ridicat unde ședea acuma: 

— De vreme ce vă sunt regină, fără a mă îndepărta de 
felul în care celelalte domnit-au peste voi ce v-aţi supus și 
aţi lăudat domnia lor cu prisosinţă, voi încerca și eu să vă 
arăt ce anume socot să pun pe viitor la cale; iar dacă sfatul 
vostru găsește că-i de bine, voi face întocmai precum zic. 
Mâine e vineri, precum știți, și poimâine e sâmbătă, zile 
nesuferite norodului, îndeobște, din pricina bucatelor pe 
care le mănâncă de-a lungul lor, din zori și până-n asfintit; 
apoi, pe lângă aceasta, vinerea se cuvine a fi ţinută în mare 
cinste, căci într-această zi a pătimit pe cruce spre 
mântuirea noastră Domnul Isus Cristos; din care pricină 
socot că s-ar cădea și-ar fi mai bine, în cinstea lui, să stăm 
mai mult de rugăciuni decât de snoave și povești. Sâmbăta, 
iar, e obiceiul ca femeile să-și spele părul și să se curețe de 
praf și toată murdăria pe care truda săptămânii le-o 
așterne peste trup; de asemenea multe sunt acelea care 
obișnuiesc să ajuneze întru cinstirea Maicii Preacurate și-a 
pruncului Isus și să nu lucreze, spre a proslăvi precum se 
cere duminica ce vine. De aceea, nefiind chip să urmăm 
nici sâmbăta de-a fir-a-păr felul de trai pe care noi ni l-am 
ales, socot că și într-această zi să odihnim cu povestitul. 
Iar pe urmă, cum se împlinesc drept patru zile încheiate de 
când ne aflăm pe aici, dacă vrem să nu dea peste noi și 
alții, cred c-ar fi bine s-o cam luăm din loc și eu m-am și 
gândit pe unde să ne așezăm din nou. Astfel încât 
duminică, în zorii dimineţii, adunându-ne pe locul acela - 
de vreme ce astăzi am avut destul răgaz să ne gândim și să 
vorbim în voie, iar în aceste două zile fiecare va avea timp 

să-și aleagă povestea care-i place - socotesc că n-ar fi rău 
să mai restrângem oarecum întinsul povestirilor noastre și 
să ne mărginim cu vorba doar la un singur fapt din cele 
multe ale sorții, drept care mă gândesc să povestim despre 
aceia care dobândesc prin străduinţă un lucru mult dorit 
sau îl câștigă iar, de cumva l-au pierdut. În legătură dar cu 
aceasta să se gândească fiecare la o poveste potrivită, care 
să fie spre folosul său barem spre desfătarea acelora ce o 
ascultă. Bun înţeles că Dioneo, precum e învoit, e liber să- 
și aleagă povestea care-i place. 

Doamnele și cavalerii lăudară cele puse la cale de regina 
lor, precum și vorba ei aleasă, și hotărâră să facă întocmai 
cum îi învățase dânsa. Neifile, chemându-și apoi slujitorul, 
îi porunci unde să așeze mesele pentru cină și-i lămuri cu 
de-amănuntul câte avea de făcut de-a lungul stăpânirii ei; 
pe urmă, sculându-se și ea de jos cu ceilalţi dimpreună, le 
îngădui să-și petreacă timpul după cum îi îndemna inima. 

Porniră deci cu toţii către o grădină înflorită și acolo, 
după ce-i colindară o vreme cărările, la ceasul cinei se 
adunară iarăși și începură bucuroși a se înfrupta cu 
desfătare; iar după ce sfârșiră cu masa, Emilia, făcând pe 
placul reginei, porni să învârtească hora, iar Pampinea, 
însoţită pe alocuri de corul celorlalte doamne, începu să 
cânte și să zică: 


Cine-ar cânta, de nu cânt eu, ce-n mine 
port mii de doruri împlinite, cine? 


Vino, iubire, tu izvor de bucurii, 
izvor al împlinirii și al nădejdii toate; 
vin' să cântăm puțin, 
nu bietele suspine, nici dorurile vii, 
ce bucuria ta mai dulce mi-o arată, 
ci doar văpaia, chin 
și fericire-n care ard deplin, 
cântându-ți ție slavă, iubire, numai ție. 

Când m-a cuprins văpaia ta cea dragă, 
din primul ceas tu mi-ai adus în cale 
un tânăr prea frumos, 
cum nu-i mai mândru-n lumea-ntreagă, 
nici mai viteaz când poartă zale 
și nici mai inimos. 

Iubirea arde-n mine atât de luminos, 
încât cu tine cânt de drag și bucurie. 


N-am gând mai dulce altul decât îmi e să știu 
că mulțumită tie îi sunt la fel de dragă 
pe cât îmi e și el; 
aleasa fericirii de mi-a fost dat să fiu 
pe-acest tărâm, pentru credința-ntreagă 
ce-i port, socot la fel 
să fiu și după moarte și-alăturea de el 
să ne primească Domnul în alba-mpărăție. 


După cântarea aceasta doamnele mai cântară și altele, 
mai dănțuiră o bucată și mai ciupiră strunele lăutelor și 
cobzelor. Dar, amintindu-le regina că se făcuse vremea de 
culcare, porniră fiecare cu torţele aprinse către odăile lor; 
iar a doua zi, precum și-n ziua următoare, făcură cu toţii 
așa precum îi învățase regina, așteptând cu nerăbdare 
duminica. 

Sfârșește cea de a doua zi a Decameronului și începe 
cea de a treia, în care, sub sceptrul Neifilei, se 
vorbește despre aceia ce dobândesc prin iscusinţa lor 
un lucru mult dorit sau îl câștigă iar, de cumva l-au 
pierdut. 


Geana zării, din purpurie ce era, prindea a se topi în 
galben la apropierea soarelui, când duminecă, regina, 
sculându-se din vreme, le porunci și celorlalţi scularea. Iar 
slujitorul ei, ce încă de cu noaptea în cap trimisese la locul 
unde aveau să poposească toate cele trebuitoare și o dată 
cu ele și slugile, ca să pregătească cele de cuviinţă, 
văzând-o pe regină că-i gata de plecare, încarcă degrabă 
tot ce mai era de dus și porni cu restul slujitorimii pe urma 
stăpânilor, ca și când s-ar fi mutat de-a binelea din locul 
acela. 

Regina, urmată și întovărășită de cele șapte doamne și 
cei trei cavaleri, o apucă cu pas agale pe-o potecuţă 
neumblată, dar plină de verdeață și flori înmiresmate, ce-și 
deschideau potirele în zorii dimineţii, și, călăuzită de 
viersul a zeci de privighetori și alte felurite paseri, o luă 
către apus, vorbind mereu de câte toate, râzând și șuguind 
cu ceilalți. Și, după ce bătură astfel vreo două mii de pași, 
încă înaintea celui de-al treilea ceas al zilei, ajunseră cu 
toţii îndrumați de regină, la un palat bogat și falnic, ce se 
înălța semet pe vârful unei coline. După ce intrară înăuntru 
și-i măsurară întreg cuprinsul de la un cap la altul, văzând 
ei sălile de ospeţe, odăile curate și mândru împodobite, din 
plin îndestulate cu tot ce-i trebuie unei odăi, lăudară foarte 
palatul, iar pe stăpânul lui îl socotiră drept un strălucit 
senior. lar mai apoi, când coborâră și mai văzură pe 


225 


deasupra și curţile încăpătoare și vesele ale palatului, și 
beciurile pline de cele mai alese vinuri, și apa rece de izvor 
care ţâșnea de pe sub bolți, și mai vârtos îl lăudară. 

În cele de pe urmă, pesemne dornici de odihnă, se 
așezară cu toţii pe un pridvor, de unde văzul cuprindea 
priveliștea întregii curţi, plină de verdeață și de toate 
florile care înfloreau la vremea aceea a anului; și acolo, 
iscusitul slujitor al reginei le ieși în cale cu felurite dulciuri 
și vinuri minunate, ca doamnele și cavalerii, gustând din 
toate cele, să prindă iar puteri. Apoi, poruncind să li se 
descuie ușița unei grădinii ce mărginea de-o latură palatul 
și peste tot în jur era împrejmuită de ziduri groase și 
înalte, pătrunseră cu toţii într-însa; și de îndată ce-i călcară 
pragul cuprinsul ei îi fermecă într-atâta, încât porniră pe 
îndelete s-o cerceteze pas cu pas. 

Grădina, jur împrejurul ei și așijderi și la mijloc, era 
brăzdată pretutindeni de alei largi și drepte ca săgeata, 
acoperite pe deasupra cu streașină de viță, ce încă de pe 
vremea aceea dădea făgăduință toamnei de rod 
îmbelșugat; și, fiindcă viţa abia înflorise, mireasma ei 
răzbea într-atât în grădină, încât pătrunsă cum era și de 
alte soiuri de miresme ce îmbălsămau văzduhul, te făcea să 
crezi că te găsești de-a dreptul într-o prăvălioară de 
mirodenii de prin părţile răsăritului. De o parte și de alta, 
aleile erau umbrite de tufe purpurii și albe de trandafiri 
sălbatici și iasomie, astfel încât puteai să le străbaţi în 
voie, plimbându-te sub umbra deasă și înmiresmată, fără 
grijă că te-ar putea atinge săgeata soarelui în zori sau mai 
cu seamă către amiază. 

N-aș avea cuvinte și timp destul să înșir ce bogăţie de 
flori și de copaci se afla pe locul acela, ce soiuri minunate 
și ce plăcut orânduite! Atâta pot să spun că nu era copac 
sau floare, din tot ce are mai ales pământul, care să 
crească în ţara noastră și acolo să nu fie. Iar în mijlocul 
grădinii (lucru ce nicidecum nu-i mai puţin de lăudat decât 
sunt toate celelalte care se aflau pe-acolo, ba dimpotrivă 

chiar mai mult), se afla o pajiște bătută de iarbă deasă și 
mai verde ca orice verde din lume, smălțuită cu felurite 
flori - poate și-o mie întreagă de soiuri felurite - și 
împrejmuită de portocali și cedri vânjoși și verzi, care 
purtându-și sus prin ramuri și roada coaptă, și necoaptă, și 
florile deopotrivă, pe lângă bucuria cu care umbra lor îţi 
odihnea privirea, te desfătau și cu mireasma ce-ţi îmbăta 
simţirile. Pe pajiște, drept la mijloc, era săpată o fântână, 
clădită în întregime din marmură curată și albă ca zăpada 
și pretutindenea cioplită cu mare măiestrie. Iar dinăuntrul 
ei, printr-un chip cioplit care sta înțepenit pe-o coloană ce 
se înălța chiar din fântână, ţâșnea în sus spre ceruri - n-aş 
ști să spun, mânată de-un izvor ori poate adusă chiar de 
mâna omului pe acolo - atâta bogăţie de apă cristalină, că- 
și revărsa pe urmă stropii cu dulce sunet în fântână, încât 
puterea ei ar fi mișcat și o moară. lar plinul care prisosea 
pe marginea fântânii ieșea pe sub pământ din pajiștea 
înflorită și, ajungând iar la lumină, aluneca prin șănţuleţe 
frumos  orânduite și într-adins făcute, jur împrejurul 
poieniței; apoi, prin alte jgheaburi, la fel ca celelalte, tăia 
grădina în lung, și-n lat și-n cele de pe urmă se aduna pe- 
un loc de unde se despărțea de ea și, de acolo luând-o în 
jos, ca lacrima de limpede, curgea către câmpie și până a 
nu ajunge în vale, cu strașnică putere și mult câștig pentru 
stăpân, mișca deodată două mori. Grădina această 
minunată, orânduirea ei plăcută, copacii și fântâna cu 
râușoarele subţiri ce izvorau dintr-însa plăcură atât de 
mult doamnelor și celor trei cavaleri, încât cu toţii în cor se 
apucară a zice că de-ar fi fost ca raiul să fie pe pământ, n- 
ar fi putut să fie altfel de cum era grădina aceea și nici n-ar 
fi găsit cu mintea lor alte podoabe cu care să-i mai poată 
adăugi frumuseţe. Şi umblând ei așa, fermecaţi, prin 
grădină, făcându-și din crengi înflorite cununi și ascultând 
viersul de paseri, ce parcă se întreceau în zeci de felurite 
limbi, își mai dădură seama de încă o frumuseţe, pe care 
până atuncea, răpiți pesemne cum erau de celelalte toate, 

n-o luaseră în seamă. Văzură anume că-n grădină se aflau 
poate și-o sută de soiuri de vietăţi și, arătându-și-le unii 
altora, zăriră ici zbughind un iepure de casă, dintr-alt 
ungher unul de câmp, mai jos niscaiva căprioare, dincolo 
pui de cerbi păscând și alte multe soiuri de blânde vietăţi, 
care, domesticite aproape, umblau de colo-colo, lăsate în 
voia lor. Şi ele, dimpreună cu celelalte frumuseți, sporiră și 
mai mult plăcuta desfătare a oaspeţilor noștri. 

După ce mai colindară o vreme prin grădină, 
îndestulându-și ochii cu mii de frumuseți, porunciră să se 
așeze prânzul în jurul fântânii; și acolo, după ce dintâi 
cântară șase cântece și dănțuiră o bucată de vreme, se 
așezară cu toţii la mese, pe voia reginei, și, fiind slujiţi cu 
bună și așezată rânduială, se ospătară din belșug cu 
bucate gustoase și alese. Drept care, înveselindu-se și mai 
vârtos ca înainte, se sculară de jos și o luară iar de la 
început cu cântece și dansuri, până ce regina, din pricina 
arșiței care prinse a dogori, chibzui că venise vremea de 
culcare pentru aceia ce-ar fi vrut să-și mai aline osteneala. 
Și atuncea unii dintre ei porniră să se culce, iar alţii, 
fermecaţi de atâta frumuseţe, rămaseră pe loc, care citind 
povești, care jucând table sau întrecându-se la șah, în timp 
ce ceilalţi se odihneau. 

După ce bătu și cel de-al treilea ceas al după-amiezii, 
sculându-se din somn și răcorindu-și faţa cu apă de izvor, 
pe placul reginei se adunară cu toţii în jurul fântânii, pe 
pajiștea înflorită, unde, așezându-se în cerc, rămaseră s- 
aștepte pe acela care avea să dea bun început poveștilor, 
după subiectul rânduit. Și primul căruia regina îi 
încredinţă cuvântul se nimeri să fie Filostrato, care începu 
a zice așa precum urmează: 

POVESTEA ÎNTÂI 


Masetto din Lamporecchio se face că e mut și ajunge 
grădinar într-o mănăstire de maici, unde care mai de 
care se înghesuie să se culce cu el. 


Preafrumoase doamne, sunt mulţi bărbaţi pe lumea asta 
și așijderea multe femei care-s atât de mărginiţi, încât își 
închipuiesc c-o fată - dacă-i așezi pe frunte bentiță albă de 
măicuţă și-n spate strai cernit - pierde simţirea de femeie 
și muiereștile poftiri, ca și cum călugăria ar preschimba-o 
dintr-o dată, făcând din ea stană de piatră; iar dacă aceștia 
aud pe alţii tăgăduindu-le cumva smintita lor încredințare, 
se tulbură cu scârbă, de parcă cine știe ce faptă urâcioasă 
și samavolnică, vezi Doamne, s-ar fi înfăptuit împotriva 
firii, fără să șadă a cumpăni că ei, ce-s liberi întru totul să- 
și mulțumească poftele, nu știu să tragă îndestulare din 
astă libertate, și fără a se gândi câtă putere ascunde în 
schimb întru stârnirea poftelor huzurul și lipsa de grijă. De 
asemenea mai sunt destui și dintr-aceia care cred că sapa 
și hârleţul, bucatele sărace și lipsurile multe înăbușă în 
pălmași trupeștile poftiri și le îngroașă judecata și 
isteţimea minţii. Ci acum, de vreme ce regina mi-a 
poruncit s-o fac, fără să ies din vorba ei, c-o mică istorioară 
am să v-arăt mai deslușit cât de amarnic se înșeală toţi cei 
care gândesc astfel. 

Prin părţile noastre se afla pe vremuri și se mai află încă 
o mănăstire de maici, căreia i se dusese faima de sfântă ce 

era și-al cărei nume nu vi-l spun, spre a nu-i știrbi cumva 
din faimă. Or, nu de mult, în acest sfânt lăcaș, în care nu 
se-aflau pe atunci mai mult de opt măicuţe, c-o stareță în 
frunte și toate tinerele, trăia un om de treabă, care îngrijea 
grădina mănăstirii și care, nefiind mulțumit cu simbrioara 
lui, își făcu socotelile cu vechilul maicilor și se întoarse 
apoi acasă, în sat la Lamporecchio. Acolo, printre alţi 
săteni care-l primiră bucuroși, se nimeri să pice și un 
pălmaș mai tânăr, voinic și zdravăn la făptură - și, pentru 
un ţăran ca el, și chipeș pe deasupra - Masetto după nume, 
ce-l întrebă pe omul nostru pe unde rătăcise atâta amar de 
vreme. Omul, căruia îi zicea Nuto, îi spuse pe unde 
umblase, și atunci Masetto îl întrebă cu ce anume le slujise 
pe maici la mănăstire. La care Nuto îi răspunse: 

— Păi, iacă le grijeam grădina, că era mare și frumoasă, 
ba pe deasupra mai mergeam și la pădure câteodată și le- 
aduceam de-acolo lemne, căram la apă din fântână și mai 
făceam și alte câte te miri ce trebușoare: da' maicile îmi 
dădeau o plată așa de amărâtă, că nici măcar pentru 
încălțări nu-mi ajungeau bănuţii. Și-apoi unde mai pui că 
toate-s tinere pe acolo și, drept să-ţi spun, parc-ar avea pe 
dracu-n ele, așa-s de șui. Nu-i chip să faci nicicum ca să le 
intri în voie: eu îmi vedeam de treburi, trudind pe la 
grădină, când una hop: „Pune asta ici”, cealaltă: „Pune-o 
acolo”, alta îmi smucea din mână sapa și se răstea: „Nu-i 
bine așa”; și atâta mă băteau la cap, pân' ce lăsam acolo 
baltă și treabă și tot și mă duceam într-ale mele. De aceea, 
sătul pân' peste cap de toate, n-am vrut să stau mai mult și 
m-am întors acasă. Da' bine că-mi aduci aminte; că m-a 
rugat vechilul lor, când am plecat de-acolo, să-i trimit pe 
cineva, de-mi pică cumva în mână vreun om mai potrivit la 
treburile acestea, și eu i-am dat făgăduinţă că i-l trimit 
numaidecât; da', vindeca-l-ar Dumnezeu de junghiuri pe la 
şale, așa cum i-oi trimite eu pe careva să-l pricopsească. 

Masetto, tot ascultându-l, se pomeni deodată cu atâta 
chef de-a le sluji pe maicile acelea, încât, înțelegând din 

vorbele lui Nuto c-ar fi putut destul de lesne să-și 
împlinească voia, se perpelea ca pe jeratic cu gândul tot 
acolo. Și, cugetând că de i-ar spune lui Nuto ce-l muncește 
n-ar mai ajunge niciodată să-și vadă voia împlinită, îi zise: 

— Bine-ai făcut că te-ai întors! Ce, parcă poate un bărbat 
să șadă cu muierile? Mai bine stă cu dracul; căci ele nu 
știu niciodată nici barem ele ce poftesc. 

Dar, după ce se despărţiră, Masetto prinse a se gândi 
cum să facă și să dreagă să intre slugă la maici; și, fiindcă 
se știa pe el că-i bun de treburile acelea pe care le 
amintise Nuto, n-avea îndoieli din partea asta, dar se 
temea că n-o să-l ieie fiind prea din cale-afară tânăr și 
chipeș la făptură. De aceea, zdrobindu-și mintea în fel și 
chip, la urma urmelor își zise: „Locu-i departe de aici și 
nimeni nu mă știe prin părțile acelea; drept care, de mă fac 
că-s mut, de bună seamă m-or primi”. 

Și vârându-și cu tot dinadinsul în cap șiretlicul ăsta, își 
luă securea în spate și, fără a spune nimănui unde se duce, 
o luă din loc, ca un pribeag, și se porni spre mănăstire. 
După ce ajunse acolo, pătrunse înăuntru și, spre norocul 
lui, în curte dădu tocmai peste vechil; și, tot strâmbându-se 
ca muţii, i se rugă prin semne să-i deie ceva de mâncare, 
că el în schimb, de-i folosea, i-ar fi crăpat niscaiva lemne. 
Vechilul îi dădu bucuros de mâncare și apoi îi așeză în faţă 
niște butuci pe care Nuto nu izbutise să-i despice. Masetto, 
vânjos cum era, cât ai clipi din ochi făcu din ei surcele. Din 
care pricină vechilul, care tocmai atunci se pregătea să 
meargă la pădure, îl luă cu el și-l puse să-i taie lemnele 
acolo; apoi îi înfăţișă catârul și-i arătă prin semne să ducă 
lemnele acasă. Masetto făcu treabă bună, astfel încât 
vechilul îl mai ţinu câteva zile, punându-l să muncească la 
felurite trebi. Or, într-una din aceste zile, se nimeri să-l 
vadă și stareţa pe acolo și-l întrebă pe vechil cine era 
acela. Omul răspunse: 

— E un surdo-mut, preacuvioaso, și bietul de el s-a 
pripășit pe aici acu vreo două zile să ceară de pomană, iar 

eu l-am miluit și i-am mai dat câte ceva de lucru, din câte 
se cereau făcute. Dac-ar ști să lucreze grădina și-ar vrea să 
se aciuiască aici, socot c-ar fi o slugă bună, căci precum 
știi, avem trebuinţă de slujitor la mănăstire. De tare, e tare 
cât un munte și poţi, har Domnului, să-l pui la orice treabă 
vrei; unde mai pui că scapi domnia-ta și de-altă grijă, căci 
ăsta n-o să intre-n vorbă cu maicile, de bună seamă. 

La care stareţa îi răspunse: 

— Pre legea mea că bine zici; vezi, află dacă știe să lucre 
la grădină și fă ce poţi să-l ţii aici: dă-i vreo pereche de 
încălțări, vreo scurtă ponosită, dă-i bine de mâncare și ia-l 
cu binișorul. 

Vechilul făgădui stareţei să facă întocmai. Dar Masetto, 
care se afla pe aproape și chipurile robotea cu mătura prin 
curte, auzi cuvintele acestea și-și zise bucuros în sinea lui: 
„De mă primiţi acilea, m-oi pune să lucrez grădina și-am s- 
o lucrez cum n-a mai fost de când e ea lucrată”. 

Vechilul, dându-și seama că știe să lucreze mai bine ca 
oricare altul, îl întrebă prin semne de vrea să steie acolo; și 
după ce Masetto, așijderea prin semne, răspunse că se 
învoiește, îl luă drept slugă în mănăstire și îi dădu grădina 
în grijă, după ce întâi îi arătă ce anume avea să facă. Apoi 
se duse după treburile mănăstirii și îl lăsă pe el acolo. 
Masetto se așternu pe treabă; dar după câtva timp 
măicuţele se apucară să-l necăjească și să-l batjocorească, 
așa cum fac oamenii de obicei cu surdo-muţii, strigându-i 
vorbe deșucheate, fiind încredințate că dânsul nu le aude. 
Iar stareţa, crezând pesemne că n-ar avea nici coadă, așa 
precum n-avea nici grai, nu le zicea nimica sau mai nimica 
aproape. Or, într-o bună zi, în vreme ce Masetto, care 
lucrase mult, se odihnea în grădină, se întâmplă ca două 
măicuţe tinerele, care se aflau tocmai pe acolo, să treacă 
pe la locul acela și să se apuce să-l privească pe el ce se 
făcea că doarme, dar nu dormea cu adevărat. Şi una dintre 
ele, mai îndrăzneață decât cealaltă, grăi: 

— De-aș ști că nu mă spui la nimeni, ţi-aș spune oarece, 

la care într-atâtea rânduri m-am tot gândit, și care lucru s- 
ar prea putea să-ţi fie și ţie de folos. 

Cealaltă o îndemnă: 

— Zi-i fără frică că eu, zău, nu spun la nimeni, crede-mă. 

Atunci cea îndrăzneață zise: 

— Nu știu de te-ai gândit vreodată ce strâns suntem 
ținute aici, pe unde niciodată n-a cutezat să calce vreun alt 
bărbat decât vechilul, care-i bătrân, dă-l naibii, și mutul 
ăsta care doarme. Or, eu am auzit, de pe la alte femei care 
au umblat pe aici, că toate plăcerile lumești sunt o nimica 
toată pe lângă plăcerea femeii când se împreună cu 
bărbatul. De aceea eu una mi-am vârât în cap - de vreme 
ce nu pot cu alţii - să încerc cu mutul ăsta, să văd dacă e 
drept ce zic femeile ori ba. Și pentru treaba asta să cauţi 
cu lumânarea și n-ai găsi vreunul mai potrivit ca el: că ăsta 
și să vrea, tot n-ar putea să spună la nimeni nici un 
cuvinţel; îl vezi doar cât e de nătâng și de crescut-naintea 
vremii! Ce zici, ia spune, tu ce crezi? 

— Vai de păcatele mele, surioară, se văietă cealaltă. Ce- 
ți mai trece și ţie prin cap? Doar bine știi că fecioria ne-am 
juruit-o lui Cristos! 

— Ei asta-i, zise cea dintâi. Ca și cum tot ce-i juruinţă ar 
trebui să fie și ţinută! Doar oamenii îi făgăduiesc lui 
Dumnezeu cât e ziulica de mare tot soiul de lucruri și nici 
de una nu se ţin; și, dacă noi ne-am juruit cu fecioria 
noastră, s-or găsi ele altele să-și ţină juruinţa! 

La care cealaltă măicuţă grăi: 

— Şi de-am rămâne cumva grele, atuncea ce ne facem? 

— Tu te gândești la rău până ce n-a dat peste tine? 
răspunse cea dintâi. De-o fi să se întâmple și-asta, om 
vedea noi atunci ce-i de făcut; sunt pe puţin o mie de 
chipuri felurite prin care am izbuti să tăinuim buclucul. 
Numai de-am ști noi înșine s-avem lacăt la gură. 

Măicuţa, auzind acestea, cum se simţea îmboldită și mai 
aprig decât surata să încerce ce fel de dihanie o mai fi fiind 
bărbatul, îi spuse: 

— Să fie cum zici tu; dar cum să facem oare? 

La care cealaltă răspunse: 

— Cam trei pare să fie ceasul și, afară de noi două, 
celelalte maici socot că dorm cu toatele; să ne uităm de nu 
cumva se află cineva în grădină și, dacă n-o fi nimeni, n- 
avem a face alta decât să-l luăm pe mut de mână și să-l 
ducem în coliba aceea în care el se adăpostește de ploaie. 
Iar acolo, una să intre cu el înăuntru, iar cealaltă să șadă 
afară și să păzească locul. Asta-i așa de bleg, încât de bună 
seamă c-om face tot ce-om vrea cu el. 

Masetto, între acestea, ședea și asculta ce pun măicuţele 
la cale; și, gata cum era să le împlinească voia, atâta 
aștepta și el să-l ia cu dânsa careva. Ele, după ce se 
încredinţară că nu e nimeni primprejur, văzând că nu pot fi 
de nicăieri zărite, se apropiară de el și cea care vorbise 
prima îl trezi pe Masetto, care sări drept în picioare. Fata, 
cu semne ademenitoare, îl apucă de mână și-n timp ce el 
rânjea prostește îl duse în colibă, unde Masetto făcu pe 
voia ei, făr' să se lase a fi prea mult poftit de dânsa. Și, 
după ce-și primi ea partea, cinstită prietenă fiind, făcu loc 
celeilalte, iar grădinarul le intră la amândouă în voie, 
făcând mereu pe prostul. Drept care, până a nu pleca, 
fieștecare vru să afle, nu într-un singur rând, ci de mai 
multe ori, cum știe mutul călări. Și apoi adeseori, șezând la 
sfat împreună, își spuseră că într-adevăr nu-i treabă mai 
plăcută ca asta în toată lumea, ba mai plăcută chiar decât 
li se spusese; și, apucând prilej, la ceasuri potrivite, 
mergeau pe rând să se desfete cu mutul în colibă. 

Ci într-o bună zi se întâmplă ca o măicuţă, din 
ferestruica chilioarei, să vadă ce se întâmpla și să le arate 
pozna și altor două maici. Dintâi tustrele se sfătuiră să le 
pârască stareţei; dar mai apoi, schimbându-și gândul, 
căzură la învoială cu celelalte două și ajunseră și ele 
părtașe pe moșia lui Masetto. lar până mai la urmă, prin 
felurite întâmplări, acestor maici li se adăugară, când una 
când cealaltă, și celelalte trei. Acu, la urma tuturor, 

stareţa, care nu prinsese încă nimic de veste, plimbându-se 
într-o zi de una singură prin grădină și fiind căldurile în toi, 
dădu peste Masetto (care, sărmanul, ziua, de-atâta călărie 
noaptea, se ostenea din te miri ce) și îl află dormind, întins 
pe jos sub un migdal; și fiindcă vântul îi suflase cămașa 
peste cap, şedea la umbră gol-goluţ. Femeia, uitându-se la 
el și singură știindu-se prin părţile acelea, căzu într- 
aceeași ispitire ca și măicuţele alelalte; drept care, 
trezindu-l pe Masetto, îl duse în chilioara ei, unde mi-l ţinu 
vreo trei sau patru zile în șir (spre multa jeluire a celorlalte 
maici, care vedeau că nu mai vine la lucru în grădină), 
gustând și răsgustând din desfătarea pentru care mai 
înainte vreme ţinuse de rău orice femeie. În cele de pe 
urmă îi dădu drumul din chilioara ei, dar prea adesea 
rechemându-l și vrând să aibă de la el mai mult decât îi era 
partea, Masetto, care nu răzbea să mulțumească atâtea 
maici, își dădu cu socoteala că de-ar mai fi făcut pe mutul, 
cu timpul prea mare pagubă i s-ar fi tras din asta. De 
aceea, într-o noapte pe când se afla cu stareţa, se dezlegă 
la limbă și-i spuse: 

— Preacuvioaso, zice-se că un cocoș ajunge cu vârf și 
îndesat la zece puici deodată, dar pe-o muiere, în schimb, 
se spune că nici zece bărbaţi n-ajung s-o mulțumească 
decât cu multă trudă, și nici măcar atunci ca lumea; ci eu 
cu nouă am de-a face, din care pricină, vezi bine, pentru 
nimica-n lume n-o mai pot duce așa. Că, drept să-ţi spun, 
de-atâta trudă, într-așa hal ajuns-am, că nu mai pot de fel: 
nici mult și nici puţin; de aceea, ori mă lași să plec ori, 
dacă nu, găsește domnia-ta vreo îndreptare. 

Femeia auzindu-l vorbind pe Masetto, pe care toată 
lumea îl socotea drept mut, se zăpăci de-a binelea și-i zise: 

— Ce-i asta, pentru Dumnezeu? Că doar ești mut de 
când te știu. 

— Așa eram, preacuvioaso, răspunse Masetto, dar nu din 
naștere sunt mut, ci de pe urma unei boli, care mi-a luat 
deodată graiul și-abia din noaptea asta am apucat iar să 

vorbesc, fapt pentru care-l slăvesc din toată inima pe 
Domnul. 

Femeia îi dădu crezare și-l întrebă cum de slujește la 
nouă femei deodată. Masetto îi povesti cum vine treaba 
asta, iar stareţa auzindu-l își dete seama că nici una din 
cele opt măicuţe nu dovedise mai puţină înţelepciune decât 
dânsa. De aceea, isteaţă cum era, fără a-l lăsa să plece, se 
hotări în sinea ei să se sfătuiască cu celelalte și să 
găsească o îndreptare, ca nu cumva Masetto să facă 
mănăstirea de râsu-ntregii lumi. Și cum în zilele acelea, se 
nimerise să moară vechilul mănăstirii, după ce toate 
maicile își spuseră pe faţă câte făcuseră înainte, prin bună 
învoire - spre bucuria lui Masetto - dreseră toată pozna 
într-așa chip, încât norodul din partea locului să creadă că, 
mulțumită rugii lor și sfântului care avea hram la 
mănăstirea aceea, Masetto, care atâta vreme fusese mut, 
acuma își dobândise iarăși graiul; și ca atare îl făcură 
vechil la mănăstire, în locul celui mort. Apoi îi împărţiră cu 
cap și osteneala, într-așa chip încât Masetto să poată face 
față. Şi într-aceste osteneli, deși făcură ochi o droaie de 
călugărași, treaba purcese așa de bine, că nimeni nu află 
nimic, decât abia după ce stareţa dădu, sărmana, ortul 
popii, la vremea când Masetto, ajuns la vârsta cărunteţii, 
și-ar fi dorit să se întoarcă om înstărit la casa lui; și, când 
se află toată povestea, îi fu ușor să-și vadă dorinţa 
împlinită. În felul acesta dar, Masetto, bătrân, bogat și cu 
copii, pe care nu se obosise nici să-i hrănească, nici să-i ţie 
- după ce mulţumită înţelepciunii sale știuse cu folos să își 
petreacă tinereţea - se întoarse iar pe meleagurile de unde 
pornise cu o secure în spate, spunând la toată lumea c-așa 
plătește Dumnezeu pe cel ce-i pune coarne în clop. 

POVESTEA A DOUA 


Un grăjdar se culcă cu nevasta regelui Agilulf, regele 
își dă seama într-ascuns, îl caută și îl tunde; tunsul îi 
tunde pe toţi ceilalţi și în felul acesta scapă de belea. 


Sfârșindu-se povestea lui Filostrato, de care uneori 
doamnele mai roșiră câte puţin, iar alteori făcură haz, 
regina o alese pe Pampinea ca să ducă ea mai departe șirul 
poveștilor. lar Pampinea, cu faţă surâzătoare, începu 
astfel: 

— Sunt unii oameni atât de lipsiţi de sfiiciune în dorinţa 
lor de a vădi, că știu și află anumite lucruri, pe care ar fi 
mai bine să nici nu le mai știe, încât ajung să creadă că, 
dojenindu-i pe ceilalți pentru greșelile lor neștiute de 
nimeni, ar putea să-și micșoreze prin aceasta propria lor 
rușine, când tocmai dimpotrivă nu fac decât să și-o 
sporească cu vârf și îndesat; or, spre a vă dovedi acum 
cealaltă față a acestui adevăr, am să vă arăt, frumoase 
doamne, de câtă șiretenie a dat dovadă un oarecare, ţinut 
chiar mai prejos decât era Masetto, și de asemeni cât de 
mare a fost înţelepciunea unui rege. 

Agilulf, regele longobarzilor, își statornici scaunul 
domnesc, așa precum făcuseră și înaintașii săi în Pavia, 
oraș din Lombardia, însurându-se cu Teudelinga, văduva 
lui Autari, alt rege de-al longobarzilor, care la vremea ei 
fusese o femeie din cale-afară de frumoasă, de înţeleaptă și 
cinstită, dar fără de noroc într-ale dragostei. Or, mulţumită 

înţelepciunii și vitejiei acestui rege, aflându-se regatul lui 
în pace și în bunăstare, se întâmplă ca unul din grăjdarii 
reginei, om din prostime și de rând, dar altfel mult mai 
răsărit decât s-ar fi cerut să fie într-o atare slujbă, ba pe 
deasupra mândru și chipeș ca un rege, să se 
îndrăgostească până peste urechi de regină. Și, fiindcă 
josnica lui stare nu-i amorţise mintea astfel încât să nu-și 
dea seama că dragostea aceasta era smintită, întru totul 
înțelept fiind, nu și-o destăinui la nimeni și nici reginei nu 
îndrăzni să i-o arate nici barem din ochi. Dar, deși trăia 
așa, fără nădejdea de-a ajunge să-i placă vreodată, totuși în 
sinea lui el se mândrea, săracul, că-și așezase gândurile 
pe-o treaptă așa de înaltă; și, ca unul ce se perpelea încins 
de focul dragostei, se străduia din răsputeri, mai mult ca 
orișicare din toţi ceilalţi grăjdari, să facă tot ce putea ca s- 
o mulţumească pe regină. Din care pricină regina, când se 
întâmpla să călărească, alegea mai bucuroasă calul pe care 
îl îngrijea el, decât pe orișicare altul; iar când se întâmpla 
așa, omul se bucura de parcă cine știe ce cinste i s-ar fi 
făcut și nu se depărta în ruptul capului de scări, doar-doar 
se va întâmpla să îi atingă doamnei măcar și poala rochiei, 
lucru de care apoi se socotea ferice. Dar, după cum se 
întâmplă adesea, pe cât scade nădejdea, pe atâta crește și 
iubirea; și cu grăjdarul nostru, bietul, se întâmplă același 
lucru. Ba într-așa măsură, încât abia putea răbda să-și ţină 
dorurile ascunse așa cum le ţinea, când nici o umbră de 
nădejde nu-i alina amarul; de aceea, neputând nicicum să 
scape de iubirea asta, de multe ori se socotise să-și pună 
capăt zilelor. Și tot gândindu-se în ce chip să-și curme 
suferința, se hotări să moară astfel încât să știe toată 
lumea că își dăduse moartea din pricina iubirii pe care i-o 
purta reginei; și ca atare cugetă să facă într-așa fel, încât 
prin moarte să-și încerce norocul de-a putea să-și stâmpere 
dorinţele, fie pe toate laolaltă, fie barem în parte. Nu se 
apucă să caute prilej de a-i vorbi reginei și nici prin vreo 
scrisoare nu încercă să-și spună iubirea care-l copleșise, 

căci bine cunoștea că ar fi fost zadarnic și să vorbească și 
să scrie; ci se gândi de-a dreptul să încerce a se culca cu 
dânsa printr-un anume șiretlic. Or, pentru treaba asta nu 
era alt mijloc decât acela de-a încerca să se strecoare el - 
înveșmântat în straiele regelui, despre care știa că nu se 
culcă tot într-una cu regina - până-n iatacul doamnei. De 
aceea, ca să poată afla cum face regele când merge la 
regină și-n ce veșminte e îmbrăcat, se furișă de vreo câteva 
ori noaptea într-una din sălile palatului, care se afla între 
odaia regelui și aceea a reginei, în felul aceste într-o 
noapte îl văzu pe rege înfășurat într-o mantie largă, c-o 
lumânare într-o mână și c-o vărguţă în cealaltă, ieșind din 
camera lui și îndreptându-se către iatacul reginei, unde, 
oprindu-se în prag, fără să scoată nici o vorbă, bătu de 
două sau trei ori în ușă cu vărguţa, ușa se deschise cât ai 
clipi din ochi și cineva îi luă din mână lumânarea. Văzând 
acestea și așteptând să vază și cum pleacă, grăjdarul se 
gândi să facă și el deopotrivă; drept care, făcând rost de-o 
mantie leită cu mantia regească, de-o lumânare și-o 
vărguţă, și după ce se spălă dinţii într-un ciubăr cu apă, că 
nu cumva mirosul de grajd s-o supere pe doamnă sau să-l 
dea de gol, își luă în spate pelerina și celelalte lucruri și 
apoi, după obicei, se furișă în palat și se ascunse în sală. 
Simţind că dorm cu toţii în jur și socotind că era vremea 
să-și stâmpere într-un fel dorinţa sau să-și croiască singur 
cărarea către mult râvnita și așteptata moarte, după ce 
scapără scânteie cu piatra și amnarul pe care le avea la 
sine, își aprinse lumânarea, și înfășurat până la nas în 
pelerina lui cea largă, se îndreptă spre ușa reginei, în care 
bătu de două ori cu vărguţa. Ușa îi fu deschisă de-o 
slujnică somnoroasă și lumânarea îi fu luată din mână și 
dosită; iar el, fără să sufle o vorbă, trase perdeaua patului 
și, pătrunzând pe după ea, își scoase pelerina și se vâri în 
patul unde dormea regina. Apoi, prinzând-o pofticios în 
braţe își arătându-se mâniat (fiindcă știa că regele nu 
rabdă nici o vorbă atunci când e mânios), fără să sufle un 

cuvânt, nici el și nici regina, o cunoscu trupește în repetate 
rânduri. Și deși îi venea cam greu să se despartă de 
femeie, totuși, temându-se ca nu cumva șederea prelungită 
să-i schimbe în lacrimi bucuria, se ridică și, luându-și 
pelerina și lumânarea în mână, plecă fără să spună nimica 
și se întoarse degrabă în culcușul său. Dar n-apucă nici 
barem să intre bine înăuntru, când regele, sculându-se, se 
duse în camera reginei, lucru de care dânsa se minună din 
cale afară; și după ce intră în pat și-o agrăi cu voie bună, 
regina, prinzând pesemne îndrăzneală din voioșia lui, îi 
zise: 

— Stăpâne preaiubit, ce-o mai fi fiind și asta? Doar 
numai adineauri te-ai dus de lângă mine, după ce te-ai 
umplut de desfătare mai mult ca într-alte rânduri, iar 
acușica vrei s-o iei de la capăt? Ai grijă de ce faci! 

Regele, auzind cuvintele acestea, își dete seama de 
îndată că regina fusese înșelată de vreo asemănare la chip 
și purtare; dar, înţelept fiind, văzând că nici regina, nici 
nimeni altul n-ajunsese să-și deie seama de nimica, se 
gândi că n-are nici un rost să-i spună el ce se întâmplase. 
Lucru pe care mulţi nătângi n-ar fi știut să-l facă, ci 
dimpotrivă ar fi strigat: „Nu eu am fost! Zi, cine-a fost? 
Cum s-a-ntâmplat? Cum de-a pătruns aicea?” Iar dacă ar fi 
făcut așa, puzderie de rele i s-ar fi tras din asta, din pricina 
cărora ar fi întristat-o pe regină cu totul pe nedrept și i-ar 
fi dat prilej să-și mai dorească și altă dată câte simţise în 
noaptea aceea. Pe când așa, ţinând ascunsă fapta, rușinea 
nu cădea de fel asupra lui, pe câtă vreme de-ar fi spus-o, s- 
ar fi umplut de râsul lumii și de ocara ei. Drept aceea 
regele, mai tulburat la cuget decât la faţă sau la vorbă, îi 
spuse: 

— Doamnă, nu crezi c-aș fi în stare să mai fi fost o dată 
și acu să vreau din nou să mă desfăt cu tine? 

La care dânsa zise: 

— Ba da, stăpâne, cum să nu; dar totuși mi te rog frumos 
să ai puţină grijă de sănătatea dumitale. 

Regele îi zise atunci: 

— Ei bine, de astă dată am să-ţi ascult îndemnul și am să 
mă-ntorc în patul meu, fără a te necăji mai mult. 

Negru la suflet de mânie și gânduri ucigașe, regele, 
luându-și pe umeri pelerina, ieși din camera femeii și se 
gândi să afle într-ascuns cine-i făcuse felul, chibzuind că 
numai careva de-al casei putea să fie acela și că de bună 
seamă, oricine ar fi fost, n-ar fi putut ieși de acolo. Luând 
deci un muc de lumânare și vârându-l într-un felinar, porni 
către o încăpere lungă care se afla în palat deasupra 
grajdului, și-n care dormea aproape toată slujitorimea 
curții, fieștecare în câte-un pat. Acolo, chibzuindu-se că 
orișicare ar fi fost acela care săvârșise fapta, bătaia inimii 
desigur nu-i contenise încă după sfârșeala îndurată, se 
apucă tiptil, tiptil, începând de la un capăt al încăperii, să-i 
pipăie pe toţi la piept, spre a vedea de cumva îi bate inima 
mai tare vreunuia din ei. 

Acu, în timp ce toţi ceilalți dormeau buștean, grăjdarul, 
care fusese la regină, nu adormise încă; de aceea, cum îl 
văzu pe rege, înțelegând ce anume umbla căutând pe 
acolo, începu să tremure ca varga, astfel încât peste bătaia 
cu care osteneala îi copleșise inima, se adăuga acuma și 
aceea a fricii pe deasupra; pricepu dar limpede că dacă 
regele ar fi ajuns să-și deie seama de aceasta, l-ar fi ucis pe 
loc. Cu toate acestea însă, deși se frământa cu fel de fel de 
gânduri, văzând că regele nu poartă nici o armă asupra lui, 
se gândi să se prefacă a dormi și să aștepte apoi să vadă 
ce-avea să facă regele. Acesta, după ce pipăi pe mulţi din 
câţi se aflau acolo, fără să afle nici pe unul care să-i pară a 
fi făptașul, ajunse și la el și, simțind cât de tare îi bate 
inima, își zise: „Asta e”. Dar, ca unul care nu voia să afle 
nimeni ce anume avea de gând să săvârșească, nu-i făcu 
altceva nimica, decât atâta că-i tăie, de-o latură a capului, 
cu niște foarfeci pe care le adusese cu sine, un smoc de 
păr - care pe atuncea se purta mai lung și la bărbaţi - astfel 
încât a doua zi să-l poată recunoaște. Și, după ce mi-l 

tunse, plecă în odaia lui. 

Grăjdarul, care simţise totul, șiret fiind, își dete seama 
de ce îl pocise regele; de aceea se sculă de îndată și făcând 
rost de niște foarfeci, din care spre norocul lui se aflau 
vreo câteva perechi la grajd, anume pentru cai, se apucă 
încet-încet și la toţi cei care dormeau cu el în încăperea 
aceea, le tunse părul într-același chip, deasupra urechii; și 
după ce sfârși, fără ca nimeni să-l audă, se întoarse iar în 
patul său. 

A doua zi, regele, sculându-se de dimineaţă, până a nu 
se deschide porţile palatului, porunci să i se înfăţișeze 
toată slujitorimea; și voia lui fu împlinită. După ce toate 
slugile i se adunară în faţă, cu creștetul descoperit, regele 
începu să-l caute pe cel care fusese tuns; dar văzând că 
cea mai mare parte din slujitori aveau părul tăiat toţi într- 
același chip, se minună și-și zise: „Ăsta pe care-l caut, deși 
e om de rând, se dovedește a fi un mare înţelept”. Apoi, 
văzând că fără zarvă n-ar fi putut să puie mâna în nici un 
chip pe cel căutat, dorind să nu se umple pe sine de rușine, 
de dragul unei mici și neînsemnate răzbunări, se hotări să-l 
amenințe și să-i arate că știa ce se întâmplase peste 
noapte, doar prin vreo câteva cuvinte, puţine, dar ticluite 
bine. Drept care, întorcându-se spre cei care îi ședeau în 
faţă, grăi: 

— Cine-a făcut-o, mai mult să n-o mai facă. Și acu plecaţi 
cu Dumnezeu. 

Un altul i-ar fi pus în funii, i-ar fi și schingiuit desigur, i- 
ar fi întrebat și cercetat și, săvârșind aceasta, ar fi 
dezvăluit rușinea pe care fiecare se cade să și-o ascundă; 
iar dându-se în vileag, chiar dacă ar fi ajuns să se răzbune 
pe de-a întregul, printr-asta nicidecum nu-și micșora 
rușinea, ci dimpotrivă și-o sporea și mai mânjea și cinstea 
reginei pe deasupra. 

Cei de față, auzindu-i vorba, se minunară foarte și multă 
vreme se întrebară ce anume socotise regele să spună cu 
aceasta; dar nimeni nu putu să priceapă, decât acela care 

se simțea cu musca pe căciulă și care, înțelept fiind, până 
ce regele avu zile, nu spuse nimănui nimica și nici nu se 
încumetă mai mult să-și puie viața în joc c-o faptă ca 
aceea. 

POVESTEA A TREIA 


Sub cuvânt de spovedanie și cuget preacurat, o femeie 
îndrăgostită de un tânăr îl pune pe un cucernic frate - 
fără ca dânsul să-și dea seama - să facă într-așa chip, 
încât s-ajungă dumneaei să-și împlinească pofta. 


Pampinea își isprăvise povestea, iar îndrăzneala și 
dibăcia grăjdarului, precum și înțelepciunea regelui Agilulf 
fuseseră lăudate de mai toţi cei de faţă, când regina, 
întorcându-se către Filomena, îi porunci să spună mai 
departe; din care pricină, aceasta, cu graţie începu a zice: 

— Am să vă povestesc acum o întâmplare adevărată, din 
care o să vedeţi în ce chip o femeie a tras pe sfoară un 
cuvios călugăr și nădăjduiesc că povestea mea va fi cu atât 
mai mult pe placul mirenilor, cu cât călugării - care 
îndeobște sunt tare mărginiţi și au tot soiul de năravuri și 
apucături ciudate - se cred mai pricepuţi și mai cu moţ ca 
ceilalți oameni, când ei de fapt sunt mai prejos, mult mai 
prejos ca noi, ca unii care nu-s în stare, din josnicie 
sufletească, să-și caute de nevoi, așa cum face orișicine, ci 
trag doar la bucate și la huzur, ca porcii. lar șotia aceasta 
n-am să vi-o povestesc, plăcute doamne, numai spre a duce 
mai departe șirul poveștilor de azi, ci și pentru a vă dovedi 
că feţele bisericești - cărora, noi, încrezătoare cum suntem, 
le dăm prea multă ascultare - pot fi și sunt trase pe sfoară 
cu multă dibăcie, nu numai de bărbaţi, dar chiar și de 
femei. 

În orașul nostru, în care înșelăciunea e mai adesea 
întâlnită decât iubirea și credinţa, trăia cu câţiva ani în 
urmă o femeie de neam, frumoasă și bine crescută, pe care 
firea o înzestrase mai mult ca pe orișicare alta cu 
frumuseţe sufletească și minte ascuţită. Numele ei, deși îl 
cunosc, nu vreau să vi-l dezvălui, așa precum n-am să 
dezvălui nici celelalte nume, căci mai trăiesc încă și astăzi 
unii din cei ce s-ar mânia dacă m-ar ști că-i spun, deși, la 
drept vorbind, ar fi mai nimerit să treacă surâzând peste o 
întâmplare ca aceasta. Femeia cu pricina, deci, cum se știa 
pe ea că e de viță nobilă, văzându-se măritată după un 
meșter ţesător, nu izbutea să se împace în ruptul capului 
cu gândul că omul ei e un simplu meșter, căci dumneaei 
credea că un bărbat de rând, oricât să fie de bogat, nu-i 
vrednic să se însoare cu o femeie mai de neam. De aceea, 
văzând ea că bărbatul ei, cu toată averea lui, nu era în 
stare de mai mult decât, de-o pildă, să întindă urzeala pe 
război să dreagă o pânză de urzit sau să se ia la harţă c-o 
țesătoare oarecare, se hotărî să nu-l mai lase să se apropie 
de dânsa decât atunci când i-ar fi fost cu neputinţă să-l 
alunge, și-n schimb, spre mulțumirea ei, să-și caute un om 
care să fie mai vrednic de-o atare treabă decât era 
meșteșugarul. Drept aceea se îndrăgosti de un bărbat cam 
între două vârste, un om foarte de treabă, și se aprinse 
atât de tare, întrucât de nu-l vedea într-o zi, n-avea odihnă 
toată noaptea. Dar el, care habar n-avea de toată treaba 
asta, nici n-o băga măcar în seamă; iar ea, prevăzătoare 
fiind, nu îndrăznea să-i dea de știre, nici prin scrisori, nici 
prin vreo babă trimisă anume ca să-i spună, căci se temea 
ca nu cumva să dea de vreun bucluc la urmă. Și dându-și 
seama că omul era bun prieten c-un călugăr, care avea 
renume bun fiindcă trăia viaţă curată, deși era cam rotofei 
și greu de cap, sărmanul, se chibzui că acesta i-ar fi putut 
sluji drept neîntrecut mijlocitor între bărbat și dânsa. Și, 
după ce se socoti cam cum să facă și să dreagă, alese un 
ceas mai potrivit și se duse la biserica unde ședea 

călugărul; acolo, după ce-l chemă, îi spuse c-ar dori, de nu- 
i era cu supărare, să se spovedească la dânsul. Călugărul, 
văzând-o și dându-și seama că-i femeie de neam, o ascultă 
bucuros; iar dânsa, după ce se spovedi, îi zise: 

— Părinte, mă văd silită să viu la dumneata cu 
rugămintea să m-ajuţi și să mă sfătuiești de bine. Știu (că 
doar eu ţi-am spus) că-mi cunoști părinţii și bărbatul, care 
mă are dragă mai mult decât își are viaţa și care, ca unul 
ce-i tare bogat și ca atare îi dă mâna, îmi împlinește orice 
voie, din care pricină și eu îl îndrăgesc mai mult decât pe 
mine însămi; de aceea, nu de-aș face, dar chiar și numai 
de-aș gândi ceva ce-ar fi împotriva cinstei și-a voinţei lui, n- 
ar fi pe lumea asta femeie mai bicisnică și mai vrednică de 
rug ca mine. Or, ce să vezi! Un oarecare, pe care drept să- 
ţi spun, nici măcar nu știu cum îl cheamă, dar care pare un 
om de treabă, și dacă nu mă-nșel e prieten cu domnia-ta, 
bine legat la trup și chipeș, înveșmântat în straie brune?6 
de om evlavios, neștiind pesemne ce gândesc și cât de 
hotărâtă sunt să mă păstrez cinstită, îmi dă târcoale 
neîncetat, de nu mai pot să mă arăt nici la fereastră, nici la 
ușă, nici să mai ies din casă, că hop și el îmi iese în cale; ba 
chiar mă mir că nu-i și-acum pe undeva pe aicea. De treaba 
asta, să mă crezi, sunt tare amărâtă, căci lucruri de-alde 
astea adesea strică numele unei femei cinstite și fără pic 
de vină. Într-un rând m-am gândit să-l spun fraţilor mei; 
da' mi-am luat seama apoi, gândindu-mă că bărbaţii nu-s 
făcuţi pentru atari gingașe treburi; căci ei într-așa chip îţi 
duc și-ţi poartă vorba, încât la urmă răspunsurile se 
îndârjesc tot mai mult, din ele ajung la vorbe grele și apoi 
din vorbe trec la fapte; de aceea, ca nu cumva să iasă 
bucluc și vrajbă pân' la urmă, am tăcut din gură, 
chibzuindu-mă să mă destăinuiesc mai degrabă domniei- 
tale decât lor, fie pentru că-l știi și pare-se că-i ești prieten, 
fie pentru că dumitale ţi se cuvine să-i dojenești pe oameni, 


26 Culoare purtată în evul mediu de laicii care dovedeau un atașament 
deosebit faţă de biserică (n. t.). 

și nu numai pe prieteni, dar chiar și pe străini. Drept care, 
ca pe Dumnezeu te rog să-l cerți pentru purtarea lui și să 
te rogi de el să nu mai facă ce-a făcut. Doar sunt femei 
destule care n-așteaptă decât asta, și lor de bună seamă le 
va fi drag să știe că sunt căutate și râvnite de un bărbat ca 
el; pe câtă vreme mie, ca uneia care nu-i șade capul la 
prostii, numai necaz mi-aduce toată purtarea lui. 

Și zicând astfel, înclină obrazul ca și cum ar fi podidit-o 
plânsul. Preacuviosul pricepu numaidecât de cine era 
vorba și, lăudând-o pe femeie pentru gândurile ei curate, 
dându-i deplină crezare, îi făgădui să facă așa încât să nu 
mai aibă prilej de supărare din pricina bărbatului aceluia. 
Apoi, fiindcă o știa din cale afară de bogată, se apucă să-i 
laude folosul binefacerii și-al milei creștinești, înșirându-i 
totodată și lipsurile lui. 

Femeia îi zise atunci: 

— Din inimă te rog, fă bine și-i vorbește. Iar dacă o fi să 
tăgăduiască, spune-i fără înconjur că eu ţi l-am pârât, 
plângându-mă de el cuvioșiei-tale. 

Pe urmă, spovedită fiind și juruită cu canon, amintindu-și 
de îndemnul fratelui la milă și pomană creștinească, îi 
umplu mâna pe furiș de bani, rugându-l să citească slujbe 
de sufletul morților ei; apoi, ridicându-se de la picioarele 
lui, ieși afară din biserică și-o apucă spre casă. 

Nu după multă vreme bărbatul cu pricina veni pe la 
călugăr, așa precum era deprins adeseori să facă. Și, după 
ce vorbiră o vreme de una și de alta, călugărul îl luă 
deoparte și începu să-l dojenească cu blândeţe pentru 
purtarea lui și felu-n care se ţinea pe urmele femeii, 
încredinţat fiind că ea pe drept îl ponegrise. 

Omul rămase uluit, ca unul care niciodată nici barem n-o 
privise, necum să mai și treacă prin faţa casei ei, pe unde 
doar din an în Paște se nimerea să treacă; de aceea începu 
să se dezvinovăţească. Dar călugărul îi curmă vorba, 
zicându-i: 

— Ei, haide acu, nu fă pe prostul și nu mai pierde 

vremea tăgăduind zadarnic, că tot degeaba e. Eu n-am 
aflat de la vecini, ci chiar din gura ei, care a venit aicea să 
mi se plângă, sărăcuţa! Şi lasă că pe tine, la vârsta ta, nu 
te mai prind povești de soiul ăsta, dar chiar și făr' de asta, 
eu despre dânsa atâta-ţi spun, că de-am văzut vreodată 
femeie mai scârbită de astfel de fleacuri, apoi să știi că ea 
e; de aceea, pentru, cinstea ta și pentru mulţumirea ei, te 
rog frumos s-o lași în pace și să-ți vezi de treabă. 

Omul, mai iscusit ca fratele, pricepu numaidecât 
șiretenia femeii și, făcând pe rușinatul, răspunse că de-acu 
înainte avea s-o lase în pace. Apoi, plecând de la călugăr, 
se duse ţintă la femeie, care ședea mereu cu ochii în patru 
la fereastră, doar-doar va izbuti să-l vadă trecând prin faţa 
casei. Și când văzu că vine, i se arătă în geam c-o faţă așa 
de luminoasă și veselă, încât bărbatul își dete seama de 
îndată că pricepuse bine cuvintele părintelui; iară din ziua 
aceea, cu multă băgare de seamă, spre bucuria lui și 
negrăita desfătare a femeii, trecu mereu prin fața casei, 
făcându-se că cine știe ce trebi îl mână într-acolo. Femeia 
însă, dându-și seama curând că și bărbatul o place tot atât 
de mult cât îl plăcea și ea pe el, vrând să-l aprindă și mai 
tare și să-l încredinţeze de dragostea ce i-o purta, aflând 
prilejul potrivit, se duse iarăși la călugăr și, intrând în 
biserică, i se așeză la picioare și începu să plângă. 
Călugărul, văzând acestea, o întrebă înduioșat ce anume 
avea să-i spună. Femeia îi răspunse: 

— Părinte, vestea ce-ţi aduc e tot în legătură cu 
blestematul cela de prieten al domniei-tale, de care ţi-am 
vorbit deunăzi și care socotesc c-a fost adus pe lume spre 
deznădejdea mea și spre a mă împinge să fac te miri ce 
boroboaţă, de care apoi să plâng o viaţă întreagă și nici să 
nu cutez mai mult să-ngenunchez în fața cuvioșiei-tale. 

— Cum, întrebă călugărul, tot îţi mai dă de furcă? 

— Vezi bine, zise dânsa. Ba într-așa măsură, încât din 
ziua în care m-am plâns domniei-tale aici, mânios pesemne 
c-am venit și l-am pârât pe drept, de unde înainte vreme 

trecea numai o dată prin faţa casei mele, acu de câte șapte 
ori se-nvârte-n sus și-n jos, de pare-ar vrea să-mi facă în 
ciudă. Și unde n-ar da Dumnezeu să-i ajungă că se uită și 
trece pe dinaintea casei! Da' ţi-ai găsit! Nici vorbă. E așa 
neobrăzat și-așa de îndrăzneţ, încât chiar ieri mă 
pomenesc că îmi trimite în casă pe una, o femeie, să-mi 
spună verzi și uscate despre el și - ca și cum n-aș avea eu 
destule pungi și cingători - îmi mai trimite pe deasupra și-o 
cingătoare c-o punguţă. De lucrul ăsta, drept să-ţi spun, 
așa de tare m-am mimat, încât de nu m-aș fi temut să nu 
cad la păcat sau dacă nu m-aș fi gândit la dragostea ce-i 
porţi, aș fi făcut-o lată. Pe urmă însă, potolindu-mă totuși, 
m-am chibzuit că e mai bine nici să nu fac, nici să nu spun 
la nimeni nimica, fără a te înștiința pe dumneata mai întâi. 
Dar, după ce i-am dat codoașei punga și cingătoarea să i le 
ducă înapoi, făcându-i vânt pe ușă afară, m-a apucat 
deodată teama ca nu cumva femeia să și le țină pentru 
dânsa și lui să-i spună că le-am luat, precum aud că fac 
femeile de soiul ăsta; de aceea am chemat-o iar și, plină de 
obidă, i le-am smucit din mână și le-am adus aici cu mine, 
ca să te rog să i le dai domnia-ta înapoi; și să-i spui din 
partea mea că n-am nevoie să primesc nimic de la dânsul, 
căci, mulțumită lui Dumnezeu și bărbatului meu, atâta 
cingători și-atâtea pungi mai am, încât, așa cât e el de 
mare, aș putea să-l înec în ele! Şi dacă după toate astea 
nu-și vâră minţile în cap, să nu mă ţii de rău, părinte, dar 
eu să știi că-l spun bărbatului și fraţilor mei, și-apoi fie ce-o 
fi; că mai bine s-o păţească el, de nu vrea să se astâmpere, 
decât să-mi iasă mie vorbe din pricina unui nemernic. Așa, 
părinte, ca să știi! 

Și zicând astfel și tot plângând înainte de zor, trase de 
pe sub haină o pungă scumpă și frumoasă c-o cingătoare 
drăgălașă și le-azvârli în poala popii. Acesta, crezând fără 
îndoială tot ce-i spunea femeia, peste măsură de mânios, le 
luă și-i zise așa: 

— Copila mea, nu mă mir dacă te mânie toate astea și nu 

te dojenesc de loc; ba dimpotrivă te și laud c-asculţi de 
sfatul meu. Pe el în schimb, mai ieri l-am dojenit de ce-a 
făcut, dar precum văd nu și-a ţinut făgăduinţa dată; de 
aceea, și pentru această din urmă obrăznicie, și pentru, 
cele mai vechi, i-oi trage o scărmăneală de-o să mă ţie 
minte. Şi ai să vezi că nu va mai îndrăzni să-ţi aţină calea. 
Cât despre tine, fata mea, cu ajutorul Domnului, caută de- 
ţi stăpânește mânia ce te încearcă, ca nu cumva s-ajungi să 
le mai spui și alor tăi câte s-au petrecut, căci ar fi vai și- 
amar de capul lui, săracul. Să nu te temi că ţi s-ar trage 
rușine dinspre partea asta, că eu, și-n fața Domnului, și-n 
faţa oamenilor, cât oi trăi am să m-arăt martor 
neșovăielnic al cinstei tale neștirbite. 

Femeia, prefăcându-se oarecum mai mângâiată, lăsă 
deoparte aceste vorbe și, cunoscând prea bine zgârcenia 
lui și-a celorlalţi din tagma preoţimii, îi zise: 

— Părinte, în nopţile trecute m-am tot visat cu niște rude 
de-ale mele răposate, și-mi pare că se zbat, săracele, în 
chinuri nesfârșite, fără să-mi ceară altceva decât să dau 
pomană pentru odihna lor; și mai cu seamă mama mi se 
arăta în vis, așa de amărâtă și necăjită biata, de mai să mi 
se frângă inima uitându-mă la dânsa. Socot că suferă 
cumplit văzându-mă ce chin îndur din pricina acestui 
dușman al lui Cristos. De aceea te-aș ruga să fii bun și să 
citești pentru odihna lor cele patruzeci de liturghii ale 
sfântului Grigore și alte rugăciuni de-ale domniei-tale, 
pentru ca Domnul Dumnezeu să-i mântuiască de urgia și 
para focului cel veșnic. 

Și, zicând astfel, îi puse în mână un galben. Cuvioșia-Sa 
îl luă cu bucurie și, întărind-o în credinţă cu vorbe bune și 
cu pilde, îi dete binecuvântarea și o lăsă să plece. Iar după 
ce plecă femeia, fără să-și deie seama că-i dus de nas și 
tras pe sfoară, trimise după prieten. Acesta veni degrabă și 
văzându-l pe călugăr mânios, își dete iute seama c-avea să 
aibă știri de la iubita lui; de aceea așteptă să vadă ce avea 
să-i spună popa. Călugărul, mustrându-l iarăși și 

ponegrindu-l mânios cu vorbe de ocară, îl dojeni cu 
asprime de toate cele câte i le punea în cârcă șireata de 
femeie. Ci el, cum nu știa unde voia s-ajungă popa, 
tăgăduia așa mai moale că el i-ar fi trimis femeii punga și 
cingătoarea, ca nu cumva călugărul să-l creadă într- 
adevăr, de cumva s-ar fi întâmplat să le aibă de pe-acuma 
în mână. Dar popa, învrăjbit de ciudă, strigă la el: 

— Cum poţi tăgădui, mișel ce ești? Iată-le aici. Chiar ea 
mi le-a adus plângând. Ce, nu le recunoști? 

Omul, prefăcându-se că-i rușinat nevoie mare, făcu: 

— Ba da, le recunosc, și drept mărturisesc că m-am 
purtat ca un mișel. Da-ţi jur că de acu înainte, fiindcă 
pricep că nu se lasă nicidecum înduplecată, n-am să-ţi mai 
dau de furcă și n-ai să mai auzi nimic despre povestea asta. 

De spus și-au mai spus ei multe. Dar, până mai la urmă, 
netotul de călugăr îi dete prietenului său punga și 
cingătoarea și după ce-l mai dăscăli, și-l mai bătu la cap o 
vreme, rugându-l să se astâmpere, având făgăduinţa lui, îi 
dete drumul să se ducă. 

Omul, nespus de bucuros, fie întrucât acum se socotea 
încredinţat de dragostea femeii, fie pe de altă parte pentru 
frumosu-i dar, cum plecă de la călugăr, se duse ţintă la 
femeie și ajuns în fața casei îi arătă cu grijă c-avea la el 
punguta cu cingătoarea dimpreună; de care lucru dânsa fu 
foarte mulţumită, cu atât mai mult cu cât vedea că 
socotelile îi merg din ce în ce mai bine. Și cum atâta 
aștepta, să-i plece adică bărbăţelul cât de curând de acasă, 
ca ea să poată duce treaba la bun sfârșit, se întâmplă nu 
după mult, ca dintr-o pricină anume, omul să fie nevoit să 
facă un drum la Genova. Şi-n dimineaţa aceea, de îndată 
ce-și văzu bărbatul că încalecă și pleacă, dădu fuga la popă 
și, văicărindu-se de zor, îi zise hohotind: 

— Părinte, am ajuns la capătul puterilor și nu mai pot să 
rabd; dar, fiindcă zilele trecute ţi-am dat făgăduinţă că n- 
am să fac nimic până ce nu ţi-oi spune și dumitale ce-am 
de gând, iată am venit să-ţi spun; și ca să crezi că nu 

degeaba mă plâng și m-amărăsc, ţi-oi povesti câte-a făcut 
astăzi în zori, cu noaptea în cap, prietenul dumitale, sau ca 
să-i zic mai potrivit, Ucigă-l toaca, cel din iad. Nu știu prin 
ce întâmplare - ceasul cel rău pesemne - neobrăzatul a 
aflat cum că bărbatul meu e dus de ieri la Genova și azi în 
zori, precum ţi-am spus, mă pomenesc cu el că intră în 
grădină și că se urcă pe-un copac până la geamul meu; și 
numai bine deschisese fereastra ca să intre în casă, când 
eu, trezindu-mă din somn, m-am ridicat degrabă și-am 
început să tip; și-aș fi tipat înainte dacă el, care nu intrase 
încă de-a binelea în odaie, n-ar fi început să mi se roage pe 
sfinţi și Dumnezeu, să-l iert de dragul dumitale, spunându- 
mi cine este; drept care eu, cu gândul că ţii la el și că ţi-e 
prieten, am tăcut din gură și-așa goluţă cum eram m-am 
repezit la geam și i-am închis fereastra în nas; iar el s-a 
dus, pesemne la dracu-n praznic, că pe urmă nu l-am mai 
auzit umblând pe sub fereastra mea. Acu, să spui domnia- 
ta dacă-i frumos așa ceva și dacă poate fi răbdată o treabă 
ca aceasta; eu, dinspre partea mea, mai mult nu pot să 
rabd, că i-am răbdat destule de dragul dumitale. 

Când o auzi și p-asta, călugărul se înfurie de nu i-ai fi 
găsit pereche în toată lumea de mânios ce era și, neștiind 
ce să mai zică, o întreba mereu dacă văzuse bine și nu 
cumva se înșelase. Femeia însă îi răspunse: a 

— Slavă Domnului! Doar îl cunosc ca pe-un cal breaz. Îţi 
spun că el a fost și, de-o tăgădui cumva, să nu-l crezi, 
fiindcă minte. 

Călugărul îi zise atunci: 

— Copila mea, la asta n-am altceva de spus decât că de 
astă dată isprava lui a fost din cale afară de mârșavă și 
îndrăzneață. Bine-ai făcut că l-ai gonit. Totuși, de vreme ce 
Dumnezeu te-a păzit de rușine, vreau să te rog ca și de 
data asta, așa cum ai făcut în două rânduri până acum, s- 
asculţi de sfatul meu și, fără a te mai plânge la nimeni 
dintr-ai tăi, să lași în grija mea această trebușoară, doar- 
doar voi izbuti să-l potolesc pe împeliţatul ăsta, pe care 


252 


până acuma îl socoteam un sfânt; dac-oi putea să-i scot din 
cap această măgărie, atunci cu atât mai bine; de nu, îţi 
dau, o dată cu binecuvântarea mea, și îngăduinţa să faci 
cum crezi că e mai bine și cum te taie capul. 

— Fie, grăi femeia, mă înduplec și de astă dată, căci nu 
vreau să te mânii, nici să m-arăt neascultătoare; dar fă ce-i 
face și îndeamnă-l să nu cumva să-mi mai dea de furcă, că 
zău, să știi, altă dată eu nu mai vin la dumneata pentru 
povestea asta. 

Și fără a zice altceva, prefăcându-se mânioasă, plecă de 
la călugăr. Dar n-apucă să iasă bine din biserică, că hop și 
omul nostru se nimeri pe-acolo. Călugărul îl chemă la sine 
și luându-l deoparte, se apucă să-i spună ce n-a mai auzit 
pământul, făcându-l drept de la obraz sperjur, netrebnic și 
mișel. Omul, care știa ce tâlc ascunde mustrările 
părintelui, încercând să-l tragă de limbă cu răspunsuri 
nedumerite și mirate, îi zise la început: 

— De unde atâta foc, părinte? Doar nu l-am răstignit pe 
Cristos! 

La care popa îi zise: 

— Ia te uită nerușinatul! Auzi-l cum vorbește! Parcă ar fi 
trecut ani de zile de atunci și timpul scurs, vezi Doamne, l- 
ar fi făcut să uite blestemăţiile făcute. Ce, de-azi în zori și 
pân-acu ai și uitat câte-ai făcut, nepricopsitule? Unde-ai 
umblat azi-dimineaţă cu noaptea-n cap, hai? Spune! 

Omul răspunse: 

— Nu mai știu. Da, n-am ce zice, tare iute ţi-a mai ajuns 
solia! 

— Sigur că mi-a ajuns, răspunse cuviosul; da' tu bag 
seamă, ai cugetat că dacă nu-i bărbatu acasă, femeia cât ai 
zice pis te-o și cuprinde-n braţe. Mititelul de el! Ce mai 
bărbat de treabă! Acu colindă nopţile, descuie grădinile și 
se urcă în copaci! Socoţi că prin atari isprăvi ai să ajungi s- 
o-ndupleci pe sfânta aia de femeie, de-i umbli pe la 
geamuri noaptea? Nimic pe lumea asta n-o umple așa de 
scârbă precum o umpli tu; și totuși nu te astâmperi. Ea 

singură ţi-a dovedit prin multe lucruri treaba asta, că de 
mine nici nu mai zic de câte ori ţi-am spus-o. Halal să-ţi fie 
că bine mi-ai ascultat îndemnul! Da' de astă dată ţi-o spun 
verde: să știi că până acuma dânsa, și nu de dragul tău, ci 
mulțumită numai și numai rugii mele, n-a spus la nimeni 
nimic. De acuma însă, gata; să știi că nu mai tace. l-am dat 
încuviinţare că dac-o fi s-o necăjești și de acu înainte, să 
facă cum o taie capul. Ce-ai să te faci, mișelule, dacă te 
spune fraților ei? Hm? Haide, spune, ce te faci? 

Omul nostru, pricepând de minune ce-i rămânea de 
făcut, se strădui pe cât putu să-l liniștească pe călugăr, 
făgăduindu-i marea cu sarea. lar după ce se despărți de el, 
în noaptea următoare, cum se crăpă de ziuă se furișă în 
grădină, de acolo sus în pom și, aflând fereastra deschisă, 
intră de-a dreptul în odaie și cât putu mai iute i se așeză 
femeii în braţe. Iar dânsa, care-l așteptase cu dor neostoit, 
îi zise bucuroasă: 

— Veșnică mulțumită cuvioșiei-sale, care a știut așa de 
bine să mi te înveţe cum să vii. 

Pe urmă, bucurându-se unul de celălalt, pălăvrăgind și 
făcând haz de neghiobia fratelui și blestemând de zor pe 
popi și pe bărbaţii încornoraţi, se desfătară împreună cu 
multă bucurie. Şi, rostuindu-și dragostea, făcură astfel 
încât, fără a mai fi nevoie să treacă și pe la călugăr, și într- 
alte nopti se întâlniră cu aceeași bucurie. De care nopţi eu 
una mă rog lui Dumnezeu, a toate îndurătorul, să-mi deie 
cât mai multe, și mie și la toţi creștinii care râvnesc la ele. 

POVESTEA A PATRA 


Don Felice îl învaţă pe Frate Puccio cum să ajungă 
sfânt, făcând un anumit canon; Frate Puccio se ţine de 
canon, iar între acestea Don Felice petrece cu nevasta 
lui. 


După ce Filomena, isprăvindu-și povestea, tăcu și după 
ce Dioneo lăudă cu vorbe dulci istețimea femeii, precum și 
ruga de pe urmă, a Filomenei, regina se întoarse râzând 
către Pamfilo și-i zise: 

— Acuma, Pamfilo, înveselește-ne și tu cu vreo poveste 
șugubeaţă. 

Pamfilo se învoi numaidecât și prinse a zice bucuros: 

— Doamnă, mulţi sunt aceia care se zbat s-ajungă în 
împărăţia cerurilor, și-n vreme ce se nevoiesc cu orice chip 
s-ajungă acolo, fără să-și deie seama, pe-alţii îi trimit în rai. 
Lucru ce, după cum veţi auzi, i s-a întâmplat nu de mult 
unei vecine a noastre. 

După câte am auzit și eu, pe lângă San Brancazio trăia 
un om de treabă și avut, pe nume Puccio din Rinieri, care 
de la o vreme, fiind credincios nevoie mare, se călugări pe 
jumătate, intrând în rândul fraţilor franciscani?” și ca atare 
i se zise de-atunci încolo Frate Puccio. Și trăind el așa, cu 
totului tot dedat celor bisericești, cum n-avea casă grea - o 

slugă doar și o nevastă - drept care nu avea nevoie să 
robotească toată ziua la vreun anume meșteșug, umbla 
tare mult pe la biserică. Or, cum era cam necioplit și cam 
sărac cu duhul, din zori și până-n noapte se tot ruga la 
Dumnezeu, mergea la toate predicile, ședea la slujbe pân' 
la capăt, n-ar fi lipsit o dată de la cântările de laudă ce le 
înălțau dreptcredincioșii, postea și se strunea la pofte, iar 
lumea îi scosese vorbă c-ar fi făcut și dânsul parte din 
tagma unor credincioși ce se munceau pe ei înșiși cu fel de 
fel de chinuri. 

Nevasta acestui Puccio, pe nume monna Isabetta, femeie 
încă tânără, de vreo douăzeci și opt, treizeci de ani, 
proaspătă, frumușică și rotunjoară ca un măr domnesc, din 
pricina vieţii de sfânt pe care o ducea bărbatul și pasămite 
și pentru că omul era bătrân, răbda adeseori, sărmana, 
răstimpuri de ajunare mai lungi decât și le-ar fi vrut; și 
când ar fi poftit și ea să doarmă ori să șuguiască cu 
bărbăţelul ei, el s-apuca să-i povestească viaţa lui Cristos, 
predicile Fratelui Nastagio ori jeluirea Magdalenei și altele 
de acest soi. 

Se potrivi într-acestea să se întoarcă din Paris un 
călugăr din mănăstirea San Brancazio, pe nume Don 
Felice, frumos și tânăr foarte, cu minte ascuţită și carte 
tare multă, cu care Puccio al nostru se împrieteni la 
cataramă. Or, fiindcă Don Felice știa să-i risipească mai 
bine ca oricare altul îndoielile, și fiindcă pe deasupra - 
știindu-l cât e de credincios - făcea cu el pe sfântul, Frate 
Puccio începu să-l cheme din când în când pe la el pe- 
acasă, fie la prânz, fie la cină, după cum se nimerea; iar 
femeia, de dragul lui Puccio, se împrietenise și ea cu 
călugărul și-l cinstea bucuroasă de câte ori se nimerea să-i 
calce pragul casei. Tot umblând călugărul în casa Fratelui 
Puccio și văzând-o pe nevastă așa de rumenă și rotunjoară, 
își dete iute seama de ce anume lucru ducea mai mare 
lipsă; de aceea se chibzui în sinea lui, că de-ar fi izbutit s-o 
facă, spre a-l ușura pe Frate Puccio de această osteneală, 

să încerce el să-i ia locul. Și punând ochii pe nevastă și 
privind-o cu tâlc și azi, și mâine, și poimâine, făcu ce făcu 
și izbuti să aţâţe și-n ea aceleași pofte; de care lucru 
dându-și seama, de îndată ce găsi prilej, se apucă să-i 
spună ce anume îi stă pe suflet. Dar, deși găsi femeia gata 
să-i facă pe voie, le fu cu neputinţă să afle chip pentru 
împlinirea dorinţei ce-i ardea, căci dânsa nu vroia să se 
întâlnească cu călugărul decât la ea acasă, zicând că 
nicăieri aiurea nu se încredea să meargă; iar acasă nu se 
putea, căci Frate Puccio nu pleca niciodată din târg. Din 
care pricină bietul călugăr răbda amarnică întristare. Dar 
până mai la urmă, tot gândindu-se la asta, găsi el un mijloc 
ca să petreacă cu femeia sub acoperișul ei, fără să dea de 
bănuit, chiar dacă Frate Puccio, i-ar fi aflat acasă. Și într-o 
zi când omul venise ca să-l vadă, îi zise după cum urmează: 

— Din câte am priceput eu, Frate Puccio, tu n-ai altă 
dorință decât aceea s-ajungi sfânt; dar pare-mi-se că 
trudești întru împlinirea vrerii tale pe-o cale mult prea 
lungă, când pentru treaba asta mai este o cale, mult mai 
scurtă, pe care papa, dimpreună cu alte feţe bisericești 
sus-puse, care-o cunosc și-o folosesc, nu vor s-o spună 
nimănui; căci dac-ar spune-o, preoțimea, care mai toată 
trăiește din pomeni, s-ar duce de râpă, ca una căreia nici 
un dreptcredincios nu i-ar mai da nimica, nici daruri, nici 
pomeni. Dar ţie, fiindcă îmi ești prieten și m-ai cinstit de 
atâtea ori, eu mai că ţi-aș destăinui-o, de-aș fi încredinţat 
că n-ai s-o spui la nimeni și dacă aș ști așijderea c-ai să te 
ţii de ea. 

Frate Puccio, râvnind să știe cât mai iute calea ce duce 
drept la rai, se apucă să-l roage cu multă stăruinţă să i-o 
destăinuie și lui, jurându-se că n-o va spune nimănui, 
niciodată, decât cu încuviințarea lui și încredințându-l 
totodată că-i gata s-o urmeze, dacă-i va sta în putere. 

— De vreme ce-mi făgăduiești, răspunse Don Felice, am 
să ţi-o arăt. Trebuie să știi, dar, că părinţii bisericii 
creștine ne învață cum că aceia ce vor s-ajungă sfinţi 

trebuie să săvârșească un anumit canon. Dar vezi de mă- 
nțelege bine: eu nu zic nicidecum că după acest canon ai 
să te cureţi de păcate o dată pentru totdeauna; ci că 
păcatele făcute până la ceasul pocăinţei și al canonului ce- 
ţi dau ţi-or fi spălate toate și ca atare și iertate; iar cele pe 
care le vei face după împlinirea pocăinţei nu ţi s-or scrie 
spre osândă, ci apa cea sfinţită te-o curăța de ele, precum 
te curăţă și acuma de altele mai mărunţele. Așadar dintru 
început cuvine-se ca omul să se mărturisească cu multă 
grijă de toate păcatele sale, până a nu începe canonul; apoi 
se cade să intre la post și la opreliști de ispite vreme de 
patruzeci de zile, în care nu ţi-i îngăduit nici de femeia ta, 
necum de alta să te atingi. Pe lângă acestea apoi, se cade 
să-ți găsești în casă un loc de unde noaptea să poţi privi 
bolta cerească și după ceasul de vecernie să mergi la locul 
cela unde să-ţi așezi din vreme o masă cât de lată și pusă 
într-așa chip, încât stând de-a-npicioarelea să-ți rezemi 
șalele de dânsa; și, aflându-te pe masa aceea, să întinzi în 
lături mâinile, ca cei ce-s răstigniţi, proptind cu tălpile 
țărâna; iar de poftești să-ți rezemi picioarele de vreun 
ţăruș, poţi liniștit s-o faci și p-asta. Într-acest chip, uitându- 
te ţintă la cer, să șezi până la ziuă, fără să mişti de loc. 
Acu, de-ai fi învăţat și știutor de carte, s-ar cuveni ca-n 
vremea asta să spui niscaiva rugăciuni pe care ţi le-aș da 
anume; dar cum nu ești, să spui în schimb de trei sute de 
ori Tatăl nostru și tot de-atâtea ori Bucură-te Fecioară, 
întru de veci slăvirea Treimii celei sfinte; și uitându-te la 
cer să-ţi amintești mereu că Domnul Dumnezeu e făcătorul 
cerului și al pământului și să-ți aduci aminte de patimile lui 
Cristos, șezând așa precum a stat și dânsul răstignit pe 
cruce. Apoi, când ai să auzi că bate clopotul a zi, de vrei, 
poţi să te duci așa îmbrăcat cum ești să te azvârli în pat, ca 
să mai dormi niţel; iar dimineaţa, mai târziu, se cade să 
mergi la biserică și să asculţi neapărat, zic, pe puţin trei 
slujbe, rostind de cincizeci de ori Tatăl nostru și tot de- 
atâtea ori Bucură-te Fecioară; după aceea să-ți vezi smerit 

de treburi, dacă te-așteaptă încaltea vreo trebușoară 
anume, apoi să șezi la cină, iar când apune soarele să 
mergi încă o dată la biserică și acolo să mai spui niscaiva 
rugăciuni pe care ți le-oi scrie eu și făr' de care nu se 
poate; iar după ceasul de vecernie să te apuci din nou de la 
capăt de toate cele ce ţi-am spus. Făcând acestea întocmai, 
așa cum le-am făcut și eu la vremea mea, nădăjduiesc că ai 
să simţi - chiar înainte de împlinirea canonului - dulceaţa 
fericirii veșnice, de-ai să le faci smerit și cu evlavie 
creștinească. 

Frate Puccio îi zise atunci: 

— Treaba nu pare a fi prea grea și nici prea lungă, 
cuvioase; așa că poate fi făcută, și încă foarte bine; de 
aceea eu, cu ajutorul lui Dumnezeu, m-oi apuca de ea 
duminica ce vine. 

Și, plecând de la călugăr, se întoarse acasă și cu învoirea 
lui se apucă să-i spună de-a fir-a-păr nevesti-si toată 
povestea cu canonul. Femeia pricepu prea bine ce anume 
înţelese călugărul când îi spusese să șadă nemișcat până la 
zori de ziuă; de aceea, placându-i născocirea, îi răspunse 
bărbatului că ea de lucrul ăsta și de orice altul ar fi făcut 
spre mântuirea lui era nespus de bucuroasă și că voia și ea 
să ţină post cu dânsul, pentru ca Domnul Dumnezeu să-i 
primească pocăinţa, dar că mai mult decât atât nu 
înţelegea să facă. 

Căzând ei dar la învoială, când veni duminica, Frate 
Puccio își începu canonul, iar preacucernicul călugăr, 
înţelegându-se din vreme cu femeia, începu să vie la ea la 
cină aproape în fiecare seară, pe la vremea când nimeni nu 
putea să-l vadă, grijindu-se s-aducă el singur de-ale gurii, 
și băutură și bucate; și după ce se desfătau pân' se crăpa 
de ziuă, călugărul pleca, iar Frate Puccio, bietul, mergea și 
el să se odihnească. 

Locul pe care Frate Puccio și-l alesese de canon se afla 
alături de odaia în care se culca femeia și numai un zid 
foarte subţire îl despărţea de ea. Din care pricină într-o 

noapte, hârjonindu-se cuvioșia-sa cam fără cumpăt cu 
femeia și ea cu el, i se păru lui Frate Puccio c-aude 
clătinându-se podeaua casei; or, cum tocmai atunci bătuse 
suta zicând mereu la Tatăl nostru, ajuns acolo puse punct 
și fără a se mișca din loc, își chemă nevasta și-o întrebă ce 
naiba face în casă. Femeia, șugubeaţă din fire, cum 
pasămite tocmai atunci se nimerise a călări măgarul 
sfântului Benedetto, ori poate al sfântului Gualberto, 
răspunse: 

— Vai și amar, bărbate, de sufleţelul meu! Mă zvârcolesc 
de nu mai pot. 

Bărbatul o întrebă atunci: 

— Da' ce-ai păţit, femeie? Ce mai e și asta acu? 

Nevasta, râzându-i drept în nas, ca una ce era șireată și 
poate avea și de ce râde, răspunse: 

— Cum ce mai e și asta? Doar nu tu ai zis de mii de ori: 
„cine de cine n-are parte cât ţine noaptea se tot zbate”? 

Frate Puccio, crezând că într-adevăr postitul îi alungase 
somnul și că din pricina aceasta se zvârcolea în pat, îi zise: 

— Măi femeie, nu ţi-am spus eu să nu postești? Da' tu, 
căpățânoasă, n-ai vrut s-asculți de mine. Ei haide, încearcă 
acu și nu te mai gândi la asta; gândește-te doar la odihnă; 
că zău, așa te-nvârţi în pat de zgudui toată casa. 

Femeia îi zise atunci: 

— N-ai grijă tu de mine! Tu vezi-ţi de-ale tale și lasă-mă 
pe mine în pace, că știu eu ce trebuie să fac. 

Frate Puccio, dacă văzu așa, se liniști și se apucă din 
nou să turuie la Tatăl nostru; iar ceilalți doi din noaptea 
aceea, după ce-și așternură într-altă parte a casei patul, se 
desfătară în el cu multă voie bună, atâta vreme cât ţinu 
canonul Fratelui, săracul; iar pe la ceasul amintit călugărul 
pleca, femeia se întorcea în patul ei și Frate Puccio, nu 
după multă vreme, se întorcea și el de la canon. 

Urmându-și dar într-acest chip Fratele pocăinţa, iară 
femeia desfătarea, adeseori glumind, nevasta îi zicea 
călugărului: 

— Tu-l pui pe Frate Puccio să facă pocăință, iar noi prin 
pocăinţa lui intrăm de-a dreptu-n rai. 

Și, fiind femeia mulţumită, se obişnui într-atât cu 
bucățele călugărului, încât - cum bărbăţelul o ţinuse cam 
multă vreme la post - deși într-acestea Frate Puccio își 
isprăvi canonul, găsi într-altă parte loc în care să se 
înfrupte cu Don Felice dimpreună și multă vreme încă se 
desfată pe-ascuns cu el. Drept care, spre a potrivi aidoma 
cuvintele din urmă cu cele dintru început, vom zice dar că 
Frate Puccio, de unde socotea să-și facă lui un loc în rai, 
trimise acolo pe călugăr și pe nevastă-sa, săraca, care trăia 
cu el în mare lipsă de bucate, bucate din acelea cu care 
mai apoi preacuviosul, în multa lui milostivire, o îndestulă 
cu prisosinţă. 

POVESTEA A CINCEA 


Zima îi dăruiește lui messer Francesco Vergellesi un 
armăsar, drept care acesta îl lasă să stea de vorbă cu 
nevasta lui; or, fiindcă dânsa tace, Zima răspunde în 
locul ei, și cele ce urmează apoi se potrivesc aidoma 
răspunsurilor sale. 


Pamfilo, spre hazul doamnelor de faţă, își isprăvise 
istorioara cu Frate Puccio, când regina, plină de graţie, îi 
porunci Elisei să spună mai departe. lar dânsa, olecuță 
cam îndărătnică din fire, nu c-ar fi fost răutăcioasă, ci doar 
așa, din obișnuinţă, prinse a grăi precum urmează: 

— Multe știind, mulţi socotesc că alţii n-ar ști mai nimica 
și adeseori, crezând că-i păcălesc pe ceilalţi, până la urmă 
își dau seama că ei au fost cei păcăliți. Din pricina aceasta 
socot că e curată nebunie să încerci fără de niciun rost să 
pui la încercare în ceilalți puterea și agerimea minţii lor. 
Dar, fiindcă poate alţii nu socotesc ca mine, am să vă 
povestesc acum, urmând porunca dată, câte a păţit un 
cavaler, de felul lui de prin Pistoia. Trăia pe vremuri dar, în 
orășelul amintit, un cavaler din neamul Vergellesilor, 
messer Francesco după nume, om putred de bogat, 
destoinic și înţelept, dar cărpănos din cale-afară. Or, fiind 
el nevoit să plece la Milano drept căpetenie a cetăţii, își 
adună din vreme tot ce-i făcea trebuinţă ca să se înfăţișeze 
cu cinste în noua slujbă, dar mai avea nevoie de un 
armăsar, care să fie vrednic de el și rangul lui; și, fiindcă 


262 


nu găsise nici unul care să-i placă, ședea și se gândea și nu 
știa ce să facă. 

Acu, tot la Pistoia trăia pe vremea aceea un tânăr, pe 
care îl chema Ricciardo, de neam cam prost, dar tare avut, 
care umbla și se ţinea așa de spilcuit și dichisit, încât mai 
toată lumea îl poreclise Zima; și tânărul acesta iubise 
vreme îndelungată și suspinase în zadar după nevasta lui 
messer Francesco, care era foarte frumoasă și pe deasupra 
și cinstită. Or, tocmai Zima acesta avea un armăsar care 
trecea drept cel mai mândru din câţi avea Toscana și, fiind 
așa frumos, stăpânul său îl îndrăgea ca pe ochii din cap. Şi 
fiindcă la Pistoia cu mic cu mare toţi știau de dragul cui 
suspină Zima, se aflară unii care îl îndemnară pe messer 
Francesco să-i ceară armăsarul, zicând că fără doar și 
poate Zima i l-ar fi dat, de dragă ce-i avea nevasta. Messer 
Francesco, mânat de zgârcenie, îl chemă pe Zima la el 
acasă și-i ceru să-i vândă armăsarul, făcându-și socoteala 
că într-acest chip va izbuti să-l dobândească în dar. 

Zima, văzând ce-i cere, se bucură și-i zise: 

— Messere, poţi să-mi dai tot ce-ai agonisit pe lume și 
calul tot nu ţi l-aș vinde; dar dacă vrei, ţi-l dau în dar c-o 
învoială anume, prin care eu, până ce nu-ţi iei calul - având 
încuviințare de la domnia-ta, care-ai să fii de faţă - să pot 
să-i spun vreo două vorbe nevestei dumitale, dar într-așa 
fel, încât nimeni să nu audă ce-am să-i spun. 

Messer Francesco, cum zgârcenia nu se îndura să-i deie 
pace, gândind că-l va putea înșela, răspunse că se învoiește 
și că din partea lui putea să-i tot vorbească nevesti-si cât 
ar fi vrut. Lăsându-l deci s-aștepte în sala de ospeţe, se 
duse în odaia femeii și, după ce-i arătă cât de ușor ar fi 
putut să pună mâna pe armăsar, îi porunci să vie s-asculte 
ce-o să-i spună Zima, dar nu care cumva s-o puie naiba să-i 
răspundă, nici mult și nici puţin, c-ar fi fost vai de ea. 
Femeia își ocări bărbatul pentru isprava asta, dar, nevoită 
fiind să-i împlinească vrerile, răspunse c-o să vie și se porni 
pe urma lui în sala de ospeţe, ca să audă ce anume avea 

să-i spună Zima. 

Acesta, după ce mai întări cu cavalerul încă o dată 
numita învoială, se așeză cu femeia într-un colţișor 
îndepărtat al sălii și începu să-i spună așa precum 
urmează: 

— Vrednică doamnă, sunt pe deplin încredinţat că ești 
atât de înţeleaptă, încât ai priceput de mult ce foc mi-ai 
aprins în piept cu frumuseţea dumitale, care de bună 
seamă întrece orice frumuseţe din câte mi-a fost dat să 
văd; cât despre bunele deprinderi și alesele însușiri ce zac 
în dumneata și care ascund în ele puteri nebănuite ce-ar 
izbuti să farmece orișice suflet de bărbat, socot că-i de 
prisos să-ți mai aduc aminte; de aceea nu-i de lipsă să-ţi 
dovedesc prin vorbe că dragostea ce ţi-am purtat e cea mai 
arzătoare din câte s-au purtat de vreun bărbat unei femei; 
și asemenea te voi iubi și de aici înainte, până ce moartea 
va curma nenorocita-mi viaţă și chiar și după aceea, căci 
dacă pe cealaltă lume oamenii se iubesc cum se iubesc 
aicea, atunci pe vecie te voi iubi și eu. Drept care poţi fi 
sigură că n-ai pe lumea asta un lucru, oricum ar fi să fie el, 
de preţ ori de nimica, pe care să te bizui mai mult decât pe 
mine, ori să ţi-l știi mai apropiat decât îţi sunt eu, așa cum 
mă vezi și cât plătesc, cu toate ale mele dimpreună. Și ca 
să fii cu totul încredințată de acestea, îţi spun c-aș fi mai 
fericit de m-ai învrednici să-mi ceri un lucru care să-mi 
șadă în putere, decât dacă pământu-ntreg ar fi sub 
stăpânirea mea și-ar împlini pe loc poruncile ce i le-aș da. 
Or, dacă sunt al dumitale cu trup și suflet, cum îţi spun, nu 
fără de temei voi cuteza să înfăţișez rugarea mea înălțimii- 
tale, de la care singură mi se trage liniștea, mântuirea și 
toată fericirea mea. Drept aceea, ca o slugă prea smerită 
ce-ţi sunt, te rog, iubita mea, tu, singura nădejde a 
sufletului meu ce arde în para dragostei nădăjduind numai 
la tine, te rog să fii atât de bună și într-atât să-ţi 
mulcomești asprimea ta de altădată, pe care pururi mi-ai 
vădit-o mie, ce sunt al tău, încât să pot să spun, îmbărbătat 

de mila și îndurarea ta, că tot așa precum nebănuita-ţi 
frumusețe mi-a dat prilej să te iubesc, la fel acum tot ea e 
aceea ce-mi dăruiește viaţă, viaţă ce poti fi încredinţată că 
dacă sufletu-ţi semeţ nu se înclină rugii mele, se va topi ca 
lumânarea și lumea te va socoti pe tine ucigașă. Și las' că 
moartea mea nu ti-ar aduce cinste, dar și fără de asta, 
socot că uneori, mustrată fiind de cuget, o să te doară 
inima de cele ce-ai făcut, și ai s-ajungi să-ţi spui în sinea ta, 
înduioșată: „Ah, Doamne, cât de rău făcut-am că n-am fost 
mai drăguță cu Zima-al meu, săracul”; dar cum căinţa ta va 
fi zadarnică atunci, și mai vârtos ai să te chinui. De aceea, 
ca nu cumva s-ajungi acolo, acum cât încă poţi să-mi vii 
într-ajutor, fii bună, fie-ţi milă și până ce mai sunt în viaţă, 
îndură-te de mine, căci numai ţie-ţi stă în putere să faci din 
mine omul cel mai fericit sau cel mai amărât din toată 
lumea asta. Nădăjduiesc că ai să fii atât de bună, încât să 
nu poţi suferi gândul că singura răsplată a dragostei ce-ţi 
port va fi să fie moartea și ca atare aștept cu vorbe blânde 
și duioase să-mi întărești simţirea, ce tremură ca frunza, 
plină de spaimă în faţa ta. 

Și, oprindu-se aici, după ce oftă din greu și picură din 
ochi câteva boabe mari de lacrimi, așteptă să vadă ce-i 
răspunde doamna. Femeia, pe care nici faptele de arme 
săvârșite în cinstea ei, nici serenadele, nici atâtea alte 
dovezi de dragoste pe care i le dăduse Zima nu izbutiseră 
s-o miște, se lăsă de data asta înduplecată de cuvintele 
duioase pe care i le șoptise înflăcăratul tânăr și începu și 
ea să simtă ce va să zică dragostea, pe care până atuncea 
n-o cunoscuse niciodată. Dar, deși nu scoase o vorbă, ca nu 
cumva să calce porunca lui messer Francesco, totuși, 
oftând din când în când, nu izbuti să ascundă ceea ce i-ar fi 
mărturisit bucuroasă tânărului, de-ar fi putut vorbi. Zima, 
după ce așteptă o vreme, văzând că doamna nu-i răspunde, 
se minună dintru început, dar după aceea își dete seama 
de vicleșugul cavalerului. Și, uitându-se ţintă la dânsa, 
văzu cum îi sclipeau privirile când se uita la el și, 


265 


pricepând suspinele pe care ea încerca să și le înăbușe în 
piept, prinse a nădăjdui și, ajutat fiind de nădejde, începu 
să-i răspundă lui însuși în numele femeii, așa ca să-l audă 
ea, zicându-și: 

— Dragă Zima, încă de mult, vezi bine, mi-am dat eu 
seama cât de mare și de curată ţi-e iubirea, și acuma că 
mi-o spui tu însuţi și mai adâncă o socot și, drept să-ți 
spun, mă bucur. Totuși, dacă purtarea mea ţi s-a părut cam 
aspră și neîndurătoare, n-aș vrea să crezi că și la suflet 
sunt tot așa precum m-arăt la faţă: dimpotrivă, întotdeauna 
te-am iubit și te-am avut mai drag decât pe orice alt 
bărbat, dar am fost silită să mă port așa cum m-am purtat, 
fie de teama celorlalţi, fie spre a izbuti să-mi ţin neîntinată 
cinstea. Acuma însă a venit vremea să-ţi arăt pe faţă cât te 
iubesc și să te răsplătesc pentru iubirea pe care mi-ai 
purtat-o și încă mi-o mai porți; de aceea fii pe pace și nu te 
necăji, că messer Francesco stă să plece zilele astea la 
Milano - după cum bine știi, că doar de dragul meu i-ai dat 
mândreţea de armăsar - și, de îndată ce-o pleca, îţi jur pe 
legea mea și pe iubirea multă ce-ţi port că-n scurtă vreme 
ne-om întâlni împreună și-om da împlinire fericită iubirii ce 
ne leagă. Și ca să nu fii nevoit să-mi mai vorbești de treaba 
asta, îţi spun de pe acuma că-n ziua în care ai să vezi două 
ștergare întinse la geamul odăiței mele, ce dă către 
grădină, în noaptea acelei zile să te strecori la mine prin 
portița grădinii, ferindu-te nu are cumva să te zărească 
cineva: că eu te-oi aștepta și dimpreună toată noaptea ne- 
om desfăta unul pe celălalt așa precum dorim. 

De îndată ce Zima grăi astfel în locul doamnei, începu să 
vorbească și pentru el, zicând: 

— Iubita mea, multă bucurie pe care mi-a adus-o 
răspunsul tău îmi copleșește într-atât simţirile, încât abia 
mai pot îngăima câteva vorbe, spre a-ţi mulţumi cum se 
cuvine; dar chiar dac-aș putea vorbi mi-ar fi cu neputinţă 
să aflu atâta vreme cât să-mi ajungă pe deplin spre a-ți 
mulțumi precum aș vrea și cum s-ar cuveni; de aceea 

rămâie în puterea ta să-ţi închipui cum aș dori să-ţi 
mulțumesc și totuși nu-s în stare. Atâta-ţi spun: că negreșit 
voi face cum mi-ai poruncit; și poate atuncea, îmbărbătat 
de un dar atât de scump ca cel pe care mi l-ai dat, voi 
izbuti, trudindu-mă, să-ți mulţumesc pe cât aș vrea. Acuma 
însă, aici, noi doi nu mai avem ce să ne spunem; de aceea, 
prea iubită doamnă, să-ţi facă parte Dumnezeu de toată 
bucuria și binele ce ţi-ai dorit, că eu mă duc. Rămâi cu 
bine. 

La toate acestea doamna nu scoase nici o vorbă; drept 
care Zima se sculă și se îndreptă spre cavaler. Acesta, 
văzându-l că vine, îi ieși înainte și-i zise râzând: 

— Ei, ce zici? Mi-am ţinut ori nu făgăduinţa dată? 

— Nu, messere, căci dumneata mi-ai făgăduit să mă lași 
să stau de vorbă cu nevasta dumitale, și când colo m-am 
pomenit c-o stană de piatră în faţă. 

Cuvintele acestea îi plăcură din cale-afară cavalerului, 
care deși își preţuia nevasta tare mult, acum simţi c-o 
preţuiește și mai vârtos ca înainte. Și zise către Zima: 

— Al meu e armăsarul! 

Iar Zima îi răspunse: 

— Al dumitale, al dumitale; dar dac-aș fi știut din vreme 
ce roade am să culeg de pe urma hatârului pe care mi l-ai 
făcut, mai bine ţi-l dădeam degeaba; și-n-caltea de ţi l-aș fi 
dat! C-așa, domnia-ta l-ai cumpărat, pe câtă vreme eu nu 
pot să zic că l-am vândut. 

Cavalerul râse cu poftă și, având acum și armăsar, peste 
câteva zile porni la drum către Milano. lar doamna lui fiind 
singură de capul ei în casă, tot frământând în sine 
cuvintele lui Zima și dragostea ce i-o purta, ba amintindu- 
și și de calul pe care-l dăruise numai de dragul ei, își zise: 
„Ce fac, sărmana de mine! Adică de ce să-mi irosesc 
degeaba tinereţile? Bărbatul mi-i plecat și nu mai vine șase 
luni. Când m-o despăgubi el oare de toată vremea asta? 
Când am să fiu bătrână? Unde mai pui că niciodată n-am să 
găsesc un altul să mă iubească atâta. Sunt singură și n-am 

de cine să mă tem; nu știu, zău, de ce n-aș folosi prilejul 
ăsta de-a petrece, acum că pot s-o fac; doar n-o să-mi fie la- 
ndemână mereu, așa cum mi-e acuma. De știut, nimeni n- 
are să știe; și-apoi, chiar de s-ar ști, mai bine e să faci ceva 
și-apoi să-ţi pară rău decât să nu faci și pe urmă să-ţi pară 
rău că n-ai făcut”. Și, chibzuindu-se astfel, într-o bună zi 
puse două ștergare la fereastra care dădea spre grădină, 
așa cum o învățase Zima; iar tânărul, văzându-le, se 
bucură nespus și cum se înnopta afară se duse pe ascuns 
la poarta grădiniţei, pe care o găsi deschisă; apoi se 
îndreptă către o altă ușă care dădea în casă și acolo dădu 
peste femeia care ședea și-l aștepta. Dânsa, văzându-l că 
vine, îi ieși înainte și-l primi bucuroasă, iar el, îmbrăţișând- 
o și sărutând-o de mii și mii de ori, porni pe urma ei pe 
scări și-o dată ajunși la ea-n odaie, culcându-se degrabă, 
cunoscură amândoi cele mai dulci simţiri ale iubirii. Şi 
noaptea aceea, deși fu prima, nu fu totuși și ultima, căci 
câtă vreme cavalerul șezu la Milano, și chiar și după ce se 
întoarse, Zima veni  și-ntr-alte rânduri, spre multa 
desfătare a ambilor părtași. 

POVESTEA A ȘASEA 


Ricciardo Minutolo o iubește pe nevasta lui Filipello 
Sighinolfo; știind-o geloasă pe bărbatul ei și vârându-i 
în cap că-n ziua următoare Filipello avea să se 
întâlnească, chipurile, cu nevasta lui la o baie, o face să 
se ducă acolo, iar femeia, crezând că se culcă cu 
bărbatul ei, se pomenește la sfârșit că s-a culcat chiar 
cu Ricciardo. 


Elisa își isprăvise povestea, când regina, după ce lăudă 
șiretenia lui Zima, îi porunci Fiammettei să spună mai 
departe. Iar dânsa, cu zâmbetul pe faţă, îi zise: 

— Bucuroasă, doamnă! 

Și începu astfel: 

— Socot că n-ar strica să mai ieșim puţin din orășelul 
nostru, care - îmbelșugat cum e întru toate - nu duce lipsă 
nici de fapte ori pilde grăitoare, și să mai povestim câte 
ceva și despre cele care se întâmplă în lumea largă, așa 
cum a făcut Elisa. De aceea, trecând acuma la Napoli, am 
să vă arăt cum a ajuns o sfântă din acelea ce fug cu scârbă 
de iubire, cum a ajuns, zic, să cunoască roada iubirii 
înainte să știe cum e floarea ei, și asta numai prin 
destoinicia unui bărbat care o iubea; și cred că această 
întâmplare va deștepta în voi mai multă grijă pentru cele 
ce s-ar putea să vi se întâmple, desfătându-vă în același 
timp de cele întâmplate altora. 

La Napoli, oraș străvechi și poate mai plăcut ca orice alt 

oraș de-al nostru, trăia pe vremuri un tânăr, vlăstar de 
neam și viță veche, bogat ca nimeni altul, pe care îl chema 
Ricciardo Minutolo. Și tânărul acesta, deși era însurat c-o 
fată tare frumușică și cu mult vino-ncoace, se îndrăgosti de 
alta, care - după credinţa tuturor - le biruia în frumuseţe 
pe toate celelalte femei napolitane. Acesteia îi zicea 
Catella și era nevasta unui tânăr, bărbat de neam și el, pe 
nume Filippello Sighinolfo, pe care ea, cinstită fiind, îl 
prăpădea din ochi de drag ce îl avea. lubind-o dar 
Ricciardo fără nădejde pe Catella și săvârșind tot ce se 
cere să săvârșească un tânăr spre a dobândi iubirea femeii 
îndrăgite, cum n-ajungea cu nici un chip să-și mai aline 
focul, căzu la mare supărare și aproape că pierdu 
nădejdea: și, fiindcă nu știa ori poate nu putea să scape de 
iubirea lui, nici de murit nu se îndura să moară așa, 
nemângâiat, și nici de viață n-avea poftă. Or, pe când se 
chinuia așa precum am spus, se nimeriră într-o zi să vie pe 
la el niște femei, rude de-ale lui, care-l povăţuiră cu vorbe 
bune și înțelepte să se lase păgubaș de dragostea 
zadarnică ce i-o purta Catellei, căci ea, ziceau cumetrele, 
așa-și iubea bărbatul, că de geloasă ce era până și de 
paserile cerului se temea, nu care cumva să i-l fure. 
Ricciardo, auzind cât de geloasă a Catella, se hotărî 
numaidecât să tragă folosinţă de pe urma acestei gelozii; 
ca atare se prefăcu îndrăgostit de alta și de dragul ei 
începu să se dedea la lupte, la întreceri între cavaleri și 
altele de acest soi, făcând adică într-un cuvânt tot ce 
făcuse și pentru Catella odinioară. Din pricina aceasta, nu 
după multă vreme, toţi cei din Napoli crezură, și așijderi și 
Catella, că alta era doamna pe care o îndrăgea acuma cu 
atâta înflăcărare; și atât stărui Ricciardo în șiretlicul lui, 
încât până la urmă ajunseră cu toţii atât de bine 
încredințaţi că pe-alta o iubește, că până și Catella, 
uitându-și îndărătnicia cu care se purta cu el din pricina 
iubirii lui, prinse a-l privi mai îmblânzită și ajunse a-i da și 
lui bineţe când se întâlnea cu el, precum făcea și cu 

ceilalţi. 

Astfel, fiind căldurile în toi și doamnele cu cavalerii, 
după obiceiul locului, pornind în pâlcuri să petreacă pe 
țărmul mării, unde prânzeau și apoi cinau cu toţii 
dimpreună, Ricciardo, aflând că și Catella plecase din oraș, 
porni și el c-o ceată de cavaleri și doamne și fu primit în 
grupul femeilor cu care petrecea Catella, după ce multă 
vreme se tot lăsă poftit, ca și cum n-ar fi fost prea dornic 
să stea cu ele de povești. Doamnele, dimpreună cu Catella, 
se apucară a-l necăji și-a face haz pe socoteala iubirii lui 
mai noi, iar dânsul, prefăcându-se îndrăgostit pân' peste 
cap, le îmboldea și mai vârtos să facă haz și să vorbească. 
Apoi, de la o vreme, risipindu-se doamnele care încotro, ca 
la petreceri, iar Catella rămânând cu alte câteva pe locul 
unde sta Ricciardo, tânărul îi azvârli în treacăt o vorbuliţă 
anume despre o iubită a lui Filippello, bărbatul ei; la care 
doamna, cuprinsă dintr-o dată de multă gelozie, prinse a se 
perpeli, dorind cu orice preţ să știe ce anume socotise să 
spună tânărul printr-asta. Și după ce se ţinu ea cât se tinu, 
la urmă, nemaiputând răbda, îl rugă pe Ricciardo, în 
numele iubirii pe care i-o purta femeii aceleia, să-i spună la 
ce anume se gândise când azvârlise acea vorbă. 

Ricciardo îi răspunse: 

— Domnia-ta mă rogi în numele unei femei de dragul 
căreia nu pot să-ţi răspund la întrebare; de aceea sunt gata 
să te lămuresc, dacă-mi făgăduiești să nu spui nimănui 
nimica, nici bărbatului dumitale, nici altora, până ce n-ai să 
ai dovada că cele ce ţi-am spus sunt toate adevărate; căci, 
dacă vrei, eu îţi arăt cum poţi să-l prinzi cu fata aceea. 

Femeia, mulţumită că-i cere să păstreze taina, punând și 
mai vârtos temei pe cele ce-i spusese, i se jură să nu 
vorbească cu nimeni de treaba asta. Trăgându-se deci la o 
parte, spre a nu fi auziţi de ceilalţi, Ricciardo începu astfel: 

— Doamnă, de te-aș iubi ca altădată, n-aş cuteza să-ţi 
spun ceva ce-aș ști că te mâhnește; dar fiindcă nu te mai 
iubesc, mi-e mai ușor acum să-ţi spun curatul adevăr. Nu 

știu de Filippello s-a necăjit ori nu de dragostea ce ţi-am 
purtat-o sau dacă și-a închipuit că m-ai iubit și dumneata; 
oricum, față de mine, n-a arătat nimic; acum însă, după ce 
a așteptat pesemne să-i vină și lui apa la moară, crezând că 
nu mai sunt bănuitor ca înainte, pare că vrea să-mi facă 
ceea ce, cred, socoate el că i-am făcut și eu; încearcă adică 
cu orice preţ s-o aibă pe nevasta mea. Și după câte aflu, de 
la o vreme încoace îi tot trimite vorbe în taină și o pisează 
întruna cu stăruința lui, precum mi-a spus chiar ea, pe care 
eu am învăţat-o ce să-i răspundă lui. Chiar azi de 
dimineaţă, înainte de-a veni aicea, mă pomenesc în casă cu 
o femeie care ședea de vorbă în taină cu nevastă-mea și 
fiindcă am priceput de îndată ce fel de poamă-mi este, am 
chemat-o pe nevastă-mea și-am întrebat-o ce vroia 
codoașa. Ea mi-a răspuns: „E aia care-mi poartă soliile lui 
Filippello, pe care tu, tot răspunzându-i și îndopându-l cu 
nădejdi, mi l-ai legat de gât; și zice c-ar dori să știe ce am 
de gând să fac, că el, de mă învoiesc, ar face astfel încât să 
ne putem întâlni pe ascuns la o baie, aicea în oraș; și 
pentru asta mă tot roagă și mă pisează întruna; că dacă tu 
nu mă îndemni - și nu pricep de ce - să mă tot ţin cu el în 
vorbă, eu dinspre partea mea de mult i-aș fi făcut vânt și l- 
aș fi repezit, de n-ar mai fi avut obraz să se arate în faţa 
mea”. Când am aflat-o și pe asta, mi s-a părut că gluma se 
îngroașă prea din cale-afară și nu mai e de îndurat; de 
aceea m-am gândit să-ți spun, ca să pricepi ce fel de 
răsplată primește cinstea dumitale, din pricina căreia eu 
era mai-mai să mor, nu alta. Și ca să nu-ți închipui că-ţi 
spun palavre ori povești și ca să poţi, de vrei, să vezi chiar 
dumneata, cu ochii dumitale, câte ţi-am spus acuma, am 
pus-o pe nevastă-mea să-i spună femeii că-i gata să se ducă 
la baie mâine după-amiază, în ceasu-n care toată lumea 
doarme; iar femeia, mulţumită, s-a dus numaidecât să-i 
poarte vorba mai departe. Acu, toate ca toate, da' nu cred 
să-ţi închipui c-am să-mi trimit nevasta acolo; dar eu, de-aș 
fi în locul dumitale, aș face astfel încât bărbatul să deie 

peste mine în loc să dea de aceea pe care așteaptă s-o 
întâlnească; și după ce-aș rămâne cu dânsul o bucată, i-aș 
spune cine sunt și-apoi i-aș arăta eu lui. Făcând așa cum 
zic, socot c-așa cumplit l-aș rușina, încât și ocara mea și-a 
dumitale ar fi deodată răzbunate. 

Catella, auzind toată povestea asta, fără să ţină seamă 
de omul care i-o spunea și nici de viclenia lui, după 
obiceiul geloșilor crezu pe negândite totul și apucă să 
potrivească cele auzite acuma cu anumite lucruri petrecute 
mai demult. Drept care, aprinsă de mânie, îi spuse că va 
face întocmai cum o învățase el, că doar nu era lucru mare, 
și că, de va veni la locul întâlnirii, avea să-l rușineze de 
bună seamă într-așa hal, încât s-o pomenească-n veci, de 
câte ori s-ar întâmpla să vadă o femeie. Ricciardo, 
mulțumit și încredinţat că sfatul lui avea să deie roade, îi 
mai turnă vreo două ca s-o întărească în bănuieli și să-i 
sporească încredințarea, rugând-o totodată să nu spună 
nimănui că știe de la el acestea. Femeia îi făgădui pe legea 
ei să ţină taina. 

A doua zi de dimineaţă Ricciardo se duse la femeia care 
ţinea baia cu pricina și-i spuse ce avea de gând să facă, 
rugând-o totodată să-i dea o mână de ajutor. Femeia, care-i 
era îndatorată, răspunse că-l ajută bucuroasă și hotărî cu 
el ce-avea să facă și să zică. In casa unde era baia se afla o 
odaie în care nu răspundea nici o fereastră și ca atare 
înăuntru era întuneric beznă. În odaia aceasta femeia, 
după porunca lui Ricciardo, deretică niţel și cum știu mai 
bine îi așternu un pat, în care Riccardo, de îndată ce 
prânzi, se întinse și începu s-o aștepte pe Catella. 

Doamna, încrezându-se în vorbele bărbatului mai mult 
decât s-ar fi căzut, neagră de supărare, se întoarse în 
asfinţit acasă, unde-l află pe Filippello, care, în seara 
aceea, furat pesemne de alte gânduri, nu fu atât de 
drăgăstos ca-n alte dăţi cu dânsa. Din care pricină femeia 
intră la bănuieli și mai vârtos ca înainte, zicându-și în sinea 
ei: „Nu-ncape îndoială: ăsta e zăpăcit de gândul c-o să 

petreacă mâine cu femeiușca aceea; dar asta una n-o să-i 
meargă, în ruptul capului că nu.” Și într-aceste gânduri 
petrecu mai toată noaptea, tot frământând în minte ce 
avea să-i spună a doua zi când se vor întâlni la baie. Da' ce 
s-o mai lungesc degeaba? Când se făcu trei după-amiază, a 
doua zi, Catella își luă cu sine slujnica și, neclintită în 
hotărârea pe care o luase în ajun, porni spre locul 
întâlnirii. Acolo, dând de băieșiță, o întrebă de Filippello, 
dacă venise ori ba. La care băieșiţa, dăscălită de Ricciardo, 
răspunse: 

— Dumneata ești doamna care vrea să stea de vorbă cu 
el? 

— Eu sunt, făcu Catella. 

— Dacă-i așa, grăi femeia, poftește și te du la dânsul. 

Catella, care căuta sărmana tocmai ce n-ar fi vrut să 
afle, ceru să i se arate drumul către odaia lui Ricciardo și, 
după ce intră înăuntru cu faţa acoperită, închise ușa după 
dânsa. Ricciardo, auzind-o, se ridică bucuros în picioare și 
strângând-o în braţe îi șopti ia ureche: 

— Bine-ai venit, suflețelul meu! 

Catella, ca să-l păcălească, îl sărută și ea și se arătă 
voioasă, dar nu suflă o vorbă, de teamă nu care cumva s-o 
dea glasul de gol. În odaie era așa de întuneric - lucru de 
care amândoi erau la fel de mulţumiţi - încât era cu 
neputinţă să te obișnuiești cu bezna aceea. Ricciardo o 
duse pe Catella către pat și acolo, fără să vorbească, ca nu 
cumva femeia să-i recunoască glasul, zăcură vreme 
îndelungată spre multă desfătare a ambilor părtași. Dar 
când i se păru Catellei că-i vremea să-și descarce furia, 
arzând de ciudă și mânie, prinse-a grăi astfel: 

— Ce păcătoasă soartă au bietele femei și cât de fără 
rost își risipesc iubirea când își iubesc bărbaţii - Eu, vai și- 
amar de capul meu, de opt ani încheiaţi te îndrăgesc mai 
mult decât mi-e dragă viaţa, și tu, pre câte-am auzit, te 
perpelești și mori de dragul alteia, om mârșav și ticălos ce 
ești! Cu cine crezi că te-ai culcat? Cu aceea pe care ai 

înșelat-o atâta amar de vreme cu vorbe mincinoase, 
arătându-i o dragoste pe care o dăruiseși alteia. Află că 
sunt Catella și nu nevasta lui Ricciardo, netrebnic fără de 
rușine și mincinos ce ești! Ascultă-mi glasul și-ai să vezi de 
nu sunt eu Catella! Doamne, că-mi pare un veac până s- 
ajung să dau de tine la lumină ca să te scarmăn precum 
meriți, spurcăciune și javră blestemată ce-mi ești! Ah, vai 
de sufleţelul meu! Pe cine-am îndrăgit atâţia ani de-a 
rândul! Pe javra asta afurisită, care crezând că strânge-n 
braţe pe alta, nu pe mine, m-a copleșit în două ceasuri, 
aici, de-atâtea mângâieri cât n-am avut eu parte în cei opt 
ani de zile cât am șezut cu el. Mi-ai fost voinic azi, hai, 
câine râios ce ești? Și-acasă faci pe slăbănogul! Da' slavă 
Domnului că barem pământul tău ţi l-ai muncit și nu 
pământul altuia, precum îţi închipuiai. Nu-i de mirare c- 
astă noapte nu te-ai atins de mine: vezi bine, dumnealui 
aștepta să se descarce de poveri într-altă parte și-ar fi 
poftit s-ajungă proaspăt la lupta de-a călare; da' mulţumită 
Domnului și dibăciei mele, apa a curs la vale așa cum se 
cădea să curgă. Ce taci, mișelule, ce taci? De ce nu spui 
nimica? Ai amuţit de când vorbesc? Pe legea mea, nu știu 
ce naiba mă mai ţine să nu-ţi vâr unghiile în ochi și să ţi-i 
scot afară. Credeai că pui treaba la cale făr' să te știe 
nimeni, hai? Da' ţi-ai găsit nănașul! Oi fi știind tu ce-ai 
știut, dar am știut și eu. De data asta nu ţi-a mers, că am 
avut eu grijă să pun pe urma ta copoi mai buni decât 
credeai. 

Ricciardo în sinea lui se bucura de atare vorbe și, fără 
să-i răspundă, îi tot dă zor cu îmbrăţișatul și sărutatul, 
dezmierdând-o mai strașnic ca înainte. Din care pricină 
femeia tot melița cu gura, zicând: 

— Acu îţi închipui că mai poţi să mă îmbunezi cu 
dezmierdări, potaie afurisită, și să mă împaci ca să-mi mai 
treacă; da' află că te înșeli; eu n-oi avea odihnă până ce nu 
te-oi ocări de faţă cu vecinii toţi, cu rudele și prietenii, ca 
să te fac de râsul lumii. Ce, parcă eu nu sunt la fel de 

frumoasă ca și nevasta lui Ricciardo? Nu sunt la fel ca ea, 
de neam? Ce taci, spurcatule, n-ai limbă? Ce are ea mai 
mult ca mine? Ia du-te încolo, nu m-atinge; că ţi-o fi fiind 
destul pe astăzi. Știu eu că de acu-nainte, fiindc-am fost eu 
aicea și nu cealaltă, cum credeai, ai să încerci să faci în 
silă tot ce-ai făcut și astăzi. Dar de-mi ajută Dumnezeu, am 
să te învăţ eu minte să-mi duci de-acu înainte dorul! Zău 
dacă știu ce mă mai ţine să nu trimit după Ricciardo, care 
m-a îndrăgit ca pe ochii lui din cap și care niciodată nu s-a 
putut mândri că m-am uitat barem la el, deși la drept 
vorbind nu văd ce rău ar fi într-asta. Tu socoteai c-ai să te 
culci aicea cu nevastă-sa; și până mai la urmă e ca și cum 
te-ai fi culcat, căci nu din vina ta s-a întâmplat altminteri; 
așa că nici pe mine, de m-aș culca cu el, nu văd la ce m-ai 
ocări. 

Acu, de tânguit s-o mai fi tânguit femeia și-o mai fi spus 
ea multe. Dar până mai la urmă Ricciardo, chibzuind că de- 
o lasă să plece întru credinţa aceea s-ar fi putut ca treaba 
să se sfârșească prost, se hotări să-i mărturisească cine 
era și să-i dezvăluie adevărul. De aceea, luând-o în braţe și 
strângând-o bine că nu cumva să-i scape, îi zise: 

— Sufleţelul meu cel dulce, nu te mai frământa atâta; la 
câte n-am putut ajunge cu dragoste curată, iubirea m-a 
învăţat s-ajung cu înșelăciune; așa se face că-s Ricciardo, 
nu Filippello cum credeai. 

Catella, auzind ce spune și cunoscându-l după glas, se 
repezi să sară din pat și, fiindcă nu putu, deschise gura ca 
să tipe; tânărul însă îi astupă gura c-o mână și-i zise: 

— Doamnă, de-ar fi să ţipi și o viaţă întreagă, ce-i făcut, 
făcut rămâne; iar dacă ţipi, sau faci așa ca să se afle ce-am 
făcut, pot să se întâmple două lucruri: în primul rând (și 
treaba asta nu cred că-ţi vine la îndemână) cinstea și faima 
dumitale vor fi de-a pururi știrbite; căci dac-ai să spui că 
te-am adus aici cu sila printr-un șiretlic, eu am să zic că nu 
spui drept, ba chiar mai mult, că te-am momit cu daruri și 
cu bani, iar că domnia-ta, nemulțumită fiind cu ce ţi-am dat 

(ca una care așteptai mai mult), te-ai mâniat și-ai pus la 
cale toată povestea asta și tărăboiul ce-a urmat; or, fiindcă 
lumea, precum știi, mai iute dă crezare la rău decât la 
bine, pe mine mă va crede și nicidecum pe dumneata. lar 
în al doilea rând, între bărbatul dumitale și între mine s-ar 
isca o dușmănie de moarte, de pe urma căreia s-ar prea 
putea să-l omor eu sau să m-omoare el pe mine, lucru de 
care apoi o viaţă întreagă ai să te vaieţi și n-ai să-ți mai 
găsești odihnă. De aceea, inimioara mea, nu mi te umple 
singură de hulă și ocară și nu zvârli în același timp zâzanie 
între noi, punându-ne viaţa în primejdie. Doar nu ești cea 
dintâi și nici cea de pe urmă femeie înșelată; iar eu, dacă 
te-am păcălit, n-am vrut să-ţi iau printr-asta nimic din ce-i 
al dumitale, ci m-am lăsat împins numai și numai de 
iubirea prea multă ce ţi-o port și-am să ţi-o port o viaţă 
întreagă, drept slugă prea plecată ce-ţi sunt. Și după cum 
și în trecut ale mele toate și cu mine, cu tot ce pot și 
preţuiesc, au fost ale dumitale, la fel și de-azi-nainte socot 
să ţi le dărui și să le pun în slujba ta, acum mai mult ca 
niciodată. De aceea, știindu-te înţeleaptă în tot ce faci, nu 
mă-ndoiesc că și de data asta ai să-ți vădești înțelepciunea. 

In vreme ce Ricciardo rostea aceste vorbe, Catella 
suspina și lăcrăma de zor; dar, deși în sinea ei se tânguia 
amarnic de cele ce făcuse și era mânioasă foc, totuși 
cugetul ei îi arătă așa de limpede câtă dreptate avea 
Ricciardo, încât își dete seama că vorba lui într-adevăr 
putea să se adeverească; de aceea îi răspunse: 

— Ricciardo, nu știu, zău, de voi avea puterea să rabd 
ocara multă și păcăleala ce mi-ai tras. Nu vreau să tip aici, 
pe unde m-a adus prostia și gelozia mea smintită; dar fii 
încredinţat că n-am să-mi aflu pace pân' ce într-un fel sau 
altul n-oi izbuti să mă răzbun; de aceea lasă-mă să plec și 
nu mă ţine cu de-a sila. Ai dobândit tot ce-ai poftit și cum 
ai vrut m-ai chinuit; e vremea să mă lași acu! Fii bun și 
lasă-mă, te rog. 

Ricciardo, care știa că-i încă prea mânioasă, se hotări în 

sinea lui să n-o lase să plece până ce nu se liniștea; de 
aceea se apucă s-o îmbune iar cu vorbe dulci și atâta îi 
spuse și-o rugă, până ce dânsa, biruită, se împacă cu el. 
Apoi, prin bună învoială, se desfătară încă mult pe locu-n 
care se aflau. Și, cunoscând atunci femeia cu cât mai 
dulce-i sărutarea ibovnicului decât aceea a bărbatului, își 
preschimbă asprimea în dragoste curată și începând din 
ziua aceea își îndrăgi cu duioșie iubitul, și având de grijă 
să nu se dea în vileag, în multe rânduri încă se înfruptară 
amândoi din roadele iubirii. De care roade, facă Domnul s- 
avem și noi cu toţii parte. 

POVESTEA A ȘAPTEA 


Tedaldo se ceartă cu iubita lui și pleacă din Florenţa. 
După câtva timp se întoarce în chip de pelerin, 
vorbește cu ea și-o face să-și recunoască greșeala; apoi 
scapă de la spânzurătoare pe bărbatul iubitei, învinuit 
de moartea lui, îl împacă cu fraţii săi și la urmă se 
desfată înţelepţește cu dânsa. 


Fiammetta tăcuse lăudată de toţi, când regina, spre a nu 
mai pierde vremea, îi dădu numaidecât cuvântul Emiliei, 
care începu astfel: 

— Mie una mi-e drag să mă întorc în orășelul nostru - pe 
care celelalte două tovarășe ale mele au socotit să-l 
părăsească - și să vă povestesc cum și-a recâștigat iubita 
un florentin de-al nostru. 

Trăia pe vremuri la Florenţa un tânăr nobil, pe care îl 
chema Tedaldo degli Elisei și care - îndrăgostit fiind de-o 
doamnă, pe nume monna Ermellina, nevasta unui oarecare 
Aldobrandino Palermini - mulțumită deprinderilor sale 
alese, s-a învrednicit pe drept cuvânt de roadele iubirii. 
Dar soarta, rea pizmașă a celor fericiţi, se puse drept de-a 
curmezișul plăcerii lui, căci doamna, care câtva timp îl 
mulțumise pe de-a-ntregul, de la o vreme, cine știe din ce 
anume pricini, nu mai voi să-l mulțumească, și nu numai că 
nu-i primea soliile, dar nici pe el nu mai voia să-l vadă. Din 
care pricină Tedaldo căzu la mare supărare, dar fiindcă-și 
tăinuise cu dibăcie dragostea, nimeni nu se gândi că 

tocmai dânsa îi era prilej de întristare. Și după ce se 
strădui în fel și chip să redobândească iubirea doamnei, pe 
care nu credea s-o fi pierdut din vina lui, văzând că totul e 
în zadar, se hotări să plece în lume, pentru ca jalea 
nesfârșită care-l topea de-a-n-picioarelea să nu fie prilej de 
bucurie pentru aceea care era ea însăși pricina suferinţei 
lui. Și, făcând rost de ceva bani, fără a înștiinţa pe nimeni, 
rude ori cunoștințe, afară doar de-un prieten care știa 
toată povestea, plecă în taină din Florenţa și ajunse la 
Ancona, unde-și schimbă numele, zicându-și Filippo din 
Sanlodeccio. Acolo, dând peste un negustor bogat, intră în 
slujba lui și porni, împreună cu el, pe una din corăbiile 
acestuia, spre Cipru. Obiceiurile și purtarea lui Tedaldo îi 
plăcură atât de mult negustorului încât, pe lângă faptul că- 
i dădu o simbrioară frumușică, și-l luă părtaş și la negoțţ, 
lăsând pe mâna lui o mare parte din afaceri. lar Tedaldo 
știu să învârtă așa de bine și cu atâta isteţime trebile 
încredințate lui, încât ajunse în câţiva ani un negustor 
bogat, dibaci și cu renume. 

Acu, între acestea, deși tânărul nostru își amintea 
adesea de nemiloasa lui iubită și suferea cumplit de 
chinurile dragostei, dorind din toată inima s-ajungă s-o mai 
vadă, se dovedi atât de tare, încât vreme de șapte ani își 
birui simţirile. Dar într-o bună zi, în Cipru, se nimeri s- 
audă pe cineva cântând o cântare făcută pe vremuri de el 
și-n care își povestea dragostea și bucuriile trăite alături 
de iubita sa, și atuncea, gândindu-se că nu e cu putinţă ca 
ea să-l fi uitat, atâta dor se aprinse în el, încât, 
nemaiputând răbda, se hotărî în sinea lui să se întoarcă la 
Florenţa. De aceea, punându-și rânduială în treburi, plecă 
însoţit de un slujitor la Ancona, de unde - ajunse fiind cu 
bine toate ale sale - și le luă și le trimise la Florenţa pe 
numele unui prieten de-al negustorului; apoi, cu sluga 
dimpreună, plecă și el pe ascuns într-acolo, înveșmântat în 
pelerin și prefăcându-se a veni de pe la locurile sfinte. 
Ajuns la Florenţa, trase la un han, ţinut de doi fraţi, care se 

afla în apropiere de casa dragei lui. Şi cum sosi, se duse 
țintă la ea, cu gând s-o vadă cât mai iute; dar, ajungând la 
casa ei, găsi ferestrele și porţile încuiate, din care pricină 
îi fu teamă nu cumva să fi murit ori să se fi mutat aiurea. 
De aceea se întoarse îngândurat la han și-n faţa hanului îi 
văzu pe cei patru fraţi ai săi înveșmântaţi în negru din cap 
până-n picioare, de care lucru el se minună din cale-afară; 
și, știindu-se pe sine așa de mult schimbat la straie și la 
chip din ceea ce fusese mai înainte de-a pleca, încât cu 
greu ar fi putut să fie recunoscut, fără a mai sta pe 
gânduri, se apropie de un cizmar și-l întrebă de ce anume 
purtau straie cernite aceia. La care omul îi răspunse: 

— Sunt îmbrăcaţi în negru, că nu-s nici două săptămâni 
de când un frate al lor, plecat de multă vreme, Tedaldo 
după nume, a fost răpus, sărmanul; și zice-se că fraţii au 
dovedit la curte c-a fost ucis de un oarecare Aldobrandino 
Palermini, care-i închis acu, fiindcă Tedaldo acesta îi 
îndrăgea nevasta și se întorsese pe ascuns ca să se ţină iar 
cu dânsa. 

Mare fu mirarea lui Tedaldo când auzi că un altul îi 
semăna așa de mult, încât fusese luat drept el, și se mâhni 
de pacostea care dăduse peste Aldobrandino. Dar, după ce 
se încredință că doamna lui trăiește și-i bine sănătoasă, 
cum între acestea se înnoptase, se întoarse frământat de 
gânduri la han și, după ce cină cu slujitorul dimpreună, se 
duse să se culce într-o odaie tocmai sus, aproape de 
acoperiș, unde-l duseseră hangii; acolo, fie de gândurile 
multe care-i jucau prin cap, fie din pricină că patul era 
îngust și tare, sau poate și din cauza cinei care fusese cam 
slăbuţă, nu izbuti să adoarmă, deși noaptea trecuse de 
jumătate aproape. De aceea, treaz fiind, cam pe la miezul 
nopţii i se păru că aude niște oameni scoborând în casă de 
pe acoperiș și apoi prin crăpătura ușii văzu o dâră de 
lumină. Punând ochiul la crăpătură, Tedaldo se uită afară 
dornic să știe ce se întâmplă și văzu o fetișcană frumoasă, 
care ţinea în mână o lumânare, și trei bărbaţi care veneau 

spre ea și care intraseră înăuntru venind de pe acoperiș; 
iar după ce se întâmpinară unii pe ceilalți bucuroși, unul 
din ei îi zise fetei: 

— Acu putem fi liniștiți, har Domnului, căci fraţii 
numitului Tedaldo  învinuiesc de moartea lui pe 
Aldobrandino Palermini, care a mărturisit omorul, astfel 
încât judecătorul i-a cumpănit până și osânda. Cu toate 
acestea noi să nu suflăm o vorbă, că dacă s-ar afla că noi l- 
am omorât, ne-ar paște și pe noi primejdia în care se află 
acum Aldobrandino Palermini. 

Și, zicând astfel către fata care părea că-i tare 
bucuroasă de vestea asta, coborâră scările și se duseră să 
se culce. 

Tedaldo, auzind acestea, căzu pe gânduri și începu să 
cugete în sinea lui cât de multe și de mari greșeli puteau 
să se strecoare în minţile omenești, gândindu-se dintâi la 
fraţii lui, care îngropaseră plângând pe-un altul în locul lui, 
apoi la bietul Aldobrandino, care fusese învinuit cu totul pe 
nedrept și osândit la moarte prin martori mincinoși, și-n 
cele de pe urmă la oarba judecată a legilor și-a celor care 
păzesc dreptatea și care adeseori, haini cum sunt la suflet, 
căutând cu râvnă adevărul, ajung a dovedi minciuna; și 
apoi mai au obraz să-și zică slujitorii Domnului și ai 
dreptăţii sale, când alta nu-s decât călăi în slujba 
fărădelegilor și-a lui Ucigă-l toaca. Pe urmă prinse a se 
gândi la bietul Aldobrandino și la scăparea lui, punând la 
cale cum să facă spre a-i veni într-ajutor. 

A doua zi de dimineaţă, lăsându-și sluga la han, când 
socoti că-i vremea, se duse la iubită; și spre norocul lui, 
aflând poarta deschisă, intră și o găsi pe doamnă șezând 
pe jos într-o săliță care dădea în grădină, plânsă, sărmana, 
și amărâtă ca vai de capul ei. Tedaldo, înduioșat, mai-mai 
să-l podidească plânsul, se apropie de ea și-i zise: 

— Doamnă, nu te mai zbuciuma; curând afla-vei alinare. 

Femeia, auzindu-l ridică capul și-i zise plângând: 

— Creștine, după câte văd, pari să fii un pelerin de pe 

meleaguri depărtate. Ce știi domnia-ta despre necazurile 
mele și ce-ar putea să mă mângâie? 

Pelerinul îi zise atunci: 

— Doamnă, eu sunt de fel de la Constantinopole și am 
venit aici, anume trimis de Dumnezeu, ca să-ţi întorc în 
bucurie jalea ce te apasă și ca să-l mântui de la moarte pe- 
acela care ţi-e bărbat. 

— Cum? întrebă femeia. De spui că ești străin și c-ai 
ajuns abia acum prin părțile acestea, de unde știi cine sunt 
eu și cine mi-e bărbatul? 

Atuncea pelerinul luă de la capăt toate celea și-i povesti 
pe rând tot ce răbdase Aldobrandino, îi spuse cine era ea, 
de cât timp era măritată și alte multe despre dânsa, lucruri 
pe care el, vezi bine, le cunoștea; doamna se minună din 
cale afară și luându-l drept proroc, îngenunche la 
picioarele lui, rugându-l - dacă venise anume spre a-l 
mântui pe Aldobrandino - să se grăbească, căci nu mai era 
vreme de pierdut. Pelerinul, făcând pe sfântul, îi zise: 

— Doamnă, ridică-te și nu mai plânge. Ia bine seama la 
ce-ţi spun și ai de grijă să nu spui la nimenea nimic. Pre 
câte mi se arată mie, necazu-n care te găsești a dat peste 
domnia-ta din pricina unui păcat mai vechi, pe care 
Dumnezeu a vrut să ţi-l mai ușureze prin pacostea aceasta 
și vrea acum să te căiești, ca să ţi-l spele pe de-a-ntregul; 
că dacă nu, și mai cumplită urgie va să se abată pe capul 
dumitale. 

Femeia îi zise atunci: 

— Păcate am destule și mi-e cu neputinţă să știu de care 
dintre ele vrea Domnul să mă pocăiesc; de aceea, dacă-l 
știi cumva, spune-mi-l rogu-te și mie și-oi face tot ce-mi stă- 
n putere ca să mi-l ispășesc. 

— Doamnă, răspunse pelerinul, eu știu care-i păcatul și 
nu-ţi cer să mi-l spui ca să-l cunosc mai bine, ci pentru ca 
spunându-l să-ţi pară și mai rău de el. Dar să venim la 
fapte. Ia spune, ţi-amintești să fi avut pe vremuri vreun 
ibovnic? Spune! 

Femeia, auzind-o și pe asta, oftă din greu mirându-se, 
căci socotea că nimeni nu-i cunoscuse taina, deși în zilele 
acelea, cu prilejul morţii prepusului Tedaldo, ceva tot 
răsuflase, din pricina unor cuvinte zvârlite în doi peri de 
prietenul răposatului care știa ceva, și zise: 

— Messere, văd că Dumnezeu ţi-arată toate tainele, de 
aceea n-are nici un rost să ţi le-ascund pe ale mele. E 
adevărat că-n tinereţe l-am îndrăgit cu patimă pe tânărul 
de-a cărui moarte e învinuit bărbatul meu, precum 
așijderea e adevărat și că l-am plâns când a murit, pe el 
dar și pe mine, căci eu, deși am fost rea și vitregă cu 
dânsul pe vremuri, n-am putut să-l uit, și nici plecarea lui, 
nici vremea îndelungată cât a rămas printre străini, nici 
moartea lui nenorocită nu mi l-au scos din suflet. 

La care pelerinul îi zise: 

— Domnia-ta nu l-ai iubit pe nenorocitul acela care a 
murit, ci pe Tedaldo Elisei; da' ia să-mi spui acum de ce mi 
te-ai certat cu el? Te-a supărat vreodată? 

Femeia îi răspunse: 

— Asta nici când, Doamne păzește! Pricina supărării au 
fost doar niște vorbe pe care mi le-a spus un blestemat de 
popă la care m-am spovedit; căci dumnealui, când a aflat 
cât îmi iubesc ibovnicul și cât de bine ne aveam, mi-a tras 
o chelfăneală de și acu mă sperii când îmi aduc aminte, 
spunându-mi că de nu-l alung m-așteaptă dracii în fund de 
iad, ca să mă ardă veșnic în foc dogorâtor. Şi-așa de tare 
m-am speriat, încât m-am hotărât să nu mai am nimic de-a 
face cu el; și, ca să n-am prilej să mai păcătuiesc, n-am 
vrut să mai primesc din partea lui nimica, nici vorbe, nici 
scrisori. Deși, la drept vorbind, socot că dacă el mai stăruia 
niţel (dar din păcate a plecat cu sufletul zdrobit), văzându-l 
cum se prăpădește topindu-se de dorul meu, n-aș fi putut 
răbda mai mult și hotărârea mea cea aspră s-ar fi muiat de 
bună seamă, că doar atâta aștepta. 

— Ei vezi, ăsta-i păcatul care te chinuie acum, îi zise 
pelerinul. Eu știu cu siguranţă că el, Tedaldo, niciodată nu 

ţi-a făcut vreo silnicie; când te-ai îndrăgostit de el de 
bunăvoie ai făcut-o, căci ţi-a plăcut pesemne; când a venit 
la dumneata, tot după voie ţi-a făcut și cu învoirea 
dumitale aflat-a desfătare în prietenia voastră, în care 
dumneata ori cu vorba ori cu fapta i-ai arătat că afli atâta 
bucurie, încât ai izbutit să-i însutești iubirea, măcar că și la 
început te îndrăgea chiar prea destul. Și dacă așa a fost (că 
doar eu știu c-a fost așa), ce anume te-a îndemnat să te 
desparţi de el cu atâta vrăjmășie? La câte ţi-a spus popa 
trebuia să te gândești înainte și, dacă socoteai c-are să-ţi 
pară rău de cele ce-ai făcut, n-aveai decât să nu le faci. 
Căci tot așa cum el era al dumitale, la fel și dumneata erai 
întreagă a lui. Dac-ai fi vrut să faci astfel încât să nu mai 
fie al dumitale, puteai s-o faci, căci el se afla în mâna 
dumitale; dar că domnia-ta, care erai a lui, să vrei cu 
dinadins să i te smulgi din suflet, asta se cheamă că-i hoţie; 
e-o faptă rea ce nu se cade a fi făcută atâta vreme cât 
celălalt se împotrivește. Află domnia-ta că și eu sunt 
călugăr, drept care cunosc bine năravurile preoțești; de 
aceea, mie unul, întru folosul dumitale, mi-e îngăduit să-i 
judec și să vorbesc de ei fără să-mi ferec gura; ba chiar și 
vreau s-o fac, pentru ca de-aci înainte să-i cunoști mai 
bine, căci până acu, se vede treaba, nu prea i-ai cunoscut. 
Călugării au fost pe vremuri oameni cucernici și de treabă, 
dar cei ce-și zic astăzi așa și drept aceia vor să treacă, nu 
mai au nimic de călugări în ei, decât cel mult sutana și nici 
aceea barem nu e cu adevărat sutană; căci, de unde în 
trecut cei care-au dat ființă și-au pus temei călugăriei o 
porunciseră făcută din țesătură aspră, strâmtă, 
sărăcăcioasă, astfel încât prin ea să se oglindească 
sufletul, sufletul lor ce nu căuta la cele pământești când 
trupul și-l acopereau în straie așa de păcătoase, astăzi, în 
schimb, călugării își fac sutane largi, lucioase, căptușite, 
croite din postavuri scumpe și după moda și tipicul 
pontifical, numai ca să se umfle în pene, fără sămânță de 
rușine, prin pieţe și biserici, așa cum fac mirenii cu straiele 

de sărbătoare. Și-ntocmai ca pescarul care trudește cu 
năvodul să prindă mai mulți pești deodată, așa și ei, 
înfășurându-și pulpanele împrejur, se străduiesc din 
răsputeri să prindă pe sub ele mironosițe, văduve, tot soiul 
de femei nătânge, ba și bărbaţi, că dumnealor numai la 
asta se gândesc, și de-altele nici că le pasă. De aceea, ca s- 
o spun mai deslușit și mai pe șleau, ăștia nu poartă 
nicidecum sutană de călugăr, ci doar culorile sutanei. De 
unde în trecut călugării umblau după mântuirea oamenilor, 
astăzi umblă după femei și după avuţii; că toată râvna lor 
au pus-o și-o pun și azi în a speria cu vorbe umflate și 
povești cugetul celor proști și-n a le arăta că prin pomeni și 
slujbe își curăță păcatele, astfel încât dreptcredincioșii să 
vie să le-aducă lor - ce din huzur și lene, nu din credinţă s- 
au grăbit s-ajungă la călugărie - care o pâine, care vin, 
care bucate de sufletul morţilor. E drept, nu-i vorbă, că 
pomana și rugile răscumpără păcatele făcute; dar dacă cei 
ce fac pomeni ar ști cui i le fac sau de-ar ajunge să 
cunoască mai bine preoțimea, le-ar ţine mai degrabă 
pentru folosul lor sau le-ar zvârli la porci. Şi fiindcă 
dumnealor călugării știu bine că pe cât scoboară numărul 
celor cu avuţii, pe atâta crește bunăstarea și avuţia lor, se 
străduiesc care de care cu sperietori și baliverne să-i facă 
pe ceilalţi să nu-și mai adune bogății, ca să rămâie ei 
stăpâni pe ele pân' la urmă. Ei înfierează desfrânarea 
trupească și dezmățul, pentru ca cei ce-s vinovaţi să-și 
pună frâu la pofte și femeile să le rămână lor; ei blestemă 
cămătăria și tot câștigul necurat pentru ca, luând ei banii, 
vezi Doamne pentru a-i da înapoi, să-și poată face sutane și 
mai largi, să-și cumpere episcopii și alte ranguri și mai 
suspuse cu banii ce ziceau c-ar duce la pierzanie pe cei ai 
cui erau. lar când sunt dojeniţi pentru atare fapte și pentru 
alte multe la fel de rușinoase, ei socotesc că e de ajuns să 
zică: „fă cum spunem noi și nu cum facem noi”, pentru ca 
în felul ăsta s-alunge de la dânșii povara oricăror păcate, 
ca și cum oile ar putea să deie dovadă de mai multă tărie și 

statornicie decât păstorii care le pasc, și ca și cum ei n-ar 
ști că vorbele acestea sunt pricepute anapoda de cei 
cărora li se spun. Călugării de acuma vor ca oamenii să 
facă așa cum îi învaţă ei, să le umple adică pungile cu 
galbeni sunători, să le mărturisească toate tainele, să se 
ţină curati, să fie răbdători, să ierte greșelile aproapelui, 
să se păzească de bârfeală, toate lucruri sfinte, frumoase și 
cinstite; dar cu ce scop anume? Pentru ca ei să poată face 
ceea ce n-ar putea să facă dacă mirenii ar face altminteri 
decât cum îi învaţă ei. Cine nu știe oare că lenea fără bani 
nu s-ar mai ţine pe picioare? Dacă tu îţi cheltui banii în 
desfătări și în petreceri, călugărul n-o să mai poată să 
huzurească în mănăstire; dacă tu umbli cu femei, 
călugărul, sărmanul, cum să-și apuce și el rândul? Dacă nu 
știi să rabzi și nici să ierți aproapelui, călugărul n-o să 
cuteze să-ţi vină-n casă și să-ţi spurce femeia și copila. Dar 
la ce bun să înșir faptă de faptă în parte? Destul să spun 
atâta că, ori de câte ori vin c-un răspuns de soiul ăsta, ei 
singuri se învinovăţesc. De socotesc că nu-s în stare să ţină 
piept ispitelor și să trăiască cu evlavie, de ce nu stau 
închiși în casă? Ori, dacă vor să fie sfinţi, atunci de ce n- 
ascultă cealaltă vorbă a Evangheliei, ce zice: „Hristos a 
început prin faptă și apoi prin propovăduire”? Să facă ei 
mai întâi și după aceea să înveţe și pe alţii! Că eu, de când 
mă știu pe lume, văzut-am dintre ei cu miile trăind și 
desfătându-se nu numai cu femei mirene, dar chiar și cu 
călugărițe; și încă dintr-aceia ce mai amarnic strigă când 
predică în amvon. Și noi adică să ne luăm chiar după unii 
ca aceștia? leie-se cine-o vrea și facă cum îl taie capul, că 
Dumnezeu și-așa cunoaște de-i bine ori nu cum a făcut. 
Dar hai să zicem totuși că n-a greșit călugărul când te-a 
învăţat că-i mare, că e cumplit păcat să rupi credinţa 
cununiei; da' oare nu-i mai mare păcat să furi un om? Nu-i 
mult mai mare să-l omori sau să-l alungi în pribegie, ca să 
nemernicească bietul umblând de colo-colo? Vezi bine că-i 
mai mare, și nu e om să zică altminteri. Femeia, dacă 

trăiește c-un bărbat, păcătuiește prin aceasta, dar ăsta e 
păcat firesc; pe câtă vreme dacă-l fură, îl omoară sau îl 
izgonește, atunci păcatul ei purcede din răutatea minţii. 
Or, eu ţi-am dovedit că dumneata l-ai furat pe Tedaldo 
smulgându-te de lângă el, dumneata ce, nesilită, te-ai dat 
întreagă lui. Şi află că de omorât - întrucât lucrul ăsta a 
stat în voia dumitale - tot dumneata l-ai omorât, căci, aspră 
cum ai fost cu el, puţin lipsea să nu se omoare cu propriile 
lui mâini. lar legea zice că acela care a pricinuit un rău e 
tot atât de vinovat ca și acela care-l face. Cât despre cea 
de-a treia vină, nimeni nu poate zice că nu ești dumneata 
aceea care-ai pricinuit surghiunul și hoinăreala lui vreme 
de șapte ani prin lume. De aceea, prin fiecare în parte din 
aste trei păcate, domnia-ta ai săvârșit păcat cu mult mai 
mare decât ţi-a fost păcatul de-a fi trăit cu el. Dar ia să 
cercetăm mai cu amănuntul lucrurile: a meritat Tedaldo 
oare să-i faci ce i-ai făcut? De bună seamă nu; chiar 
dumneata ai mărturisit, și-apoi eu știu că te iubește mai 
mult decât pe sine însuși. N-a fost pe lumea asta femeie 
mai urcată-n slăvi, mai lăudată și mărită decât ai fost 
domnia-ta prin gura lui, de câte ori se afla într-un loc unde 
putea vorbi de dumneata fără să dea de bănuit. Tot cea 
avut mai drag pe lume, întreaga-i libertate și cinstea lui 
întreagă, el dumitale ţi le-a dat. Nu era oare tânăr de 
neam, și, printre ceilalţi tineri, și chipeș pe deasupra? In 
cele câte ţin de vârsta tinereţii nu era oare priceput, 
destoinic și viteaz? Poţi zice că n-a fost iubit? Nu-l 
îndrăgeau oare cu toţii? Nu-l întâlneau cu bucurie? De 
bună seamă toate acestea nu poţi să le tăgăduiești. Şi- 
atuncea cum, cum de-ai putut să mi te iei după un călugăr 
smintit, pizmaș și dobitoc și să urzești față de el un gând 
așa de crud? Eu nu știu, zău, cum sunt și femeile astea 
care fug de bărbaţi și nu-i preţuiesc îndeajuns, când tocmai 
dimpotrivă, de-ar sta să se gândească la ceea ce sunt ele 
și-ar judeca apoi cu câte nobile însușiri e înzestrat bărbatul 
de către Dumnezeu - mai presus decât orice altă 

vieţuitoare de pe faţa pământului - ar trebui să se 
mândrească de sunt iubite de-un bărbat, să-l îndrăgească 
ca pe ochii din cap și să se străduiască în fel și chip să-i 
intre în voie, astfel încât iubirea lui să nu secătuiască în 
veci. Or, felu-n care te-ai purtat domnia-ta, îmbrobodită de 
vorbele unui călugăr, vreun linge-blide hămesit și puturos 
pesemne, nu e nevoie să ţi-l spun, că doar îl știi prea bine; 
da' pasămite popa râvnea să șadă dumnealui pe locul de 
unde se căznea să-l surghiunească pe celălalt. Acesta-i, 
dar, păcatul pe care sfânta judecată - ce pururi cu 
cumpănă dreaptă desăvârșește orice faptă pe care a 
început-o - n-a vrut să-l lase neplătit. Căci, după cum 
domnia-ta fără temei te-ai străduit să i te smulgi din braţe 
sărmanului Tedaldo, la fel bărbatul dumitale - și el fără 
temei - tot prin Tedaldo s-a aflat și se află încă în 
primejdie, iar dumneata în supărare. De care, dacă vrei să 
scapi, se cade să făgăduiești, și mai cu seamă să și faci, că 
dac-o fi să vie Tedaldo din surghiun vreodată, domnia-ta îi 
vei da înapoi iubirea, prietenia și îngăduința dumitale, 
punându-l iar pe-același loc unde a stat mai înainte de a fi 
ascultat domnia-ta prostește vorbele smintitului de popă. 

Zicând acestea, pelerinul sfârși ce avea de spus; iar 
doamna, care-l ascultase cu sufletul la gură - părându-i-se 
drepte și întemeiate cele spuse, și încredinţată fiind c-a 
fost lovită de năpastă din pricina păcatului dezvăluit de 
pelerin - îi zise: 

— Omul lui Dumnezeu, îmi dau seama că cele câte spui 
sunt toate adevărate, și-n bună parte am ajuns - prin 
mărturia dumitale - să înţeleg și eu acuma ce poame sunt 
călugării pe care îi socoteam drept sfinţi; de asemeni văd și 
eu acum ce greu păcat am săvârșit purtându-mă rău cu 
Tedaldo și-s gata să-l plătesc așa precum m-ai învăţat, dac- 
aș putea s-o fac. Dar cum? Tedaldo niciodată n-o să mai 
vină înapoi, căci a murit, sărmanul; și, cum e mort, e de 
prisos să mai făgăduiesc ceva, căci n-am să pot să-mi ţin 
făgăduinţa dată. 

La care pelerinul îi zise: 

— Pre câte mi se-arată mie, Tedaldo nu e mort, ci 
dimpotrivă-i teafăr, voinic și sănătos și-ar fi și fericit dac-ar 
redobândi iubirea dumitale. 

Femeia îi zise atunci: 

— Gândește-te ce spui! Doar l-am văzut cu ochii mei, în 
fața porţii mele, răpus de zeci de lovituri și l-am ţinut în 
braţele astea și i-am scăldat obrazul cu lacrimile mele, din 
care pricină, se pare, lumea mi-a scos și vorbe. 

Pelerinul îi răspunse: 

— Să zici ce-i zice, doamnă, eu una-ţi spun și bună: 
Tedaldo nu e mort; și, dacă-mi dai făgăduinţa așa cum ti- 
am cerut-o, nădăjduiesc că-n scurtă vreme îl vei vedea și 
dumneata. 

— Făgăduiesc să fac întocmai și bucuros mă ţin de 
vorbă, răspunse femeia; că, drept să spun, nici n-aș avea 
mai mare bucurie decât să-mi văd bărbatul scăpat de la 
spânzurătoare și pe Tedaldo în viaţă. 

Tedaldo socoti atunci că-i vremea să se arate și s-o 
liniștească pe femeie cu nădejdi mai temeinice și dinspre 
partea bărbatului ei. De aceea îi zise: 

— Doamnă, ca să te îmbărbătez niţel, am să-ți 
mărturisesc o taină, pe care ai de grijă însă să n-o spui 
nimănui pentru nimica-n lume. 

Și fiindcă se aflau într-un ungher mai dosnic, singuri 
numai ei doi, căci doamna socotindu-l sfânt nu se temea să 
șadă cu el mai la o parte, Tedaldo scoase un inel, păstrat 
cu multă grijă atâta amar de vreme, pe care i-l dăduse 
doamna în noaptea lor cea de pe urmă, și arătându-i-l îi 
zise: 

— Doamnă, cunoști inelul ăsta? 

Femeia, îndată ce-l văzu, îl cunoscu și îi răspunse: 

— Vezi bine că-l cunosc! Eu i l-am dăruit pe vremuri lui 
Tedaldo. 

Atuncea pelerinul, sculându-se în picioare și lepădându- 
și iute sumanul de pe umeri și pălăria de pe cap, îi zise în 

graiul florentin: 

— Acuma mă cunoști? 

Când îl văzu femeia și-l cunoscu că e Tedaldo, rămase 
înmărmurită, temându-se de el ca de-o arătare din 
mormânt; de aceea nu-l întâmpină ca pe Tedaldo cel întors 
de pe meleaguri depărtate, ci ca pe celălalt Tedaldo, întors 
la viaţă din mormânt, și, înspăimântată cum era, dădu să 
fugă. Dar Tedaldo îi zise cu grăbire: 

— Doamnă, nu-ţi fie frică! Eu sunt Tedaldo al dumitale, 
voinic și teafăr cum mă vezi. Nu-s mort, nici n-am murit 
vreodată, zică ce-o zice fraţii mei și dumneata cu ei 
deolaltă. 

Femeia, mai liniștită oricum, recunoscându-i glasul și 
uitându-se la el mai bine, după ce-și zise în sinea ei că el 
era, de bună seamă, i se azvârli de gât și-l sărută zicându-i: 

— Iubite drag, bine-ai venit! 

Iar el, după ce-o îmbrăţișă și-o sărută, grăi: 

— Doamnă, nu-i vreme îndeajuns acum ca să ne 
bucurăm mai mult de-această întâlnire; vreau să mă duc să 
fac astfel, încât Aldobrandino să scape cât mai iute și trag 
nădejde că-n curând, pe mâine chiar, să-ţi pot aduce vești 
îmbucurătoare; iar dacă aflu, precum cred, că-i sănătos, 
chiar astă-noapte aș vrea să vin la dumneata să-ți 
povestesc mai pe-ndelete ce-am mai aflat despre el. 

Și zicând astfel își luă sumanul în spate, își puse pălăria 
și sărutându-și încă o dată iubita, după ce-o îmbărbătă cu 
vorbe de nădejde, se despărţi de ea și-o luă de-a dreptul 
spre închisoarea unde zăcea Aldobrandino, mai frământat, 
sărmanul, de gândul morţii apropiate, decât de gândul c-o 
să scape și de nădejdi de mai bine. 

Și, după ce ajunse acolo, cu învoirea temnicerului, intră 
la el în chip de duhovnic și, așezându-i-se alături, îi zise: 

— Aldobrandino, eu ţi-s prieten și vin ca să te scap, 
trimis de Dumnezeu, ce știindu-te nevinovat s-a îndurat de 
tine; de aceea, dacă vrei să-mi dai de dragul lui un dar pe 
care-am să ţi-l cer, îţi dau și eu făgăduinţa că, de unde acu 

te-aștepţi la ștreang, până mâine-n asfinţit ai să te vezi 
scăpat. 

La care Aldobrandino spuse: 

— Om bun, dacă scăparea mea îţi stă la suflet dumitale, 
atunci de bună seamă mi-ești prieten, precum spui, deși nu 
te cunosc și nici nu-mi amintesc să te mai fi văzut 
vreodată. E drept că n-am făcut păcatul de care-s 
învinovăţit; dar am făcut altele multe și poate acelea m-au 
adus unde mă aflu acuma. Oricum, află că eu, spre a-i 
mulțumi lui Dumnezeu, care-mi vădește îndurare, sunt 
gata să și fac, nu numai să-ţi făgăduiesc, orișice lucru, cât 
de mare, necum unul mai mic; de aceea cere-mi orice vrei, 
că dacă scap, fii sigur c-am să-mi păstrez îngăduinţa. 

Pelerinul îi zise atunci: 

— Nu vreau să-ți cer decât atâta: să-i ierți pe fraţii lui 
Tedaldo că te-au adus aicea, crezându-te vinovat de 
moartea fratelui lor, și să ti-i socotești drept prieteni și 
fraţi, dac-or veni să-ţi ceară iertare pentru ce-au făcut. 

La care Aldobrandino răspunse: 

— Numai cel păgubit cunoaște cât e de dulce răzbunarea 
și cu ce patimă-i râvnită; totuși, pentru ca Domnul 
Dumnezeu să m-aibă în paza lui, îi iert chiar de pe-acuma; 
și dac-o fi să ies de aicea, voi face astfel încât să fii cu totul 
mulțumit. 

Răspunsul acesta îi plăcu pelerinului; de aceea, fără a-i 
mai spune alte cele, îl rugă stăruitor s-aștepte cu curaj 
până-ntr-a doua zi, când fără doar și poate avea să fie 
mântuit de închisoare și osândă. Apoi, plecând de la el, se 
duse drept la stăpânire și acolo, luând într-un colț pe unul 
dintre dregători, îi spuse între patru ochi. 

— Stăpâne, omul e dator să trudească de bună-voie, 
făcând astfel ca adevărul să iasă la lumină - și mai cu 
seamă când se află pe locul în care te afli domnia-ta acum - 
pentru ca cei ce n-au greșit să nu rabde osândă strâmbă, 
iar cei ce-s vinovaţi să fie pedepsiţi. Or, tocmai ca să fie 
așa, spre cinstea dumitale și spre osânda celor ce-s 

vrednici de pedeapsă, mă înfăţișez acum înaintea dumitale. 
După cum știi, domnia-ta te-ai arătat cu multă asprime faţă 
de Aldobrandino Palermini, pe care-l socotești drept 
ucigașul lui Tedaldo și ca atare te gândești să-l osândești la 
moarte; dar adevărul nu-i acesta și eu până la miezul nopţii 
socot să-ți fac și mărturie că nu mint când vorbesc așa, 
dându-ţi pe mână ucigașii bărbatului cu pricina. 

Judele, om de treabă, îi dădu bucuros ascultare, cu atât 
mai mult cu cât și lui îi părea rău de bietul Aldobrandino. 
Drept care, după ce află și alte lucruri de la dânsul, cu 
ajutorul lui, cam pe la miezul nopţii, îi prinse ca din oală pe 
cei doi fraţi hangii, cu slujitor cu tot. Iar mai apoi, când vru 
să-i pună la cazne, ca să afle din gura lor, cum se 
întâmplase treaba, tâlharii nu răbdară și, la început tot 
câte unul, iar mai la urmă toţi deodată, mărturisiră drept 
pe faţă că ei îl omorâseră pe Tedaldo Elisei, fără să știe 
cine e. Şi când fură întrebaţi de pricina omorului, 
răspunseră că tânărul, pe când ei nu se aflau la han, se 
legase de nevasta unuia dintre ei, poftind s-o aibă cu de-a 
sila. 

Pelerinul, după ce află cum stau lucrurile, cu învoirea 
judelui plecă și se duse pe ascuns acasă la madonna 
Ermellina, pe care o găsi veghind - în timp ce toţi ceilalţi ai 
casei dormeau - și așteptându-l, deopotrivă dornică să afle 
vești de bine de la bărbatul ei, cât și să pecetluiască pacea 
și împăcarea cu Tedaldo. Și pătrunzând la dânsa îi zise: 

— Bucură-te, iubita mea, că mâine ai să-ţi vezi bărbatul 
scăpat din închisoare și întors aicea acasă. 

Și ca să-i dea femeii deplină încredere, îi povesti de-a fir- 
a-păr tot ce făcuse pentru Aldobrandino. 

Femeia, bucuroasă foarte de-aceste două întâmplări, 
picate ca din cer și-așa de bine potrivite, adică pe de o 
parte de regăsirea lui Tedaldo, pe care ea-l plânsese mort, 
și pe de altă parte de faptul că-l vedea scăpat pe bietul 
Aldobrandino, pe care se-aștepta cât de curând să-l plângă, 
sări de gâtul lui Tedaldo, și-l sărută cu foc; apoi, culcându- 

se împreună, făcură bucuroși plăcută și voioasă pace și 
pân' la zi se desfătară unul cu celălalt. Iar către revărsat 
de zori Tedaldo se sculă și, după ce-i spuse femeii ce-avea 
de gând să facă, rugând-o să nu-l dea de gol, înveșmântat 
cu aceleași straie de pelerin, plecă să vadă de 
Aldobrandino.  Într-acest fel, a doua zi, stăpânirea, 
socotindu-se pe deplin luminată, îi dădu drumul lui 
Aldobrandino și nu mult după aceea porunci să li se taie 
capul ucigașilor chiar pe locul unde săvârșiseră omorul. 
Aldobrandino, văzându-se scăpat, spre multa bucurie a 
lui și a nevestei sale, precum și-a rubedeniilor și-a 
prietenilor toţi, și știind că numai pelerinul îl ajutase în 
treaba asta, îl duse cu alai acasă și îl pofti să șadă la el 
atâta vreme cât avea să rămână în oraș; iar acolo nici el și 
nici nevastă-sa nu se mai saturau să-l omenească cu de 
toate și mai cu seamă ea, care știa, vezi bine, pe cine 
omenește. Dar după câtva timp, Tedaldo - care știa că fraţii 
săi rămăseseră de râsul lumii, după ce învinuirea lor se 
dovedise strâmbă, și ca atare, temători, prinseseră a se 
înarma - socotind c-a venit vremea să-i împace cu 
Aldobrandino, îl rugă pe acesta să-și ţină făgăduinţa. 
Aldobrandino îi spuse că-i gata să se împace. Pelerinul 
rândui atunci pentru ziua următoare un ospăț bogat și îl 
rugă pe Aldobrandino ca dimpreună cu rudele lui și cu 
femeile lor să-i primească pe cei patru fraţi cu neveste cu 
tot, adăugând c-avea să meargă el însuși cât mai degrabă 
să-i poftească ca din partea lui la ospăţul de împăcare. Or, 
fiindcă Aldobrandino se arăta bun bucuros să facă după 
placul pelerinului, acesta se duse numaidecât acasă la cei 
patru fraţi și după ce le spuse o seamă de cuvinte din câte 
se cereau rostite în legătură cu aceasta, în cele de pe urmă 
le dovedi cu atari temeiuri greșeala lor, încât izbuti cu 
ușurință să-i aducă pe calea împăcării cu Aldobrandino, 
faţă de care făgăduiră să-și ceară iertare; după aceea îi 
pofti pe-a doua zi la masă împreună cu nevestele lor, iar 
dânșii, încredinţaţi că nu le întinde o capcană, primiră 

bucuroși. 

A doua zi dar, către vremea prânzului, primii care sosiră 
în casa lui Aldobrandino fură cei patru fraţi ai lui Tedaldo, 
toți patru îmbrăcaţi în negru și însoțiți de câţiva prieteni; 
și-acolo, de față cu toţi oaspeţii care fuseseră pofitiţi, 
lepădându-și armele, fraţii se dădură pe mâna gazdei, 
cerându-i iertare pentru câte uneltiseră împotriva ei. 
Aldobrandino, lăcrămând, îi primi înduioșat și, după ce-i 
sărută pe gură pe toţi patru la rând, rosti în grabă câteva 
cuvinte, arătându-le că-i iartă pe deplin de tot răul pe care 
i-l făcuseră. Pe urmă se înfăţișară surorile și nevestele 
fraţilor, înveșmântate și ele tot în negru, și fură primite cu 
zâmbete și plecăciuni de madonna Ermellina și de celelalte 
doamne poftite la ospăț. Apoi, așezându-se la masă, atât 
bărbaţii cât și femeile fură ospătaţi din belșug, fără să aibă 
a se plânge de altceva nimic, decât de stânjeneala și 
liniștea care domnea din pricina mâhnirii înfățișate prin 
straiele cernite pe care le purtau rubedeniile lui Tedaldo 
(lucru pentru care mulţi îl ţinură de rău pe pelerin, care se 
aflase tocmai atunci să rânduiască un ospăț). Dar el, care- 
și dăduse seama că oaspeţii cârteau, socotind că sosise 
vremea să le alunge supărarea, se sculă în picioare și pe 
când mesenii, ajunși către sfârșitul ospăţului, mâncau 
poame și dulciuri, le zise astfel: 

— Un singur om mai lipsește de la acest ospăț: spre a-l 
mai înveseli puţin, și acela e Tedaldo; or, fiindcă voi, care- 
aţi trăit mereu alăturea de el, n-aţi izbutit să-l 
recunoașteţi, eu am să fiu acela care am să vi-l arăt. 

Și, zicând astfel, își azvârli sumanul din spate dimpreună 
cu celelalte straie de pelerin și rămase într-o scurteică de 
mătase verde, spre mirarea celor de față, care-l priveau 
înmărmuriţi și care-l cercetară îndelung până să-și crează 
ochilor că el era Tedaldo. Iar el, văzând una ca asta, se 
apucă să povestească despre rubedeniile sale, despre câte 
se petrecuseră în familiile lor și despre câte păţise el 
vreme de șapte ani de zile. Drept care frații lui și toți 

ceilalți bărbaţi care se aflau acolo se repeziră să-l sărute și 
după ei se înghesuiră și femeile, fie că-i erau rude ori nu, 
toate buluc, în afară de madonna Ermellina. Aldobrandino, 
văzând aceasta, îi zise: 

— Ce-nseamnă asta, Ermellino? De ce nu-l săruţi și tu pe 
Tedaldo, așa cum fac toate doamnele? 

La care femeia răspunse în auzul tuturor: 

— Nici una dintre ele n-are temei să-i iasă în cale și să-l 
întâmpine mai bucuroasă decât mine, care îi sunt 
îndatorată mai mult ca orișicare alta, căci numai mulțumită 
lui mi te-am redobândit; dar vorbele ce s-au scornit pe 
socoteala mea când noi îl jeluiam pe celălalt mă fac să stau 
deoparte acum. 

— Vezi-ţi de treabă, doamnă! Doar nu-ţi închipui că-mi 
aplec urechea la niște clevetiri din astea, că doar Tedaldo, 
bietul, care a trudit ca să mă scape, a dovedit cu prisosinţă 
că lumea n-a avut dreptate în cele ce s-au spus, deși nici 
înainte vreme eu unul n-am crezut o boabă din câte s-au 
scornit. Hai, du-te fuga de-l sărută! 

Femeia, care nici nu poftea alta, nu se arătă înceată 
întru împlinirea vremii lui și-și ascultă bărbatul; drept care 
se sculă în picioare și-l sărută și ea cu bucurie pe Tedaldo, 
ca toate celelalte doamne. Mărinimia lui Tedaldo și multa 
lui îngăduinţă plăcu din cale-afară fraţilor săi, precum și 
celorlalţi care se aflau de faţă, și orice fărâmă de îndoială 
se risipi din cugete. Apoi, după ce fiecare își dovedi cu 
prisosință bucuria, Tedaldo cu mâinile lui sfâșie straiele 
cernite ale fraţilor săi și cele cafenii pe care le purtau 
surorile și cumnatele sale și porunci pe loc să li se aducă 
alte straie. lar după ce le îmbrăcară, porniră a petrece cu 
cântece și dansuri și alte câte toate, din care pricină 
ospăţul, care începuse pe tăcute, se isprăvi cu tămbălău și 
cu petrecere în lege. Și veseli cum erau mesenii se mutară 
apoi acasă la Tedaldo, unde șezură și la cină, și încă vreo 
câteva zile petrecură tot la fel, ţinând-o dintr-un chef într- 
altul. 

Florentinii se uitară multă vreme la Tedaldo ca la un 
mort sculat din groapă și unii dintre ei, ba chiar și fraţii lui, 
mai rămăseseră c-oleacă de îndoială în suflet de era el cu 
adevărat ori ba; și poate s-ar mai fi îndoit încă destulă 
vreme, dacă nu i-ar fi lămurit pe deplin o întâmplare care 
le dovedi cine fusese mortul. Treceau într-o zi prin faţa 
casei lor niște armășei din Lunigiana și, văzându-l pe 
Tedaldo, se apropiară de el și-i ziseră: 

— Bine te-am găsit, Faziuolo! 

La care Tedaldo le răspunse, de faţă fiind și fraţii săi: 

— Mă luaţi drept altul, mi se pare. 

Armășeii, auzindu-l vorbind, se rușinară și-și cerură 
iertare, zicând: 

— Așa o fi, dar dumneata semeni leit cu un tovarăș de-al 
nostru, pe care îl cheamă Faziuolo din Pontremoli, care a 
venit aici cam de vreo două săptămâni și parcă l-ar fi 
înghiţit pământul, că de atunci n-am mai aflat nimica 
despre dânsul. Ce-i drept, ne-am cam mirat văzându-te 
îmbrăcat așa, căci el era soldat ca noi. 

Cel mai vârstnic din fraţii lui Tedaldo, auzind acestea, 
ieși înainte și-i întrebă pe armășei cum era îmbrăcat 
Faziuolo. Aceia îi spuseră ce straie avea pe el și mai la 
urmă se află că era îmbrăcat așa precum spuseseră. Din 
care pricină, după acest semn și după încă altele, aflară că 
cel omorât fusese Faziuolo și nicidecum Tedaldo. Drept 
care toată lumea, și fraţii și ceilalţi, fură cu totul 
încredințaţi că n-au la ce să se mai îndoiască. lar Tedaldo, 
ajuns din nou bogat, rămase credincios iubirii sale, și fără 
ca femeia să se mai supere vreodată, își potriviră întâlnirile 
cu grijă și pe ascuns, bucurându-se încă multă vreme de 
dragostea lor. Facă Domnul să ne bucurăm și noi de-a 
noastră. 

POVESTEA A OPTA 


Ferondo înghite niște prafuri și e îngropat, fiind socotit 
mort; apoi e scos din mormânt de stareţul care trăia cu 
nevasta lui, e întemnițat și lăsat să creadă că se află în 
Purgatoriu; la urmă învie din morți și crește un copil 
de-al stareţului, făcut cu nevasta lui. 


Isprăvindu-și Emilia povestea ei cea lungă - care totuși 
nu supărase pe nimeni dintre cei de față din pricina 
aceasta, ba dimpotrivă, dată fiind mulţimea întâmplărilor și 
felurimea lor, păru tuturor pe scurt povestită - regina făcu 
semn Laurettei să vorbească mai departe, dându-i prilej să 
înceapă astfel: 

— Iubite doamne, îmi vine-n minte, și trebuie să v-o 
spun, o întâmplare adevărată, care pare mai degrabă o 
născocire decât un adevăr, așa precum a fost de fapt. Mi- 
am adus aminte de ea ascultând povestea Emiliei, în care 
un biet nenorocit e plâns și înmormântat, fiind luat drept 
altul. În povestirea mea e vorba despre un om care a fost 
îngropat de viu fiind luat drept mort și care apoi, el însuși, 
darmite ceilalți, socoti nu că fusese viu, ci c-a înviat din 
morți; din care pricină norodul îl preaslăvi ca pe-un sfânt, 
când tocmai, dimpotrivă, s-ar fi căzut să-l pedepsească 
pentru greșeala lui. 

Se afla pe vremuri în Toscana - și se mai află încă - o 
mănăstire așezată pe-un loc mai neumblat de oameni, așa 
precum sunt așezate mai toate mănăstirile; și acolo fu ales 

ca stareț un preacinstit monah, cucernic întru toate, și 
sfânt, și evlavios, dar care nu răbda opreliști când era 
vorba de femei. Atâta doar că treaba asta știa s-o facă așa 
de bine, și se purta cu-atâta grijă, încât nu de știut, dar nici 
măcar de bănuit nu-l bănuia aproape nimeni, căci întru 
toate sfânt și întru toate drept era ţinut de toţi. Acu se 
întâmplă ca stareţul acesta, legând prietenie cu un ţăran 
chiabur, un necioplit și jumătate, pe care îl chema Ferondo 
(prietenie în care el nu afla nimic altceva decât ici-colo 
vreun prilej de desfătare pe spinarea prostiei lui Ferondo), 
se întâmplă, zic, ca între acestea să-și dea seama starețul 
că omul are o nevastă din cale-afară de frumoasă; și într- 
așa hal i se aprinseră călcâiele după femeie, încât și zi și 
noapte numai la dânsa se gândea. Ci auzind sfinţia-sa că 
Ferondo acesta, așa nătâng și fonf cum se arăta în toate 
celea, în dragostea ce i-o purta nevestei și în grija cu care 
și-o păzea era al naibii de istet, fu cât pe-aci sărmanul să-și 
piardă orișice nădejde. Totuși, șiret fiind, făcu ce făcu și-l 
înduplecă pe Ferondo să vie din când în când, dimpreună 
cu nevastă-sa, să mai răsufle oleacă în grădiniţa mănăstirii. 
Acolo ședea cu ei de vorbă despre fericirea vieţii veșnice și 
le povestea cu umilinţă faptele creștinești săvârșite de 
bărbaţii și femeile de odinioară, până ce într-o bună zi 
femeia își dori să i se spovedească și ceru învoirea lui 
Ferondo, care-o lăsă să facă așa precum dorea. 

Ducându-se așadar femeia să se spovedească la stareţ, 
spre bucuria lui, după ce i se așeză la picioare, începu fără 
înconjur de-a dreptul după cum urmează: 

— Părinte, dacă Dumnezeu mi-ar fi dat un bărbat ca 
lumea, sau dacă mai degrabă nu mi-l dădea de loc, poate 
că mi-ar fi fost ușor, cu sfaturile dumitale, s-apuc și eu pe 
calea ce ne-ai vădit că duce spre viaţa fără moarte; dar eu, 
de stai să te gândești cine-i Ferondo ăsta și cât e de 
nătâng, pot zice că mi-s văduvă, și totuși tot sunt măritată, 
căci cât trăiește el nu pot avea un alt bărbat. Iar el, zălud 
cum e, fără vreo pricină anume, e atât de bănuitor, încât 

eu una nu mai pot trăi cu el altminteri decât în scârbă și 
alean. De aceea, până a nu ajunge să-ţi spun și altele, te 
rog, cu multă umilinţă, fii bun și dă-mi un sfat în toată 
treaba asta, că dacă nu m-apuc de aici să osârdesc a face 
bine, degeaba mă mărturisesc și mă trudesc, că tot n-ajută. 

Vorbele acestea îl unseră la suflet pe călugăr, care 
socoti că prin ele soarta îi deschide calea spre împlinirea 
celei mai mari dorinţe a lui. De aceea îi zise așa: 

— Fiica mea, socot că-i mare pacoste pe capul unei 
femei frumoase și gingașe ca dumneata să aibă de bărbat 
un nătărău; dar socotesc că-i și mai mare să aibă un soţ 
bănuitor; or, dumneata având și una și cealaltă, nu-mi vine 
greu să-ţi dau crezare când zici că rabzi atâta chin. La 
toate acestea însă, ca să vorbesc pe scurt, eu nu văd altă 
îndreptare, decât să încercăm a-l vindeca de gelozie. 
Leacul care-i trebuie lui eu știu să-l fac, dar vezi, s-ar cere 
ca dumneata să tăinuiești câte am să-ţi spun acum. 

Femeia îi răspunse: 

— Părinte, dinspre partea asta să nu te temi; că eu mă 
las mai bine omorâtă decât să suflu un cuvinţel din câte ai 
să-mi spui. Da' vorba-i, cum să facem? 

Starețul zise atunci: 

— Ca să se lecuiască, e de trebuinţă negreșit să meargă 
în Purgatoriu. 

— Dar cum să ajungă viu acolo? îl întrebă femeia. 

Starețul îi răspunse: 

— Dintâi trebuie să moară și-apoi nu-i greu s-ajungă; iar 
după ce va fi îndurat atâta chin, încât să fie lecuit de 
năravul lui, noi ne-om ruga de Dumnezeu, cu rugăciuni 
anume, ca să-l aducă iar la viață și Domnul ne va da 
ascultare. 

— Care va să zică să rămân văduvă? întrebă femeia. 

— Vezi bine, zise starețul, dar numai pentru o vreme. Şi- 
n vremea asta va trebui să fii cu multă grijă și nu care 
cumva să te măriţi cu altul, că l-ai mânia pe Dumnezeu de- 
ai face una ca aceasta; iar când o fi să se întoarcă Ferondo, 

ai să fii silită să te întorci la el și atuncea ţin-te gelozie! 

Femeia îi zise atunci: 

— Părinte, dacă-i vorba să iasă lecuit din toată treaba 
asta, ca să mai pot și eu sufla oleacă în voie, eu n-am 
nimica împotrivă. Domnia-ta fă cum poftești. 

— De bună seamă c-am să fac, răspunse starețul; da-i 
vorba cu ce socoti să mă răsplătești pentru o treabă ca 
aceasta? 

— Cu orice vrei, părinte, numai să pot, grăi femeia. Dar 
oare ce-ar putea să facă una ca mine pentru un om cum e 
sfinţia-ta? 

La care starețul răspunse: 

— Domnia-ta poţi face cam tot același lucru pe care îl 
fac eu de dragul dumitale; căci precum eu sunt gata să fac 
orice spre mângâierea și alinarea dumitale, la fel poţi și 
domnia-ta să-mi fericești întreaga viaţă. 

Femeia îi răspunse: 

— Dacă-i așa, sunt gata să fac orice poftești. 

— Atuncea, zise stareţul, să-mi dai iubirea dumitale și să 
mă mulțumești din plin, că eu mă prăpădesc cu zile de 
când mă tot gândesc la asta. 

Femeia, auzind ce-i cere, răspunse buimăcită: 

— Vai de mine, părinte, cum vii să-mi ceri una ca asta? 
Eu te credeam un sfânt! Cuvine-se oare că sfinţii să ceară 
așa ceva femeilor care se duc să-i roage de povaţă? 

La care stareţul îi zise: 

— Nu te mira, drăguţo, că printr-o faptă ca aceasta 
sfinţenia nu-i știrbită, căci ea sălășluiește în suflet, pe câtă 
vreme ce-ţi cer eu nu e decât păcat trupesc. Ș-apoi fie cum 
o fi, vorba-i că frumuseţea și farmecele dumitale m-au 
zăpăcit într-așa chip, încât iubirea mă silește să fac așa și 
pace. Unde mai pui că dumneata, cu frumuseţea dumitale, 
te poţi mândri mai mult ca oricare alta, de stai să te 
gândești că e plăcută sfinţilor, care de! știut e că-s deprinși 
cu frumuseţile cerești; iar eu, deși sunt stareţ, sunt om ca 
toţi ceilalţi și, precum vezi, nu-s nici bătrân. N-are la ce să- 

ți vie greu să faci una ca asta, ci dimpotrivă s-ar cădea să 
vrei și dumneata s-o faci, căci până ce Ferondo s-o pocăi în 
Purgatoriu, eu, stându-ţi noaptea în preajmă, te-oi alinta în 
locul lui. Și nimeni n-o să știe, căci toți mă cred un sfânt, 
așa cum mă credeai și dumneata înainte, ba încă și mai 
mult. Nu da cu piciorul norocului trimis de Dumnezeu, căci 
nici nu știi câte femei ar vrea să aibă ce-ai putea domnia-ta 
să ai, și vei avea de bună seamă, dacă ai s-asculți cuminte 
povaţa ce ţi-o dau. Unde mai pui că am și niște giuvaeruri, 
pe care în ruptul capului nu le-aș da altcuiva decât 
domniei-tale. Fă dar, nădejdea mea, fă și tu pentru mine 
câte fac și eu bucuros de dragul dumitale. 

Femeia ținea obrazul în pământ, fără să știe ce să zică, 
căci de învoit nu-i prea venea să se învoiască. Drept care 
stareţul, văzând că de ascultat îl ascultase, dar că 
răspunsul întârzia, gândind că izbutise pe jumătate s-o 
convingă, mai adăugă un val de vorbe la cele dinainte și 
până a nu sfârși de spus îi și vâri în cap că bine face de-l 
ascultă. De aceea, rușinată foarte, femeia îi răspunse că se 
învoiește cu ce-i cere, dar că nu-i poate face în voie până 
ce Ferondo nu ajunge în Purgatoriu. 

La care starețul voios îi zise cu grăbire: 

— Are s-ajungă și încă iute; numai să faci într-așa fel ca 
mâine sau poimâine să vie aici la mine. 

Și zicând astfel îi strecură pe ascuns în mână un inel de 
toată frumuseţea și apoi o învoi să plece. 

Femeia, bucuroasă de dar, trăgând nădejde să mai aibă 
și altele în curând, se întoarse la cumetrele cu care venise 
la mănăstire și se apucă să le înșire tot soiul de minuni 
despre sfinţenia starețului. Apoi, cu ele dimpreună, se 
întoarse acasă la bărbat. 

La vreo câteva zile după aceea, Ferondo se duse la 
mănăstire și stareţul, cât ce-l văzu, pe loc se hotări să-l și 
trimită în Purgatoriu. Acu, avea stareţul nostru niscaiva 
prafuri cu puteri făcătoare de minuni, câștigate de el prin 
părţile Răsăritului de la un mare prinţ, care zicea că se 

folosește de ele Bătrânul Munţilor când vrea să trimită pe 
cineva dormind în paradisul său ori să-l aducă de pe-acolo, 
și că aceste prafuri, după cum le dădeai - mai mult ori mai 
puţin - făceau pe cel care le lua să doarmă mai mult ori 
mai puţin, fără de nici o vătămare și într-așa chip încât, 
până ce omul se afla sub stăpânirea lor, nimeni n-ar fi 
putut să spună că nu e mort de-a binelea. Or, luând 
călugărul din ele atâta cât să poţi dormi trei zile încheiate 
și amestecându-le într-un pahar cu vin nelimpezit chiar 
bine, i le dădu lui Ferondo să le bea, în chilioara lui, fără să 
bage el de seamă. Apoi îl duse în curtea mănăstirii și 
începu să-și râdă de el și de prostiile lui, dimpreună cu alţi 
călugări. Nu după multă vreme însă, lucrând puterea 
prafurilor, Ferondo fu lovit deodată de un somn așa 
năprasnic, încât adormi de-a-n-picioarelea și apoi se 
prăbuși la pământ, așa adormit cum era. Starețul, făcându- 
se că-i tulburat de această întâmplare, porunci să fie 
ușurat de strânsoarea hainelor, să i se aducă apă rece ca 
să-i stropească faţa, și-i rândui și alte leacuri, făcându-se 
că încearcă să-l vindece de rău de pântec ori cine știe de 
ce altă meteahnă asemănătoare. Dar, văzând el și ceilalţi 
că nu e chip să-l trezească și neputând nicicum, oricât îl 
pipăiră la încheieturi, să-i simtă bătaia sângelui în vine, se 
încredințară pe deplin că-i mort și pace bună; de aceea 
dădură înștiinţare nevesti-si și rudelor, care veniră în 
grabă, și, după ce nevastă-sa cu alte rubedenii îl jeluiră o 
bucată, stareţul porunci să fie pus în raclă așa îmbrăcat 
cum se afla. Femeia se întoarse apoi acasă și spuse tuturor 
că nu voia nici în ruptul capului să se despartă de pruncul 
pe care-l avusese cu răposatul; drept aceea, rămânând la 
casa ei, se apucă să-și vadă de copilaș și de avutul lui 
Ferondo. 

Starețul, dimpreună cu un călugăr bolonez în care avea 
mare încredere și care tocmai în ziua aceea picase din 
Bologna, se sculă pe ascuns în puterea noptii și, scoţându-l 
pe Ferondo din raclă, îl așezară într-un beci pe unde nu 

răzbea nici dâră de lumină și care beci fusese anume zidit 
spre a sluji drept temniţă călugărilor care păcătuiau. Apoi, 
scoțându-i veșmintele, îl îmbrăcară în straie de călugăr și, 
așezându-l pe o grămadă de paie, îl lăsară să zacă acolo 
până ce avea să-și vie în fire. lar bolonezul, pe care 
stareţul îl învățase ce să facă, rămase să-l păzească, fără 
ca nimeni altul să știe despre aceasta. 

A doua zi stareţul c-o mână de călugări se duse la femeie 
s-o cerceteze, chipurile, și o găsi cernită toată și foarte 
întristată; și după ce-i dădu duhovnicească mângâiere, îi 
aminti în șoaptă de ceea ce-i făgăduise. Femeia, știindu-se 
singură acum și mântuită de beleaua cu omul ei, când mai 
văzu că stareţul mai poartă și de astă dată în deget un inel, 
răspunse că e gata să-i mulțumească poftele și căzură la 
învoială să vie în noaptea următoare. A doua zi dar, pe 
înnoptate, stareţul, îmbrăcat cu hainele lui Ferondo și 
întovărășit de călugărul lui, se duse la femeie și petrecu cu 
dânsa până ce se crăpă de ziuă cu multă bucurie și mare 
desfătare. Pe urmă se întoarse iar la mănăstire; și întru 
atare slujbă de foarte multe ori bătu această cale. Şi 
fiindcă în mai multe rânduri, fie la dus fie la întors, se 
nimeri să se întâlnească cu oameni de prin sat, aceia îl 
luară drept Ferondo, gândind că s-a întors din groapă 
anume spre a se pocăi prin părţile acelea. Dintr-asta se 
lăţiră apoi o seamă de povești scornite de prostime și în 
mai multe rânduri ajunseră și la urechile femeii; atâta doar 
că ea știa cine-i strigoiul pocăit. 

Călugărul lăsat în preajma lui Ferondo, când îl văzu că 
se trezește, fără a putea pricepe, bietul, pe unde găsește, 
se năpusti asupra lui c-o voce înfricoșătoare și c-un 
mănunchi de nuielușe îi trase o mamă de bătaie, să n-o mai 
uite-n veci. 

Drept care omul nostru, răcnind și văietându-se, tot 
întreba săracul: 

— Pe unde-s, rogu-te, pe unde-s? 

La care fratele îi răspunse: 

— În Purgatoriu ești. 

— Cum, întrebă Ferondo, care va să zică am murit? 

— Vezi bine c-ai murit. 

Când auzi una ca asta, Ferondo prinse a-și plânge 
nevasta, copilașul, și chiar pe sine însuși prinse a se plânge 
cu durere, rostind tot felul de năzbâtii, care de care mai 
trăsnite. Apoi călugărul îi aduse ceva de mâncare și de 
băut. lar Ferondo văzând acestea zise: 

— Doar nu cumva mănâncă morții? 

— Ba da, grăi călugărul, și ce-ţi aduc acuma aici e ce-a 
trimis femeia, care ţi-a fost nevastă, azi-dimineaţă la 
biserică, pentru ca să-ţi citim de suflet. lar Dumnezeu îţi 
întoarce pomana, precum vezi. 

Ferondo zise atunci: 

— Doamne, plătește-i însutit! Că tare am mai iubit-o! Și 
până a nu muri, cât e de lungă noaptea, o alintam în braţe 
și într-una o pupam, ba mai făceam și altele când îmi da 
ghes simţirea. 

Apoi, flămând fiind, se puse să mănânce cu poftă și să 
bea, dar, cum i se păru că vinul e cam slab, făcu: 

— Bătu-o-ar Dumnezeu, că n-a dat popii vin din butea 
cea de lângă zid. 

După ce isprăvi cu prânzul, călugărul îl înhaţă din nou și 
îi mai arse o bătaie cu aceleași nuielușe. lar Ferondo, după 
ce răcni cât răcni, îi zise: 

— De ce mă baţi în halul ăsta? 

— Așa-i porunca de la Domnul, îi zise popa, să te bat de 
două ori pe zi. 

— Şi din ce pricină anume? îl întrebă Ferondo. 

Călugărul răspunse: 

— Pentru că ai fost bănuitor, deși aveai de soaţă pe cea 
mai cumsecade femeie din tot satul. 

— Ah, vai de suflețelul meu, se tângui Ferondo; așa e, 
bine zici, cea mai cuminte și mai dulce; mai dulce decât 
mierea, da' vezi, eu nu știam că Dumnezeu ţine de rău pe 
oamenii care-s bănuitori, că de știam, zău, n-aș fi fost. 

Călugărul îi zise atunci: 

— De toate astea ar fi trebuit să-ţi dai seama până te 
aflai încă pe lume și acolo să te fi îndreptat; acu, dacă o 
mai fi vreodată să te întorci iar pe pământ, vezi, vâră-ţi 
bine în cap bătăile ce rabzi aici, astfel ca niciodată să nu 
mai fii bănuitor. 

— D-apoi cum, se minună Ferondo, cine-a murit se poate 
întoarce iar pe lume? 

Călugărul îi răspunse: 

— Te cred, dar numai cei care-s aleși de Dumnezeu. 

— Doamne, făcu Ferondo, de-o fi să mă întorc și eu, jur 
c-am să fiu cel mai de treabă bărbat din lumea asta: n-am 
să-mi mai bat nevasta niciodată și nici n-am s-o înjur decât 
o dată, pentru poșirca asta pe care mi-a trimis-o. Măcar de 
i-ar fi dat în cap să puie și-o feștilă! Da' ţi-ai găsit! Am fost 
silit să beau și să mănânc pe orbecăite. 

— Ba ţi-a trimis, și încă mai multe, îi zise popa, dar vezi 
c-au ars la liturghie. 

— Așa e, bine zici. Ei, de mă întorc, să știi c-o las să facă 
cum o taie capul. Da', rogu-te, domnia-ta care mă baţi, cine 
ești? 

Călugărul îi zise: 

— Şi eu sunt mort ca și tine și-am fost de fel de prin 
Sardinia. Dar cum pe cealaltă lume am lăudat unui stăpân 
de-al meu pe oamenii bănuitori, Dumnezeu - până ce-o 
chibzui să facă altceva cu noi, cu mine și cu tine - mi-a dat 
osânda asta: să-ţi dau adică să mănânci, să bei și-apoi să te 
cotonogesc. 

Ferondo întrebă: 

— Numai noi doi ne aflăm pe aicea? 

— Aș, sunt cu miile; da' tu n-ai cum să-i vezi și să-i auzi, 
precum nu pot nici ei să te zărească ori să te audă. 

Ferondo întrebă din nou: 

— Oare suntem departe tare de locurile noastre? 

— Ohoho! făcu călugărul, cale de mii de poștii. Al naibii 
de departe! 

— Depărtișor, nu glumă, se minună Ferondo; pe câte 
judec eu, dacă-s atâtea poștii, se vede treaba că suntem cu 
totu-afar' din lume. 

Cu de-alde astea și altele asemănătoare, cu de-ale gurii 
și bătaie, Ferondo fu ţinut cam la vreo zece luni de zile, în 
care, cât putu mai des, starețul cercetă cu sârg nevasta 
cea frumoasă și-și petrecu cu ea pe cât putu mai bine. Dar 
într-o bună zi, ceasul cel rău pesemne, femeia se trezi că-i 
grea și-i spuse stareţului vestea. Din care pricină amândoi 
se chibzuiră că-i de lipsă, și încă cât mai iute, să-l scoată 
pe Ferondo din Purgatoriu și să-l învie, ca să se întoarcă la 
nevastă și ea să poată zice c-a rămas grea cu dânsul. 

Drept care în noaptea următoare starețul porunci să vie 
careva să-l cheme pe Ferondo c-o voce prefăcută și apoi 
să-i zică așa: 

— Ferondo, veselește-te că Dumnezeu s-a îndurat de tine 
și te trimite iar în lume, unde întorcându-te avea-vei de la 
nevasta ta un prunc și pruncul ai să ţi-l botezi cu numele 
de Benedetto, căci Domnul Dumnezeu s-a îndurat de tine 
numai pentru rugarea multă a stareţului tău cel sfânt și a 
femeii tale, precum și de hatârul sfântului Benedetto. 

Ferondo, auzind acestea, se veseli și zise: 

— Foarte mă bucur! Deie-i Domnul ani mulţi cu sănătate 
Părintelui Ceresc, și stareţului, și sfântului Benedetto, și 
nevesti-mi, drăguţa și dulcea de ea. 

Starețul, după ce-i turnă în vinul pe care i-l trimitea 
zilnic o fărâmă din prafurile fermecate, atâta cât să 
doarmă cam patru ceasuri, nu mai mult, îl îmbrăcă din nou 
în hainele lui și dimpreună cu călugărul bolonez îl puse iar 
în racla unde fusese înmormântat. A doua zi de dimineaţă 
Ferondo se trezi și printr-o crăpătură a raclei văzu lumina 
zilei, pe care nu-și mai amintea s-o fi văzut de zece luni: 
drept care, părându-i-se că trăiește, se apucă să 
strige: ,„„Deschideţi-mi, deschideţi-mi!” și începu el însuși 
să împingă în sus cu creștetul așa de tare bolta raclei 
încât, nefiind prea tare înțepenită, o scoase din ţâţâni, mai 


307 


s-o răstoarne de pe raclă. Călugării, care tocmai atunci 
cântaseră utrenia, dădură fuga într-acolo, îi cunoscură 
vocea și-l văzură că se ridică și dă să iasă din mormânt. 
Din care pricină, înfricaţi de ciudăţenia întâmplării, o 
rupseră la fugă și dădură buzna peste stareţ. Starețul, 
prefăcându-se că se ridică de la rugăciune, le zise: 

— Fraţilor, de ce vă temeţi? Luaţi crucea și agheasmă, 
veniți cu toţii după mine și-om merge să vedem ce se 
îndură să ne arate puterea Tatălui Ceresc. 

Zis și făcut. Ferondo, între acestea, galben ca ceara la 
obraz, drept unul care nu văzuse de zece luni lumina zilei, 
ieșise din mormânt. Și de îndată ce-l văzu pe stareţ, se 
azvârli la picioarele lui și-i zise: 

— Părinte, după câte mi s-au arătat azi-noapte, 
rugăciunile dumitale, ale sfântului Benedetto și-ale femeii 
mele m-au mântuit de chinurile Purgatoriului și m-au adus 
iarăși la viață. Drept care îl rog pe Dumnezeu să-ţi dea 
sănătate acu și-n veci de veci amin. 

Starețul zise atunci: 

— Lăudată fie puterea Domnului! Du-te dar, fiule, de 
vreme ce Dumnezeu te-a înviat din morţi, du-te de-ţi 
mângâie nevasta, care de când ţi-ai dat sfârșitul într-una te 
bocește, și fii de-aci înainte slugă plecată a lui Cristos. 

Ferondo îi răspunse: 

— Știu, părinte, ce cuminte-i, că mi-au mai spus-o și alţii. 
Da' las' pe mine! Că de îndată ce-oi da ochii cu ea, am s-o 
sărut până n-am să mai pot. Așa de dragă, mi-e. 

După ce plecă Ferondo, stareţul se prefăcu că-i năucit 
de această întâmplare și întru cinstirea ei puse călugării să 
cânte un preacucernic Miserere. Ferondo se întoarse în 
sat, dar oamenii când îl văzură o luară care încotro, fugind 
ca de-altă arătare, deși el îi chema înapoi, ţinând morțţiș să 
le arate că înviase ca Cristos. Și până și nevastă-sa se 
înfricoșă de el. De la o vreme însă, venindu-și oamenii în 
fire și încredinţându-se că-i viu, se apucară a-i pune tot 
felul de întrebări; iar el, făcând pe înțeleptul, le răspundea 

la toţi, ba le dădea și vești de pe la rudele lor moarte și 
despre Purgatoriu spunea niște năzbâtii de te cruceai nu 
alta, istorisind pe îndelete, de faţă cu tot satul, ce vorbă-i 
trimisese Domnul prin gura unui mare arhanghel, mai 
înainte de a învia. Și în cele de pe urmă se întoarse acasă 
la nevastă și, luându-și iar în stăpânire averile nenumărate, 
lăsă femeia grea după părerea lui, și chiar la vremea 
potrivită - după credinţa proștilor care-și închipuie că 
femeia drept nouă luni poartă copiii - nevasta îi făcu fecior 
și-l botezară Benedetto. 

Intoarcerea omului nostru și toate balivernele pe care le 
spunea, precum și faptul că prostimea îl socotea înviat din 
morţi, sporiră fără seamăn faima de sfânt a stareţului. Iar 
omul care, bietul, din cauza geloziei răbdase atâta 
ciomăgeală, acu, fiind lecuit de ea, se astâmpără pentru 
vecie, întocmai după cum îi făgăduise stareţul femeii. De 
care lucru dânsa, nespus de mulţumită, trăi cinstită cu 
bărbatul, precum trăise și înainte; atâta doar că uneori, 
când se ivea prilejul, nu se dădea înapoi nici de la 
preasfinţia-sa, care știuse s-o slujească cu atâta iscusinţă 
la vreme de necaz, și încă ce necaz. 

POVESTEA A NOUA 


Giletta di Nerbona îl vindecă pe regele Franţei de-o 
bubă și, drept răsplată, îi cere de bărbat pe Beltramo 
din Rossiglione; cavalerul se însoară în silă, de ciudă 
pleacă la Florenţa și acolo, îndrăgostindu-se de-o fată, 
Giletta se culcă cu el în locul fetei și naște doi băieţi; 
din care pricină Beltramo, primind a o îndrăgi, și-o i 
ține de nevastă. 


Ținând seama de privilegiul lui Dioneo, cel rânduit cu 
povestitul la urma tuturor, isprăvindu-se povestea 
Laurettei, numai reginei îi mai rămăsese să vorbească. 
Drept aceea, fără să mai aștepte a fi poftită de ceilalţi, 
plină de gingășie, ea începu astfel: 

— Cine-ar mai cuteza să spună o poveste care să poată 
place, după ce-a auzit-o pe cea a Laurettei? Noroc că n-a 
fost prima, căci de-ar fi fost așa, de bună seamă celelalte 
nu ne-ar mai fi plăcut atâta; de aceea, drept să spun, mă 
tem să nu se întâmple la fel și cu poveștile care urmează a 
se spune. Totuși, fie ce-o fi, mă încumet să vă spun și eu o 
istorioară potrivită cu tâlcul celor spuse azi. 

În regatul Franţei trăia pe vremuri un nobil pe care îl 
chema Isnardo, conte di Rossiglione și care, fiind 
bolnăvicios, ţinea mereu pe lângă el un doctor renumit pe 
care îl chema Gerardo di Nerbona. Contele avea un 
băiețaș, Beltramo, tare frumos și drăgălaș, și-n preajma 
acestui prunc creșteau cu el deodată și alţi copii de vârsta 

lui și printre dânșii și-o fetiţă de-a doctorului, zisă Giletta 
după nume, care începu să-l îndrăgească pe băieţaș c-o 
dragoste cu mult mai pătimașă decât s-ar fi căzut să simtă 
la vârsta ei plăpândă. Or, într-o bună zi murind numitul 
conte, băieţașul rămase în grija regelui și ca atare fu silit 
să plece la Paris; de care lucru copiliţa se necăji amarnic. 
Și cum nu după multă vreme muri și tatăl ei, ea se gândi c- 
ar da orice numai să poată merge și dânsa la Paris să-l 
vadă pe Beltramo, dacă bunînţeles pentru o treabă ca 
aceasta ar fi avut prilej cinstit; dar, cum era păzită cu 
strășnicie de ai ei, căci rămăsese orfană și pe deasupra și 
bogată, nu era chip să afle prilejul potrivit. Şi între acestea 
ajunse fiind la vârsta măritișului, fiindcă nicicum nu 
izbutea să-l uite pe Beltramo, făcuse vânt la o mulţime de 
peţitori cu care rudele ar fi dorit s-o vadă măritată. 

Acu, în timp ce fata tânjea de dorul lui Beltramo mai 
mult ca niciodată - căci auzise că între timp băiatul se 
făcuse frumos din cale-afară - se nimeri să audă că regele 
Franţei, din pricina unei copturi pe care o avusese în piept 
și care nu fusese pe deplin lecuită, rămăsese c-o bubă rea - 
prilej neostoit de chin și de cumplită suferinţă - și că de 
buba asta nu izbutiseră cu nici un chip să-l lecuiască 
doctorii, deși mulţi se încercaseră făcându-i mai degrabă 
rău decât bine; astfel că regele, sărmanul, pierzând orice 
nădejde, nu mai vroia să știe acum nici de poveţe, nici de 
leacuri. Fata, auzind acestea, fu foarte mulţumită, căci se 
gândi c-avea în sfârșit prilej nebătător la ochi să meargă la 
Paris și pe deasupra și s-ajungă să se mărite cu Beltramo, 
dacă coptura regelui era cum și-o închipuise dânsa. De 
aceea, ca una care învățase o mulţime de lucruri de la tatăl 
ei, amestecă niscaiva prafuri din anumite ierburi bune la 
boala ce credea că-l mistuie pe rege și, încălecând 
degrabă, porni către Paris. Acolo, întâi și întâi căută cu 
dinadinsul să-l vadă pe Beltramo; iar după ce-l văzu se 
duse și la rege și îi ceru să facă bine și să-i arate și ei buba. 
Văzând-o așa de tânără, de drăgălașă și frumoasă, regele 

nu fu în stare să i se împotrivească și i-o arătă pe dată. 
Fata, cum dădu cu ochi de bubă, se încredinţă numaidecât 
c-avea să-l poată vindeca și-i zise: 

— Măria-ta, de te învoiești, eu trag nădejde ca-n opt zile 
să te pot vindeca de buba asta, fără să înduri nici o durere 
și făr' de nici un alt necaz. 

Regele își bătu joc în sinea lui de vorbele fetei, zicându- 
și: „Să știe adică o fetișcană, ce n-au știut și n-au putut cei 
mai vestiți doctori din lume?” De aceea îi mulțumi frumos 
de grija ce i-o arăta, spunându-i că se hotărâse să nu mai 
deie ascultare poveţelor doftoricești. La care fata îi 
răspunse: 

— Stăpâne, dumneata nesocotești priceperea și știința 
mea fiindcă mă vezi că-s tinerică, ba și femeie pe 
deasupra; dar eu ţi-aduc aminte că nu tămăduiește cu 
meșteșugul meu, ci cu ajutorul Domnului și meșteșugul 
doctorului Gerardo di Nerhona, care mi-a fost părinte și 
care a fost la vremea lui doctor cu faimă în toată lumea. 

Regele își zise atunci: „Poate că domnul mi-o trimite; de 
ce n-aș încerca să văd ce știe face, de vreme ce mă 
încredinţează c-am să mă vindec iute și fără suferinţă?” Și, 
hotărându-se să încerce, îi zise fetei: 

— Dar dacă, după ce ne-ai pus să ne călcăm făgăduinţa, 
nu izbutești să ne vindeci, atuncea ce să-ţi facem? 

— Măria-ta, răspunse fata, pune să mă păzească; și dacă 
nu te vindec în vreme de opt zile, atuncea arde-mă de vie; 
dar dacă te-oi tămădui care-i răsplata mea? 

La care regele răspunse: 

— Pre câte văd ești fată mare; de aceea, de ne vindeci, 
te-om mărita la casă mare și-are să-ţi fie bine. 

— Stăpâne, zise fata, m-aș bucura și eu de una ca asta, 
dar tare mi-ar plăcea să-mi aleg singură bărbatul, deși, 
Doamne păzește, n-aș vrea să crezi că-mi șade gândul la 
vreunul din feciorii tăi sau din familia ta regească. 

Și regele îi făgădui numaidecât să-i facă voia. 

Fata se puse pe lucru și izbuti să-l vindece pe rege și mai 

iute decât făgăduise. Drept care dânsul, simțindu-se 
tămăduit, îi zise: 

— Fată dragă, ţi-ai câștigat bine bărbatul! 

Iar dânsa îi răspunse: 

— Dacă-i așa, măria-ta, atunci l-am câștigat pe Beltramo 
di Rossiglione, pe care încă din pruncie am început să-l 
îndrăgesc și apoi l-am îndrăgit mereu, din ce în ce mai 
mult. 

Regelui îi veni cam greu să-i deie tocmai pe Beltramo, 
dar fiindcă i-l făgăduise, ca să nu-și calce vorba, îl chemă 
pe tânăr și-i zise: 

— Beltramo, ești om în toată firea acum, bărbat 
destoinic și învăţat; vrem dar să ni te întorci stăpân pe 
locurile dumitale, ducând acasă și-o copilă pe care ţi-am 
ales-o noi de nevastă. 

Beltramo îl întrebă atunci: 

— Şi cine-i fata doamne? 

— E aceea, spuse regele, care ne-a vindecat cu leacurile 
ei. 

Beltramo, care-o cunoștea și o văzuse de curând, deși îi 
păruse mândră fata, știind-o că nu-i de neam, pe potriva 
lui, răspunse înciudat: 

— Stăpâne, vrei să-mi dai o doftoriță de nevastă? Ferit-a 
Dumnezeu să-mi fie dat a mă însura c-o astfel de femeie. 

La care regele răspunse: 

— Care va să zică ai vrea să ne călcăm cuvântul dat spre 
vindecarea noastră copilei care, drept răsplată, ni te-a 
cerut pe dumneata? 

— Stăpâne, spuse atunci Beltramo, măria-ta poate să-mi 
ia tot ce am pe lumea asta și chiar pe mine însumi mă 
poate da cui vrea, căci eu sunt al măriei-tale; dar află că eu 
unul cât oi trăi n-am să mă împac cu gândul unei căsnicii 
ca asta. 

— Ba ai să te împaci, răspunse regele, căci fata e 
înţeleaptă, frumoasă și te îndrăgește ca pe lumina ochilor; 
de aceea noi nădăjduim să ai parte de-o viață cu mult mai 

veselă cu dânsa decât cu orice altă doamnă de viță mai 
aleasă. 

Beltramo nu cârcni și regele dădu porunci să fie 
rânduite pregătiri mari și falnice pentru serbarea nunții. 
lar când veni și ziua aceea, deși se cununa în silă, 
Beltramo, în faţa regelui, se însură cu fata care-l iubea mai 
mult ca orice pe lume. Şi, după ce-o făcu și p-asta, cum el 
se hotărâse mai dinainte ce să facă, spunând că vrea să 
meargă acasă, pe meleagurile lui, ca acolo să 
desăvârșească taina cununiei, își luă rămas bun de la rege 
și, încălecând pe cal, în loc s-o apuce către pământurile lui, 
porni de-a dreptul spre Toscana. Și acolo, aflând că 
florentinii se războiau cu cei din Siena, se hotărî să lupte 
de partea florentinilor; drept care, fiind primit cu cinste și 
multă bucurie de ei, fu pus drept căpetenie în fruntea unei 
oști și, fiind ţinut cu plată bună, rămase multă vreme în 
slujba florentinilor. 

Mireasa, necăjită de cele întâmplate, trăgând totuși 
nădejde să-l poată aduce înapoi prin buna ei purtare, plecă 
la Rossiglione, unde fu primită de toţi drept doamnă și 
stăpână. Acolo însă - cum Beltramo lipsise ani de zile de pe 
pământurile lui - găsi în toate cele dezordine și stricăciune, 
dar înţeleaptă fiind, se apucă cu hărnicie și puse rânduială 
în toate; din care pricină supușii se arătară mulţumiţi și 
începură s-o  îndrăgească cu dragoste  statornică, 
învinuindu-și cu asprime stăpânul, care nu părea să fie 
mulțumit de dânsa. După ce puse dar în rând moșiile și 
casele cu toate ale lor, fata trimise vorbă contelui prin doi 
cavaleri, rugându-l s-o înștiințeze dacă era ea pricina care-l 
ţinea departe, căci de-ar fi fost așa, ea, ca să-i facă în voie 
ar pleca de acolo. La care vorbe contele răspunse cu 
asprime: 

— Să facă cum o taie capul! Cât despre mine unul, n-am 
să mă întorc decât atuncea când o să poarte ea inelul ăsta- 
n deget și-n braţe prunc făcut cu mine. 

Inelul acela îi era tare drag contelui și nu și l-ar fi scos 


314 


din deget pentru nimic în lume, căci auzise despre el c- 
avea putere fermecată. Se lămuriră deci trimișii că acele 
două lucruri erau cu neputinţă să fie dobândite, și 
pricepând că vorba lor n-ajută la nimica și nu-i în stare a 
zdruncina hotărârea contelui, se întoarseră la stăpâna lor 
și-i povestiră ce răspuns îi trimitea bărbatul. Contesa, tare 
amărâtă, după ce chibzui îndelung, se hotărî să încerce să 
vadă de nu-i chip s-ajungă la cele două lucruri, astfel încât 
să-și poată redobândi bărbatul. Drept care-și făuri un plan 
și după aceea, adunând bărbaţii cei mai răsăriţi și mai 
destoinici, le înșiră la rând cu vorbe înduioșătoare tot ce 
făcuse pentru conte, vădindu-le și ce răsplată primise 
pentru truda ei; iar la sfârșit le apuse că, întrucât nu dorea 
ca din cauza ei el să șadă veșnic în surghiun, se hotărâse 
să plece și să-și petreacă restul vieţii mergând pe la 
locurile sfinte și împărțind pomeni de mântuirea sufletului; 
și ca atare îi rugă să ţie în paza lor și să ocârmuiască ei 
pământurile contelui, dându-i de știre lui că dânsa plecase 
hotărâtă să nu mai pună-n veci picioru-n Rossiglione. În 
vreme ce vorbea, potop de lacrimi revărsară oamenii aceia 
cumsecade și o rugară în fel și chip să-și schimbe 
hotărârea și să rămână acolo; dar fără de folos. Căci dânsa, 
în paza Domnului lăsându-i, c-un văr de-al ei și-o slujnică, 
fără să știe nimeni, porniră îmbrăcaţi în straie de pelerin și 
încărcaţi de bani și pietre nestemate, și până la Florenţa 
nu se mai opriră. Acolo, dând peste un han ţinut de-o 
văduvă de treabă, doamna, dornică fiind să afle vești de la 
bărbatul ei, se aciui la han, trăind ca pelerinii, cu 
cheltuială mică și multă rugăciune. 

Or, chiar de-a doua zi se nimeri să-l vadă pe conte când 
trecea călare cu ai săi prin faţa hanului; și, deși ea îl știa 
bine, o întrebă pe văduvă cine era acela. Hangiţa îi 
răspunse: 

— E un străin, un conte, Beltramo după nume și-i un 
bărbat curtenitor, plăcut și tare îndrăgit aicea în oraș; e 
îndrăgostit la nebunie de o vecină a noastră, o fată de 

neam bun, dar fără pic de avere. Ce-i drept, fata-i cinstită, 
dar cum e așa săracă nu-i chip să se mărite și stă cu maică- 
sa, o doamnă tare înţeleaptă și de treabă; că dacă nu era s- 
o aibă pe maică-sa, poate de mult i-ar fi făcut în voie 
contelui, da' așa... 

Contesa, auzind cuvintele acestea, rămase gânditoare, și 
după ce le întoarse pe faţă și pe dos și le înţelese pe de-a- 
ntregul, puse la cale ce să facă; află deci care-i casa și 
numele femeii și-al fetei îndrăgite de conte și într-o bună zi 
se duse pe ascuns la ele, îmbrăcată așa cum se afla, în 
straiele de pelerin. Pe mamă și pe fată le află trăind ca vai 
de lume și, după ce intră în casă și le dădu bineţe, îi spuse 
doamnei c-ar fi vrut să stea cu ea de vorbă. Femeia, 
ridicându-se, zise că-i gata s-o asculte; drept care, după ce- 
o pofti într-altă odăiță și după ce se așezară, contesa 
începu așa: 

— Doamnă, pre câte văd, nici dumneata și nici copila 
dumitale nu prea aveţi noroc, așa cum n-am nici eu; dar 
dacă dumneata ai vrea, nu ti-ar fi greu să faci astfel, încât 
s-avem parte de el și eu și dumneata cu fata. 

Femeia îi răspunse că atâta aștepta și ea, să mai răsufle 
oleacă de griji, dar într-un chip cinstit. Și atunci contesa îi 
zise: 

— Eu aș avea nevoie de o făgăduință anume din partea 
dumitale; dar dacă eu mă încred în ea și dumneata mă- 
nșeli, atunci să știi c-ai stricat tot, și rosturile mele și p-ale 
dumitale. 

— Să nu te temi, grăi femeia; spune tot ce poftești și poţi 
fi sigură că eu n-am să te înșel nicicând. 

Contesa se apucă atunci și-i povesti de-a fir-a-păr toată 
povestea ei, cine era, cum îl iubise pe conte încă din 
pruncie și tot ce îndurase până în ziua aceea. Şi cu atâta 
însufleţire vorbi contesa, încât femeia, crezând-o pe de-a- 
ntregul - ca una care auzise, în parte, și de la străini 
povestea ei - simţi la urmă că i se face milă de dânsa. lar 
contesa, sfârșind povestea, îi zise: 

— Ai auzit, dar, care sunt acele două lucruri de care am 
nevoie ca să-mi redobândesc bărbatul; și nu știu zău, cine- 
ar putea să-mi facă rost de ele mai lesne decât dumneata, 
dacă-i adevărat, precum aud, că contele e așa de 
îndrăgostit de fata dumitale. 

Femeia îi răspunse atunci: 

— Dac-o iubește ori ba, n-am cum să știu: de arătat de 
bună seamă așa arată. Dar cum socoţi domnia-ta să-ţi vin 
într-ajutor? 

— Ţi-oi spune cum, grăi contesa; dar până atunci vreau 
să-ţi arăt cu ce folos ai să te alegi domnia-ta din treaba 
asta, dacă vei face cum te rog; pre câte văd ai fată mare, 
frumoasă, și-ar fi tocmai vremea s-o așezi la casa ei, dac-ai 
avea cu ce; dar după câte am priceput, n-ai cum să faci una 
ca asta. De aceea eu, dacă m-ajuţi, mă leg drept mulţumită 
să-ți înzestrez copila cu cât vei crede dumneata că-ţi 
trebuie ca s-o măriţi bine. 

Ca una ce era lipsită, femeia se bucură în sinea ei, 
sărmana, de vorbele contesei; dar, bună cum era la suflet, 
răspunse: 

— Doamnă, spune-mi ce pot face pentru domnia-ta, că, 
dacă lucrul e cinstit, eu bucuroasă-l fac și apoi vei face 
dumneata cum vei găsi mai bine. 

Contesa îi zise atunci: 

— Uite ce-aș vrea să faci: să trimiţi vorbă contelui printr- 
o femeie de credinţă că fata dumitale i-ar face toate voile, 
dac-ar ști sigur c-o iubește atât pe cât arată; lucru de care 
ea n-are să fie încredinţată decât atunci când contele îi va 
trimite în dar inelul pe care-l poartă în deget și despre care 
a auzit că-i e nespus de drag. lar dacă el îl va trimite, 
domnia-ta să mi-l dai mie. Apoi să-i dai de veste că fata îl 
așteaptă să vie când poftește, să îl aduci pe ascuns, aici la 
dumneata acasă și-n locul fetei dumitale să mă strecori pe 
mine în patul lui pe ascuns. Poate că Dumnezeu se va 
îndura de mine și voi rămâne grea: și într-acest chip, 
purtând în deget inelul lui și-n braţe copil făcut cu el, am 

să-l aduc iarăși la mine și-am să trăiesc cu el așa cum se 
cuvine să trăiască o femeie cu bărbatul ei, și asta numai 
mulțumită bunăvoinţei dumitale. 

Femeia își dete seama că treaba nu-i ușoară și-i fu și 
frică nu cumva să-și facă fata de rușine. Totuși, gândindu- 
se că-i bine să-i dea o mână de ajutor contesei spre a-și 
redobândi bărbatul și cugetând că fapta ei poate duce la 
bun sfârșit, lăsându-se mânată de dragostea pentru 
contesă, nu numai că-i făgădui să facă ceea ce-i ceruse, ci- 
n foarte scurtă vreme, lucrând în taină și cu grijă, precum 
fusese învățată, îi dobândi inelul (cu toate că Beltramo se 
despărţi cu greu de el) și izbuti cu măiestrie s-o culce pe 
contesă cu contele, în locul fetei. 

De pe urma acestor prime îmbrăţișări, căutate cu multă 
dragoste de conte, din mila cerului contesa rămase grea cu 
doi băieţi, precum se dovedi pe urmă, când îi veni vremea 
să nască. Și nu numai o dată, ci-n repetate rânduri, femeia 
aceea de ispravă îi înlesni contesei să se bucure de 
îmbrăţișările bărbatului ei, punând la cale lucrurile cu 
atâta dibăcie, încât nimeni nu află nimic de toată treaba 
asta, iar contele fu încredinţat că se culcase, cu iubita, nu 
cu nevasta lui. Drept care în mai multe rânduri o dărui cu 
pietre scumpe și felurite giuvaieruri, pe care dânsa le 
păstră pe toate cu sfințenie. Iar mai la urmă, când simţi că 
rămăsese grea, nu vru s-o mai încurce degeaba pe femeie, 
și de aceea îi zise: 

— Doamnă, mulțumită lui Dumnezeu și dumitale am 
izbutit să am ce-am vrut. De aceea, e vremea acum să-ţi 
dau răsplata cuvenită și apoi să plec cu Dumnezeu. 

Femeia îi răspunse că-i bucuroasă de izbândă, dar că ea 
n-o slujise cu gândul la răsplată, ci numai fiindcă socotise 
că e de datoria ei să facă o faptă bună. La care doamna îi 
spuse: 

— Mă bucur ce-mi spui, cu-atât mai mult cu cât și eu, 
așijderi dumitale, nu socotesc să-ţi dau drept plată cât ai 
să-mi ceri domnia-ta, ci doar să fac un bine care se cere a 


318 


fi făcut. 

Atunci femeia biata, mânată de nevoie și copleșită de 
rușine, îi ceru o sută de lire ca să-și mărite fata. lar 
doamna, pricepându-i rușinea și văzând cât de puţin îi 
cere, îi dădu cinci sute de lire și-o dărui cu o mulţime de 
giuvaeruri scumpe, care cu toatele împreună făceau încă 
pe-atâta. Femeia, peste închipuire de fericită, mulţumi pre 
cât știu mai bine contesei, care, luându-și rămas bun de la 
dânsa, se întoarse înapoi la han, iar ea - spre a nu mai da 
prilej bărbatului să-i vină în casă ori să-i trimită vorbe - 
plecă cu fata dimpreună la niște rude de la ţară. Cât 
despre conte, el, la scurtă vreme după aceea, chemat fiind 
de ai săi să se întoarcă acasă, cum auzise între timp că 
doamna lui plecase în lume, se întoarse iar la Rossiglione. 

Contesa, prinzând de veste că Beltramo plecase din 
Florenţa și se întorsese în ţară, fu foarte mulțumită și mai 
rămase în oraș până îi veni vremea să nască. Pe urmă, 
aducând pe lume doi băieţași leiți cu contele întru totul, se 
strădui să le găsească o doică bună, iar apoi, când socoti 
că-i vremea, se așternu la drum și, fără s-o cunoască 
nimeni, ajunse pân' la Montpellier. Acolo șezu câteva zile 
ca să se odihnească și, după ce făcu cercetări pretutindeni 
spre a da de urma contelui, află că e la Rossiglione și că de 
patruzeci de sfinţi orânduise o serbare la care poftise o 
mulțime de lume; porni dară și ea într-acolo, înveșmântată 
ca de obicei în straiul ei de pelerin. Și după ce ajunse, 
văzând că oaspeţii stau gata să se așeze la ospăț, ea, fără 
să-și mai schimbe haina, pătrunse în sala de ospeţe cu 
copilașii în braţe și, făurindu-și drum printre mesenii 
adunaţi, se duse drept la conte și căzând în genunchi la 
picioarele lui îi zise hohotind: 

— Stăpâne, eu sunt nevasta dumitale cea oropsită și 
pribeagă, care am nemernicit atâta vreme prin străini ca 
să te poţi întoarce domnia-ta acasă. Și vin acuma să te rog, 
pe Dumnezeul tău și-al meu, să-ţi amintești și să te ţii de 
învoiala ce-ai legat cu cei doi cavaleri trimiși de mine 

odinioară; căci iată îți aduc în braţe, nu un copil, ci doi 
deodată și-n deget port, pre câte vezi, inelul dumitale. E 
vremea dar să mă primești ca pe-o soţie legiuită, așa cum 
ai făgăduit. 

Contele, auzind-o, rămase înmărmurit și recunoscu de 
îndată inelul și copiii, care aduceau cu el ca două picături 
de apă; dar totuși o întrebă: 

— Grăiește, doamnă, cum anume s-au întâmplat acestea 
toate? 

Contesa, spre mirarea lui și-a tuturor celor de faţă, îi 
povesti atunci pe îndelete toată povestea ei. Drept care 
contele, știind bine că spune adevărul, văzând cât de 
înţeleaptă și de stăruitoare se dovedise a fi, ba mai 
văzându-se pe deasupra și cu doi prunci deodată, fie spre 
a-și ţine vorba, fie pe de altă parte spre a face în voie 
doamnelor și cavalerilor de faţă, care-l rugau stăruitor s-o 
primească, și s-o cinstească, își potoli asprimea cea multă 
și încăpăţânată și, ridicând-o pe contesă de jos, o îmbrăţișă 
și-o sărută, recunoscând-o drept soţie legiuită și pe copii la 
fel. Şi după ce dădu porunci să fie îmbrăcată în straie 
potrivite cu rangul ei, spre bucuria mesenilor de faţă și-a 
celorlalţi vasali care auziseră și ei de cele întâmplate, nu 
numai pentru ziua aceea, ci pentru multe alte în șir, 
orândui petreceri. Apoi, pân' la sfârșitul vieţii își preacinsti 
nevasta ca pe-o soţie legiuită și o iubi cu multă și nesecată 
dragoste. 

POVESTEA A ZECEA 


Alibech se face pustnică, iar sihastrul Rustico o învaţă 
cum să-l vâre pe necuratul în iad; la urmă, fiind luată 
de la sihăstrie, se mărită cu Neerbale. 


Dioneo, care ascultase cu luare-aminte povestea reginei, 
văzând că se sfârșește și că numai lui îi mai rămăsese să 
povestească, fără s-aștepte a fi poftit, cu zâmbetul pe buze, 
grăi: 

— Graţioase doamne, domniile-voastre poate n-aţi auzit 
încă în ce chip poţi să-l vâri pe necuratul în iad; de aceea 
vă voi spune eu, fără să ies de pe făgașul poveștilor de 
astăzi; iar dumneavoastră, învățând cum vine treaba asta, 
s-ar putea s-ajungeţi în rai, și, să pricepeţi totodată că 
dragostea, deși se adăpostește mai bucuroasă în palate și-n 
încăperi luxoase decât în jalnice bordeie, totuși nu-i scris 
niciunde că nu-și poate vădi puterea și prin păduri 
stufoase, prin munţi stâncoși și peșteri neumblate; drept 
care ne putem da seama că-n lumea asta toate supuse sunt 
puterii ei. 

Ci, revenind la fapte, spun dar că se afla pe vremuri la 
Capsa, cetate în Berberia?8, un om tare bogat, care printre 


28 Cuvântul Berber apare odată cu sosirea Vandalilor în Africa de Nord 
și provine din latinescul Barbarus care el însuși se trage din grecescul 
B&pBapoc (“străin”). Lingviștii au presupus că Vandalii, romanizați în 
mai puţin de o generaţie (romanizarea lor începuse încă din Spania, 
unde au lăsat regiunii sudice numele de Andaluzia), au preluat acest 

alți copii avea și-o fată frumoasă și gingașă, pe nume 
Alibech. Și fata aceasta, fiind păgână și auzindu-i pe 
creștinii care se aflau la Capsa slăvind și preamărind 
credinţa creștinească, într-o bună zi întrebă pe unul din ei 
ce anume ar fi trebuit să facă spre a-l sluji pe Domnul fără 
prea multă osteneală. Cel întrebat răspunse că oamenii 
care-l slujeau mai bine pe Cristos erau aceia ce fugeau de 
bunurile pământești, precum erau de-o pildă sihaștrii care 
trăiau ascunși prin pustietăţile deșertului din Tebaida. 
Fata, care era tare prostuţă și-abia de împlinise ca la vreo 
paisprezece ani, mânată mai degrabă de-o toană da copil, 
decât de vreun îndemn temeinic, fără a mai spune nimănui 
ce avea să facă, încă de a doua zi se așternu la drum pe 
ascuns, luând-o de una singură către deșertul Tebaidei. În 
cele de pe urmă, fără să-și piarză în drum cheful de 
sihăstrie, cu chiu și vai ajunse, biata, pustietăţile acelea, și 
văzând de departe o colibă, o apucă spre dânsa și-n prag 
dădu peste un pustnic, care, văzând-o singurică în tot 
deșertul cela, o întrebă uimit ce anume caută acolo. Fata îi 
răspunse că-i mânată de Dumnezeu și că umbla să afle 
chip spre a-l sluji pre dânsul, precum și om care s-o înveţe 
în ce fel să-l slujească. Pustnicul, om de treabă, văzând-o 
cât era de crudă și mai cu seamă de frumoasă, temându-se 
ca nu cumva să-l ispitească necuratul dac-ar fi fost s-o 
adăpostească, îi lăudă îndemnul și după ce-o hrăni de bine, 
de rău cu rădăcini, cu poame pădureţe și cu ceva curmale, 
dându-i și de băut, îi zise: 

— Copila mea, nu departe de aici se află un sfânt, 
pustnic și el, care-i cu mult mai mare meșter în ce-ţi 
lipsește ţie, decât sunt eu. La el să mergi. 

Şi-i arătă calea cea bună. Fata, ajungând la celălalt 
pustnic și fiind întâmpinată cu aceleași vorbe și de el, se 
duse mai departe, până ce ajunse la coliba unui sihastru 
tânăr, om evlavios din cale afară și bun ca pâinea caldă, pe 


termen de la Romanii din Africa de Nord, apoi l-au transmis arabilor în 
limba cărora se pronunţă bărbăr (în arabă : 55). 

care îl chema Rustico; și ajunsă acolo, îl întrebă același 
lucru și pe el. Rustico, vrând cu orice preţ să-și pună la 
încercare tăria, n-o mai trimise nicăieri, ci și-o ţinu pe 
lângă dânsul, în chilioara lui; iar când se făcu noapte, îi 
înjghebă un pat micut din frunze de palmier și-i spuse să se 
culce în el. Dar, de-abia sfârșise treaba, când hop și 
ispitirile porniră a-i încerca puterea; și înțelegând el că 
tăria îl înșelase în așteptări, fără a se osteni prea mult să 
ţină piept ispitei, se socoti învins și se dădu bătut. Apoi, 
lăsând deoparte și rugăciuni și gânduri sfinte și opreliști de 
la câte toate, prinse a-și plimba prin minte vârsta cea 
fragedă a fetei și frumuseţea ei, și începu să se gândească 
cam cum s-o ia mai pe departe, astfel încât s-ajungă totuși 
la ce vroia, fără ca fata să-l socotească un stricat. De 
aceea, dintru început o descusu oleacă și-și dete iute 
seama că fata nici habar n-avea ce va să zică un bărbat și 
că era și cam prostuţă, cum se arăta de altfel; drept care 
chibzui pe loc cum s-o aducă a-i face pofta, lăsând-o a 
crede că-i slujește printr-asta lui Cristos. li arătă deci la 
început, cu un potop de vorbe, că necuratul e cel mai mare 
dușman al Tatălui Ceresc și apoi îi dete să înţeleagă că nu 
e faptă mai plăcută lui Dumnezeu de cum e aceea de a-l 
vâri pe necuratul în iad, unde Cel-de-Sus îl osândise pe 
vecie. Fata îl întrebă atunci cum vine treaba asta și-n ce 
chip poate fi făcută. Iar Rustico îi răspunse: 

— Las! c-ai să vezi acuși. Fă numai după mine. 

Și zicând astfel începu să se dezbrace de straiele puţine 
câte le avea pe el și rămase în pielea goală. Fata făcu și ea 
la fel, iar pustnicul, îngenunchind, ca și cum ar fi vrut, vezi 
Doamne, să se roage, o așeză în faţa lui. Și stând așa, cum 
Rustico, văzând-o cât e de frumoasă, era îmboldit amarnic 
de poftele trupești, veni și învierea cărnii; la care Alibech, 
privind, grăi mirată: 

— Rustico, ce-i aia care tot împunge să iasă afară și eu 
n-o am? 

— O, fiica mea, e necuratul de care ţi-am vorbit, 

răspunse Rustico. Și, vezi, mă chinuiește acuma, încât de- 
abia mai pot să rabd. 

Atuncea fata zise: 

— Har Domnului! Pre câte văd, eu stau mai bine decât 
tine, căci n-am pe necuratul. 

Și Rustico de colo: 

— E drept, da' vezi că tu ai altceva în schimb, ceva care- 
mi lipsește mie. 

— Oare? făcu copila. Şi ce să fie aia? 

La care Rustico răspunse: 

— Tu ai în tine iadul; și, drept să-ţi spun, îmi vine a 
crede că Dumnezeu anume mi te-a trimis aicea spre 
mântuirea mea; că de-o mai fi ca dracul ăsta să mă 
căznească încă mult, atunci, dacă te-nduri și mă învoiești 
să-l bag în iad, să știi că-mi faci un mare bine și-i faci și 
Domnului, plăcere slujindu-l în atare chip, dac-ai venit 
aicea anume pentru treaba asta, așa precum ai spus. 

Fata, de bună-credinţă, răspunse: 

— Vai de mine, părinte, mai încape vorbă? De vreme ce 
iadu-i la mine, rămâne-n voia dumitale să-l folosești când 
ţi-o plăcea. 

Rustico zise atunci: 

— Fii binecuvântată, copila mea. Să mergem dar și să-l 
vârâm pe necuratu-n iad, ca să mă lase în pace. 

Zicând astfel o așeză pe fată pe unul din pătuţuri și-i 
arătă cum să se puie spre a-l fereca în temniță pe 
blestematul cela. Fata, care nicicând nu mai băgase drac 
în iad, dintru început se cam strâmbă, zicând: 

— Părinte, zău așa, al naibii lucru-i dracul ăsta și trebuie 
că-i e într-adevăr vrăjmaș lui Dumnezeu, dacă și iadul 
pătimește când e să-l vâri în el! 

Rustico îi zise atunci: 

— N-ai grijă, fiica mea, n-are să fie tot așa. 

Și ca să nu mai fie așa, până a se ridica din pat, zic pe 
puţin de șase ori băgară dracu-n iad, astfel încât de data 
aceea îi potoliră semeţia și fu și dânsul bucuros să-și plece 

capul în pământ. Dar după câtva timp, trezindu-se din nou 
în el aceeași semeţie, iar fata, ascultătoare, cercând de 
fiecare dată să i-o răpună pe de-a-ntregul, până la urmă 
începu să-i placă și ei jocul și se apucă să-i spuie lui 
Rustico: 

— Acu îmi dau eu seama câtă dreptate aveau oamenii 
aceia de la Capsa, care ziceau că-i dulce lucru să-l slujești 
pe Dumnezeu. Și drept să-ţi spun nu-mi amintesc să fi 
făcut vreodată o treabă care să-mi fie mai plăcută și să mă 
bucure mai mult decât să-l bag pe dracu-n iad; de acea 
socotesc că orice ins care trudește spre altele, în loc să vie 
să-l slujească pe Dumnezeu, e-un nătărău. 

Și drept aceea adeseori mergea la Rustico zicându-i: 

— Printe, eu am venit aicea ca să-l slujesc pe Dumnezeu, 
nu ca să stau degeaba; hai să-l băgăm pe dracu-n iad. 

Iar alteori zicea: 

— Eu nu știu zău de ce fuge dracu de iad; că dacă ar sta 
în el așa de bucuros pe cât îl ţine iadul, n-ar mai trebui să 
iasă-n veci. 

Acu, tot îmbiindu-l fata pe Rustico și dându-i ghes să vie 
să-l slujească în doi pe Dumnezeu, îl istovi într-așa hal, 
încât sihastrul, bietul, într-o bună zi se pomeni că dârdâie, 
când altu-n locul lui ar fi murit de cald. De aceea se apucă 
și-i spuse fetei că dracul nu se cuvenea să fie pedepsit 
decât atunci când din trufie se apuca să înalțe capul. 

— Iar noi de pedepsit l-am pedepsit destul, încât acu se 
roagă de Dumnezeu să-i deie pace. 

Și zicând astfel îi închise gura fetei. Ci ea, văzând că 
Rustico nu mai venea s-o roage să bage dracu-n iad, se 
apucă într-o zi și-i spuse: 

— Ascultă, Rustico, dacă pe tine diavolul tău te lasă în 
pace, pe mine iadul meu nu-i chip să mă slăbească. De 
aceea s-ar cădea acum să potolești și tu cu dracul tău 
turbarea iadului din mine, că doar și eu te-am ajutat să-i 
curmi trufia odinioară. 

Dar Rustico, care trăia cu rădăcini și apă chioară, 

nefiind în stare să răspundă la toate îndemnurile fetei, îi 
zise c-ar fi fost nevoie de prea mulţi draci spre a izbuti să 
potolească iadul, dar că el totuși era gata să facă tot ce-ar 
fi putut. În felul acesta când și când o mulțumea pe fată, 
dar asta se întâmpla așa de rar, încât era ca și cum te-ai fi 
pus să zvârli în gura leului câte-o grăunţă rând pe rând. De 
aceea fata, socotind că nu-l slujește îndeajuns pe 
Dumnezeu și nici cât ar fi vrut, cu vremea prinse a 
bombăni. 

Tocmai la vremea aceea, pe când se ciondănea iadul cu 
necuratul, din prea mare dorinţă și prea slabă putere, se 
întâmplă să se aprindă mare pojar în Capsa, și-n foc muri 
și tatăl fetei cu toţi ceilalți copii și câţi se mai aflau prin 
casă. In felul acesta Alibech rămase ea moștenitoarea 
averii părintești. Atunci un tânăr, zis Neerbale, care-și 
zvârlise avutul în cheltuieli nesăbuite, aflând că fata nu e 
moartă, se apucă s-o caute și după ce-o găsi - mai înainte 
ca slujbașii mânaţi de visterie să pună mâna pe avutul 
părintelui lui Alibech, fiindcă murise chipurile fără a lăsa 
moștenitori - spre bucuria pustnicului și spre mâhnirea ei o 
aduse înapoi la Capsa și se însură cu ea, făcându-se 
stăpân, alăturea de dânsa, pe toată moștenirea ei. Ci fata, 
întrebată fiind de câteva cumetre în ce fel îl slujise pe 
Dumnezeu în schivnicie, cum n-apucase încă să zacă cu 
bărbatul ei, răspunse că-l slujise vârând pe necuratul în iad 
și că Neerbale săvârșise mare păcat smulgând-o de la 
atare bună și sfântă îndeletnicire. Femeile o întrebară: 

— Dar cum se vâră dracu-n iad? 

Fata prin vorbe și prin semne le arătă cum vine treaba, 
iar ele se porniră pe-un râs de mi-i că râd și astăzi, 
zicându-i: 

— Nu te mâhni, fetico, doar și pe la noi se face ca-n 
deșert. Neerbale are s-aibă grijă să te slujească și pe tine 
și pe Dumnezeu! 

Apoi, purtând din gură-n gură păţania fetei, în curând 
umplură tot orașul, de unde se iscă și vorba că cel mai 

plăcut chip de a-l sluji pe Domnul e să te-apuci să-l vâri pe 
necuratul în iad; iar vorba asta trecând marea s-a pripășit 
și pe la noi, pe unde o mai auzi și astăzi. 

lată de ce, tinere doamne, ca să vă puneţi bine cu Cel 
Atotputernic, se cade să luaţi seama și să învăţaţi cum să-l 
vârâţi pe necuratu-n iad, căci treaba asta e plăcută lui 
Dumnezeu și acelora care se încearcă întru dânsa, și 
numai bine și foloase ajungi să tragi de pe urma ei. 


Povestea lui Dioneo și vorbele cu care ici-colo o 
presărase, stârniră de nenumărate ori hazul preacinstitelor 
doamne. Și fiindcă isprăvise, regina, știind că se apropie 
sfârșitul stăpânirii ei, luându-și cununa de pe cap, cu 
nesfârșită gingășie o așeză pe fruntea lui Filostrato, 
zicând: 

— Rămâne de văzut acum dacă o să știe lupul să mâne 
oile mai bine decât mânat-au ele lupii. 

Filostrato, auzind ce spune, răspunse râzând: 

— De-ar fi să-mi daţi crezare, atunci aflaţi că lupii le-ar fi 
învăţat pe oi să bage dracu-n iad, făr' să se lase mai prejos 
ca Rustico când o învăţa pe Alibech același lucru; de aceea 
nu ne spuneţi lupi, că nici voi nu sunteţi oițe. Oricum, cu 
voia dumneavoastră, voi lua acum în stăpânire domnia 
încredinţată mie. 

Neifile îi răspunse: 

— Ia ascultă, tinere, dacă aţi fi vrut să ne învăţaţi pe noi 
cum vine treaba asta, apăi să știi că mai degrabă voi aţi fi 
avut ce învăţa de la noi, cum a învăţat Masetto din 
Lamporecchio de la maici; iar vouă, află de la mine, graiul 
nu v-ar fi revenit de când ar fi fost s-ajungeţi într-așa hal 
de slăbiciune, de să vă sune oasele. 

Filostrato, care știa că pentru fiece săgeată ar fi primit 
alta înapoi lăsă deoparte gluma și începu să-și vadă de 
treburi și domnie. Puse să-i cheme slujitorul și vru să știe 
de la dânsul cum merge treaba pas cu pas; apoi dădu 
porunci și se îngriji să nu lipsească nimic din cele 

trebuincioase cât timp avea să ţie ocârmuirea lui. În cele 
de pe urmă se întoarse către doamne și le grăi astfel: 

— Preaiubitoare doamne, spre nenorocul meu, când am 
prins a desluși ce-i bine și ce-i rău, eu unul veșnic am fost 
robul șăgalnicului zeu Amor, căci veșnic am iubit pe 
vreuna din semenele dumneavoastră; și zic spre nenorocul 
meu, căci și de-am fost smerit, de-am fost ascultător, de m- 
am căznit întotdeauna să-i fac pe plac iubitei, tot la nimica 
n-am ajuns și de fiecare dată m-am pomenit că-s părăsit de 
dragul altuia și-apoi mi-a mers din ce în ce mai rău, încât 
acuma am ajuns să cred că tot așa-mi va merge până va fi 
să mor. De aceea aș vrea ca mâine poveștile ce le vom 
spune să fie asemănătoare cu viața mea cea zbuciumată; 
să povestim adică despre aceia ale căror iubiri au avut 
sfârșit nenorocit, sfârșit care m-așteaptă de bună seamă și 
pe mine, căci numele cu care mă știți și dumneavoastră? 
nu mi-a fost dat degeaba de către Atoateștiutorul. 

Și zicând astfel se ridică în picioare, lăsând pe fiecare să 
facă ce poftește până la ceasul cinei. 

Grădina în care se aflau era atâta de frumoasă și atâta 
de plăcută, încât din cei de faţă nimeni nu se îndură s-o 
părăsească spre a căuta aiurea desfătare. Și fiindcă 
soarele între timp își molcomise focul și nu mai supăra pe 
nimeni, unii porniră a fugări căpriţele și iepurii și celelalte 
animale ce mișunau pe acolo, și care în timp ce dânșii 
șezură pe iarbă de zeci de ori îi necăjiseră sărind în 
mijlocul lor. 

Dioneo şi Fiammetta începură să cânte despre 
Guiglielmo cavalerul și doamna din Vergiu; Filomena și 
Pamfilo se puseră să joace șah și într-acestea, fiecare 
făcându-și pofta inimii, timpul zbură pe negândite și se 
făcu și ceasul cinei. Drept care, poruncind să li se așeze 
mesele în jurul fântânii, cinară acolo toți cu multă 


29 în limba greacă Filostrato însemnează „prieten al războiului”. 
Boccaccio dă acestui nume semnificaţia de „nefericit în dragoste” (n. 
t.). 

desfătare. lar când sfârșiră cina, Filostrato, ca să se ţină 
de datina statornicită de cele care înaintea lui fuseseră 
regine, de îndată ce fură ridicate mesele, porunci Laurettei 
să dănțuiască și să cânte. lar dânsa îi răspunse: 

— Cântece întocmite de alţii nu cunosc, iar din ale mele 
nu știu, zău, care s-ar potrivi cu veselia de pe-aicea; dar 
dacă totuși vreţi eu bucuroasă cânt și dintr-ale mele unul. 

La care regele îi răspunse: 

— Orice-i al tău nu poate fi decât frumos și prea plăcut: 
de aceea cântă-l cum îl știi. 

Atuncea Lauretta, cu glas îndurerat, dar dulce, în timp 
ce doamnele din preajmă îi răspundeau în cor, prinse a 
cânta precum urmează: 


Cine e mai mâhnită 
Și plânsă decât mine, 
Oare suspin zadarnic, vai mie-ndrăgostită. 


Tu, Doamne, care cerul și stelele-nvârtești, 
M-ai zămislit pe placul tău, 
Gingașă, încântătoare, frumoasă ca-n povești, 
Pentru că-aicea jos, pe-al plângerilor hău 
S-aduc celor aleși 
Fărâma frumuseții din paradisul tău; 
Pe mine, al lumii rău 
Nu m-a atins nicicând 
Și nu m-a cunoscut; de el nu-s oropsită. 


Odinioară-am fost și eu de-un tânăr îndrăgită 
Si-așa copilă cum eram 
Cu gândul în braţe m-a cuprins, și ochii mei, 
ispită, 
L-au ars cum arde pară în codrii-uscatul ram. 
El timpul, pasăre pripită, 
Cu mine tot l-a petrecut, fără să piardă-un 
dram. 

Iar eu, care-l iubeam, 
M-am dăruit întreagă lui; 
Acuma l-am pierdut; o, jale nesfârșită! 


Apoi venit-a altul, un tânăr îndrăzneţ, 
De viță, ce-n trufia lui 
Se ține mândru și viteaz, destoinic și semet. 
Și m-a cuprins ca-n clește și e gelos punând 
temei 
Pe gânduri fără preț 
Iar eu, nefericită, mă zbat și anii mei 
Zadarnici mi se par și grei, 
Căci unul singur azi mă ține, 
Când Domnul m-a făcut să fiu de toți iubită. 


Îmi blestem ceasu-n care, râvnind să-mi schimb 
veșmântul 
Grăit-am da, căci niciodată 
Atâta de frumoasă nu m-a văzut pământul 
Si-așa de bucuroasă ca-n cel de altădată. 
Azi îmi doresc mormântul, 
Căci nimeni nu mă crede cinstită ca odată. 
O, sărbătoare blestemată, 
De-aș fi murit nainte 
Să-ţi gust, cum ti-am gustat, durerea chinuită. 


Iubite, tu, căruia întreagă m-am dăruit la început, 
Ca nimeni alta fericită, 
Tu care stai în fața celui ce ne-a făcut, 
Ai milă de durerea mea, de jalea mea 
neostoită, 
De mine care n-am putut 
Să mi te dau uitării, și fă să simt că nu-i 
pierită 
Văpaia îndrăgită 
În care-ai ars de dragul meu, 

Și roagă-te la ceruri să-ți viu alături fericită. 


Aicea Lauretta își isprăvi cântarea, care deși fusese 
ascultată de toți cu aceeași luare-aminte, fu pricepută 
altfel de fiecare în parte; unii, gândind că milanezii își 
ziseră că-i mai cu spor un porc gras decât o fată frumoasă. 
Alţii în schimb vădiră pricepere mai adâncită, mult mai 
înaltă și cu mult mai apropiată de adevăr, dar despre 
dânsa nu e locul să stăm de vorbă acum. lar după toate 
acestea, regele porunci să fie aduse sfeșnice pe pajiștea 
înflorită și la porunca lui se mai cântară și alte cântece, 
până târziu când stelele începură a păli. Atuncea, socotind 
că vremea-i de odihnă, îi îmbie pe toţi să-și spună noapte 
bună și apoi să meargă la culcare. 

ZIUA A PATRA 
FILOSTRATO 

Sfârșește cea de a treia zi a Decameronului și începe 
cea de a patra, în care, sub sceptrul lui Filostrato, se 
vorbește despre acei ale căror iubiri au avut un sfârșit 
nenorocit. 


Preaiubite doamne, fie datorită vorbelor auzite de la 
înţelepţi, fie datorită atâtor și atâtor lucruri văzute și citite 
de mine însumi, eu socoteam pe vremuri că răbufnirile 
vijelioase și arzătoare ale invidiei nu izbesc decât turnurile 
semeţe și cele mai înalte vârfuri ale copacilor. Dar din 
păcate mi-am dat seama că mă înșel crezând astfel. De 
aceea, încercând să scap de iureșul năvalnic al ăstui vânt 
turbat și tot fugind de el, m-am căznit întotdeauna să 
umblu nu numai pe șesuri, dar chiar prin văi adânci. Şi 
lucrul ăsta sare în ochi oricui se apucă să citească 
istorioarele de faţă, scrise de mine în graiul florentin de 
rând, în proză, fără titlu, ba pe deasupra și într-un stil din 
cale-afară de modest și fără de pretenţii. Cu toate acestea, 
nici pe mine nu m-a cruțat vântul sălbatic de care am 
pomenit mai înainte, ba dimpotrivă m-a izbit mai să mă 
smulgă de pe pământ și mușcăturile invidiei m-au sfâșiat și 
ele din cap până-n picioare. De aceea văd și eu acum că au 
dreptate înțelepţii când spun că astăzi, pe pământ, numai 
mizeria e cruţată de pizmă și invidie. 

Au fost dar, înțelepte doamne, unii care, citind aceste 
istorioare, au zis că prea îmi sunteţi dragi și că n-ar fi 
cinstit din parte-mi să aflu atâta bucurie în a vă fi pe plac și 
în a vă aduce alinare; ba unii dintre ei au spus chiar și mai 
rău, fiindcă vă laud precum o fac. Alţii, poftind să 
dovedească că-s mai cu scaun la cap, au spus că nu-mi stă 


334 


bine, la vârsta mea, să mă mai ţin de lucruri ca acestea, să 
povestesc adică despre femei ori să încerc a le intra în 
voie. Și mulţi vădindu-se, vezi Doamne, prea grijulii pentru 
faima mea, spun c-ar fi mai înţelept să stau cu muzele în 
Parnas, decât să intru în hora voastră cu niște fleacuri ca 
acestea. Apoi au fost și dintr-aceia care, mânaţi mai mult 
de ciudă decât de înţelepciune, au spus c-aș face mult mai 
bine să-mi văd de treburile mele și să-mi câștig o pâine, 
decât să mă îndop cu vânt umblând după de-alde-astea. Iar 
alţii, în sfârșit, în paguba strădaniei mele, au încercat a 
dovedi că întâmplările acestea s-au petrecut altminteri de 
cum vi le spun eu. 

lată, așadar, cinstite doamne, ce vijelii cumplite, ce colţi 
de fiară ascuţiţi se abat asupra mea și mă sfâșie până la 
sânge, în timp ce eu mă lupt în slujba dumneavoastră. 
Atâta doar că aceste toate, mi-e martor Dumnezeu, eu unul 
le ascult cu inima împăcată; și chiar dacă apărarea mea e 
toată în mâna dumneavoastră, nu înţeleg nici eu să stau cu 
mâinile în sân și nici să-mi crut puterile, ba dimpotrivă am 
de gând, fără a le spune tot ce se cuvine să le spun, să-mi 
scap urechile de ei și de bâzâitul lor printr-un răspuns mai 
scurt și asta fără întârziere. Căci dacă acum, că n-am ajuns 
nici barem la a treia parte a ostenelii mele, cei ce mă 
vorbesc sunt mulţi și multe îmi pun în cârcă, până ce-oi 
ajunge la sfârșit socot că s-ar putea să se înmulțească într- 
atâta, încât - de nu-și primesc la vreme răspunsul potrivit - 
s-ajungă fără pic de trudă să mă doboare la pământ; și la o 
treabă ca aceasta puterea dumneavoastră, oricât e ea de 
mare, n-ar fi în stare a ţine piept. 

Dar, înainte de a le da răspunsul potrivit, vreau să le 
spun, întru apărarea mea, nu o poveste întreagă - ca să nu 
pară c-aș dori s-așez snoavele mele alături de poveștile 
unor bărbaţi de soi ca ei - ci numai o părticică de poveste, 
care prin lipsurile ei să dovedească de la sine că nu-i din 
cele amintite. Drept care, aţintindu-mi vorba spre cei ce-au 
tăbărât pe mine, le spun precum urmează: 

Trăia pe vremuri în orașul nostru un om pe care îl chema 
Filippo Balducci, de neam cam prost de felul lui, dar 
înstărit, cu scaun la cap și priceput într-ale sale pe cât 
putea să fie un om de rând ca el. Şi avea o nevastă pe care 
o iubea tare mult și ea așijderea pe el, și laolaltă amândoi 
trăiau viață tihnită, trudindu-se neobosit să-și placă unul 
altuia. Dar, cum de moarte nu e om să scape în lumea asta, 
se întâmplă ca și femeia să moară într-o bună zi, lăsând în 
urma ei, bărbatului, un băieţaș făcut cu el și care să tot fi 
avut ca la vreo doi anișori. Omul, bietul de el, se necăji din 
cale-afară, mai mult ca orice om când pierde un lucru 
scump. De aceea, văzându-se lipsit de acea tovărășie pe 
care o îndrăgise neînchipuit de mult, se hotări cu dinadins 
să nu mai șază în lume, ci să-și închine viaţa lui Dumnezeu, 
slujindu-l cu  copilașul dimpreună. Drept aceea, 
împărţindu-și averea săracilor, porni numaidecât pe 
muntele Asinaio, unde se aciui într-o chilioară cu băiatul. 
Acolo, trăind din milă și pomeni, în post și rugăciune, omul 
se ferea cu multă strășnicie să nu-i scape cumva de faţă cu 
copilul vreo vorbă despre cele lumești, nici să nu-l lase a le 
vedea, astfel încât ispita lor să nu-l întoarcă de la Domnul; 
de aceea îi vorbea mereu numai despre fericirea vieţii 
veșnice, de Dumnezeu și sfinţi, și nu-l învăţa altceva decât 
rugăciuni. În felul acesta îl ţinu mai mulţi ani, fără să-l lase 
niciodată să iasă din chilie și fără să-i arate alt chip de om 
decât pe sine. 

Acu, în sihăstria lui omul își luase obiceiul să meargă din 
când în când la Florenţa, de unde, după ce se îndestula de 
pe la dreptcredincioși cu cele trebuincioase, se întorcea 
înapoi pe munte. Or, într-o bună zi, pe când băiatul avea ca 
la vreo optsprezece ani, iar taică-su era bătrân, se 
întâmplă ca feciorașul să-l întrebe unde se duce. Filippo îi 
spuse unde și atunci băiatul îi zise: 

— Tătucă, dumneata ești om bătrân acu și ţi-o fi greu să 
înduri atâta osteneală; de ce nu mă duci o dată și pe mine 
la Florenţa, ca să-i cunosc și eu pe credincioșii care ne 


336 


ajută și într-acest chip, eu, care-s tânăr și îndur mai lesne 
osteneala, să mă pot duce mai pe urmă, când ai să vrei 
domnia-ta, de unul singur la oraș, s-aduc ce ne lipsește? 

Omul, gândindu-se că băiatul e mare acum și că se 
deprinsese să-l slujească cu atâta râvnă pe Dumnezeu, 
încât cele lumești cu greu ar fi putut să-l mai întoarcă de la 
dânsul, își zise în sinea lui: „Băiatul are dreptate!” Şi 
fiindcă tocmai atunci trebuia să meargă la Florenţa, îl luă 
și pe el și se porni la drum. Acolo, văzând băiatul case, 
palate și biserici și alte câte toate mai vezi într-un oraș, se 
minună din cale-afară, ca unul care nu-și mai aducea 
aminte să fi văzut așa ceva, și prinse a-l întreba pe taică-su 
de una și de alta, ce sunt și cum le zice la fiecare în parte. 
Bătrânul îi răspundea, iar copilandrul îl asculta mulţumit și 
apoi îl întreba de altele. Or, tot întrebând băiatul și omul 
nostru răspunzându-i, întâmplarea făcu să se întâlnească 
prin oraș c-o ceată de femei frumoase, tinere și gătite, care 
veneau de la o nuntă. Băiatul, de îndată ce dădu cu ochii 
de femei, îl întrebă pe taică-su cea mai erau și alea. La 
care omul îi răspunse: 

— Băiete, pleacă-ţi ochii și nu te uita la ele, că alea-s 
lucrul dracului. 

— O fi, da' cum le zice? îl întrebă băiatul. 

Filippo, ca nu cumva să aţâţe în simţirile pofticioase ale 
flăcăului vreun gând robit plăcerii și nicidecum folositor, 
nu vru să le zică pe nume, adică femei, și de aceea îi 
răspunse: 

— Gâște le zice, na! 

Și să vedeţi dumneavoastră minune. Băiatul acela care 
până atunci nu mai văzuse niciodată vreo femeie, uită pe 
dată de palate, de boi, de cai, de măgari, de parale, de 
toate câte le văzuse atuncea pentru prima dată și zise cu 
grăbire: 

— Tată, te rog frumos fă-mi rost și mie de-o gâscă din 
acelea. 

— Vai, fiule, făcu bătrânul, taci, că sunt lucrul dracului. 


337 


La care tânărul îi zise: 

— Așa s-arate lucrul dracului? 

— Așa, vezi bine, răspunse bătrânul. 

Atuncea tânărul făcu: 

— Eu nu pricep ce vorbă-i asta și nici de ce zici 
dumneata că ele-s lucrul dracului: că eu de când mă știu 
pe lume n-am mai văzut nicicând ceva atât de frumos și- 
atât de plăcut ca ele. Că-s mai frumoase și decât îngerii 
zugrăviți, pe care de atâtea ori mi i-ai arătat în chipuri. 
Dacă ţi-s drag, tătucă, fii bun și hai să luăm cu noi o gâscă 
din acestea și eu oi ţine-o cu grăunţe. 

Bătrânul îi răspunse: 

— Nu mă învoiesc și pace! Tu nici nu știi măcar cum se 
îndoapă gâștele. 

Și zicând astfel, simţi, sărmanul, că puterea firii întrece 
puterea minţii omenești și se căi amarnic că-l luase pe 
băiat cu dânsul. 

Ci acuma, ajungând aici cu povestirea mea, socot c-am 
spus destul; de aceea m-oi întoarce înapoi, ca să mai stau 
niţel de vorbă cu aceia pentru care am spus-o. Zic dar, 
tinere doamne, unii din cei care mă ceartă, că rău fac 
străduindu-mă să fiu pe placul vostru și că-mi sunteţi prea 
dragi, mai dragi decât s-ar cuveni. E drept și nu tăgăduiesc 
că-mi sunteţi dragi și că mă zbat ca să vă fiu pe plac. Dar îi 
întreb pe dumnealor cum pot să se mai mire de una ca 
aceasta, dacă ţin seama cât de cât - nu zic numai de faptul 
c-au cunoscut și ei ce înseamnă un sărut, o îmbrăţișare 
drăgăstoasă, o noapte grea de desfătări, daruri cu care voi, 
iubite doamne, ne bucuraţi adesea pe noi bărbaţii - dar 
chiar și dacă ar ţine seama numai de faptul că văd zilnic cu 
ochii lor deprinderile voastre alese și farmecele voastre, 
drăgălășenia neîntrecută și, mai presus de toate, cinstea 
voastră? Cum pot să se mai mire că-mi sunteţi dragi mie, 
când băiețandrul acela, ţinut, hrănit și crescut pe vârful 
unui munte sălbatic și pustiu, între pereţii strâmţi ai unei 
chilioare, fără altă tovărășie decât aceea a părintelui său, 

de îndată ce v-a văzut, numai pe voi v-a vrut, pe voi v-a 
cerut, pe urma voastră a suspinat cuprins de dragoste. 
Cum vine asta adică? Sunt eu vrednic de ocara criticilor 
mei? Veni-vor dumnealor cu colţi de fiară asupra mea 
numai și numai fiindcă eu - cu trupul ăsta făcut de 
Dumnezeu anume și numai pentru a vă iubi, simțind vraja 
luminii pe care o ascundeţi pe sub pleoape, vorbele voastre 
dulci ca fagurii de miere și flacăra aprinsă de dureroasele 
suspine - v-am dăruit sufletul meu încă din fragedă 
pruncie? Veni-vor să mă ocărască fiindcă-mi sunteţi așa de 
dragi ori fiindcă mă trudesc ca să vă fiu pe plac, când i-aţi 
fost dragi din prima clipă și mai presus de orișice unui 
sihastru tinerel, unui flăcău lipsit de simțăminte alese, unei 
sălbăticiuni din codru? Toţi aceia care nu vă îndrăgesc și 
nu ţin la iubirea voastră de bună seamă așa vor face, ca 
unii care nici nu simt, nici nu cunosc măcar puterile 
ascunse și bucuriile iubirii. 

Cât despre aceia care se leagă de vârsta mea, aș zice că 
dumnealor, pasămite, n-au prins încă de veste că prazul, 
chiar de-i alb la cap, la coadă e totuși verde. Acestora, 
lăsând deoparte gluma le răspund că niciodată n-are să-mi 
fie rușine să mă port astfel, încât până la capătul zilelor 
mele să fiu pe placul femeilor, când Guido Cavalcanti și 
Dante Alighieri, ajunși la vârsta cărunteţii, ori alţii și mai 
vârstnici, precum un Cino da Pistoia, și-au făcut dintr-asta 
o cinste și le-a fost drag să știe că pot fi pe placul femeilor. 
Și, dacă n-ar trebui să mă îndepărtez prea mult de subiect, 
aș aduce drept mărturie a celor spuse întreaga istorie și-aș 
dovedi că-i plină de asemenea figuri de oameni străluciți 
care, deși purtau pe umeri povara a zeci și zeci de ani, nu 
s-au cruțat de loc în străduinţa lor de a plăcea femeilor; ori 
dacă domnii mei n-au știință despre aceasta, n-au decât să 
buchisească istoria. 

Să stau cu muzele în Parnas? Povaţa nu e rea; totuși nu-i 
chip să stai o viaţă întreagă lângă ele și ele lângă tine; iar 
dacă uneori le părăsești și cauţi să afli desfătare lângă 

făpturi făcute după chipul și asemănarea lor, nu văd de ce 
ar trebui pentru o treabă ca aceasta să fii ţinut de rău. 
Muzele sunt femei și chiar dacă femeile nu preţuiesc cât 
ele, la înfățișare barem tot seamănă a muze; așa că și de n- 
ar fi să-mi placă pentru altele, măcar și pentru asta și tot 
mi-ar place cât îmi plac. Unde mai pui că femeile mi-au dat 
prilej pe vremuri să scriu la versuri cu miile, pe când 
muzele nu mi-au inspirat nici unul barem, niciodată, deși 
fără îndoială m-au ajutat să le îmbin și să le așez în rime; 
ba poate chiar și acuma, la istorioarele acestea, așa 
nevolnice cum sunt, m-ajută câteodată, pasămite tocmai de 
dragul și în cinstea asemănării de care vorbeam. lată de 
ce, urzind poveștile acestea, nu mă despart de muze și nici 
de muntele Parnas, așa cum își închipuie unii. 

Ei, da' ce să mai zic despre aceia care vădesc atâta grijă 
faţă de pântecele meu, încât mă sfătuiesc să umblu să-mi 
câștig o pâine? Habar n-am, zău; atâta știu, că de m-aș 
duce să le-o cer silit de împrejurări, de bună seamă mi-ar 
răspunde: „Câștigă-ţi pâinea cu povești”. Și n-ar greşi, căci 
mai demult poeţii câștigau cu basme mai mult decât 
bogaţii cu toată bogăţia lor. Şi mulţi cu basme din acestea 
adus-au fală vremii lor, pe când atâţia alţii, căutând să 
strângă pentru sine prisos de pâine și bucate, s-au 
prăpădit ca vai de ei. Ce rost mai are să vorbesc? Alungă- 
mă, dacă le-oi cere-o! Dar, slavă Domnului, n-am lipsă de 
bucăţica lor de pâine. Şi chiar dacă vreodată s-ar întâmpla 
să mor de foame, să știe dumnealor că eu, urmându-i pe 
Apostoli, voi ști să îndur și lipsurile la fel ca și 
îndestularea. Nu-mi poartă dânșii grijă mai mult decât mi-o 
port eu însumi. 

Cât despre aceia care spun că aceste întâmplări s-au 
petrecut altminterea de cum le înșir aicea, acestora eu nu 
le-aș cere decât să vie să-mi aducă izvoadele* în faţă; și 
dacă s-ar ivi nepotrivire la mijloc, atunci aș zice şi eu că ei 


30 Subiectele povestirilor din Decameron au fost culese în mare parte 
de către Boccaccio din literatura evului mediu (n. t.). 

sunt cu dreptate și m-aș căzni să le îndrept. Dar până ce se 
țin de vorbe și n-aduc scrisul mărturie, eu nu mă leg de ei 
și-i las să creadă ce poftesc, urmându-mi calea mea și 
așezând în cârca lor câte vor ei să-mi puie în cârcă. 

Dar, fiindcă acu deodată socot c-am isprăvit cu 
clevetitorii mei, cu ajutorul Domnului, în care-mi pun toată 
nădejdea și cu ajutorul vostru, preafrumoase doamne, 
purced din nou la drum cu râvnă și răbdare, întorcând 
spatele acestui vânt și lăsându-l să-și facă mendrele în 
voie. Căci nu văd ce-aș putea păţi mai rău decât păţește 
colbul, pe care vântul, ori nu-l clintește de pe jos, ori de-l 
ridică în văzduh îl poartă sus, sus de tot, deasupra 
creștetelor noastre, deasupra coroanelor de regi și 
împărați, lăsându-l uneori peste palate înalte și turnuri 
prea semeţe, de unde, dacă e să cadă, n-ajunge nici așa 
mai jos decât de unde s-a iscat. Și dacă m-am jurat pe 
vremuri să fiu pe placul vostru în tot ce fac, cu orice chip, 
apoi acum și mai vârtos mă leg să-mi ţin făgăduinţa; căci 
sunt încredinţat și știu că nimeni n-ar putea să spună pe 
bună dreptate altceva despre noi, cei ce vă iubim, decât că 
prin aceasta dăm ascultare firii. Ca să te poţi împotrivi 
legilor ei, s-ar cere să ai puteri din cale-afară de mari; și 
adeseori, chiar de-i ţii piept, nu numai că trudești zadarnic, 
dar chiar spre răul tău trudești. Or, eu, ca să spun drept, 
puteri de soiul ăsta n-am și nici n-aș vrea să am; iar dacă 
le-aș avea, mai bucuros le-aș da împrumut decât să mi le 
țin. Așa că puie-și lacăt gurii toţi cei care mă latră și dacă 
n-au cum se încălzi, trăiască zgribuliţi, cu bucuriile lor, ori 
mai degrabă aș zice cu poftele lor strâmbe, lăsându-mă pe 
mine, într-acest scurt popas pe care Domnul mi l-a hărăzit 
pe lume, să mă desfăt cu ale mele. Și acum, frumoase 
doamne, pentru că am rătăcit destul cu minţile aiurea, 
socot că-i vremea să ne întoarcem de unde am plecat și să 
purcedem mai departe cu povestirea noastră. 

Soarele alungase de pe cer toate stelele și de pe pământ 
reavăna umbră a nopţii, când Filostrato, sculându-se din 

somn, puse să-i scoale și pe ceilalți. Apoi, adunându-se cu 
toții în grădină, porniră iarăși să se plimbe și când fu 
ceasul prânzului mâncară într-același loc ca și în ajun. Și, 
după ce dormiră o vreme, în ceasul în care soarele prindea 
a cobori pe boltă, se așezară după obicei în preajma 
fântânii și Filostrato îi porunci Fiammettei să deie șir 
poveștilor; iar ea, fără să aștepte s-o mai poftească o dată, 
cu gingășie în glas, începu astfel: 

POVESTEA ÎNTÂI 


Tancredi, prinţul Salernului, omoară pe iubitul fiicei lui 
și îi trimite inima într-un pocal de aur; fata toarnă 
deasupra apă otrăvită, o bea și moare. 


Dureroase lucruri ne-a rânduit azi regele să povestim, de 
stai să te gândești că de unde la început ne-am adunat aici 
anume spre a ne înveseli, acuma ne vedem siliţi să 
povestim despre durerile altora, dureri cărora nu-i chip să 
le dai grai fără ca cel care le spune, precum și cel care le 
ascultă să nu fie cuprinși de milă. Poate a ales acest 
subiect cu gând să domolească oleacă prea multă voioșie 
din zilele trecute; se poate și asta; dar cum mie, oricare i- 
ar fi fost imboldul, nu-mi șade bine să-i stric cheful, am să 
vă povestesc acum o întâmplare tristă, ba chiar nenorocită 
aș zice, și vrednică de mila voastră. 

Tancredi, prințul Salernului, a fost un senior blajin și 
bun la suflet (dacă la bătrâneţe nu și-ar fi mânjit inimile cu 
sângele a doi îndrăgostiţi), care în tot răstimpul vieţii n-a 
avut decât o singură fată, deși poate ar fi fost mai bine să 
nici n-o fi avut. Pe fata asta prinţul o îndrăgea nespus de 
mult, mai mult decât a fost vreodată copil iubit de un 
părinte. Şi din pricina acestei iubiri duioase, deși fata 
trecuse cam de multișor de vârsta măritișului, taică-su nu 
se îndura s-o mărite, simțind că n-ar fi fost în stare să se 
despartă de copilă. In cele de pe urmă o dădu totuși după 
feciorul ducelui din Capua, dar fata nu șezu cu el decât 

puţină vreme și, rămânând văduvă, se întoarse iarăși la 
bătrân. Era copila asta din cale-afară de frumoasă la trup 
și la obraz, mai frumoasă ca oricare alta, și era tânără, 
voinică și înțeleaptă mai presus decât se cere unei femei. 
Trăind ea mereu alături de drăgăstosul ei părinte, în 
desfătare și huzur, ca doamnă ce era, și văzând că 
bătrânul, din pricina iubirii pe care i-o purta, nici gând n- 
avea s-o mai mărite, iar ei fiindu-i rușine s-aducă vorba 
despre asta, se gândi, dacă ar fi fost cu putinţă, să-și caute 
în taină un amant destoinic și viteaz. Or, văzând la curtea 
prinţului, ca la toate curţile, tot soiul de oameni, și nobili și 
de rând, le cercetă la mulţi deprinderile și purtarea și-n 
cele de pe urmă puse ochii pe un tânăr paj de-al prinţului, 
pe care îl chema Guiscardo, băiat de neam cam prost, dar 
cu simţiri alese și nobile purtări, de care, zi de zi văzându- 
|, se îndrăgosti cu patimă, tot alte și alte însușiri găsind în 
felul lui de-a fi. Băiatul, dezgheţat și el, punând ochii pe 
fată, își cuibări chipul ei atât de adânc în inimă, încât 
aproape nu-i sta capul la altceva decât la dânsa. 

In felul acesta dar, iubindu-se cei doi pe ascuns, fata 
care ardea de dorul unui prilej de a-l întâlni, dar care 
totuși nu voia să încredințeze nimănui taina iubirii ei 
născoci un șireilic neobișnuit spre a-i da de ştire lui 
Guiscardo cum să ajungă pân' la dânsa. li scrise, dar, un 
răvășel și-i arătă într-însul ce anume ar fi trebuit să facă a 
doua zi spre a se întâlni. Apoi, vârând răvașul într-o nuia 
de trestie, i-o întinse lui Guiscardo și-i zise în glumă: 

— Diseară fă din ea o suflătoare slujnicei, ca să-ți 
aprindă focul. 

Guiscardo luă nuiaua și, gândindu-se că nu de florile 
mărului i-o dăduse fata și nici degeaba nu-i spusese 
cuvintele acelea, o luă cu el acasă; acolo, uitându-se la 
nuielușă, văzu că e crăpată, o desfăcu în două, găsi 
scrisoarea fetei și după ce-o citi, vârându-și bine în minte 
ce-l învăţa să facă, fu fericit ca nimeni altul și se apucă să 
se îngrijească, precum îl învățase dânsa, de câte avea 

trebuinţă pentru întâlnirea lor. 

Lângă palatul prințului se afla o hrubă săpată în munte 
încă din vremi străvechi, în care pătrundea o dâră de 
lumină printr-o spărtură făcută anume în stâncă; și-n jurul 
ei, cum hruba era de mulţi ani părăsită, creșteau la 
întâmplare buruieni și mărăcini. Or, printr-o scară tăinuită, 
care dădea într-una din odăile de jos ale palatului, odaia 
fetei tocmai, puteai s-ajungi în hrubă, deși o ușă grea de 
fier îi zăvora intrarea. De scara asta nu-și mai aducea 
aminte nimeni la palat, căci trecuseră zeci și zeci de ani de 
când nu mai fusese folosită; dar zeul dragostei, Amor, de 
ochii căruia nu scapă nimic pe lumea asta, îi aminti de ea 
tinerei îndrăgostite. Fata, ca să nu dea de bănuit, se trudi 
zile de-a rândul, cu ce putu și ea, până ce ajunse să 
deschidă ușa ce-i zăvora intrarea. Apoi, scoborându-se 
singură și văzând spărtura care-i dădea lumină, trimise 
vorbă lui Guiscardo să vină pe acolo și-i desemnă în 
scrisoare cam ce înălțime putea fi de la spărtură până jos. 
Pentru treaba asta, Guiscardo făcu rost pe dată de-o funie 
plină de noduri, cu ochiuri la ambele capete, ca să se poată 
urca și cobori pe ea, și înfășurându-se în piei, să nu-l 
înţepe mărăcinii, fără să sufle o vorbă, în noaptea 
următoare se duse unde-l învățase fata și, înțepenind un 
ochi al funiei de-un ciot vârtos care crescuse la gura 
spărturii, se strecură prin ea și se lăsă în hrubă, unde o 
dată ajuns se puse a-și aștepta iubita. 

Dânsa, a doua zi, prefăcându-se că vrea să doarmă, 
îndepărtă copilele care-i ţineau tovărășie și, zăvorându-se 
în odaie, deschise ușa de la scară și cobori în hrubă; de 
acolo, după ce se întâmpinară cu multă bucurie, se 
întoarseră amândoi în odăiţa fetei și-și petrecură acolo 
aproape toată ziua în desfătări și bucurii. Apoi, punând la 
cale tot soiul de amănunte, astfel încât iubirea să le 
rămână tăinuită, Guiscardo cobori în hrubă, iar fata închise 
ușa la loc, ieșind pe urmă și dânsa din odaie și ducându-se 
la copilele care o slujeau. Când se înnoptă, Guiscardo, 

urcându-se pe funie, ieși din hrubă prin crăpătura prin 
care intrase în ajun și se întoarse acasă. lar mai apoi, cu 
vremea, o dată drumul învăţat, îl mai bătu de multe ori ca 
să ajungă la iubita sa. 

Dar soarta, pizmuindu-le prea multa fericire, printr-o 
întâmplare dureroasă schimbă în lacrimi bucuria 
nefericiților amanti. Tancredi avea obiceiul să vină uneori 
singur în odăiţa fetei și după ce şedea câtva de vorbă cu 
copila, pleca într-ale sale. Or, într-o bună zi, chiar după 
ceasul prânzului, venind să-și vadă fata, Ghismonda după 
nume, care se afla în grădină cu celelalte fete, Tancredi, 
fără a fi văzut și auzit de nimeni, pătrunse în odaia ei și 
fiindcă nu vroia să-i strice bucuria chemând-o înăuntru, 
găsind ferestrele închise și perdelele patului lăsate, se 
așeză la picioarele lui, pe un scăunel, într-un ungher; și 
rezemându-și capul de pat, trase perdelele peste el - de 
parc-ar fi căutat anume să se pitească acolo - și adormi de 
îndată. In timp ce prinţul picotea, Ghismonda, care din 
nefericire tocmai în ziua aceea îl chemase pe Guiscardo la 
dânsa, lăsându-și fetele în grădină, se strecură încetișor în 
odaie, și, după ce se încuie, fără să-și deie seama că nu e 
singură înăuntru, îi deschise ușa lui Guiscardo, care o 
aștepta și, așezându-se pe pat, precum făceau de obicei, se 
apucară să glumească și să se joace împreună. Tancredi 
între acestea se deșteptă din somn și văzu ce făcea fata cu 
Guiscardo. Indurerat peste măsură, dintru început fu cât 
pe-aci să-i ocărască, dar luându-și seama apoi, se hotări să 
tacă și să rămâie ascuns acolo, pentru că-n felul acesta să 
poată face în taină și fără a pătimi rușine câte-i dăduse în 
gând să facă. 

Indrăgostiţii zăcură alături multă vreme, precum făceau 
de obicei, fără să-și deie seama că prințul e în odaie. Iar 
când li se păru că-i vremea să puie capăt desfătării, dându- 
se jos din pat, Guiscardo se întoarse în hrubă, iar fata 
părăsi odaia. Atunci Tancredi, deși era bătrân, se lăsă de 
pe fereastră în grădină și fără a fi văzut de nimeni se 

întoarse în odaia lui, mâhnit de moarte, bietul. Iar când se 
înnoptă afară, după porunca lui, Guiscardo, pe când ieșea 
din hrubă, așa învelit în piei cum era, fu înhăţat de două 
slugi și dus în faţa lui Tancredi. Bătrânul, cât ce-l văzu, 
plângând aproape, îi zise: 

— Guiscardo, bunătatea mea și felul în care m-am purtat 
cu tine nu meritau din parte-ţi rușinea și ocara pe care mi- 
ai făcut-o și despre care astăzi eu singur m-am încredinţat, 
văzând-o cu ochii mei. 

Guiscardo doar atât zise: 

— Iubirea-i mult mai tare decât domnia-ta și decât mine. 

Prințul dădu poruncă atunci să fie întemnițat în taină 
într-una din cămările palatului și voia îi fu împlinită. A 
doua zi, pe când Ghismonda habar n-avea de toate acestea, 
Tancredi, care peste noapte urzise fel de fel de gânduri 
care de care mai cumplite, după ceasul prânzului se duse 
ca de obicei în odaia fetei și chemând-o la sine, după ce 
închise ușa cu cheia, îi spuse plângând: 

— Ghismonda, ca unul care socoteam că te cunosc și-ţi 
știu virtuțile și cinstea, n-aş fi crezut nicicând, de nu 
vedeam cu ochii mei, oricine ar fi venit să-mi spună, c-ai fi 
în stare să te culci cu alt bărbat decât cu-al tău. Și nu s-o 
faci, dar nici măcar să te gândești la asta nu te-am crezut 
în stare. De aceea câte zile o fi să-mi mai păstreze 
bătrâneţea, eu toate le-oi trăi în durere, gândindu-mă la 
ce-ai făcut. Şi Doamne, Doamne! Dacă barem în toată 
stricăciunea asta la care ai ajuns ţi-ai fi ales măcar un om 
vrednic de neamul tău! Dar dintre câţi roiesc la curte chiar 
pe Guiscardo l-ai ales, lepădătura asta, care a crescut la 
curtea noastră de mic copil și până astăzi, mai mult din 
milă nu de alta. Cumplită întristare mi-ai pus la inimă, 
copilă, căci nu mai știu nici eu ce să mă fac cu tine. Cu 
Guiscardo, pe care am pus să-l prindă azi-noapte pe când 
ieșea din beci, și-acuma îl ţin închis, am hotărât ce am de 
făcut; dar cu tine, mi-e martor Dumnezeu că nu știu ce să 
fac. Pe de o parte-s tras de dragostea pe care veșnic ţi-am 

purtat-o, mai mult ca orice alt părinte, iar pe de alta mă 
împinge mânia îndreptăţită de fapta-ţi nebunească. Iubirea 
vrea să-ţi dau iertare, iar furia mă îndeamnă să mă arăt 
mai crud decât îmi este-n fire. Dar până a nu mă hotărî, 
poftesc să aflu de la tine ce ai de spus la toate astea. 

Și zicând astfel, plecă obrazul în pământ și începu să 
plângă că un copil bătut. Ghismonda, auzindu-l și 
pricepând nu numai faptul că dragostea ei tainică fusese 
aflată și de alţii, dar pricepând că și Guiscardo era 
întemnițat, se frânse de durere și cât pe-aci era să 
izbucnească în lacrimi, să ţipe și să hohotească cum fac 
femeile îndeobște. Dar biruindu-și slăbiciunea cu sufletul ei 
dârz, își împietri obrazul vădind puteri nemaivăzute și 
până a nu ajunge să ceară milă pentru sine, crezându-l pe 
Guiscardo mort, se hotări să moară și ea. Drept aceea, nu 
ca o biată femeiușcă plânsă și pocăită, ci îndrăzneață, fără 
frică, cu fruntea sus, senină și întru nimica tulburată, 
răspunse: 

— Nu tăgăduiesc, nici nu mă rog de tine, tată, căci cu 
tăgăduiala și-așa n-o scot la capăt, iar cu iertarea dumitale 
nu vreau să-mi vin într-ajutor. De asemenea nici milă și 
nici iubirea-ţi multă nu vreau să ți le înduplec. Ci vreau, 
spunându-ţi adevărul, dintâi să-mi apăr cinstea cu vorbe de 
temei, și-apoi să dovedesc prin fapte ce suflet nobil zace în 
mine. E adevărat că l-am iubit și că-l iubesc pe Guiscardo, 
și cât mi-e scris să mai trăiesc, puţin, o știu de pe acuma, 
am să-l iubesc mereu; iar dacă după moarte iubirea încă 
dăinuiește, am să-l iubesc și din mormânt. Dar nu m-a 
îndemnat la asta fireasca slăbiciune a firii femeiești, ci 
nepăsarea dumitale, care nu voiai să mă măriţi, precum și 
multele însușiri ce zac ascunse în Guiscardo. Căci 
dumneata, Tancredi, s-ar fi căzut să știi că ești făcut din 
carne și ca atare să pricepi că fata tot din carne ţi-ai 
zămislit-o, nu din piatră și nici din fier, vezi bine; și chiar 
de ești bătrân acum, ar fi trebuit și trebuie să-ţi amintești 
cu ce puteri se abat asupra noastră legile tinereţii și-ar fi 


348 


trebuit să știi de asemeni la ce-i îndeamnă bunăstarea și 
tihna pe cei tineri, ca și pe cei bătrâni, chiar dacă 
dumneata, ca unul care ești bărbat, ţi-ai petrecut în lupte 
cei mai buni ani ai vieţii. Din tine zămislită deci, sunt prin 
urmare și eu făcută tot din carne și prea puţin trăită, deci 
tânără s-ar zice, încă. Din pricina aceasta, precum și din 
cealaltă, ca orișice făptură poftesc și eu trupește; și aceste 
pofte pătimașe crescut-au în puteri la mine, căci fiind eu 
măritată o dată, am cunoscut ce dulce și îmbietor e să le 
stâmperi. Or, fiindcă n-am putut să înfrunt puterea acestor 
simțăminte, femeie fiind și tânără, m-am părăsit în voia lor 
și m-am îndrăgostit. Desigur în împrejurarea aceasta m-am 
străduit cât am putut să fac astfel, încât nici dumneata, 
nici eu să n-avem a răbda ocară de pe urma unei fapte spre 
care mă îndemna un prea firesc păcat. Și, întru păstrarea 
acestei taine, atât iubirea cât și soarta mi s-au vădit 
prielnice, căci ele mi-au găsit cărarea tăinuită pe care eu, 
urmând-o, îmi stâmpăram dorinţele, fără ca nimeni să mă 
știe; cum ai aflat-o dumneata, ori cine ţi-o fi spus-o nu știu; 
oricum să fie, eu nu tăgăduiesc. Pe Guiscardo nu l-am ales 
la întâmplare, cum fac femeile adesea, ci după multă 
chibzuinţă, cu voia l-am ales pe el dintre atâţia alţii și cu 
temeinic gând l-am strecurat la mine, astâmpărându-mi 
multă vreme simţirea pătimașă prin dragostea statornică 
ce ne lega pe amândoi. De lucrul acesta însă - pe lângă 
învinuirea de-a fi greșit din dragoste - se pare că domnia- 
ta, urmând mai degrabă judecata omului de rând decât 
curatul adevăr, mă învinuiești cu și mai multă amărăciune, 
când zici că mi-am ales și m-am culcat c-un om de rând, ca 
și cum nu te-ai fi mâniat la fel dacă alegeam un nobil. 
Zicând astfel tu nu-ți dai seama că nu pe mine mă 
învinuiești, ci învinuiești de-a dreptul soarta, care pe cei 
nevrednici îi urcă adesea în slăvi, lăsând la fund în schimb 
pe unii dintre cei mai buni. Dar să lăsăm deoparte astea: 
mai bine încearcă și pătrunde măcar cât de cât în obârșia 
lucrurilor și ai să vezi atunci că din aceeași carne ni s-a 

împărţit și nouă carne și că același creator ne-a zămislit 
tuturor un suflet cu forţe și însușiri egale. Numai virtuțile 
au fost acelea care i-au deosebit pe oameni încă de la 
început, căci de născut ei toţi se nasc și s-au născut de o 
potrivă; iar cei îmbelșugaţi în ele și care s-au purtat după 
îndemnul lor, acelora li s-a zis nobili, iar celorlalţi, oameni 
de rând. Şi chiar dacă apoi, cu vremea, potrivnice obiceiuri 
au dat la fund această lege, ea dăinuiește totuși, căci 
bunele deprinderi și firea omenească nu i-au stricat 
orânduiala și nici n-au dat-o la o parte. De aceea, orice om 
care trăiește și se poartă precum virtuțile îl învaţă se 
dovedește a fi de neam, și cine-l socotește altminteri 
greșește el și nu acela ce pe nedrept e ponegrit. Uită-te-n 
jurul tău la nobilii ce-ţi stau în preajmă și cercetează-le 
virtutea, deprinderile și purtarea; te uită apoi și la 
Guiscardo; și, dacă vrei să judeci drept și fără părtinire, ai 
să te vezi silit să spui că el e adevăratul nobil și toți ceilalţi 
niște mojici. Cât despre mine, eu, în prețuirea lui 
Guiscardo și-a vredniciei lui, nu m-am lăsat înrâurită de 
judecata nimănui și nu m-am încrezut decât în ochii mei și- 
n vorbele domniei-tale. Cine l-a lăudat mai mult decât 
domnia-ta în toate acele însușiri ce-l fac pe om vrednic de 
laudă? Şi fără îndoială pe drept cuvânt l-ai lăudat; căci, 
dacă ochii nu mă înșeală, din câte laude i-ai adus, nici una 
barem n-am văzut de care el să nu se arate că-i vrednic 
întru totul, ba încă și mai vrednic decât erai în stare să 
spui domnia-ta prin vorbe. lar de-ar fi fost să mă înșel, 
atunci de bună seamă din pricina domniei-tale aș fi ajuns 
să mă înșel. Poţi zice, dar, că mi-am ales un om de rând, un 
oarecare? Ar însemna să minţi de-ai face-o; mai degrabă ai 
putea să zici că mi-am ales un sărăntoc, deși lucrul acesta 
e numai spre rușinea și ocara dumitale, care n-ai știut să 
răsplătești așa cum se cuvine o slugă credincioasă și-un om 
vrednic ca el. Atâta doar că sărăcia pe nimeni nu înjosește, 
pe câtă vreme bogăţia o face și pe asta. Mulţi regi, mulţi 
prinți de seamă au fost săraci, pe vremuri, și mulţi din cei 

ce sapă glia și stau la oi au fost bogaţi și sunt și astăzi încă. 
Cât despre îndoiala de care mi-ai vorbit la urmă, zicând că 
nu știi ce să faci cu mine, nu-ţi mai bate capul, dacă socoti 
să faci, acum la bătrâneţe, ce n-ai făcut nicicând de tânăr, 
să-mi dovedești cruzime adică. Fii crud dacă dorești, eu n- 
am să vin să-ţi cer să-ţi molcomești cruzimea, căci tu ești 
primul vinovat de acest păcat, dacă-i păcat. Poţi fi 
încredinţat în schimb, că dacă nu faci și cu mine la fel cum 
ai făcut ori ai să faci și cu Guiscardo, atunci voi ști eu 
singură să fac ce se cuvine. Hai, du-te acum, bocește ca 
muierile și în cruzimea ta pe amândoi deodată omoară-ne, 
de socotești că merităm această soartă. 

Văzu atuncea prinţul ce suflet mare ascunde copila lui în 
piept; dar totuși n-o crezu în stare de atâta forţă și tărie 
încât să-și curme viaţa, așa precum spusese. De aceea, 
plecând de la ea și alungând din minte gândul de a-i face ei 
vreun rău, se chibzui să-și stâmpere iubirea pătimașă prin 
suferinţa lui Guiscardo și porunci slujitorilor care-l păzeau, 
ca-n noaptea următoare în mare taină să-l sugrume și-apoi 
să-i scoată inima și să i-o aducă lui. Slugile împliniră 
porunca prințului întocmai. Și-a doua zi Tancredi, punând 
să i se aducă o cupă mare și frumoasă de aur, așeză într- 
însa inima lui Guiscardo și i-o trimise fetei c-o slugă 
credincioasă, căreia îi porunci ca, dându-i-o, să-i spună 
astfel: „lată ce ţi-a trimis părintele dumitale, ca să te 
mângâie prin asta de tot ce ţi-e mai scump, precum l-ai 
mângâiat și tu de tot ce-a avut mai drag pe lume“. 

Ghismonda, neclintită în fiorosu-i gând, de îndată ce 
rămase singură puse să i se aducă ierburi și rădăcini 
otrăvitoare și stoarse suc din ele, ca să și-l aibă la 
îndemână, dac-ar fi fost să se întâmple lucrul de care se 
temea. Apoi, când veni sluga cu darul de la prinţ și cu 
cuvintele trimise, Ghismonda luă pocalul, cu faţa 
împietrită, fără a clipi măcar din ochi, și după ce-l 
descoperi, de îndată ce văzu inima și auzi cuvintele pe care 
i le trimitea prinţul, fu sigură că inima era a lui Guiscardo. 

De aceea, ridicând obrazul spre slujitor, îi zise : 

— Nici n-ar fi fost mormânt mai demn de-o inimă ca asta, 
decât o cupă de aur. O dată barem, făcut-a bine tata. 

Zicând astfel apropie inima de buze și-o sărută; apoi 
grăi: 

— Întotdeauna și întru toate, de când mă știu și până 
acum la capătul zilelor mele, simţit-am duioșia iubirii 
părintești; ci azi o simt ca niciodată. De aceea să-i 
mulțumești din partea mea pentru acest dar preţios și 
scump, cu ultimele mulțumiri cu care-i sunt datoare. 

Apoi, aplecându-se deasupra cupei pe care o ţinea 
strânsă în mâini și uitându-se la inimă, grăi: 

— O, cuib nemaigrăit de dulce, al dorurilor mele toate! 
Să fie pururi blestemată cruzimea celui care mi-a hărăzit 
să te privesc cu ochii trupului, când îmi era de ajuns să te 
privesc cu ochii minţii, mereu, clipă de clipă. Bătăile tale 
au contenit și, după voia sorții, te-ai lepădat de cele 
lumești; ajuns-ai pragul către care cu toţii alergăm, lăsat-ai 
pe vecie nimicniciile omenești, strădanii, osteneli, și chiar 
vrăjmașul tău ţi-a rânduit mormântul de care vrednică ai 
fost. Nimic nu mai lipsea îngropăciunii tale decât șiroaiele 
de lacrimi ale aceleia care ţi-a fost atât de dragă în viaţă; și 
ca să le ai și pe-astea, trimis-a Domnul gând părintelui meu 
crud să mi te deie mie. Şi-ai să le ai, căci am să plâng, deși 
mă hotărâsem să mor fără să vărs o lacrimă măcar și fără 
să trădez pe faţă nici urmă de înfricoșare. lar după ce-am 
să plâng, voi ști să fac astfel, încât fără zăbavă sufletul 
meu să se împreune cu sufletul pe care tu, inima mea 
iubită, l-ai zăvorât în tine. Cu cine-aș cuteza să calc 
tărâmul veșniciei mai neînfricată și mai ferice decât cu 
tine, suflet drag? Sunt sigură că încă sălășluiești aici, în 
inima aceasta, de unde cauţi cu dor la cuibul bucuriei 
noastre și știu - încredinţată fiind că mă iubești și-acuma - 
c-aștepţi sufletul meu, ce te îndrăgește mai presus de 
orișice iubire. 

Zicând astfel, se aplecă deasupra cupei și, ca și cum din 

creștet i-ar fi ţâșnit fântâna, fără să scoată o vorbă, un 
strigăt, un suspin se apucă să plângă, înăbușit - cu atâtea 
lacrimi, de n-a văzut pământul minunăţie ca aceea - și să 
sărute inima de mii și mii de ori. 

Copilele de casă care-i ședeau în jur nu pricepeau ce 
spune și nici ce inimă-i aceea; dar biruite de milă plângeau 
și ele toate și pline de mâhnire o întrebau zadarnic de ce 
plânge așa, trudindu-se pe cât puteau s-o mângâie cu 
vorba. Într-un târziu Ghismonda, după ce plânse îndelung, 
își ridică obrazul, își șterse ochii și-apoi zise: 

— O, inimă iubită, tot ce se cuvenea să-ţi dau ţi-am dat și 
nu-mi rămâne acum decât să vin cu sufletul să-ţi ţin 
tovărășie. 

Și, zicând astfel, ceru să i se deie cana în care-și 
pregătise c-o zi înainte otrava, pe care o răsturnă-n pocal, 
deasupra inimii scăldate de lacrimile ei; apoi, fără de 
teamă, o apropie de gură și o bău până la fund, iar după 
ce-o bău, cu pocalul în mână se urcă în pat și, așezându-și 
trupul pe cât putu mai cuviincios, luă inima iubitului și-o 
apropie de-a ei, și fără un cuvânt rămase să-și aștepte 
moartea. 

Copilele, văzând și auzind acestea, deși n-aveau de unde 
ști ce apă e aceea pe care o băuse doamna, îl înștiințară pe 
prinţ de cele întâmplate. Iar el, temându-se de câte se 
adeveriră drepte mai apoi, cobori degrabă în odaia copilei 
și intră în clipa în care ea se așeza în pat. Și începând, vai, 
prea târziu, s-o mângâie cu vorbe bune, văzând bătrânul că 
se stinge, porni să plângă cu suspine. 

Ghismonda îi zise atunci: 

— Păstrează-ţi lacrimile, tată, pentru o soartă mai puţin 
râvnită ca aceasta și nu le irosi de dragul meu, căci n-am 
trebuinţă de lacrimile dumitale. S-a mai văzut vreodată un 
om care să plângă pentru un lucru pe care el l-a vrut? Și 
totuși dacă-mi mai păstrezi o urmă de iubire din dragostea 
de odinioară, drept ultim dar îngăduie - de vreme ce în 
viaţă n-ai suferit ca să trăiesc în taină cu Guiscardo - ca-n 

moarte barem trupul meu să șază în văzul lumii alăturea 
de-al lui, oriunde ai porunci să-l zvârle. 

Ci prinţul, înecat de plâns, nu fu în stare să-i răspundă. 
Și atunci, simțind Ghismonda că i se apropie moartea, 
strângând la pieptul ei inima lui Guiscardo, grăi : 

— Rămâi cu Dumnezeu, că eu mă duc de-acum. 

Și cu privirea înceţoșată, pierzând simţirile cu totul, se 
petrecu din viaţa asta de zbucium și de chin. 

Atare dureros sfârșit avut-a dragostea Ghismondei și-a 
lui Guiscardo; iar Tancredi, după ce-i plânse multă vreme 
și se căi amarnic, dar prea târziu, de fapta lui, spre jalea 
întregului norod, îi îngropă cu cinste pe amândoi într-un 
mormânt. 

POVESTEA A DOUA 


Călugărul Alberto dă a înţelege unei femei că 
Arhanghelul Gavril s-a îndrăgostit de dânsa și sub 
înfățișarea lui se culcă de mai multe ori cu ea; apoi de 
frica rudelor femeii se azvârle de pe geam și se 
adăpostește în casa unui om sărac, care a doua zi îl 
duce în chip de sălbatic în piață, unde, fiind 
recunoscut, e prins și întemnițat de ceilalţi călugări. 


Povestea Fiammettei făcuse în repetate rânduri să 
licărească lacrimi în ochii doamnelor de faţă. Şi după ce 
sfârși ea de vorbit, regele, întunecat la chip, grăi: 

— Mic preţ socot c-aș da, dacă aș plăti cu viaţa mea 
măcar și jumătate din bucuria ce-a avut-o Ghismonda cu 
Guiscardo, și nimeni dintre voi să nu se mire de aceasta, 
căci eu, trăind precum trăiesc, în fiecare clipă mă simt 
murind de zeci de ori și pentru toate aceste morţi nici 
barem o fărâmă de bucurie nu mi-e dată. Dar, lăsând 
deoparte necazurile mele, doresc acum ca Pampinea să 
ducă mai departe șirul poveștilor de jale, ce seamănă 
întrucâtva cu trista mea poveste; iar dacă dânsa va călca 
pe același drum ca și Fiemmetta, atunci de bună seamă 
simţi-voi cum mi-alină focul răcoarea unui strop de rouă. 

Pampinea, văzând că-i rândul ei să povestească mai 
departe, pătrunse mai degrabă sufletul semenelor ei, prin 
dragostea ce le-o purta, decât pe-acela al regelui, prin 
vorbele ce le rostise; de aceea, simțindu-se mai înclinată să 

descreţească fruntea tovarășelor ei decât să-i facă lui în 
voie - altfel decât cu povestitul - se hotări să spuie o 
istorioară mai hazlie, fără a se abate însă de la subiectul 
rânduit. Și începu astfel: 

— Poporul are un proverb: mârșavul ce e drept ţinut, de 
face rău, tot nu-i crezut. Acest proverb îmi dă prilejul să 
spun o mulțime de lucruri în legătură cu subiectul rânduit 
poveștilor de astăzi și mă îndeamnă totodată să dovedesc 
cât e de mare fățărnicia popilor, care cu straiele lor largi și 
lungi, cu obrajii lor cei supţi anume și anume îngălbeniţi, 
cu glasurile lor smerite și blânde când e vorba să ceară de 
la alţii, dar aspre și răstite când e să înfiereze în ceilalți 
înseși păcatele lor, sau când se străduiesc să arate că ei 
furând și ceilalţi dând, cu toţii ajung la mântuire - și apoi, 
pe lângă acestea, cu meșteșugul lor de-a ști să dea oricărui 
om, după averea ce le-o lasă pe patul mortii, un loc în rai, 
de parcă raiul ar fi al lor și-ar asculta de ei, când doar și ei 
ca orișicare trebuie să-l dobândească pentru a putea 
ajunge într-însul - cu toate acestea, zic, se străduiesc să se 
înșele pe ei în primul rând și abia apoi pe aceia care le dau 
crezare. lar de mi-ar fi îngăduit s-arăt tot ce se cade să fie 
arătat, cât ai clipi din ochi le-aș dovedi eu multor proști ce 
ascund preoţii sub sutane. Ci dar-ar Dumnezeu s-ajungă ei 
toţi cu minciuna lor cum a ajuns un frate franciscan, destul 
de bătrâior, dar care la Veneţia era ţinut de toată lumea 
drept mare cărturar, vezi Doamne! Şi despre acest călugăr 
am mare chef să vă vorbesc, ca să mai risipesc oleacă, cu 
râsete și voie bună, mâhnirea adunată în inimile 
dumneavoastră de trista moarte a Ghismondei. 

Trăia pe vremuri așadar, la Imola, vrednice doamne, un 
om mișelnic și stricat, pe nume Berto della Măssa, ale 
cărui fapte ticăloase, prea bine cunoscute de toţi cei din 
oraș, îi dăunară într-atât, încât în toată Imola n-ai fi găsit 
un om să-l creadă, nu numai când spunea minciuni, dar 
nici măcar când nu minţea; de aceea, dându-și seama omul 
că matrapazlâcurile lui nu mai prind la Imola și neștiind ce 

să mai facă, se mută la Veneţia - hârdău al spurcăciunii - și 
acolo chibzui să-și puie la cale fărădelegile în chip cu totul 
nou și nemaifolosit de el. Drept care, ca și cum ar fi simţit 
mustrări de cuget pentru netrebniciile înfăptuite în trecut, 
prefăcându-se că-i copleșit așa deodată de multă umilință, 
și făcând pe catolicul mai vârtos decât papa, se călugări, 
intrând în cinul franciscan și-și zise frate Alberto din Imola. 
Sub haina de călugăr, de ochii lumii, începu să ducă o viaţă 
de schivnic, propovăduind pocăință și opreliști de la câte 
toate și ferindu-se cu strășnicie de carne și de vin, când se 
întâmpla să nu găsească din cel care-i plăcea. Şi nimeni nu 
băgă de seamă că din tâlhar, codoș, măsluitor și ucigaș se 
preschimbase peste noapte în mare propovăduitor, fără să- 
și lepede printr-asta sus-amintitele năravuri, de care 
dimpotrivă se folosea din plin de câte ori avea prilejul s-o 
facă pe ascuns. Pe lângă acestea apoi, făcându-se popă, de 
câte ori slujea în altar și era lume multă, plângea de mila 
patimilor și răstignirii lui Cristos, ca unul care avea 
oricând puhoi de lacrimi la îndemână. Și-n scurtă vreme, 
mai cu predici, mai cu suspine înlăcrămate, îi duse într-așa 
măsură pe venețieni de nas, încât ajunse păstrător 
încredinţat și legiuit de testamente și de bani, duhovnic și 
sfătuitor mai-mai la tot orașul, și la bărbaţi și la femei. 
Făcând astfel, din lup se preschimbă în păstor și avea prin 
partea locului atare faimă de sfințenie, cât n-avusese la 
Assisi nici barem sfântul Francisc. 

Acu, se întâmplă odată ca o femeie tânără, nătângă și 
zăludă, pe nume madonna Lisetta din neamul Quirinilor - 
nevasta unui negustor de vază, care plecase în Flandra cu 
corăbiile sale - să meargă să se spovedească, cu alte 
doamne dimpreună, la acest sfânt călugăr. Și stându-i la 
picioare, ca venețiană ce era - și deci cam sturlubatică, 
precum toţi cei de pe acolo după ce spuse popii o parte din 
păcate, fu întrebată de călugăr dacă are vreun ibovnic. La 
care, înciudată, femeia îi răspunse: _ 

— Da' ce, n-ai ochi, părinte? lţi pare dumitale că 

frumusețea mea e ca și-a celorlalte? Să vreau numai, că de 
avut și-o sută aș putea avea; da' vezi că farmecele mele nu- 
s pentru orișicine. Câte-ai văzut domnia-ta frumoase cum 
sunt eu, eu care și-n rai aș fi frumoasă? 

Și după ce grăi acestea, se apucă să îndruge atâtea verzi 
și uscate de frumuseţea ei, că ţi-era silā s-o asculţi. 
Călugărul simţi de îndată că lauda asta multă miroase a 
prostie și socotind c-a nimerit țărâna potrivită pentru 
sămânţa lui, se îndrăgosti de ea pe loc și până peste cap. 
Păstrându-și însă mierea pentru un prilej mai nimerit, acu, 
ca să se arate sfânt, se apucă s-o dojenească spunându-i c- 
asta e deșartă semeţie, și altele de același soi. Din care 
pricină femeia îi zise că-i un dobitoc și că habar n-avea să 
osebească o frumuseţe de altă frumuseţe. Văzând așa, 
călugărul, ca să n-o mânie prea de tot, după ce-o spovedi, îi 
dete drumul să se ducă cu celelalte doamne. Peste câteva 
zile însă, cu un tovarăș credincios, se duse acasă la femeie 
și, luând-o la o parte, fără să poată fi văzut, i se azvârli în 
genunchi și-i zise: 

— Doamnă, fie-ţi milă și iartă-mă, te rog, de toate câte ţi 
le-am spus duminică, atunci când am vorbit de frumuseţea 
dumitale, că peste noapte am răbdat așa de cruntă 
pedepsire din pricina aceasta, că de-abia azi am izbutit să 
mă ridic din pat. 

La care, gâsca de femeie făcu: 

— Da' cin' te-a pedepsit? 

— lacă am să-ţi spun: pe când ședeam și mă rugam, cum 
sunt deprins a face în fiecare noapte, numai ce văd în 
chilioară o strașnică lumină și nici n-am apucat măcar să 
mă întorc să văd ce e, că m-am și pomenit că se aruncă 
peste mine un tânăr prea frumos, c-o bâtă mare în mână, 
care apucându-mă de glugă mă trase la picioare și-mi arse 
o mamă de bătaie, mai-mai să-mi frângă șalele. Pe urmă l- 
am rugat să-mi spuie de ce m-a ciomăgit astfel și dânsul 
mi-a răspuns: „De aceea, fiindcă ai cutezat să ponegrești 
cereasca frumuseţe a madonnei Lisetta, pe care, după 

Dumnezeu, eu o iubesc mai presus de orice”. Atunci l-am 
întrebat: „Da' cine ești domnia-ta?” La care dânsul mi-a 
răspuns că e Arhanghelul Gavril. „Preasfinte”, am zis 
atunci, „rugămu-ne iertare!” Iar el: „Te iert, dacă-mi 
făgăduiești c-ai să te duci la dânsa de îndată ce-ai să poţi și 
ai să-ţi câştigi iertarea; iar dacă n-o vrea să te ierte, am să 
mă întorc din nou și-am să te bat de-am să te las olog pe 
toată viața”. Câte a mai zis apoi nu îndrăznesc să-ţi spun, 
până ce nu mă ierți dintâi. 

Femeia, cap de bostan, săraca, și proastă precum 
noaptea, nu-și încăpea în piele de bucuroasă ce era și, 
dându-i pe deplin crezare, la un răstimp îi zise: 

— Vezi, părinţele, nu ţi-am spus eu că frumuseţea mea-i 
cerească? Da' m-aibă Domnu-n paza lui, acuma zău că-mi 
pare rău de suferința dumitale și, ca să nu mai rabzi 
bătaie, te iert de pe acuma, numai să-mi spui, dar drept, 
ce-a spus arhanghelul după aia? 

Călugărul îi zise: 

— Ţi-oi spune bucuros, de vreme ce mă ierți; da' ai de 
grijă nu cumva să sufli o vorbă de cele câte ai auzi, de vrei 
să nu strici toată treaba, că zău ești cea mai norocoasă 
femeie de pe lumea asta. Arhanghelul Gavril mi-a poruncit 
să-ți spun că-i placi așa de mult, încât, de nu s-ar fi temut 
c-o să te sperie, ar fi venit de multe ori ca să petreacă 
noaptea cu dumneata împreună. Și, fiindcă el e arhanghel 
și de-ar veni în chip de arhanghel n-ai fi în stare să-l atingi, 
de dragul dumitale ar vrea să vină în chip de om și drept 
aceea zice să-i spui domnia-ta cam când poftești să vină și 
sub ce chip anume, că el de bună seamă vine. De care 
lucru, ascultă aici, poţi să te ţii mai fericită ca orișice 
femeie în lume. 

Neroada de femeie îi spuse atunci că-i încântată să știe 
c-o iubește Arhanghelul Gavril, căci îl iubea și ea și 
niciodată nu uita s-aprindă a lumânare de-un gologan, pe 
unde se întâmpla să-i vază chipul zugrăvit. Apoi mai 
adăugă că Arhanghelul putea să vie oricând, căci ar fi fost 

binevenit la orice ceas din zi sau noapte, și că pe ea ar fi 
aflat-o în odăița ei, șezând și așteptându-l singură, 
singurică; dar toate astea c-o învoială: ca nu cumva 
preasfântul s-o părăsească apoi de dragul Preacuratei, 
căci, după câte auzise, Fecioara îi era tare dragă, precum 
se și vedea de altfel în zugrăveli, pe unde dânsa era 
înfățișată pururi îngenuncheată în fața lui. Cât despre 
chipul în care dorea să i se arate, putea veni oricum, având 
numai de grijă ca nu cumva s-o sperie. Călugărul îi zise 
atunci: 

— Înţelepţește ai grăit, copila mea; drept care m-oi 
înţelege cu Arhanghelul să-ţi facem voia întocmai. Dar ar 
mai fi ceva: domnia-ta ai putea să-mi faci un mare bine 
mie, fără să dai nimica în schimb: și anume să-ţi dorești ca 
Arhanghelul să vie înveșmântat în trupul meu. Și binele ar 
sta într-asta, că el mi-ar scoate sufletul din trup, l-ar pune 
în rai, în trupul meu s-ar vâri el și apoi, atâta vreme cât el 
va sta cu dumneata, sufletul meu va sta în rai. 

Madonna, nătăfleaţă, făcu atunci: 

— Așa să fie; în schimbul ciomăgelii pe care ai îndurat-o 
din pricina mea, se cade să ai parte de această mângâiere. 

— Atunci la noapte, doamnă, grăi călugărul, ai grijă și 
lasă poarta descuiată ca să pătrundă Arhanghelul. Căci 
dacă vine în chip de om, precum de bună seamă vine, nici 
n-ar putea să intre altfel decât ca oamenii, pe ușă. 

Femeia îi răspunse c-avea să facă întocmai; iar după ce 
se duse popa, se apucă de bucurie să facă atâta tărăboi, de 
nu-i mai ajungea, să fie cu iertare, nici curul la cămașă, 
părându-i-se o veșnicie până să vină Arhanghelul. 

Călugărul în schimb, gândindu-se că-n noaptea aceea s- 
ar fi căzut să facă pe cavalerul cu femeia și nicidecum pe 
Arhanghelul, ca să se ţină bine-n șa, se apucă să se 
îndoape cu dulciuri și acadele. Apoi, de îndată ce înnoptă, 
cu învoirea starețului, se duse c-un tovarăș în casa unei 
prietene, de unde își mai luase zborul și într-alte rânduri 
când pornea să umble după fuste. De acolo, când i se păru 

că vremea e potrivită, se duse deghizat până la casa 
doamnei și, strecurându-se înăuntru, se preschimbă în 
arhanghel cu niște fleacuri de podoabe pe care și le luase 
anume, și, urcând la dânsa sus, intră în odaia ei. Femeia, 
cum dădu cu ochii de alba arătare, îngenunche în faţa ei și 
Arhanghelul, blagoslovind-o, o ridică de jos și-i făcu semn 
să intre în pat. Dânsa, grăbită să-l asculte, făcu ce-i 
poruncise, iar îngerul numaidecât se cuibări și el lângă 
supusa-i credincioasă. 

Era frate Alberto acesta bărbat frumos la trup, bine 
legat și zdravăn, drept care aflându-se alături de jupânița 
noastră - care era și ea gingașă ca mătasea la trup și 
tinerică - purtându-se altminteri de cum i se purta 
bărbatul, de multe ori în noaptea aceea zbură fără de aripi, 
de care lucru și femeia fu foarte mulțumită. Și printre 
multe altele îi spuse și-o grămadă de lucruri despre slava 
lăcașului ceresc. Apoi, când se crăpă de ziuă, după ce 
puseră la cale când să mai vină într-acolo, călugărul ieși 
din casă, cu aripi și podoabe, și-și întâlni tovarășul, căruia 
slujnica femeii, ca nu cumva să-i fie frică să doarmă singur, 
îi ţinuse mai toată noaptea de urât. 

A doua zi femeia, de îndată ce mâncă de amiază, luându- 
și cu sine slujnica, se duse la călugăr să-i ducă vești de la 
Arhanghel și-i povesti tot ce auzise din gura lui despre 
lăcașul de veci, ba pe deasupra mai adăugă și de la dânsa o 
seamă de năzbâtii. La care toate, popa îi zise: 

— Eu nu știu cum ţi-ai petrecut domnia-ta cu el: atâta 
știu că astă-noapte, după ce-a coborât la mine și eu i-am 
spus ce mă rugaseși, mi-a dus de îndată sufletul la loc de 
tihnă și verdeață, în mijlocul atâtor flori și atâtor trandafiri 
cât nu s-au mai văzut nicicând aicea pe pământ; și pân' la 
zori de zi am stat pe-un loc frumos cum nu mai este altul. 
Habar n-am între acestea ce s-a ales de trupul meu. 

— Da' nu ţi-am spus? grăi femeia. Trupul domniei-tale, 
cu Arhanghelul Gavril, cât e de lungă noaptea mi l-am ţinut 
în braţe eu. Şi dacă nu mă crezi, te uită sub ţâţa stângă, că 

acolo așa de tare l-am sărutat pe Arhanghel, c-o să-ţi 
rămână semn mai multe zile în șir. 

Călugărul îi zise atunci: 

— Apăi să știi c-oi face azi ce n-am făcut de nu știu când: 
m-oi dezbrăca adică, să văd de spui adevărat. 

Și după ce mai îndrugă o droaie de prostii, într-un târziu 
femeia se întoarse mulțumită acasă, iar frate Alberto, în 
chip de arhanghel, veni de multe ori la dânsa, fără să 
întâmpine opreliști. 

Ci într-o bună zi, pe când madonna Lisetta ședea de 
vorbă c-o cumătră despre frumuseţe, ca să-i arate 
celeilalte că frumuseţea ei n-are pereche în lume, ca una 
ce călca în gropi de proastă ce era, grăi: 

— Ehei, de-ai ști tu cui i-s dragă cu frumuseţea mea, nici 
pâs n-ai cuteza să spui de toate celelalte. 

Cumătra, care o cunoștea, dorind să afle cui, îi zise: 

— Așa o fi! Da' totuși, dacă nu știi cine-i, nu-ţi vine să te 
încrezi așa cu una, cu două. 

Atuncea jupâniţa noastră, care apucă ușor momeală, 
făcu: 

— Cumătră, treaba asta la drept vorbind nu prea-i de 
spus, că cel de mi-e ibovnic e chiar Arhanghelul Gavril, 
care mă are dragă ca pe ochii lui din cap, de aceea fiindcă 
zice că nu s-a mai văzut femeie mai frumoasă ca mine în 
toată lumea asta. 

Cumătra era cât p-aci să izbucnească în râs, dar, ca s-o 
îndemne să mai spună, se stăpâni și-i zise: 

— Pe legea mea, de ţi-e ibovnic Arhanghelul Gavril și el 
ţi-a spus așa, așa trebuie să fie. Da' eu credeam că îngerii 
nu fac lucruri din astea. 

— Ba iaca te înșeli, cumătră; pe patimile lui Cristos îţi 
jur că face chiar mai bine decât bărbatul meu și zice că și- 
acolo sus se face tot așa. Da' fiindcă eu îi par mai mândră 
ca oricare alta de prin cer, s-a îndrăgostit de mine și vine 
chiar destul de des să-mi ţie de urât. Ei, ce mai zici de 
asta? 

Cumetrei, după ce plecă, i se păru că-n veci n-o să apuce 
ceasul să poată povesti și aiurea năzbâtiile acelea. Şi 
aflându-se la o petrecere cu alte doamne dimpreună, se 
puse să le spună de la început toată întâmplarea. Femeile 
le-o povestiră dintâi bărbaţilor și apoi altor cumetre, 
acelea altora, și-așa, în mai puţin de două zile, vuia toată 
Veneţia de întâmplarea aceasta. Povestea ajunse însă și la 
cumnaţii doamnei, care, fără să-i spuie ei nimica, își puseră 
în gând să puie mâna pe arhanghel și să-l încerce ei de știe 
ori nu să zboare. Drept care nopţi de-a rândul se puseră la 
pândă că să-i aţină calea. 

Din întâmplare însă, călugărul află și el niscaiva zvonuri 
despre aceasta, și ca s-o certe pe femeie că nu-și ţinuse 
gura, se duse într-o noapte acolo; dar n-apucă nici barem 
să se dezbrace bine, când rudele femeii, care-l văzuseră 
venind, se năpustiră asupra ușii de la odaie, s-o deschidă. 
Călugărul simţindu-i și pricepând de cine-i vorba, se ridică 
în picioare și fiindcă n-avea încotro, deschise o fereastră 
care dădea spre Canal Grande și se aruncă în apă. lar apa 
fiind adâncă și el știind bine să înoate, scăpă nevătămat. 
Apoi, trecând înot de cealaltă parte, intră degrabă într-o 
casă pe care o găsi deschisă și se rugă de-un om de treabă 
care se afla înăuntru să-l scape de la moarte, de dragul lui 
Cristos; iar ca să-i deslușească de ce se afla pe-acolo, la 
ceasul acela în pielea goală, îi ticlui la repezeală o 
strașnică minciună. Omul, răzbit de milă, cum tocmai sta 
să plece c-o treabă oarecare, îl puse în patul lui și-i spuse 
să aștepte până ce avea să se întoarcă. Apoi îl încuie în 
casă și el plecă într-ale sale. Cumnaţii doamnei dând buzna 
în odaie, văzură că arhanghelul își luase zborul către 
ceruri, lăsându-și aripile acolo. Din care pricină, mânioși 
de atare păcăleală, se apucară s-o înjure în chip și fel pe 
cumnăţică și-n cele de pe urmă, lăsând-o îndurerată, se 
întoarseră acasă cu boarfele arhanghelului. 

Or, între acestea, cum afară se luminase de ziuă, 
aflându-se omul de treabă care-i dăduse adăpost 

călugărului pe podul zis Rialto, află din gura altora că 
Arhanghelul Gavril se pogorâse peste noapte ca să se culce 
cu Lisetta și că, cumnaţii ei găsindu-l, arhanghelul de frică 
se azvârlise în canal și nimeni nu știa acum ce se alesese 
de ibovnic. Cum auzi una ca asta, omul își dete seama că 
cel pe care-l găzduise trebuia să fie arhanghelul. Și 
întorcându-se acasă, îl cunoscu de îndată și după multă 
târguială se învoi să-l scape de rudele femeii cu preţul a 
cincizeci de ducați de aur, pe care popa ar fi trebuit să-i 
dea numaidecât. Și după ce luă banii, dorind călugărul să 
plece, omul îi zise: 

— Nu e chip să ieși altminterea de aici, de nu te învoiești 
să faci precum ţi-oi spune eu. Noi pregătim o serbare, la 
care fiecare aduce fie un om în chip de urs, fie în chip de 
om sălbatic, care una, care alta, și în piaţa lui San Marco e 
rânduită o vânătoare, cu care apoi sfârșește petrecerea și 
după aceea tot omul merge unde-i place, fiecine cu ce-a 
adus. Acu, până ce n-o ajunge să prinză careva de veste că 
ești aici, de te învoiești să vii cu mine într-acest chip, eu te 
pot duce unde vrei; altminteri nu prea văd cum ai putea să 
ieși din casă fără să fii recunoscut. Că rudele femeii, 
dându-și cu socoteala că trebuie să te afli pe-aici pe 
undeva, au împânzit tot locul cu străji ca să te înhaţe. 

Deși nu-i prea plăcea călugărului treaba asta, de frica 
rubedeniilor se hotări s-o facă totuși și, arătându-i unde 
vroia să fie dus, îi spuse omului să-l ducă oricum, numai să- 
l scape. 

Omul, după ce-l unse din cap până-n picioare cu miere 
de albine, îl tăvăli prin puf, îi puse un lanţ de gât, un 
obrăzar pe faţă și îi dădu să ţie într-o mână o bâtă 
noduroasă, iar în cealaltă doi dulăi aduși de la măcelărie. 
Apoi trimise la Rialto pe un om să strige prin mulțime că 
cei care pofteau să-l vadă pe Arhanghelul Gavril n-aveau 
decât să meargă în piaţa lui San Marco (asta se cheamă 
cinste și omenie la Veneţia!). Apoi, la câtva timp, îl scoase 
afară pe călugăr, și ţinându-l de lanţ din spate, se porni cu 

el în văzul tuturor, c-un tărăboi neînchipuit de glasuri ce 
strigau: „Cine-i acela? Cine e?” Intr-acest chip ajunse în 
piaţa care gemea de lume, căci se adunaseră acolo, pe 
lângă cei veniţi cu el și alţii o mulţime chemaţi de pe Rialto 
anume ca să-l vadă pe Arhanghelul Gavril. Ajuns în piaţă, 
omul nostru îl duse pe sălbatic pe-un loc mai ridicat, unde-l 
legă de-un stâlp, făcându-se vezi Doamne c-așteaptă 
vânătoarea. lar între acestea, roiuri de muște și tăuni, 
simțind pe aproape mierea, se apucară a-l necăji amarnic 
pe călugăr. Omul, când socoti că piaţa e numai bine plină, 
făcându-se că vrea să scoată lanţul de la gâtul cuvioșiei 
sale, îi trase obrăzarul de pe faţă și zise: 

— Domnilor, fiindcă mistrețul nu se arată și vânătoarea 
nu se ţine, ca să nu ziceţi c-aţi venit degeaba până-n piaţă, 
iaca v-arăt aicea pe Arhanghelul Gavril, care pogoară 
noaptea din ceruri pe pământ spre mângâierea femeilor 
venețiene. 

De îndată ce-i fu smuls obrăzarul, călugărul fu cunoscut 
și tot norodul se apucă să ţipe în gura mare, strigându-i 
vorbe de ocară și suduindu-l cum nicicând nu s-a mai 
pomenit să fie suduit un om de teapa lui; și care cum putea 
cu ce-i cădea sub mână îl împroșca în faţă. Într-acest chip 
îl ţinură câteva ceasuri încheiate, până ce întâmplarea făcu 
ca vestea să ajungă și la ceilalți călugări, care, sculându-se 
degrabă, nu mai puţin de șase veniră să-l înhaţe și, 
azvârlindu-i iute un anteriu în spate, îl dezlegară și-o 
porniră cu el spre mănăstire, în zarva îndrăcită ce le călca 
pe urme; și acolo, întemnițându-l, se zice că și-a dat 
sfârșitul după o viaţă chinuită. 

lată în ce chip spurcatul ăsta, care era ţinut de bine și 
nu era crezut nici barem când se da la rele, a cutezat să 
facă pe Arhanghelul Gavril și apoi, din înger ce era, 
schimbându-se în sălbatic, până la urmă a ajuns - 
batjocorit și ocărât pe drept cuvânt de toată lumea să-și 
plângă în zadar păcatele făcute. Ci, deie Dumnezeu, așa 
cum a păţit-o el, să o paţă și ceilalţi care-s de teapa lui. 

POVESTEA A TREIA 


Trei tineri iubesc trei surori și fug cu ele în Creta; cea 
mai mare își omoară iubitul din gelozie; mijlocia o 
scapă de la moarte, culcându-se cu ducele din Creta, 
dar e omorâtă de iubitul ei, care fuge apoi cu cea mai 
mare; al treilea tânăr cu mezina sunt învinovăţiţi de 
omor și, prinși fiind, de frica morții, mărturisesc în silă; 
la urmă îi cumpără pe paznici, pleacă la Rodos fără un 
ban și acolo mor în sărăcie. 


Filostrato, auzind sfârșitul poveștii spuse de Pampinea, 
rămase o vreme îngândurat și apoi îi zise așa: 

— Povestea dumitale mi-a fost pe plac către sfârșit, căci 
am găsit în ea un strop de bine și adevăr; dar altfel, tot 
cuprinsul ei a fost mult prea hazliu și, drept să-ți spun, mi- 
ar fi plăcut mai mult să nu fi fost așa. 

Pe urmă, întorcându-se către Lauretta, îi spuse: 

— Doamnă, urmează dumneata șirul poveștilor, cu alta, 
mai bună decât asta, de este cu putinţă. 

Lauretta răspunse râzând: 

— Prea multă asprime dovedești faţă de cei îndrăgostiţi, 
dorindu-le mereu numai sfârșit nenorocit. Dar, ca să-ţi fac 
pe voie, am să vă spun o istorioară în care trei perechi de 
îndrăgostiţi sfârșesc cu toţii rău, fără s-ajungă barem să 
guste din belșug plăcerile iubirii. 

Și, zicând astfel, începu: 

— Tinere doamne, precum puteţi băga de seamă și voi, 

cu multă ușurință, orice deprindere urâtă se întoarce 
înspre paguba aceluia ce-o are și adeseori și-a celorlalţi; 
iar dintre aceste apucături aceea care ne târăște mai fără 
frâu către primejdii socot că e mânia. Mânia nu e altceva 
decât o pornire pripită și necugetată, pe care o aţâţă în noi 
durerea ce ne răpește judecata și ne orbește ochii minţii, 
stârnind în sufletele noastre zbucniri de furie pătimașă. Și, 
deși ea îi stăpânește destul de des și pe bărbaţi - pe unii 
mai mult, pe alţii mai puţin - cu toate acestea la femei e 
mai păgubitoare și mai adesea întâlnită, căci focul ei se 
aprinde în ele mai lesne ca-n bărbaţi, văpaia ei arde mai 
spornic și mult mai greu le ţine-n loc când s-au dezlănţuit o 
dată. Și lucrul nu e de mirare; căci, dacă stai să te 
gândești, focul, prin însăși firea lui, se aprinde mai ușor 
când dă de lucruri mai firave, mai moi și mai ușoare, decât 
când dă de piatră sau lucruri și mai trainice. lar noi 
femeile - să nu ne-o ia în nume de rău bărbaţii - suntem 
mai gingașe ca ei și mult mai schimbătoare. De aceea - 
știindu-ne pe noi, prin însăși firea noastră, mai înclinate 
spre mânie și știind de asemeni că blândeţea și bunătatea 
noastră aduc doar bucurie și liniște bărbaţilor cu care 
vieţuim alături, pe câtă vreme furia și răbufnirile mâniei 
sunt pururea prilej de certuri și necazuri - spre a ne feri de 
ele cu suflet cât mai dârz, am să vă povestesc acum, 
precum spuneam și adineauri, povestea de iubire a trei 
băieţi și trei copile, care au sfârșit cu toţii rău din pricina 
mâniei uneia dintre fete. 

Marsilia, precum știți, se află așezată pe malul mării, în 
Proventa, și-i un oraș străvechi și mândru, care a adăpostit 
pe vremuri un număr mult mai mare de negustori cu 
greutate și bogătași decât i-e dat să adăpostească astăzi. 
Or, printre acești neguţători se afla unul pe nume Narnald 
Cluada, om de rând prin naștere, dar altfel negustor cinstit 
și om de toată încrederea, din cale-afară de avut în bani 
peșin, moșii și case, care avusese cu nevasta mai mulţi 
copii, și dintr-aceștia trei erau fete și de ani mai vârstnice 


368 


decât băieţii. Două din ele, gemene, aveau vreo 
cincisprezece ani, iar cea de-a treia paisprezece; și-acu 
părinţii lor se pregăteau să le mărite și alta n-așteptau 
decât să vie acasă Narnald, care plecase cu mărfurile sale 
în Spania. Pe fete le chema, pe cele mari Ninetta și 
Maddalena, iar pe-a treia Bertella. De Ninetta se 
îndrăgostise pătimaș un tânăr, pe nume Restagnone, care, 
deși sărac, era vlăstar de neam; și fiindcă fata îl iubea și 
dânsa pe băiat, cei doi făcură ce făcură și până mai la 
urmă, fără să-i știe nimeni, ajunseră să-și facă parte din 
bucuriile iubirii. 

Acu, trecuse la mijloc destulă vreme de când ei se 
bucurau astfel, când se întâmplă ca alţi doi tineri, unul pe 
nume Folco, iar celălalt Ughetto, murindu-le părinţii și 
rămânând foarte bogaţi, să se îndrăgostească și ei, unul de 
Maddalena, iar celălalt de Bertella. Restagnone, aflând de 
la Ninetta de dragostea celor doi tineri, se hotări în sinea 
lui să facă astfel încât, prin ei și prin iubirea lor, să ajungă 
și el la mai bine. De aceea, împrietenindu-se cu tinerii, îi 
mai ducea din când în când cu rândul său deodată să-și 
vadă fiecare iubita; și într-o bună zi, când socoti că 
prietenia îi apropiase îndeajuns, îi chemă pe amândoi la el 
acasă și le spuse după cum urmează: 

— Dragi prieteni, întâlnirile și prietenia noastră v-au 
dovedit cu limpezime cât e de mare dragostea pe care o 
simt faţă de voi, de dragul cărora aș fi gata să fac orișice 
lucru, întocmai cum l-aș face și pentru mine însumi. Și 
fiindcă-mi sunteţi așa dragi, vreau să vă spun și vouă ce 
mi-a venit în minte, astfel încât tustrei să hotărâm cum e 
mai bine. Voi, dacă nu minţiţi și dac-am priceput eu bine 
felul cum vă purtaţi de la o vreme încoace, vă prăpădiţi cu 
zile de dragul celor două fete pe care le iubiţi, iar eu de 
dragul celeilalte. Acestei suferinţe, de vă învoiţi și voi, eu i- 
am găsit leac dulce și iată anume care; voi sunteţi tineri și 
bogaţi, ceea ce eu nu sunt, iar de-aţi cădea la învoială să v- 
adunaţi averile și banii voștri la un loc, făcându-mă părtaș 

la ele alăturea de voi, și dacă am hotărî apoi în care parte 
a lumii să ne așezăm spre a vieţui plăcută viaţă lângă fete, 
eu făr' de greș mă leg să fac astfel încât surorile să ne 
însoțească oriunde am vrea, cu mare parte din avutul și 
moștenirea părintească, în locul acela apoi, fieștecare cu 
aleasa, trăind ca fraţii împreună, putea-vom vieţui mai 
fericiți ca orișicare pe faţa pământului. Rămâne acum la 
voia voastră să hotărâți de vreţi ori nu s-ajungeţi fericiţi. 

Tinerii, care amândoi se perpeleau de dor și drag, 
văzând c-ar fi putut ajunge să-și aibă fiecare aleasa, nu 
osteniră mult până să ia o hotărâre și-i spuseră lui 
Restagnone că, dacă așa s-ar fi întâmplat precum zicea, ei 
erau gata s-o facă și pe asta. Cu acest răspuns din partea 
lor, Restagnone se întâlni peste câteva zile cu Ninetta, la 
care nu putea ajunge decât cu mare greutate; și, după ce 
șezu o vreme cu ea, se apucă să-i spuie câte vorbise cu 
băieţii, trudindu-se să facă astfel, încât s-o ispitească. Și 
nu-i fu greu, căci fata dorea mai tare decât el să vieţuiască 
împreună, fără să aibă a se teme; de aceea, răspunzându-i 
de bunăvoie că primește și că surioarele și ele mai cu 
osebire într-aceasta ar fi făcut pe voia ei, îl îndemnă să 
pregătească, și cât mai iute încă, tot ce făcea trebuinţă 
pentru plecarea lor. Restagnone, întorcându-se la cei doi 
tineri, care mereu îl îndemnau să facă ce făgăduise, le 
spuse că din partea fetelor treaba era ca și făcută. Și 
hotărându-se între ei să plece câteșișase în Creta, vândură 
case și moșii, sub cuvânt că vor să se apuce cu banii aceia 
de negoţ, și, preschimbându-și tot avutul în bani peşin, își 
cumpărară o corabie de cele iuți ca vântul și, căptușind-o 
bine cu toate cele trebuitoare, se puseră s-aștepte sorocul 
hotărât. 

Ninetta pe de altă parte, care știa la ce râvnesc 
surioarele amândouă, stârni cu vorbe dulci în ele atâta dor 
de ducă, încât li se părea o veșnicie pân' s-ajungă să-și 
vază visul împlinit. Drept care, când veni și noaptea 
sorocită plecării, fetele câteșitrele, după ce descuiară o 

ladă grea și mare de-a părintelui lor și scoase dintr-însa 
bani mulţi și multe nestemate, le luară asupra lor și, 
strecurându-se din casă pe ascuns, precum li se spusese, 
se întâlniră cu băieţii. Apoi, fără zăbavă, urcându-se în 
corabie cu dânșii dimpreună, lăsară vâslele în apă și o 
porniră în larg. În seara următoare, fără popas pe nicăieri, 
ajunseră la Genova și acolo pentru prima oară proaspeţii 
amanți gustară din plăcerile și roadele iubirii. Pe urmă, 
după ce-și împrospătare merindele de pe corabie, plecară 
mai departe și-n mai puţin de-o săptămână, trecând din 
port în port, ajunseră în Creta, fără peripeții. Acolo își 
cumpărară moșii frumoase și întinse, clădind pe ele, nu 
departe de Candia, palate mândre, plăcute și încăpătoare. 
Apoi, ţinând pe lângă dânșii slujitorime multă, cu cai, cu 
șoimi și câini, se puseră pe veselie, petreceri și ospeţe, 
trăind pe picior mare cu doamnele împreună, drept cei mai 
fericiţi oameni de pe faţa pământului. 

Or, petrecând ei astfel, se întâmplă (precum vedem că se 
întâmplă zilnic cu lucrurile care-ţi plac și din care dacă ai 
prea mult ajungi să ţi se facă lehamite de ele), se întâmplă 
ca Restagnone, care o iubise mult odinioară pe Ninetta, 
având-o acum la îndemână, fără prilej de bănuială, să 
înceapă să se sature de ea și prin urmare să n-o mai 
iubească. Și cum la o petrecere se nimeri să-i cadă dragă o 
fată de prin partea locului, frumoasă și de neam, se apucă 
s-o urmărească, ţinându-se de capul ei, și pentru ea începu 
să deie ospeţe peste ospeţe, văzându-se din cale-afară de 
darnic și curtenitor. Ninetta, dându-și seama, prinse a 
nutri față de dânsul o gelozie așa cumplită, încât bărbatul 
nu putea să facă un pas fără ca ea să nu afle de îndată și 
apoi să-l cătrănească pe el, dar și pe dânsa, cu sfadă și cu 
vorbe grele. Şi așa, după cum belșugul aduce după sine 
sila, iar roadele oprite atâta însutit dorinţa, la fel și 
cătrăneala Ninettei nu făcea decât să aţâţe în Restagnone 
văpăile iubirii. Și într-o bună zi, fie că Restagnone o înșelă 
cu fata aceea, fie că n-o înșelă, Ninetta, aflând de cine știe 

unde, fu sigură de treaba asta. Drept care la început căzu 
la mare întristare, apoi din întristare la ciudă și mânie și-n 
cele de pe urmă, lăsându-se în prada furiei, își preschimbă 
iubirea în ură neîmblânzită faţă de Restagnone și, orbită 
cum era de furie, se hotări să spele prin moartea lui ocara 
ce socotea că i-o făcuse. De aceea, dând peste o grecoaică 
bătrână, mare meșteră în băuturi otrăvitoare, o înduplecă 
cu daruri și fel de fel de promisiuni să-i facă o apă 
ucigătoare, pe care într-o seară, fără a mai sta pe gânduri, 
i-o dădu s-o bea lui Restagnone, care venise încălzit și 
căruia nici barem prin minte nu-i trecea să se păzească 
chiar de ea. Și apa aceea otrăvită avu atari puteri că pân' 
la zi îl și ucise. Aflând de moartea lui, Folco și cu Ughetto 
împreună cu iubitele lor, fără să știe că murise otrăvit, îl 
plânseră amarnic, cu Ninetta împreună, și-i rânduiră apoi 
cinstită îngropăciune. 

Dar la vreo câteva zile după aceea, bătrâna care îi 
meșterise  Ninettei apa otrăvită, pe urma unei alte 
fărădelegi fu prinsă și, pusă fiind la cazne, printre alte 
nelegiuiri o mărturisi și pe asta, vădind cu de-amănuntul 
cum se întâmplase treaba. Drept care ducele Cretei, fără 
să spuie nimănui nimic, împrejmui într-o noapte pe ascuns 
palatul lui Folco și fără nici o împotrivire sau zarvă o 
prinse pe Ninetta și-o duse apoi cu el. Din gura ei pe urmă, 
fără s-o chinuie de fel, află la repezeală tot ce vroia să știe 
despre omorul înfăptuit. Folco și Ughetto, aflând în taină 
de la duce pricina pentru care fusese prinsă Ninetta - și de 
la ei aflând apoi și fetele - se necăjiră peste poate de 
pacostea aceasta. De aceea se apucară să facă fel și chip 
numai s-o scape pe Ninetta de rug, căci socoteau că 
aceasta are să-i fie osânda, ca una care o meritase cu vârf 
și îndesat; dar toată truda lor se dovedi zadarnică, căci 
ducele se arătă nestrămutat în hotărârea de-a face pe 
deplin dreptate. Văzând acestea Maddalena, care era fată 
frumoasă și-n jurul căreia de mult se învârtea ducele 
Cretei, fără s-o poată îndupleca să-i facă cât de cât în voie, 

gândindu-se că dacă ar fi să-i stâmpere dorinţa ar izbuti să- 
și scape sora, îi trimise vorbă printr-un om de încredere, 
zicând că-i gata să-l asculte, de se învoiește și el la două 
lucruri și anume: întâi și întâi să-i dea înapoi surioara, 
teafără și izbăvită de orișice primejdie, și în al doilea rând 
să ţină în mare taină toată povestea asta. Ducele, auzind ce 
vorbă îi trimite fata, fu foarte mulţumit și, după ce stătu pe 
gânduri cam multișor, tot chibzuind s-o facă, să n-o facă, 
într-un sfârșit se hotări și-i spuse solului că-i gata să facă 
după cum poftește. 

Drept care într-o noapte, după ce porunci, cu învoirea 
Maddalenei, să fie aduși la curte Ughetto și cu Folco, spre 
a le cere, chipurile, să spuie tot ce știu despre omorul cela, 
se duse pe ascuns ca să-și petreacă noaptea în casa lor cu 
Maddalena. Și prefăcându-se dintâi c-avea de gând în 
noaptea aceea s-o azvârle pe Ninetta în mare c-o piatră 
după gât, o luă cu el la Maddalena și i-o dădu în schimbul 
nopţii pe care o petrecu cu dânsa. lar dimineaţa, la 
plecare, se rugă de ea să îngăduie ca noaptea aceea, care 
fusese cea dintâi, să nu fie și cea din urmă, rugând-o 
totodată s-o ducă pe Ninetta aiurea, ca să nu fie totuși silit 
s-o osândească. 

A doua zi de dimineaţă Folco și cu Ughetto, care - într- 
acestea auzind că peste noapte fata fusese azvârlită în 
mare - crezură cu adevărat că așa se întâmplase, fură 
lăsaţi în libertate. Și întorcându-se acasă cu gând să-și 
mângâie iubitele de moartea surorii lor, Folco își dete 
seama că fata se afla acolo, deși sărmana Maddalena se 
străduise s-o ascundă pre cât știu mai bine. Tânărul se 
miră nespus de una ca aceasta și apoi, căzând la bănuieli 
(căci auzise ceva zvonuri că ducele pusese ochii pe 
Maddalena lui), o întrebă cum de Ninetta se afla 
nevătămată acasă. Maddalena urzi un basm întreg spre a-i 
tălmăci întâmplarea, dar el, bănuitor din fire, nu se lăsă 
minţit și o sili până la urmă - după ce fata se încâlci în 
vorbe fără șir - să-i spună adevărul. Și atunci, răpus de 

suferință și năucit de furie, tânărul trase spada și-o omori 
pe loc, fără să ţină seama de rugăminţile femeii. Apoi, de 
frica ducelui și-a judecății sale, lăsând-o moartă în odaie se 
duse la Ninetta și, prefăcându-se voios, îi zise: 

— Haidem iute pe unde-am hotărât cu Maddalena să te 
duc, ca nu cumva să încapi iarăși pe mâna ducelui. 

Ninetta îi dădu crezare și, cum în teama ei dorea să 
plece cât mai iute, nu-și mai luă rămas bun de la surioară, 
ci se porni de îndată la drum cu Folco în toiul nopţii. Și cu 
puţinii bani pe care Folco îi luase în grabă, se duseră pe 
malul mării și se urcară într-o barcă, cu care apoi nimeni 
nu știe nici până azi unde au ajuns. 

A doua zi, Maddalena fiind găsită moartă, se aflară unii 
care, din pizmă faţă de Ughetto, se duseră degrabă și îl 
pârâră ducelui; iar ducele, care o iubise mult pe biata 
Maddalena, repezindu-se ca ieșit din minţi acasă la 
Ughetto, puse mâna pe el și pe iubita lui și îi sili pe ei - 
care nu știau încă nimic de cele petrecute, adică de 
plecarea lui Folco și-a Ninettei - să se învinovăţească 
singuri de moartea Maddalenei. Din care pricină cei doi, 
temându-se pe drept cuvânt să nu fie osândiţi cu moartea, 
făcură ce făcură și-și cumpărară paznicii cu niște bani pe 
care anume și-i ascunseseră acasă ca să și-i aibă la nevoie. 
Apoi, cu dânșii dimpreună, fără să-și poată lua în graba 
aceea mai nimic dintr-ale lor, urcându-se într-o barcă, 
fugiră peste noapte la Rodos, unde apoi trăiră, dar nu prea 
multă vreme, în sărăcie și mizerie. 

lată așadar la ce i-a dus pe ei și pe ceilalți mânia oarbă a 
Ninettei și dragostea lui Restagnone. 

POVESTEA A PATRA 


Gerbino, calcând făgăduinţa dată de regele Guiglielmo, 
bunicul lui, atacă o corabie a regelui din Tunis, ca să-i 
răpească în silă pe una din copile; fata e omorâtă de 
cei de pe corabie, Gerbino îi omoară pe ucigașii ei și-n 
cele de pe urmă e omorât și el. 


După ce-și isprăvi povestea, Lauretta rămase tăcută, în 
timp ce toţi ceilalţi se tânguiau ei în de ei de jalea 
îndrăgostiţilor, învinuind care mânia cea oarbă a Ninettei, 
care una, care alta, până când regele, parcă trezit din 
gânduri grele și adânci, își ridică obrazul și îi făcu semn 
Elisei să spună mai departe. Iar dânsa începu smerită: 

— Plăcute doamne, mulţi sunt aceia care cred că 
dragostea se aprinde în noi numai și numai din priviri și ca 
atare își bat joc de toţi ceilalți care socotesc că poţi să te 
îndrăgostești și numai după auzite; dar eu, prin istorioara 
pe care am de gând s-o spun, am să vă dovedesc, și încă 
limpede de tot, ce mult se înșală aceștia și din cuprinsul ei 
o să vedeţi nu numai de ce-i în stare faima - căci tinerii din 
basmul meu nu s-au văzut nicicând - dar veţi vedea de 
asemenea și ce cumplită moarte le-a rânduit la amândoi. 

Guiglielmo al doilea, regele Siciliei, după câte spun 
sicilienii, a avut doi copii: un băiat pe nume Ruggieri și-o 
fată pe nume Gostanza. Ruggieri, murind înaintea 
părintelui său, lăsă pe urma lui un băiețaș, pe care îl 
chema Gerbino și care, crescut cu grijă de bunic, în scurtă 

vreme se făcu o frumuseţe de băiat, vestit prin vitejia lui și 
multa-i curtenie. Renumele băiatului, trecând hotarele 
Siciliei și colindând pământul, ajunse și în Berberia, care la 
vremea aceea plătea tribut Siciliei, unde se lăţi ca focul. Și 
acolo, faima vitejiei și-a curteniei lui Gerbino ajunse 
printre alţii și la urechea unei fete de-a regelui din Tunis, 
care, pre câte povesteau toţi cei care o văzuseră, era poate 
făptura cea mai frumoasă și mai mândră din câte zămislise 
firea, cea mai aleasă întru deprinderi și cu o inimă de aur. 
Or, fata asta, care sta și asculta cu drag povești despre 
viteji, adăposti în gând și suflet minunile de vitejie 
înfăptuite de Gerbino cu atâta dragoste, încât, cercând să 
și-l închipuie cum arăta aievea, se îndrăgosti de el cu 
patimă și, drept aceea, cu mai mult drag decât oricine 
vorbea de el și-i asculta pe ceilalți vorbind despre el. Pe de 
altă parte faima fetei și-a frumuseţii ei, purtată dintr-o ţară 
într-alta, pătrunse și-n Sicilia și nu degeaba ajunse pân' la 
urechea lui Gerbino, vărsându-i bucurie în suflet; căci după 
cum copila se îndrăgostise de băiat, la fel se îndrăgosti și 
dânsul de copilă. Și dornic cum era s-o vadă, până să-i iasă 
în cale prilej cinstit de a-i cere bătrânului să plece în Tunis, 
se tot rugă de prietenii care plecau acolo să facă fel și chip 
numai să-i spuie fetei că el o îndrăgește în taină și să-i 
aducă vești la întoarcere de la iubită. Or, unul dintre solii 
aceștia, punând la cale treaba cu multă dibăcie, făcu pe 
negustorul și sub cuvânt că-i duce fetei să vadă niște 
giuvaeruri, mărturisindu-i dragostea ce i-o purta Gerbino, 
îi spuse că el însuși, cu toate ale lui, i se așterne la 
picioare. Fata primi voioasă și solul și solia și, 
răspunzându-i că-l iubea și dânsa pe Gerbino cu aceeași 
dragoste, îi trimise, drept mărturie a celor spuse, unul din 
cele mai frumoase giuvaeruri ale ei. Gerbino primi darul cu 
nesfârșită bucurie și printr-același sol îi scrise în mai multe 
rânduri și îi trimise daruri scumpe, înţelegându-se cu ea 
să-și lege vieţile împreună, de soarta le-ar fi hărăzit și 
bucuria aceasta. 

Într-acestea, cum povestea se cam tărăgăna, iar fata cu 
Gerbino ardeau de dragoste și dor, se întâmplă ca regele 
din Tunis să o mărite pe copilă după regele din Granada. 
De care lucru dânsa se întristă din cale-afară, gândindu-se 
că măritișul, nu numai c-o ducea departe, cale de mii de 
poște de dragul ei, dar pe deasupra o și înstrăina de el 
aproape pe de-a-ntregul; de aceea, dacă ar fi putut, ea 
bucuroasă ar fi fugit din casa părintească și s-ar fi dus la 
el, numai și numai ca să scape de toată treaba asta. Pe de 
altă parte, tânărul, prinzând și el de veste, se chinuia 
sărmanul nu mai puţin decât copila și-și frământa adesea 
mintea ca să găsească un mijloc de-a o răpi cu sila, de s-ar 
fi întâmplat să plece la bărbatul ei pe mare. 

Ci regele din Tunis, aflând niscaiva zvonuri despre 
iubirea lui Gerbino și hotărârea lui, cum se temea de el, 
știindu-l puternic și viteaz, când veni vremea să-și 
pornească fata la drum pe mare, trimise vorbă regelui 
Guiglielmo și-i spuse că de treaba asta n-avea de gând să 
se apuce decât cu încredințarea lui că nici Gerbino și nici 
alţii, plătiţi de el, nu s-ar fi pus să îi aţie calea. Regele 
Guiglielmo, care era bătrân și n-auzise nici o vorbă despre 
iubirea lui Gerbino, fără să-și poată închipui că din această 
pricină i se cerea făgăduinţa, cu dragă inimă o dădu și-n 
semn de legământ îi trimise regelui din Tunis o mănușă. 
Acesta, după ce primi făgăduinţa regelui, porunci să i se 
pregătească în portul Cartaginei o corabie mare și 
frumoasă, înzestrată cu toate cele de trebuinţă acelora ce 
aveau să plece, împodobită și gătită ca să-și trimită fata cu 
dânsa în Granada; apoi se puse să aștepte vreme potrivită 
călătoriei. Fata, care știa de toate astea, trimise la Palermo 
pe ascuns un slujitor și-i porunci să dea bineţe frumosului 
Gerbino din partea ei și apoi să-i spuie că ea urma să plece 
foarte curând către Granada; de aceea, zicea fata, acu 
avea prilejul să-i dovedească de era cu adevărat așa viteaz 
cum îi mersese vestea și de-o iubea atâta pe cât i se 
spusese. Trimisul își făcu solia și apoi se întoarse iar la 


377 


Tunis. Gerbino, auzind ce vorbă îi trimite fata și știind că 
regele Guiglielmo, bunicul său, în treaba asta își dase 
vorba drept zălog, nu mai știa, sărmanul, nici dânsul ce să 
facă; totuși, mânat de dragoste și înțelegând prea bine 
cuvintele copilei, de teamă să nu-i pară laș, se duse la 
Mesina, unde, încărcând cu arme și oameni curajoși două 
galere iuți, porni cu ele spre Sardinia pe unde bănuia c- 
avea să treacă corabia fetei. Și bănuiala lui se dovedi 
întemeiată, căci la vreo câteva zile după aceea corabia, 
mânată de un vânt ușor, trecu nu prea departe de locul 
unde el se așezase s-o pândească. Când o văzu, Gerbino se 
întoarse către ai săi și le grăi astfel: 

— Băieți, dacă sunteţi cu adevărat așa de vrednici 
precum vă socotesc, nu cred să fie printre voi vreunul care 
să nu știe ce-i dragostea, fără de care, după credinţa mea, 
nu-i muritor să poată ajunge la bine ori la fericire; și, dacă 
aţi fost și voi îndrăgostiți vreodată sau sunteţi încă, veţi 
pricepe lesne focul care mă arde. Iubesc și dragostea m-a 
împins să vă aduc aicea. Iubita mea e pe corabia care 
plutește în fața voastră și care, pe lângă ţinta tuturor 
dorurilor mele, mai duce și-o grămadă de bogății pe dânsa; 
or, toate aceste bogății vor încăpea pe mâna voastră, dacă 
veţi fi viteji și veţi lupta cu bărbăţie. De pe urma izbânzii 
eu nu-mi doresc în parte decât un singur lucru: femeia 
pentru care am pus mâna pe arme; restul să fie tot al 
vostru, chiar de pe-acum. Haidem, băieţi, să dăm năvală pe 
corabie, că Dumnezeu, care-i cu noi, nu-i slobozește vânt 
prielnic și parcă anume o ţine în loc. 

Cuvintele frumosului Gerbino se dovediră de prisos, căci 
cei ce-l însoțeau, dornici de pradă cum erau, se și vedeau 
în gândul lor făcând ce-i îndemna Gerbino. Drept care, 
încuviințând cu toţii într-un glas îndemnurile lui, suflară în 
trâmbiţi, iar apoi, luându-și cu ei armele, lăsară vâslele în 
apă și ajunseră corabia. Cei ce se aflau pe dânsa, văzând 
din depărtare galerele venind, cum nu puteau mișca din 
loc, se pregătiră de apărare. Gerbino, ajungând corabia, 

porunci printr-un om de-al său să-i fie aduși stăpânii ei, de 
nu voiau încăierare. Saracinii, după ce aflară cine sunt și 
ce voiau să facă, răspunseră că-s atacați împotriva 
cuvântului pe care regele și-l dase; și drept dovadă le 
arătară mănușa regelui Guiglielmo, zicând că n-au de gând 
să se predea altfel decât prin luptă dreaptă și nici să dea 
altminteri nimic de pe corabia lor. Gerbino, care într- 
acestea zărise fata stând la pupă și își dăduse seama că e 
de mii de ori mai mândră decât și-o închipuise el, se 
înflăcără la suflet mai aprig ca înainte și, când i se arătă 
mănușa, răspunse că acu deodată, cum n-avea șoimi pe- 
acolo, n-avea ce face c-o mănușăs!; drept care, dacă nu 
voiau cu nici un chip să-i deie fata, puteau să înceapă de pe 
acum să-și ascută armele. Și fără a aștepta mai mult 
porniră să arunce și dintr-o parte și din alta cu pietre și 
săgeți și se luptară într-acest chip din zori și până-n noapte 
în paguba ambelor părți. 

În cele de pe urmă însă, văzând Gerbino că izbânda nu 
se alege așa ușor, luă o bărcuţă adusă anume de dânșii din 
Sardinia și dându-i foc o împinse din spate cu galerele 
până ce ajunse la corabie. Saracinii, văzând una ca asta și 
pricepând că-s nevoiți să moară ori să se predea, luară pe 
fata regelui care plângea într-un colț, o duseră pe punte și 
apoi, chemându-l pe Gerbino, sub ochii lui o înjunghiară - 
în timp ce fata, biata, cerea îndurare și ajutor - și, 
azvârlind-o în mare, strigară către dânsul: 

— Acuma poţi s-o iei; ţi-o dăm așa precum putem și așa 
precum credinţa ta s-a învrednicit de dânsa! 

Gerbino, când văzu de ce cruzime sunt în stare, 
căutându-și parcă anume moartea, se trase spre corabie, 
fără să-i pese nici de pietre, nici de săgeți; și cățărându-se 
pe ea, în ciuda celor mulţi care-i ședeau în cale - precum se 
azvârle un leu flămând într-o cireadă de juninci și, sfâșiind 
ici una și colo alta, își potolește cu colții și ghearele întâi 


31 La vânătorile cu șoimi, vânătorul avea în mâna pe care purta 
pasărea o mănușă de piele (n. t.). 

mânia și apoi foamea - se repezi mânios și, înjunghiind cu 
spada în dreapta și în stânga, făcu prăpăd în jurul lui. Și 
fiindcă focul se înteţea pe punte, puse oamenii să ieie din 
corabie ce mai putea fi luat, ca să le închidă gura, și apoi 
se cobori și el, cu sufletul zdrobit de această jalnică 
izbândă. Pe urmă, poruncind să fie scos din mare trupul 
neînsufleţit al preafrumoasei fete, după ce-o plânse 
îndelung, cu lacrimi nesfârșite, se întoarse în Sicilia și-o 
îngropă cu mare cinste în Ustica, o insuliță în dreptul 
orașului Trapani, de unde apoi se întoarse acasă mâhnit ca 
nimeni altul. 

Regele din Tunis, aflând de cele întâmplate, trimise în 
Sicilia soli îmbrăcaţi în negru, ca să se plângă regelui că 
nu-și ţinuse vorba dată. Şi solii îi povestiră cum se 
întâmplase fapta. Drept care regele, mânios, văzând că nu 
poate nicicum tăgădui dreptatea (pe care solii i-o cereau), 
puse să-l prindă pe Gerbino; și, cum nici unul dintre 
sfetnici nu se afla în preajma lui ca să-i întoarcă gândul de 
la o faptă ca aceasta, îl osândi el însuși la moarte, 
poruncind călăului să-i taie capul acolo, în faţa lui, cu gând 
că e mai bine să se lipsească de nepot, decât să fie socotit 
drept rege fără cuvânt. 

Și uite așa, de azi pe mâine, într-acest chip nenorocit, 
fără să guste barem din roadele iubirii lor, s-au prăpădit de 
moarte rea cei doi îndrăgostiţi, așa precum v-am povestit. 

POVESTEA A CINCEA 


Fraţii Lisabettei îi omoară ibovnicul, care-i apare apoi 
în vis și-i spune unde e îngropat. Fata îi dezgroapă 
capul pe ascuns, îl pune într-o glastră cu busuioc și 
plânge peste el în fiecare zi, până ce fraţii îi iau 
glastra; nu după multă vreme fata se stinge de durere. 


Isprăvindu-și Elisa povestea, pe care regele o lăudase 
abia din vârful buzelor, i se porunci Filomenei să spună 
mai departe. lar dânsa, înduioșată foarte de moartea lui 
Gerbino și a iubitei lui, oftă o dată cu durere și pe urmă 
începu așa: 

— În istorioara mea, gingașe doamne, nu e vorba de 
prinți și de prințese, ca în povestea Elisei; cu toate acestea 
însă, cuprinsul ei - de care mi-am adus aminte fiindcă se 
pomenea mai adineauri de Messina, pe unde s-a întâmplat 
nenorocirea aceea - e tot atât de trist și tot atât de jalnic. 

La Messina trăiau pe vremuri trei tineri fraţi, neguţători 
tustrei, rămași cu multă avere după moartea părintelui lor, 
care fusese de fel din San Gimignano; și fraţii aceștia 
aveau o soră, pe nume Lisabetta, fată frumoasă și de 
treabă, pe care, nu se știe cum și din ce pricină anume, n-o 
măritaseră încă. Acum, ca negustori ce se aflau a fi, fraţii 
ţineau într-o prăvălioară de-a lor pe un tânăr de prin Pisa, 
pe care îl chema Lorenzo și care se îngrijea de toate 
treburile lor, ca unul ce le-avea pe mână. Şi de băiatul 
ăsta, care era frumos și chipeș, Lisabetta, care-l văzuse nu 

o dată, se îndrăgosti peste măsură. Lorenzo, dându-și 
seama cu vremea că-i e drag, lăsă deoparte fetele cu care 
se ţinea și începu și el să se gândească doar la dânsa, Or, 
într-acestea treaba se petrecu astfel, încât, plăcându-se ei 
doi deopotrivă, pân' la urmă, nu după multă vreme, 
punându-se la adăpost că să nu-i afle ceilalţi, făcură ceea 
ce doreau mai mult ca orișice să facă. Și petrecând așa, în 
multă desfătare și mare bucurie, nu se păziră îndeajuns și 
într-o noapte, pe când fata mergea acasă la Lorenzo, cel 
mai mare dintre fraţii ei o văzu fără ca ea să-și deie seama. 
Fratele, om cu scaun la cap, deși se necăji destul de cele 
ce aflase, nu spuse nimănui nimic și până-n zori, sărmanul, 
se frământă de unul singur, muncit de fel și fel de gânduri. 
Dar când se lumină de ziuă, le povesti și celorlalţi fraţi ce 
aflase în legătură cu Lisabetta și Lorenzo; de aceea, 
câteșitrei, după ce chibzuiră bine - pentru că nu cumva să 
se aleagă cu rușinea, ei ori surioara lor - se hotărâră să nu 
spuie la nimenea nimic și nici să nu se arate c-ar ști ceva 
despre aceasta, până ce nu s-ar fi ivit o vreme potrivită, la 
care, fără pagubă sau rușinare pentru ei, să poată să se 
spele cât mai curând de ocara aceasta. Purtându-se dar ca 
atare, râzând și povestind ca și altădată cu Lorenzo, într-o 
zi, prefăcându-se toţi trei că vor să meargă să petreacă 
afară din oraș, îl luară pe băiat cu ei; și ajunși pe un loc 
pustiu și neumblat de oameni, simțindu-se la largul lor, îl 
omorâră pe Lorenzo, care nici gând n-avea să se păzească 
chiar de ei, și-l îngropară astfel, încât să nu-și dea nimeni 
seama că-i un mormânt acolo. Apoi, întorși iar la Messina, 
lăţiră vorbă în tot orașul că-l trimiseseră aiurea cu treburi 
de-ale lor, și lumea le dădu crezare, căci obișnuiau 
adeseori să-l mâne încoace și încolo. 

Cum tânărul nu mai venea, și Lisabetta își întreba mereu 
fraţii de dânsul, căci întârzierea lui o chinuia nespus, se 
întâmplă ca într-o zi, în vreme ce întreba de el cu multă 
stăruinţă, unul din fraţi să-i zică: 

— Da' ce-nseamnă asta? Ce-ai de împărţit tu cu Lorenzo, 

de întrebi așa de des de el? Să știi că dacă nu te astâmperi, 
om ști noi să-ţi răspundem așa cum ţi se cade. 

Văzând așa, sărmana fată, îndurerată și mâhnită, 
temându-se fără să știe nici ea de ce, își puse lacăt gurii și 
noapte după noapte porni să-l cheme pe Lorenzo, rugându- 
se frumos de el să vie cât mai iute; iar uneori, vărsând 
potop de lacrimi, se tânguia amarnic că șade atâta vreme 
departe între străini, lăsând-o singurică; și nu putea cu nici 
un chip să-și afle alinare. 

Intr-o noapte în care, după ce-și plânse multă vreme 
iubitul care nu da Domnul să vie o dată înapoi, o biruise 
somnul așa plângând și adormise, Lorenzo îi apăru în vis, 
galben la faţă, răvășit, cu straiele muiate-n sânge și toate 
sfârtecate, și se făcea că-i zice: 

— Iubita mea, tu zi și noapte mă chemi întruna înapoi și 
te mâhnești că nu mai vin, învinuindu-mă cu asprime prin 
lacrimile tale; dar află că de întors nu mă mai pot întoarce, 
căci fraţii tăi m-au omorât când m-ai văzut ultima oară. 

Și după ce îi spuse locul unde era îngropat, o rugă să nu- 
l mai cheme și să nu-l mai aștepte; apoi pieri din faţa ei. 

Fata, trezindu-se din somn și dând crezare visului, 
plânse cu multă amărăciune. Şi-a doua zi, sculându-se, 
cum nu îndrăznea să le spună nimica fraţilor ei, se hotări 
să meargă la locul arătat, ca să se încredinţeze că visul n-o 
minţise. Și căpătând încuviințarea să meargă să se plimbe 
prin apropierea orașului cu o femeie cumsecade care 
slujise odinioară la ei și care avea în știință că se iubește 
cu Lorenzo, se duse într-un suflet până la locul cu pricina 
și, dând deoparte straiul veșted de frunze care-l coperea, 
sapă unde văzu că nu-i bătătorit pământul. Și nu sapă prea 
mult că și dădu de trupul bietului ei ibovnic, de fel 
schimbat, nici putrezit. Şi cunoscu atunci că nălucirea n-o 
minţise. 

Din care pricină, mâhnită ca nimeni alta pe pământ, 
înțelegând că n-avea rost să șază să-l bocească acolo, 
rămase îndoită o clipă, fără să știe ce să facă, căci dacă ar 

fi putut, cu dragă inimă ar fi luat tot trupul ca să-l îngroape 
creștinește; dar pricepând că nu-i cu putinţă să facă una ca 
asta, desprinse c-un cuţit capul iubitului de trunchi și 
înfășurându-l într-un ștergar i-l puse slujnicei în poală; apoi 
după ce azvârli pe restul trupului ţărână, fără s-o vadă 
nimeni, plecă și se întoarse acasă. 

Acolo, închizându-se cu ţeasta în odaie, plânse deasupra 
ei amarnic, îndelung, până ce toată bine o limpezi cu 
lacrimi, pecetluind-o peste tot cu mii de sărutări. Pe urmă, 
luând o glastră încăpătoare și frumoasă, din cele în care se 
ţine răsad de măghiran ori busuioc, puse înăuntru ţeasta, 
înfășurată în borangic și, presărând pământ deasupra, sădi 
în el câteva fire de busuioc salernitan, frumos cum nu e 
altul, pe care nu-l udă nicicând cu altceva decât cu apă de 
trandafiri, de portocali, ori chiar cu lacrimile ei. Și-așa se 
obișnuise, încât şedea mereu alăturea de glastră și-o 
prăpădea din ochi de dragă, căci glastra adăpostea în ea 
pe multiubitul ei Lorenzo; și după ce ședea și se uita la ea 
ceasuri întregi de-a rândul, se apleca deasupra ei și 
începea să plângă și nu mai contenea până ce nu uda cu 
lacrimi busuiocul frunză de frunză. 

Floarea, fie din grija multă a fetei, fie din pricina ţărânei 
hrănite cu putreziciunea tigvei ascunse într-însa, crescu 
frumos și înmiresmat, de îţi era mai mare dragul. Or, 
fiindcă fata zi și noapte nu se clintea de lângă dânsa, se 
întâmplă în mai multe rânduri s-o vază și vecinii, care într- 
o bună zi, când fraţii ei se minunau că-i lâncezește 
frumuseţea și ochii par că i se afundă din ce în ce mai mult 
în cap, le spuseră: 

— Noi am văzut, vezi bine, că fata zi de zi tot lângă 
glastră șade. 

Fraţii, auzind acestea și încredinţându-se și ei de cele 
spuse de vecini, își dojeniră sora. Dar, fiindcă vorba n- 
ajuta, îi luară glastra pe ascuns. Fata, nemaigăsind-o, se 
apucă s-o ceară mereu, stăruitor, și, fiindcă nimeni nu i-o 
da, de atâtea lacrimi și suspine căzu la pat bolnavă și-n 

boală ei numai de glastră și iar de glastră se ruga. De care 
lucru fraţii ei, mirându-se peste măsură, doriră cu tot 
dinadinsul să vadă ce se află în glastră; și după ce vărsară 
pământul de deasupra, dădură peste borangic și înăuntru 
peste ţeasta pe care apa și pământul n-o măcinaseră de 
tot, și, după chica ei cea creaţă, văzură că e vorba de 
ţeasta lui Lorenzo. Uimiţi și înfricaţi, nu care cumva să mai 
afle și alții despre treaba asta, o îngropară iute și apoi, fără 
un cuvânt, plecară din Messina pe ascuns și - dând a 
înţelege că-și mută casa într-altă parte - se duseră la 
Napoli. Iar fata, sărăcuţa, plângând și zi și noapte întruna 
și tot cerându-și glastra, de-atâta plâns muri și acesta fu 
sfârșitul iubirii ei nefericite. lar mai apoi, cu vremea, 
aflându-se povestea ei și colindând din gură în gură, unul 
făcu un cântec pe care și-azi îl cântă lumea și care începe 
așa: 

Cine-a fost nelegiuitul 

Care glastra mi-a furat. 

POVESTEA A ȘASEA 


Andreuola îl iubește pe Gabriotto; îi povestește un vis 
de-al ei și el unul de-al lui. Pe urmă Gabriotto, pe 
neașteptate, îi moare în braţe; în timp ce fata c-o 
slujnică îl duc acasă la el, sunt prinse de oamenii 
stăpânirii, cărora Andreuola le povestește întâmplarea. 
Cârmuitorul orașului vrea s-o necinstească; ea nu se 
lasă. Tatăl fetei prinde de veste și, fiind ea găsită 
nevinovată, până la urmă izbutește s-o scape de 
pedeapsă; dar fata nu mai vrea să trăiască în lume și se 
călugărește. 


Povestea spusă de Filomena plăcu foarte mult 
doamnelor, căci nu o dată ascultaseră cântecul cu pricina, 
fără să fi putut afla care era povestea lui, deși întrebaseră 
pe unii și pe alţii. Ci regele, auzind sfârșitul povestirii, îi 
porunci lui Pamfilo să meargă mai departe pe drumul 
rânduit, iar Pamfilo grăi: 

— Visul din istorioara de adineauri îmi dă prilejul să vă 
spun o povestire, în care - spre deosebire de visul din 
povestea Filomenei, în care era vorba despre lucruri 
întâmplate mai înainte - e vorba despre două visuri care s- 
au și adeverit, de îndată ce-au fost povestite de cei ce le-au 
visat. Căci trebuie să știți, prea iubitoare doamne, că nu e 
om pe lumea asta care să nu viseze în somn tot soiul de 
năzbâtii; și deși năzbâtiile acestea îţi par adevărate numai 
în timpul somnului, pentru că atunci când te trezești vezi 

limpede că numai unele sunt adevărate, altele doar cu 
putinţă și-a treia parte cu totul în afară de adevăr, cu toate 
acestea, zic, se întâmplă adeseori ca ele să se adeverească. 
Din pricina aceasta mulți dau crezare viselor, punând 
temei pe ele la fel precum ar pune pe orice lucru văzut 
aievea și ca atare de pe urma lor se întristează sau se 
bucură, fiecare după cum socoate că are a se teme ori a 
nădăjdui de pe urma unui vis. Alţii, dimpotrivă, nu cred în 
nici un vis, până ce nu ajung ei singuri să dea cu capul de 
necazul mai dinainte prevestit. Eu însă nu-i laud nici pe cei 
dintâi, nici pe aceștia de pe urmă, căci nici visele nu-s 
pururi mincinoase, precum nici pururea adevărate. Că sunt 
și vise mincinoase, oricare dintre noi o știe; dar că mai 
sunt și vise adevărate, lucrul acesta s-a vădit din istorioara 
Filomenei și, după cum v-am spus, am de gând să-l 
dovedesc și prin povestea mea. Căci eu socot că dacă omul 
trăiește și se poartă așa cum se cuvine, n-are la ce să-i fie 
frică de visele potrivnice felului său de viaţă și nici n-are la 
ce, de dragul lor, să-și părăsească deprinderile cele bune; 
cât despre visele ce par a fi prielnice ticăloșiei omenești și 
care îmbărbătează prin semne îmbucurătoare pe cei ce le 
visează, acestora nu se cuvine să li se dea crezare; după 
cum nu-i de dat crezare nici celorlalte chiar la toate. Dar 
să ne întoarcem la poveste. 

La Brescia trăia pe vremuri un nobil, pe nume messer 
Negro din Ponte Carraro, care, printre alți copii, avea și o 
fată, Andreuola, frumoasă coz și tinerică, încă nemăritată, 
care din întâmplare se îndrăgosti de un vecin de-al ei, pe 
nume Gabriotto, băiat de neam cam prost, dar plin de 
însușiri alese și pe deasupra și frumos. Fata, cu ajutorul 
slujnicei, făcu ce făcu și izbuti până la urmă, nu numai să-i 
dea de știre tânărului că-l iubește, dar chiar să-l aducă în 
mai multe rânduri, spre desfătarea amândurora, într-o 
grădină frumoasă de-a tatălui ei. Şi pentru ca nimica, în 
afară de moarte, să nu le strice bucuria, se cununară în 
taină. Urmând ei dar într-acest fel a se întâlni pe ascuns, 


387 


se întâmplă într-o noapte ca fata să viseze că se afla în 
grădină cu Gabriotto dimpreună, pe care și-l ţinea în braţe 
spre bucuria lui și-a ei; și-n timp ce petreceau așa, văzu 
ieșind din trupul lui ceva întunecos și groaznic, o arătare 
fără formă, și arătarea asta părea că-l ia pe Gabriotto, 
smulgându-l cu o putere neînchipuită din strânsoarea ei, 
care nu voia să-l lase, și-l duce apoi pe sub pământ, fără 
putință pentru ea de a-l mai vedea vreodată. Din care 
pricină simţi în vis atâta suferinţă și o durere așa cumplită, 
încât se deșteptă pe dată; și trează fiind, deși se bucură să 
vază că nu-i nimic adevărat, totuși o prinse frica de ce i se 
arătase în vis. lar când în noaptea următoare băiatul vru să 
vină la dânsa, după obicei, făcu tot ce-i șezu în putere ca 
să-l oprească de la asta; în cele de pe urmă însă, văzând că 
stăruie prea mult, îl primi totuși în grădină în noaptea 
următoare, ca nu cumva să intre la alte bănuieli. Și după 
ce culeseră o mulțime de trandafiri albi și roșii, căci era 
tocmai vremea lor, se așezară amândoi la picioarele unei 
fântâni cu ape limpezi, de toată frumuseţea, care se afla în 
grădină. Acolo, după ce se desfătară și-și petrecură multă 
vreme, Gabriotto o întrebă pe fată de ce c-o zi înainte nu se 
învoise să-l primească. Andreuola îi spuse toată 
împrejurarea cu visul ce-l visase și teama care o 
cuprinsese din pricina arătării. Gabriotto, auzind-o, începu 
să râdă și-i spuse că-i mare prostie să dai crezare viselor, 
căci ele ţi se arată ori fiindcă ai mâncat prea mult, ori 
fiindcă n-ai mâncat destul și că deșertăciunea lor e zilnic 
dovedită; apoi adăugă: 

— Dacă ar fi fost să mă iau și eu după vise, nici n-aș mai 
fi venit astăzi; nu atât din pricina visului pe care l-ai visat 
tu, cât din pricina unuia pe care l-am visat și eu în aceeași 
noapte; se făcea că mă aflam la vânătoare într-o pădure 
plăcută și frumoasă și că prinsesem o căprioară așa de 
dulce și de blândă cum n-a mai fost pe lume; părea mai 
albă ca zăpada și atât de prietenoasă, încât curând de tot 
nu se mai dezlipi de loc de lângă mine. lar mie se făcea că 

mi-e așa de dragă, încât, ca să n-o pierd, părea că-i 
atârnasem în jurul gâtului o zgardă de aur, de care o 
tineam cu un lănţug tot de aur. Şi în vreme ce căpriţa se 
odihnea cu capul pe pieptul meu, se arătă, nu știu de unde, 
o căţea, neagră ca fundul de ceaun, flămândă și din cale- 
afară de fioroasă la vedere, care părea că vine ţintă spre 
mine, ce nu-ncercam nicicum s-o dau în lături; căţeaua 
părea că își vârâse botul la mine în piept, în partea stângă 
și atâta a ros acolo, până ce-a dat de inimă, pe care apoi 
mi-a smuls-o și s-a tot dus cu ea. Atuncea m-a junghiat așa 
de crunt durerea, încât m-am deșteptat pe loc și imediat m- 
am pipăit să văd dacă n-am ceva la piept; dar fiindcă n-am 
simţit nimic, mi-am râs de mine însumi, fiindcă mă 
pipăisem ca prostul pe degeaba. Ei, și? Ce va să zică asta? 
Vise de soiul ăsta, ba chiar mai înfricoșătoare, visat-am cu 
duiumul eu și totuși de pe urma lor nimica n-am păţit. 
Lasă-le-n plata Domnului și hai mai bine să petrecem cu 
dragostea care ne îmbie. 

Fata, care era și-așa destul de înfricată de visul ce-l 
visase ea, se îngrozi și mai vârtos când auzi acestea; dar ca 
să nu-l mâhnească pe Gabriotto fără rost, făcu tot ce putu 
ca să-și ascundă teama. Şi-n timp ce petrecea cu el, 
îmbrăţișându-l și sărutându-l din când în când și fiind și ea 
la rândul ei îmbrăţișată și sărutată de băiat, cum se temea 
fără să știe de ce, îl cerceta la faţă mai des ca altă dată și 
uneori privea în grădină cu teamă, nu care cumva să vadă 
răsărind de cine știe unde vreo arătare neagră. Și cum 
ședeau așa, băiatul oftă o dată din adânc și îmbrăţișând-o îi 
zise: 

— Iubito, fă-mi ceva, că mor. 

Și zicând astfel se prăbuși în ţărână peste verdeaţa 
pajiștii. 

Fata, văzând ce se petrece, îi trase capul în poală și-i 
zise lăcrimând aproape: 

— Iubitul meu cel dulce, ce ai, spune, ce ai? 

Gabriotto însă nu răspunse nimic, ci, lac de apă cum era 

și răsuflând cu greutate, nu după multă vreme își dete 
sufletul, sărmanul. 

Oricine își poate închipui ce dureroasă și ce cruntă fu 
întâmplarea asta pentru sărmana fată, care-l iubea mai 
mult ca orișice pe lume. De aceea, după ce îl plânse cu 
nesfârșite lacrimi și îl chemă zadarnic, de-atâtea și de- 
atâtea ori, văzând că-i mort de-a binelea, căci peste tot îl 
cercetase și îl aflase rece din cap până în picioare, neștiind 
ce să mai facă și nici ce să mai zică, așa mâhnită cum era, 
și plânsă, și speriată, porni să-și cheme servitoarea, care-i 
știa iubirea, și-i povesti toată întâmplarea și jalea care o 
copleșise. Apoi, după ce se jeluiră amândouă o bucată de 
vreme, udând cu lacrimile lor obrazul neînsufleţit al 
bietului Gabriotto, fata îi spuse slujnicei: 

— Pentru că Domnul mi l-a luat, eu nu mai vreau să mai 
trăiesc; dar până a nu mă omori, aș vrea să facem astfel, 
încât și cinstea mea, și dragostea ce ne-a legat să fie 
pururea ferite de gura lumii. De asemenea doresc ca 
trupul lui, din care sufletu-i ales și-a luat pe veșnicie 
zborul, să fie îngropat creștinește. 

Slujnica îi zise atunci: 

— Copila mea, nu zi așa, nu zi că vrei să te omori; căci 
dacă ţi-a fost scris să-l pierzi aici, pe lumea asta, dacă-ţi 
pui capăt zilelor, îl pierzi desigur și dincolo pe cealaltă 
lume, fiindcă ai să fii zvârlită în iad, pe unde sunt 
încredințată că n-are ce căuta sufletul lui cel bun, căci el 
săracu-n viaţă a fost băiat de treabă. Mai bine ar fi să-ți 
faci curaj și să te apuci cu rugăciuni, cu slujbe și pomeni să 
te îngrijești de el, căci cine știe, se prea poate să aibă lipsă 
și de asta, de-o fi păcătuit cumva cu vreun păcat mai 
mititel. Cât despre îngropăciune, putem să-l îngropăm ușor 
chiar în grădina asta și nimeni n-o să afle, căci nimenea nu 
știe că el venea aici. Ori, dacă nu-ţi convine, atunci să-l 
scoatem din grădină și să-l lăsăm afară în stradă; că mâine 
în zori va fi găsit și va fi dus acasă, iar mai pe urmă ai săi 
se vor griji ei singuri să-i facă îngropăciune. 

Fata, deși plângea întruna și era amărâtă ca vai de capul 
ei, ascultă totuși sfaturile slujnicei; dar, fără a lua în seamă 
câte-i spusese la început, răspunse îndemnului din urmă 
zicând: 

— Ferit-a Dumnezeu să rabd una ca asta! Cum el, pe 
care l-am iubit atâta și care mi-a fost și soţ, să fie îngropat 
ca un câine ori părăsit pe caldarâm? Har Domnului c-a 
avut parte de lacrimile mele barem și, întrucât îmi stă-n 
putere, o să aibă parte și de jalea și lacrimile alor săi. Mă 
și gândesc cam cum să facem. 

Și zicând astfel, trimise slujnica degrabă după o bucată 
de mătase pe care o avea într-un sipet. lar după ce i-o 
aduse, întinse vălul de mătase pe jos și așeză deasupra 
trupul lui Gabriotto, punându-i capul pe-o perniță. Apoi îi 
închise ochii și gura, fără a conteni cu plânsul nici o clipă, 
și după ce-i făcu din trandafiri o cununiţă și-i acoperi tot 
trupul cu florile culese de amândoi în noaptea aceea, îi zise 
servitoarei: 

— De aicea până la el acasă nu-i mult; de aceea, 
amândouă, așa cum l-am acoperit, l-om duce până acolo și 
l-om lăsa în faţa porţii. Curând s-o lumina de ziuă și atunci 
or să-l găsească; și chiar dacă aceasta nu va însemna o 
mângâiere pentru ai lui, mie, în poala cui și-a dat sfârșitul, 
îmi va aduce bucurie. 

Zicând astfel, se aruncă din nou de gâtul lui și multă 
vreme hohoti pierdută în durerea ei. În cele de pe urmă 
însă, cum slujnica o tot grăbea, căci se crăpa de ziuă, se 
ridică de jos și, luându-și de pe deget inelul ei de cununie, 
i-l puse în deget tânărului, zicându-i printre lacrimi: 

— Iubitul și stăpânul meu, dacă sufletul tău mai poate să 
vadă acum lacrimile mele, ori dacă de pe urma lui rămâne 
în trupurile noastre măcar și-o umbră de simtire, privește 
cu blândeţe și dragoste ultimul dar; al celei care în viaţă ti- 
a fost așa de dragă. 

Și, zicând astfel, se prăbuși iar peste el, fără simţire, ca 
o moartă; dar după câtva timp, trezindu-se, se ridică și, 

apucând cu slujnica bucata de mătase pe care zăcea 
mortul, ieșiră din grădină și-o luară către casa lui. 

Dar cum mergeau așa, niște ostași de-ai stăpânirii, care 
din întâmplare tocmai la ceasul acela umblau după un 
bucluc pe acolo, dădură peste ele și le înhăţară cu mort cu 
tot. Andreuola, recunoscându-i cine sunt, dornică cum era 
de moarte, le spuse fără înconjur: 

— Știu cine sunteţi și-mi dau seama c-aș încerca 
zadarnic să fug din calea voastră: sunt gata, dar, să merg 
cu voi la scaunul stăpânirii și-acolo să spun tot; dar nu 
cumva să mă atingeţi, fiindcă m-arăt ascultătoare, sau să 
îndrăzniţi să puneţi mâna pe mort, c-atuncea eu voi fi 
aceea care-am să vă pârăsc pe voi. 

Drept care, fără a fi atinsă, cu mort cu tot ajunse la 
palatul stăpânirii. Şi auzind cârmuitorul orașului ce se 
întâmplase, se ridică în picioare și, poruncindu-i fetei să 
vină în odaia lui, o iscodi cum se întâmplase povestea cu 
omorul. Apoi puse niscaiva doctori să caute dacă omul 
murise de otravă sau de altceva; doctorii răspunseră cu 
toții că nu murise de otravă, ci că i se spărsese o bubă în 
preajma inimii și dânsa îi înecase răsuflarea. Judele, auzind 
acestea și dându-și seama că copila era aproape fără vină, 
se strădui să-i dovedească că-i gata a-i da degeaba ce nu 
putea să-i vândă și-i zise că dacă se învoia să-i facă pofta 
lui, ar fi scăpat-o de pedeapsă; dar când văzu că vorba nu-i 
folosește la nimic, nesocotind cu totul buna-cuviinţă și 
omenia, trecu la fapte cu de-a sila. Andreuola însă, aprinsă 
de mânie și întărită în puteri, se apără cu bărbăţie, 
zvârlindu-l înapoi cu vorbe de ocară. 

A doua zi, aflând și messer Negro de cele întâmplate, 
îndurerat de moarte, se duse la palat cu o mulţime de 
prieteni de-ai săi; și acolo, după ce află chiar din gura 
cârmuitorului cum se întâmplase treaba, se jelui, 
sărmanul, cerându-și înapoi copila. Cârmuitorul însă, 
gândindu-se c-ar fi mai bine s-o ia înaintea fetei și să se 
învinovățească singur de  silnicia săvârşită,  lăudă 

statornicia Andreuolei și apoi mărturisi și cele ce făcuse, 
mințind că-n felul ăsta se chibzuise doar s-o pună la 
încercare; drept care, văzându-i tăria sufletească, se 
îndrăgostise așa de mult de ea, încât - dacă-i era pe voie 
lui, care-i era părinte, precum și ei - el bucuros s-ar fi 
însurat cu dânsa, deși întâia oară fusese măritată c-un om 
de rând. 

Pe când cei doi vorbeau astfel, Andreuola fu adusă în 
faţa părintelui ei și când îl văzu i se aruncă în faţă și-i zise 
plângând: 

— Tată, socot să nu mai trebuie să-ţi povestesc ce-am 
cutezat să fac și ce nenorocire s-a abătut asupra mea, căci 
sunt încredințată că mi-ai aflat povestea; de aceea vin 
acum cu multă umilinţă și-ţi cer iertare c-am greșit și fără 
știrea dumitale m-am măritat cu cel pe care l-am iubit mai 
mult. Nu-ţi cer să-mi dăruiești iertarea pentru a scăpa cu 
viaţă, ci pentru ca să mor drept fiică a dumitale și nu drept 
o dușmancă. 

Și zicând așa, căzu plângând la picioarele lui. Messer 
Negro, ca om împovărat de ani și blând la suflet ce era, 
auzind aceste cuvinte, începu să plângă și plângând își 
ridică copila cu dragoste de jos și-i zise: 

— Fata mea, mi-ar fi fost mult mai drag să te știu 
măritată c-un om pe care eu ţi l-aș fi ales, deși, chiar dacă 
l-ai fi luat după placul inimii tale, m-aș fi împăcat și cu asta 
și l-aș fi îndrăgit și eu; dar ceea ce mă doare e prea puţina 
încredere pe care mi-ai vădit-o ţinându-te într-ascuns de 
mine și mai cu seamă faptul că l-ai pierdut mai înainte să 
aflu și eu despre asta. Dar dacă așa a fost să fie, măcar 
acuma după moarte să facem pentru el tot ceea ce în viaţă, 
eu - spre mulțumirea ta - cu dragă inimă aș fi făcut, 
cinstindu-l ca pe un ginere. 

Și, întorcându-se către feciorii săi și către rubedeniile 
care-l însoțeau, le porunci să-i rânduiască lui Gabriotto o 
înmormântare vrednică de toată cinstea. 

Între acestea, toate rudele tânărului, care aflaseră 

întâmplarea, se adunaseră la palat și dimpreună cu ele mai 
tot norodul din oraș, atât bărbaţi, cât și femei. Și după ce 
așezară mortul în mijlocul curţii, pe bucata de mătase în 
care-l învelise fata, cu trandafirii ei în jur, îl plânseră pe 
locul acela, nu numai Andreuola și rudele lui Gabriotto, ci 
mai toate femeile care se aflau de faţă și chiar și mulţi 
dintre bărbaţi; apoi, nu ca un om de rând, ci ca un nobil fu 
îngropat, căci din palatul stăpânirii și până la locul 
îngropăciunii fu purtat pe umeri cu mare cinste și alai de 
cei mai de vază cetăţeni ai orașului. 

La vreo câteva zile după aceea, cum cârmuitorul 
orașului se ținea de capul lui messer Negro să-i deie fata 
de nevastă, acesta îi spuse fetei; ea însă nici nu vru să 
audă de una ca aceasta; ci cu învoirea lui intră într-o 
mănăstire vestită prin sfinţenia ei, unde se călugări cu 
slujnica împreună, și apoi într-acel sfânt lăcaș trăiră 
amândouă ani cu cinste și evlavie. 

POVESTEA A ȘAPTEA 


Simona îl iubește pe Pasquino; stau amândoi într-o 
grădină; Pasquino își freacă dinţii c-o frunză de salvie 
și moare; Simona este prinsă și, vrând s-arate judelui 
cum a murit Pasquino, își freacă dinţii c-o frunză de 
salvie și moare și ea. 


Pamfilo își isprăvise povestea, când regele, fără s-arate 
barem nici cât de cât că-i pare rău de biata Andreuola, 
privind-o pe Emilia, îi făcu semn că i-ar plăcea să spuie 
dânsa mai departe. Drept care, fără de zăbavă, Emilia 
începu: 

— Dragi prietene, povestea pe care a spus-o Pamfilo mă 
îndeamnă să vă spun și eu o altă istorioară, care nu 
seamănă cu a lui prin altceva decât prin faptul că, întocmai 
ca și Andreuola, și fata din povestea mea și-a pierdut 
iubitul într-o grădină; dar când fu prinsă și ea, asemeni 
Audreuolei, nu prin virtute sau curaj scăpă de juzi și 
judecată, ci printr-o moarte neașteptată. După cum s-a mai 
spus și într-alte rânduri aici, deși iubirea se adăpostește cu 
dragă inimă în casele bogaţilor, nu ocolește totuși nici 
casele sărmanilor, ba dimpotrivă uneori cu atâta strășnicie 
și-arată faţa în ele, încât și cei săraci ajung să tremure de 
ea ca de un stăpân atotputernic, cum tremură bogaţii. Și 
adevărul acesta, chiar dacă nu pe de-a-ntregul, se va vădi 
în bună parte în povestirea mea, cu care am să mă întorc 
cu drag în orășelul nostru, de care azi, vorbind de una și 

de alta și colindând pământul, ne-am cam îndepărtat. 

Trăia dar, la Florenţa, și nu-i prea mult de atunci, o fată 
tare frumușică și, pentru starea ei, bine-crescută și 
drăguță, copila unui om sărac, pe care o chema Simona; și, 
deși era nevoită să-și câștige cu mâinile pâinea cea de 
toate zilele, trăind din torsul lânii, cu toate acestea nu era 
așa săracă în simţiri, încât să nu cuteze a face loc iubirii în 
gândurile ei. Și dragostea - sub chipul și cuvântul dulce al 
unui tânăr oarecare, băiat de rând și el, care umbla să 
împartă lâna la tors pentru stăpânul lui de meserie 
postăvar - de multă vreme îi da târcoale, părând că vrea cu 
tot dinadinsul să i se cuibărească în suflet. Iar fata, dându-i 
adăpost sub prea plăcuta înfățișare a tânărului ce-o iubea 
și căruia îi zicea Pasquino, tânjea muncită de dorinţe, fără 
a se încumeta să facă un pas înainte; și-așa, torcând de 
zor, cu fiecare scul de lână pe care-l învârtea pe fus, mii de 
suspine slobozea, mai arzătoare decât focul, gândindu-se la 
tânărul care-i dăduse lâna. Băiatul, pe de altă parte, vădind 
așa deodată neostoită grijă faţă de lâna meșterului, i-o tot 
cerea Simonei, ca și cum lâna toarsă de ea și doar de ea ar 
fi slujit la tot postavul pe care meșterul îl ţesea. Și-așa, el 
tot zorind-o și dânsa bucuroasă să știe că-i zorită, se 
întâmplă că luându-și băiatul inima în dinţi și fata dând 
deoparte și teama și rușinea ce-o copleșeau de obicei, se 
întâmplă, zic, ca cei doi s-ajungă a-și împărţi între ei 
plăcerile iubirii. Și  într-aceste bucurii aflară atâta 
desfătare, încât nici nu mai așteptau să se poftească întru 
ele unul pe celălalt, ci gând la gând se întâlneau, poftind 
deopotrivă. 

Așa, urmându-și zi de zi petrecerea și pas cu pas 
înflăcărându-se mai tare, într-o bună zi Pasquino îi spuse 
Simonei că tare mult ar fi vrut să facă cumva și să vină 
într-o grădină anume, unde vroia s-o ducă el, ca să se 
simtă acolo în largul lor și să petreacă mai la adăpost de 
bănuieli. Simona se învoi și într-o duminică după-amiază, 
dându-i a înţelege tatălui ei că vrea să meargă până la 

Biserica San Gallo, c-o prietenă de-a sa, pe care o chema 
Lagina, se duse în grădina unde se învoise să se 
întâlnească cu Pasquino. Acolo dădu de el, care venise cu 
un prieten căruia lumea îi zicea Stramba, deși îl chema 
Puccino; și potrivind la repezeală o dragoste între cei doi, 
Pasquino cu Simona se traseră mai la o parte să-și vadă de 
iubirea lor, lăsându-l pe Puccino cu Lagina într-altă parte a 
grădinii. Pe locul în care se ascunseseră Pasquino cu 
Simona se afla o tufă mare și frumoasă de salvie; și 
așezându-se la picioarele ei, după ce se desfătară o bună 
bucată de vreme împreună, și după ce puseră la cale să se 
mai întâlnească acolo o dată și să mănânce la iarbă verde, 
Pasquino, întorcându-se către tufa de salvie, rupse o 
frunză la întâmplare și începu să-și frece gingiile și dinţii 
cu ea, zicând că salvia îi curăţă de minune de tot ce se 
așază pe ei după mâncare. Și, după ce și-i frecă bine, se 
apucă iar să vorbească de prânzul cela în livadă. Nu după 
multă vreme însă se preschimbă la faţă, curând apoi 
pierdu vederea și graiul și în scurtă vreme muri ca din 
senin. Văzând una ca asta, Simona începu să plângă și se 
porni să strige, chemând pe Stramba și Lagina. Aceștia, 
alergând degrabă și dând cu ochii de Pasquino - care într- 
acestea se umflase și era plin pe trup și față de pete vineţii 
- Stramba începu s-o ocărască pe Simona, strigându-i: 

— Tu l-ai otrăvit, femeie afurisită! 

Și tot ţipând la dânsa, făcu atâta tărăboi, încât fu auzit 
de aceia care locuiau lângă livadă. Aceștia alergară iute să 
vadă ce se întâmplase și, aflându-l pe Pasquino mort, 
umflat și vineţit, ba auzindu-l și pe Stramba jelindu-se și 
învinuind-o pe Simona că-i otrăvise prietenul cu ticluită 
înșelăciune, cum fata sărăcuţa, din pricina durerii părea că 
și-a ieșit din minţi și nu era în stare să scoată nici o vorbă 
ca să se dezvinovăţească, cu toţii fură încredinţaţi că 
Stramba nu minţește și că Simona e vinovată. Din care 
pricină o luară, și-așa, tot hohotind, o duseră cu ei pân' la 
palatul stăpânirii. 

Acolo, fiind pârâtă de Stramba și de alţi doi prieteni de- 
ai lui Pasquino, Atticciato și Malagevole, care între acestea 
veniseră și ei de faţă, un jude se apucă de îndată s-o 
iscodească pe Simona asupra acestei întâmplări; dar 
neputând pricepe în ce anume sta înșelăciunea fetei și nici 
greșeala ei, dori, de faţă fiind și dânsa, să vadă mortul, 
locul și felu-n care se întâmplase nenorocirea aceea, căci 
după spusa fetei nu înțelegea prea mare lucru. Punând s-o 
ducă dar, fără de nici o zarvă la locul cu pricina, pe unde 
încă mai zăcea trupul sărmanului Pasquino umflat precum 
o bute, și apoi venind și el acolo, mirându-se de mort, o 
întrebă pe fată cum se întâmplase treaba. Fata se apropie 
de salvie și după ce-i mărturisi toată povestea de la capăt, 
ca să priceapă judele mai limpede întâmplarea, făcu și ea 
ca și Pasquino și se apucă să-și frece dinţii c-o frunză din 
aceeași tufă. Și atunci - în timp ce Stramba, cu ceilalţi 
prieteni și tovarăși ai lui Pasquino își băteau joc de faţă cu 
judecătorul de vorbele Simonei, zicând că-s baliverne, și ca 
atare, înverșunaţi, tot mai amarnic o pârau, cerând să fie 
pedepsită cu rugul pentru fapta ei din cale-afară de 
mârșavă - Simona, biata, care ședea ca aiurită din pricina 
durerii pe care o pătimise prin moartea lui Pasquino, cât și 
de frica rugului cu care Stramba și ceilalți cereau să fie 
osândită, fiindcă-și frecase dinţii cu salvie, păţi și ea la fel 
ca și Pasquino și-și dete sufletul, sărmana, sub ochii uluiţi 
ai tuturor celor de faţă. 

O, suflete ferice, care aţi avut norocul să vi se stingă 
viaţa și dragostea într-aceeași zi! Și poate și mai fericite, 
dacă-n același loc ajuns-aţi amândouă! Și pe deplin prea 
fericite, dacă iubirea-i cunoscută și pe cealaltă lume și voi 
și acolo vă iubiţi cum v-aţi iubit aicea! Dar mai presus de 
orișice, ferice-i sufletul Simonei - după credinţa noastră, a 
celor ce-am rămas în viaţă - căci soarta n-a încuviinţat ca 
nevinovăția ei să cadă pradă mărturiei unor slugoi de 
postăvari ca Stramba și ceilalți netrebnici de care, ca s-o 
scape, i-a rânduit aceeași moarte ca și ibovnicului ei, 

îngăduindu-i să pășească cu sufletul pe urma lui. 

Judecătorul, laolaltă cu ceilalţi care se aflau de faţă, cu 
totul năucit de cele ce văzuse, rămase multă vreme tăcut și 
îngândurat, apoi, într-un târziu, mai luminându-se la minte, 
grăi: 

— Pre cât se pare, salvia asta-i otrăvită, deși de obicei ea 
nu-i otrăvitoare. Dar ca să nu se mai întâmple să vatăme și 
pe alţii, să fie retezată până la rădăcini și azvârlită în foc. 

Și așezându-se omul care păzea grădina pe treabă, acolo 
în faţa judecătorului, nici n-apucă măcar să culce tufa la 
pământ, că pricina din care muriseră cei doi ibovnici se și 
vădi fără întârziere. Se afla sub tufa aceea o broască uriașă 
și oamenii se chibzuiră că fără doar și poate suflarea ei 
otrăvitoare înveninase salvia. Și pentru că nici unul din 
câţi se aflau pe-acolo n-avu curajul să se apropie de 
broasca de sub tufă, după ce îngrămădiră în jurul ei un 
vraf de vreascuri, o arseră acolo cu salvie cu tot și în felul 
acesta isprăvi cumătrul jude cercetarea asupra morții lui 
Pasquino. lar mai apoi ibovnicii, așa umflaţi cum se aflau, 
fură îngropaţi de către Stramba, Atticciato, Guccio 
Imbratta și Malagevole în biserica sfântul Pavel, de 
parohia căreia din întâmplare ţineau. 

POVESTEA A OPTA 


Girolamo o iubește pe Salvestra; la rugămintea maicii 
sale el pleacă în silă la Paris, se întoarce și-o găsește 
pe fată măritată; intră pe ascuns în casa ei și moare 
lângă dânsa; e dus apoi într-o biserică și acolo moare și 
Salvestra, întinsă alăturea de el. 


Emilia își isprăvise povestea, când, la porunca regelui, 
Neifile începu așa: 

— Vrednice doamne, după părerea mea sunt unii care 
socotesc că știu mai mult ca ceilalți oameni - când adevărul 
e că știu mult mai puţin - și ca atare își închipuie că pot să 
ţină piept cu înţelepciunea lor nu numai sfaturilor bune, 
dar chiar și firii înseși. De pe urma acestei semeţii s-au 
tras nenorociri cumplite, fără ca niciodată să se fi tras și- 
un bine. Or, cum din toate cele câte-s firești cea care rabdă 
mai cu greu povaţă și împotrivire e dragostea, ca una care 
prin însăși firea ei ajunge mai degrabă să moară de la sine 
decât să se oprească din drum la sfatul altcuiva, îmi vine 
să vă spun povestea unei femei, care încercând, vezi 
Doamne, să se arate mai deșteaptă, decât era din fire și 
decât răbda împrejurarea în care se străduia cu dinadins 
să-și dovedească înţelepciunea, crezând c-are să poată s- 
alunge cu de-a sila dintr-un suflet de îndrăgostit iubirea pe 
care poate cerul i-o hărăzise, până la urmă a ajuns să 
curme o dată cu iubirea și viaţa fiului ei drag. 

Trăia dar, în orașul nostru, precum ne povestesc 

bătrânii, un negustor bogat și mare, pe nume Leonardo 
Sighieri, căruia nevasta îi dăruise un singur fiu, Girolamo 
pe nume, după a cărui naștere, bătrânul, rânduindu-și cu 
bună socoteală trebile lui negustorești, se petrecu din 
viaţă. 

Tutorii lui Girolamo, cu maică-sa împreună, grijiră bine 
și cinstit averea băieţașului, care, crescând alăturea de toţi 
copiii de prin vecini, se împrieteni mai tare decât cu orice 
prunc din partea locului c-o fată, copila unui croitor, de ani 
la fel cu el. lar când crescu mai mărișor, deprinderea 
aceasta se preschimbă într-o iubire atât de trainică și 
aprinsă, încât băiatul n-avea pace și nici zi bună de la 
Domnul de n-o vedea pe fată; iar dânsa dinspre partea ei îl 
îndrăgea bunînţeles cu aceeași dragoste aprinsă. Mama 
băiatului, aflând despre iubirea aceasta, îl ocări de multe 
ori și-l pedepsi; iar când văzu că nu e chip s-o scoată la 
capăt cu băiatul, se plânse și tutorilor, și socotind că 
mulțumită averii lui Girolamo avea să facă din coada de 
câine sită de mătase, le spuse: 

— Băiatul ăsta, care n-are barem paisprezece ani, e așa 
de îndrăgostit de fata unui croitor de prin vecini cu noi, 
Salvestra după nume, că dacă nu i-o luăm din cale, te 
pomenești că într-o bună zi se însoară cu dânsa, din care 
pricină eu una, cât oi trăi, n-o să mai am zi bună de la 
Domnul; or, dacă s-o întâmpla să vază c-o ia altul, are să 
piară mistuit de dorul și de dragul ei. De aceea, ca să nu se 
întâmple o pacoste ca asta, ar trebui să-l trimiteţi pe 
undeva departe, cu treburi negustorești, că, dacă n-are s-o 
mai vadă, are s-o dea uitării și vom putea apoi să-i facem 
rost de o nevastă de neam mai bun și mai avută. 

Tutorii îi răspunseră că vorba ei era cu cap și că, după 
puterea lor, aveau să încerce a face întocmai. Chemară dar 
băiatul la ei la prăvălie și unul dintre dânșii îi zise cu 
blândeţe: 

— Băiete dragă, tu ai ajuns destul de mărișor acum și n- 
ar strica să-ncepi tu însuţi să vezi de ale tale; de aceea 

mare mulțumire ne-ai face dac-ai merge să stai o vreme la 
Paris, de unde ai avea prilejul să vezi cum ţi se-nvârte 
averea în afaceri. Unde mai pui c-acolo, văzând atâţia 
oameni de neam, baroni și conți, de care-i plin Parisul, ai 
să-ți desăvârșești purtarea, învăţătura și deprinderile mai 
bine ca aici, și după ce vei fi învăţat cum să te porți în 
lume, ai să te poţi întoarce acasă. 

Băiatul ascultă cu luare-aminte cele spuse și apoi 
răspunse în două vorbe că nici prin gând nu-i trece să 
plece la Paris, căci socotea că poate sta la fel de bine la 
Florenţa ca orișiunde aiurea. 

Tutorii, oameni cumsecade, când auziră câte spune, o 
luară de la capăt, cu alte vorbe ispitindu-l; dar nefiind chip 
să scoată din gura lui un alt răspuns, se duseră la maică-sa 
și-i spuseră și ei ce răspundea băiatul. Femeia, supărată 
foc, nu fiindcă nu vroia să plece, ci fiindcă se încăpăţâna în 
dragostea aceea, îl ocări ca vai de lume; pe urmă însă, 
îmbunându-l cu vorbe mieroase, începu să-l mângâie și să-l 
roage cu blândeţe să fie așa de bun și să-i asculte pe tutori; 
și atâta îi cântă și-i descântă, pân' ce băiatul se învoi să 
plece, dar numai pentru un an; și într-adevăr plecă. 

Ducându-se dar la Paris, îndrăgostit precum era, 
Girolamo, săracul, fu dus cu, vorba și ţinut doi ani de zile 
acolo. De unde, întorcându-se mai îndrăgostit ca niciodată, 
o găsi pe Salvestra măritată cu un băiat de treabă, care 
făcea pânze de cort, și ca atare, bietul, se amări din cale- 
afară. În cele de pe urmă însă, văzând că n-are încotro, se 
chibzui cu orice chip să-și afle pace și alinare; și, iscodind 
pe unde șade Salvestra, se apucă și el, după obiceiul 
tinerilor îndrăgostiţi, să se învârtească prin faţa casei ei, 
crezând că nici ea nu-l uitase, precum nici el pe dânsa. Dar 
vezi că treaba sta altminteri de cum își închipuise el; 
Salvestra îl uitase, de parcă niciodată nu l-ar mai fi văzut 
sau, chiar dacă-și mai amintea câte ceva de el, se prefăcea 
că l-a uitat. De care lucru tânărul își dete iute seama și 
suferi cumplit. Totuși, nu se dădu bătut și încercă în fel și 

chip să-i intre iar în suflet; dar când văzu că truda lui nu 
duce la nimica, se hotărî, cu orice preţ, chiar de-ar fi fost 
să moară, să stea de vorbă cu Salvestra. Și, aflând de la 
unul din vecinii ei cum e clădită casa, într-o seară, pe când 
Salvestra cu bărbatul merseră în priveghi la niște megieși 
de-ai lor, intră pe ascuns în casă și se piti în odaia ei după 
niște pânze de cort întinse într-un ungher; în locul acela 
așteptă pân' ce Salvestra cu bărbatul se întoarseră și se 
culcară; iar când simţi că omul doarme, se duse către patul 
unde văzuse că se culcă femeia și punându-i mâna pe piept 
îi zise în șoaptă: 

— Dormi, iubito? 

Salvestra, care nu dormea, fu cât p-aici să tipe, dar 
tânărul îi zise iute: 

— Nu striga, pentru Dumnezeu! Sunt eu, Girolamo al 
tău. 

Fata, auzind ce zice, îi spuse tremurând ca frunza: 

— Girolamo, fii bun și pleacă. S-a dus vremea prunciei 
noastre, când ne puteam iubi în voie; acuma, precum vezi, 
eu sunt femeie măritată și nu se cade să mă ţin sau să mă 
uit la alt bărbat afară de bărbatul meu; de aceea, ca pe 
Dumnezeu te rog, fii bun și du-te; că dacă omul meu te 
aude, chiar dacă n-o fi să se întâmple mai rău, eu orișicum 
n-am să mai am zi bună alăturea de el, de unde acuma mă 
iubește și viețuiesc trai bun și liniștit cu dânsul. 

Băiatul, auzind ce spune, simţi că-l junghie suferința 
până-n adâncul inimii; dar în zadar se apucă să-i 
amintească de trecut, de dragostea lui neștirbită de timp și 
depărtare, zadarnic împleti în vorbă și rugăminţi și 
făgăduinţe, căci tot n-ajunse la nimica. Drept care, dornic 
fiind să moară, se rugă de ea să-i împlinească barem o 
ultimă dorinţă și, drept răsplată a iubirii pe care i-o 
purtase, să-l lase să se culce alăturea de ea, cât să se 
dezmorțească oleacă, căci îngheţase așteptând-o. Și îi 
făgădui să șază liniștit, fără să spună nici o vorbă și fără s- 
o atingă; iar după ce s-ar fi încălzit, făgădui să plece. 

Salvestra, înduioșată, se hotărî să-l lase cu învoiala 
aceasta. Girolamo se întinse dar, fără s-o atingă, lângă 
dânsa; și cuprinzând cu gândul iubirea îndelungată pe care 
i-o purtase, cruzimea ei faţă de dânsul și pe deasupra și 
nădejdea pe care și-o pierduse, se hotări să moară: drept 
care, ferecându-și suflarea în piept, cu pumnii strânși, fără 
să scoată o vorbă, muri alături de Salvestra. 

După câtva timp femeia, mirată de purtarea lui și fiindu-i 
frică de bărbat, să nu cumva să se trezească, îi zise: 

— Ei, Girolomo, da' nu mai pleci o dată? 

Și fiindcă dânsul nu-i răspunse, gândi că adormise, 
întinse mâna să-l trezească, dar când dădu să-l pipăie, văzu 
că-i rece gheaţă și atunci, mirată foarte, prinse a-l mișca 
mai cu putere și când văzu că nu clintește, în cele de pe 
urmă își dete seama că e mont. Îndurerată peste poate 
șezu o vreme așa, fără să știe ce să facă. Apoi, într-un 
târziu, se chibzui să vază ce-ar fi făcut bărbatul ei într-o 
atare împrejurare, dacă ar fi fost vorba de alţii; de aceea, 
după ce-l trezi, îi povesti cele întâmplate, dar ca și cum nu 
el le-ar fi păţit ci altul, și apoi îl întrebă ce-ar fi făcut dac-ar 
fi fost în locul celuilalt bărbat și dacă dânsa ar fi fost 
femeia din poveste. Bărbatul îi răspunse că după judecata 
lui mortul, ar fi trebuit să fie dus acasă, fără de nici o zarvă 
și apoi lăsat acolo; iar cât despre femeie, ea fiind 
nevinovată, gândea că-i de prisos să i se aducă vătămare. 
Atunci Salvestra îi zise: 

— Așa să facem și noi. 

Și apucându-i mâna i-o întinse peste trupul neînsufleţit 
al tânărului. Bărbatul năucit se ridică în picioare și, 
aprinzând o lumânare, fără să mai lungească vorba, îl 
îmbrăcă pe mort în straiele cu care venise și fără întârziere 
(în toată treaba asta Salvestra era ajutată de însăși 
nevinovăția ei) punându-și-l în spate îl duse până la poarta 
casei în care locuia și îl lăsă acolo. 

A doua zi, când oamenii aflară mortul în fața casei, fu 
zarvă mare în oraș și mai cu seamă maică-sa făcu mai 

mare tărăboi; iar după ce fu cercetat pe faţă și pe dos, fără 
să i se poată afla nici rană, nici vreo vânătaie, doctorii 
socotiră că se sfârșise de durere, precum se și întâmplase. 

Fu dus deci mortul la biserică și acolo maică-sa, 
sărmana, cu o mulțime de femei, care rude, care vecine, se 
apucară să-l bocească, vărsând potop de lacrimi, precum e 
datina la noi. Şi-n timp ce bocitoarele îl jeluiau tot mai 
vârtos, omul de treabă în casa căruia Girolamo își dăduse 
duhul, grăi către Salvestra: 

— Nevastă, pune-ţi o broboadă și du-te la biserică unde 
a fost dus Girolamo, strecoară-te printre femei și trage cu 
urechea să vezi ce se vorbește de întâmplarea aceasta; eu 
am să fac la fel ca tine și într-acest chip om auzi dacă se 
spune oarece despre noi ori împotriva noastră. 

Salvestra, care se înmuiase la suflet, însă prea târziu, se 
învoi de îndată, ca una care acum dorea și ea să vază 
mortul, pe care, cât fusese în viaţă, nici barem c-un sărut 
nu se gândise să-l mângâie. Şi se porni de îndată. 

Doamne, cât e de greu să pătrunzi cărările iubirii și, 
dacă stai să te gândești, ce lucru minunat e acesta! Inima 
aceea mută, pe care soarta fericită a bietului Girolamo nu 
izbutise s-o deschidă, o descuie acum nenorocirea lui și 
deșteptând într-însa văpăile iubirii le preschimbă într-atâta 
milă, încât de îndată ce Salvestra văzu obrazul mortului, 
ascunsă sub broboada ei, se strecură printre femei și pân' 
la mort nu se opri; iar când ajunse acolo, scoțând un țipăt 
ascuţit, se aruncă deasupra lui, dar n-avu timp să-l scalde 
în lacrimi, căci de îndată ce-l atinse, așa precum băiatului 
durerea îi luase viaţa, la fel i-o luă și ei. Și după ce femeile, 
fără să știe cine este, o mângâiară, îndemnând-o să se 
ridice de pe jos, fiindcă Salvestra nu mișca, vrând s-o 
ridice ele și aflând-o înţepenită, deodată aflară și că e 
moartă și că era Salvestra. Drept care, toate la un loc 
învinse de îndoită jale, se apucară să bocească mai tare ca 
înainte. lar când această tristă veste se împrăștie printre 
bărbaţi, afară din biserică, și ajunse până la urechea 

bărbatului Salvestrei, care se afla între ei, sărmanul om 
plânse îndelung, fără s-asculte nici rugare, nici mângâiere 
de la alţii. Apoi, după ce povesti mulțimii care-i şedea 
împrejur ce se întâmplase peste noapte și cum murise 
tânărul, aflară toţi pricina morţii băiatului și-a fetei și toţi 
se întristară și se mâhniră foarte. Pe urmă o luară pe 
Salvestra și, după ce-o împodobiră precum e datina la 
morţi, o așezară lângă tânăr pe aceeași năsălie și după ce-i 
jeluiră îndelungată vreme, îi îngropară la un loc pe 
amândoi, într-un mormânt; și, dacă-n viaţă dragostea nu 
izbutise să-i unească, pe celălalt tărâm moartea îi uni pe 
veci. 

POVESTEA A NOUA 


Messer Guiglielmo Rossiglione îi dă nevestei sale să 
mănânce inima lui messer Guiglielmo Guardastagno, 
omorât de el și iubit de ea; femeia aflând lucrul acesta 
se aruncă de pe o fereastră, moare și e îngropată 
împreună cu iubitul ei. 


După ce Neifile își isprăvi povestea care stârnise un val 
de milă în sufletele tovarășilor ei, regele, care nu voia să 
strice învoiala dată dintru început lui Dioneo, cum fiecare 
își spusese povestea lui în ziua aceea, începu astfel: 

— Preamilostive doamne, îmi vine în minte o poveste, de 
care - dat fiind că arătaţi atâta milă pentru dragostea făr' 
de noroc - vă veţi înduioșa desigur nu mai puţin ca de 
cealaltă, căci în povestea mea eroii nu-s muritori de rând 
ca în povestea de adineauri și nenorocul lor a fost mai 
crunt ca al celorlalţi. 

Trebuie să știți, dar, că-n Provența, pe câte spun cei de 
pe-acolo, trăiau odinioară doi nobili cavaleri, fieștecare cu 
castele și cu vasali, și dintr-aceștia pe unul îl chema 
messer Guiglielmo Rossiglione, iar pe celălalt messer 
Guiglielmo Guardastagno; or, cum și unul și altul erau 
viteji și pricepuţi în mânuirea armelor, se aveau nespus de 
dragi și obișnuiau să meargă tot împreună la întreceri, la 
lupte de-a călare și alte asemănătoare isprăvi cavalerești, 
la care amândoi purtau aceeași stemă și straie de o 
culoare. Și, deși fiecare trăia în castelul său, departe unul 

de altul ca la vreo zece mile și poate și mai bine, totuși, 
messer Guiglielmo Rossiglione având drept soaţă o femeie 
fără pereche de frumoasă și încântătoare, se întâmplă ca 
celălalt cavaler, messer Guiglielmo Guardastagno, să 
prindă atâta drag de dânsa, cu toată prietenia care-l lega 
de soţul ei, încât până la urmă, ba dintr-o vorbă, ba dintr- 
altă, femeia își dete seama și, știindu-l cât e de viteaz, îl 
îndrăgi și ea cu atâta patimă, încât numai la dânsul se 
gândea, numai pe dânsul îl dorea și n-aștepta decât s-o 
roage să-i dăruiască dragostea; și într-adevăr, nu după 
mult timp dorinţa îi fu împlinită și nu o dată se întâlniră, 
iubindu-se cu foc. 

Dar, nepăzindu-se îndeajuns, bărbatul ei prinse de veste 
și se mânie cumplit, schimbându-se dragostea de frate ce i- 
o purta lui Guardastagno în ură neîmpăcată; știind însă să- 
și ascundă ura mai bine decât ceilalți doi își ascunseseră 
iubirea, se hotărî să-l omoare. Or, în vreme ce messer 
Rossiglione urzea aceste gânduri, se întâmplă ca-n Franţa 
să se puie la cale o mare întrecere între cavaleri; dânsul, 
prinzând de veste, îl înștiință pe Guardastagno și îi trimise 
vorbă să facă bunătatea să vie pân' la el, ca să se 
sfătuiască în doi dacă să meargă și-n ce fel. Messer 
Guiglielmo Guardastagno răspunse bucuros că a doua zi 
fără de greș avea să vie să cineze cu dânsul. Rossiglione, 
când auzi una ca asta, își zise că venise timpul să-i puie 
capăt vieţii; și-a doua zi, înarmându-se, încalecă însoţit de 
câţiva credincioși de-ai lui și cale de o poștie departe de 
castel se opri într-o pădure și se așeză la pândă, știind că 
pe-acolo duce drumul lui Guardastagno. După ce-l așteptă 
o vreme, într-un târziu văzu că vine, fără de arme asupra 
lui, cu două slugi pe urmă și ele neînarmate, ca unul ce nu 
se gândea să se păzească chiar de el; și când văzu c-ajunge 
pe locul potrivit, turbat de furie și orbit de gândurile 
ucigașe, strângând în mână lancea, se aruncă asupra lui, 
strigând: 

— S-a isprăvit cu tine! 


408 


Și, zicând astfel, ca fulgerul de iute îi împlântă lancea în 
coaste. 

Messer Guiglielmo Guardastagno, fără să poată face 
nimica întru apărarea sa și făr' să scoată o vorbă, căzu 
străpuns de lance și-n scurtă vreme își dete duhul. Slugile 
lui, fără să știe cine fusese ucigașul, întoarseră caii pe loc 
și o porniră întins spre castelul stăpânului lor. Rossiglione, 
sărind degrabă de pe cal, deschise c-un cuţit pieptul lui 
Guardastagno, și el, cu mâna lui, îi scoase inima din piept, 
și după ce puse s-o învelească într-un steguţ de lance, dădu 
poruncă unui om din cei ce-l însoțeau s-o ducă până acasă; 
apoi, după ce porunci să nu cuteze careva să sufle o vorbă 
despre aceasta, încalecă din nou și, cum afară se 
înnoptase, se întoarse la castel. 

Doamna, care știa că Guardastagno ar fi trebuit să vie în 
seara aceea să cineze cu dânșii dimpreună și-l aștepta ca 
pe tăciuni, văzând că nu mai vine, se minună și-i zise 
bărbatului: 

— Messere, cum se face că Guardastagno nu mai vine? 

Bărbatul îi răspunse: 

— Mi-a dat de știre, doamnă, c-are să vină numai mâine. 

De care lucru doamna se tulbură oleacă. Intre acestea 
Rossiglione, descălecând, puse să-l cheme pe bucătar și-i 
zise: 

— la inima aceea de porc mistreţ și fă-mi din ea o 
mâncărică de să te lingi pe degete; iar când m-oi așeza la 
cină, să mi-o trimiţi la masă pe-un taler de argint. 

Bucătarul, luând inima, se strădui cu grijă și pricepere 
să-și dovedească măiestria și, după ce-o tocă mărunt și-o 
amestecă cu mirodenii, găti dintr-însa o tocăniţă, să lingi și 
blidele, nu alta. Apoi, când se făcu de cină, messer 
Guiglielmo cu nevasta se așezară să mănânce. Dar când 
veni mâncarea, messer Guiglielmo, stânjenit la gândul 
mârșăviei pe care o săvârșise, mâncă puţin dintr-însa. Pe 
urmă bucătarul trimise tocăniţa, pe care soţul doamnei, 
făcându-se că-n seara aceea nu se îmbie la mâncare, i-o 

așeză înainte și-o lăudă de zor. Femeia, pofticioasă, se 
puse să mănânce și, aflând-o pe gustul ei, mâncă mâncarea 
toată. Cavalerul, după ce văzu că doamna isprăvise 
bucatele cu pricina, grăi: 

— Cum ţi-a plăcut mâncarea, doamnă? 

La care dânsa îi răspunse: 

— Messere, tare mi-a plăcut. 

— Pe legea mea, te cred, răspunse cavalerul. Nici nu mă 
mir că mort ţi-a fost pe plac un lucru pe care viu l-ai 
îndrăgit mai mult ca orișice pe lume. 

Femeia, auzind acestea, rămase îngândurată o clipă și 
apoi făcu: 

— De ce? Ce mi-ai dat oare să mănânc? 

Bărbatul îi răspunse: 

— Inima lui messer Guiglielmo Guardastagno, pe care 
tu, femeie și soaţă păcătoasă, l-ai îndrăgit cu patimă; și 
poţi fi încredinţată că inima a fost a lui, căci eu cu mâna 
mea i-am smuls-o din piept, puţin înainte de-a mă întoarce 
acasă. 

Biata femeie, nu întrebaţi ce-a pătimit aflând aceasta 
despre iubitul ei, pe care-l îndrăgea ca pe ochii din cap. Și 
într-un târziu răspunse: 

— Messere, fapta dumitale e fapta unui cavaler mârșav 
și fără cinste; căci dacă eu, fără să rabd vreo silnicie de la 
dânsul, mi l-am făcut de bună-voie stăpân pe inimă și gând, 
iar dumneata prin asta ai pătimit ocară, atunci nu pe el, ci 
pe mine trebuia să mă osândești. Dar deie Dumnezeu să nu 
se adauge niciodată altă fărâmă de mâncare peste-o 
mâncare așa de aleasă cum a fost inima vitează, 
curtenitoare și măreaţă a nobilului cavaler Guiglielmo 
Guardastagno. 

Și ridicându-se în picioare, fără a mai sta pe gânduri, se 
aruncă de pe-o fereastră care se afla la spate. Fereastra 
era foarte înaltă, din care pricină femeia, îndată ce ajunse 
jos, nu numai că-și dădu sfârșitul, dar toată se zdrobi. 
Messer Guiglielmo, năucit, văzând acestea, socoti că rău 

făcuse ce făcuse; de aceea, temându-se de băștinași și de 
mânia contelui ce cârmuia Provența, puse să-i pregătească 
caii și apoi plecă fără întârziere. 

A doua zi întreaga obște din partea locului află cum se 
întâmplase treaba; drept care oameni de credinţă de-ai lui 
Guiglielmo Guardastagno și de ai doamnei îl luară și, cu 
nespusă jale și lacrimi nesfârșite, îi îngropară în același 
mormânt pe amândoi, chiar în biserica aflată lângă castelul 
doamnei. Și pe mormânt săpară apoi în vers câteva șiruri 
prin care tălmăciră lumii ce morţi zăceau acolo și din ce 
pricină anume îi ajunsese moartea. 

POVESTEA A ZECEA 


Nevasta unui doctor, crezându-și ibovnicul mort, îl 
ascunde într-o ladă, pe care doi cămătari o duc acasă 
la ei; acolo ibovnicul, care era adormit cu opiu, se 
trezește și e luat drept hoţ; la judecată, slujnica femeii, 
spunând că ea îl pusese în ladă, îl scapă de 
spânzurătoare, iar cei doi cămătari sunt osândiţi la 
gloabă pentru lada furată. 


Când regele sfârși cu vorba, Dioneo, care știa că numai 
el mai rămăsese cu povestitul în ziua aceea, văzând că 
regele îi poruncește să-și facă datoria, începu precum 
urmează: 

— Poveștile de jale istorisite azi, nu numai vouă, 
doamnelor, dar chiar și mie mi-au stârnit și lacrimi și 
durere în suflet, de aceea foarte mi-am dorit să se 
sfârșească o dată. Și fiindcă acum, har Domnului, am 
isprăvit cu ele (doar dacă nu m-oi apuca și eu, ferit-a 
Sfântul, să mai adaug vreuna la șirul celor povestite), 
ieșind de pe făgașul lor, am să vă povestesc ceva mai vesel, 
căci poate în felul acesta voi da bun început și basmelor de 
mâine. 

Aflaţi dar, preafrumoase doamne, că la Salerno, nu de 
mult, trăia un doctor renumit în arta chirurgiei, pe care îl 
chema maestrul Mazzeo della Montagna și care, bătrân de 
tot fiind, se însură c-o tânără frumoasă și plăcută, de fel tot 
din Salerno, pe care o îndestulă cu rochii scumpe și 

frumoase, cu giuvaeruri și podoabe, cu tot soiul de fleacuri 
care plac muierilor, așa cum n-avea nici o altă femeie din 
oraș. Dar adevărul e că dânsa mai toată vremea zgribulea, 
ca una ce era cam prost acoperită, sărmana, de maestru. 
Căci după cum messer Riociardo din Chinzica, precum 
spuneam, își învăţa nevasta să ţină sărbătorile, la fel și 
dumnealui îi arăta nevestei că dacă te culci cu o femeie îţi 
trebuie nu știu câte zile ca să-ţi mai vii în puteri și alte câte 
baliverne; din care pricină femeia trăia amarnică viaţă. 
Dar, înţeleaptă fiind și nobilă la suflet, spre a cruța ce avea 
în casă, se hotărî să cheltuiască nu de la ea, ci de la altul, 
și tot umblând după bărbaţi, află unul să-i placă și-și puse 
în el toată nădejdea, toată iubirea ei și toată fericirea. De 
care lucru tânărul își dete iute seama și, aflând-o după 
placul său, prinse și el s-o îndrăgească. 

Ruggieri din Jeroli, așa-i zicea acestui tânăr, era vlăstar 
de neam, dar apucase pe cărări cu totul greșite și 
deprinsese atari năravuri, încât nu mai avea o rudă sau un 
prieten care să-l îndrăgească sau să-l mai rabde în ochi; și 
tot orașul îl ponegrea, învinuindu-l de tot soiul de tâlhării 
și alte rele, pe care doamna le știa, dar nu-i păsa de ele, 
căci dânsa pentru altele pusese ochii pe băiat; și, ajutată 
fiind de-o slujnică de-a ei, făcu ce făcu și izbuti până la 
urmă să se întâlnească cu Ruggieri. După ce petrecură o 
vreme împreună, femeia începu să-l dojenească pentru 
viaţa ticăloasă pe care o ducea și să-l roage a se îndrepta, 
de dragul ei măcar; și ca s-o poată face, se apucă să-i deie 
bani, când mai mult, când mai puţin. 

Urmându-și ei într-acest chip petrecerea în mare taină, 
se întâmplă ca doctorului să-i pice în mână un bolnav 
beteag de un picior; maestrul, după ce-l căută, le spuse 
rudelor că dacă nu-i scotea din picior un os putred pe care 
îl avea acolo, bolnavul ori murea, ori, dacă nu, s-ar fi căzut 
să-i taie tot piciorul; pe câtă vreme așa, dacă-i scotea el 
osul, s-ar fi putut să scape și să se facă bine, dar adăugă că 
dumnealui nu-și lua nici o răspundere în toată treaba asta 

și numai ca atare se învoia să-l taie. Rudele bolnavului 
căzură la învoială și i-l lăsară deci întru tocmeala aceasta. 
Doctorul, chibzuind că omul fără să fie adormit n-ar fi 
răbdat durerea și nu s-ar fi lăsat tăiat, cum socotea să se 
apuce de treaba aceea în sfârșit, se apucă de dimineaţă și 
puse să se scurgă dintr-un amestec de-al lui o apă 
adormitoare, pe care, bând-o omul, să doarmă atâta vreme 
cât socotea domnia-lui c-avea să ţină operaţia. Şi, 
poruncind să-i fie adusă acasă apa aceea, o așeză în odaia 
sa, fără să spuie nimănui ce fel de apă este. In asfintit, 
tocmai la vremea când doctorul se pregătea să meargă la 
bolnav să-l taie, pică un sol de la Amalfi, trimis de niște 
prieteni buni de-ai domniei-sale, care-l rugau cu dinadins 
să vie cât de iute acolo, căci se întâmplase o încăierare și 
de pe urma ei mulţi inși fuseseră răniţi. Doctorul lăsă pe a 
doua zi povestea cu piciorul, se urcă într-o luntre și se 
duse până la Amalfi; din care pricină femeia, știind că în 
noaptea aceea n-avea să se mai întoarcă acasă, își strecură 
ibovnicul după obicei la ea în odaie și îl închise înăuntru, 
până ce toţi ceilalţi ai casei aveau să meargă la culcare. 
Stând dar Ruggieri în odaie și așteptând-o pe femeie, 
cum îi era grozav de sete, ori că trudise în ziua aceea, ori 
că mâncase prea sărat, ori că așa era deprins, dădu cu 
ochii în fereastră peste clondirul cel cu apa anume 
pregătită pentru bolnavul de picior; și crezând că-i apă 
bună de băut, duse clondirul la gură și o bău până la fund; 
apoi, nu după multă vreme, îl apucă un somn cumplit și 
adormi buștean. Femeia cât putu mai iute se întoarse în 
odaie și, aflându-l adormit, se apucă să-l miște, șoptindu-i 
să se scoale. Da' ţi-ai găsit! Ruggieri nici gând să se miște 
ori să răspundă. Văzând așa, femeia, cam tulburată oleacă, 
se apucă să-l zgâlțâie, zicându-i: „Ci scoală o dată, 
Somnorilă; că dacă îţi era de somn, trebuia să mergi acasă 
și nu să vii la mine!” Ruggieri, zgâlţâit așa, căzu jos de pe 
lavita pe care adormise, fără să dea vreun semn de viaţă, 
întocmai ca un mort. Din care pricină femeia, acu de-a 

binelea speriată, vrând să-l ridice de pe jos, prinse a-l 
mișca mai cu putere, îl apucă de nas, ba-l trase și de barbă, 
dar fără de folos. Ruggieri dormea tun: puteai să tai și 
lemne pe el, tot nu s-ar fi trezit. Atunci femeii începu să-i 
fie teamă că e mort; totuși nu se lăsă bătută și începu să-l 
piște și să-i pârlească pielea c-o lumânare aprinsă, dar 
toate, tot degeaba; drept care, ea nefiind vrăciță, deși 
bărbatu-i era doctor, crezu nestrămutat că-i mort. Or, cum 
îl îndrăgea ca pe ochii ei din cap, fu peste poate de 
mâhnită și, neîndrăznind să facă zgomot, se apucă să 
plângă deasupra lui înăbușit și să se vaiete încet de 
vrăjmășia sorții. Dar, după câtva timp, temându-se să nu 
adauge nenorocirii și rușinea, se chibzui c-ar fi trebuit să 
afle fără întârziere un mijloc prin care să-l poată scoate din 
casă; dar, fiindcă nu era în stare să afle singură mijlocul, 
își chemă într-ascuns slujnica și, arătându-i ce necaz se 
abătuse asupra ei, îi ceru s-o înveţe ce să facă. Slujnica, 
minunându-se, după ce-l zgâlţâi și-l ciupi și ea, văzând că 
nu se mișcă, gândi ca și stăpâna și-o sfătui fără de alta să-l 
scoată afară din casă. La care doamna zise: 

— Da' oare unde să-l lăsăm, ca nu cumva să bănuiască 
cei oare-or da mâine de el c-a fost adus de aicea? 

Și slujnica răspunse: 

— Doamnă, chiar astă-seară am văzut, destul de târzior, 
în fața prăvăliei tâmplarului de lângă noi o ladă nu prea 
mare și care, dacă meșterul n-a dus-o încă în casă, ne-ar 
prinde de minune; căci am putea să punem mortul în ea, 
să-i dăm vreo două lovituri de cuţit și să-l lăsăm acolo. Că 
cine-o da de el, nu știu zău, ce pricină ar avea să creadă c- 
a fost adus tocmai de aici și nu de aiurea, bunăoară. Ba 
dimpotrivă, cum în viaţă n-a fost chiar ușă de biserică, o să 
creadă că, mergând să facă iar vreo boroboaţă, a fost 
înjunghiat de vreun dușman. 

Femeii îi plăcu povaţa slujnicei; dar de înjunghiat nu vru 
s-audă, zicând că n-ar fi răbdat-o inima pentru nimica-n 
lume să facă una ca aceasta. Apoi o trimise iute să vadă 

dacă lada e pe locul cela, iar fata întorcându-se îi spuse că 
e tot acolo. Atunci, tânără fiind și zdravănă la trup, cu 
ajutorul doamnei îl luă în spinare pe Ruggieri și se porniră 
amândouă, stăpâna în faţă, ca să vadă de nu se arată 
cineva, iar slujnica pe urma ei. lar când ajunseră la ladă, îl 
așezară înăuntru, închiseră capacul și-apoi p-aci ţi-i 
drumul. 

Tocmai în zilele acelea se nimeriseră pe acolo, întorși 
acasă de curând, doi tineri cămătari dornici de mari 
câștiguri fără prea multă osteneală și care, cu o zi înainte, 
văzând lădoiul cela în stradă, cum nu prea aveau nimica în 
casă, se hotărâseră să-l fure, de-ar fi rămas și peste noapte 
pe-același loc ca peste zi. Și pe la miezul nopţii, ieșind și 
dând de ladă, fără a mai sta pe gânduri, o înșfăcară iute și 
deși, vorba aia, li se părea lor că-i cam grea, o duseră la ei 
acasă și-o așezară într-o încăpere vecină cu odaia unde 
dormeau muierile lor, fără să-și bată capul, atunci la 
miezul nopții, s-o așeze mai ca lumea; și, după ce-o lăsară 
acolo, dădură fugă să se culce. 

Ruggieri, care dormise o bucăţică și mistuise băutura 
care-și făcuse treaba, spre zori de zi se deșteptă; totuși, 
deși era treaz de-a binelea și-și revenise în simţiri, rămase 
c-o amorţeală în cap, care-l ţinu ca ameţit nu numai peste 
noapte, dar chiar și mai apoi, vreo două sau trei zile în șir. 
Iar când deschise ochii, fără a vedea nimica în jur și când, 
căutând cu mâinile simţi că-i într-o ladă, o luă razna cu 
mintea, zicându-și: „Ce-o mai fi și asta? Oare pe unde 
naiba sunt? Sunt treaz ori dorm? Că doar aseară îmi 
amintesc c-am fost acasă la iubită, chiar în odaia ei, și-acu 
pare c-aș fi într-o ladă. Ce vrea să-nsemne asta? Să se fi 
întors maestrul acasă ori să se fi întâmplat ceva și dânsa 
m-a ascuns aici în vreme ce dormeam? Să știi c-așa o fi, de 
bună seamă așa.” De aceea amuţi pe dată și prinse a trage 
cu urechea, doar-doar va auzi ceva. După ce multă vreme 
șezu așa, ca vai de el, căci lada era mică, simțind că-l 
doare latura pe care se proptise, vru să se învârtă pe 

cealaltă și-așa de bine se învârti, că dând cu șalele de-o 
parte a lăzii, care nu fusese proptită pe loc oblu, o aplecă 
dintâi și-apoi o răsturnă; iar lada prăvălindu-se făcu atâta 
zgomot, încât femeile de alături se deșteptară, dar de frică 
tăcură chitic amândouă. 

Ruggieri o sfecli, simțind că lada se răstoarnă, dar când 
văzu că izbitura îi descuiase acoperișul, gândi că până una- 
alta ar fi mai bine pentru el să iasă dinăuntru decât să șază 
ascuns acolo. Și, cum habar n-avea pe unde se găsește, 
începu să bâjbâie pe întuneric, cercând să afle o ieșire, fie 
scăriță, fie poartă, pe unde să se poată duce. Femeile, 
auzind bâjbâiturile de alături, căci erau treze amândouă, 
strigară: 

— Cine umblă acolo? 

Dar Ruggieri, văzând că-i glas necunoscut, nu cuteză să 
le răspundă. Atunci femeile începură să-i strige pe bărbaţi; 
dar ei, cum în ajun vegheaseră până târziu, dormeau 
buștean, fără s-audă și fără să se sinchisească de ce se 
întâmpla în casă. Drept care, înfricoșându-se, femeile se 
ridicară și deschizând ferestrele începură să ţipe: 

— Săriţi, hoţii, săriţi! 

Vecinii, auzindu-le, care pe unde apucară, pe acoperiș 
ori pe ferestre, dădură fuga în casă; iar tinerii de 
asemenea, de atâta tămbălău se deșteptară și ei. Ruggieri 
(care, bietul, văzându-se în casa aceea, sta ca lovit în cap), 
fără să știe cum și prin ce loc să fugă, fu prins și dat pe 
mâna slujbașilor ocârmuirii, care veniseră și ei aduși de 
zarvă acolo. Și dus în faţa judecății, cum toţi știau ce 
poamă e, fiind pus numaidecât la cazne, mărturisi că 
pătrunsese în casa cămătarilor anume pentru ca să fure. 
Judele, auzind acestea, fără a mai sta pe gânduri, se hotări 
să-l spânzure. 

A doua zi întreg orașul vuia de știrea că Ruggieri fusese 
prins furând în casa unor cămătari; lucru pe care, auzindu- 
] femeia și slujnica ei, se minunară într-atâta, încât erau 
mai-mai să creadă că cele săvârșite c-o noapte înainte le 

săvârșiseră în vis; pe lângă această, însă, din pricina 
primejdiei în care se afla Ruggieri, doamna răbda atâta 
chin, de sta să înnebunească. 

Chiar în aceeași dimineaţă, pe la vreo șapte și ceva, 
venind de la Amalfi, doctorul puse să-i aducă apa cu 
pricina, cu gând să-l taie pe bolnav; și, fiind găsit clondirul 
gol, făcu un tărăboi cumplit, zicând că-n casa lui nu era 
chip să afli un lucru așa cum îl puneai. La care doamna, 
îmboldită de alte griji, răspunse mânioasă: 

— Ce-ai zice dumneata, maestre, de-un lucru mai de 
seamă, dacă te apuci să faci atâta gălăgie pentru clondir 
cu apă? Că doar mai sunt destule, har Domnului, pe lumea 
asta! 

Bărbatul îi răspunse: 

— Nevastă, tu socoţi că era apă chioară în el; da' află că 
te înșeli: era o băutură dinadins ca să adoarmă omul. 

Şi-i povesti de ce o făcuse. Femeia, cât ce-l auzi, își dete 
seama că Ruggieri băuse apă buclucașă și că din pricina 
aceea li se păruse lor că-i mort. Şi zise: 

— N-am știut, bărbate. Pune domnia-ta să-ţi facă alta în 
loc. 

Drept care doctorul, văzând că n-are încotro, puse să-i 
facă altă apă. 

Nu după multă vreme slujnica, care într-acestea se 
dusese mânată de stăpână să vadă ce se mai vorbește 
despre Ruggieri în oraș, se întoarse și îi spuse: 

— Doamnă, tot norodul îl ponegrește pe Ruggieri și după 
câte am auzit, nu s-a aflat un prieten sau rudă, cum o fi, să- 
i sară într-ajutor; și zice-se că mâine de bună seamă-l 
spânzură. Da' am să-ţi spun și-o noutate, căci mi se pare c- 
am aflat cum a ajuns Ruggieri în casa cămătarilor. Ascultă 
cum: domnia-ta îl știi prea bine pe tâmplarul cu lada în 
care l-am ascuns; mai adineauri l-am văzut sfădindu-se cu 
unul a cui se părea că-i lada și ăla îi cerea să-i deie banii 
înapoi, iar meșterul zicea că dânsul nu-i vânduse lada, ci 
că-i fusese șterpelită de oarecine peste noapte. La care 

omul răspundea: „Nu-i drept. Te știu eu c-ai vândut-o la cei 
doi cămătari, că doar chiar ei mi-au spus azi-noapte, când 
cu pățania lui Ruggieri.” La care meșterul făcu: „Mint 
amândoi, că nici prin gând nu mi-a trecut să le vând lada; 
da' pasămite ei sunt ăia de mi-au furat-o azi-noapte. Hai și 
ne-om duce până acolo.” Și, învoindu-se între ei, s-au dus 
la cămătari acasă, iar eu m-am repezit aicea. Pre câte vezi, 
stăpână, așa se face că Ruggieri a fost găsit acolo; da' cum 
a înviat din morţi pe locul acela, asta zău că nu mai pot 
pricepe. 

Doamna, înțelegând atunci cum se întâmplase treaba, îi 
spuse slujnicei ce aflase de la bărbatul ei și o rugă să o 
ajute să-l scape pe Ruggieri, ca una care, de-ar fi vrut, 
putea, să-l scape de la moarte pe el și în același timp s-o 
ajute și pe ea să iasă cu faţa curată din tot buclucul cela. 

Slujnica îi răspunse: 

— Doamnă, arată-mi ce să fac, că eu sunt bună 
bucuroasă să-ţi sar într-ajutor. 

Femeia, îmboldită de grijă și nevoie, cât ai clipi din ochi 
găsi mijlocul de-a ieși din toată încurcătura aceea și o 
învăţă pe slujnică de-a fir-a-păr ce-avea să facă. Drept care 
slujnica se duse întâi și întâi la doctor și-i zise hohotind: 

— Stăpâne, vin să-ţi cer iertare, căci ţi-am greșit cu grea 
greșeală. 

Maestrul o întrebă: 

— Cu ce-ai greșit anume? 

Iar slujnica plângând de zor grăi: 

— Domnia-ta, știi bine câte parale face Ruggieri din 
Jeroli, cu care, fiindcă mă plăcea, mi-am cam făcut de cap, 
fie de frica lui, fie că mi-era drag și mie; și ieri, prinzând de 
veste el că dumneata te duci de-acasă, atâta m-a bătut la 
cap, până ce l-am adus să doarmă peste noapte cu mine în 
odăiţă, și, fiindu-i tare sete, cum nu știam de unde să-i dau 
mai iute vin ori apă, ca nu cumva stăpâna, care ședea în 
sală, să dea cu ochii peste mine, mi-am amintit că de cu 
seară văzusem la dumneata în odaie un clondir cu apă. Am 

dat fuga-n odaie, l-am luat, i-am dat să bea și după aceea l- 
am pus la loc. Iar azi aud că dumneata, din pricina aceasta, 
te-ai supărat din cale-afară. Acu, ce-i drept e drept: 
mărturisesc c-am greșit; da' oare cine nu greșește? Sunt 
tare necăjită și-mi pare rău de ce-am făcut; da' vorba-i că 
Ruggieri acu, fie din pricina aceasta, fie de ce-a urmat 
apoi, e în primejdie de moarte. De aceea ca pe Dumnezeu 
te rog să-mi dai iertare și să mă lași să merg să-i sar într- 
ajutor, așa cum oi putea și eu. 

Maestrul, auzind ce spune, deși era mânios, îi zise în 
batjocură: 

— Iertarea ţi-ai plătit-o cu vârf și îndesat: că de unde 
astă-noapte gândeai c-ai să te culci c-un tânăr care o să-ţi 
scarmene cojocul, te-ai pomenit e-un somnoros; de aceea 
du-te sănătoasă și vezi-ţi de iubitul tău, da' ai grijă nu 
cumva să mi-l mai aduci în casă, c-apoi ţi-arăt eu ţie și 
pentru acu și pentru, atunci. 

Slujnica, socotind că astă primă încercare îi izbutise de 
minune, se duse într-un suflet până la închisoarea unde 
zăcea închis Ruggieri și atâta îl ispiti pe paznic, până ce 
omul o lăsă să stea de vorbă cu acela. Şi, după ce-l învăţă 
pe Ruggieri ce să-i răspundă judelui dacă voia să scape, 
făcu pe dracu-n patru și ajunse și la jude. lar judele, 
văzând-o că-i rumeioară și voinică, până să n-o asculte, 
pofti să întindă undiţa către oita Domnului și dânsa, ca să-i 
fie ruga mai bine ascultată, nu se lăsă prea mult poftită; iar 
când sfârșiră măcinatul, fata se ridică și zise: 

— Messere, dumneata îl ţii aicea pe Ruggieri din Jeroli 
drept hoţ, da' află că nu este. 

Și, luând-o de la capăt, îi povesti toată întâmplarea: cum 
ea, fiindu-i ibovnică, îl adusese în casă la doctor, cum acolo 
îi astâmpărase setea cu apă adormitoare fără să știe ce are 
într-însa și cum îl ascunsese în ladă, crezând că-i mort de-a 
binelea; iar după aceea îi spuse ce auzise că vorbeau 
tâmplarul și stăpânul lăzii și cu aceasta îl lămuri și cum de 
ajunsese în casa cămătarilor. Judecătorul, dându-și seama 

că nu e greu să afle dacă acesta e adevărul, îl întrebă 
dintâi pe doctor dacă-i adevărat ce zice fata despre apă și 
află c-așa era; apoi, punând să-l cheme pe meșterul 
tâmplar, pe cel a cui fusese lada, cât și pe cămătari, după 
ce-i cercetă îndelung, află că peste noapte aceștia de pe 
urmă furaseră ladă și o duseseră acasă. lar la sfârșit îl 
chemă și pe Ruggieri care, întrebat fiind unde dormise 
peste noapte, răspunse că de asta nu-și aducea aminte, dar 
că știa că de culcat mersese să se culce cu slujnica 
maestrului Mazzeo, în odaia ei, unde băuse apă fiindcă-i 
era grozav de sete; că altceva nu mai știa, decât că se 
trezise în casa cămătarilor, vârât acolo într-o ladă. 

Judele, auzindu-i și foarte desfătându-se cu aceste 
întâmplări, îi puse pe toţi cinci, pe fată adică, pe Ruggieri, 
pe meșter și pe cămătari să spuie în mai multe rânduri 
povestea de la capăt. lar la sfârșit, văzând că bietul 
Ruggieri nu-i de vină, după ce-i osândi pe cei doi cămătari 
care furaseră lada să plătească zece galbeni, îi dădu 
drumul tânărului, care de multă bucurie nu-și mai vedea 
nici capul, nici el și nici femeia. Apoi, stăpâna, cu Ruggieri 
și cu iubita ei slujnică, care voise să-l înjunghie, făcură haz 
de multe ori și petrecură împreună pe socoteala asta, 
umblând cu desfătarea și cu iubirea lor din bine în mai 
bine, cum aș dori și eu să umblu, da' fără să mă pună-n 
ladă. 


Dacă poveștile dintâi stârniseră întristare în inimile 
doamnelor, povestea de pe urmă atâta le făcu să râdă, și 
mai cu seamă când fu vorba de jude și de undiţă, încât își 
mai veniră în fire din mila pătimită cu cele dinainte. Ci 
regele, văzând că soarele prinde a păli și că domnia lui era 
pe sfârșite, cu vorbe bine ticluite ceru iertare doamnelor 
pentru porunca dată, drept care toată ziua se povestise 
despre un lucru așa de trist cum e nefericirea 
îndrăgostiţilor; iar după ce-și ceru iertare, se ridică în 
picioare și, luându-și de pe cap cununa, în timp ce 

doamnele așteptau să vadă cui i-o pune, o așeză cu 
gingășie pe creștetul bălai al Fiammettei, zicând: 

— Ţie-ţi așez cununa, ca uneia care-ai să știi mai bine ca 
oricare alta să mângâi, cu ziua cea de mâine, sufletul 
mâhnit al prietenelor noastre pentru ziua rea de azi. 

Fiammetta, cu părul ei care-i cădea în bucle aurii pe 
umerii gingași și albi, cu fața-i rotunjoară care sclipea ca 
albul petalelor de crini amestecat cu roșul împurpurat de 
trandafiri, cu ochii ei de șoim pribeag și cu guriţa ale cărei 
buze păreau două rubine, răspunse surâzând: 

— Filostrato, primesc cu dragă inimă cununa. Și ca să-ţi 
dai mai bine seama de ceea ce-ai făcut, încă de astăzi 
poruncesc ca pentru mâine fiecare să-și pregătească o 
poveste din care să se vadă cum izbutesc îndrăgostiţii 
după întâmplări nenorocite s-ajungă pân' la urmă să aibă 
parte de noroc. 

Porunca Fiammettei fu tuturor plăcută. De aceea, după 
ce-l chemă pe slujitorul ei și hotări cu el să rânduiască 
toate cele, și învoi bucuroasă tovarășii - care într-acestea 
se ridicaseră de jos - să facă ce poftesc până la ceasul 
cinei. 

Porniră deci cu toţii și după îndemnul inimii, căutară să- 
și petreacă seara unii plimbându-se în grădina de ale cărei 
frumuseți nu izbuteai să te mai saturi, iar alții coborând în 
vale spre cele două mori. lar pe înserate se adunară cu 
toţii laolaltă, după obiceiul lor, și, așezați în preajma 
fântânii, ospătară cu multă bucurie, slujiţi fiind cu bună și 
așezată rânduială. Apoi, sculându-se de jos, se apucară de 
cântat și dănţuit, după obicei, și-n timp ce Filomena ducea 
ea dansul de-astă dată, regina zise: 

— Filostrato, socot și eu să fac ca înaintașii mei: așadar, 
precum au făcut ei, tot astfel vreau și eu ca la porunca mea 
să se cânte un cântec. Şi cum sunt sigură că toate 
cântecele tale îţi sunt ca și poveștile, pentru ca-ntr-altă zi 
afară de aceasta să nu mai vii și să ne tulburi cu lacrimile 
tale, vreau să ne zici acum un cântec, care ţi-o fi mai drag. 

Filostrato răspunse c-o ascultă bucuros și fără întârziere 
prinse a cânta altfel: 


Cu lacrimi vădesc 
Ce jale m-apasă c-am fost părăsit, 
Cu strâmb jurământ înșelat și minţit. 


Când dragoste, tu, în suflet mi-ai pus-o 
Pe-aceea ce-mi smulge zadarnic suspin, 
Vădit-ai într-însa 
Atâtea virtuți, încât pentru dânsa 
Ușor de răbdat îmi părea orice chin, 
Căruia-n minte 
Si-n dorul fierbinte 
Loc i-ai fi dat; dar azi, c-am greșit 
Știu bine, și focul mă arde-ndoit. 


Lumină în mintea-nșelată mi-a pus 
Chiar dânsa, iubita și viața mea toată, 
Plecând de la mine; 
Când eu, sărmanul, gândeam că mă ţine 
Mai drag printre dragi și slugă plecată, 
Ea, fără-ndurare 
De chin și dogoare, 
În inima ei pe altu-a primit, 
Pe, mine de-a pururi m-a izgonit. 


Când prins-am de veste că sunt alungat, 
În suflet un plâns dureros m-a cuprins 
Și stăruie-n el 
Si blestem azi ziua și ceasul misel 
Când chipul ei dulce simțirea mi-a prins, 
Cu roșii bujori 
Din obrajii de flori. 
Credința, nădejdea și focul cumplit, 
Pe toate le blestem cu suflet sfârșit. 

Că focul meu n-are pe lume-alinare 
Tu, Doamne, pricepi, căci pe Tine Te chem 
Cu glas de durere; 
Și încă-Ţi mai spun că moartea mi-e vrere, 
Așa de amarnic mă arde și gem. 
Hai, moarte, grăbește, 
În viața-mi lovește. 
Lovește-n mânia și dorul smintit; 
De ele aiurea voi fi mai ferit. 


N-am altă cărare și nici mângâiere 
Durerea să-mi astâmpăr: zeu dulce-al iubirii, 
Moartea-mi rămâne: 
Cu dânsa durerii un capăt îi pune 
Și cruță-mi suflarea de chinul trăirii, 
Că fără de vină 
Mi-e tihna străină. 
Iubita să fie de-al meu sfârșit 
Ferice cum e de noul iubit. 


De nimeni te-nvaţă, baladă iubită, 
Eu nu mă mâhnesc, căci nimeni pe lume 
Ca mine te cântă. 
Ci-o rugă-am să-ți fac: pe aripi te-avântă, 
Il cată pe Amor, găsește-l și-i spune 
Cum mă doboară 
Viaţa amară 
Vorbește-i și roagă-l pe țărm însorit 
Să-mi ducă suflarea și trupul trudit. 


Cu lacrimi vădesc etc. etc. 


Cuvintele acestui cântec arătară limpede ce doruri îl 
frământau pe tânăr și din ce pricină anume; și poate chiar 
mai limpede le-ar fi vădit obrazul uneia dintre doamne, ce 

se învârtea în dans, dacă negurile nopţii nu i-ar fi tăinuit 
roșeaţa care-i mijise în față. Ci isprăvindu-se acel cântec, 
se mai cântară încă multe, până veni pe nesimţite și 
vremea de culcare; și atuncea, la porunca Fiammettei, 
toată lumea se duse să se culce. 

ZIUA A CINCEA 

Sfârșește cea de a patra zi a Decameronului și începe 
cea de a cincea, în care, sub sceptrul Fiammettei, se 
vorbește despre acei îndrăgostiţi care ajung până la 
urmă, după întâmplări nenorocite, să aibă parte de 
noroc. 


Albea în zare răsăritul şi razele împrăştiau lumină 
pretutindeni, când, Fiammetta, poftită de cântarea cea 
dulce a păsărelelor care vesteau voioase prin tufe primul 
ceas al zilei, se sculă din somn și porunci să-i scoale și pe 
ceilalți pe toţi; apoi, coborând cu pas agale pe pajiște, 
porni la plimbare cu doamnele și cavalerii, vorbind de una 
și de alta, prin câmpul nesfârșit și iarba înrourată, până ce 
soarele se ridică oleacă în sus pe cer. lar când simţi că 
razele își înţelese căldura, îi îndrumă pe toţi spre casă și, 
ajunși acolo, le curmă puţina osteneală cu vinuri scumpe și 
cu dulciuri, iar după aceea se plimbară până la ceasul 
prânzului, cutreierând în lung și-n lat grădina aceea 
încântătoare. lar către amiază - sluga reginei gătind din 
vreme toate cele - după ce mai cântară vreo două-trei 
cântări, se așezară bucuroși la masă, pe voia doamnei lor. 
Și isprăvind cu bine și bucurie masa, fără să uite obiceiul 
statornicit cu dansul, jucară o bucată, cântând fie cu 
glasul, fie cu cobza ori lăuta. Apoi regina îi învoi să facă 
după placul lor până după ceasul de odihnă, drept care 
unii se culcară, iar alţii, rămânând pe loc, petrecură mai 
departe. Dar când trecu de trei se adunară cu toţii în jurul 
fântânii ca de obicei, urmând placul reginei. Şi dânsa, 

așezându-se la loc de cinste printre ei, se întoarse către 
Pamfilo și-i porunci zâmbind să deie început poveștilor de 
bine. lar Pamfilo, bun bucuros să povestească, începu așa 
precum urmează: 

POVESTEA ÎNTÂI 


Iubind, Cimone învaţă carte și-o fură pe Efigenia, iubita 
lui, pe mare; e azvârlit la Rodos în temniţă, de unde 
scapă mulțumită lui Lisimah, cu care o fură din nou pe 
Efigenia și împreună cu ea pe Cassandra, în ziua nunţii 
lor, fugind cu ele în Creta; la urmă, după ce se însoară 
cu fetele, sunt rechemaţi acasă. 


— Multe povești îmi vin în minte să vi le spun, plăcute 
doamne, acum c-am fost ales să dau bun început zilei de 
azi, care se arată a fi o zi de veselie. Dar dintre toate una 
îmi stă mai mult la suflet, căci din cuprinsul ei veţi izbuti 
să pricepeţi nu numai țelul fericit spre care tindem azi cu 
povestitul nostru, dar în același timp și cât de sfinte, cât de 
mari și cât de binefăcătoare sunt puterile iubirii, pe care 
mulți le blestemă și le hulesc pe nedrept, fără să știe ce 
vorbesc. Ori, cum vă știu îndrăgostite, socot, de nu mă- 
nșel, că povestirea mea va fi pe placul vostru. 

În Cipru dar, trăia pe vremuri, după cum știm cu toţii 
din hronicile cipriote, un nobil de neam vechi și mare, pe 
nume Aristip, care trecea la vremea lui drept cel mai mare 
bogătaș din câţi se aflau în Cipru; și omul ăsta, dacă soarta 
nu l-ar fi cătrănit c-o mare supărare, ar îi putut pe drept 
să-și spuie că-i omul cel mai fericit din toată lumea asta. 
Dar pricina mâhnirii lui era că, printre alţi feciori, avea și 
unul care - deși prin voinicia și frumuseţea trupului îi 
întrecea pe ceilalţi flăcăi de seama lui - era scrântit la cap, 


429 


sărmanul, și boala asta n-avea leac. Pe nume băiețandrul 
fusese botezat Galeso; dar fiindcă nici prin trudă și 
osteneala dascălilor, nici prin bătaie ori vorbă bună, nici 
taică-su și nici alți meșteri prin iscusinţa lor nu izbutiră să- 
i vâre în cap o buche barem sau o deprindere aleasă, ba 
fiindcă tocmai dimpotrivă băiatul avea apucături aș zice 
mai degrabă de dobitoc decât de om și-un glas pocit și 
spart ca din butoi, mai toată lumea îl poreclise în râs 
Cimone, care pe limba lor înseamnă cam cum s-ar zice 
„Boul”. Părintele băiatului răbda, sărmanul, mare chin, 
știindu-l pierdut pe veșnicie; și fiindcă dinspre partea lui 
pierduse orice nădejde, ca să nu aibă zi de zi prilej de 
întristare uitându-se la dânsul, îi poruncise să se ducă la 
țară și să șază acolo cu cei care trudeau pe ogoare; de care 
lucru tânărul fu foarte mulţumit, căci îi plăceau mai mult 
apucăturile și traiul pălmașilor decât acelea ale orășenilor. 

Ducându-se, așadar, Cimone la ţară și deprinzându-se 
pe-acolo cu treburile de ţăran, se întâmplă ca într-o zi, cam 
după ceasul amiezii, pe când trecea c-o bâta-n spate de pe 
un hotar pe altul, să intre într-o pădurice din partea 
locului, din cale-afară de frumoasă și înverzită toată, căci 
era tocma-n luna mai; și străbătând pădurea, se întâmplă 
să vază - norocul lui pesemne - într-o poiană împrejmuită 
de pomi înalţi ca brazii, lângă o fântână minunată cu ape 
reci și limpezi care se afla de-o margine, o frumuseţe de 
copilă dormind pe pajiștea înverzită; copila nu purta drept 
strai decât un văl așa subţire, încât abia se ascundea ceva 
din trupul ei mai alb ca spuma laptelui și numai de la brâu 
în jos era acoperită c-o pătură ușoară și albă ca omătul; iar 
la picioarele copilei dormeau cu ea împreună două femei și 
un bărbat, pesemne slujitorii ei. Când o văzu, Cimone, ca și 
cum niciodată n-ar fi văzut trup de femeie, se rezemă în 
bâtă și începu să mi se uite plin de încântare la copilă, cu 
multă luare-aminte, fără să scoată o vorbă. Și-n pieptul lui 
cel necioplit, în care niciodată - în ciuda a mii de îndemnuri 
și dăscăleli - nu pătrunsese nici umbră de simţire ori 

bucurie mai aleasă, simţi că se deșteaptă un gând, care 
șoptea minţii lui strâmbe și încete că fata aceea de pe 
iarbă era făptura cea mai mândră și lucrul cel mai minunat 
din câte ochi de muritor văzuseră vreodată. Apoi deosebi 
pe-ncetul, parte de parte, trupul întreg și prinse a-i lăuda 
cu prisosință părul, care-i părea de aur, fruntea, gura și 
nasul, gâtul, pe urmă braţele și mai cu seamă pieptul abia 
mijit; și, din pălmaș ajuns deodată preţuitor de frumuseţe, 
Trâvnea acum să-i vadă ochii, pe care ea-i ţinea ascunși, 
robiţi de somn sub pleoape, și ca să-i vază nu o dată fu cât 
p-aci să o trezească. Dar fiindcă o socotea cu mult mai 
frumoasă decât orice femeie din câte mai văzuse el, se 
chibzui c-o fi zeiţă; și cum avea atâta cap încât să-și deie 
seama că cele ce-s dumnezeiești sunt mult mai vrednice de 
slavă decât cele lumești, își stăpâni pornirea și așteptă să 
se trezească ea singură din somn. Or, deși deșteptarea i se 
părea nespus de lungă, prins cum era de această nouă și 
neîncercată bucurie, nu se-ndura să plece. Într-un târziu 
copila, căreia îi zicea Efigenia, se deșteptă din somn 
înaintea celorlalţi și, ridicându-și capul, deschise ochii și-l 
văzu pe Cimone, care şedea proptit în bâtă și se uita la ea. 
De care lucru dânsa, mirată foarte, îi zise: 

— Ce cauţi aici, Cimone, la ceasul ăsta prin pădure? 

(Cimone, prin înfățișarea și felul lui de-a fi, cât și prin 
neamul vechi și avuţia părintească, era știut de toată 
lumea de prin partea locului.) La vorbele copilei tânărul nu 
răspunse, dar cât ce-i văzu ochii își aţinti privirea în ei, 
părându-i-se că dintr-înșii purcede o undă de dulceaţă ce-i 
revarsă în suflet o bucurie neîncercată nicicând de dânsul 
până atuncea. Fata, văzându-l cum se uită, prinse a se 
teme nu cumva privirea aceea aţțintită s-ațâţe în josnicele-i 
simţuri vreun gând mișel prin care dânsa să aibă a pătimi 
rușine și, drept aceea, își chemă femeile și-i zise sculându- 
se în picioare: 

— Rămâi cu Dumnezeu, Cimone. 

La care dânsul îi răspunse: 

— Ba nu, eu vin cu tine. 

Și deși fata nu vroia să fie însoţită, căci se temea de el, 
nu izbuti să-l izgonească până ce nu ajunse cu el pe urme 
până acasă. De acolo Cimone se duse drept la taică-su și-i 
spuse că el unul nu mai voia cu nici un chip să se întoarcă 
iar la ţară; și deși treaba asta li se păru greu de îndurat 
părintelui și alor săi, se învoiră totuși, dorind să vază ce 
anume îl îndemnase așa deodată să-și schimbe hotărârea. 

Pătrunzând dar săgeata dragostei stârnite de 
frumusețea Efigeniei în inima băiatului, în care nici o 
învățătură nu izbutise să pătrundă, în foarte scurtă vreme, 
trecând de la un gând la altul, Cimone își uimi părintele, pe 
ai săi și pe toți cei care-l știau. Întâi și întâi, el îi ceru 
bătrânului să-i deie straie și alte podoabe bărbătești la fel 
cu ale fraţilor, și taică-su, bucuros, îl mulțumi pe dată. 
Apoi, împrietenindu-se cu tineri de ispravă și auzind din 
gura lor cum se cuvine să se poarte un om de neam și mai 
cu seamă un îndrăgostit, dintâi, spre lauda tuturor, nu 
numai că-nvăţă în foarte scurtă vreme să scrie și să 
buchisească, ci ajunse printre cărturari el însuși cărturar 
de seamă; apoi (iubirea fiind aceea care-i dă ghes la toate 
acestea), nu numai că-și schimbă în voce caldă și plăcută 
glasul său gros și noduros, dar mai ajunse pe deasupra și 
meșter cântăreţ cu vocea și lăuta, și așijderea în scurtă 
vreme se dovedi neîntrecut în arta călăriei și-n mânuirea 
armelor pe apă și uscat. Pe scurt (căci n-are rost să mai 
înșir cu de-amănuntul câte virtuţi își dobândise), nici patru 
ani nu se împliniră din ziua în care el se îndrăgostise de 
copilă și ajunse a fi cel mai plăcut și mai desăvârșit întru 
deprinderi și purtare și cel mai înzestrat cu însușiri alese 
din câţi flăcăi de vârsta lui se aflau la vremea aceea în 
Cipru. 

Ce alta am mai putea să spunem, plăcute doamne, 
despre Cimone? De bună seamă, atâta doar că însușirile 
alese pe care cerul le sădise în sufletul lui vrednic i-au fost 
amarnic ferecate într-un ungher al inimii de soarta lui 

pizmașă, cu strașnice cătușe pe care dragostea le-a frânt, 
mai tare fiind ca soarta; căci numai dânsa, dragostea, ca 
una care ațâță minţile adormite, a izbutit cu forța ei să 
împingă către lumină toate însușirile ascunse care zăceau 
în el orbite de-o ceaţă nemiloasă, vădind cu limpezime din 
ce prăpăstii de întuneric poate să scoată la lumină simţirile 
robite ei și pe ce plaiuri însorite se poate înălța. 

Acu, deși Cimone, în dragostea ce i-o purta iubitei lui, în 
multe lucruri cam întrecea măsura, cum fac adesea 
îndrăgostiţii, cu toate acestea Aristip, gândindu-se că 
dragostea făcuse din Cimone om, din vită ce era, nu numai 
că-l lăsa să-și facă mendrele în voie, dar îl mai și îndemna 
să-și mulţumească orice poftă. Cimone însă, care nu mai 
voia să i se zică Galeso, amintindu-și că Efigenia îl 
chemase pe numele dintâi, dorind să puie capăt dorinţei lui 
în chip cinstit, trimise vorbă nu o dată părintelui copilei, 
Cipseo după nume, să-i deie fata de nevastă, dar Cipseo 
răspunse de fiecare dată c-o făgăduise lui Pasimunda, un 
tânăr nobil de prin Rodos, și că nu voia să-și ia cuvântul 
înapoi. Venind dar și sorocul nunţii și Pasimunda trimițând 
pe-ai săi după mireasă, Cimone își zise în sinea lui: „,Sosit- 
a clipa să-ţi arăt, iubito, cât de dragă-mi ești. Eu am ajuns 
prin tine om și sunt încredinţat că, de-ai să fii a mea, voi 
izbuti să mă înalţ mai sus ca orice zeu: de aceea ai să fii a 
mea ori dacă nu, mai bine moartea.” 

Și zicând astfel, după ce se rugă în taină de câţiva tineri 
nobili, prieteni de-ai săi, să-l ajute, dădu pe ascuns porunci 
să i se încarce o corabie cu toate cele de trebuinţă unei 
încăierări pe mare și apoi porni cu ea în larg, punându-se 
s-aștepte corabia care avea s-o ducă pe Efigenia la bărbat. 
Și, după ce tatăl copilei îi preacinsti pe tinerii veniţi să-i 
ieie fata, aceștia se porniră cu ea cu tot spre Rodos. 
Cimone care nu dormea, a doua zi îi și ajunse din urmă cu 
corabia lui și de pe punte dădu glas către aceia ce se aflau 
pe nava Efigeniei, strigându-le: 

— Opriţi-vă și daţi pânzele jos, ori dacă nu, veţi fi 


433 


zdrobiţi și înecaţi în mare! 

Vrăjmașii lui Cimone, suindu-și armele pe punte, se 
pregătiră de apărare; drept care el, sfârșindu-și vorba, luă 
iute o cange încârligată și azvârlind-o în pupa corăbiei 
dușmane, ce luneca iute ca vântul, o trase lângă a lui și 
crunt precum un leu sări de unul singur pe puntea 
celorlalţi, de parcă nu i-ar fi păsat de ei nici cât de cât; și, 
mânat de dragoste, cu forțe însutite se azvârli printre 
dușmani cu paloșul în mână și ca pe niște oi îi dobori pe cei 
care-i ședeau în cale, lovind ici unul, colo altul. Drept care 
rodienii văzând acestea, își lepădară fără de alta armele și 
aproape într-un glas cu toţii i se dădură prinși. Cimone zise 
atunci: 

— Băieți, să știți că nu din ură și nici de dragul prăzii m- 
am pornit eu din Cipru și-am dat năvală peste voi cu 
armele în mână. Ceea ce m-a îndemnat s-o fac e un lucru 
care mie îmi e de mare preţ, pe câtă vreme pentru voi e 
neînsemnat și ca atare puteţi să mi-l lăsaţi cu inima 
împăcată: pe Efigenia o vreau, iubita mea îndrăgită mai 
mult ca orișice pe lume, pe care neputând s-o am ca 
prieten de la tatăl ei, prin pașnică învoire, iubirea m-a silit 
s-o smulg din mâna voastră acum, cu arma-n mână, ca 
vrăjmaș; doresc să-i fiu eu însumi ce-ar fi trebuit să-i fie 
prietenul vostru Pasimunda; daţi-mi-o deci, și-apoi plecaţi 
cu Dumnezeu într-ale voastre. 

Tinerii, mai degrabă siliți decât de bună voie, dădură 
fata lui Cimone. Iar el, văzând-o înlăcrămată, îi zise: 

— Doamnă, nu mai plânge. Eu sunt Cimone al dumitale, 
care prin dragostea îndelungă ce ţi-am purtat și-ţi port, 
sunt mult mai vrednic să te am decât e Pasimunda prin 
legământul încheiat. 

Și zicând astfel, după ce-o duse mai întâi pe Efigenia pe 
punte, se întoarse la tovarășii săi, fără să ia nimic de pe 
corabia învinsă și îi lăsă pe cei din Rodos să-și vază liniștiți 
de drum. Apoi, mai fericit că nimenea pe lume de 
dobândirea unei prăzi atât de scumpe pentru el, după ce se 

căzni o vreme s-o mângâie pe fată, se sfătui cu-ai săi c-ar fi 
mai bine acu deodată să nu se mai întoarcă în Cipru; prin 
bună învoială deci, se îndreptară către Creta, pe unde 
aproape toţi, și în primul rând Cimone, având o sumedenie 
de rude și de prieteni, se socoteau la adăpost cu Efigenia 
împreună. 

Dar soarta care-i ajutase cu ușurință lui Cimone să-și 
dobândească aleasa, în nestatornicia ei, schimbă pe 
neașteptate în plâns amar și jalnic nepreţuita bucurie a 
bietului îndrăgostit. Nici patru ceasuri încheiate nu se 
scurseseră de când, lăsându-i pe vrăjmași să plece, Cimone 
se pornise și el la drum cu-ai săi, când noaptea coborându- 
se - noapte pe care el o aștepta mai plină de desfătări ca 
orișicare din câte cunoscuse - cu ea deodată se porni o 
vijelie îngrozitoare, care umplu cerul de nori și marea de 
cumplite valuri, drept care nimeni pe corabie nu mai știa 
nici ce să facă, nici unde să se ducă și nici măcar pe punte 
nimeni nu izbutea să se mai ţină pe picioare, ca să mai 
poată încaltea să se apuce de vreo treabă. Cât se mâhni 
Cimone de toată întâmplarea asta e de prisos să mă- 
ntrebaţi. Era ca și cum zeii i-ar fi împlinit dorința numai ca 
moartea - care altminteri i-ar fi părut o jucărie - să-i fie 
acum de neîndurat. Ai săi se tânguiau și ei, dar mai presus 
de orișicine se tânguia Efigenia, plângând cu hohote, 
sărmana, și tremurând de frică la orice izbitură de val; și-n 
plânsul ei ea blestema iubirea lui Cimone, îi blestemă 
îndrăzneala, zicând că vijelia de bună seamă se iscase doar 
fiindcă zeii nu voiau ca cel care râvnise s-o aibă de 
nevastă, potrivnic vrerii lor, s-ajungă a-și împlini dorinţa și 
pofta lui semeaţă, ci că doreau să moară de moarte rea, 
după ce-ntâi ar fi văzut-o murind pe ea sub ochii lui. Cu 
atare tânguiri și altele și mai grozave, neștiind sărmanii 
corăbieri nici ei ce să mai facă, în timp ce vântul ceas de 
ceas se înteţea mai tare, fără să știe barem pe unde 
rătăcesc, ajunseră până la urmă prin apropierea Rodosului. 
- Dar cum n-aveau de unde ști ce insulă-i aceea, se 

străduiră în fel și chip să tragă la uscat, ca barem de înec 
să scape. Şi întru încercarea aceasta soarta le fu prielnică 
și îi mână pe-un cot de mare, unde cu puţin înainte trăsese 
și corabia pe care se aflau vrăjmașii lui Cimone. Dar n- 
apucară să-și dea seama că ancoraseră la Rodos decât a 
doua zi, când zorile împrăștiind oleacă de lumină pe cerul 
înnorat, se pomeniră dintr-o dată departe cale de-o săgeată 
de oamenii și de corabia cu care în ajun se încăieraseră pe 
mare. Din care pricină Cimone, mâhnit ca vai de el, le 
porunci tovarășilor să pună spinarea înc-o dată numai să 
iasă de pe-acolo; că dacă-ar fi ieșit în larg, putea să-i ducă 
soarta oriunde ar fi putut, căci nicăieri nu le-ar fi fost mai 
rău, decât acolo. 

Tinerii își încercară puterile cu prisosinţă, dar nu fu chip 
să scoată corabia în larg. Lovind-o drept în faţă, vântul 
sufla năprasnic și cu atâta forță, încât departe de-a ieși din 
cotu-acela al mării, de voie, de nevoie îi aruncă pe mal. Și 
cât ce-ajunseră uscatul, fură cu toţii cunoscuţi de 
corăbierii rodieni, care într-acestea scoborâseră de pe 
corabia lor. Și atunci unul dintre dânșii se repezi până-ntr- 
un sat care se afla pe aproape și-și înștiință stăpânii, pe 
prietenii lui Pasimunda care se duseseră acolo, că vijelia 
azvârlise corabia lui Cimone, pe care se afla și fata, pe 
malurile lor. Tinerii, auzind acestea, voioși nevoie mare, 
luară cu sine o mulţime de oameni de prin sat și apoi 
dădură fuga cu ei la ţărmul mării; de unde, atât Cimone - 
care într-acestea, coborând cu ai săi de pe corabie, se 
hotărâse să se ascundă într-o pădure apropiată - cât și 
copila și ceilalţi fură cu toţii prinși și duși apoi în sat. Iar 
de acolo, Lisimah - în mâna cui se afla puterea la vremea 
aceea-n Rodos - venind cu oaste din oraș, îl duse pe 
Cimone cu ai săi la închisoare, căci astfel poruncise 
Senatul, către care - aflând de cele întâmplate - se jeluise 
Pasimunda. Şi  într-acest chip, Cimone, nefericitul 
îndrăgostit, își rătăci iubita puţin înainte dobândită, după 
ce abia dacă-i furase vreo două sărutări. Cât despre 

Efigenia, ea fu primită călduros de doamnele de vază din 
Rodos, care o mângâiară atât de chinul pătimit prin trista 
împrejurare, cât și de osteneala răbdată pe drum în 
furtună; și-n preajma lor rămase până la vremea cununiei. 

Lui Cimone și alor săi în schimb, fiindcă-n ajun, lăsându-i 
liberi pe tinerii din Rodos, vădiseră mărinimie, le fu cruţată 
viața - cu toată stăruința lui Pasimunda, care cerea să fie 
omorâţi - dar fură osândiţi la temniță pe viaţă, în care 
temniţă oricine își poate închipui cât de amărâţi și fără 
sămânță de nădejde trăiau. 

În timp ce Pasimunda grăbea, pe cât putea sorocul 
cununiei, soarta, căindu-se pesemne de pacostea zvârlită 
pe capul lui Cimone, puse la cale altceva spre a-i veni într- 
ajutor. Avea numitul Pasimunda un frate, mai mic de ani ca 
el, dar tot atât de vrednic, pe care îl chema Ormisda și 
care sta de multă vreme să se însoare cu o fată frumoasă și 
de neam, de-acolo din oraș, Cassandra după nume, pe care 
Lisimah o îndrăgea cu patimă dar nunta din anume pricini 
era întruna amânată. Drept care Pasimunda, știindu-se 
îndatorat să rânduiască însurătoarea cu nuntă mare și 
bogată, se chibzui c-ar face bine dacă într-aceeași zi l-ar 
însura și pe Ormisda, ca să nu aibă a cheltui și-a rândui 
petrecere de două ori în loc de-o dată. De aceea intră din 
nou în vorbă cu părinţii Cassandrei și de astă dată căzu la 
învoială; apoi, cu frate-su împreună și cu părinţii fetei, 
statornici să se cunune deodată amândoi, Ormisda cu 
Cassandra și Pasimunda cu Efigenia. Când auzi una ca 
asta, Lisimah se mâhni foarte, căci își vedea pierdută 
nădejdea întru care crezuse că de bună seamă Cassandra 
avea să fie a lui, dacă Ormisda n-ar fi luat-o. Totuși, drept 
om cu scaun la cap ce se afla a fi, își tăinui nemulțumirea 
și prinse a chibzui ce anume ar fi putut să facă spre a 
împiedica însurătoarea; și nu găsi alt chip decât s-o fure pe 
Cassandra. Acum, cu slujba și cu rangul pe care le avea la 
Rodos, o treabă ca aceasta i se părea ușoară; atâta doar c- 
o socotea cu mult mai necinstită așa, decât dacă n-ar fi 

avut o slujbă ca aceea. Totuși, după ce șezu și chibzui 
îndelung, cinstea se dovedi a fi mai slabă decât iubirea și 
drept aceea hotări, orice s-ar fi întâmplat, s-o fure pe 
Cassandra. Şi tot gândindu-se ce oameni să-și caute drept 
însoțitori, își aminti și de Cimone, pe care îl ţinea închis cu- 
ai lui în închisoare, și își dădu cu socoteala că pentru o 
faptă ca aceasta n-ar fi fost chip să găsească însoțitor mai 
credincios și mai destoinic decât el. De aceea, în noaptea 
următoare puse să i-l aducă pe ascuns la dânsul în odaie și- 
i spuse după cum urmează: 

— Cimone, așa după cum zeii îi dăruiesc pe oameni cu 
toate celea din belșug, la fel, cu mintea lor pătrunzătoare, 
adeseori le-ncearcă puterea sufletească, iar pe aceia care 
dau dovadă de tărie și de statornicie în orice împrejurare îi 
răsplătesc din plin, căci vrednici sunt de răsplătire. Zeii au 
dorit să-ți pună ţie cu și mai mult temei virtutea la- 
ncercare, poftind din partea ta dovezi mai grăitoare decât 
cele pe care le-ai fi dat în marginile strâmte ale căsuţei 
părintești și-n preajma unui tată pe care eu îl știu peste 
măsură de bogat. Drept care la-nceput, precum am auzit, 
prin mijlocirea dragostei, din dobitoc fără simţire făcut-au 
om din tine și-apoi, prin vrăjmășia sorții, iar acu la urmă 
prin această nesuferită întemniţare, vor să cunoască dacă 
tu nu te-ai schimbat cumva la suflet într-acest scurt 
răstimp în care-ai fost ferice de prada dobândită. Și, dacă 
sufletul ţi-e același, atunci să știi că zeii nu ti-au mai dat 
nicicând o bucurie ca aceea pe care ţi-o gătesc acum. Şi 
socot să-ţi tălmăcesc această bucurie, ca să redobândești 
puterile pierdute și ca să prinzi iar îndrăzneală. 
Pasimunda, bucuros de pacostea ce te-a lovit și dârz părtaș 
al morții sale, grăbeşte pe cât poate nunta, ca să se bucure 
de prada pe care soarta, blândă dintru-nceput cu tine, ţi-a 
dăruit-o, iar pe urmă, mânioasă așa din bun senin, ţi-a luat- 
o înapoi. Acu, eu știu prin mine însumi cât trebuie să te 
doară o întâmplare ca aceasta - dacă iubești într-adevăr 
așa precum socot - căci mie, fratele lui Pasimunda, 

Ormisda după nume, îmi pregătește aceeași ocară, într- 
aceeași zi, luându-mi-o pe Cassandra, pe care o iubesc mai 
mult ca orișice pe lume. Ori, ca să ne vedem scăpaţi de 
vrăjmășia sorții și de ocara ei, ea însăși nu ne lasă decât o 
singură ieșire: tăria sufletelor noastre și-a braţelor în care 
cuvine-se să ţinem spada și să ne facem drum cu dânsa, 
răpindu-ne iubitele, tu pentru-a doua oară și eu pentru 
întâia dată. De aceea, dacă vrei s-ajungi a dobândi din nou 
- nu libertatea, căci de ea, fără iubită, socotesc că prea 
puţin îţi pasă - ci chiar pe dânsa, pe iubită, dacă m-ajuţi și 
mă urmezi pe mine, zeii îţi vor da prilejul s-o câştigi cu 
multă ușurință. 

Cuvintele acestea treziră iar la viață curajul și puterile 
sărmanului Cimone; drept care, fără de zăbavă răspunse: 

— Lisimah, pentru o treabă ca aceasta n-ai fi putut găsi 
nicicând tovarăș mai de-ncredere și mai puternic decât 
mine, dacă e vorba să m-aleg cu ce mi-ai spus mai 
adineauri; de aceea poruncește-mi ce anume vrei să fac și 
ai să-ţi vezi porunca îndeplinită întocmai, cu forțe 
neînchipuit de mari. 

La care Lisimah răspunse: 

— De azi în două zile miresele au să calce pentru întâia 
oară în casele bărbaţilor, în care tu cu-ai tăi și eu cu câţiva 
oameni de-ncredere, înarmaţi, vom pătrunde în faptul serii 
și vom răpi miresele din mijlocul ospăţului, ducându-le pe 
o corabie anume pregătită de mine pe ascuns și omorând 
pe orișicine va cuteza să ne stea în cale. 

Porunca îi fu pe plac lui Cimone, care rămase în temniță 
până la ziua sorocită, fără să spună nimănui câte puseseră 
la cale. Iar când veni și ziua nunţii, în casa mirilor se 
încinse o nuntă ca-n povești, de n-ai mai fi găsit ungher să 
nu răsune de cântări, de zaiafet și voie bună. Dar către 
seară, Lisimah, după ce pregăti tot ce făcea trebuinţă, își 
adună tovarășii, pe Cimone cu ai săi și câţiva prieteni de-ai 
lui, toţi înarmaţi pe sub veșminte și, când i se păru că-i 
vremea s-o pornească, după ce le vorbi dintâi înflăcărându- 

i și pe ei la gândul care-i sta pe suflet, îi împărți în trei: pe 
unii îi trimise cu mare grijă în port, pentru ca ei să aibă 
calea deschisă spre corabie când ar fi fost să plece, iar pe 
ceilalţi îi luă cu sine și, ajunși la casa cu pricina, lăsă o 
parte din ei afară, ca să păzească la intrare spre-a nu fi- 
nchiși cumva în casă ori prinși când ar fi fost să iasă, iar el 
cu-al treilea pâlc și cu Cimone alături o apucă în sus pe 
scară. Şi ajungând în sala cea mare de ospeţe, unde 
miresele amândouă cu multe alte doamne se rânduiseră la 
masă și așteptau bucatele, se aruncară înainte și, 
răsturnând mesele, fiștecare își luă iubita și, așezându-le în 
braţele tovarășilor lor, porunciră să le ducă numaidecât pe 
corabie. Miresele începură să plângă și să ţipe, și cu ele 
împreună apoi și doamnele și slujitorii și într-o clipită toată 
casa se umplu de plânset și de larmă. Cimone și Lisimah 
cu-ai lor, scoțând degrabă spadele, fără de nici o 
împotrivire, căci nimeni nu le sta în cale, o luară către 
scări și, scoborându-le, dădură de Pasimunda care, cu un 
ciomag în mână, grăbea adus de larmă; Cimone îl izbi cu 
sete și-i despică în două ţeasta, culcându-l mort pe jos. Iar 
când Ormisda, bietul, sări să-i vină într-ajutor, fu omorât și 
el de-o lovitură a lui Cimone, și toţi ceilalți care încercară 
să se apropie cât de cât fură răniţi și împinși în lături de 
oamenii lui Lisimah și-ai lui Cimone. 

Apoi, lăsând casa îndoliată, plină de sânge și de larmă, 
de lacrimi și de jale, fără de nici o împotrivire, umblând 
strânși laolaltă, ajunseră cu pradă cu tot la malul mării; și 
după ce-și urcară iubitele-n corabie, urcându-se și ei cu-ai 
lor pe urma fetelor - în timp ce ţărmul clocotea de oameni 
înarmaţi care veniseră să scape pe cele două fete - lăsară 
vâslele în apă, văzându-și bucuroși de drum. Şi ajungând în 
Creta, fură primiţi acolo cu multă bucurie de prieteni și de 
rude și, cununându-se apoi cu nuntă mare și frumoasă 
fieștecare cu iubita, se desfătară bucuroși de pradă 
dobândită. 

În Cipru și în Rodos, pe urma acestui furt, nemulţumirea 

obștei și zarva stăruiră destulă vreme încă. Dar până mai 
la urmă, prin mijlocirea rudelor și-a prietenilor, care săriră 
și-ntr-un loc și-n altul să puie o vorbă bună, se află o cale 
de-ndreptare și, după o vreme de surghiun, Cimone și 
Efigenia se întoarse bucuros în Cipru, iar Lisimah în Rodos 
cu draga lui Cassandra, și fiecare vieţui ani mulţi și fericiţi 
alături de iubita sa în ţara lui de baștină. 

POVESTEA A DOUA 


Gostanza îl iubește pe Martuccio Gomito și, auzind c-ar 
fi murit, cu deznădejdea în suflet se urcă singură într-o 
barcă, pe care vântul o împinge până la cetatea Susei; 
regăsindu-și iubitul teafăr la Tunis, i se arată, iar el, 
care dobândise prin sfaturile sale favoarea regelui din 
Tunis, o ia de nevastă și apoi se întoarce avut în Lipari, 
împreună cu dânsa. 


Regina, văzând că povestea lui Pamfilo se sfârșise, după 
ce foarte o lăudă, îi porunci Emiliei să spună și ea una. Și 
dânsa începu așa: 

— Pe drept cuvânt oricine se cade să se bucure de 
faptele care-și primesc răsplata cuvenită. Or, cum iubirea 
pân' la urmă se-arată a fi mai vrednică de bucurii decât de 
jale, mărturisesc că, povestind despre subiectul rânduit 
poveștilor de azi, voi asculta-o pe regină cu mai multă 
bucurie decât l-am ascultat pe rege, ieri, când am vorbit 
despre întâmplări atât de triste. 

Trebuie, așadar, gingașe doamne, să știți că nu departe 
de Sicilia se află o insulă micuță, căreia-i zice Lipari și-n 
care nu demult trăia o prea frumoasă fată, Gostanza după 
nume, copila unor băștinași vrednici de toată cinstea. Și de 
Gostanza aceasta se îndrăgosti un tânăr, de fel și el din 
Lipari, Martuccio Gomito pe nume, băiat frumos, bine 
crescut și tare priceput în meseria lui. Fata, pe de altă 
parte, se îndrăgosti și ea de el, ba încă așa de tare, încât 

nu se simţea ferice decât alăturea de dânsul. Și vrând 
Martuccio să se însoare cu ea, trimise peţitori s-o ceară de 
nevastă, dar tatăl fetei îi răspunse că el era sărac și ca 
atare nu vroia să-i deie fata de nevastă. Văzându-se dat la 
o parte din cauza sărăciei lui, Martuccio, plin de obidă, se 
jură câtorva prieteni și rude de-ale sale să nu mai calce în 
Lipari altcum decât bogat. Plecând dar de pe insulă, se 
apucă să tâlhărească pe mare în preajma Berberiei, 
prădând pe orișicine se dovedea mai slab ca el. Or, întru 
atari isprăvi soarta îi fu prielnică și i-ar fi fost și mai 
departe, de-ar fi știut încaltea să fie cumpătat. Dar, fiindcă 
nu-i era de ajuns că-n scurtă vreme ajunsese din cale-afară 
de bogat, și el și însoțitorii lui, în timp ce încerca să-și 
îndoiască avuţia, se întâmplă să cadă-n mâna unor corăbii 
saracine și, după o luptă crâncenă, saracinezii îi prinseră 
pe toţi și-i jefuiră, zvârlindu-i după aceea pe cei mai mulţi 
în mare; și cufundându-le corabia, îl luară pe Martuccio și-l 
duseră la Tunis, unde fu închis în temniţă, și unde multă 
vreme șezu ca vai de el. Iar mai apoi, cu vremea, în Lipari 
se lăţi vestea - și nu doar printr-un om sau doi, ci prin mai 
mulţi și feluriți - că toţi acei care se aflau cu dânsul pe 
corabie fuseseră înecaţi în mare. 

Fata, care se amărâse, sărmana, peste poate de plecarea 
lui Martuccio, prinzând acu de veste că-i mort cu ceilalţi 
dimpreună, plânse de potopi pământul și până la urmă se 
hotărî să moară și ea; dar nerăbdând-o inima să-și facă 
sieși silnicie, se chibzui să moară altminteri, silită adică de 
nevoie. Şi într-o noapte, strecurându-se pe ascuns din casa 
părintească și ajungând în port, găsi din întâmplare pe 
țărm mai la o parte, o corăbioară de pescari, pe care 
(întrucât stăpânii ei tocmai atunci se coborâseră din ea) o 
află înzestrată cu toate cele de trebuinţă: pânze, catarge și 
vâsle. Drept care, urcându-se degrabă în ea, vâsli oleacă 
până s-ajungă în larg și apoi - deprinsă oarecum cu 
meșteșugul de luntraș și corăbier ca orișicare femeie de pe 
acolo - întinse pânza pe catarg și azvârlind în mare lopeţile 

și cârma, se lăsă în voia vântului, gândindu-se că orișicum, 
de bună seamă vântul ori i-ar fi răsturnat corabia, ușoară 
cum era și fără de cârmaci, ori ar fi împins-o cu putere, 
zdrobind-o de vreo stâncă; drept care ea, și de-ar fi vrut n- 
ar fi putut să scape, ci vrând-nevrând s-ar fi înecat. Se- 
nfășură dară pe cap c-o haină și plângând se întinse pe 
fundul bărcii. 

Atâta doar că lucrurile se petrecură altminteri de cum le 
chibzuise ea; căci vântul ce suflă fiind vânt de 
miazănoapte, o boare dulce și ușoară, iar marea liniștită și 
barca bine încheiată, a doua zi către asfinţit o împinse cale 
de o sută de leghe depărtare de Tunis, pe o coastă vecină 
cu cetatea Susa. Dar fata nu putea să-și deie seama de se 
află pe apă sau pe uscat, căci hotărâse în sinea ei pentru 
nimica-n lume să nu ridice capul de jos, de unde sta 
culcată, și nici nu-l ridicase. Ci spre norocul ei, când barca 
se izbi de țărm, pe aproape se afla o femeie sărmană care 
strângea de la uscat niște năvoade de pescari; și când văzu 
femeia barca, se minună cum de stăpânii o lasă să izbească 
malul, așa umflată de apă cum era. De aceea, bănuind că 
poate pescarii dorm într-însa, se duse către barcă, dar nu 
văzu în ea pe nimeni decât pe fată; și după ce o strigă de 
mai multe ori, căci fata dormea dusă și n-auzea nimic, în 
cele din urmă o deșteptă din somn și, dându-și seama că-i 
creștină după veșmântul ce-l purta, o agrăi pe limba ei și-o 
întrebă cum de ajunsese la țărm în barca aceea, singură, 
singurică. Copila, auzind-o vorbind pe latinește“?, crezu că 
poate vântul, schimbându-și dintr-o dată calea, o adusese 
iar în Lipari și ca atare, sărind ca friptă în picioare, se 
apucă să cerceteze malul jur împrejur; dar necunoscând 
locul și pomenindu-se pe uscat, o întrebă pe femeie unde 
se află. La care dânsa îi răspunse: 

— Copila mea, ești lângă Susa, cetate în Berberia. 

Când auzi sărmana fată pe unde ajunsese, mâhnită cum 
era că Domnul nu-i trimisese moartea, cu teama în suflet 


32 în evul mediu, limbii italiene i se zicea limba latină (n. t.). 

ca nu cumva să aibă a pătimi rușine și fără a ști ce să mai 
facă, se așeză jos lângă barcă și începu să plângă. Când o 
văzu ce face, femeia, înduioșată, se apucă s-o roage și 
atâta se rugă de dânsa, până ce-o duse acasă la ea, în 
coliba ei; acolo, mângâind-o cu fel de fel de vorbe, o 
îndemnă să-i spună cum de ajunsese acolo și fata, biruită, 
îi spuse. Drept care pricepând femeia că nu mâncase din 
ajun, îi așeză în faţă un codru uscat de pâine, niscaiva pești 
și apă și se tinu de capul ei până ce fata înghiţi vreo două 
îmbucături. Apoi, la rândul ei, Gostanza o întrebă și ea cine 
era și cum se face că știe să vorbească pe limba latinească; 
femeia îi răspunse c-o cheamă Carapresa și că era din 
Trapani, dar că intrase slugă pe locurile acelea la niște 
corăbieri creștini. Fata, când auzi c-o cheamă Carapresa3, 
deși era tare amărâtă, fără să știe cum și din ce pricină 
anume, se bucură ca de-un semn bun de numele acesta și 
prinse a trage iar nădejde, deși habar n-avea de ce, 
uitându-și oarecum de gândul morții. Drept care, fără să 
spuie cine este și de pe unde vine, o rugă frumos pe femeie 
să aibă milă de tinereţea ei și să se-ndure a-i da un sfat, pe 
care ea, urmându-l, să se păstreze întru credinţă și 
curăţenie. 

Carapresa, când auzi ce-i cere, bună la suflet cum era, 
lăsând-o în colibă, strânse năvoadele în grabă și 
întorcându-se la fată, după ce-o înveli din cap până-n 
picioare într-o broboadă a ei, o duse pân' la Susa; iar când 
ajunseră-n cetate îi zise: 

— Ascultă aici, Gostanza, am să te duc la o femeie tare 
de treabă, o saracină bătrână și miloasă, la care umblu eu 
de multe ori la lucru, și-am să te dau în grija ei, rugându- 
mă de ea cum m-oi pricepe eu mai bine. Sunt pe deplin 
încredinţată c-o să te ia cu drag la dânsa și-are să-ţi fie ca 
o mamă; iar tu, slujind-o cu credinţă, să te silești să-i fii pe 
plac, până ce Domnul Dumnezeu s-o îndura să-ţi facă parte 
de-o soartă mai blajină. 


33 Numele poate fi tradus prin: pradă scumpă (n. t.). 

Și cum grăi așa făcu. 

Doamna, care era tare bătrână, după ce-i dete ascultare 
femeii, se uită la fată, privind-o drept în faţă și începu să 
lăcrămeze; apoi, prinzând-o în braţe, o sărută pe frunte și 
apucând-o de mână o duse înăuntru-n casă, pe unde ea 
ședea cu alte câteva femei, care lucrau cu mâna, fie-n 
mătase, fie-n piele, fie-n frunze de palmier, felurite 
lucrușoare, trăind acolo singure, fără bărbat la casă. 
Gostanza învăţă și ea curând un meșteșug, prinse a lucra 
cu ele și în așa măsură știu să dobândească bunăvoința și 
iubirea doamnei și a celorlalte fete, de îţi era mai mare 
dragul să vezi ce bine se înţeleg. Apoi, în scurtă vreme, cu 
ajutorul lor, le învăţă și graiul. 

În timp ce fata sta la Susa (după ce acasă la părinţi 
fusese plânsă ca pierdută și moartă), se întâmplă - fiind 
rege în Tunis unul pe nume Mariabdela - ca un bărbat de 
neam, un tânăr cu mare trecere în Granada, pământul lui 
de baștină, să dea năvală așa deodată cu o mulţime de 
ostași asupra regelui din Tunis, zicând c-acel regat i se 
cuvine lui. Or, zvonul ajungând și la urechea lui Martucicio 
care se afla la închisoare și care știa bine graiul saracinez, 
prinzând de veste el că regele din Tunis se străduia din 
răsputeri să-și apere regatul, se apucă să-i spuie unuia 
dintre temnicerii care-l păzeau pe el și pe ceilalți tovarăși 
ai lui: 

— Dacă-aș putea să stau cu regele de vorbă, i-aș da un 
sfat prin care și-ar dovedi dușmanii. 

Paznicul spuse aceste vorbe mai marelui său, care la 
rândul lui le spuse iute regelui. Drept care, acesta porunci 
să-i fie înfățișat Martuccio și-l întrebă ce sfat ar fi putut să- 
i deie. Martuccio îi răspunse: 

— Stăpâne, dac-am priceput eu bine din câte mi-a fost 
dat să văd pe vremuri când m-am aflat aicea, supușii 
înălțimii-tale se luptă, dacă nu mă-nșel, mai mult cu arcul 
și săgeata decât cu alte arme: de aceea, de-am afla un chip 
ca cei din tabăra dușmană să ducă lipsă de săgeți și arcașii 

înălţimii-tale să aibă-n schimb destule, eu socotesc că 
biruinţa ar fi de partea noastră. 

La care regele răspunse: 

— Nu-ncape îndoială că dacă am face precum spui, mi-aș 
birui vrăjmașii. 

Martuccio zise atunci: 

— Stăpâne, dacă vrei, treaba se face și iată cum: să pui 
să-ţi facă pentru arcașii dumitale și arcurile lor corzi mult 
mai subţirele decât se fac de obicei; și să mai pui să-ţi facă 
săgeți cu crestătura anume potrivită la subţirimea corzilor; 
dar lucrurile astea trebuiesc făcute-n mare taină, ca nu 
cumva dușmanii prinzând de veste să găsească o 
îndreptare oarecare. Şi iată de ce-ţi spun acestea: după ce 
arcașii dușmanilor și-or isprăvi de tras săgețile lor și voi pe 
ale voastre, pre câte știi, dușmanii se vor vedea siliţi s- 
adune de pe jos săgețile trase de voi în timpul bătăliei, 
după cum și ai voștri le vor culege pe-ale lor; atâta doar că 
ei n-au să se poată folosi de săgețile voastre, căci corzile 
lor groase n-au să pătrundă în crestătura îngustă a 
săgeţilor, pe câtă vreme, dimpotrivă, săgețile dușmane vor 
merge de minune la arcurile noastre, căci coarda fiind 
subţire va prinde lesne o săgeată cu crestătură largă; 
drept care ai voştri vor putea să tragă din belșug săgeți, pe 
câtă vreme ai lor vor duce mare lipsă. 

Regele, om cu scaun la cap, găsi pe placul său povaţa lui 
Martuccio și urmând-o cu sfinţenie, printr-însa își birui 
vrăjmașii. Din care pricină  Martuccio îi dobândi 
milostivirea și ca atare în scurtă vreme ajunse om de vază 
în Tunis și mare bogătaș. 

Zvonul acestor întâmplări se răspândi în toată ţara și 
află de dânsul și Gostanza, care-l plânsese pe Martuccio 
socotindu-l mort, atât amar de vreme; de aceea, aflând 
acum că-i teafăr, simţi cum se aprinde într-însa cu 
negândită vâlvătaie iubirea amorţită oleacă, trezind din 
nou la viaţă nădejdea ei cea moartă. Drept care îi povesti 
stăpânei la care sta tot ce păţise și c-ar dori să meargă 

pân' la Tunis să-și sature acolo ochii cu cele câte auzise 
despre Martuccio Gomito. Stăpâna îi lăudă dorinţa și ca o 
mamă adevărată, urcându-se cu ea într-o barcă, se duse 
pân' la Tunis, unde împreună cu Gostanza fu găzduită la o 
rudă de-a ei cu multă omenie. Or, cum o luase împreună cu 
dânsa și pe Carapresa, Gostanza o trimise să afle știri 
despre Martuccio; și aflând din gura ei că-i teafăr și c- 
ajunsese om de vază, stăpâna vru cu dinadins să fie ea cea 
care să-i spună lui Martuccio că draga lui Gostanza venise 
anume ca să-l caute. Și într-o bună zi, ducându-se la el 
acasă, îi spuse: 

— Martuccio, în casa mea s-a nimerit să pice un servitor 
de-al tău venit din Lipari și care dorește să-ţi vorbească în 
taină; de aceea am venit eu însămi să te înștiințez, căci m-a 
rugat să nu mai spun și altora câte mi-a spus. 

Martuccio îi mulţumi și apoi porni cu ea spre casă. Fata, 
când îl văzu, fu cât p-aci să moară de-atâta bucurie și, 
nemaiputându-se stăpâni, cât ai clipi din ochi i se azvârli la 
piept cu braţele deschise, îmbrăţișându-l cu iubire; și fie pe 
de o parte din cauza celor pătimite, fie din cauza bucuriei, 
fără să poată scoate o vorbă, porni să plângă pe tăcute. 
Văzând-o în faţa lui, Martuccio rămase înmărmurit o clipă 
și apoi grăi suspinând: 

— Trăiești, iubita mea? E atâta amar de vreme de când 
am auzit că te-ai pierdut în lumea largă și nici la noi 
măcar, în Lipari, nimeni nu știe ce s-a-ntâmplat cu tine. 

Și zicând astfel, cu lacrimile-n ochi, o sărută și-o 
îmbrăţișă cu multă duioșie. Gostanza îi povesti peripeţiile 
ei toate și-i spuse cât de omenos o găzduise doamna la 
care se aciuase. Martuccio, după ce șezură mai multă 
vreme de povești, plecând de la Gostanza, se duse drept la 
rege și-i povesti toată povestea, și cele ce răbdase el, și 
cele ce răbdase fata, mai adăugând la urmă c-avea de gând 
acum să se cunune cu Gostanza, cu învoirea lui, după 
credința creștinească. Regele se miră de toate aceste 
întâmplări și, trimițând după Gostanza și aflând din gura ei 

cum că Martuccio nu minţise, grăi: 

— Dacă-i așa, pe drept cuvânt, ţi-ai câștigat bine 
bărbatul! 

Şi poruncind să i se aducă daruri bogate și frumoase, 
dădu din ele o parte fetei și alta lui Martuccio, lăsând la 
voia lor să facă ce le-ar fi fost mai drag. 

Martuccio, după ce-o cinsti pe doamna aceea cumsecade 
ce-o găzduise pe Gostanza și mulţumi de toate câte le 
săvârșise pentru fată, dându-i și daruri potrivite cu ea și 
starea ei, își luă rămas bun de la dânsa, nu fără multe 
lacrimi vărsate da Gostanza, și apoi plecă. Pe urmă, cu 
învoirea regelui,  urcându-se într-o corăbioară cu 
Carapresa dimpreună, împinși de vânt prielnic, se 
întoarseră în Lipari, primiţi fiind de toată lumea cu 
negrăită bucurie. Şi acolo, rânduindu-și o nuntă ca-n 
povești, Martuccio se însura cu fata și multă vreme apoi se 
bucurară dimpreună în bună pace și în tihnă de roadele 
iubirii lor. 

POVESTEA A TREIA 


Pietro Boccamazza fuge cu Agnolella; se întâlnesc cu 
niște hoţi; fata se ascunde într-o pădure și apoi e dusă 
într-un castel. Pietro e prins, dar scapă din mâinile 
tâlharilor și după felurite peripeții nimerește la castelul 
unde se află Agnolella; o ia de nevastă și se întoarce cu 
ea la Roma. 


Din câţi se aflau de faţă, nici unul nu scăpă prilejul de-a 
lăuda povestea Emiliei; iar regina, văzând că se sfârșește, 
îi porunci Elisei să spună mai departe. Elisa, dornică fiind 
să-i deie ascultare, prinse a grăi astfel: 

— Graţioase doamne, îmi vine-n minte o noapte 
înfricoșătoare pe care au petrecut-o doi tineri 
neprevăzători; dar fiindcă după dânsa urmat-au zile 
fericite (și deci povestea mea nu se abate nicidecum de la 
subiectul rânduit), v-o povestesc cu drag: 

La Roma, care odinioară se afla în fruntea întregii lumi 
după cum azi e-n coada ei, trăia nu de mult un tânăr, pe 
nume Pietro Boccamazza, vlăstar al uneia din cele mai 
nobile familii din Roma acelor vremi. Şi tânărul acesta se 
îndrăgosti de-o fată tare frumoasă și plăcută, pe nume 
Agnolella, copila unui oarecare Gigliuozzo Saullo, un om de 
rând și fără vază, dar tare drag celor din Roma. Şi 
îndrăgind-o tânărul, făcu el ce făcu și până la urmă fata 
prinse a-l iubi și ea pe el nu mai puţin ca el pe dânsa. 
Împins de dragostea-i fierbinte, Pietro, văzând că nu e chip 

să mai îndure chinul pe care i-l pricinuia dorinţa aprinsă 
după fată, o ceru de nevastă. Dar ai săi, cât ce-aflară de 
una ca aceasta, săriră toţi pe capul lui și-l ocărâră strașnic, 
iar pe de altă parte îi trimiseră vorbă lui Gigliuozzo Saullo 
ca nu cumva să-și puie mintea cu vorbele lui Pietro, căci 
de-ar fi cutezat s-o facă, nu l-ar fi socotit nicicând, nici 
rudă, nici prieten. Pietro, văzând că i se aţine calea, 
singura cale potrivită prin care socotea s-ajungă a-și 
împlini dorinţa, fu cât p-aci să moară de atâta supărări; și, 
dacă tatăl fetei s-ar fi învoit, el unul, în ciuda rubedeniilor, 
s-ar fi însurat totuși cu fata. Dar fiindcă n-avea încotro, își 
puse în gând să facă astfel, încât s-ajungă tot acolo, dacă 
ar fi vrut și fata; și aflând printr-o a treia gură că Agnolella 
se învoiește, se hotări cu ea împreună să fugă amândoi din 
Roma. Drept care pregătindu-și fuga din vreme, într-o 
dimineaţă sculându-se cu noaptea-n cap, porni călare cu 
Agnolella și-o luă către Anagni, pe unde avea niscaiva 
prieteni, oameni de toată încrederea. Și călărind ei doi așa, 
fără să aibă timp săracii să se desfete ca de nuntă, căci se 
temeau că-s urmăriţi, vorbeau de dragoste și uneori se 
sărutau. 

Ci Pietro, neștiind bine drumul, cam la vreo opt leghe de 
Roma, se întâmplă ca-n loc s-o ţie pe dreapta, cum ar fi 
trebuit, s-o ieie pe-o cărare la stânga. Și n-apucară să 
călărească două leghe, că se treziră aproape de un castel 
micuţ, din care, fiind văzuţi, ieșiră de îndată vreo 
doisprezece ostași. Iar când se apropiară bine, fata îi văzu 
și strigă: 

— Pietro, s-o luăm la fugă, că vin asupra noastră! 

Și cum se pricepu mai bine, își îndreptă degrabă roibul 
către-o pădure adâncă și-l îmboldi cu pintenii, înfiptă bine 
în oblânc; roibul, simțind împunsătura, o luă întins la fugă, 
ducând-o pe stăpână în codru. 

Ci Pietro, care se uita mai mult la ea decât la drum, cum 
n-apucase să-i zărească pe ostași așa de repede ca dânsa, 
în timp ce sta și se uita să vază de unde vin, fu ajuns de ei 

din urmă, fu prins și dat jos de pe cal; și întrebat fiind cine 
era, după ce spuse, ostașii se apucară să sfătuiască între 
ei, zicând: 

— Ăsta-i de-al dușmanilor noştri; ce alta am putea să-i 
facem decât să-i luăm veșmintele și calul și apoi să-l 
spânzurăm de vreun stejar, ca să plesnească de ciudă toți 
Orsinii34. 

Și, după ce căzură cu toţii la învoială, îi porunciră lui 
Pietro să se dezbrace de veșminte. In timp ce el se 
dezbrăca, știind bine ce-l așteaptă, niște oșteni, nu mai 
puţin de douăzeci și cinci la număr, dădură buzna peste 
ceilalţi, strigând: 

— Pe ei! Măcelăriţi-i! 

Ostașii luaţi așa deodată, îl lăsară în plata Domnului pe 
Pietro, văzându-și de apărare; dar pricepând că-s mai 
puţini la număr ca dușmanii, se puseră pe fugă și ceilalți 
după ei. Pietro, dacă văzu așa, își luă degrabă hainele, sări 
pe cal și-o luă la goană spre pădure, pe unde apucase fata. 
Dar nefiind chip să afle în codru nici drum, nici cărăruie, 
nici urmă de potcoavă, când socoti că-i la adăpost de cei 
care-l prinseseră și de ceilalţi veniţi pe urmă, văzând că 
nu-și găsește iubita nicăieri, fără pereche de mâhnit, se 
apucă să plângă și să cutreiere pădurea, strigând-o 
pretutindeni. Dar nimeni nu-i dădea răspuns și el nu cuteza 
să se întoarcă înapoi și nici să meargă înainte, căci nu știa 
unde-ar ajunge, iar pe de altă parte se mai temea și pentru 
el și pentru draga lui de fiarele sălbatice, părându-i-se 
întruna c-o vede pe Agnolella sfâșiată de lupi sau de urs. 

Umblă dar Pietro al nostru zi de vară până-n seară, 
strigând întruna prin pădure și făcând cale întoarsă, 
tocmai când socotea că merge ţintă înainte; dar până mai 
la urmă, de atâta plâns și de strigare, de frică și de foame, 
căzu răpus și nu fu chip să meargă mai departe. Și când 
văzu că se înnoptează, neștiind ce să mai facă, dând de un 
stejar vânjos se cobori din șa și își legă murgul de pom; iar 


34 Familie nobilă din Roma (n. t.). 

el, ca nu cumva să-l sfâșie vreo fiară, se caţără în stejar. 
Nu după mult ieși și luna în noaptea limpede de vară; dar 
Pietro, neîndrăznind să doarmă, ca nu cumva, să cadă - 
deși, la drept vorbind, nici de-ar fi fost la adăpost și tot n- 
ar fi putut dormi de atâta supărare și grijă pentru fată - 
veghe mai toată noaptea, plângând și suspinând și 
blestemându-și nenorocul. 

Fata, luând-o la sănătoasa fără să știe încotro, precum 
am spus mai înainte, lăsându-se mânată de bunul plac al 
calului, pătrunse așa de adânc în codru, încât nu mai putu 
să vază locul pe unde pătrunsese; de aceea, întocmai ca și 
Pietro, când așteptând și când umblând, când hohotind și 
când strigându-l, tot tânguindu-și soarta, din zori și până-n 
asfinţit se învârti zadarnic printr-acel loc sălbatic. În cele 
de pe urmă însă, văzând că Pietro nu mai vine, cum 
începea să se însereze, dând peste o potecuţă, o apucă pe- 
acolo și tot ducând-o roibul, după ce călări cale de două 
leghe și poate mai bine, zări din depărtare o casă, spre 
care se îndreptă pe cât putu mai iute; și acolo nimeri peste 
un moșneag de treabă, care trăia în căsuţa aceea cu 
bătrânica lui. Când o văzu că-i singurică, bătrânul o 
întrebă: 

— Fata moșului, da' cum de umbli tu de una singură p- 
aici, acu' la vremea asta? 

Fata, plângând, răspunse că se pierduse în pădure de cei 
care o însoțeau și întrebă cât mai avea de mers pân' la 
Anagni. La care moșul îi răspunse: 

— Păi nu e ăsta drumul ce duce la Anagni; că până 
acolo-i cale lungă, mai mult ca douăsprezece poștii. 

Fata grăi atunci: 

— Da' oare nu-i vreun han p-aici, să pot trage la el? 

— Nici unul nu-i așa de aproape ca să ajungi pe zi la el, 
răspunse moșul către fată. 

La care dânsa zise: 

— N-aţi face bunătatea să-mi daţi sălășluire aicea peste 
noapte, de vreme ce aiurea n-am unde să mă duc? 

Moșneagul îi răspunse: 

— Noi te primim cu drag, fetico; da' vezi că pe la noi p- 
aicea și zi și noapte întruna se abat tot soiul de drumeţi, și 
buni și răi, și foarte adesea lasă prăpăd pe urma lor; și 
dacă ceasul rău ar face să vie acu' că ești aicea vreo ceată 
de haiduci de-aceia, văzându-te frumoasă și tinerică 
precum ești, o să se dea la tine și-au să-ţi aducă necinstire; 
iar noi n-o să putem să te-ajutăm. De aceea eu ţi-o spun de- 
acuma ca nu cumva pe urmă, de-o fi, ferit-a Domnul, să se 
întâmple așa, să dai vina pe noi. 

Fata, văzând că-i noapte afară, deși cuvintele 
moșneagului o înspăimântară, îi răspunse: 

— Dacă  ne-ajută Dumnezeu, o să scăpăm și 
dumneavoastră și eu de-o pacoste ca asta. Iar dacă o fi să 
mi se-ntâmple ce-aţi spus, apăi din două rele mai bine rabd 
să fiu pângărită de oameni decât să mă sfâșie vreo fiară 
din pădure. 

Și zicând astfel, după ce cobori de pe cal, intră în casa 
moșneagului, unde cină sărăcăcios cu dânșii dimpreună cu 
ce se nimeri și apoi, așa îmbrăcată, se aruncă pe-un pat 
micuţ, lângă cei doi bătrâni și nu mai conteni cât fu 
noaptea de lungă cu suspinatul și cu plânsul, jelindu-se 
amar de soarta ei și de-a lui Pietro, de care nu trăgea nici o 
nădejde de mai bine. Şi cum şedea așa, spre revărsat de 
zori i se păru că aude zgomot de pași pe afară; de aceea, 
sculându-se degrabă, se duse într-o curte mare care se afla 
înapoia casei și acolo, zărind într-un ungher o grămadă 
mare de fân, se duse și se ascunse într-însa, ca oamenii 
aceia să n-o găsească așa de iute, de-ar fi venit acolo. Și 
abia se ascunsese, că drumeţii, o adunătură de nemernici, 
se și năpustiră asupra ușii, bătând să le deschidă. Iar după 
ce moșneagul le descuie și intrară în casă, găsind roibul 
copilei cu șa cu tot pe el, îl întrebară pe bătrân cine era 
acolo. La care omul, nevăzând-o pe fată nicăieri, răspunse: 

— Nu-i nimeni, numai noi; cu roibul ăsta - nu știu zău de 
unde-o fi fugit - ne-am pomenit aseară aicea și l-am adus în 

casă, să nu-l mănânce lupii. 

— Dacă-i așa, grăi vătaful hoţilor, e numai bun de noi, că 
ș-așa n-are alt stăpân. 

Imprăștiindu-se dar tâlharii prin casă, o parte din ei se 
duse în curte și acolo, punându-și scuturile jos și lăncile pe 
lângă ele, unul din ei, așa într-o doară, își azvârli lancea în 
fân și fu mai, mai s-o împlânte în fată și dânsa, să se dea de 
gol, căci lancea îi trecu pe lângă sânul stâng, ba încă așa 
de aproape încât îi sfâșie veșmântul. Drept care dânsa, 
temându-se că e rănită, fu cât p-aci să tipe, dar amintindu- 
și unde se află, își luă degrabă seama și se opri tăcând 
chitic. 

Tâlharii, risipiţi în dreapta și în stânga, după ce-și 
fripseră pe jar niscaiva iezi și altă carne, mâncând și bând 
pe săturate, plecară într-ale lor, ducând cu ei și roibul 
fetei. După ce se depărtară o bucăţică bună, moșneagul o 
întreabă pe babă: 

— Ce-o fi cu fata noastră, că n-am văzut-o nicăieri, de 
când ne-am deșteptat? 

Baba îi răspunse că nu știe și începu s-o caute. Fata, 
simțind că hoţii plecaseră, ieși din fân; drept care moșul, 
nespus de bucuros să știe că nu-ncăpuse pe mâna 
tâlharilor, văzând că-i zi de-a binelea, îi spuse: 

— Acu' că e lumină afară noi te-nsoţim, dacă poftești, 
până la niște palaturi aicea nu departe, ca la vreo cinci 
leghe de drum, unde-ai să fii la adăpost: dar va să vii pe 
jos, că blestemaţii de tâlhari care-au plecat de-aicea ţi-au 
șterpelit căluţul. 

Fata, împăcându-se cu gândul că rămăsese fără cal, îi 
rugă frumos s-o ducă la castel; drept care pornindu-se la 
drum, spre seară ajunseră acolo. 

Castelul era al unui nobil din familia Orsinilor, pe care îl 
chema Lieillo di Campo di Fiore; și, spre norocul fetei, 
nevasta cavalerului, o femeie tare bună la suflet și 
evlavioasă, se afla tocmai acolo. Când o văzu pe fată, o 
cunoscu numaidecât și o primi cu bucurie, poftind să afle 

cu amănuntul cum de ajunsese acolo. Fata o luă de la 
capăt și-i povesti toată povestea. Doamna, care îl cunoștea 
deopotrivă și pe Pietro, căci era prieten cu bărbatul ei, se 
amări la suflet de cele întâmplate și aflând unde fusese 
prins, fu sigură că-i mort. De aceea îi zise fetei: 

— De vreme ce nu știi nimic de Pietro al tău, rămâi cu 
mine pân-am să aflu un prilej să te trimit la Roma fără 
primejdie pentru tine. 

Pietro, cum sta sărmanul în stejar cu inima zdrobită de 
atâta suferință, cam pe la miezul nopţii zări venind o haită 
ca de vreo douăzeci de lupi, care toţi, cât ce-i văzură calul, 
făcură cerc în jurul lui. Roibul, simţindu-i, smuci capul și 
rupse frâul, dând să fugă; dar, fiind înconjurat de lupi nu 
izbuti și se apără mult timp cu dinţii și copitele; la urmă 
însă lupii îl doborâră la pământ, îi sfârtecară grumazul și-i 
spintecară burta cât ai clipi din ochi, iar după ce-l mâncară 
tot, lăsând numai ciolanele, se afundară în pădure. Pietro, 
sărmanul, care în roib găsise un prieten și un sprijin, 
rămase năucit, gândindu-se că niciodată n-avea să poată să 
mai iasă din codrul cela blestemat. Și către dimineaţă, în 
timp ce zgribulea în stejar aproape mort de frig, cum tot 
căuta cu ochii în jur, zări în faţa lui, ca la vreo leghe poate, 
o vălvătaie mare. De aceea, cât ce zărea se lumină de-a 
binelea, dându-se jos din pom cu teamă, o apucă într-acolo 
și tot umblând cu spor înainte, ajunse pân' la foc, unde 
dădu peste niște ciobani, strânși roată în jurul lui, 
mâncând și petrecând, și care-l luară între ei de milă. După 
ce mancă și se încălzi la foc, Pietro le povesti ce pătimise și 
cum de ajunsese singur prin părțile acelea și-i întrebă apoi 
de nu se află prin preajma locului vreo casă sau vreun 
castel unde să tragă. Ciobanii îi răspunseră că la vreo trei 
poștii de acolo erau niște palaturi ale lui Liello di Campo di 
Fiore, în care tocmai se afla nevasta cavalerului. Pietro, 
nespus de bucuros, rugă pe careva din ei să-l ducă pană 
acolo și doi ciobani mai săritori îi împliniră voia. După ce 
ajunse la castel, dând peste niște cunoscuţi, Pietro încercă 

să afle chip spre a cerceta pădurea, ca s-o găsească pe 
Agnolella; dar într-acestea fu chemat să se înfăţișeze 
doamnei. Pietro se duse de îndată și, când o văzu în 
preajma ei pe Agnolella, fu cât p-aci să cadă jos de atâta 
bucurie. O lume întreagă ar fi dat s-o poată săruta, dar, 
cum se rușina de doamna, își stăpâni pornirea. Şi dacă el 
fu bucuros, apăi nici bucuria fetei nu fu de toc mai mică. 

Doamna, primindu-l și cinstindu-l ca pe un oaspe drag, 
după ce află din gura lui cum se întâmplase treaba, îl 
dojeni că nu-și ascultă părinţii și că vrea dinadins să se 
însoare potrivnic vrerii lor. Dar când văzu că-i hotărât și că 
din partea ei copila atât aștepta și ea, își zise în sinea ei: 
„De ce-mi sfarm capul pe degeaba? Copiii ăștia se iubesc și 
se cunosc unul pe altul; de prieteni, amândoi sunt prieteni 
cu bărbatul meu și dorinţa lor e cinstită. Ori dacă unul a 
scăpat de la spânzurătoare, iar celălalt de bătaia lăncii, și 
amândoi de fiare, e semn că Dumnezeu n-are nimica 
împotrivă dacă poftesc să se cunune. Facă-se dar pe voia 
lui”. 

Și întorcându-se spre tineri, le zise: 

— Dacă vouă vă stă pe suflet să vă luaţi, eu n-am nimica 
împotrivă: să fie cum vreţi voi și nunta s-o serbăm aici pe 
cheltuiala lui Liello. Că mai pe urmă, de-mpăcat, vă-mpac 
eu cu părinții. 

Pietro în culmea fericirii, și Agnolella și mai și, se 
cununară acolo, iar doamna se trudi să le cinstească nunta 
pre cât putu mai bine acolo sus la munte, unde cei doi 
îndrăgostiți gustară mai întâi roadele dulci ale iubirii. 

Pe urmă, la vreo câteva zile, doamna porni cu ei călare 
și, străjuiţi de pază bună, se întoarseră la Roma, unde, 
aflându-i pe părinţii lui Pietro foc și pară de ceea ce făcuse, 
îi împacă cu tinerii. lar Pietro cu Agnolella lui trăiră pân' la 
bătrâneţe în tihnă și-ntru desfătare. 

POVESTEA A PATRA 


Ricciardo Manardi e găsit de messer Lizio din Valbona 
cu fata lui, pe care apoi o ia de nevastă și se împacă cu 
bătrânul. 


După ce Elisa tăcu ascultând laudele pe care tovarășele 
ei le aduceau poveștii spuse de dânsa, regina îi porunci lui 
Filostrato să spună și el o poveste; Filostrato începu 
râzând: 

— Multe din dumneavoastră de-atâtea ori m-au ocărât 
fiindcă v-am silit să povestiţi și s-ascultaţi povești de jale și 
de plâns, încât acum - ca s-o mai dreg și să răscumpăr 
oarecum durerea ce v-am pricinuit - mă văd silit să 
povestesc o istorioară mai hazlie, ca să vă fac să râdeţi; de 
aceea am de gând să v-arăt acum, printr-o poveste mai 
scurtuţă, cum a ajuns la bun sfârșit iubirea a doi 
îndrăgostiţi, ce n-au avut de pătimit, decât doar câteva 
suspine și-o spaimă zdravănă, dar scurtă, amestecată cu 
rușine. 

Trăia dar în Romagna, prealuminate doamne, și nu-i 
prea mult de-atunci, un cavaler curtenitor și foarte de 
ispravă, pe care-l chema messer Lizio din Valbona; și 
cavalerului acestuia - târziu, spre bătrâneţe - nevastă-sa, 
pe nume madonna Giacomina, îi dărui o copiliță care, 
crescând, ajunse să se facă o frumuseţe de fată, mai 
mândră și mai drăgălașă ca oricare alta din partea locului. 
Or, cum părinţii ei o aveau numai pe dânsa, o drăgosteau 

și o iubeau ca pe ochii lor din cap, păzind-o cu nespusă 
grijă și așteptând să o mărite cu cine știe ce fecior de 
neam și casă mare. 

Acu, pe la numitul messer Lizio pe acasă umbla deseori 
și se ţinea cu el în vorbă un tânăr frumușel și proaspăt ca o 
floare, din neamul Manardilor de Brettinoro, Ricciardo 
după nume, de care messer Lizio și doamna lui nu se 
păzeau cu nici un pic mai mult decât s-ar fi păzit de un 
fecior de-al lor. Iar el văzând, ba azi ba mâine, cât de 
frumoasă-i fata lor, cât de gingașă, de plăcută, de aleasă 
întru deprinderi și numai bună de măritat, se îndrăgosti cu 
foc de dânsa, dar își păzi cu mare grijă taina iubirii lui. Ci 
fata, dându-și seama că-i îndrăgită pe ascuns, fără a se da 
în lături, prinse a-l iubi și ea pe tânăr, de care lucru el fu 
foarte mulțumit. Şi cum de atâtea ori îi sta pe limbă să-i 
vorbească, dar la o adică amuţea, odată, aflând prilej 
prielnic și luându-și inima în dinţi, îi zise: 

— Caterino, te rog frumos nu mă lăsa să mor de dragul 
tău. 

La care fata zise iute: 

— Ferească Dumnezeu să nu mor eu de-al tău. 

Şi acest răspuns, îmbărbătându-l și bucurându-l pe 
Ricciardo, îl îndemnă să-i spună: 

— Eu, dinspre partea mea, sunt gata orișicând să fac tot 
ce poftești; dar numai ţie-ţi stă-n putere să mântui viaţa ta 
și-a mea. 

Atuncea fata îi răspunse: 

— Ricciardo, tu vezi doar ce strașnic sunt păzită; de 
aceea mi-e cu neputinţă să văd ce-aș putea face ca să te- 
aduc la mine. Dar dacă nu găsești o cale pe care eu, 
urmând-o, să n-am a pătimi rușine, mi-o spune fără frică și 
am să fac precum poftești. 

Ricciardo, care se gândise la multe, mai din vreme încă, 
răspunse cu grăbire: 

— Caterinuţo dulce, eu nu știu zău ce alta ai putea face 
decât să vii sau să te culci afară-n foișorul cela ce dă-n 

grădina casei voastre și unde - dac-oi ști că ești acolo peste 
noapte - m-oi strădui să viu și eu, deși e tare înalt. 

La care Caterina zise: 

— Dacă te-ncumeţi să te urci, eu cred c-oi izbuti să fac 
într-așa chip, încât să pot dormi acolo. 

Ricciardo îi răspunse c-avea să vie negreșit și, zicând 
astfel, se sărutară o dată în fugă și-apoi se despărțiră. 

A doua zi, cum vremea era către sfârșit de mai, copila 
începu, de faţă cu măicuţa ei, să se tot vaite că de cald și 
multă zăpușeală nu izbutise nicidecum să-nchidă ochii 
toată noaptea. 

La care maică-sa îi răspunse: 

— Ce fel de cald, fetițo? Ba chiar că n-a fost cald deloc. 

Ci Caterina zise: 

— Măicuţă, ar trebui să zici „după părerea mea” şi- 
atuncea poate-ai spune drept; da' vezi că dumneata nu te 
gândești pesemne cu cât mai calde-s fetele decât femeile 
bătrâne. 

Femeia îi zise atunci: 

— Așa-i fetițo, bine zici, da' ce să-ţi fac? Doar n-oi fi 
vrând să poruncesc și vremii acu! Vremea e vreme și se 
cade s-o rabzi așa cum vine. Poate să fie mai răcoare la 
noapte și-ai să dormi mai bine. 

— Măcar de-ar fi așa cum zici! răspunse Caterina. Dar 
nu prea-i obiceiul ca nopţile să se răcească tocmai când e 
să vie vara. 

— Şi-atunci ce-ai vrea, mă rog, să-ţi facem? o întrebă 
femeia. 

La care fata îi răspunse: 

— De nu v-ar fi cu supărare ţie și tatii, eu aș pune să-mi 
facă un pătuțţ în foișorul care dă deasupra în grădină, lângă 
odaia tatii, și m-aș culca acolo; ascultând privighetoarea și 
fiind mai la răcoare, aș sta cu mult mai bine afară decât la 
dumneata-n odaie. 

Bătrâna îi zise atunci: 

— Bine, fetiţo, fii pe pace; i-oi spune și lui taică-tu și-om 

face cum vrea el. 

Ci messer Lizio, auzind de la nevasta dumnealui ce vrea 
să facă faţă, cum era om bătrân, și ca atare cam sucit 
oleacă, îi răspunse: 

— Ce naiba de privighetoare îi mai lipsește acu? Ia să 
mă lase-n pace! Că dacă nu, i-arăt eu ei și-o adorm, cu 
ţărâit de greieri! 

Fata, când auzi ce vorbă îi trimite părintele, mai mult de 
ciudă, nu atât de cald, în noaptea următoare nu doar că nu 
dormi, dar n-o lăsă nici barem pe maică-sa să închidă ochii, 
tot văietându-se de cald. Drept care a doua zi femeia se 
duse dis-de-dimineaţă la messer Lizio și îi spuse: 

— Bărbate, dumitale, se vede treaba, nu ti-i dragă copila 
asta a noastră; cu ce te supără dacă doarme afară în 
foișor? Cât e de lungă noaptea s-a zvârcolit de cald. Şi- 
apoi, la urma urmelor, te miri că-i place să asculte cântând 
privighetoarea, când nu-i decât o copiliță? Doar tinerii de 
când e lumea se-mbie la de-alde astea. 

Dacă văzu așa, messer Lizio zise: 

— Bine, femeie, bine! Pune să-i facă un pat cât să 
încapă-n foișor, pune-i și-o perdea împrejur și-apoi n-are 
decât să doarmă și să tot tragă cu urechea pândind 
privighetoarea. 

Fata, aflând acestea, puse degrabă să-i aștearnă un pat 
în foișor; și cum se pregătea să doarmă acolo peste noapte, 
pândi până ce ajunse să-l vază pe Ricciardo și îi făcu un 
semn statornicit între ei doi, prin care dânsul pricepu ce-ar 
fi trebuit să facă. Messer Lizio, simțind că fata se culcase, 
după ce închise ușa din odaia lui, care dădea în foișor, se 
duse și el să se culce. 

Ricciardo, cât ce auzi că pretutindenea-i tăcere, 
urcându-se pe un zid cu ajutorul unei scări, ajunse până-n 
vârful lui, de unde cățărându-se pe niște pietre mai ieșite, 
care propteau un alt perete - cu multă osteneală, de-a fost 
să cadă, și cu primejdie pentru dânsul - ajunse în foișor, 
unde copila îl primi cu mare bucurie, ferindu-se a face 

zgomot; și, după multe sărutări, culcându-se împreună, 
aproape toată noaptea se desfătară cu plăcere unul pe 
celălalt, dând glas privighetorii de foarte multe ori. 

Ci nopţile fiind scurte și desfătarea mare, ba apropiindu- 
se și ziua (fără ca ei să-și deie seama), înfierbântaţi precum 
erau de joacă și de zăpușeală, căzură biruiți de somn și 
adormiră goi, goluţi, fata cu braţul drept pe după gâtul lui 
Ricciardo, iar cu mânuţa stângă ţinându-l de ceva de care 
vouă, doamnelor, vă e rușine să vorbiti de faţă cu bărbaţii. 

Și dormind ei într-acest chip, fără să se trezească, îi 
apucă și ziua, iar messer Lizio într-acestea se deșteptă din 
somn; și amintindu-și că fetica dormea afară-n foișor, 
deschise ușa încet-încet, zicându-și: „la să vedem noi cum 
a dormit Caterinuţa la cântecul privighetorii”. Şi mai 
făcând un pas, dădu încetișor deoparte perdeaua care 
împrejmuia de patru laturi patul și îi văzu pe amândoi 
descoperiţi și goi, dormind îmbrăţișaţi precum am arătat 
mai sus; și, după ce se încredinţă că tânărul era Ricciardo, 
ieșind din foișor, se duse ţintă în odaia nevesti-si s-o cheme 
şi-i zise: 

— Scoală, nevastă, vino iute să vezi minunăţie! Că fiie-ti 
privighetoarea i-a fost așa de dragă, c-a prins-o și și-o ține- 
n mână. 

Femeia se miră: 

— Ei asta-i bună! Cum se poate? 

— Vino degrabă și-ai să vezi! îi zise messer Lizio. 

Femeia se îmbrăcă în fugă și-o luă tiptil pe urma lui; iar 
când ajunseră la pat, după ce traseră perdeaua, madonna 
Giacomina putu să vadă deslușit cum fie-sa prinsese și-acu 
ţinea privighetoarea, pe care atâta își dorise s-o audă 
cântând. Și drept aceea doamna, ţinându-se batjocorită și 
înșelată de Ricciardo, fu cât p-aci să ţipe și vru să-i 
ocărască; dar messer Lizio îi zise: 

— Femeie, taci din gură, dacă ti-i drag de mine! Dacă l-a 
vrut cu dinadins, acuma să și-l ţie. Ricciardo e băiat de 
neam și are și parale; de ne-ncuscrim cu-ai lui, să știi că 

facem treabă bună. De aceea, dac-o vrea să plece de aici 
cu binișorul, atunci dintâi să mi se-nsoare; că cel puţin așa 
are să bage privighetoarea în colivia lui, nu-ntr-a altuia. 

Doamna, mai mângâiată oarecum, văzând că soțul ei nu-i 
necăjit de treaba asta și socotindu-se înde ea că fata 
avusese parte de-o noapte fericită, că odihnise bine și că 
pe lângă toate prinsese și-o privighetoare, tăcu din gură 
mulțumită. 

Nu după multă vreme Ricciardo se trezi și, când văzu că- 
i ziuă afară, se socoti pierdut; strigând-o deci pe Caterina, 
îi zise: 

— Vai, iubito, m-a prins aicea ziua! Ce-i de făcut? 

La care messer Lizio făcu un pas înainte și, ridicând 
perdeaua, zise: 

— Ţi-oi spune eu ce-i de făcut! 

Când îl văzu Ricciardo, i se păru c-o gheară îi smulge 
inima din piept. Şi ridicându-se pe pat în capul oaselor, 
grăi: 

— Messere, pentru Dumnezeu, îndură-te de mine! Știu 
că sunt vrednic să plătesc cu capul ce-am făcut, ca om 
netrebnic, fără cinste și fără de cuvânt ce sunt; de aceea fă 
ce vrei cu mine; dar totuși, dacă-i cu putinţă, fii bun și 
cruţă-mi viaţa. 

La care messer Lizio zise: 

— Ricciardo, încrederea pe care ţi-am dovedit-o pururi și 
dragostea ce ţi-am purtat nu meritau din parte-ţi atare 
răsplătire, dar dacă a fost să fie așa și dacă tinereţea ta te- 
a împins la astfel de greșeală, pentru ca tu să scapi cu 
viață și să mă cruţi pe mine de-o rușine ca aceasta, 
însoară-te cu Caterina, ca să rămâie a ta de-a pururi, 
precum a fost și-n noaptea asta. Intr-acest chip poţi 
dobândi și pentru mine bună pace, și pentru tine izbăvire; 
că de unde nu, fă-ţi cruce și roagă-te lui Dumnezeu să te 
primească printre drepți. 

Intre acestea Caterina, lăsând privighetoarea și 
acoperindu-se, începu să plângă cu sughițuri, rugându-se 

de messer Lizio să-l ierte pe Ricciardo și pe de altă parte 
rugându-se și de Ricciardo să-i deie ascultare bătrânului, 
ca într-acest chip să poată multă vreme, fără primejdie 
pentru dânșii, să mai petreacă și-alte nopţi ca noaptea ce 
trecuse. Dar pentru o treabă ca aceasta nici nu era nevoie 
de-atâtea rugăminţi; căci, pe de o parte din rușine și din 
dorinţa de a îndrepta isprava săvârșită, iar pe de altă parte 
de teamă să nu moară și din dorinţa de-a scăpa nevătămat, 
ba pe deasupra și din cauza iubirii pătimașe pe care i-o 
purta copilei și din dorinţa de-a ajunge s-o aibă numai 
pentru el, Ricciardo, nesilit de nimeni, răspunse fără a sta 
pe gânduri că-i gata să-l asculte pe messer Lizio. 

Acesta, cerând madonnei Giacomina să-i deie un inel de- 
al ei, îi cunună pe loc, acolo chiar în faţa lor. Și după ce-o 
făcu și p-asta, plecând cu doamna dimpreună, le spuse: 

— Acu să v-odihniţi, că pasămite aveţi trebuință mai 
mult de somn ca de-alte cele. 

Și după ce plecară ei, tinerii, îmbrăţișându-se, cum peste 
noapte nu umblaseră mai mult de șase leghe, până s- 
ajungă a se scula mai străbătură încă două și într-un sfârșit 
puseră capăt zilei dintâi cu bine. Apoi, după ce se sculară 
și după ce Ricciardo puse la cale treaba cu tatăl fetei pe 
îndelete, nu după multă vreme se cunună din nou cu dânsa 
de față c-o mulțime de prieteni și de rude, precum se 
cuvenea să facă. Apoi, ducând mireasa cu mare alai la el 
acasă, întinse acolo o nuntă de pomină și după aceea, cu 
dânsa împreună, în tihnă și desfăt, și zi și noapte după 
plac, mai prinseră privighetori un car de vreme încă. 


464 


POVESTEA A CINCEA 


Guidotto din Cremona își lasă fata lui Giacomino din 
Pavia și moare; la Faenza, Giannole di Severino și 
Minghino di Mingole se îndrăgostesc de dânsa și se 
încaieră; în cele de pe urmă, aflându-se că fata e sora 
lui Giannole, e dată de nevastă lui Minghino. 


Doamnele, ascultând povestea cu privighetoarea, făcură 
atâta haz, încât, deși Filostrato isprăvise de mult cu 
povestitul, nu izbuteau nicidecum să-și stăpânească râsul. 
Și după ce râseră o vreme, regina îi zise lui Filostrato: 

— Să știi că dacă ieri ne-ai întristat, astăzi în schimb 
atâta ne-ai făcut să râdem, încât nici una dintre noi nu s-ar 
mai putea plânge pe drept cuvânt de tine. 

Pe urmă, întorcându-se către Neifile, îi porunci să 
povestească mai departe. lar dânsa, bucuroasă, prinse a 
grăi precum urmează: 

— De vreme ce Filostrato s-a abătut și prin Romagna, 
cred că-mi va prinde bine și mie să mă învârtesc oleacă cu 
povestirea mea prin părțile acelea. 

Spun dar că în cetatea Fano trăiau pe vremuri doi 
lombarzi, dintre care pe unul îl chema Guidotto din 
Cremona, iar pe celălalt Giacomino din Pavia, ambii 
încărunțţiţi de ani și care în tinereţea lor trăiseră mai toată 
vremea în oaste, războindu-se cu unii și cu alţii. Şi într-o 
bună zi Guidotto, văzându-se pe patul morţii și neavând 
nici un fecior, nici altă rudă ori prieten în care să se- 

ncreadă mai mult ca-n Giacomino, lăsă în grija acestuia pe 
o copiliță a lui, ca de vreo zece anișori, cu tot ce avea pe 
lume și, după ce-i destăinui o seamă de întâmplări din viaţa 
lui, muri. 

Acu, se întâmplă la vremea aceea ca Faenza - cetate 
oropsită și multă vreme zdruncinată de lupte și nenorociri - 
să ajungă la mai bine, drept care stăpânirea îngădui să se 
întoarcă într-însa orișicui i-ar fi plăcut s-o facă. De aceea 
Giacomino, care trăise odinioară pe locurile acelea, și se 
simţise bine acolo, se întoarse la Faenza cu toate ale sale 
și-o luă cu el și pe copila lăsată de Guidotto, pe care elo 
îndrăgea și se purta cu ea ca un părinte adevărat. Copila, 
într-acestea crescând, ajunsese să se facă cea mai 
frumoasă fată din câte se aflau la vremea aceea în Faenza 
și pe cât era de frumoasă, pe-atât era și de cinstită și de 
îngrijit crescută. Din care pricină mulţi tineri porniră a 
suspina de dragul ei, dar, dintre toţi, doi mai cu seamă, doi 
băieți frumoși și de ispravă se înflăcărară așa de tare, încât 
din gelozie ajunseră să se urască unul pe altul peste poate; 
pe unul îl chema Giannole di Severino, iar pe celălalt 
Minghino di Mingole. Or, fiindcă fata avea acum ca la vreo 
cincisprezece ani, tinerii bucuroși s-ar fi însurat cu dânsa, 
dacă părinţii lor s-ar fi învoit la asta; dar, fiindcă nu se 
învoiau, văzând ei că nu-i chip s-ajungă - din dreaptă 
pricină - la fată, se apucară, fiecare cum socotea mai bine, 
să încerce a dobândi copila pe alte căi. 

Giacomino avea la el acasă o slujnică bătrână și un 
servitor glumeţ și tare prietenos, Crivello după nume, cu 
care, împrietenindu-se Giannole, când socoti că-i vremea 
să vorbească, îi spuse de iubirea lui și îl rugă să-i dea o 
mână de ajutor ca să-și aline focul, făgăduindu-i câte-n 
lună și-n stele pentru treaba asta. La care slujitorul zise: 

— De, ce să-ți spun: tot ce pot face e să te duc la fată o 
dată când stăpânul o fi poftit pe la vreo cină; că de m-aș 
apuca să-i spun ceva din parte-ţi, știu bine că nicicând n-aş 
izbuti s-o fac să-mi deie ascultare. Da' asta, dacă vrei s-o 

fac, făgăduiesc; și pe urmă, dacă ești în stare, fă tu ce crezi 
că e mai bine. 

Giannole îi răspunse că nici n-ar fi dorit mai mult și așa 
rămaseră înţeleși. 

Minghino pe de altă parte se împrieteni și el cu slujnica, 
și atâta se ţinu de capul ei, pân' ce femeia îi duse vorba, 
chiar de mai multe ori, la fată, care mai că se aprinsese și 
ea de focul lui; ba pe deasupra îi făgădui să-l ducă și la 
dânsa, dacă ar fi fost ca Giacomino dintr-o anume pricină 
să plece seara de acasă. 

Nu după multă vreme se întâmplă ca Giacomino, prin 
mijlocirea lui Crivello, care-și vârâse coada, să meargă 
într-o seară la cină la un prieten; Crivello, înștiințându-l pe 
Giannole, se sfătui cu el ca la un semn de-al lui să vie, căci 
ușa ar fi fost deschisă. Slujnica pe de altă parte, cum nu 
știa nimic de toată socoteala asta, trimise vorbă lui 
Minghino că Giacomino în seara aceea avea să plece de 
acasă și ca atare îl sfătui să șază undeva pe aproape și la 
un semn de-al ei să intre înăuntru. 

Când se înseră afară, cei doi îndrăgostiţi, ca unii ce se 
bănuiau amarnic între dânșii, deși nici unul nu știa ce avea 
de gând celălalt, porniră fiecare c-un pâlc de prieteni 
înarmaţi, cu gând să fure fata. Minghino cu ai săi se duse 
în casa unui prieten vecin cu Giacomino, ca să aștepte 
somnul statornicit, iar celălalt, Giannole, rămase cu ai lui 
afară în apropierea casei. 

Crivello cu bătrâna, după ce le plecă Stăpânul, se îmbiau 
care pe care să meargă la culcare ca să rămâie singuri. 
Crivello îi zise femeii: 

— Nu te mai culci o dată? Ce mi te tot învârți prin casă? 

Iar slujnica îi răspundea: 

— Da' tu? Ce naiba mai aștepți de nu te duci după 
stăpân, acum c-ai mâncat de cină? 

Şi, ciondănindu-se astfel, nici unul nu putea să-l miște pe 
celălalt din loc. Crivello însă, văzând că se făcuse ceasul pe 
care-l hotărâse mai dinainte cu Giannole, își zise în sinea 

lui: „Ce-mi pasă mie de bătrână? Lasă că-i arăt eu ei, dacă 
nu-și ţine gura!” Și făcând semnul rânduit, se duse să 
deschidă ușa; Giannole veni iute cu doi tovarăși de ai săi și 
după ce pătrunse în casă, aflând copila în prânzitor, o luă 
cu gând s-o ducă. Ci fata se împotrivi și începu să tipe cu 
slujnica împreună. Minghino, auzindu-i glasul, se repezi 
cu-ai săi în casă și, când văzu că ceilalți scoteau fata pe 
ușă afară, trăgându-și spadele din teacă, urlară într-un 
glas: 

— S-a mântuit cu voi! Vă arătăm noi vouă, mișeilor! Ce 
silnicie-i asta? 

Și zicând astfel, tăbărâră pe ei cu spadele. Vecinii, care 
într-acestea ieșiseră afară cu torţe și cu arme să vadă ce se 
întâmplă, porniră a ocări și ei atare silnicie și săriră în 
ajutorul lui Minghino. Drept care, după o luptă dârză, 
Minghino izbuti să-i ieie fata lui Giannole și apoi s-o ducă 
înăuntru. Ci, până a n-apuca să se despartă încăieraţii, 
ostașii stăpânirii dădură peste ei și, înhățându-i pe mai 
mulţi, printre care și pe Minghino și pe Giannole cu 
Crivello, îi duseră la închisoare. Iar mai târziu, când zarva 
se potoli și Giacomino se întoarse acasă, dintru început, 
sărmanul, fu foarte necăjit de întâmplarea aceasta; dar, 
cercetând apoi cum se întâmplase treaba și aflând că fata 
nu-i de vină, se liniști oleacă și hotări în sinea lui să o 
mărite cât mai iute, astfel ca-n viitor să nu se mai întâmple 
istorii ca acestea. 

A doua zi de dimineaţă, aflând părinţii tinerilor adevărul 
asupra celor întâmplate și cunoscând ce rele ar fi putut să 
li se tragă băieţilor întemnițați, dacă Giacomino s-ar fi 
plâns, pe drept cuvânt, de ei, se duseră la dânsul și 
începură să se roage de el cu vorbe prietenoase să nu ia în 
seamă ocara pătimită din pricina smintelii feciorilor 
necopţi la minte, ci mai degrabă dragostea și prietenia pe 
care, gândeau ei, cei care-l rugau, o au pentru dânsul, 
încredințându-l mai la urmă că ei înșiși, cât și tinerii care-i 
făcuseră rușinea sunt gata s-o răscumpere în orice chip ar 

fi poftit. 

Giacomino, care în viața lui văzuse multe și de toate și 
mai era și bun din fire, răspunse fără multă vorbă: 

— Domnii mei, de n-aș fi un străin aicea la Faenza, în 
orășelul dumneavoastră, ca unul ce vi-s prieten sincer aș 
face după voia voastră și-n astă împrejurare și-ntr-altele, 
oricând; ba chiar cu atât mai mult se cade să îmi aplec 
urechea la cele câte-mi cereţi, cu cât ocara săvârșită se 
întoarce împotriva voastră, căci fata nu e din Cremona, 
precum își închipuie destui, și nu e nici de la Pavia, cie și 
dânsa ca și voi de aicea din Faenza, deși nici eu, nici ea, 
nici cel care mi-a dat-o nu știm a cui copilă este; de-aceea, 
dinspre partea mea voi face tot ce-mi cereţi în astă 
împrejurare. 

Oamenii aceia de ispravă se minunară auzind că fata e 
din Faenza și, mulțumind lui Giacomino pentru răspunsul 
lui mărinimos, îl rugară să fie așa de bun și să le spuie cum 
de fata se afla la el și cum știa că e și dânsa din Faenza. lar 
Giacomino le răspunse: 

— Guidotto din Cremona mi-a fost tovarăș și prieten; de 
aceea de pe patul morţii mi-a povestit c-atunci când 
împăratul Frederic a subjugat cetatea asta, fiind jafu-n toi, 
el a intrat cu tovarășii lui într-o casă pe care a găsit-o plină 
cu toate celea, dar părăsită de stăpâni și-n care nu află 
decât pe copilița asta, care avea la vremea aceea ca la vreo 
doi-trei ani și care-i zise tată când îl văzu urcând pe scări. 
Din pricina aceasta, făcându-i-se milă de ea, o luă cu sine 
și-o duse, cu tot ce se mai află prin casă, la Fano; iar acolo, 
când îl ajunse moartea, mi-o dădu mie, dimpreună cu toate 
ale sale și îmi legă de suflet să o mărit și să-i dau drept 
zestre tot ce fusese al ei. Acum, copila-i numai bună de 
măritat, dar totuși nu i-am găsit bărbat să-mi placă, deși, 
mă știe Dumnezeu, eu bucuros aș mărita-o, numai să nu se 
mai întâmple ce s-a întâmplat aseară. 

Se afla acolo printre alţii și un oarecare Guiglielmino din 
Medicina, care fusese cu Guidotto când se întâmplase jaful 

și care știa bine a cui fusese casă prădată de războinici; de 
aceea, văzându-l printre ceilalți pe stăpânul casei, se 
apropie de el și zise: 

— Auzi tu, Bernabuccio, ce spune Giacomino? 

Și Bernabuccio îi zise: 

— Aud și tocmai mă gândeam, căci în învălmășeala 
aceea mi s-a pierdut și mie o fată de vârsta copiliţei de 
care vorbește Giacomino. 

La care Guiglielmino spuse: 

— De bună seamă, ea e aceea; căci eu, de faţă cu mai 
mulţi, l-am auzit odată chiar pe Guidotto povestind unde se 
petrecuse jaful și-am priceput de îndată că-i vorba despre 
casa ta. Gândește-te, poate ai putea s-o recunoști după 
vreun semn; pune s-o caute și-ai să vezi că-i fata ta, de 
bună seamă. 

Bernabuccio, gândindu-se mai bine, își aminti că fata 
avea un semn ca o cruciuliţă deasupra urechiușii stângi, de 
pe urma unui neg pe care cu puţin înainte de întâmplarea 
aceea pusese să i-l taie. Drept care fără de zăbavă se 
apropie de Giacomino, care se afla încă pe acolo, și îl rugă 
să-l ducă până la el acasă și să-i arate fata. Giacomino îl 
duse bucuros și o chemă pe fată. Lui Bernabuccio, de 
îndată ce-o văzu, i se păru că vede în faţă chipul nevesti-si, 
care era frumoasă încă. Dar, nefiind mulţumit cu atâta, îi 
ceru lui Giacomino îngăduinţa să-i ridice copilei olecuță 
părul de pe urechea stângă și Giacomino încuviinţă. Atunci 
Bernabuccio se apropie de fată, care ședea cam rușinată, 
și, după ce îi ridică cu mâna dreaptă părul, văzu semnul cu 
pricina; de aceea, cunoscând-o că-i fata lui, fără de alta, se 
apucă să plângă și să și-o strângă în braţe cu multă 
duioșie, deși copila se ferea. Apoi grăi spre Giacomino: 

— Frate, asta-i copila mea. Casa prădată de Guidotto a 
fost chiar casa noastră și-n silnicia pătimită a fost uitată 
înăuntru de mama ei, nevastă-mea; de aceea până azi noi 
am crezut c-a ars cu casa dimpreună, căci într-aceeași zi i- 
au pus jefuitorii foc. 

Fata, când auzi acestea și când văzu că Bernabuccio e 
un om în toată firea, dădu crezare vorbelor și, împinsă de 
un imbold lăuntric, se lăsă îmbrăţișată și se porni și ea 
duios să plângă cu dânsul dimpreună. Bernabuccio trimise 
apoi degrabă după nevastă-sa, după alte rude de-ale fetei, 
după surori și fraţi și, arătându-le-o la toţi și povestindu-le 
întâmplarea, după ce fu întâmpinată cu nesfârșită bucurie 
și mii de îmbrăţișări - fiind Giacomino, bietul, nespus de 
fericit de această întâmplare - o luă cu el și-o duse acasă. 

Aflând de toate acestea, cârmuitorul cetăţii, om tare de 
ispravă, care știa că cel închis, Giannole adică, îi era fiu lui 
Bernabuccio și fetei frate dulce, se hotări în sinea lui să 
treacă cu vederea greșeala săvârșită de tânăr; de aceea, 
vorbindu-se cu Bernabuccio și Giacomino, câteștrei făcură 
astfel, încât Giannole și cu Minghino se împăcară. Şi 
dându-i lui Minghino, spre marea mulțumire a tuturor 
rudelor sale, pe fată de nevastă, Agnese după nume, cu el 
deodată îi dete drumul și lui Crivello și celorlalți care 
fuseseră închiși din pricina aceasta. lar după aceea 
tânărul, mai fericit ca nimeni altul, făcu o nuntă ca-n 
povești și apoi, ducând-o pe mireasă acasă la ai lui, trăi 
mulți ani cu dânsa în pace și bună înţelegere. 

POVESTEA A ȘASEA 


Gianni din Procida, fiind găsit cu iubita lui, care fusese 
dăruită regelui Frederic, e legat de un stâlp, pentru a fi 
ars pe rug cu dânsa dimpreună; ci, fiind recunoscut de 
Ruggieri dell'Oria, până la urmă scapă și se însoară cu 
iubita sa. 


Isprăvindu-se povestea Neifilei, care plăcuse foarte mult 
doamnelor de faţă, regina îi porunci Pampineei să spună și 
ea una. lar dânsa, ridicându-și obrazul surâzător, prinse a 
grăi numaidecât: 

— Nespus de mari, plăcute doamne, sunt puterile iubirii 
și spre cumplite osteneli, spre primejdii negândite și peste 
poate de îndurat îi mână pe îndrăgostiţi, precum s-a 
dovedit din cele povestite azi și-n zilele trecute; totuși, 
același lucru mi-e drag să vi-l arăt și eu, istorisindu-vă, 
povestea unui tânăr îndrăgostit. 

Ischia e o insulă în apropierea Neapolului, în care, 
printre alte fete, trăia pe vremuri una, frumoasă și 
sprințară, pe nume Restituia - copila unui nobil din Ischia, 
Marin Bolgaro - pe care un tânăr pe nume Gianni, din 
Proeida, o insuliță nu departe de Ischia, o îndrăgea cu 
patimă, și ea la fel pe dânsul. Şi tânărul acesta, cum nu-i 
era de ajuns să vină numai ziua de la Procida în Ischia spre 
a sta cu dragă lui de vorbă, venea și noaptea adeseori și 
când se nimerea să nu găsească luntre, venea înot numai 
să vadă, de nu putea mai mult, măcar și zidurile casei în 

care locuia copila. 

Or, pe când dragostea aceasta atât de înflăcărată era în 
toiul ei, se întâmplă ca fata - aflându-se într-o zi de vară 
singură, singurică pe malul mării, unde, sărind din stâncă 
în stâncă tot dezlipea la scoici din pietre cu un cuţit în 
mână - se întâmplă, zic, să ajungă pe un loc ferit de niște 
stânci, pe unde, fie îmbiaţi de un izvor cu ape reci, fie de 
dragul umbrei, se adăpostiseră de soare niscaiva tineri 
sicilieni, care veniseră acolo din Napoli c-o barcă. Și, când 
văzură ei cât de frumoasă-i fata, ce nu-i zărise încă, 
văzând-o singurică, se hotărâră între ei s-o fure și s-o ducă. 
Zis și făcut. Prinzând-o dar, deși copila striga, sărmana, ca 
din gură de șarpe, o urcară în barcă și apoi p-aci ţi-i 
drumul. Iar când ajunseră în Calabria, porniră a se sfătui 
între ei a cui să fie fata și în scurtă vreme fiecare ajunse s- 
o dorească, drept care, nefiind chip s-ajungă la înţelegere, 
cum se temeau de și mai rău și n-ar fi vrut din cauza ei să- 
și strice prietenia, căzură la învoială s-o deie în dar lui 
Frederic, rege al Siciliei, care, la vremea aceea tânăr fiind, 
se desfăta cu de-alde astea; și-așa făcură de îndată ce 
coborâră la Palermo. 

Regele Frederic, văzând-o că-i frumoasă, o îndrăgi; dar, 
cum era plăpând și cam bolnăvicios din fire, până se 
înzdrăveni oleacă, dădu porunci ca fata să fie găzduită și 
mai ales slujită bine în niște palaturi minunate pe care le 
avea într-o grădină a lui, căreia-i zicea Cuba; și voia îi fu 
împlinită. 

În Ischia răpirea fetei stârni nespus de mare zarvă; și 
ceea ce-i mâhnea îndeosebi pe toţi era că nu puteau să știe 
cine fuseseră tâlharii. Dar Gianni, care suferea mai mult ca 
toți ceilalţi, fără s-aștepte în Ischia să dea de urma lor, 
știind încotro o apucase corabia prădătorilor, își pregăti și 
dânsul una și, urcându-se pe ea, cutreieră în grabă coasta 
de la Minerva la Scalea, în Calabria, și, pretutindeni tot 
întrebând de fată, la Scalea i se spuse că niște sicilieni o 
luaseră cu dânșii spre a o duce la Palermo. Gianni porni 

într-acolo pe cât putu mai iute și, o dată ajuns, tot 
cercetând în dreapta și în stânga, află că fata fusese 
dăruită regelui, care o ţinea sub pază în Cuba; și auzind 
una ca asta se tulbură nespus de tare, pierzând orice 
nădejde, căci nu credea c-are s-ajungă nici barem s-o mai 
vază, necum s-o aibă înapoi. Totuși, ţinut pe loc de 
dragoste, trimise înapoi corabia și, dându-și seama că pe 
acolo nimeni nu-l știe cine este, rămase la Palermo; or, 
cum trecea adesea prin dreptul grădinii cu pricina, într-o zi 
se nimeri s-o vază pe fată la un geam, și ea pe el, drept 
care amândoi se socotiră fericiţi. Și dându-și seama Gianni 
că locu-i singuratic, se apropie pe cât putu de ferestruică 
și-i vorbi, iar după ce află din gura ei ce anume ar fi trebuit 
să facă spre a ajunge să-i vorbească mai îndeaproape, o 
lăsă, vârându-și bine în cap înfățișarea locului. Pe urmă, 
așteptând să se înnopteze bine, se întoarse și, cățărându-se 
prin niște locuri atât de primejdioase, încât nici barem o 
ciocănitoare nu s-ar fi căţărat pe ele, pătrunse în grădină 
și, dând peste un par, îl rezemă de ferestruica pe care i-o 
arătase fata și apoi, cât ai clipi din ochi, se trase sus pe el. 
Fata, dându-și cu socoteala că-n ochii lumii acu, oricum, 
tot își pierduse cinstea, întru păzirea căreia odinioară, se 
purtase cam îndărătnică cu Gianni, gândindu-se că 
nimănui n-ar fi putut să i se deie cu mai vârtos temei ca lui 
și socotind că într-acest chip îl va putea îndupleca s-o fure, 
se hotărâse în sinea ei să-i facă voia întru totul; ca atare 
lăsase de cu seara fereastra larg deschisă, ca să pătrundă 
cât mai iute la dânsa în odaie. Găsind-o dar deschisă, 
Gianni intră tiptil și se culcă alăturea de fata care nu 
dormea. Dânsa, până ce n-apucară să facă alte cele, îi 
spuse tot ce avea pe suflet, rugându-l ca pe Dumnezeu s-o 
scape de acolo și-apoi s-o ducă oriunde ar voi. La care 
Gianni îi răspunse că asta își dorea și el mai mult ca orișice 
pe lume și ca atare, negreșit, de îndată ce-ar fi fost să 
plece, s-ar fi îngrijit de treaba asta, astfel încât, când ar fi 
fost să vie a doua oară, s-o poată lua cu el. lar după aceea, 


474 


cuprinzându-se cu dor nespus în braţe, gustară din 
plăcerea peste ale cărei margini iubirea n-a trecut 
nicicând; și, după ce-o înnoiră în repetate rânduri, fără să- 
și deie seama, căzură biruiţi de somn și adormiră 
îmbrăţișaţi. 

Regele, căruia fata îi plăcuse foarte mult la cea dintâi 
vedere, amintindu-și de ea în noaptea aceea, cum se 
simţea mai bine, deși era spre ziuă, se hotări să meargă să 
șadă un pic cu dânsa; și, luându-și câţiva slujitori, se duse 
pe ascuns în Cuba. Acolo, pătrunzând în casă, după ce 
puse să-i descuie ușa odăii în care dormea fata, intră 
purtând în mână un sfeșnic cu două lumânări aprinse; și, 
când se apropie de pat, văzu în el pe cei doi tineri dormind 
îmbrăţișaţi și goi. De care lucru el se tulbură cumplit și se 
mânie atât de tare, fără să scoată o vorbă însă, încât de 
abia se stăpâni să nu-i omoare acolo, pe loc, cu un cuţit pe 
care și-l ţinea la șold. Pe urmă însă, socotind că pentru 
orișicine, necum pentru un rege, să înjunghii doi oameni 
goi în somn e un lucru josnic și urât, se stăpâni, gândindu- 
se c-ar fi mai nimerit să-i ardă în văzul tuturor pe rug. Și 
răsucindu-se înapoi către un însoțitor, singurul care 
pătrunsese cu dânsul în odaie, îi spuse: 

— Ce zici de ticăloasa asta, în care mi-am pus nădejdea? 

Apoi îl întrebă dacă-l știa pe ticălosul care mersese cu 
îndrăzneala până-ntr-acolo, încât, în propria lui casă nu se 
sfiise să-i aducă așa ocară și necaz. Cel întrebat răspunse 
că nu-și amintea să-l mai fi văzut vreodată. 

Plecă dar regele mânios și porunci ca vinovaţii, goi cum 
erau, să fie prinși și cetluiţi în funii, iar când se va crăpa de 
ziuă să fie duși până-n piaţă la Palermo, legaţi de un par cu 
spatele unul la celălalt, ţinuţi așa vreun ceas sau două, să-i 
vază toată lumea, și-n cele de pe urmă arşi, așa cum 
meritau. lar după ce dădu poruncă se întoarse la Palermo 
și se încuie în iatacul lui, fără pereche de mânios. 

După ce regele plecă, o groază de ostași dădură buzna 
peste tineri și nu numai că-i deșteptară, dar fără pic de 

milă îi prinseră de îndată și îi legară zdravăn. Lucru pe 
care ei văzându-l, nu-i greu să vă închipuiţi cât se speriară, 
bieţii, de frica morţii apropiate și cât se jeluiră, vărsând 
potop de lacrimi. Apoi, după porunca regelui, fură duși la 
Palermo, legaţi de un par în piaţă și acolo, chiar sub ochii 
lor, fu pregătit rugul și focul în care aveau să fie arşi la 
ceasul poruncit de rege. Norodul din Palermo, atât bărbaţi 
cât și femei, se repezi numaidecât să-i vază pe îndrăgostiţi: 
bărbaţii se împingeau cu toţii s-o vază pe copilă, iar pe de 
altă parte femeile se buluceau să-l vază pe băiat; și precum 
dânșii o lăudau pe fată că-i frumoasă din cap până-n 
picioare și bine încheiată, la fel și ele îl lăudau cu 
prisosință pe băiat: ce bine e legat la trup și cât e de 
frumos. Dar bieţii îndrăgostiţi, plini de rușine amândoi, 
ședeau cu frunţile în pământ și-și căinau ursita, tot 
așteptând din ceas în ceas cumplita moarte a focului. 

Și, până să le vie ceasul, fiind ei ţinuţi într-acel chip, 
zvonul despre păcatul lor, care umbla din gură în gură, se 
întâmplă să ajungă și la urechea lui Ruggieri dell'Oria, 
viteaz printre viteji, care era la vremea aceea mare amiral 
al regelui; și vrând și el să vadă, se duse către locul unde 
erau legaţi. Acolo mai întâi o cercetă pe fată și-i lăudă mult 
frumuseţea; iar mai apoi, când își întoarse privirea către 
tânăr, îl cunoscu pe dată și apropiindu-se de el îl întrebă 
de nu cumva era chiar Gianni din Procida. Băiatul, ridicând 
obrazul, îl cunoscu pe amiral și îi răspunse: 

— Monsegnore, am fost cu adevărat acela de care 
întrebi domnia-ta, dar în curând n-am să mai fiu. 

Ruggieri al întrebă atunci ce-l adusese în starea aceea. 
La care Gianni îi răspunse: 

— Iubirea mai întâi și apoi mânia regelui. 

Când auzi una ca asta, Ruggieri vru să știe mai cu 
amănuntul întâmplarea; și, după ce auzi de-a fir-a-păr toată 
povestea, dădu să plece; Gianni, însă, chemându-l înapoi, îi 
zise: 

— De-i cu putinţă, monsegnore, fii bun și-mi cere un 

hatâr din partea celui care m-a pedepsit astfel. 

Ruggieri îl întrebă ce anume, iar Gianni îi răspunse:. 

— Pre câte văd, curând voi fi silit să mor; vreau deci să- 
mi fie îngăduit ca-n loc să stau cu spatele către copila asta 
pe care am iubit-o mai mult ca pe ochii mei din cap, și ea la 
fel pe mine, să fim întorși cu faţa unul spre celălalt, ca într- 
acest chip murind, să-mi pot da duhul mângâiat, uitându- 
mă în ochii ei. 

Ruggieri îi zise atunci râzând: 

— N-ai grijă! Am să fac așa încât ai să te saturi de cât ai 
să te uiţi la dânsa. 

Și, depărtându-se de el, le porunci acelora care trebuiau 
să ducă osânda la îndeplinire să nu miște un deget până ce 
nu le-ar fi venit poruncă nouă de la rege; și fără de zăbavă 
se duse apoi la dânsul. Pe rege, deși îl află mânios, nu-l 
ascultă și nu-l lăsă să-i spună ce gândește, ci-i zise: 

— Doamne, cu ce faptă te-au rușinat copiii aceia pe care 
ai poruncit să-i ardă acolo jos în piaţă? 

Și, după ce regele îi spuse, Ruggieri continuă astfel: 

— Greșeala săvârșită e vrednică de atare osândă, dar nu 
din partea ta; căci, după cum o vină se cere pedepsită, la 
fel și-o binefacere se cade răsplătită, chiar mai presus de 
mila și îndurarea unui rege. Ştii cine sunt aceia pe care ai 
pus să-i ardă? 

Regele îi răspunse că nu știa și atunci Ruggieri îi zise: 

— Ţi-oi spune eu, dacă nu știi, ca să-ți dai seama cât de 
lesne te lași pradă mâniei. Băiatul e feciorul însuși al lui 
Landolfo din Procida, care a fost frate dulce cu messer 
Gian din Procida, prin mijlocirea căruia ești rege în Sicilia. 
Iar fata e copila seniorului Marin Bolgaro, a cărui forță 
face ca stăpânirea ta să dăinuiască în Ischia. Dar, în afară 
de aceasta, copiii se iubesc de mult și numai dragostea, nu 
gândul de a-ţi face ţie vreo ocară, i-a îndemnat spre acest 
păcat, de poate fi numit păcat o faptă săvârșită de tineri 
din iubire. Și atunci de ce să-i osândești, când dimpotrivă 
s-ar cădea să-i preacinstești cu daruri și multe bucurii? 

Regele, auzind acestea și încredințându-se că omul 
spusese adevărul, nu numai că nu duse osânda la 
împlinire, dar îi păru și rău de cele ce făcuse; de aceea 
porunci pe dată ca tinerii amândoi să fie dezlegaţi de stâlpi 
și aduși în faţa lui; voia îi fu îndeplinită. Și, după ce le află 
cu de-amănuntul starea, gândindu-se să dreagă cu daruri 
și cinstire rușinea pe care le-o făcuse, după ce porunci să 
fie înveșmântaţi în haine potrivite cu starea lor, aflând că 
ambii se învoiau la cununie, îl însură pe Gianni cu fata și, 
încărcându-i cu daruri împărătești, îi trimise mulţumiţi 
acasă, unde, primiţi fiind cu mare sărbătoare, trăiră apoi 
ani mulţi în bucurii și desfătare. 

POVESTEA A ȘAPTEA 


Teodoro e îndrăgostit de Violante, copila lui messer 
Amerigo, stăpânul său; o lasă grea și-i osândit la 
ștreang; pe drum către spânzurătoare, sub lovituri de 
bici, recunoscut fiind de tatăl său, e lăsat liber și apoi 
se însoară cu Violante. 


Doamnele, care ședeau cu sufletul la gură tot așteptând 
să vază de vor fi arşi îndrăgostiţii, când auziră c-au scăpat, 
se bucurară foarte și mulțumiră Domnului. lar când regina 
auzi sfârșitul istorioarei, dădu în grija Laurettei povestea 
următoare și dânsa, bucuroasă, prinse a grăi astfel: 

— Preafrumoase doamne, pe vremea când Sicilia se afla 
sub stăpânirea bunului rege Guiglielmo, trăia în insulă un 
nobil, pe care îl chema messere Amerigo Abate din Trapani 
și care, printre alte bunuri lumești, avea la casa lui și o 
groază de copii. Drept care, având trebuinţă de slugi și 
nimerindu-se tocmai la vremea aceea să vină din Levant 
niște galere de pirați din Genova, care, cutreierând 
coastele Armeniei, prinseseră o mulțime de copii, messere 
Amerigo, crezându-i turci, își cumpără și el câţiva. Or, 
printre ei, deși ceilalţi ai fi jurat că vin de-a dreptul de la 
oi, se afla și un băiețaș care părea mai subţirel la chip și 
mai cioplit oleacă, pe nume Teodore, care crescu pe lângă 
casă cu ceilalți copilași ai lui messere Amerigo, deși nimeni 
nu-l socotea mai mult decât o slugă; și, îmboldit mai 
degrabă de firea lui cea bună decât de întâmplarea care-l 

zvârlise printre oameni de neam, prinse a vădi cu vremea 
deprinderi frumușele și o purtare aleasă, până într-atâta 
încât, plăcându-i tare mult de el, messere Amerigo îl 
slobozi de la robie și, cum credea că-i turc, îi rândui botez, 
punându-i numele de Pietro; apoi îi dete lui pe mână grija 
și socoteala întregii lui averi, ca unuia în care avea toată 
încrederea. 

Acu, printre ceilalți copii, avea messere Amerigo și-o 
fată, zisă Violante, frumoasă și gingașă; și fata asta, cum 
bătrânul cam zăbovea cu măritișul, se îndrăgosti de Pietro; 
cu toate acestea însă, deși îl iubea și-i preţuia deprinderile 
și purtarea, fiindu-i rușine, nu îndrăznea să-i spună că-l 
iubește. Atâta doar că dragostea o mântui de grija aceasta, 
căci Pietro, care nu o dată o cercetase pe furiș, se 
îndrăgosti și el de dânsa cu atâta patimă, încât nu se 
simţea fericit decât atunci când o vedea; dar îi era grozav 
de frică să nu-și dea seama cineva de dragostea aceasta, 
căci pricepea că fapta lui e vrednică de ocară. Fata, care-l 
urmărea cu drag, își dete seama c-o iubește și, ca să-i dea 
îndrăzneală, îi arătă că-i mulțumită, precum era într- 
adevăr. Într-acest chip cei doi șezură multă vreme, 
necutezând nici unul să sufle o vorbă celuilalt, deși 
fieștecare numai atât aștepta. Ci soarta, ca și cum anume 
s-ar fi gândit la asta, în timp ce îndrăgostiţii ardeau 
deopotrivă în vâlvătaia dragostei, găsi prilejul să le alunge 
sfiala temătoare care-i oprea să-și vorbească. 

Avea messere Amerigo un loc tare frumos, ca la vreo 
leghe depărtare de Trapani, unde nevasta lui cu fetele și 
alte, doamne și femei mergeau adeseori ca să petreacă 
acolo; și într-o zi de arșiţă, ducându-se la locul acela și 
luându-l și pe Pietro cu ele, cum ședeau așa, se întâmplă, 
precum se întâmpla de multe ori în toiul verii, ca cerul să 
se acopere ca din senin de nouri groși și drept aceea 
doamna cu toate prietenele ei, ca nu cumva furtuna să le 
apuce acolo, o luară înapoi spre Trapani, umblând pe cât 
puteau mai iute. Dar Pietro, care era tânăr, și fata 

așijderea și ea, lăsându-se împinși pesemne nu mai puţin 
de dragoste decât de groaza vremii, le întrecură în mers pe 
celelalte doamne care veneau cu mama fetei mult în urma 
lor; și, după ce se depărtară de nici nu-i mai vedeau pe 
ceilalți, se slobozi un ropot de tunete și apoi de-ndată o 
grindină mare și deasă, de care pâlcul doamnelor se 
adăposti în casa unui ţăran din apropiere. Pietro cu fata, 
neavând alt adăpost la îndemână, dădură fuga într-o 
căsuţă veche și cam dărăpănată, în care nu locuia nimeni, 
și acolo, sub o grindă ce n-apucase să se surpe, se 
înghesuiră unul într-altul, siliţi fiind să se atingă ca să 
încapă amândoi sub atâtica acoperiș. Și apropierea aceasta 
îmbărbătându-i oarecum, îi îndemnă să deie glas dorințelor 
ce-i frământau, drept care Pietro cel dintâi prinse a grăi 
zicând: 

— O, dar-ar Dumnezeu să ţie grindina cât lumea, de e să 
stau cum stau acum! 

La care fata zise: 

— Și mie mi-ar fi tare drag! 

Și la vorbele acestea ajunseră să mi se prindă de mâini 
și să se strângă, și de la strâns ajunseră la îmbrățișat și 
apoi la sărutat, în timp ce afară grindina nu contenea să 
bată. Şi, ca să nu mai povestesc cu de-amănuntul totul, voi 
spune doar că vremea nu apucă să se-ndrepte până ce ei, 
gustând cele mai de pe urmă plăceri ale iubirii, ajunseră să 
se înţeleagă astfel, încât și-n viitor să-și poată împărţi pe 
ascuns plăcerile și bucuria. lar când furtuna conteni, se 
puseră s-o aștepte pe mama fetei la marginea orașului, 
care era aproape, iar apoi se întoarseră cu dânsa acasă. 

Acolo, după aceea, punând la cale treaba în mare taină 
și cu grijă, și într-alte rânduri se întâlniră spre bucuria lor; 
dar într-o bună zi fata rămase grea - lucru de care amândoi 
se necăjiră foarte - și ca atare încercă prin multe 
meșteșuguri să scape împotriva firii de sarcină; dar nu fu 
chip. Din care pricină, Pietro, temându-și viaţa, se gândi să 
fugă și îi spuse fetei. Dar ea, când auzi una ca asta, îi 

spuse: 

— Dacă pleci, să știi că mă omor. 

La care vorbe, Pietro, care o iubea nespus de mult, 
răspunse: 

— Cum ai vrea, iubito, să mai rămân aici? Sarcina ta o să 
ne dea de gol pe amândoi: pe tine au să te ierte lesne, dar 
eu în schimb am să plătesc și vina ta și-a mea. 

— Pietro, răspunse fata, păcatul meu de bună seamă are 
să fie cunoscut; dar fii încredinţat c-al tău n-o să se știe 
niciodată, de n-ai să-l spui chiar tu cumva. 

Atuncea Pietro îi spuse: 

— De vreme ce-mi făgăduiești, rămân, dar ai de grijă să- 
ți ţii făgăduinţa. 

Fata, care-și ţinuse sarcina pe cât putuse ascunsă, de la 
o vreme dându-și seama că n-o mai poate tăinui, din 
pricină că se îngroșa din ce în ce mai mult la trup, se 
apucă într-o zi și c-un potop de lacrimi îi spuse maică-si 
adevărul, rugând-o s-o ajute. Doamna, mâhnită peste 
poate, o sudui cu vorbe grele și apoi dori să afle cum se 
întâmplase treaba. Fata, cu gândul să-l mântuie pe Pietro, 
scorni un basm, îmbrobodind într-alt chip adevărul, iar 
mamă-sa îi dădu crezare și, ca să ascundă pozna fetei, o 
trimise la o moșie de-a lor la ţară. Acolo, când îi veni 
vremea să nască, fata începu și ea să tipe, cum fac femeile 
îndeobște; dar ce să vezi! Cum maică-sa nu se gândise că 
bărbatul, care de când e lumea nu mai fusese acolo, ar fi 
putut să pice tocmai la vremea aceea, se întâmplă ca 
dânsul, venind de la vânat, să treacă chiar pe lângă odaia 
unde striga copilă și, uimit, că dea buzna înăuntru și să 
întrebe ce se întâmplă. Femeia, dând obraz cu el, se ridică 
mâhnită și-i povesti ce pacoste se abătuse asupra fetei. Dar 
el, mai neîncrezător decât fusese dânsa, îi spuse că-i cu 
neputinţă ca fata să nu știe cine o lăsase grea și ca atare 
vru cu orice preţ să afle; că de-ar fi fost, zicea, să spuie 
adevărul, atunci ar fi iertat-o; pe câtă vreme dacă nu, 
putea fără de alta să-și ia rămas bun de la viaţă. Femeia se 

căzni pe cât putu să-l mulţumească cu cele ce spusese fata, 
dar nu fu chip. Bărbatul, înfierbântat de ciudă, se repezi cu 
spada trasă să se arunce asupra fetei - care într-acestea 
adusese pe lume un băieţaș - și-i zise: 

— Ori spui cine ţi-a fost ibovnic, ori, dacă nu, te omor pe 
loc. 

Fata, temându-se de moarte, calcă făgăduinţa dată și-i 
spuse tot ce se întâmplase între ea și Pietro. 

Când auzi una ca asta, messere Amerigo, ieșit din minţi 
de furie, fu cât p-aci să o înjunghie; dar, după ce-i zvârli în 
faţă veninul vorbelor pe care i le adunase în piept mânia, 
urcându-se pe cal, se întoarse în goană la Trapani și, după 
ce destăinui rușinea pătimită din pricina lui Pietro unuia 
zis messer Currado, care era la Trapani locţiitorul regelui, 
puse pe loc să-l prindă pe tânăr - care bietul habar n-avea 
să se păzească - și care, pus fiind la cazne, mărturisi tot ce 
făcuse. Pe urmă, după ce locţiitorul îl osândi la bice și 
ștreang, messere Amerigo, căruia nu-i trecuse mânia nici 
prin osânda lui Pietro, gândindu-se să facă astfel, încât cei 
doi îndrăgostiți cu copilașul lor să moară câteștrei deodată, 
puse otravă într-o cupă cu vin și încredințând-o unui om de 
încredere, împreună cu un pumnal, îi zise: 

— Du-te cu ele la Violante și spune-i, ca din partea mea, 
s-aleagă fără de zăbavă una din aste două morți: cuțitul 
sau otrava; că dacă nu, eu pun s-o ardă în faţa întregului 
oraș, așa cum merită. Pe urmă ia-i pruncul nou-născut, 
zdrobește-i capul de perete și aruncă-l să-l mănânce câinii. 

Cu atare fioroasă poruncă împotriva fetei și a pruncului, 
dată de un părinte atât de crud, omul porni la drum, mai 
mult îndemnat să facă rău decât să facă bine. 

Intre acestea Pietro, mergând spre spânzurătoare și-n 
drum fiind biciuit, de către ostașii stăpânirii, trecu, mânat 
de bunul plac al celor care-l conduceau, prin fața unui han 
în care se aflau trei nobili din Armenia, trimiși drept soli la 
Roma de către împăratul lor, spre a pune lucruri mari la 
cale cu papa, în legătură cu o cruciadă apropiată; și nobilii 

aceștia trăseseră la han ca să se răcorească și să se mai 
odihnească oleacă, fiind primiți cu mare cinste de către 
oamenii de neam din Trapani și mai cu seamă de către 
Amerigo. Or, auzind ei că trecea convoiul ce-l ducea pe 
Pietro, se apropiară de fereastră să vadă și ei vinovatul. Și 
privindu-l pe Pietro, care umbla cu mâinile legate înapoi și 
gol de la brâu în sus, unul din cei trei soli pe care îl chema 
Fineo, om vârstnic și cu greutate, văzu pe pieptul lui o pată 
purpurie, ce se vedea că nu-i văpsită, ci de la sine sta în 
piele, ca petele pe care femeile de aici le-au poreclit rupe. 
Și cât i-o văzu pe piept își aminti de un băieţaș de-al lui, 
care fusese prins cu cincisprezece ani în urmă de niște hoţi 
de mare pe coasta din Lajazzo și despre care niciodată nu 
mai putuse afla nimic; și socotind ce vârstă putea să aibă 
bietul tânăr care umbla încovoiat sub loviturile de bice, își 
dete seama că băiatul, de-ar fi trăit, ar fi avut aceeași 
vârstă acum, și începu să-l bănuiască din pricina acelui 
semn că nu cumva să fi fost chiar el; or, cugetând că, de-ar 
fi fost, ar fi trebuit să-și amintească de numele lui și al 
părintelui său, cât și de graiul armenesc, când se apropie 
de el, strigă: 

— Teodoro! 

Pietro, când auzi că-l strigă, ridică iute faţa și atunci 
Fineo îl întrebă pe limba armenească: 

— De unde ești și-al cui? 

Străjerii care-l duceau, din supușenie și respect faţă da 
oaspetele de vază, se opriră în loc, astfel că Pietro îi 
răspunse: 

— De fel sunt din Armenia, feciorul unuia pe nume 
Fineo, dar de mic copil am fost adus aicea, n-aș ști să spun 
de cine. 

Fineo, auzind acestea, își dete seama că băiatul era fără 
îndoială chiar cel pierdut de dânsul, din care pricină, 
plângând, se cobori din han cu ceilalți doi tovarăși și 
alergă să-l strângă în braţe, făcându-și loc printre soldaţi; 
iar după ce-i zvârli pe umeri o mantie din stofă scumpă pe 

care o avea în spate, rugă pe căpitanul străjii care-l ducea 
la ștreang s-aștepte acolo până când i-ar fi venit poruncă 
să-l ducă înapoi. Omul răspunse că e gata s-aștepte 
bucuros porunca. 

Fineo, care într-acestea aflase din ce pricină fusese 
osândit băiatul, căci zvonul se împrăștiase ca focul 
pretutindeni, luându-și tovarășii cu sine și slugile ce-i 
însoțeau, se duse ţintă la messer Currado și îi zise: 

— Messere, tânărul pe care l-ai prigonit cu moartea, ca 
sclav, e liber și mi-e fiu, drept care-i gata să se-nsoare cu 
aceea căreia se zice că i-ar fi luat el fecioria: de aceea fii 
bun și întârzie îndeplinirea osândei, până ce-om ști de fata 
îl vrea pe dânsul de bărbat, ca nu cumva, de-i vrea, să te 
trezești c-ai călcat legea”. 

Messer Currado, auzind că Pietro e fiul lui Fineo, se 
minună din cale-afară; și fiindu-i oarecum rușine, de vina 
sorții, nu de-a lui, mărturisind că nobilul grăise cu 
dreptate, îl îndemnă degrabă să se întoarcă acasă și, 
trimițând după Amerigo, îi spuse tot ce aflase. Messer 
Amerigo, care credea că fata cu nepoțţelul dimpreună 
fuseseră omorâţi, se căina amarnic de cele ce făcuse, căci 
pricepu că dacă dânsa ar mai fi fost în viaţă, toate ar fi 
mers acum ca pe roate; totuși trimise un sol în goană la 
locul unde se afla fata, cu vorbă ca porunca lui, de nu 
fusese împlinită, nici să nu se îndeplinească. Trimisul găsi 
pe omul de încredere al lui messere Amerigo batjocorind-o 
pe Violante cu vorbe de ocară, fiindcă, deși îi arătase 
cuțitul și otrava, fata nu izbutea să ia o hotărâre așa la 
repezeală, iar el vroia s-o pună s-aleagă cu de-a sila ori una 
ori cealaltă. Când auzi însă porunca, îi dete pace fetei și se 
întoarse la stăpân să-i spună cum mersese treaba. Messer 
Amerigo se dezvinovăţi de cele întâmplate pe cât știu mai 
bine și își ceru iertare cu lacrimile în ochi, zicând că dacă 


35 în diferite ţări există o lege după care un condamnat la 
spânzurătoare era grațiat, în cazul când s-ar fi găsit o fată care să se 
mărite cu el (n. t.). 

Teodoro dorește s-o ia pe fată, el bucuros i-o dă. 

Fineo îl iertă deodată și-i zise: 

— Eu socot c-așa e bine să se facă, iar dacă băiatul nu 
primește s-o ieie de nevastă, atunci osânda să-și urmeze 
calea. 

Căzând dar la învoială, părinţii îndrăgostiţilor se duseră 
împreună la Teodoro - care, bietul, deși se bucura că-și 
regăsise tatăl, încă mai tremura de frica morții apropiate - 
și-l întrebară dacă vrea s-o ia pe fată de nevastă. Băiatul, 
auzind că dacă ar vrea, Violante i-ar fi dată de nevastă, se 
bucură atât de mult, încât i se păru că sare din iad de-a 
dreptu-n rai și le răspunse că el unul, dacă era pe voia lor, 
n-ar fi avut altă dorință mai mare ca aceasta. Apoi 
trimiseră la fată să afle și dorinţa ei. Dânsa, auzind cele 
întâmplate cu Teodoro, cât și cele care urmau să se 
întâmple, de unde își aștepta, ca cea mai necăjită femeie 
de pe lume, moartea, după îndelungă stăruinţă, căci nu-i 
venea să-și crează urechilor, se bucură puţin și apoi 
răspunse că, dacă ar fi fost să facă după dorinţa ei, nimic 
n-ar fi putut s-o fericească mai deplin ca gândul de-a 
ajunge nevasta lui Teodoro; dar că, oricum, avea să facă 
ce-i poruncea părintele său. 

Prin bună învoială dar, băiatul se însură cu fata, cu alai 
și cu petrecere, spre marea mulţumire a întregului oraș. 
Apoi Violante dădu copilul să i-l crească și, mângâiată cum 
era, se făcu chiar mai frumoasă ca înainte; iar după ce se 
ridică din pat, se înfăţișă bătrânului Fineo, care fusese 
așteptat să se întoarcă de la Roma, și-i dovedi toată cinstea 
de care-i vrednic un părinte; iar dânsul, foarte mulțumit 
de-o noră așa frumoasă, le rândui la tineri o nuntă ca-n 
povești, primind-o și ţinând-o pe noră ca pe fata lui. Iar 
după vreo câteva zile, luându-și cu sine pe corabie băiatul, 
nora și nepotul, îi duse la Lajazzo, unde cei doi îndrăgostiţi 
trăiră câte zile avură, în pace și huzur. 

POVESTEA A OPTA 


Nastagio degli Onesti, iubind o fată din neamul 
Traversarilor, își cheltuiește averea fără să fie răsplătit 
de ea cu aceeași dragoste; rugat de-ai săi, pleacă la 
Chiassi, și vede acolo un cavaler gonind din urmă o 
fată, pe care, după ce-o omoară, o taie și o dă la câini. 
Poftește la o masă pe-ai săi și pe iubită; dânsa vede 
cum o sfâșie câinii pe fata urmărită și, îngrozindu-se, 
de teamă să nu păţească tot așa, îl ia de bărbat pe 
Nastagio. 


Cât ce tăcu Lauretta, la porunca reginei, Filomena 
începu astfel: 

— Plăcute doamne, dacă mila e o virtute pentru care 
suntem adesea lăudate, cruzimea noastră în schimb, cu 
strășnicie-i pedepsită de cel Atotputernic; și spre a vă 
dovedi aceasta, cât și spre a vă îndemna s-o alungaţi cu 
totul din inimile dumneavoastră, am să vă spun o istorioară 
pe cât de înduioșătoare, pe atâta de plăcută. 

La Ravenna, veche cetate din Romagna, se aflau pe 
vremuri o mulţime de nobili și bărbaţi de neam, iar printre 
dânșii un tânăr, pe care îl chema Nastagio degli Onesti, ce 
după moartea tatălui și-a unui unchi de-al său rămase 
putred de bogat. Și tânărul acesta, precum se întâmplă 
adeseori cu tinerii, fiind neînsurat, se îndrăgosti de o 
copilă a lui Pablo Traversari - de neam cu mult mai mare 
ca el - nădăjduind, prin tot ce săvârșea în cinstea și de 

dragul ei, c-are s-o facă și pe dânsa să-l îndrăgească 
deopotrivă. Dar, deși faptele îi erau măreţe și frumoase și 
vrednice de toată laudă, nu numai că nu-i foloseau, dar 
dimpotrivă ai fi zis că mai degrabă îi strică, atât de crud, 
de aspru și de sălbatic se purta iubita lui cu dânsul: căci, 
știindu-se pesemne fără pereche de frumoasă și nobilă, ea 
se ţinea atât de semeaţă și de încrezută, încât nici el, nici 
ce făcea nu era chip să-i placă. Ori treaba asta îl mâhnea 
atât de tare pe Nastagio, încât de multe ori din pricina 
durerii - tot gândindu-se în zadar - îl ispitise gândul să-și 
pună capăt zilelor. Ci totuși, stăpânindu-se, ajunse mai 
apoi să încerce de-atâtea și atâtea ori s-o dea dinadins 
uitării sau, dacă ar fi putut, să o urască barem așa cum îl 
ura și dânsa. Dar în zadar lua hotărâri, căci se părea că 
dragostea, cu cât slăbeau nădejdile, cu atât a se aprindea 
mai tare. 

Stăruind deci Nastagio în dragostea aceasta și-n 
cheltuieli nesăbuite, prietenii săi și rudele își dădură 
seama că de-ar mai fi dus-o mult astfel, în foarte scurtă 
vreme s-ar fi pierdut pe sine, pierzându-și și averea; de 
aceea în mai multe rânduri îl sfătuiră și-l rugară să plece 
din Ravenna și să se ducă în altă parte să șază o bucată; 
căci în atare chip ar fi putut să-și scadă și dragostea și 
cheltuiala. Nastagio nu o dată își râse de povaţa asta; dar 
până mai la urmă, fiindcă-l băteau mereu la cap, 
nemaiputând să zică nu, făgădui să plece. Făcând dar 
pregătiri uriașe, de parc-ar fi plecat în Franţa, în Spania 
sau mai știu eu unde, pe ce meleaguri depărtate, urcându- 
se pe cal și însoţit fiind de un alai întreg de prieteni, plecă 
de la Ravenna și-o luă spre un loc din apropiere, ca la vreo 
trei mile de oraș, loc ce se cheamă Chiassi și acolo, după 
ce împărţi porunci să i se întindă corturi, le spuse 
prietenilor săi, care veniseră cu dânsul, să se întoarcă la 
Ravenna, căci el avea de gând să rămâie pe loc. 
Statornicindu-și dar Nastagio popas pe locul acela, se puse 
pe petreceri și prinse a duce o viață mai strălucită ca 

oricare, poftind pe unii și pe alţii la cină sau la prânz, după 
obiceiul său. 

Dar într-o bună zi, pe-o vreme minunată, către început 
de mai, se întâmplă să-i vină în minte neîndurătoarea lui 
iubită, drept care, poruncind slugilor să plece și să-l lase 
singur, ca să poată în voie gândi la draga lui, se apucă să 
hoinărească și, tot umblând îngândurat, ajunse într-o 
pădurice de pini din apropiere. Şi către amiază, cum se 
afundase cale de-o poștă aproape în păduricea aceea, fără 
să-i pese nici de foame, nici de nimica altceva, i se păru 
deodată c-aude un plâns sfâșietor și niște ţipete ascuţite ca 
de femeie parcă. Din care pricină, trezit din dulcea lui 
visare, își ridică obrazul să vadă ce se întâmplă și se miră 
când se trezi în inima pădurii. Apoi, uitându-se înainte, 
printr-un bunget de copăcel și mărăcini văzu venind în 
goană către dânsul o frumuseţe de copilă, goală, cu părul 
răvășit și toată numai zgârieturi, care plângea și se ruga 
strigând să i se dea iertare; și mai văzu de asemeni c-o 
fugăreau sălbatic de-o parte și de alta doi câini cumplit de 
răi și mari, care o mușcau fără de milă când izbuteau să o 
ajungă; iar pe urma ei, gonind pe un armăsar mai negru ca 
ceaunul, văzu venind un cavaler înveșmântat în negru, 
foarte mânios la față și care, c-un pumnal în mână, o 
amenința cu moartea, strigându-i vorbe îngrozitoare și 
strașnice sudălmi. Priveliștea aceasta îl copleși de spaimă 
și totodată de uimire, trezindu-i pân' la urmă și mila de 
sărmana fată, milă din care apoi miji dorinţa să o scape, 
de-ar fi putut, de chin și moarte. Și fiindcă n-avea arme 
asupra lui, drept măciulie smuci o creangă dintr-un pom și 
încercă s-aţie calea dulăilor și-a călăreţului care venea din 
urmă. Dar acesta, când văzu ce face, strigă la el din 
depărtare: 

— Nastagio, nu te amesteca! Lasă-mi dulăii și pe mine să 
facem precum merită femeia asta ticăloasă. 

Și într-adevăr, câinii, vârându-și colții în coapse, opriră 
fata în loc, iar cavalerul, ajungând-o, se cobori din șa. 

Atunci Nastagio se apropie și-i zise: 

— Nu știu cine ești, de mă cunoști așa de bine, dar eu 
atâta-ţi spun că-i lucru rușinos să vezi un cavaler cu arme 
asupra lui că vrea cu dinadins să junghie o femeie lipsită 
de apărare, punându-i și dulăi pe urme, de parc-ar fugări o 
fiară. Eu unul nu mă-mpac cu asta și fii încredințat că am 
s-o apăr cu dârzenie. 

La care cavalerul răspunse după cum urmează: 

— Nastagio, ca și tine am văzut și eu lumina zilei la 
Ravenna, dar tu erai de-abia un prunc la vremea în care eu 
- căruia mi s-a zis pe lume messer Guido degli Anastagi - 
eram îndrăgostit de ticăloasa asta cu mult mai mult decât 
ești tu de fata Traversarilor. Și într-o bună zi, din pricina 
mândriei și a cruzimii ei, n-am mai putut să-mi rabd 
durerea și cu pumnalul ăsta pe care-l vezi la mine-n mână 
m-am omorât din deznădejde și Dumnezeu m-a osândit la 
chinurile veșnice. Nu după multă vreme dânsa, care de 
moartea mea se bucurase peste fire, muri, și fiindcă-n 
pragul morţii nu se căi nici de cruzimea pe care mi-o 
arătase, nici de bucuria cu care chinurile mele o 
desfătaseră în viaţă - ca una care își închipuia că nu 
păcătuiește prin asta, ci câștiga în ochii tuturor - fu 
osândită și ea la chinurile iadului. Și numai ce se afundă în 
iad, că cerul ne și rândui osânda laolaltă, pe ea punând-o 
să alerge în fața mea, iară pe mine, care-am iubit-o atâta, 
s-o fugăresc ca pe-o dușmancă de moarte, nu ca pe-o 
iubită. Și ori de câte ori o ajung, cu acest pumnal cu care 
m-am înjunghiat odinioară, o înjunghii și o despic în două, 
scoţându-i inima din piept - inima aceea aspră și rece ca de 
gheaţă, în care n-au pătruns nici mila, nici iubirea - și apoi, 
cu măruntaie cu tot o azvârl câinilor, precum vedea-vei de 
îndată. Nu după multă vreme însă, căci asta-i voia 
Domnului și-a dreptei sale judecăţi, ca și cum niciodată n- 
ar fi murit, învie și începe iar să fugă amarnic, iar eu cu 
câinii în urma ei. Şi-n fiecare vineri o ajung la ceasul ăsta 
aici și săvârșesc măcelul pe care ai să-l vezi de-ndată. Să 

nu-ţi închipui însă că-n celelalte zile avem răgaz să ne 
odihnim, ci dimpotrivă zi de zi o ajung mereu în alte locuri, 
în care ea și-a dovedit cu fapta și cu gândul cruzimea ei 
faţă de mine. Și, din iubit ajung să-i fiu dușman de moarte, 
precum vezi, osânda mă silește s-o urmăresc într-acest 
chip ani mulţi, atâţia câte luni m-a chinuit și ea în viaţă. 
Lasă-mă dar să fac pe voia dreptăţii celei sfinte și nu te- 
mpotrivi puterii cu care n-ai putea să lupti. 

Nastagio, auzind acestea, cu părul ridicat măciucă în 
vârful capului, de groază, se trase cu sfială în lături și 
așteptă înfricoșat, cu ochii ţintă la copilă, să vază ce se 
întâmplă. Și atuncea cavalerul, sfârșind ce avea de spus, 
strângând pumnalul în mână, ca un dulău turbat se năpusti 
asupra fetei - care în genunchi, ţinută zdravăn de cei doi 
câini, cerea îndurare - și o lovi cu sete în piept, vârând în 
ea pumnalul până de ceea parte. Copila, cât ce fu 
străpunsă, se prăbuși grămadă, ţipând și hohotind întruna; 
iar cavalerul, punând mâna la repezeală pe un cuţit, o 
spintecă până la şale și apoi, scoțându-i inima și cele 
dimprejur, le zvârli la câini, care, flămânzi și hămesiţi, le 
înghiţiră într-o clipită. Curând însă copila, ca și cum vis ar 
fi fost toate, se ridică iute în picioare și începu din nou s- 
alerge cu câinii după dânsa spre malurile mării. Iar 
cavalerul, încălecând și luându-și de pe jos pumnalul, se 
puse iar s-o fugărească, și în curând se mistuiră departe în 
zări, pierind din ochii lui Nastagio. 

Tânărul, după toate astea, șezu mult timp îngândurat, 
cuprins de milă și de teamă; dar până mai la urmă îi 
cășună că treaba asta, de vreme ce se întâmpla în fiecare 
vineri, i-ar fi putut sluji, și încă de minune. De aceea, 
însemnându-și locul, se întoarse la ai săi și apoi, când 
socoti că-i vremea, trimise după rude și prieteni și le 
spuse: 

— Voi mă-ndemnaţi de multă vreme s-o dau uitării pe 
aceea ce mi-e dușmană, nu iubită, și să pun capăt risipei; 
sunt gata să v-ascult, de-mi îndepliniţi și voi o rugă, și iată 

anume care: să faceţi tot ce-i cu putinţă ca vinerea ce vine 
messer Paolo Traversari, cu fata, cu nevasta și toate 
celelalte doamne ce se înrudesc cu dânșii, cât și altele, 
care vreţi voi, să vie aici la prânz, la mine. Și veţi afla 
atunci și pricina care mă îndeamnă să vă cer aceasta. 

Cei ce fuseseră rugaţi găsiră simplă treaba asta și după 
ce se-ntoarseră la Ravenna, la vremea potrivită poftiră la 
ospăț pe toţi chemaţii lui Nastagio. Și, deși fata se lăsă 
cam greu înduplecată, până la urmă totuși veni și ea cu 
ceilalţi. Nastagio pregăti din vreme ospăț îmbelșugat și 
mândru porunci ca mesele să fie așezate sub pini, în 
preajma locului unde văzuse întâmplarea cu fata 
nemiloasă; și așezându-și musafirii la masă, îi potrivi așa 
încât iubita lui să șază cu faţa către locul unde avea să se 
petreacă cumplita întâmplare. 

Pe când mesenii dar gustau din ultimele feluri, se auziră 
dintr-o dată plânsul și tipetele fetei care fugea gonită. De 
care lucru cei de față miraţi peste măsură, văzând că 
nimeni dintre dânșii nu știe ce se întâmplă, se ridicară în 
picioare să vază ce-i și atunci zăriră copila îndurerată, pe 
cavaler și câinii; și până a n-apuca să se dezmeticească 
bine, aceia fură printre dânșii. O larmă asurzitoare se 
încinse în jurul câinilor și-a cavalerului și mulţi săriră în 
ajutorul copilei urmărite. Dar cavalerul, agrăindu-i pe toți 
cu aceleași vorbe cu care îl agrăise și pe Nastagio prima 
oară, nu numai că-i făcu să dea înapoi, dar pe deasupra îi 
și băgă-n sperieţi și-i ului cu vorba lui; iar când se năpusti 
s-o spintece pe fată, câte femei se aflau de faţă (și dintre 
care multe, ori că fuseseră înrudite cu fata sau cavalerul, 
ori că-și mai aminteau și-acum de dragostea și moartea 
lui), toate porniră a hohoti cu atâta jale și durere, de-ai fi 
crezut că lor, nu ei, le scoate inima, din piept. Şi când 
măcelul se sfârși, iar cavalerul cu copila pieriră în 
depărtare, toţi cei care-i văzuseră se apucară să vorbească 
de întâmplarea aceasta și multă vreme îi suciră pe-o parte 
și pe alta tâlcul. 

Dar dintre toţi, cea care se îngrozi mai tare fu tocmai 
nemiloasa iubită a lui Nastagio. Căci ea, care văzuse și 
auzise limpede tot ce se petrecuse, își aminti de asprimea 
pe care pururi o vădise sărmanului Nastagio și ca atare își 
dete seama că întâmplarea aceea și vorbele auzite erau 
pentru ea în primul rând și abia pe urmă pentru ceilalţi; 
din care pricină înfricoșată, se și vedea fugind cu el mânios 
pe urme și cu dulăii pe de lături. Și-așa-i pătrunse spaima 
în oase, încât, ca nu cumva să aibă a pătimi și ea aceeași 
soartă îngrozitoare, abia așteptă să afle prilejul potrivit 
(care de altfel se ivi chiar în aceeași seară) și, 
preschimbându-și ura în dragoste, trimise în taină o slugă 
credincioasă la Nastagio, care-l rugă din partea ei să aibă 
bunătatea să vie pân' la dânsa, căci era gata a face 
întocmai cum i-ar fi fost pe voie lui. Nastagio îi răspunse că 
era foarte bucuros de vorbele trimise, dar că, de se învoia 
și dânsa, poftea s-o aibă în chip cinstit, drept soaţă legiuită 
adică. Fata, care știa prea bine că n-atârna decât de ea să-i 
fie ori nu nevastă, răspunse că se învoiește. Drept care, 
purtându-și singură solia, le spuse părinţilor că-i bună 
bucuroasă să se mărite cu Nastagio; de care dânșii fură 
nespus de mulţumiţi. Iar când veni duminica, Nastagio se 
însură cu fata și rânduiră nuntă mare, trăind pe urmă 
fericiţi. Cât despre spaima trasă, ea nu fu numai pricina 
acestui singur bine: căci doamnele de la Ravenna 
înfricoșate foarte, pe urma acestei întâmplări se 
înduplecară mult mai iute la poftele bărbaţilor decât mai 
înainte vreme. 

POVESTEA A NOUA 


Federigo degli Alberighi iubește fără a fi iubit, își 
risipește avutul în dărnicii și pân' la urmă, rămas cu un 
singur șoim, i-l dă în bucate doamnei îndrăgite, ce-i 
preacinstise casa; iar dânsa, înduioșată, îl ia de soţ și 
face dintr-însul om bogat. 


Filomena își isprăvise vorba, când regina, văzând că 
nimeni altul nu mai avea de povestit, afară doar de Dioneo, 
cel rânduit să spună povestea de pe urmă, voioasă prinse a 
zice: 

— E rândul meu acum; și eu, iubite doamne, sunt 
bucuroasă să deapăn o poveste, întrucâtva asemănătoare 
celeilalte, nu doar ca să pricepeţi din tâlcul ei ce poate 
face frumuseţea voastră cu inimile alese, dar și ca să 
învăţaţi a dărui voi înșivă răsplata cuvenită, când e pe 
drept s-o daţi, fără a lăsa ca soarta s-o împartă după capul 
ei. Căci ea de obicei nu dă cu judecată, ci numai pe unii îi 
prisosește, după bunul ei plac. 

Se cade dar să știți că Jacopo di Borghese Domenichi, 
care a trăit - și poate mai trăiește și astăzi - în orașul 
nostru, socotit de toţi ca un om de mare vază și cu multă 
greutate, mai vrednic de renume prin darurile firii și prin 
purtarea lui decât prin neamul lui cel vechi, ajuns la 
bătrâneţe, se bucura să-și treacă vremea povestind cu 
vecinii sau cu cine se nimerea despre întâmplări trecute, 
lucru pe care se pricepea să-l facă cu mai multă rânduială, 

cu mai bună aducere aminte și cu vorbe mai alese ca 
nimeni altul. Or, printre alte minunate întâmplări, obișnuia 
bătrânul să povestească că trăia pe vremuri la Florenţa un 
tânăr, pe nume Federigo, al lui messer Filippo Alberighi, 
mai prețuit decât oricare altul din Toscana pentru 
iscusinţa cu care mânuia armele și pentru curtenia lui 
desăvârșită. Tânărul, precum se întâmplă adeseori cu cei 
bogaţi la suflet, se îndrăgosti de o doamnă, monna 
Giovanna pe nume, socotită pe vremea aceea drept una 
dintre cele mai frumoase și mai plăcute doamne din câte se 
aflau în Florenţa. Și, ca să izbutească a-i dobândi iubirea, 
tânărul se războia în întreceri, în luptele călări, orânduia 
ospeţe și-și dăruia îmbelșugat mesenii, irosindu-și pe 
necumpătate avutul. Dar doamna, pe cât de frumoasă, pe 
atât de cinstită, nu lua nimica în seamă, nici fapta 
săvârșită, nici pe făptașul ei. Cheltuind dar Federigo peste 
puterile sale, fără a dobândi nimica în schimb, precum 
ușor se întâmplă, dădu de fundul sacului și se trezi sărac, 
c-o biată moșioară de pe urma căreia trăia cu strâmtoare, 
și cu un șoim de soi, cum nu găseai altul. Din care pricină, 
iubind mai tare ca oricând și părându-i-se cu neputinţă să 
mai rămâie la oraș așa sărac cum era, hotări să se așeze la 
Campi, unde-și avea moșia. Și acolo, umblând la vânătoare, 
fără să ceară nimănui nimica, de bine de rău, cum putea, 
își purta cu răbdare sărăcia. 

Or,  într-acestea, pe când Federigo scăpătase cu 
desăvârșire, se întâmplă într-o bună zi ca bărbatul monnei 
Giovanna să cadă la pat; și văzându-și sfârșitul aproape, 
omul își făcu testamentul și rândui moștenitor al avuţiilor 
sale, multe și nemăsurate, pe un fiu al lui, destul de 
măricel, iar de s-ar fi întâmplat ca băiatul să moară fără 
urmaș, rânduia așijderea că monna Giovanna, pe care o 
iubise cu credinţă, să-i rămâie moștenitoare; apoi își dădu 
sufletul. Rămânând văduvă, monna Giovanna, după 
obiceiul femeilor noastre, își petrecea verile, dimpreună cu 
băiatul ei, la ţară, pe o moșie vecină cu pământul lui 

Federigo. Din care pricină băiatul prinse a se împrieteni cu 
cavalerul și a prinde drag de păsări și de câini; și cum 
văzuse adesea șoimul lui Federigo zburând, îl îndrăgise din 
cale-afară și-ar fi dorit cu tot dinadinsul să-l aibă, dar nu 
cuteza să i-l ceară, căci știa prea bine cât de dragă îi era 
cavalerului pasărea. Așa stând lucrurile, se întâmplă ca 
băiatul să se îmbolnăvească; din care pricină maică-sa, 
îndurerată foarte, ca una ce doar pe el îl mai avea pe lume 
și îl iubea ca pe ochii din cap, cât e ziua de mare nu se 
mișca de lângă el, nu contenea cu mângâierile și-l întreba 
mereu de nu-și dorea cu osebire ceva anume, și se rugă de 
el să-i spuie ce, căci de-i ședea în puteri, s-ar fi trudit 
oricum să-i împlinească voia. Băiatul, auzind și azi și 
mâine, mereu aceeași rugare, zise: 

— Măicuţă, de-ai izbuti să câştigi pentru mine șoimul lui 
Federigo, cred că m-aș face bine. 

Femeia, auzind aceasta, rămase pe gânduri și apoi 
începu să cugete la cele ce avea de făcut. Ştia prea bine că 
Federigo o iubise vreme îndelungată, dar cunoștea de 
asemeni că ea, din partea ei, nu-l învrednicise nici măcar c- 
o privire; de aceea își spunea în sine: „Cum aș putea 
trimite după șoim sau să mă duc chiar eu să-l cer, când, 
după câte aud, pasărea e cea mai vrednică din câte zboară 
pe lume și pe deasupra îi aduce și foloase? Și cum m-ar 
lăsa inima să-i iau unui om cumsecade singura bucurie 
care i-a mai rămas pe lume?” Și, hărțuită de gânduri, deși 
era încredinţată c-ar fi fost de ajuns să-l ceară ca să-l 
dobândească pe dată, neștiind ce să-i răspundă bălaiului, 
sta locului muncită de îndoieli. Ci până mai la urmă, 
răzbită de dragostea pentru copil, ca să-i facă pe voie, 
hotări, fie ce-o fi, nu să trimită, ci să meargă chiar ea după 
șoim și să i-l aducă de îndată. li zise dar: 

— Băiatul mamei, fii pe pace și caută de mi te fă bine, că 
mâine dimineaţă îţi făgăduiesc că nu m-apuc de nicio 
treabă până nu m-oi duce după șoim să ţi-l aduc încoace. 

Băiatul, bucuros nevoie mare, păru că prinde iar puteri. 

A doua zi de dimineaţă, femeia, luând cu sine o însoţitoare, 
porni, chipurile, la plimbare și, ajungând la căsuţa lui 
Federigo, întrebă de el. Fiindcă nici în ziua aceea și nici 
mai înainte, vremea nu se arătase a fi prielnică vânătorii, 
Federigo se afla cu treabă în grădină. Și, auzind-o de la 
poartă pe monna Giovanna că întreabă de dânsul, se miră 
foarte și-i ieși bucuros în cale. Femeia, văzându-l că vine, 
porni înaintea lui cu zâmbetul pe buze și, după ce primi 
bineţe de la dânsul, îi spuse: 

— Bine te-am găsit, Federigo. 

Și apoi urmă: 

— Am venit să-ţi răsplătesc toate neajunsurile pe care le- 
ai pătimit pe vremea când mă iubeai; și atare mi-e 
răsplata, că vreau acum, în bună prietenie să stau la masa 
ta, dimpreună cu însoţitoarea mea aici de faţă. 

La care Federigo răspunse cu umilinţă: 

— Doamnă, nu-mi amintesc să fi pătimit vreun neajuns 
din parte-ţi, ci numai bine; atât de mult, încât de-am fost 
cândva mai vrednic decât alţii, e mulţumită ţie și dragostei 
ce pururi ţi-am purtat. lar de venirea ta de bunăvoie 
încoace, mă bucur mult mai mult decât de mi-ar fi dată 
averea întreagă înapoi s-o împrăștii iarăși ca-nainte, deși la 
om sărac mi te mânară pașii. 

Și, zicând acestea, cu multă rușine pentru sărăcia lui, o 
pofti în casă și apoi o plimbă prin grădină; și acolo, ne- 
aflând pe nimeni mai potrivit să-i ţie tovărășie, îi spuse: 

— Doamnă, cum alții nu-s pe-aici, femeia asta de treabă, 
nevasta slujitorului meu, ţi-o ţine de urât, până ce eu m-oi 
îngriji de masă. 

Deși era sărac ca vai de lume acum, Federigo n-avusese 
încă prilejul să-și dea seama cât de nesocotit își risipise 
avutul. În dimineaţa aceea însă, neaflând în casă nimic cu 
ce să poată ospăta femeia de dragul căreia cinstise 
odinioară atâta amar de lume, cu vârf și îndesat își căină 
risipa. Şi, zbuciumat din cale-afară, blestemându-și ursita 
și învârtindu-se de colo până colo ca ieșit din minţi, ne- 

aflând nici bani nici altceva să dea pe chezășie, fiind și 
târzie ora, și în el mare dorinţa de a-și ospăta iubita măcar 
cu cât de cât, iar pe de altă parte nevrând să ieie cu 
împrumut nici barem de la slujitorul său, se nimeri să dea 
cu ochii de bunătatea lui de șoim, ce sta proptit pe un leat 
în cămăruţa lui. Și cum n-avea încotro, puse mâna pe el și 
văzând că-i gras, îl socoti vrednic să șadă în talgerul unei 
femei ca dânsa. De aceea, fără a mai sta pe gânduri, îi suci 
gâtul și-l dădu degrabă unei slujnicuţe să-l curețe de pene 
și să-l grijească bine, punându-l la frigare. Apoi, din bruma 
de albituri ce-o mai păstrase, așternu masa cu feţe ca 
zăpada și, bucuros nevoie mare, se întoarse în grădină, 
spunându-i monnei Giovanna că masa, după slabele-i 
puteri  rânduită, era gata. Doamna, dimpreună cu 
însoţitoarea ei, sculându-se, porni la masă și, fără a 
cunoaște bucatele, dimpreună cu Federigo ce le servea cu 
plecăciune, mâncară bietul șoim. 

Apoi, ridicându-se de la masă, după ce petrecuseră o 
bucată de vreme vorbind de una și de alta, monna 
Giovanna, socotind că-i vremea să-i spună lui Federigo de 
ce venise, cu glas duios prinse a grăi: 

— Federigo, de-ţi amintești cumva de viața ta de 
odinioară și de purtarea mea, pe care poate aspră și crudă 
ai socotit-o, nu mă-ndoiesc c-ai să te miri de îndrăzneala 
mea, auzind pricina ce mă aduce la tine; dar de-ai avea 
copii sau de-ai fi avut măcar, astfel încât prin ei să-ţi fie dat 
să judeci câtă putere adună iubirea părintească, sunt 
sigură că m-ai ierta măcar în parte, dacă nu pe de-a 
întregul. Dar dacă tu nu ai copii, eu am și ca atare nu pot 
să lepăd legea ursită părinţilor; se cade dar să mă supun și 
eu acestei legi și, împotriva mea și-a oricărei cuviinţe și 
îndatoriri, mă văd silită acum să-ţi cer un dar, ce știu că ți- 
e mai drag ca orișice pe lume (și pe bună dreptate, căci 
soarta ta vrăjmașă nu ţi-a lăsat altă bucurie, altă 
mângâiere sau desfătare în afară de asta). Șoimul ţi-l cer în 
dar; șoimul pe care copilul meu l-a îndrăgit atât de mult 

încât, de nu i-l duc, mă tem că-l va răpune boala și mi-l va 
lua din viață. De aceea, dar te rog, nu pentru dragostea ce- 
mi porți, faţă de care n-ai nicio îndatorire, ci pentru inima- 
ți aleasă, ce-ai dovedit că-i mai presus decât a celorlalţi 
prin curtenia ei, să fii atât de bun și să mi-l dai, ca prin 
atare dar să zic și eu că mi-am scăpat copilul de la moarte 
și c-am făcut din el un om ce-ţi va purta de-a pururi 
mulțumită. 

Federigo, auzind ce-i cere monna Giovanna și știindu-se 
neputincios să-i împlinească voia, căci îi dăduse șoimul în 
bucate, nu prididi, sărmanul, nici un cuvânt să spuie, că-l 
și podidi plânsul, acolo-n fața ei. lar doamna, văzându-i 
lacrimile amare și crezând dintâi că plânge din pricina 
mâhnirii că s-ar despărți de șoim, era cât pe-aci să-i spună 
că nu-l mai vrea în dar, dar, stăpânindu-și vorba, așteptă 
cuminte să-i treacă amărăciunea și să-i auză glasul. Și într- 
un târziu, Federigo răspunse: 

— Doamnă, din ziua în care Domnul mi-a răsădit în piept 
iubirea pentru tine, de nesfârșite ori am socotit că soarta 
mi-e aprigă vrăjmașă și m-am și plâns de dânsa; dar relele 
trecute îmi par nimica toată faţă de răul crunt cu care 
acum mă-ncearcă. Căci de-oi trăi și o mie de ani, tot n-am 
să o iert - gândind c-ai pus piciorul în casa mea săracă, în 
care n-ai venit pe vremea când te-aștepta bogată, și c-ai 
venit să-mi ceri un dar mărunt, iar eu, din vina ei, a sorții, 
nu-i chip să ţi-l pot da; și am să-ţi spun și pricina. Când mi- 
a fost dat s-aud cum că poftești să-mi cinstești masa, 
gândindu-mă la rangul și vrednicia ta, am socotit că s-ar 
cădea, pe măsura puterilor mele, să te omenesc cu bucate 
mai scumpe decât acele ce obișnuit se dau mesenilor la 
masă. Și-atuncea, amintindu-mi de șoimul ce mi-l ceri, cât 
și de preţul lui, am socotit că-i vrednic să ţi-l așez în faţă; și 
tocmai adineauri ţi l-am servit pe talger, gândind că-i dau 
prea bună și vrednică întrebuințare. Dar, fiindcă văd 
acuma că l-ai fi dorit viu, atâta amar mă-ncearcă, încât în 
veci n-oi izbuti să-mi aflu somn ori alinare. 

Și zicând acestea porunci să i se arate doamnei, drept 
bună mărturie, picioarele, penele și pliscul. 

Doamna, pricepându-i fapta îl dojeni mai întâi că-și 
omorâse mândreţea lui de șoim de dragul unei femei, iar 
mai apoi, în sinea ei, îi lăudă multa mărinimie pe care 
sărăcia nu izbutise și nici n-avea să izbutească a i-o știrbi 
vreodată. Apoi, luându-și nădejdea și gândul de la șoim, 
temându-se că boala îi va răpi copilul, plecă mâhnită foarte 
și se întoarse acasă. Acolo, feciorașul, de dorul după șoim, 
ori poate frânt de boală, la foarte scurtă vreme se petrecu 
din viață, spre amărăciunea multă și grea a maicii sale. Și 
după lacrimi multe și jale nesfârșită, la un răstimp, fraţii 
doamnei se apucară s-o îmboldească să se mărite iar, căci 
era încă tânără și bogată pe deasupra. Doamna, deși nu 
prea voia, văzându-se îmboldită, își aminti cu drag de 
Federigo și de mărinimia pe care o dovedise în fapta de pe 
urmă, când omorâse șoimul spre a o cinsti pe dânsa, și le 
zise fraţilor: 

— De-ar fi pe voia voastră, eu aș rămâne bucuroasă, așa 
cum sunt: dar de vă e cu dinadins să îmi aleg bărbat, eu 
una nu vreau altul decât pe Federigo degli Alberighi. 

La care fraţii doamnei, bătându-și joc de dânsa, îi 
spuseră: A 

— Da' proastă ești! Auzi ce zice? Il vrea pe Federigo, 
care-i sărac lipit. 

Dar dânsa le răspunse: 

— Eu știu c-aveţi dreptate; dar decât multă avere să-și 
caute om s-o ţie, mai bine om o dată să fie vrednic de- 
avere. 

Fraţii, dacă văzură c-așa vrea ea și pace, știindu-l pe 
Federigo, deși sărac, om de ispravă, făcură voia doamnei și 
i-o dădură de nevastă cu averea ei cu tot. Iar el, văzându- 
se însurat cu cea pe care o îndrăgise mai mult ca orice pe 
lume și pe deasupra și bogat, trăi cu ea în desfătare pân' la 
sfârșitul vieţii, vădindu-se mai chibzuit în mânuirea banilor 
decât fusese odinioară. 

POVESTEA A ZECEA 


Pietro din Vinciolo cinează la niște prieteni, iar 
nevastă-sa își aduce în casă un tânăr; bărbatul se 
întoarce și ea îl ascunde pe tânăr sub o coșarcă de 
găini. Pietro îi povestește că-n casa Ercolanilor, unde 
cinase el, fusese aflat un tânăr adus în casă de nevastă; 
femeia o face de două parale pe nevasta lui Ercolano. 
Din nenorocire, un catâr pune copita pe degetele 
tânărului, care ședea pitit sub coș; băiatul strigă, 
Pietro îl vede și află înșelăciunea nevesti-si cu care, din 
blestemăţia lui, până la urmă se împacă. 


Regina își isprăvise povestea și cei de faţă îl preamăreau 
pe Dumnezeu, care-i dăduse răsplata cuvenită bietului 
Federigo, când Dioneo, care nicicând nu aștepta îmbiere, 
prinse a grăi astfel: 

— Eu nu știu, zău, să vie oare dintr-o meteahnă 
întâmplătoare, sădită în sufletele noastre de obiceiurile 
ticăloase, sau din păcat firesc îndemnul de a râde de cele 
rele mai degrabă decât de cele bune și mai cu seamă 
atunci când nu pe noi ne atinge răul. Oricum, de vreme ce 
osteneala pe care mi-am dat-o și-ntr-alte rânduri și pe care 
sunt gata să mi-o dau și acum nu urmărește altceva decât 
s-alunge  întristarea din inimile dumneavoastră, 
îndrăgostite doamne, și să v-aducă veselie și zâmbete pe 
față, deși subiectul povestirii mele nu-i tocmai prea cinstit, 
eu totuși am s-o povestesc, căci e cu haz. lar 

dumneavoastră ascultând-o, faceţi cum obișnuiți a face și 
când intraţi într-o grădină și când, cu mâna voastră cea 
gingașă, culegeţi trandafirii, iar spinii îi lăsaţi deoparte; 
lucru pe care de astă dată îl veţi putea îndeplini, dacă veţi 
da deoparte omul rău din istorioară, lăsându-l să se 
bălăcească întru necinste și năpastă, și-n schimb veţi râde 
bucuroase de păcălelile nevestei, păstrându-vă pe altă dată 
mila pentru cei ce-s urgisiţi. 

Trăia în Perugia, nu demult, un bogătaș pe care îl chema 
Pietro din Vinciolo și care se însură într-o bună zi, dar nu 
atât de dragul căsniciei, cât mai degrabă, pasămite, spre a- 
i înșela pe ceilalţi și spre a mai risipi părerea pe care și-o 
făcuseră toţi perugienii despre dânsul; și soarta se găsi să-i 
mulțumească pofta cu o nevastă tânără și zdravănă, o 
roșcovană plină de draci, căreia doi bărbaţi i-ar fi trebuit, 
nu unul; și tocmai ei, sărmana, se nimeri să-i pice un soț de 
soiul ăsta, căruia nu-i sta capul nici cât de cât la ea, ci la 
cu totul altceva. De care lucru dânsa, cu vremea dându-și 
seama, cum se știa pe sine proaspătă și frumoasă, voinică 
și-n putere, dintru început se necăji amarnic și nu o dată 
își sudui cu vorbe grele omul, cu care zi și noapte tot într-o 
sfadă o ducea. Pe urmă însă, pricepând că toate astea mai 
degrabă îi vestejeau ei tinereţea decât îl îndreptau pe el, 
își zise în sinea ei: „Nenorocitul ăsta mă dă pe mine lao 
parte, ca el să-și facă mendrele în voie cu bărbaţii; da' las' 
c-am să i-o fac eu lui, de să mă ţie minte! Că eu m-am 
măritat cu el și i-am adus zestre frumoasă știindu-l bărbat 
și ca atare gândeam că de! - poftește și el la ce poftesc și 
chiar și trebuie să poftească bărbaţii, că de știam că nu-i 
bărbat nu-l luăm în ruptul capului. Dar dumnealui, care 
știa, vezi bine, că-s femeie, de ce m-a luat dacă nu rabdă să 
vază în ochi muierile? Zău, asta una nu mai merge! Că eu, 
dac-aș fi vrut să nu mai știu de lume, m-aș fi călugărit și 
pace; pe câtă vreme așa, poftind să am parte de ea și 
aflându-mă într-însa, dac-oi ședea s-aștept plăcere de la el, 
apăi să știi că numai bine îmbătrânesc tot așteptând, iar 

când oi fi bătrână are să-mi vie mintea la cap și-are să-mi 
pară rău că mi-am pierdut zadarnic tinereţile. Nu el mă- 
nvaţă oare mai bine ca oricare altul, cu pilda lui, să-mi fac 
de cap și să mă-mbii și eu la ce se-mbie dumnealui? Pe 
câtă vreme în el atare desfătare e rușinoasă și hulită, în 
mine e vrednică de laudă. Că eu mă împotrivesc doar legii, 
pe câtă vreme el nu numai legii, dar și firii.” 

Gândindu-se femeia într-acest chip, și nu o dată, ca să-și 
preschimbe gândul pe ascuns în faptă împlinită, intră în 
vorbă c-o bătrână, care aducea leit cu sfânta Verdiana - 
aceea de-i hrănea pe șerpi - și care pururi cu rozariu-n 
mâini cutreiera bisericile și nu le vorbea de alte cele decât 
de viaţa sfinţilor ori despre rănile sfântului Francisc, 
trecând în ochii tuturor drept o adevărată sfântă; și, când 
cugetă femeia că-i vremea să vorbească, mărturisi bătrânei 
tot ce-i ședea în gând să facă și dânsa îi zise așa: 

— Copila mea, cel veșnic, care-i atoateștiutor, știe că nu 
greșești dac-ai să faci precum mi-ai spus: și, chiar de n-ai 
avea o pricină anume, încă ar trebui s-o faci, și tu și orișice 
femeie de anii tăi, numai și numai spre a nu vă pierde 
tinereţea, căci nu-i durere mai amară pentru aceia care 
ajung s-o simtă chiar pe pielea lor decât să știi că ţi-ai 
pierdut degeaba tinereţea. Că noi, dac-am îmbătrânit, la ce 
naiba mai suntem bune decât să stăm la gura vetrei și să 
păzim cenușa? Şi dac-o știe cineva și-ţi dă încredințare, 
apăi să știi că eu îs aia; c-abia acu la bătrâneţe și fără de 
folos îmi dau seama cu durere și cu strașnice păreri de rău 
ce de mai timp mi-am irosit în tinerețea mea; ce-i drept, nu 
l-am pierdut chiar tot (n-aş vrea să crezi c-am fost o 
proastă), dar totuși nu l-am folosit pe cât mi-ar fi plăcut; și 
când mi-aduc aminte de asta și mă văd în halu-n care sunt, 
că nici de obiele nu mi-s bună, mă știe Dumnezeu ce 
pătimesc, biata de mine! Vezi, cu bărbaţii nu-i așa: că ei 
din naștere sunt buni la câte toate treburi și nu la una 
singură, ca noi; ba pe deasupra la bătrâneţe mulţi din ei 
plătesc mai mult ca-n tinereţe. Dar bietele femei numai de 

asta-s bune; de asta și de prunci. Că doar de-aceea se și 
nasc și d-aia sunt iubite. De n-ar fi să-ţi dai seama dintr- 
altele de lucrul ăsta, numai după asta una, că adică nouă, 
ne stă capul numai și numai la iubire, și ai putea să vezi c- 
așa e cum îţi spun. Unde mai pui că o femeie e-n stare să 
sleiască nenumărați bărbaţi, pe câtă vreme mulţi bărbaţi 
nu dau de cap unei femei. Or, fiindcă noi suntem făcute 
anume pentru asta, mă-ntorc și zic că bine faci dacă-i 
plătești bărbatului ocară cu ocară, ca nu cumva la 
bătrâneţe să te trezești că sufletul îţi bagă vină trupului. 
Din viaţă și din lumea asta atâta ai cât îţi iei singur: și mai 
cu seamă noi, femeile, care se cade să folosim prilejul și 
vremea ce ni-e dată mai mult decât bărbaţii. Că noi, pre 
câte vezi, dac-am îmbătrânit o dată, nici bărbăţelul și nici 
dracul nu ne mai caută-n coarne, ci ne gonesc în cuhnie și 
băsmuim cu mâţa ori să purtăm de grijă la blide și la 
străchini. Ba chiar mai rău, că dumnealor își fac și râs de 
noi și zic: „la tinerele plăcinţele, la babe lături și stropșele” 
și alte câte necuviinţe. Da' ca să nu mai lungesc vorba, îţi 
spun chiar de pe acum că nimănui n-ai fi putut să-ți 
descarci sufletul mai bine și cu mai mult folos ca mie: că 
nu-i bărbat pe lumea asta, să fie cât de spilcuit, de 
pomădat și înţolit, la care eu să nu cutez a-i spune tot ce e 
de lipsă și nici așa de aspru ori necioplit, încât eu una să 
nu-l înmoi și să nu-l fac să-mi îndeplinească voia. Alege-ţi 
unul, mi-l arată și pe urmă las' pe mine! Da' să nu uiţi, 
copilă dragă, c-aștept și eu ceva, ca una ce-s săracă și 
vreau chiar de pe acum să mi te pomenesc în toate 
rugăciunile, ca Dumnezeu să-ţi facă parte și ţie și la morții 
tăi de viaţă veșnică și bine. 

Și-aci sfârși cu vorba. 

Rămase dar femeia bun înțeleasă cu bătrâna că dacă ar 
fi văzut un tânăr care trecea cam des pe acolo - așa și așa, 
și-i spuse din cap până-n picioare cum arată băiatul - să 
facă ce știa; și, dându-i o bucată de carne afumată, îi făcu 
vânt cu Dumnezeu. Nu după multă vreme bătrâna îi aduse 

în casă pe tânărul cu pricina și după câtva timp pe altul, 
precum și-i alegea femeia, ce, cu fereală de bărbat, de câte 
ori putea, nu se sfia să-și facă pofta. 

Acu, se nimeri într-o seară ca dumnealui, bărbatul, să 
meargă să cineze c-un prieten, căruia-i zicea pe nume 
Ercolano; și-atunci femeia porunci codoașei să-i aducă în 
casă pe un tânăr - unul din cei mai chipeși și mai plăcuţi 
holtei din Perugia - iar bătrâna i-l aduse iute-iute. Și abia 
se așezaseră femeia cu băiatul la masă să mănânce, când 
hop, pică și Pietro, chemând de afară să-i deschidă. 
Femeia, auzindu-l, se socoti pierdută; dar totuși, încercând 
să vadă de-l poate ascunde pe băiat, cum nu-i dădea prin 
cap să-l scoată pe undeva afară ori să-l pitească într-altă 
parte, aflându-se lângă odaia în care ei ședeau la masă o 
prispă, îl piti acolo sub o coșarcă de găini care-i era la 
îndemână și azvârli deasupra ei un sac pe care peste zi 
pusese să-l golească; apoi dădu fuga la ușă ca să-i deschidă 
dumnealui și, după ce intră în casă, îi zise: 

— Tii, da' repede aţi mai cinat în astă-seară! 

Pietro răspunse: 

— Da' de unde! Nici n-am pus gura pe mâncare. 

— Şi pentru ce, mă rog? îl întrebă femeia. 

Pietro răspunse: 

— Iaca-ţi spun: de abia ne așezasem la masă - Ercolano, 
nevastă-sa și cu mine - și-am auzit că un strănut de undeva 
de-aproape, pe care nu l-am luat în seamă nici prima nici a 
doua oară; da' ăl de strănutase, mai strănutând și-a treia 
oară, și-a patra, și-a cincea, și de mai multe ori la rând, am 
prins a ne mira cu toţii; drept care Ercolano, care se 
ciondănise oleacă cu nevastă-sa, fiindcă femeia ne ţinuse 
cam multișor la ușă până să ne deschidă, grăi înciudat: „Ce 
naiba-i asta? Cine strănută aici?” și ridicându-se de la 
masă, se duse către o scară care se afla acolo și care avea 
sub ea, precum găsești în orice casă, un fel de cotlon făcut 
din scânduri, în care să înfunzi de toate. Și, fiindcă din 
cotlonul cela i se păruse c-auzise strănutul, descuie ușița 

care dădea înăuntru și cât ce o deschise se împrăștie în 
casă o strașnică putoare de pucioasă. Deși mai înainte - 
când noi, simțind ceva, o întrebasem de miros - femeia ne 
spusese: ,„Mai adineauri am albit niște tulpane cu pucioasă 
și-am pus pe urmă sub scara de colo tigăița în care o 
presărasem ca să le afume bine; d-aia miroase așa.” 
Ercolano, după ce descuie ușița și se împrăștie oleacă 
fumul, uitându-se înăuntru, văzu pe cel ce strănutase și 
încă strănuta, săracul, căci îl pișca, strașnic duhoarea și-l 
îneca pucioasa așa de tare, încât de-ar mai fi stat puţin 
acolo, nici de strănutat, nici de nimic n-ar mai fi fost în 
stare. Când îl văzu Ercolano, strigă: „Aha, pricep eu acum 
de ce-am șezut mai înainte atâta vreme afară, până-ai 
catadicsit să ne deschizi; să mă trăsnească Dumnezeu, de 
nu te-oi învăța eu minte!” Femeia, auzind ce spune și 
dându-și seama c-o prinsese cu mâţa-n sac, fără de nicio 
deslușire alta, fugi degrabă de la masă și nu știu unde s-o fi 
dus. Iar între-acestea Ercolano, care nu băgase de seamă 
că dânsa o ștersese, îl tot poftea să iasă afară pe ăl de 
strănutase; da' el, topit, săracul, nu se mișca din loc nici 
mort, degeaba îl tot poftea să iasă. Drept care Ercolano îl 
trase afară de un picior și-acu căuta de zor o brișcă să-l 
junghie și-alta nu. Dar eu, de frică să nu-mi fac de lucru cu 
ocârmuirea, nu l-am lăsat nici să-l omoare, nici să-l 
cotonogească, ci am sărit să-l apăr, strigând în gura mare, 
drept care se adunaseră vecinii, care, luându-l mai mult 
mort decât viu, îl scoaseră din casă și-l duseră aiurea. Din 
astă pricină pe urmă nu ne-am mai pus la masă și precum 
vezi, n-am apucat măcar să înghit o îmbucătură. 

Femeia, auzind acestea, își dete seama că pe lume erau 
și alte înțelepte ca ea, deși din când în când o mai lovea 
ceasul cel rău pe una sau pe alta; așa că bună bucuroasă 
ar fi sărit în apărarea nevestei lui Ercolano; dar socotind 
că, dacă îi ţii de rău pe ceilalţi pentru greșeala lor, mai 
lesne-ți poţi face de cap, grăi: 

— Frumos îi şade, n-am ce zice! Şi încă mai făcea pe 

sfânta! Așa credinţă de nevastă cinstită zic și eu! Auzi! Şi 
m-aș fi spovedit la ea, de credincioasă ce-mi părea! 
Frumoasă pildă le mai dă la cele tinerele, chiar ea care-i 
bătrână. Trăsni-o-ar Dumnezeu pe ea și ceasul rău care a 
adus-o-n lume, că nu se mai îndură să moară o dată, 
spurcăciunea! Muiere ticăloasă și mârșavă ce e, ocară și 
rușinea femeilor de pe pământ! Că lepădându-și cinstea, 
credința juruită bărbatului și pe deasupra și prețuirea 
lumii, nu s-a sfiit să-l rușineze - și pe ea cu el deodată - pe 
omul ăla cumsecade și bun ca pâinea caldă, care-o ţinea pe 
palme, de dragul unui terchea-berchea. Mă ierte 
Dumnezeu, da' de femei ca astea n-are la ce să-ţi fie milă: 
toate ar trebui omorâte, ba chiar zvârlite-n foc, să ardă așa 
de vii și cenușa să se aleagă de ele. 

Pe urmă însă, amintindu-și că își lăsase ibovnicul acolo 
la doi pași, sub corfă, se apucă să-i deie ghes lui Pietro să 
se culce. Dar cum lui Pietro nu-i ardea de somn, ci de 
mâncare, o întrebă de nu cumva are ceva la cină. La care 
dânsa răspunse: 

— Auzi! Dac-am ceva de cină! C-am căpiat să-mi fac de 
lucru când dumnealui pleacă de-acasă! Da' ce, eu îs 
nevasta lui Ercolano? Du-te o dată! Te culcă și ţi-o fi mai 
bine. 

Acu, în seara aceea se nimeriseră pe acolo, cu 
încărcătură de la ţară, niscaiva salahori care lucrau la 
Pietro și care-și așezaseră catârii, fără să-i adape, într-un 
grăjduţ chiar lângă prispă. Și unul din catâri, nemaiputând 
de sete, scoţându-și capul din căpăstru, ieși din grajd și 
umbla acum adulmecând ici-colo, doar-doar o da de apă; și 
tot umblând așa, dădu peste coșarca sub care sta pitit 
băiatul. El, cum ședea în patru labe, își întinsese degetele 
de la o mână afară și, spre nenorocul lui, sau poate spre 
norocul lui, cum vrei să-i spui, măgarul îl calcă pe mână, 
drept care el, simțind până-n rărunchi durerea, urlă o dată 
ca înjunghiat. Pietro, când auzi că strigă, se minună și-și 
dete seama că ţipătul venea de undeva din casă. leșind dar 

din odaie și auzind iar văicăreli, fiindcă măgarul nu-și 
mutase copita de pe mâna băiatului, ci dimpotrivă îl apăsa 
tot mai avan, strigă: 

— Care-i acolo? 

Și dete fuga la coșarcă, pe care, ridicând-o, dădu cu 
ochii de băiat, care, pe lângă ce răbda din pricina mâinii 
strivite, era și mort de frică și tremura ca varga să nu-i 
facă ceva. Dar, fiind recunoscut de Pietro, care din pofta 
lui cea strâmbă îl urmărise multă vreme, băiatul, când îl 
întrebă „ce cauţi aici”, nu îi răspunse, ci se apucă să-i 
roage pe sfinţi și Dumnezei să nu-i facă vreun rău. La care 
Pietro zise: 

— Scoală și nu te teme că n-am de gând să-ţi fac nimic, 
da' spune-mi cum de ești aici și din ce pricină anume? 

Băiatu-i spuse tot. lar Pietro bucuros că dase peste 
dânsul și nu mai puţin vesel pe cât de amantă era nevastă- 
sa, sărmana, luându-l de mână îl duse în casă, unde femeia 
îl aștepta mai mult moartă decât vie. Pietro se așeză, în 
faţa ei pe un scaun și-i spuse: 

— Parcă o blestemai mai adineauri pe nevasta lui 
Ercolano, hai? Şi-i tot dădeai cu gura că s-ar cădea să fie 
arsă și că-i rușinea voastră a tuturor femeilor. Da' cum de 
nu ziceai de tine? Or, dacă nu-ţi venea să zici, cum te-a 
răbdat inima atunci să spui de ea, când doar știai că 
întocmai așa ai făcut și tu? De bună seamă că la asta nu te- 
a îndemnat decât aceea că voi sunteţi făcute toate pe 
același calapod și vă munciţi s-ascundeţi nemernicia 
voastră cu vina altcuiva. Trăsni-v-ar Dumnezeu pe toate, 
soi rău și blestemat ce sunteţi! 

Femeia, văzând că-acu deodată n-o vătămase cu nimic 
altminterea decât cu vorba, părându-i-se că dumnealui se 
zbenguiește de bucurie că se ţine de mână c-un băiat așa 
de frumos ca ăla, prinse îndrăzneală și grăi: 

— Te cred c-ai vrea să ne trăsnească, că ţie, noi, femeile, 
îți suntem dragi ca sarea în ochi: da' vezi că treaba aista 
nu merge cum vrei tu. Tare-aș pofti să știu în schimb de ce 

anume mi te plângi: că bine-ar fi de mine, de-aș fi și eu ca 
nevasta lui Ercolano, cum zici tu: că ea, așa bătrână, 
habotnică și prefăcută cum e, are de la bărbatul ei tot ce-i 
poftește inima și el și-o ţine dragă, precum se cade a-și ţine 
orice bărbat nevasta, pe câtă vreme eu n-am parte de așa 
ceva. Că dacă am ce îmbrăca și încălța, tu bine știi că 
dinspre partea cealaltă n-am mai nimic. De câtă vreme nu 
te-ai culcat cu mine, hai? Mai bine aș umbla ferfenițoasă și 
desculță, da-n pat să-mi fii bărbat, decât să am tot ce-mi 
trebuiește și-apoi să rabd ce rabd. Pricepe o dată, omule, 
că sunt și eu femeie ca toate celelalte și că mă-mbii și eu la 
ce se îmbie ele; drept care, dacă umblu aiurea să caut ce 
n-am în casă, n-ai la ce-mi spune vorbe grele. Măcar îți fac 
atâta cinste că nu mă înhait cu oricine, cu orice păduchios 
ar fi să-mi iasă în cale. 

Pietro își dete seama că, de era pe vorbe, nevastă-sa ar fi 
meliţat până la zori de zi; din care pricină, ca unul căruia 
nu-i păsa de ea, grăi: 

— Muiere, tacă-ţi gura; las' că te-oi mulțumi eu bine. Acu 
însă fă bunătatea și adu-ne ceva la cină, că-mi pare că 
băiatul ăsta n-a pus nimica-n gură nici el în astă-seară. 

— Te cred, făcu femeia, că tocmai ne așezam la masă 
când te-a pus dracu să te-ntorci. 

— Hai, du-te, zise Pietro, adă-ne iute de mâncare și apoi 
de treaba aia m-oi îngriji eu ca să n-ai la ce te plânge altă 
dată. 

Femeia, ridicându-se, când pricepu că dumnealui e 
mulțumit, puse degrabă să se aștearnă masa, să fie adusă 
cina, care era gata făcută, și apoi cu omul cel rău și cu 
holteiul dimpreună cinară toţi cu bucurie. 

lar după cina aceea, ce-a născocit bărbatul spre 
mulțumirea a câteșitrei, zău, n-aş ști să vă spun. Atâta știu 
c-a doua zi de dimineaţă, tânărul, fără să știe nici el bine 
ce-a fost mai mult în noaptea aceea, femeie ori bărbat, fu 
însoţit până în piaţă. Și acum, iubite doamne, un singur 
lucru vă mai spun: de-ţi face cineva bucata, fă-i-o și tu; iar 

de nu poţi, ţine-l minte până ţi-o fi la îndemână, ca fiecare 
să-și primească răsplata după faptă. 


Isprăvindu-se povestea lui Dioneo, de care doamnele de 
faţă nu prea îndrăzniră a râde, mai iute de rușine decât că 
nu le-ar fi plăcut, regina, dându-și seama că tânărul 
sfârșise cu tot ce avea de spus, se ridică în picioare și, 
luându-și de pe frunte cununa ei de lauri, i-o așeză pe cap 
Elisei, cu multă voie bună, zicându-i: 

— De multe ori ni s-a întâmplat să auzim cum unii, prin 
câte o vorbă mai de duh, prin vreun răspuns bine ţintit ori 
printr-o viclenie, au izbutit c-o mușcătură binevenită să 
mai taie ceva din colții altora ori să alunge de la dânșii 
primejdiile care-i pândeau; și, fiindcă e frumos subiectul și 
poate fi folositor, doresc ca mâine, dacă ne-ajută 
Dumnezeu, să povestim despre aceasta, adică despre aceia 
care, fiind îmboldiţi cu zeflemele, răspund pe dată 
înțepând ori scapă de vreo pagubă, primejdie sau 
batjocură printr-un răspuns bine ţintit sau printr-o viclenie. 

Hotărârea reginei fu foarte lăudată de cavaleri și 
doamne, drept care dânsa, sculându-se în picioare, îi învoi 
lăsându-i liberi până la ceasul cinei. Și atunci cinstita ceată 
de cavaleri și doamne, văzând că dânsa se ridică, se ridică 
și ea și ca de obicei fieștecare, își petrecu după dorinţa 
inimii. Dar către asfinţit, când greierii amuţiră, regina 
porunci să-i cheme pe toţi, din toate colțurile, și se așezară 
să cineze; iar după ce sfârșiră cu voie bună masa, se 
apucară cu toţi să cânte din gură ori cu alăute. Și cum 
Emilia, cu învoirea reginei, învârtea un dans, i se dădu 
poruncă lui Dioneo să cânte un cântec, și dânsul începu pe 
dată: „Ridică-ţi coada, monna Aldruda, că vin cu veste 
bună”36. De care toate doamnele se puseră pe râs și mai 
ales regina, care îi porunci să-l lase pe acela și să înceapă 


36 Acesta, cât și celelalte cântece amintite de Dioneo - spre deosebire 
de baladele pretenţioase de la sfârșitul fiecărei zile - sunt cântece 
populare, pline de aluzii mușcătoare la adresa femeilor (n. t.). 

altul. Atunci Dioneo zise: 

— Doamnă, dac-aș avea o tamburină, aș zice bucuros: 
„Ridică-ţi fusta, monna Lapa” ori „Sub măslin e iarbă 
verde”. Sau poate ai vrea să-ţi cânt: „Ce rău îmi face unda 
mării?”; dar din păcate n-am, așa c-alege dumneata, din 
astelalte una. Ţi-ar fi pe plac de pildă: „Scoate-l afară că ți- 
l tai, cum tai mărul din livadă”? 

Regina îi răspunse: 

— Nu, cântă altceva. 

— Atunci, răspunse Dioneo, să cânt „Monna Simona, 
toarnă-n bute, da' vinu nu-i din toamna asta”. 

— La naiba, zi unul frumos, făcu râzând regina, că ăsta 
nu ne place. 

La care Dioneo răspunse: 

— Domniţă, nu mi te mânia; zi numai care-ţi place, că eu 
știu peste o mie. Vrei poate: „Dacă nu-mi bat scoica” ori 
„Bărbăţele, mai ușor” ori „Un cocoș mi-am cumpărat, un 
sutar de lire-am dat?” 

Atunci regina, niţel cam supărată, deși suratele râdeau, 
grăi: 

— Ascultă Dioneo, mai lasă gluma la o parte și zi una 
frumoasă. Că de unde nu, ţi-arăt îndată de ce-s în stare 
când mă mânii. 

Văzând așa, Dioneo lăsă deoparte fleacurile și începu de 
îndată să cânte după cum urmează: 


Iubire, lumina gingașă 
Ce ochii iubitei o varsă într-ai mei, 
Robitu-m-a pururi și ție și ei. 


Pornit-a din ochii ei mândri lucoarea 
Ce inima-n focul tău aprig mi-a-ncins, 
Prin ochii-mi setoși pătrunzând. 
Și cât ţi-e de mare puterea, strânsoarea, 
Chipu-i frumos să pricep m-a deprins, 
Chip ce, purtându-l în gând, 

Simţit-am că umblu-nchinând 
Tot ce-i frumos numai ei, ce-a ajuns 
Să-mi smulgă suspine din suflet și plâns. 


Ajuns-am, dar, slugă plecată să-ți fiu, 
Tie, iubire, stăpână-ndrăgită 
Si mila ţi-aștept prea smerit. 
Dar încă mă tem și bine nu știu 
De dragostea mea și credința cinstită 
Știută cu gând deslușit 
De-aceea ce-n veci a robit 
Mintea mea toată cu-atâta putere, 
Că numai la dânsa găsesc mângâiere. 


De aceea te rog, stăpână iubită, 
De dragul meu fă-o să guste puțin 
Din focul ce altora-l dai, 
Căci trudă mi-e viaţa, mi-e caznă cumplită 
Si pier de iubire, de dor și de chin. 
Fii bună, durerii-mi dă grai 
Când fi-va prilejul să-l ai 
Și cere iubitei milă de mine. 
O, drag mi-ar fi atuncea să fiu lângă tine! 


După ce Dioneo tăcu, lăsând să se înţeleagă că-și 
isprăvise cântecul, regina porunci și celorlalţi să cânte, 
fără a uita însă să-l laude pe Dioneo pentru cântare. Dar 
după ce trecu o bună parte din noapte, simțind că 
zăpușeala se destramă în răcoarea nopţii, le porunci 
tuturor să se odihnească după plac până într-a doua zi. 

ZIUA A ȘASEA 
ELISA 


Sfârșește cea de a cincea zi a Decameronului și începe 
cea de a șasea, în care, sub sceptrul Elisei, se vorbește 
despre aceia care, fiind, îmboldiţi cu zeflemele, 
răspund pe dată înţepând, ori scapă de vreo pagubă, 
primejdie sau batjocură printr-un răspuns bine ţintit 
sau printr-o viclenie. 


Luna, urcată sus pe cer, la jumătatea bolţii, își cam 
pierduse din strălucire și zorile, ivindu-se, vărsau lumină 
pretutindeni, când regina, sculându-se din somn, după ce 
porunci să-i cheme pe ceilalţi, se îndepărtă cu pas agale de 
măgura cea mândră pe care străjuia palatul și-o luă, cu 
ceilalți dimpreună prin iarba înrourată, vorbind de una și 
de alta, sfădindu-se între ei care poveste din ajun fusese 
mai frumoasă și râzând în amintirea peripeţiilor lor, până 
ce soarele urcând și încălzindu-se afară, crezură nimerit cu 
toţii să se întoarcă iar spre casă; drept care, întorcându-și 
pașii porniră spre palat. Acolo, mesele fiind puse și 
pretutindeni împrăștiate ierburi mirositoare și flori de 
câmp, se așezară cu toţii să prânzească după voința 
doamnei și reginei lor, mai înainte ca arșiţa să prindă a 
dogori. lar după ce sfârșiră cu veselie masa, cântară mai 
întâi vreo câteva cântări frumoase și abia după aceea unii 
din ei se duseră să se odihnească, iar alţii se apucară să 
joace șah ori table, în timp ce Dioneo cu Lauretta începură 
să cânte despre Trojolo și Criseida3. 

Apoi, când veni vremea să se adune la priveghi, regina îi 
chemă pe toţi și, după obiceiul luat, se așezară roată lângă 
fântâna din grădină. Dar tocmai când regina se pregătea 


37 Personaje din antichitate, cunoscute în evul mediu prin intermediul 
literaturii romantice medievale (n. t.). 

să dea poruncă poveștii de început, se întâmplă ceva ce nu 
se mai întâmplase niciodată până atunci: toţi cei de faţă 
auzir o larmă neînchipuită, ce se iscase printre slugi și 
slujnice în bucătărie. Drept care, fiind chemat omul de 
casă al reginei și întrebat să spuie cine striga și ce anume 
pricinuise tărăboiul, omul răspunse că Licisca și Tindaro 
țţipau, sfătuindu-se între ei, dar nu știa de ce, căci dânsul 
nimerise acolo, cu gând să-i potolească, tocmai în clipa 
când regina pusese să-l cheme. Doamna ceru atunci să-i fie 
înfățișaţi pârâţii, iar când veniră, îi întrebă de ce anume se 
certau. La care întrebare, când Tindaro vru să răspundă, 
Licisca, mai bătrână și înfiptă cum era, ba pe deasupra și 
pornită pe sfadă, se întoarse iute și-i zise îndârjindu-se: 

— Auzi? Măgar neobrăzat ce ești! Să zică el înainte! Tu 
taci și lasă-mă pe mine. 

Și întorcându-se către regină, grăi: 

— Doamnă, netotul ăsta și-a pus în gând cu dinadins să- 
mi dovedească mie cine-i nevasta lui Sicofante; și nici mai 
mult nici mai puţin, de parcă eu n-aș ști câte parale face, 
vrea să-mi arate mie că-n noaptea nunţii dumnealui, 
messer Măciucă adică, ar fi pătruns în Dealul Negru cu silă 
și vărsare de sânge; iar eu spun că nu-i adevărat și c-a 
intrat chiar dimpotrivă cu bună pace și plăcere pentru 
aceea dinăuntru. Da' el, sărmanul bleg cum e, crede că 
fetele sunt proaste să steie și să-și piardă vremea tot 
ascultându-și taţii și fraţii, care îndeobște așteaptă și trei- 
patru ani până să deie Dumnezeu să le mărite o dată. 
Săracele! Bine le-ar merge, de-ar aștepta și ele atâta! Mă 
jur pe Dumnezeul meu (și doar știu bine ce grăiesc când 
leg un jurământ), că n-am vecină măritată să fi purces 
fecioară la taina cununiei; ba și neveste știu destule care-și 
batjocoresc în fel și chip bărbaţii, și boul ăsta chiar pe 
mine mă-nvaţă ce-s femeile, de parc-aș fi de ieri pe lume. 

În vreme ce vorbea Licisca, doamnele hohoteau cu gura 
până la urechi, de-ai fi putut să le scoţi dinţii. Degeaba îi 
poruncise regina, nu o dată, ci drept de șase ori să tacă; 

ea-i da cu gura înainte și, până nu goli tot sacul, nu se opri 
din spus. lar când tăcu într-un sfârșit, regina se întoarse 
râzând spre Dioneo și-i spuse: 

— Ascultă Dioneo, pricina asta e de tine; de aceea, după 
ce-om sfârși cu povestitul nostru, dă judecată dreaptă la 
sfada dintre slugi. 

La care Dioneo răspunse de îndată: 

— Doamne, pot spune de pe-acum ce judecată am dat: 
așa-i cum spune dânsa. Licisca-i cu dreptatea și Tindaro e 
un prost. 

Licisca auzindu-l, se apucă să râdă și, întorcându-se 
către Tindaro, făcu: 

— Nu ţi-am spus eu? Hai, cată-ţi de treabă și te du! 
Auzi? Să știe el, mucosu, mai multe decât mine! Har 
Domnului că n-am trăit degeaba pe pământ. 

Și dacă regina, încruntată, nu i-ar fi poruncit să tacă și 
nu cumva să mai cuteze a face gălăgie, ameninţând-o cu 
bătaia și trimiţând-o de acolo cu Tindaro cu tot, cât ar fi 
fost ziua de mare ar fi trebuit să șadă și s-o asculte doar pe 
dânsa. Dar, aceștia o dată plecaţi, regina îi porunci 
Filomenei să înceapă șirul poveștilor, și dânsa, bucuroasă, 
prinse a grăi astfel: 

POVESTEA ÎNTÂI 


Un cavaler făgăduiește madonnei Oretta s-o poarte ca 
pe cal, spunându-i o poveste; dar, povestind-o încâlcit, 
doamna îl roagă s-o dea jos. 


— Tinere doamne, precum în nopţile senine steaua e 
podoaba cerului, iar primăvara floarea este a câmpiei 
înverzite ori tufa înfrunzită colnicelor, la fel și-o vorbă 
iscusită podoabă e purtărilor alese și ceasurilor de 
priveghi. Și cum adesea-i scurtă, își află loc mai nimerit în 
gura femeii decât în gura bărbatului, căci vorba lungă îi 
șade mai rău ei decât lui. Ci adevărul e că azi, oricare ar fi 
pricina, fie prostia minţii noastre, fie o vrăjmășie cu totul 
nemaiîntâlnită, pe care cerurile o poartă acestor vremi, nu 
mai găsești femeie, sau prea puţine sunt acelea, care să 
știe să rostească la vremea potrivită o vorbă iscusită ori s-o 
priceapă barem așa cum se cuvine, dacă i-o spune altul; 
mare rușine pentru noi, întreaga obștie femeiască! Dar, 
fiindcă Pampinea a spus destule lucruri în legătură cu 
aceasta, n-am să mă întind mai mult, ci spre a vă face să 
vedeţi ce frumuseţe ascunde în ea o vorbă iscusită, spusă 
la timpul potrivit, mi-e drag să vă arăt acum cu câtă 
curtenie i-a retezat cuvântul o doamnă de neam mare unui 
anume cavaler. 

După cum multe dintre voi cunosc, din auzite ori poate 
din văzute chiar, trăia în orașul nostru - și nu e mult de 
atunci - o doamnă de neam mare, aleasă la deprinderi și 

517 


înzestrată de la Domnul cu darul mândru al vorbirii, al 
cărui nume nu se cade să-l ţinem sub tăcere, căci vrednicia 
ei nu merită aceasta. Aflaţi dar că-i zicea Oretta și că era 
nevasta lui messer Geri Spina. Or, într-o bună zi, aflându- 
se madonna Oretta undeva la ţară, cum suntem noi acuma, 
și umblând spre desfătare de la un loc la altul cu doamnele 
și cavalerii pe care-i avusese cu o zi înainte la dejun, cum 
pasămite drumul de unde se porniseră și până unde aveau 
a merge pe jos era cam lung, unul din cavaleri îi spuse: 

— Madonna Oretta, dacă vrei, eu bucuros mă leg să-ţi 
spun pe drum o istorioară frumoasă cum nu-i alta-n lume, 
ca ascultând la dânsa să-ţi pară că mergi pe cal și nu pe 
jos. 

La care doamna îi răspunse: 

— Cu dragă inimă, messere, ba chiar te rog s-o faci. 

Cavalerul, căruia pasămite spada nu-i sta nici ea mai 
bine-n șold decât îi sta vorba în gură, când auzi așa se 
porni să depene o poveste, ce-i drept, tare frumoasă; atâta 
doar că dumnealui, spunând mereu aceeași vorbă de câte 
trei, patru, ba chiar de câte șase ori, acu întorcându-se, 
acu zicând: „stai, n-am spus bine”, tot încurcându-se la 
nume și tot schimbându-se între ele, o povestea ca vai de 
lume și îi răpea tot farmecul; unde mai pui că pe deasupra 
nu-și mlădia glasul de fel, nici după rostul vorbelor, nici 
după cine le spunea. Din care pricină madonna Oretta, 
ascultându-l, simţea din când în când c-o ia cu sfârșeli la 
inimă, de parc-ar fi zăcut de boală și-ar fi fost gata să-și 
dea duhul. Și, când văzu că nu e chip să îndure mai 
departe chinul, înțelegând că dumnealui se încurcase rău 
de tot și n-avea s-o mai scoată la capăt niciodată, îi zise cu 
dulceaţă: 

— Messere, calul dumitale bate cam aspru trapul; fii 
bun, te rog, și dă-mă jos. 

Cavalerul, care din întâmplare era mai dezgheţat la 
minte decât la limbă, pricepând ce tâlc ascunde vorba cu 
trapul calului, făcu și dânsul haz de glumă și se apucă de 

alte snoave, lăsând fără sfârșit povestea începută și prost 
istorisită. 

POVESTEA A DOUA 


Cisti brutarul, cu un cuvinţel subţire, îl face pe messer 
Geri Spina să-i pară rău anume de ce-i ceruse fără prea 
multă chibzuială. 


Cuvintele madonnei Oretta fură lăudate cu multă 
însufleţire de cavaleri și doamne, după care regina îi 
porunci Pampineei să spună mai departe; și dânsa începu 
astfel: 

— N-aș ști să spun, frumoase doamne, cine greșește mai 
vârtos: firea când împreună un suflet nobil c-un trup hâd, 
ori poate soarta când alege un meșteșug netrebnic unei 
făpturi cu suflet nobil, precum s-a întâmplat cu florentinul 
nostru Cisti, ori precum zilnic se întâmplă cu atâţia, după 
cum vedem. Căci pe numitul Cisti, om înzestrat de la 
natură c-un suflet nobil și ales, soarta îl făcu brutar. Și eu 
de bună seamă aș blestema și firea și soarta deopotrivă, 
dacă n-aş ști că cea dintâi e cumpănită și înţeleaptă, iar că 
pe de-altă parte soarta are o mie de ochi, deși prostia 
omenească o înfățișează oarbă. De aceea socotesc că ele, 
prevăzătoare fiind și înțelepte foarte, fac tocmai ca și 
oamenii când, neștiind ce anume le pregătește viitorul, își 
îngroapă lucrurile cele mai de preţ, ca să le aibă la nevoie 
în cine știe ce ungher netrebnic de prin casă, de unde apoi 
le scot la vreme de restriște, locul netrebnic dovedind că 
știe a le păzi mai bine decât le-ar fi păzit cea mai frumoasă 
încăpere. La fel firea și soarta, stăpânele omenirii, își 

tăinuiesc de multe ori comorile cele mai scumpe în umbra 
unor meşteşuguri ce-s socotite josnice, pentru că luându-le 
de acolo când au nevoie de ele, focul lor să-și dovedească 
strălucirea cu și mai multă limpezime. Și cât de bine a 
dovedit, printr-o nimica toată, brutarul Cisti treaba asta, 
deschizându-i ochii lui messer Geri Spina - de care mi-am 
adus aminte ascultând povestea madonnei Oretta, care i-a 
fost soţie - mi-e drag să vă arăt acum printr-o poveste 
foarte scurtă. 

Spun dar că papa Bonifaciu, la care messer Geri Spina 
avea nespusă trecere, trimițând la Florenţa câţiva nobili, 
soli de-ai săi, pentru niscaiva treburi mari pe care le avea 
acolo, nobilii traseră în casa lui messer Geri Spina, ce-i 
ajuta să mijlocească afacerile papei; dintr-o pricină sau 
alta, se întâmplă ca messer Geri cu nobilii trimiși de papă 
să treacă umblând pe jos, aproape în fiecare dimineaţă, 
prin faţa bisericii Santa Maria Ughi, pe unde Cisti își avea 
cuptorul lui de pâine și se îndeletnicea chiar el cu 
pregătirea ei. Acestui Cisti, deși soarta îi rânduise un 
meșteșug din cale-afară de umil, i se arătase totuși atât de 
prielnică, încât omul ajunse să fie putred de bogat și, 
nemaiavând cu nici un chip să-și părăsească meseria, trăia 
acum pe picior mare, având la casa lui mereu, printre alte 
bunătăţi, și cele mai alese vinuri albe și rubinii din câte se 
aflau la vremea aceea în Florenţa și prin împrejurimi. Deci, 
văzând Cisti al nostru că zi de zi trimișii papei cu messer 
Geri Spina îi trec prin fața brutăriei, cum arșiţa era în toi, 
se chibzui c-ar fi frumos din parte-i să-i cinstească, dându- 
le a bea câte un pahar din vinul lui cel alb: dar 
cunoscându-și lungul nasului și dându-și seama cine-i el și 
cine-i messer Geri, nu socoti c-ar fi cu cale să vie să-l 
poftească; de aceea se gândi să afle un chip spre a-l 
îndemna pe sus-numitul messer să se poftească singur. Şi 
cum purta întotdeauna o vestă albă ca zăpada și-n față un 
sort curat și proaspăt, de-ai fi jurat că-i mai degrabă morar 
și nu brutar, în fiecare dimineaţă, cam către vremea când 

știa c-ar fi trebuit să treacă trimișii însoţiţi de messer Geri 
Spina, punea să i se aducă în faţa ușii o găleată nouă- 
nouţă, smălțuită și plină ochi cu apă rece, un clondiraș 
nou, bolognez, cu vin din cela alb de-al său și două 
păhărele care păreau de argint de tare ce sclipeau; apoi se 
așeza și, când treceau aceia, după ce întâi scuipa o dată ca 
să-și mai potrivească gura, se apuca să bea din vin cu atâta 
haznă?’, că și la morți le-ar fi făcut poftă de el, necum la 
vii. 

Văzându-l messer Geri în două dimineţi la rând cu câtă 
poftă își soarbe vinul, în cea de a treia dimineaţă grăi: 

— Ei, cum e vinul, Cisti? E bun? 

Cisti, sărind iute în picioare, făcu: 

— Strașnic, messere! Da' cu vorba nu pot să-ţi spun cât 
e de bun, dacă nu-l guști și dumneata. 

Messer Geri, căruia vremea călduroasă ori poate 
osteneala mai mare ca de obicei sau pasămite pofta cu 
care îl vedea pe Cisti sorbind îi aţâţase setea, se întoarse 
către soli cu zâmbetul pe faţă și zise: 

— Domnilor, eu cred c-am face bine să gustăm din vinul 
acestui om de treabă; mai știi? Poate-i așa de bun, că n-are 
să ne pară rău! 

Şi se apropie de Cisti cu solii dimpreună. Brutarul puse 
iute s-aducă dinăuntru o bancă și-i rugă să șadă; iar 
slugilor ce-i însoțeau, când le văzu că se reped să spele 
pentru dânșii paharele, le zise: 

— Ho, ho, băieţi, voi la o parte! Lăsaţi-mă pe mine să 
văd de treaba asta, că mi-s la fel de bun paharnic pe cât îs 
și brutar. Și n-așteptaţi degeaba, că nici un strop n-am să 
vă dau. 

Zicând astfel, după ce el cu mâna lui spălă patru pahare 
nou-nouţe și porunci să i se aducă un clondiraș din vinul 
lui, cu multă grijă le dădu la câteșipatru de băut. Iar 
dumnealor găsiră că de ani de zile nu băuseră un vin așa 
de bun ca vinul cela. Drept care, lăudându-l foarte, cât 


38 Folos. 

timp trimișii papei șezură la Florenţa, messer Geri se duse 
aproape zi de zi să bea din el cu dânșii. 

Când solii, sfârșind treaba, se pregătiră de plecare, 
messer Geri, rânduind de bun rămas un ospăț strașnic, 
pofti la el o bună parte dintre fruntașii orașului, chemându- 
l și pe Cisti. Dar omul nostru nu vroi cu nici un chip să 
meargă. Văzând așa, messer Geri dădu poruncă unei slugi 
să se ducă până la Cisti după un clondir de vin și apoi la 
primul fel să toarne fiecărui oaspe câte o jumătate de 
pahar. Sluga, pesemne înciudată că n-apucase niciodată să 
bea și ea din vinul cela, se duse c-un clondir cât toate zilele 
de mare, pe care omul nostru cât ce-l văzu îi zise: 

— Băiete, messer Geri nu te-a trimis la mine. 

Sluga încercă în mai multe rânduri să-i dea încredințare 
c-așa suna porunca, dar nefiind chip să scoată de la brutar 
un alt răspuns, se întoarse la stăpân și-i spuse. La care 
messer Geri zise: 

— Întoarce-te și spune-i că chiar la dânsul te-am trimis; 
iar dacă tot așa-ţi răspunde, roagă-l să-ţi spuie el la cine te- 
am trimis. 

Sluga se întoarse și spuse: 

— Cisti, n-am greșit; aicea m-a trimis stăpânul. 

La care Cisti îi răspunse: 

— Da' de unde, măi băiete! 

— Atunci la cine m-a trimis? îl întrebă băiatul. 

Şi Cisti: 

— Te-a trimis la Arno”. 

Lucru pe care sluga spunându-i-l lui messer Geri, 
acestuia de îndată i se făcu lumină în cap și-i spuse 
slujitorului: 

— Cu ce clondir te-ai dus? Arată-mi. 

Iar când văzu clondirul, făcu: 

— Are dreptate Cisti! 

Și ocărându-și slujitorul îl puse să se întoarcă cu un 
clondir mai mititel. Cisti, văzându-l, zise: 


39 Râu care străbate Florenţa (n. t.). 

— De data asta cred și eu că te-a trimis la mine. 

Și umplu clondirul bucuros. Apoi, chiar în aceeași zi, 
punând să-i umple un butoiaș cu același vin și trimițându-l 
cu mare grijă acasă la Geri Spina, nu după multă vreme se 
înfățișă și dânsul și-i zise: 

— Messere, n-aş dori să crezi că m-am speriat azi 
dimineaţă de damigeana aceea; dar socotind c-ai dat uitării 
ce-am vrut să-ți dovedesc în zilele acestea cu clondirașele 
alea mici, că adică vinul ăsta nu-i vin să te îmbeţi cu el, azi 
dimineaţă n-am vrut alta decât să-ți amintesc de asta. Dar 
cum de-aci înainte nu mai poftesc să-i fac de strajă, ţi l-am 
adus tot cât era; fă dumneata cu el ce-ţi place. 

Lui messer Geri darul îi fu nespus de drag și-i mulţumi 
brutarului cum putu mai bine, ţinându-și-l pe urmă drept 
prieten toată viaţa și socotindu-l vrednic de toată 
prețuirea. 

POVESTEA A TREIA 


Monna Nonna dei Pulci, la o glumă cam deșucheată a 
episcopului din Florenţa, îi închide gura cu un răspuns 
bine ţintit. 


Când Pampinea își sfârși povestea, după ce atât 
răspunsul cât și dărnicia lui Cisti fură lăudate cu prisosință 
de către cei de faţă, Lauretta, după placul reginei, voioasă 
începu a spune: 

— Plăcute doamne, la început Filomena și acu la urmă 
Pampinea ne-au spus multe adevăruri despre prostia 
noastră și despre frumuseţea cuvintelor de duh; de aceea 
nu-i de lipsă să stăruim mai mult asupra acestor lucruri. 
Dar peste ceea ce s-a spus despre cuvintele de duh, vreau 
să v-aduc aminte că ele sunt de așa natură, încât trebuie să 
muște pe ascultător cum mușcă o oaie și nu cum mușcă un 
câine; căci de-ar mușca astfel, cuvântul n-ar mai fi cuvânt 
de duh, ci mojicie. Or, lucrul ăsta l-au vădit în chip 
desăvârșit și vorbele madonnei Oretta și răspunsul lui 
Cisti. Pe de altă parte însă e adevărat că, dacă vorba de 
duh e spusă întru răspuns și cel care răspunde mușcă 
precum un câine, fiindcă la rândul lui a fost și el mușcat, 
omul nu-i vrednic de ocară, așa cum ar fi fost altminteri; de 
aceea se cuvine s-avem de grijă întotdeauna cu cine, când, 
în ce fel și-n ce împrejurare rostim cuvintele de duh. Căci 
un prelat de-al nostru, neluând în seamă treaba asta, mi s- 
a ales până la urmă c-o mușcătură aidoma cu mușcătura 

lui, întâmplare pe care am să v-o povestesc acum printr-o 
micuță istorioară. 

Pe vremea când era episcop la Florenţa messer Antonio 
d'Orso, destoinic și înțelept prelat, se întâmplă să pice în 
oraș un nobil catalan, pe nume Diego della Ratta, 
conducător de oști al regelui Roberto. Și nobilul acesta, 
care era un bărbat trupeș și avea pentru femei o mare 
slăbiciune, printre alte doamne florentine se nimeri să puie 
ochii pe una, o femeie, ce-i drept, tare frumoasă, care se 
afla a fi nepoata unui frate de-al sus-numitului episcop. Şi 
auzind nobilul nostru că bărbăţelul doamnei, deși era 
dintr-o familie de neam, era un om rău și zgârcit fără 
pereche, se învoi cu dânsul să-i dea cinci sute de florini de 
aur și-n schimb să-i fie îngăduit să petreacă o noapte cu 
nevastă-sa; drept care, poruncind nobilul nostru să-i 
aurească niște bani de argint care umblau atunci, după ce 
se culcă o noapte cu femeia, deși împotriva vrerii ei, dădu 
bănuţii soţului. Şi mai la urmă, când povestea fu 
pretutindeni cunoscută, omul cel rău rămase cu paguba și 
cu păcăleala, iar preasfinţitul om, deștept, se prefăcu că 
habar n-are de câte se întâmplaseră. 

Acu, avându-se bine între ei episcopul cu messer Diego, 
de sfântul Ioan - în timp ce ambii umblau călări alături, 
uitându-se la doamne pe drumul unde aleargă caii la 
Palio - se întâmplă ca preasfinţitul să zărească pe-o 
tânără - s-a prăpădit, sărmana, de ciuma ce bântuie acum - 
pe care o chema monna Nonna dei Pulci, vară cu Alessio 
Rinucci pe care voi cu toatele o știți de bună seamă. 
Doamna, la vremea aceea, era nevastă tinerică (tocmai 
atunci se măritase c-un tânăr de la Poarta San Pietro) și 
era frumoasă, cutezătoare la cuvânt și foarte inimoasă; 
drept aceea episcopul i-o arătă lui messer Diego della 
Ratta și apoi, când se apropiară de dânsa, puse mâna pe 


10 Curse de cai între reprezentanţii diferitelor cartiere ale unui oraș. 
Această sărbătoare populară mai are loc și astăzi la Siena, o dată pe an 
(n. t.). 

umărul lui messer Diego și zise: 

— Nonna, cum îţi place băiatul? Ce zici, te-ar da gata? 

Cuvintele acestea i se părură Normei că-i pângăresc 
oarecum cinstea și c-o defăimă în ochii celor care se aflau 
de faţă și care erau destui. De aceea, nu ca să se spele în 
ochii lumii de ocară, ci numai pentru a plăti sfinţiei-sale 
după merit, răspunse imediat: 

— Poate că nu m-ar da, messere, da' bani-n schimb i-aș 
vrea de aur. 

Când auziră vorba fetei, don Diego și episcopul, 
simțindu-se amândoi deopotrivă atinși - primul ca unul ce-o 
făcuse de râs chiar pe nepoata de frate a episcopului, iar 
cel de-al doilea ca unul ce înghiţise mârșăvia făcută la 
adresa nepoatei după frate - fără să aibă îndrăzneala de-a 
se uita unul la altul, porniră mai departe tăcuţi și rușinaţi 
și n-agrăiră fata mai mult în ziua aceea. 

lată dar cum s-a întâmplat că, fiind mușcată fata c-o 
vorbă deșucheată, bine a făcut dacă a mușcat și ea la 
rândul ei. 

POVESTEA A PATRA 


Chichibio, bucătarul lui Currado Gianfigliazzi, c-o 
vorbă șugubeaţă spusă întru mântuirea lui, preschimbă 
în râs mânia stăpânului și scapă de pacostea cu care-l 
ameninţa Currado. 


Lauretta tăcuse și Nonna fusese lăudată cu mare 
însufleţire de către cei de faţă, când regina îi porunci 
Neifilei să spună mai departe. lar dânsa începu: 

— Preaiubitoare doamne, cu toate că agerimea minţii 
născocește adesea cuvinte potrivite după împrejurarea 
dată, frumoase și folositoare pentru aceia ce le spun, 
soarta, care din când în când mai sare în ajutorul fricoșilor, 
așază și ea-n gura lor, așa la repezeală, vorbe pe care ei 
altminteri, de n-ar fi fost munciţi de frică, nu le-ar fi 
născocit nicicând; și adevărul ăsta socot să vi-l arăt acum 
prin povestirea mea. 

Currado Gianfigliazzi, după cum știți cu toţii din auzite și 
văzute, e socotit de când lumea în orășelul nostru drept 
cetățean de vază, un strălucit senior, mărinimos și darnic, 
îndrăgostit de traiul cavaleresc și care în vânătorile cu 
câini și șoimi aflat-a veșnic nespusă desfătare; iar dacă 
spun numai atât e fiindcă nu e locul să povestim acum 
despre alte înfăptuiri mai mari de-ale domniei-sale. Așadar, 
într-o bună zi, prinzând el la Peretola c-un șoim de-al său 
un stârc, aflându-l gras și tânăr, îl luă și-l trimise unui 
destoinic bucătar pe care îl avea acasă, Chichilbio după 

nume și venețian de fel, dându-i poruncă să i-l frigă de cină 
și să i-l pregătească bine. Chichilbio, care, bietul, nici c-o 
fărâmă nu părea mai prostănac decât era, după ce pregăti 
stârcul, îl puse la cuptor și se apucă să mi-l păzească, tot 
cu ochii pe el. Când stârcul era aproape gata și împrăștia 
în jur o undă de miros de să te lingi pe buze, se nimeri să 
intre în bucătărie o femeiușcă din partea locului, Brunetta, 
așa-i zicea pe nume, de care bucătarul nostru era 
îndrăgostit foc; și dânsa, când simţi mirosul și când văzu 
stârcul prăjit, prinse a-l ruga pe bucătar, cu miere-n glas, 
să-i dea o coapsă. 

Chichilbio îi răspunse cântând: 

— Ba iaca nu, donna Brunetta, ba iaca, nu, donna 
Brunetta! 

De care dumneaei, mânioasă, făcu: 

— Pe legea mea, Chichilbio, dacă nu-mi dai, nu-ţi dau 
nici eu, cât oi trăi, ce-ţi place. 

Acu, de spus și-au spus ei multe; dar până mai la urmă 
Chichilbio, ca să n-o întărâte, desprinse o coapsă și i-o 
dete. 

Seara, fiind pusă pasărea, așa fără picior, la masă în faţa 
lui Currado și a unor musafiri de-ai săi, stăpânul se miră 
grozav văzând una ca asta și, trimițând după Chichilbio, îl 
întrebă ce se întâmplase cu celălalt picior. La care 
mincinosul de venețian răspunse iute: 

— Stăpâne, stârcii n-au decât o coapsă și-un picior. 

Currado zise atunci mânios: 

— Cum dracu să nu aibă decât o coapsă și un picior? Ce, 
prima oară văd eu stârci? 

Dar bucătarul de colo: 

— Așa-i, stăpâne, precum îţi spun și, dacă vrei ţi-arăt că 
ș-ăia vii îs tot la fel. 

Currado, de dragul musafirilor pe care îi avea la masă, 
nu vru să mai lungească vorba și-i zise doar atât: 

— Dacă-i așa și spui că-mi arăţi minunea asta, de care eu 
de când lumea n-am auzit și nici nu știu s-o fi văzut 

vreodată, poftesc să mi-o arăţi chiar mâine dimineaţă; și, 
dacă poţi s-o faci, mă rog, eu n-am nimic de zis; dar dacă 
nu, mă jur pe patimile lui Cristos c-oi porunci să-ţi ardă o 
mamă de bătaie, de să-ţi aduci aminte de mine cât ai să 
trăiești. 

Sfârșind dar pentru seara aceea cu vorba, a doua zi de 
mânecate, Currado, căruia nici somnul nu-i potolise 
supărarea, plin de obidă se sculă și porunci să i se aducă 
doi cai; apoi, punându-l pe Chichilbio să încalece pe unul, îl 
duse până la un râu - pe malul căruia spre zi puteai să vezi 
stârci cu duiumul - și-i zise așa: 

— Vedem noi acușica cine a minţit aseară! 

Chichilbio, când văzu că nu-i trecuse încă mânia lui 
Currado și că trebuie să facă dovada celor spuse, neștiind 
cum ar putea s-o facă, umbla călare în urma lui, topit de 
frică, bietul, și dac-ar fi putut ar fi fugit mâncând 
pământul; dar, fiindcă nu putea, se tot uita în faţă, în 
spate, de-o latură și de alta, și peste tot i se părea că vede 
numai stârci șezând în două picioare. Dar când ajunse 
aproape de râu, zări pe mal, el cel dintâi, nu mai puţin de 
doisprezece stârci, toți cocoţaţi într-un picior cum stau de 
obicei când dorm. Drept care arătându-i iute stăpânului, îi 
zise: 

— Messere, acu poţi să vezi și dumneata că n-am minţit 
ieri seară când ţi-am spus că stârcii au numai un picior. 
Iaca, poftește și te uită! 

Currado îi văzu și-i zise: 

— Așteaptă niţeluș și-am să-ţi arăt c-au două. 

Şi apropiindu-se oleacă de păsări, le strigă: „Huş, huş!” 
Din care pricină toţi stârcii întinseră degrabă și celălalt 
picior și după ce se clătinară vreo câţiva pași își luară 
zborul. 

Atunci Currado se întoarse către Chichilbio și rosti: 

— la spune, secătură, au două ori n-au două? 

Chichilbio, buimăcit de cap, neștiind pe unde să mai 
scoată cămașa, îi răspunse: 

— Așa-i stăpâne, da' la ăla de-aseară n-ai strigat „huș, 
huș” că, de-ai fi strigat, scotea și el celălalt picior, întocmai 
cum l-au scos și ăștia. 

Răspunsul ăsta îi plăcu așa de tare lui Currado, încât 
toată mânia i se topi în veselie și râs, drept care zise: 

— Ai dreptate, Chichilbio, așa trebuia să fac! 

lată dar în ce chip, printr-un răspuns glumet și grabnic, 
scăpă Chichilbio de bătaie și se împacă cu stăpânul lui. 

POVESTEA A CINCEA 


Messer Forese din Rabatta și maestrul Giotto, pictorul, 
venind de la Mugello, se împung pe rând cu vorba, 
bătându-și joc de înfățișarea lor pocită. 


De îndată ce tăcu Neifile, după ce doamnele făcură un 
haz nespus de răspunsul lui Chichilbio, Pamfilo, după voia 
reginei, începu: 

— Iubite doamne, tot așa după cum soarta ascunde în 
meşteşuguri josnice comori nepreţuite de însușiri frumoase 
- precum ne-a dovedit mai adineauri Pampinea - firea, la 
rândul ei, se întâmplă adeseori s-ascundă și ea minţi 
luminate în trupuri hâde și pocite. Care adevăr s-a dovedit 
cu multă limpezime în doi concetăţeni de-ai noștri, de care 
am de gând să vă vorbesc acum pe scurt. Căci unul dintre 
ei, pe care îl chema messer Forese din Rabatta, un om, 
micuţ de stat și scâlciat la trup, c-o faţă lată și turtită - așa 
de slut, că până și celui mai urât dintre baronci“! i-ar fi 
părut pocit - a dovedit atâta pricepere la legi, încât mulţi 
cărturari l-au socotit tobă de carte în știința legilor civile. 
Iar celălalt, Giotto după nume, fu înzestrat de la natură c-o 
minte așa de iscusită, încât din câte lucruri a zămislit 


41 Comentatorii Decameronului nu dau nici o lămurire cu privire la 
acest cuvânt care nu figurează nici ca substantiv comun în vreun 
dicționar al limbii italiene. Din povestea următoare reiese că ar fi 
numiți astfel locuitorii unui cartier din Florența, oameni deosebit de 
urâţi (n. t.). 

matura - muma și făcătoarea întregii lumi prin mijlocirea 
veșnicei învârtiri a bolților cerești - nici unul n-a rămas 
nezugrăvit de dânsul cu pana, cu condeiul ori cu penelul, 
așa de aidoma cu modelul în sine, încât nu-ţi vine a zice că 
seamănă cu el, ci mai degrabă ai fi îndemnat să zici că e 
modelul însuși: ba chiar într-așa măsură seamănă, încât de 
multe ori în cele zugrăvite de el vederea noastră s-a înșelat 
și-a luat drept lucru aievea ceva ce nu era decât pictat pe 
pânză și, fiindcă Giotto e acela care a adus iar la lumină 
arta ce atâtea veacuri zăcuse îngropată sub rătăcirea 
unora care zugrăveau mai mult spre a desfăta ochii 
prostimii decât spre a mulțumi minţile celor înţelepţi, pe 
drept cuvânt se poate spune că-i una din luminile măririi 
florentine; și asta cu atât mai mult, cu cât și-a dobândit 
mărirea cu nesfârșită umilinţă, trăind spre a-i învăţa pe 
ceilalţi și spre a le fi maestru, dar nelăsând pe nimeni să-i 
spună ca atare. Și titlul ăsta, refuzat cu atâta îndărătnicie, 
străluci într-însul cu atâta mai vârtos, cu cât era mai mult 
râvnit și uzurpat cu lăcomie de către învăţăceii lui sau de 
aceia ce știau mult mai puţin ca dânsul. Dar, deși arta lui a 
fost nespus de mare, el nu era nici la statură și nici la 
înfățișare chiar cu nimica mai frumos decât messer Forese. 
Dar să ne întoarcem la poveste. 

Având messer Forese și Giotto niscaiva moșioare la 
Mugello și cel dintâi ducându-se să și le vadă pe-ale sale, 
vara, când tribunalele nu ţin județ la pricini, la întoarcere, 
venind călare pe-o gloabă de împrumut, se nimeri să se 
întâlnească cu sus-numitul Giotto, care fusese și el să-și 
vadă moșioara și acu se întorcea călare la Florenţa. Or, 
cum nici Giottto nu ședea mai bine ca Forese nici despre 
partea calului, nici despre partea îmbrăcămintei, porniră 
calea împreună, ca doi bătrâni, încet, încet. Și, cum se 
întâmplă adesea vara, îi apucă pe drum așa deodată o 
ploaie, de care ei se adăpostiră dând fuga în casa unui 
prieten și cunoscut de-al lor, plugar prin partea locului. 
Dar după câtva timp, cum ploaia nu părea de fel c-ar vrea 

să se oprească și ei doreau cu orice preţ s-ajungă la 
Florenţa chiar în aceeași zi, luară cu împrumut de la 
plugar două sumane vechi de pănură și două clopuri cam 
roase și jegoase, fiindcă altele mai bune nu se aflau, și 
după aceea porniră iar la drum. 

Acu, după ce umblară o vreme, muiaţi din cap până în 
picioare și plini pân' la urechi de tina cu care îi împroșcau 
căluţii cu copitele - lucruri ce nu-s de loc întru folosul 
înfățișării - mai luminându-se oleacă, drumeţii noștri 
începură să stea de vorbă între ei, după ce multă vreme 
umblaseră tăcuţi. Și, cum mergea messer Forese tot 
ascultându-l pe Giotto, care știa să povestească de să fi tot 
stat să-l asculţi, se apucă să-l măsoare din cap până-n 
picioare și, văzându-l în halul în care era, glodos ca vai de 
lume și pe deasupra și urât, uitându-și că nici el nu arăta 
mai bine, se apucă să râdă și zise: 

— Giotto, de-ar fi să ne întâlnim cu vreun străin, care să 
nu te fi văzut nicicând, socoţi că și-ar putea închipui că tu 
ești cel mai mare pictor din lume, precum ești? Eu tare mă- 
ndoiesc. 

La care Giotto îi răspunse pe loc: 

— Messere, cred că ar putea, dacă, uitându-se la 
dumneata, ar izbuti să creadă că barem buchiile le știi. 

Lucru pe care, auzindu-l messer Forese, își cunoscu 
numaidecât greșeala și-și dete seama că fusese plătit cu un 
răspuns aidoma cu întrebarea pe care o pusese. 

POVESTEA A ȘASEA 


Michele Scalza, dovedind unor flăcăi că baroncii sunt 
cei mai nobili oameni de pe pământ, câștigă un 
rămășag și se alege cu o cină. 


Doamnele încă mai râdeau de vorbele lui Giotto, când 
regina îi porunci Fiammettei să povestească mai departe. 
Și dânsa începu astfel: 

— Tinere doamne, fiindcă Pamfilo a adus vorba mai 
adineauri de baronci - pe care voi pesemne n-aveţi de unde 
să-i cunoașteţi cum îi cunoaște el - mi-am amintit de-o 
istorioară care vădește cât de nobil și cât de mare le e 
neamul; și, fiindcă istorioara mea nu iese din făgașul 
poveștilor de azi, am să v-o spun cu drag. 

Nu de mult trăia în orașul nostru un tânăr, Michele 
Scalza după nume, un hâtru bun de glumă și șugubăţ 
nevoie mare, care știa la snoave cu carul și de aceea 
băieţilor din Florenţa le era tare drag să-l aibă printre ei 
când era vorba de petreceri. Într-o bună zi, aflându-se 
flăcăul nostru cu alţi câţiva la Monte Ughi, se încinse între 
ei o sfadă și iată pentru ce anume: vroiau să știe 
dumnealor care sunt cei mai nobili oameni și cei mai vechi 
de neam din câţi se află la Florenţa. Și unii dintre ei ziceau 
c-ar fi Uberti, alţii c-ar fi Lamberti și care una, care alta, 
precum îi tăia capul. Ci Scalza, auzindu-i, prinse a rânji și 
zise: 

— Vedeţi-vă de treabă, măi! Da' proști mai sunteţi, zău 

așa! Habar n-aveţi ce spuneţi! Oamenii cei mai nobili și cei 
mai vechi de neam, nu numai din Florenţa, dar chiar și din 
lumea întreagă, aflați că sunt baroncii; și într-aceasta au 
căzut la înțelegere toţi filozofii de pe lume și orice om care- 
i cunoaște cum îi cunosc eu însumi. Și să nu credeţi că 
vorbesc de alţii. Da' de unde! Vorbesc chiar de baroncii 
ăștia de-aici, care-s vecini cu voi dinspre Santa Maria 
Maggiore. 

Flăcăii, care se așteptau să spună cu totul altceva, când 
auziră una ca asta îl luară în răspăr, zicându-i: 

— Vrei să ne duci, pesemne, de parcă noi n-am ști cum 
știi și tu cine-s baroncii. 

Scalza făcu: 

— Zău, nu vă duc; spun adevărul adevărat. Și, dacă se 
află cineva să pună rămășag pe-o cină, pe care trebuie s-o 
plătească el aceluia care câștigă și încă la vreo șase 
prieteni aleși pe placul lui, eu bucuros mă prind. Ba mai 
mult: mă las judecat de cine-ţi vrea. Eu nu m-amestec. 

Atuncea unul din băieţi, pe care îl chema Neri Mannini, 
făcu: 

— Ei iaca, eu îs gata să te câștig cu cina aceasta. 

Și învoindu-se între ei s-aleagă drept judecător pe Pietro 
di Fiorentino, în casa cui se aflau, ducându-se la el, cu toţi 
ceilalți care voiau să vadă cum pierde Scalza și apoi să-l 
necăjească, îi povestiră întâmplarea. Pietro, băiat deștept, 
îl ascultă întâi pe Neri și apoi se întoarse către Scalza și 
zise: 

— Cum poţi dovedi că-i drept ce-ai spus? 

— Cum? Foarte bine, zise Scalza. Și cu atari temeiuri, 
încât nu numai tu, dar chiar și ăsta, care acu tăgăduiește, 
va să spună că eu îs cu dreptatea. Voi știți că oamenii cu 
atâta sunt mai nobili, cu cât le e neamul mai vechi; și chiar 
așa spuneau și dumnealor mai adineauri. Or, fiind baroncii 
cei mai vechi de neam, poţi zice, dar, că sunt și cei mai 
nobili. De aceea, dovedindu-vă că e așa cum spun, nu- 
ncape îndoială că eu câștig prinsoarea. Trebuie să știți dar 

că baroncii au fost făcuţi de Dumnezeu pe vremea când 
abia se deprindea cu zugrăvitul, pe câtă vreme ceilalţi 
oameni au fost făcuți după ce Domnul își învățase 
meșteșugul. Și, spre a vedea că nu minţesc, gândiţi-vă 
oleacă cum îs făcuţi baroncii și cum sunt ceilalți oameni; 
pe câtă vreme ăștia au feţele frumos făcute și bine 
potrivite, baroncii-s toţi pociţi la chip: care are o faţă lungă 
cât toate zilele și îngustă, care are o faţă lată, de juri că-i 
lună plină; care-i cu nasul lung, care-i cu nasul scurt; ba cu 
bărbia-n sus, ba cu bărbia în afară și fălci ca de măgar; iar 
câte unii au un ochi mai mare ca celălalt sau împlântat mai 
jos, de parcă-s chipuri mâzgălite de prunci, când se 
deprind să ţie un condei în mână. De aceea, după cum am 
spus, se vede lămurit c-au fost făcuţi de Dumnezeu când 
învăţa să zugrăvească: așa că ei îs cei mai vechi, mai vechi 
ca toţi ceilalţi, și ca atare cei mai nobili. 

Când își aduseră aminte de treaba asta, atât Pietro, care 
era judecător, cât și Neri, care se prinsese pe-o cină, 
precum și ceilalţi toţi - după ce ascultară temeiurile 
șugubeţe pe care le născocise Scalzia - se puseră pe râs și 
îi dădură lui dreptate, zicând că-și câștigase cina și că de 
bună seamă baroncii erau oamenii cei mai nobili și cei mai 
vechi de neam, nu numai din Florenţa, dar chiar din lumea 
întreagă. 

lată de ce, vrând să ne-arate cât de urât era la față 
messer Forese, Pamfilo a spus pe drept cuvânt că i s-ar fi 
părut pocit și celui mai urât dintre baronci. 

POVESTEA A ȘAPTEA 


Madonna Filippa, fiind aflată de bărbat cu ibovnicul, e 
dusă în faţa judecății, de-unde scapă c-un răspuns 
hazliu, ba face să se schimbe, și legea pe deasupra. 


Fiammetta tăcuse și cei de faţă încă mai râdeau de cele 
născocite de Scalza pentru a dovedi că, dintre toţi, baroncii 
sunt cei mai nobili oameni, când regina îi porunci lui 
Filostrato să povestească mai departe. lar dânsul începu 
astfel: 

— Vrednice doamne, e mare lucru să știi vorbi frumos cu 
orișice prilej, dar eu socot că-i și mai bine să știi vorbi 
astfel atunci când împrejurările o cer. Lucru pe care a știut 
să-l facă de minune o doamnă despre care vreau să vă 
povestesc acum și care nu doar c-a făcut pe toţi cei ce 
ascultau să râdă și să se desfete, dar și pe sine s-a scăpat 
de la o moarte rușinoasă, precum veţi auzi. 

Pe vremuri, în orașul Prato se rânduise o lege pe cât de 
vrednică de ocară, pe atât de aspră, care, fără de nicio 
osebire dădea osânda morții pe rug atât femeii care era 
aflată de soț cu un ibovnic, cât și femeii care se dovedea că 
se culcase cu un bărbat pentru parale. Chiar pe vremea 
acelei legi se întâmplă ca o femeie frumoasă și de neam, 
îndrăgostită foc, pe nume madonna Filippa, să fie aflată 
într-o noapte la ea-n odaie de bărbatul său - Rinaldo de 
Pugliesi - în braţele lui Lazzarino de Guazzagliotri, un 
tânăr nobil și frumos din partea locului, pe care femeia îl 

iubea cum se iubea pe sine. Văzând una ca asta, Rinaldo, 
negru de mânie, de abia se stăpâni să nu se arunce asupra 
lor și să-i omoare pe amândoi; și, dacă nu și-ar fi temut el 
însuși pielea, ar fi făcut-o, orbit de furie cum era. Dar, dacă 
se ţinu de la o atare faptă, nu se ţinu în schimb de la 
dorința de-a ajunge prin mijlocirea legii la ceea ce lui nu-i 
era îngăduit să facă, adică s-o omoare. De aceea, având la 
mână dovezi neîndoielnice despre greșeala ei, cât ce se 
lumină de ziuă, fără a mai sta pe gânduri, se duse și-o pâri, 
punând s-o cheme la judeţ. 

Femeia, care avea un suflet mare, așa cum au de obicei 
femeile îndrăgostite cu adevărat, deși fu sfătuită de 
prieteni și de rude să nu se înfăţișeze, se hotărî să meargă 
totuși în faţa judecății, dorind mai degrabă să înfrunte 
moartea cu suflet dârz, spunând tot adevărul, decât să 
fugă cu rușinea ca să trăiască în surghiun, vădindu-se 
nevrednică de un ibovnic ca acela în ale cărui braţe își 
petrecuse noaptea. Şi, însoţită fiind de un alai întreg de 
doamne și bărbaţi, care o povăţuiau să nu spuie adevărul, 
ajunsă în faţa judeţului, îl întrebă cu hotărâre și fără 
șovăire în glas de ce o chemase acolo. Cârmuitorul locului, 
uitându-se la ea, când o văzu așa frumoasă, așa aleasă în 
deprinderi și, după mărturia vorbei, și inimoasă pe 
deasupra, simţi că i se face milă și îi fu frică nu cumva să 
facă vreo mărturisire de pe urma căreia să fie silit s-o 
osândească spre a ieși cu fața curată. Dar, fiindcă n-avea 
încotro și era nevoit s-o întrebe despre învinuirea adusă, îi 
spuse: 

— Doamnă, precum vezi, bărbatul dumitale Rinaldo e 
aici de faţă și a venit să mi se plângă, zicând că te-a găsit 
întru dezmăţ cu altul; de aceea-mi cere mie ca, osândindu- 
te la moarte, după cum cere legea noastră să-ți dau 
pedeapsa cuvenită; acu, eu nu pot face asta decât dacă 
domnia-ta mărturisești; drept care ia bine seama ce 
răspunzi și spune-mi dacă-i dreaptă învinuirea ce ţi-o 
aduce. 

Femeia, fără pic de teamă, răspunse cu plăcută mlădiere 
în glas: 

— Messere, e drept că mi-e bărbat Rinaldo și c-astă 
noapte m-a găsit în braţele lui Lazzarino, în care nu o dată, 
ci de mai multe ori am stat, mânată de iubirea curată și 
deplină pe care eu i-o port; și lucrul aista niciodată n-am 
să-l tăgăduiesc. Dar legile - precum sunt sigură că știi și 
dumneata - cuvine-se să fie aceleași pentru toţi și întocmite 
cu învoirea acelora pentru care sunt făcute. Lucru de care 
legea noastră nu ţine seama, căci lovește numai pe bietele 
femei, care-ar putea să-i mulțumească pe mulţi bărbaţi cu 
mult mai bine decât le mulțumesc bărbaţii; și în afară de 
aceasta, când legea a fost făcută, nu numai că nicio femeie 
nu s-a învoit la dânsa, dar nici măcar n-au fost chemate să 
fie și ele de față. De aceea legea asta pe drept cuvânt se 
poate spune că-i rea. Dar dacă dumneata poftești - întru 
osânda trupului meu și-a sufletului dumitale - s-o duci la 
îndeplinire, mă rog, îţi șade-n voie; ci eu, mai înainte de-a 
începe judecata, te rog să-mi faci un mic hatâr și să-mi 
întrebi bărbatul dacă de câte ori i-a fost pe plac și m-a 
dorit eu m-am dat întreagă lui, fără ca niciodată să mă 
împotrivesc. 

Rinaldo, auzind-o, fără s-aștepte a fi întrebat și de 
cârmuitor, răspunse imediat că fără îndoială femeia îi 
făcuse în voie de câte ori poftise. 

— Atunci, urmă iute femeia, dacă-i așa și dacă a luat 
când i-a plăcut și tot ce-a vrut să ieie de la mine, te-ntreb, 
mărite jude, eu ce trebuia ori ce trebuie să fac cu ce-mi 
rămâne? S-arunc prisosul câinilor? Nu-i oare mult mai bine 
să dau din el bărbatului care mă are dragă ca pe-ochii lui 
din cap, decât să-l las să veștejească ori să se irosească? 

Se afla de faţă, la o pricină ca asta și la judecata unei 
femei de atare neam și așa de bine cunoscută precum era 
monna Filippa, aproape tot orașul. Drept care, auzind 
mulțimea ce întrebare drăgălașă pusese doamna, izbucni 
în hohote de râs și apoi numaidecât aproape într-o glăsuire 

strigară toţi c-avea dreptate și că spusese bine. Și până a 
nu pleca de acolo, fiind îndemnați la treaba asta chiar de 
cârmuitor, schimbară legea cea haină astfel încât să 
păgubească numai femeile ce-și calcă credinţa pentru bani. 
Din care pricină Rinaldo, năucit de-atare îndrăzneață 
hotărâre, plecă de acolo opărit; iar doamna, bucuroasă și 
slobodă, ai zice aproape ca renăscută din văpăi, se întoarse 
acasă biruitoare. 

POVESTEA A OPTA 


Fresca își îndeamnă nepoata să nu se uite în oglindă, 
dacă, precum spunea, îi era așa de silă de mutrele 
nesuferite. 


Povestea lui Filostrato stârni dintru început în sufletele 
doamnelor o undă de rușine, mărturisită prin cinstita 
roșeaţă ce le îmbujora obrajii; dar mai apoi, uitându-se una 
la alta pe furiș și stăpânindu-și cu greu râsul, o ascultară 
pân' la capăt, pufnind pe înfundate. lar când Filostrato 
sfârși, regina, întorcându-se către Emilia, îi porunci să 
povestească mai departe. Și dânsa, ca trezită din somn, 
oftă din greu și începu astfel: 

— Copile dragi, fiindcă de mult mă tot frământă un 
gând, ţinându-mă departe de voi, spre a-i face-n voie 
doamnei noastre, voi încerca să mă descurc c-o istorioară 
mult mai slabă decât aceea ce-aș fi spus-o dac-aș fi fost cu 
gândul aici; și-am să vă povestesc anume prostia unei fete, 
mustrată cu o vorbă hazlie de un unchi al ei, vorbă ce-ar fi 
putut să-i fie de folos, de-ar fi avut atâta minte încât s-o 
înţeleagă. 

Un om pe nume Fresco din Celatico avea o nepoată care 
fusese dezmierdată cu numele de Ciesca®? și care - deși la 
trup și la obraz era destul de frumușică (fără să aibă totuși 
un chip de înger, după cum am mai văzut la altele) - se 


42 Diminutivul numelui Francesca (n. t.). 

socotea pe sine așa desăvârșită și așa de nobilă, încât se 
deprinsese a ponegri bărbaţi, femei și orice lucru care-i 
ieșea în cale fără să se gândească nici cât de cât la dânsa, 
care n-avea pereche de scârbă ce era, ţâfnoasă și 
nesuferită, de nu puteai să-i intri în voie nici pentru unul 
Dumnezeu; ba pe deasupra se ţinea și-așa măreaţă, încât 
nici de-ar fi fost să fie copila regelui din Franţa n-ar fi 
putut fi mai fudulă. lar când umbla pe stradă părea c-o- 
năbușă tot timpul mai știe naiba ce putori, atâta tot 
strâmba din nas, de parcă-i miroseau toţi cei pe care-i 
întâlnea sau îi vedea în cale. Ci dând deoparte multe alte 
năravuri uricioase și vrednice de plâns pe care le avea, zic 
că se nimeri într-o zi ca, întorcându-se ea acasă, unde se 
afla și Fresco, să mi se așeze lângă el toată răsfăţ și 
strâmbături și să înceapă a bufni; drept care Fresco o 
întrebă: 

— la spune, Ciesca, cum se face că te-ai întors așa 
curând, chiar azi în zi de sărbătoare? 

La care fata, alintându-se de să te apuce greata, 
răspunse: 

— Da, e adevărat că m-am întors devreme acasă, fiindcă- 
n orașul ăsta eu cred că n-au fost niciodată bărbaţi și nici 
femei atâta de nesuferiţi și plicticoși ca cei de astăzi; nu 
trece barem unul pe drum, să nu-mi fie nesuferit ca naiba. 
Şi cred că-n toată lumea n-ai să găsești femeie căreia să-i 
fie atâta silă ca mie să dea nas cu mutre așa nesuferite; de 
aceea, numai ca să scap de ele m-am întors mai repede ca 
de obicei. 

Fresco, căruia nu-i plăceau de fel răsfățurile fetei, îi 
spuse: 

— Ascultă aici, copilă: dacă ţi-e așa de silă de mutrele 
nesuferite după cum spui, atunci, dacă dorești s-ai parte de 
viaţă fericită, să nu cumva să te mai uiţi vreodată în 
oglindă. 

Dar fata, mai goluţă ca trestia la cap, dar încredinţată 
că-l ajunge pe Solomon la înţelepciune, nu pricepu mai 

mult decât pricepe un berbec; ba dimpotrivă, îi răspunse c- 
avea să se oglindească și ea ca toate celelalte. Şi-așa se 
face c-a rămas în nerozia ei, cu care până ș-astăzi mai duce 
viață bună. 

POVESTEA A NOUA 


Guido Cavalcanti cu-o vorbă de ocară atinge ușurel pe 
câţiva nobili florentini ce se legaseră de dânsul. 


Văzând regina că Emilia scăpase de povestea ei și că din 
cei de faţă doar ei îi rămăsese să mai vorbească, în afară 
de cel cu învoiala poveștii de pe urmă, prinse a grăi astfel: 

— Frumoase doamne, deși astăzi mi-aţi luat-o înainte cu 
cel puţin două povești, din care mă gândeam pe una să v-o 
spun chiar eu, totuși mi-a mai rămas de povestit o 
istorioară care cuprinde la sfârșit un cuvinţel mai plin de 
tâlc decât oricare dintre cele amintite până acum. 

Trebuie să știți, dar, că pe vremuri în orășelul nostru se 
statorniciseră obiceiuri foarte frumoase și vrednice de 
toată lauda, din care astăzi, din păcate, n-a mai rămas 
niciunul din pricina zgârceniei, care, crescând în pas cu 
marile avuţii, le-a alungat pe toate. Or, printre aceste 
obiceiuri era și unul după care nobilii din partea locului se 
adunau cu toţii în diferite părţi ale orașului, legându-se în 
tovărășii mai numeroase sau mai mici, în care aveau de 
grijă să nu primească decât oameni care puteau să facă 
față cheltuielilor trebuincioase;  într-acest chip, cu 
rânduială, azi unul, mâine altul, fieștecare îi poftea într-o 
anumită zi pe toţi ceilalţi la câte-o masă. Şi la aceste mese 
erau cinstiți de multe ori și nobili de prin străinătăţi, când 
se întâmplau să pice, sau chiar și oameni din oraș. 
Așijderea într-alte rânduri, cel puţin o dată pe an, se 

înveșmântau la fel cu toţii și umblau călare prin oraș, ba 
uneori se și întreceau în bătălii cavalerești, de obicei la 
sărbători sau când veneau vești bune despre izbânzi sau 
alte cele. 

Printre aceste cete se afla și una în frunte cu messer 
Betto Brunelleschi, în care messer Betto cu prietenii 
domniei-sale se străduiseră din greu să-l vâre și pe Guido 
al lui messer Cavalcante de Cavalcanti și nu fără de-un rost 
anume; căci Guido, în afară de faptul că era unul dintre cei 
mai luminaţi cunoscători ai logicei din câţi se numărau pe 
lume și un filozof desăvârșit în cele ale naturii (lucruri de 
care celorlalți de fapt nu le păsa deloc), era de asemeni și- 
un bărbat din cale-afară de plăcut și de curtenitor, cu mare 
dar la vorbă și care izbutea să isprăvească mai bine ca 
oricare altul orice lucru din câte se cuvin făcute de 
oamenii de neam; ba pe deasupra mai era și putred de 
bogat și, când era la o adică, știa să preacinstească cum nu 
se poate mai frumos pe cei ce socotea că merită aceasta. 
Dar messer Betto nu putuse cu nici un chip să și-l câștige 
și socotea, cu-ai lui deolaltă, că pricina era doar faptul că 
Guido uneori, pierzându-se în filozofări, se retrăgea de 
lume. Şi, fiindcă împărtășea întrucâtva filozofia 
epicureană, lumea de rând spunea că toată străduinţa lui 
nu urmărea decât să afle, dac-ar fi fost cu putinţă, că nu 
există Dumnezeu. 

Și, într-o bună zi, plecând Guido de la Orto San 
Michele“3 pe calea Aldimari către biserica San Giovanni, 
un drum pe care se obișnuise să-l bată adeseori - și 
aflându-se în preajma bisericii o mulţime de racle mari de 
marmură, care se află azi la Santa Reparata** - ajuns pe 
locul acela, în preajma catedralei, care era încuiată, 
printre coloane de porfir și racle, se întâmplă să deie peste 
el acolo messer Betto cu ai lui, care, veneau călare prin 
piața Santa Reparată. Și, îndată ce-i zăriră în mijlocul 


43 Biserică florentină (n. t.). 
44 Biserică florentină (n. t.). 

mormintelor, făcură: 

— Hai să-l necăjim! 

Drept care, împintenându-și caii, îl luară cu asalt în 
glumă și, până a prinde el de veste, îi și picară în spate, 
strigându-i: 

— Guido, tu nu vrei deloc să intri-n ceata noastră; da' hai 
să zicem c-ai să afli că nu există Dumnezeu. Și-apoi? La ce- 
o să-ţi folosească? 

La care Guido, văzându-se împresurat de toate părțile de 
ei, răspunse imediat: 

— La voi acasă, domnilor, puteţi să-mi spuneţi ce vă 
place. 

Și, rezemându-se într-o mână pe una dintre racle, care 
erau înalte, ușor ca fulgul cum era, sări de partea cealaltă 
și, descotorosindu-se de ceata călăreţilor, fugi într-ale sale. 
Ceilalți rămaseră prostiți uitându-se unul la altul și-și 
ziseră că Guido era un zăpăcit și că răspunsul lui, nu 
însemna nimica, deoarece nici ei, nici ceilalţi orășeni și 
Guido mai puţin ca orișicare dintre dânșii n-aveau nimica 
nici în clin și nici în mânecă cu locul în care se aflau. Ci 
messer Betto, întorcându-se spre ei, le zise așa: 

— Ba zăpăciţi sunteţi voi, de nu l-aţi priceput Guido, cu 
două vorbe zvârlite așa ușure, ne-a împuns cu cea mai grea 
ocară din câte sunt pe lume. Căci raclele acestea, de staţi 
să vă gândiţi puţin, de vreme ce în ele sunt puși să șadă 
morții, sunt casa lor; și ca atare el zice că sunt casa 
noastră ca să ne arate că noi ăștia, care suntem mai 
mărginiţi și nu prea avem știință de carte, suntem mai rău 
ca morţii alăturea de el și de ceilalți mari cărturari; de 
aceea, aflându-ne aici, suntem la noi acasă. 

Atuncea fiecare dintre cei de faţă pricepu ce socotise a 
spune Guido cu vorbele acelea și toţi se rușinară, fără a 
îndrăzni mai mult să-l necăjească ori să-l ațâţe; cât despre 
messer Betto, el începu din ziua aceea să treacă drept un 
cavaler cu minte ageră și iute. 

POVESTEA A ZECEA 


Călugărul Cipolla făgăduiește unor ţărani să le arate 
pana arhanghelului Gavril; ci aflând în locul ei tăciuni, 
le spune că sunt tăciunii pe care a fost ars sfântul 
Laurenţiu. 


Văzând că dintre cei de faţă fieștecare își spusese 
povestea în ziua aceea, Dioneo își dădu seama că îi venise 
rândul și lui să povestească. Drept care, fără să aștepte 
poftire anume sau poruncă, după ce-i potoli pe aceia care 
lăudau vorba ascuţită a lui Guido, prinse a grăi astfel: 

— Fermecătoare doamne, deși e privilegiul meu să 
povestesc despre ce-mi place, azi n-am de gând să 
părăsesc nici eu subiectul despre ce voi toate aţi vorbit cu 
atâta îndemânare, ci luându-v-o pe urme socot să vă arăt 
cu câtă luare-aminte a izbutit să scape printr-o minciună 
gogonată un călugăr din cinul sfântului Antoniu de-o 
păcăleală pusă la cale împotriva lui de către doi flăcăi. Iar 
dacă am să mă-ntind întrucâtva la vorbă, ca să desăvârșesc 
povestea în toate ale sale, nădăjduiesc că lucrul ăsta n-o să 
vă supere prea mult, dacă, uitându-vă la soare, vă veţi da 
seama că-i de-abia la jumătatea bolţii și că deci vreme 
avem destulă. 

Certaldo, după cum pesemne aţi auzit și dumneavoastră, 
e un sătuleţ în Val d'Elsa, așezat prin părțile noastre și 
care, deși-i mic, a fost pe vremuri locuit de nobili și de 
oameni cu oarecare stare. Şi într-acest sat, fiindcă-și aflase 

pășune grasă și mănoasă, umbla de multă vreme, o dată la 
un an, ca să adune pentru ai lui pomenile cu care îi miluiau 
neghiobii, un frate zis Cipolla+5, din cinul sfântului Antoniu, 
care era bine văzut de băștinași, dar nu atât din pricina 
cucerniciei, cât mai degrabă poate din pricina numelui său, 
căci locurile acelea făceau un soi de cepe vestite în 
Toscana toată. Era Cipolla ăsta un om mărunt de stat, 
roșcat la păr, vesel la faţă și-un hâtru fără de pereche; ba 
pe deasupra, fără s-aibă știință de carte nici de fel, se 
pricepea să mânuiască cu atâta măiestrie vorba, că cine nu 
l-ar fi știut s-ar fi grăbit să zică nu doar că-i mare vorbitor, 
ci că-i de-a dreptul Cicero ori pasămite Quintilian; și cu 
mai toţi din sat legase cumetrie, cu mulţi, se avea la 
cataramă și mulţi îi erau prieteni. 

Or, după obiceiul lui, picând odată în sat în luna lui 
cuptor, într-o duminică, la ceasul când toţi drept- 
credincioșii de prin cătunele vecine se adunaseră, în 
biserică s-asculte sfânta liturghie, când socoti că-i vremea, 
făcu un pas înainte și zise: 

— Domni și doamne, după cum știți cu toţii, e obiceiul 
dumneavoastră să daţi în fiecare an săracilor din cinul lui 
messer sfântul Antoniu din grâul și fâneaţa voastră care 
mai mult, care mai puţin, fieștecare după avutul și după 
evlavia lui, ca fericitul sfânt Antoniu să vă păzească boii, 
măgarii, oile și porcii; pe lângă asta, datina mai cere să 
plătiți, și mai cu seamă cei care se ţin de cinul nostru, 
obolu acela mititel care se strânge o dată pe an. Or, pentru 
treaba asta, mai marele meu, stareţul, m-a rânduit pe mine 
și m-a trimis să strâng pomana. Drept care, cu 
blagoslovenia lui Dumnezeu măritul, către vecernie, când 
s-or trage clopotele, să v-adunaţi cu toţii în faţa sfântului 
lăcaș, aicea, unde eu, cum îs deprins a face, am să vă ţin o 
predică și apoi îţi săruta și crucea. Ba fiindcă, vă cunosc 
smeriţi și cu credinţă tare la messer sfântu Antoniu, am să 
vă fac hatârul și-am să v-arăt și niște sfinte și 


15 Ceapă (n. t.). 

preafrumoase moaște pe care le-am adus chiar eu de peste 
mări și țări, drept de la Rusalim; am să v-arăt adică o pană 
de-a arhanghelului Gavril, care a rămas în odăița Fecioarei 
Preacurate, când a venit să-i deie bunavestire în Nazaret. 

Și astfel zicând tăcu și se întoarse iar la slujbă. 

Pe când călugărul Cipolla rostea acestea, se aflau 
printre alţii în biserică doi tineri tare șmecheri, pe care îi 
chema Giovanni dela Bragoniera pe unul, iar pe celălalt 
Biagio Pizzini. Şi ăștia, după ce dintâi făcură mare haz de 
moaștele călugărului, deși se aveau bine cu el și se ţineau 
tovarăși de chefuri și petreceri, se socotiră între ei să-i 
tragă o păcăleală pe socoteala penei. Şi aflând ei că de 
amiază călugărul Cipolla avea de gând să ospăteze în sat, 
c-un prieten de-al lui, cât ce-l văzură că se așază la masă, 
coborâră iute pe cale și o luară drept către hanul unde 
trăsese cuviosul, cu gând ca-n timp ce Biagio avea să-l ţină 
de povești pe slujitorul fratelui, Giovanni, celălalt flăcău, 
să-i scotocească prin desagi ca să găsească pana, oricum s- 
ar fi aflat să fie, și să i-o ia, ca mai la urmă să vadă cum 
avea să se descurce cuviosul de faţă cu norodul. 

Acu, avea Cipolla al nostru un slujitor, căruia unii îi 
ziceau Guccio Balena, alţii Guccio Imbratta, iar alții Guccio 
Porco; și slujitorul ăsta era așa podoabă de om, că Lippo 
Topot în viața lui n-a zugrăvit vreunul să-i semene 
întrucâtva. Călugărul Cipolla obișnuia adeseori să-și bată 
joc de sluga lui când se afla cu prieteni și le spunea: „Să 
știți că slujitorul ăsta al meu ascunde într-însul nouă 
păcate așa de mari, că unul singur dintre ele, dac-ar fi fost 
să fie în Solomon, Seneca sau în Aristotel, ar fi fost chiar 
de ajuns ca să le pângărească toată virtutea sufletească, 


46 pare să fi fost un pictor. Nu se știe altceva despre dânsul decât că în 
testamentul său a lăsat moștenire câteva mii de scuzi pe care nu-i 
avea; fiind întrebat în ce fel urma să i se împlinească dorinţa, a 
răspuns: „Aici e aici!” de unde a rămas și vorba. (Pietro Fanfani, Z 
Decameron di messer Giovanni Boccacci, Firenze, Le Monnier, 1897, 
v. II, p. 109, n. 2) (n. t). 

toată înțelepciunea și toată faima lor. Așa că socotiți și 
dumneavoastră acum ce om poate să fie dacă nici un dram 
de înţelepciune sau faimă de om vrednic nu are în el, ci 
numai cele nouă păcate”. Și uneori, când prietenii îl 
întrebau care anume erau păcatele lui Guccio, cum 
dumnealui le așezase în stihuri bine ticluite, zicea: „Iaca vă 
spun: e mincinos, e puturos și pe deasupra și lenos; e 
lăsător, e cârtitor și e și neascultător; uituc, năuc și 
hăbăuc. Unde mai puneţi că mai are și alte câteva 
metehne, dar despre alea e mai bine să nici nu pomenim. 
Și ceea ce-i mai nostim la el e că pe unde trece se și 
gândește să se însoare și să se așeze la casa lui; și, fiindcă 
are o mândreţe de barbă de trei coţi, neagră și unsuroasă, 
socoate că-i așa de chipeș, că nu-i femeie să dea ochii cu el 
și să nu pice îndrăgostită foc; că, dacă ar fi să-l lași să-și 
facă mendrele în voie, și-ar pierde brăcinarul fugind după 
muieri. Da' ce-i a lui, i-a lui: îmi e de mare ajutor, că nu e 
om să vrea să-mi spună o vorbuliţă mai în taină, fără ca el 
să nu poftească să tragă cu urechea; și, dacă oarecine mă- 
ntreabă de ceva, i-e așa de frică dumnealui că n-am să știu 
răspunde, că una-două mi se vâră și zice el în locul meu, 
ori da, ori ba, precum socoate că e cu cale să răspundă”. 
Așadar, când plecase de la han, călugărul Cipolla îi 
poruncise tocmai lui Guccio ăsta s-aibă grijă, nu care 
cumva cineva, să-i umble printre lucrușoare și mai cu 
seamă prin desagi, că cele sfinte erau acolo. Dar Guccio, 
căruia îi plăcea să stea în bucătărie mai mult decât îi place 
privighetorii în ram, și mai cu seamă când simţea că-i și 
vreo slujnică pe acolo, cum se întâmplase să zărească în 
cuhnie la hangiu o fetișcană îndesată și groasă, scurtă și 
cam slută la trup, cu o pereche de ţâţe de-ai fi zis că-s două 
corfe de gunoi și c-un obraz cum numai pe la baronci mai 
vezi, toată asudată, unsă și afumată ca un horn, lăsând în 
plata Domnului odaia și desagii călugărului, nu altminteri 
de cum se azvârle un hultan pe-un hoit, se scobori în 
bucătărie. Și, fără a ţine seamă că era în luna lui cuptor, se 

așeză la gura vetrei și începu să lege vorbă cu slujnica, 
Nuta-i zicea, și se apucă să-i spuie că el e de neam mare 
după zapise și hrisoave, că are bani cu ridicata, fără să-i 
puie-n socoteală pe ăia ce-i avea de împărțit la alţii și care 
erau și ei destui, și că știa să facă, să dreagă și să zică ce 
n-a văzut pământul. Și, fără a lua în seamă că are o glugă 
așa slinoasă c-ai fi putut să dregi cu ea ciorba din căldarea 
d'Altopascio“”, că poartă o scurtă ruptă și toată peticită, 
care împrejurul gâtului și la subsuori era tivită cu jeg de 
două degete și avea pe ea atâtea pete și atâta de bălţate, 
cum n-au avut nicicând brocaturile tătărești ori cele 
indiene, și așijderi, zic, făr' să se uite că încălţările i-s 
rupte și că ciorapii i-s ferfeniţă, îi spuse, ca și când ar fi 
fost rege în Castiglione“, că el voia s-o îmbrace din cap 
până-n picioare, s-o scoată de la slugărit și, așa săracă cum 
era, să-i dea nădejdi de mai bine și s-o căpătuiască; ba și 
alte multe îi mai spuse, dar, deși vorba îi era muiată în 
lapte și în miere, cuvintele-i zburau în vânt și, ca de obicei, 
nu dobândi nimic cu ele. 

Flăcăii îl aflară dar pe Guccio Porco atârnat de fusta 
Nutei. Drept aceea, voioși nevoie mare că dinspre partea 
lui nu mai era de lipsă să-și dea vreo, osteneală, fără de 
nicio împotrivire, aflând-o descuiată, intrară în odaia 
călugărului și primul lucru peste care dădură fură tocmai 
desagii cu pricina. De aceea, dezlegându-i, într-o boccea de 
borangic dădură peste o cutiuţă și într-însa aflară o pană 
din coada unui papagal, drept care își dădură cu socoteala 
că aceea trebuia să fie pana pe care fratele Cipolla 
făgăduise să le-o arate cucernicilor certaldezi. Și fără 
îndoială ar fi putut să facă un lucru ca acesta și minciuna i- 


47 E proverbiala și imensa căldare de la mănăstirea Altopascio în care 
se gătea ciorba ce era distribuită săracilor de două ori pe săptămână 
(n. t.). 
48 Castiglione e un sătuleţ, dar autorul vorbește despre el în mod 
intenţionat ca despre un regat, spre a mări efectul lăudăroșeniilor lui 
Guccio (n. t.). 

ar fi fost lesne crezută, căci pe vremea aceea nu 
pătrunseseră în Toscana, venind de la Egipet, decât o mică 
parte din moliciunile Răsăritului, care apoi, cu vremea, s- 
au răspândit cu prisosință, spre paguba întregii Italii; și 
chiar dacă-n Toscana se mai știa pe alocurea câte ceva 
despre ele, acolo, în sătuleţul cela, nimeni n-avea habar de- 
așa ceva; ba dimpotrivă, cum ţăranii păstrau încă în cuget 
neștiinţa dintru început moștenită din moși-strămoși, nu 
numai că de când erau nu apucaseră să vază un papagal, 
dar nici măcar nu-i auziseră de nume. 

Flăcăii noștri dar, buni bucuroși de pană, o luară și, 
zărind într-un ungher al odăiței niște tăciuni, ca să nu lase 
cutia goală, o umplură și, după ce-o încuiară și rânduiră 
lucrurile așa precum le aflaseră, fără a fi fost văzuţi de 
nimeni, o șterseră cu pana și apoi se puseră s-aștepte să 
vadă ce-o să spună călugărul Cipolla când o să dea în 
cutiuţă peste tăciuni în loc de pană. 

Norodul cel sărac cu duhul care se afla în biserică, după 
ce luă aminte c-avea să vadă după toacă pana 
arhanghelului Gavril, la sfârșitul liturghiei se împrăștie 
care încotro; și, vestea umblând din om în om și din 
cumătră în cumătră, după ce fiecare mâncă de amiaz, atâta 
amar de lume se adună în piaţa din faţa bisericuţei, c-abia 
de mai putea să încapă; și toți mureau de nerăbdare să 
vadă o dată pana. 

Călugărul mancă cu poftă, îi trase un puișor de somn și 
către cinci, sculându-se și auzind că se adunase norodul 
câtă frunză și iarbă ca să vadă pana, trimise vorbă slugii 
sale să vie la biserică în deal cu clopoţeii și cu desagii 
dumnealui. lar Guccio, după ce se smulse cu mare greutate 
din cuhnie și de lângă Nuta, se duse la stăpân cu lucrurile 
poruncite. Şi dacă ajunse, gâfâind, căci apa multă ce-o 
băuse îi cam umflase pântecele, la porunca fratelui Cipolla 
se așeză în pragul bisericii și începu să sune de zor din 
clopoței. lar după ce norodul se adună cu mic cu mare, 
călugărul Cipolla, fără să-și deie seama că cineva îi 

umblase în lucruri, se apucă să predice și spuse vrute și 
nevrute ca să-și aducă apa la moară; iar când veni vremea 
s-arate pana arhanghelului, rosti dintâi cu multă evlavie un 
confiteor, pe urmă puse să-i aprindă două lumânări de seu 
și dând deoparte borangicul cu multă gingășie, după ce-și 
trase dintâi gluga, scoase cutia la lumină își, murmurând 
vreo două vorbe întru slăvirea cea de veci a moaștelor și a 
arhanghelului, deschise cutiuţa. Văzând-o plină de tăciuni, 
nu-l bănui de fel pe Guccio, căci îl știa ce-i poate capul și 
nici nu-l sudui că n-avusese grijă de lucrurile sale; ci prinse 
să se ocărască în gând pe sine însuși că tocma-n paza lui se 
aflase să-și lase lucrușoarele, când doar știa prea bine că-i 
lăsător, neascultător, uituc și hăbăuc. Totuși, făr' să 
roșească ori să pălească, își ridică obrazul și braţele la cer 
și zise cu glas tare ca să-l audă toată lumea: 

— O, slavă Tie Doamne, acum și-n vecii vecilor! 

Pe urmă, închizând cutia, se întoarse spre norod și 
prinse a cuvânta astfel: 

— Domni și doamne“, trebuie să știți că eu, în tinereţea 
mea, am fost trimis de stareţ departe, pe meleagurile unde 
răsare soarele, cu strașnică poruncă să caut până ce-oi da 
de drepturile Porcellanei*, care drepturi, deși, vorba aia, 
pot fi întărite cu peceţi fără să dai din buzunar, aduc totuși 
foloase mari, da' altora, nu, nouă. Așa că, așternându-mă la 
drum, precum ziceam, pornit-am din Veneţia și, luând-o pe 
la Borgo de Greci”! și de-acolo călare prin împărăţia Garbo 
și prin Baldaoca, am ajuns hăt până-n Parione, de unde ars 


49 Această primă parte a predicii este un amestec grotesc de prostii, 
de echivocuri ridicole și de minciuni sfruntate, spuse anume pentru a 
lua ochii mulţimii din biserică și pentru a pregăti atmosfera de 
evlavioasă incantaţie, în care călugărul trece - în partea a doua a 
predicii - la enumerarea burlescă a imaginarelor moaște (n. t.). 
50 Numele unui spital din Florenţa acelor vremi; aluzia e, ca multe 
altele, lipsită de orice sens (n. t.). 
51 Borgo de Greci, Garbo, Baldaoca, Parione, Sardinia, Sfântul 
Gheorghe sunt cartiere ale Florenței; călugărul abuzează și-și bate joc 
de ţărani, care nu cunoșteau Florenţa (n. t.). 

de sete, după mai multă vreme, am nimerit și la Sardinia. 
Dar ce să mai înșir degeaba ţară de ţară, loc de loc pe 
unde m-am călătorit? Ajunge să vă spun că după ce-am 
trecut strâmtoarea Sfântul Gheorghe, am nimerit în Truffia 
și-n Buffia, ţări înţesate de norod, da' de norod de neam; 
de unde am ajuns apoi drept în împărăţia Minciunilor și 
acolo am dat peste o mulţime de călugări de-ai noștri și de- 
ai altora, care toţi, de dragul Domnului, fugeau cu scârbă 
de poveri și nici că le păsa de truda celorlalţi când 
pricepeau că le mai poate pica și lor ceva, și-n loc de bani 
nu cheltuiau decât făgăduinţi de bine pe cealaltă lume și 
vorbe goale cu duiumul. De acolo am trecut pe urmă în 
ţara Abruzilor, pe unde bărbaţii și femeile umblă în târlici 
de lemn pe munţi și tocătura de cârnaţ o vâră în maţe de 
om; și-oleacă mai departe am dat peste un norod care-și 
purta vinul în traistă și pâinea-n băț; iară de-acolo am 
nimerit în munţii Bachilor, pe unde nu e râu să nu curgă la 
vale. Da' ce mai tura-vura; atâta am pribegit încoace și 
încolo, pân' ce-am ajuns de-a dreptul în India Pastinaca, pe 
unde, iaca, jur pe straiul care-l port, că am văzut zburând 
pe sus tot neamu-ntraripatelor*?, lucru de necrezut dacă 
nu-l vezi cu ochii tăi. Mi-e martor că nu mint un negustor 
de vază, Maso del Saggio, așa-i zicea, pe care l-am aflat 
acolo și care zdrobea nuci și vindea coji cu bucăţica. Ci 
fiindcă n-a fost chip să aflu ce căutam, cum de acolo mai 
departe calea mergea pe apă, întorcându-mă, am dat de 
locurile sfinte, pe unde vara pâinea rece te costă patru 
bani, iar aia caldă-i pe degeaba. Și acolo l-am găsit pe 
preacucernicul părinte Numănjuraterog, vrednic păstor de 
suflete și patriarh la Rusalim. Și dumnealui, de dragul 
hainei pe care pururi am purtat-o, sutana sfântului 
Antoniu, mi-a îngăduit să văd o groază de preasfinte 
moaște pe care le și avea acolo. Şi, Doamne, multe mai 


52 Pentru crearea echivocului, Boccaccio face uz de un joc de cuvinte, 
întrebuințând pentru întraripate cuvântul pennati, care în limba 
italiană mai însemnează și cosoare. (n. t.). 

erau! Atâtea, că de-aș vrea să vi le-nșir pe toate, aș număra 
trei zile-n șir și tot n-aș isprăvi. Da' totuși, ca să nu vă las 
cu buzele umflate, de câteva din ele barem și tot am să vă 
povestesc. Întâi și întâi mi-a arătat degetul Sfântului Duh, 
nevătămat și întreg, să juri că e aievea; pe urmă moţul 
îngerului ce i s-a arătat sfântului Francisc din Assisi; o 
unghie a heruvimilor; o coastă de-a lui Verbum caro; o 
bucăţică din veșmântul sfintei credinţe catolice; vreo două 
sau trei raze din steaua ce-au văzut-o magii la răsărit; o 
bărdăcuţă cu sudoare de-a sfântului Mihai când s-a bătut 
cu diavolul; falca morţii sfântului Lazăr și altele asemeni. 
Și, fiindcă eu de bunăvoie m-am apucat și i-am trecut în 
grai de rând câteva foi din Monte Morello și-o bună parte 
din Caprezio*, cărți după care el umbla de multă vreme, 
bătrânul m-a făcut părtaș la moaște și mi-a dat unul din 
dinţii sfintei cruci și într-o ulcică o fărâmă din sunetul de 
clopote din templul lui Solomon, pana arhanghelului Gavril 
de care vă spuneam, și unul din târlicii lui San Gherardo 
din Villamagna, pe care acuma nu de mult l-am dăruit la 
Florenţa lui Gherardo di Bonsi, care se arată cu mare 
credinţă la sfântul ăsta; ba pe deasupra mi-a mai dat și-o 
mână de tăciuni din cei pe care a fost prăjit sfântul 
Laurenţiu, mucenicul. Care lucruri, toate bine eu le-am 
adus cu mine, grijindu-le cu mare smerenie, și le am pe 


53 Moaştele enumerate sunt bineînţeles născociri ale călugărului; 
totuși ele puteau fi crezute de către țărănimea înapoiată și 
superstițioasă a acelor vremi și absurditatea lor nu mai pare chiar atât 
de exagerată, dacă ne gândim că în evul mediu în cele mai mari 
biserici din Europa erau venerate moaște ca „laptele Fecioarei, 
lacrima vărsată de Isus pe trupul sfântului Lazăr, o bucăţică de carne 
prăjită din trupul sfântului Laurenţiu sau chiar pene ale arhanghelilor 
Gavril și Mihail” (Arturo Graf, Fu superstizioso Boccaccio? în Miti, 
superstizioni e leggende, Torino, Loescher, 1893, vol. II, p. 185) (n. t.). 
54 Monte Morello este o localitate. Denumirea este întrebuințată fără 
de sens şi legătură, numai pentru a face impresie asupra 
ascultătorilor. Caprezio pare a fi o născocire a lui Boccaccio, deși după 
unii comentatori autorul face aluzie la titlul unei cărți ridicole care 
circula în evul mediu și căreia i se zicea Capreccio sau Caprona (n. t.). 

toate. E drept că stareţul dintâi nu m-a învoit să le arăt, 
până ce nu s-a încredinţat că-s moaște adevărate. Da' 
fiindcă acu, pe urma unor minuni înfăptuite de ele și pe 
urma unor răvașe ce-a primit din partea patriarhului, a 
dobândit încredințare că sunt adevărate, m-a încuviinţat să 
le arăt; iar eu, ce nu cutez să le dau altora în grijă, le port 
mereu asupra mea. Și pana arhanghelului Gavril, ca nu 
cumva să mi se strice, o ţin într-o cutie, iar tăciunii pe care 
a fost ars sfântul Laurenţiu într-alta; și aste două cutiuţe 
seamănă așa de tare, încât de multe ori mi s-a-ntâmplat s-o 
iau pe una în locul celeilalte; și-așa am păţit și astăzi. 
Crezând că iau cutia cu pana, am luat în schimb pe aceea 
cu cărbunii. Dar, după socotința mea, eu cred că asta nu-i 
greșeală, ci e de bună seamă voința Tatălui ceresc, care 
mi-a pus cu dinadins cutia cu tăciuni în mână, căci tocmai 
adineauri mi-am amintit că de azi în două zile e sfântul 
Laurenţiu. De aceea, vrând cerescul Tată ca eu - cu acești 
tăciuni care l-au ars pe sfânt - s-aprind și mai vârtos în 
sufletele voastre credința către Dânsul, m-a îndemnat să 
iau nu pana, ci tocmai acești tăciuni, care-au fost stinși cu 
sângele ce-a curs din trupu-acela sfânt. Drept care, fiilor, 
dintâi vă scoateţi glugile din cap și apropiaţi-vă apoi cu 
inima smerită ca să-i vedeţi pe ei. Și încă mai aflaţi c-acela 
care-i însemnat cu unul din tăciunii ăștia cu semnul sfintei 
cruci tot anul poate fi pe pace, că n-are să-l atingă focul 
fără ca el să simtă. 

Și zicând astfel, după ce dintâi cântă un imn de slavă în 
cinstea sfântului Laurenţiu, deschise cutiuţa și arătă 
cărbunii. Pe care, după ce mulţimea cea proastă îi privi cu 
gurile căscate și cu smerenie multă, tot omul se îmbulzi în 
jurul fratelui Cipolla și, dând pomeni mai grase decât erau 
deprinși a da, fieștecare se ruga să fie și el însemnat c-o 
bucăţică de tăciune. Drept care cuviosul, umplându-și 
pumnul de tăciuni, prinse a-i mânji cu niște cruci, cât toate 
zilele de mari pe cămeșoaiele lor albe, pe scurte și 
broboadele cumetrelor, zicând că pe cât scad tocindu-se 

de-atâtea cruci, pe-atâta cresc iarăși la loc în cutiuţa lor, 
precum se încredințase el, cu ochii lui, de atâtea ori. Şi 
într-acest chip, nu făr' de mare câștig pentru Sfinţia-sa, 
după ce-i însemnă pe toţi ţăranii din Certaldo cu semnul 
sfintei cruci cu atare șiretlic îi păcăli el pe flăcăii care, 
furându-i pana, crezuseră că-i joacă un renghi. lar dânșii, 
care se aflau de față, când auziră cum o întoarce 
preacuviosul din condei și cum o ia pe departe și cu ce 
vorbe ticluite, se prăpădiră de râs, mai-mai să-și strâmbe 
fălcile. Și după ce plecă norodul, ducându-se la el, cu mare 
haz îi povestiră tot ce făcuseră și apoi îi înapoiară pana, de 
care în anul următor călugărul Cipolla se folosi cu același 
câștig pentru domnia-sa cu care se slujise și de cărbuni în 
ziua aceea. 


Povestea aceasta le plăcu și-i desfată din cale-afară pe 
toţi cei ce se aflau de faţă și multă vreme râseră în hohote 
pe seama fratelui Cipolla și mai ales pe seama călătoriei lui 
și-a moaștelor văzute și aduse de pe acolo. Iar când văzu 
regina că istorioara se sfârșise și așijderi și domnia ei, se 
ridică în picioare și, luându-și de pe cap cununa, i-o așeză 
râzând lui Dioneo și-i zise: 

— E vremea, Dioneo, să simţi și tu ce va să zică să 
cârmuiești peste femei; fii rege dar și încearcă să ne 
conduci astfel încât să ne putem mândri la urmă cu domnia 
ta. 

Dioneo primi cununa și-i răspunse râzând: 

— Regi socotesc c-aţi mai văzut de multe ori zic regi de 
șah - și chiar mai buni ca mine; dar sunt încredinţat că, 
dacă îmi veţi da ascultare ca unui rege adevărat, voi izbuti 
să vă desfăt cu lucruri făr' de care nicio petrecere nu e 
desăvârșită întru totul. Dar să lăsăm deoparte asta; am să 
domnesc cum am să pot. 

Și, după obicei, chemându-și credincerul, îi porunci cu 
rânduială tot ce trebuia să facă de-a lungul stăpânirii lui și 
apoi grăi precum urmează: 

— Vrednice doamne, de atâtea ori am povestit despre 
strădaniile omenești și despre fel de fel de întâmplări, 
încât, dacă mai adineauri n-ar fi venit Licisca - din ale cărei 
vorbe am izbutit să-mi aflu subiect poveștilor de mâine - 
mi-e teamă că m-aș fi căznit cam multișor căutând cam 
despre ce-am putea vorbi. Ea, după cum aţi auzit, spunea 
că nu cunoaște vecină măritată care să fi purces fecioară la 
măritiș și că așijderi știe prea bine ce mai șotii și ce mai 
păcăleli le trag nevestele bărbaţilor. Acu, de măritiș și 
feciorie nu mă leg, că-s lucruri prea copilărești; dar despre 
celelalte socot c-ar fi plăcut să stăm de vorbă. De aceea (de 
vreme ce Licisca ne-a dat acest prilej) doresc ca mâine să 
vorbim despre păcălelile pe care nevestele, ori că erau 
îndrăgostite ori ca să scape de bucluc, le-au tras 
bărbaţilor, cu știința ori fără știința lor. 

Cum însă unora din doamne li se păru că nu se cade și 
nici nu le-ar sta bine să povestească atare lucruri, îl rugară 
pe Dioneo să-și schimbe hotărârea. Dar dânsul le răspunse: 

— Doamnele mele, îmi dau seama la fel de bine ca și voi 
de ceea ce vă cer, dar ce-aţi dori să-mi dovediţi nu-i chip să 
mă împiedice de la această hotărâre; căci, dacă stau să mă 
gândesc, trăim atare vremuri, că orice lucru-i slobod să fie 
povestit, dacă atât bărbaţii, cât și femeile au grijă să nu se 
poarte necinstit. Oare nu știți că de pe urma molimei care 
bântuie, judecătorii au părăsit lăcașurile de judeţ? Că 
legile divine și omenești au amuţit? Că fiecărui om îi este 
îngăduit să facă orice, numai să scape cu viaţă? De aceea, 
dacă povestind vă mai călcaţi oleacă pe cinstea 
dumneavoastră, și nu pentru a greși cu fapta, ci doar 
pentru a petrece cu vorba, nu văd, zău, cu ce temei ar 
îndrăzni să vă învinovăţească lumea. Și-apoi tovărășia 
noastră din prima zi și până acuma s-a dovedit pe cât se 
poate de înțeleaptă și cinstită, iar cele povestite aicea n-au 
întinat-o cu nimic și nici de-acu înainte, cu ajutorul 
Domnului, n-au s-o întineze. Cum adică? Nu știe oare toată 
lumea că vă păziţi cu dinţii cinstea? Cinstea pe care nici 


559 


măcar frica de moarte n-ar fi în stare să v-o știrbească, 
necum niște povești de șagă. Și, ca să vă spun drept, cine- 
ar afla că vă codiţi la atare fleacuri ar bănui că vă simțţiţi 
cu musca pe căciulă și că de aceea nu vă place să povestiţi 
de ele. Unde mai puneţi că mi-aţi face și mie o mare cinste, 
dacă - după ce-am fost ascultător și m-am învrednicit să fiu 
ales drept rege - mi-aţi da legea pe mână și nu v-aţi mai 
împotrivi poruncilor date de mine. Lăsaţi deci teama la o 
parte, căci nu e vrednică de voi și hai gândiţi-vă mai bine 
ce snoave mai frumoase aţi ști să povestiţi. 

Când doamnele auziră acestea, răspunseră că-s gata să-i 
facă voia întru totul, drept care Dioneo, nemaiavând ce 
zice, încuviinţă pe toată lumea să-și treacă vremea după 
plac până la ceasul cinei. Or, soarele fiind încă sus, căci nu 
se întinsese nimeni la vorbă în ziua aceea, Elisa, văzând că 
Dioneo cu ceilalţi tineri dimpreună se apucaseră de table, 
își chemă deoparte tovarășele și le spuse: 

— De când suntem aici mă tot gândesc cu drag c-am să 
vă duc o dată aicea aproape, într-o vale, căreia îi zice 
Vâlceaua Doamnelor și pe unde nu cred c-aţi mai fost; dar 
n-am găsit nicicând prilej, căci niciodată n-am ajuns să 
isprăvim cu povestitul așa de repede ca azi. De aceea, dacă 
vreţi să mergeţi, nu mă-ndoiesc c-o dată ajunse veţi fi 
nespus de mulțumite de ceea ce-aţi făcut. 

Doamnele se învoiră iute și luând cu ele o slujnică, fără 
să spuie tinerelor că au de gând să plece, se așternură 
drumului; și, după ce umblară ca la vreo poștă, nu mai 
mult, pe-o cărăruie îngustă ce mărginea de-o lăture un râu 
cu ape limpezi, pătrunseră în vâlceaua aceea, așa 
dezmierdătoare și-așa de plină de încântare - la vremea 
aceea mai ales, când zăpușeala era-n toi - cum nu și-o 
poate închipui o minte omenească. Căci, după cum mi-a 
spus pe urmă una din doamne, întinsul văii era așa rotund, 
de parcă-ar fi fost tras cu arcul, deși nu mâna omului, ci 
însăși firea îl făurise; vâlceaua măsura în jur ca la vreo 
jumătate leghe și era înconjurată de șase măguri nu prea 

înalte, pe vârful cărora vedeai la rând, pe fiecare, câte-un 
palat micuţ în formă de castel. Iar coasta delușoarelor 
aluneca la vale la fel de lin precum scoboară în teatre 
treptele din vii și până jos la cea din urmă, strângându-și 
mereu cercul. Coastele de miazăzi erau așa de pline de vii, 
măslini, migdali, cireși, smochini și alte zeci de soiuri de 
arbori roditori, că nicio palmă de pământ nu rămăsese 
nelucrată. Cât despre celelalte coaste, care erau întoarse 
cu faţa către apus, erau împovărate de crânguri de stejari 
puieţi, de frasini și alți copaci, toţi înverziţi și drepţi 
precum e lumânarea. Valea, în care nu puteai pătrunde pe 
altă cărăruie decât pe aceea străbătută de doamne, era 
plină la rândul ei de brazi, de chiparoși, de lauri și de vreo 
câţiva pini așa de mândru așezați și bine rânduiţi, de parcă 
cine știe ce mână de maestru i-ar fi sădit acolo; și printre 
ei, când soarele era în crucea amiezii, mai pătrundea ici- 
colo câte-un mănunchi de raze, ce luminau ţârăna unde se 
așternuse o iarbă deasă și măruntă, plină de flori 
împurpurate. Apoi, un alt prilej de nu mai mică desfătare 
era un pârâiaș care curgea pe-o vale săpată între două 
măguri, rostogolindu-se săltat peste pietrișul albiei c-un 
susur dulce ca un cântec și de departe, cum stropea, ploaia 
de picuri luminoși părea că-i argint viu ţâșnit de cine știe 
unde. Pe urmă, ajungând în cale, își aduna prisosul de ape 
într-un jgheab frumos și, alergând grăbit spre mijlocul 
câmpiei, săpa într-însa un iaz, așa cum sapă uneori și 
oamenii în grădină, când vor să crească pești. Și era iazu- 
acela nu mai adânc de-un stat de om cam până pe la piept 
și înăuntru apele-i erau așa curate și-așa de limpezi, de 
vedeai la fund pietrișul mărunţit, pe care, de-ar fi fost să n- 
aibă cineva de lucru, ar fi putut să-l numere piatră de 
piatră, tot. Şi, dacă te uitai în lac, nu-i străvedeai doar 
fundul, ci așijderi și-o mulţime de pești care umblau 
încoace și încolo, mai mare dragul și mirarea să te tot uiţi 
la ei. În jurul lui, vâlceaua îl ocolea de pretutindeni și 
malurile ei erau cu atâta mai frumoase, cu cât mai mult se 

împărtășeau din umezeala lui. lar apa care îi prisosea se 
aduna într-un alt jgheab și, prefirându-se la vale, spre șes, 
lăsa în urmă dumbrava minunată. 

Sosind dar tinerele doamne în colțișorul acela, după ce 
pretutindeni își preumblară ochii și foarte lăudară locul, de 
îndată ce zăriră iazul ferit de ochi iscoditori, cum era tare 
cald afară, se hotărâră să se scalde. De aceea, poruncindu- 
i slujnicei să șadă pe drumul ce ducea spre lac, ca să 
pândească de se arată vreun om și să le dea de știre, se 
dezbrăcară câteși șapte și se afundară în apă, ce nu 
altminteri ascundea trupul lor alb ca neaua decum ascunde 
străvezimea cristalului un trandafir împurpurat ca sângele. 
Și, fiindcă apa lacului nu-și tulburase limpezimea când 
doamnele intrară într-însa, ele porniră a fugări încoace și 
încolo peștii, care nu prea aveau cum să se ascundă, vrând 
să-i prindă cu mâna. După ce zburdară într-acest chip o 
vreme și prinseră și câţiva pești, ieșind din iaz se 
îmbrăcară și neaflând alte cuvinte să laude locul și mai 
mult decât îl lăudaseră, văzând că-i vremea să se întoarcă, 
porniră înapoi spre casă cu pas domol, vorbind mereu de 
frumuseţile vâlcelei. Și, fiindcă ajunseră înapoi destul de 
timpuriu, îi găsiră pe cei trei tineri tot la table, așa cum îi 
lăsaseră. Pampinea le spuse râzând: 

— Să știți că azi v-am tras pe sfoară! 

— Şi cum așa? întrebă Dioneo. Aţi trecut de-a dreptul la 
fapte? Dintâi e fapta și-apoi vorba? 

La care Pampinea zise: 

— Așa, stăpâne, așa. 

Şi-i povesti pe larg de unde anume se întorceau, cum era 
locul acela, cât de departe se afla și ce făcuseră acolo. 
Regele, auzind cât de frumoasă e vâlceaua și vrând și el s-o 
vadă, ceru degrabă cina. Și după ce mâncară cu multă 
poftă toţi, tinerii, luându-și slujitorii și părăsindu-le pe 
doamne, se duseră și ei pe vale; și cercetând-o cu 
amănuntul - ca unii ce-o vedeau pentru întâia oară - găsiră 
că nu-i alta să-i semene pe tot cuprinsul pământului acesta. 

lar după ce se îmbăiară, se îmbrăcară iute și se întoarseră 
acasă, căci începea să se însereze. Acolo, aflându-le pe 
doamne dansând la cântecul Fiammettei, se prinseră și ei 
în horă și, după ce sfârșiră dansul, se apucară să 
vorbească despre Vâlceaua Doamnelor și nu mai conteniră 
până târziu cu laudele. Drept care regele, văzând că-i 
fermecase valea aceea, puse să-i cheme slujitorul și 
porunci ca a doua zi să rânduiască masa acolo și să mai 
aducă și vreun pat, ca cei care ar fi vrut să poată să se 
odihnească sau chiar să doarmă după masă. Apoi, cerând 
să fie aduse sfeșnice, vin și dulciuri, după ce mai gustară 
oleacă, dădu poruncă tuturor să se gătească pentru dans. 
Și, fiindcă Pamfilo, ascultându-l, prinsese a încinge jocul, 
regele se întoarse către Elisa și-i spuse plin de curtenie: 

— Frumoaso, tu mi-ai făcut azi cinstea coroanei și la 
rândul meu am să-ţi fac cinstea unui cântec; de aceea 
cântă unul, care ţi-o fi mai drag. 

Elisa îi răspunse zâmbind că îl ascultă cu dragă inimă și 
începu cu dulce glas, așa precum urmează: 


Iubire, de-o fi să-ți mai scap din gheare, 
Nu-mi vine-a crede c-altădată 
Ușor am să cad prinsă-n lat sau fiare. 


Copilă, pătruns-am în jocul tău; crunt, 
Crezându-l liman de veșnică pace, 

Și armele toate le-am pus la pământ, 
Cum cel cu deplină încredere face. 

Dar tu, despot rău, pizmaș pe noroace, 
Pe mine-ai sărit de îndată, 

Cu brate de fier m-ai strâns în prinsoare. 


Pe urmă în lanțuri pe veci cetluită, 
Plânsă de lacrimi, de chin și durere, 
Celui prin care mi-e moartea sortită 
Prinsă m-ai dat și mă are-n putere; 

E atâta de aspră-a stăpânului vrere, 
Că plânsul și jalea mea toată 
Nicicând n-au aflat la el îndurare. 


Rugările mele vântul le duce, 

Nimica n-aude, nimica n-ascultă, 
Chinu-mi sporește, viața mi-e cruce 

Și moartea încă tot mă-nspăimântă. 
Te-ndură, stăpână, de mine cea frântă, 
Puterea în locu-mi ți-arată, 

Dă-mi-l legat în a ta-ncătușare. 


De nu, fii bună măcar și dezleagă 
Strânsoarea nădejdii ce roabă mă ține. 
Te-ndură, stăpână temută și dragă! 

De ruga mi-o asculti, credință e-n mine 
Bujori fericirea-n obraji să-mi anine 
Si-atuncea, de chinuri scăpată, 

Mi-oi prinde în plete roșie floare. 


Elisa își isprăvi cântarea cu un suspin amar, dar - deși cu 
toții se mirară de cuvintele ei nimeni din cei de faţă nu 
pricepu ce pricină îi smulge atâta tânguire. Ci regele, care 
era cu chef în seara aceea, puse să-l cheme pe Tindaro și-i 
porunci să-și sune cimpoiul, la al cărui sunet, după 
porunca lui, jucară multă vreme. Și abia într-un târziu, 
văzând că noaptea-i pe trecute, îi îndemnă pe toţi să 
meargă la culcare. 

ZIUA A ȘAPTEA 
DIONEO 

Sfârșește cea de a șasea zi a Decameronului și începe 
cea de a șaptea, în care, sub sceptrul lui Dioneo, se 
vorbește despre păcălelile pe care nevestele, ori că 
erau îndrăgostite, ori ca să scape de bucluc, le-au tras 
bărbaţilor, cu știința sau fără știința acestora. 


Toate stelele pieriseră spre răsărit, afară de una 
singură, căreia îi zicem luceafărul de dimineaţă și care 
încă strălucea în zarea luminoasă, când slujitorul regelui, 
sculându-se porni cu încărcătura de merinde și cu toate 
cele trebuincioase către Vâlceaua Doamnelor, ca să 
gătească acolo totul după porunca și dorinţa stăpânului. 
Apoi, nu după multă vreme, regele se sculă și el, trezit de 
zarva slugilor și-a dobitoacelor, și puse să-i scoale și pe 


ceilalţi tineri cu doamnele împreună. Soarele nu apucase 
încă să strălucească bine, când ei se și așternură la drum; 
și parcă niciodată nu auziseră cântând privighetorile și 
toate celelalte păsări cu atâta voioșie ca în dimineaţa 
aceea; însoţiţi deci de cântecul lor, ajunseră până la 
Vâlceaua Doamnelor, unde fură întâmpinați de alte mii de 
păsărele, de parcă toată valea se bucura de oaspeţi. Pe 
urmă, înconjurând-o și cercetând-o iarăși toată, li se păru 
și mai frumoasă decât fusese în ajun, căci ceasul îi sporea 
și farmecul și frumuseţea. lar după ce-și potoliră foamea 
cu dulciuri și cu vin de soi, începură să cânte de parcă-ar fi 
dorit să nu fie întrecuţi de păsări; valea răsuna și-i îngâna 
cu același viers în care păsările toate se amestecau cu 
dulce glas, de teamă ca nu cumva să fie ele cele învinse. Și 
către ora prânzului, după ce așternură mesele în preajma 
iazului, sub lauri înfrunziţi și alte soiuri de copaci de toată 
frumuseţea, la porunca regelui, se așezară să mănânce; și 
în vreme ce mâncau, vedeau în apă peștii înotând în 
pâlcuri dese, priveliște ce-i îndemna nu numai să se uite, 
dar uneori îi și îmbia la gânduri și la vorbă. lar când 
sfârșiră prânzul și fură ridicate bucatele și mesele, se 
apucară iar să cânte, și mai voioși ca înainte. Apoi, cum pe 
cuprinsul îngust al văii ici și colo fuseseră așezate paturi 
de care sluga cea isteaţă se îngrijise să fie împrejmuite cu 
perdele și acoperite cu poloage din ţesături subţiri de aţă, 
cu învoirea regelui, cei dornici de odihnă putură să se 
culce în voie, iar ceilalţi să petreacă după obiceiul rânduit. 
Pe urmă însă, după ce se sculară cu toţii, cum era vremea 
să se apuce din nou de povestit, punând să se aștearnă 
covoare peste iarbă, nu prea departe de ungherul unde 
mâncaseră de amiaz, după dorinţa regelui se așezară lângă 
lac, iar el îi porunci Emiliei să înceapă a povesti. Drept 
care ea, voioasă, prinse a grăi zâmbind: 


568 


POVESTEA ÎNTÂI 


Gianni Lotteringhi aude peste noapte că-i bate cineva 
la ușă și-o scoală pe nevastă-sa; femeia îi dă a crede că- 
i vorba de-o stafie; se apucă amândoi să spună o 
rugăciune, ca să-i descânte arătării, și bocănitul 
contenește. 


— De ti-ar fi fost pe plac, stăpâne, eu tare aș fi dorit să 
înceapă a vorbi altcineva, nu tocmai eu, despre un subiect 
așa frumos ca cel sortit zilei de azi dar, de vrei cu dinadins 
ca prin povestea mea să dau o pildă celorlalţi, mă supun cu 
dragă inimă. Mă voi căzni dar, prea iubite doamne, să vă 
povestesc o istorioară care să vă fie de folos în viitor; căci, 
dacă sunteţi și dumneavoastră la fel de fricoase ca mine, 
mai ales când este vorba de stafii, de care noi, cu toatele, 
ne temem deopotrivă - deși, mi-e martor Dumnezeu, habar 
n-am ce pot fi și încă n-am găsit pe cineva să știe - atunci, 
luând bine seama la istorioara mea, veţi putea învăţa dintr- 
însa o rugăciune sfântă și foarte de folos, cu ajutorul căreia 
să alungaţi stafiile, de-o fi să vi se arate. 

Trăia pe vremuri la Florenţa, în mahalaua San 
Brancazio, un meșter iscusit în dărăcitul linii, pe nume 
Gianni Lotteringhi, om norocos în meseria lui, dar cam 
lipsit de înţelepciune când era vorba de alte treburi, fapt 
pentru care - cum se întâmpla să fie numit deseori 
căpetenie a Laudesilor de la Santa Maria Novella, pe care 
avea îndatorința de a-i supraveghea la adunările lor, și 

cum primea destul de des și alte slujbe mărunţele de 
același soi - își închipuia, fiind cam sărac cu duhul, că-i 
cine știe cine; dar toate acestea i se întâmplau deoarece, 
ca om avut, poftea adesea pe călugări la câte o masă bună. 
lar dumnealor, cum se alegeau destul de des care c-o 
pereche de ciorapi, care c-o glugă ori c-o sutană, îl învățau 
tot soiul de rugăciuni folositoare, îi dădeau Tatăl Nostru 
tălmăcit din latinește în grai de rând Cântarea sfântului 
Alexe, Jelania sfântului Bernardo, Imnul de slavă al 
Matildei și alte fleacuri ca acestea, la care el ţinea grozav 
și le păstra cu mare grijă pentru mântuirea sufletului său. 
Acu, avea meșterul nostru o frumuseţe de nevastă, 
isteaţă foc și înţeleaptă, pe nume monna Tessa, copila unui 
oarecare Mannuccio de la Cuculia. Femeia, care știa prea 
bine câte parale face bărbatul ei, fiind îndrăgostită de 
Federigo di Neri Pegolotti, un tinerel frumos și proaspăt, 
îndrăgostit și el de dânsa, puse la cale c-o slujnică de-a ei 
ca tânărul să vie să stea de vorbă împreună la Camerata, 
pe-o moșie tare frumoasă de-a lui Gianni, unde ședea ea în 
timpul verii și unde mai venea și bărbatul din când în când 
la cină și, după ce ședea o noapte, a doua zi de dimineaţă 
se întorcea la meserie și la confrații întru Domnul. 
Federigo, care aștepta ca pe tăciuni să se întâlnească cu 
femeia, la ziua sortită se duse la moșie și, fiindcă în seara 
aceea bărbatul nu veni, cină și se culcă cu doamna în tihnă 
și cu mare plăcere pentru amândoi; iar peste noapte, 
dânsa, în timp ce-i sta în braţe, îl învăţă nu mai puţin de 
șase imnuri de mărire pe care le știa de la bărbatul ei. Dar 
cum nici ea, nici Federigo nu înțelegeau ca noaptea aceea, 
care fusese cea dintâi, să fie și cea de pe urmă - pentru ca 
slujnica să n-aibă a merge de fiecare dată să-l înștiințeze 
când să vie - căzură la învoială să facă după cum urmează: 
în fiecare zi când Federigo s-ar fi dus sau s-ar fi întors de 
pe-o moșie a lui, ce se afla puţin mai sus de-a doamnei, să 
ia aminte la o vie care era în preajma casei unde locuia 
femeia și-n care pe un par de viţă ar fi văzut înfiptă o 

țeastă de măgar; dacă ţeasta ar fi stat cu botul spre 
Florenţa, atunci în noaptea aceea să vie negreșit la dânsa 
și, dacă s-ar fi întâmplat să afle ușa închisă, să bată de trei 
ori încet și dânsa i-ar fi descuiat; iar de-ar fi fost să vadă că 
țeasta stă cu botul spre Fiesole, să nu mai vie, fiind semn 
că-i Gianni acasă. 

Acu, urmând această cale, cei doi se întâlniră și nu 
numai o dată. Dar într-un rând, când Federigo trebuia să 
vie să cineze cu monna Tessa dimpreună, drept care dânsa 
pregătise din vreme doi claponi de soi, se întâmplă ca 
Gianni, care în seara aceea n-ar fi trebuit să vie, să pice pe 
înnoptate; femeia, tare cătrănită, mâncă cu el niște carne 
sărată, pusă anume să fiarbă la o parte, și-i porunci 
slujnicei să ia claponii și să-i puie într-un șervet curat, să ia 
și ouă proaspete și un clondiraș de vin din cela bun și să le 
ducă pe toate în grădină - unde puteai ajunge fără să treci 
prin casă și unde dânsa uneori cina cu Federigo - 
spunându-i să le așeze jos, lângă tulpina unui piersic ce se 
afla acolo, de-o latură a livezii. Dar, de înciudată ce era, 
nu-și aminti să-i spună fetei să steie spre a-l aștepta pe 
Federigo și a-i spune că Gianni era acasă, așa ca el să-și ia 
merindea. 

După ce cinară, monna Tessa cu Gianni se culcară și 
slujnica de asemeni. Nu după multă vreme însă, ibovnicul 
venind, bătu încet la ușa care era așa de aproape de odaie, 
încât Gianni auzi numaidecât bătaia și monna Tessa de 
asemeni, dar, ca să nu-i dea omului vreo pricină de 
bănuială, femeia se făcu că doarme. Federigo, după ce 
aşteptă niţel, bătu a doua oară; Gianni, mirat, își zgâlţâi 
ușor nevasta și-i zise: 

— Tesso, auzi? Pare că bate cineva la ușă. 

Dar femeia, care auzise ciocănitul mai bine decât dânsul, 
se prefăcu a se trezi din somn și zise: 

— Ce-i? Ce spui? 

— Spun, răspunse Gianni, că parcă bate cineva la ușă. 

Femeia zise atunci: 

— Ai auzit că bate? Vai, Gianni dragă, nu știi ce-i? E o 
stafie; o stafie de care-n nopţile astea mi-a fost așa de 
teamă, încât de îndată ce-o auzeam îmi și vâram capul sub 
perini și până dimineaţa nu-l mai scoteam de-acolo. 

La care Gianni îi răspunse: 

— Dacă-i așa, n-ai teamă, că eu chiar mai-nainte, când 
ne-am culcat, am spus Te lucis și Intemerata și alte sfinte 
rugăciuni; ba am blagoslovit și patul din colţ în colţ în 
numele Tatălui, al Fiului și-al Sfântului Duh. N-avem de ce 
ne teme deci; că orișice putere ar fi să aibă arătarea, tot nu 
ne poate vătăma. 

Femeia însă, de teamă ca nu cumva ibovnicul s-o 
bănuiască de ceva, se hotări fără de alta să-l facă a pricepe 
că Gianni era acasă. Şi-i zise bărbăţelului: 

— Tu n-ai decât să-ndrugi la rugăciuni cât vrei; dar, eu 
din partea mea nu m-oi simţi la adăpost și mântuită de 
stafie decât după ce-am să-i descânt cu tine dimpreună, 
acum că ești și tu acasă. 

Gianni întrebă: 

— Cum să-i descânţi? 

— Las! că-ai să vezi, răspunse dânsa; mai deunăzi când 
m-am dus la Fiesole la spovedanie și la iertare de păcate, o 
sihastră de pe-acolo - una din alea care sunt femei cum nu 
se poate mai sfinte-n lumea asta - văzându-mă așa fricoasă, 
m-a învăţat să spun o sfântă rugăciune de foarte mult folos 
la asemenea împrejurări; și mi-a mai spus c-o încercase 
chiar ea în mai multe rânduri, până ce nu se despărţise de 
lume, și că-ntotdeauna i-a fost de mare ajutor. Da' 
Dumnezeu mă știe că n-aș fi cutezat nicicând s-o-ncerc de 
una singură; acu însă, că ești aici, hai și i-om descânta 
împreună. 

Bărbatul se învoi bun bucuros; drept care, sculându-se 
amândoi, se duseră tiptil-tiptil până la ușa unde ibovnicul 
aștepta cuprins de bănuieli. Și, o dată ajunși acolo, femeia 
zise către Gianni: 

— Tu, când ţi-oi spune eu, să scuipi. 

Și Gianni zise: 

— Bine. 

Atunci nevasta începu descântecul și zise: 

— Stafie, stafie, ce umbli noaptea unde apuci, cu coada-n 
sus cum ai venit, așa să mi te duci: te du-n grădină, caută-n 
poale piersicul cel mare și-ai să-l găsești uns cu unsoare și 
găinaţi o sută de la găina mea; bea din clondir, te du apoi, 
și nu mi te lega de noi. 

Și astfel zicând, făcu: 

— Acuma scuipă, Gianni! 

Și Gianni numaidecât scuipă. 

Federigo, care auzea de după ușă tot ce vorbeau ei 
înăuntru și care acum se liniștise, căci nu-și mai bănuia 
iubita, deși era posomorât, avea un chef de râs, că de abia 
se stăpânea să nu pufnească în hohote; iar când bărbatul 
fu să scuipe, șopti: 

— Scuipa-ţi-ai dinţii! 

După ce-i descântă stafiei de trei ori în același chip, 
femeia se întoarse cu Gianni al ei în pat. lar Federigo, 
bietul, care, crezând c-o să mănânce cu dânsa, nu cinase, 
înţelegându-i bine vorba, se duse în grădină și, aflând la 
poala piersicului cei doi claponi, vinul și ouăle, le luă și se 
întoarse acasă unde mâncă în tihnă. Pe urmă, întâlnindu-se 
și în alte rânduri cu femeia, făcură amândoi mare haz de 
ce descântec născocise ea. 

Acu, e adevărat că după spusa unora, femeia totuși ar fi 
întors ţeasta măgarului cu botul spre Fiesole; dar zisese că 
un plugar care trecea prin vie lovise ţeasta cu o bâtă și ea, 
învârtindu-se pe par, rămăsese întoarsă spre Florenţa; 
drept care Federigo, crezând că-i așteptat, veni, și atunci 
femeia îi potrivi descântecul precum urmează: 

— Stafie, stafie, te du cu Dumnezeu, că ţeasta n-am 
întors-o eu, ci altu, bată-l Dumnezeu, și mi-s aici cu Gianni- 
al meu. 

Iar tânărul plecând, se zice că în seara aceea ar fi rămas 
fără adăpost, ba pe deasupra și flămând. Dar o vecină a 

mea, o femeie foarte bătrână, mi-a spus că, după câte a 
auzit pe vremea când era copilă, femeia s-ar fi folosit de 
amândouă descântecele; dar că de acesta de la urmă nu ca 
să-l păcălească pe Gianni Lotteringhi, ci pe un oarecare 
Gianni di Nello după nume, care ședea pe lângă Porta San 
Pietro și era și el, ca și bărbatul doamnei, un mare nătărău. 
Așa că, dragi prietene, alegeţi după placul vostru care 
descântec vreţi sau poate chiar pe amândouă. Căci, după 
cum aţi auzit, sunt încercate și unul și celălalt și ascund 
puteri nebănuite întru asemenea împrejurări: de aceea 
învăţațţi-le și poate, cine știe, or să vă prindă bine. 

POVESTEA A DOUA 


Peronella, prinzând de veste că omul ei se întoarce 
acasă, își ascunde ibovnicul într-un butoi; aflând de la 
bărbat că tocmai îl vânduse, îi spune că înaintea lui și 
ea îl vânduse unuia, care intrase în el să vază dacă e 
bun. Ibovnicul iese din el, îl pune pe bărbat să curețe 
butoiul și apoi și-l duce acasă. 


Povestea Emiliei fu ascultată cu hohote de râs și 
rugăciunea fu socotită drept sfântă și folositoare; apoi, 
după ce povestea se sfârși, regele îi porunci lui Filostrato 
să spună mai departe, și dânsul începu: 

— Prea iubitoare doamne, atâtea păcăleli vă trag vouă 
bărbaţii și mai cu seamă soţii, încât atunci când se 
întâmplă ca vreuna dintre voi să-și păcălească și ea omul, 
nu numai c-ar trebui să fiți prea bucuroase de-o asemenea 
întâmplare, ca și de faptul că o știți sau că v-o spune 
cineva, dar ar trebui s-o trâmbiţaţi voi înșivă peste tot 
locul, astfel încât bărbaţii să ia aminte bine că, dacă ei știu 
să vă înșele, nici voi nu vă lăsaţi cu nimica mai prejos. Un 
lucru ca acesta numai foloase v-ar aduce; căci, dacă omul 
știe că altul nu se lasă, n-are nici dânsul îndrăzneală să-l 
înșele cu una cu două. Or, dacă e așa, cine ar putea să nu 
creadă că cele ce vom spune azi în legătură cu aceasta, 
ajungând la urechea bărbaţilor, nu le-ar slujii drept frâu în 
pofta lor de a vă înșela, când ar vedea că voi, numai să 
vreţi, și-aţi fi în stare să-i înșelaţi oricând? De aceea am de 

gând să vă arăt acum ce-a născocit o tânără - deși de neam 
destul de prost - ca să-și înșele bărbăţelul și ca să scape de 
belea. 

Nu demult, la Napoli, un nevoiaș se însură c-o tânără 
frumoasă și drăgălașă, zisă pe nume Peronella, și amândoi, 
el ca zidar cu meșteșugul lui și ea torcând, își câștigau cu 
anevoie viaţa și-o înnodau și ei de azi pe mâine, cum 
puteau. 

Acu, se nimeri odată ca un holtei din ăștia tineri cu 
slăbiciune la femei - văzând-o într-o bună zi pe Peronella 
noastră și tare mult plăcând-o - să mi se îndrăgostească de 
ea și pân' la urmă, tot stând de capul ei, s-ajungă și la 
prietenie. Şi ca să poată după plac să se întâlnească unul 
cu altul, căzură la învoială să facă după cum urmează: în 
fiecare dimineaţă, la ceasul când bărbatul pornea cu 
noaptea în cap la lucru ori ca să caute de lucru, tânărul să 
se ascundă pe undeva pe aproape, așa încât să-l vază; și 
cât ce-ar fi văzut că pleacă - cum mahalaua unde sta 
femeia și căreia i se zicea Avorio era de obicei pustie - să 
intre înăuntru în casă. Zis și făcut; într-acest chip se 
întâlniră nu o dată. Dar într-o zi de dimineaţă, plecând 
omul de acasă și tânărul, Giannello Strignario după nume, 
intrând degrabă înăuntru, se întâmplă nu după mult ca, în 
timp ce el sta cu Peronella, bărbatul - care de obicei nu da 
pe acasă toată ziua - să se întoarcă așa deodată și aflând 
ușa încuiată să înceapă a bocăni în ea și apoi să-și zică în 
sinea lui: „Doamne, mărire ţie-n veci! Că, dacă m-ai făcut 
sărac, m-ai procopsit măcar cu o nevastă cum nu-i alta de 
bună și cinstită. Uite, de-abia am plecat de acasă și ea a și 
zăvorât ușa, ca nu cumva, vreun străin să vie și s-o 
supere”. 

Peronella, care își recunoscuse bărbatul după bocănit, 
grăi: 

— Vai, Gianni, ce să mă fac? lacă a venit bărbatul meu, 
trăsni-l-ar Dumnezeu, și nu știu ce să fie asta, că niciodată 
nu se întoarce așa devreme acasă; pasămite te-o fi văzut 

când ai intrat. Acu, oricum ar fi te rog frumos fă bine și 
intră în butoiul ăsta pe care îl vezi aici, că eu mă duc să-i 
deschid ușa și să vedem ce-nseamnă asta. 

Giannello intră degrabă în butoi și Peronella, după ce-i 
descuie bărbatului, îi zise îndârjindu-se: 

— Ce naiba mai e ș-asta, că vii așa devreme acasă? Pre 
câte văd, se pare că nu prea ai chef de lucru astăzi, de mi 
te-ntorci acasă cu sculele în mână. Dacă faci așa, din ce 
vrei să trăim? Crezi c-aș răbda să-mi zălogești bruma de 
haine ce le mai am? Că nu fac altceva din zori și până-n 
noapte decât să torc întruna (de mi s-a dezlipit și carnea de 
pe unghii), ca să am măcar atâta ulei cât să ne-ajungă la 
opaiț. Bărbate, bărbate, n-am o vecină, una barem, să nu 
se mire cât muncesc și să nu-și bată joc de mine și de truda 
mea. Iar tu te-ntorci acasă bălăbănindu-ți mâinile, când ar 
trebui să fii la lucru. 

Și zicând astfel, se apucă să plângă și-o luă iar de la 
capăt: 

— Ah, vai și amar de mine, rău ceas m-a mai adus pe 
lume! C-aș fi putut să mă mărit c-un tânăr cumsecade și n- 
am vrut, nu de alta, ci numai ca să-l iau pe ăsta, care nici 
barem nu se uită pe cine și-a adus în casă. Că altele-și 
petrec în tihnă cu câţi ibovnici au - că una nu-i să n-aibă 
cel puţin doi sau trei - și-și fac de cap cât vor, turnându-le 
bărbaţilor minciuni de-ngheaţă apele, iar eu, săraca de 
mine, dacă-s cuminte și nu vreau să mă dedau la d-astea, 
rabd chin și viaţă urgisită. Zău dacă știu de ce nu-mi caut 
și eu ca ele un ibovnic. Pricepe o dată, omule, că dacă mi- 
ar sta capul la rele, aș găsi, n-ai grijă, cu cine să le fac: că 
sunt destui băieți frumoși care mă iubesc și mă au dragă și 
mi-au făgăduit bani grei sau, după placul meu, veșminte 
ori giuvaieruri; da' nu mă lasă inima să fac una ca asta, că 
maică-mea n-a fost dintr-alea. Și tu te-n-torci acasă când ar 
trebui să fii la lucru! 

Bărbatul îi răspunse: 

— Femeie, pentru Dumnezeu, nu-ţi face sânge rău 

degeaba! Eu știu că ești cinstită și-n parte chiar azi 
dimineață mi-am dat seama de asta; e adevărat că am 
plecat ca să mă duc la lucru, dar pare-se că nici tu nu știi, 
cum n-am știut nici eu, că azi e sfântul Galeone și deci nu 
se lucrează; de aceea m-am întors la ceasul ăsta acasă. Dar 
totuși am avut de grijă și am găsit mijloc s-avem din ce trăi 
mai bine de o lună, fiindcă am vândut omului ăstuia, pe 
care îl vezi aici cu mine, butoiul ăla care, pe câte știi, de- 
atâta vreme ne ţine loc degeaba-n casă; și omu îmi dă pe el 
cinci galbeni. 

La care Peronella zise: 

— Pe legea mea, mă scoţi din fire! Tu, care ești bărbat și 
care umbli pretutindeni și s-ar cădea să te pricepi la 
lucrurile astea, dai bunătate de butoi pe-o nimica toată, 
când eu, care-s biată femeie și pot zice că n-am trecut de 
pragul porţii, văzând că ne încurcă în casă, l-am dat pe 
șapte galbeni unui bărbat de treabă care a intrat chiar 
adineauri în el să vază dacă-i bun. 

Când auzi una ca asta, bărbatul, tare bucuros, se 
întoarse către acela care voia să-l cumpere și-i spuse: 

— Mergi cu Dumnezeu, că, după câte-ai auzit, nevastă- 
mea a vândut butoiul pe șapte galbeni, de unde dumneata 
dădeai doar cinci pe el. 

— Să fie-ntr-un ceas bun, răspunse omul și se duse. 

Atunci femeia zise: 

— De vreme ce-ai venit acasă, hai și tu și te-nţelege cu 
omul care vrea să-l ieie. 

Giannello, care din butoi ciulea urechea să audă dacă-i 
de bine sau de rău, auzind vorbele Peronellei, ieși degrabă 
afară și, ca și cum n-ar fi știut că omul se întorsese, prinse 
a striga: 

— Nevastă, nevastă, unde ești? 

La care dumnealui, bărbatul, venind spre el, grăi: 

— Iată-mă-s. Ce poftești? 

— Cine ești tu? întrebă Giannello. Eu am chemat-o pe 
femeia cu care m-am tocmit pentru butoiul ăsta. 

Bărbatul îi răspunse: 

— Zi-i fără frică ce poftești, că eu sunt omul ei. 

Atunci Giannello spuse: 

— Butoiul pare bun. Da, parcă-aţi fi ţinut în el gunoi, c- 
atâta jeg s-a adunat pe dinăuntru, de nu-l pot curăţi 
nicicum, oricât zgării cu unghiile; de aceea nici nu-l iau, de 
nu-l văd dintâi curăţat. 

Atuncea Peronella zise: 

— Doar n-o să stricăm târgul pentru atâta lucru: las' că 
ţi-l curăţă bărbatul meu. 

— Acuși, răspunse omul. 

Și așezându-și sculele, se dezbrăcă de haină și, după ce-i 
ceru femeii o lumânare aprinsă și o rindea, intră în butoi și 
începu să-l radă. Peronella, ca și cum ar fi poftit să vază ce 
face înăuntru, vâri și ea capul în butoiul care era îngust la 
gură, și așijderea și-o mână cu braţ cu tot, și începu să-i 
spuie: 

— Vezi, rade ici, rade colea, ba ici în partea asta, ba 
dincoace vezi c-a rămas oleacă de gunoi. 

Şi-n timp ce sta astfel și-și dăscălea bărbatul, Giannello, 
care - din pricină că omul se întorsese acasă - nu apucase 
în dimineaţa aceea să-și astâmpere pofta pe de-a-ntregul, 
văzând că nu-i chip să și-o curme cum ar fi vrut, se hotări 
să facă așa cum se putea: și apropiindu-se de femeie, care 
astupa de tot gura butoiului, asemeni cu armăsarii 
năbădăioși care în câmpiile întinse se aruncă înfierbântaţi 
peste iepele din Partia, își astâmpără și el pofta lui 
tinerească și, aproape în aceeași clipă sfârșind și el cu bine 
treaba și isprăvind și omul de curăţit butoiul, se trase la o 
parte, femeia scoase afară capul și soţul ei ieși din butoi. 
Drept care Peronella îi zise lui Giannello: 

— Omule, ia feștila asta și vezi de-i bine curăţat. 

Giannello, uitându-se înăuntru, răspunse că e bine și că 
amu e mulțumit; iar după ce dădu cei șapte galbeni pe 
butoi, chemă pe cineva să i-l ducă acasă. 

POVESTEA A TREIA 


Călugărul Rinaldo se culcă cu cumătra lui; dând peste 
ei bărbatul, îl fac să creadă că Rinaldo descânta finului 
de viermi. 


Filostrato nu izbuti să vorbească cu destule ocolișuri 
despre iepele din Partia, astfel că doamnele de faţă, isteţe 
cum erau, să nu pufnească în râs, deși se prefăceau că râd 
de altceva. Dar mai apoi, când regele își dete seama că 
Filostrato sfârșise, îi porunci Elisei să povestească mai 
departe; și dânsa, bucuroasă să-i deie ascultare, prinse a 
grăi astfel: 

— Plăcute doamne, descântecul stafiei de care povestea 
Emilia mi-a amintit de o poveste cu un alt descântec; și, 
fiindcă deocamdată nu-mi vine în minte alta mai potrivită 
cu subiectul poveștilor de azi, am să v-o spun pe asta, deși 
nu-i chiar așa frumoasă ca istorioara ei. 

Aflaţi dar că la Siena a fost odată un tânăr, băiat frumos 
și de neam bun, pe care îl chema Rinaldo; și fiind el tare 
îndrăgostit de o vecină a lui, o frumuseţe de femeie, 
nevasta unui bogătaș, și tot trăgând nădejde că de-ar fi fost 
să poată vorbi cu ea în voie ar fi înduplecat-o să-i facă 
toate poftele, văzând că nu-i chip să ajungă altminteri a-i 
vorbi, știind că femeia e grea, se chibzui să lege cu dânsa 
cumetrie. Drept care, împrietenindu-se cu bărbatul femeii, 
îi spuse pre cât putu mai cuviincios ce-ar fi poftit să facă și 
voia îi fu împlinită. 

Făcându-se Rinaldo deci cumătru cu madonna Agnese, 
fiindcă îi botezase fiul, și ca atare având prilej nebătător la 
ochi să stea cu ea de vorbă, își luă inima în dinţi și-i spuse 
ce avea pe suflet, lucru pe care dânsa îl știa încă de mult, 
căci îi citise în ochi iubirea; cu toate acestea, însă, nu 
ajunse la nimica, deși femeia în sinea ei îl ascultase cu 
plăcere. 

Nu după multă vreme, n-aș ști să spun de ce anume, 
Rinaldo se călugări și, fie că-și află ori nu pășune grasă 
acolo, rămase întru călugărie. Dar, deși la început dădu 
deoparte întrucâtva iubirea ce-o purta cumetrei și alte 
atari deșertăciuni, totuși cu vremea, încet-încet se întoarse 
iar la ele, fără să-și lepede sutana, și începu să afle plăcută 
desfătare în a ieși în lume, în a îmbrăca veșminte scumpe, 
în a fi pururi spilcuit și tare îngrijit în toate ale sale, în a 
așterne în versuri cântări, sonete și balade, în a cânta din 
gură, și într-altele de același soi, căci numai la asta îi sta 
capul. 

Dar de ce adică spun acestea numai despre Rinaldo al 
nostru? Ce? Parcă toţi ceilalți călugări nu fac și ei la fel? 
Ah, ce rușine, ce ocară pe capul lumii ăsteia stricate până 
în măduva oaselor! Căci dumnealor nu se sfiesc să se arate 
grași, îmbujoraţi la faţă și plini de moliciuni în toate ale 
lor; și nu smeriţi ca porumbeii, ci îngâmfaţi precum 
cocoșii, cu creasta sus, umflaţi în pene, așa purced 
oriunde. lar ceea ce-i mai rău (fără a mai pune la socoteală 
că și chilioarele li-s pline de borcănașe cu pomezi și 
băuturi întăritoare, cu cutiuţe pline cu acadele de tot soiul, 
de ulciorașe și garafe cu ape și uleiuri plăcut mirositoare, 
de poloboace pântecoase și pline ochi cu vinuri din cele 
mai alese, c-ai putea să juri că nu-s chilii, ci mai degrabă 
spiţerii ori cine știe ce dugheni unde se vând parfumuri), 
ce e mai rău, zic, e că n-au barem rușine de ceilalţi, adică 
de mireni, care știu cu toţii foarte bine că dumnealor 
bolesc de gută; ei cred că noi n-am ști că posturile multe, 
bucatele puţine și fără meșteșug gătite, cât și o viaţă 

cumpătată îi subţiază și-i slăbesc pe oameni, dăruindu-le 
îndeobște și sănătate; or, dacă totuși de pe urma unui 
atare trai s-ar întâmpla să cază bolnavi, apoi de bună 
seamă nu guta i-ar ajunge, că leacul gutei este tocmai 
deplina înfrânare a poftelor trupești și vieţuirea întru cele 
ce-s rânduite călugărilor. Ce? Parcă noi n-am ști, cred ei, 
că în afară de o viaţă cumpătată, ajunurile îndelungate, 
rugarea multă și strunirea de la plăceri și pofte îi 
sărbezesc pe oameni și îi mâhnesc la suflet; și parcă n-am 
ști de asemeni că nici sfântul Domenico și nici sfântul 
Francisc n-aveau de schimb patru sutane și nu îmbrăcau ca 
ei veșminte făcute din mătăsuri sau alte ţesături de soi, ci 
straie din dimie groasă și nevăpsite cu văpsele, ca să se 
apere de frig și nu ca să se umfle în pene. Dar să lăsăm 
acestea toate în plata Tatălui Ceresc, căci el se cade s-aibă 
grijă de ei, cât și de sufletul neghiobilor care îi hrănesc. 

Așadar, întorcându-se călugărul Rinaldo la cele 
pământești, se apucă s-o cerceteze cu multă râvnă pe 
cumătră; și fiindcă acu, vezi dumneata, crescuse într-însul 
cutezanța, prinse s-o roage și s-o îndemne să-i facă voia 
întru totul și mai vârtos ca înainte. Femeia, văzându-se 
rugată cu atâta stăruință și poate și fiindcă Rinaldo i se 
părea acum mai chipeș ca odinioară, după ce-o tot pisă 
într-o zi mai mult ca de obicei, făcu și ea cum fac toate 
femeile când vor să dea ce li se cere și-i zise: 

— Cum așa, părinte? Călugării fac lucruri din astea? 

La care dumnealui răspunse: 

— După ce am să-mi scot sutana - și zău așa, de scos mi- 
o scot cât ai clipi din ochi - n-am să-ţi mai par călugăr, ci 
un bărbat ca toţi bărbaţii. 

Femeia prinse a zâmbi și zise: 

— Vai de mine! Doar dumneata îmi ești cumătru. Cum 
vrei să faci așa ceva? Blestemăţia ar fi prea mare; că doar 
de atâtea ori am auzit spunându-se c-o faptă ca aceasta ar 
fi păcat de moarte. De n-ar fi așa, de bună seamă aș face 
cum poftești. 

Prea cuviosul zise atunci: 

— Dacă de-atâta ţi-e, să știi că ești o proastă! Eu nu zic 
că n-ar fi păcat, dar Dumnezeu îi iartă și de altele mai mari 
pe cei ce se căiesc. la spune-mi cine-i rudă mai apropiată 
cu copilul; eu care ţi l-am botezat ori bărbatul dumitale 
care l-a făcut? 

Femeia îi răspunse: 

— Bărbatu-meu, vezi bine. 

— Drept, ai grăit, făcu Rinaldo. Și el se culcă ori nu cu 
dumneata? 

— Se culcă. 

— Atunci, răspunse cuviosul, eu, care mă înrudesc mai 
de departe cu copilul decât bărbatul dumitale, nu se cade 
să mă pot culca și eu cu dumneata, precum se culcă el? 

Femeia, care, biata, habar n-avea de logică și care se 
lăsă destul de lesne înduplecată, ori că se prefăcu a-l crede 
ori că-l crezu cu adevărat, răspunse: 

— Doamne, părinţele, cine-ar putea răspunde la atari 
cuvinte înțelepte? 

Și apoi, cu toată rubedenia, îi făcu poftă întru totul și nu 
numai o dată, căci, sub perdeaua cumetriei aflându-se la 
largul lor, de foarte multe ori se întâlniră împreună. 

Dar ce să vezi! Odată, venind călugărul Rinaldo acasă la 
femeie și aflând-o singurică, numai c-o slujnică de-a ei 
frumoasă coz și drăgălașă, după ce-și puse însoţitorul s-o 
învețe Tatăl Nostru afară în hulubar”, el cu femeia și 
copilul, care atârna de mâna ei, intrară într-o odaie și, 
încuindu-se înăuntru, porniră a se zbengui pe-o laviţă din 
cameră. Or, într-acestea se întâmplă să pice și cumătrul 
acasă și, fără să-l auză nimeni, ajunse pân' la ușa odăii și 
bătu, strigând-o pe femeie. Madonna Agnese, auzindu-l, 
făcu: 

— S-a isprăvit cu mine! Bărbatu-meu i-acu la ușă și are 
să-și deie seama de ce ne avem așa de bine. 


55 Construcţie mică de lemn care servește drept adăpost pentru 
hulubii (porumbeii) de casă; porumbar. 

Preacuviosul, dezbrăcat, căci lepădase ipingeaua și 
așijderi și sutana, când auzi acestea zise: 

— Drept zici: măcar de-aș fi îmbrăcat, că tot am născoci 
ceva; dar dacă-i deschizi ușa și mă găsește în halul ăsta, nu 
mai încape nicio deslușire. 

Atunci femeia, fulgerată la repezeală de-o idee, făcu: 

— Te îmbracă iute și după ce te îmbraci ia-ti finu-n braţe 
și ascultă cu luare aminte ce-am să-i spun bărbatului, ca 
vorba ta să se chitească cu a mea la o adică. Pe urmă las' 
pe mine. 

Și n-apucă bărbatul să contenească bocănitul, că dânsa 
îi și răspunse: 

— Acuși, acuși. 

Și ridicându-se în picioare se duse și-i deschise ușa cu 
zâmbetul pe faţă, zicând: 

— Bărbate, a venit Rinaldo cumătrul, și să știi că 
Dumnezeu ni l-a trimis, că, dacă nu venea, de bună seamă 
pruncul nostru se prăpădea cu zile. 

Când auzi una ca asta, neghiobul de bărbat fu cât p-aci 
să pice jos și abia îngăimă: 

— Ce fel? 

— Vai, bărbăţele, zise dânsa, uite adineauri i-a venit așa 
ca o sfârșeală, de am crezut că moare, și nu știam nici ce 
să fac, nici ce să zic; dar tocmai atunci veni cumătrul și 
luând copilul în braţe îmi spuse: „Cumătră, ăștia-s viermi 
pe care îi are în trup și care i se apropie de inimă și l-ar da 
gata dac-ar ajunge acolo; dar n-ai la ce te teme, că eu i-oi 
descânta și-am să-i omor pe toţi și până n-oi pleca de aici 
ai să-ţi vezi copilașul mai sănătos ca niciodată”. Și cum 
aveam nevoie de tine, ca să spui niscaiva rugăciuni și 
slujnica nu te-a aflat, l-am pus pe însoţitorul lui să le 
rostească în hulubar, adică pe locul cel mai ridicat din 
casă, iar noi ne-am încuiat aicea. Și, fiindcă la o atare 
treabă nu poate sta altcineva decât mama copilului, am 
zăvorât ușa cu cheia, să nu ne stingherească nimeni; și 
dumnealui, cumătrul, încă mai ţine pruncu-n braţe și cred 

că nu așteaptă decât să isprăvească celălalt cu rugăciunile 
și treaba-i ca făcută, căci copilașul e mai bine. 

Netotul de bărbat crezu toată povestea și cum iubirea 
părintească îl zăpăcise pe de-a întregul, nu-și dete seama 
că nevasta îl ducea cu minciuna; de aceea, oftând o dată 
din baierele inimii, grăi: 

— Să-l văd și eu. 

— Stai, nu te duce, zise dânsa, că poţi strica tot ce-am 
făcut; așteaptă un pic: mă duc să văd dacă-i îngăduit să vii 
și apoi te chem. 

Călugărul, care auzise vorbă de vorbă toate astea și 
avusese timp să se îmbrace în tihnă, luă copilașul în braţe 
și, hotărând în sinea lui ce-avea să zică și să facă, strigă: 

— Cumătră, mi se pare sau a venit cumătrul? 

La care prostănacul zise: 

— Ba am venit, părinte. 

— Atuncea vino încoace, grăi călugărul Rinaldo. 

Blegul se duse iute și cuviosul îi zise: 

— Uite-ţi copilul teafăr, din mila Tatălui Ceresc, de unde 
adineauri credeam că n-ai s-apuci să-l mai vezi viu 
vreodată; de aceea, să faci bine și întru mărirea Domnului 
s-așezi un chip de ceară aidoma cu copilașul în fața 
sfântului Ambruogio, în semn de mulțumită că Dumnezeu 
ţi l-a scăpat. 

Copilul, când își văzu tatăl, se repezi la el, strigând și 
dând din mâini cum fac cei mititei; iar el, luându-l în braţe 
și lăcrimând, prinse a-l pupa de parc-ar fi înviat din morți 
și a-i mulțumi cumătrului că i-l scăpase de la moarte. 

Tovarășul călugărului, care într-acestea o învățase pe 
slujnicuţă pe puţin vreo patru Tatăl Nostru și-i dăruise și-o 
punguţă făcută din mătase albă, ce-o avea de la o maică, 
după ce-i dobândi credinţa întru dânsul, când auzi că se 
întorsese bărbatul și bătea la ușă, se strecură tiptil într-un 
ungher de unde să vază și să asculte tot, iar când văzu că 
treaba purcede ca pe roate, se înfăţișă tocmai la timp și 
zise: 

— Frate, am isprăvit cu cele patru rugăciuni pe care le- 
ai dat de spus. 

La care cuviosul zise: 

— Halal să-ţi fie, frăţioare, că buni bojoci mai ai! Bine-ai 
făcut! Cât despre mine, eu nu rostisem decât două când a 
venit cumătrul; dar Dumnezeu, luându-le în seamă p-ale 
tale și p-ale mele, ne-a învrednicit de mila lui și-a 
însănătoșit copilul. 

Neghiobul de bărbat puse să aducă vin și dulciuri și își 
omeni cumătrul și pe însoţitorul lui tocmai cu acele 
bunătăţi de care aveau mai mare lipsă. Apoi, ieșind cu 
dânșii, îi mai blagoslovi o dată și fără întârziere, punând 
să-i facă un chip de ceară aidoma cu copilașul, îl așeză 
alături de celelalte chipuri în fața icoanei sfântului 
Ambruogio, dar nu a celui din Milano. 

POVESTEA A PATRA 


Într-o noapte, Tofano își încuie nevasta afară; femeia 
văzând că nu poate pătrunde cu binișorul în casă, se 
preface că se azvârle într-un puț și aruncă în locul ei o 
piatră. Tofano iese iute și dă fuga la puț; femeia intră 
în casă, îl zăvorește afară și-l face de rușine, strigând 
la el și suduindu-l. 


Regele, văzând că povestirea Elisei se sfârșise, se 
întoarse fără de zăbavă spre Lauretta și-o rugă să 
povestească mai departe; dansa începu pe dată: 

— O, dragoste, cât e de mare puterea ta și cât de 
minunate îţi sunt îndemnurile și născocirile-ţi viclene! Ce 
filozof sau vraci a izbutit vreodată sau ar putea să 
izbutească a-l învăţa pe om acele căi izbăvitoare, acele 
șiretlicuri și acele vicleșuguri cu care tu îi înveţi pe cei ce 
te urmează? De bună seamă toată știința cea dobândită de 
prin cărți e searbădă pe lângă a ta, după cum limpede se 
vede din cele câte au fost istorisite până acum și cărora, 
iubite doamne, am să le adaug și eu povestea unui vicleșug 
scornit de o femeiușcă simplă, pe care fără îndoială numai 
iubirea a învăţat-o să fie atât de șmecheră. 

Trăia pe vremuri la Arezzo un bogătaș ce se chema 
Tofano; și omul ăsta se însură cu o femeie tare frumoasă, 
pe nume monna Ghita, pe care el foarte curând, fără vreo 
pricină anume, se apucă s-o bănuiască. Femeia, dându-și 
seama de treaba asta, se înciudă și-l întrebă în mai multe 

rânduri de ce anume o bănuiește, dar, fiindcă omul nu fu în 
stare să-i spună o pricină anume, ci numai lucruri ce se 
spun îndeosebi în atare cazuri, femeia se gândi să facă 
astfel, încât bărbatul să piară chiar pe limba lui. Și, cum 
băgase în seamă că un tânăr - după socotinţa ei, bărbat 
tare de treabă - se tot ţinea de dânsa, se împrieteni cu el în 
taină și, cum nu mai lipsea acum decât să treacă de la 
vorbe la fapte, monna Ghita se chibzui să afle și pentru 
asta o cale. Or, știind că omul ei, printre alte apucături 
urâte, se ducea și la băut, se apucă să-i laude năravul, ba 
mai mult, adeseori îl îndemna chiar ea cu gând ascuns să 
beie cât mai zdravăn. Şi-l obişnui atât de bine, încât de 
câte ori poftea îl împingea pân' la beţie, iar când vedea că 
e beat turtă, îl așeza să doarmă. Într-acest chip se întâlni 
întâia oară cu iubitul și apoi urmă să se întâlnească și într- 
alte rânduri, fără teamă. Şi atâta încredere avea în puterea 
băuturii, încât nu doar că-și aducea ibovnicul în casă, dar 
se ducea chiar ea la el - fiindcă ședea pe aproape - și-și 
petrecea acolo, de multe ori, mai toată noaptea. 

Acu, în timp ce dumneaei urma într-acest chip să se 
întâlnească cu iubitul, se întâmplă ca omul ei să-și deie 
seama că nevastă-sa nu bea deloc, deși pe el îl îndemna la 
băutură; de aceea intră la bănuială c-ar fi înșelat, precum 
era de altfel, și că femeia îl îmbăta anume ca să-și poată 
face de cap în timp ce el dormea. Și vrând să se 
încredințeze de treaba asta, într-o seară - când nu băuse 
peste zi nici barem strop de vin - se prefăcu la vorbă și la 
purtare că-i beat criţă. Femeia se lăsă înșelată și, socotind 
că-i de ajuns atâta cât băuse, îl așeză degrabă în pat. Apoi, 
precum era deprinsă a face deseori, ieși din casă și se duse 
drept la ibovnic, stând cu el până la miezul nopții. 

Cât ce plecă femeia, Tofano se sculă, se duse și închise 
ușa pe dinăuntru, iar apoi se puse la fereastră ca la 
întoarcere s-o vază și să-i arate că aflase în ce chip se 
purta; și așteptă acolo până veni femeia acasă. Dânsa, 
când se văzu încuiată, se necăji amarnic și începu să vază 

de n-ar putea deschide ușa cu sila. Însă Tofano rabdă el cât 
rabdă și pân' la urmă îi zise: 

— Femeie, geaba obosești, c-aicea înăuntru n-ai să mai 
pui piciorul, întoarce-te unde ai șezut până acum și fii 
încredințată că-n casa mea n-ai să mai calci până ce nu te- 
oi omeni pentru isprava asta, așa după cum meriti, de faţă 
cu tot neamul tău și cu vecinii dimprejur. 

Femeia începu să-l roage, pe sfinţi și dumnezei, s-o lase 
înăuntru, căci nu umblase după rele, cum bănuia pesemne, 
ci se dusese în priveghi la o vecină a ei, fiindcă, zicea, 
nopțţile-s lungi și nu putea să doarmă din asfintit și până-n 
zori și nici nu se îndura să șadă să vegheze așa, de una 
singură. Degeaba însă, căci bărbatul, neghiob cum se afla 
a fi, se hotărâse în sinea lui să-și vestească rușinea în tot 
târgul, de unde până atunci n-o știa nimeni încă. Femeia se 
apucă atunci să-l ameninte și îi zise: 

— Dacă nu-mi deschizi, are să fie vai și amar de pielea 
ta, să știi! 

La care 'Tofano răspunse: 

— Şi ce-ai putea să-mi faci, mă rog? 

Femeia, căreia iubirea îi ascuţise mintea, răspunse: 

— Decât să rabd ocara ce vrei s-arunci asupra mea, deși 
n-am vină, mai bine mă-azvârlu în puţul ăsta din ogradă; 
iar când m-or afla moartă, oamenii au să creadă că tu m-ai 
aruncat în el, fiind beat; așa că ori vei fi silit să fugi și să 
trăieşti de-a pururea în surghiun, pierzându-ţi avuţiile, ori 
au să-ţi taie capul, ca unui ucigaș ce ești. 

Cuvintele astea însă nici că-l clintiră pe bărbat de la 
prosteasca-i hotărâre. Din care pricină, femeia, dacă văzu 
așa, îi zise: 

— Eu una nu mai pot răbda asemenea înfruntare; te 
ierte Dumnezeu! Pune să-mi ducă în casă furca pe care o 
las aici. 

Și zicând astfel, cum se întâmplase a fi o noapte așa de 
întunecoasă că om cu om nu se vedea, se duse către put și, 
luând de jos un bolovan, strigă: „lartă-mă, Doamne!” și-l 

azvârli înăuntru. Piatra căzând în apă făcu un zgomot 
strașnic, pe care omul auzindu-l, crezu fără de alta că 
însăși nevastă-sa se azvârlise în puț; de aceea, punând 
mâna pe funie și pe ciutură, ieși cu zor din casă și alergă la 
puț să-i sară într-ajutor. Femeia, care se pitise în dosul 
ușii, când văzu că dă fuga în ogradă, se adăposti în casă și 
zăvorându-se înăuntru se duse la fereastră și zise: 

— Vinul să-l botezi atuncea când îl bei, nu după ce l-ai 
dat pe gât. 

Când o auzi bărbatul și pricepu că-i tras pe sfoară, se 
întoarse iute, dar neputând deschide ușa, strigă femeii să-i 
descuie. Ci ea, de data asta nemaivorbind în șoaptă, 
precum făcuse până atunci, se apucă să strige și-i zise: 

— Beţiv nesuferit ce ești, mă jur pe ce am mai sfânt că-n 
noaptea asta n-ai să pui piciorul înăuntru; că sunt sătulă 
până-n gât de apucăturile-ţi urâte și nu mai pot răbda. Las' 
că le-arăt eu celorlalți ce poamă-mi ești și la ce ceas din 
noapte mi te întorci acasă. 

Tofano, învrăjbit și el, se apucă s-o înjure, strigând în 
gura mare; drept care megieșii, când auziră tărăboiul, se 
deșteptară și ieșiră cu mic cu mare la ferestre să întrebe 
ce se întâmplase. Femeia începu să plângă și zise: 

— Ce să fie! E ticălosul ăsta care se întoarce noaptea 
beat, dacă n-adoarme pe la cârciumi, și-mi vine acu, la 
ceasul ăsta; iar eu, dac-am văzut că nu-mi ajută la nimic să 
pătimesc ce pătimesc de atâta amar de vreme, n-am mai 
putut răbda și am chibzuit să-l fac de râs, că doar-doar s-o 
îndrepta. 

Însă Tofano, dobitocul, nu se lăsa nici el şi povestea în 
felul lui cum se întâmplase pozna, zbierând în gura mare 
că-i vine el de hac femeii. 

— Vedeţi? zicea femeia. Vedeţi ce poamă-mi este? Ce-ati 
zice dumneavoastră acum, dac-aș fi eu afară și el în locul 
meu în casă! Pe legea mea, îmi vine a crede că lui i-aţi da 
dreptate. Dintr-asta vă puteţi da seama că vinul i-a luat 
minţile. Auzi! Se apucă acu să-mi puie mie în cârcă ce-a 

făcut el, nu eu. Şi socotea c-o să mă sperie fiindcă a 
azvârlit ceva în puț; măcar de-ar fi sărit chiar el, să moară 
acolo înecat și să-și boteze singur vinul cel mult pe care l-a 
băut! 

Vecinii, femei și bărbaţi, se apucară a-l dojeni pe Tofano, 
toţi într-un glas, a da vina pe el și a-l sudui cu vorbe pentru 
că își ponegrea nevasta; și în scurtă vreme zvoana, 
umblând din gură în gură, ajunse până la urechea 
rubedeniilor femeii, care, venind cu toatele și auzind de la 
vecini cum se întâmplase treaba, îl prinseră pe Tofano și-i 
împușcară o bătaie de îl lăsară lat. Pe urmă, pătrunzând în 
casă, luară lucrurile femeii - și după ce-i făgăduiră 
bărbatului încă o snopeală - se întoarseră acasă cu ea cu 
tot. Bărbatul, văzând că tot el trage ponoasele întâmplării 
și că buclucul lui fusese gelozia, ca unul ce-și iubea 
nevastă ca pe ochii din cap, alese drept mijlocitori pe niște 
prieteni de-ai lui și umblă până ce izbuti să se împace cu 
femeia și s-o aducă iar acasă, făgăduindu-i să n-o mai 
bănuiască niciodată și lăsând-o slobodă să-și facă poftele în 
voie, numai să aibă grijă ca el să nu prinză de veste. Și iacă 
așa omul prost făcu și pace pe deasupra, după ce și cu 
paguba tot el se alesese. Trăiască pururi dragostea și 
moară câţi îi sunt potrivnici! 


591 


POVESTEA A CINCEA 


Un soţ gelos, deghizându-se în preot, își spovedește 
nevasta; femeia îi mărturisește că îndrăgește un popă, 
care în fiecare noapte vine la ea acasă; în vreme ce 
bărbatul pândește pe ascuns la ușă, nevasta își aduce 
ibovnicul prin acoperiș și se desfată în voie. 


După ce Lauretta sfârși cu povestitul și fiecare întări cu 
laude fapta monnei Ghita, zicând că așa îi trebuia 
bărbatului, iar femeia făcuse bine ce făcuse, regele, ca să 
nu mai piardă vremea, se întoarse către Fiammetta și-i 
porunci curtenitor să povestească mai departe. Drept care 
ea începu astfel: 

— Vrednice doamne, povestea Laurettei mă îndeamnă să 
vă spun și eu o istorioară despre un bărbat bănuitor, căci 
după socotinţța mea bărbaţii de acest soi merită a fi 
încornorațţi, și mai cu seamă atunci când gelozia lor e fără 
de temei. Dacă făuritorii legii s-ar fi gândit mai mult la 
lucrurile acestea și le-ar fi cumpănit mai bine, n-ar fi 
trebuit să rânduiască femeilor altă osânda pentru o pricină 
ca asta decât osânda rânduită aceluia ce vătămă pe altul 
apărându-se; căci orișice bărbat gelos întinde zeci de curse 
nevestei lui și zi de zi nu face altceva decât să-i 
pregătească cu multă râvnă moartea. Sărmanele femei, 
după ce stau închise mai toată săptămâna în casă și 
robotesc la câte toate, poftesc și ele ca tot omul să aibă 
oleacă de răgaz în zilele de sărbătoare, să mai petreacă 

niţeluș și să răsufle în tihnă, precum răsuflă și plugarii, și 
meseriașii din orașe, și cei care sunt pristavi la curţile 
domnești; precum a răsuflat și Atoatefăcătorul, care într-a 
șaptea zi s-a odihnit de toată truda și precum cer și legile, 
care întru slava Lui și pentru binele obștesc au rânduit ca 
zilele de odihnă să se deosebească de cele lucrătoare. Dar 
la așa ceva bărbaţii cei bănuitori nici gând să se învoiască, 
ba dumnealor chiar dimpotrivă: din zilele de sărbătoare - 
care sunt prilej de veselie pentru celelalte femei - fac zile 
de obidă și chin pentru ale lor, ţinându-le încuiate în casă 
mai abitir ca în celelalte. Și numai ele știu, săracele, ce 
trag și câte pătimesc din pricina aceasta. lată de ce mă 
întorc și spun că o femeie care îi trage o păcăleală bună 
unui bărbat bănuitor nu se cuvine nicidecum să fie 
osândită, ci dimpotrivă s-ar cădea să fie lăudată pentru o 
faptă ca aceasta. 

Trăia pe vremuri în Arminio un negustor bogat, cu bani 
de nu-i mai putea număra și cu moșii întinse, care, însurat 
fiind c-o frumuseţe de femeie, cu timpul deveni din cale- 
afară de gelos; și fiindcă-și iubea mult nevasta și-o socotea 
tare frumoasă, știind că ea, biata, se trudea în fel și chip 
să-i placă, socotea că nu-i bărbat să n-o iubească tot ca el, 
să nu-i pară frumoasă, și că la rândul ei și dânsa se 
străduia să placă celorlalţi la fel ca lui; și pe credinţa asta 
smintită și neroadă se bizuia fără temei în gelozia lui și așa 
din scurt ţinea femeia și atâta o mai păzea, că poate nici 
cei osândiţi la chinurile veșnice n-au parte în iad de 
temniceri mai strașnici decât era el. Femeia, las' că nu 
putea să meargă niciodată nici la petreceri, nici la nunţi, 
nici la biserică măcar, ori să mai iasă barem din când în 
când din casă, dar nici barem la geam nu cuteza să se 
arate sau să se uite afară, drept care viaţa îi era chin și cu 
atât mai greu răbda pacostea asta, cu cât știa că n-are pe 
cuget nicio pată. 

Văzându-se dar pe nedrept păzită într-acest chip, se 
hotărî, să afle o cale (de-ar fi putut afla vreuna) prin care 

cel puţin, spre mulțumirea ei, să facă astfel, încât bărbatul 
s-o bănuiască având temei. Şi fiindcă n-avea cum să se 
arate la fereastră și prin urmare nu putea să se prefacă 
nicidecum că-i mulţumită de iubirea vreunui tânăr care, 
trecând pe strada ei, s-ar fi îndrăgostit de dânsa, știind că 
în casa de alături trăia un holtei chipeș, se chibzui să 
caute, de-ar fi aflat, vreo crăpătură în zidul dintre case și 
să se uite apoi de atâtea ori prin ea, până ce-ar fi aflat 
prilej să-i vorbească în voie; și se gândi să-i dăruiască 
iubirea ei, dacă holteiul s-ar fi învoit la asta, și chiar să se 
întâlnească cu el din când în când, de-ar fi putut ca într- 
acest chip să-și mai aline amarul, până ce omul ei s-ar fi 
tămăduit de boala geloziei. Şi atunci, cercetând peretele 
ici-colo, când îi era plecat bărbatul, dădu într-un ungher 
mai dosnic de-o crăpătură în zid și uitându-se printr-însa, 
deși vedea cu greu de cealaltă parte, zări totuși o odăiţă şi- 
și zise în sinea ei: „Dacă odaia asta ar fi a lui Filippo 
(vecinul ei, adică), treaba ar fi ca și făcută”. Şi punând pe o 
slujnică de-a ei, căreia îi părea rău de dânsa, să stea și să 
pândească la spărtură cu mare grijă, află că tânărul Filippo 
dormea în odaia aceea, singur. Și așa, cum de multe ori 
pândea la crăpătură și, când îl auzea umblând, zvârlea în 
odaia lui crenguţe ori pietricele atâta drese și făcu până ce 
el, curios, se apropie să vază ce-i, și dânsa îl chemă în 
șoaptă. Băiatul, cunoscându-i glasul, răspunse, iar femeia, 
folosindu-se de acest prilej, îi spuse în două vorbe tot ce-i 
şedea pe suflet. Tânărul, tare mulţumit, lărgi niţel spărtura 
de către odaia lui, dar în așa fel, încât nimeni să nu-și dea 
seama c-o mărise; și apoi de pe locul acela, adesea își 
vorbiră în taină, prinzându-se de mâini, dar mai departe nu 
putură s-ajungă căci bărbatul își străjuia nevasta cu multă 
strășnicie. 

Acu, apropiindu-se sărbătorile Paștelui, femeia își rugă 
bărbatul s-o lase să se ducă în dimineaţa primei zile la 
biserică, zicând că vrea și ea să se mărturisească și să se 
cuminece ca toţi drept-credincioșii. La care omul cel gelos 

făcu: 

— Şi ce păcat ai pe suflet, de vrei să mi te spovedești? 

Femeia îi răspunse: 

— Ei, asta-i! Crezi că-s sfântă fiindcă mă ţii închisă în 
casă? Doar fac și eu păcate, cum face orișicine; da' nu ţi le 
spun ţie, fiindcă tu nu ești popă. 

Bărbatul, auzind așa, căzu la bănuială și, chibzuind să 
afle cam ce fel de păcate avea pe inimă femeia, găsi pe 
dată și mijlocul să-și stâmpere curiozitatea; de aceea îi 
răspunse c-o lasă să se spovedească, dar numai la 
bisericuţa din parohia lor; și-i spuse să se ducă acolo în 
zorii dimineţii, să se spovedească, fie la preotul bisericuțţii, 
fie la altul ales de preot și nu la orice popă, iar după aceea 
de îndată să se întoarcă acasă. Femeii i se păru că-i 
înţelege socotelile, dar, fără a mai vorbi de asta, răspunse 
că avea să facă întocmai după voia lui. 

Venind Paștele, femeia se sculă în zori, se pregăti cu tot 
dichisul și se duse la bisericuţa cu pricina. Bărbatul, pe de 
altă parte, sculându-se și el, se duse la aceeași biserică și 
ajunse înaintea ei; iar acolo, după ce puse la cale cu 
preotul ce avea de gând să facă, îmbrăcă degrabă o sutană 
de-a lui, c-o glugă strânsă pe obraji, așa cum poartă 
preoţii, și-o trase peste nas și se așeză în încăperea din 
spatele altarului. Ajunsă la biserică, femeia îl căută pe 
preot. Acesta, auzind că vine anume pentru spovedanie, îi 
spuse că el nu putea s-o spovedească în ziua aceea, dar că 
avea să-i trimită pe un tovarăș de-al lui: și îi trimise tocmai 
pe bărbatul ei. Dânsul veni c-o mutră gravă, dar, deși nu se 
luminase de-a binelea afară și deși își trăsese gluga cât 
putuse peste ochi, nu izbuti să se ascundă atât de bine, 
încât femeia să nu-l cunoască de îndată. Iar când văzu că-i 
el, își zise în sinea ei: „Har Domnului că din bărbat 
bănuitor ce-a fost s-a prefăcut în popă; dar lasă c-am să-l 
fac eu să deie singur de belea, dacă o vrea cu dinadinsul”. 
Și prefăcându-se a nu-l cunoaște, se așeză la picioarele lui. 
Bărbatul își vârâse în gură niscaiva pietricele ca să-și 

sluțească vorba și ca nevastă-sa, vezi Doamne, să nu-l 
cunoască după glas; căci întru celelalte i se părea că-i 
străvestits6 așa de bine, încât credea că nici în ruptul 
capului n-ar fi putut să-l recunoască. 

Or, ajungând la spovedanie, femeia, printre alte lucruri, 
după ce-i spuse că-i nevastă, mărturisi că se află 
îndrăgostită de un popă, care în fiecare noapte venea și se 
culca cu ea. Când auzi una ca asta bărbatul ei, sărmanul, 
simţi că parcă îl înjunghie un cuţit prin inimă; și, dacă nu l- 
ar fi ţinut pe loc dorinţa de-a afla și alte amănunte, ar fi 
lăsat acolo baltă și spovedanie și tot și s-ar fi dus într-ale 
sale. Dar, fiindcă nu-i venea să plece, ţinându-se dârz, o 
întrebă: 

— Cum vine treaba asta? Bărbatul dumitale nu doarme 
lângă dumneata? 

Femeia îi răspunse: 

— Ba doarme, cum să nu. 

— Atunci, făcu gelosul, cum poate popa cela să vie să se 
culce și el cu dumneata? 

— Părinte, drept să-ţi spun, eu nu știu ce învârtește 
popa, atâta știu că nu e ușă, oricât ar fi de zăvorâtă, să n-o 
descuie dumnealui cu o atingere de mână; și, după câte-mi 
spune, după ce ajunge în faţa ușii de la odaia mea, mai 
înainte s-o deschidă rostește niște vorbe anume, cu care-l 
adoarme de îndată pe omul meu și atuncea el, când îl aude 
sforăind, deschide iute ușa, pătrunde înăuntru și apoi se 
culcă lângă mine; și până acum niciodată nu s-a întâmplat 
să deie greș. 

Bărbatul îi răspunde atunci: 

— Rău, doamnă, foarte rău; cuvine-se numaidecât să 
curmi povestea asta. 

La care doamna zise: 

— Părinte, mi-e cu neputinţă să fac ce-mi ceri că prea 
mi-e drag. 

— Atunci, grăi bărbatul, nu pot să-ţi dau iertare pentru 

păcatul ăsta. 

Femeia îi răspunse: 

— Îmi pare tare rău, părinte, dar, vezi, eu n-am venit 
aicea cu gând să spun minciuni; dacă aș putea-o face, ţi-aș 
spune-o fără înconjur. 

— De, doamnă, zău așa, îmi pare rău de dumneata care- 
ţi pierzi sufletul pe veci din pricina aceasta; dar ca să-ţi vin 
într-ajutor am să mă străduiesc eu singur și-n numele 
domniei-tale am să înalţ la ceruri niște anumite rugăciuni, 
care cred că au să-ţi prindă bine; și-am să trimit din când 
în când la dumneata acasă pe un diac de-al meu căruia 
dumneata să-i spui dacă ţi-s de folos sau nu; iar de ţi-or 
prinde bine, vom mai rosti și altele. 

Femeia îi răspunse. 

— Ferit-a Dumnezeu, părinte! Să nu faci una ca asta; că 
dacă ar ști bărbatul meu, care-i al naibii de gelos, că îmi 
trimiţi pe cineva acasă, o lume întreagă n-ar putea să-i 
scoată din cap gândul că omul vine pentru rele; și n-aș 
avea zi bună cu el un an întreg din pricina asta. 

La care omul ei răspunse: 

— Nu-ţi fie frică, doamnă; voi face în atare chip, încât 
nici barem un cuvânt să nu-ţi auzi de la bărbat. 

— Dacă-i așa, grăi femeia, și vrei să-mi faci un bine, sunt 
foarte mulțumită. 

Şi isprăvind cu spoveditul, după ce luă canonul, se ridică 
în picioare și se duse să asculte slujba. Bărbatul cel 
bănuitor, pufnind de ciudă și mânie, își lepădă sutana popii 
și apoi se întoarse acasă, arzând de nerăbdare să afle un 
chip ca să le vină de hac la amândoi. Femeia se întoarse și 
ea și de pe fața lui văzu că izbutise să-i strice toată 
bucuria, tocmai de sărbători, deși bărbatul se căznea pe 
cât putea să ascundă ce-și închipuia că aflase. Și cum se 
hotărâse ca în noaptea următoare să stea și să pândească 
la poarta casei ca să-l vază pe preot dacă vine, grăi către 
femeie: 

— Deseară trebuie să mă duc la cineva la cină și n-am să 

dorm acasă; de aceea închide bine poarta, ușa de către 
scară și cea de la odaie, și apoi, când ţi-o fi somn, poţi să te 
culci dacă poftești. 

Femeia îi răspunse: 

— Bine, bărbate, așa am să fac. 

Și cât ce avu prilejul se duse drept la crăpătură și făcu 
semnul obișnuit; Filippo se grăbi să vie și atunci femeia îi 
povesti tot ce făcuse dimineaţa și câte îi spusese bărbatul 
după prânz, iar la sfârșit îi zise: 

— Sunt sigură că n-o să iasă din casă; dimpotrivă, are să 
șază să pândească la poartă, așa că tu la noapte încearcă și 
pătrunde înăuntru pe acoperiș, ca să putem sta împreună. 

Tânărul, foarte mulțumit, răspunse: 

— Las' pe mine, doamnă. 

Când se înnoptă, bărbatul își luă cu sine armele și se 
ascunse pe furiș jos într-o odăiță. Iar dumneaei, nevastă- 
sa, după ce închise ușile și mai cu seamă ușa ce dădea spre 
scară, astfel încât bărbatul să nu poată urca la dânsa, când 
socoti că-i vremea, îl slobozi înăuntru pe tânăr, care 
coborâse cu grijă de pe acoperiș, și apoi, culcându-se 
împreună petrecură de minune unul cu celălalt. Pe urmă, 
când se lumină, băiatul se întoarse acasă. 

Bărbatul cel bănuitor, flămând și cătrănit, cu dinţii 
clănțănind de frig, rămase lângă ușă cu armele asupra lui 
aproape toată noaptea, tot așteptând să-l prindă pe popă; 
iar spre zi, nemaiputând veghea, se culcă acolo unde era. 
Apoi, cam către nouă ceasuri, trezindu-se din somn, cum 
poarta era descuiată, se prefăcu că vine de abia atunci 
acasă, urcă la dânsul în odaie și acolo prânzi. Pe urmă, nu 
după mult timp, trimise nevesti-si un băieţandru, diacul 
preotului chipurile, s-o întrebe dacă omul de care știa 
dânsa venise ori nu în noaptea aceea. Femeia, care pricepu 
pe dată șmecheria, răspunse că în noaptea aceea bărbatul 
nu venise și că, de-ar fi urmat așa, s-ar fi putut să-l uite, 
deși ea n-ar fi vrut să-l dea cu dinadins uitării. 

Acu, ce să vă spun mai mult? Bărbatul șezu multe nopţi 

de veghe ca să-l prindă pe preot la intrare, în vreme ce 
nevastă-sa își petrecea cu ibovnicul. Dar până la urmă, 
nemaiputând răbda, își luă la rost nevasta și-o întrebă 
încruntat ce anume îi spusese preotului la spovedanie. 
Femeia îi răspunse că nu voia să-i spună, că nu era lucru 
cinstit și nici nu se cădea să facă una ca asta. La care omul 
zise: 

— Nemernice, în ciuda ta, eu știu tot ce i-ai spus; și dacă 
nu-mi spui cine-i popa de care ești îndrăgostită și care în 
fiecare noapte se culcă aici cu tine prin farmece, te strâng 
de gât. 

Femeia îi răspunse că nu-i îndrăgostită de nici un preot. 

— Cum? întrebă bărbatul. N-ai spus chiar tu așa la 
spovedanie, afurisito? 

Femeia zise atunci: 

— Măi, da grozav ești dumneata! Nici de-ai fi fost de față 
n-ai fi știut mai bine. Ei, iaca da; așa i-am spus. 

— Atunci, grăi bărbatul, spune-mi și mie cine-i popa, 
acuși pe dată, ai înțeles? 

Femeia prinse a zâmbi și zise: 

— Tare îmi place când văd cum un bărbat deștept se lasă 
dus de nas de-o biată femeiușcă, cum duci de coarne un 
berbec; deși, la drept vorbind, tu nu ești înţelept și nici n-ai 
fost vreodată din ceasu-n care te-ai lăsat - fără să știi nici 
tu de ce - cuprins de boala geloziei; și cu cât ești mai 
dobitoc și nătărău, cu atât scad și meritele mele în toată 
treaba asta. Crezi cumva, bărbate, că-s oarbă cum ești 
dumneata care ai orbit de ochii minţii? De bună seamă nu; 
de aceea am cunoscut pe cel ce m-a spovedit și știu c-ai 
fost chiar tu; dar mi-am vârât în cap să-ţi dau anume ce 
căutai și, precum vezi, ţi-am dat. Atâta doar că tu, dac-ai fi 
fost om, înțelept precum te ţii, n-ai căuta să afli într-acest 
chip tainele nevesti-ti, ci fără să mai cazi la bănuieli 
deșarte, ţi-ai fi putut da seama că ceea ce-ţi mărturisea era 
curatul adevăr și că ea nu avea pe suflet nici urmă de 
păcat. i-am spus că îndrăgesc un preot; și oare nu te 

preschimbaseși în preot tocmai tu, pe care eu te îndrăgesc 
prostește, fără de temei? i-am spus că-n casa mea nu-i 
ușă s-o poţi păstra încuiată, când dânsul vrea să vină și 
spune tu, ce ușă ţi-a fost vreodată încuiată, când ai poftit 
să vii unde mă aflam eu? Pe urmă ţi-am mai spus că 
preotul acela se culcă noapte de noapte cu mine; și spune 
tu, a fost vreo noapte să nu se întâmple așa? De câte ori 
trimis-ai diacul să mă caute, știai că-n nopţile acelea nu ne 
culcasem împreună și ca atare îţi răspundeam că nu venise 
preotul. Ce alt năuc și zăpăcit în locul tău, care te-ai lăsat 
orbit de gelozie, n-ar fi înțeles acestea? Dar tu-mi ședeai 
nopţile în casă și-ţi închipuiai că eu te cred când îmi 
spuneai c-ai să cinezi și-ai să te culci aiurea. Vino-ţi în fire 
omule, fii iar bărbat precum ai fost și nu te mai lăsa prostit 
de cine te cunoaște cum te cunosc eu. Astâmpără-te o dată 
și nu mă mai păzi așa; că-ţi jur pe Dumnezeul meu, de-ar fi 
să-mi vie cheful să-ţi pun vreodată coarne, și de-ai avea o 
sută de ochi, nu doi cum ai, m-aș face luntre și punte și tot 
te-aș înșela, fără să prinzi de veste. 

Bărbatul cel bănuitor și urâcios, care credea că aflase cu 
destoinicie taina nevestei sale, când auzi așa, pricepu că 
fusese tras pe sfoară; de aceea nu mai zise nici pâs și-și 
socoti nevasta femeie cumsecade și pe deasupra și 
înţeleaptă; drept care acum, când i-ar fi fost mai de 
trebuinţă gelozia, se lepădă de ea, după cum prima oară, 
când îi fusese de prisos, și-o cuibărise în suflet. Din care 
pricină femeia, înțeleaptă cum era și având - aș zice - 
aproape încuviințarea de la soţ să-și facă mendrele în voie, 
fără a-și mai strecura ibovnicul pe acoperiș, ca mâţele, ci 
aducându-l pe ușă, ca tot omul, își petrecu pe urmă cu 
dânsul multe ceasuri plăcute, având de grijă să-și ţină 
dragostea ascunsă. 


600 


POVESTEA A ȘASEA 


Madonna Isabella, în timp ce stă cu Leonetto, primește 
vizita lui messer Lambertuccio, care e îndrăgostit de 
dânsa; venind bărbatul ei acasă, doamna îl trimite 
afară pe messer Lambertuccio cu un cuţit în mână și 
până la urmă bărbatul ei îl însoțește pe Leonetto până 
acasă. 


Povestea Fiammettei plăcu din cale-afară tuturor și toţi 
cei se aflau de față găsiră că femeia făcuse foarte bine și 
că purtarea ei fusese pe măsura faptelor săvârșite de 
dobitocul de bărbat. Apoi, când se sfârși povestea, regele îi 
porunci Pampineei să spună mai departe, și dânsa începu 
astfel: 

— Sunt mulţi acei care susţin, vorbind fără a se gândi, 
că dragostea răpește minţile oamenilor și că cel ce iubește 
își pierde adesea capul. Credinţa asta mie una îmi pare 
prostească. De altfel, cele povestite au dovedit cu 
prisosinţă că nu-i așa și același lucru am să vi-l povestesc 
și eu. 

În orașul nostru, oraș îmbelșugat în bunuri de tot soiul, 
trăia odinioară o femeie tânără, frumoasă foarte și de 
neam, soția unui cavaler viteaz și cumsecade. Or, cum se 
întâmplă adeseori ca omului să-i vină lehamite dacă 
mănâncă mereu aceeași hrană și să poftească uneori să 
mai mănânce și altceva, tot astfel și femeia noastră nefiind 
pesemne mulțumită chiar întru totul de bărbat, se 


601 


îndrăgosti, de un tânăr pe nume Leonetto, băiat foarte 
plăcut și cu purtări alese, deși de neam destul de prost, 
care la rândul lui se îndrăgosti și el de dânsa. Și, fiindcă 
rareori se întâmplă, după cum știți, ca dragostea să nu-și 
atingă țelul când vor ambele părți, nu trecu multă vreme și 
tinerii ajunseră să dea desăvârșire iubirii ce-i lega. Or, 
fiindcă doamna noastră - precum spuneam și adineauri - 
era plăcută și frumoasă, se întâmplă ca un cavaler, pe 
nume messer Lambertuccio, să se îndrăgostească pătimaș 
de dânsa; dar ea, fiindcă bărbatul i se părea nesuferit și 
plicticos din cale-afară, nu izbutea nicicum să-l placă. 
Cavalerul, care o pisa întruna cu răvășele și solii, văzând 
că totul e zadarnic, cum era om cu stare și trecere în oraș, 
o ameninţă c-o rușinează și-o face de ocară lumii, dacă nu 
vrea să fie a lui. Din care pricină femeia, știindu-l de ce-i în 
stare și temându-se de el, se înduplecă să-i facă pe voie. 

Ducându-se dar doamna, pe nume madonna Isabella, 
după obiceiul nostru, vara, la o moșie a ei, un loc tare 
frumos pe care îl avea la ţară, odată într-o dimineaţă, când 
soțul ei plecase călare într-un loc anume unde avea să 
steie vreo două sau trei zile, trimise după Leonette să vie și 
să stea cu dânsa, iar el, foarte bucuros, veni numaidecât. 
Messer Lambertuccio, prinzând de veste că bărbatul 
iubitei lui lipsea de acasă, urcându-se pe cal, porni de unul 
singur către ea și, ajunse acolo, bătu în poartă. Slujnica 
doamnei îl văzu și dete fuga la stăpână, care ședea în odaie 
dimpreună cu Leonetto, și, după ce-o chemă, îi zise: 

— Doamnă, messer Lambertuccio e jos la poartă și e 
singur. 

Când auzi una ca asta, femeia se mâhni grozav, dar, 
fiindcă se temea de Lambertuccio ca de dracul, îl rugă pe 
Leonetto să fie așa de bun și să se ascundă niţeluș după 
perdeaua patului, până ce cavalerul ar fi plecat de acolo. 
Leonetto, care murea și el de frică, se ascunse imediat și 
atuncea doamna îi porunci slujnicei să meargă să-i 
deschidă poarta lui messer Lambertuccio. Acesta, 

pătrunzând în curte, descălecă de pe armăsar și după ce-l 
legă, o luă în sus pe trepte. Doamna, făcând pe bucuroasa, 
ieși în capu scărilor, căznindu-se să-l agrăiască cu cât mai 
multă veselie și-l întrebă apoi cu ce prilej se abătuse prin 
părțile acelea. Cavalerul, după ce-o sărută și-o îmbrăţișă, îi 
zise: 

— Iubita mea, am auzit că ţi-e plecat bărbatul și ca atare 
am venit să stau niţel cu dumneata. 

Și după aceste vorbe, intrând împreună în odaie și 
zăvorându-se înăuntru, se apucă s-o drăgostească. În timp 
ce sta cu dânsa, se întâmplă ca soţul doamnei, potrivnic 
așteptărilor, să se întoarcă acasă; slujnica, deodată ce-l 
văzu că se apropie de palat, se repezi către odaia stăpânei 
și-i strigă: 

— Doamnă, vine stăpânul; trebuie să fi pătruns în curte. 

Femeia, când o auzi și p-asta, văzându-se așa deodată cu 
doi bărbaţi în casă și știind că nu-l putea ascunde pe 
cavaler ca pe celălalt, din pricina armăsarului care se afla 
în curte, se socoti pierdută. Totuși, sări din pat la 
repezeală, luă iute o hotărâre și-i zise cavalerului: 

— Messer, de ţi-s dragă măcar cât de puţin și vrei să mă 
scapi de la moarte, fă cum ţi-oi spune eu. Scoate-ţi iute 
pumnalul, ţine-l în mână și coboară pe scări mânios și 
încruntat, strigând: „Mă jur pe Dumnezeul meu că tot îl 
prind o dată”. Iar dacă soţul meu ar vrea să te oprească 
sau să te întrebe ceva, nu spune decât ce ţi-am spus. Apoi 
încalecă degrabă și nu mai zăbovi cu el pentru nimica în 
lume. 

Messer Lambertuccio zise că avea să facă întocmai și 
scoţându-și pumnalul, roșu și înfierbântat la faţă, parte din 
pricina oboselii pe care o îndurase, parte de ciudă că 
bărbatul se întorsese acasă, făcu cum îi spusese doamna. 

Bărbatul femeii - care între timp descălecase și se uita 
cu mirare la calul priponit în curte - tocmai când vru să 
urce, îl zări pe messer Lambertuccio scoborând scările și, 
uimit de cele ce spunea și de înfățișarea lui, îi zise: 

— Ce-i asta, messere? 

Dar cavalerul încalecă cât ai clipi din ochi și nu răspunse 
altceva decât: 

— Mă jur pe Dumnezeul meu că tot îl prind o dată! 

Bărbatul se urcă sus și își află nevasta în capul scărilor 
speriată și tremurând ca varga; drept care o întrebă: 

— Ce s-a întâmplat, femeie? Pe cine fugărește messer 
Lambertuccio așa mânios la faţă? 

Doamna, trăgându-se spre odaie, ca s-o audă Leonetto, 
răspunse: 

— Vai, bărbate, de când mă știu n-am tras o spaimă așa 
cumplită ca asta. Un tânăr pe care nu-l cunosc s-a repezit 
în casă urmărit de messer Lambertuccio cu un cuţit în 
mână și aflând din întâmplare odaia, asta descuiată, dădu 
să intre înăuntru și tremurând ca varga îmi zise: „Doamnă, 
ajută-mă pentru Dumnezeu, că dacă nu, îţi mor în braţe!” 
Eu m-am sculat iute în picioare și tocmai când vroiam să 
întreb ce s-a întâmplat și cine este, l-am auzit urcând pe 
messer Lambertuccio, care urla „Unde ești, ludă?” Dacă 
am auzit așa, m-am așezat în fața ușii și când a vrut să 
intre m-am pus de-a curmezișul ei, iar dânsul, înțelegând 
că nu-mi convine nicidecum să intre în odaia mea, a dat 
dovadă de bun simţ și după ce-a mai spus și alte vorbe fără 
șir, a luat-o în jos pe scări așa cum l-ai văzut. 

Bărbatul zise atunci: 

— Bine-ai făcut, femeie: că dacă-l omora aicea ne-am fi 
făcut noi de ocară. Cât despre messer Lambertuccio, e un 
mojic și jumătate dacă a îndrăznit să urmărească un om 
care încerca să se ascundă în casa noastră. 

Pe urmă întrebă unde era băiatul. Femeia îi răspunse: 

— Messer, nu știu unde-i; s-o fi ascuns pesemne. 

Atunci bărbatul întrebă: 

— Unde ești, tinere? Arată-te fără frică! 

Leonetto, care auzise totul, ieși de unde sta ascuns, 
galben și tremurând de teamă, ca unul care într-adevăr 
trăsese o spaimă strașnică. Bărbatul îl întrebă: 

— Ce-ai de împărțit cu cavalerul? 

— Messere, zise tânărul, nimica, chiar nimica; de aceea 
sunt încredințat că nu-i în toate minţile ori că m-a luat 
drept altul; de îndată ce-a dat cu ochii de mine nu departe 
de casa dumneavoastră, a înșfăcat pumnalul și-a început să 
strige: „S-a isprăvit cu tine”. Eu n-am mai stat să întreb de 
ce, am pornit-o ca din pușcă și am ajuns aicea, unde, 
mulțumită lui Dumnezeu și doamnei ăsteia de treabă, m- 
am mântuit de el. 

Bărbatul zise atunci: 

— Lasă, băiete, nu te teme; am să te duc acasă teafăr și 
pe urmă ai să afli ce are dumnealui cu tine. 

Și, după ce cinară, îi dădu să încalece un cal și-l însoţi la 
Florenţa, ducându-l până acasă. lar Leonetto, după sfatul 
pe care i-l dăduse doamna, încă într-aceeași seară vorbi cu 
messer Lambertuccio și se învoi cu el astfel, încât, deși pe 
urmă umblară fel de fel de zvonuri despre povestea asta, 
bărbatul doamnei nu află nicicând de păcăleala pe care i-o 
trăsese nevastă-sa în ziua aceea. 

POVESTEA A ȘAPTEA 


Lodovico destăinuiește madonnei Beatrice iubirea ce i- 
o poartă; femeia, după ce-și trimite bărbatul să meargă 
în locul ei în grădină, se culcă cu Lodovico, care se 
duce apoi și-l bate măr pe bărbăţel. 


Toţi cei de faţă găsiră strașnică ideea madonnei Isabella, 
cea din povestea Pampineei. Ci Filomena, căreia regele îi 
poruncise să urmeze, grăi: 

— Iubitoare doamne, dacă nu mă înșel, cred că povestea 
mea va fi la fel de izbutită. De aceea v-o spun iute. 

Trebuie să știți că la Perugia trăia odinioară un nobil 
florentin, care, sărăcind, se făcu negustor; și treburile îi 
merseră așa de bine, că în curând se îmbogăţi grozav. 
Nobilul acesta avea de la nevasta lui un singur fiu, pe care 
îl botezase Lodovico. 

Or, cum băiatul aducea a nobil, nu a negustor, bătrânul 
nu-i îngădui să înveţe ale negustoriei ci îl trimise cu alţi 
nobili la curtea regelui din Franţa, unde băiatul învăţă cum 
să se poarte în lume și alte multe lucruri bune. Acu, pe 
când se afla acolo, se întâmplă odată ca niște cavaleri, care 
se întorceau de la Sfântul Mormânt, să deie - într-o bună zi 
peste un grup de tineri printre care se afla și Lodovico și, 
auzindu-i că vorbesc despre femeile din Franţa, din Anglia 
ori din alte ţări și despre frumuseţea lor, să se amestece în 
vorbă și unul dintre ei să spună că dintre toate doamnele 
pe care le văzuse cutreierând pământul nici una n-o 

întrecea în frumuseţe pe nevasta lui Egano dei Galluzzi din 
Bologna, pe care o chema madonna Beatrice; iar tovarășii 
lui, întrucât o văzuseră și ei pe doamnă la Bologna, îi 
întăriră vorba. Lodovico, auzind acestea, cum până 
atuncea niciodată nu fusese îndrăgostit, simţi că se 
aprinde în el atât de vajnic dorul de-a o vedea pe doamnă, 
încât nu izbutea să-și ieie gândul de la dânsa; și, hotărât 
fiind să meargă la Bologna s-o vază și să stea mai mult dac- 
ar fi fost să-i placă, dădu a înţelege părintelui său că 
poftește să meargă în pelerinaj la locurile sfinte și dobândi 
cu mare greu încuviințarea lui. 

Schimbându-și numele așadar, din Lodovico în Anachino, 
ajunse la Bologna și, după voia sorții, încă de-a doua zi se 
nimeri s-o vază la o petrecere pe doamna și îi păru mult 
mai frumoasă decât și-o închipuia el; drept care, 
îndrăgostindu-se cu patimă de dânsa, se hotărî cu dinadins 
să nu mai plece din Bologna până ce n-o izbuti să-i 
dobândească dragostea. Și cum şedea în cumpănă, 
neștiind ce cale să urmeze spre a-și atinge țelul, se chibzui 
până la urmă că, de-ar fi izbutit să intre în slujba soțului 
femeii, care ţinea pe lângă sine slujitorime multă, c-oleacă 
de noroc ar fi putut să facă astfel, încât să-și împlinească 
vrerea. Ca atare, vânzându-și caii și rostuindu-și slujitorii, 
după ce le împărţi porunci să se prefacă a nu-l cunoaște, 
intrând în vorbă cu hangiul la al cărui han trăsese, îi spuse 
c-ar dori să intre în slujba unui nobil de treabă, de-ar găsi 
vreunul. Hangiul îi răspunse: 

— Tu ești chiar omul care-i trebuie unui anume Egano, 
un nobil din orașul ăsta, care are o mulțime de slujitori și-i 
vrea pe toţi chipeși și arătoși ca tine; am să-i vorbesc 
despre treaba asta. 

Hangiul se tinu de vorbă, îl căută pe nobil și până a nu 
se despărți de el făcu astfel, încât băiatul fu luat în slujba 
lui spre marea-i mulțumire. 

Șezând dar Anichino cu Egano - și având prilej s-o vază 
adeseori pe doamna - prinse a-l sluji pe nobil cu atâta 

îndemânare și așa de bine, încât dânsul, cu vremea, îl 
îndrăgi nespus, până într-atâta încât nu mai făcea nimica 
fără sfatul lui; și nu numai pe sine i se lăsa în grijă, ci toate 
ale sale i le dădea pe mână. Or, într-o bună zi, plecând 
nobilul nostru ca să vâneze păsări și Anichino rămânând 
acasă, doamna Beatrice, care încă nu-și dăduse seama de 
dragostea băiatului - deși, văzându-i nu o dată deprinderile 
alese, îl lăudase în sinea ei și îi plăcu foarte - se apucă să 
joace șah cu dânsul. Anichino, care dorea să-i placă, făcea 
ce făcea și se lăsa mereu bătut, de care lucru dânsa se 
bucura ca un copil. lar când femeile madonnei, văzând că 
joacă șah, plecară și-i lăsară singuri, tânărul scoase un 
oftat din baierele inimii, drept care doamna îl privi și-i zise: 

— Ce-i cu tine? Îţi pare așa de rău, fiindcă te bat la șah? 

— Doamnă, răspunse Anichino, o pricină cu mult mai 
grea mi-a smuls din piept suspinul. 

Femeia zise atunci: 

— Te rog pe dragostea ce-mi porţi, spune-mi și mie ce te 
apasă? 

Când Anichino auzi că cea pe care o îndrăgea cu patimă 
nespusă îl roagă pe dragostea ce-i poartă să vorbească, 
mai suspină o dată și mai adânc ca înainte; doamna iar 
începu a-l ruga să-i spună de ce anume suspină. Anichino îi 
zise: 

— Doamnă, tare mă tem c-ai să te superi dacă-ţi spun; și 
mi-e frică să nu spui și altora ce mă apasă. 

La care dânsa zise: 

— N-am să mă supăr, fii pe pace, și orișice mi-ai spune, 
n-oi mărturisi nimănui nimic, decât cu învoirea ta. 

Atuncea Anichino zise: 

— Dacă îmi făgăduiești, îţi spun. 

Și lăcrămând aproape, îi spuse cine era el, ce auzise 
despre dânsa, unde și cum se îndrăgostise de ea și din ce 
pricină intrase slugă la bărbatul ei; apoi, cu multă umilinţă, 
o rugă, dacă-i ședea în putere, să aibă milă și îndurare de 
el și să-i aline focul și dorul lui cel pătimaș, iar dacă nu 

vroia, să-l lase barem s-o iubească și mai departe într-acest 
chip, în starea în care se afla. 

O, gingășie unică a firii boloneze! Ce vrednică de laude 
te-ai dovedit întotdeauna în astfel de împrejurări! Tu n-ai 
iubit nicicând nici lacrimi, nici suspine, ci pururi te-ai 
înduplecat la rugi și-ai ascultat supusă dorinţele iubirii. De 
aceea, de-aș găsi cuvinte vrednice de laudă ca să te urc în 
slăvi, glasul meu niciodată n-ar amuţi slăvindu-te. 

Doamna privea la Anichino în timp ce el vorbea și, 
dându-i pe deplin crezare, simţea cum îi pătrunde în suflet 
iubirea lui cu atâta forță prin rugile ce-i înălța, și ea începu 
să ofteze și după câtva timp grăi: 

— Iubite Anichino, alungă de la tine jalea: nici daruri, 
nici făgăduinţi, nici lacrimile multe pe care le-au vărsat 
atâţia nobili, cavaleri și alți nenumărați bărbaţi (căci sunt 
și-am fost de mulţi iubită) n-au izbutit vreodată să mă 
înduplece s-ajung a îndrăgi pe vreunul; dar tu, într-acest 
scurt răstimp cât au durat vorbele tale, ai izbutit să faci 
așa fel, încât acum mă simt mai mult a ta decât a mea. 
Fiindcă ai știut să-mi dobândești iubirea mai bine ca 
oricare altul, ţi-o dăruiesc întreagă și-ţi jur c-ai să te bucuri 
de ea chiar înainte de revărsatul zorilor. Și, ca să fie 
precum zic, încearcă de pătrunde la mine în odaie cam 
către miezul nopţii; eu am să las ușa deschisă; tu știi de 
care parte a patului mă culc, așa încât să vii la mine, să mă 
trezești de cumva dorm, și eu am să-ți astâmpăr dorul care 
de atâta vreme îţi mistuie simţirea. Iar ca să fii încredinţat 
că nu te duc cu vorba, îţi dau zălog o sărutare. 

Incolăcindu-și braţele pe după gâtul lui, îl sărută cu 
dragoste și tânărul pe dânsa. Pe urmă, despărțindu-se de 
doamnă, Anichino se duse și-și văzu de treburi, așteptând 
cu nesfârșită bucurie să vie o dată noaptea. 

Egano, după ce se întoarse de la vânătoare, cină și fiind 
trudit se duse să se culce; doamna porni pe urma lui și, 
după cum făgădui, lăsă ușa deschisă. La ceasul hotărât, 
Anichino veni și, intrând tiptil în cameră după ce închise 

ușa, se duse către pat, de partea unde dormea doamna și, 
punându-i mâna pe piept, văzu că nu dormea. Dânsa, când 
îl simţi alături, luă mâna lui într-ale ei și strângându-l tare 
se apucă să se învârtească în pat, până ce-l deșteptă pe 
Egano care dormea și-i zise: 

— Aseară nu ţi-am spus nimic căci te vedeam trudit; 
acuma însă te-aș ruga să-mi spui pe care dintre slujitorii 
tăi îl socotești mai vrednic, mai credincios și mai aproape 
cu inima de tine? 

Bărbatul îi răspunse: 

— De ce mă-ntrebi, femeie? Doar bine știi care-i acela. 
Nu am și n-am avut nicicând un slujitor în care să am mai 
multă încredere și pe care să-l iubesc mai mult decât pe 
Anichino. Dar ce-ţi veni? De ce mă întrebi? 

Anichino, văzând că Egano e treaz și că e vorba despre 
el, căutase în mai multe rânduri să-și tragă mâna și să 
plece, gândind că doamna îi întinsese o cursă; ci ea îl 
ţinuse așa de strâns și încă îl mai ţinea, încât nu se putea 
mișca. Femeia răspunse bărbatului: 

— Uite ce am să-ţi spun: credeam și eu că Anichino ţi-e 
sluga cea mai credincioasă; dar el mi-a dezminţit credinţa, 
căci astăzi, după ce-ai plecat, el, care rămăsese acasă, s-a 
folosit de prilej și nu s-a rușinat a-mi cere să mă înduplec 
poftei lui; iar eu, ca să te încredinţez, fără a mai fi nevoie 
de prea multe dovezi și ca să-ți dau prilejul să te convingi 
cu ochii tăi, i-am spus că mă învoiesc și că la miezul nopţii 
am să mă duc în grădină și am să-l aștept la poalele 
pinului. Eu, de la sine înţeles, nici gând n-am să mă duc; 
dar tu, dacă dorești să pui la încercare credinţa slugii tale 
și dac-ai să te îmbraci c-o rochie de a mea și ai să-ţi pui pe 
cap un văl, poţi să te duci și să-l aștepți: sunt sigură c-are 
să vină. 

Egano, auzind așa, grăi: 

— De bună seamă c-am să merg. 

Și sculându-se din pat, se îmbrăcă de bine de rău, pe 
întuneric, c-o rochie de-a femeii, își puse un văl pe cap și 

apoi se duse în grădină unde se puse să-l aștepte pe 
Anichino lângă pin. 

Femeia, cât ce-l auzi că iese din odaie, se ridică degrabă 
și închise ușa după dânsul. Anichino, care trăsese o spaimă 
soră cu moartea, bietul, și care încercase din răsputeri să 
scape din mâinile femeii și-o blestemase în gând de mii de 
ori pe ea, iubirea ei și încrederea ce-o avusese într-însa, 
văzând ce face până la urmă, fu omul cel mai fericit din 
câţi trăiesc sub soare; și, după ce femeia se întoarse în pat, 
se dezbracă și el și cuprinzând-o în braţe se desfătară 
împreună o bucăţică bună. lar când femeia socoti că-i 
vremea să se despartă, îl puse să se scoale din pat și să se 
îmbrace, zicându-i: 

— Sufleţelul meu, ia o măciucă noduroasă și du-te în 
grădină; pe urmă fă-te c-ai dorit să-mi pui credinţa la 
încercare și, prefăcându-te a crede că Egano sunt eu, arde- 
i o mamă de bătaie și ocărăște-l strașnic, că ai să vezi ce 
bine-om râde și ne-om petrece după aceea pe socoteala lui. 

Anichino se sculă și se duse în grădină cu un băț de 
salcie în mână. Egano, cât ce-l văzu, se ridică în picioare, 
de parcă s-ar fi bucurat că-l vede, și-i ieși înainte. Dar 
Anichino îi zise: 

— Care va să zică ai venit, femeie spurcată ce ești! 
Credeai că vreau cu adevărat să-mi fac stăpânul de ocară! 
Fire-ai a dracului să fii! 

Și ridicând nuiaua se apucă să-l bată. Egano, auzind ce 
zice și dând cu ochii de nuia, fără a mai scoate o vorbă o 
luă la sănătoasa, cu Anichino după el, care strigă: 

— Fugi, ticăloaso, fugi, trăsni-te-ar Dumnezeu, că am să- 
i spun eu mâine lui Egano ce poamă-mi ești. 

Egano, după ce mâncă bătaia, se întoarse cât putu mai 
repede în odaie și acolo, întrebându-l doamna dacă venise 
Anichino, răspunse: 

— Măcar de n-ar mai fi venit! Fiindcă, închipuindu-și că 
ești tu, mi-a ars o mamă de bătaie de nu-mi mai simt 
ciolanele și m-a mai și înjurat cum nu cred c-a mai fost 

vreodată înjurată o femeie. Vezi bine, mă miram eu să-ţi 
spună tocmai el așa ceva cu gând să-mi facă mie o rușine. 
A vrut doar să te-ncerce, fiindcă vedea că te arăţi așa 
sprințară și voioasă. 

Atunci femeia zise: 

— Slavă Domnului că pe mine m-a încercat cu vorba și 
pe tine cu fapta; deși, la drept vorbind, s-ar spune că eu 
una îndur mai lesne vorba decât înduri tu fapta. Dar, 
fiindcă-ţi poartă atâta credinţă, s-ar cădea să-l îndrăgești și 
tu și să-l cinstești cum se cuvine. 

Egano îi răspunse: 

— De bună seamă. Bine zici. 

Și luând de bună vorba doamnei, din ziua aceea fu 
încredinţat că n-a mai fost pe lume nobil cu o nevastă mai 
cinstită și un servitor mai credincios. Din care pricină pe 
urmă, deși de multe ori făcură haz toţi trei de întâmplarea 
aceasta, femeia și cu Anichino avură mult mai lesne decât 
ar fi avut altfel prilej să se întâlnească spre a-și petrece în 
voie, atâta vreme cât băiatul pofti să șază la Bologna în 
slujba lui Egano. 

POVESTEA A OPTA 


Un bărbat își bănuiește nevasta; dânsa își leagă peste 
noapte o sforicică de un deget, ca-n felul acesta să 
simtă când vine ibovnicul. Bărbatul își dă seama și, în 
timp ce el se ia pe urmele iubitului, femeia așază în 
pat, în locul ei, pe alta, pe care el apoi o bate măr și-o 
tunde; la urmă pleacă după fraţii nevestei, care însă, 
aflând că dumnealui minţise, îl fac cu ou și oţet. 


Felul în care madonna Beatrice își bătuse joc de 
bărbatul ei li se păru tuturor din cale-afară de răutăcios și 
fiecare adeveri că Anichino, bietul, trăsese o spaimă de 
moarte când doamna, în timp ce-l ţinea zdravăn, 
mărturisea bărbatului că tânărul o îmbiase să facă 
dragoste cu dânsul. Ci regele, văzând că Filomena 
isprăvise, se întoarse spre Neifile, zicând: 

— Grăiește, doamnă. 

Neifile zâmbi oleacă din colțul buzelor și apoi prinse a 
grăi astfel: 

— Frumoase doamne, n-are să-mi fie prea ușor să încerc 
a fi pe placul vostru cu o poveste ca acelea pe care vi le-au 
spus suratele înaintea mea; dar cu ajutorul Domnului 
nădăjduiesc s-o scot și eu cu bine pân' la capăt. Se cade 
dar să știți că în orașul nostru trăia odinioară un negustor 
foarte bogat, pe care îl chema Arriguccio Berlingheri și 
care din prostie, după cum fac și astăzi mai în fiece zi 
negustorii, se chibzui să-și ieie o nevastă de neam, ca să-și 

ridice și el rangul; și ca atare se însură c-o nobilă, o tânără, 
Sismonda după nume, cu care nu se potrivea de loc. Or ea, 
fiindcă bărbatul umbla cam mult printre străini, cum 
umblă negustorii, și nu prea sta cu dânsa, se îndrăgosti de 
un tânăr pe care îl chema Ruberto și care înainte vreme îi 
cam făcuse curte. Și cum îl întâlnea adesea, fără a-și păzi 
pesemne cu îndestulă grijă taina, căci întâlnirile acestea îi 
dădeau nespusă mulțumire, se întâmplă ca Arriguccio - fie 
auzind ceva, fie din altă pricină - să înceapă a fi gelos cum 
n-a mai fost pe lume altul; și ca atare, lăsând baltă 
umblatul prin străini și toate treburile lui, se apucă să-și 
păzească nevasta cu strășnicie și nu s-ar fi culcat o dată 
până ce n-o auzea că se vârâse în pat, din care pricină 
femeia răbda amarnic chin, căci nu putea nicicum să-l 
întâlnească pe Ruberto. 

Acu, fiindcă se frământase de multe ori în sinea ei ca să 
găsească un chip spre a-l întâlni pe tânăr, până la urmă se 
gândi să facă după cum urmează: pentru că odaia ei dădea 
cu geamul către stradă și cum își dăduse seama că 
Arriguccio se trudea cam mult până s-adoarmă, dar o dată 
adormit, pe urmă dormea tun, se chibzui să-l pună pe tânăr 
către miezul nopţii s-aștepte în faţa porţii, ea să se ducă 
să-i deschidă și apoi să stea cu el cât timp dormea bărbatu- 
său. Și, ca să facă astfel încât să-l simtă numai ea când ar 
fi fost să vină, se gândi să lase pe fereastra odăii o 
sforicică, care c-un capăt să atingă pământul în faţa casei, 
iar cu celălalt să treacă pe sub fereastră pân' la ea, astfel 
încât să poată, când se culca, să-și lege sfoara de degetul 
cel mare de la picior. Pe urmă, înștiințându-l și pe Ruberto 
despre asta, îi porunci să tragă de sfoară când venea la 
dânsa și ea, dacă bărbatul s-ar fi întâmplat să doarmă, ar fi 
lăsat sfoara și s-ar fi dus să-i deschidă; iar dacă nu dormea, 
ar fi tinut-o strâns și ar fi tras-o către sine, ca el să 
înţeleagă și să n-o aștepte degeaba. Ruberto fu încântat de 
născocirea aceasta și folosindu-se de ea, avu prilejul să se 
întâlnească din când în când cu doamna. 

În cele de pe urmă însă, urmând ei să se vadă cu atare 
șiretlic, se întâmplă ca într-o noapte, pe când femeia 
dormea dusă, bărbatul să întindă piciorul către dânsa și să 
găsească sfoara; drept care, întinzând o mână și aflând-o 
înnodată de degetul femeii, își zise în sinea lui: „Aicea nu 
miroase a bine”. Iar când văzu că sfoara mai ieșea și pe 
fereastră, fu încredințat că-i vorba de șiretlic și 
înșelăciune. De aceea, după ce-o tăie cu grijă de unde era 
legată și și-o legă lui de deget, se puse să aștepte să vază 
ce se întâmplă. Nu după multă vreme, venind Ruberto la 
întâlnire și ca de obicei trăgând de sforicică, bărbatul se 
trezi: dar, fiindcă nu se pricepuse să-și lege bine sfoara, 
Ruberto, care trase zdravăn, se pomeni cu ea în mână și 
socotind că-i semnul doamnei se puse s-o aștepte. 
Arriguccio se sculă degrabă și luându-și armele din cui se 
repezi la ușă să vadă cine e acolo ca să-l cotonogească 
bine. Deși un simplu negustor, Arriguccio acesta era un om 
puternic și viteaz; și ajungând la ușă, cum n-o deschise 
ușurel, precum făcea nevastă-sa, Ruberto, care-l auzise, 
căzu la bănuieli și pricepând că nu femeia îi deschisese 
ușa, o luă la sănătoasa cu Arriguccio după dânsul. În cele 
de pe urmă însă, după ce alergară o bucăţică bună, 
Ruberto își trase spada, căci era înarmat și el, se întoarse 
și se încăierară în lege, unul cu gândul de-a lovi și celălalt 
de-a se apăra. 

Femeia, care se trezise din somn când Arriguccio ieșise 
din odaie, văzând că îi tăiase sfoara, își dete seama imediat 
că îi aflase șmecheria; și auzind că Arriguccio se luase 
după tânăr, se sculă degrabă și cum știa ce tărăboi ar fi 
ieșit din treaba asta, își chemă servitoarea, care cunoștea 
toată povestea, și atâta se ţinu de ea, rugând-o să-i ia locul 
în pat și să îndure cu răbdare bătaia de la Arriguccio, fără 
a se da de gol, urmând s-o răsplătească apoi cu vârf și 
îndesat, că până la urmă fata se învoi și intră în pat. Apoi 
ea, după ce întâi suflă în lumânarea care ardea în odaie, 
ieși și se ascunse în alt ungher al casei, așteptând ce-avea 

să se întâmple. 

Încăierându-se așadar Ruberto cu Arriguccio, precum 
am spus, vecinii, trezindu-se din somn la zgomot, porniră 
a-i ocări; din care pricină Arriguccio, temându-se să nu-l 
cunoască, deși nu izbutise să afle cine e băiatul și nici să se 
răzbune, croindu-i câteva cu spada, îl lăsă în plata 
Domnului și se întoarse acasă c-o falcă în cer și alta în 
pământ. Cum intră în odaie, prinse a striga mânios: 

— Unde ești, ticăloase? Degeaba ai stins lumina, că de 
scăpat tot n-ai să-mi scapi. 

Și ducându-se către pat o înhaţă pe servitoare, crezând 
că e nevastă-sa, și-o rupse în bătaie, cărându-i la picioare 
și pumni din răsputeri, până ce-o învineţi la faţă; și-n cele 
de pe urmă îi mai tăie și părul, strigându-i în răstimp cele 
mai strașnice ocări pe care le-a auzit ureche de femeie. 
Fata plângea, săraca, de potopea pământul, ca una care 
avea de ce; și chiar dacă din când în când strigă: „Indură- 
te, pentru Dumnezeu” sau „Lasă-mă, destul”, așa-i 
schimbase plânsul vocea și pe Arriguccio așa de tare îl 
învrăjbise mânia, încât nu fu în stare să-și deie seama că 
nu-i glasul nevesti-si, ci al alteia. Iar după ce-o cotonogi 
mai-mai să-i frângă oasele și mai tăie și părul, precum 
spuneam, îi zise: 

— N-am să te mai bat, femeie fără de rușine. Dar am să 
merg la fraţii tăi și-am să le spun ce poamă-mi ești; să vie 
ei pe urmă, să facă ce-or pofti cu tine și ce le-o cere cinstea 
lor, dar să te ducă de la mine, că de acu înainte n-ai ce 
căuta la casa mea. 

Și grăind astfel ieși din odaie, o zăvori înăuntru, apoi 
plecă de unul singur. De îndată ce auzi că pleacă, monna 
Sismonda, care trăsese cu urechea și auzise totul, intră în 
odaie, aprinse lumânarea și o găsi pe slujnică bătută măr, 
sărmana, și hohotind în gura mare. Doamna se strădui s-o 
mângâie pe cât știu mai bine și-o duse în odaia ei, unde 
punând s-o îngrijească și s-o slujească în taină, o răsplăti 
cu multă dărnicie pe cheltuiala lui Arriguccio, iar slujnica 

fu mulțumită. Pe urmă, întorcându-se degrabă în odaia ei, 
făcu la repezeală patul, deretică prin cameră, aprinse 
lumânarea și puse toate cele la locul lor, ca și cum nimeni 
n-ar fi dormit acolo; apoi se îmbrăcă frumos, se pieptănă și 
se găti, căznindu-se să arate de parcă nici nu s-ar fi culcat. 
Pe urmă aprinse un opaiţ și, luându-și niște rufe în poală, 
se puse în capul scărilor și începu să coasă, așteptând să 
vază în ce chip avea să se descurce toată povestea. 

Plecând de acasă, Arriguccio se duse întins la fraţii 
doamnei și atâta le bătu la poartă, până ce slugile, 
auzindu-l, îi descuiară. Fraţii doamnei, trei la număr, și cu 
mama ei, când auziră că musafirul e Arriguccio, se sculară 
cu toţii și, după ce porunciră să li se aducă lumânări, ieșiră 
în calea lui și-l întrebară ce caută la ceasul acela singur. 
Arriguccio le povesti de-a fir-a-păr toată întâmplarea, de la 
sfoara pe care o aflase înnodată la degetul nevesti-si și 
până la sfârșit, când se bătuse cu Ruberto; și, spre a le da 
și-o mărturie a celor ce făcuse, le arătă cosiţele ce socotea 
că-s ale ei, adăugând că-i roagă să vie după dânsul și apoi 
să facă ce-or crede mai nimerit pentru cinstea lor, căci el 
nu mai avea de gând s-o ţie în casa lui. Fraţii doamnei, 
mânioși din cale-afară de cele auzite, pe care le credeau 
deplin adevărate, și porniţi împotriva surorii lor, după ce 
porunciră să li se aducă torţe aprinse, plecară cu 
Arriguccio la el acasă, hotărâți să-și pedepsească sora. 
Văzându-i cât sunt de porniţi, bătrâna, mama lor, se luă 
plângând după ei și începu să-i roage când pe unul, când 
pe celălalt, să nu dea așa de lesne crezare unor asemenea 
lucruri, până ce nu s-or încredința cu ochii lor de cele 
spuse de bărbat; căci el, zicea femeia, s-ar fi putut din alte 
pricini s-o bată și să-i poarte pică și acu să pună în cârca ei 
toată povestea asta doar ca să scape dânsul; că nu putea 
pricepe, zicea, și se mira grozav cum de putuse să se 
întâmple așa ceva, când ea își cunoștea bine fata, căci o 
crescuse de micuță; și multe altele ca astea. 

Ajunși la Arriguccio acasă, fraţii intrară înăuntru și-o 

luară în sus pe scări. Madonna Sismonda, când îi auzi că 
vin, strigă: 

— Cine-i acolo? 

La care unul din fraţi răspunse: 

— Lasă, ticăloaso, că ai să vezi tu acușa cine-i. 

Femeia zise atunci: 

— Da' ce mai e și asta? Doamne, ferește-ne de rău. 

Și ridicându-se în picioare, urmă: 

— Bine aţi venit! Dar ce căutaţi la ceasul ăsta și încă toţi 
trei laolaltă? 

Fraţii, când o văzură că șade liniștită și coase, fără urmă 
de vânătaie în obraz, după ce Arriguccio spusese c-o 
bătuse măr, se cam mirară la început și-și mai struniră 
oleacă furia, pe urmă însă îi cerură să spună cum se 
întâmplase povestea pentru care o învinuia bărbatul, 
amenințând-o strașnic dac-ar fi cutezat să nu le spună tot. 

Femeia le răspunse: 

— Zău dacă știu ce să vă spun: habar n-am din ce pricină 
mă învinuiește Arriguccio. 

Bărbatul, într-acestea, se tot uita la ea și-o măsura ca un 
năuc din cap până-n picioare, fiindcă știa prea bine că îi 
trăsese zeci de pumni în faţă, c-o zgâriase, c-o bruftuluise 
în fel și chip și-acu femeia arăta de parcă nu s-ar fi 
întâmplat nimic din toate astea. După ce însă fraţii ei îi 
povestiră mai pe scurt tot ce spusese Arriguccio de sfoară, 
de bătaie și de toate celelalte, femeia se întoarse către 
bărbat și zise: 

— Vai, Arriguccio, ce mi-e dat s-aud? Se poate așa ceva? 
De ce mă ponegrești, făcându-mă de râsul lumii, pe mine 
care sunt cinstită și în schimb tu vrei cu dinadinsul să pari 
om rău și crud, când nu ești? Nici n-ai venit acasă azi- 
noapte, necum să fi dormit cu mine! Şi zici că m-ai bătut? 
Eu nu-mi aduc aminte. 

Bărbatul o întrebă atunci: 

— Cum, ticăloaso, nu ne-am dus noi împreună la 
culoare? Nu m-am întors eu, după ce-am alergat pe urma 

ibovnicului tău? Nu te-am snopit oare în bătaie și nu ţi-am 
tăiat părul? 

Femeia îi răspunse: 

— Aicea, în casa asta, aseară nu mi te-ai culcat. Dar, 
fiindcă treaba asta n-am cum s-o dovedesc altminteri decât 
cu vorba, vorbă dreaptă, hai s-o lăsăm deoparte și să ne 
întoarcem la ce spui, că m-ai bătut adică și mi-ai tăiat și 
părul. Eu nu știu să mă fi bătut; dar voi, care sunteţi de 
faţă, și tu, uitaţi-vă de vreţi, și-o să vedeţi că n-am niciunde 
urmă de bătaie; și nu te-aș sfătui să ai atâta îndrăzneală 
încât să te atingi de mine, că-ţi jur pe Dumnezeul meu, ti- 
aș face sânge toată fața. Cât despre păr, pre câte știu, nu 
pare să mi-l fi tăiat; doar dacă n-ai făcut-o fără să-mi dau 
eu seama. Hai, chiar să văd. 

Și zicând astfel, își ridică vălul de pe cap și le arătă la 
toți că avea cosițele întregi. 

Văzând și auzind așa, fraţii și mama doamnei îi spuseră 
bărbatului: 

— Ce mai e și asta, Arriguccio? Parcă spuneai cu totul 
altfel când ai venit la noi; cum ai să poţi acu să faci dovada 
celor spuse? 

Arriguccio ședea ca aiurit. Ar fi poftit el să vorbească, 
dar cum vedea că nu e chip să dovedească ce-ar fi vrut, nu 
cuteza să deschidă gura. Femeia se întoarse atunci spre 
fraţii ei și zise: 

— Dânsul, pre câte văd, a încercat cu dinadinsul să mă 
îndemne a face ce n-aș fi vrut să fac nicicând: să vă înșir 
adică toate blăstămăţiile și toată mârșăvia lui. Ei, iaca am 
s-o fac. Sunt pe deplin încredinţată că ceea ce v-a spus i s- 
a întâmplat cu adevărat și iată cum. Bărbatul ăsta 
cumsecade pe care mi l-aţi dat - spre nenorocul meu - 
drept soţ, care își zice negustor și ca atare vrea să fie 
cinstit de toată lumea și care în sfârșit s-ar cuveni să fie 
mai cumpătat ca un călugăr și mai cinstit că o fecioară, se 
îmbată pe la cârciumi aproape în fiecare seară și se 
înhăitează cu tot soiul de femeiuști stricate, lăsându-mă pe 

mine să stau și să-l aştept acasă, așa cum m-aţi văzut, până 
la miezul nopţii, ba uneori chiar până-n zori. Sunt sigură că 
fiind beat turtă s-o fi culcat cu vreuna d-alea și ei i-o fi 
găsit, când s-a trezit din somn, sfoara legată de picior și-a 
săvârșit apoi minunile de vitejie cu care se laudă acum, 
snopind-o în bătaie și retezându-i cozile; dar, fiindcă nu și- 
a revenit cu totul din beţie, credea și crede încă, sunt 
sigură, că toate astea mi le-a făcut mie, nu ei. Uitaţi-vă la 
el și veţi vedea și voi că-i încă beat pe jumătate. Totuşi, 
orice-ar fi spus despre mine, vă rog să nu i-o luaţi în nume 
de rău, gândindu-vă că la beţie omul vorbește multe, de 
aceea să-l iertaţi și voi, precum îl iert și eu. 

Bătrâna însă, mama doamnei, când auzi una ca asta, se 
apucă să facă gură, zicând: 

— Pe legea mea, copilă, una ca asta nu înghit: un 
dobitoc nesuferit și ingrat ca omul ăsta s-ar cuveni chiar, 
dimpotrivă, să fie omorât pe loc, că n-a fost vrednic să se 
însoare c-o fată cum ești tu. Auzi nemernicie! Nici de te-ar 
fi cules din tină și nu s-ar fi căzut să facă ce-a făcut. Bătu-l- 
ar Dumnezeu să-l bată! De ce să fii tu nevoită s-asculţi 
scârbavnicele vorbe ale unui negustor de balegi de măgar? 
Da' ce-și închipuie dumnealor, că nu știm cine sunt? Vin 
toţi de pe la ţară, toate scursorile și pleava, cu straie de 
dimie, cu pantalonii ca burlanul, cu pana-n cur și cât ce- 
ajung să pună trei bănuţi deoparte vor nici mai mult nici 
mai puţin să puie mâna pe copile de neam și pe femei 
cinstite și fac pe nobilii, zicând: „Eu mi-s din neamul lui 
cutare și-ai mei făcut-au asta și aia și cealaltă”. Ehei, ce 
bine ar fi fost dacă feciorii mei mă ascultau pe mine! C-ar fi 
putut să te mărite, și încă așa de bine, cu unul dintre conții 
Guidi, care te lua oricum, c-o zestre cât de mică. Da' vezi c- 
au vrut să mi te dea după podoaba asta de negustor, căruia 
nu i-a fost rușine - deși ești cea mai bună și mai cinstită 
fată din Florenţa - să vie în puterea nopţii și să te facă 
târfă, de parcă noi nu te-am cunoaște! Mi-e martor 
Dumnezeu, de-ar fi să fie după mine, ar merita o 

scărmăneală de să-și aducă aminte de ea o viaţă întreagă. 

Și întorcându-se către băieţi, le zise: 

— N-am spus eu că așa ceva nu-i cu putință? Aţi auzit 
cum vi se poartă iubitul cumnatei cu surioara voastră? 
Lepădătura dracului de negustor calic! Că dac-aș fi în locul 
vostru, după ce-am auzit câte a vorbit de ea și câte i-a 
făcut, n-aș avea liniște și pace până nu l-aș omori; și dac-aș 
fi bărbat, și nu femeie precum sunt, eu singură i-aș face 
felul și n-aș lăsa pe nimeni să se amestece într-asta. Trăsni- 
l-ar Dumnezeu de spurcat și de betiv fără rușine! 

Fraţii doamnei, văzând și auzind acestea, se întoarseră 
spre Arriguccio și-i azvârliră în faţă cele mai strașnice 
sudălmi din câte a auzit vreodată ureche de nemernic. lar 
mai la urmă îi ziseră: 

— De data asta te iertăm, că ai făcut-o la beţie; dar, de 
ti-i dragă viaţa, ai grijă nu care cumva să auzim de-acu 
înainte povești de soiul ăsta, că dacă o fi să ne ajungă 
vreun cuvinţel pe la ureche, apăi să știi că ţi-om plăti-o și 
p-asta și pe cealaltă. 

Și astfel zicând, plecară. 

Arriguccio, care rămăsese ca lovit în cap, neștiind nici el 
dacă visase sau dacă ceea ce făcuse fusese faptă aievea, 
nu cuteză să mai crâcnească și își lăsă nevasta în pace. lar 
ea, prin isteţțimea ei, nu numai că scăpă de pacostea ce-o 
amenința, dar pe deasupra mai găsi și mijlocul de a-și face 
în voie toate poftele, fără să-i pese de bărbat. 

POVESTEA A NOUA 


Lidia, nevasta lui Nicostrato, îl iubește pe Pirrus; 
acesta, drept dovadă a dragostei, îi cere să săvârșească 
trei lucruri, pe care ea le săvârșește și pe deasupra se 
mai și desfată cu el sub ochii lui Nicostrato, căruia îi dă 
a crede că ceea ce văzuse fusese doar o nălucire. 


Povestea Neifilei plăcuse atât de mult doamnelor, încât 
nu mai sfârșeau acum cu râsul și pălăvrăgeala, deși regele, 
care îi poruncise lui Pamfilo să-și înceapă și el istorioara, le 
rugase în mai multe rânduri să isprăvească o dată. Dar 
după ce tăcură, Pamfilo începu astfel: 

— Cinstite doamne, după părerea mea, nu se află lucru, 
oricât ar fi de greu și primejdios, pe care să nu cuteze a-l 
săvârși cine iubește cu ardoare. Or, deși treaba asta a fost 
adesea dovedită prin multe istorioare, eu totuși cred să 
izbutesc a-i face și mai limpede dovada prin povestea mea, 
în care e vorba de-o femeie, ajutată aș zice mai degrabă de 
noroc decât de istețime în cele câte le-a săvârșit; de aceea 
nu v-aș sfătui să urmaţi pilda ei, căci soarta nu ne sare 
întotdeauna în ajutor și nici bărbaţii nu-s toţi orbi, ca cel 
din povestirea mea. 

La Argos, o străveche cetate în Achaia, nu mare, dar 
vestită prin regii care au stăpânit-o, trăia odinioară un 
nobil zis Nicostrato, căruia în pragul bătrâneţii soarta îi 
dărui drept soaţă o doamnă de neam mare, frumoasă și 
îndrăzneață, pe numele ei Lidia. Și nobilul acesta, ca om 


622 


de neam și bogătaș ce se afla a fi, ţinea pe lângă sine 
slujitorime multă și câini și păsări cu duiumul, căci îi 
plăcea și-l desfăta peste măsură vânătoarea; printre ceilalți 
slujitori avea şi-un tânăr spălăţel, frumos și chipeș la 
făptură, cu multă îndemânare la tot soiul de lucruri, pe 
care îl chema Pirrus și căruia Nicostrato îi arăta cu mult 
mai multă iubire și încredere decât celorlalţi slujitori. Pe 
tânărul acesta Lidia prinse a-l îndrăgi cu atâta patimă, 
încât nici zi nici noapte nu putea să-și ieie gândul de la 
dânsul. Dar de iubirea aceasta, lui Pirrus - ori că nu-și dă 
seama, ori c-o făcea cu dinadinsul - părea că nici nu-i pasă, 
din care pricină femeia se chinuia cumplit. Și, hotărâtă 
fiind să-i arate că-l iubește, chemă într-o zi la sine pe-o 
slujnică de-a ei, căreia îi zicea Lusca și-n care avea 
încredere, și-i spuse: 

— Ascultă, Lusca, tot ce-ai avut din parte-mi se cade a fi 
plătit prin ascultare și credinţă; bagă de seamă deci și nu 
sufla o vorbă din cele ce-am să-ţi spun acum, decât numai 
acelui căruia ţi-oi porunci eu să-i spui. După cum vezi, sunt 
tânără, sunt proaspătă și pe deasupra îndestulată cu tot ce 
inima-mi poftește; pe scurt nu mă pot plânge decât de un 
singur lucru și ăsta e că anii bărbatului meu, de stai să-i 
măsori cu ai mei, sunt mult prea mulţi la număr, din care 
pricină trăiesc lipsită de plăcerea la care ţin femeile mai 
mult ca la orice. Or, cum poftesc și eu la asta, ca toate 
celelalte, de vreme ce norocul - dându-mi un soț așa bătrân 
- mi s-a vădit potrivnic, am hotărât încă de mult să nu-mi 
mai fiu și eu potrivnică întru acestea, lăsându-mă pradă 
tânjelii, ci să găsesc un mijloc de a-mi împlini dorinţele; de 
aceea, spre a afla deplină mulțumire și-n dragoste, ca-n 
celelalte, am hotărât ca Pirrus - mai vrednic fiind el decât 
oricare pentru asemenea treabă - să-mi vină într-ajutor cu 
îmbrăţișările lui și de aceea am început să-l îndrăgesc cu 
atâta foc, încât n-am liniște și pace decât atuncea când îl 
văd sau mă gândesc la dânsul. Și dacă n-am să mă 
întâlnesc cu el cât mai curând, am să mor negreșit. Deci, 

dacă viaţa mea ţi-e dragă, fă ce știi și cum ţi s-o părea mai 
bine, spune-i că-l îndrăgesc și roagă-l tu din partea mea să 
vină la întâlnire când te-oi trimite după el. 

Slujnica îi răspunse că se învoiește bucuros și, cât ce 
află prilejul și locul potrivit, îl luă pe Pirrus la o parte și-i 
spuse cât putu mai bine tot ce-o rugase doamna. Pirrus se 
minună nespus când auzi una ca asta, căci nu-și dăduse 
încă seama de dragostea stăpânei, dar se temu ca nu 
cumva femeia să-i întindă o cursă și de aceea zise iute și cu 
asprime în glas: 

— Lusco, nu-mi vine a crede că vorbele acestea vin de la 
doamna mea, de aceea ia aminte la cele ce vorbești, ori, 
dacă totuși ea te-a îndemnat să mi le spui, nu cred că sunt 
pornite din inimă; și, chiar de-ar fi, stăpânul meu mă prea 
cinstește cu mult mai mult decât o merit și de aceea nu i-aș 
face nici mort o astfel de rușine; bagă de seamă dar și nu- 
mi umbla cu de-astea. 

Lusca nu se sperie de vorba lui cea aspră, ci-i zise: 

— Pirrus, dacă doamna are să-mi dea poruncă, am să-ţi 
vorbesc și despre asta și despre tot ce va vroi, fie că-i 
place ori nu; dar ești un prost, să știi. 

Și nițeluș cam mânioasă, se întoarse la stăpână cu 
vorbele lui Pirrus, pe care ea, când le auzi, mai-mai să-și 
dorească moartea, sărmana, și-alta nu. Dar, după vreo trei- 
patru zile, vorbi din nou cu slujnica și-i zise: 

— Lusco, după câte știi, stejarul nu se doboară c-o 
lovitură de secure; de aceea eu aș zice să te mai duci o 
dată la cel care dorește în chip neobișnuit și numai înspre 
răul meu să-mi fie credincios și, aflându-ţi vreme cu prilej, 
să-i spui din nou ce drag îmi este și să încerci în fel și chip 
să faci astfel ca să te creadă; căci, dacă ne oprim aici, eu 
am să mor de bună seamă, iar el s-o crede înșelat și până 
la urmă, de unde eu îi caut iubirea, m-oi pomeni că mă 
urăște. 

Lusca o îmbărbătă pe doamnă și după ce-l căută pe 
Pirrus, aflându-l de astă dată în toane bune, îi zise: 

— Pirrus, acu câteva zile ţi-am arătat cât suferă stăpâna 
ta și-a mea din pricina iubirii ce-o simte pentru tine și 
acuma iarăși vin să-ţi spun că, dacă stărui în asprimea pe 
care ai dovedit-o deunăzi, poţi fi sigur că n-are să trăiască 
mult; de aceea te-aș ruga să fii așa de bun și să-i asculti 
dorinţa, căci dacă și de data asta te arăţi așa încăpățânat, 
de unde înainte vreme te socoteam tare înţelept, apăi de 
aci înainte să știi c-am să te ţin de prost. Ce ţi-ai putea dori 
mai mult decât să fii iubit, așa cum ești iubit, de-o doamnă 
atât de nobilă și de frumoasă cum e ea? Și, în afară de 
asta, nu vezi cât de îndatorat s-ar cuveni să te arăţi faţă de 
propria-ţi soartă, când stai să te gândești că-ţi scoate în 
cale un prilej atât de potrivit cu focul tinereţii tale și care-ţi 
poate mulţumi în același timp și poftele? Ce alt bărbat de 
seama ta mai știi care să stea mai bine cu lucrurile astea 
decât vei sta tu însuţi, dac-ai să fii înțelept? Unde ai găsi 
un altul mai bine înzestrat cu arme, cai, veșminte și bani 
decât ai fi tu însuţi, dacă ţi-ai dărui iubirea unei femei ca 
dânsa? Ascultă-mă ce-ţi spun și vino-ţi în fire: să nu uiţi 
niciodată că soarta nu ne îmbie cu zâmbetul pe faţă și 
braţele deschise decât o dată în viaţă; iar dacă atuncea 
omul nu știe să-i primească darul și ajunge pân' la urmă 
sărac lipit și cerșetor, se cade să arunce vina pe sine 
însuși, nu pe soartă. Şi, dacă vrei să știi, între stăpâni și 
slujitori nu se cuvine să te ţii de aceleași legi de cinste ca 
între rude și prieteni; dimpotrivă: cu un stăpân să nu te 
porţi, când poţi, altfel de cum se poartă și el cu sluga lui. 
Crezi că Nicostrato de pildă, dac-ai avea fie o nevastă 
frumușică, fie o mamă, o copilă sau o surioară și i-ar place, 
s-ar mai gândi la cinste, la cinstea pentru care tu te dai 
acum în lături? Eşti prost dacă-ţi închipui asta; fii sigur că, 
de n-ar ajunge la ea cu binișorul, cu rugăminţi și cu 
momele, nu s-ar sfii deloc s-ajungă cu de-a sila, orice ai 
zice tu. Să ne purtăm deci și noi cu ei și cu-ale lor așa 
precum se poartă ei cu noi și cu-ale noastre. Folosește-te 
de prilejul ce ţi-l îmbie soarta; n-o alunga, primește-o cu 


625 


braţele deschise, dacă nu, de bună seamă - las' că stăpână, 
sărăcuţa, are să moară sigur din pricina aceasta - dar chiar 
și tu te vei căi și încă așa de amarnic, încât ai să-ți cauţi 
moartea. 

Pirrus, care se gândise de multe ori la cuvintele ce i le 
spusese Lusca, se hotărâse în sinea lui, de-ar mai fi fost să- 
l caute, să-i dea cu totul alt răspuns și să împlinească voia 
doamnei, dacă putea dobândi încredințare de la dânsa că 
nu-i întinde o capcană. De aceea îi răspunse fetei: 

— Vezi, Lusco, eu știu bine că tot ce-mi spui e adevărat; 
dar știu pe de-altă parte și că stăpânul meu e un om tare 
înţelept și isteţ; or, cum mi-a dat pe mână toate ale lui, 
tare mă tem că Lidia nu face treaba asta decât spre a mă 
încerca, după voia și povaţa lui. De aceea, dacă vrea să 
facă trei lucruri pentru a-mi da încredințare că nu mă 
păcălește, pe urmă îmi poate cere orice și am s-o ascult pe 
dată. Iată care sunt aceste lucruri: întâi și întâi să omoare 
de faţă cu Nicostrato pe cel mai bun dintre șoimii săi; în al 
doilea rând să-mi trimită o șuviță din barba lui Nicostrato 
și în al treilea rând să-mi mai trimită și-un dinte de-al lui, 
dar dintre cei mai sănătoși. 

Lucrurile acestea i se părură grele fetei, iar doamnei și 
mai grele. Iubirea însă, care știe să îmbărbăteze sufletele 
și-i mare meșteră la sfaturi, o hotărî să încerce totuși și ca 
atare doamna îi trimise vorbă lui Pirrus c-avea să facă 
grabnic și întocmai tot ce îi ceruse, ba și pe deasupra, iar 
fiindcă el îl socotea așa de înțelept pe Nicostrato, zicea că 
va să se desfete în faţa lui cu Pirrus, dând a crede 
bărbatului că tot ce vede e numai o închipuire. Pirrus se 
puse să aștepte ce avea să facă doamna. 

La câteva zile după aceea, rânduind Nicostrato - după 
cum obișnuia adesea - un mare ospăț pentru niscaiva 
nobili, după ce musafirii se ridicară de la mese, doamna, 
îmbrăcată în catifea verde și toată plină de podoabe, ieși 
din iatacul ei și intră în sala unde se aflau mesenii; acolo, 
de faţă fiind și Pirrus, se duse drept către stinghia pe care 

sta cel mai iubit dintre șoimii lui Nicostrato, îl dezlegă, 
făcându-se că vrea să și-l așeze pe mână, și prinzându-l de 
legături îl azvârli cu capul de perete și-l omori pe loc. 

Nicostrato strigă: 

— Vai, ce-ai făcut, femeie? 

— Nimic, răspunse dânsa. 

Dar pe urmă, întorcându-se către meseni, grăi: 

— Domnilor, greu mi-ar fi să mă răzbun pe un rege care 
m-ar face de ocară, dacă pe un șoim n-aș cuteza să mă 
răzbun cum se cuvine. Trebuie să știți că șoimul ăsta îmi 
răpește de multă vreme tot timpul pe care un bărbat este 
dator să îl închine nevestei lui; căci, de îndată ce mijesc 
zorile, Nicostrato se scoală, încalecă, așază șoimul pe 
mâna lui și pleacă cutreierând câmpiile să-l vază cum știe 
zbura; iar eu, așa cum mă vedeţi, rămân singură în pat, ba 
și nemulțumită; de aceea nu o dată, ci de mai multe ori am 
vrut să fac ce-am făcut astăzi, dar m-a ţinut în loc dorinţa 
de-a o face în văzul unor oameni care să mă judece pe 
drept; și socotesc că dumneavoastră veţi fi de bună seamă 
juzi nepărtinitori. 

Bărbaţii care o ascultau, crezând că vorba ei e pe 
măsura dragostei ce-o avea pentru Nicostrato, se 
întoarseră râzând spre el, care tăcea mânios, și începură a- 
i zice: 

— Bine-a făcut femeia, dacă s-a răzbunat pe șoim! 

Și tot glumind pe socoteala acestei întâmplări, căci între 
timp femeia plecase în iatacul ei, întoarseră în voie bună 
mâhnirea lui Nicostrato. Pirrus, văzând acestea, își zise în 
sinea lui: „Bun început a dat stăpâna dragostei mele; deie 
Domnul să facă tot așa și de acu înainte”. Nu multă vreme 
după întâmplarea asta, aflându-se doamna într-o zi cu soţul 
ei la ea în odaie, în timp ce-l dezmierda prinse a glumi cu 
dânsul și el așa din joacă trăgând-o niţeluș de păr, îi dărui 
prilejul să ducă la îndeplinire cel de al doilea lucru pe care 
i-l ceruse Pirrus; căci apucându-l iute de-un smoculeţ de 
barbă, râzând, îl trase așa de tare, încât i-l smulse din 

bărbie. Iar când Nicostrato se plânse că-l doare, dânsa îi 
zise: 

— Ce ai? De ce te-ai îmbufnat? Fiindcă ţi-am scos vreo 
câţiva peri? Dar mai înainte când mă trăgeai de păr nu te 
durea, așa-i? 

Și-așa, dintr-una într-alta, urmând cu joaca mai departe, 
femeia puse bine smocul pe care îl smulsese din barba lui 
Nicostrato și chiar în ziua aceea îl și trimise iubitului. 

Acu, al treilea lucru îi cam dădu de furcă doamnei; 
totuși, fiindcă era tare isteaţă și dragostea îi ascuţea tot 
mai vârtos deșteptăciunea, găsi până la urmă o cale spre a- 
l căpăta și pe acesta. Nicostrato ţinea la el doi băieţași, 
copii de neam, pe care ai lor i-i daseră ca să deprindă în 
casa lui purtare și obiceiuri bune; iar când Nicostrato 
mânca, unul din băieţași tăia bucatele pe taler, iar celălalt 
îi turna în pahar. Femeia îi chemă pe amândoi la dânsa și 
le dădu a crede că le miroase gura; de aceea îi învăţă să 
tragă capul la o parte pe cât puteau mai tare când îl 
slujeau pe Nicostrato, dar îi povăţui să nu sufle o vorbă la 
nimeni despre treaba asta. Băieţii o crezură și se căzniră 
să facă așa cum îi învățase. Or, într-o bună zi femeia îi zise 
lui Nicostrato: 

— N-ai băgat de seamă cum își întorc băieţii capul când 
te slujesc la masă? 

Nicostrato răspunse: 

— Ba da, vroiam chiar să-i întreb de ce. 

La care doamna zise: 

— Nu-i întreba pe ei, c-am să-ți răspund chiar eu. De 
mult vroiam să-ți spun, dar îmi era c-ai să te superi; acuma 
însă, fiindcă văd că-și dau și alţii seama, n-am încotro și-ți 
spun. Băieţii întorc capul fiindcă-ţi miroase gura; și nu știu 
din ce pricină, că până acu nu-ţi mirosea. Urâtă-i treaba 
asta și mai cu seamă pentru tine care ai de-a face tot cu 
nobili. Ar fi cu cale să vedem ce anume-i de făcut. 

Nicostrato răspunse: 

— Ce ar putea să fie? Să am vreun dinte rău în gură? 

La care Lidia îi zise: 

— S-ar prea putea. 

Şi ducându-l la o fereastră, îl puse să deschidă gura și, 
după ce îl cercetă de-o parte și de cealaltă, îi zise: 

— Vai, Nicostrato, cum ai putut să-l rabzi atâta amar de 
vreme? Ai unu-n partea asta și după câte mi se pare nu 
numai că-i stricat, dar e și ros aproape tot și, dacă-l mai ţii 
mult în gură, de bună seamă c-o să-i strice și pe ceilalţi de 
lângă el; de aceea eu te-aș sfătui să-l scoţi numaidecât, 
până ce nu se întinde răul. 

Nicostrato răspunse: 

— Dacă-i așa, îl scot și gata; trimite iute după un meșter 
să vie să mi-l tragă. 

La care doamna zise: 

— Ferit-a Dumnezeu să vie un meșter pentru atâta; 
dintele abia se ţine și cred c-am să ţi-l scot chiar eu ușor, 
fără nici un meșter. Unde mai pui că ei au mâna așa de 
grea, că nu m-ar lăsa inima pentru nimica-n lume să mi te 
las pe seama lor. Am să ţi-l scot chiar eu: că cel puţin, dacă 
te doare, eu te-oi lăsa să mai răsufli, pe câtă vreme 
meșterul nu te-ar lăsa nici mort. 

Poruncind dar să i se aducă niște clești anume pentru 
treaba asta, trimise pe ceilalți afară și ea rămase doar cu 
Lusca; pe urmă, zăvorându-se înăuntru, îl întinseră pe 
Nicostrato pe-o masă și vârându-i în gură cleștele, îl apucă 
de-un dinte; și-n timp ce Lusca îl ţinea zdravăn, deși 
Nicostrato urla de parcă îl scuturau toţi dracii, doamna îi 
scoase dintele, îl puse bine la o parte și luând din mâna 
Luscei un altul, găunos și ros pe toate părţile, i-l arătă 
bărbatului, care zăcea, săracul, pe jumătate mort de câte 
pătimise, zicându-i: 

— Ia uite ce ţineai în gură de atâta amar de vreme. 

Iar el dându-i crezare, deși răbdase atâta chin și încă se 
mai văicărea, văzând că nu mai are în gură spurcăciunea 
aia de dinte, se socoti tămăduit și după ce femeile îl ogoiră 
cu de toate, cum între timp durerea îl mai slăbise nițeluș, 

plecă din odaie. 

Doamna luă dintele și îl trimise iubitului, care, acu fiind 
sigur de dragostea femeii, se arătă gata să facă tot ce-ar fi 
vrut. Ci doamna, vrând să-i deie și mai deplină încredințare 
și abia așteptând s-apuce a se întâlni cu el, fiindcă dorea 
să-și ţină făgăduinţa dată, se prefăcu bolnavă; și într-o 
după amiază, venind Nicostrato la dânsa și ea văzând că 
nimeni altul nu-l însoțește decât Pirrus, îi rugă pe amândoi 
s-o ajute să meargă până în grădină ca să-și mai uite de 
urât. Drept care, sprijinind-o Nicostrato de-o parte și 
Pirrus de cealaltă, o duseră în grădină și-o așeză într-o 
poiană, la poala unui păr frumos. Acolo, după ce șezură o 
vreme câteșitrei, femeia, care într-aceasta îl înștiinţase pe 
băiat ce-ar fi trebuit să facă, îi zise: 

— Pirrus, tare-aș vrea să gust, niscaiva pere; urcă-te-n 
pom și-azvârle câteva jos. 

Pirrus se caţără degrabă, prinse a zvârli la pere și-n timp 
ce le azvârlea grăi: 

— Stăpâne, ce te-apucă? Și dumneata, stăpână, cum de-i 
îngădui treaba asta aici sub ochii mei? Nu ţi-e rușine, zău 
așa, doar nu-ţi închipui că sunt orb? Parcă erai bolnavă 
mai adineauri, iar acum te ţii de lucruri d-astea? Dacă ai 
chef de-așa ceva, de ce nu mergi într-o odaie - că ai destule 
doar - și-acolo n-ai decât să te iubeşti în voie, da' nu aici, 
sub ochii mei. 

Doamna, întorcându-se către bărbatul ei, îi zise: 

— Ce-ndrugă Pirrus? Aiurează? 

La care el, de sus, răspunse: 

— Ba, n-aiurez de loc. Crezi dumneata că nu văd ce 
faceţi împreună? 

Nicostrato se minună din cale-afară și grăi: 

— Pirrus, visezi sau ce-i cu tine? 

La care el răspunse: 

— Ba nu visez, stăpâne, cum nu visezi nici dumneata; 
așa mi te mai hâţâni, că dacă părul ăsta s-ar hâţâna ca 
dumneata, n-ar mai rămâne în el o pară. 

Femeia zise atunci: 

— Ce-o mai fi fiind și asta? Se poate oare într-adevăr să i 
se pară precum spune? De n-aș fi așa bolnavă, mai că m-aș 
căţăra în pom să văd și eu minunea asta. 

Pirrus de sus din pom îi da cu gura înainte și nu mai 
contenea cu vorba. Nicostrato îi zise atunci: 

— Coboară-te. 

Și după ce se cobori îl întrebă: 

— Ce zici că vezi? 

Pirrus răspunse: 

— Mi se pare că m-ati luat drept un zăpăcit sau un năuc 
de cap; dar, fiindcă vrei cu dinadins să-ţi spun, află că te 
vedeam culcat peste nevasta dumitale; iar când m-am 
coborât te-am văzut sculându-te și așezându-te aici, unde 
te afli acum. 

— Ţi-a luat Dumnezeu minţile? se minună Nicostrato. 
Doar noi de când te-ai căţărat în păr nu ne-am clintit din 
loc și-am stat așa precum ne vezi. 

La care Pirrus zise: 

— De ce să mai vorbim degeaba? Eu de văzut tot te-am 
văzut; și ce-i într-asta oare? Că doar erai pe-al dumitale, nu 
pe-al altuia. 

Nicostrato se minună din ce în ce mai tare și pân' la 
urmă zise: 

— Trebuie să văd și eu dacă-i adevărat că părul ăsta-i 
fermecat și cel care se urcă în el vede de sus minunăţii. 

Și se urcă pe dată. Cât ce fu sus, femeia și cu Pirrus 
începură să se desfete împreună. Nicostrato, văzându-i, se 
apucă să tipe: 

— Netrebnico, ce faci acolo? Și tu, mișelule, în care 
aveam atâta încredere? 

Și zicând astfel, începu să coboare. La asta, doamna și 
cu Pirrus răspunseră: 

— Ședem. 

Iar când văzură că scoboară, se așezară repede așa cum 
îi lăsase. Nicostrato, cât ce fu jos și îi văzu șezând pe locul 

unde îi lăsase, se apucă să-i ocărască, dar Pirrus îi 
răspunse: 

— Nicostrato, mărturisesc că, după cum spuneai, mi s-o 
fi năzărit când eram sus în păr; și nu-mi dau seama după 
alta decât după aceea că văd și știu că nici dumneata n-ai 
văzut adevărat. Și ca să fii încredinţat că nu mint, 
gândește-te cum s-ar putea ca nevasta dumitale, care-i așa 
cinstită și-așa de înţeleaptă, dac-ar voi să te înșele s-o facă 
chiar aici sub ochii dumitale? De mine nici nu mai vorbesc, 
că mai degrabă m-aș lăsa jupuit de viu decât să mă 
gândesc la una ca aceasta, necum s-o mai și fac cu 
dumneata de faţă. De aceea toată vina acestor năluciri n-o 
poartă decât părul și de la el purcede totul, că o lume 
întreagă, zău așa, nu m-ar putea încredința că nu te-ai 
culcat cu nevasta dumitale, dacă n-ai zice și dumneata c- 
am făcut și eu același lucru, de care sunt încredinţat că 
nici nu l-am gândit, darămite să-l mai și fac. 

Doamna, la rândul ei, făcând pe supărata, se ridică în 
picioare și începu și ea: 

— Afurisit să fii dacă mă crezi așa de proastă, încât, de 
mi-ar sta capul la atari blăstămaţii ca cele câte zici că le-ai 
văzut din păr, să vin și să le fac tocmai sub nasul tău. Fii 
sigur că de-aș vrea s-o fac nu mi-aș alege locul ăsta, ci aș 
izbuti să mă ascund în vreo odaie de-ale noastre și încă așa 
de bine, că mare lucru ar fi să afli tu vreodată. 

Nicostrato în sinea lui le da la amândoi dreptate, 
gândindu-se că niciodată nu s-ar fi încumetat la asta, de 
față fiind și el; de aceea, dând deoparte atari dojeni și 
vorbe grele, prinse a vorbi de ciudăţenia acestei întâmplări 
și de minunile pe care le înfăptuia vederea de-acolo de sus, 
din pom. Dar doamna, care se arăta mânioasă de bănuiala 
lui, făcu: 

— De bună seamă, părul ăsta n-o să-mi mai facă 
niciodată, nici mie și nici alteia, o astfel de rușine; de 
aceea, Pirrus, du-te fuga, adu degrabă o secure și taie-l ca 
să ne răzbuni pe amândoi deodată, deși ar fi mai bine 

poate să-i dai cu ea în cap lui Nicostrato, care așa de lesne 
și fără pic de chibzuinţă își pierde judecata: chiar dacă-ai fi 
văzut cu ochii tăi cele ce-ai spus, cu ochii minţii nu trebuia 
pentru nimica în lume să crezi așa ceva. 

Pirrus fugi după secure și când se întoarse tăie părul; 
doamna văzându-l la pământ, grăi către bărbatul ei: 

— De vreme ce dușmanul meu și-al cinstei mele-i 
doborât, mânia mi s-a spulberat. 

Și zicând astfel îl iertă cu mărinimie pe Nicostrato care o 
rugă de îndurare, punându-l să făgăduiască că n-o să-și 
mai închipuie nicicând așa ceva despre femeia ce-l iubea 
ca pe ochii ei din cap. 

Intr-acest chip, bietul bărbat batjocorit, cu doamna lui și 
cu ibovnicul alături, se întoarse în palatul unde apoi de 
multe ori cei doi se desfătară mai cu răgaz ca prima oară. 
De care desfătare ne facă parte Dumnezeu și nouă celora 
de față. 

POVESTEA A ZECEA 


Doi sienezi iubesc o femeie, cumătra unuia dintre ei; 
cumătrul moare și, după cum îi făgăduise tovarășului 
său, se întoarce spre a-i povesti cum e pe lumea 
cealaltă. 


Numai regelui îi mai rămăsese de povestit în ziua aceea; 
prin urmare, după ce văzu că doamnele - care plângeau 
pomul tăiat fără de vină - se potoliră, începu: 

— E îndeobște cunoscut că orice rege drept se cade a fi 
el, cel dintâi, slugă plecată a legilor pe care le-a făcut, căci 
altfel nu-l poţi numi rege, ci slujitor demn de pedeapsă; or, 
tocmai eu, ce vă sunt rege, mă văd silit să cad întru 
greșeala aceasta și să mă învrednicesc pe drept de 
dojenirea dumneavoastră. E adevărat că ieri am rânduit o 
lege - prin care hotărâm un anumit subiect poveștilor de 
astăzi - cu gândul să nu mă ţin de privilegiul meu ce mă 
îndreptățește să povestesc despre ce-mi place; vroiam să 
mă supun adică aceleiași legi ca și voi și să vorbesc despre 
aceleași lucruri despre care aţi vorbit cu toţii. Dar din 
păcate până acum nu numai că s-au povestit toate 
întâmplările ce vroiam să vi le spun chiar eu, dar pe 
deasupra s-au mai spus despre subiectul acesta atâtea alte 
lucruri, care de care mai frumoase, încât oricât m-aș 
strădui să-mi scormonesc mintea, n-aş izbuti să-mi 
amintesc și nici nu știu vreo istorioară care să poată sta 
alături de cele spuse până acum. De aceea, fiind silit să 

calc eu însumi legea pe care am făcut-o și fiind deci 
vrednic de pedeapsă, mă leg chiar de pe acum să fac tot ce 
poftiţi ca să-mi răscumpăr vina și să mă întorc din nou la 
privilegiul meu. Povestea Elisei despre cumătru și 
cumătră, cât și prostia sienezilor mă îndeamnă să vă spun - 
lăsând deoparte păcălelile pe care nevestele isteţe le trag 
nătărăilor de bărbaţi - o altă istorioară, tot despre ei, 
poveste care, deși cuprinde lucruri ce nu sunt de crezut, în 
parte barem tot va fi pe placul dumneavoastră. 

Trăiau dară la Siena doi tineri, oameni de rând, unul pe 
nume Tingoccio Mini, iar celălalt Meuccio de Tura, care 
locuiau pe lângă Poarta Salaia și umblau mai toată vremea 
împreună, avându-se nespus de dragi pe câte se părea. Şi 
umblând ei ca tot omul pe la biserici și pe la predici, auziră 
de multe ori vorbindu-se de slava vieţii veșnice ori de 
cumplita jale cu care Dumnezeu plătește pe celălalt tărâm 
sufletele celor ce-au murit, dând fiecăruia în parte răsplata 
cuvenită, după purtarea lui. Or, tinerii, poftind să afle vești 
mai amănunțite despre aceste lucruri și neștiind cum să 
ajungă la ele, își făgăduiră că acela dintre ei care avea să 
moară mai întâi să se întoarcă, dacă poate, pe lume și să-i 
spună tovarășului său tot ce acesta ar dori să știe; și întru 
atare învoială legară jurământ. 

Făcându-și dar flăcăii făgăduinţa asta și urmând a se 
întâlni și a umbla împreună, se întâmplă ca Tingoccio să 
lege cumetrie cu unul, după nume Ambruogio Anselmini, 
care ședea la Campo Reggi și avusese de la nevasta lui, pe 
nume monna Mita, un copilaș. Or, cum Tingoccio însoţit de 
bunul lui prieten își cerceta din când în când cumătra, o 
femeie a naibii de frumoasă și cu mult vino-ncoace, cu 
toată cumetria se îndrăgosti de dânsa; Meuccio, pe de altă 
parte, găsindu-și-o și el pe plac și auzindu-l pe Tingoccio 
cum o mai urcă în slăvi din zori și până-n seară, se 
îndrăgosti și el de ea. De dragostea aceasta însă nu 
pomeniră nicio vorbă, căci fiecare se păzea din altă pricină 
de celălalt. Tingoccio se ferea să-i spună lui Meuccio, 

fiindcă-și dădea cu socoteala că nu-i lucru frumos să-ţi 
îndrăgești cumătra și s-ar fi rușinat să știe și alţii treaba 
asta; iar cât despre Meuccio, el nu se ascundea din pricina 
aceasta, ci doar fiindcă-și dăduse seama că și Tingoccio o 
iubea. Drept care își zicea în sine: „Dacă i-aș spune că mi-e 
dragă, de bună seamă ar fi gelos; și, cum el poate sta de 
vorbă cu ea oricând poftește, ca unul care-i e cumătru, are 
să facă așa fel ca dânsa să mă ia la ochi și-atunci m-am 
șters pe bot de ea”. 

Acu, iubind cei doi flăcăi așa precum spuneam, 
Tingoccio, căruia îi era mai la îndemână să-i vorbească 
femeii și să-și spună păsul, făcu el ce făcu cu vorba și cu 
fapta și până mai la urmă avu de la cumătră tot ce poftea 
să aibă. Meuccio își dete seama, însă cu toate că-i venea 
cam greu să înghită treaba asta, totuși, fiindcă trăgea 
nădejde s-ajungă și el la femeie, se prefăcea a nu-și da 
seama, ca nu cumva Tingoccio să-i pună bete în roate ori s- 
aibă pricină să-i strice cu voie socotelile. Iubind așadar cei 
doi prieteni într-acest chip - unul cu mai mult folos ca 
celălalt - Tingoccio aflând ţărâna dulce pe moșioarele 
cumetrei, săpă cu atâta râvnă și așa-i munci pământul, că 
mi-l lovi damblaua și după vreo trei-patru zile boala îl uscă 
așa de tare, încât, nemaiputând să-i ţină piept, sărmanul, 
se petrecu din viaţă. lar după ce muri, după făgăduinţa 
dată, în cea de a treia zi (că nu putuse pasămite să vină 
mai degrabă) se cobori într-o noapte în odaia lui Meuccio, 
care dormea buștean, și îl chemă pe nume. Meuccio 
deșteptându-se grăi: 

— Cine ești tu? 

La care el răspunse: 

— Tingoccio sunt și vin, după făgăduinţa dată, cu vești 
din ceea lume. 

Se cam sperie Meuccio când îl văzu, ce-i drept, dar până 
la urmă se liniști și zise: 

— Bine-ai venit, frățioare! 

ȘŞi-l întrebă apoi dacă-i pierdut pe veșnicie ori nu. 

Tingoccio îi răspunse: 

— Pierdute sunt doar lucrurile pe care nu le mai găsești; 
dar eu, dacă-s aici, cum aș putea să fiu pierdut? 

— Nu asta vreau să spun, făcu Meuccio, dar te întreb de 
nu cumva te zbaţi și tu cu sufletele osândite în focul cel de 
veci? 

La care celălalt răspunse: 

— Nu, asta nu; da' de zbătut, mă zbat și eu în chinuri 
grele, pentru păcatele pe care le-am săvârșit în viaţă. 

Atunci Meuccio îl întrebă să-i spună cu amănuntul la ce 
păcat ce chin ţi-e dat pe lumea cealaltă, răspunse c-avea să 
facă bucuros tot ce-i cerea; apoi, Meuccio îl întrebă dacă 
putea să facă vreun lucru anume pentru el aici pe lumea 
asta. Tingoccio îi răspunse că da și anume să se roage, să 
deie slujbe pentru dânsul și să mai dea și de pomană, că 
lucrurile astea prind tare bine celor morţi. Meuccio îi 
răspunse c-avea să facă bucuros tot ce-i cerea; apoi, chiar 
când Tingoccio se pregătea să plece, își aminti și de 
cumătră și ridicându-și niţel capul, grăi: 

— Bine că-mi amintesc, Tingoccio; da' pentru vina că pe 
lume te-ai culcat cu cumătra, ce osândă ai primit? 

Tingoccio îi răspunse: 

— Frate, cât ce-am ajuns pe celălalt tărâm, am dat de 
unu', acolo, care părea că-mi știe toate păcatele pe de rost 
și care m-a trimis pe locul unde apoi m-am pocăit răbdând 
cumplită osândire și unde am aflat și alţi tovarăși osândiţi 
să îndure același chin ca mine; și aflându-mă între ei și 
amintindu-mi de păcatul ce-l săvârșisem cu cumătra - deși 
eram în foc și ardea cumplit văpaia lui am început să 
tremur ca varga, fiindcă m-așteptam, pentru păcatul ăsta, 
la o pedeapsă și mai grea ca cea care-mi fusese dată. Şi, 
când mă văzu așa, unul de lângă mine mă întrebă: „Ce poţi 
avea pe suflet mai mult ca ăștialalţi, de tremuri stând în 
foc?” „Vai, prietene, i-am spus, mă ia cu frig când mă 
gândesc la judecata ce m-așteaptă pentru un păcat 
îngrozitor pe care l-am făcut în viaţă”. Atuncea el mă 

întrebă care-i păcatul cela și eu i-am spus: „Păi uite, m-am 
culcat chiar cu cumătra mea și, de prea mult ce m-am iubit 
cu ea, mi-am dat și duhul, precum vezi”. Când auzi una ca 
asta, ăla începu să-și bată joc de mine și grăi: „Măi, nu fi 
prost și nu te teme; că doar p-aicea nimeni nu ţine seama 
de cumetre”. Iar eu, dac-auzii așa, mă liniștii cu totul. 

Și zicând astfel, cum se mijea de ziuă, făcu: 

— Rămâi cu Dumnezeu, Meuccio, că nu pot sta mai mult 
cu tine. 

Şi, cât ai zice „vai”, pieri. 

Meuccio, auzind că nimeni nu ţine seamă de cumetre pe 
cealaltă lume, se apucă să-și bată joc de nerozia lui, căci 
până atuncea mai cruţase și el vreo câteva, drept care 
acum, lăsând deoparte prostia de odinioară, se dovedi mai 
înţelept în lucrurile acestea. Care lucruri, de le-ar fi știut 
călugărul Rinaldo, s-ar fi putut lipsi de vorbăria multă cu 
care se căznise s-o aducă pe cumătră a-i face toate poftele. 


Soarele da în asfinţit stârnind o boare dulce, când 
regele, sfârșind cu povestirea lui și nemaifiind nici unul 
dator cu povestitul, își luă cununa de pe cap și, așezând-o 
Laurettei, rosti: 

— Doamnă, te încoronez - cu laurii ce-i porţi în nume - 
regină peste noi; e rândul dumitale acum, ca doamnă și 
stăpână, să poruncești ce crezi de bine pentru supușii tăi. 

Și zicând astfel, se așeză. 

Lauretta,  văzându-se regină, puse să-i cheme 
credincerul și-i porunci să rânduiască masa de seară tot pe 
vale, dar olecuță mai devreme ca-n alte daţi, ca să se poată 
întoarce în tihnă la palat; iar după ce-i mai arătă ce anume 
ar fi trebuit să facă de-a lungul stăpânirii ei, se întoarse 
către cavaleri și doamne și le zise: 

— Ieri Dioneo a rânduit ca azi să se vorbească despre 
păcălelile pe care nevestele le trag bărbaţilor; eu, dacă n- 
aș dori să vă arăt că nu-s din neamul acelora care vor să se 
răzbune cu orice preţ, aș zice acum ca mâine să se 

vorbească despre păcălelile pe care bărbaţii le trag 
nevestelor. Dar, dând deoparte gluma, cred c-ar fi mult 
mai bine să se gândească fiecare să spună o poveste 
despre acele păcăleli pe care zilnic și le trag fie bărbaţii 
între ei, fie femeile bărbaţilor, fie ei femeilor, pentru că 
acest subiect cred că va fi tot atât de plăcut ca și cel de 
astăzi. 

Și zicând astfel, se ridică în picioare, lăsând pe fiecare 
să facă ce poftește până la ceasul cinei. 

Doamnele și cavalerii se ridicară de jos și unii, 
descălţându-se, intrară cu picioarele în apa cristalină, iar 
ceilalți începură a se plimba pe vale, printre copacii 
înfrunziţi și drepţi ca lumânarea. Fiammetta și cu Dioneo 
cântară împreună o bună parte din cântarea Arcitei și-a lui 
Palemone și într-acest chip, cu amestecate și felurite 
desfătări, petrecură de minune până la ceasul cinei. Pe 
urmă, așezându-se pe malul lacului la masă, cinară veseli, 
pe îndelete, la cântecul a mii și mii de păsărele, mângâiațţi 
de boarea dulce care pornea de către dealuri și alunga din 
preajma lor și cea din urmă musculiţă. lar după ce se 
strânse masa și înconjurară o dată vâlceaua cea 
dezmierdătoare, cum soarele nu apucase să asfințească 
încă, pe voia doamnei lor porniră cu pas agale spre palat; 
și, tot glumind și povestind fel și fel de lucruri, și despre 
cele povestite în după amiaza aceea și despre multe altele, 
ajunseră într-un târziu, pe înserate, la palat. Acolo, după ce 
dintâi se răcoriră oleacă și-și alungară osteneala cu vinuri 
reci ca gheaţa și felurite dulciuri, cât ai clipi din ochi se 
adunară roată împrejurul fântânii și începură să danseze, 
la sunet fie de cimpoi, fie de cobze și lăute. Iar la sfârșit 
regina îi porunci Filomenei să cânte o cântare, și dânsa 
începu astfel: 


O, viată de chin necurmat! 
Putea-voi cândva, din nou fericită 
Să-nnod firul vieţii, de unde-a plecat? 

Nu știu: prea mă arde, mă mistuie-n piept 
Dorul - foc și vâlvoare - 
De ceea ce-a fost deplină-mplinire. 
Pe alţii să-ntreb nu cutez, nici aştept 
Răspuns la-ntrebare. 
Tu singur, iubite, ce-ai pus stăpânire 
Pe-ntreaga mea fire, 
Spune-mi să știu și nădejde-nsorită 
Sădește-mi în sufletul greu încercat. 


Să spun n-as putea ce dulce simţire 
In piept mi se zbate. 
De ziua, nici noaptea nu-mi găsesc pace. 
Căci văzul, auzul și-a simțului fire în parte și 
toate 
Aprins-au văpaia ce-n suflet îmi zace 
Și inima-mi coace. 
Tu singur, iubite, simţirea pierită 
Mi-o poți întări, doar tu, nimeni alt! 


O, spune-mi de-ajunge-voi oare și când 
Ochii să-ţi văd înc-o dată 
La locul pe unde sărutul le-am dat. 
Spune-mi, iubite, că vii pe curând, 
Spune-mi și-alină-mi pe dată 
Durerile multe ce-n piept mi se zbat. 
Fie, cât fi-vei plecat 
Timpul să zboare, și mult la iubită 
Să stai, ca s-o mângăi de chinu-ncercat. 


Iar dacă vreodată al meu fi-vei iar, 
Nătângă nu cred să mai fiu 
Și iar să te las, ca pe vremuri, să-mi pleci. 
Strâns te voi ține la piept ca pe-un dar 
Si dorul meu pururea viu 

Pe gura ta dulce-am să-l stâmpăr pe veci. 
Destul. Mi-s buzele reci; 

Vino, sărută-le iute. Pornită 

Mă simt de pe-acuma, la gând, pe cântat. 


Din cântecul acesta toţi cei de față pricepură că o iubire 
nouă și dulce îi pătrunsese în suflet Filomenei; dar, cum 
din vorbele cântării părea că doamna cunoscuse și alte 
bucurii pe lângă aceea de a-și vedea mereu alăturea 
iubitul, fu socotită pe deplin fericită, deși din cei de faţă se 
aflau unii care o pizmuiau. După ce Filomena își isprăvi 
cântărea, regina, amintindu-și că ziua următoare era o 
vineri, se întoarse către supușii ei și le zise cu glas dulce: 

— După cum știți, nobile doamne și tineri cavaleri, 
mâine e ziua închinată Domnului nostru Isus Cristos și 
patimilor sale; or, azi o săptămână, dacă v-aduceţi bine 
aminte, am preamărit această zi și ziua următoare, 
oprindu-ne cu povestitul. De aceea, urmând pilda Neifilei, 
cred c-ar fi bine să ne oprim și de-astă dată și să încercăm 
a ne aminti câte s-au săvârșit pe vremuri spre mântuirea 
noastră în aste sfinte zile. 

Toţi ascultară cu plăcere vorbele pline de evlavie ale 
reginei lor și apoi, la îndemnul ei, cum noaptea se scursese 
pe jumătate aproape, se duseră să se odihnească. 

ZIUA A OPTA 
LAUREIIA 

Sfârșește cea de a șaptea zi a Decameronului și începe 
cea de a opta, în care, sub sceptrul Laurettei, se 
vorbește despre acele păcăleli pe care zilnic și le trag 
fie bărbaţii între ei, fie femeile bărbaţilor, fie aceștia 
femeilor. 


În dimineaţa aceea de duminică, razele soarelui se iveau 
de după culmile celor mai înalți munţi și umbrele nopţii 
pierind [gg ua e- a lăsau 

zărească limpede tot ce se afla în jur, când regina, 
sculându-se din somn dimpreună cu toţi ceilalţi, porni cu ei 
într-o plimbare prin iarba înrourată și apoi, cam către nouă 
ceasuri, intrând într-o bisericuţă ce se afla prin apropiere, 
ascultă acolo sfânta slujbă. Pe urmă, întorcându-se acasă, 
după ce întâi prânziră cu multă voie bună, se apucară de 
cântat și dănţuit, iar după aceea, cu învoirea doamnei lor, 
cei care aveau chef de odihnă se duseră să se odihnească; 
apoi, după ce soarele trecu de jumătatea bolţii, se adunară 
câteșizece lângă fântână la povești, iar la porunca reginei, 
Neifile începu așa precum urmează: 

POVESTEA ÎNTÂI 


Gulfardo se înţelege cu nevasta lui Guasparruolo să se 
culce cu ea pentru o sumă de bani; împrumută banii de 
la Guasparruolo, îi dă femeii, iar apoi, de faţă cu 
bărbatul - zicând că înapoiase banii femeii - o silește să 
spună că-i primise. 


— Dacă Cel-de-Sus a rânduit ca tocmai eu cu povestirea 
mea să dau bun început zilei de azi, eu una o fac 
bucuroasă. De aceea, iubitoare doamne, cum până acum s- 
au povestit nenumărate păcăleli din cele trase de femei 
bărbaţilor, de data asta vreau să vă istorisesc o păcăleală 
trasă de un bărbat unei femei; și nu fiindcă aș avea de 
gând să ponegresc bărbatul și ceea ce-a făcut, ori să susţin 
că ea, femeia, nu și-a primit pe drept răsplata, ci tocmai 
dimpotrivă ca s-o condamn pe ea și-n schimb să-l laud pe 
el, cât și pentru a vă dovedi că și bărbaţii știu să-și bată joc 
de aceia care au încredere în ei, după cum sunt și ei la 
rândul lor batjocoriți de cei în care cred. Deși - dacă ar fi 
să spunem lucrurilor pe adevăratul lor nume - atuncea 
păcălelii din povestirea mea nu s-ar cădea să-i zicem 
păcăleală, ci mai degrabă răsplată, răsplată bine meritată; 
căci o femeie se cuvine să fie în primul rând cinstită și să-și 
păzească cinstea ca pe ochii ei din cap, ferindu-și-o cu 
strășnicie de orișice întinare. Cum însă treaba asta e greu 
s-o duci la bun sfârșit din pricină că Domnul ne-a zămislit 
slabe de înger, socot că-i vrednică de rug numai aceea 

femeie care se vinde pentru bani; pe câtă vreme aceea 
care se dă din dragoste - ale cărei puteri știm cu toţii cât 
sunt de mari - e vrednică după părerea mea de îngăduinţă 
și iertare, așa precum ne-a dovedit deunăzi și Filostrato cu 
povestea lui despre madonna Filippa din Prato. 

Trăia pe vremuri la Milano un neamt, un lefegiu pe care 
îl chema Gulfardo, bărbat viteaz de felul lui și cu credinţă 
multă faţă de cei pe care îi slujea, așa cum rareori mai 
întâlneşti la nemți; și, fiindcă oșteanul ăsta se dovedise 
platnic bun la banii luaţi pe datorie, găsea, dac-ar fi vrut, 
oricând destui neguţători care să-i dea cu împrumut pe-o 
camătă micuță orișice sumă ar fi poftit. Or, stând el la 
Milano, se întâmpla să-i pice dragă o doamnă tare 
frumușică, pe care o chema Ambruogia, nevasta unui 
negustor bogat, cu care oșteanul nostru se cunoștea și era 
prieten; și îndrăgind-o el în taină, fără de știrea soţului și-a 
nimănui altcuiva, într-o bună zi îi trimise vorbă, rugând-o 
să aibă bunătatea de a-i dărui iubirea ei, căci el din partea 
lui ar fi fost gata oricând să facă tot ce-i poruncea. Femeia, 
după multă și îndelungată târguială, îi răspunse că era 
gata a-i face în voie, dacă ar fi fost să se aleagă de pe urma 
acestui fapt cu două lucruri și anume: în primul rând cu 
încredințarea că dumnealui n-avea să sufle nici un cuvânt 
de treaba asta și în al doilea rând cu două sute de florini de 
aur, de care avea nevoie pentru un lucru oarecare, zicând 
că el, ca om bogat, putea s-o dăruiască cu bănișorii ăștia; 
și cu învoiala asta ar fi fost gata orișicând să-i facă toate 
poftele. 

Gulfardo, când văzu ce lacomă-i femeia pe care el o 
socotea o doamnă vrednică de cinste, scârbit de atâta 
josnicie își preschimbă în ură iubirea lui înflăcărată și, 
hotărât s-o păcălească, îi trimise vorbă c-o face bucuros și 
p-asta și orișice i-ar fi cerut, dacă-i ședea în putere; de 
aceea o rugă să-i spună când să vie, făgăduindu-i să-i 
aducă fără de alta banii și să păstreze taina față de toţi 
ceilalţi, afară doar de un prieten în care se încredea 

orbește și care îl însoțea întotdeauna și în tot locul. 
Doamna, netrebnică femeie, când auzi așa, fu foarte 
mulțumită și îi trimise vorbă că Guasparruolo, soţul ei, 
urma să plece curând la Genova cu treburi și că atunci îl 
va înștiinţa și va trimite după dânsul. Gulfardo, într-o bună 
zi, când îi veni la îndemână, îl luă pe Guasparruolo și-i zise: 

— Uite ce-i: am pus la cale o trebușoară pentru care aș 
avea nevoie de două sute de florini de aur; de aceea vin la 
tine cu rugămintea să mi-i dai pe aceeași camătă cu care 
mă împrumuţi de obicei. 

Guasparruolo se învoi bucuros și-i numără pe dată banii. 

La vreo câteva zile după aceea, Guasparruolo, așa 
precum spusese doamna, plecă la Genova, iar dânsa 
trimise vorbă oșteanului să vie și s-aducă banii. Gulfardo, 
luându-și prietenul, se duse acasă la femeie și primul lucru 
ce-l făcu fu să-i așeze în palmă cei două sute de florini, sub 
ochii prietenului său, zicând: 

— la banii ăștia, doamnă, și dă-i bărbatului dumitale 
când s-o întoarce acasă. 

Femeia luă florinii, fără să-și dea seama de ce zicea așa 
Gulfardo; și, socotind că poate dânsul spusese anume 
astfel pentru ca însoţitorul lui să nu bage de seamă că 
pentru banii aceia ea se vindea pe sine, răspunse: 

— Bucuros îi dau, dar vreau să văd întâi câţi sunt. 

Și răsturnându-i pe o masă se apucă să-i numere și, 
aflând că-s două sute în cap, îi luă și-i puse bine, nespus de 
bucuroasă, apoi se întoarse la Gulfardo și-l duse în odaia ei 
și nu numai în noaptea aceea, dar și în alte multe nopţi, 
până ce Guasparruolo se întoarse de la Genova, îl mulțumi 
cu trupul ei. 

Când Guasparruolo se întoarse, Gulfardo pândi un prilej 
să-l afle acasă cu nevasta și apoi, ducându-se la el, îi zise 
față cu femeia: 

— Guasparruolo, cei două sute de florini pe care mi i-ai 
dat deunăzi nu mi-au făcut trebuință, căci trebușoara nu 
mi-a mers; așa că i-am adus de îndată și i-am înapoiat 

nevestei dumitale, drept care fii bun și mă șterge de 
datoria asta. 

Guasparruolo, întorcându-se către nevastă, o întrebă 
dacă-i primise. Femeia, când văzu că nu-i chip să 
tăgăduiască, căci martorul era de faţă, răspunse: 

— I-am primit, vezi bine, dar am uitat să-ţi spun. 

La care Guasparruolo zise: 

— Gulfardo, mergi cu Dumnezeu și nu-ţi fă griji, c-am să 
te șterg de datorie negreșit. 

lar după ce plecă Gulfardo, femeia păcălită înapoie 
bărbatului nerușinatul preţ al mârșăviei ei și într-acest 
chip ibovnicul, prin isteţimea lui, ajunse să aibă parte de 
hapsâna de femeie, fără să deie măcar un ban. 

POVESTEA A DOUA 


Popa din Varlungo se culcă cu monna Belcolore și-i 
lasă drept zălog giubeaua lui; pe urmă, luând de la 
femeie o piuliță cu împrumut, când i-o trimite înapoi, îi 
cere în schimb giubeaua; femeia i-o înapoiază și-și 
varsă focul ocărându-l. 


În timp ce doamnele și cavalerii îl lăudau pe Gulfardo 
pentru ceea ce-i făcuse lacomei milaneze, regina, 
întorcându-se către Pamfilo, îi porunci zâmbind să 
povestească mai departe, și dânsul începu astfel: 

— Frumoase doamne, am să vă spun acum o istorioară 
îndreptată împotriva acelora ce zilnic ne batjocoresc, fără 
ca noi, la rândul nostru, să le putem întoarce ocara, adică 
o istorioară care lovește în preoţi; căci dumnealor, care ne 
pun nevestele la cazne, când dau și ei de câte una cu care 
ajung să mi se culce, își închipuiesc, vezi Doamne, că-s tot 
așa de vrednici de milă și iertare precum ar fi de pildă de 1l- 
ar aduce pe sultanul din Alexandria, legat burduf, papei de 
la Avignon”. Pe câtă vreme credincioșii, sărmanii, n-au 
putinţa să le plătească după merit, deși, ca să-și aline 


57 În istoria bisericii catolice, Avignon are un loc important, deoarece 
în cursul a 72 de ani (1309-1378) orașul a servit ca sediu al papilor, 
Clement al V-lea, prin ordonanţă de la Filip al IV-lea a mutat reședința 
de la Roma. Dar, chiar și după această perioadă de 70 de ani, 
cunoscută sub numele de „Captivitate papilor Avignonieni” acest oraș 
până în 1409 a servit ca sediu al multor papi nerecunoscuţi). 

focul, se războiesc și ei cu tot atâta înflăcărare ca mamele, 
surorile, copilele și prietenele lor. De aceea am de gând să 
vă istorisesc acum o snoavă, mai degrabă hazlie decât 
lungă, din a cărei încheiere veţi trage învăţătura că pe 
preoţi nu se cuvine să-i crezi orbește întotdeauna. 

Spun dar, că la Varlungo, un sătuleţ pe aici pe-aproape, 
după cum știți și dumneavoastră din auzite ori văzute, trăia 
un popă de ispravă, voinic nevoie mare când era vorba de 
femei și care, deși de citit nu prea știa citi, afla totuși 
destule vorbe de bine și evlavie ca să-și desfete 
credincioșii, duminica, când se adunau la umbra unui ulm 
ce străjuia bisericuţa. Și mai știa părintele - mai bine ca 
oricare altul dintre înaintașii lui - să cerceteze pe femei 
când le erau plecaţi bărbaţii și nu uita nicicând să le aducă 
acasă fie te-miri-ce flecușteţe din cele ce se vând la 
sărbători prin bâlciuri, fie apă sfinţită, fie vreun muc de 
lumânare, lucruri pe care le însoțea de binecuvântarea lui. 

Or, printre alte ţărăncuţe pe care le băgase în seamă, se 
întâmplă să-i placă mai mult ca toate celelalte una pe 
nume  Belcolore, nevasta unui muncitor care-și zicea 
Bentivegna del Mazzo, și care era într-adevăr o ţărăncuţă 
frumușică și proaspătă ca mărul, bine împlinită în trup și 
oacheșă nevoie mare, făcută parcă anume să macine mai 
bine ca orișicare alta. Unde mai puneţi că știa să cânte de 
minune bătând din tamburină Apa se scurge în puhoaie și 
să învârtească dansul c-o băsmăluţă în mână, când se ivea 
prilejul. Și, cum ziceam, prea-cuviosul se îndrăgosti așa de 
tare de ea, că mai să-și piardă mintea, și cât e ziulica de 
mare nu făcea decât să umble brambura doar-doar s-o 
întâlnească. lar când se nimerea s-o vadă duminică în 
biserică, slobozea câte un „Kirie” ori câte un „Sanctus” de- 
ai fi jurat că-i un măgar ce rage, când el, bietul, se străduia 
să pară un meșter neîntrecut la ghiers; iar dacă n-o vedea, 
nici că-i păsa de cele sfinte și una-două mântuia cu slujba 
și cu toate celea. Oricum, știa să facă astfel, încât nici 
Bentivegna, nici vreun vecin de-al lui, nu apucaseră să afle 

nimic de treaba asta. Și, ca să i se vâre în suflet femeii, o 
cinstea din când în când cu câte un dar și-i trimitea ba un 
mănunchi de usturoi abia cules - că dumnealui avea în 
grădina pe care și-o lucra el singur un soi de usturoi cum 
n-avea nimeni în tot satul - ba câte un coșuleţ cu mazăre 
aleasă, ba câte o legătură de ceapă verde ori arpagic; iar 
când afla vreun prilej, după ce întâi o privea galeș, o agrăia 
cu vorbe dulci, dar dânsa, cam sălbăticuţă, se prefăcea că 
nu-și dă seama și se ţinea băţoasă; din care pricină 
preasfântul nu-i da de capăt nicidecum. 

Or, într-o zi în amiaza mare, pe când cucernicul părinte 
umbla lela prin sat, se întâmplă să se întâlnească cu 
Bentivegna del Mazzo, care mâna din spate un catâr 
încărcat cu fel de fel de lucruri; drept care, agrăindu-l, îl 
întrebă unde o pornise. 

Țăranul îi răspunse: 

— Mă duc pân' la oraș, părinte, cu niște treburi de-ale 
mele și astea toate i le duc lui messer Bonaocorro da 
Ginestreto ca să m-ajute pentru - naiba mai știe, că eu nu 
știu - ce pricină a pus judecătorul să mă cheme printr-un 
slujbaș de-al lui. 

Popa făcu voios: 

— Bine faci, fiule; te du cu binecuvântarea mea și vezi de 
vino iute acasă; iar dacă te-ntâlnești cumva cu alde 
Lapuccio ori Naldino, spune-le negreșit să vină să-mi 
aducă curelele pentru îmblăciu. 

Bentivegna îi răspunse c-avea să facă întocmai; și-n timp 
ce omul se îndrepta către Florenţa, preotul se chibzui în 
sinea lui că acu e vremea să-și încerce norocul și s-o caute 
pe Belcolore acasă. De aceea, luând-o la picior, nu se opri 
până la dânsa și după ce intră înăuntru făcu: 

— Dea Domnul bine! Nu-i nimenea acasă? 

Femeia, care era în șură, îl auzi și zise: 

— Bine-ai venit, părinte! Da' ce cauţi pe căldura asta? 

La care popa îi răspunse: 

— Iac-am venit să stau oleacă cu dumneata de vorbă, 

dac-am văzut că omul ţi-i dus cu treabă la oraș. 

Belcolore se scobori din sură, se puse jos și începu să 
curețe niște sămânță de varză pe care Bentivegna o 
îmblătise tocma atunci. 

Popa prinse a vorbi și zise: 

— Care va să zică, Belcolore, mă lași cu dinadins să mor 
de dragul dumitale? 

Nevasta începu să râdă și zise: 

— Ce-ţi fac eu, părinte? 

— Nu-mi faci nimic, răspunse popa, da' nu mă lași să-ţi 
fac nici eu ce-aș vrea și ce-a rânduit Domnul. 

La care Belcolore zise: 

— Ei lasă, lasă, părintele! Da' ce, fac popii trebi ca 
astea? 

— Te cred, ba chiar mai bine ca alţi bărbaţi, răspunse 
popa; și de ce nu adică? Ba chiar mai mult; află că noi 
facem mai bine treaba asta. Și știi de ce? Pentru că noi nu 
măcinăm decât când apa învârte roata. Așa că, dacă stai 
cuminte și mă-nvoiești să fac ce-mi place, are să-ţi fie bine, 
ascultă-mă pe mine! 

Nevasta îi răspunse: 

— Ce bine, părinţele? Că doar te știe toată lumea ce 
zgârie-brânză îmi ești! 

La care popa zise: 

— Nu știu cu ce să te îmbii. Cere tu singură: vrei poate 
niscaiva ciuboţele? Ori vreo podoabă cu beteală? Ori poate 
vrei de-o rochie? Spune tu singură ce vrei. 

Femeia zise atunci: 

— Uite ce e, părinte: din astea am destule. Dar, dacă mă 
iubeşti atâta, fă-mi un hatâr și-s gata să-ţi fac și eu pe voie. 

Părintele îi răspunse: 

— Spune ce vrei, că eu te-ascult. 

Atuncea Belcolore zise: 

— Sâmbătă trebuie să mă duc pân' la Florenţa, să dau 
înapoi niște lână pe care am tors-o și să-mi tocmesc roata 
de tors; iar dacă dumneata îmi dai cu împrumut cinci lire - 

că de avut știu că le ai - mi-oi scoate de la cămătar fusta 
cea roșie-vineţie și cingătoarea de zile mari pe care le-am 
adus în zestre, că, după câte vezi, din pricină că nu le am, 
nu mă pot duce nicăieri, nici la biserică măcar; iar dacă-mi 
dai bănuţii, pe urmă fac tot ce poftești. 

Popa grăi: 

— Așa să-mi ajute Dumnezeu dacă îi am la mine. Da' 
uite, îţi făgăduiesc că până sâmbătă-ai să-i ai. 

— Las' că știu eu cine-mi sunteţi, răspunse Belcolore; de 
făgăduit, făgăduiţi, marea cu sarea, dar când la o adică, nu 
vă ţineţi niciodată de vorba dată. Crezi c-ai să faci cu mine 
cum ai făcut cu Biliuzza, pe care ai dus-o cu palavre și care 
a ajuns o târfă din pricina domniei-tale? Mă jur pe ce-am 
mai sfânt, cu mine n-o să-ți meargă; dacă n-ai banii, mergi 
de-i adă. 

— Fii bună - zise popa - și nu mă fă să mă duc până 
acasă, acu că am avut norocul să te aflu singurică; când m- 
oi întoarce s-ar putea să dau de cineva aicea și n-am mai fi 
la largul nostru. Iar altădată nu știu, zău, de-oi mai avea 
prilej ca ăsta. 

Femeia îi răspunse: 

— Mă rog! Dacă poftești să mergi, atuncea du-te acuma; 
iar dacă nu, rabdă și taci. 

Popa, dacă văzu că Belcolore nu vrea să-i facă în voie 
fără de „salvum me fac”55, pe câtă vreme dumnealui ar fi 
dorit s-o facă „sine custodia”5, grăi: 

— Tu nu vrei să mă crezi; de aceea am să-ţi las zălog 
giubeaua asta sinilie. 

Femeia ridică obrazul și zise: 

— Asta? Ce plătește o ipingea ca asta? 

Părintele făcu: 

— Cum ce plătește? Auzi vorbă. Află c-a fost croită din 
cel mai scump postav de Flandra și poate chiar mai scump 
decât îţi închipuiești. Și nu-s nici cincisprezece zile de când 


58 Fă-mă sănătos (lat.) (n. t.). 
59 Fără de pază (lat.) (n. t.). 

i-am dat lui Lotto, cel care vinde haine vechi, drept șapte 
lire-n cap pe ea; și înc-am dobândit-o ieftin, căci după 
spusa lui Buglietto, care știi că se pricepe la ţesături din 
astea, am câștigat cinci bani la ea. 

— Așa? se minună femeia. N-aș fi crezut. Ia dă-o încoace. 

Preacuviosul, bietul, care şedea cu arcu întins, scoase 
giubeaua și i-o dete. Iar dânsa, după ce dintâi o împături 
și-o puse bine, făcu: 

— Părinte, haide în șopru ăsta, că nimenea nu-l calcă în 
veci. 

Și intrară în șopron. Acolo, popă, răsfăţând-o cu 
pupăciuni mai dulci ca mierea și înrudind-o cu Cristos, se 
desfată cu ea o bucăţică bună și apoi, plecând numa-n 
sutană - de parc-ar fi slujit la nuntă - se întoarse iar la 
parohie. 

Acasă însă, cugetând că mucurile de feștile pe care le 
aduna într-un an din mila credincioșilor nu făceau toate 
laolaltă nici barem două lire, îi păru rău de ce făcuse și 
începu să se gândească cum ar putea să puie mâna pe 
haină fără să dea banii. Și, cum era viclean din fire, găsi 
numaidecât mijlocul și izbuti din plin. A doua zi fiind 
sărbătoare, trimise pe băiatul unui vecin de-al lui la monna 
Belcolore acasă, rugând-o să-i dea cu împrumut mojarul 
cel de piatră, fiindcă poftise la amiaz pe Binguccio del 
Poggio și pe Nuto Buglietti și-ar fi dorit să facă o zeamă cu 
mujdei. Femeia i-l trimise. lar popa, pe înserate, anume 
către ceasul când bănuia că Bentivegna del Mazzo cinează 
cu femeia, își chemă diacul și-i zise: 

— la mojarul ăsta, du-te cu el la Belcolore și spune-i: 
„Zice cuviosul că-ţi mulțumește pentru el și că te roagă să-i 
trimiţi giubeaua pe care ţi-a lăsat-o băiatul drept zălog.” 

Diacul luă mojarul și se duse la femeie, pe care o află la 
masă cu bărbatul ei, așa că puse jos mojarul și îi ceru 
giubeaua, precum îl învățase popa. Belcolore, când auzi 
una ca asta, dădu să zică oarece, însă bărbatul, înciudat, 
făcu: 

— Te-ai pus să-i iei zălog popii? Măi, ce ţi-aș trage una! 
Du-te și dă-i-l iute, bătu-te-ar Dumnezeu de proastă; să nu 
te prind de-acu înainte că nu-i dai tot ce-ţi cere - de-ar fi 
să-ți ceară și catârul - că-i vai de capul tău. 

Belcolore se sculă bombănind, scoase giubeaua dintr-o 
ladă și i-o dădu diacului, zicând: 

— Să-i spui cucerniciei-sale din partea mea că Belcolore 
se jură pe toţi sfinţii să nu-l mai lase în veci să bată în 
mojarul ei, că n-a știut să-i facă cinste precum s-ar fi căzut. 

Diacul luă giubeaua și repetă în faţa popii cuvintele 
femeii, la care dumnealui, râzând, făcu: 

— Dac-o mai vezi să-i spui că, dacă ea nu-mi dă mojarul, 
nu-i dau nici eu pilugul. Așa că suntem tot acolo. 

Bentivegna crezu că nevastă-sa rostise vorbele acelea 
mânioasă fiind c-o suduise și nu le luă în seamă. Dar ea se 
supără cu popa și nu-i vorbi pân' la cules; pe urmă însă, tot 
speriind-o preacuviosul c-o trimite la caznele de veci în 
gura împielițatului, de frică și pentru niscaiva must și 
câteva castane, se împacă și nu o dată își mai făcu de cap 
cu el. lar pentru cele cinci lire, popa îi drese tamburina și-i 
atârnă un zurgălău, iar dumneaei fu mulțumită. 

POVESTEA A TREIA 


Calandrino, Bruno și Buffalmacco încearcă să găsească 
pe valea râului Mugnone o piatră fermecată, căreia îi 
zice Elitropia. Calandrino își închipuie c-a găsit-o el și 
se întoarce acasă încărcat de pietre; nevasta îl 
ocărăște; el, înfuriat, o bate zdravăn și apoi le 
povestește prietenilor ceea ce ei știau mai bine decât 
dânsul. 


Isprăvindu-se povestea lui Pamfilo - de care doamnele 
făcură atâta haz, încât poate mai râd și astăzi - regina îi 
porunci Elisei să spună mai departe, iar dânsa, care însă 
râdea de cele povestite, începu astfel: 

— Nu știu, plăcute doamne, dac-am să izbutesc să 
stârnesc tot atâta haz cu istorioara mea, nu mai puţin 
adevărată decât plăcută, pe cât a stârnit Pamfilo cu-a lui; 
oricum, mă voi căzni s-o fac. 

În orașul nostru, cel veșnic plin de caraghioși și obiceiuri 
felurite, trăia acuma nu de mult un oarecare Calandrino, 
zugrav de felul lui, om cam sărac cu duhul și cu apucături 
ciudate; și Calandrino acesta umbla mai toată vremea cu 
alți doi zugravi, unul pe nume Bruno, iar celălalt 
Buffalmacco, doi hâtri buni de glumă, dar altfel oameni 
iscusiţi și greu de tras pe sfoară, care se împrieteniseră cu 
Calandrino pentru că adeseori aveau prilejul să petreacă 
pe socoteala neghiobiei și-a obiceiurilor lui. Tot pe la 
vremea aceea trăia la Florenţa un tânăr, băiat destoinic 

foarte și mare meșter la de toate, viclean și îndemânatic, 
pe nume Maso del Saggio, care, auzind și el tot soiul de 
povești despre prostia lui Calandrino, ca să petreacă 
nițeluș, se hotărî să-i joace un renghi ori să-l îmbie a crede 
mai știe naiba ce minune. Și într-o bună zi, dând peste el 
din întâmplare în biserica San Giovanni și, văzându-l cum 
stă și cască gura la zugrăvelile și încrestăturile de pe firida 
care se afla deasupra altarului și care nu de multă vreme 
fusese așezată acolo, se chibzui că ăsta-i locul și vremea 
potrivită ca să-și atingă țelul. De aceea, după ce dintâi 
destăinui unui tovarăș cu care se afla acolo ce avea de 
gând să facă, se apropiară amândoi de locul unde 
Calandrino ședea de unul singur și, prefăcându-se amândoi 
că nici nu-l bagă în seamă, se apucară să vorbească despre 
virtuțile ascunse pe care le au unele pietre, despre care 
Maso turuia cu atâta iscusință, de-ai fi jurat că nu-i pe 
lume giuvaergiu mai priceput și mai destoinic decât el. 
Calandrino, care trăgea cu urechea, de la o vreme se sculă 
și, pricepând că nu e vorba de nicio taină la mijloc, se dădu 
binișor pe lângă dânșii, lucru de care Maso se bucură 
nespus. Și, fiindcă omul nu se sinchisea de el, ci-i da 
înainte cu gura, Calandrino îl întrebă pe unde s-ar putea 
găsi asemenea pietre minunate. Maso îi răspunse că cele 
mai multe se găseau în Berlinzone, pământ în ţara bascilor, 
și anume într-un sat căruia îi zicea Bengodi, unde viile 
erau legate cu cârnaţi, iar o gâscă te costa un ban, pe care 
mai primeai și-o rață pe deasupra; și mai era acolo un 
munte întreg de parmezan - zicea - răzăluit de-a gata, 
deasupra căruia ședea un neam de oameni care n-aveau 
altă treabă decât să facă ravioli? și macaroane pe care să 
le pună la fiert în supa de claponi, iar mai la urmă să le 
azvârle la vale, în jos pe munte, și ăla de prindea mai multe 
era mai câștigat; și-n preajma muntelui curgea un râuleţ 
cu vin, un vin fără pereche în lume și fără strop de apă 


50 Un fel de colţunași cu carne sau cu brânză, care se fierb în supă (n. 
t.). 

într-însul. 

— Halal de-așa ţară! se minună Calandrino. Da' cu 
claponii ăia pe care-i fierb ce se alege? 

Maso îi răspunse: 

— li papă bascii. 

Atuncea Calandrino zise: 

— Ai fost vreodată în ţara aceea? 

— Vreodată? Asta-i bună, răspunse Maso. Nu o dată, ci 
de mii de ori am fost. 

La care Calandrino zise: 

— Şi câte mile-s până acolo? 

— Păi să tot fie cam vreo mie. 

— Care va să zică-i mai departe decât ar fi până-n 
Abruzzi? 

— Vezi bine, făcu Maso. Oleacă mai depărtișor. 

Calandrino, bietul, sărac cu duhul cum era, văzând că 
Maso nici nu râde, nici nu clipește barem la vorbele 
acestea, le socoti adevărate și le dădu crezare cum dai 
oricărui adevăr care-și vădește limpede și fără înconjur 
faţa. De aceea zise: 

— Din păcate e prea departe pentru mine! Dar dac-ar fi 
mai la îndemână, zău că m-aș duce o dată, cu tine 
împreună, nu de alta, dar să văd și eu macaroanele cum 
fac la tumbe și să mănânc pe săturate. Da' fă bine și spune- 
mi, pe aicea pe la noi nu se găsește nicio piatră din alea 
fermecate? 

La care Maso zise: 

— Ba da și încă două soiuri cu strașnice virtuţi: un soi îs 
pietrele alea tari din Settignano și Montisci, cu care faci 
făină dacă le pui la moară; d-aia se zice acolo, prin ţările 
alea depărtate, că mila vine de la Domnul și pietrele de 
moară din Montisci și Settignano; da' vezi c-aici la noi 
atâtea pietre d-astea sunt, încât își pierd din preţ, după 
cum și la ei își pierd din preţ smaraldele, fiindcă p-acolo-s 
munţi întregi, mai mari ca muntele Morello, care 
scânteiază noaptea de te crucești nu alta. Și află că de-ar fi 

vreunul să șlefuiască bine, până ce nu sunt găurite, 
pietrele astea tari, din care se fac pietre de moară, și să le 
înșire pe o aţă, ar căpăta bani grei pe ele, dacă le-ar duce 
la sultan. Cât despre celălalt soi de pietre, cărora noi, 
giuvaergiii, le zicem Elitropia, acelea-s niște pietre cu 
însușiri și mai grozave: oricine poartă în sân o pietricică d- 
alea, nu poate fi văzut de nimeni acolo unde nu-i. 

Atuncea Calandrino zise: 

— Măi, ce mai pietre minunate! Da' astea de la urmă pe 
unde se găsesc? 

Maso îi răspunse că în Mugnone. 

— Și cum e piatra asta? E mare ori e mică? Şi ce culoare 
are? îl întrebă Calandrino. 

Maso îi răspunse: 

— Așa și-așa. Sunt unele mai măricele și altele mai mici. 
Da' toate-s negricioase. 

Calandrino, care își vârâse bine în cap toate amănuntele 
acestea, se prefăcu atunci că are altă treabă și, 
despărțindu-se de Maso, se hotărî în sinea lui să caute 
piatra fermecată, dar nu fără de știrea lui Bruno și-a lui 
Buffalmacco la care ţinea îndeosebi. Se puse deci să-i 
caute, pentru ca fără de zăbavă și înaintea tuturor să se 
apuce de cercetat și toată dimineaţa și-o irosi căutându-i. 
În cele de pe urmă, cam după ceasul prânzului, amintindu- 
și că lucrau amândoi la mănăstirea maicilor din strada 
Faenza, deși arșița era mare, lăsându-și toate treburile, se 
duse într-un suflet până la dânșii și, chemându-i, le zise 
după cum urmează : 

— Fraţilor, dacă-mi daţi crezare, e rost să devenim cei 
mai bogaţi bărbaţi din tot orașul ăsta ; am auzit de la un 
om vrednic de toată încrederea, c-aicea în Mugnone se află 
o piatră minunată, pe care, dac-o porți la tine, nici dracul 
nu te vede. De aceea aș zice s-o pornim întru căutarea ei, 
acum, fără întârziere, ca nu care cumva să ne-o ia alţii 
înainte. Și-o s-o găsim fără îndoială, fiindcă eu știu cam 
cum arată ; iar după ce-om găsi-o, ce alta am putea să 

facem decât să ne-o vârâm în pungă și să ne ducem la 
zarafi - care știți că pururi ţin pe mese movile de florini și 
arginţi - și să furăm cât om putea. Că nimeni n-are să ne 
vadă; și într-acest chip ne îmbogăţim pe dată câteșitrei, 
făr' să trebuiască cât e ziua de lungă și de mare să stăm să 
mâzgălim pereţii, așa cum face melcul. 

Pe Bruno și pe Buffalmacco îi pufni râsul în sinea lor 
când o auziră și pe asta; dar, uitându-se unul la altul, se 
prefăcură miraţi foarte și lăudară între ei sfatul lui 
Calandrino. Totuși, Buffalmacco îl întrebă să-i spuie cum îi 
zicea pe nume pietrei. Dar Calandrino, bietul, care era cam 
greu de cap, uitase cum îi zice; de aceea îi răspunse: 

— Ce nevoie avem de nume, când știm ce însușiri 
ascunde? Eu zic să nu mai pierdem vremea și să ne ducem 
s-o căutăm. 

— Da' cum e piatra ? zise Bruno. 

— Să vezi, răspunse Calandrino. Sunt unele mai mari și 
altele mai mici, dar la culoare toate-s negre, de aceea, 
după socotinţa mea, aș zice să le strângem pe toate cele 
negre, până ce-om da de ea. Haidem, să nu mai pierdem 
vremea. 

— Ci stăi oleacă, zise Bruno. 

Și, întorcându-se către Buffalmacco, făcu: 

— Are dreptate Calandrino. Dar nu e vremea acu pentru 
o treabă ca aceasta, căci soarele e în crucea amiezii și cum 
răzbește în albie usucă toate pietrele; de aceea alea care-s 
negre în zori, când nu sunt dogorite, acum la ceasul ăsta ni 
s-or părea că-s albe. Ba pe deasupra astăzi, cum e și zi de 
lucru, trebuie să fie tare multă lume în vale la Mugnone și 
s-ar putea, văzându-ne, să ghicească ce căutăm acolo și să 
se apuce și ceilalţi să caute piatra cu pricina; iar de le pică 
lor în mână, noi pierdem tot și nu de alta, ci numai fiindcă 
ne-am grăbit. Eu cred, de vă învoiţi și voi, că asta-i treabă 
de făcut în zorii dimineţii, că poţi deosebi mai bine culorile 
la pietre, și nu în zi de lucru, ci-n zi de sărbătoare, ca să nu 
fim văzuţi de nimeni. 

Buffalmacco găsi de bună povata lui Bruno și Calandrino 
așijderi; drept care câteșitrei căzură la învoială ca în 
dimineața următoarei duminici să pornească în căutarea 
pietrei. Calandrino însă îi rugă stăruitor să nu care cumva 
să sufle o vorbă despre asta, căci cel ce îi spusese taina îl 
juruise s-o păstreze. Iar după aceea se apucă să le înșire ce 
auzise despre ţinutul Bengodi, jurându-se că spune drept. 

Rămași singuri, Bruno și Buffalmacco se sfătuiră între ei 
cum să urzească treaba. Calandrino așteptă ca pe jăratec 
ziua de duminică, iar când veni în sfârșit, sculându-se de 
mânecate, își adună tovarășii și luând-o pe la poarta San 
Gallo, coborâră în valea râului Mugnone, unde începură 
câteșitrei să umble în sus și-n jos în căutarea pietrei. 
Calandrino, ca cel mai avântat, mergea înaintea celorlalţi 
și, ţțopăind când ici când colo, cât ce zărea o piatră neagră 
se năpustea asupra ei și și-o vâra în sân. Bruno și 
Buffalmacco călcau pe urma lui și adunau și ei ici una, colo 
alta. Ci Calandrino, tot strângând, se pomeni nu după mult 
cu sânul plin de pietre; drept care, ridicându-și poalele 
cămeșii, care era destul de largă, le prinse bine în brâu și 
cât ai zice „vai” își încărcară și poala; apoi, nu după multă 
vreme, făcu și din giubeică o traistă și o umplu și pe aia. 
Bruno și Buffalmacco, văzându-l încărcat de pietre, cum se 
făcuse și de amiaz, se apucară să vorbească precum se 
înţeleseseră mai dinainte încă, și ca atare Bruno zise: 

— Da' unde-i Calandrino? 

Buffalmacco, care îl vedea doar bine, acolo la doi pași de 
el, se răsuci căutându-l la dreapta și la stânga și într-un 
târziu răspunse: 

— Habar n-am unde poate fi. Doar mai înainte era aici. 

La care Bruno zise: 

— Se poate, nu zic ba, dar sunt încredinţat că acu 
trebuie să fie acasă, unde mănâncă de amiaz și-n schimb 
pe noi ne lasă aici să ne prostim căutând la pietre. 

— Așa ne trebuie, zise celălalt. Bine-a făcut că ne-a 
amăgit și ne-a lăsat aicea baltă, de vreme ce-am fost 

nătărăi și l-am crezut ca proștii. Care altul mai neghiob ca 
noi ar fi putut să creadă c-o piatră cu atari virtuţi se află 
tocmai în Mugnone? 

Calandrino, când i-auzi vorbind așa, crezu că în sfârșit 
dăduse peste piatra cu pricina și mulţumită virtuţilor ei 
minunate tovarășii lui nu-l vedeau, deși se afla sub ochii 
lor. De aceea, bucurându-se peste măsură de norocul care 
dăduse peste dânsul, fără să spună o vorbă, se hotări să se 
întoarcă și de aceea o luă din loc și se porni spre casă. 
Văzându-l că se duce, Buffalmacco zise către Bruno: 

— Ce facem, vere? Nu plecăm? 

— Ba hai și-om merge, zise Bruno, da' jur pe Dumnezeul 
meu că n-o să-și bată joc de mine a doua oară Calandrino. 
Și de mi-ar fi la îndemână, cum mi-a fost toată dimineaţa, ţi 
l-aș atinge pe la glezne cu una din pietrele astea, de și-ar 
aduce aminte și-o lună întreagă de păcăleala ce ne-a tras. 

Și n-apucă să zică bine că și înșfacă o piatră și azvârli cu 
ea în picioarele lui Calandrino, care simțind durerea până 
în rărunchi, chirci piciorul și începu să sufle tare, dar fără 
să se vaite, și merse mai departe. 

Buffalmacco mi-ţi apucă și el o piatră din cele adunate și 
zise către Bruno: 

— Vezi pietricica asta? Ajunge-l-ar pe Calandrino cât ai 
clipi, în spinare! 

Și dându-i drumul îi arse una, dar zdravănă de tot, în 
şale. Într-acest chip, dintr-una într-alta, tot asmuţindu-l de 
la spate cu pietre, urcară valea și ajunseră la poarta San 
Gallo. Acolo, după ce aruncară pietroaiele adunate, se 
opriră oleacă să vorbească cu vameșii de strajă, iar dânșii, 
aflând despre ce-i vorba, se prefăcură a nu-l vedea pe 
Calandrino și stricându-se de râs îl lăsară să treacă 
nestingherit poarta. Calandrino nu zăbovi deloc pe drum, 
ci merse ţintă acasă, la doi pași de Ungherul Morii. Și 
atâta de prielnică se arătă șotiei soarta, încât în timp ce 
urca din vale și străbătu orașul, nimeni nu-l agrăi, cu toate 
că în drum se întâlni cu câţiva oameni, puţini ce-i drept, 

căci cei mai mulţi mâncau de amiaz la ora aceea. 

Ajuns acasă intră înăuntru, așa încărcat cum se afla. 
Nevastă-sa, femeie frumoasă și isteaţă, pe nume monna 
Tessa, se afla din întâmplare tocmai în capul scărilor; și, 
înciudată cum era că întârziase atâta, când îl văzu că vine 
se apucă să-l ocărască, zicând: 

— Bin' că te-aduce dracu acasă! Toţi îs mâncaţi de-amiaz 
când te trezești și tu să vii. 

Când Calandrino o auzi și pricepu că-l vede, făcu plin de 
obidă și de durere: 

— Lua-te-ar dracu, femeie blestemată! Care va să zică 
aici erai? M-ai mâncat fript de data asta. Da' las' că ţi-oi 
plăti-o eu cu vârf și îndesat. 

Și, după ce urcă și-și lepădă povara într-o săliţă, sus, se 
repezi la dânsa și apucând-o de cosiţe, o azvârli pe jos și 
începu să-i care la pumni și la picioare, lovind-o orbește în 
cap, în șale, pe unde apuca: degeaba se ruga femeia cu 
mâinile împreunate; până ce n-o snopi în bătaie, 
zdrobindu-i toate oasele și până ce nu-i smulse și cel din 
urmă fir de păr, nu se clinti de lângă dânsa. 

Bruno și Buffalmacco, după ce râseră o bucată cu 
vameșii porţii San Gallo, porniră agale pe urmele lui 
Calandrino. Şi, ajunși la poarta casei lui, auziră de jos ce 
mamă de bătaie îi mai ardea nevesti-si; drept care, 
prefăcându-se că tocmai în clipa aceea pică, strigară după 
el de jos. Calandrino ieși la fereastră roșu la față, nădușit 
și frânt de oboseală și îi rugă să vie sus. Bruno și 
Buffalmacco, făcând pe îngrijoraţii, urcară până sus la el și 
văzură odaia plină de pietre, iar într-un colţ pe biata Tessa, 
care plângea amarnic, cu părul răvășit, cu rochia 
sfârtecată și cu obrazul însângerat și plin de vânătăi; iar 
într-un alt ungher pe Calandrino stând pe un scaun, ca 
omul frânt de osteneală, cu straiele ca vai de lume și 
gâfâind din greu. Și, după ce priviră la ei și-n jur o vreme, 
grăiră: 

— Ce mai e și asta? Vrei să zidești ceva de-ai adunat 

atâtea pietre? 

lar mai pe urmă adăugară: 

— Da' monna Tessa ce-are? S-ar zice c-ai bătut-o. Ce 
înseamnă toate astea? 

Calandrino, frânt de povara pietrelor pe care le cărase, 
de mânia îndrăcită cu care își altoise nevasta și de 
supărare, fiindcă își scăpase ca un prost norocul printre 
degete, nu era în stare să-și adune minţile ca să răspundă 
deslușit. De aceea, văzându-l că tace, Buffalmacco o luă de 
la capăt zicând: 

— Măi Calandrino, dacă erai mânios din altă pricină pe 
noi, nu se cădea de fel să ne batjocorești așa cum ne-ai 
batjocorit, că după ce ne-ai dus cu tine ca să căutăm piatra 
aia rară, ne-ai lăsat baltă acolo ca pe niște caraghioși și te- 
ai întors fără un cuvânt. Să știi că păcăleala asta ne-a 
supărat din cale-afară și are să fie ultima din câte ne-ai mai 
tras. De bună seamă ultima. 

La vorbele acestea Calandrino răspunse: 

— Fraţilor, nu vă supăraţi, că lucrurile stau altminteri de 
cum vi le-aţi închipuit voi. Eu, vai și amar de mine, găsisem 
piatra aceea. Şi, ca să fiţi încredinţaţi că nu minţesc, să 
știți că atunci când voi tot întrebaţi de mine și mă căutaţi 
în jur, eu mă aflam acolo, la doi-trei pași de voi; iar dac-am 
văzut că plecaţi și nu mă vedeţi, v-am luat-o înainte și abia 
adineauri am sosit, puţin înaintea voastră. 

Și luând-o de la capăt, le povesti de-a fir-a-păr tot ce 
făcuseră acolo și ce vorbiseră între ei, arătându-le și 
vânătăile cu care se alesese pe la călcâie și pe spinare de 
pe urma pietrelor azvârlite de dânșii. Pe urmă îi dădu 
înainte zicând: 

— lar când am trecut poarta cu toate pietrele astea în 
sân, nici pâs nu mi-a zis nimeni, deși știți și voi bine ce 
plicticoși și urâcioși sunt vameșii aceia, care vor cu tot 
dinadinsul să-și vâre nasu-n tot ce duci. Ba pe deasupra m- 
am întâlnit pe drum și cu niscaiva prieteni, cari totdeauna 
m-agrăiesc și mă poftesc să beau cu ei și totuși n-a fost 

unul să-mi deie ziua bună, pentru că ei nu mă vedeau. De- 
aici, când am ajuns acasă, împieliţata asta de cutră 
blestemată mi s-a făcut înainte și m-a văzut; ea singură. Şi 
nu e de mirare, că, precum știți, muierile dezleagă orice 
farmec și alungă orice însușire din cele câte zac în lucruri. 
Și tocmai când să zic și eu că-s cel mai norocos bărbat din 
tot orașul ăsta, m-am pomenit mai oropsit ca orișicare 
altul; de aceea am căptușit-o de să mă ţie minte și nu știu, 
zău, ce mă oprește să n-o omor pe dată. Afurisit să fie 
ceasul când am văzut-o prima oară și când mi-a pus 
picioru-n casă. 

Și aprinzându-se din nou, fu cât p-aci să sară și să-i mai 
ardă o bătaie. Bruno și Buffalmacco făceau, ai naibii, pe 
miraţii și îi dădeau dreptate lui Calandrino, deși în sinea 
lor abia se stăpâneau să nu pufnească în râs. Dar, când 
văzură că se scoală mânios că s-o mai bată o dată, se 
ridicară și-l opriră, spunându-i că nu ea, ci el era de vină, 
el care ar fi trebuit să-i spună dinainte să nu i se arate în 
ziua aceea în faţă, dacă știa că femeile dezleagă orice 
farmec; iar dacă Dumnezeu nu-i trimisese gândul ăsta era 
ori fiindcă soarta lui era să nu se norocească, ori fiindcă se 
gândise să-și înșele tovarășii, pe care ar fi trebuit să-i 
înștiinţeze de norocul care dăduse peste dânsul. Și după 
multe alte vorbe, într-un târziu, cu chiu cu vai, îl împăcară 
cu nevasta și plecară de la dânsul, lăsându-l îngândurat în 
casa plină de pietre. 

POVESTEA A PATRA 


Canonicul din Fiesole iubește o văduvă, căreia nu-i e 
drag; crezând că se culcă cu dânsa, se culcă c-o 
slujnică de-a ei și-i prins de episcopul care fusese adus 
de faţă de către fraţii doamnei. 


Elisa își isprăvise povestea, ascultată cu mare plăcere de 
către toată ceata de cavaleri și doamne, când regina, 
întorcându-se către Emilia, îi arătă c-ar fi dorit să spună 
dânsa mai departe. Emilia începu pe dată: 

— Vrednice doamne, după câte îmi amintesc, în multe 
din poveștile istorisite până acum s-a dovedit cu prisosință 
ce mult ne bat la cap, pe noi femeile, preoţii, călugării și 
îndeobște popii; dar, fiindcă în legătură cu treaba asta nu e 
chip să dai de fundul sacului oricât ai povesti, vreau să vă 
spun și eu o istorioară despre un preot, care dorea cu 
dinadins, cu voia ori fără voia ei, să i se vâre pe sub piele 
unei femei de neam, care, fiind înţeleaptă foarte, îl răsplăti 
cum merită. 

După cum știți cu toatele, Fiesole, a cărui coastă o poţi 
vedea de aici, a fost pe vremuri un oraș măreț și cu 
vechime mare, din care pricină a avut întotdeauna un 
episcop și îl mai are și acum. Acolo, în preajma catedralei, 
o văduvă de neam, Piccarda după nume, avea o moșioară a 
ei și-o casă nu prea mare; or, fiindcă doamna nu era din 
cale-afară de bogată, își petrecea cea mai mare parte a 
anului în căsuţa aceea, împreună cu doi fraţi de-ai ei, băieţi 

666 


curtenitori și foarte cumsecade. Şi cum umbla adesea pe la 
biserica amintită, fiind încă foarte tânără, frumoasă și 
plăcută, canonicul se îndrăgosti cu atâta patimă de dânsa, 
încât nu-și mai găsea odihnă nicăieri; și după câtva timp 
avu îndrăzneala să se ducă și să-i destăinuiască singur 
dorința lui, rugând-o să nu se împotrivească iubirii ce-i 
purta și să-l iubească și ea așa precum o iubea el. 

Era canonicul acesta cam bătrâior de ani, dar tare tânăr 
la simţire, cutezător, semet și foarte plin de sine, cu un fel 
de a fi dezgustător și cu apucături greţoase, într-un cuvânt 
așa scârbos și urâcios de felul lui, că nimeni nu-l putea 
înghiţi; și, de-i era cuiva mai nesuferit, apoi doamnei îi era 
în primul rând, căci dânsa, nu doar că nu-l putea înghiţi, 
da-l și ura cu strășnicie. De aceea, înțeleaptă fiind, îi spuse 
după cum urmează: 

— Că mă iubești, părinte, asta ar putea să mă încânte; și 
eu trebuie să te iubesc și bucuros voi face-o; ci între 
iubirea dumitale și a mea nu trebuie să se întâmple nimica 
necinstit. Dumneata ești părintele meu sufletesc, ești preot 
și te apropii binișor de pragul bătrâneţii, lucruri care 
trebuie să te îndemne spre curăţenie și spre cinste; pe de 
altă parte eu nu mai sunt o copilă pe care o prind atare 
fleacuri, ci sunt o văduvă, și știi și dumneata, desigur, cât 
de cinstită i se cere să fie unei văduve. Să-mi fie cu iertare 
dar, că-n felu-n care vrei domnia-ta eu niciodată nu voi 
primi să te iubesc și nici nu vreau ca dumneata să mă 
iubești astfel. 

Canonicul, văzând că deocamdată nu putea scoate mai 
mult de la femeie, nu se arătă mirat și nici nu se dădu 
bătut, ci cu îndrăzneala lui nerușinată o mai pisă încă de 
multe ori, și cu scrisori, și cu solii, și chiar cu vorba uneori, 
când o vedea în biserică. Drept care doamna, socotind 
purtarea lui din cale-afară de neplăcută și urâtă, se gândi 
să scape de el plătindu-i după merit, dacă altminteri nu 
putea; dar nu se încumetă să facă nimic până ce nu se 
sfătui dintâi cu fraţii ei. De aceea, după ce le spuse cum se 

purta canonicul și ce avea de gând să facă, primind întru 
aceasta încuviințarea lor, după câteva zile se duse la 
biserică, precum îi era obiceiul. Canonicul, cât ce-o văzu, 
se duse drept la dânsa și intră cu ea în vorbă, nestingherit, 
ca de obicei. Femeia, văzându-l că se apropie, îl întâmpină 
cu surâsul pe buze și după ce se traseră mai la o parte, 
într-un colţ, și după ce sfinţia-sa îi spuse iar aceleași 
lucruri, femeia suspină adânc și zise: 

— Părinte, am auzit de multe ori spunându-se că nu-i 
cetate, oricât ar fi de întărită, să n-o poţi cuceri, dacă te ţii 
de ea și zi de zi o ataci; și de adevărul ăsta îmi dau prea 
bine seama, căci, mi s-a întâmplat chiar mie. Atâta te-ai 
tinut de capul meu cu vorbe dulci, cu gesturi drăgăstoase 
și fel de fel de lucruri, încât m-ai făcut să renunţ la 
hotărârea mea și, fiindcă-ţi sunt așa de dragă, iată-mă gata 
să-ţi fac voia și să mă culc cu dumneata. 

Canonicul, prea bucuros, îi zise: 

— Doamnă, mare mulțumită; la drept vorbind mă și 
miram cum de-ai putut atâta vreme să mi te împotrivești, 
căci până acum, cu altele, n-am mai păţit așa ceva. Ba 
dimpotrivă, nu o dată mi-am zis în sinea mea că dacă 
femeile ar fi de argint, n-ar face nici doi bani, fiindcă nici 
una barem nu s-ar împotrivi încercării. Dar să lăsăm 
deoparte asta; spune mai bine când și cum putem să ne 
întâlnim. 

Femeia îi răspunse: 

— Părinte dragă, oricând, la orice ceas poftești, fiindcă 
eu n-am bărbat ca să trebuiască să-i dau seama de nopţile 
mele; dar unde, asta nu mai știu. 

— Cum așa? se miră canonicul. De ce nu în casa 
dumitale? 

Femeia îi răspunse: 

— Părinte, dumneata știi bine că eu am doi fraţi tineri, 
care-și aduc acasă, fie că e ziuă ori e noapte, tot felul de 
prieteni și casa mea nu-i mare; de aceea nu ne putem 
întâlni la mine decât de-ar fi să nu vorbim și să tăcem ca 

muţii ori să orbecăim ca orbii pe întuneric; așa s-ar mai 
putea, nu zic ba, fiindcă ei niciodată nu vin la mine în 
odaie; dar vezi că odaia lor e așa de aproape dea mea, că 
nu e chip să spui o vorbă, cât de încet ai spune-o, fără să 
fie auzită. 

Canonicul îi zise atunci: 

— Fie și-așa o noapte ori două, până ce m-oi gândi unde- 
am putea să ne-ntâlnim mai în largul nostru. 

Femeia îi răspunse: 

— Fă cum gândești, părinte; eu nu-ţi cer altceva decât să 
păstrezi bine taina, astfel încât să nu se știe nimica, 
niciodată. 

Canonicul răspunse: 

— N-ai grijă despre asta, doamnă, și, dacă poţi, vezi fă 
ceva să ne întâlnim la noapte. 

— Bine, făcu femeia. 

Și, după ce îi spuse când și în ce fel să vie, se despărţi de 
el și se întoarse acasă. 

Acu, avea femeia noastră o slujnică, nu prea tânără, și 
care avea o faţă așa urâtă și pocită cum nu s-a mai văzut 
pe lume; nasu-i era turtit, gura strâmbată într-o parte, 
buzele groase, dinții mari și încălecaţi care încotro, ba pe 
deasupra, sărăcuţa, era și cam sașie și pururi cu scursori 
la ochi și verde-galbenă la față, de parcă nu la Fiesole, ci 
drept la Sinigaglia ar fi șezut în timpul verii. Și peste toate 
astea mai era și șchioapă de-un picior și damblagită oleacă 
de-o lature a trupului. Fusese botezată Ciuta; dar, fiindcă 
era așa pocită la faţă, toată lumea nu-i mai zicea decât 
Ciutazza. Cât despre felul ei de-a fi, după ce că era așa de 
slută, mai era și răutăcioasă. Doamna puse s-o cheme deci 
tocmai pe Ciuta asta, și-i zise: 

— Ascultă aici, Ciutazza, dacă la noapte îmi faci un bine, 
te alegi din parte-mi c-o cămașă de toată frumuseţea. 

Ciutazza, când văzu că-i vorba de-o cămașă, răspunse: 

— Doamnă, dacă-mi dai cămașa, m-arunc și-n foc, nu 
altceva. 

— Bine, grăi femeia. Vreau dar ca-n noaptea asta să mi 
te culci în patul meu cu un bărbat și să-l dezmierzi, dar ai 
de grijă nu cumva să sufli vreun cuvânt, ca nu cumva să te 
audă fraţii mei care dorm alăturea în odaie; pe urmă am 
să-ţi dau cămașa. 

La care slujnica răspunse: 

— Dacă-i de lipsă, doamnă, dorm și cu șase, nu numai cu 
unul. 

Când se însera, preacuviosul veni acasă la femeie, după 
porunca dată. Fraţii doamnei, după înţelegerea avută cu 
dânsa, se aflau alături în odaia lor și sfătuiau ei între ei ca 
să-i audă popa; drept care el intră tiptil și pe întuneric în 
odaie, după povaţa doamnei, și se culcă în pat cu Ciutazza 
lângă el, pe care doamna o învățase tot ce trebuia să facă. 
Cuvioșia-sa, crezând că stă lângă iubită, cuprinse în braţe 
pe Ciutazza și, fără a scoate o vorbă, se apucă să o sărute 
și ea așijderea pe dânsul; după care popa începu să se 
desfete cu femeia, făcându-se stăpân pe bunurile la care 
râvnise de atâta amar de vreme. 

După ce mântui cu bine treaba asta, doamna le porunci 
fraţilor ei să facă dânșii restul, precum se înțeleseseră. 
Fraţii, ieșind tiptil din casă, o luară către piaţă și acolo 
soarta îi ajută mai mult decât nădăjduiau; cum era tare 
cald afară, episcopul pusese să-i caute chiar pe ei, ca să se 
ducă împreună până la ei acasă într-o plimbare și acolo să 
bea un păhărel de vin. Dar când văzu că vin spre el, le 
spuse ce poftește și-o luară încetișor spre casă. Acolo, 
așezându-se într-o grădiniță răcoroasă, plină de torţe 
aprinse, bău cu mare desfătare dintr-un vin bun de-al lor. 
Tinerii îl lăsară să-și beie în tihnă vinul și după aceea îi 
spuseră: 

— Cuvioșia-ta, de vreme ce-ai binevoit să vii până la noi 
și să calci pragul casei noastre în care aveam de gând să te 
poftim chiar noi, ai bunătatea și ne lasă să-ţi arătăm ceva. 

Episcopul răspunse că îi ascultă bucuros; atuncea unul 
dintre fraţi punând mâna pe-o torţă și așezându-se înainte, 

o luă cu toţi ceilalţi pe urme, în frunte cu episcopul, către 
odaia unde preacuviosul canonic își petrecea cu slujnica. 

Grăbit s-ajungă cât mai iute, popa încălecase grabnic și, 
până a nu da peste el episcopul cu toţi ceilalţi, el călărise 
la mai bine de trei leghe încheiate; drept care acu trudit 
săracul, se odihnea cu Ciuta în braţe, cu toată zăpușeala 
care domnea în odaie. Tânărul, după ce intră cu torţa 
aprinsă în mină, i-l arătă episcopului pe canonic, care 
dormea cu slujnica în braţe. Între acestea, dumnealui 
trezindu-se din somn și dând cu ochii de lumină și de toţi 
oamenii aceia care ședeau în jurul lui, vâri capul sub 
plapumă înfricoșat și rușinat. Episcopul îi azvârli cuvinte 
de ocară și îl sili să-și scoată capul din așternut și să se 
uite cu cine se culcase. Canonicul, când pricepu păcăleala 
doamnei, pe de o parte de ciudă, iar pe de alta de rușine, 
prinse a se văieta ca cel mai mâhnit om din toată lumea 
asta. Şi, după ce se îmbrăcă, la porunca episcopului fu 
trimis sub pază bună acasă, ca să se pocăiască acolo cu 
strașnice canoane de răul săvârșit. 

Pe urmă preasfinţia-sa dori să știe cum anume se 
întâmplaseră acestea și cum de popa se culcase tocmai cu 
slujnica Ciutazza. Fraţii doamnei îi povestiră împrejurarea 
de la capăt, iar dânsul, auzind așa, o lăudă mult pe femeie 
și așijderi și pe fraţii ei, care știuseră să deie răsplata 
cuvenită popii, fără să-și spurce mâinile cu sânge preoţesc. 

Episcopul îl sili pe popă să-și plângă patruzeci de zile la 
șir păcatul săvârșit; dar ciuda îl sili să-l plângă mai mult de 
patruzeci și nouă, pe lângă faptul că mult timp nu mai putu 
ieși pe stradă fără să nu fie arătat cu degetul de toţi 
ștrengarii, care strigau pe urma lui: „Uite-l pe ăla care s-a 
culcat cu Ciutazza!”, treabă ce-l supăra așa de tare pe 
canonic, încât era mai-mai să-și piarză minţile, sărmanul. 
Iată dar în ce chip femeia aceea iscusită se descotorosi de 
obraznicul de popă, iar sluta de Ciutazza se alese c-o 
cămașă și cu o noapte fericită. 

POVESTEA A CINCEA 


Trei tineri îi trag izmenele unui judecător venit la 
Florenţa din provincia Le Marche, în timp ce el, din 
jilțul lui, ţinea judeţ la pricini. 


Emilia își isprăvise povestea și văduva cu pricina fusese 
îndeobște lăudată, când regina, privind către Filostrato, îi 
spuse: 

— E rândul tău acum. 

Filostrato răspunse că-i gata și începu astfel: 

— Plăcute doamne, tânărul pe care l-a amintit adineaori 
Elisa, Maso del Saggio adică, mă îndeamnă să renunţ la 
istorioara pe care aveam de gând să v-o spun, pentru a 
istorisi în schimb o altă povestire, în care e vorba despre el 
și câţiva prieteni de-ai lui; și chiar dacă povestea asta e 
oarecum mai deșucheată, fiindcă se spun în ea o seamă de 
cuvinte pe care voi, femeile, vă rușinaţi să le rostiţi, eu 
totuși am s-o spun, fiind peste fire de hazlie. 

După cum știți și dumneavoastră, în orașul nostru se 
pripășesc destul de des guvernatori veniţi din Le Marche, 
de obicei oameni lipsiţi de orice îndrăzneală, niște calici 
care duc o viaţă așa de mizerabilă și atât de strâmtorată, 
încât orișice faptă de-a lor pare că nu-i decât cărpănoșie; 
și, fiindcă sunt cu toţii din fire niște puchinoși și niște 
zgârie-brânză, aduc cu ei juzi și notari de care ai zice mai 
curând că vin de la coarnele plugului sau drept de la vreo 
cizmărie decât din școlile de legi. Or, într-un rând, unul din 

ei, care venise ca primar, adusese după sine, printre mulţi 
alţi judecători, pe unul ce-și zicea pe nume messer Nicola 
da San Lepidio și care arăta mai degrabă a tinichigiu decât 
a altceva; și printre ceilalţi juzi el fu ales să dea judeţ la 
pricinile cu omor. Or, cum adeseori se întâmplă ca 
oamenii, deși n-au treabă, să meargă pe la tribunal doar ca 
să caște gura, Maso del Saggio într-o zi, căutând pe un 
prieten de-al lui, trecu și el pe acolo; și dând din 
întâmplare cu ochii de messer Nicola, cum chipul lui de 
nătărău i se păru nou în oraș, se apucă să-l cerceteze din 
cap până în picioare. Văzu deci, ca atare, blăniţa unsă și 
jegoasă ce-i căptușea scufia, peana și călimara ce-i atârnau 
la brâu, pulpanele cămeșii ce-i spânzurau de sub giubeică, 
precum și alte multe lucruri ce nu le vezi la oamenii cei 
puși la rând și-s îngrijiţi; dar printre toate acestea mai văzu 
una care, după părerea lui, le punea vârf la celelalte și 
anume o pereche de izmene, pe care - cum judecătorul 
ședea pe scaun și hainele i se crăpau în faţă, fiindcă erau 
prea strâmte - avu prilejul să le cerceteze în voie și să vază 
că fundul lor îi ajungea aproape până la pulpe. De aceea 
nu mai pierdu vremea uitându-se la ele, ci, părăsind 
gândul cu care intrase în tribunal, se apucă să caute doi 
prieteni buni de-ai lui, unul pe nume Ribi, iar celălalt 
Matteuzzo, la fel de năzdrăvani și de poznași ca el, și după 
ce-i găsi le spuse: 

— Băieți, dacă vi-s drag, veniţi cu mine până aici, la 
Casa judecății și-am să v-arăt o nătăfleață cum n-aţi văzut 
de când sunteţi. 

Și ducându-se cu ei la tribunal, le arătă pe jude și 
izmenele lui. Flăcăii încă de departe se puseră pe râs 
văzându-l; și apropiindu-se de podiumul pe care sta 
judecătorul, văzură că era ușor să te strecori sub el și că 
podeaua peste care își sprijinea picioarele avea o gaură la 
mijloc, prin care ai fi putut să treci fără prea mare greutate 
mâna cu braţ cu tot. Văzând așa, Maso făcu: 

— Băieți, haideţi să-i tragem izmenele de tot, că doar nu- 

i lucru mare. 

Tovarășii lui Maso se lămuriră iute cam cum trebuia 
făcută treaba, așa că puseră la cale ce aveau să facă și să 
zică și-a doua zi de dimineaţă se întoarseră la tribunal și 
aflară sala înţesată de lume. Matteuzzo, fără să-l vadă 
nimeni, se strecură sub podium și merse drept la locul 
unde-și ținea judecătorul picioarele pe scândură. Maso se 
trase lângă jude și apucându-l de giubeică - în timp ce Ribi 
îl trăgea și el de partea cealaltă - prinse a striga: 

— Messere, ascultă aici, messere! Te rog ca pe unul 
Dumnezeu, pune-l iute pe pungașul ăsta, până n-o șterge el 
de-aici, să-mi dea înapoi perechea de încălțări ce mi-a 
furat-o și-acu tăgăduiește, deși nu-i nicio lună de când l-am 
prins chiar eu că le dădea la pingelit. 

Ribi pe de altă parte striga și el în gura mare: 

— Nu-l asculta, messere, că minte, pușlamaua; mă 
învinuiește pe mine că i-am furat ciubotele, pe care le am 
de atâta vreme, numai fiindcă m-am dus la el să-i cer să-mi 
dea înapoi un cufăr pe care mi l-a șterpelit. Și, dacă nu mă 
crezi, pot să-ţi aduc și martori, pe Trecca aia din vecini, pe 
Grassa care vinde maţe și pe-o măturătoare care adună 
gunoiul de către Santa Maria până la Verzaia și care l-a 
văzut când se întorcea din sat. 

Dar Maso nu-l lăsă să spuie, ci se vâri în vorba lui 
strigând, iar Ribi și mai tare. Şi în timp ce judele, în 
picioare, se tot trăgea spre ei ca să-i audă deslușit, 
Matteuzzo se folosi de acest prilej și vârând mâna prin 
podea, prinse izmenele de fund și i le trase în jos. Izmenele 
alunecară cât ai clipi din ochi, căci judecătorul era slăbuţ 
și tare deșelat. Iar el, simțind că-i lunecă, și neștiind ce se 
întâmplă, dădu să-și tragă hainele ca să se acopere în față 
și să se așeze, însă Maso și Ribi, care îl trăgeau zdravăn, 
ţineau de el zbierând de zor: 

— Mă faci de râs, messere, dacă nu vrei să-mi faci 
dreptate și să m-asculţi, ci te gătești să pleci într-altă 
parte; că doar pentru un fleac ca ăsta nu-i obiceiul pe la 

noi să se întocmească scripte. 

Și tot zicând așa, atâta mi ţi-l traseră de poalele 
giubeicii, până ce tot norodul care se afla de faţă văzu că-i 
fără de izmene. Matteuzzo, după ce ţinu de ele, până la 
urmă i le lăsă și ieșind de sub podium, plecă fără să-l vază 
nimeni. lar Ribi, socotind că e de ajuns atât, făcu: 

— Mă jur pe legea mea c-am să mă plâng la primărie. 

Iar pe de altă parte Maso, lăsându-l de giubeică, zise: 

— Ba nu, eu nu mă las nici mort și-atât am să umblu p- 
aicea, pân-am să te aflu o dată și-o dată mai la largul 
dumitale decât azi dimineaţă. 

Și zicând astfel, o luară care încotro cât îi ţineau 
picioarele. Judecătorul, după ce-și trase izmenele sub ochii 
tuturor, de parcă chiar în clipa aceea s-ar fi sculat din 
somn, băgând de seamă abia atuncea pozna, întrebă unde 
plecaseră cei doi de se sfădeau pentru încălțări și cufăr; iar 
când văzu că nu-i găsește, se apucă să înjure pe maţele lui 
Dumnezeu cum că dorea morțiș să știe de-i obiceiul la 
Florenţa să tragi izmenele la juzi când stau în jilțul 
judecății. 

Primarul pe de altă parte, când auzi și el isprava, făcu 
un tărăboi cumplit; dar, după ce niscaiva prieteni îi 
deslușiră că întâmplarea avea un tâlc și că prin ea cei din 
Florenţa îi dovedeau că știu cu toţii că adusese în loc de 
juzi niște neghiobi, ca să-i plătească cât mai ieftin, tăcu 
chitic și pozna rămase fără de urmări. 

POVESTEA A ȘASEA 


Bruno și Buffalmacco îi fură un porc lui Calandrino; ca 
să găsească hoţul, îl pun să facă o încercare cu acadele 
de ghimber și vin din cela dulce și-i dau și lui două 
acadele, amare înăuntru, amestecate cu aloi; hoţul se 
arată a fi chiar el, drept care e nevoit să deie 
prietenilor săi două perechi de claponi grași, ca să nu-l 
spună nevestei lui. 


Abia se isprăvi povestea lui Filostrato, de care se râsese 
zdravăn, când regina îi porunci Filomenei să spună mai 
departe și dânsa începu: 

— Graţioase doamne, după cum numele lui Maso l-a 
îndemnat pe Filostrato să vă spună povestea pe care aţi 
ascultat-o, tot așa numele lui Calandrino și al tovarășilor 
săi, de care s-a mai pomenit aicea, mă îndeamnă și pe mine 
să vă povestesc o istorioară, ce trag nădejde să vă placă. 

Nu cred c-ar fi nevoie să mai spun și eu cine e 
Calandrino, Bruno și Buffalmacco, fiindcă îi cunoașteţi 
dinainte; de aceea, trecând mai departe, spun că numitul 
Calandrino avea o moșioară, nu prea departe de Florenţa, 
pe care o primise în zestre de la nevasta lui, și printre 
celelalte bunuri pe care i se aducea moșia se afla și câte un 
porc cu care se alegea în fiecare an.; și, fiindcă așa se 
obișnuise, în luna lui decembrie mergea la ţară cu nevasta 
și acolo tăia porcul și-apoi îl punea la sărat. Or, într-un an 
se întâmplă ca, fiind nevastă-sa bolnavă, Calandrino să 

meargă singur la tăiatul porcului. Bruno și Buffalmacco, 
prinzând de veste treaba asta, se duseră și ei la un bun 
prieten de al lor, un popă care era vecin cu Calandrino, să 
petreacă acolo vreo trei sau patru zile. Calandrino, care 
tăiase porcul în dimineaţa zilei în care ei sosiseră, 
văzându-i pe amândoi cu popa, îi chemă și le zise: 

— Bine-aţi venit, măi fraţilor! Ia haideţi să vedeţi ce 
gospodar sunt eu! 

Și, ducându-i în casă, le arătă porcul tăiat. Bruno și 
Buffalmacco găsiră porcul strașnic și pricepură din spusele 
lui Calandrino că avea de gând să-l puie la sare pentru ai 
lui. Atuncea Bruno zise: 

— Măi, da' mare prost mai ești! Vinde-l mai bine și de 
bani ne-om bucura împreună, iar Tessei n-ai decât să-i spui 
că ţi l-au șterpelit. 

Calandrino zise: 

— Nici gând; întâi că nu m-ar crede și-apoi m-ar da afară 
din casă. Nu v-amestecaţi în treburile mele, că și-așa nu v- 
ascult. 

Degeaba se căzniră flăcăii să-l convingă, căci tot n-o 
scoaseră la cap. Calandrino îi pofti la cină cu jumătate de 
gură, drept care dânșii nu primiră, și-apoi plecară de la el. 
Pe drum Bruno făcu: 

— Ce-ar fi să-i furăm porcul la noapte, hai? Ce zici? 

— Dar cum naiba am putea-o face? întrebă Buffalmacco. 

— Lasă că știu eu, zise Bruno. Numai de nu i-ar schimba 
locul. 

— Dacă-i așa, hai să-l furăm, răspunse Buffalmacco. De 
ce adică să n-o facem? Și-om trage apoi un chef cu popa, 
de să ne meargă vestea! 

Părintele se învoi bun bucuros la furt și atuncea Bruno 
zise: 

— La treaba asta e de lipsă nițică dibăcie. Tu, 
Buffalmacco, știi doar bine ce cărpănos e Calandrino și cât 
de bucuros se îmbată când e să nu plătească el. Haide să-l 
ducem la o crâșmă; popa să se prefacă numai că ne 

cinstește pe toţi trei și să nu-l lase să plătească nimic pe 
Calandrino. O să se îmbete turtă și-o să-l putem fura în 
voie, că nu e decât el acasă. 

Făcură, dar, întocmai precum spusese Bruno. 

Calandrino, văzând că popa nu lasă pe nimeni să 
plătească, se apucă să beie zdravăn și, deși nu-i trebuia 
prea mult ca să se ameţească, bău până nu mai putu. Și, 
cum era noapte târzie când se întoarse acasă, nu mai pofiti 
nimic de cină, intră și se trânti pe pat, lăsând ușa deschisă, 
deși era încredințat c-o încuiase cu zăvorul. Bruno cu 
Buffalmacco se duseră împreună cu popa să cineze; și, 
după ce mâncară bine, luară cu ei niscaiva scule, ca să se 
poată strecura la Calandrino în casă pe unde dibuise Bruno 
că-i locul potrivit și se porniră într-acolo. Ci aflând ușa 
descuiată, intrară înăuntru și, luând porcul din cui îl 
duseră la popă acasă, unde îl dosiră bine, iar pe urmă se 
culcară. 

A doua zi de dimineaţă Calandrino se sculă, de astă dată 
treaz la minte, și cât se cobori văzu că porcul nu-i în cui și 
ușa e deschisă; drept care, după ce întrebă pe unul și pe 
altul dacă nu știu cumva cine îi furase porcul, văzând că 
nu-i chip să-l găsească, se apucă să facă un tărăboi 
cumplit, jelindu-se în gura mare că cineva îi furase porcul. 
Bruno și Buffalmacco, sculându-se și ei, se duseră la 
Calandrino să vadă ce mai zice. Calandrino, cât ce dădu cu 
ochii de ei, îi chemă cu lacrimile în ochi și le spuse: 

— Vai, fraţilor, mi-au furat porcul. 

Bruno se apropie de el și-i zise pe șoptite: 

— Mare minune, zău așa, c-ai fost și tu înţelept o dată! 

La care Calandrino zise: 

— Nu mint. Mi l-au furat. De-adevăratelea v-o spun. 

— Așa, așa, făcu celălalt; strigă cât poţi, ca să te creadă. 

Calandrino, bietul, striga din ce în ce mai tare, zicând: 

— A naibii treabă! Nu mint, pricepe o dată. Mi l-au furat 
de-a binelea. 

Dar Bruno îi dă înainte: 

— Zi numai, zi; așa și trebuie. Strigă cât poţi în gura 
mare, ca să te creadă că spui drept. 

— Pe legea mea, mă scoţi din fire, răspunse Calandrino. 
Nu vrei să crezi și pace; să mă trăsnească Dumnezeu dacă 
te mint. Mi l-au furat. 

Atunci Bruno zise: 

— Cum dracu? Nu pricep. Ieri încă l-am văzut aicea. 
Doar n-oi fi vrând să cred că peste noapte a zburat. 

— Așa cum îţi spun, răspunse Calandrino. 

— E oare cu putință? se minună celălalt. 

— Vezi bine, zise Calandrino. Așa e, cum îţi spun. Am 
rămas de pagubă și nu știu cum să mă întorc acasă; 
nevastă-mea n-o să mă creadă și, chiar dacă m-ar crede n-o 
să mai am zi bună cu ea un an de zile. 

Atuncea Bruno zise: 

— Dacă-i așa, pe legea mea, i-o mârșăvie treaba asta 
dar, Calandrino, tu știi bine că ieri te-am învăţat chiar eu 
să născocești povestea și n-aş vrea să-ţi baţi joc acuma de 
noi și de nevastă-ta. 

Calandrino prinse a zbiera și zise: 

— De ce mă scoţi din fire și mă îndemni să înjur de 
Dumnezeu și sfinţi? Îţi spun și iar îţi spun că mi-au furat 
porcul azi-noapte. 

Atunci grăi și Buffalmacco: 

— Dacă-i așa, trebuie să-aflăm, dac-om putea, un mijloc 
ca să-l găsim neapărat. 

— Ce mijloc am putea găsi? întrebă Calandrino. 

La care Buffalmacco zise: 

— Apăi de bună seamă că n-a venit din India, acela de ţi 
l-a furat. Hoţul trebuie să fie unul dintre vecinii tăi. Și dacă 
tu poţi să-i aduni, eu știu să fac o încercare, aia cu pâinea 
și cu brânza, și cât ai zice „vai” îl și găsim pe hoţ. 

— Ţi-ai găsit! făcu Bruno. Crezi c-o să poți să-i duci pe 
ăștia cu pâinea și cu brânza? Sunt încredinţat că unul din 
ei a furat porcul și n-o să vrea nimeni să vie, fiindcă o să-și 
deie seama de ce îi chemăm așa pe toți. 

— Ce-i de făcut atunci? întrebă Buffalmacco. 

— Eu cred, răspunse Bruno, că încercarea asta ar fi mai 
bine dac-am face-o cu acadele de ghimber și cu vin din cela 
dulce, la care să-i poftim să beie. N-o să le treacă prin 
minte că vrem să-i încercăm și vor veni de bună seamă; că 
doar putem sfinţi și acadelele la fel de bine ca pâinea și ca 
brânza. 

— Așa e, bine zici, făcu Buffalmacco. Ce spui de asta, 
Calandrino? Să încercăm? 

— De bună seamă, răspunse Calandrino. Ba chiar vă rog 
s-o faceţi, că, dacă aș ști măcar pe mâna cui a încăput, m- 
aș simţi oarecum mai mângâiat. 

— Atunci haidem, zise Bruno. Dacă-mi dai bani, sunt 
gata să mă duc până la Florenţa, s-aduc de acolo ce ne 
trebuie. 

Calandrino avea la el vreo patruzeci de sfanţi, pe care îi 
dădu pe toţi. Bruno plecă dar la Florenţa, la un spiţer, 
prieten de-al lui, și cumpără ca la vreo litră de acadele de 
ghimber; pe urmă puse pe spițer să-i facă două de-alea 
amare, să le amestece înăuntru cu zeamă proaspătă de 
aloiS! și la sfârșit să le îmbrace în zahăr, ca pe celelalte; și, 
ca să nu le încurce ori să le piardă, le făcu la amândouă 
câte un semn, după care putea ușor să le recunoască. Pe 
urmă, după ce mai cumpără și-o damigeana cu vin dulce, 
se întoarse în sat la Calandrino și-i zise: 

— Mâine dimineaţă să-i poftești la un pahar de vin pe cei 
ce-i bănuiești; e zi de sărbătoare și vor veni bucuroși; iar 
Buffalmacco și cu mine la noapte om sfinţi acadelele și 
mâine dimineaţă le-om aduce acasă. Mai mult: de dragul 
tău am să-i îmbii chiar eu pe oameni să ia și să mănânce și 
tot eu am să le vorbesc și am să fac ce-i de făcut. 


61 Aloe, s. f. Nume dat mai multor specii de plante exotice decorative, 
din familia liliaceelor, cu flori mari, galbene sau roșii, dispuse în spice, 
și cu frunze cărnoase care conţin un suc folosit în farmacie (Aloe). +è 
Substanţă solidă cu miros plăcut și cu gust amar, extrasă din frunzele 
unor specii de aloe și folosită în farmacie; sabur. 

Calandrino făcu precum îl învățase. Drept care a doua zi, 
în jurul ulmului din faţa bisericii se adunară o ceată 
întreagă de ţărani și de tineri florentini care se aflau la 
ţară. Bruno și Buffalmacco veniră cu cutia de acadele și cu 
vinul și, după ce așezară pe cei de faţă în cerc, Bruno 
prinse a vorbi și zise: 

— Domnilor, trebuie să vă spun de ce v-am adunat aici, 
ca nu cumva la urmă să fiu eu vinovatul, dacă s-ar întâmpla 
ceva ce nu v-ar fi pe plac. Lui Calandrino aici de faţă i s-a 
furat ieri noapte un porc și nu se știe cine-i hoţul; or, 
fiindcă el de bună seamă se află printre noi, ca să-l putem 
găsi, Calandrino vă poftește să luaţi din acadelele astea, 
fieștecare câte una și după ele să beţi vin. Şi-i bine să știți 
de pe acuma că hoţul n-o să fie în stare să înghită 
acadeaua, căci o să-i pară mai amară ca fierea și-o s-o 
scuipe; de aceea, ca să n-aibă a pătimi rușinea asta aicea 
în văzul tuturor, cred c-ar fi mai bine să se mărturisească 
popii și eu sunt gata să mă las de orice încercare. 

Toţi cei de faţă se învoiră bucuroși să mănânce 
acadelele. Drept care Bruno, după ce-i așeză la rând și-l 
puse și pe Calandrino să șadă în șir cu ei, o luă de la un 
capăt și începu să împartă fieștecăruia acadeaua. 

Ajuns în dreptul lui Calandrino, luă una din acelea 
amare și i-o așeză în palmă. Calandrino și-o azvârli 
degrabă în gură și începu să mestece: cât ce-i ajunse însă 
pe limbă gustul de aloi, nemaiputând răbda amăreala, 
scuipă pe dată acadeaua. Toţi se uitau unul la altul să vadă 
care scuipă, și-n timp ce Bruno împărțea de zor la acadele, 
făcându-se că nu ia în seamă la ce se întâmplă în jurul lui, 
se auzi din spate un glas: 

— Ce-i asta, Calandrino? 

Bruno se întoarse iute și, când văzu pe Calandrino 
scuipându-și acadeaua, făcu: 

— la staţi niţel; poate a scuipat din alte pricini. Mai ţine 
una, Calandrino. 

Și luând și-a doua acadea, i-o puse el în gură și pe urmă 

își văzu de treabă până sfârși de împărţit. Prima ca prima, 
dar a doua i se păru și mai amară bietului Calandrino; 
totuși, fiindcă îi era rușine s-o scuipe și pe asta, o mestecă 
o vreme în gură și într-acestea începu să slobozească niște 
lacrimi mari cât niște alune; și până mai la urmă, 
nemaiputând răbda, scuipă și-a doua acadea, precum 
făcuse și cu prima, între acestea Buffalmacco cu Bruno 
dimpreună dădeau oamenilor să beie. Când îl văzu însă pe 
bietul Calandrino c-o scuipă și pe cea de-a doua, se 
alăturară celorlalţi și toată lumea zise că fără îndoială 
Calandrino își furase singur porcul, iar unii dintre cei de 
faţă îl și certau cu asprime. Dar, după ce plecară ceilalţi și 
Calandrino rămase cu Buffalmacco și cu Bruno, acesta de 
pe urmă zise: 

— Puteam să jur că l-ai vândut și că pe noi ne-ai dus cu 
vorba, zicând că ţi l-au șterpelit, ca nu cumva, Doamne 
ferește, să ne cinstești și tu o dată cu un pahar de vin din 
banii ce i-ai luat pe el. 

Calandrino, care nu scuipase încă bine amărăciunea de 
aloi, se apucă să jure că nu vânduse porcul. Dar 
Buffalmacco zise: 

— Hai, vere, spune drept: cât ai primit pe el? Ai luat 
barem șase florini? 

Calandrino, când o auzi și p-asta, se luă cu mâinile de 
cap. Atuncea Bruno îi spuse: 

— Ascultă aicea, Calandrino: unul din cei care a mâncat 
și a băut cu noi ne-a spus că ai pe aici prin apropiere o 
fetișcană, o ţiitoare, căreia îi dai toţi banii pe care îi pui 
deoparte și că e încredinţat că ei i-ai trimis porcul. Zi de- 
ăștia-mi ești? Ai învăţat să tragi lumea pe sfoară, hai? 
Deunăzi ne-ai pornit pe valea râului Mugnone ca să 
culegem pietre negre și, după ce ne-ai pus la treabă, ne-ai 
lăsat baltă acolo și te-ai întors de unul singur. lar după 
aceea mai vroiai să te și credem c-ai găsit-o. Acu, la fel ca 
atunci, te juri și vrei cu dinadins să ne încredinţezi că 
porcul, pe care ori că l-ai vândut, ori că l-ai dăruit, ţi l-au 

furat vecinii. Da' vezi că noi ne-am obișnuit cu renghiurile 
tale și le cunoaștem pe de rost, așa că nu ne mai poţi duce. 
De aceea, ca să-ţi spunem drept, află că ne-am căznit 
destul cu sfinţirea acadelelor și ca atare ori ne dai două 
perechi de claponi grași, ori, dacă nu, îi spunem Tessei 
toată povestea de la capăt. 

Calandrino, văzând că nu-i crezut și socotind că-i de 
prisos să-și mai sporească amărăciunea și cu blestemele 
nevestii, n-avu ce să mai facă și le dădu claponii, pe care 
ei, după ce întâi sărară bine porcul, îl luară cu ei la 
Florenţa, lăsându-l pe bietul Calandrino cu paguba și cu 
rușinea. 

POVESTEA A ȘAPTEA 


Un student iubește o văduvă: femeia, îndrăgostită fiind 
de altul, îl lasă o noapte întreagă să stea în zăpadă și s- 
o aștepte; studentul află și el mijlocul de-a se răzbuna 
și-o lasă pe femeie să șadă goală o zi întreagă în toiul 
verii pe un turn, în bătaia soarelui și în voia muștelor 
și-a tăunilor. 


Mult haz făcură doamnele de bietul Calandrino și poate 
încă ar mai fi râs, de nu le-ar fi fost milă văzând că până 
mai la urmă fu păgubit și de claponi, pe lângă că pierduse 
porcul. Dar când povestea se sfârși, regina îi porunci 
Pampineei să spună mai departe și dânsa începu pe dată: 

— Preaiubite doamne, se întâmplă adeseori ca viclenia 
însăși să-și bată joc de viclenie; de aceea nu-i lucru 
cuminte să afli desfătare în a-i batjocori pe ceilalţi. Până 
acuma am râs destul de toate păcălelile care ne-au fost 
istorisite, dar nimeni n-a vorbit de nicio răzbunare; tocmai 
de aceea eu vreau să stârnesc puţină milă în inimile 
dumneavoastră pentru răsplata dreaptă cu care s-a ales o 
văduvă din orașul nostru, care a plătit aproape cu viaţa 
renghiul jucat unui student. Și cred că-i spre folosul vostru 
să-mi ascultați povestea, căci din cuprinsul ei veţi învăţa să 
vă feriţi a-i păcăli pe ceilalți, dând în atare chip dovadă de 
multă înţelepciune. 

Trăia pe vremuri la Florenţa - și nu sunt prea mulţi ani 
de atunci - o tânără, frumoasă la trup, dar trufașă la suflet, 

copilă de neam mare, pe care Dumnezeu o dăruise din 
belșug cu toate bunurile firii; și tânăra aceasta, Elena după 
nume, rămânând văduvă de bărbat, nu mai vroi cu nici un 
chip să se mărite a doua oară, fiindcă se îndrăgostise de un 
tinerel frumos și cu mult vino-ncoace, pe care chiar ea 
însăși și-l alesese după plac; de aceea, nefiind stingherită 
de nici un alt bărbat, petrecea clipe minunate alături de 
iubitul ei, cu care se întâlnea adesea, prin mijlocirea unei 
slujnice în care se încredea orbește. Or, tocmai pe la 
vremea aceea se întâmplă ca un alt tânăr, pe nume Rinieri, 
un nobil din orașul nostru, care studiase multă vreme la 
Paris - nu ca să-și vândă știința pe bani, cum fac mulţi alţii, 
ci ca să afle rosturile și firea ascunsă a lucrurilor (obicei 
ce-i prinde de minune pe nobili) - se întâmplă, zic, să se 
întoarcă acasă, la Florenţa, unde începu să ducă o viaţă de 
om cu scaun la cap, cinstit de toată lumea, atât pentru 
noblețea lui, cât și pentru învăţătura multă ce-o dobândise 
de prin cărți. Dar, fiindcă adeseori pe oamenii care cunosc 
mai cu temei adâncul firii iubirea îi prinde în mreje mult 
mai ușor decât pe ceilalţi, Rinieri se lăsă și el cuprins de 
patima iubirii, căci într-o bună zi, mergând la o petrecere, 
doamna de care aminteam i se arătă îmbrăcată în negru, 
după obiceiul văduvelor, și, după socotinţa lui, atât de 
plină de gingășie, de farmec și de frumuseţe, încât nu-și 
aminti să fi văzut vreodată femeie mai frumoasă; de aceea 
își zise în sinea lui că cel căruia Domnul avea să-i 
hărăzească darul de-a o cuprinde goală în braţe, putea pe 
drept cuvânt să-și zică fericit. Privind-o dară pe ascuns și 
cunoscând că nu e chip să dobândești fără de trudă un 
lucru mare și de preţ, se hotări cu dinadins să facă tot ce-i 
stă în putere ca să-i câștige prietenia, astfel încât pe urmă, 
prin mijlocirea prieteniei, să-i dobândească și iubirea și 
prin iubire să ajungă a-și molcomi dorințele. Doamna, ce n- 
avea obiceiul să-și ţină ochii în pământ, ci, înfumurată cum 
era, îi învârtea cu tâlc la dreapta și la stânga și cunoștea 
pe dată pe cei care o priveau ca pe-un cireș ce dă în pârg, 

văzu cum se uita Rinieri la ea și în sinea ei își zise 
chicotind: „Pre cât se pare, n-am venit degeaba la 
petrecere, căci dacă nu mă înșel am prins de nas un papă- 
lapte”. Și astfel începu să-l măsoare din când în când cu 
coada ochiului, trudind să-i dovedească tânărului că-l 
băgase și ea în seamă, căci dumneaei credea că pe cât 
crește numărul celor răpuși și prinși în laţ de farmecele ei, 
pe atâta își sporește și preţul frumuseţii, și mai cu seamă 
în ochii aceluia căruia i-o dăduse în dar cu dragostea ei 
dimpreună. 

Așa stând lucrurile deci, studentul cel cu multă carte 
lăsă deoparte cugetările filozofice și începu să se 
gândească numai la draga lui; de aceea, închipuindu-și că 
s-ar putea să-i placă și el, după ce află unde ședea, se 
apucă să se învârtească prin faţa casei ei cu câte o pricină 
sau alta. Doamna, care, precum spuneam, afla în treaba 
asta prilej de vană înfumurare, îi dovedi că-i bucuroasă să-l 
vază în preajma ei; din care pricină studentul, după ce află 
mijlocul de a-i cunoaște servitoarea, îi spuse c-o iubește pe 
doamna și-o rugă să facă astfel, încât să dobândească de la 
dânsa bunăvoință pentru dânsul. Slujnica îi făgădui cu 
ușurință și pe urmă îi povesti totul stăpânei, care o ascultă 
râzând cu lacrimi și apoi făcu: 

— Care va să zică tocma aici trebuia să-și piardă capul 
pe care l-a adus tobă de carte de la Paris! Mă rog, să-i dăm 
ce caută! De-o fi să te agrăiască iar, să-i spui că eu îl 
îndrăgesc cu mult mai mult decât el pe mine; dar că, 
femeie fiind, sunt nevoită să-mi păzesc cu strășnicie 
cinstea, ca să pot păși cu fruntea sus printre celelalte 
femei; și pentru treaba asta, dacă e într-adevăr așa înţelept 
precum se spune, s-ar cuveni să mă iubească de mii de ori 
mai mult. 

Sărmana văduvioară! Habar n-avea ce înseamnă să ai 
de-a face cu studenţi! 

Slujnica, aflându-l pe Rinieri, își împlini solia precum îi 
poruncise doamna, iar el, voios nevoie mare, se apucă s-o 

roage cu și mai multă înflăcărare, să-i scrie răvășele și să-i 
trimită daruri. Doamna le luă pe toate, dar, când era ca să- 
i răspundă, îi răspundea cam în doi peri; și-l duse așa cu 
vorba o bucăţică bună. În cele de pe urmă însă, fiindcă 
iubitul ei, căruia îi povestise totul, căzu la bănuieli și se 
cam supără oleacă, femeia, vrând să-i dovedească c-o 
bănuiește pe nedrept - cum într-acestea Rinieri o tot pisa 
de zor - trimise slujnica la dânsul să-i spună după cum 
urmează: că de când el o încredinţase de dragostea ce i-o 
purta, nu avusese niciodată prilej de a-i face în voie, dar că 
trăgea nădejde să-l poată întâlni de sărbătorile 
Crăciunului, care erau aproape; de aceea îl rugă ca în 
seara primei zile de Crăciun să vie peste noapte în curte, 
unde, de îndată ce-o putea, ar fi venit și dânsa. Studentul, 
nemaiputând de bucurie, la vremea hotărâtă se duse acasă 
la femeie și, după ce fu dus de slujnică în curte și încuiat 
acolo, se puse să aștepte. Doamna, care își poftise în seara 
aceea ibovnicul la dânsa, cină cu el în voie bună și după 
aceea îi povesti ce avea de gând să facă și mai la urmă 
adăugă: 

— În felul-acesta ai să pricepi cum l-am iubit și îl iubesc 
pe cel pe care ești gelos prostește, fără de temei. 

Cuvintele acestea îi veseliră sufletul ibovnicului, dornic 
să vadă adeverindu-se cu fapta spusele femeii. 

Cu o zi înainte se întâmplase să ningă tare afară și 
neaua acoperise totul, din care pricină studentul nu apucă 
să aștepte mult că și începu să simtă frigul mai tare decât 
ar fi vrut; dar, în nădejdea că în curând se va încălzi la 
pieptul doamnei, îl îndură plin de răbdare. Femeia după 
câtva timp grăi către ibovnic: 

— Haide în odaia mea ca să vedem prin ferestruică ce 
face în curte tinerelul pe care ești gelos și ce-i răspunde 
slujnicei pe care am pus-o să-i vorbească. 

Și ducându-se amândoi la o ferestruică de unde se putea 
vedea fără a fi văzut cel dinăuntru, o auziră pe slujnică 
vorbind de la altă fereastră cu studentul și zicându-i: 

— Rinieri, doamna-i foc și pară, că tocma-n seara asta s- 
a nimerit să vie unul din fraţii ei, care a tinut-o mult de 
vorbă și pe urmă a rămas la cină și încă n-a plecat; da' cred 
c-are să plece iute. De aceea n-a putut să vină, da' vine 
acuș, numaidecât. Te roagă deci să nu te superi că trebuie 
s-o aștepți. 

Studentul o crezu și zise: 

— Spune-i iubitei mele să nu-și mai facă griji degeaba 
până ce n-o putea veni fără de nicio împiedicare; dar de 
venit, să vie cât o putea mai iute. 

Slujnica închise fereastra și apoi se duse să se culce. 
Atuncea doamna îi spuse ibovnicului său: 

— Ei, ce mai zici de asta? Crezi c-aș putea să rabd să 
știu că dârdâie în frig, dac-aș simţi faţă de el iubirea de 
care te temi? 

Și, zicând astfel, se duse să se culce cu iubitul, mulțumit 
în parte de cele ce făcuse doamna, și-și petrecură multă 
vreme râzând și făcând glume pe socoteala bietului 
student. 

Rinieri ţopăia prin curte ca să se încălzească oleacă, dar 
n-avea nici pe ce să șadă, nici unde să se adăpostească și 
blestema în gând șederea îndelungată a fratelui cu 
doamna. La fiecare mișcare credea că se aude o ușă, dar în 
zadar nădăjduia. Femeia, după ce-și făcu de cap până la 
miezul nopții, grăi către ibovnic: 

— Ce zici, iubitul meu, de studenţelul nostru? Ce crezi, 
care-i mai mare? Înţelepciunea lui sau dragostea ce-i port? 
Frigul pe care l-am făcut să-l îndure în noaptea asta are să 
poată alunga bănuiala pe care ţi-au vârât-o în suflet 
vorbele mele de deunăzi? 

Ibovnicul răspunse: 

— Inimioara mea, știu bine acum că tot așa după cum tu 
ești pentru mine tot ce am mai scump pe lumea asta, 
nădejdea, bucuria și toată mângâierea mea, la fel sunt și 
eu pentru tine. 

— Dacă-i așa, răspunse dânsa, sărută-mă de o mie de 


688 


ori, ca să te încredinţezi tu însuţi de cele câte-ai spus. 

Ibovnicul o prinse în braţe, strângând-o cu putere și-o 
sărută, dar nu de-o mie, ci de zeci de mii de ori. Și, după ce 
se alintară o vreme într-acest chip, femeia zise iar: 

— Ia hai să ne sculăm niţel și să vedem nu s-o fi stins 
pârdalnicul de foc în care tinerelul meu zicea că arde ziua- 
ntreagă? 

Și, ridicându-se, se apropiară de aceeași ferestruică și 
mi-l văzură pe student în curte, jucând tontoroiul pe-o 
clănțăneală zdravănă, așa de săltăreţ și iute cum nu-l 
văzuseră jucat de când erau pe lume. Doamna grăi atunci: 

— Ce zici, nădejdea vieţii mele? Așa-i că știu să fac 
bărbaţii să joace tontoroiul, făr' să le cânte nimeni din 
fluier sau cimpoi? 

La care dânsul îi răspunse: 

— Te văd că știi, iubita mea. 

— Hai să ne ducem pân' la ușă, zise atunci femeia; tu ai 
să șezi cuminte, iar eu am să-i vorbesc și-o să vedem ce 
zice. Mai știi? Poate auzindu-l vom râde tot așa de bine pe 
cât am râs văzându-l. 

Și, deschizând încet ușa odăii, se scobori până la poartă 
și acolo, fără s-o deschidă, îl chemă în șoaptă printr-o 
crăpătură. Studentul, când auzi că-l cheamă, crezu că-i 
venise ceasul să intre înăuntru și, mulţumind lui 
Dumnezeu, se apropie și zise: 

— Uite-mă aicea, doamnă; deschide, pentru Dumnezeu, 
că mor de frig nu alta. 

Femeia îi răspunse: 

— Ce friguros mai ești! Nu poate fi așa de frig numai 
pentru un pic de nea! Doar la Paris e mult mai frig! Nu-ţi 
pot deschide încă, din pricina blestematului ăsta de frate al 
meu care a venit la cină și acu nu mai dă Dumnezeu să 
plece o dată acasă. Da' las' că tot se duce el și cât ce 
pleacă, îţi și deschid. De abia am putut să scap mai 
adineaorea de el și-am și venit să-ţi dau curaj, ca să nu-ţi 
pară rău c-aștepţi. 

Studentul zise atunci: 

— Vai, doamnă, pentru Dumnezeu, fii bună şi-mi 
deschide să pot ședea la adăpost, că s-a pornit iar o 
ninsoare deasă cum n-am mai pomenit și ninge fără 
încetare; deschide-mi și pe urmă te aștept cât ai să vrei. 

Femeia îi răspunse: 

— Iubitul meu, nu pot; ușa asta scârțâie așa de tare când 
o deschizi, încât de bună seamă că fratele meu m-ar auzi. 
Dar am să-i spun să plece și pe urmă am să-ţi deschid. 

— Spune-i degrabă, doamnă, o îndemnă Rinieri și pune 
slujnica, te rog, să facă un foc bun în odaie, ca să mă pot 
încălzi bine cât ce-am să intru înăuntru, c-am îngheţat de 
tot. 

Femeia îi răspunse: 

— Dacă, precum mi-ai scris de atâtea ori, arzi de dragul 
meu din cap până-n picioare, nu-i cu putință acum să 
îngheţi; sunt sigură că-ţi râzi de mine. Uite, mă duc. 
Așteaptă și fă-ţi curaj, că vin îndată. 

Ibovnicul, care auzind cuvintele femeii simţea că-i crește 
inima în piept de bucurie, se întoarse cu ea în pat, dar nu 
prea apucară să doarmă în noaptea aceea, căci aproape 
toată vremea și-o petrecură desfătându-se și bătându-și joc 
de student. 

Rinieri, care, bietul, părea că se făcuse stârc de tare ce 
mai clănțănea, dându-și seama că doamna îl păcălise, 
încercă de mai multe ori să deschidă poarta și se uită în jur 
nădăjduind să afle prin altă parte vreo ieșire; dar când 
văzu că nu-i nici una, se apucă să se învârtească pe loc ca 
leul în cușcă și începu să blesteme vifornița de afară, inima 
neagră a femeii, noaptea aceea ce părea că nu se mai 
sfârșește o dată și propria-i neghiobie; și, înciudat peste 
măsură, își preschimbă pe dată iubirea multă în ură cruntă 
și prinse a depăna prin minte tot felul de închipuiri prin 
care ar fi putut să se răzbune pe femeie, pentru că acum 
dorea aceasta cu mult mai mult decât râvnise mai înainte 
vreme s-o aibă numai pentru el. 

În cele de pe urmă, după îndelungată așteptare, noaptea 
începu să se destrame și zorii prinseră a miji. Slujnica, 
dăscălită din vreme de stăpâna ei, se cobori, deschise 
poarta care dădea spre stradă și prefăcându-se răzbită de 
milă faţă de student, îi zise: 

— Lua-l-ar dracu pe ăla de-a venit aseară că ne-a ţinut 
toată noaptea ca pe jăratec și tu din cauza lui ai îngheţat 
de frig. Da' știi ce-aș zice eu? Impacă-te cu gândul că ce nu 
s-a putut azi noapte o să se poată altă dată. Biata stăpână! 
Nu știu, zău, ce-ar fi putut s-o amărască mai mult ca treaba 
asta. 

Studentul, ca unul ce era înţelept, știind bine că 
amenințarea nu e decât o armă în mâna ameninţatului, își 
zăvori mânia în piept, deși ar fi dorit din suflet să-i poată 
da frâu liber, și, fără a se arăta mânios, grăi cu voce 
liniștită: 

— Într-adevăr, în viața mea n-am petrecut o noapte așa 
de păcătoasă, dar știu că doamna nu-i de vină, căci fiindu-i 
milă de suferinţa mea a venit ea însăși până jos ca să se 
dezvinovăţească și să-mi dea curaj. Așa că vorba ta: ce n-a 
fost noaptea asta are să fie altă dată. Cu bine dar, și, nu 
uita, mai pune câte o vorbă bună la dânsa pentru mine. 

Şi aproape înţepenit de frig, se întoarse cum putu acasă; 
acolo, frânt de oboseală și mort de somn, se trânti pe pat 
și, după ce dormi o vreme, se trezi cu mădularele amorțite. 
Drept care, trimițând degrabă să-i aducă un doctor, după 
ce-i povesti ce frig cumplit răbdase, îl puse să-l îngrijească. 
Doctorii se căzniră să-l vindece cu leacuri scumpe, dar 
numai după câtva timp putură să-l tămăduiască de nervi și 
să-l mai liniștească; că dacă n-ar fi fost tinereţea lui și 
apropierea verii, ar fi zăcut el mult și bine. lar după ce se 
însănătoși pe deplin, ţinându-și ura ascunsă în piept, 
începu să se arate mai îndrăgostit ca niciodată de văduva 
lui. 

La câtva timp după întâmplarea asta, soarta îi dărui 
prilej studentului să se răzbune; căci tânărul pe care îl 

îndrăgea femeia, fără să ţină seamă de ea și de iubirea ei, 
se îndrăgosti de alta și, fiindcă nu vroia de loc să-i facă 
văduvei pe plac, dânsa se prăpădea cu zile de atâta plâns 
și amărăciune. Slujnica doamnei însă, care îi plângea de 
milă, văzând că nu e chip să-și mângâie stăpâna și băgând 
de seamă că studentul se învârtea ca de obicei, zilnic, prin 
faţa casei, avu un gând prostesc și anume că poate ar fi 
putut prin vrăji să aprindă iar iubirea în sufletul 
ibovnicului și că de bună seamă studentul era mare meșter 
în tainele vrăjitoriei și-ar fi putut-o ajuta. De aceea îi spuse 
doamnei ce socoteală își făcuse. Femeii însă, biata, 
prostuță cum era, nu-i dădu prin cap că de-ar fi fost să fie 
meșter în tainele vrăjitoriei, studentul s-ar fi folosit el 
însuși de puterea vrăjii; de aceea, punându-și și ea mintea 
cu slujnica, îi porunci să-l ispitească dacă vroia să facă 
vraja și să-l încredințeze că drept răsplată avea să-i deie 
tot ceea ce poftea să aibă. Slujnica își împlini solia cu sârg 
și cu pricepere; studentul, auzind ce-i cere, se bucură în 
sinea lui și-și zise: „Slavă ţie, Doamne; iată, a venit și 
ceasul s-o pedepsesc, cu voia și ajutorul tău, pe afurisita 
aia, pentru că, drept răsplată a dragostei ce i-am purtat, și- 
a bătut joc de mine”. Pe urmă îi zise slujnicei: 

— Să-i spui iubitei mele să n-aibă nicio grijă, că și de-ar 
fi să-i fie în India iubitul, eu tot i l-aș aduce încoace și l-aș 
sili să-și ceară iertare pentru tot ce-a săvârșit potrivnic 
vrerii ei. Cât despre ce-are de făcut ca să-l redobândească, 
asta îi voi spune numai ei, unde și când îi va plăcea; spune- 
i deci ce ţi-am spus și mângâi-o din partea mea. 

Slujnica îi duse vorba și pe urmă rândui astfel, ca 
studentul să se poată întâlni cu stăpâna ei în biserica 
Santa Lucia del Prato. Acolo, stând de vorbă singuri, 
doamna, uitând pesemne că-l împinsese pe student până în 
pragul morţii, îi povesti necazul ei și-i spuse verde ce 
poftește, rugându-l s-o ajute. Studentul îi răspunse: 

— Doamnă, e adevărat că la Paris, printre alte multe 
lucruri, am învăţat de asemeni și tainele vrăjitoriei, despre 

care, nu încape nicio îndoială, știu tot ce poate fi știut; dar, 
fiindcă Dumnezeu urăște știința asta, m-am jurat să nu mă 
folosesc niciodată de ea, nici în folosul meu, nici în al 
celorlalţi. Pe de altă parte însă iubirea ce ţi-o port e atât de 
puternică, încât nici eu nu știu cum aș putea să nu te 
ascult; de aceea, chiar de-ar fi să mă cufund în iad din 
pricina aceasta, tot nu m-aș da înapoi, de vreme ce dorești 
s-o fac. Dar ţin să-ţi amintesc că lucrul ăsta e mult mai 
greu de isprăvit decât pesemne îţi închipuiești domnia-ta; 
și mai cu seamă atunci când o femeie vrea să-l facă pe un 
bărbat să o iubească sau când bărbatul vrea s-ajungă la 
dragostea unei femei, pentru că vraja se cuvine s-o facă cel 
cu pricina și ca atare e nevoie de foarte mult curaj, căci 
numai noaptea o poate face, în locuri singuratice și fără 
nimeni alături. De aceea nu știu, zău, dac-ai să fii în stare 
să faci una ca asta. 

Femeia, la care dragostea trăgea mai greu decât 
înţelepciunea, răspunse: 

— Iubirea mă îmboldește cu atâta strășnicie, c-aș face 
orișice să-mi pot redobândi iubitul, care m-a părăsit fără 
temei și pe nedrept. De aceea spune-mi totuși în ce anume 
se cuvine să dau dovadă de curaj. 

Studentul, vulpoi bătrân și rău la suflet, grăi: 

— Eu, doamnă, va trebui să fac un chip de cositor, în 
numele aceluia pe care vrei să-l recâștigi; iar când ţi-l voi 
trimite, va trebui să te scufunzi pe lună nouă, goală și 
singură într-un râu, cam pe la zece ceasuri seara, și să te 
scalzi de șase ori cu chipul dimpreună; apoi, tot goală, să 
te urci într-un copac sau pe vreo casă părăsită, și întoarsă 
către soare-apune să zici, cu chipul în mână, de șapte ori 
niște cuvinte pe care ţi le-oi scrie eu; și, după ce-ai să le 
rostești, au să se apropie de dumneata două copile 
încântătoare, cum n-ai văzut mai minunate, și-au să te 
întrebe cu dulceaţă ce anume îţi dorești. Să ai de grijă 
atunci și să le spui lor, deslușit, tot ceea ce poftești, dar nu 
care cumva să te încurci la nume. Și, după ce-ţi vei spune 

păsul, ele au să piară de îndată și dumneata atunci să te 
cobori la locul unde ţi-ai lăsat veșmintele, să te îmbraci cu 
ele și să te întorci acasă. În noaptea următoare poţi fi 
încredințată că nici n-ai să apuci s-auzi bătând de miezul 
nopții și iubitul dumitale va și veni plângând să ţi se roage 
de iertare și să-ţi cerșească mila; și află că din ceasul acela 
n-are să te mai părăsească niciodată pentru alta. 

Femeia, luând de bune palavrele studentului, se și vedea 
strângându-și ibovnicul în braţe și, înviorată oarecum, grăi: 

— Nu te îndoi de mine, căci am să fac întocmai; am 
pentru treaba asta tot ceea ce-mi trebuie: am o moșie 
adică, mai sus de Valea Arnului, chiar la doi pași de râu și, 
cum acuș intrăm în iulie, va fi de-a dreptul o plăcere să mă 
îmbăiez în apa lui. Şi-mi amintesc că nu departe de el se 
află un turnuleţ pustiu, la care ajungi pe o scăriță făcută 
din lemn de castan; dar în afară de păstorii care din când 
în când se urcă pe acoperișul lui făcut din pământ bătut, ca 
să se uite în zare după vitele pierdute, nimeni nu calcă pe 
acolo niciodată. Locu-i cam peste mână și tare singuratic, 
așa c-am să mă urc în turn și am să isprăvesc cu bine tot 
ceea ce-mi vei porunci. 

Studentul, care cunoștea ca în palmă atât moșia, cât și 
turnul, bun bucuros să vază că-i ascultat de dânsa, grăi: 

— Doamnă, eu n-am fost niciodată prin părţile acelea și 
nu știu unde ţi-e moșia și turnuleţul cela; dar de-i așa, nici 
că se poate mai bună potriveală. De aceea eu, când va fi 
vremea, îţi voi trimite chipul și rugăciunea scrisă. Dar te-aș 
ruga în schimb, după ce vei fi izbutit să-ţi recâștigi iubitul 
și te vei fi încredinţat că te-am slujit cu sârg, să-ţi amintești 
de mine și să nu-ţi uiţi făgăduinţa. 

La care doamna îi răspunse că fără îndoială avea să-ţi 
ţină vorba; pe urmă, luându-și rămas bun de la student, se 
întoarse acasă. 

Rinieri, bucuros că sfatul lui prinsese, făcu un chip de 
cositor, pe care mâzgăli niscaiva semne magice și scrise 
niște baliverne în chip de rugăciune. Apoi, când socoti că-i 

vremea, i le trimise doamnei, cu vorbă ca în noaptea 
următoare să facă fără de zăbavă tot ceea ce-i spusese. Și, 
ca să ducă treaba la bun sfârșit, plecă și el, cu un slujitor 
de-al lui, în mare taină la un prieten, care avea o casă în 
preajma turnuleţului. Doamna plecă și dânsa la moșie cu 
servitoarea ei; iar când se lăsă noaptea, se prefăcu că vrea 
să doarmă și, după ce-o trimise pe servitoare la culcare, 
cam pe la zece ceasuri ieși încet din casă și o luă spre râu, 
nu prea departe de locul unde era turnul. Acolo, după ce 
dintâi se uită bine în jurul ei, văzând că nu e nimeni și nu 
se aude nicio șoaptă, se dezbrăcă până la piele și, după ce- 
și ascunse veșmintele într-un tufiș, se îmbăie de șapte ori 
cu chipul strâns la piept; pe urmă, goală cum era, se 
îndreptă spre turn cu chipul strâns în braţe. Studentul, 
care de cu seară se ascunsese dimpreună cu slujitorul lui 
în preajma turnuleţului într-un desiș de sălcii și alți copaci, 
văzu tot ce făcea femeia și, când trecu pe lângă el, mai să-l 
atingă, așa goală, văzând-o că împrăștie cu albeaţa 
trupului de nea întunecimea nopții și uitându-se la sânii ei, 
i se făcu milă văzând-o așa frumoasă la gândul că-n curând 
avea să-și piardă frumuseţea; iar pe de altă parte 
imboldurile cărnii porniră a-l ațâţa pe dată și îl sculară în 
picioare pe cel ce odihnea și-l îndemnară totodată să iasă 
din ascunzătoare, s-o prindă în braţe pe femeie și să-și 
aline focul; și era cât pe-aci să fie biruit de aceste două 
simțăminte. Dar amintindu-și cine era el și ce batjocură 
îndurase, din partea cui și pentru ce, se înfierbântă din nou 
de ciudă și, alungindu-și mila care-i mijise în suflet și 
poftele trupești, rămase neclintit în hotărârea lui și o lăsă 
pe doamnă în pace. 

Femeia se urcă în turn, se întoarse către soare-apune și 
începu să spuie cuvintele pe care i le dăduse Rinieri. 
Curând după aceea, studentul, intrând și el în turn, luă 
binișor scărița pe care se urcase doamnă pe acoperiș și 
după aceea șezu să vadă ce va face. Femeia, după ce rosti 
de șapte ori la rând numita rugăciune, se puse să aștepte 

copilele; dar așteptarea, care, din cauza nopţii răcoroase i 
se părea fără sfârșit, îi fu atât de lungă, încât o apucară 
zorii; și atunci, pătrunsă de mâhnire că nu se adeveriseră 
cuvintele studentului, își zise în sinea ei: „Tare mă tem c-a 
vrut și el să-mi facă o noapte ca aceea pe care i-am făcut-o 
eu; dar dacă ăsta i-a fost gândul, n-a prea știut să se 
răzbune, căci noaptea mea n-a fost nici barem pe un sfert 
așa de lungă ca noaptea lui și nici răcoarea din nopţile de 
vară nu seamănă cu aceea a nopților de iarnă”. Și, ca să n- 
o apuce ziua pe acoperiș, vru să coboare, dar când să ia 
scărița, ia-o de unde nu-i. Atunci păru că i se scufundă 
pământul sub picioare, pierdu simţirea și căzu răpusă pe 
acoperiș. lar când își reveni în fire, prinse a se văita și-a 
plânge cu suspine amare și, dându-și seama că studentul 
era acel ce-o păcălise, se căina amarnic că-și bătuse joc de 
dânsul și că-l crezuse orbește, tocmai pe el, în care ar fi 
trebuit pe drept cuvânt să vadă un dușman; și într-acest 
chip, muncită de gânduri și de remușcări, șezu timp 
îndelungat. Pe urmă se apucă să caute vreun alt mijloc ca 
să coboare, dar când văzu că nu găsește nici unul începu 
să plângă din nou și se lăsă în pradă unui gând amar, 
zicându-și: „O, nenorocito, ce au să spună fraţii tăi, rudele 
tale, și vecinii, și toţi cei din Florenţa, când vor afla că-ai 
fost găsită aicea și încă goală? Are să afle toată lumea că 
cinstea ta neîntinată e numai prefăcătorie; și chiar de-ai să 
găsești, căci ai putea găsi, vreo minciună potrivită, 
studentul cela blestemat, care îţi cunoaște taina, n-o să-ţi 
îngăduie să minţi. Ah, vai de capul tău! Deodată ţi-a fost 
scris să-ți pierzi și cinstea și ibovnicul!” Și, după ce rosti 
cuvintele acestea, durerea o răzbi cu atâta vrăjmășie, încât 
fu cât pe-aci să se arunce jos din turn. 

Intre acestea soarele se înălțase binișor și doamna, care 
se trăsese cât mai aproape de perete, de-o latură a 
turnului, se apucă să caute în zare, doar-doar va da cu 
ochii de vreun copil cu vitele, ca să trimită vorbă prin el 
slujnicei sale. Studentul, care între timp trăsese un puișor 

de somn la umbra unor tufe, trezindu-se, o văzu - și ea 
așijderea pe el - și-i zise: 

— Bună dimineaţa, doamnă! N-au venit copilele? 

Femeia, văzându-l și auzindu-l, se puse iar pe plâns și 
începu să-l roage să vină până la turn ca să-i poată vorbi. 
Studentul se arătă curtenitor la ruga ei și-i împlini pe dată 
voia. Femeia se așeză atunci cu burta întinsă pe podea, și, 
aplecându-și numai capul peste chepeng, grăi plângând: 

— Rinieri, dacă te-am lăsat să îngheţi o noapte întreagă 
afară, apăi te-ai răzbunat și tu cu vârf și îndesat, să știi! 
Fiindcă, deși suntem în iulie, am îngheţat de frig azi- 
noapte, stând goală pe acoperiș. Unde mai pui că atâta am 
plâns batjocura ce ţi-am făcut și propria mea prostie, încât 
mă mir că mai am ochi. De aceea te rog acum, nu pentru 
mine, căci eu nu-ţi merit dragostea, dar pentru tine însuți, 
ca om de neam și drept ce ești, să curmi batjocura aceasta 
prin care te răzbuni pe mine. Fii bun și pune dar să mi se 
aducă hainele, ca să mă pot da jos și nu-mi lua ceea ce pe 
urmă, chiar dacă ai vrea, tot n-ai putea să-mi mai înapoiezi, 
adică cinstea mea. Că dacă în noaptea aceea nu te-am 
lăsat să vii la mine, numai să vrei și eu sunt gata să-ţi dau 
în schimbul acelei nopţi oricâte altele poftești. Fie-ţi de 
ajuns atâta; ca om de omenie ce ești, ajungă-ţi c-ai putut să 
te răzbuni pe mine și să-mi arăţi că asta ai vrut; nu încerca 
să-ţi măsori puterile cu o femeie, căci vulturul nu se 
mândrește c-a învins o porumbiţă. Te rog deci încă o dată, 
pentru răsplata cerului și pentru tine însuţi, ai milă de 
mine. 

Studentul, frământând în minte cu suflet împietrit 
batjocura răbdată, văzând-o pe femeie că plânge și se 
roagă, simţea în același timp și bucurie, dar și milă: se 
bucura de răzbunarea pe care și-o dorise mai mult ca 
orișice pe lume, însă îl durea și inima pentru nenorocita 
aceea. Dar, fiindcă bunătatea nu fu în stare să învingă 
cruzimea-i neimblânzită și setea lui de răzbunare, îi 
răspunse: 


697 


— Doamnă Elena, dacă atunci, în noaptea aceea 
îngrozitoare pe care am petrecut-o în curtea-ţi plină de 
zăpadă, rugăciunile mele (pe care, ce e drept, n-am izbutit 
să le amestec cu atâta miere în glas și nici să le stropesc 
cu lacrimi, cum faci domnia-ta acum) te-ar fi atins cât de 
puţin, barem atât cât să mă lași să stau niţel la adăpost, 
mi-ar fi ușor acum să le ascult pe ale tale; dar dacă acum, 
așa deodată, vădești atâta grijă față de cinstea dumitale, 
de care înainte vreme nu-ţi prea păsa, și nu-ţi convine să 
stai sus despuiată, nu te ruga de mine, ci roagă-te de acela 
în ale cărui braţe nu ţi-a fost greu să petreci goală în 
noaptea despre care ai pomenit chiar tu; în timp ce m- 
auzeai cum ţopăi în zăpadă, umblând în sus și-n jos prin 
curte, cu dinţii clănțănind de frig. Cheamă-l pe el să te 
ajute, pune-l pe el să-ți aducă scara și hainele ca să te 
cobori. Arată-i lui, nu mie, ce grijulie ai devenit față de 
cinstea ta, pe care și acum și de nenumărate ori ţi-ai pus-o 
în primejdie de dragul lui, fără a clipi măcar. De ce nu-l 
chemi să te-ajute? E datoria lui s-o facă. Tu ești a lui; pe 
care alta s-ar cuveni s-o sprijine și s-o ferească de 
primejdii, dacă nu chiar pe tine? Cheamă-l, nătângo, 
cheamă-l și încearcă. Nu cumva iubirea ce i-o porţi și 
înţelepciunea ta împreună cu a lui pot să te scape acum de 
neghiobia mea? Căci, dacă nu mă înșel, în timp ce 
petreceai cu dânsul, l-ai întrebat ce crede și care e mai 
tare, prostia mea sau dragostea pe care i-o purtai. Acuma 
nu mai poţi să mi te-arăţi mărinimoasă, dându-mi ce nu 
poftesc să iau, dar nici de împiedicat nu m-ai putea 
împiedica, dac-aș vrea totuși să te am. Păstrează-ţi nopţile, 
așadar, pentru iubitul tău, dac-ai s-apuci vreodată să mai 
scapi teafără de aici; să fie ale tale și ale lui, căci mie mi-a 
fost de ajuns o noapte, cu vârf și îndesat, și mi-i de ajuns 
de asemeni c-am fost batjocorit o dată. Punându-ţi în 
cuvinte întreaga viclenie de care ești în stare, mă 
lingușești, căznindu-te să îmi câştigi bunăvoința, îmi zici 
că-s om de omenie și încerci pe ascuns să mă îndemni, ca 

unul ce-s mărinimos, să nu te pedepsesc pentru purtarea 
ta; dar nu mă poţi îmbrobodi cu lingușirile astea, așa cum 
m-ai îmbrobodit cu făgăduinţele tale mincinoase. Acuma 
mă cunosc și știu că în tot răstimpul petrecut acolo la Paris 
n-am izbutit să aflu atâtea lucruri despre mine, câte am 
aflat aici, prin tine, de-a lungul unei singure nopţi. Dar hai 
să zicem totuși c-aș fi mărinimos; tu însă nu ești dintr- 
acelea față de care omul se cade a fi mărinimos; căci 
pentru fiarele din codru, cărora tu le semeni, sfârșitul 
pocăinţei și-al răzbunării nu se cade să fie altul decât 
moartea, pe câtă vreme pentru oameni ajunge atâta cât ai 
spus. De aceea, chiar dacă nu-s vultur, știindu-te în schimb 
pe tine șarpe otrăvit, nu porumbiţă, am să te chinuiesc din 
răsputeri, cu toată ura de care sunt în stare, ca pe-un 
străvechi dușman de-al meu; deși, la drept vorbind, 
purtarea mea nu poate fi numită răzbunare, ci mai degrabă 
pedeapsă, căci răzbunarea se cuvine să întreacă în 
strășnicie ocara pătimită, ceea ce nu e cu putinţă la mine; 
căci de-ar fi să mă răzbun pe tine, la gândul suferinţei pe 
care mi-ai prilejuit-o, nu mi-ar ajunge viaţa ta și nici a 
altora ca tine, chiar dac-ar fi să omor o sută, fiindcă-aș 
stârpi de pe pământ o ființă mârșavă și rea. Și apoi, la 
urma urmelor - dacă lăsăm deoparte bruma de frumuseţe 
ce-ţi luminează chipul, pe care câţiva ani vor fi de-ajuns să- 
l ofilească, umplându-ţi-l de zbârcituri - oare întrucât ești 
tu mai bună decât o biată slujnicuţă? Tu ai fost în stare să 
împingi până pe pragul morţii un om de omenie - cum mă 
numeai mai adineauri - a cărui viață, una singură, ar putea 
să fie mult mai de folos întregii omeniri decât ar fi de pildă 
de-a lungul veșniciei sute de mii de vieţi de teapa vieţii 
tale. Vreau să te învăţ prin suferinţa pe care o înduri 
acuma ce înseamnă să-ţi baţi joc de oamenii cu inimă și 
mai cu seamă de studenţi; și vreau să-ţi dau prilejul de-a 
nu te mai lăsa târâtă de-o astfel de nebunie, dac-ai să scapi 
cu viaţă din suferința aceasta. De ce nu te arunci din turn, 
dacă ai chef să te cobori? Rupându-ţi gâtul, ai putea, cu 

ajutorul Domnului, să scapi de chinurile în care îţi pare că 
te zbaţi și în același timp ai izbuti să faci din mine cel mai 
ferice om din toată lumea asta. Și cu acestea am terminat; 
eu am făcut tot ce am știut, ca să te aduc aicea sus; acuma 
fă și tu ce știi, ca să te poţi da jos, că de batjocorit văd c-ai 
știut batjocori. 

În vreme ce studentul vorbea, biata femeie plângea de 
potopea pământul, iar timpul trecea iute și soarele se 
înălța din ce în ce mai sus pe cer. Apoi, când pricepu că 
isprăvise de vorbit, grăi: 

— Om crud ce ești, dacă noaptea aceea blestemată ţi-a 
fost într-adevăr așa de greu de îndurat și dacă vina mea îţi 
pare atât de mare, încât nici frumuseţea mea, nici lacrimile 
amare, nici rugăminţile-mi smerite nu-ţi pot trezi în suflet 
mila, atunci te lasă înduioșat și-ţi potolește asprimea 
măcar la gândul c-am avut încredere în tine și că ţi-am 
mărturisit toate tainele mele, dându-ţi prilejul de-a mă face 
să-mi recunosc greșeala; căci, dacă n-ar fi fost încrederea 
aceasta, n-ai fi putut găsi un mijloc ca să-ţi astâmperi pofta 
de răzbunare, la care, pare-se, ai râvnit cu atâta lăcomie. 
Lasă mânia la o parte și iartă-mă, te rog; dacă mă ierți și- 
mi dai scărița să mă cobor de aici, sunt gata să-l părăsesc 
pe acela care m-a înșelat și să te socotesc pe tine iubitul și 
stăpânul meu, deși îmi ponegrești cu vorbe grele 
frumuseţea și încerci să-mi dovedești că-i fără preţ și 
pieritoare. Se poate, nu zic ba, dar orișicum ar fi, eu știu 
că, așijderi frumuseţii altor femei, ea e sortită să placă, 
dacă nu de altceva măcar fiindcă pentru cei tineri ea 
însemnează bucurie, petrecere și desfătare; iar tu nu ești 
bătrân. Și, chiar dacă te porţi atât de crud cu mine, eu 
totuși nu pot crede că îmi dorești într-adevăr o moarte atât 
de îngrozitoare precum ar fi să mă arunc de aici de sus, 
sub ochii tăi, cărora odinioară - de-ar fi să cred că nu 
minţeai, așa cum minţi acuma - le-am fost plăcută foarte. 
Oh, pentru Dumnezeu, ai milă de mine! Soarele se 
înfierbântă din ce în ce mai tare și, după cum azi noapte 

mă supăra răcoarea, acum mă chinuie căldura. 

Studentul, care parcă anume lungea bucuros vorba, 
răspunse: 

— Doamnă, încrederea pe care mi-ai vădit-o n-a fost 
pornită nicidecum din dragoste faţă de mine, ci numai din 
dorinţa de a-ţi redobândi iubitul; așa încât e vrednică de-o 
și mai cruntă pedepsire. Și e curată nebunie să crezi că n- 
aveam altă cale pentru a ajunge totuși la mult râvnita 
răzbunare. Nu una aveam, ci o mie; și prin iubirea multă 
pe care ţi-o vădeai îţi întindeam mii de capcane, încât mai 
iute ori mai târziu, de nu s-ar fi întâmplat așa, prin forţa 
împrejurărilor ai fi căzut întruna. Și nu știu zău ce altă 
cursă ar fi putut să te mâhnească și să te umple de rușine 
mai mult decât aceasta. Tocmai de aceea am ales-o; nu ca 
să-ţi ușurez pedeapsa, ci ca s-ajung mai repede la bucuria 
asta. Dar, chiar de-aș fi pierdut, să zicem, prilejurile 
acestea, îmi rămânea totuși condeiul, cu care aș fi scris pe 
socoteala ta atât de multe lucruri și atât de îngrozitoare, 
încât, dac-ar fi fost să le afli (și sunt convins că le aflai), de 
mii de ori pe zi ai fi ajuns să-ţi dorești moartea. Puterile 
condeiului sunt mult, cu mult mai mari decât își 
închipuiesc aceia ce nu l-au încercat nicicând. Mă jur pe 
Dumnezeul meu - și, dacă mint, nu-mi facă parte de 
bucuria răzbunării cu care până acum m-a prisosit din plin 
- că aș fi scris pe seama ta atâtea răutăţi, încât, cuprinsă 
de rușine, faţă de tine însăţi, nu faţă de străini, ţi-ai fi scos 
ochii singură, numai spre a nu te mai vedea; de aceea nu 
dojeni marea fiindcă își sporește apele cu apa unui râuleţ. 
Că mă iubeşti ori mi te dai, precum ţi-am spus, puţin îmi 
pasă; din parte-mi n-ai decât să fii a cui ai fost și până- 
acum, dacă mai poţi să fii a lui; căci, dacă ţi-am urât pe 
vremuri ibovnicul, astăzi în schimb, la gândul că te înșală, 
îmi e de-a dreptul drag. Voi, femeile, vă îndrăgostiţi de 
tineri și le căutaţi iubirea fiindcă îi vedeţi rumeni la faţă, 
negri la păr și drepţi în spate și fiindcă știu să învârte 
dansul și lancea la întreceri; dar toate însușirile astea le-au 

avut și cei mai bătrâiori oleacă și pe deasupra ei știu 
lucruri pe care tinerii de abia acuma încep să le înveţe. Și 
în afară de aceasta îi luaţi drept călăreţi mai buni și în 
stare să străbată mai multe mile într-o zi decât bărbaţii 
mai în vârstă. Desigur, recunosc și eu că tinerii știu 
scutura mult mai vârtos blănițele, dar cei mai vârstnici, ca 
unii ce-s mai pricepuţi, cunosc mai bine locurile unde se 
îndeasă puricii. Şi e de mii de ori mai bine să te alegi mai 
cu puţin, dar mai cu gust, decât cu mult și fără nici un 
gust; că trapul, cât ai fi de tânăr, te ostenește și te frânge, 
pe câtă vreme pasul lin, deși te duce cu întârziere la han, 
măcar te duce odihnit. Voi, dobitoace fără cuget, nu vă dați 
seama câte rele se ascund sub bruma aceea de frumuseţe 
înșelătoare. Tinerii nu se mulțumesc să aibă o femeie, ci 
câte văd atâtea vor și cred c-ar fi vrednici de toate; de 
aceea dragostea lor nu poate fi statornică și tu îţi slujești 
acum drept mărturie vie a adevărului acestuia. Ei socotesc 
că-s vrednici să fie proslăviţi și dezmierdaţi de iubitele lor 
și-și fac o adevărată fală din a se fuduli cu femeile pe care 
le-au avut, cusur ce le-a împins pe multe să încapă pe 
mâna călugărilor, pentru că aceștia nu spun mai departe 
ce-au făcut. Deși tu zici că taina ta n-o știe nimeni în afară 
de servitoare și de mine, se pare că te înșeli și crezi greșit 
ce crezi, căci mahalaua ei și-a ta numai de asta 
trăncănește; dar cel cu musca pe căciulă de obicei e 
ultimul care află că e știut de toţi. Unde mai pui că tinerii 
te mai și pradă pe deasupra, pe câtă vreme cei mai 
vârstnici ei sunt acei ce dăruiesc. Așa că tu, care ai greșit 
când ţi-ai ales iubitul, fii dar a lui, căci lui te-ai dat, și lasă- 
mă pe mine, pe care m-ai batjocorit, să fiu al alteia, căci 
mi-am găsit altă iubită, care a știut să mă cunoască mai 
bine decât tine și preţuiește mult mai mult. Şi, ca să poţi 
duce cu tine pe celălalt tărâm mai multă încredere în 
dorința ochilor mei decât aceea pe care o dai vorbelor 
mele aicea pe tărâmul ăsta, aruncă-te de sus degrabă și 
sufletul tău păcătos - cuprins pe loc în braţe, pe câte cred, 

de Aghiuţă - are să vadă atunci dacă privirea mea s-a 
tulburat sau nu, văzându-te cazând grămadă. Dar, fiindcă 
nu nădăjduiesc să-mi dărui bucuria asta, te sfătuiesc să-ţi 
amintești, dacă te arde soarele, de frigul acela îngrozitor 
pe care m-ai făcut să-l rabd și care, dacă ai să-l amesteci 
cu arșiţa de-acum, de bună seamă n-ai să simţi că te mai 
arde așa de tare. 

Biata femeie, pricepând că vorbele studentului, oricum 
le-ar fi întors, tot înspre răul ei erau, se puse iar pe plâns și 
zise: 

— Dacă eu nu-ţi pot stârni mila, lasă-te înduioșat măcar 
în numele iubirii pe care o porţi acelei doamne, mai 
înţeleaptă decât mine, pe care zici că ai găsit-o și care spui 
că te iubește, și iartă-mă de dragul ei. Fii bun și adu-mi 
hainele să mă îmbrac și ajută-mă să mă cobor de-aici. 

Studentul începu să râdă; dar, când văzu că soarele se 
apropia de amiaz, grăi: 

— De vreme ce mă rogi în numele iubitei mele, nu mai 
pot zice nu; spune-mi unde ţi-s hainele, să ţi le aduc și să-ţi 
ajut să te dai jos de acolo. 

Femeia, dându-i crezare, își mai veni oleacă în fire și-i 
spuse în ce loc își ascunsese hainele. Studentul ieși din 
turn și-i porunci slujitorului său să nu se miște de acolo, să 
stea în preajma turnului și să nu îngăduie pe nimeni să 
intre înăuntru până ce nu s-ar fi întors. Apoi se duse acasă 
la prietenul său și dejună pe îndelete, iar mai apoi, când 
socoti că-i vremea potrivită, se duse să se culce. 

Femeia, în vârful turnului, deși mai mângâiată acu de 
jalnice nădejdi, se ridică totuși mâhnită, tare mâhnită, 
biata, se trase către o parte a zidului spre un pic de umbră 
și, pradă gândurilor negre, se apucă să aștepte, într-acest 
chip, pierdută în gânduri, când alintată de nădejdi, când 
pradă deznădejdii, fiindcă vedea că tânărul nici gând n- 
avea să se întoarcă, trecând de la un gând la altul, până la 
urmă adormi răpusă de durere și frântă de oboseală, ca 
una care toată noaptea nu închisese ochii. Soarele, care 

ardea pe cer ca un cuptor încins, înfipt în crucea amiezii, 
bătea de-a dreptul în trupul gingaș și dezgolit al doamnei 
și în capul ei descoperit, cu atâta strășnicie, încât nu doar 
că-i arse carnea pe locul unde o atinse, dar îi crăpă și 
pielea în mii de crăpături mărunte și arsura fu așa de 
cumplită, încât o deșteptă pe doamnă din somnul ei adânc. 
Și, când simţi arsura și începu să miște, la fiecare mișcare i 
se părea că-i crapă pielea și că-i plesnește toată, ca 
pergamentul ars când îl atingi cu mâna; și pe deasupra o 
durea și capul de părea că-i crapă, lucru ce nu e de mirare. 
Pe de altă parte acoperișul frigea așa de îngrozitor, încât 
nu era chip să șadă nici în picioare, nici altminteri; din 
care pricină, sărmana, nu-și află locul nicăiri, și se învârtea 
plângând de colo până colo. Iar fiindcă afară nu bătea nici 
barem pic de vânt, muștele și tăunii se adunaseră în roiuri 
și se așezau pe pielea ei crăpată și roșită, pișcând-o așa de 
adânc, încât de fiecare dată i se părea c-o ţeapă i se înfige 
în carne și ca să se ferească dădea mereu din mâini și-și 
blestema întruna viaţa, iubitul, pe student și chiar pe ea 
însăși. În cele de pe urmă, în halul în care era, așa 
înțepată, dogorită și chinuită de arșiţă, de soare, de tăuni 
și muște, de foame și de sete, cu mult mai mult de sete, ba 
pe deasupra hărțuită de mii de gânduri dureroase, se 
ridică în picioare să vadă nu cumva aude sau vede un om 
prin apropiere, căci hotărâse în sinea ei, cu orice preţ și cu 
orice primejdie, să-l cheme și să-i ceară sprijin. Dar și de 
data asta soarta i se arătă vrăjmașă. Țăranii plecaseră cu 
toţii de pe ogoare, din pricina arșiţei, și în ziua aceea 
întâmplarea făcuse ca nici unul să nu meargă la lucru prin 
părțile acelea, căci toţi cei din împrejurimi munceau acasă 
la îmblătit. Drept care biata doamnă nu auzea decât cosașii 
și nu vedea nici pui de om, ci numai apa Arnului, care, 
stârnindu-i pofta, nu-i potolea nicidecum setea, ci, 
dimpotrivă i-o înteţea. Și mai vedea de asemeni ici-colo 
câte o casă sau câte o pădurice umbroasă, ce mai vârtos îi 
sporeau chinul, dornică cum era de ele. Ce-am mai putea 

să spunem oare de biata noastră doamnă? Soarele ce-o 
izbea de sus, podeaua acoperișului care o ardea de jos, 
muștele și tăunii care o înțepau din lături, toate o sluţiseră 
într-atâta, că ea, care împrăștia în ajun întunecimea nopţii 
cu albeaţa trupului de nea, acuma, roșie ca racul și plină 
peste tot de blânde însângerate, părea de-a dreptul o 
sperietoare. În timp ce sta astfel, fără să știe ce să facă, și- 
și aștepta sfârșitul cu deznădejdea în suflet, cam către 
ceasurile patru, studentul, deșteptându-se din somn și 
amintindu-și de femeie, se întoarse la turn și își trimise 
slujitorul acasă să mănânce, căci omul nu prânzise încă. 
Femeia, auzindu-l, slăbită cum era și frântă de atâta 
zbucium, se așeză lângă chepeng și aplecându-și capul 
deasupra lui, zise plângând: 

— Rinieri, răzbunarea ta a întrecut măsura; căci dacă te- 
am lăsat să îngheţi o noapte întreagă în curte, tu m-ai lăsat 
în schimb să mă prăjesc sau mai degrabă să ard o zi 
întreagă deasupra acestui turn, ba mai mult, m-ai lăsat să 
mor de foame și de sete; de aceea te conjur acum, în 
numele lui Dumnezeu, urcă-te aicea sus și, fiindcă nu-s în 
stare să mă omor eu singură, omoară-mă tu, căci chinul pe 
care îl rabd e atât de mare, încât îmi doresc moartea mai 
mult ca orișice pe lume. Ori, dacă totuși nu vrei să-mi faci 
hatârul ăsta, atuncea pune barem să mi se dea puţină apă, 
să-mi umezesc gura cu ea, fiindcă mi-o simt așa de arsă și 
uscată, că nici lacrimile nu-mi sunt de ajuns ca să mi-o 
înmoaie. 

Studentul pricepu din glasul ei cât e de frântă și mai 
văzu de asemeni și-o parte a trupului ei ars și tăbăcit de 
soare, lucruri ce, dimpreună cu ruga ei smerită, treziră în 
el un dram de milă; dar totuși îi răspunse: 

— Ba n-am să te omor, femeie fără suflet; omoară-te tu 
singură, dacă ai chef de așa ceva. Şi atâta apă am de gând 
să-ți dau ca să-ți astâmperi setea, cât foc mi-ai dat tu ca să- 
mi astâmpăr frigul. Numai de una îmi pare rău: că în timp 
ce eu, ca să mă vindec de frigul îndurat, am fost silit să 

rabd căldura puturoasă a unui foc de iască, tu ai să te 
vindeci de arșiță cu răcoreala și parfumul apei de 
trandafiri; și-n timp ce eu eram pe cale de a-mi pierde 
minţile și viaţa, tu, jupuită acum de soare, ai să rămâi din 
nou frumoasă, precum rămâne șarpele după ce-și schimbă 
pielea. 

— O, vai da capul meu! se tângui femeia. Nici 
dușmanilor mei nu le doresc să aibă parte de-o frumuseţe 
dobândită cu atâta chin ca ăsta. Dar tu, om crud și 
nemilos, mai crud ca fiarele din codru, cum poţi răbda să 
mă supui la atâta suferință? Nici de ţi-aș fi ucis tot neamul 
în cazne îngrozitoare, nu m-ai fi chinuit mai rău, nici tu, 
nici nimeni altul. Nu știu, zău, ce cazne mai groaznice ca 
astea la care m-ai supus, lăsându-mă să ard în soare și să 
fiu înţepată de tăuni, ar merita un trădător care ar fi 
măcelărit un oraș întreg. Și după toate astea nici barem un 
pahar de apă să nu catadicsești să-mi dai, când chiar și 
ucigașilor ce-s pedepsiţi de lege, dacă-și doresc, li se dă 
vin când sunt mânaţi la moarte? Ei bine, află dar că, 
întrucât tu stărui în răutate și cruzime și patimile mele nu- 
ți mișcă inima de fel, am să mă pregătesc de moarte cu 
suflet dârz și răbdător, pentru ca Dumnezeu, pe care îl rog 
să cumpănească cu dreaptă judecată purtarea ta, să aibă 
milă de sufletul meu. 

Și zicând astfel se trase cu dureri cumplite spre mijlocul 
acoperișului, pierzând orice nădejde de-a mai scăpa 
vreodată de vâlvătaia arșiței. Acolo, plângând cu hohote 
amare și căindu-și soarta, pe lângă celelalte chinuri ce 
pătimea, sărmana, crezu, și nu o dată, ci chiar de mii de 
ori, c-are să-și deie duhul de sete ce-i era. 

Către vecernie, însă, studentul, socotind c-o pedepsise 
îndeajuns, puse să i se aducă veșmintele femeii, le învălui 
în giubeaua slugii și-o luă cu ele către casa nefericitei 
doamne. Acolo, în pragul porţii, dădu de servitoarea ei, 
care, neștiind ce să mai facă, ședea mâhnită și posacă și-o 
întrebă: 

— Ce-i cu stăpâna ta, fetico? 

La care slujnica răspunse: 

— Nu știu, messere, ce-i cu ea; azi dimineaţă îmi 
închipuiam c-am s-o găsesc în pat, căci, dacă nu mă înșel, 
parc-am văzut-o aseară culcându-se; dar n-am găsit-o nici 
acolo și nici în altă parte. Nu știu ce s-a întâmplat cu ea și 
sunt mâhnită ca de moarte. Nu știi cumva domnia-ta? 

Studentul îi răspunse: 

— Păcat că n-am putut să te prind și pe tine și să te tiu 
ca pe stăpână, ca să-ţi plătesc și ţie vina, cum i-am plătit-o 
ei! Dar tot ai să-mi încapi pe mână o dată și-am să te învăţ 
eu minte atunci să-ți mai baţi joc de oameni. 

Și zicând astfel se întoarse către sluga lui și-i spuse: 

— Dă-i veșmintele și spune-i să se ducă după stăpână, 
dacă vrea. 

Sluga îi împlini porunca, iar servitoarea, când văzu că-s 
hainele stăpânei și c-o trimite după dânsa, crezu c-o 
omorâseră și se sperie așa de tare, încât fu cât p-aci să 
tipe; se stăpâni totuși cu greu și, cât ce plecă studentul, o 
luă plângând la fugă spre turn cu hainele la subsuoară. 

Acu, tocmai în ziua aceea unul dintre pălmașii doamnei 
se întâmplă să piarză doi porci și tot căutându-i, ajunse, la 
puţină vreme după plecarea lui Rinieri, în preajma 
turnulețului și acolo, cum umbla căutându-i la dreapta și la 
stânga, se întâmplă să auză suspinele femeii, drept care 
intrând în turn, strigă cât putu mai tare: 

— Hei, cine plânge acolo? 

Femeia își cunoscu pe dată pălmașul după glas și, după 
ce-l chemă pe nume, îi zise: 

— Du-te, rogu-te, și chemă-mi servitoarea, iar după ce-o 
veni, ajută-i să se urce sus. 

Pălmașul o recunoscu și zise: 

— Vai de mine, doamnă, cum ai ajuns tocmai acolo? 
Slujnica dumitale te-a căutat toată ziulica, da' cine-ar fi 
putut să creadă că tocma-aici erai. 

Și apucând braţele scării le așeză în picioare și începu 

să-i lege pe lături treptele cu sfoară între acestea însă pică 
și servitoarea, care intră în turn și se apucă să strige, 
lovindu-se cu pumnii în cap: 

— Stăpâna mea cea dulce, stăpână, unde ești? 

Femeia, auzind-o, grăi pe cât putu mai tare: 

— Aicea sunt, surioară; nu plânge! Adă-mi repede 
veșmintele să mă îmbrac. 

Când o auzi vorbind, slujnica își mai veni în fire și, 
urcându-se pe scara pe care omul o întocmise aproape pe 
de-a-ntregul, ajunse cu ajutorul lui deasupra pe acoperiș. 
Când dădu cu ochii de biata ei stăpână, al cărei trup nu 
mai avea nimic omenesc în el, ci părea mai curând un 
butuc zvârlit în foc și ars pe jumătate, când o văzu așa 
pierită și fără pic de vlagă zăcând goală pe jos, își înfipse 
unghiile în obraz și începu să o bocească de parc-ar fi fost 
moartă. Femeia însă o rugă să tacă și s-o ajute să-și puie 
hainele pe dânsa. Iar după ce află din gura servitoarei că 
nimeni nu știa unde șezuse până atunci, decât cei doi cu 
hainele și omul care era jos, mai mângâiată oarecum, îi 
rugă pe amândoi să nu spună la nimeni ce se întâmplase 
acolo. După ce trăncăni o vreme, omul o luă pe doamnă în 
spate, căci nu putea să meargă, și-o scoase teafără din 
turn. Dar slujnicei, sărmana, ce rămăsese în urma lor, din 
nebăgare de seamă îi lunecă piciorul pe scară și căzu, 
zdrobindu-și-l din șold, drept care de durere multă se 
apucă să urle, de-ai fi crezut că-i leu nu alta. Omul o puse 
pe femeie pe iarbă și se duse să vadă ce-i cu slujnica; și 
aflând-o cu piciorul rupt, o duse și pe ea în iarbă și-o așeză 
lângă stăpână. Doamna, văzând-o și pe asta, colac peste 
pupăză, văzându-și slujnica adică, din partea căreia 
aștepta mai mult ca de la alţii sprijin, cu coapsa ruptă din 
șold, mâhnită peste poate se puse iar pe plâns și hohotea 
cu atâta jale, încât nu numai că pălmașul nu izbuti s-o 
mângâie, dar se apucă și el să plângă. Ci într-un târziu, 
cum soarele se coborâse binișor, ca să nu-i prindă noaptea 
acolo, se duse după placul doamnei până la el acasă și 

luându-și fraţii și nevasta veniră toţi c-un pat de scânduri 
și-o duseră pe slujnică acasă la stăpână. Pe urmă, dându-i 
doamnei să bea niţică apă rece, după ce-o îmbărbătă și cu 
vreo două vorbe bune, omul o luă în cârcă și-o duse până 
acasă, drept în odaia ei, unde nevasta lui, după ce-i dete să 
mănânce pâine muiată în apă și-o dezbrăcă, o puse în pat; 
pe urmă potriviră lucrurile astfel, încât chiar în aceeași 
noapte stăpâna și cu slujnica să fie duse la Florenţa; și fură 
duse într-adevăr. 

Acolo, doamna, care avea oricând minciuna la îndemână, 
scomind un basm - cu totul altfel de cum fusese 
întâmplarea - dădu a crede fraţilor, surorilor și tuturor că 
atât ea cât și slujnica căzuseră amândouă pradă unor 
puteri satanicești care urziseră un farmec. Fură aduși 
degrabă doctori și cu cumplite suferinţi și chinuri 
nesfârșite, căci doamna își lăsă de nu știu câte ori la rând 
pielea lipită de cearșaf, o vindecară până la urmă de 
fierbinţeli și de arsuri, precum o vindecară de asemeni și 
pe servitoare. Din care pricină femeia, uitându-și de 
ibovnic, din ziua aceea se feri ca dracu de tămâie și de-a 
batjocori pe alţii și așijderea și de iubire. lar dumnealui, 
studentul, când auzi că slujnica căzuse și-și frânsese 
coapsa, se socoti din plin și pe de-a-ntregul răzbunat și, 
bucuros nevoie mare, nu-i mai făcu nimic și uită de toată 
întâmplarea. 

lată așadar ce-a pătimit zăluda de femeie din pricina 
isprăvii ei și fiindcă a cutezat să-și bată joc de un student 
cu aceeași ușurință cu care îţi baţi joc de ceilalţi; dar vezi 
că dânsa nu știa pesemne că studenţii - nu zic chiar toţi, 
dar cei mai mulţi - sunt tare ai dracului din fire. De aceea 
voi, doamnele mele, feriţi-vă de-a face pozne și mai cu 
seamă studenţilor. 

POVESTEA A OPTA 


Doi tineri se au foarte bine; unul din ei se culcă cu 
nevasta celuilalt; acesta, dându-și seama, se înţelege 
cu nevasta prietenului său ca să-l închidă într-o ladă, 
deasupra căreia pe urmă, în timp ce el sta înăuntru, ei 
se desfată împreună. 


Doamnele ascultaseră povestea Elenei cu plăcere, dar c- 
o plăcere amestecată și cu puţină amărăciune; totuși, 
fiindcă nenorocirile ei li se păreau în parte binemeritate, 
trecură mai ușor peste ele, deși socoteau purtarea 
studentului aspră și neîndurătoare, ba uneori de-a dreptul 
crudă. Oricum, după ce Pampinea sfârși cu povestitul, 
regina îi porunci Fiammettei să spună mai departe, și 
dânsa, dornică s-o asculte, grăi: 

— Plăcute doamne, deoarece asprimea studentului 
batjocorit v-a cam mâhnit la suflet, cred că n-ar strica să 
ne mai descrețim oleacă frunţile c-o istorioară mai hazlie; 
de aceea am de gând să vă istorisesc acum povestea unui 
tânăr care a știut să rabde cu suflet mai senin batjocura 
făcută și s-a vădit mai potolit în răzbunarea lui. Iar din 
povestea mea veţi înţelege, sper, că atunci când omul vrea 
cu orice preţ să se răzbune se cade să se mulțumească cu 
o răzbunare dreaptă, adică pe măsura batjocurii răbdate, 
fără să încerce - întrecând măsura cuvenită - să facă rău cu 
orice preţ. 

Trebuie să știți, dar, că la Siena, pe câte am auzit, trăiau 

pe vremuri doi tineri înstăriți, feciori de oameni 
cumsecade, unul pe nume Spinelloccio Tanena, iar celălalt. 
Zeppa di Mino, oare erau vecini, căci locuiau alături în 
mahalaua Cammollia. Tinerii aceștia doi umblau tot timpul 
împreună și arătau a se iubi ca fraţii, dacă nu mai mult. Şi 
amândoi aveau la casă neveste tare frumușele. Or, ce să 
vezi! Cum Spinelloccio umbla adesea pe la Zeppa - că 
dânsul o fi fost sau n-o fi fost acasă, nu știu - se întâmplă să 
se înţeleagă așa de bine cu nevasta acestuia din urmă, 
încât ajunse să se culce cu ea; și-o duseră astfel o bucăţică 
bună, fără să-i știe nimeni. Totuși, cu vremea se întâmplă 
ca într-o bună zi, aflându-se Zeppa acasă fără de știrea 
nevesti-si, Spinelloccio să vie să-l caute. Nevasta îi 
răspunse că nu era acasă și atuncea Spinelloccio, urcând 
degrabă sus și aflând-o pe femeie singură în odaie, o prinse 
iute în braţe și se apucă să o sărute, iar ea așijderea pe el. 
Zeppa, care văzuse totul, nu scoase nicio vorbă, ci rămase 
și pe mai departe ascuns ca să vadă unde duce jocul; și la 
puţin timp după aceea îi văzu, așa îmbrăţișaţi, intrând într- 
o odaie și încuindu-se înăuntru, lucru de care el se tulbură 
amarnic. Dar, cunoscând c-ar fi zadarnic să facă tărăboi, 
fiindcă ocara lui n-ar fi scăzut printr-asta și nici prin 
altceva, ci tocmai dimpotrivă i-ar fi sporit rușinea, se apucă 
să chibzuiască ce răzbunare să-și aleagă, ca fără a-și 
trâmbiţa ocara, să-și afle totuși mulțumirea; și, după ce se 
gândi mult și socoti că aflase mijlocul cel mai potrivit, nu 
se clinti totuși din loc atâta timp cât Spinelloccio șezu în 
odaie cu femeia. Apoi, de îndată ce plecă, intră înăuntru și 
dădu peste nevastă-sa care își tocmea vălurile pe cap, căci 
pasămite Spinelloccio i le trăsese jos din joacă. Și-i zise: 

— Femeie, ce faci tu acolo? 

La care ea răspunse: 

— Nu vezi? 

— Ba văd, răspunse Zeppa, și-am mai văzut și altele pe 
care n-aș dori să le mai văd vreodată. 

Și zicând astfel se apucă să-i spuie tot ce văzuse, iar 

femeia, moartă de frică cum era, după ce îndrugă verzi și 
uscate, pân' la urmă mărturisi tot ce făcuse, căci n-avea 
cum să mintă, și începu apoi plângând să i se roage de 
iertare. Zeppa îi zise atunci: 

— Femeie, ai greșit și pace; dar dacă vrei să te iert, 
gândește-te să faci întocmai tot ceea ce-am să-ţi cer și iată 
ce: să-i spui lui Spinelloccio ca mâine către ceasurile zece 
să facă ce-o face și, despărţțindu-se de mine, să vie aici la 
tine; iar după ce-o să vie, eu m-oi întoarce acasă, iar tu cât 
ce-ai să vezi că-s eu, să-l vâri în lada asta și să-l încui în ea. 
Pe urmă am să-ţi spun eu mâine ce-ţi mai rămâne de făcut. 
N-are la ce să-ţi fie teamă, căci îţi făgăduiesc să nu-i fac 
nici un rău. 

Femeia, ca să-l mulţumească, răspunse că va face 
întocmai și se tinu de vorbă. 

A doua zi de dimineaţă, cam către ceasurile nouă, în 
timp ce Zeppa se afla cu Spinelloccio dimpreună, acesta de 
pe urmă, care îi făgăduise femeii să se ducă la ea tocmai la 
ora aceea, grăi: 

— Azi dimineaţă trebuie să dejunez cu un prieten și n-aș 
dori să-l las să aștepte; rămâi cu bine dar. 

La care Zeppa zise: 

— Da' până la dejun mai e destulă vreme. 

— O fi, dar n-are a face, răspunse Spinelloccio. Mai am 
și altceva de vorbit cu el, așa că trebuie să mă duc din 
vreme la întâlnire. 

După ce Spinelloccio se despărţi de Zeppa, făcu un mic 
ocol și apoi se duse la nevastă. Dar n-apucară ei să intre 
bine în odaie, că hop, pică și Zeppa. Femeia, cât ce-l auzi, 
prefăcându-se că moare de frică, îl ascunse pe Spinelloccio 
în lada de care îi spusese bărbatul ei și, după ce-l închise 
bine, ieși din odaie. Zeppa urcă până la dânsa și o întrebă: 

— Ce zici, femeie, e vremea de mine oare? 

Nevastă-sa răspunse: 

— Da, cred c-o fi. 

La care Zeppa zise: 

— Spinelloccio prânzește azi c-un prieten și și-a lăsat 
nevasta singură; ia fă-te la fereastră și cheam-o să vie să 
mănânce cu noi. 

Femeia, care își temea pielea și se făcuse dintr-o dată 
grozav de ascultătoare, făcu precum îi porunci. Și, după 
ce-o rugă frumos, nevasta lui Spinelloccio, aflând că omul 
ei prânzește în altă parte, veni. Abia intră pe ușă, că Zeppa 
și începu s-o mângâie de zor și apucând-o prietenește de 
mână, după ce-i porunci în șoaptă nevesti-si să meargă în 
bucătărie, o duse pe nevasta lui Spinelloccio în odaie. Cât 
ce intră înăuntru, el se întoarse înapoi și închise ușa cu 
zăvorul. Femeia, când văzu că închide ușa, întrebă: 

— Ce înseamnă asta, Zeppa? De ce m-ai adus aici? Asta 
ţi-e dragostea și credinţa faţă de Spinelloccio? 

Zeppa, apropiindu-se de lada în care sta închis bărbatul 
ei, o prinse bine pe femeie și-i zise: 

— Nu te plânge, ci ascultă întâi ce am de spus: eu l-am 
iubit și îl iubesc pe Spinelloccio ca pe un frate, dar ieri, 
deși el nu știe nimic despre treaba asta, mi s-a întâmplat să 
aflu că încrederea pe care i-am arătat-o întotdeauna l-a 
împins să mă înșele și să se culce cu nevasta mea așa cum 
se culcă cu tine. Eu însă, fiindcă îmi este drag, nu vreau să 
mă răzbun altminterea decât cu ocara pe care mi-a făcut-o 
el. El s-a culcat cu nevastă-mea și eu am să mă culc cu 
tine. Iar dacă tu te împotrivești, am să mă văd silit să-i fac 
o altă boroboaţă; și, fiindcă n-am de gând să-l iert, am să-l 
ating c-o răzbunare de n-o să mai aveţi zi bună, nici tu, nici 
el cât veţi trăi. 

Femeia, auzind ce spune, cum Zeppa se jură c-are să-și 
ţie vorba, până la urmă îl crezu și-i zise: 

— Zeppa dragă, dacă răzbunarea asta trebuie să cadă 
asupra mea, eu n-am nimic de zis, ba chiar sunt mulțumită; 
dar te-aș ruga și eu ceva: să faci astfel, încât, după ce ne- 
om culca împreună, nevastă-ta să nu-mi poarte pică, după 
cum n-am să-i port nici eu, deși ea m-a batjocorit. 

La care Zeppa zise: 

— Așa am să fac, fii sigură. Ba pe deasupra am să-ţi dau 
şi-un giuvaer de preţ, cum n-ai avut tu niciodată. 

Și zicând astfel, după ce-o cuprinse în braţe, se apucă să 
o sărute și, întinzându-se pe lada în care sta bărbatul ei, se 
desfată cu ea cât vru și ea așijderea cu el. 

Spinelloccio, care ședea închis în ladă și care auzise bine 
toate cuvintele lui Zeppa, cât și pe-ale nevesti-si și căruia îi 
fu dat s-audă și sârba îndrăcită pe care i-o jucau în cap cei 
doi, simţi la început o durere așa de cumplită, încât i se 
păru că-i gata să-și dea duhul. Şi, dacă nu s-ar fi temut de 
Zeppa, i-ar fi zvârlit nevesti-si, așa închis cum se afla, niște 
sudălmi îngrozitoare. Dar mai apoi, gândindu-se că de la el 
pornise ocara, că Zeppa nu făcea decât să se răzbune și că 
purtarea lui era aceea a unui prieten și a unui om de 
omenie, se hotări în sinea lui, de s-ar fi învoit și Zeppa, să-i 
fie prieten și mai bun decât mai înainte vreme. 

Zeppa, după ce-și petrecu după placul inimii cu femeia, 
se dădu jos de pe ladă și, când dânsa îi ceru să-i deie 
giuvaerul făgăduit, deschise ușa și-și chemă nevasta, care 
nu zise alta decât atâta: 

— Doamnă, mi-ai dat ce meritam. 

Și acestea le rosti râzând. Bărbatul îi zise atunci: 

— Deschide lada asta. 

Şi, după ce-o deschise, Zeppa i-l arătă femeii pe 
Spinelloccio al ei. Acu, ar însemna să ne lungim prea mult 
la vorbă ca să mai spunem pe îndelete care din ei se rușina 
mai tare de întâmplarea asta: Spinelloccio văzându-l pe 
Zeppa și știind că știe ce-i făcuse, ori nevasta văzându-și 
bărbatul și știind că auzise și că simţise ce făcuse deasupra 
lui cu celălalt. Atunci Zeppa zise către nevasta lui 
Spinelloccio: 

— Dumnealui e giuvaerul pe care ţi-l dăruiesc. 

Spinelloccio, ieșind din ladă, grăi și el, fără înconjur: 

— Zeppa, acuma stăm la fel; de aceea cred că n-ar 
strica, după cum îi spuneai și tu mai adineauri nevesti-mi, 
să rămânem prieteni așa precum am fost. Și fiindcă noi am 

fost deprinși să împărţim tot ce-am avut, aș zice că de-acu 
înainte să ne împărţim și nevestele. 

Zeppa se învoi și apoi prânziră câteșipatru în bună 
înţelegere. Iar de atunci încolo femeile avură fieștecare doi 
bărbaţi, iar ei două femei, fără ca niciodată s-ajungă la 
necaz sau la vreo neînțelegere din pricina aceasta. 

POVESTEA A NOUA 


Maestrul Simone, doctorul, ducându-se într-o noapte la 
îndemnul lui Bruno și al lui Buffalmacco într-un anume 
loc, pentru a fi primit într-o anume ceată care mergea 
la tâlhărit, e aruncat de Buffalmacco într-o groapă cu 
gunoi și lăsat acolo. 


După ce doamnele glumiră o vreme pe socoteala 
înţelegerii dintre cei doi tineri din Siena, care hotărâseră 
să-și împartă nevestele între ei, regina, singura care nu-și 
spusese încă povestea în ziua aceea, spre a nu-l nedreptăţi 
pe Dioneo, începu astfel: 

— Iubitoare doamne, după părerea mea, Spinelloccio s-a 
dovedit vrednic de farsa pe care i-a jucat-o Zeppa; de 
aceea eu socot că nu-i de învinuit - precum dorea să ne 
arate mai adineauri Pampinea - acela care joacă o farsă 
unuia care o merită sau care o caută singur. Spinelloccio e 
dintre aceia care și-a meritat batjocura; eu am să vă 
povestesc acum despre un alt bărbat, unul din cei ce-și 
caută batjocura cu lumânarea și cred că cei doi tineri care 
și-au bătut joc de el sunt vrednici mai degrabă de laudă 
decât de ponegrire. Omul cu pricina e un doctor, un 
nătărău care s-a întors de la Bologna la Florenţa acoperit 
cu păr de jder din cap până-n picioare®?. 

După cum zi de zi avem prilejul să vedem, concetăţenii 
62 Doctorii în medicină purtau pe vremea aceea ca semn distinctiv o 


haină purpurie și o beretă căptușită cu blană de jder (n. t.) 

noștri se întorc de la Bologna care judecător, care notar și 
care doctor, împopoţonaţi cu straie lungi și largi de 
culoare stacojie, cu pălăriuțe căptușite cu blană de jder și 
cu multe alte nimicuri bătătoare la ochi, de pe urma cărora 
avem de asemenea prilejul de a vedea mai zilnic cu ce 
ajung să se aleagă. Or, unul dintre aceștia, și anume 
maestrul Simone da Villa, un om avut de la părinţi, de care 
știința însă nu se prinsese mai deloc, se întorsese nu de 
mult de la Bologna - îmbrăcat în haine stacojii și 
împopoţonat c-o pălărie de care atârna o fâșie lungă de 
postav - doctor în medicină cică, precum își zicea 
dumnealui, și se statornici pe o stradă căreia acum îi zice 
strada Pepenelui. Întors dar de curând, precum spuneam, 
maestrul nostru, printre alte obiceiuri demne de amintit, 
avea și obiceiul de a-și întreba însoţitorul la fiecare pas de 
numele acelora care treceau pe stradă; și se uita la toţi cu 
multă luare-aminte, de parcă din înfățișarea lor și-ar fi 
cules și făurit leacurile pe care le dădea bolnavilor săi. 
Printre cei pe care îi cercetă mai cu osebire se aflau și doi 
zugravi despre care s-a mai pomenit astăzi încă de două 
ori, Bruno și Buffalmacco, prieteni nedespărțiţi și megieși 
de-ai doctorului. Şi părându-i-se dumnealui că ăștia doi 
trăiesc mai fără griji decât nimeni altul și că le pasă mai 
puţin ca orișicui de lumea asta - precum era, într-adevăr - 
se apucă să întrebe la dreapta și la stânga ce fel de oameni 
sunt. Și aflând din toate părţile că sunt niște sărmani 
zugravi, își vâri în cap că e cu neputinţă s-o ducă așa de 
bine din sărăcia lor și ca atare se gândi - fiindcă auzise c-ar 
fi oameni șireţi nevoie mare - că-și scot din altă parte 
pârleala, cu câștiguri grase, fără să-i știe nimeni, și îi veni 
un chef grozav să încerce a se împrieteni cu amândoi sau, 
dacă nu, măcar cu unul singur. Și se împrieteni cu Bruno, 
care, dându-și seama din câteva întâlniri că doctorul e un 
dobitoc, prinse a petrece de minune pe seama neghiobiei 
lui, iar doctorul, de asemenea, găsi în tovărășia lui Bruno 
nespusă desfătare. După ce-l pofti de vreo câteva ori la 

masă, crezând că-i vremea acu să-i poată vorbi prietenește, 
îi mărturisi cât de mare era mirarea lui văzându-i pe 
amândoi, pe dânsul și pe Buffalmacco, c-o duc așa de bine, 
deși erau săraci și îl rugă să-i spună cum vine treaba asta. 
Bruno, socotind întrebarea doctorului drept una din 
obișnuitele-i prostii, dar mai lipsită de haz ca altădată, 
începu să râdă și se gândi să-i deie un răspuns pe seama 
neghiobiei lui. De aceea îi răspunse: 

— Nu multora le-aș spune, maestre dragă, ce învârtim; 
dar de dumneata, fiindcă-mi ești prieten bun și știu că n-ai 
să spui la alţii, nu mă feresc. E adevărat că n-avem griji și- 
o ducem tare bine, mai bine decât crezi. Dar de pe urma 
meseriei și a pământurilor noastre n-am fi în stare să 
plătim nici barem apa pe care o bem. N-aș vrea să crezi din 
cauza asta c-am fi pungași, Doamne ferește! Atâta că ne 
ducem, cum zicem noi, la tâlhărit, și de pe urma lui ne 
alegem cu tot ce ne lipsește și ce ne e spre desfătare, fără 
să păgubim pe nimeni prin aceasta; cât despre viața 
fericită de care te-ai încredinţat și dumneata c-o ducem, ea 
tot de acolo ni se trage. 

Doctorul auzind acestea se minună din cale-afară și, 
fiindcă nu știa ce înseamnă să mergi la tâlhărit, crezu toată 
povestea și-l apucă pe dată o poftă nebunească să știe și el 
ce-i aceea, drept care îl rugă stăruitor pe Bruno să-i spună, 
încredințându-l că n-o să sufle o vorbă despre povestea 
asta. 

— Vai de mine, maestre, răspunse Bruno, îţi dai seama 
ce-mi ceri? Ceea ce vrei să știi e o taină mult prea mare ca 
s-o mai spun și altora. E un lucru care m-ar nenoroci, m-ar 
alunga din lume, m-ar trimite de-a dreptul în gura satanei 
din San Gallo, de-ar fi să-l afle și alţii. Dar dragostea ce-o 
port înţelepciunii dumitale și încrederea pe care o am în 
dumneata e atât de mare, încât nu pot să nu-ţi fac voia. De 
aceea am să-ți spun, dar numai dacă-mi juri pe crucea de 


63 În biserica San Gallo era pictată figura unui Lucifer înspăimântător: 
la el face aluzie Bruno (n. t.). 

la Montesone că n-ai să sufli o vorbă, așa cum mi-ai 
făgăduit. 

Maestrul îl încredinţă că n-o să spună nimănui și 
atuncea Bruno zise: 

— Trebuie să știi, maestre dragă, că nu de mult trăia în 
orășelul nostru un meșter foarte iscusit în tainele 
vrăjitoriei, pe care îl chema Michele Scotto - fiindcă era din 
Scoţia - și care fu cinstit aicea, la vremea lui, ca nimeni 
altul, de către o mulţime de nobili, dintre care astăzi prea 
puţini au mai rămas în viaţă. Și vrând să plece din oraș, la 
rugămintea acestor nobili, lăsă în locul lui doi ucenici 
destoinici, cărora le dădu poruncă să asculte întotdeauna 
orbește de bărbaţii care îl cinstiseră pe el. Ucenicii îi 
slujiră cu credinţă pe nobili, dându-le ajutor în dragoste și- 
n alte cele. lar mai apoi, fiindcă îndrăgiseră orașul și 
obiceiurile statornicite pe la noi, se hotărâră să rămână 
pentru totdeauna la Florenţa și se împrieteniră la cataramă 
cu unii oameni de pe aici, fără să caute dacă-s nobili sau 
nu, dacă-s bogaţi sau săraci, ci căutând în ei numai 
deprinderi asemănătoare cu ale lor. Și ca să-și 
mulțumească prietenii, alcătuiră o ceată ca de vreo 
douăzeci și cinci de oameni, care cel puţin de două ori pe 
lună se întâlnesc într-un anume loc prehotărât de ei; și 
acolo fiecare le spune lor tot ce-și dorește și ei îl 
mulțumesc chiar în aceeași noapte. Or, fiindcă atât 
Buffalmacco cât și eu ne avem tare bine cu ei și suntem 
prieteni buni, am fost primiţi și noi în ceată și mai suntem 
și acum într-însa. Și crede-mă, când ne întâlnim cu toţii 
laolaltă e o minunăţie să vezi ce mai perdele înconjură 
pereţii odăii în care stăm la masă, ce mai ospeţe 
împărătești ne așteaptă, ce de servitori aleși ca pe 
sprânceană, atât bărbaţi cât și femei, toţi puși să ne 
slujească pe fiecare în parte, ce de mai talere, de ulcioare, 
de sticle și de cupe și tot soiul de vase de aur și de argint 
din care noi mâncăm și bem; fără să mai pun la socoteală 
nenumăratele bucate pe gustul fiecăruia, care se petrec 

prin fața noastră la rând, un fel după celălalt. Mi-ar fi cu 
neputinţă să-ţi înșir ce cântece melodioase se aud de 
pretutindeni, din fel și fel de instrumente, ce sunete dulci 
și suave; și cred că n-aş putea să-ți spun nici câtă ceară 
arde la câte un ospăț din ăsta sau ce grămezi de dulciuri se 
înghit și cât de bune și de alese sunt vinurile ce se beau. 
Să nu-ţi închipui însă că stăm acolo îmbrăcaţi cu hainele cu 
care ne vezi. Aș, nici poveste! Nu-i nici unul, oricât ar fi el 
de sărac, să nu pară împărat, de înzorzonat ce e cu haine 
scumpe și podoabe. Dar pe deasupra tuturor acestor 
bucurii, mai e și bucuria femeilor frumoase, care-s aduse 
acolo din toate colţurile lumii la voia fiecăruia. Acolo poţi 
să te întâlneşti cu doamna Barbaniechilor$t, cu regina 
Bascilor, cu nevasta sultanului, cu împărăteasa 
Obsechului, cu Ciancianfera di Nornieca, cu Semistante di 
Berlinzone și cu Scalpedra di Narsia. Dar ce rost are să ţi 
le înșir? Destul să-ți spun că vin acolo toate reginele din 
lume, până şi Schinchimurra părintelui Giovanni, care 
după părerea mea își poartă coarnele în cur. Așa că vezi și 
dumneata! Și, după ce mâncăm la dulciuri și bem pe 
săturate, ne învârtim oleacă în dans și după aceea 
doamnele se duc cu cel ce le-a cerut și pentru care au fost 
aduse, fieștecare într-o odaie. Și trebuie să mai știi că, în 
odăile acestea te simţi ca-n rai nu alta, atâta-s de 
frumoase; și împrăștie în jur niște miresme nu mai puţin 
plăcute decât acelea care ies din vasele de mirodenii din 
spițeriaS5 voastră, când vă pisaţi chiminul$5; iar în odăi sunt 


6t Barbanicchi, Baschi etc. - aceste nume, cât și alte multe din 
povestea de faţă sunt pocite sau născocite anume în scopul de a-și bate 
joc de prostia doctorului (n. t.). 

65 În evul mediu doctorii erau în același timp și farmaciști (n. t.). 


56 Chimionul (Cuminum cyminum) este o plantă anuală, bienara din 
familia Apiaceae, răspândită din estul Mării Mediterane până în estul 
Indiei. De la chimion se folosesc semințele uscate ca atare sau 
măcinate. Semințele de chimion seamănă cu cele de chimen, având 
formă alungită, fiind crestate longitudinal și galben-maro la culoare, la 
fel ca și cele ale altor membri ai familiei Umbelliferae, cum ar fi 

niște pături de întrec în frumuseţe până și patul dogelui 
din Veneţia; acolo ne culcăm. Cât despre cum se zbat 
potnogii și cum mai trag ţesătoarele la suveici ca să iasă 
pânza bătută, eu nu-ţi mai spun nimic. Te las pe dumneata 
să-ţi dai cu socoteala. Totuși, dintre toţi tovarășii noștri, 
după părerea mea, tot noi stăm cel mai bine, adică 
Buffalmacco și cu mine, fiindcă el o cheamă de obicei pe 
regina Franţei, iar eu pe aceea a Angliei și amândouă, ce 
să-ţi spun, sunt ca rupte din soare; și am făcut noi ce-am 
făcut, încât acum nu le stă capul măritelor regine decât la 
noi și pace. Așa că vezi și dumneata dacă suntem ori nu 
îndreptăţiți să ne ţinem mai fericiţi ca toţi ceilalţi, când 
dragostea unor regine ca astea e a noastră. Unde mai pui 
că, dacă vrem vreo mie ori două de florini, ele ni-i dau pe 
dată. La treaba asta, dar, îi zicem noi pe limba noastră a 
merge la tâlhărit; căci după cum corsarii îi jefuiesc pe 
oameni, la fel îi jefuim și noi, numai cu atâta osebire, că în 
timp ce ei nu înapoiază nicicând ce-au jefuit, noi cât ce ne- 
am slujit de lucrurile jefuite, le și înapoiem. Acu socot c-ai 
priceput, maestre dragă, ce însemnează să mergi la 
tâlhărit și cred c-ai priceput de asemeni că lucrul ăsta se 
cuvine să-l tăinuim cu strășnicie. De aceea nici nu te mai 
rog să-l ţii doar pentru dumneata. 

Doctorul nostru, a cărui știință se mărginea pesemne la 
vindecarea ţâncilor de bube dulci, dădu aceeași crezare 
cuvintelor lui Bruno pe care o dai îndeobște oricărui 
adevăr curat; și se aprinse de dorinţa de a intra în ceata 
lor, cum te-ai aprinde după dorul a cine știe ce minuni. De 
aceea, după ce-i răspunse lui Bruno că de bună seamă nu 
era lucru de mirare dacă trăiau așa de bine, abia se 
stăpâni să nu-l roage pe loc să-l ieie și pe el în ceată și nu 
se opri decât la gândul că i-ar fi fost mai la îndemână să-i 
ceară treaba asta după ce i-ar fi dat dintâi și alte câteva 
dovezi de mare prietenie. Cu gândul ăsta dar, începu să se 
întâlnească cu el din ce în ce mai des și să-l poftească pe la 

mese, fie la cină, fie la prânz, vădindu-i o iubire cum nu s-a 
mai văzut; și prietenia asta era așa de mare și atât de des 
se întâlneau, încât părea că fără Bruno maestrul nu putea 
trăi. lar Bruno, care o ducea ca în sânul lui Avram, ca să-i 
plătească cinstea cu care îl copleșea și să nu pară 
nerecunoscător, îi zugrăvise în odaie păresimile toate și la 
intrare un „agnus dei”, iar pe deasupra porții care dădea în 
stradă îi zugrăvise un ţucal, pentru ca cei ce aveau nevoie 
de sfaturile lui să-l poată recunoaște printre ceilalți 
confraţi; și-i zugrăvi de asemeni într-un pridvor mai mititel 
încăierarea mâţelor cu șoarecii, care îi plăcea din cale- 
afară doctorului. Apoi, din când în când, când se întâmpla 
să nu cineze cu maestrul, Bruno zicea: 

— Azi-noapte am fost la adunarea noastră și, fiindcă m- 
am cam săturat de regina Angliei, am pus să mi-o aducă pe 
Gumedra marelui Han din Tarisi. 

Iar doctorul îl întreba: 

— Da' ce-nseamnă „Gumedra”? Eu nu pricep numele 
astea. 

Și Bruno de colo: 

— Nici nu mă mir, maestre. Da' ce, parcă eu știu cine e 
Porco-grasso și Vannacena ăla de care tot aud? 

— Tu vrei să zici pesemne lpocrat și Avicenna, îi 
răspundea maestrul. 

— Habar n-am, zău așa: mă pricep tot atât de puţin la 
numele voastre, ca dumneata la ale mele. Gumedra pe 
limba marelui Han înseamnă în limba noastră cam cum s- 
ar zice „împărăteasă”. Măi, ce ţi-ar mai plăcea s-o vezi! E- 
al naibii de frumoasă! Sunt sigur că te-ar face să uiţi pe loc 
de leacuri, de unsori și de clistire. 

Și cum îi îndruga din când în când povești din astea, ca 
să-l aţâţe și mai mult, se întâmplă ca într-o seară - în timp 
ce Bruno zugrăvea încăierarea mâţelor cu șoarecii și 
doctorul îi ţinea feștila - să i se pară dumnealui că-l 
copleșise; chiar de ajuns cu mesele și prietenia, ca să 
cuteze acum să-i spună ce avea pe suflet. Și, singuri fiind, 

li zise: 

— Bruno, mi-e martor Dumnezeu, nu-i om pe lumea asta 
de dragul căruia să fac ce-aș face pentru tine; dacă mi-ai 
cere să mă duc de aici până la Peretola, mai-mai c-aș face- 
o și pe asta. De aceea n-aş vrea să te miri dacă ţi-oi cere și 
eu, cu toată prietenia și încrederea ce-ţi port, să-mi faci și 
tu un bine. Pre câte știi, mi-ai povestit acuma nu de mult 
de felul în care petreceţi voi cei din ceata voastră și așa un 
chef m-a apucat să fiu și eu de-ai voștri, că nu știu zău dac- 
am râvnit vreodată la ceva cu atâta sete ca la asta. Şi, dacă 
voi ajunge să-mi văd visul cu ochii, ai să te încredinţezi că 
nu de florile mărului îmi doresc să intru în ceata voastră. 
Uite, te las să-ţi râzi de mine chiar de pe acum, dacă n-oi 
cere-o pe cea mai mândră slujnică din câte ai văzut 
vreodată. Am întâlnit-o acum un an la Cacavincigli“” și mor 
de dragul ei. Dar din păcate n-a fost chip s-o am, căci n-a 
vrut să se lase, deși, mă jur pe ce-am mai sfânt, vroiam să-i 
dau zece bănuţi. De aceea, te rog din tot sufletul, învață- 
mă ce trebuie să fac să pot intra și eu în ceata voastră și fă 
și tu, te rog, tot ce-i putea ca să mă ajuţi, fiindcă o s-aveţi 
în mine un tovarăș bun și de încredere, care are să vă facă 
cinste. Uite: întâi și întâi, pre câte vezi, sunt un bărbat 
frumos, bine împlinit la trup și cu obrazul ca o floare; pe 
urmă, vorba aia, mai sunt și doctor pe deasupra și nu prea 
îmi vine a crede că mai aveţi vreunul în ceată. Unde mai 
pui că știu o droaie de povești și de cântări frumoase, din 
care chiar am să-ţi cânt una. 

Și începu pe loc să cânte. Bruno avea un chef de râs de 
sta, săracul să plesnească, dar totuși se tinu; și, după ce 
sfârși cântarea, maestrul zise: 

— Cum îţi place? 

La care Bruno îi răspunse: 

— Așa de strașnic cânţi, maestre, că ţi se potrivește 
vorba: „Cetera e gura mea, îmi pot zice când oi vrea”. 

— Așa-i? făcu maestrul. N-ai fi crezut-o niciodată, dacă 

nu m-auzeai cu urechile tale. 

— Într-adevăr, răspunse Bruno. 

Doctorul spuse mai departe: 

— Mai știu și alte multe încă; dar să lăsăm asta 
deoparte. Așa cum sunt și cum mă vezi, trebuie să știi că 
tatăl meu a fost un om de neam, deși trăia la ţară, iar 
dinspre partea mamei mă trag din cei de la Vallecchio. Și, 
după câte ai văzut, nu-i doctor la Florenţa să aibă cărți și 
straie mai mândre ca ale mele. Că am un rând de haine ce 
m-a costat unul peste altul, acu vreo zece ani, aproape o 
sută de florini. Pe legea mea ţi-o spun. De aceea, tare mult 
te rog, ajută-mă să pot intra și eu în ceata voastră, și-ţi jur 
pe Dumnezeul meu, că dacă faci asta pentru mine, poţi fi 
bolnav cât vrei și cât poftești, n-am să-ţi cer niciodată un 
ban ca să te îngrijesc. 

Bruno, auzindu-l câte spune și socotindu-l de astă dată, 
mai abitir ca în alte daţi, un nătărău fără pereche, grăi: 

— Maestre, fă te rog încoace feștila aceea și ai răbdare 
până ce termin de făcut și cozile șoarecilor ăstora, că pe 
urmă am să-ți răspund. 

Sfârșind cu cozile, zugravul, făcând pe îngrijoratul, zise: 

— Ce-ai face dumneata de dragul meu e lucru mare, 
maestre, nu zic ba; dar totuși treaba ce mi-o ceri, deși 
pentru domnia-ta și pentru strălucita-ţi minte e un lucru de 
nimica, pentru mine e un lucru foarte mare și nu știu, zău, 
de dragul cui l-aș face, de-aș putea, dacă nu de dragul 
dumitale: pe de o parte fiindcă-mi ești drag și pe de alta 
pentru vorbele dumitale drese cu atâta înţelepciune, încât 
ar fi în stare să le clintească din ciubote și pe mironosiţe, 
necum pe mine, amărâtul, din hotărârea mea. Și, cu cât te 
cunosc mai bine, cu atât îmi pari mai înţelept. Ba mai mult: 
chiar de-ar fi să nu te îndrăgesc din celelalte pricini, tot te- 
aș îndrăgi măcar și pentru asta una, că ești îndrăgostit 
adică de-o fată frumoasă ca cea de care îmi vorbeai. Dar 
uite ce-i: cuvântul meu nu trage așa de greu cum crezi și 
prin urmare nu pot face de dragul dumitale tot ceea ce-ar 

trebui să fac. Dar, dacă îmi făgăduiești pe cinstea dumitale 
că n-ai să spui la nimeni, am să te învăţ ce-ai de făcut și 
sunt aproape sigur că având, precum ziceai, atâtea cărți 
frumoase și atâtea alte lucruri, vei izbuti să faci astfel, 
încât să intri în ceata noastră. 

Maestrul zise atunci: 

— Spune, nu-ţi fie frică: pre câte văd, nu mă cunoști 
destul și nu știi încă ce strașnic pot păstra o taină. Pe 
vremea când messer Guasparruolo da Saliceto era 
judecătorul primarului din Forlimpopoli, nu făcea mai 
nimica fără să-mi spuie mie, fiindcă știa că sunt mormânt 
când e să mi se încredinţeze o taină. Mă crezi că spun 
adevărul? Uite, ca să te încredinţez, află că mie, cel dintâi, 
mi-a spus că vrea să se însoare cu Bergamina. Vezi? 

— Bine, răspunse Bruno. Dacă un om ca el avea 
încredere în dumneata, nu văd la ce n-aș avea eu. Uite ce- 
ai de făcut: în fruntea cetei noastre se află un căpitan cu 
doi sfătuitori, care tot la șase luni se schimbă; or, luna 
viitoare are să fie căpitan Buffalmacco și eu sfătuitor. E 
lucru hotărât. Și cine-i căpitan are cuvânt cu greutate și 
poate face astfel, încât să intre în ceată oricine îi place lui: 
de aceea cred c-ar fi cu cale să te împrietenești cu el, da' 
știi, așa, la cataramă, și să-l cinstești cum se cuvine. Că el 
e tocmai omul ce fără doar și poate, văzându-te așa 
înţelept, va prinde drag de dumneata și, după ce-ai să 
izbutești cu înţelepciunea dumitale și cu toate celelalte să 
ţi-l apropii întrucâtva, poţi liniștit să-l rogi ce m-ai rugat pe 
mine; n-are să zică nu, sunt sigur. Eu i-am mai vorbit 
despre dumneata și te iubește ca pe-un frate. Fă numai 
cum te-am învăţat și după aceea las' pe mine. 

Maestrul zise atunci: 

— Mă bucură ceea ce-mi spui; și, dacă Buffalmacco e 
într-adevăr dintre cei ce află desfătare în a ședea de vorbă 
cu oameni înţelepţi, dac-om ajunge să vorbim măcar cât de 
cât, sunt sigur c-am să-l fac să-mi caute el tovărășia; căci, 
dacă e pe înţelepciune, eu aș putea să împart din ea unui 

oraș întreg și tot mi-ar mai rămâne. 

După ce se învoi cu maestrul într-acest chip, Bruno se 
duse la Buffalmacco și-i spuse întâmplarea de la capăt; 
drept care Buffalmacco de abia aștepta acu să-i facă 
pocinogul maestrului Prostilă, de îi părea că n-o s-apuce în 
veci să-și împlinească pofta. Doctorul, care își dorea mai 
presus de orice să meargă la tâlhărit, nu se lasă bătut până 
nu se împrieteni cu Buffalmacco - lucru ce nu-i fu greu de 
loc - și-n cinstea lui se apucă să deie niște mese și niște 
ospeţe împărătești, la care întotdeauna era poftit și Bruno. 
Cei doi îl lingușeau pe cât puteau și, ca și alţii, simțind că 
în casa lui e rost de băutură bună și de mâncări alese, 
claponi$* și alte bunătăţi, ședeau mereu în preajma lui și 
rămâneau cu el la masă și fără a fi prea mult poftiţi, zicând 
că numai pentru el și pentru nimeni altul n-ar face treaba 
asta. La urmă însă, când meșterul se chibzui că-i vremea, 
se rugă și de Buffalmacco așa cum se rugase și de Bruno. 
Buffalmacco se prefăcu că-i foc și pară de cele auzite și-l 
luă la rost pe Bruno, zicându-i: 

— Mă jur pe Dumnezeul bisericii din Passignano, c-abia 
mă ţin să nu-ţi dau două, de să-ţi culegi măselele, ludă ce 
ești, că numai tu puteai să-i spui maestrului de toată 
treaba asta. 

Doctorul însă încercă să-l dezvinovăţească pe Bruno, 
jurându-se că aflase din altă parte taina; și până mai la 
urmă îl copleși pe Buffalmacco cu vorbele lui înțelepte și 
izbuti să-l liniștească. 

Buffalmacco se întoarse atunci către el și-i zise: 

— Maestre, ce să-ți spun, se vede că vii de la Bologna și 
c-ai ţinut gura închisă până ai ajuns aicea. Sunt încredinţat 
că n-ai deprins abecedarul pe un măr, cum fac toţi nătărăii, 
ci l-ai deprins pe un bostan, care-i cu mult mai mare; și, 
dacă nu mă-nșel, ești pare-mi-se dintre cei ce dau în gropi. 
Bruno mi-a spus, ce-i drept, că medicina ai învăţat-o, dar 
mie îmi vine a crede c-ai învăţat mai degrabă cum să prinzi 


68 Cocoş castrat care se îngrașă ușor și oferă o carne gustoasă. 

oamenii în mreje; lucru pe care dumneata, cu 
înţelepciunea dumitale și cu lipiciul vorbei, știi să-l faci mai 
bine ca oricare altul din câţi am văzut eu. 

Maestrul însă îi tăie vorba și întorcându-se spre Bruno 
făcu: 

— E mare lucru, zău așa, să stai de vorbă cu înţelepţii și 
să te împrietenești cu ei. Care altul ar fi putut pricepe așa 
de iute și de bine că omul ăsta de ispravă toată simţirea 
mea și toate meritele mele? Tu, bunăoară, n-ai priceput 
așa de repede ca el cât preţuiesc. Așa-i? Dar spune, barem, 
m-am ţinut ori nu de vorba ce ţi-am spus-o, când am aflat 
din gura ta că Buffalmacco se desfată în tovărășia 
înţelepţilor? 

La care Bruno zise. 

— Ho, ho și încă cum! 

Maestrul se întoarse atunci spre Buffalmacco și-i spuse: 

— Mi-ar fi plăcut să mă vezi la Bologna. Atunci știu c-ai fi 
vorbit cu admiraţie despre mine! Acolo nu era om, mare 
sau mic, student sau doctor, care să nu mă îndrăgească ca 
pe un frate adevărat, de bine ce știam să-i farmec cu 
cuvântul și cu înțelepciunea mea. Ba mai mult: află că 
nicicând nu mi s-a întâmplat să scap o vorbuliță, fără să-i 
fac pe toţi să râdă de mult ce le plăcea. lar când m-am 
despărţit de ei, nu-și mai uscau ochii de lacrimi de tare ce 
plângeau, căci ar fi vrut cu orice preţ să mai rămân la 
dânșii; și atât m-au bătut la cap, că până mai la urmă au 
vrut ca eu de unul singur să-i învăţ medicina pe toți 
studenţii care se aflau acolo, numai ca să rămân la ei. Da' 
n-am vrut, fiindcă hotărâsem să mă întorc aici, unde îmi 
aveam pământurile și celelalte avuţii rămase de la moși- 
strămoși și chiar așa am și făcut. 

La acestea Bruno se întoarse către Buffalmacco și zise: 

— Ei, ce mai zici acum? Când îţi spuneam nu mă credeai. 
Pe legea mea, nu-i doctor în tot orașul acesta care să se 
priceapă mai bine decât el la pișatul de măgar și fără 
îndoială că n-ai găsi un altul să-i semene, nici de-ai umbla 

de aci pân' la Paris. Poftește acu, dacă-ţi dă mâna, și nu-i 
fă pe plac. 

La care doctorul făcu: 

— Are dreptate Bruno, dar încă nu sunt cunoscut aicea 
în oraș. Voi sunteţi oameni de rând, dar mi-ar plăcea să mă 
vedeţi când stau de vorbă cu confrații. 

— Într-adevăr, maestre, îi zise Buffalmacco, văd că știi 
cu mult mai multe decât aș fi crezut. De aceea, ca să-ţi 
vorbesc precum se cade să le vorbești înțelepţilor, îţi spun 
că fără doar și poate voi face tot ce-mi stă în putere ca să 
intri și dumneata în ceata noastră. 

După făgăduinţa aceasta, maestrul își înzeci atenţiile 
faţă de tineri; drept care ei, petrecând de minune pe 
socoteala lui, îl făcură să înghită cele mai strașnice prostii 
și îi făgăduiră să-i deie drept ibovnică pe contesa di 
Civillari6”, ce după spusa lor n-avea pereche în lume de 
mândră ce era. Maestrul îl întrebă atunci cine era contesa 
asta, la care Buffalmacco zise: 

— E o doamnă foarte mare și nu știu, zău, să fie în lume 
vreo casă împărătească în care ea să n-aibă drepturi; până 
și călugării din sânul franciscanilor i se închină ei în sunet 
de chimbale. Și pot să-ţi spun că, de se întâmplă să iasă la 
plimbare, știe să facă vâlvă în jurul ei, deși de obicei șade 
închisă în casă; și totuși, nu de mult, când se ducea într-o 
noapte să-și spele picioarele la Arno și să mai ia și niţel 
aer, ţi-a trecut tocmai prin faţa ușii, însă de fapt ea 
locuiește mai mult în Laterina”0. Curtenii ei în schimb se 
plimbă chiar destul și poartă toţi vergea și plumb, drept 
semn al rangului contesei. Vasali de-ai ei găsești câţi vrei 
și peste tot, cum e de-o pildă Tamagnin, don Meta, Manico 


5% Civillari era numele unei străduţe din Florenţa acelor vremi;; acolo 
le era îngăduit oamenilor să-și facă nevoile și existau niște gropi unde 
se adunau gunoaiele cu care se îngrășau pământurile grădinilor din 
apropiere. (n. t.). 

70 Un sat lângă Arezzo; autorul însă folosește anume acest cuvânt 
pentru echivocul pe care îl creează cu cuvântul latrină (n. t.). 

di Scopa, Squacchera și alţii, de care nu-ţi aduci aminte 
așa la repezeală, deși cred că ţi-s prieteni buni. Iată dar cui 
vrem să te dăm, dacă ne-ajută Dumnezeu, și la ce dulce 
piept ne-am socotit c-ar fi cu cale să stai, după ce-ţi vei uita 
de slujnica din Cacavincigli. 

Doctorul, ca unul care se născuse și crescuse în 
Bologna, nu pricepea vorbele lor, așa că se arăta prea 
mulțumit de doamnă. 

La scurtă vreme după aceea, tinerii îl înștiințară că 
fusese primit în ceata lor. Şi, cu o zi înainte de noaptea în 
care câteșitrei trebuiau să se întâlnească, maestrul, care îi 
poftise pe amândoi la masă, îi întrebă după dejun ce 
anume ar fi trebuit să facă spre a se întâlni cu ceilalţi. La 
care Buffalmacco zise: 

— Maestre, în primul rând trebuie să fii om curajos și 
încă foarte curajos, că, dacă nu, s-ar putea să te îneci la 
mal și nouă să ne faci o pagubă cumplită; și iată de ce 
anume trebuiește așa de mult curaj. Diseară, către zece- 
unsprezece, să faci așa ca să te afli pe unul din mormintele 
ce s-au clădit acu de curând în jurul bisericii Santa Maria 
Novella, îmbrăcat cu cele mai frumoase haine pe care le ai 
- ca să te înfățișezi încă de prima oară cu cinste în faţa alor 
noștri - și pentru că, nobil fiind, contesa - precum ni s-a 
spus - vrea să te facă pe cheltuiala ei cavaler; acolo să 
aștepți până o să vie să te ieie trimisul nostru. Or, ca să știi 
din vreme totul, îţi spun de pe acuma c-are să vie să te ieie 
o fiară neagră și cornută, de mărime mijlocie, care are să 
se învârtească prin fața dumitale, suflând pe nări 
năprasnic și ţopăind ca apucata, anume ca să te 
înspăimânte; dar dacă are să vază că dumitale nu ţi-e frică, 
are să ţi se apropie încet, și, când ţi-o fi la îndemână, să te 
cobori de pe mormânt fără să-ţi fie frică și fără a pomeni 
de Dumnezeu sau sfinţi și să te urci pe ea; pe urmă să stai 
liniștit, cu braţele cruce pe piept și nu oare cumva s-o 
atingi. Ea o s-o ia din loc domol și-o să te aducă pân' la noi. 
Îţi spun însă de pe acum că, dacă ai să te apuci să 

pomenești de Dumnezeu sau de sfinţi ori dacă ai să te temi 
de ea, s-ar putea să te trântească la pământ sau să te 
atingă așa de zdravăn, de s-o ţii minte toată viața. De 
aceea, dacă socotești că n-ai destul curaj, mai bine nu veni, 
că numai rău ţi-ai face dumitale și nouă nici un bine. 

Doctorul zise atunci: 

— Nu mă cunoști, se vede treaba. Te îndoiești, pesemne, 
fiindcă mă vezi că port mănuși și straie lungi până la 
glezne. Dar dacă ai ști ce mai isprăvi am făcut eu la 
Bologna, când mă duceam uneori cu tovarășii mei la femei, 
ai rămâne cu gura căscată. Uite, pe legea mea ţi-o spun, 
într-o noapte, fiindcă una din alea (o nenorocită, o 
stârpitură cât un cot) nu voia să vină cu noi, i-am ars niște 
pumni zdraveni și pe urmă am luat-o pe sus și-am dus-o 
așa o bucăţică, încât până la urmă, ce-am dres și ce-am 
făcut, tot a venit cu noi. lar altă dată, într-o seară, puţin 
după ce clopotele trăseseră de Ave Maria, îmi amintesc c- 
am trecut, fără a fi însoţit decât de servitorul meu, pe 
lângă cimitirul fraţilor franciscani și nu mi-a fost frică, deși 
chiar în aceeași zi înmormântaseră o femeie. De aceea, îţi 
spun, nu te îndoi, că am curaj cât zece. Cât despre straie, 
am să mă îmbrac - ca să mă arăt cum se cuvine - în haina 
aceea stacojie în care am fost și la Bologna când mi s-a dat 
titlul de doctor și apoi să vezi de nu m-or alege în scurtă 
vreme căpitan. Numai s-ajung o dată acolo și-o să vedeţi 
cum o să-mi meargă, dacă contesa aia, chiar înainte să mă 
vadă, s-a îndrăgostit de mine și încă așa de tare, că vrea să 
mă facă cu tot dinadinsul cavaler; și ce adică mi-ar sta rău 
în strai de cavaler sau vă închipuiţi că n-am să știu cum să 
mă port și ce să fac? Aș, vă înșelaţi. Lăsaţi pe mine! 

Atuncea Buffalmacco îi zise: 

— Așa-i, maestre, bine zici. Da' vezi să nu ne duci cu 
vorba și pân' la urmă să nu vii, ori să nu fii acolo când om 
trimite să te aducă. Ţi-o spun fiindcă afară-i frig și știu că 
domnii doctori se cam feresc de frig. 

— Ferit-a Dumnezeu, răspunse maestrul. Eu nu-s din ăia 

friguroși și nu-mi pasă de ger. Arareori mi s-a întâmplat să 
mă scol noaptea ca tot omul pentru nevoile trupești și să- 
mi mai iau peste cămașă și altceva decât cojocul. De aceea 
fii pe pace, că voi veni neapărat. 

După ce tinerii plecară, de îndată ce se înnoptă, 
maestrul, după ce află o scuză faţă de nevastă, își scoase 
pe ascuns straiele, cele mai frumoase și, când i se păru că-i 
vremea, se îmbrăcă cu ele și-o luă către morminte. Acolo, 
covrigându-se pe marmura rece ca gheaţa, căci era tare 
frig afară, se apucă s-aștepte fiara. Buffalmacco, care era o 
matahală de om, își făcu rost de un obrăzar din cele ce se 
folosesc la anumite jocuri care azi nu se mai joacă și 
luându-și în spinare, pe dos, o bundă neagră, se învăli în ea 
astfel, încât părea că-i urs; atâta doar că obrăzarul era de 
drac și avea și coarne. Străvestit”! astfel se duse în piaţa 
nouă a bisericii Santa Maria Novella, cu Bruno după el, 
care venea să vază ce avea să se întâmple. Acolo, cât ce-și 
dete seama că doctorul se afla la locul hotărât, se apucă să 
ţopăie în sus și în jos prin piaţă, să facă o larmă 
îngrozitoare, să pufăie, să urle și să necheze, de credeai 
că-i apucat de streche. Maestrului, săracul, când îl văzu și-l 
auzi, i se făcu părul măciucă și începu să tremure din toate 
mădularele, ca unul ce era fricos, ba mai fricos, ca o 
femeie; și nu o dată bietul și-ar fi dorit să fie la el acasă, 
mai curând decât în piaţa aceea. Totuși, fiindcă venise, se 
strădui să-și dea curaj, căci prea îl ardea dorinţa s-ajungă a 
vedea și el minunăţiile acelea despre care îi vorbiseră 
tinerii. Buffalmacco, după ce nărăvi o vreme prin piaţă, 
după cum spuneam, se prefăcu mai potolit și, apropiindu- 
se de racla pe care sta maestrul, se opri de-a dreptul în 
faţa lui. Maestrul, care tremura ca varga, nu știa nici el ce 
să facă, să urce ori să rămână locului, în cele din urmă 
însă, temându-se să nu-l înhaţe: ori să-l mănânce fiara, 
goni cu frica asta frica de mai înainte și coborând de pe 
mormânt c-un „Doamne ajută” abia șoptit, se urcă pe 

dobitoc și, după ce se înfipse bine în spinarea lui, tot 
tremurând de zor, își duse mâinile la piept așa precum i se 
spusese. Atuncea Buffalmacco o luă încetișor către Santa 
Maria de la Scala și așa, umblând în patru labe, îl duse 
până în mahalaua la care îi zice Ripole. Acolo se aflau la 
vremea aceea niște gropi în care ţăranii din apropiere o 
azvârleau pe așa-zisa contesă Civillari, ca să-și îngrașe 
ogoarele. Ajuns acolo, Buffalmacco se apropie de marginea 
uneia dintre gropi și zăbovind oleacă, atâta cât să-l prindă 
pe doctor de-un picior, îi dete un brânci din spate și-l 
azvârli de-a dreptul în groapă cu capul înainte. Apoi se 
apucă din nou să mârâie cu strășnicie, să ţopăie ca un 
turbat și-o luă de-a lungul Sfintei Maria de la Scala către 
livada Ognissanti, unde îl află pe Bruno, care nemaiputând 
să-și stăpânească râsul, dăduse fuga acolo. Și se apucară 
amândoi, râzând pe înfundate, să urmărească de departe 
ce avea să facă doctorul așa mânjit cum se afla. 

Maestrul, când se văzu în cloaca aceea, se strădui să se 
ridice și să se împingă afară, dar, răsturnându-se când ici, 
când colo, se mânji din cap până în picioare. În cele din 
urmă însă, mâhnit ca vai de el și jalnic la înfățișare, după 
ce înghiţi, sărmanul, și câteva înghiţituri, ieși totuși afară, 
dar își pierdu în groapă gluga; și, după ce se curăţi de 
bine, de rău cu mâinile, neștiind ce altă ar putea face, se 
întoarse acasă și bătu până ce-i fu deschisă poarta. Dar n- 
apucă să intre bine și să se închidă ușa pe urma lui care, 
săracul, puţea de te trăsnea nu alta, că Bruno și cu 
Buffalmacco îl și ajunseră din urmă și se opriră ca să audă 
cum îl întâmpină nevasta. Și-o auziră pe femeie cum îl 
făcea de trei parale și-l înjura ca pe un netrebnic, zicându- 
i: 

— Bine-ţi şade! Mi te porniseși după alta și vreai să mi 
te-arăţi grozav în haina aia stacojie. Da' ce, eu nu-ți ajung? 
Că i-aș ajunge unui târg, decum nu ţi-aș ajunge ţie? Măcar 
de te-ar fi și înecat, așa cum te-au azvârlit acolo unde 
meriţi. Poftim! Ăsta e doctor! Are nevastă acasă și umblă 

toată noaptea după nevestele altora. 

Şi-n timp ce-l curăța, spălându-l din cap până an 
picioare, îl tot bătu la cap până la miezul nopţii cu vorbe ca 
acestea și cu altele de același soi. 

A doua zi de dimineaţă Bruno și Buffalmacco, după ce-și 
vopsiră trupurile pe sub haine cu zeci de vânătăi, se duseră 
la doctor și îl găsiră sculat; și intrând în casă simţiră că 
toate lucrurile miroseau urât, deoarece nu avusese timp să 
le curețe, în așa fel încât să nu mai miroasă; dumnealui, 
când îi auzi că vin, le ieși înainte și le ură zi bună. La care 
tinerii, înţeleși din vreme între ei, răspunseră mânioși: 

— Noi nu-ţi urăm zi bună, ci ne rugăm lui Dumnezeu să- 
ţi trimită toate belelele pe cap, ca să te prăpădești cu zile 
ca trădător ce ești, cel mai nemernic trădător și mai 
afurisit din câţi trăiesc pe lume. Că din pricina dumitele 
era cât p-aci să fim omorâţi în bătaie și asta numai fiindcă 
am vrut să-ţi facem cinste și plăcere. Cu ciomăgeala ce-am 
răbdat-o din cauza dumitale și chiar cu mai puţin ai fi putut 
mâna un măgar până la Roma; fără să pui la socoteală c- 
am fost și în primejdie de a fi daţi afară din ceata în care 
am pus la cale să te primim și pe dumneata. Și, dacă nu ne 
crezi, uită-te la trupurile noastre să vezi în ce hal sunt. 

Și trăgându-se mai la lumină, își desfăcură hainele pe 
piept și-i arătară vânătăile vopsite cu albastru, după care 
se încopciară iute. Maestrul, ca să se dezvinovăţească, 
începu să le spuie ce păţise și unde fusese azvârlit. Dar 
Buffalmacco îi zise: 

— Mi-ar fi plăcut să te arunce de-a dreptul în Arno, de pe 
pod; de ce-a trebuit să pomenești de sfinți și Dumnezei? Ti- 
am spus ori nu să taci din gură? 

— Să mor dacă i-am pomenit. 

— Pe dracu nu i-ai pomenit. Las' că mi-a spus trimisul 
nostru că tremurai ca varga și nu mai știai pe ce lume ești. 
De data asta ne-ai făcut-o; dar de aci înainte nu mai lăsăm 
pe nimeni să-și bată joc de noi și-ţi arătăm noi dumitale. 

Maestrul le ceru iertare și se apucă să-i roage în numele 

lui Dumnezeu să nu-l facă de râsul lumii. Și, cu șoșele cu 
momele, făcu tot ce putu ca să-i împace și de teamă ca nu 
cumva să-i trâmbițeze rușinea în toate părţile, dacă îi 
cinstise până atunci, apăi de atunci încolo să vezi ce mese 
le mai trase și ce-i mai giugiuli, purtându-i ca pe palme. 

În felul acesta dar, așa precum aţi auzit, se toarnă 
înţelepciunea în cap acelora ce n-au știut să și-o însușească 
la Bologna. 

POVESTEA A ZECEA 


O siciliană îi fură cu îndemânare unui negustor tot ce- 
și adusese la Palermo; negustorul, prefăcându-se că se 
întoarce cu mult mai multă marfă decât întâia oară, 
împrumută bani de la femeie și-i lasă în schimb apă și 
câlţi. 


E de prisos să vă mai spun ce râsete au stârnit anumite 
părţi din povestea reginei; doamnele simţiseră de 
nenumărate ori că li se umplu ochii de lacrimi de atâtea 
hohote de râs. Dar după ce regina sfârși de povestit, 
Dioneo, care știa că-i rândul lui, începu astfel: 

— Graţioase doamne, e lucru bine cunoscut că păcăleala 
îți place cu atât mai mult, cu cât acela ce-i păcălit cu 
măiestrie este el însuși un maestru în arta păcălelilor. De 
aceea, deși dumneavoastră ați povestit cu toatele povești 
foarte frumoase, eu am de gând acum să vă istorisesc o 
snoavă cu atât mai vrednică de a fi pe placul 
dumneavoastră, cu cât femeia păcălită din istorioara mea 
era mai mare meșteră la păcăleli decât oricare dintre 
bărbaţii sau femeile despre care aţi vorbit dumneavoastră. 

În toate orașele cu port din cele așezate pe țărmurile 
mării era pe vremuri obiceiul - și poate e și astăzi - ca 
negustorii ce veneau cu mărfuri în oraș, după ce întâi le 
descărcau, să și le ducă apoi într-un șopron, căruia, în 
multe părţi i se mai zice și vamă și care era ţinut fie de 
sfatul orașului, fie de domnul locului. Acolo, negustorii, 

după ce dădeau vameșului în scris tot ce aduseseră și 
așijderi preţul mărfii, primeau din partea lor fieștecare o 
magazie în care își puneau mărfurile și le ţineau sub lacăt, 
iar vameșii scriau în condicele vamei pe seama 
negustorului toată marfă pe care o adusese și se cereau 
apoi plătiţi cu drepturile lor, fie pentru întreaga marfă, fie 
și numai pentru o parte, după cum omul și-o scotea din 
magazia lor. Şi foarte adesea se întâmpla ca tocmai din 
aceste condici, samsarii să iscodească cât prețuiește marfa 
și cât e de multă, precum și ce negustori o au în stăpânire, 
pentru ca să vorbească apoi cu ei, când li se da prilejul, 
despre schimburi, despre vânzări și alte afaceri de acest 
soi. Obiceiul acesta, ca în multe alte părţi, era înscăunat și 
la Palermo, în Sicilia, unde se aflau și se mai află încă 
femei tare frumoase la trup, dar cam certate cu cinstea, 
care ar putea trece, și trec chiar, drept femei cinstite și 
doamne de neam mare în ochii bieţilor străini ce n-au de 
unde le cunoaște. Și, fiindcă se îndeletnicesc nu cu furatul, 
ci de-a dreptul cu jupuitul oamenilor, de îndată ce zăresc 
un negustor străin, se și reped la vamă și caută în condică 
să vadă ce marfă are omul și ce-ar putea scoate pe dânsa; 
iar după aceea încearcă cu șoapte drăgăstoase, cu vorbe 
dulci și cu momele să-i prindă în laţ și să-i subjuge; și prind 
destui așa, cărora apoi le papă marfa, unora în parte 
numai, dar altora chiar toată; și sunt și dintr-aceia ce-și 
lasă în mâna lor și marfă, și corabie, și oasele, și tot, de 
bine ce-a știut femeia să-i ducă ușurel de nas. 

Nu de mult, se întâmplă să sosească la Palermo, trimis 
chiar de stăpânii lui, un tânăr din orașul nostru, căruia 
lumea îi zicea Nicolo din Cignano, deși îl chema 
Salabaetto, c-o încărcătură așa de mare de ţesături de 
lână, marfă ce-i rămăsese de la bâlciul din Salerno, încât 
făcea la preţ cinci sute de florini de aur; și după ce dădu în 
scris la vamă tot ce adusese, își puse marfa într-un hambar 
și, fără a dovedi prea mare grabă în vânzare, prinse a-și 
petrece prin oraș. Or, fiind bălai și alb la piele, frumos și 


736 


bine împlinit la trup, se întâmplă ca una din aceste hoaţe, 
care își zicea pe nume madonna Biancofiore, să afle ce 
învârtește și să pună ochii pe băiat. El, dându-și seama de 
aceasta, cum socotea că doamna e o femeie de neam mare, 
își închipui c-o cucerise cu frumuseţea lui și se gândi să-și 
tăinuiască iubirea; drept aceea, fără să spuie nimănui 
nimic din toată treaba asta, se apucă să se învârtească prin 
fața casei ei. Femeia, dându-și seama că umblă după 
dânsa, după ce îl lăsă vreo două sau trei zile să se aprindă 
de văpaia ochirilor ce-i arunca și să se încredinţeze că 
moare după dânsul, trimise la el o femeie care se pricepea 
grozav la meșteșugul de codoașcă. Aceasta, după multe 
vorbe, îi mărturisi cu ochii înotând în lacrimi că stăpâna ei 
se îndrăgostise așa de tare de el, de frumuseţea și chipul 
lui plăcut, încât nu-și mai găsea odihnă nici ziua și nici 
noaptea; de aceea, dacă se învoia și el, stăpâna ei, zicea, ar 
fi dorit mai mult ca orișice pe lume să se întâlnească pe 
ascuns cu dânsul la o baie; și, după ce sfârși de spus, 
scoase din pungă un inel și i-l dădu din partea doamnei. 
Când auzi una ca asta, Salabaetto se simţi în culmea 
fericirii și luând inelul în mână, după ce și-l frecă de ochi 
și-l sărută, îl puse în deget și îi răspunse slujnicei că dacă 
doamna Biancofiore îl iubea, era și dânsa la rândul ei 
iubită, căci el o îndrăgea ca pe ochii lui din cap și era gata 
să se ducă la orice ceas din zi sau din noapte oriunde i-ar fi 
fost pe plac iubitei lui. Femeia se întoarse cu acest răspuns 
la doamna ei și apoi, la foarte scurtă vreme, se duse iar la 
tânăr să-l înștiinţeze la ce baie s-o aștepte a doua zi după 
asfinţit pe doamna. Salabaetto, fără să spuie nimănui 
nimic, se duse a doua zi la ora hotărâtă și află că doamna 
reţinuse clădirea băii pentru ei; drept care nu șezu mult 
timp și apărură două slujnice, una purtând pe cap o saltea 
mare și frumoasă făcută din bumbac, iar cealaltă un coș 
uriaș, plin până-n vârf cu tot felul de lucruri; și după ce 
întinseră salteaua pe o rogojină în una din odăile clădirii în 
care era baia, întinseră deasupra ei niște cearșafuri fine, 

tivite cu mătase, peste el o pătură din lână cipriotă, albă ca 
spuma laptelui și două perini încărcate cu broderii și 
horbotele. Pe urmă, dezbrăcându-se, intrară amândouă în 
baie și-o curăţară și-o spălară de strălucea ca aurul. Nu 
după multă vreme sosi în clădirea băii și doamna, însoţită 
de alte două slujnice; și cât ce fu în largul ei, vădindu-i lui 
Salabaetto nespusă bucurie, după ce suspină din greu și-l 
sărută și îmbrăţișă de mii de ori, îi zise: 

— Nu știu, zău, de dragul cui aș fi ajuns să fac una ca 
asta, dacă nu de dragul tău; tu, numai tu, toscan al naibii 
ce ești, m-ai pus pe jar. 

Pe urmă, după voia doamnei, intrară goi în baie, ei doi și 
două slujnice. Şi acolo doamna, nelăsând pe nimeni să-l 
atingă, îl spălă ea însăși pe tânăr din cap până în picioare 
cu un săpun înmiresmat cu mosc și cu garoafe; pe urmă se 
lăsă și ea spălată și frecată de cele două slujnice. O dată 
îmbăiaţi, slujnicele aduseră degrabă două cearșafuri 
subţirele și albe, care împrăștiau în jur atât de tare 
parfumul lor de trandafiri, încât fiece lucru în preajmă 
mirosea ca ele; și, după ce fură înveliţi fieștecare într-un 
cearșaf, slujnicele îi luară în spate și-i duseră în pat. Acolo 
după ce asudară, fetele luară de pe ei cearșafurile ude și, 
goi precum erau, rămaseră în așternut. Pe urmă scoaseră 
din coșuri niște ulcioare mici de argint, de toată 
frumuseţea, pline cu tot soiul de ape de trandafiri, de 
portocali, de iasomie și alte multe și îi stropiră pe amândoi 
din creștet până în tălpi; iar mai la urmă scoaseră cutiile 
cu dulciuri și vinurile cele scumpe, din care gustând 
prinseră puteri. 

Salabaetto se simţea ca în sânul lui Avram; de mii de ori 
o măsurase pe doamnă, care într-adevăr era o frumuseţe, 
și i se părea că niciodată n-o să mai plece slujnicele și n-o 
s-apuce să odihnească în braţele iubitei. Pe urmă, la 
porunca doamnei, fetele, în sfârșit plecară, lăsând în odăiţă 
o lumânare aprinsă; atuncea doamna îl cuprinse în braţe 
pe Salabaetto și el pe ea, șezând astfel, spre nesfârșita 

desfătare a tânărului ce credea că doamna moare după 
dânsul, mai bine de un ceas. Dar când femeia socoti că-i 
vremea să se scoale, puse să-i cheme slugile și, după ce se 
îmbrăcară și mai gustară o dată din vinuri și din dulciuri, 
stropindu-se din nou pe faţă și pe mâini cu apele 
înmiresmate, când fură gata de plecare, femeia îi zise 
tânărului: 

— Dacă dorești și tu, mi-ar face mare bucurie să vii 
diseară să cinezi și să te culci cu mine. 

Salabaetto, care fusese prins în mreje de frumuseţea și 
de graţia vicleană a femeii, fiind pe deplin încredinţat că 
dânsa îl iubește cum se iubea pe sine, răspunse: 

— Doamnă, voia dumitale mi-e dragă mai presus de orice 
și de aceea și astă-seară și orișicând sunt gata să fac tot ce 
dorești și tot ce poruncești. 

Femeia, după ce se întoarse acasă, puse să-i 
întocmească odaia cu tot ce avea mai bun în casă și, după 
ce dădu porunci să-i facă o cină îmbelșugată, îl așteptă pe 
Salabaetto. Tânărul, cât ce se înnopta, se duse la femeie, 
care îl primi cu voie bună și apoi cină cu ea în tihnă, slujit 
împărătește. lar când intră la ea în odaie îl izbi parfumul 
lemnului de aloe și văzu patul încărcat cu podoabe ce 
aveau înfățișarea unor păsărele cântătoare”? și polițele 
pline de lucruri minunate, drept care își zise în sinea lui că 
fără îndoială doamna era femeie de neam mare și era și 
foarte înstărită. E adevărat că auzise pe seama ei niscaiva 
zvonuri potrivnice părerii lui, dar pentru o lume întreagă 
nu le-ar fi dat crezare; și chiar dacă ajungea să creează că 
doamna își bătuse joc de unul și de altul, de el în ruptul 
capului nu-și închipuia că s-ar putea să-și bată joc 
vreodată. Se culcă dar în noaptea aceea cu ea și petrecu 
împărătește, înflăcărându-se ca prostul din ce în ce mai 


72 pe vremurile acelea, în casele înstărite, pe coloanele ce susțineau 
pologul patului se fixau niște instrumente mici, în formă de pasăre, 
care printr-un anumit mecanism scoteau sunete asemănătoare 
cântecului păsărelelor. (n. t.). 

mult. A doua zi de dimineaţă femeia îl încinse c-o 
cingătoare de argint de care atârna o pungă și-i zise: 

— Iubitul meu cel drag, mă las în grija ta; și vreau să știi 
că după cum făptura mea e a ta și poţi să faci cu ea ce vrei, 
așijderi orice am e-al tău și orișicând sunt gata să fac tot 
ce poftești. 

Salabaetto, încântat, o sărută și-o îmbrăţișă și apoi, 
plecând de la iubită, se duse într-un loc unde obișnuiau să 
se adune neguţătorii din oraș. 

Văzându-se într-acest chip și azi și mâine cu femeia, fără 
să-l coste nici un ban și îndrăgostindu-se de ea din ce în ce 
mai tare, cu vremea se întâmplă să-și vândă marfă pe bani 
gheaţă și c-un câștig frumos, lucru pe care dânsa îl și află 
de îndată, nu de la el, ci de la alţii. De aceea într-o seară, 
când tânărul se afla la dânsa, doamna începu a se alinta și 
a glumi cu el în joacă, a-l săruta și îmbrăţișa, făcându-se că 
îl iubește cu atâta dor și patimă, de-ai fi crezut c-acuș-acuș 
are să-i moară în braţe de prea multă iubire; și pe 
deasupra mai voia să-i dea cu orice preţ și două cupe de 
argint de toată frumuseţea, pe care însă el nu vru să le 
primească, fiindcă primise de la dânsa, pe rând, azi una, 
mâine alta, o mulțime de daruri care făceau cu toatele ca 
la vreo treizeci de florini de aur, fără însă să poată face 
astfel încât femeia să primească și dânsa de la el un dar 
cât de mărunt, în cele din urmă, după ce-l puse pe jăratec 
vădindu-i-se darnică și îndrăgostită peste fire, una din 
slujnice - ce fusese din vreme dăscălită - veni și o chemă 
afară. Femeia ieși din odaie și după cât va timp se întoarse 
hohotind și azvârlindu-se în pat cu faţa ascunsă în perini, 
se apucă să se bocească de ţi se rupea inima. Salabaetto, 
uimit, o cuprinse în braţe și începu și el să plângă și s-o 
întrebe: 

— Ce ai, iubito? De ce plângi? Ce s-a întâmplat așa 
deodată și ce durere te frământă? Hai, spune-mi, inimioara 
mea. 

Femeia, după ce se lăsă rugată o vreme, îi spuse: 

— Vai, iubitul meu, nu știu nici eu ce să mai fac și ce să 
mai spun; am primit adineauri o scrisoare de la Messina, 
scrisă de un frate al meu, în care îmi cere să-i trimit fără 
de alta - chiar de-ar fi să-mi zălogesc toată averea ori să 
mi-o vând pe loc - o mie de florini de aur, de mâine în șapte 
zile, că dacă nu își pierde capul; și nu știu cum să-i scot așa 
la repezeală. Că, de-aș avea măcar răgaz vreo 
cincisprezece zile, aș izbuti să-i capăt dintr-un anume loc 
de unde am de luat încă pe atâţia bani sau poate aș vinde o 
moșie; dar, fiindcă nu pot face nimic așa la repezeală, aș 
vrea să fi murit mai bine decât s-aud o veste așa de rea ca 
asta. 

Și zicând astfel nu contenea cu plânsul și se arăta din 
cale-afară de frământată și amărâtă. Salabaetto, căruia 
focul dragostei îi cam furase minţile, se încrezu în lacrimi 
și mai cu seamă în vorba ei și-i spuse: 

— Doamnă, n-aş putea să-ţi dau o mie de florini, dar 
cinci sute oricând, dacă socoţi că vei putea să mi-i 
înapoiezi de azi în cincisprezece zile; norocul dumitale că 
tocmai ieri mi-am vândut marfa, altminteri n-aș fi fost în 
stare să-ţi dau nici barem o para. 

— Vai, cum așa? făcu femeia. Ai dus lipsă de bani? De ce 
nu mi-ai cerut? Chiar dacă n-aș fi avut o mie, o sută, două 
tot aveam să-ți dau. Pe când așa mi-ai luat toată 
îndrăzneala de a primi din parte-ţi banii cu care mă îmbii. 

Salabaetto, îmbărbătat din ce în ce mai mult de vorbele 
femeii, îi zise: 

— Doamnă, n-are rost să nu-i primești din cauza asta; 
de-aș fi avut atâta lipsă ca dumneata acum, ţi-aș fi cerut și 
eu să-mi dai cu împrumut. 

— Vai, dragul meu, făcu femeia, într-adevăr văd bine 
acum ce adâncă și curată e dragostea ce-mi porţi, dacă mă 
îmbii de bună voie c-o sumă atât de mare fără s-aștepţi a fi 
rugat. Desigur, eu eram a ta și fără de dovada asta, dar de 
acu înainte am să fiu și mai mult a ta și niciodată n-am să 
uit că numai ţie îți datorez viaţa fratelui meu. Mă știe 

Dumnezeu că nu iau cu plăcere banii, căci tu ești negustor 
și știu că negustorii numai cu bani peșin își învârtesc 
afacerile; dar, fiindcă sunt silită de împrejurări să-i iau și 
fiindcă am credinţa că voi putea în curând să ţi-i înapoiez 
pe toţi, îi iau totuși, iar pentru rest, de n-oi găsi vreo altă 
cale ca să fac rost de bani mai iute, mi-oi zălogi tot ce am 
în casă. 

Și zicând astfel se prăbuși plângând în braţele lui 
Salabaetto. Tânărul începu s-o mângâie și după ce rămase 
cu dânsa peste noapte, spre a-și dovedi iubirea și multa-i 
dărnicie, fără s-aștepte să-l mai roage, îi aduse cinci sute 
de florini de aur, pe care ea îi primi cu lacrimile în ochi, 
dar cu bucuria în suflet. Și pentru atâta amar de bani se 
mulțumi netotul doar c-o făgăduinţă. 

Cât ce puse mâna pe bani, femeia întoarse foaia. De 
unde înainte Salabaetto era primit în casa ei oricând, 
numai să fi poftit să vie, acum, din felurite pricini, mergea 
de câte șapte ori la ea și abia îl primea o dată, dar nu cu 
aceeași bucurie și aceleași mângâieri ca mai înainte 
vreme. Or, cum sorocul hotărât cu înapoierea banilor 
trecuse cam de multișor, după vreo două luni Salabaetto 
și-i ceru, însă în loc de bani se alese doar cu vorbe goale. 
Dându-și seama că blestemata de femeie îl păcălise ca pe 
un prost și că în povestea asta - cum n-avea nici scrisoare 
la mână și nici martor - se afla la bunul plac al doamnei, iar 
pe de altă parte fiindu-i rușine să se plângă faţă de alţii, 
atât fiindcă fusese mai dinainte prevenit, cât și de frica 
îndreptăţită de a nu fi luat în râs pentru dobitocia lui, își 
mușca pumnii, bietul, și-și căina prostia, îndurerat peste 
măsură. Între acestea, cum primise vreo câteva scrisori de 
la stăpânii lui, prin care aceștia îi cereau să schimbe banii 
câștigați pe marfă și să li-i trimită, se hotărî să plece, că nu 
cumva stăpânii, văzând că nu trimite banii, să-l prindă cu 
greșeala; și urcându-se pe-o corăbioară se cobori la Napoli 
și nicidecum la Pisa, unde s-ar fi căzut să meargă. 

Se afla pe vremea aceea la Napoli prietenul nostru 

Pietro dello Canigiano, vistiernicul împărătesei de la 
Constantinopole, om tare înțelept și ascuţit la minte și bun 
prieten cu Salabaetto și cu părinţii lui. Or, la vreo câteva 
zile după ce-l întâlni, Salabaetto i se plânse și, știindu-l om 
de încredere, îi povesti tot ce făcuse și ce i se întâmplase, 
cerându-i ajutor și sfat ca să găsească o cale de a-și câștiga 
acolo viaţa, căci la Florenţa nu voia nici mort să se 
întoarcă. Canigiano, mâhnit de cele auzite, îi zise: 

— Rău ai făcut, băiete, rău te-ai purtat printre străini și 
rău ţi-ai ascultat stăpânii. Prea mult bănet ai cheltuit în 
desfătare și huzur; dar, fiindcă n-avem încotro, se cade să 
căutăm și să găsim o îndreptare. 

Și cum era descurcăreţ își dete seama imediat ce se 
putea face și-i spuse lui Salabaetto. Tânărul încântat, se 
hotărî, fie ce-o fi, să-i asculte sfatul; și cum avea niscaiva 
bani, îi puse laolaltă cu banii, nu prea mulţi, Împrumutați 
de Canigiano și, după ce puse să-i facă vreo două-trei 
duzini de pacheţoaie mari încinse bine în funii și cumpără 
vreo douăzeci de butoaie de untdelemn și le umplu, le 
încarcă și se întoarse la Palermo. Acolo, după ce dădu lista 
pachetelor la vamă și așijderea și preţul butoaielor de 
untdelemn, punând să i se treacă totul pe socoteala lui, își 
puse marfa într-un hambar, zicând că nu vrea să se atingă 
de ea până ce nu-i sosește un alt transport de marfă. 

Madonna Biancofiore, prinzând de veste toate acestea și 
auzind că de-astă-dată marfa făcea mai bine de două mii de 
florini de aur, fără de marfa așteptată care făcea și ea vreo 
trei mii de florini, se chibzui în sinea ei că-i luase lui 
Salabaetto mult prea puţin întâia oară și se gândi să-i dea 
înapoi cei cinci sute de galbeni, ca să ajungă a pune mâna 
pe cea mai mare parte din cei cinci mii; și ca atare trimise 
după dânsul. Salabaetto, care acu se învățase a fi mai 
șmecher, se duse. Doamna, prefăcându-se că nu știe nimic 
de marfa pe care o adusese, îl primi cu braţele deschise și-i 
spuse: 

— Dacă te-ai supărat pe mine că nu ţi-am dat banii 

înapoi la vremea hotărâtă... 

Salabaetto prinse a râde și luându-i vorba, zise: 

— Doamnă, treaba asta m-a cam mâhnit niţel, e drept, 
căci mi-aş fi scos și inima din piept ca să ţi-o dau, dacă ţi-ar 
fi făcut plăcere; cât despre supărare însă, ascultă ce-am să- 
ți spun și ai să vezi atunci dacă sunt supărat sau nu. 
Iubirea ce ţi-o port e așa de mare și de aprinsă, încât află 
că mi-am vândut mai toate bunurile mele și am adus cu 
mine marfă ce preţuiește peste două mii de florini; pe 
lângă asta mai aștept și din Apus niscaiva mărfuri, care fac 
și ele mai bine de trei mii de florini. Cu banii aceștia am de 
gând să deschid aici o prăvălie și să rămân pe loc spre a-ţi 
fi mereu aproape, căci nu cred să mai fie pe lume alt 
îndrăgostit mai mulțumit cu dragostea decât sunt eu cu a 
dumitale. 

Femeia îi zise atunci: 

— Uite ce e, Salabaetto: tot ce-i spre bucuria ta îmi e și 
mie bucurie, căci te iubesc mai mult decât îmi iubesc viaţa 
și sunt nespus de mulţumită că te-ai întors aici cu gândul 
de-a rămâne, fiindcă nădăjduiesc să mai petrecem 
împreună încă mult timp de acu înainte; dar totuși aș dori 
să mă dezvinovăţesc niţel faţă de tine pentru faptul că 
înainte de-a pleca s-a întâmplat să nu te pot primi de câte 
ori ai fi poftit să vii și nici să te primesc cu aceeași bucurie 
cu care te primeam înainte; și apoi, pe lângă asta, aș vrea 
să-ţi cer iertare și fiindcă n-am putut să-ţi dau banii înapoi 
chiar la sorocul hotărât. Trebuie să știi însă că eu la 
vremea aceea pătimeam nespusă suferinţă și omul, când e 
necăjit, oricât ar iubi pe cineva, nu poate să-i zâmbească 
mereu și nici să se poarte cu el așa cum ar fi dorit celălalt. 
Şi trebuie să mai știi de asemeni că-i foarte greu pentru o 
femeie să facă rost la repezeală de o mie de florini; cât e 
de mare ziulica suntem purtate cu minciuni, nimeni nu-și 
ţine vorba dată faţă de noi și de aceea suntem și noi silite 
să-i mințim pe ceilalţi; asta și numai asta e pricina pentru 
care nu ţi-am înapoiat banii. Dar am făcut rost de ei 

imediat după plecarea ta și dacă aș fi știut unde să ti-i 
trimit, fii sigur că i-aș fi trimis; cum însă nu știam, i-am pus 
deoparte anume ca să ţi-i dau la înapoiere. 

Și poruncind să i se aducă o pungă în care se găseau 
taman aceiași galbeni pe care i-i dăduse el, i-i așeză în 
palmă și-i spuse: 

— Numără-i să vezi de sunt ori nu cinci sute. 

Salabaetto, care nu mai putea de bucurie, după ce-i 
numără și află că sunt cinci sute în cap, îi puse în chimir și- 
i spuse: 

— Văd, doamnă, că spui adevărul; e chiar destul cât ai 
făcut, de aceea pentru treaba asta și pentru dragostea ce-ţi 
port sunt gata orișicând să te împrumut cu orice sumă de 
care ai avea nevoie; și vei avea prilejul să te încredinţezi 
de asta când m-oi statornici aici. 

Împăcându-se dar într-acest chip cu doamnă, Salabaetto 
începu să se întâlnească iar cu dânsa și ea să-l ţină ca pe 
palme, vădindu-i strașnică iubire. 

Salabaetto însă care ţinea morţiș s-o pedepsească pe 
femeie tot printr-o înșelăciune, se duse într-o zi la ea - 
chemat fiind de dânsa ca să petreacă seara și noaptea 
împreună - așa de trist și dus pe gânduri, de-ai fi crezut că 
i s-au înecat toate corăbiile. Madonna Biancofiore, după 
ce-l îmbrăţișă și-l sărută, începu să-l întrebe de ce era așa 
de trist. Salabaetto, după ce se lăsă rugat o vreme, îi 
răspunse: 

— Sunt ruinat: corabia care îmi aducea încărcătura 
așteptată a încăput pe mâna unor pirați din Monaco, care 
cer în schimbul ei zece mii de florini de aur, din care 
partea mea e de o mie de florini; și n-am nici barem o 
lăscaie, căci banii pe care mi i-ai înapoiat i-am trimis pe 
dată la Napoli și-am pus să mi se cumpere pânzeturi ca să 
le aduc încoace; iar dacă ar fi să-mi vând marfa pe care o 
am aici, cum n-am răgaz destul, n-aș lua pe ea nici barem 
jumătate preţ și, cum aicea în oraș nu mă cunoaște încă 
nimeni, n-am de la cine împrumuta; de aceea nu știu ce să 

fac și ce să zic. De nu trimit pe dată banii, piraţii o să-mi 
ducă marfa la Monaco și niciodată n-am să mai pun mâna 
pe ea. 

Femeia, tare necăjită, ca una care socotea că pierde 
totul printr-asta, găsi degrabă mijlocul ca marfa să n-apuce 
spre Monaco și zise: 

— Mă știe Dumnezeu ce necăjită sunt să văd că te 
frămânţi atâta. Dar la ce bun să te amărăști? Dac-aș avea 
toţi banii, mi-e martor Dumnezeu că ţi i-aș da pe loc; dar 
din păcate nu-i am. E adevărat că știu pe cineva, un 
cămătar, care mai ieri-alaltăieri mi-a împrumutat cinci sute 
de florini care-mi făceau trebuinţă, dar cere camătă cam 
mare; nu-i chip să te împrumute fără treizeci la sută. Dacă 
vrei să te împrumuţi de la el, trebuie să-i dai zălog de preţ, 
or eu, din partea mea, sunt gata orișicând să-mi zălogesc 
pentru tine toate lucrurile acestea pe care le vezi aici, ba 
chiar pe mine însămi, pentru a-ţi veni într-ajutor. Dar 
pentru rest ce chezășie socoţi c-ai putea da? 

Salabaetto pricepu numaidecât care era pricina ce-o 
îndemna pe doamnă să-i sară într-ajutor și își dădu de 
asemeni seama că ea era aceea care avea de gând să-i 
împrumute banii. Şi încântat de treaba asta, după ce-i 
mulțumi, îi spuse că, fiind silit de împrejurări nu se dădea 
înapoi din fața unei camete oricât de lacome ar fi fost și 
adăugă apoi că avea să deie chezășie marfa pe care o avea 
la vamă, cerându-le vameșilor s-o treacă în socoteală 
aceluia ce-i dădea banii; dar că voia să ţină el cheile de la 
magazie, atât pentru a putea să-și arate marfa de-ar fi avut 
cumpărători, cât și pentru ca s-o păzească să nu i-o fure 
cineva sau să i-o schimbe cu altă marfă. 

Femeia îi dădu dreptate și adăugă că chezășia era 
îmbietoare. 

A doua zi de dimineaţă doamna trimise după un samsar 
în care avea mare încredere și, după ce șezu de vorbă cu el 
despre treaba asta, îi dădu o mie de florini, pe care 
samsarul îi împrumută lui Salabaetto, punând să i se 

treacă la vamă în socoteala lui marfa pe care tânărul o 
avea trecută în condică; și, după ce încheiară târgul, se 
despărțiră mulţumiţi și fiecare își văzu de treburile lui. 

Salabaetto cât se putu mai iute, urcându-se într-o 
corabie cu cei o mie și cinci sute de galbeni câștigați, se 
întoarse la Napoli, la Pietro dello Canigiano și de acolo le 
trimise stăpânilor săi la Florenţa partea ce li se cuvenea; 
pe urmă, după ce-și plăti și celelalte datorii pe care le avea 
faţă de Pietro și de alţii, petrecu câteva zile cu Canigiano, 
bătându-și joc de renghiul jucat frumoasei siciliene, iar mai 
apoi lăsându-se de negustorie, se statornici la Ferrara. 

Madonna Biancofiore, văzând că nu-i mai dă de urmă, 
dintru început se minună și apoi căzu la bănuieli și, după 
ce-l tot așteptă vreme de două luni de zile, văzând că nu 
mai vine, îl puse pe samsar să descuie cu forța hambarul. 
Și cercetând întâi și întâi butoaiele, află că în loc de 
untdelemn aveau în ele apă și numai pe deasupra, în 
dreptul cepului, aveau fieștecare câte un litru sau mai 
puţin de untdelemn. Pe urmă desfăcură pachetele și aflară 
că toate erau pline cu câlţi, mai puţin două, care aveau în 
ele stofă; pe scurt întreaga marfă dacă făcea cu chiu, cu 
vai două sute de florini și nici un ban mai mult. Drept care 
Biancofore, când se văzu păcălită, se căină amarnic pentru 
cei cinci sute de galbeni pe care îi dase înapoi, dar și mai 
mult pentru mia pe care o împrumutase, zicându-și nu o 
dată: „De cu toscanii mi te pui, nici patru ochi nu ţi-s 
destui”. Şi-așa, după ce rămase cu pagubă și cu păcăleala, 
învăță minte doamna că mai erau pe lume meșteri la fel de 
iscusiţi la păcăleli ca dânsa. 


De îndată ce Dioneo își isprăvi povestea, Lauretta, știind 
că răstimpul domniei ei luase sfârșit, după ce lăudă sfatul 
lui Pietro Canigiano, care din cele întâmplate se dovedise a 
fi fost bun, cât și iscusința lui Salabaetto care știuse să-l 
ducă la bun sfârșit, își scoase cununa de pe cap și 
așezându-i-o Emiliei, îi zise cu glas dulce: 

— Doamnă, nu pot să știu de pe acum dacă ai să fii 
regină bună, dar de frumoasă știu că ești; fă dar astfel ca 
fapta să-ţi fie pe măsura frumuseţii. 

Și zicând astfel se așeză din nou. 

Emilia încercă o undă de rușine, nu atât fiindcă fusese 
aleasă ca regină, ci mai degrabă fiindcă fusese lăudată în 
faţa tuturor pentru acea însușire la care doamnele râvnesc 
mai mult ca orice și chipul ei se îmbujoră ca trandafirii 
îmbobociţi în roua dimineţii. Pe urmă însă, după ce rămase 
câtva timp cu ochii plecaţi și după ce bujorii i se 
împrăștiară din obraji, îi spuse credincerului tot ce urma 
să facă pe a doua zi, apoi prinse a grăi astfel: 

— Plăcute doamne, e îndeobște cunoscut că boii, după 
ce trudesc aproape toată ziua împovăraţi de jug, sunt 
dejugaţi și lăsaţi liberi să pască prin păduri în voie; 
așijderea cunoaștem că o grădină semănată cu fel de fel de 
flori nu-i cu nimic mai prejos, ba-i mai frumoasă chiar 
decât un codru în care cresc numai stejari peste tot locul; 
de aceea, ținând seamă de faptul c-atâtea zile în șir am 
povestit ţinuţi din scurt de un subiect hotărât, socot că n-ar 
strica, ba cred c-ar fi chiar bine, să ne lăsăm oleacă în voia 
întâmplării și rătăcind pe ici pe colo să ne adunăm puterile 
pentru a intra din nou la jug. lată de ce n-aș vrea ca mâine 
să vă silesc a povesti despre un anumit subiect, ci aș vrea 
ca fiecare să povestească ce-i convine, fiind pe deplin 
încredinţată că nu e mai puţin plăcut să vorbești despre 
lucruri felurite de cum ar fi de pildă să vorbești mereu 
despre același subiect; iar după ce vom face așa, urmașul 
meu întru domnie ne va putea constrânge mai lesne și mai 
bine la legea noastră obișnuită, ca pe unii care am 
dobândit puteri noi între timp. 

După ce rosti acestea, îi învoi pe toţi până la ceasul 
cinci. Doamnele și cavalerii găsindu-i vorba înţeleaptă, o 
lăudară pe regină și apoi, sculându-se de jos, se apucară să 
petreacă  fieștecare după plac: doamnele împletind 
ghirlande și dându-se la joacă, iar tinerii cântând sau 

jucând șah ori table. Într-acest chip își petrecură până la 
ceasul cinci, când, adunându-se cu toţii în jurul fântânii, 
cinară în voie bună și apoi, ca de obicei, își petrecură 
timpul cântând și dănţuind. In cele de pe urmă însă, 
regina, ca să facă și ea ca înaintașii ei, deși mulţi dintre cei 
de față cântaseră de bună voie tot felul de cântări, îi 
porunci lui Pamfilo să cânte și el una, iar dânsul începu pe 
dată: 


Iubire, atâta belsug 
De bine și-adânci bucurii mi-ai adus, 
Că inima-mi râde, de-n chinuri sunt pus. 


Năvalnic îmi bat bucuriile-n piept, 
De tine stârnite 
Și aprig mai cresc. 
Năvalnic se zbat să iasă din piept. 
Si-n faţă ivite iubire-mi vădesc; 
De e să iubesc 
Și dorul mereu să mă-ndemne mai Sus, 
Dulce mi-e chinul la care sunt pus. 


Nu pot fericirea prin cânt să mi-o arăt, 
Iubire, și nici să mi-o scriu 
Pe foaie cu peana. 
Să pot și de frică m-aș da iîndărăt 
Să nu se prefacă, de-o știu 
Și alții, în durere și rană. 
E bine cum e; căci vană 
Mi-ar fi străduința și vorbele nu-s 
Vrednice a spune îndeajuns ce-i de spus. 


Cine să creadă c-ajuns-am vreodată 
Iubita să-mi frâng în braţele mele? 
Că har mi-a fost fata s-o țin aplecată 
Pe ochii ei dragi și să strâng 

Lumini din ei ca din stele? 

Nimeni n-ar crede în ele, 

În multele-mi, dulci bucurii fără-apus. 
De-aceea ascunzându-le rabd chin nespus. 


După ce Pamfilo își isprăvi cântarea, deși toţi cei de faţă 
îi răspunseră în cor cu grijă și cu luare-aminte, niciunul 
barem nu rămase fără a băga de seamă - chiar cu mai 
multă râvnă decât s-ar fi căzut - cuvintele cântării, din care 
se căzneau să ghicească ceea ce el dorea cu dinadins să 
ţină ascuns. Dar, deși își închipuiră fel de fel de lucruri, 
nici unul dintre ei n-ajunse să ghicească adevărul. Regina 
însă, când văzu că Pamfilo își isprăvise cântarea și că 
doamnele și tinerii s-ar fi dus bucuroși să se odihnească, le 
porunci tuturor să meargă la culcare. 

ZIUA A NOUA 
EMILIA 


Sfârșește cea de a opta zi a Decameronului și începe 
cea de a noua, în care, sub sceptrul Emiliei, fiecare 
vorbește cum îi place și despre ce îi place. 


Lumina aurorei, a cărei strălucire împrăștie negurile 
nopții, schimbase albastrul întunecat al boltei înstelate în 
azuriu, iar florile își ridicau căpșorul prin pajiștile 
înverzite, când regina, sculându-se din somn, își chemă la 
sine tovarășii. Dânșii, adunându-se cu toţii și luând-o 
încetișor pe urma ei, porniră către o pădurice nu departe 
de locul unde se afla palatul; și pătrunzând într-însa văzură 
o mulțime de dobitoace: cerbi, căpriţe și altele, care acum - 
nemaiavând de ce să se teamă, căci vânători nu mai erau 
de când cu molima de ciumă - îi întâmpinau fără frică, de 
parcă ar fi fost domesticite; drept care ei, apropiindu-se 
când de o căpriţă, când de un cerb și fugărindu-i de ici- 

colo, petrecură o bucată de vreme, până ce socotiră că ar 
trebui să se întoarcă acasă, căci soarele urca pe cer din ce 
în ce mai sus. Erau cu toţii încinși cu frunze de stejar și 
aveau mâinile pline de flori și ierburi parfumate, încât de s- 
ar fi întâmplat să-i întâlnească cineva, n-ar fi putut să-și 
spună decât atât: „O, moartea nu-i va răpune pe aceștia, 
ori, dacă-i va răpune totuși, îi va găsi cu surâsul pe buze!” 
Umblând dar astfel pas de pas, cântând, tăifăsuind și 
petrecând cu glume, ajunseră pân' la palat, unde aflară 
totul în cea mai bună rânduială și unde slugile îi primiră cu 
multă voie bună. Acolo, după ce se odihniră niţel, nu se 
așezară la masă până ce nu cântară dintâi vreo șase 
cântece, unul mai vesel ca celălalt. Apoi, după ce se 
spălară pe mâini și se lăsară în voia credincerului care îi 
așeză la masă după dorința doamnei lor, bucatele fiind 
aduse, prânziră toţi cu voie bună. După prânz se apucară 
de dănţuit și de cântat, iar mai apoi, la porunca reginei, cei 
dornici de odihnă se duseră să se odihnească. Dar către 
ceasul obișnuit se adunară câteșizece la locul cu poveștile, 
unde regina, întorcându-se către Filomena, o rugă să dea 
bun început istoriilor din ziua aceea; și Filomena, 
surâzând, prinse a grăi precum urmează: 

POVESTEA ÎNTÂI 


Madonna Francesca, fiind iubită de doi tineri, Rinuccio 
și Alessandro, și dânsa neiubind pe nici unul din ei, îl 
pune pe Alessandro să zacă într-o criptă, ca și cum el 
ar fi fost mortul, iar pe Rinuccio să-l scoată pe răposat 
din raclă; și, fiindcă tinerii nu-s vrednici să ducă treaba 
pân' la capăt, cu atare vicleșug femeia scapă de 
amândoi. 


— Doamnă, de vreme ce așa poftești, sunt foarte 
bucuroasă să fiu eu prima care să intru în bătălia asta pe 
câmpul liber și deschis al istorioarelor de astăzi, spre care 
ne-a îndrumat chiar înălțimea-ta; și, chiar dacă voi ști să 
mă descurc cu bine, sunt sigură că cei ce-mi vor călca pe 
urme vor ști și ei să se descurce, ba chiar mai bine decât 
mine. 

De multe ori în cele istorisite aici s-a dovedit, prea 
drăgălașe doamne, cât de mari și cât de multe sunt 
puterile iubirii; cu toate astea nu pot crede că lucrul a fost 
vădit cu îndeajunsă limpezime și nici n-ar fi, chiar de-am 
vorbi un an întreg despre aceasta. Or, fiindcă dragostea îi 
împinge pe îndrăgostiţi să înfrunte moartea, ba mai mult, 
fiindcă îi face să intre și în morminte spre a scoate morții 
de acolo, mi-e drag să vă istorisesc în legătură cu aceasta 
încă o poveste, în afară de cele ce s-au spus, din care veţi 
vedea nu numai cât de mari sunt puterile iubirii, dar și de 
câtă înţelepciune a dat dovadă o femeie, care a știut să 

scape de doi îndrăgostiţi ce o iubeau cu sila. 

Spun dar că la Pistoia trăia odinioară o văduvă frumoasă 
foarte, de care doi concetăţeni de-ai noștri, ce locuiau 
acolo fiind surghiuniţi de la Florenţa - unul pe nume 
Rinuccio Palermini, iar celălalt Alessandro Chiarmontesi - 
fără a ști unul de altul, se îndrăgostiră întâmplător și acu 
mureau de dragul ei, căznindu-se fieștecare să facă pe 
ascuns tot ce putea, spre a câștiga iubirea acestei doamne. 
Dânsa, pe nume madonna Francesca dei Lazzari, văzându- 
se mereu pisată de către cei doi tineri cu rugăminţi și cu 
solii la care ea în mai multe rânduri, fără prea multă 
judecată, își aplecase urechea, încercă să dea înapoi, dar, 
văzând că nu-i chip să se descotorosească de ei, născoci un 
vicleșug: se gândi adică să le ceară amândurora câte un 
serviciu, pe care nici unul din ei să nu-l poată îndeplini, 
deși serviciul nu era cu neputinţă de împlinit, pentru ca în 
felul acesta să aibă un temei cinstit și bine întocmit de a nu 
mai fi silită să le asculte rugile. Aceasta fu născocirea 
doamnei. 

Acu, tocmai în ziua în care îi dădu în cap gândul acesta, 
se întâmplă să moară la Pistoia un cetăţean, care, deși era 
scoborâtor al unei vechi familii de nobili din oraș, trecea 
drept omul cel mai rău nu numai din Pistoia, ci din 
întreaga lume; și în afară de aceasta fusese în timpul vieţii 
un om atât de urât și de pocit la faţă, încât de nu l-ai fi 
știut și ţi s-ar fi întâmplat să-l vezi întâia oară, te-ai fi 
speriat de el, nu alta. Omul fusese înmormântat într-o 
criptă din preajma bisericii călugărilor franciscani. 
Doamna își dădu cu socoteala că ăsta era omul ei și că prin 
el avea să-și poată împlini dorința. De aceea se apucă și-i 
zise unei slujnice: 

— Tu știi ce mult mă plictisesc și ce nesuferite îmi sunt 
soliile cu care zilnic mă bat la cap Rinuccio și Alessandro, 
cei doi tineri veniţi aici de la Florenţa. De aceea, fiindcă nu 
am chef să le împărtășesc dragostea, ca să mă scap de ei, 
mi-am pus în gând - cum zi de zi mă îmbie să le încerc 

iubirea - să-i pun la încercare, cerându-le un lucru pe care 
sunt încredințată că n-au să-l poată face și într-acest chip 
să scap de ei. Și ascultă ce-am de gând: tu știi că azi de 
dimineaţă a fost înmormântat în mănăstirea călugărilor 
franciscani vestitul Scannadio (așa îl chema pe mort), de 
care se temeau grozav până și cei mai îndrăzneţi bărbaţi 
de pe la noi pe când era în viaţă, darămite acum că-i mort. 
Așa c-ai să te duci pe ascuns dintâi la Alessandro și ai să-i 
spui precum urmează: „Madonna Francesca îţi trimite 
vorbă că a veni în sfârșit clipa de a-i câștiga iubirea pe 
care o râvnești atâta și de-a te întâlni cu ea, dacă te 
învoiești să faci așa precum urmează. Dintr-o anume 
pricină, pe care vei afla-o mai apoi, o rudă de-a madonei 
are s-aducă acasă la ea, în noaptea asta, trupul lui 
Scannadio, cel îngropat azi dimineaţă; or ea, fiindcă se 
teme de el, deși e mort, n-ar vrea să i-l aducă acasă. De 
aceea te-ar ruga să-i faci serviciul ăsta mare și să te duci 
diseară, cam către unsprezece ceasuri, la locul unde-i 
îngropat numitul Scannadio și după ce-ai să intri în criptă, 
să te îmbraci cu hainele lui și stând ca și cum tu ai fi 
mortul, s-aștepţi pe cel care o să vie ca să te ia de acolo: pe 
urmă, fără să te miști sau să crâcnești, să te lași scos și 
dus acasă la stăpână, unde ai să fii primit de dânsa și-ai să 
petreci apoi cu ea, putând să pleci când vei pofti: iar 
despre rest să nu-ţi faci griji, că are grijă «doamna». Dacă 
va răspunde că se învoiește, atunci bine; iar dacă nu, să-i 
spui din parte-mi mai mult să nu mi se arate în ochi și nu 
care cumva, de ţine la viaţă, să îndrăznească a-mi mai 
trimite vreun sol sau vreo solie. Pe urmă ai să te duci la 
Rinuccio Palermini și ai să-i spui așa: « Madonna Francesca 
îti trimite vorbă că-i gata să-ţi facă pe plac, dacă și tu te 
învoiești să-i faci un mare bine, și anume să te duci la 
noapte, cam către miezul nopţii, la cripta unde a fost 
înmormântat azi dimineaţă Scannadio și fără a sufla o 
vorbă, orice s-ar întâmpla s-auzi, să-l scoţi încetișor din 
raclă și să-l aduci la ea acasă. Iar dacă nu vrei să faci asta, 

nu-i mai trimite niciodată nici soli și nici solii»”. 

Slujnica se duse la ambii tineri și le spuse fiecăruia pe 
rând tot ce-o învățase doamna. Răspunsul dat de amândoi 
fu că sunt gata să pătrundă și în iad, nu numai într-un 
mormânt, dacă aceasta e voia doamnei. lar dânsa, după ce 
află din gura slujnicei răspunsul, se puse să aștepte, 
curioasă fiind să vază dacă sunt chiar așa de nebuni, încât 
s-o facă și pe asta. 

Când se înnoptă afară, cam către unsprezece ceasuri, 
Alessandro Chiarmontesi se dezbrăcă până la vestă și-o luă 
din loc, să se așeze în locul mortului în raclă. Și în drum i 
se vâri în suflet un gând de toată spaima și prinse a-și zice 
în sinea lui: „Ce dobitoc mai sunt și eu! Unde am pornit-o 
ca un prost? De unde pot să știu că rudele femeii, aflând 
pesemne c-o iubesc și închipuindu-și c-a fost ceva între noi, 
n-au pus la cale treaba asta anume ca să mă omoare în 
racla aceea blestemată? Și, dacă ar fi așa, eu unul aș da 
ortul popii, iar ei în schimb n-ar pătimi nici cea mai mică 
vătămare, căci nimeni n-ar afla nimic. Or poate, cine știe, 
s-ar prea putea ca vreun dușman de-al meu să mă fi împins 
la asta vrând s-o slujească pe femeie, care pesemne îl 
iubește!” Și pe urmă adăugă tot el: „Da' hai să zicem totuși 
că treaba nu stă așa și că de fapt rudele ei au să mă ducă 
pân' la dânsa; și eu să cred că dumnealor vor trupul lui 
Scannadio numai așa de florile mărului, ca să și-l ţină în 
braţe adică, ori ca să-l pună în braţele ei? Doar mai 
degrabă-i de crezut că-l vor ca să-l măcelărească, ca pe 
unul care poate le-o fi făcut vreun rău în viaţă. Ea zice să 
nu mă clintesc, orice mi-ar face ei. Dar, dacă bunăoară mi- 
ar scoate ochii, dinţii, mi-ar ciunti braţele sau poate mi-ar 
face cine știe ce, eu să nu zic nimica? Cum naiba aș putea 
să tac? lar dacă am să vorbesc, ori mă vor recunoaște și 
mă vor chinui, ori, dacă n-au s-o facă, eu tot n-am câștigat 
nimic, căci nu mă vor lăsa cu dânsa; iar ea are să zică apoi 
că nu i-am ascultat porunca și deci n-o să vrea să-mi 
stâmpere dorinţele”. Și astfel zicând fu cât pe-aici să se 

întoarcă acasă; dar marea lui iubire îl îndemnă înainte cu 
tot soiul de temeiuri potrivnice și atât de tari, încât prin 
puterea lor ajunse pân' la criptă. Acolo, deschizând-o, 
pătrunse înăuntru și după ce dezbrăcă mortul și se 
îmbrăcă cu hainele lui, trase capacul criptei și se întinse în 
ea. Şi stând așa își aminti cine e mortul și începu să-și 
depene prin minte tot felul de isprăvi care se întâmplă 
noaptea, chiar și prin alte părţi, necum în criptele cu 
morți; și tot gândindu-se la ele, simţi că părul i se adună 
măciucă în vârful capului și i se păru c-acuși-acuși mortul 
avea să se ridice și să-l sugrume fără de alta. Ci totuși, 
ajutat de dragostea-i înflăcărată, izbuti până la urmă să 
alunge gândurile astea și altele și mai cumplite și, stând 
întins ca mortul, se apucă să aștepte să vază ce-o să se 
întâmple. 

Rinuccio, către miezul nopţii, ieși și el din casă ca să 
împlinească voia doamnei. Și în drum căzu la multe și 
felurite gânduri în legătură cu tot soiul de lucruri ce ar fi 
putut să i se întâmple peste noapte: așa de-o pildă se gândi 
că s-ar putea să fie prins de străjile orașului cu trupul 
mortului în spate și apoi să fie osândit la rug ca vrăjitor; 
sau, dacă fapta lui s-ar fi aflat, să-și ieie în cap toată familia 
mortului și alte multe ca acestea, gânduri ce fură cât pe- 
aici să-l mâne înapoi spre casă. Pe urmă însă, luându-și 
seama, își zise în sinea lui: „Cum vine asta, frate? Să mă 
împotrivesc adică primului lucru pe care mi-l cere femeia 
asta îndrăgită cu atâta patimă de mine și mai cu seamă 
când e vorba să-i dobândesc iubirea? Nu. Chiar de-ar fi să 
mor, tot mă voi ţine de cuvânt”. Și mergând înainte, ajunse 
pân' la criptă și o deschise încetișor. Alessandro, când auzi 
că se deschide, deși murea de frică, șezu fără să miște. 
Rinuccio intră în criptă și, crezând că apucă trupul lui 
Scannadio, îl apucă pe Alessandro de un picior și-l trase 
afară; apoi și-l puse în spate și-o luă cu el spre casa 
doamnei. Şi cum mergea așa, fără să se uite la el, îl tot 
izbea când ici, când colo de marginile băncilor ce se aflau 

de-a lungul străzii; și noaptea era așa de neagră și așa de 
întunecoasă, că nu vedea pe unde merge. Când ajunse în 
sfârșit la casa unde sta femeia - care se așezase cu slujnica 
ei la fereastră, ca să-l audă pe Rinuccio dacă venea cu 
Alessandro, și era gata pregătită să le facă vânt la 
amândoi, de s-ar fi întâmplat să vie - ostașii stăpânirii, care 
ședeau la pândă tocmai pe strada aceea și așteptau fără să 
sufle să prindă un surghiunit, auzind tropăitul lui Rinuccio 
pe caldarâm, scoaseră iute o lumânare să vază încotro s-o 
apuce și puseră mâna pe scuturi și lănci, strigând: 

— Care-i acolo? 

Rinuccio, dându-și seama că sunt ostașii stăpânirii, cum 
n-avea timp să stea pe gânduri, îi dădu drumul lui 
Alessandro și-o luă la sănătoasa cât îl ţineau picioarele. Iar 
Alessandro, sculându-se și el degrabă, deși era îmbrăcat cu 
hainele mortului, care-i erau grozav de lungi, o luă și el la 
fugă. 

Mulțumită lumânării pe care-o aprinseseră ostașii, 
femeia îl văzuse pe Rinuccio fugind cu celălalt pe umeri și 
așijderea văzuse că și Alessandro era îmbrăcat cu hainele 
lui Scannadio, drept care se miră nespus de îndrăzneala 
lor; dar, cu toată mirarea, se prăpădi de râs când îl văzu pe 
cel dintâi că-l zvârle pe Alessandro și că amândoi o iau la 
fugă. Şi, bucuroasă foarte de întâmplarea aceasta, îl 
preamări pe Dumnezeu că o scăpase de beleaua pe care și- 
o luase pe cap cu îndrăgostiţii și după ce se întoarse la 
dânsa, în odaie, șezând cu slujnica de vorbă, îi spuse că de 
bună seamă cei doi o iubeau tare mult, de vreme ce 
amândoi făcuseră ce le ceruse. 

Rinuccio, bietul, cătrănit și blestemându-și ceasul rău, 
nu socoti c-ar fi cu cale să se întoarcă acasă pentru atâta 
lucru, ci, după ce așteptă să plece ostașii de pe strada 
femeii, se întoarse iar la locul unde îl azvârlise pe 
Alessandro și începu să-l caute pe caldarâm în patru labe, 
ca să desăvârșească fapta la care îl pusese doamna. Dar, 
fiindcă nu-l găsi, gândindu-se că ostașii îl luaseră de acolo, 

se întoarse îndurerat acasă. Cât despre Alessandro, 
neștiind ce alta ar putea face, fără să-l fi recunoscut pe cel 
care îl purtase în spate, luă și el drumul casei, mâhnit de 
jalnica întâmplare. 

A doua zi de dimineaţă, aflându-se deschisă cripta lui 
Scannadio și el nefiind văzut într-însa, căci Alessandro îl 
împinsese tocmai în fund de tot, toată Pistoia prinse a vui 
de treaba asta și proștii fură încredinţaţi că diavolul furase 
trupul. Indrăgostiţii însă, după ce-i arătară doamnei tot 
ceea ce făcuseră și ce se întâmplase, rugând-o să le dea 
iertare de nu putuseră nicicum să-i împlinească voia, îi 
cerură fieștecare în parte iubire și îndurare. Dar dânsa, 
prefăcându-se a nu le da crezare, se descotorosi de ei 
printr-un răspuns tăios, zicând că nici prin gând nu-i trece 
să li se arate îndurătoare, de vreme ce nici ei nu-i 
împliniseră dorința. 

POVESTEA A DOUA 


O stareță se scoală în mare grabă pe întuneric să 
prindă o călugăriță cu ibovnicul ei în pat, pârâtă fiind 
de celelalte maici; dar cum stareţa se afla ea însăși cu 
un popă, socotind că-și pune vălurile în cap, își pune la 
locul lor izmenele părintelui; văzând una ca asta, 
pârâta îi spune ce are în cap și, fiind iertată de 
pedeapsă, se poate desfăta în tihnă cu iubitul ei. 


Filomena sfârșise cu povestitul și înțelepciunea doamnei 
care știuse să scape de cei a căror dragoste nu îi era pe 
plac fusese lăudată de toţi, în timp ce dimpotrivă 
cutezătoarea semeţie a celor doi îndrăgostiţi fusese 
socotită nu dragoste, ci nebunie, când regina, întorcându- 
se către Elisa, îi zise cu glas dulce: 

— Urmează tu, Eliso! 

Și dânsa începu degrabă: 

— Preaiubite doamne, madonna Francesca, după cum s- 
a spus, a dat dovadă de multă înţelepciune prin felul în 
care a știut să scape de beleaua care dăduse peste dânsa; 
dar o călugăriță tinerică, ajutată ce-i drept și de noroc, a 
izbutit să scape printr-un cuvânt bine ţintit de o primejdie 
și mai mare. După cum știți cu toţii, sunt unii oameni, 
proști de dau în gropi nu alta, care cu toate acestea se 
apucă a-i dăscăli pe ceilalţi, ba chiar a-i pedepsi: atâta doar 
că soarta îi mai batjocorește din când în când și pe ei, după 
cum veţi avea prilejul să vedeţi din istorioara mea; lucru ce 

i s-a întâmplat unei stareţe în slujba căreia se afla 
călugărița despre care am să vă povestesc. 

Trebuie să știți că în Lombardia se află o mănăstire 
vestită pretutindeni de sfântă și cucernică. Şi în 
mănăstirea aceasta, printre celelalte călugărițe care trăiau 
acolo, se afla și-o tânără de neam, de-o frumuseţe 
răpitoare, pe nume Isabetta, care într-o bună zi, ducându- 
se să stea de vorbă printre zăbrelele vorbitorului c-o rudă 
de-a ei, se îndrăgosti de un tânăr chipeș care se afla cu 
ruda sa. lar tânărul, văzând și el cât de frumoasă e fata și 
pricepând din ochi dorinţa ce-i mijise în piept, se 
îndrăgosti și el de dânsa și nu fără de mare chin răbdară 
amândoi un timp iubirea asta multă, fără a-i culege 
roadele. În cele de pe urmă însă, cum amândoi erau 
munciți de același dor, băiatul află o cale ca să ajungă pe 
ascuns la draga lui, lucru de care ea fu foarte mulțumită și 
în felul acesta o cercetă de multe ori, spre desfătarea și 
bucuria amândurora. Urmând ei dar a se vedea într-acest 
chip, într-o noapte se întâmplă ca una din călugăriţe să-l 
vază pe băiat pe când pleca de la copilă, fără ca el să-și 
deie seama; și spuse întâmplarea asta și celorlalte maici. 
Măicuţele se sfătuiră dintâi s-o spună stareţei, madonna 
Usimbalda pe nume, o femeie care trecea în ochii lor și-a 
tuturor acelora ce-o cunoșteau drept sfântă și bună cum e 
pâinea caldă; dar mai apoi se chibzuiră c-ar fi mai bine 
dac-ar face astfel ca stareţa s-o prindă chiar ea pe maică 
cu iubitul, pentru ca Isabetta să nu poată tăgădui. Işi 
puseră dar lacăt gurii și-și împărţiră într-ascuns vegherile 
și paza, ca să o poată prinde. Isabetta, cum nu știa nimic și 
nici nu se păzea de ele, își strecură într-o noapte ibovnicul 
la dânsa, lucru pe care dumnealor, care n-aveau altă grijă, 
îl și aflară de îndată. Și către miezul nopţii, când socotiră 
că e vremea, se împărţiră în două: o parte se așezară de 
pază la ușa chilioarei în care se aflau cei doi, iar celelalte o 
luară fuga-fuga către odaia stareţei, bătură în ușă și, cât ce 
le răspunse, grăiră: 

— Cuvioaso, vino degrabă c-am aflat că Isabetta și-a 
adus un tânăr în chilie. 

In noaptea aceea stareța avea la ea un popă, pe care 
adeseori și-l strecura în chilie ascuns într-un lădoi. Şi 
auzind una ca asta, de teamă nu care cumva măicuţele de 
prea mult zel și grabă să-i deschidă ușa de tare ce 
împingeau în ea, se ridică din pat cât ai clipi din ochi, își 
trase iute veșmintele pe întuneric și socotind că pune 
mâna pe niște văluri păturite pe care dumnealor le poartă 
în cap și cărora le zic saltero, puse mâna pe izmenele 
popii; în graba aceea mare însă, nu-și dete seama de 
greșeală și, azvârlindu-și-le în cap, ieși afară din chilie și 
închise iute ușa în urma ei, zicând: 

— Unde-i nelegiuita? 

Apoi cu toate celelalte, care de înflăcărate și de zeloase 
ce erau s-o prindă în păcat pe biata lIsabetta nici nu 
băgaseră de seamă ce are în cap preacuvioasa, ajunse pân' 
la ușa chiliei și, ajutată de celelalte maici, o scoase din 
țâțâni; și pătrunzând în odăiţă, aflară în pat ibovnicii, care 
ședeau îmbrăţișaţi și care, năuciţi de întâmplarea aceasta, 
neștiind ce să mai facă, rămaseră pe loc, așa cum se aflau. 
Fata fu luată numaidecât de celelalte maici și din porunca 
stareţei fu dusă în încăperea unde ţineau sobor. Tânărul, 
care rămăsese singur, după ce se îmbrăcă, începu să 
aștepte ca să vază cum se sfârșește treaba, cu gând să le 
cam facă felul maicilor - câte-o putea prinde - de i s-ar fi 
întâmplat ceva iubitei lui, și apoi s-o fure. 

Stareţa, așezându-se în sobor cu toate celelalte maici ce 
nu vedeau în jurul lor nimic decât pe vinovată, se apucă s-o 
ocărască pe fată cu sudălmi cumplite, ca pe una care 
pângărise cu fapta ei nerușinată și vrednică de toată ocara 
cinstea și faima de sfinţenie a sfântului lăcaș, dacă 
nelegiuirea ei s-ar fi aflat și în alte părţi; și-și însoțea 
sudălmile cu strașnice ameninţări. Fata, sfioasă cum era și 
copleșită de rușine, căci cunoștea că-i vinovată, nu mai știa 
ce să răspundă și prin tăcerea ei stârnea mila măicuţelor. 

Cum însă stareţa nici gând n-avea să se oprească, Isabetta 
își ridică din întâmplare privirea și văzu ce avea 
preacuvioasa în cap, după cum văzu și băierile izmenelor 
ce-i atârnau din creștet de-o parte și de alta a feţei. Drept 
care, dându-și seama de cele întâmplate, se liniști cu totul 
Și zise: 

— Cuvioaso, pentru Dumnezeu, leagă-ţi dintâi scufia și 
pe urmă poţi să-mi spui ce-ţi place. 

Dar stareța, nepricepând ce vrea să spună fata, 
răspunse: 

— Ce scufie, femeie mârșavă ce ești! Ai nas să faci și 
glume acum? Socoţi că merge gluma cu ceea ce-ai făcut? 

Fata mai zise o dată: 

— Te rog, preacuvioaso, leagă-ţi dintâi scufia și pe urmă 
poţi să-mi spui ce-ţi place. 

Multe din maici priviră atunci la stareță și ea așijderi se 
pipăi cu mâinile, drept care toate pricepură de ce rostise 
Isabetta cuvintele acelea. Stareţa, dându-și seama de 
greșeala ei și înțelegând că maicile o pricepuseră și ele, 
drept care nu putea s-aștepte din parte-le îngăduinţă, 
întoarse numaidecât foaia și se apucă să predice cu totul în 
alt chip, zicând ca încheiere că e cu neputinţă ca omul să 
se apere de poftele trupești; de aceea le învoi pe toate să-și 
facă mendrele în voie, dar într-ascuns, așa precum 
făcuseră și până atunci. Și dându-i drumul Isabettei, se 
duse să se culce cu popa, iar fata se întoarse la ibovnic pe 
care apoi de multe ori și-l mai aduse în chilioară în ciuda 
acelor maici care plesneau de zavistioase ce erau. Cât 
despre celelalte, care n-aveau ibovnic, făcură ce putură, 
căznindu-se și ele să ajungă la mai bine. 

POVESTEA A TREIA 


Maestrul Simone, îndemnat de Bruno, de Buffalmacco 
și de Nello, îi dă a crede lui Calandrino că a rămas 
însărcinat, drept care el le dă claponi și bani să-i ieie 
leacuri și leapădă fără să nască. 


După ce Elisa își isprăvi povestea și doamnele îi 
mulțumiră lui Dumnezeu că o scăpase cu bine pe tânăra 
călugăriță din ghearele tovarășelor ei pizmătăreţe, regina 
îi porunci lui Filostrato să urmeze, iar el, fără să aștepte 
altă poruncă, începu: 

— Preafrumoase doamne, judele acela necioplit despre 
care v-am povestit deunăzi mi-a luat din gură altă poveste 
pe care aveam de gând s-o spun și anume una despre 
Calandrino. Or, cum toate cele ce se spun pe seama lui nu 
fac decât să ne sporească petrecerea și hazul, deși s-au 
povestit destule în legătură cu el și cu tovarășii săi, eu 
totuși am să-mi spun povestea pe care aveam de gând s-o 
povestesc încă de ieri. 

În cele auzite până acum s-a arătat cu limpezime cine 
sunt Calandrino și ceilalți despre care voi aminti în 
povestea mea; de aceea nu mă mai opresc asupra acestor 
lucruri, ci spun de-a dreptul că într-o zi, murindu-i o 
mătușă lui Calandrino, îi lăsă drept moștenire două sute de 
lire în mărunțţiș peşin, drept care Calandrino se apucă să 
spuie în dreapta și în stânga că vrea să-și cumpere o 
moșie; și, ca și cum ar fi avut vreo zece mii de galbeni de 

cheltuit, nu două sute, se târguia cu câţi samsari se aflau 
pe atuncea la Florenţa, dar târgul se strica de fiecare dată 
când ajungeau cu vorba la preţul moșioarei. Bruno și 
Buffalmacco, care știau acestea, îi spuseră în mai multe 
rânduri c-ar face mult mai bine să-și cheltuiască banii 
trăgând un chef de pomină cu ei decât să-i deie pe-o 
bucăţică de pământ. Dar ţi-ai găsit! Nu izbutiră a-l face nici 
măcar să le plătească o masă, necum un chef în lege. De- 
aceea, într-o zi, în timp ce se plângeau ei între ei de treaba 
asta, picând la sfat un prieten de-al lor pe nume Nello, 
zugrav și el de meserie, se hotărâră câteșitrei să afle un 
chip ca să se înfrupte c-o cină împărătească pe cheltuiala 
lui Calandrino; și, fără să mai zăbovească, după ce 
hotărâră cum să urzească treaba, a doua zi de dimineaţă, 
Nello se așeză la pândă spre a-l zări pe Calandrino; și abia 
ieși omul din casă, că el îi și sări înainte și-i zise: 

— Bună dimineaţa. 

Calandrino îi ură și el zi bună și an bun, după care Nello, 
care într-acestea se oprise, se apucă să-l cerceteze la faţă. 
Atuncea Calandrino îl întrebă: 

— La ce te uiţi? 

— Nu ţi-a fost rău azi-noapte? îl întrebă celălalt. Arăţi 
altfel că de obicei. 

Calandrino intră la bănuieli pe dată și zise: 

— Vai de mine, cum? Ce ţi se pare că am? 

— Nu d-aia zic, făcu celălalt. Dă-mi pari așa, schimbat la 
față. O fi o nimica toată. 

Și îl lăsă să plece. 

Calandrino, muncit de bănuieli și gânduri, dar totuși 
nesimţind nimic, se duse mai departe. Și iaca Buffalmacco, 
care se afla prin apropiere, văzându-l că se desparte de 
Nello, ieși și el în calea lui și după ce-i dădu bineţe îl 
întrebă ce are. Calandrino îi răspunse: 

— Habar n-am. Tocmai adineauri m-am întâlnit cu Nello 
care zicea că-i par schimbat; oare să am ceva? 

La care Buffalmacco zise: 

— Te cred; ești galben ca un mort. 

Calandrino începuse să simtă fierbinţeli, când iată se 
arătă și Bruno și primul lucru ce găsi să-i spună fu: 

— Ce-i faţa asta, Calandrino? Eşti ca un mort. Zău, ce-i 
cu tine? 

Calandrino, văzând că toţi îi spun la fel, fu încredinţat că 
e bolnav și plin de îngrijorare zise: 

— Ce să mă fac? 

— Eu cred, răspunse Bruno, c-ai face bine să te întorci 
acasă, să te vâri în pat, să pui să te învelească bine și să-ţi 
trimiți udul la doctor, maestrului Simone adică, fiindcă știi 
bine că mi-e prieten. El o să-ţi spună numaidecât ce ai de 
făcut, iar noi o să venim cu tine și, dacă o fi nevoie de ceva, 
om face noi. 

Intre acestea, Nello se alătură și el tovarășilor săi și se 
porniră câteșitrei să-l ducă pe bolnav acasă. Acolo 
Calandrino, cât ce intră în odaie, sleit și fără pic de vlagă îi 
zise nevesti-si: 

— Vino și acoperă-mă bine, că stau să mor de rău ce mi- 
e. 

Și, după ce se întinse în pat, își trimise udul cu o slujnică 
maestrului Simone, care ţinea la vremea aceea o spiţerie în 
Piaţa Veche, cu firma „La bostan””5. 

Bruno făcu atunci spre ceilalţi: 

— Voi staţi aici cu el, că eu mă duc până la doctor să văd 
ce zice dumnealui și, dacă e nevoie, îl și aduc cu mine. 

La care Calandrino zise: 

— Bine, faci, frate, du-te iute și vino să-mi spui ce am, că 
simt ceva înăuntru, în măruntaie, nu știu ce. 

Bruno ajunse la maestru înaintea servitoarei și-i povesti 
toată întâmplarea. Drept care, când veni și dânsa, 
maestrul, după ce văzu urina, îi zise: 

— Du-te acasă și spune-i lui Calandrino să șadă la 
căldură, că vin și eu numaidecât să-i spun ce anume are și 
ce trebuie să facă. 


73 Aluzie la prostia doctorului (n. t.). 

Slujnica își împlini solia și la puţină vreme veni și 
doctorul cu Bruno. Maestrul se așeză alături de bolnav și, 
după ce-i pipăi pulsul, grăi, de faţă fiind și nevasta lui 
Calandrino: 

— Uite ce e, băiete; ţi-o spun așa ca unui prieten. N-ai 
altceva nimic decât că ești însărcinat. 

Când auzi așa, Calandrino prinse a se văicări și-a zice: 

— Vai, Tesso, tu mi-ai făcut asta, fiindcă vroiai cu 
dinadinsul să stai tot tu deasupra. Bine ziceam eu ce 
ziceam. 

Nevastă-sa, femeie din cale-afară de cinstită, când auzi 
ce zice, se înroși până în vârful urechilor și, lăsându-și 
fruntea în pământ, ieși din odaie fără să zică o vorbă. Dar 
Calandrino îi da înainte cu văicărelile, zicând: 

— Ah, vai de capul meu! Ce-am să mă fac? Cum am să 
nasc? Pe unde dracu o să iasă copilul ăsta? Văd eu bine că 
mi-a venit de hac spurcata asta de nevastă cu poftele ei 
strâmbe, trăsni-o-ar Dumnezeu; că dac-aș fi întreg m-aș 
ridica și-așa ţi-aș bate-o, de ţi-aș lăsa-o lată, deși la drept 
vorbind e vina mea, că nu trebuia s-o lasă se stea 
deasupra. Da' lasă că-i arăt eu ei, numai să scap cu bine! 
Din partea mea poate să moară de chef și tot n-o mai las 
deasupra. 

Bruno, Buffalmacco și Nello simțeau c-abia își pot ţine 
râsul la cuvintele lui Calandrino, dar totuși se stăpâniră. În 
schimb maestrul Scimmione”t râdea cu gura până la 
urechi, de-ai fi putut să-i scoţi toate măselele. Totuși până 
la urmă, după ce Calandrino se rugă de maestru să-i deie 
sfat și ajutor, acesta îi zise: 

— Calandrino, n-aş vrea să te frămânţi degeaba. Har 
Domnului că ne-am dat seama din vreme de povestea asta, 
așa încât am să te scap de sarcină fără dureri, în două sau 
trei zile. Atâta doar că va trebui să cheltuiești niţel. 

La care Calandrino zise: 


74 Joc de cuvinte: în loc de Simone, autorul spune Scimmione - 
maimuţoi (n. t). 

— Maestre dragă, mai e vorbă? Uite, am aici două sute 
de lire cu care aș fi vrut să-mi cumpăr o moșie; dar, dacă ai 
nevoie de toţi, ia-i fără înconjur, numai să scap de naștere, 
că nu știu ce m-aș face dac-ar trebui să nasc. Știu că 
femeile se vaită așa de cumplit la treaba asta, deși au loc 
destul pe unde să împingă, că dac-ar fi să rabd niște dureri 
ca alea, cred de bună seamă c-aș muri înainte de-a naște. 

Maestrul zise atunci: 

— Fii fără grijă, Calandrino. Am să-ți fac o băutură 
anume, folositoare foarte și bună și la gust, care în trei zile 
își face treaba și te tămăduiește tun; dar vezi să fii cuminte 
apoi și să nu mi te lași din nou târât la d-alde-astea. Cât 
despre băutura aceea, ca să ţi-o fac îmi trebuie vreo trei 
perechi de claponi grași, iar pentru celelalte dresuri să-i 
dai cinci lire în bani mărunți unuia dintre amicii tăi ca să le 
cumpere pe toate. Pe urmă trimite-mi-le mie la spiţerie și 
eu, cu ajutorul lui Dumnezeu, îţi voi trimite mâine în zori 
băutura cu pricina, din care să începi a bea câte un pahar 
zdravăn pe zi. 

Calandrino auzind acestea făcu: 

— Maestre dragă, mă las în grija dumitale. 

Și, dându-i cinci lire lui Bruno și bani să cumpere 
claponii, îl rugă să-și ieie oboseala asta de dragul lui, că-i 
era prieten. Maestrul, după ce plecă de la Calandrino, puse 
să-i facă o băutură liniștitoare și i-o trimise acasă. Iar 
Bruno, cumpărând  claponii și celelalte  bunătăţi 
trebuincioase ospăţului, le mâncă dimpreună cu maestrul 
și cu tovarășii săi. 

Calandrino bău trei dimineţi la rând licoarea făcută de 
doctor și-a treia zi maestrul venind cu prietenii să-l vadă, 
după ce-l pipăi la încheietura mâinii, îi zise: 

— Calandrino, ești vindecat fără de alta. Poţi merge fără 
grijă să-ţi vezi de treburile tale, căci nu mai e nevoie să 
stai la pat, în casă. 

Calandrino se sculă bucuros și își văzu de treburi, fără 
să uite a lăuda, de câte ori avea prilejul să stea de vorbă cu 

vreun om, leacul miraculos prin care maestrul Simone îl 
făcuse să lepede în trei zile. lar Bruno, Buffalmacco și 
Nello fură încântați că izbutiseră să-și râdă de el și de 
zgârcenia lui printr-o atare născocire, deși nevasta, monna 
Tessa, care își dăduse seama de păcăleala lor, își beșteli 
bărbatul zile de-a rândul pentru asta. 

POVESTEA A PATRA 


Cecco al lui messer Fortarrigo își joacă la 
Buonconvento tot ce are și pe deasupra și banii lui 
Cecco ai lui messer Angiulleri; pe urmă, fugind după el 
numai în cămașă și învinovăţindu-l de furt, pune niște 
țărani să-l prindă, se îmbracă cu straiele lui, îi ia calul 
și pleacă, lăsându-l numai în cămașă. 


Cuvintele pe care Calandrino le spusese despre nevasta 
lui fuseseră primite de cavaleri și doamne cu hohote de 
râs; dar, după ce Filostrato tăcu, Neifile, la porunca 
reginei, începu astfel: 

— Vrednice doamne, dacă oamenilor nu le-ar veni mai 
greu să-și arate virtuțile și înțelepciunea decât prostia și 
stricăciunea lor, zadarnic s-ar căzni să-și pună lacăt gurii; 
și lucrul acesta vi l-a dovedit cu prisosință neghiobia lui 
Calandrino, care, ca să se vindece de meteahna pe care în 
prostia lui își închipuia c-o are, n-ar fi avut nevoie să spună 
în faţa tuturor plăcerile ascunse ale nevestei sale. Asta îmi 
aduce aminte o altă întâmplare, potrivnică acesteia, prin 
faptul că-n povestea mea viclenia unuia întrece 
înţelepciunea altuia, spre paguba și spre rușinea acestuia 
din urmă, și tocmai întâmplarea asta mi-e drag să v-o 
istorisesc. 

Acum vreo câţiva ani trăiau la Siena doi bărbaţi, ambii în 
puterea vârstei și amândoi pe nume Cecco, dintre care 
unul era fiul lui messer Angiulieri, iar celălalt fiul lui 

messer Fortarrigo. Aceștia doi, deși la multe se osebeau 
întru deprinderi, se asemănau așa de tare la una - și 
anume că amândoi își urau taţii - încât pe socoteala asta se 
împrieteniseră în lege și umblau adesea împreună. Ci, 
chibzuindu-se Angiulieri, care era bărbat frumos și avea 
purtări alese, c-o duce rău la Siena cu banii ce-i primea pe 
lună din partea părintelui său și auzind că la Ancona venise 
drept trimis al papei un cardinal cu care se avea nespus de 
bine, se hotări să meargă la dânsul, socotind că întru acest 
chip avea să-și îmbunătăţească starea. După ce-i mărturisi 
părintelui său gândul acesta, căzu cu dânsul la învoială să-i 
deie banii cuveniţi pe șase luni de zile o dată, ca să se 
poată îmbrăca, să-și poată lua un cal ca lumea și să se 
înfățișeze cu cinste cardinalului. Or, cum căuta de zor să-și 
ia pe cineva în slujbă, un om care să-l însoţească, 
Fortarrigo, prinzând de veste treaba asta, se duse la 
Angiulieri și începu să-l roage cu multă stăruință să-l ieie 
chiar pe el, zicând c-avea să fie slugă, tovarăș și orice-ar fi 
vrut, fără să-i ceară altă simbrie decât ce cheltuia pe el. 
Dar Angiulieri îi răspunse că nu voia să-l ieie, nu fiindcă nu 
l-ar fi știut vrednic de orice treabă, dar fiindcă îi plăcea să 
joace și uneori să se și îmbete. La acestea Fortarrigo i se 
jură în fel și chip c-avea să se ferească de joc și băutură ca 
dracul de tămâie și atâta se ţinu de capul lui cu rugămințţi, 
până ce Angiulieri, dându-se bătut, răspunse că se 
învoiește. 

Așadar, într-o dimineață porniră amândoi la drum și-o 
luară către Buonconvento ca să prânzească acolo. După 
amiază Angiulieri, cum era tare cald afară, puse să i se 
aștearnă un pat în han și, după ce se dezbrăcă cu ajutorul 
lui Fortarrigo, se duse să se culce și-i spuse să-l trezească 
cam către ceasurile șase. În vreme ce Angiulieri dormea, 
Fortarrigo se duse în sat la crâșmă și după ce bău se apucă 
să joace cu unii de pe acolo, care în scurtă vreme îi 
câștigară bruma de bani ce-o avea la sine și așijderi tot ce 
avea pe el. Fortarrigo, poftind să-și ia revanșa, așa în 

cămașă cum era, se duse în odaia unde dormea Angiulieri 
și, când văzu că doarme dus, îi luă din pungă toţi bănuţii 
pe care îi avea și întorcându-se la joc îi pierdu și pe aceia, 
cum îi pierduse și pe ceilalţi. 

Angiulieri, trezindu-se singur din somn, se ridică din pat 
și, după ce se îmbrăcă, prinse a întreba de Fortarrigo; dar, 
fiindcă nu-l găsi, își dădu cu socoteala că doarme beat pe 
undeva, precum îi era obiceiul. De aceea, hotărându-se să-l 
lase în plata Domnului, porunci să-i puie șeaua pe cal și 
cufărul la spate, cu gând să-și caute altă slugă la 
Corsignano; dar la plecare, când să-l plătească pe hangiu, 
ia banii de unde nu-s. Din pricina aceasta fu mare vâlvă în 
han, căci Angiulieri susţinea că acolo îl furaseră și 
ameninţa c-are să-i ducă pe toţi legaţi burduf la Siena. 
Între acestea însă se arătă și Fortarrigo, care venea să ia şi 
hainele stăpânului, să le joace și pe ele cum îi jucase banii. 
Văzându-l însă pe Angiulieri gata să sară în șa, grăi: 

— Ce-i ăsta, Angiulieri? Iar o pornim la drum? Fii bun și- 
așteaptă niţeluș, că uite acu trebuie să pice unul la care 
mi-am lăsat giubeaua”” drept zălog pe treizeci și opt de 
zloți; și, de-l plătim pe loc, sunt sigur că ne-o dă și pentru 
treizeci și cinci. 

Și, în timp ce Fortarrigo grăia astfel, pică un om care îl 
încredinţă pe Angiulieri că Fortarrigo era hoţul și drept 
dovadă îi arătă banii pierduţi la joc. Angiulieri, peste 
măsură de mânios, se apucă să-l ocărască în fel și chip pe 
Fortarrigo; și, dacă nu s-ar fi temut mai mult de osânda 
legilor decât de osânda Domnului, i-ar fi făcut bucata. Așa 
însă, ameninţându-l cu ștreangul și surghiunul din Siena, 
sub pedeapsa furcii de-ar fi îndrăznit să se reîntoarcă, sări 
în șa gata să plece. Ci Fortarrigo, ca și cum nu lui i-ar fi 
sunat aceasta, ci altuia, zicea: 

— Măi Angiulieri, las-o naibii de treabă, că numai cu 

vorba și-așa n-o scoţi la capăt; să ne împăcăm cu gândul c- 
o s-o răscumpărăm pe treizeci și cinci de zloți, dacă-l 
plătim pe loc, că dacă-l lăsăm până mâine n-are să vrea s-o 
deie decât pe treizeci și opt, atâţia câţi mi-a împrumutat. 
Hai, fă-mi hatârul ăsta, că eu m-am încrezut în el. De ce nu 
vrei să câştigăm trei zloți la treaba asta? 

Angiulieri simţea că-și iese din sărite când îl auzea 
vorbind astfel și mai ales fiindcă-i vedea pe cei din jurul lui 
uitându-se la el de parcă ar fi crezut că el e hoţul, nu 
celălalt care jucase banii. Și ca atare zise: 

— Ce-mi pasă de giubeaua ta? Vedea-te-aș cu ștreangul 
de gât, afurisit ce ești, că după ce m-ai furat și mi-ai jucat 
paralele îmi ţii și calea acum și-ţi baţi joc de mine. 

Fortarrigo nici nu clipea măcar, ca și cum nu lui i-ar fi 
spus, și-i da cu gura înainte: 

— De ce nu vrei să câștig și eu trei zloți? Nu crezi c-am 
să-ți dau și altă dată cu împrumut? Hai, te rog, fă-o de 
dragul meu măcar. Ce-i graba asta mare? Până diseară tot 
ajungem la 'Torrenieri, să n-ai grijă. Hai, scoate punga, zău 
așa. Află că-n toată Siena să caut și n-aș găsi giubea să-mi 
stea așa de bine ca asta; și când mă gândesc c-am zălogit-o 
pe nimica: pe treizeci și opt de zloți! Face și patruzeci, ba 
și mai mult; tocmai de aceea, zic, m-ai păgubit de două ori. 

Angiulieri, văzându-se furat și ţinut locului cu fleacuri, 
fierbând de ciudă și mânie, nu-i mai răspunse nicio vorbă și 
întorcându-și calul o apucă spre Torrenieri. Fortarrigo 
însă, cuprins așa pe dată de-un gând viclean și răutăcios, 
se luă pe urma lui, așa în cămașă cum era. Și, după ce 
alergă vreo două mile după el, rugându-l mereu de giubea, 
în timp ce Angiulieri mergea din ce în ce mai iute, ca să se 
scape o dată de milogeala lui, se nimeri să vază pe un lan, 
chiar lângă drum, în faţa lui Angiulieri, niște ţărani; și, de 
îndată ce-i zări, strigă la ei din răsputeri: 

— Puneţi mâna pe el, puneţi mâna pe el! 

Ţăranii, socotind că omul care venea călare furase pe 
celălalt, care fugea în cămașă strigând pe urma lui, îi 

aţinură calea, punându-i-se în față cu sape și hârleţuri, și-l 
prinseră. Degeaba se străduia Angiulieri să le arate cine 
este și cum se întâmplase treaba. Vorbele nu prindeau, 
Fortarrigo, după ce ajunse și el de faţă, grăi mânios și 
încruntat: 

— Nu știu ce naiba mă mai ţine să nu te omor, pungaș 
netrebnic, care-ai fugit cu banii mei! 

Și întorcându-se către ţărani, le zise: 

— Uitaţi-vă în ce hal m-a părăsit la han, după ce și-a 
jucat toţi banii. Dar pot să zic acum că numai mulțumită 
cerului și vouă am izbutit să pun mâna măcar pe acestea și 
pentru treaba asta n-am să vă uit cât oi trăi. 

Angiulieri vorbea și el, însă degeaba, căci nimeni nu-i da 
ascultare. Și între acestea Fortarrigo cu ajutorul ţăranilor 
îl cobori jos de pe cal și, dezbrăcându-l de veșminte, se 
îmbrăcă cu ele; pe urmă, urcându-se pe cal, după ce îl lasă 
pe Angiulieri desculț și numai în cămașă, se întoarse iar la 
Siena, spunând peste tot locul că-i câștigase lui Angiulieri 
calul și hainele la joc. Iar bietul Angiulieri, care credea c- 
are să ajungă pe lângă cardinalul lui de la Ancona om 
bogat, se întoarse fără nici un ban și numai în cămașă până 
la Buonconvento; și, de rușinea multă ce-o pătimise nu 
îndrăzni să se întoarcă imediat la Siena, ci luând niscaiva 
straie cu împrumut, încalecă pe roibul cu care venise 
Fortarrigo și se duse la Corsignano, la niște rude de-a lui, 
cu care șezu împreună până ce tatăl său îl ajută din nou cu 
bani. lată dar în ce chip vicleșugul lui Fortarrigo încurcă 
socotelile cele bune ale lui Angiulieri, deși nici el nu se lăsă 
nerăzbunat până la urmă. 

POVESTEA A CINCEA 


Calandrino se îndrăgostește de o fată; Bruno îi face un 
bileţel cu care, dacă o va atinge, fata îl va urma 
pretutindeni; Calandrino se întâlnește cu ea, dar 
nevastă-sa îl prinde și-i face un tărăboi cumplit. 


După ce Neifile sfârși cu istorioara ei, care fusese 
ascultată fără prea multă vorbă și râsete, regina, 
întorcându-se către Fiammetta, îi porunci să urmeze, și 
dânsa, învoindu-se cu dragă inimă, începu: 

— Gingașe doamne, după cum știți pesemne, sunt 
anumite lucruri care, cu cât vorbești mai mult de ele, cu 
atât îți plac mai mult, dacă acela ce le spune știe să aleagă 
așa cum trebuie locul și timpul potrivit istorisirii lor. De 
aceea, dacă mă gândesc la pricina ce ne-a îndemnat să ne 
adunăm aici, dorința de-a petrece adică și de-a uita de 
griji, cred că tot ceea ce ar putea să ne înveselească și să 
ne fie întru plăcere își află aicea locul și vremea potrivită și 
chiar dacă am vorbi despre anumite lucruri de mii de ori, 
putem vorbi încă pe atâta despre ele și desfătarea va fi 
aceeași. Drept care, deși s-au povestit, nenumărate 
întâmplări cu Calandrino al nostru, eu - luând în seamă 
cele spuse mai adineauri de Filostrato, care zicea că toate 
sunt deopotrivă de plăcute - voi cuteza să mai spun una, pe 
care, dacă aș fi dorit ori dacă aș vrea cu dinadins să mă 
abat de la adevăr, aș fi știut și-aș ști s-o povestesc cu alte 
nume; dar, fiindcă a te îndepărta de la adevăr în povestire 

înseamnă să înjumătăţești plăcerea celor ce ascultă, am să 
v-o spun așa cum e. 

Niccolò Cornacchini, un florentin de-al nostru, om 
putred de bogat, avea, printre alte moșii, una frumoasă 
foarte la Camerata și pe dânsa dură o casă ca-n povești, 
căzând la învoială cu Bruno și cu Buffalmacco să i-o 
zugrăvească în întregime. Și, fiindcă treaba era multă, cei 
doi se întovărășiră cu Nello și cu Calandrino și apoi se 
puseră pe lucru. Or, cum se aflau în casă câteva odăi gata 
pregătite cu pat și cele trebuincioase, precum și-o slujnică 
bătrână care păzea încăperile, căci alte slugi nu mai erau, 
unul din fiii lui Niccolò, Filippo după nume, care era holtei 
și tânăr, se obișnuise să-și aducă spre desfătarea lui, din 
când în când, câte-o femeie și, după ce-o ţinea cu el o zi 
sau două, îi da drumul. Așa, într-un rând aduse una pe 
nume Niccolosa, pe care un ticălos căruia îi zicea Mâncăul 
o ţinea anume pentru asta într-o casă de femei desfrânate 
la Camaldoli și-o împrumuta pe bani. Fata era frumoasă la 
trup, bine îmbrăcată și pentru o femeie de teapa ei se 
pricepea destul de bine la vorbă și avea și bună creștere. 

Or, într-o bună zi, ieșind ea pe la amiaz din casă c-o 
fustă albă și cu părul încolăcit în jurul capului, în timp ce 
se spăla pe faţă și pe mâini la o fântână ce se afla în curte, 
Calandrino veni să ieie apă și-i dete prietenos bineţe. Fata 
îi răspunse, iar apoi prinse a-l privi așa într-o doară, mai 
degrabă fiindcă îi părea un prostănac decât din altă 
pricină. Calandrino începu și el s-o privească și, cum i se 
păru frumoasă, află în sinea lui tot soiul de temeiuri ca să 
se afle în treabă și își uită să se întoarcă cu apă la tovarăși; 
dar, fiindcă nu o cunoștea, nu cuteză să sufle o vorbă. Fata, 
care văzuse bine cum se uita la ea, îi arunca și dânsa în 
batjocură, din când în când, câte o privire însoţită de un 
oftat ușor; drept care Calandrino se îndrăgosti de ea pe 
dată și dânsa nu plecă din curte până ce n-o chemă Filippo 
să vie în odaie. Pe urmă, odată întors la lucru, nu mai făcu 
decât să geamă și să ofteze întruna. Bruno, ca unul care, 

aflând nespusă desfătare în poznele lui Calandrino, era tot 
cu ochii pe el, își dete seama și îi spuse: 

— Ce naiba ai, cumetre, de tot oftezi întruna? 

La care Calandrino zise: 

— Of, de-aș afla un om să-mi dea o mână de ajutor n-aș 
mai ofta atâta. 

— Ei, cum așa? întrebă Bruno. 

— Să nu spui nimănui, răspunse Calandrino. Este pe aici 
o fată mai mândră că o zână și e așa de îndrăgostită de 
mine, de să te crucești; adineauri mi-am dat seama, când 
m-am dus după apă. 

— Vezi, zise Bruno, ai de grijă să nu cumva să fie 
nevasta lui Filippo. 

La care Calandrino zise: 

— Ba cred că ea e, fiindcă a chemat-o și s-a dus la el 
înăuntru. Ei și? Ce dacă îi e nevastă? In de-alde-astea eu 
îmi bat joc chiar și de Cristos, darmite de un Filippo. Uite 
ce e, cumetre: ca să-ţi spun drept, fetica asta îmi place așa 
de tare, cât nu-s în stare a-ţi spune în vorbe. 

Atuncea Bruno zise: 

— Am să descopăr cine e; și, dacă e cumva nevasta lui 
Filippo, din două vorbe îţi pun pe roate toate socotelile, 
fiindcă mi-e bună prietenă. Dar cum am putea face ca 
Buffalmacco să nu știe? Nu pot să-i spun o vorbă fetei, că 
întotdeauna e cu mine. 

— De Buffalmacco nu mă tem, răspunse Calandrino. Mai 
bine ne-am păzi de Nello, că el e rubedenie cu Tessa și-ar fi 
în stare să ne pună bete în roate. 

La care Bruno zise: 

— Așa e, bine zici. 

Bruno știa cine-i femeia, căci o văzuse la sosire și îi 
spusese chiar Filippo. De aceea, cât ce Calandrino lăsă 
oleacă lucrul ducându-se s-o vază, Bruno le și povesti 
celorlalţi toată povestea și rânduiră câteștrei în taină cum 
să facă spre a-i scoate pe nas, bietului băiat, dragostea 
asta. Cât ce se întoarse, Bruno îi zise: 

— Ei, ai văzut-o? 

— Da, răspunse Calandrino și adăugă oftând: mă 
omoară! 

Atuncea Bruno zise: 

— Vreau să mă duc să văd dacă e cea pe care o știu; și, 
dacă o fi așa, atuncea las' pe mine. 

Bruno se cobori în curte și aflându-l pe Filippo cu fata, 
după ce le spuse amândurora cu amănunţime cine e 
Calandrino și ce-i mărturisise, puse la cale și cu ei ce 
anume ar fi trebuit să facă și să spună fieștecare în parte, 
ca să-și petreacă și să-și râdă de dragostea lui Calandrino. 
Pe urmă, întorcându-se la el, îi zise după cum urmează: 

— Ea e, nevastă-sa; de aceea trebuie să fim cu multă 
grijă, că, dacă Filippo își dă seama, Arnul întreg nu ne-ar 
ajunge ca să ne spele de greșeala asta. Dar ce-ai dori să-i 
spun din partea ta, dacă se întâmplă s-o văd și să-i 
vorbesc? 

Calandrino răspunse: 

— Întâi și-ntâi să-i spui că aș mânca-o toată, atâta mi-e 
de dragă și apoi că-s sluga ei plecată, dac-are lipsă de 
ceva. Ai priceput? 

— Am priceput, răspunse Bruno. Las' pe mine. 

Spre seară, către ceasul cinci, zugravii lăsând lucrul se 
coborâră în curte unde se afla și Filippo cu Niccolosa lui, 
ca să-i facă în voie lui Calandrino, se așezară oleacă, în 
preajma lor. Calandrino începu să se uite la fată și să-i 
arunce niște priviri, strâmbându-se în fel și chip, încât orb 
să fi fost și tot ţi-ai fi dat seama că e îndrăgostit de dânsa. 
Fata pe de altă parte făcea tot ce credea că-i bine ca să-l 
aprindă și mai tare și-și petrecea de minune pe socoteala 
lui, mai cu seamă după cele spuse de Bruno despre 
Calandrino. Ceilalţi se prefăceau că stau de vorbă și nu 
bagă de seamă ce se întâmpla în jurul lor. Totuși, după 
vreo câtva timp, spre mâhnirea lui Calandrino, plecară și, 
în drum către Florenţa, Bruno făcu: 

— Măi frate, să știi c-o faci să se topească ca gheaţa 

lângă foc de dragul tău, nu alta; pe trupul lui Cristos, dacă- 
ţi aduci și cobza și-i cânţi vreo două-trei cântări de-ale tale, 
d-alea de iubire, o faci să se azvârle pe fereastră, zău așa. 

La care Calandrino zise: 

— Crezi, cumetre? Crezi c-ar fi bine s-o aduc? 

— De bună seamă, zise Bruno. 

Atuncea Calandrino îi spuse: 

— Vezi? Nu mă credeai când îţi spuneam azi-dimineaţă. 
Să știi, cumetre, că mă pricep mai bine ca oricare altul să 
fac ce-mi place mie. Care altul în locul meu ar fi știut să 
facă pe o femeie cum e asta să se îndrăgostească și încă 
așa de repede? Sunt sigur că înfumuraţii ăia, care se 
plimbă în sus și-n jos cât e ziulica de lungă și care n-ar fi în 
stare nici într-o mie de ani s-adune trei pumni de alune, n- 
ar fi știut s-o facă. Dar stai! Așteaptă să-mi iau cobza și 
atunci să vezi ce pot. Se cade să pricepi o dată că nu-s 
bătrân cum îţi par ţie; și dânsa și-a dat seama. Da' las' c-o 
fac eu într-alt chip să simtă treaba asta, numai să pun laba 
pe ea. Pe legea mea, am s-o joc de-are să umble după mine 
cum umblă umbra după om. 

— Ai s-o sorbi dintr-o înghiţitură, făcu Bruno; parcă te 
văd cum ai să-i muști cu dinţii ăștia rășchiraţi guriţa aia ca 
de fragă și obrăjorii ăia ca doi boboci de trandafiri și pe 
urmă ai s-o mănânci întreagă. 

Calandrino auzindu-l se și vedea la treabă și umbla 
cântând și ţopăind, de nu-și mai încăpea în piele de atâta 
voie bună. 

A doua zi își aduse cobza și spre marea desfătare a 
prietenilor săi cântă vreo câteva cântări. Pe scurt, îl 
apucase o poftă atât de nesăţioasă de-a o vedea mereu pe 
fată, încât nu mai lucra nimica și întruna dădea fuga când 
la fereastră, când la poartă, când în curte ca s-o vază, iar 
fata, dăscălită de Bruno, se purta cu multă șiretenie și-l 
aţâţa pe cât putea. Bruno, pe de altă parte, îi purta vorbele 
și uneori îi răspundea în numele fetei; iar când era plecată 
fata, și de obicei era plecată, îi aducea răvașe scrise de el 

în locul ei, în care îl legăna în nădejdi, spunându-i că se 
afla acasă la părinţi și că acolo nu putea să vie s-o 
întâlnească. Într-acest chip cei doi care trăgeau sforile în 
toată întâmplarea asta, Bruno și Buffalmacco adică, făceau 
un haz nespus pe socoteala lui, punându-l să le deie din 
când în când, ca pentru fată, fie un pieptene de fildeș, fie o 
pungă, un cuţitaș sau alte fleacuri ca acestea și îi dădeau 
în schimbul lor inele fără nici un preţ, de care Calandrino 
se bucura grozav. Ba pe deasupra se alegeau și cu câte o 
prânzare bună sau vreun alt plocon cu care Calandrino îi 
omenea spre a dobândi sprijinul și ajutorul lor. 

Acum, după ce fu ţinut într-acest chip vreo două luni, 
fără să ajungă mai departe, Calandrino, văzând că lucrul e 
pe sfârșite și chibzuindu-se că dacă nu izbutea să ajungă 
acum, până ce mai era de lucru, cu dragostea la bun 
sfârșit, pe urmă niciodată n-ar fi ajuns să aibă parte de ea, 
prinse a-l pisa pe Bruno și a-l îmboldi să-i dea ajutor. Drept 
care, după ce se întoarse fata, Bruno puse la cale cu ea și 
cu Filippo ce anume ar fi trebuit să facă și apoi îi spuse lui 
Calandrino: 

— Uite ce e, cumetre: femeia asta mi-a făgăduit de o mie 
de ori până acuma să-ți împlinească voia, dar de ţinut nu-și 
tine vorba și mi se pare că te cam duce de nas; de aceea, 
fiindcă nu se ţine de ce-a făgăduit, eu zic să-i arătăm noi ei, 
dacă te învoiești și tu, fie că vrea, fie că nu vrea. 

Calandrino răspunse: 

— Desigur, mai încape vorbă? Hai, pentru Dumnezeu, să 
facem repede ceva. 

La care Bruno zise: 

— Te încumeţi s-o atingi c-un bileţel făcut de mine? 

— Vezi bine, zise Calandrino. 

— Atuncea, spuse Bruno, fă ce știi și adu-mi o bucăţică 
de hârtie nescrisă pe nicio parte, un liliac viu, trei boabe 
de tămâie, o lumânare sfinţită și lasă-te în grija mea. 

Calandrino își petrecu toată noaptea căznindu-se din 
răsputeri să prindă un liliac și după ce-l prinse i-l dădu lui 

Bruno dimpreună cu celelalte lucruri. Bruno se închise 
într-o odaie și scrise pe hârtie niște slove magice, tot felul 
de prostii, după care îi dădu hârtiuţa lui Calandrino, 
zicându-i: 

— Să știi că dacă o atingi pe fată cu biletul ăsta are să 
vie după tine numaidecât și-are să facă tot ce poftești. De 
aceea, dacă îl vezi cumva pe soţul ei că pleacă, apropie-te 
de dânsa, atinge-o cu biletul și du-o apoi cu tine în 
șopronul ăsta din ogradă, că nu umblă nici dracul în el. Ai 
să vezi c-are să vină; și după ce-ai s-o duci acolo, știi tu și 
singur ce să-i faci. 

Calandrino voios nevoie mare luă bileţelul și grăi: 

— Las' pe mine, cumetre. 

Nello, cel de care se ferea Calandrino, își petrecea și el 
nu mai puţin ca ceilalți pe socoteala lui, dându-le 
tovarășilor o mână de ajutor la toată treaba asta; de aceea 
la porunca lui Bruno plecă la Florenţa, la nevasta lui 
Calandrino și-i spuse: 

— Tesso, tu știi bine ce mamă de bătaie ţi-a tras 
Calandrino, și încă pe nedrept, în ziua aia când s-a întors 
cu pietrele de pe Mugnone; de aceea vreau să te răzbun, 
ori dacă nu, de-aci înainte să știi că nu-ţi mai sunt nici 
rudă, nici prieten. Află dar că i s-au aprins călcâiele, acolo 
sus unde lucrează, după o femeiușcă, o târfă care de multe 
ori se închide în șopron cu el. Și uite, chiar mai adineauri 
s-au înţeles să se întâlnească acuși, nu peste mult, acolo; 
de aceea vino, prinde-l și pedepsește-l zdravăn. 

Când auzi una ca asta, femeia îi dădu crezare și 
ridicându-se degrabă făcu: 

— Auzi, pungașul naibii! Să-mi facă el una ca asta! Pe 
legea mea, n-are să-mi scape. Las' că-i arăt eu lui! 

Și luându-și un surtuc în spate și-o slujnică s-o 
însoțească, porni cu Nello în grabă mare spre locul cu 
pricina. Bruno, cât ce-o zări din depărtare, îi zise lui 
Filippo: 

— Uite că vine. 

Iar Filippo, ducându-se la locul unde lucrau zugravii cu 
Calandrino dimpreună, grăi: 

— Meșteri zugravi, trebuie să plec numaidecât pân' la 
Florenţa; daţi zor cu lucrul până vin. 

Și prefăcându-se că pleacă, se duse să se ascundă într- 
un anume loc, de unde fără a fi văzut putea să vază în voie 
ce avea să facă Calandrino. Acesta, cât ce socoti că Filippo 
se îndepărtase îndeajuns, se scobori în curte unde o găsi 
pe Niccolosa singură-singurică și intră cu ea în vorbă; fata, 
care știa ce avea de făcut, se apropie de el și se arătă mai 
prietenoasă ca în alte daţi, drept care Calandrino o atinse 
cu biletul și fără a scoate o vorbă făcu stânga împrejur și-o 
luă către șopron cu Niccolosa după dânsul. De îndată ce 
intrară, fata închise ușa și, după ce-l îmbrăţișă pe 
Calandrino, îi dădu brânci în paie și se așeză pe el călare, 
proptindu-și mâinile pe umerii lui ca să nu se poată 
apropia de obrazul ei; și ţinându-l într-acest chip, prinse a-l 
privi cu dor și a-i zice: 

— O, dulcele meu Calandrino, inima mea, sufletul meu, 
comoara mea și viaţa mea, de câtă vreme te doresc și 
aștept să pun mâna pe tine! M-ai scos din minţi cu ochii tăi 
și mi-ai prins inima în mreji cu cobza ta. E adevărat? E 
adevărat că în sfârșit te am? 

Calandrino, care de abia putea să miște, zise: 

— Stai, sufleţelul meu, stai, lasă-mă să te sărut. 

Dar Niccolosa îi răspundea: 

— O, Doamne, cum te mai grăbești; lasă-mă să te privesc 
în voie, să-mi satur ochii uitându-mă la obrăjorii ăștia 
dulci. 

Bruno și Buffalmacco se duseseră și ei la locul unde se 
ascunsese Filippo și toţi trei vedeau și auzeau ce se 
petrecea în șopron. Or, chiar când Calandrino se încerca 
să o sărute, pe faţă cu tot dinadinsul, pică și Nello cu 
nevasta și cât ce ajunse zise: 

— Mă jur pe Dumnezeul meu că-s împreună în șopron. 

Și, ajunși la ușă, Tessa, care plesnea de ciudă, izbi în ea 

dând-o deoparte și o văzu pe Niccolosa stând peste 
Calandrino. Fata, cât ce-o zări se ridică într-o clipă și dete 
fuga să se ascundă unde se afla Filippo. Monna Tessa se 
repezi cu unghiile în obrazul lui Calandrino, care n- 
apucase încă să se ridice, zgâriindu-l peste tot și pe urmă îl 
apucă de păr, smucindu-l încoace și încolo și urlând: 

— De astea-mi faci tu mie, câine spurcat ce ești? 
Afurisită fie în veci iubirea ce ţi-am purtat-o, bătrân ieșit 
din minţi. Care va să zică nu-ţi ajunge ce ai de lucru acasă, 
de mi te îndrăgostești acum și prin străini. Halal de așa 
ibovnic! N-ai ochi să mi te vezi, mârșave? N-ai ochi să te 
cunoști? Că de te-ar stoarce omul tot, bucată cu bucată, și 
tot n-ar aduna din tine nici barem atâtica zeamă! Pe legea 
mea, nu Tessa te-a lăsat greu deunăzi, ci alta, lua-o-ar 
dracu, oricare-ar fi; îmi închipuiesc ce trebuie să fie, dacă 
s-a îndrăgostit de un giuvaer ca tine! 

Calandrino când dădu cu ochii de nevastă-sa nu mai știu 
nici el de-i viu sau mort, săracul, și nu avu îndrăzneala să 
miște nici măcar un deget întru apărarea lui, ci, așa zgâriat 
și ciufulit cum se afla, își luă căciula și, ridicându-se de jos, 
se apucă s-o roage cu multă umilinţă să nu mai ţipe așa la 
el dacă voia să scape teafăr, căci aia cu care îl găsise era 
nevasta gazdei. Femeia zise atunci: 

— Fie la ea acasă, trăsni-o-ar Dumnezeu! 

Bruno și Buffalmacco, care împreună cu Filippo și cu 
iubita lui se prăpădiseră de râs, la urmă, prefăcându-se 
aduși de gălăgie, veniră în șopron și, după ce-o îmbunară 
cu chiu, cu vai pe monna Tessa, îl sfătuiră pe Calandrino să 
plece la Florenţa și să nu se mai întoarcă de acolo, ca nu 
cumva Filippo să-i facă cine știe ce, dacă s-ar fi întâmplat 
s-auză de toată istoria asta. 

Iată dar în ce chip sărmanul Calandrino, după ce le dădu 
prilej tovarășilor săi să se strice de râs, bătut ca vai de el, 
zgâriat și ciufulit, se întoarse la Florenţa, fără să aibă 
îndrăzneala de-a mai călca pe locul cela, și puse capăt cu 
de-a sila iubirii lui, certat și chinuit fără răgaz, zi și noapte 

întruna, de arțagul monnei Tessa. 

POVESTEA A ȘASEA 


Doi tineri trag la un han; unul din ei se culcă cu fata 
hangiului, iar celălalt cu nevasta, care din greșeală 
intrase în patul lui; cel care se culcase cu copila se 
întinde apoi lângă tatăl ei și-i povestește tot, crezând 
că se destăinuiește tovarășului său. Se iscă o ceartă, 
dar nevasta hangiului, dându-și seama de greșeală, se 
vâră în patul fetei și pune rânduială în toate prin 
câteva cuvinte. 


Calandrino, care de atâtea ori stârnise râsul cetei de 
cavaleri și doamne, îi făcu și de astă dată să râdă; dar după 
ce doamnele încetară de a mai vorbi despre el, regina îi 
porunci lui Pamfilo să spună mai departe și dânsul începu: 

— Vrednice doamne, numele Niccolosei, iubita lui 
Calandrino, îmi amintește de-o poveste c-o altă Niccolosa, 
poveste ce-aș dori să v-o istorisesc, căci din cuprinsul ei o 
să vedeţi cum născocirea unei femei de treabă a alungat 
primejdia unui mare tărăboi. 

În valea râului Mugnone, acuma nu de mult, trăia un om 
de treabă care dădea drumeţilor mâncare și băutură pe 
bani; și, deși omul nostru era sărac și nu avea decât o casă 
mititică, din când în când, la nevoie, mai găzduia și câte un 
prieten, dar nu pe orișicine. Hangiul acesta era însurat cu 
o femeie tare frumoasă și avea cu dânsa doi copii: o 
fetișcană drăgălașă cam de vreo cincisprezece-șaisprezece 
ani, nemăritată încă, și-un băieţaș mai mititel ce nu 

împlinise încă anul și care încă mai sugea. De fată se 
îndrăgostise un tânăr din orașul nostru, băiat frumos și de 
neam bun, care umbla adesea prin părţile acelea și o iubea 
cu patimă, iar dânsa, care se mândrea grozav că e iubită 
de-un băiat ca el, în timp ce se căznea să-i ţină dragostea 
aprinsă printr-o purtare drăgălașă, se îndrăgosti și ea de 
el, și în mai multe rânduri, din voia ambilor părtași, iubirea 
lor era pe cale să-și afle împlinirea, dacă Pinuccio (așa îl 
chema pe tânăr) nu s-ar fi gândit c-o necinstește pe copilă 
și așijderi și pe el. Cu toate acestea însă, cum patima se 
aprindea din zi în zi mai tare, băiatului îi veni cheful să se 
întâlnească totuși cu fata și-i dădu prin gând să afle un 
chip spre a fi primit pentru o noapte în gazdă la hangiu, 
socotindu-se - ca unul care aflase de la iubita lui cum era 
împărţită casa - că prin atare vicleșug s-ar fi putut culca cu 
fata, fără că nimenea să-i știe. Așadar, zis și făcut. 

Într-o seară, destul de târzior, el și c-un prieten 
credincios, pe nume Adriano, luând cu împrumut doi cai și 
așezându-le în spate două cufere pline cu paie, ieșiră din 
Florenţa și, după un ocol, ajunseră călare în valea râului 
Mugnone, o dată cu lăsarea nopţii. Acolo, ca și cum s-ar fi 
întors de-a dreptul din Romagna, făcură stânga împrejur, o 
luară către casa hangiului și, o dată, ajunși, bătură cu 
nădejde în poartă. Omul, ca unul care îi cunoștea bine de 
tot pe amândoi, deschise fără de zăbavă, și atunci Pinuccio 
îi zise: 

— Uite ce e: ar cam trebui să ne adăpostești la noapte; 
credeam c-o să ajungem din vreme la Florenţa și nu ne-am 
mai grăbit la drum, așa că asta-i pricina pentru care ne 
aflăm la ceasul ăsta aici. 

Hangiul îi răspunse: 

— Pinuccio, tu știi bine că nu-s eu om în stare să 
găzduiesc doi nobili așa cum sunteţi voi; dar, fiindcă 
vremea e târzie și n-aveţi timp să mergeţi în altă parte la 
vreun han, eu vă primesc bun bucuros, așa cum oi putea. 

Tinerii descălecară și, după ce intrară, se îngrijiră întâi 

și întâi de cai iar apoi, cum fiecare își adusese de-ale gurii, 
cinară cu hangiul. Acu, omul n-avea în casă decât o singură 
odaie destul de mititică, în care se aflau trei paturi pe care 
el se străduise să le așeze cât mai bine; cu toate acestea 
însă - cum două dintre ele erau de-o latură a odăii, iar 
celălalt drept în faţa lor, de cealaltă parte - locul era îngust 
și numai anevoie puteai să te strecori pe acolo. Hangiul 
alese cel mai bun dintre paturi, puse să-l înfeţe și îl dădu 
celor doi tineri; apoi, după vreo câtva timp, cum ei se 
prefăceau că dorm, deși erau treji amândoi, își culcă copila 
într-unul din paturile rămase, iar în celălalt se culcă el cu 
nevastă-sa, care așeză alături leagănul copilașului. Fiind 
dar cu toţii așezați așa precum am arătat, Pinuccio, care le 
văzuse pe toate, după câtva timp, când socoti că dorm cu 
toţii, se ridică tiptil, se duse la patul unde dormea iubita lui 
și se culcă cu ea. Fata îl primi cu bucurie, deși cu frica în 
sân, și apoi se înfruptară amândoi din desfătările iubirii. 

În vreme ce Pinuccio ședea cu fata, se întâmplă ca o 
pisică să răstoarne ceva pe jos și nevasta hangiului se 
deșteptă din somn; ori, neștiind ce se întâmplase și fiindu-i 
frică de mai rău, se duse așa pe întuneric la locul de unde 
auzise zgomotul ca să vază ce-i. Între acestea Adriano, 
care avea altele în gând, mânat de anumite nevoi trupești, 
se ridică și vru să meargă afară; dând însă peste leagăn și 
neputând să treacă, îl ridică din locul lui și-l așeză alături 
de patul în care dormea el; pe urmă, ușurat, se întoarse 
iarăși în odaie și, fără să se mai sinchisească de leagăn, se 
culcă. Femeia, după ce căută și află că ceea ce căzuse nu 
era lucru mare, nu mai aprinse lumânarea să vază și mai 
bine ce-i, ci alungind pisica se întoarse și ea în odaie și se 
îndreptă pe pipăite spre patul în care-i dormea omul. Dar, 
fiindcă nu găsi alături leagănul copilașului, își zise în sinea 
ei: „Vai, ce era să fac! Pe legea mea, era să intru în patul 
oaspeţilor mei”. Şi mai făcând vreo câţiva pași dădu și 
peste leagăn și se culcă în patul de alături, lângă Adriano, 
crezând că e bărbatul ei. Adriano, care nu adormise încă, 

simţind-o lângă el se bucură și o primi bine, drept care, 
fără a scoate o vorbă, se desfată cu dânsa de nenumărate 
ori, spre mulțumirea ei. 

Între acestea însă, Pinuccio, care se temea să nu cumva 
să adoarmă alături de copilă, se ridică de lângă ea ca să se 
întoarcă în patul lui, dar dând de leagăn socoti că patul e- 
al hangiului; drept care, trăgându-se niţel mai la o parte, 
se culcă de-a dreptul cu hangiul, care, simțindu-l, se trezi. 
Pinuccio închipuindu-și că stă lungit lângă Adriano, făcu: 

— Prietene, pot să-ţi spun că n-a mai fost nicicând pe 
lume copilă așa de dulce ca Niccolosa asta; mă jur pe 
Dumnezeul meu c-am încercat cu ea cea mai plăcută 
desfătare din câte a încercat vreodată bărbat cu o femeie; 
și află că de când m-am despărțit de tine am călărit, zic pe 
puţin, la șase leghe și mai bine. 

Hangiul se posomori când auzi una ca asta și dintru 
început își zise în sinea lui: „Ce dracu face ăsta aici?” Pe 
urmă însă, înfuriat, nu mai luă seama la nimica și spuse: 

— Pinuccio, fapta ta e o mârșăvie fără margini și nu știu, 
zău, de ce a trebuit să-mi faci chiar mie una ca, asta; mă 
jur pe trupul lui Cristos să te plătesc după cum meriti. 

Pinuccio, care nu era cel mai deștept tânăr din lume, își 
dădu seama de greșeala lui, dar nu încercă să o îndrepte, 
ci zise: 

— Ce-ai putea să-mi faci și pentru ce să mă plătești? 

Nevasta hangiului, care credea că-i cu bărbatul ei, făcu 
către Adriano: 

— Auzi? Oaspeţii noștri s-ar zice că se ceartă. 

La care Adriano zise râzând: 

— Lasă-i în pace c-au băut prea mult aseară. 

Femeii i se păru atunci că cel ce strigă e omul ei și când 
îl auzi și pe Adriano lângă dânsa își dădu seama 
numaidecât în ce pat se culcase și așijderi și cu cine; de 
aceea, înțeleaptă fiind, fără a scoate o vorbă, se ridică 
degrabă și luând leagănul în braţe, deși în odăiță era 
întuneric beznă, îl puse pe ghicite lângă pătuţul fetei și se 

culcă cu ea. Pe urmă, prefăcându-se că se trezește din 
pricina zgomotului pe care îl făcea bărbatul ei, îl strigă și-l 
întrebă de ce se ceartă cu Pinuccio. Bărbatul îi răspunse: 

— N-auzi ce zice c-a făcut cu fata noastră azi noapte? 

Femeia îi răspunse: 

— Minte de îngheaţă apele; nici vorbă să se fi culcat cu 
Niccolosa noastră; eu m-am culcat cu ea, nu el, și n-am 
putut închide ochii din clipa aceea nici un strop. Ești 
dobitoc de-l crezi. Că voi, bărbaţii, beţi la cină până visaţi 
năzbâtii noaptea și vă plimbaţi de colo-colo în somn și vă 
închipuiţi că faceţi tot felul de minunăţii. Păcat că nu vă 
rupeţi gâtul! Da' ce caută Pinuccio acolo? De ce nu stă în 
patul lui? 

Adriano, văzând că gazda acoperea rușinea ei și-a fetei 
cu multă înţelepciune, grăi și el la rândul lui: 

— Pinuccio, ţi-am spus de o mie de ori să nu mai pleci la 
drum, fiindcă meteahna asta de-a te trezi din somn și-a 
spune vrute și nevrute, tot ce visezi adică, are să-ţi joace 
un renghi odată. Hai, vino lângă mine, fire-ai să fii de 
zăpăcit! 

Hangiul, auzind câte spunea femeia și pe urmă Adriano, 
încăpu să creadă de-a binelea că Pinuccio visase; de aceea, 
apucându-l de umăr, începu să-l zgâlţâie și să-l strige pe 
nume, zicându-i: 

— Pinuccio, scoală-te o dată și dute-n patul tău. 

Pinuccio, care auzise bine ce se spusese despre dânsul, 
se apucă să aiureze ca omul când visează, spre desfătarea 
hangiului, care se prăpădea de râs. În cele din urmă însă, 
simțindu-se zgâlțâit din ce în ce mai tare, se prefăcu că se 
trezește și-l chemă pe Adriano zicându-i: 

— S-a luminat de zi, de mă trezești, ori ce-i? 

La care Adriano zise: 

— Da, da, hai vino încoace. 

Pinuccio, făcând pe somnorosul, se sculă de lângă 
hangiu și se întoarse în patul lui. 

A doua zi, după ce oaspeţii se sculară, hangiul începu să 

râdă și să-și bată joc de Pinuccio și de visele lui. Și tot 
glumind astfel, după ce tinerii înșeuară caii și le așezară în 
spinare cuferele lor, mai băură o dată cu hangiul și apoi, 
urcându-se în șa, o luară spre Florenţa, nu mai puţin 
mulțumiți de felul în care se petrecuseră lucrurile decât de 
urmările lor. 

lar mai pe urmă, aflând o altă cale, Pinuccio se întâlni de 
multe ori cu Niccolosa, ce susținea morțiș față de mama ei 
că tânărul visase. Din care pricină femeia, ce-și aducea 
doar bine aminte de îmbrăţișările lui Adriano își zicea în 
sinea ei că numai ea veghease în noaptea aceea în casă. 


791 


POVESTEA A ȘAPTEA 


Tolano di Molese visează că un lup sfâșie gâtul și faţa 
nevestei lui; îi spune să se păzească, femeia nu-l 
ascultă și visul se adeverește. 


Isprăvindu-se povestea lui Pamfilo, după ce toată lumea 
lăudă șiretlicul femeii, regina îi porunci Pampineei să-și 
spună și dânsa povestea, și Pampinea începu: 

— Plăcute doamne, s-a mai vorbit aici și alteori despre 
adevărul anumitor vise care se împlinesc și în care multă 
lume nu crede; de aceea, pe lângă cele ce s-au spus, n-am 
să scap nici eu prilejul de a vă istorisi printr-o poveste 
foarte scurtă ceea ce i s-a întâmplat nu de mult unei vecine 
de-a mele, din pricină că n-a crezut un vis care o privea pe 
dânsa, visat de soţul ei. 

Nu știu dacă îl cunoașteţi pe Talano di Molese, un 
florentin de-al nostru și om de mare vază. Acesta se însură 
c-o tânără, pe nume Margarita, fără pereche de frumoasă, 
dar din cale-afară de iute la mânie, de arțăgoasă și 
ţăfnoasă, până într-atâta încât nu s-ar fi învoit în ruptul 
capului să asculte de sfatul nimănui și nimeni nu-i putea 
intra în voie cu nimica. Și, deși bietului Talano îi venea 
nespus de greu să îndure toanele nevesti-si, cum n-avea 
încotro, le înghițea și pace. Or, într-o noapte - în timp ce 
Talano se afla cu Margarita asta la ţară, pe-o moșie a lui - 
se întâmplă să i se pară în vis c-o vede plimbându-se 
printr-o pădure frumoasă pe care o aveau acolo în 

apropierea casei; și-n vreme ce-o vedea plimbându-se 
astfel, i se păru că din pădure iese un lup uriaș și fioros, 
care sări pe dată la gâtul ei și-o răsturnă, căznindu-se pe 
urmă s-o tragă după el, în timp ce ea, sărmana, striga după 
ajutor; iar după ce-i scăpă din gură, părea că fiara îi 
sfâșiase gâtul și faţa toată. A doua zi de dimineaţă, 
trezindu-se din somn, Talano îi zise Margaritei: 

— Femeie, cu toate că din pricina firii tale arțăgoase n- 
am avut zi bună cu tine de când m-am însurat, cu toate 
acestea zic, aș fi mâhnit foarte dacă ţi s-ar întâmpla ceva; 
de aceea, dac-ai vrea s-asculţi de sfatul meu măcar o dată, 
azi n-ar trebui să ieși din casă. 

Și, cum femeia îl întrebă de ce, Talano îi povesti de-a fir- 
a-păr tot visul. Ci dânsa, clătinând din cap, făcu: 

— Cine nu te iubește te visează rău! Tu faci pe grijuliul 
cu mine, însă mă visezi așa cum ai vrea să mă vezi; firește 
c-am să mă feresc și azi și câte zile oi mai avea de-acu 
înainte de a-ţi da prilejui să te bucuri de răul meu, ăsta ori 
altul. 

Atuncea Talano îi spuse: 

— Stiam eu c-ai să zici așa: cu asta se alege cel care 
piaptănă un chelbos. Tu n-ai decât să crezi ce-ţi place, dar 
eu ţi-o spun spre binele tău și iarăși te povăţuiesc să stai în 
casă astăzi sau, dacă nu, să te ferești de-a merge în 
pădure. 

Femeia îi răspunse: 

— Bine, așa am să fac. 

Dar pe urmă își zise în sinea ei: „Ai priceput adică cum 
își închipuie dumnealui c-a vârât spaima în mine și că din 
pricina aceasta n-am să îndrăznesc să mă mai duc azi în 
pădure? Sunt sigură că și-a dat întâlnire acolo cu vreo 
nerușinată și nu vrea să dau peste el. Adică cum vine asta? 
Să-și facă dumnealui de cap bătându-și joc de mine? Ar 
însemna să fiu o proastă, dacă i-aș da crezare și nu i-aș 
ghici gândul. Dar las' că n-o să-i meargă lui! Trebuie să 
văd, chiar dac-ar fi să stau la pândă toată ziua, ce treburi 

învârtește.” 

Și zicând astfel, cât ce plecă bărbatul, plecă și ea de 
acasă și fără de zăbavă o luă pe ascuns către pădure, unde 
o dată ajunsă, se tupilă într-un bunget stufos, șezând cu 
ochii în patru să vadă doar de s-o întâmpla să vină cineva 
pe acolo. Și în timp ce sta astfel, fără să se gândească nici 
cât de cât la lup, dintr-un desiș de alături ieși un lup uriaș 
și groaznic la vedere. Femeia abia îl văzu și abia avu răgaz 
să murmure un „Doamne ajută”, că fiara se și repezi la 
gâtul ei, o prinse zdravăn și începu s-o târâie ca pe un 
mielușel. Ea nu putea să ţipe, căci o strângea prea tare de 
gât, și nici de ajutat nu era chip să se ajute; de aceea fără 
îndoială că lupul ar fi sugrumat-o cum o ducea așa, dacă în 
drumul lui n-ar fi întâlnit niște păstori ale căror strigăte îl 
siliră să-i deie drumul și să fugă. lar ea, nenorocita, 
recunoscută fiind și dusă acasă de păstori, fu lecuită într- 
un târziu de doctori cu strădanie multă, dar nu astfel încât 
tot gâtul și o parte din obraz să nu-i rămână așa de slutit, 
încât de unde înainte era o frumuseţe, pe urmă, câte zile 
avu, fu hâdă și pocită. Drept care apoi - fiindu-i rușine să 
se arate în ochii lumii - își plânse amarnic încăpățânarea și 
faptul că nu se îndurase să dea crezare visului, când n-ar fi 
costat-o nimica. 

POVESTEA A OPTA 


Biondello îi joacă un renghi lui Ciacco poftindu-l la un 
prânz; Ciacco se răzbună cu băgare de seamă, făcând 
astfel încât Biondello să fie snopit în bătaie. 


Toţi cei de față susțineau că ceea ce văzuse Talano în 
timpul somnului nu fusese vis, ci viziune, de vreme ce se 
adeverise în toate amănuntele. Dar, după ce sfârșiră cu 
vorba, regina îi porunci Laurettei să povestească mai 
departe și dânsa zise: 

— Preaînţelepte doamne, după cum toţi cei care au 
vorbit azi înaintea mea au plecat de la anumite lucruri care 
s-au mai amintit aici, la fel și eu, plecând de la răzbunarea 
cruntă a studentului despre care ne-a povestit ieri 
Pampinea, am să vă povestesc despre o altă răzbunare, 
destul de neplăcută pentru acela ce-a îndurat-o, deși mai 
puţin aspră ca cea de care am amintit. 

Trăia, așadar, la Florenţa un om căruia toată lumea se 
deprinsese a-i zice Ciacco”$, un mâncăcios și un lacom cum 
nu s-a mai văzut pe lume. Or, fiindcă averea lui nu-i 
ajungea spre a face faţă acestei lăcomii, cum era un om de 
lume și avea purtări frumoase și minte ascuţită, pururea 
gata la răspunsuri de duh și zeflemele, se apucă să facă, nu 
pe bufonul chiar, dar oarecum pe măscăriciul și să se 
învârtă prin preajma bogătașilor care se desfătau cu mese 

îmbelșugate; și cu aceștia obișnuia să meargă adeseori la 
cină sau uneori la prânz, deși nu întotdeauna era poftit de 
ei. Tot pe la vremea aceea trăia, tot la Florenţa, un 
oarecare zis Biondello, un om micuţ de stat, mai curăţel 
decât o muscă și foarte spilcuit, cu o scufie în cap și cu o 
chică bălăioară din care nici măcar un fir de păr nu se 
clintea, care învârtea și el aceeași meserie pe care o făcea 
și Ciacco. Or, într-o dimineaţă din postul Pastelul, 
Biondello, ducându-se la hala de pește să aleagă două 
mrene mari și grase pentru messer Vieri de Cerchi, fu 
văzut de Ciacco, care se apropie de el și-i zise: 

— Ce însemnează asta? 

Biondello îi răspunse: 

— Ieri seară messer Corso Donatti a primit încă vreo trei 
mrene și mai frumoase ca astea, ba și un nisetru pe 
deasupra; dar fiindcă nu-i ajung, căci are musafiri la masă, 
m-a trimis să mai cumpăr două. Tu nu vii? 

La care Ciacco îi răspunse: 

— Vezi bine c-am să viu. 

Și, când i se păru că-i vremea, se duse la messer Donatti 
și îl găsi șezând cu niște megieși de-ai lui. Întrebat fiind cu 
ce prilej venise, răspunse: 

— Vin, messere, ca să prânzesc cu dumneata și cu amicii 
dumitale. 

La care messer Donatti zise: 

— Dacă-i așa, fii binevenit: haidem la masă, că e vremea. 

Și așezându-se la masă, li se servi dintâi năut și ton 
sărat, iar după aceea pește de râu prăjit fără nimica 
altceva. 

Ciacco își dădu seama de păcăleala lui Biondello și, 
înfuriat peste măsură, hotări să se răzbune. Nu trecu multă 
vreme și într-o bună zi se întâlni cu el, care între timp 
făcuse pe mulţi să râdă de păcăleala asta. Biondello îl 
salută și-l întrebă râzând cum îi plăcuse prânzul de la 
messer Donatti. La care Ciacco îi răspunse: 

— De astăzi în opt zile vei ști mai bine decât mine cum 

mi-a plăcut. 

Și despărțindu-se de el, fără a mai zăbovi în planurile 
sale, căzu la învoială cu un șarlatan destoinic asupra 
preţului isprăvii și dându-i o butelcă goală, îl duse aproape 
de foișorul Cavicciuli, unde îi arătă un cavaler, numit 
messer Filippo Argenti, un om cât toate zilele, bine legat și 
tare criță””, ţâfnos și pus pe sfadă și-i zise: 

— Ai să te duci la el cu sticla asta în mână și ai să-i spui 
așa: „Messere, mă trimite Biondello și te roagă să-i umpli 
sticla asta cu vin din cela rubiniu din care ai domnia-ta, 
fiindcă poftește să-și petreacă cu niște prieteni de ai lui”. 
Și pe urmă ai de grijă să nu pună mâna pe tine, căci ar fi 
vai de capul tău și pe deasupra mi-ai strica și mie 
socotelile. 

Șarlatanul îl întrebă: 

— Mai am ceva de spus? 

— Atâta tot, răspunse Ciacco. Şi după ce-ai să spui așa, 
să te întorci cu sticla la mine și-am să te plătesc. 

Omul o luă din loc și își făcu solia. Messer Filippo, 
auzindu-l, ca unul căruia îi sărea muștarul numaidecât, își 
închipui că Biondello, pe care îl cunoștea, vroia să-și bată 
joc de el și, împurpurându-se la faţă, urlă: 

— Ce vin, ce prieteni? Fire-aţi ai naibii amândoi! 

Și ridicându-se în picioare, întinse mâna ca să-l prindă, 
dar el, care ședea la pândă, fugi cât ai clipi din ochi și 
întorcându-se la Ciacco îi povesti răspunsul dat de messer 
Filippo. Ciacco îl plăti pentru ispravă și pe urmă nu-și află 
odihnă până ce nu dădu din nou peste Biondello, pe care îl 
întrebă: 

— N-ai trecut zilele astea pe la foișorul Cavicciuli? 

— Nu, dar de ce mă întrebi? răspunse Biondello. 

La care Ciacco zise: 

— Fiindcă te caută messer Filippo, dar nu știu de ce. 

— Bine, mă duc la el și-am să-l întreb, făcu celălalt. 

Abia plecă Biondello, că Ciacco îi și luă urma, curios să 


77 Aici cu sensul de oțel (tare ca oţelul). 
797 


vază în ce fel avea să se descurce. Messer Filippo, care nu 
izbutise să pună mâna pe şarlatan, fierbea de ciudă în 
sinea lui și-și frământa zadarnic mintea, nefiind în stare a 
desluși din vorbele acestuia nimica altceva decât că 
Biondello, la îndemnul cine știe cui, vroia să-și bată joc de 
el. Și, în timp ce se muncea cu gândurile acestea, tocmai 
pică Biondello. Cât ce-l zări, messer Filippo ieși înaintea lui 
și-i trase un pumn drept în obraz. 

— Aoleu, messere, ce înseamnă treaba asta? întrebă 
Biondello. 

Messer Filippo, apucându-l de chică, îi sfâșie scufia, îi 
azvârli gluga pe jos și, dând în el cu sete, îi zise: 

— Las' c-ai să vezi tu, secătură, ce înseamnă treaba asta! 
Auzi colo, să trimită la mine după vin. Ce vin, ce prieteni? 
Ce-ţi închipui, că poţi să mă batjocorești ca pe-un mucos, 
tocmai pe mine? 

Și zicând astfel, îi zdrobi toată faţa cu pumnii lui de fier 
și nu-i lăsă în cap nici firicel de păr nerăvășit și nesmintit; 
pe urmă îl dădu de-a dura prin noroi, până ce-i rupse toate 
veșmintele, punând atâta sârg în toată treaba asta, încât 
bietul Biondello nici n-apucă să mai întrebe încă o dată de 
ce îl căptușea așa. Auzise el că-i vorba de prieteni și de vin, 
dar nu putea pricepe ce înseamnă vorbele acestea. În cele 
de pe urmă, după ce fu snopit în lege, fu smuls cu mare 
greutate din mâinile lui messer Filippo, așa bătut ca vai de 
el cum se afla a fi, de către cei din preajmă, care îi vădiră 
apoi de ce îi trăsese messer Filippo păruiala aceea și-l 
dojeniră că îndrăznise să-i ceară vin, zicându-i c-ar fi 
trebuit să știe cu cine are de-a face și să cunoască că e om 
ce nu știe de glumă. Biondello, sărăcuţul, se dezvinovăţea 
plângând și susţinea morțiș că niciodată în viaţa lui nu 
trimisese după vin, și încă la messer Filippo. lar după ce-și 
mai reveni din spaimă și din suferinţă, se întoarse 
îndurerat și necăjit acasă, dându-și cu socoteală că 
întâmplarea aceasta i-o datora lui Ciacco. După câtva timp, 
vânătăile i se traseră de pe faţă și, începând din nou să 

iasă printre oameni, se întâlni într-o zi cu Ciacco, care îl 
întrebă râzând: 

— Biondello, cum ţi s-a părut vinul de la messer Filippo? 

— Așa cum aș dori să ţi se fi părut și ţie mrenele lui 
messer Corso, răspunse Biondello. 

La care Ciacco zise: 

— Sunt la porunca dumitale: de câte ori ai să poftești să 
mă îmbii la mese ca cea la care m-ai poftit, ţi-oi da și eu să 
bei așa cum ai băut. 

Biondello, care știa cu cine are de-a face și cunoștea că-i 
mai ușor să-i vrei răul lui Ciacco decât să i-l și faci, îl lăsă 
în plata Domnului și se feri de-atunci încolo să-și mai bată 
joc de el. 

POVESTEA A NOUA 


Doi tineri cer sfatul lui Solomon, unul ca să afle ce 
trebuie să facă pentru a fi iubit, iar celălalt ca să afle 
cum ar putea să-și pedepsească nevasta îndărătnică. 
Solomon îl învaţă pe cel dintâi să iubească, iar pe al 
doilea să se ducă la Podul Gâștei. 


Ţinând seama de privilegiul lui Dioneo, nu-i mai 
rămăsese de povestit decât reginei. Drept care, după ce 
doamnele făcură destul haz pe socoteala nefericitului 
Biondello, ea începu voioasă așa precum urmează: 

— Plăcute doamne, dacă stai să cumpănești cu mintea 
sănătoasă rânduiala și firea lucrurilor, îţi dai seama ușor 
că toată obștea femeiască a fost supusă de către obiceiuri, 
de fire și de legi bărbaţilor și că se cere de așijderi ca ea să 
fie cârmuită și stăpânită tot de ei; de aceea, orișice femeie 
care dorește să trăiască în pace, înţelegere și tihnă cu 
bărbaţii de care ţine în casă trebuie să fie răbdătoare, 
smerită și ascultătoare și mai presus de toate cinstită, 
fiindcă cinstea este comoara cea mai de preţ a oricărei 
femei înțelepte. Și chiar dacă legile, care urmăresc mereu 
și întru toate doar binele obștesc, sau chiar dacă 
obișnuința sau datinile, ale căror forțe sunt neînchipuit de 
mari și vrednice de tot respectul nu ne-ar vădi lucrul 
acesta, natura ni-l arată în chip cu totul deslușit, căci ea 
ne-a făcut gingașe și puţintele în trup, fricoase și sfielnice 
la suflet și ne-a dat slabe puteri trupești, glasuri plăcute și 

mișcări înmlădiate și suave, toate însușiri ce dovedesc că 
noi avem nevoie de cârmuirea altora. Și orișicine are 
nevoie de ajutor și cârmuire se cere a fi la rândul lui supus, 
ascultător și respectuos faţă de acela care îl ocârmuiește. 
Or, noi pe cine avem sprijinitor și îndrumător, de nu chiar 
pe bărbaţi? De aceea dar, se cade ca, cinstindu-i mai 
presus de toate, să ne supunem lor; iar cea care se abate 
de la această lege, după părerea mea, se învrednicește nu 
numai de-o aprigă dojana, dar și de-o aspră pedepsire. La 
încheierea aceasta, pe care am tras-o și alteori, m-a 
îndemnat să ajung povestea Pampineei despre nevasta 
arțăgoasă a bietului Talano, căreia Dumnezeu i-a hărăzit 
pedeapsa pe care soţul ei n-a știut singur să i-o deie; de 
aceea socotesc, precum am spus și mai înainte, că toate 
acele femei care nu sunt supuse, plăcute și ascultătoare, 
după cum firea, datina și legile o cer, sunt vrednice de o 
pedeapsă aspră și neîndurătoare. lată de ce mi-e drag să 
vă istorisesc acum povestea unui sfat pe care l-a dat 
Solomon, sfat care e în același timp un leac folositor 
pentru femeile ce suferă chiar de meteahna asta. Cât 
despre cele care n-au nevoie de acest leac, le rog să nu-l ia 
în seamă și să nu creadă că l-am spus anume pentru ele, 
deși bărbaţii obișnuiesc să spună adesea un proverb după 
care: „Calul, fie bun sau rău, are nevoie de pinteni, precum 
femeia, bună ori rea, are nevoie de bâtă.” Cuvinte ce, dacă 
le iei în glumă, cred că nu e greu să le socotești adevărate 
și nici chiar de le judeci altminteri, nu poţi spune că sunt 
lipsite de adevăr. Femeile sunt din firea lor nestatornice și 
ușuratice, or tocmai de aceea, spre a le îndrepta pe acelea 
care întrec măsura, se cade să le pedepsești cu bâta; iar pe 
de altă parte, bâta mai prinde bine și ca să le sperie pe 
celelalte, păstrându-le virtutea tare și nelăsându-le să cază 
în vreo ispită sau păcat. 

Ci dând de-o parte predica și întorcându-mă la cele pe 
care aveam de gând să vi le povestesc, spun dar că lăţindu- 
se aproape în toată lumea faima nestăvilită a înţelepciunii 

lui Solomon, cât și bunăvoința cu care îi făcea dovada față 
de toţi aceia care vroiau să i-o pună la încercare, începu să 
curgă spre împărăţia lui un val nestăvilit de oameni care 
veneau la el din toate colţurile lumii, spre a-i cere sfat la 
grele și arzătoare pricim. Printre cei mulţi plecă și un 
tânăr, un nobil foarte avut, pe care îl chema Melisso, 
pornit la drum de la Laiazzo, oraș în oare se născuse și în 
care locuia. Şi în timp ce tânărul acesta călătorea spre 
Rusalim, se nimeri, chiar când ieșea din Antiohia călare, să 
se întâlnească cu un alt tânăr, pe nume Giosefo, care avea 
aceeași cale și, după obiceiul drumeţilor, Melisso intră în 
vorbă cu Giosefo. După ce află din gura lui cine era și din 
ce parte, Melisso îl întrebă unde mergea și cu ce scop; 
Giosefo îi răspunse că se ducea la Solomon pentru a afla 
din gura lui cum să se poarte cu nevasta, femeie fără 
seamăn de rea și îndărătnică, pe care el nu izbutise s-o 
îndrepte nici prin rugăminţi și nici prin dezmierdări sau 
prin vreo altă cale. Pe urmă își întrebă și el tovarășul de 
drum de unde era, unde mergea și cu ce scop. Melisso îi 
răspunse: 

— Eu sunt de fel de la Laiazzo și am și eu, ca tine, 
necazul și durerea mea; pre câte vezi, sunt tânăr, bogat și- 
mi risipesc averea ţinând casă deschisă și preacinstindu-mi 
prietenii; totuși - și-i lucru nemaiîntâlnit și cât se poate de 
sucit acesta ce ţi-l spun - nu găsesc barem un singur om să 
mă iubească. De aceea m-am pornit unde ai pornit și tu, să 
aflu în ce chip aș putea fi și eu iubit. 

Cei doi tovarăși făcură dar calea împreună; și, ajunși la 
Rusalim, prin mijlocirea unuia din sfetnicii lui Solomon, 
fură aduși în faţa lui. Melisso îi spuse în două vorbe tot ce-i 
ședea pe suflet și regele îi răspunse: 

— Iubește. 

După care fu luat din faţa lui. Giosefo spuse și el la 
rândul lui de ce venise și Solomon îi spuse numai atât și 
nimic alt: 

— Du-te la Podul Gâștei. 

lar după acest răspuns Giosefo fu luat și el din faţa 
regelui și afară, întâlnindu-se cu Melisso, îi spuse ce 
răspuns primise. Tinerii, gândindu-se la cuvintele acestea 
și neputând alege din ele nici un înţeles și nici un bine 
pentru dânșii, se socotiră oarecum batjocoriţi de rege și o 
porniră iar la drum, ca să se întoarcă acasă. După ce 
umblară vreo câteva zile în șir, ajunseră la un râu peste 
care se întindea o punte frumoasă; și, fiindcă tocmai atunci 
trecea un convoi lung de cai și de catâri cu poveri mari, 
fură siliți să aștepte, căci nu puteau să treacă râul. 
Convoiul se scursese aproape în întregime, când un catâr, 
speriindu-se, precum adesea îi vezi că fac, se opinti și nu fu 
chip să meargă mai departe. Omul care îi mâna își rupse o 
nuielușă și începu să dea în el, mai ușurel la început, ca să- 
| îndemne a trece. Catârul însă bătea drumul cruciș și 
curmeziș și uneori da înapoi, dar de trecut nici gând să 
treacă. Omul, dacă văzu așa, peste măsură de mânios, 
prinse a-l croi cu sete când peste cap, când peste șale, cum 
apuca și nimerea, dar în zadar: catârul nu se clintea din 
loc. Melisso și Giosefo, care priveau la om cum îl croiește 
pe catâr, îi spuseră în mai multe rânduri: 

— Ce ai de gând, mișelule? Vrei să-l omori? De ce nu-l iei 
cu binișorul? Care să treacă mai ușor decât cu ciomăgeala. 

La care omul le răspunse: 

— Voi vă cunoaștețţi caii și eu îmi cunosc catârul; lăsați- 
mă să fac cum știu. 

Și zicând astfel se apucă din nou să-l bată și atâta îl 
ciomăgi de-o latură și de alta, până ce dobitocul trecu și 
omul izbuti să ducă treaba la bun sfârșit. Inainte de-a 
pleca, Giosefo îl întrebă pe un om care ședea la capul 
podului cum îi zice locului acela. Omul răspunse: 

— Podul Gâștei. 

Când auzi una ca asta, Giosefo își aminti de vorbele lui 
Solomon și-i zise lui Melisso: 

— Ascultă aicea, frate, să știi că sfatul regelui e bun și 
înţelept, fiindcă de abia acum văd că nu știam să-mi bat 

nevasta; dar omul cu catârii m-a învăţat ce-am de făcut. 

La vreo câteva zile după aceea, ajungând în Antiohia, 
Giosefo își găzdui la el tovarășul de drum, pentru ca să se 
odihnească vreo trei sau patru zile. Și, cum nevastă-sa îl 
primise ca de obicei cu toane, îi spuse să gătească cina 
după porunca musafirului. Melisso, dacă văzu că așa vroia 
prietenul său, dădu porunca în câteva cuvinte. Femeia, 
după cum era deprinsă a face întotdeauna, nu pregăti 
bucatele după porunca lui Melisso, ci tocmai pe de-a- 
ndoaselea. Giosefo, când văzu mâncarea, rosti mânios: 

— Cum, nu ţi-a spus Melisso ce să gătești de cină? 

Femeia se răsuci semeaţă și-i zise: 

— Ce mai e și asta? Cinează, dacă ţi-i de cină. E drept, 
mi-a spus altminteri, dar eu am vrut să fac așa și dacă îţi 
place bine, iar dacă nu, iar bine. 

Melisso se miră de răspunsul femeii și-o ponegri în sinea 
lui. Giosefo însă, auzind-o, făcu: 

— Pre câte văd, femeie, nu te-ai schimbat de loc. Da lasă 
c-am să am eu grijă. 

Și întorcându-se către Melisso, grăi: 

— Prietene, vom vedea curând câte parale face sfatul lui 
Solomon; te rog însă să nu te superi de cele ce-ai să vezi și 
nici să nu-ţi închipui că e un simplu joc ceea ce am de gând 
să fac. De aceea, ca să nu mă împiedici, încearcă de-ţi adu 
aminte răspunsul cărăușului când ni s-a făcut milă de 
catâri. 

Melisso îi răspunse: 

— Mă aflu în casa ta și n-aş vrea să m-așez de-a 
curmezișul vrerii tale. 

Giosefo făcu rost de-o bâtă noduroasă, ruptă dintr-un 
stejar puiet, și se duse în odaia femeii - unde ea, plecând 
cu ciudă de la masă, se retrăsese bombănind - și, apucând- 
o de păr, o azvârli la picioarele lui și începu să-i care la 
lovituri cu bâta. Femeia la început se apucă să ţipe și apoi 
să amenințe; dar, când văzu că lui nu-i pasă și c-o lovește 
mai departe, se apucă să-l roage să n-o omoare în bătaie, 

făgăduindu-i ca niciodată să nu-i mai iasă din cuvânt. 
Giosefo însă nu se oprea, ci dimpotrivă, dând cu sete când 
pe de lături, când pe șolduri, când pe spinare, o snopi și nu 
se astâmpără până ce nu se osteni; pe scurt, bietei femei 
nu-i mai rămase pe tot trupul nici barem un locșor 
neînvineţit și nezdrobit. lar după ce sfârși cu treaba, se 
întoarse la Melisso și-i zise: 

— Mâine o să vedem ce roade are să deie sfatul lui 
Solomon. 

Și, după ce se odihni niţel și se spălă pe mâini, cină 
împreună cu Melisso și, când li se păru că-i vremea, se 
duseră să se odihnească. Femeia, biata, se sculă foarte 
anevoie de jos și se trânti pe pat; iar după ce se odihni ca 
vai de capul ei, a doua zi de dimineaţă, sculându-se cu 
noaptea în cap, trimise o slugă la Giosefo ca să-l întrebe ce 
poftea să aibă la dejun. Tinerii făcură mare haz când auziră 
ce-i întreba femeia și apoi Giosefo spuse slugii ce feluri de 
bucate poftea să aibă la dejun; iar când se făcu ceasul 
mesei aflară totul rânduit întocmai cum suna porunca, 
drept care foarte lăudară sfatul lui Solomon, pe care dintru 
început îl pricepuseră greșit. 

După vreo câteva zile Melisso, plecând de la Giosefo, se 
întoarse în orașul lui și spuse unui înţelept cuvintele lui 
Solomon. Înțeleptul îi răspunse: 

— N-ar fi putut să-ţi dea povaţă mai adevărată și mai cu 
cap ca asta. Tu știi că nu iubești pe nimeni și că cinstirea 
ta și binele pe care îl faci nu-l faci de dragul nimănui, ci 
numai pentru tine și strălucirea ta. De aceea, după cum ti- 
a spus și Solomon, iubește și ai să fii și tu iubit. 

În felul acesta dar, femeia îndărătnică fu pedepsită de 
bărbat, iar tânărul, iubind, ajunse a fi și el iubit. 

POVESTEA A ZECEA 


Don Gianni, la îndemnul cumătrului Pietro, face 
niscaiva farmece ca s-o preschimbe pe nevasta 
cumătrului în iapă, dar când să-i pună coada, cumătrul 
Pietro strică tot, zicând că nu vrea coadă. 


Povestea reginei le făcu pe doamne să murmure niţel, 
iar pe bărbaţi să râdă, dar, după ce tăcură cu toţii, Dioneo 
prinse a grăi astfel: 

— Fermecătoare doamne, în mijlocul unui stol de 
porumbiţe albe un corb sporește frumuseţea priveliștii cu 
mult mai mult decât ar izbuti s-o facă o lebădă albă ca 
neaua; la fel, printre înţelepţi se întâmplă uneori ca unul 
mai slăbuţ de cap să facă a străluci mai tare înţelepciunea 
celorlalţi, dându-le în același timp prilej de râs și 
desfătare. lată de ce, cum dumneavoastră sunteţi cu 
toatele înțelepte și foarte cumpănite, eu - care-s mai sărac 
cu duhul și care fac printr-asta să strălucească mai vârtos 
înţelepciunea dumneavoastră - se cade să vă fiu mai drag 
decât dac-aș umbri-o prin meritele mele; așadar, se cuvine 
să am mai multă libertate în a mă arăta așa cum sunt, iar 
dumneavoastră se cade să mă ascultați cu mai multă 
răbdare decât dacă aș fi înțelept. Am să vă spun dar o 
poveste, nu prea lungă, din care veţi pricepe cu câtă grijă 
se cuvine să ţii seama de sfatul acelora ce fac farmece și 
cum o abatere măruntă de la povata lor poate să strice 
totul. 

Era anul trecut un popă la Barletta, pe care îl chema don 
Gianni din Barolo și care, fiindcă avea o parohie cam 
săracă, pentru ca să-și câștige traiul se apucă să care 
marfă c-o iapă, ici și colo, pe la bâlciurile din Puglia și să 
se îndeletnicească cu cumpărări și cu vânzări. Şi tot 
umblând așa, se împrieteni la cataramă cu unul Pietro din 
Tresanti, care învârtea și el aceeași meserie, umblând cu 
un catâr; și în semn de prietenie și dragoste îi zicea după 
obiceiul locului „cumetre” și, de câte ori se nimerea ca 
Pietro să vie la Barletta, îl găzduia în parohie și se căznea 
să-l omenească pe cât putea mai bine. Pietro pe de altă 
parte, care era foarte sărac și n-avea la Tresanti decât o 
casă mititică în care abia încăpea el cu nevasta - o femeie 
tânără foarte și frumoasă - și lângă ei catârul, de câte ori 
don Gianni se nimerea în Tresanti, îl aducea la el acasă și-l 
preacinstea după puteri în semn de mulțumită pentru 
frumoasa găzduire de care avea parte când se ducea la 
Barletta. Dar, fiindcă Pietro n-avea în casă decât un singur 
pat micuţ, în care dormea cu nevasta, la somn nu prea 
putea să-l omenească pe don Gianni, așa cum ar fi vrut și 
fiindcă n-avea încotro îl punea să doarmă pe-o grămadă de 
paie într-un grajd micuţ de lângă odaia lor, în care adăsta 
și iapa alături de catâr. Femeia, știind cât de frumos era 
primit bărbatul ei de către popă la Barletta, voise în mai 
multe rânduri, când popa nimerise la ei, să meargă să se 
culce cu o vecină, pe nume Zita Carapresa a lui Giudice 
Leo, ca într-acest chip don Gianni să doarmă în pat cu 
omul ei și îi spuse popii în mai multe rânduri lucrul ăsta, 
dar dânsul se împotrivise. Odată însă popa îi spuse: 

— Cumătră Gemmata, nu-ţi mai face sânge rău din 
pricina mea. Eu mă simt ca-n sânul lui Avram în grajd, căci 
ori de câte ori am chef îmi fac din iapă o fetișcană 
frumoasă și mă culc cu ea, iar după aceea o fac iar iapă, 
așa că nu-mi convine să mă despart de ea. 

Nevasta se miră, dar îl crezu și de aceea îi spuse și 
bărbatului minunea și adăugă: 

— Dacă te ai așa de bine cu el, de ce nu-l pui să te înveţe 
și pe tine să faci farmecul ăsta, ca să mă poţi preface în 
iapă? Într-acest chip ţi-ai căra marfa c-o iapă şi-un catâr și 
am câștiga încă pe-atât, iar la întoarcere acasă m-ai face 
iar femeie. 

Cumătrul Pietro, sărăcuţul, care era cam prostănac, 
crezu povestea adevărată și, luând de bun sfatul femeii, se 
apucă să-l roage cu toată stăruința pe popă să-l înveţe a 
face și el farmecul. Don Gianni se căzni în fel și chip să-i 
scoată din cap prostia asta, dar când văzu că e în zadar, îi 
spuse: 

— Uite, fiindcă vrei cu tot dinadinsul să te învăţ, ne-om 
scula mâine până-n zori, ca de obicei, și-am să-i arăt. Dar 
lucrul cel mai greu la toată socoteala asta, precum ai să te 
încredințezi tu singur, e să pui bine coada. 

Cumătrul Pietro și cumătra, care de mult ce așteptau să 
vază farmecele popii abia dacă apucaseră să închidă ochii 
toată noaptea, cât ce se lumină de ziuă, se ridicară iute și îl 
chemară pe don Gianni, care veni în odaia lor așa în 
cămașă cum era și zise: 

— Nu știu, zău, de dragul cui aș face în toată lumea asta 
ce fac de dragul vostru; dar, dacă vreţi să iasă treaba, să 
faceţi cum vă spun. 

Bărbatul și femeia răspunseră că-s gata să facă tot ce le 
va cere. Popa luă atunci o lumânare, i-o puse omului în 
mână și-i zise: 

— Uită-te bine cum fac eu și ţine minte ce-am să spun: 
dar dacă vrei să nu strici tot, să nu cumva să scoţi o vorbă, 
orice-ai vedea și ai auzi. Şi roagă-te lui Dumnezeu să se 
lipească bine coada. 

Cumătrul luă feștila și zise că avea să facă întocmai după 
voia popii. După care don Gianni o puse pe femeie să se 
dezbrace pân' la piele și să se așeze în patru labe ca iepele, 
dăscălind-o și pe dânsa să nu sufle o vorbă orice s-ar 
întâmpla. Pe urmă începu s-o pipăie cu mâinile pe faţă și 
pe cap, zicând: 

— Căpșorul ăsta să se facă un cap frumos de iapă. 

Apoi i-atinse părul și zise: 

— Părul ăsta să se facă un păr frumos de iapă. 

Pe urmă o pipăi pe braţe și zise: 

— Astea să se facă picioare frumoase de iapă. 

Pe urmă, atingându-i sânii și aflându-i tari și rotunjori - 
cum între acestea se trezise și ăl de nu era chemat - grăi: 

— Şi pieptul ăsta să se facă un piept frumos de iapă. 

Apoi făcu la fel cu spatele, cu pântecul, cu șoldurile și cu 
picioarele femeii. Iar la urmă, cum nu-i mai rămăsese 
decât să puie coada, își ridică cămașa și apucând pilugul 
cu care seamănă bărbaţii, îl vâri iute în brazda făcută 
anume pentru asta și zise: 

— Asta să fie coada. 

Cumătrul Pietro, care până atunci se uitase cu mare 
băgare de seamă, văzând treaba din urmă ce nu prea îi fu 
pe plac, strigă: 

— Don Gianni, nu vreau coadă, don Gianni, nu vreau 
coadă. 

Umoarea din străfunduri, prin care toate plantele se 
împreună cu pământul, ţâșnise când don Gianni, trăgând 
deoparte coada, făcu: 

— Vai, ce-ai făcut cumetre! Doar nu ţi-am spus să taci 
chitic orice-ai să vezi și ai s-auzi? Iapa era ca și făcută, dar 
tu, cu vorba ta, ai stricat toată treaba și nu-i chip s-o mai 
facem de-acu înainte niciodată. 

Cumătrul Pietro zise: 

— Lasă, părinte, nu-i nimica; de coada aceea n-aveam 
lipsă. Dar de ce adică nu mi-ai spus: „Pune-i-o tu, 
cumetre!” Și pe-urmă adevărul e că o lipeai cam jos. 

La care popa îi răspunse: 

— Nu te-am lăsat pe tine, fiindcă n-ai fi știut s-o pui de 
prima oară așa de bine. 

Femeia, auzind acestea, se ridică în picioare și, de bună 
credinţă cum era, îi zise bărbatului: 

— Măi, mare dobitoc mai ești! Auzi! Să-și strice 

dumnealui norocul lui și-al meu! Da' ce, ai mai văzut 
vreodată iapă să n-aibă coadă? Ești om sărac, e drept, dar 
s-ar cădea să fii încă de zece ori pe atâta, pe legea mea ţi-o 
spun. 

Și astfel, văzând femeia că nu mai e putinţă să fie 
preschimbată în iapă din pricina cuvintelor pe care le 
rostise Pietro, porni a se îmbrăca mâhnită și îngândurată, 
iar Pietro cu catârul lui se apucă din nou de vechea-i 
meserie, precum era deprins a face, și, cu don Gianni 
dimpreună, se duse a doua zi la bâlciul din Bitonto, fără a 
mai cuteza vreodată să-i ceară a-i face un bine ca cel pe 
care i-l făcuse. 


Cât s-a mai râs pe socoteala poveștii cu cumătrul Pietro - 
înţeleasă de doamne cu mult mai bine decât ar fi dorit 
povestitorul ei - își poate închipui ușor acela care încă râde 
pe socoteala ei. Dar, isprăvindu-se povestea, cum soarele 
începea să încălzească tot mai mult, regina, știind că se 
apropie sfârșitul cârmuirii ei, se ridică în picioare, își 
scoase de pe cap cununa și punându-i-o lui Pamfilo, 
singurul care nu fusese cinstit cu alegerea de rege, îi zise 
surâzând: 

— Stăpâne, ca ultim rege al nostru, grea sarcină îţi 
revine, căci vei avea de îndreptat tot ce-am greșit eu și 
ceilalţi care au șezut pe locul tău; de aceea îţi doresc să te 
ajute Dumnezeu precum mi-a ajutat și mie și cu acestea te 
încunun drept rege și stăpân al nostru. 

Pamfilo primi cu bucurie cinstea pe care i-o făcea Emilia 
și îi răspunse: 

— Doamnă, meritele dumitale și ale celorlalţi supuși ai 
mei vor face astfel încât și eu, ca toţi ceilalţi, să fiu vrednic 
de lauda dumneavoastră. 

Pe urmă, după ce la fel cu înaintașii săi se sfătui cu 
credincerul și-i rândui porunci, se întoarse către doamnele 
ce-i așteptau cuvântul și zise: 

— Îndrăgostite doamne, înţelepciunea Emiliei, care ne-a 

fost regină astăzi, ne-a dat prilejul să vorbim fieștecare 
despre ce-am vrut, spre a ne mai odihni niţel puterile greu 
încercate. Drept care acuma, odihniţi, socot că n-ar strica 
să ne întoarcem iar la legea obișnuită, și ca atare, mâine să 
povestim ceva în legătură cu aceia care, mânaţi de 
dărnicie sau de mărinimie, au săvârșit lucruri de seamă în 
dragoste ori în alte cele. Aceste povestiri sunt sigur că vor 
aprinde în voi dorinţa de-a săvârși lucruri bune, căci numai 
în acest chip viaţa ce ne-a fost dată și care în trup de 
muritor nu poate fi decât prea scurtă va dăinui de-a pururi 
în faima vrednică de laudă pe care orice om ce nu trăiește 
numai și numai pentru pântec, ca dobitoacele, se cade nu 
numai s-o dorească, dar s-o și caute cu strădanie și să 
trudească pentru dânsa. 

Subiectul ales de rege plăcu veselei cete de cavaleri și 
doamne, care cu învoirea lui se ridică din loc, spre a 
petrece după plac până la vremea cinei, fieștecare după 
cum îi da ghes inima să facă. lar după ce se adunară cu 
toţii bucuroși la cină și fură îngrijit slujiți și în bună 
rânduială, se apucară să danseze ca de obicei, cântând 
poate și-o mie de cântări, mult mai plăcute la cuvinte decât 
la melodie. lar după aceea regele îi porunci Neifilei să 
cânte pentru el un cântec și dânsa începu pe dată cu glas 
voios și limpede: 


Mi-e drag să mă bucur, căci tânără sunt, 
Iubirea mă-ndeamnă și inima-mi cere, 
Mi-e drag primăvara să râd și, să cânt. 


Dumbrăvi înverzite străbat culegând 
Flori albe ca neaua, gălbui, purpurii, 
Măcieșii în floare și crinii-aurii, 

Pe toate în minte le-asemăn la rând 
Cu obrajii acelui ce pururea-n gând 
Mă poartă pe mine ce n-am altă vrere 
Decât bucurie să-i fiu pe pământ. 

Si dacă prin iarbă vreo floare găsesc 
Să-i semene lui întru totul, deplin, 
O-alint, o sărut, pe palme mi-o tin 
Si-ntregul meu suflet i-l destăinuiesc. 
Pe urmă-n cununa de flori o-mpletesc 
Și fire de păr ca stropii de miere 
li leg împrejur să nu zboare în vânt. 


Floarea menită-i să dea bucurie 
Oricui de-o privește, ci mie îndoit, 
Căci pare că-n ea văd chipul iubit 
Al celui ce drag mi-a fost dat să-mi fie. 
Cuvântul nu-i vrednic a spune și-a scrie 
Ce dulce mă-mbată a miresmii putere; 
Numai suspinele martore-mi sunt. 


Adânci, dureroase, din inima, mea 
Nu-mi scapă vreodată, ca altor femei, 
Ci calde, suave ca boarea de tei, 

Si pleacă iubitului veste să-i dea, 

Iar el, care pururi ferice m-ar vrea, 
Degrabă m-ajunge și n-apuc a-i cere 
Să vie, ca dorul să nu-mi mai frământ. 


Atât regele cât și doamnele lăudară cu prisosinţă 
cântarea Neifilei, după care, cum se scursese o bană parte 
din noapte, regele porunci să meargă toată lumea la 
culcare până într-a doua zi. 

ZIUA A ZECEA 
PAMFILIO 

Sfârșește cea de a noua zi a Decameronului și începe 
cea de a zecea și ultima în care, sub sceptrul lui 
Pamfilo, se povestește despre aceia care, mânaţi de 
dărnicie ori de mărinimie, au săvârșit lucruri de seamă 


în dragoste ori în alte cele. 


Pe 
spre 
erau încă 
roșietici, 
vreme 
răsărit își 
tiv de aur 


boltă 
apus mai 
nori 
pe câtă 
cei din 
teșeau 

strălucitor pe margini, căci soarele îi lovea din plin, când 
Pamfilo, sculându-se, puse să-i cheme și pe ceilalţi. Și după 
ce veniră toţi, hotări împreună cu ei unde ar putea să 
meargă ca să-și petreacă ziua și apoi porni cu pas agale, 
însoţit de Filomena și Fiammetta și urmat de toţi ceilalţi. 
Într-acest chip, vorbind de viaţa ce-i aștepta de atunci 
încolo, își petrecură o bucată și după ce făcură o plimbare 
lungă se întoarseră la palat, căci soarele începea să se 
înfierbânte tot mai tare; acolo, adunându-se în jurul 
fântânii celei limpezi, după ce porunciră să li se clătească 
paharele într-însa, cei însetaţi băură și apoi se desfătară în 
umbra dulce a grădinii până la ceasul prânzului. lar după 
ce mâncară și își făcură somnul de după amiază, se 
adunară ca de obicei pe locul hotărât de rege și acolo, la 
porunca lui, Neifile, voioasă, prinse a grăi precum 
urmează: 

POVESTEA ÎNTÂI 


Un cavaler îl slujește pe regele Spaniei; i se pare că nu 
e răsplătit cum trebuie, dar regele îi dovedește deslușit 
că nu e vina lui, ci a sorții, care îi e vrăjmașă, și la 
urmă îl dăruiește cu fel de fel de daruri. 


— Vrednice doamne, e o mare cinste pentru mine faptul 
c-am fost aleasă de către regele nostru să vorbesc eu cea 
dintâi despre un lucru așa măreț precum e dărnicia, care, 
asemeni soarelui ce e podoaba bolţii cerești, este și ea 
lumina tuturor celorlalţi virtuți. Am să vă spun, dar, o 
poveste scurtă, dar plăcută foarte după părerea mea, 
încredinţată fiind c-o să vă prindă bine să vă amintiţi de 
dânsa. 

Cuvine-se să știți că, printre alți cavaleri vrednici care 
trăiau pe vremuri în orașul nostru, se afla unul pe nume 
Ruggieri de Figiovanni, poate cel mai viteaz și cel mai 
vrednic dintre toţi. Şi cavalerul ăsta, avut și inimos din fire, 
văzând ce fel de viaţă duc și ce deprinderi au toscanii, se 
socoti în sinea lui că de-ar rămâne în Toscana n-ar avea 
prilejul să-și dovedească vitejia și prin urmare hotări să 
plece o vreme la curtea regelui Alfonso al Spaniei, care 
trecea la vremea aceea drept cel mai viteaz rege din câţi 
erau pe lume. Și, luând cu sine un număr mare de slujitori 
cu cai și arme, plecă în Spania, unde fu bine primit de 
către rege. Acolo, trăind pe picior mare și săvârșind 
adevărate minuni de vitejie în faptele de arme, ajunse în 

foarte scurtă vreme a trece în ochii tuturor drept un viteaz 
fără pereche. Iar, după ce își petrecu așa un timp destul de 
îndelungat, luând seama zi de zi la felul în care regele se 
purta cu ceilalți curteni, i se păru că acesta dăruiește fără 
nicio chibzuială cetăţi, palate și moșii unor oameni care nu 
se învredniciseră de ele; or, cum pe el, ce se știa în sinea 
lui cât preţuiește, nu-l dăruise cu nimic, gândindu-se că 
treaba asta îi micșorează faima, se hotărî să plece și ceru 
încuviințarea regelui. Regele îl învoi și îi dădu în dar un 
catâr de soi, de toată frumuseţea, de care cavalerul, la 
gândul căii lungi pe care o avea de străbătut, se bucură 
întrucâtva. Pe urmă regele porunci unui slujitor credincios 
să facă ce l-o tăia capul și să încerce a-l însoţi la drum pe 
cavaler, fără să-i dea de bănuit că e trimis de el, să-și vâre 
bine în cap tot ce avea să spună, astfel încât la urmă să-i 
poată povesti, și-a doua zi să-i poruncească să se întoarcă 
iar la dânsul. Slujitorul șezu cu ochii în patru și, cât ce-l 
văzu pe messer Ruggieri că părăsește orașul, porni și el la 
drum și-l însoţi cu dibăcie, dându-i a înţelege că merge și 
el în Italia. 

Călărind dar messer Ruggieri pe catârul dăruit de rege, 
cam către ceasurile nouă - în timp ce însoţitorul lui vorbea 
de una și de alta - el zise: 

— Cred că n-ar strica să ușurăm oleacă dobitoacele 
astea. 

Și zicând astfel, își duseră dobitoacele într-un grajd unde 
toate celelalte, în afară de catâr, își lepădară udul. Apoi 
pornind din nou la drum și slujitorul stând mereu la pândă 
că să auză ce avea să spună cavalerul, ajunseră la un 
pârâu, în care, în timp ce caii se adăpau, catârul își făcu 
nevoile. Messer Ruggieri, când îl văzu ce face, zise: 

— Fire-ai al dracului de catâr, că ești făcut pe măsura 
stăpânului ce mi te-a dat! 

Slujitorul regelui își vâri bine în cap cuvintele 
cavalerului, dar, deși îl însoţi la drum din zori și până în 
noapte și avu prilejul să audă nenumărate alte vorbe de-ale 

lui, nu auzi nici una care să nu fie rostită întru cinstirea 
regelui și întru lauda sa. A doua zi de dimineaţă, după ce 
încălecară gata să plece spre Toscana, slujitorul îi 
împărtăși cavalerului porunca regelui, drept care el se 
întoarse fără de preget înapoi. Regele, după ce află câte 
spusese cavalerul despre catâr, puse să-l cheme. Il 
întâmpină cu faţa zâmbitoare și-l întrebă să-i spuie de ce-l 
asemănase pe dânsul cu catârul sau pe catâr cu dânsul. La 
care messer Ruggieri îi răspunse fără înconjur: 

— Stăpâne, te-am asemănat catârului pentru că, tot așa 
precum domnia-ta dai daruri cui nu trebuie și cui ar trebui 
nu-i dai nimic, la fel și el, în loc să-și facă nevoile unde se 
cuvenea, și le-a făcut anapoda, acolo unde nu se cuvenea. 

Atuncea regele îi zise: 

— Messer Ruggieri, dacă nu ţi-am dat și dumitale palate 
și moșii ca altora mulţi care-s nimica pe lângă ce ești 
dumneata, nu înseamnă că n-aş fi știut cât ţi-e de mare 
vitejia și cât de vrednic ești de orice dar, oricât de preţios 
ar fi el; nu eu, ci soarta dumitale, ce nu mi-a îngăduit să-ţi 
dau răsplata cuvenită, e vinovată de acest lucru. Și-am să- 
ţi arăt deslușit că nu mint când vorbesc așa. 

La care messer Ruggieri răspunse: 

— Stăpâne, eu nu mă necăjesc că n-am primit din parte- 
ți daruri, căci nu mi le doream pentru a-mi spori avutul; 
dar mă mâhnește gândul că nu mi-ai dat nici a dovadă că- 
mi preţuiești virtuțile. Cu toate acestea însă îţi iau de bună 
vorba și-o socotesc cinstită, drept care-s gata să te ascult, 
deși te cred și așa, fără de nicio mărturie. 

Regele îl duse atunci într-o sală încăpătoare, în care - la 
porunca lui - fuseseră așezate din vreme două lăzi închise 
și ferecate bine și zise în fața altor mulţi care se aflau 
acolo: 

— Messer Ruggieri, în una din aceste lăzi se află 
coroana mea cu sceptrul și așijderea o mulţime de 
giuvaeruri scumpe, paftale, cingători, inele și alte odoare. 
Cealaltă ladă în schimb e plină de ţărână; ia una dintre ele 

și, ori pe care ai alege-o, să fie a dumitale. Ai să-ţi dai 
singur seama atunci cine s-a dovedit nedrept cu vitejia 
dumitale, adică eu ori soarta care îţi e vrăjmașă. 

Messer Ruggieri dacă văzu c-așa cerea porunca regelui 
să facă, alese una dintre lăzi și după ce fu descuiată, tot la 
porunca regelui, ieși la iveală că era tocmai lada cea plină 
cu ţărână. Atuncea regele grăi râzând: 

— Messer Ruggieri, poţi să te încredințezi acum că-s 
drepte cele ce ţi-am spus despre ursita ce ţi-e dată; de 
bună seamă însă că vitejia dumitale merită să mă pun de-a 
curmezișul acestei ursite. Eu știu că dumneata n-ai chef să 
mi te faci spaniol și tocmai de aceea nu vreau să-ţi 
dăruiesc palate și cetăţi aicea; în schimb ia lada asta pe 
care soarta n-a vrut să ţi-o hărăzească și pe care eu ţi-o 
dăruiesc în ciuda ei, ca s-o poţi duce cu dumneata acasă și 
să te poţi mândri pe drept cuvânt cu dovada preţuirii mele 
faţă de toţi ai dumitale. 

Messer Ruggieri luă ladă și, după ce-i mulțumi regelui 
din toată inima pentru preţiosul dar, se întoarse vesel în 
Toscana. 

POVESTEA A DOUA 


Ghino di Tacco îl prinde pe abatele din Cluny, îl 
vindecă de rău de pântec și apoi îl lasă slobod. Abatele 
se întoarce la curtea papală din Roma, îl împacă pe 
tămăduitor cu papa Bonifaciu și-l face frate 
ospitalier”8. 


Dărnicia regelui Alfonso față de cavalerul florentin 
fusese lăudată de toţi când regele, căruia povestea aceasta 
îi plăcuse foarte mult, îi porunci Elisei să urmeze; și dânsa 
începu pe dată: 

— Gingașe doamne, dărnicia unui rege, precum și faptul 
că s-a vădit mărinimos față de un om care îl slujise e mare 
lucru într-adevăr și vrednic e de toată lauda; dar oare ce- 
am mai putea zice, dacă ne-ar spune cineva de câtă 
dărnicie a dat dovadă un preot faţă de un om pe care ar fi 
putut să-l dușmănească, fără ca nimeni să-i aducă vreo 
învinuire pentru asta? Desigur, altceva nimic decât că 
fapta regelui a dovedit virtute, pe câtă vreme a preotului a 


78 Fraţii ospitalieri erau cavaleri ai unui ordin care se bucura de mari 
beneficii eclesiastice (n. t.). Ordinul Ospitalierilor, cunoscut și ca 
Ospitalieri, Cavalerii Ospitalieri, Cavalerii Sfântului loan și Ordinul 
Sfântului Ioan, a fost unul dintre cele mai renumite ordine militare 
creștine occidentale din timpul Evului Mediu. In secolul al XVI-lea, 
Ordinul Ospitalierilor a devenit Ordinul Cavalerilor de Malta. Creat de 
călugărul benedictin Gerardo de Sasso, s-au ocupat la început de 
îngrijirea bolnavilor din zona Ierusalimului. 

fost de-a dreptul o minune, dat fiind că știm cu toţii că 
preoţii sunt mai zgârciţi chiar și decât femeile și că-s 
dușmani de moarte ai faptelor mărinimoase. Şi - deși orice 
om râvnește în chip firesc să se răzbune pe cel ce i-a făcut 
un rău - preoţii, după cum se știe, cu toate că 
propovăduiesc răbdarea și laudă mai presus de toate 
iertarea celor ce-au greșit, se lasă orbiţi de răzbunare mai 
vârtos decât mirenii. Cu toate acestea însă, din povestea 
mea veţi desluși acum tocmai contrariul acestui adevăr și 
veţi pricepe lămurit cât de mărinimos s-a dovedit un preot. 

Ghino di Tacco, vestit în toată lumea de crud și de 
tâlhar, fiind izgonit din Siena și aflându-se în dușmănie cu 
conții Santa Fiore, răzvrăti orașul Radicofani împotriva 
bisericii din Roma și, statornicindu-se în el, începu să 
prade, prin mijlocirea alor săi, pe toţi drumeţii care se 
abăteau prin partea locului. Or, cum pe vremea aceea era 
papă la Roma Bonifaciu al optulea, veni la curtea lui 
abatele din Cluny, despre care se spune c-ar fi fost una din 
cele mai avute feţe bisericești din lume; și pe când se afla 
acolo, se îmbolnăvi de pântec și fu sfătuit de doctori să 
meargă la băile din Siena, unde ziceau că fără doar și 
poate s-ar fi lecuit. Abatele dobândi învoirea papei și se 
porni la drum cu un alai întreg de slugi și cai împovăraţi cu 
fel de fel de lucruri, fără să-i pese de zvonurile care 
umblau pe seama lui Ghino di Tacco. Acesta, auzind că 
vine, împânzi locul cu iscoade și fără a pierde un singur om 
îl prinse pe abate cu tot alaiul și toate ale sale într-un 
locșor ferit și strâmt. Pe urmă trimise la el un slujitor de-al 
lui, pe unul dintre cei mai buni și mai iscusiţi la vorbă, cu 
alți câţiva pe lângă el, care să-i spuie abatelui frumos și 
mai cu binișorul că e poftit să vie la Ghino la castel. 
Abatele, auzind acestea, răspunse mânios că nici în ruptul 
capului n-ar fi făcut una ca asta, pentru că el cu Ghino n- 
avea nimic de împărțit, ci tocmai dimpotrivă poftea să 
plece mai departe și apoi avea să vază el cine s-ar fi 
încumetat să îi aţie calea. La care solul răspunse cu 


821 


smerenie: 

— Uite ce-i, messere: domnia-ta ai nimerit un loc pe 
unde noi nu ne mai temem de nimeni decât de Dumnezeu 
și unde afuriseniile și opreliștile sunt dinainte afurisite și n- 
au cum ne lovi; de aceea caută, rogu-te, spre binele 
domniei tale, să-i împlinești voia lui Ghino. 

În timp ce ei vorbeau astfel, tâlharii împresuraseră de 
jur împrejur locul; drept care abatele, văzând că-i prins cu 
toți ai săi, porni mânios nevoie mare cu solul spre castel, 
urmat de tot alaiul de slugi și dobitoace. Acolo, după ce 
descălecă, la porunca lui Ghino fu dus de unul singur într-o 
cămăruţă întunecoasă și foarte neîngrijită, în timp ce 
însoțitorii săi fură găzduiţi cu mult mai bine decât el, 
fiecare după rangul lui, iar caii și poverile fură așezate 
bine, fără ca nimeni să se atingă nici barem de-un ac. După 
ce rândui aceasta, Ghino se duse la abate și-i zise după 
cum urmează: 

— Messere, Ghino, al cărui oaspe te afli a fi aicea, te 
roagă să ai bunătatea și să-i spui și lui unde vroiai să mergi 
și pentru ce anume. 

Abatele, om înţelept, lăsând deoparte înfumurarea, îi 
desluși unde vroia să meargă și de ce. Ghino, dacă auzi 
așa, plecă de la abate și hotărî în sinea lui să-l vindece și 
fără băi, drept care porunci ca în cămăruţa lui, care era 
bine păzită, să ardă mereu focul. Pe urmă nu se întoarse la 
el decât a doua zi și atuncea îi aduse într-un șervet mai alb 
ca neaua două bucăţi de pâine prăjită și un pocal cu vin, 
vin dulce de Corneuil, adică tocmai din părțile abatelui, și-i 
zise: 

— Messere, Ghino în tinereţe a învăţat printre altele și 
științele doftoricești; or, pentru rău de pântec dumnealui 
zice că nu-i leac mai bun decât acela pe care ţi-l va face el; 
și cum bucatele acestea pe care ţi le aduc sunt începutul 
leacului, mănâncă-le și te întremează. 

Abatele, ca unul care era flămând și n-avea chef de 
trăncăneală, mâncă pâinea prăjită, goli pocalul, iar apoi 

rosti cuvinte aspre, puse tot felul de întrebări și împărți 
poveţe, dar mai presus de toate ceru să poată sta de vorbă 
cu Ghino. Acesta îi răspunse cuviincios la unele întrebări, 
lăsând în schimb fără răspuns altele care erau întru totul 
deșarte și la sfârșit îi spuse că Ghino avea să-l cerceteze 
cât de curând; pe urmă plecă de la el și nu se întoarse 
iarăși decât a doua zi, aducându-i și de astă dată pâine 
prăjită și vin. Intr-acest chip îl ţinu vreo câteva zile, până 
ce-și dete seama că abatele mânca niscaiva boabe uscate 
pe care el i le aducea anume, într-ascuns, și le lăsa acolo. 
Iar când văzu așa, îl întrebă ca din partea lui Ghino cum îi 
merge cu boala. La care abatele răspunse: 

— Socot că nu mi-ar merge rău, dac-aș scăpa din mâna 
lui. Așa m-a vindecat de bine cu leacurile ce mi-a dat, că 
toată ziua mă gândesc numai și numai la mâncare. 

Atuncea Ghino, după ce-i puse pe slujitorii abatelui să-i 
rânduiască cu lucrurile lui o odaie frumoasă și după ce 
pregăti un ospăț strașnic la care dimpreună cu cei de la 
castel pofti și pe slujbașii abatelui, se duse a doua zi la 
dânsul și-i spuse: 

— Messere, e vremea să te scapi de cămăruţa asta, de 
vreme ce te simţi mai bine. 

Și luându-l de mână, îl duse în odaia pe care i-o 
pregătise, îl lăsă acolo împreună cu ai lui și el se duse să 
vază de ospăț. Abatele șezu vreo câtva timp cu ai săi și le 
povesti câte îndurase el în zilele acelea, în vreme ce 
slujbașii îi arătară dimpotrivă că ei fuseseră cinstiți cum 
nici că se putea mai bine de către același Ghino. Apoi, când 
se făcu de amiaz, abatele și toţi ceilalţi fură slujiți după 
tipic cu fel de fel de soiuri de bucate alese și vinuri 
minunate; dar Ghino nici de data asta nu spuse cine este. 

După ce fu ţinut într-acest chip încă vreo câteva zile, 
Ghino porunci să fie aduse într-o sală toate lucrurile 
abatelui și într-o curte, dedesubt, toţi caii lui până la unul, 
după care se duse la el și-l întrebă cum se simţea și dacă e 
destul de tare spre a putea încăleca. Abatele îi răspunse că 

se simţea destul de tare, că era vindecat de pântec și că s- 
ar fi simţit și mai bine dacă ar fi scăpat din mâinile lui 
Ghino. Acesta îl duse atunci în sala unde se aflau toţi 
slujitorii lui, cu toate ale sale și, îndrumându-l spre o 
fereastră de unde își putea vedea toţi caii adunaţi în curte, 
îi zise: 

— Trebuie să știi, messere, că nu din josnicie sau răutate 
sufletească Ghino di Tacco - care-s eu - a ajuns tâlhar de 
drumul mare și vrăjmaș al curţii din Roma; numai faptul c- 
a fost nobil, sărac și izgonit din propria lui casă, precum și 
nenorocul lui de-a fi avut dușmani puternici și numeroși, l- 
au îndemnat să-și apere neamul și viaţa. Dar, fiindcă 
dumneata îmi pari un om de treabă, acu că te-am tămăduit, 
n-am să mă port cu dumneata așa cum m-aș purta cu un 
altul, pe care, dacă l-aș avea la mână așa precum te am, nu 
l-aș lăsa să-mi scape până ce nu mi-aş face parte din 
lucrurile lui. De data asta în schimb aș vrea ca dumneata 
să fii acela care, ţinând seama de ce-mi lipsește, să-mi dai 
din ale dumitale cât socotești de bine. Tot ce-ai avut se află 
aici și de la geamul ăsta îţi poţi vedea în curte, jos toţi caii 
până la unul; de aceea, fie că iei tot, fie că iei numai o 
parte, ești slobod din această clipă să pleci ori să rămâi la 
voia dumitale. 

Abatele se minună de atâta dărnicie la un tâlhar de 
drumul mare și îi plăcură foarte cuvintele lui Ghino; de 
aceea,  lepădând pe loc disprețul și mânia, ba 
preschimbându-le de-a dreptul în dragoste și prietenie, se 
repezi la el și-i zise îmbrăţișându-l: 

— Mă jur pe ce am mai sfânt că pentru a câștiga 
prietenia unui om ca tine aș îndura să pătimesc orice 
ocară, chiar mai grea decât ocara ce-am crezut c-o 
pătimesc din parte-ţi. Blestemată fie soarta care te-a silit s- 
apuci pe căi atât de greșite. 

Apoi, după ce luă cu el din cai și celelalte toate atât cât îi 
făcea trebuinţă, lăsându-i cea mai mare parte lui Ghino, se 
porni spre Roma. 

Papa, deși aflase de întâmplarea abatelui, de care se 
mâhnise foarte, când îl văzu în faţa lui, îl întrebă cum îi 
priiseră băile. La care abatele răspunse zâmbind: 

— Sfinţia-ta, n-am apucat s-ajung la băi și-am dat în 
drum de un doctor priceput, care m-a lecuit de minune. 

Şi-i povesti cum și în ce fel, lucru de care papa făcu un 
haz nespus. Pe urmă, continuându-și vorba, mânat de un 
gând mărinimos, ceru înaltului părinte să-i facă un hatâr. 
Papa, crezând că-i cere cu totul altceva, se învoi bucuros 
să-i împlinească rugămintea și atuncea abatele îi spuse: 

— Ce vreau să-ţi cer, sfinte părinte, e să te înduri de 
Ghino di Tacco și să-l ierți, căci el m-a vindecat; din câţi 
oameni de treabă am cunoscut în viaţă, el este fără 
îndoială unul din cei mai vrednici. Răul pe care îl face 
socot că-i mai degrabă păcatul sorții, nu al lui, iar dacă 
preasfinţia-ta ar vrea să-i îmbuneze soarta dându-i ceva ca 
să trăiască așa cum cere starea lui, sunt sigur c-ar ajunge 
în foarte scurtă vreme să-l judece ca mine. 

Papa, auzind acestea, ca unul ce avea suflet mare și 
îndrăgea oamenii vrednici, îi răspunse abatelui că, dacă 
Ghino, într-adevăr, era așa precum zicea, putea să i se 
înfăţișeze, și el ar fi fost bucuros să-l poată ajuta. 
Încredinţat fiind de abate că n-avea a se teme, Ghino veni 
la curte și, cât ce ajunse în preajma papei, acesta își dete 
seama că e un om de omenie, drept care se împacă cu el și- 
i dărui o parohie din cele ale Spitalului”, făcându-l în 
același timp și frate ospitalier. lar Ghino stăpâni de-a 
lungul întregii sale vieţi această parohie, păstrându-se 
până la moarte prieten și slugă credincioasă a sfintei 
biserici catolice și a abatelui din Cluny. 


79 E vorba despre spitalul pelerinilor care mergeau la Ierusalim (n. t.). 

POVESTEA A TREIA 


Mitridanes, pizmuind dărnicia lui Natan, pleacă în 
căutarea lui cu gând să-l omoare și nimerește peste el; 
Natan, nefiind recunoscut, îl învață cum să facă și îl 
așteaptă într-un  desiș, așa precum  orânduise; 
Mitridanes, recunoscându-l, se rușinează foarte de 
gândurile lui și până mai la urmă se despart buni 
prieteni. 


Faptul că un preot dovedise atâta dărnicie li se păru 
celor de faţă de-a dreptul o minune, și, după ce doamnele 
sfârșiră cu vorba, regele porunci lui Filostrato să urmeze, 
iar dânsul începu degrabă: 

— Nobile doamne, mare a fost dărnicia regelui Spaniei și 
nemaiauzită, poate, aceea a abatelui, dar socotesc c-o să 
vă pară lucru la fel de minunat să auziţi acum că un om, 
spre a-și vădi mărinimia față de un altul ce râvnea la viaţă 
sau, mai bine zis, de-a dreptul la sufletul lui, s-a hotărât să- 
i dea el însuși prilejul de a fi omorât, și ar fi făcut treaba 
asta negreșit, dacă celălalt ar fi primit, așa cum veţi vedea 
de îndată din istorioara mea. 

De e să dăm crezare vorbelor unor genovezi și altor 
călători care au umblat prin China, e lucru neîndoios că pe 
meleagurile acelea trăia odinioară un nobil putred de 
bogat, pe care îl chema Natan. Și cum Natan acesta ședea 
chiar lângă drumul pe care îl străbăteau de voie, de nevoie 
toţi cei care călătoreau dinspre apus spre răsărit ori 

dinspre răsărit spre apus, fiind el nespus de darnic, de 
inimos și mai cu seamă de dornic să-și vădească prin fapte 
aceste însușiri, puse un mare număr de meșteri să-i 
clădească pe locul acela o așezare și în foarte scurtă vreme 
meșterii îi durară cel mai frumos, mai mare și mai bogat 
palat din câte s-au văzut vreodată; și după ce Natan îl 
înzestră din plin cu toate cele de trebuinţă pentru a putea 
primi și preacinsti în el pe orice om de neam, cum slujitori 
avea destui, se apucă să găzduiască și să omenească 
împărătește pe orice călător care se abătea pe acolo. În 
obiceiul acesta vrednic de toată lauda stărui cu atâta 
râvnă, încât îi merse vestea și ajunse cunoscut nu numai 
prin părţile răsăritului, dar chiar și pe meleagurile 
apusului. 

Acu, pe când era bătrân și împovărat de ani, deși nici 
bătrâneţea barem nu-i obosise dărnicia, se întâmplă ca 
faima lui să ajungă la urechile unui tânăr, pe nume 
Mitridanes, care trăia într-o ţară vecină cu a lui; și tânărul 
acesta, știindu-se tot așa de bogat pe cât era și Natan, 
prinse a-i pizmui renumele și dărnicia și hotări deci să-i 
adumbrească faima ori să i-o întunece cu totul prin 
săvârșirea unor fapte și mai măreţe ca ale lui. Și, după ce 
puse să i se facă un palat la fel cu al lui Natan, se apucă să 
săvârșească cele mai neînchipuite și mai nesăbuite fapte 
de dărnicie din câte s-au făcut vreodată; și, cum era de 
așteptat, în scurtă vreme faima lui se împrăștie ca focul. 
Or, într-o bună zi, pe când tânărul nostru ședea singur în 
curtea palatului, se întâmplă să intre pe una din porți o 
femeie sărmană care îi ceru pomană și dânsul îi dădu. 
Femeia se întoarse apoi din nou pe altă poartă și iarăși îi 
ceru pomană și dânsul iarăși îi dădu; se întoarse într-acest 
chip de douăsprezece ori, până ce a treisprezecea oară 
Mitridanes îi zise: 

— Femeie, prea te-ntreci cu gluma! 

Dar totuși îi dădu pomana. Bătrânica, auzind ce-i spune, 
răspunse: 


827 


— Doamne, ce minunată e mărinimia lui Natan! De 
treizeci și două de ori am intrat la el prin cele treizeci și 
două de porți câte are palatul lui, așa cum are și acesta, și 
i-am cerut pomană, dar el nu mi-a vădit că m-ar cunoaște și 
mi-a dat de fiecare dată; aicea n-am intrat decât de 
treisprezece ori și dumneata mă și cunoști și mă faci și de 
batjocură. 

Și zicând astfel plecă și nu se mai întoarse. Mitridanes, 
auzind cuvintele femeii, ca unul care socotea că tot ce 
aude despre Natan și dărnicia lui îi micșorează faima, se 
înfurie peste măsură și prinse a-și zice în sinea lui: „Ah, vai 
de capul meu! Când voi ajunge oare nu să-l întrec, dar 
barem să-l ajung pe Natan în faptele-i măreţe, când nici în 
astea mici nu pot să fiu ca el? Pe legea mea, mă zbat 
zadarnic, de nu mă hotărăsc să-i curm o dată viaţa; și, 
fiindcă bătrâneţea nu se îndură să-l răpună, cuvine-se să 
fac eu însumi și cât de iute treaba asta”. Și ridicându-se de 
acolo, așa pornit precum era, fără să spună nimănui ce 
hotărâre luase, porni la drum călare, c-o mână de însoțitori 
și într-a patra zi ajunse pe locul unde se afla palatul lui 
Natan. Acolo, după ce le porunci însoţitorilor săi să se 
prefacă a nu-l cunoaște și să se îngrijească singuri de 
gazdă până ce ar fi avut porunci noi de la dânsul, rămas de 
unul singur, cum într-acestea se înserase, nu departe de 
palat dădu peste Natan, care îmbrăcat în straie simple se 
plimba de  colo-colo, neînsoţit de nimeni; și fiindcă 
Mitridanes nu știa cine este, îl întrebă să-i spuie unde 
ședea Natan. Bătrânul îi răspunse vesel: 

— Băiete dragă, nu e nimeni în tot ţinutul ăsta care să 
știe să-ți răspundă la întrebarea asta mai bine decât mine; 
de aceea, dacă vrei, am să te duc la Natan. 

Mitridanes îi răspunse că-l însoțește bucuros, dar c-ar fi 
vrut, de se putea, să nu fie văzut și cunoscut de Natan. La 
care celălalt îi zise: 

— Voi face-o și pe asta, dacă așa ţi-e voia. 

Mitridanes descălecă și plecă însoţit de Natan, care îl 

tinu de vorbă și-i povesti o mulțime de lucruri până ce 
ajunseră la palat. Acolo bătrânelul dădu în grija unei slugi 
calul lui Mitridanes și-i spuse la ureche să facă astfel ca 
nimeni din casă să nu-i spună băiatului că el e Natan; și 
voia îi fu împlinită. Pe urmă, după ce intrară în palat, îl 
găzdui pe Mitridanes într-o prea frumoasă odaie, în care 
porunci să nu pătrundă nimeni decât cei rânduiţi cu slujba 
și acestora le spuse să-l prea-cinstească în toată legea; pe 
urmă rămase el însuși să-i ţie tovărășie tânărului. 
Mitridanes, șezând de vorbă cu Natan, deși se arăta smerit 
ca faţă de un părinte, îl întrebă cine era. La care Natan îi 
răspunse: 

— Eu sunt un biet slujbaș mărunt de-al lui Natan și am 
îmbătrânit cu el de când îl tot slujesc, deși, pre câte vezi, el 
nu m-a învrednicit c-o slujbă mai înaltă; de aceea, chiar 
dacă ceilalţi au pricină să se mândrească cu dărnicia lui, 
eu n-am cu ce să mă mândresc. 

Cuvintele bătrânului sporiră nădejdile lui Mitridanes, 
făcându-l să-și închipuie c-are să-și poată înfăptui mai 
lesne cu ajutorul lui gândul mârșav ce-l adusese pe locurile 
acelea. Natan la rândul lui îl întrebă și el cu vorbe 
cuviincioase cine era și ce nevoi îl aduseseră acolo, 
arătându-se gata să-i sară într-ajutor cu vorba sau cu fapta, 
dac-ar fi fost în stare. Mitridanes șezu câtva la îndoială mai 
înainte de-a răspunde, dar mai la urmă, hotărât să se 
încreadă în el, după ce-l luă pe ocolite și îi ceru făgăduinţa 
că nu-l va da de gol, îi spuse cine era el și cu ce gând 
venise acolo, cerându-i sfat și ajutor. Natan, când auzi ce 
spune și-i pricepu gândul mârșav, se tulbură în sinea lui, 
dar nu șezu prea mult pe gânduri și, fără a clipi măcar, cu 
suflet dârz îi spuse: 

— Mitridanes, vrednic om trebuie să fi fost părintele tău 
și pesemne c-ai dorit să-i semeni, de vreme ce ţi-ai pus în 
gând să te arăţi mărinimos faţă de toată lumea; de asemeni 
vrednic este de laudă pentru invidia ce o porți mărinimiei 
lui Natan, căci dacă ar mai fi și alţii să pizmuiască atare 


829 


lucruri, lumea, din rea și ticăloasă ce e, s-ar face dintr-o 
dată bună. Taina pe care mi-ai încredinţat-o voi tine-o 
ascunsă, fii pe pace; ce-i drept, prea mare ajutor la treaba 
asta nu-ţi pot da, dar am să-ţi dau în schimb un sfat 
folositor și iată care anume: cam la o jumătate de milă de 
aici se află un desiș, pe care îl poţi vedea chiar de pe locul 
ăsta, și-n care aproape zilnic Natan se plimbă dimineaţa 
vreo două sau trei ceasuri; acolo ai să-l găsești ușor și ai să 
afli chip să-ţi îndeplinești dorinţa. lar după ce-l vei omori, 
ca să te poţi întoarce acasă fără nicio piedică, să n-o iei pe 
cărarea pe care ai venit, ci s-o apuci pe cealaltă, pe care o 
vezi la stânga și care-i mai aproape de casa ta și mai ferită, 
deși e mai sălbatică. 

Mitridanes, după ce află acestea, de îndată ce plecă 
Natan le dădu de știre pe ascuns alor săi, care se aflau pe 
aproape, unde să vie să-l aștepte în ziua următoare. 

A doua zi de dimineață Natan, care nu se răzgândise, ci 
rămăsese credincios sfatului dat lui Mitridanes, se duse 
singur în desiș ca să-și aștepte acolo moartea. Mitridanes 
se sculă și el și luându-și arcul și spada, căci n-avea alte 
arme, încalecă pe cal și-o apucă spre desiș: dar, văzându-l 
de departe pe Natan care se plimba, se gândi că n-ar strica 
să-l vază și să-i auză glasul mai înainte de a-l lovi; de aceea 
se repezi la el și, apucându-l de panglica ce-i înconjura 
fruntea, îi zise: 

— Bătrâne, moartea te-a ajuns! 

Natan nu zise altceva decât atât: 

— Atunci înseamnă c-am binemeritat-o. 

Mitridanes, auzindu-i glasul și privindu-l în ochi, 
recunoscu numaidecât în el pe cel care în ajun îl găzduise 
așa de bine, îl întovărășise cu atâta prietenie și-l sfătuise 
cu credinţă; și atuncea tot avântul lui se risipi într-o clipă 
și furia i se preschimbă în rușine. De aceea, zvârlind spada 
pe care o și trăsese ca să-l lovească în piept, descălecă 
degrabă, se aruncă plângând la picioarele lui și-i zise: 

— Părinte scump, văd limpede ce mare ţi-e mărinimia, 

de vreme ce cu atâta grijă ţi-ai pregătit tu singur moartea 
și ai venit aici spre a-mi dărui sufletul tău, pe care eu, fără 
temei, ţi l-am cerut chiar ţie; dar Dumnezeu, ce poartă mai 
multă grijă decât mine îndatorinței mele, m-a ajutat tocmai 
la timp și mi-a deschis ochii pe care nimicnicia pizmei mi-i 
închisese odinioară. De aceea mă socot acum cu atât mai 
vrednic de a-mi plăti greșeala făptuită, cu cât mai multă 
grabă mi-ai dovedit în râvna de a-mi mulțumi dorinţa; 
răzbună-te pe mine cu răzbunarea ce socoţi c-o merită 
păcatul meu. 

Natan îl ridică pe Mitridanes de jos și, după ce-l 
îmbrăţișă și-l sărută cu duioșie, îi zise: 

— Fiul meu, pentru fapta pe care ai vrut s-o faci - fie că-i 
zici nemernicie sau altfel - nu trebuie să-mi ceri iertare ori 
s-o primești, pentru că nu pornea din ură, ci numai din 
dorinţa de-a trece în ochii lumii drept un om mai bun decât 
alții. Trăiește dar fără a te teme de mine și fii sigur că n-a 
trăit nicicând un om pe care să-l iubesc așa cum te iubesc 
pe tine, pentru că porți în piept un suflet bun și mare, ce 
nu s-a înjosit să grămădească bani și averi, așa cum fac 
zgârciţii, ci i-a chivernisit anume cu gând a-i cheltui. Să nu- 
ţi fie rușine fiindcă-ai râvnit la viaţa mea ca să-ţi sporești 
printr-asta faima și nici să nu-ţi închipui că eu mă mir de 
așa ceva. Cei mai de seamă împărați și cei mai vrednici 
regi nu și-au mărit regatele - și drept aceea faima lor - 
altcum decât prin omorârea, nu doar a unui singur om, cia 
mii și mii de oameni, prin nimicirea de orașe, prin arderea 
a zeci de sate; de aceea, dacă tu vroiai să mă omori numai 
pe mine pentru a-ţi spori renumele, nu săvârșeai prin ăsta 
nimic deosebit sau nou, ci tocmai dimpotrivă un lucru 
foarte obișnuit. 

Mitridanes nu încercă să se dezvinovăţească, ci, lăudând 
cuvintele pe care Natan le aflase spre a-l dezvinovăţi pe el, 
din vorbă în vorbă ajunse a-i spune că se miră nespus de 
mult cum de-și pusese singur capul în ștreang și cum de 
tocmai el îl sfătuise cum să facă spre a-și atinge țelul. La 

care Natan zise: 

— Mitridanes, n-aş vrea să te miri de hotărârea mea și 
de sfatul pe care ţi l-am dat, pentru că eu - de când ajuns- 
am să fiu stăpân pe mine însumi și să mă hotărăsc a face 
ce-ai încercat și tu să faci, adică să fiu darnic faţă de toată 
lumea - n-am lăsat niciodată pe nimenea să plece din casa 
mea fără să încerc, după puterea mea, să-i împlinesc orice 
dorinţă. Tu ai venit și mi-ai vădit că jinduiești la viaţa mea; 
drept care eu, văzând aceasta, cum n-aș fi vrut ca numai tu 
să pleci nemulțumit de aicea, m-am hotărât fără zăbavă să- 
mi dărui viaţa ţie, și pentru ca s-o poţi avea fără primejdie 
pentru tine, ţi-am dat sfatul pe care l-am socotit mai 
nimerit; de aceea încă o dată îţi spun, și chiar te rog, dacă 
dorești, ia-mi viaţa și împlinește-ţi voia, fiindcă eu zău de 
știu cum aș putea altminteri s-o folosesc mai bine. Sunt 
optzeci de ani de când mă slujesc de ea pentru a mă 
mulțumi pe mine și știu că, precum cere firea și precum 
zilnic se întâmplă cu toate și cu toţi, n-are să-mi fie dat să 
mai trăiesc prea multă vreme; de aceea socotesc că e cu 
mult mai bine să-mi dăruiesc eu singur viaţa, așa precum 
mi-am dăruit și cheltuit averile, decât să ţin cu dinţii de ea, 
ca pân' la urmă să mi-o răpească firea potrivnic vrerii 
mele. Să dăruiești o sută de ani nu-i mare lucru; cu câte 
mai puţin atunci să dăruiești șase sau opt, câţi mai am eu 
de trăit? Ia-mi viaţa, deci, te rog, dacă îţi este de trebuinţă; 
de când sunt, niciodată n-am mai găsit pe cineva care să 
jinduiască tocmai la ea și, dacă tu, care mi-o ceri, n-o iei, 
nu cred că mai găsesc vreodată un altul s-o dorească. Sau 
dacă totuși aș găsi, știu bine dinainte că de ce-aș vrea mai 
mult s-o ţin, de ce i-aș micșora din preţ; de aceea, până a 
nu ajunge la atare josnicie, fă bine, rogu-te, și curmă-mi-o 
tu. 

Mitridanes, rușinându-se foarte, răspunse: 

— Ferească Dumnezeu nu numai să ţi-o iau - să iau un 
lucru așa de scump cum este viața dumitale! - dar și să 
jinduiesc la ea, precum făcut-am până acum. Departe de a- 

ți scurta eu anii, să pot, ţi-aș da cu bucurie vreo câţiva 
dintr-ai mei. 

La care Natan zise iute: 

— Și, de-ai putea, oare n-ai vrea să mai adaugi vreo 
câţiva ani vieţii mele și într-acest chip să-mi dai putinţa să 
fac ce n-am făcut nicicând? Să iau adică dintr-al tău, eu, 
care niciodată n-am luat nimica de la nimeni? 

— Sigur c-aș vrea, răspunse celălalt. 

— Atuncea, zise Natan, să faci așa precum îţi spun: 
tânăr cum ești, tu să rămâi aicea în casa mea și să-ţi zici 
Natan; eu în schimb am să mă mut la tine și îmi voi zice 
Mitridanes. 

La care tânărul răspunse: 

— Dacă aș fi în stare să fac și eu atâta bine cât ai făcut 
domnia-ta și faci și-acuma încă, n-aș sta de loc pe gânduri 
și aș primi de îndată schimbul; dar fiindcă sunt încredinţat 
că faptele mele n-ar face decât să micșoreze faima lui 
Natan și fiindcă nu doresc să stric ce-au izbutit să facă alţii 
și eu n-am izbutit, nu pot primi un schimb că ăsta. 

După ce mai vorbiră o vreme în chip la fel de prietenesc, 
pe voia lui Natan se întoarseră amândoi la palat, unde 
bătrânul îl preacinsti pe Mitridanes încă vreo câteva zile, 
îndemnându-l din toată inima să stăruie în pornirea lui 
înaltă și măreaţă. lar mai apoi, când Mitridanes îi spuse c- 
ar dori să se întoarcă acasă cu însoțitorii lui, Natan îl învoi 
să plece, după ce-i dovedi din plin că n-ar fi ajuns niciodată 
să-l poată întrece în dărnicie. 

POVESTEA A PATRA 


Messer Gentile dei Carisendi, întorcându-se de la 
Modena, scoate din mormânt o femeie iubită de el care 
fusese îngropată fiind socotită moartă. Femeia, 
venindu-și în fire, naște un băiat, iar messer Gentile o 
înapoiază dimpreună cu copilul, bărbatului ei, 
Niccoluccio Caccianimico. 


Minunată faptă li se păru tuturor ca cineva să-și 
dăruiască de bunăvoie viața și pe bună dreptate socotiră 
că fapta lui Natan întrecuse pe aceea a regelui Spaniei și a 
abatelui din Cluny. Dar după ce se spuseră o mulţime de 
lucruri în legătură cu aceasta, regele se uită spre Lauretta 
și îi dădu a înţelege că era rândul ei să povestească mai 
departe, drept care ea începu degrabă: 

— Tinere doamne, minunat de frumoase au fost poveștile 
spuse până acum și într-atât de pline de strălucirea 
faptelor istorisite în ele, încât aș fi îndemnată să cred că 
nouă, celor care nu ne-am rostit încă povestea, nu ne mai 
rămâne nimic de adăugat pentru a putea pluti și noi pe 
aripile basmelor, de nu ne întorceam iar la poveștile de 
iubire, care sunt nesecat izvor de cugetări și vorbe; de 
aceea, fie pe de-o parte din pricina aceasta și fie și pentru 
că este firesc ca noi să fim atrase de cele potrivite cu 
tinereţea noastră, am să vă povestesc fapta mărinimoasă a 
unui tânăr îndrăgostit, faptă ce pân' la urmă socot că n-o 
să vi se pară că-i mai prejos de celelalte, dacă-i adevărat că 

omul îşi dăruiește averile și uită dușmăniile, își 
primejduiește viaţa, ba chiar renumele și cinstea, ceea ce-i 
mult mai mult, numai și numai ca să ajungă la aceea pe 
care o iubește. 

Trăia pe vremuri la Bologna, oraș de mare vază în 
Lombardia, un cavaler nespus de prețuit pentru însușirile-i 
alese și pentru neamul lui străvechi, pe care îl chema 
messer Gentile Carisendi și care se îndrăgosti de-o nobilă, 
pe nume madonna Catalina, nevasta unui oarecare 
Niccoluccio Caccianimico; și fiindcă doamna nu vroia să 
știe de iubirea lui, tânărul, fiind chemat în slujba de primar 
la Modena, plecă acolo cu disperarea în suflet. 

Intre acestea, lipsind Niccoluccio din Bologna și 
doamna, însărcinată fiind, aflându-se pe una din moșiile 
sale, la vreo trei mile departe de oraș, se întâmplă așa 
deodată să se abată asupra ei un rău fără de leac și atât de 
năprasnic, încât goni din trupul ei orice sclipire de viaţă, 
drept care chiar și doctorii o socotiră moartă. Or, cum 
femeile înrudite cu ea mai îndeaproape ziceau că știu chiar 
de la dânsa că nu era însărcinată de atâta vreme încât 
copilul să fie chiar desăvârșit în toate ale sale, fără a-și mai 
bate capul, o îngropară cum era, cu bocete și lacrimi, în 
cimitirul unei biserici care se afla prin apropiere. Toate 
acestea ajunseră fără întârziere printr-un prieten de-al său 
la urechea lui messer Gentile, care, deși iubirea nu-i fusese 
împărtășită de femeie, se amări nespus de mult și în cele 
de pe urmă ajunse a-și zice în sinea lui: „Ai murit, 
madonna Catalina! Mie, cât timp ai fost în viaţă, nici 
barem o privire de-a ta nu mi-a fost hărăzită; acuma însă, 
că ești moartă și nu te mai poţi apăra, trebuie să-ţi fur de 
bună seamă măcar o sărutare”. Și zicând astfel, cum între 
timp se înnoptase, după ce porunci să-i fie tăinuită 
plecarea, încalecă dimpreună cu un slujitor de-al său și 
ajunse fără de zăbavă la locul unde doamna fusese 
îngropată; acolo, deschizând mormântul, intră cu dibăcie 
în el și, după ce se întinse alături de iubita lui, își apropie 

obrazul ei și începu să o sărute, vărsând șiroaie de lacrimi. 
Dar fiindcă pofta omului nu-i niciodată îndestulată, ci tot 
mai mult râvnește, mai ales când este vorba de 
îndrăgostiți, messer Gentile hotărî să nu se mai 
împotrivească dorinţei sale și își zise: „Doamne, de ce nu i- 
aș atinge măcar o dată pieptul, de vreme ce-s aici? 
Nicicând n-am mângâiat-o și nici n-am s-o mai mângâi de 
acu înainte niciodată”. Învins dar de dorinţa aceasta, îi 
puse mâna pe sân și după câtva timp i se păru că simte 
bătând ușor inima doamnei. Şi după ce-și înfrânse teama 
și-o cercetă mai cu curaj, își dete seama că nu-i moartă, 
deși nu mai mijea într-însa decât un firicel de viaţă; de 
aceea, ajutat de slugă, o scoase din mormânt cu nesfârșită 
grijă și așezând-o în faţa sa pe cal, o duse în mare taină 
acasă la Bologna. 

Acolo, dimpreună cu el, trăia și maica sa, femeie 
înţeleaptă și foarte de ispravă, căreia, auzind din gura lui 
de-a fir-a-păr toată povestea, i se făcu milă de doamnă și ca 
atare, încingând un foc zdravăn în casă, o îmbăie în apă 
caldă și pân' la urmă izbuti s-o readucă la viaţă. Doamna, 
cât ce-și veni în fire, oftă o dată din adânc și zise: 

— Oare unde sunt? 

Bătrâna inimoasă îi răspunse: 

— Nu te teme! Ești printre oameni buni. 

Catalina, venindu-și în simţiri, privi în jurul ei mirată, 
fără a pricepe unde este și, când dădu cu ochii de messer 
Gentile, plină de uimire o rugă pe mama acestuia să-i 
spună în ce chip ajunsese acolo. Cavalerul îi povesti atunci 
pe larg tot ceea ce se întâmplase. Catalina se tângui o 
vreme de cele auzite și apoi îi mulțumi pre cât putu mai 
bine și îl rugă frumos, în numele iubirii pe care i-o purtase 
și-n numele bunei-cuviinţe de care dă dovadă, să facă 
astfel, încât nici ea și nici bărbatul ei să n-aibă a pătimi 
rușine în casa lui și ca atare s-o lase să se întoarcă a doua 
zi acasă. 

Messer Gentile îi răspunse: 

— Doamnă, oricât de mare mi-a fost dorinţa în trecut, 
acum că Dumnezeu, pentru iubirea multă pe care ţi-am 
purtat-o, mi-a hărăzit minunea de-a mi te aduce iar la viaţă 
din moartă ce erai, n-am să mă port cu dumneata de-acu 
înainte niciodată altminterea decât așa cum m-aș purta c-o 
soră, oriunde te-ai afla. Dar binele pe care ţi l-am făcut azi- 
noapte e vrednic de-o răsplată și ca atare îţi cer să-mi faci 
și mie un hatâr. 

Catalina, plină de bunăvoință, îi răspunse că dacă îi cere 
un lucru cinstit, ea este gata să facă tot ce-i stă în putere. 
La care cavalerul zise: 

— Doamnă, toate rudele dumitale și toţi bolognezii sunt 
încredințaţi că ești moartă și prin urmare nimeni nu te 
așteaptă acasă; îţi cer dar și te rog să fii atât de bună și să 
rămâi aici în taină, cu maica mea împreună, până ce eu mă 
voi întoarce de la Modena, adică nu peste mult timp. Şi 
dacă îţi cer lucrul acesta e fiindcă vreau să mi te dau în dar 
soțului dumitale de faţă cu cei mai de seamă concetăţeni ai 
noștri. 

Catalina, care își dădea bine seama de recunoștinţa pe 
care i-o datora cavalerului, văzând că nu-i cerea să facă 
nimica necinstit - deși ar fi dorit din suflet să-i bucure pe-ai 
ei vădindu-le că este în viaţă - se hotărî să-i facă voia și îi 
făgădui să-l asculte întru totul. N-apucă însă bine să-și 
isprăvească vorba, că și începu să simtă că îi venise 
vremea să nască; drept aceea, ajutată cu blândeţe de 
mama cavalerului, nu peste multă vreme născu un fecioraș 
voinic, spre bucuria ei și-a lui messer Gentile. 

Cavalerul se îngriji să nu-i lipsească nimic din cele 
trebuincioase și porunci slugilor sale să-i deie ascultare și 
s-o cinstească întru totul ca pe nevasta lui; apoi plecă în 
taină la Modena. De acolo, după ce împlini sorocul slujbei, 
înainte de a se întoarce la Bologna, trimise vorbă alor săi 
să-i pregătească acasă în ziua sorocită întoarcerii un ospăț 
falnic, la care să fie poftit, printre alţi nobili mai de vază, și 
Niccoluccio Caccianimico. Pe urmă, întorcându-se acasă, 

unde o află pe Catalina mai împlinită și mai frumoasă ca 
oricând, iar pe copil mare și voinic, după ce dădu bineţe 
oaspeţilor, îi pofti la masă, voios nevoie mare și-i omeni în 
toată legea cu multe feluri de bucate. Apoi, către sfârșitul 
mesei, după ce-i spuse Cătălinei ce avea de gând să facă și- 
o învăţă cum să se poarte, prinse a grăi precum urmează: 

— Cinstiţi meseni, îmi amintesc, din câte am auzit pe 
vremuri, că-n Persia e un obicei - pe care eu îl socotesc din 
cale-afară de frumos - după care, când cineva dorește să-și 
preacinstească prietenul, îl poftește la el acasă și acolo, 
arătându-i odorul său cel mai de preţ, nevastă, prietenă 
sau fiică, îi spune că, dac-ar putea, i-ar arăta așijderi și 
inima din piept, cu și mai multă bucurie; or, datina aceasta 
am s-o înscăunez și eu aicea la Bologna. Dumneavoastră 
ați avut bunătatea să-mi preacinstiți ospăţul, iar eu la 
rândul meu vreau să vă preacinstesc după obiceiul amintit, 
înfățișându-vă adică ce am mai scump pe lume sau ce-ar 
trebui să am. Mai înainte însă vreau să vă rog să-mi 
spuneţi părerea dumneavoastră în legătură c-o îndoială de- 
a mea, pe care am să v-o spun. Să zicem că se află în casa 
unui om o slugă credincioasă, care într-o bună zi cade la 
pat răpusă de-o boală nemiloasă; stăpânul, fără să aștepte 
să-și deie omul duhul, poruncește să fie azvârlit în mijlocul 
străzii și nu-i mai poartă de grijă; se arată un străin și fiind 
cuprins de milă îl duce pe bolnav acasă, unde cu grijă 
multă și cheltuieli, până la urmă, îl pune iarăși pe picioare. 
Acu aș vrea să știu ce credeţi dumneavoastră: se poate 
plânge cu temei primul stăpân de cel de-al doilea, dacă 
acesta de pe urmă, care între timp păstrează sluga și-o 
folosește în casă, nu vrea să i-o mai dea înapoi? 

Mesenii, după ce dintâi se sfătuiră între ei și fură toţi de 
o părere, îl încredinţară cu răspunsul pe Niccoluccio 
Caccianimico, care știa să mânuiască cu multă măiestrie 
vorba. Acesta, după ce lăudă dintâi frumosul obicei persan, 
îi spuse gazdei că și el, ca toţi ceilalţi meseni, e de părere 
că stăpânul care lăsase sluga în stradă nu mai avea nici un 

drept asupra ei, cu atât mai mult cu cât o azvârlise din 
casă. În schimb stăpânul cel de-al doilea, prin toate 
îngrijirile pe care i le dase, putea pe drept cuvânt să spuie 
că servitorul e al lui; drept care, de-l păstra, nu săvârșea 
printr-asta ocară ori strâmbătate faţă de cel dintâi. 
Musafirii, printre care se aflau mulţi oameni înţelepţi, 
încuviințară cuvintele lui Niccoluccio, spunând că socotesc 
și ei întocmai ca și dânsul. Cavalerul, mulţumit de răspuns 
și de faptul că tocmai Niccoluccio fusese cel care îl dăduse, 
le arătă mesenilor că-i gând la gând cu ei și după aceea 
adăugă: 

— E vremea acum să vă cinstesc așa cum v-am făgăduit. 

Și chemând la sine doi slujitori, îi trimise doamnei, pe 
care o învățase din vreme să se împodobească și să se 
îmbrace bine, cu rugămintea s-o poftească în sala de 
ospeţe, spre a bucura mesenii cu înfățișarea ei. Catalina 
luă copilașul în braţe și însoţită de cei doi pătrunse în sală, 
unde, pe voia cavalerului, se așeză alături de un musafir de 
vază. Messer Gentile zise atunci: 

— Domnilor, ăsta-i lucrul cel mai de preţ pe care îl am și 
ca atare vreau să-l ţin; ce credeţi, am sau nu dreptate? 

Mesenii, după ce-o cinstiră și-o lăudară pe femeie 
spunându-i gazdei că putea pe drept cuvânt s-o 
îndrăgească, începură să se uite la ea și mulţi ar fi 
recunoscut-o, de n-ar fi socotit-o moartă. Dar dintre toţi, 
bărbatul ei o cerceta mai cu ardoare și când messer 
Gentile se îndepărtă pentru o clipă, nemaiputându-se 
răbda și vrând cu dinadins să știe cine este, o întrebă dacă- 
i străină sau dacă-i din Bologna. Doamna, văzându-se 
agrăită chiar de bărbatul ei, se stăpâni cu greu să nu-i 
răspundă de îndată; dar totuși, ţinând seama de cele 
rânduite de cavaler, tăcu din gură. Pe urmă alţii o 
întrebară dacă era al ei copilul, dacă-i era nevastă sau rudă 
lui messer Gentile, dar dânsa nu răspunse nici un cuvânt la 
toate acestea, în cele de pe urmă veni și cavalerul și 
atuncea unul din meseni îl întrebă: 


839 


— Messere, ia spune-ne și nouă, e mut odorul dumitale? 
Că de frumos știu că-i frumos. 

— Domnilor, zise cavalerul, faptul că n-a scos nicio vorbă 
e încă o dovadă a vredniciei ei. 

La care celălalt grăi: 

— Atunci ne spune dumneata cine e doamna aceasta. 

— Voi face-o cu plăcere, răspunse cavalerul, dacă îmi 
făgăduiţi să staţi pe locurile voastre și orice-ar fi să auziţi, 
să nu vă ridicaţi, până ce n-am s-ajung la capătul poveștii 
mele. 

După ce toţi făgăduiră să-i împlinească voia, cum într- 
acestea masa fusese strânsă, cavalerul se așeză lângă 
femeie și zise după cum urmează: 

— Cinstiţi  meseni, această doamnă e servitorul 
credincios de care v-am vorbit la începutul prânzului. Puțin 
iubită de ai ei, a fost zvârlită în stradă cum zvârli un lucru 
de prisos, de unde am cules-o eu și-am smuls-o din puterea 
morții prin îngrijirea ce i-am dat, drept care, Dumnezeu 
văzând iubirea mea, din trup hidos precum era, mi-a 
hărăzit-o mai frumoasă de cum era înainte. Dar ca să 
pricepeţi mai limpede cum s-au săvârșit acestea toate, am 
să vă înșir pe scurt povestea. 

Și luând-o de la capăt, de când se îndrăgostise de 
doamna Catalina, le povesti pe rând tot ceea ce se 
întâmplase, spre uimirea tuturor, și pe urmă adăugă: 

— După toate acestea, dacă nu v-aţi schimbat cumva 
părerea și mai cu seamă Niccoluccio, se cheamă că femeia 
aceasta pe drept cuvânt este a mea și nimeni n-are dreptul 
să mi-o mai ceară înapoi. 

La cuvintele acestea nimeni nu răspunse nimic, 
așteptând dimpotrivă ca messer Gentile să-și urmeze 
vorba. Niccoluccio precum și alți meseni dimpreună cu 
doamna Catalina lăcrămau de milă; atunci messer Gentile 
se ridică în picioare și luând copilașul în braţe și pe 
doamna de mână, se îndreptă către Niccoluccio și-i zise: 

— Nu te teme, seniore! Eu nu-ţi înapoiez soţia de care ai 

tăi și-ai ei s-au lepădat cu nepăsare, ci vreau să-ţi dăruiesc 
pe femeia aceasta care îmi e cumătră și pe copilul ei, de 
care sunt încredinţat că tu l-ai zămislit și pe care eu l-am 
botezat cu numele ce-l porți; de-a stat în casa mea aproape 
trei luni încheiate, te rog să nu-ţi precupeţești din pricina 
aceasta iubirea ce i-o porţi; îţi jur pe Dumnezeul meu care 
mi-a aprins în piept iubirea pentru dânsa - poate anume ca 
prin ea, prin dragostea aceasta, s-o mântui cum am 
mântuit-o din ghearele morţii - că nicicând n-a vieţuit la ea 
acasă, lângă părinţii ei sau mai pe urmă lângă tine, în chip 
mai drept și mai cinstit decât aici, cu mama mea, în 
propria mea casă. 

Și zicând astfel, se întoarse către Catalina și-i spuse: 

— Doamnă, te dezleg de tot ce mi-ai făgăduit și slobodă 
te las în braţele lui Niccoluccio. 

Și după ce conduse femeia și copilul în braţele 
bărbatului, se așeză la locul lui. Niccoluccio își întâmpină 
cu dragoste nevasta și copilul, cu atât mai bucuros cu cât 
mai fără de nădejdi fusese înainte și îi mulțumi cavalerului 
pre cât putu mai bine. Ceilalţi, care lăcrămau de milă, îl 
lăudară din belșug pentru purtarea lui și așijderea fu 
lăudat de toţi câţi îi aflară fapta. Femeia fu primită apoi cu 
mare bucurie de-ai ei și multă vreme încă cei din Bologna o 
priviră cu încântare ca pe una ce aproape că înviase din 
morți; cât despre cavaler, el vieţui mereu în bună prietenie 
cu Niccoluccio, cu ai lui și cu ai madonnei Catalina. 

Ce ziceţi dar de toate acestea, preabinevoitoare 
doamne? Socotiţi oare fapta unui rege care-și dă sceptrul 
și coroana, aceea a unui preot care împacă pe un tâlhar cu 
papa fără a da nimica de la dânsul sau fapta unui moșneag 
care își întinde singur gâtul cuţitului unui dușman, 
vrednice de a sta alături de fapta lui messer Gentile? A lui 
messer Gentile, care, tânăr și plin de foc, deși îndreptăţit 
fiind să ţină pentru sine ceea ce alţii aruncaseră din 
nebăgare de seamă, iar el spre norocul lui culesese, totuși 
nu numai c-a știut să-și stăpânească ardoarea, dar a mai și 

înapoiat, deși o avea în mâna lui, pe femeia îndrăgită pe 
care o dorea din adâncul sufletului și pe care se străduise 
în fel și chip s-o aibă. De bună seamă nici una din faptele 
istorisite n-o poate întrece pe aceasta. 

POVESTEA A CINCEA 


Madonna Dianora îi cere lui messer Ansaldo o grădină 
tot atât de frumoasă în ianuarie ca și în mai; messer 
Ansaldo i-o dă cu ajutorul unui vraci. Soţul madonnei 
Dianora o lasă să împlinească dorința lui messer 
Ansaldo, care, mișcat de mărinimia soţului, o dezleagă 
pe femeie de făgăduinţa ei și la rândul lui vraciul îl 
dezleagă pe messer Ansaldo de făgăduinţa lui, fără să-i 
ia nimica în schimb. 


Mărinimia lui messer Gentile fusese ridicată în slăvi de 
către cavaleri și doamne, când regele îi porunci Emiliei să 
urmeze; dânsa, cu îndrăzneală în glas, de parcă atât ar fi 
așteptat, prinse a grăi precum urmează: 

— Gingașe doamne, nimeni n-ar putea spune pe bună 
dreptate că fapta lui messer Gentile n-a fost, cu adevărat 
măreaţă; cu toate acestea însă nu-i greu să dovedești că 
omul poate și mai mult și am să vă arăt aceasta prin 
istorioara mea. 

În Friuli, ţinut cam răcoros, ce-i drept, dar totuși 
înfrumusețat de munti înalţi, de râuri și de fântâni cu ape 
limpezi, se află un oraș căruia îi zice Udine și în orașul ăsta 
trăia pe vremuri o femeie frumoasă și de neam, madonna 
Dianora, nevasta unui bogătaș numit Gilberto, om plăcut și 
foarte cumsecade. Doamna, mulțumită însușirilor ei, se 
învrednici pe drept cuvânt de dragostea aprinsă a unui 
nobil cu renume pe care îl chema messer Ansaldo 

Gradense, om întreprinzător, și pretutindeni cunoscut prin 
faptele-i de arme și curtenia lui. Dar nobilul acesta, deși 
iubea cu patimă și se căznea să facă tot ce-i vedea în 
putere spre a fi și el iubit - cerând adesea doamnei prin soli 
și prin solii să-i mulțumească dragostea - se străduia 
zadarnic. Doamna, căreia i se cam urâse de atâta 
stăruință, văzând că nu e chip să scape de el și de iubirea 
lui, cu toate că niciodată nu-i împlinise vreo dorinţă, 
cugetă să-i ceară un lucru, după părerea ei cu neputinţă de 
făcut, și într-acest chip să-l alunge; de aceea, într-o bună zi 
îi spune unei femei, care venea adeseori la ea trimisă de 
bărbat, așa precum urmează: 

— Femeie, uite ce-i: mi-ai spus de multe ori că messer 
Ansaldo mă iubește mai presus de orice și mi-ai adus din 
partea lui daruri de toată frumuseţea, pe care însă eu nu 
vreau să le primesc, pentru că niciodată n-aş consimţi de 
dragul lor să-l îndrăgesc și să-i fac voia; dar, dacă aș fi 
încredinţată că mă iubește într-adevăr atâta pre cât spui, 
nu încape îndoială că l-aș iubi și eu și-aș face tot ce-mi 
cere. De aceea, dacă ar vrea să-mi dovedească lucrul ăsta 
îndeplinindu-mi o dorinţă, eu voi fi gata să-l ascult. 

Femeia întrebă atunci: 

— Şi ce anume ai dori să facă pentru dumneata? 

La care doamna îi răspunse: 

— Uite ce vreau: poftesc să am în luna lui ianuarie aicea, 
în orașul ăsta, o grădină plină de flori, de iarbă verde și de 
copaci stufoși, întocmai precum sunt grădinile în mai; iar 
dacă nu-i în stare să-mi dea grădina asta, să nu mai cuteze 
niciodată să-mi trimită vorbe prin tine sau prin alţii, căci 
dacă mă mai necăjește n-am să tac ca până acum, ci am să 
mă plâng bărbatului și rudelor mele, făcând tot ce-mi va 
sta în putinţă să scap de el într-acest chip. 

Cavalerul, când auzi ce-i cere doamnă, deși dorinţa eii 
se păru nespus de grea și aproape de neînfăptuit și deși 
cunoștea prea bine că-i cere lucrul ăsta numai pentru a-i 
smulge lui până și ultima nădejde, se hotări să încerce să 

facă ce-i ședea în puteri. Trimise dar în toată lumea soli, 
căutând să afle pe cineva care să-i deie vreun ajutor sau 
vreo povaţă și în cele de pe urmă dădu peste un vraci care 
îi făgădui - pentru o răsplată grasă - să facă și minunea 
asta cu ajutorul vrăjilor. Messer Ansaldo, după ce se 
înţelesese cu el să-i plătească o grămadă de bani, se apucă 
să aștepte vremea statornicită. Iar când veni în sfârșit și 
iarna și acoperi totul cu gheaţă și zăpadă, pe un ger 
cumplit vraciul făcu astfel ca pe o câmpie de toată 
frumuseţea, care se afla lângă oraș, să apară peste noapte, 
în prima zi a lui ianuarie (precum mărturiseau aceia ce-o 
văzuseră), o grădină minunată, cum nu s-a mai văzut 
nicicând, plină de ierburi și de pomi cu roade de tot soiul. 
Messer Ansaldo, de îndată ce-o văzu, bucuros nevoie mare 
puse să-i culeagă cele mai mândre poame și cele mai 
frumoase flori din câte se aflau într-însa și le trimise pe 
ascuns iubitei lui, poftind-o să vină și să vază grădina ca 
să-și deie seama de dragostea ce i-o purta și să-și aducă 
aminte de cele ce-i făgăduise cu jurământ; drept care să-și 
ţină vorba dată, ca o femeie de cuvânt ce se afla a fi. 
Doamnei, care auzise de la mulţi despre gradina aceea, 
când mai văzu și poamele și florile trimise, îi păru rău de 
cele ce făgăduise. Cu toate acestea însă, cum era dornică 
să vază minunăţia aceea, se duse dimpreună cu alte 
doamne din oraș până la locul unde înflorise grădina, iar 
apoi, uimită peste fire, după ce-i lăudă cu prisosinţă 
frumuseţea, se întoarse amărâtă ca vai de ea acasă, 
gândindu-se la preţul cu care se îndatorase pentru grădina 
aceea, și atât de mare îi fu durerea, încât, cum nu era în 
stare să și-o păstreze ascunsă, bărbatul ei își dete seama și 
vru cu orice preţ să afle ce anume i-o pricinuia. Dintru- 
nceput femeia se rușină să-i spună; dar mai apoi, silită 
fiind, îi spuse toată împrejurarea. Gilberto, auzind-o, se 
mânie tare la început; pe urmă însă, cugetând la gândul 
fără de prihană care o îndemnase pe femeie să ceară 
treaba aceea, își birui mânia și luându-și seama îi zise: 

— Ilubită Dianoră, nu-i şade bine unei femei cinstite și 
înțelepte să deie ascultare unor atare vorbe și nici să-și 
puie la bătaie cu nici un preţ propria ei cinste. Cuvintele ce 
prin auz pătrund până la inimă ascund puteri cu mult mai 
mari decât cred unii oameni și pentru îndrăgostiţi, aproape 
totu-i cu putinţă. Rău ai făcut întâi și întâi pentru că ai 
ascultat vorbele lui messer Ansaldo și apoi pentru că ai 
primit să te tocmești cu el. Dar, fiindcă eu te știu cu inimă 
curată, ca să te scap de jurământul cu care te-ai legat, am 
să te las să faci ceea ce nimeni altul nu cred că te-ar lăsa; 
și asta cu atât mai mult cu cât mi-e teamă și de vraciul pe 
care îndrăgostitul tău - dacă ar vedea că-l păcălești - s-ar 
putea să-l asmuţească cu rele împotriva noastră. De aceea 
să te duci la el și, dacă poţi, să faci astfel încât să te 
dezlegi de juruinţa dată păstrându-ţi neîntinată cinstea; iar 
dacă altfel nu se poate, dă-i pentru o dată trupul, dar 
nicidecum și sufletul. 

Femeia, ascultând cuvintele bărbatului, plângea și 
susţinea morțiș că n-avea să primească din parte-i un hatâr 
ca ăsta. Dar, deși ea se împotrivea cu încăpățânare, 
Gilberto rămase neclintit în hotărârea lui, astfel încât a 
doua zi, încă din zorii zilei, fără să piardă vremea gătindu- 
se prea mult, doamna se duse acasă la messer Ansaldo, 
însoţită de-o slujnică și de doi slujitori. Messer Ansaldo se 
minună din cale-afară când auzi că doamna venea să-l 
cerceteze și, sculându-se degrabă, puse să-l cheme pe 
vraci și-i zise: 

— Poftesc să vezi cât de mult bine mi-au dobândit vrăjile 
tale. 

Și ieșind în calea doamnei, fără a fi mânat de pofte 
rușinoase, o primi cu multă cuviinţă și, după ce-o conduse 
dimpreună cu toţi ceilalţi și o pofti să șază într-o cameră 
frumoasă în care ardea un foc mare, îi zise: 

— Doamnă, dacă iubirea îndelungată pe care ţi-am 
purtat-o e vrednică de vreo răsplată, te-aș ruga să fii așa 
de bună și să-mi arăţi ce pricină te-a îndemnat să vii cu 

slujitorii dumitale la ceasul ăsta aici la mine. 

Doamna răspunse rușinată și cu ochii plini de lacrimi: 

— Messere, n-am venit aici mânată de iubire și nici de 
făgăduinţa pe care ţi-am făcut-o, ci numai și numai din 
pricina bărbatului meu, care - vădind mai multă grijă faţă 
de dumneata și de dovada dragostei smintite ce mi-o porţi 
decât față de cinstea mea și-a lui - m-a îndemnat să vin; 
drept care la porunca lui sunt gata de-astă dată să-ţi 
împlinesc orice dorință. 

Messer Ansaldo se minună și rămase înmărmurit de cele 
ce spunea femeia; drept care, înduioșat de mărinimia lui 
Gilberto, simțind că patima iubirii i se preschimbă în milă, 
zise: 

— Doamnă, ferească Dumnezeu, de vreme ce-i așa cum 
zici, ca tocmai eu să vatăm cinstea acelui ce simte milă 
pentru iubirea mea; de aceea cât vei sta la mine am să mă 
port cu dumneata cum m-aș purta c-o soră, iar dacă vei 
pofti să pleci, n-am să mă împotrivesc: un singur lucru 
vreau să-ţi cer și anume să-i mulțumești bărbatului 
dumitale cu acele mulțumiri ce le vei crede de cuviinţă 
pentru mărinimia lui și de acu înainte să-i spui că va avea 
în mine un frate și un slujitor. 

Femeia, auzind cuvintele acestea, răspunse mai 
bucuroasă că oricând: 

— "Ţinând seama de felul în care pururi te-ai purtat, n-aş 
fi putut să cred pentru nimica în lume că n-ai să-mi 
dovedești aceeași curtenie și-acu ca întotdeauna; de aceea 
îți rămân pe veci îndatorată. 

Și luându-și rămas bun, se întoarse la Gilberto cu 
însoțitorii ei și-i povesti cele întâmplate, drept care apoi cei 
doi bărbaţi legară între ei o strânsă prietenie. 

Vraciul, căruia messer Ansaldo se pregătea să-i deie 
răsplata cuvenită, văzând mărinimia pe care i-o vădise 
Gilberto lui messer Ansaldo și acesta de pe urmă madonnei 
Dianora, zise: 

— Să mă păzească Dumnezeu, de vreme ce mi-a dat să 

văd cât de mărinimos s-a dovedit Gilberto fiind vorba 
despre cinstea lui și dumneata când a fost vorba de 
dragostea domniei-tale, ca eu să nu m-arăt la rândul meu 
la fel de darnic fiind vorba de răsplata mea; păstreaz-o 
deci, căci dumitale ţi se cuvine s-o păstrezi. 

Cavalerul se rușină și se căzni în fel și chip să-l facă să 
primească, dacă nu tot, măcar o parte din ceea ce-i era 
dator, dar când văzu că e în zadar, cum vraciul - ce într-a 
treia zi făcu să piară grădiniţa - se pregătea acum de ducă, 
își luă rămas bun de la el și, stăvilindu-și dragostea cea 
rușinoasă în piept, rămase însufleţit de simţăminte 
prietenești față de doamna Dianora. 

Ce-am mai putea adăuga la asta, prea drăgălașe 
doamne? Credeţi c-ar fi cu cale să așezăm alături femeia 
aproape moartă și dragostea slăbită de pierderea nădejdii, 
să le așezăm alături zic, de multa dărnicie a lui messer 
Ansaldo, care iubea cu patimă înflăcărat de noi nădejdi și 
care ajunsese să pună mâna în sfârșit pe prada mult 
râvnită? Eu, după a mea părere, socot că-i o prostie să 
crezi că dărmicia de care a dat dovadă messer dei 
Carisendi poate să fie asemănată cu aceasta de pe urmă. 

POVESTEA A ȘASEA 


Regele Carlo se îndrăgostește la bătrâneţe, în culmea 
gloriei, de o copilă, dar până la urmă rușinându-se de 
nebunia lui, o mărită bine pe ea precum și pe sora ei. 


Prea lung s-ar dovedi la vorbă acela care ar vrea să 
povestească pe îndelete câte au vorbit doamnele noastre 
despre madonna Dianora, căznindu-se să hotărască care 
din trei, Gilberto, messer Ansaldo ori poate vraciul, s-a 
arătat mai darnic. Regele le lăsă să se sfădească o vreme, 
dar după aceea îi porunci Fiammettei să spună mai 
departe spre a pune capăt sfadei și dânsa fără întârziere 
începu: 

— Frumoase doamne, credința mea de totdeauna a fost 
că într-o tovărășie ca a noastră se cuvine să se vorbească 
într-un fel mai îngăduitor, aș zice, astfel ca lucrurile spuse 
să nu fie prilej de ceartă prin tâlcul lor prea îndrăgit, căci 
certurile de acest fel își află loc mai potrivit printre 
studenţi și în școli decât aicea între noi, care abia de ne 
pricepem să mânuim furca și fusul. De aceea, eu, deși 
nutresc o oarecare îndoială în legătură cu ce-aţi spus, 
văzându-vă puse pe sfadă, o las deoparte și vă spun în 
schimb o istorioară, nu despre un om de rând, ci despre un 
rege falnic, care prin dărnicia lui nu și-a întinat nicidecum 
cinstea. 

Fieștecare aţi auzit vorbindu-se de multe ori despre 
bătrânul rege Carlo, întâiul, cum i se mai zice, care prin 

vitejia lui și prin izbânda dobândită asupra lui Manfred a 
făcut astfel ca ghibelinii să fie alungaţi din Florenţa și în 
locul lor să vie guelfii. Din pricina aceasta un cavaler, pe 
nume messer Neri degli Uberti, fiind nevoit și el să plece 
din oraș cu toţi ai săi și cu bani mulţi, se gândi să caute 
sprijin și ocrotire chiar la rege, și ca să-și isprăvească viața 
în tihnă și întru bunăstare pe un loc mai singuratic, se 
statornici în Distabia, la Castel da Mare. Acolo, nu departe 
de celelalte așezări, își cumpără o moșioară în mijlocul 
castanilor, măslinilor și alunilor de care era plin ţinutul și 
își dură pe ea o casă mare și frumoasă, cu o grădină 
minunată, în care - având la îndemână belșug de apă 
curgătoare - făcu la mijloc un havuz, după obiceiul italian, 
pe care îl umplu cu pești. 

Acu, în timp ce cavalerul nu se gândea la altceva decât 
la felul în care să-și înfrumuseţeze din zi în zi mai mult 
grădina, se întâmplă ca regele - cum vremea era caldă - să 
meargă la Castel da Mare să se odihnească oleacă; și 
acolo, auzind că se afla prin apropiere o grădină din cale- 
afară de frumoasă, dori și el s-o vază. Aflând însă a cui era, 
se chibzui c-ar fi cu cale s-arate cavalerului, care îi era 
dușman, mai multă prietenie decât i-ar fi vădit altfel și îi 
trimise vorbă că în seara următoare avea să vie însoţit de 
patru credincioși de-ai săi, să cineze în taină, la dânsul în 
grădină. Messer Neri fu foarte bucuros de întâmplarea 
asta și după ce orândui ospăţul în chip falnic și hotărî cu 
slujitorii ce avea să facă fiecare, primi pe rege în grădină 
pre cât putu mai bine. Regele Carlo îi cercetă și-i lăudă 
grădina și casa, iar apoi, după ce se spălă pe mâini, se 
așeză la una din mesele așternute lângă havuz și porunci 
contelui Guido di Montforte, unul din cei ce-l însoțeau, să 
șadă de o parte a lui, lui messer Neri de cealaltă, iar 
celorlalţi însoțitori care veniseră cu el le porunci să stea la 
masă după tipicul rânduit de către gazdă. Apoi bucatele 
alese și vinurile scumpe se perindară în liniște, cu bună 
rânduială și fără nicio zarvă, lucru de care regele fu foarte 

mulțumit. 

În vreme ce mânca voios și în sinea lui se bucura de 
locul acela singuratic, intrară în grădină două copile 
tinerele, ca de vreo cincisprezece ani, bălaie cum e aurul, 
cu pletele încârlionţate și încununate cu verbină, frumoase 
și gingașe la faţă, de-ai fi zis că-s îngeri pogorâţi din 
ceruri; și amândouă aveau pe ele vesmânt ţesut din in 
subţire și alb ca spuma laptelui, strâmt de la brâu în sus, 
iar de la brâu spre poale larg și lung pân' la călcâie. Cea 
care pășea înainte ducea cu mâna stângă în spate niște 
năvoade de pescar și în dreaptă o nuielușă lungă. Cealaltă, 
ce-i pășea pe urme, ducea pe spate o tigaie, sub braţul 
stâng o legătură de vreascuri, un trepied în mână și-n 
dreapta un ulcior de untdelemn și o lumânare. Regele se 
miră nespus când le văzu și așteptă cu sufletul la gură să 
vază ce însemnează asta. Copilele pășiră în faţa lui și 
îmbujorate de rușine făcură o plecăciune adâncă; apoi se 
apropiară de marginea havuzului și cea care ducea tigaia, 
după ce-o puse jos și-și lepădă povara, luă nuielușa, adusă 
de cealaltă copilă și amândouă dintr-o dată se scufundară 
în havuz, a cărui apă le ajungea până în dreptul pieptului. 
Între acestea o slugă de-a lui messer Neri aprinse iute 
focul, puse tigaia pe trepied și, după ce turnă uleiul în ea, 
se puse să aștepte ca fetele să-i zvârle pește. Ele, în timp 
ce una stârnea cu nuielușa peștii, iar cealaltă întindea 
năvodul, prinseră o mulțime de pești, spre marea desfătare 
a regelui care privea cu multă luare-aminte, și, după ce 
zvârliră vreo câţiva slujitorului, care îi punea în tigaie la 
fript aproape vii, se apucară să aleagă - precum fuseseră 
învăţate - pe cei mai mari și mai frumoși și să-i azvârle în 
sus pe masă, în fața regelui, a contelui Guido și a părintelui 
lor. Peștii săltau în sus pe masă, bucurând ochii regelui, 
care îi prindea voios și-i azvârlea din nou spre fete; într- 
acest chip se desfătară până ce slujitorul sfârși de prăjit 
peștii, care pe urmă, la porunca lui messer Neri, fură aduși 
la masă în faţa lui Carlo, mai mult așa ca trufandale decât 

ca cine știe ce bunătate de mâncare. Copilele, văzând că 
peștele e fript, cum pescuiră îndeajuns, ieșiră din havuz cu 
albul lor veșmânt lipit de piele, astfel încât prin 
străvezimea lui li se vedea tot trupul, și luându-și fiecare 
povara ei în spate trecură rușinoase prin fața înaltului 
oaspe și apoi intrară în casă. 

Regele, contele și ceilalți care slujiseră la masă priviseră 
îndelung la fete și fiecare în sinea lui le lăudase 
frumuseţea, multa drăgălășenie și bunele deprinderi, dar 
nimănui nu plăcură atât cât îi plăcură lui Carlo. Căci el, 
când fetele ieșiră din apă, le privise cu atâta luare-aminte 
fieștecare părticică a trupului, încât în clipa aceea chiar 
dacă l-ai fi împuns cu acul și tot n-ar fi simţit nimic; și tot 
gândindu-se la ele, fără să știe cine sunt, simţi că i se 
aprinde în suflet un dor chinuitor de a le fi și el pe plac și 
pricepu din asta că-i gata să se îndrăgostească, de n-are 
grijă a se păzi; dar nu știa nici el pe care dintre fete o 
place mai cu osebire, căci amândouă semănau ca două 
picături de apă. După ce se gândi o vreme la toate lucrurile 
astea, se întoarse către messer Neri și-l întrebă cine erau 
copilele acelea; la care messer Neri zise: 

— Măria-ta, sunt fetele mele și sunt născute deodată; pe 
una am numit-o Ginevra cea frumoasă, iar celeilalte îi 
zicem Izolda cea bălaie. 

Regele lăudă cu prisosinţă fetele și-l îndemnă pe messer 
Neri să le mărite bine; dar dânsul își ceru iertare, zicând 
că n-are cum. 

Cum masa era pe sfârșite și numai poamele lipseau, 
copilele, înveșmântate în niște laibărașe de borangic, se 
înfățișară cu două talere uriașe de argint pline cu toate 
poamele ce se găseau la vremea aceea a anului, pe care le 
așezară pe masă în fața regelui. Apoi, făcând vreo câţiva 
pași și dându-se mai înapoi, porniră a cânta un cântec care 
începea astfel: 

Pe larg, până unde-am ajuns. 


Și atât de dulce cântau, încât regelui, care le asculta și 
le privea cu desfătare, i se părea că toate cetele îngerești 
se pogorâseră din ceruri anume spre a-i cânta. Și, după ce 
sfârșiră, îngenuncheară în faţa lui și îi cerură voie să se 
întoarcă în casă, iar el le învoi cu faţa zâmbitoare, deși în 
sinea lui îi părea rău că pleacă. Sfârșindu-se așadar 
ospăţul, după ce regele cu ai săi încălecară și-l lăsară pe 
messer Neri într-ale lui, porniră la drum către palat, 
vorbind de una și de alta. 

Ajuns acasă, regele, care își ţinea ascunsă iubirea, deși 
nu era chip să poată da uitării - oricâte griji ar fi avut - 
drăgălășenia și farmecul Ginevrei cea frumoasă, de dragul 
căreia îi iubea și sora fiindcă-i semăna, se încurcă în așa 
măsură în ițele iubirii, încât nu mai putea să-și ieie gândul 
de la fată. De aceea, încercând s-arate că alte pricini îl 
îndeamnă, legă o prietenie strânsă cu messer Neri și 
începu să-l cerceteze foarte des acasă, în grădina lui, 
pentru ca în felul ăsta s-o vază pe Ginevra. Şi într-o bună 
zi, simțind că nu mai poate răbda văpaia dragostei, 
neștiind ce altă cale să aleagă, îi dădu prin gând să ieie cu 
de-a sila pe fete de la tatăl lor - și nu numai pe una, ci pe 
amândouă deodată - drept care își destăinui contelui Guido 
dragostea și gândurile lui ascunse. Contele, om cu scaun la 
cap, îi zise: 

— Măria-ta, mă miră foarte cele ce-mi spui, cu atât mai 
mult cu cât socot că îţi cunosc mai bine ca oricare altul 
deprinderile și purtarea încă din fragedă pruncie. Şi 
fiindcă nu mi s-a părut c-ai încercat în tinereţe, când 
dragostea ar fi putut mai lesne să te prindă în mreje, o 
patimă ca asta, mă miră așa de mult s-aud cum că iubești 
cu adevărat acum, în pragul bătrâneţii, încât toată 
povestea asta mi se pare o minune; și dacă mi-ar fi slobod 
mie să viu cu o mustrare și să te dojenesc, aș ști fără 
îndoială ce s-ar cădea să-ţi spun, de stau și mă gândesc că 

te afli încă înarmat într-un regat abia învins, în mijlocul 
unui popor necunoscut, viclean, și oricând gata de trădare, 
prins până peste cap de treburile împărăției și alte multe 
socoteli, și totuși - deși nici n-ai ajuns măcar să te așezi ca 
lumea aici - printre atâtea alte griji mai afli a face loc și 
dragostei înșelătoare. Aceasta nu e faptă de rege inimos, ci 
mai degrabă joacă de copilandru flușturatic. Şi ceea ce-i cu 
mult mai rău e că ţi-ai pus în gând să-i răpești copilele 
bietului cavaler care te-a omenit peste puteri în casa lui și 
ca să te cinstească cu și mai multă râvnă ţi-a arătat 
copilele aproape dezbrăcate, vădind prin fapta aceasta 
încrederea ce-o are în măria-ta și încredințarea că ești un 
rege adevărat și nu o fiară hrăpăreaţă. Uitat-ai oare așa 
curând că tocmai silnicia cu care s-a purtat Manfred cu 
femeile ţi-a înlesnit intrarea în regatul ăsta? S-a săvârșit 
vreodată trădare mai cumplită și vrednică de veșnic chin 
decât ar fi aceea să răpești celui ce te cinstește nădejdea, 
mângâierea și însăși cinstea lui? Ce-ar zice lumea dac-ai 
face-o? Crezi poate că-i de ajuns să spui: „Dac-am făcut-o, 
e numai fiindcă-i ghibelin?” Să fie asta oare dreptatea unui 
rege? Așa să fie răsplătiți - oricine ar fi să fie ei - aceia care 
caută sprijin în braţele lui tari? Îţi amintesc, măria-ta, că e 
nespus de mare cinste aceea de a fi învingătorul lui 
Manfred, dar e de mii de ori mai mare să te învingi pe tine 
însuţi; de aceea, tu, care se cade să-i dojenești pe ceilalţi, 
învinge-te pe tine însuţi și stăpânește-ţi pofta, spre a nu 
mânji cu atare pată ceea ce-ai dobândit în chip atât de 
glorios. 

Cuvintele acestea îl împunseră amarnic pe rege și-l 
durură cu atât mai mult, cu cât știa prea bine că sunt 
adevărate; de aceea, după ce oftă din greu și de mai multe 
ori, grăi: 

— De bună seamă, conte, pentru viteazul încercat e mult 
mai lesne să învingă orice vrăjmaș, oricât de tare, decât să- 
și biruiască și să-și înfrângă poftele; dar, deși-i mare 
amărăciunea și mari sunt puterile care-ţi trebuiesc la asta, 

cuvintele ce mi le-ai spus m-aţâţă atât de tare, încât am să- 
ţi arăt cât de curând prin fapte că, precum știu să înfrâng 
pe alţii, mă știu înfrânge și pe mine. 

La puţină vreme după aceea regele se întoarse la Napoli 
și acolo, atât pentru a-și lua singur orice prilej de-a săvârși 
vreo faptă rușinoasă, cât și pentru a-l răsplăti pe cavaler 
pentru cinstirea pe care i-o vădise, se hotări să le mărite 
pe cele două fete - nu ca pe fetele lui Neri, ci ca pe 
propriile lui fiice - deși îi era nespus de greu să-i deie 
altcuiva în dar ceea ce el râvnea să aibă mai mult ca 
orișice pe lume. Și, după ce le înzestră regește pe 
amândouă, cu învoirea părintelui lor, pe Ginevra cea 
frumoasă o dădu de nevastă lui messer Maffeo de Palizzi, 
iar pe Izolda cea bălaie lui messer Guiglielmo della Magna, 
doi cavaleri de viță veche și amândoi baroni; iar după ce le 
dădu, plecă mâhnit de moarte în Puglia și acolo își mistui 
atât de bine poftele prin muncă și trudă zilnică, încât 
sfărâmă și lepădă cătușele iubirii, trăind pe urmă slobod 
de patima aceasta pân' la sfârșitul vieţii sale. 

Se vor afla pesemne unii care să zică bunăoară că-i o 
nimica toată pentru un rege să mărite două copile tinerele; 
e adevărat, nimic de zis; dar e cu mult mai greu ca un rege 
îndrăgostit să facă treaba asta și s-o mărite pe aceea pe 
care o iubește, fără să fi cules de pe urma dragostei 
acesteia o frunză, o floare sau un fruct. lată așadar cum s-a 
purtat măritul rege Carlo, care a știut să-l răsplătească pe 
cavaler cu prisosinţă și, biruindu-se pe sine cu suflet dârz, 
i-a măritat cu cinste ambele copile. 

POVESTEA A ȘAPTEA 


Regele Petru, auzind ce mult îl îndrăgește Lisa, care de 
dragul lui zăcea la pat bolnavă, o mângâie cu vorbe 
bune și fata se întremează. Apoi o mărită cu un tânăr 
nobil, îi dă o sărutare pe frunte și-i făgăduiește să fie 
cavalerul ei. 


Fiammetta își isprăvise povestea și dărnicia regelui 
fusese foarte lăudată, deși unele doamne - ca ghibeline ce 
erau - n-ar fi dorit s-o laude, când Pampinea, la porunca 
regelui, începu astfel: 

— Cinstite doamne, nu-i înţelept care să nu 
împărtășească părerea dumneavoastră despre preabunul 
rege Carlo, afară doar de-i poartă cumva pică din alte 
pricini; dar fiindcă mi-a venit în minte o faptă tot atât de 
vrednică de laudă precum a fost și aceasta, făptuită de-un 
dușman al regelui sus amintit faţă de-o tânăra copilă din 
orășelul nostru, am să v-o povestesc cu drag. 

Pe vremea când francezii fură izgoniți din Sicilia, trăia la 
Palermo un florentin de-al nostru, om foarte bogat, pe 
nume Bernardo Puccini, spiţer de meserie, care avea de la 
nevastă o fată, numai una, de vârsta măritișului și cât se 
poate de frumoasă. Or, cum la vremea aceea regele Petru 
de Aragon ajunse domn în insulă, el dimpreună cu ai săi, 
orândui cu acest prilej o mare serbare la Palermo. La 
serbarea aceasta copila lui Bernardo, pe care o chema 
Lisa, văzu de la o fereastră unde se afla cu alte doamne, pe 

rege, care alerga, luptându-se în turnir după tipicul 
catalan, și îi plăcu atât de mult, încât, privindu-l cu nesat 
ba azi, ba mâine, pân' la urmă se îndrăgosti cu patimă de 
el; iar după ce serbările se isprăviră, șezând mereu în casă, 
nu mai putea să se gândească la altceva decât la rege și la 
iubirea asta înaltă. Și fiindcă-și dădea seama că ea era o 
fată de rând, gândul acesta o mâhnea peste măsură, căci n- 
o lăsa să tragă nicio nădejde de mai bine. Cu toate acestea 
însă nu se îndura să-l dea uitării pe rege și, de frică să n-o 
păţească și mai rău, nu cuteza să-și spuie focul. Regelui 
nu-i păsa de ea, căci n-o băgase în seamă și treaba asta o 
îndurera pe fată peste fire. Din pricina aceasta, cum 
dragostea creștea în ea din ce în ce mai mare și zi de zi îi 
sporea mâhnirea, copila cea frumoasă nemaiputând răbda 
atâta chin și suferință, căzu într-o bună zi la pat și începu 
să se topească cum se topește neaua când o atinge soarele. 
Părinţii ei, mâhniţi de întâmplarea aceasta, o mângâiau cu 
vorbe bune și se căzneau pe cât puteau să-i vie într-ajutor 
cu leacuri și cu doctori; dar totul era în zadar, căci fata, 
deznădăjduită, se hotărâse în sinea ei cu dinadins să 
moară. 

Or, într-o bună zi - cum tatăl ei îi împlinea pe dată toate 
voile - copilei îi dădu prin gând să încerce, până a nu muri, 
să-și facă cunoscută iubirea ei regelui Petru - de-ar fi putut 
s-o facă în chip mulțumitor - și își rugă părintele să i-l 
aducă pe Minuccio. Minuccio d'Arezzo trecea la vremea 
aceea drept cel mai iscusit își mai destoinic cântăreț din 
gură și lăută și chiar și regele îl primea și-l asculte cu 
bucurie. Părintele copilei își închipui că fata vrea să-l audă 
cântând și ca atare îi trimise vorbă lui Minuccio, iar el, om 
cumsecade, veni numaidecât; și după ce o mângâie cu 
vorbe drăgăstoase, cântă din violă un cântec dulce și apoi 
îi zise și cu vocea vreo câteva cântări, care în loc s-o 
mângâie pe copilă, precum credea el, o ațâţară și mai mult, 
sporindu-i chinul dragostei. După ce isprăvi Minuccio, 
copila zise c-ar dori să-i spuie câteva cuvinte, dar numai 

lui; drept care, după ce toţi ceilalți plecară, îi spuse: 

— Minuccio, să știi că te-am ales drept păstrător 
credincios al unei taine de-a mea, nădăjduind în primul 
rând că n-ai s-o spui decât cui îţi voi cere eu, și în al doilea 
rând c-ai să m-ajuţi pre cât poţi; asta vroiam să-ţi cer. 
Trebuie să știi, Minuccio dragă, că în ziua în care domnul 
nostru, regele Petru, a rânduit serbarea înscăunării sale eu 
l-am văzut luptând și-am prins din clipa aceea atâta drag 
de el, încât iubirea m-a adus în halul în care sunt acum; și, 
fiindcă știu cât de smintită și de nepotrivită cu un rege e 
iubirea mea, cum nu-s în stare nici măcar s-o alin, necum 
s-o curm, nemaiputând să îndur atâta chin și suferință, m- 
am hotărât să mor și-așa am să fac de bună seamă. Dar aș 
muri nemângâiată de nu i-aș da dintâi de știre cât îl iubesc; 
de aceea, fiindcă nu cunosc pe nimenea care ar putea mai 
bine decât tine să-i spună taina mea, ţi-o încredinţez, 
nădăjduind c-ai să m-asculţi, și, după ce-i vei spune, te rog 
să-mi dai de știre, ca să-mi dau sufletul împăcată și să mă 
scap de atâta chin. 

După ce rosti plângând cuvintele acestea, tăcu. 
Minuccio se miră nespus de sufletul dârz al fetei, cât și de 
hotărârea ei; dar, fiindcă îi părea rău de ea, află pe dată 
chipul în care s-o ajute și-i zise: 

— Liso, vreau dintâi să fii deplin încredinţată c-am să-ţi 
păstrez drept sfântă taina și pe urmă, lăudându-te pentru 
simţirea înaltă care te-a împins să îndrăgești un rege atât 
de falnic, să-ţi dăruiesc sprijinul meu, prin care - dacă vrei 
și tu să nu mai pătimești atâta - nădăjduiesc să fac astfel, 
încât de astăzi în trei zile să-ți pot aduce o veste bună; și 
ca să nu mai pierdem vremea, mă pun de pe acum la 
treabă. 

Lisa îl mai rugă o dată să-i împlinească voia, făgăduindu- 
i să-și aline printr-asta suferinţa și apoi îi spuse să se ducă 
cu Dumnezeu. Minuccio, după ce plecă, se întâlni cu unul 
pe nume Mico da Siena, un meșter foarte iscusit în 
mânuirea versurilor și atâta se rugă de el, până ce Mico îi 

scrise cântarea ce urmează: 


Tie, Stăpână, îti înalt rugăminte, 
Iubitul mi-l caută și spune-i ce dor 
Mă îmbie să mor 
De teamă ascunzându-i dorința-mi fierbinte. 


Genunchii mi-i plec și te rog cu ardoare 
Du-te, găsește-l și spune-i, că-n mine 
Pătruns-a iubirea, dulce licoare, 
Și-adesea-l doresc cu plâns și suspine; 
Spune-i că focul mă arde, mă doare. 

Că moartea mi-o tem, că ceas să-mi aline 
Durerea nu știu, nici jarul din vine. 
Teamă și dor pentru el pătimesc 

Și pururi tânjesc. 

O, poartă-i, Iubire, a mele cuvinte! 


De când cu săgeata-ți în piept m-ai străpuns, 
Nu știu să-mi fi dat îndrăzneală vreodată 
Dorinţa pe faţă să-mi spun - nu pe-ascuns - 
O dată măcar, o singură dată 
Acelui ce-n suflet pe veci mi-a pătruns. 
Amarnic mă doare să mor ne-mpăcată! 
Dorul ce-i port și iubirea curată 
Si lui poate dragi i-ar fi să le știe, 

De-ar fi să mă-mbie 
Puterea de-a-i spune ce inima-mi Simte. 


Dar, de-atare-ți fu vrerea, Stăpână, 
Să nu-mi dai putere destulă să-i spun, 
Fie prin carte, prin semne, prin strună 
Durerea ce-n mine mocnește, împreună 
Mâinile mele la tine, Stăpână, 
Iubitul mi-l cată și roagă-l de-i bun 
Aminte să ţie că-n inimă-adun 

Doruri și chin din ziua în care 
Cu lancea, călare, 
Pornind, l-am văzut, la luptă fierbinte. 


Minuccio scrise iute pe vorbele acestea un cântec jalnic 
și gingaș, precum cerea povestea, și-a treia zi se duse la 
curte, unde îl află pe rege tocmai pe când ședea la masă. 
Regele îl rugă să-i cânte un cântec din violă și-atunci 
Minuccio începu să-și depene cântarea cu atâta duioșie în 
glas, încât toţi cei de faţă îl ascultau tăcuțţi, cu răsuflarea 
curmată, de-ai fi jurat că sunt vrăjiţi, și dintre toţi cel mai 
vrăjit se arăta chiar regele. Cât ce Minuccio isprăvi, regele 
Petru îl întrebă de unde știa cântecul, căci lui i se părea că 
nu-l mai auzise. 

— Stăpâne, zise atunci Minuccio, de abia s-au împlinit 
trei zile de când s-a scris cântarea asta. 

Și fiindcă regele pofti să știe cine o scrisese, Minuccio îi 
răspunse: 

— Nu pot să spun lucrul acesta decât măriei-tale. 

Regele, dornic de-a afla, puse să strângă masa și după 
ce-l chemă la sine, Minuccio îi povesti împrejurarea de la 
capăt. Regele, bucuros de cele auzite, o lăudă cu prisosinţă 
pe Lisa și adăugă că avea să-și dovedească mila față de-o 
fată așa de treabă; de aceea îi spuse lui Minuccio să 
meargă la copilă, s-o mângâie din partea lui și să-i aducă 
știrea că în aceeași zi, spre seară, avea să meargă și el la 
dânsa ca s-o vază. 

Minuccio, foarte bucuros de vestea ce-o ducea copilei, 
porni fără zăbavă la ea acasă, luându-și viola, și după ce-i 
istorisi în taină cele întâmplate, se apucă să-i cânte și ei 
cântarea ce-o făcuse. Fata fu atât de mulțumită și atât de 
bucuroasă, încât vădi pe dată mari semne de însănătoșire; 
și, fără ca ai casei să știe sau să bănuiască nimic din toate 
acestea, ea începu s-aștepte cu dor ceasul înserării, în care 
regele urma să vie și s-o vază. 

Regele, om mărinimos și plin de bunătate, gândindu-se 

îndelung la cele spuse de Minuccio, cum o știa pe fată și-i 
cunoștea frumuseţea, simţi că i se face milă de ea și către 
seară, zicând că merge să se plimbe, încalecă și merse 
drept la casa unde şedea spițerul. Acolo, pătrunzând într-o 
grădină minunată pe care o avea tatăl copilei, descălecă și 
după o vreme îl întrebă pe Bernardo cum îi mai merge 
fetei lui și dacă o măritase. 

Bernardo îi răspunse: 

— Măria-ta, nu-i măritată, pentru că a fost și încă e 
foarte bolnavă, deși, ce-i drept, de astăzi după masă se 
simte foarte bine. 

Regele pricepu pe dată ce înseamnă întremarea aceasta 
Și zise: 

— Pe legea mea, ar fi păcat să piară așa curând o fată 
așa frumoasă; aș vrea s-o văd și eu. 

Și însoţit de doi curteni și de părintele copilei se duse în 
odaia ei și de îndată ce intră se apropie de patul în care 
zăcea fata, care întrucâtva ușurată îl aștepta cu dor, și 
apucându-i mâna îi zise: 

— Copilă, ce însemnează asta? Ești tânără și ca atare s- 
ar cuveni s-ajuţi pe alţii, nu să te lași răpusă de boală, așa 
cum faci. Se poate treaba asta? Haide, te rog, de dragul 
meu, luptă niţel cu răul, ca să te vindeci cât de iute. 

Fata, simţindu-și mâna atinsă de cel pe care îl iubea mai 
mult ca orișice pe lume, deși se rușină puţin, era atât de 
fericită, încât i se părea că e de-a dreptul în rai; se strădui 
totuși să lege vreo câteva cuvinte și îi răspunse regelui: 

— Stăpâne boala mi se trage din pricină că m-am supus 
cu slabele-mi puteri la încercări prea grele; dar mulţumită 
dumitale mă voi scăpa curând de ea. 

Din câţi se aflau de faţă, doar regele înţelesese cuvintele 
cu tâlc pe care le rostise fata și ca atare o preţuia din ce în 
ce mai mult, blestemând soarta ce-o făcuse copila unui om 
de rând; și după ce șezu încă puţin cu dânsa și-o mai 
îmbărbătă, plecă într-ale sale. 

Mărinimia regelui fu foarte lăudată și toată lumea o 

socoti drept semn de mare cinste pentru spiţer și fata lui, 
care rămase tot atât de mulţumită de purtarea regelui ca 
orișicare altă femeie de purtarea iubitului ei; și însufleţită 
de nădejde se însănătoși curând și se făcu și mai frumoasă 
decât fusese înainte. După ce se însănătoși, regele, care 
într-acestea se sfătuise cu regina cu ce să răsplătească 
iubirea credincioasă a feței, încalecă într-o bună zi cu alţi 
curteni de-ai lui și ducându-se la spițer acasă, după ce 
cobori în grădină, puse să-l cheme pe Bernardo și pe copila 
lui; și cum regina într-acestea venise și ea c-o mulțime de 
doamne de-ale ei, luară copila la mijloc și se încinse în 
grădină petrecere și veselie. Iar după câtva timp regele și 
regina o chemară pe Lisa și regele îi spuse: 

— Copilă, dragostea cea mare pe care mi-ai purtat-o ţi-a 
dobândit nespusă cinste în ochii mei și drept aceea vreau 
să te răsplătesc; or, fiindcă ai ajuns la vârsta măritișului, 
vreau să-ţi fac cinstea și să-ți dau drept soţ un om ales de 
mine, deși, cu toate acestea, poftesc ca de acu înainte să-ţi 
fiu eu însumi cavaler, fără să-ţi cer nimica în schimb decât 
o sărutare. 

Fata, care se roșise până în vârful urechilor de rușine, se 
bucură de cuvintele regelui și îi răspunse cu glas stins: 

— Stăpâne, sunt încredințată că dacă lumea ar ști că m- 
am îndrăgostit de tine m-ar socoti nebună, crezând că mi- 
am ieșit din minţi și c-am uitat cine sunt eu și cine ești 
măria-ta; mă știe încă Dumnezeu, el care singur poate citi 
în sufletele noastre, că eu, din prima clipă când te-am 
văzut și mi-ai plăcut, mi-am dat prea bine seama că tu ești 
cap încoronat, iar eu copila unui biet spiţer și astfel am 
știut că nu mi se cuvine s-așez iubirea mea pe o culme așa 
de înaltă. Dar, după cum măria-ta știi mult mai bine decât 
mine, omului nu-i e dat să îndrăgească pe ales, ci după 
cum îi cere și îi poftește inima; eu m-am împotrivit din 
răsputeri acestei legi, dar ea m-a învins și te-am iubit și 
pururi am să te iubesc. E adevărat pe de-altă parte că de 
îndată ce-am simţit mijind în piept iubirea, m-am hotărât 

ca niciodată să nu-ţi ies din cuvânt și întotdeauna voia ta 
să fie și a mea; de aceea, nu numai că-s gata să mă mărit 
cu cel pe care mi-l vei alege de bărbat, să-l îndrăgesc și să- 
l socot drept domnul și stăpânul meu, dar, chiar dacă mi-ai 
cere să mă azvârl în foc, eu nu m-aș da înapoi și-aș face-o 
cu plăcere, de-aș știi că asta ţi-e dorinţa. Nu e de lipsă să 
mai spun ce înseamnă pentru mine să-mi fii măria-ta, care 
ești rege, cavaler; cât despre sărutarea pe care o vrei din 
parte-mi drept semn al dragostei ce-ţi port, ea nu-ţi va fi 
îngăduită decât cu încuviințarea reginei și-a stăpânei 
noastre. Oricum, pentru mărinimia și multa bunătate pe 
care atât măria-ta, cât și regina, aici de față mi-o dovediţi, 
vă deie Domnul răsplata cuvenită, căci eu nu-s vrednică a 
v-o da. 

Și aicea se opri. Reginei îi plăcu răspunsul fetei și găsi 
că regele îi spusese cuvinte înțelepte. Regele porunci să-i 
cheme pe părinţii fetei și, auzind că amândoi sunt 
mulțumiți de cele ce avea de gând să facă, ceru să-i fie 
adus în faţă un tânăr nobil, dar sărac, pe nume Perdicone, 
și, după ce-i dădu două inele, îl puse cu învoirea lui să se 
cunune cu Lisa. Apoi, pe lângă pietrele preţioase și 
giuvaerurile scumpe cu care o dărui regina pe copilă, 
regele îi mai dădu două moșii bogate și foarte roditoare, 
Ceffalu și Calatabellotta, și-i zise tânărului astfel: 

— Pământurile acestea să fie zestrea fetei; iar pentru 
tine vei vedea ce am de gând să fac. 

Apoi se întoarse către Lisa și-i zise: 

— Iar acum vreau să culeg rolul iubirii care pe drept mi 
se cuvine. 

Și apucându-i capul cu amândouă mâinile, o sărută pe 
frunte. Pe urmă Perdicone cu Lisa și părinţii ei, nespus de 
mulțumiți cu toţii, făcură o nuntă ca-n povești și petrecură 
de minune. lar regele, pre cât se spune, își ţinu făgăduiala 
și atâta vreme cât trăi se numi cavalerul ei și nu purtă 
nicicând la întreceri și turnire alt semn și alte culori decât 
acelea pe care i le trimitea Lisa. 

Iată dar în ce chip se cade să se poarte un rege spre a-și 
câștiga supușii, spre a-i îndemna la bine prin propria lui 
pildă și spre a dobândi nepieritoare faimă, lucruri spre 
care astăzi aproape nimeni nu mai tinde, căci domnii sunt 
de obicei cruzi și asupritori. 

POVESTEA A OPTA 


Sofronia, crezând că se mărită cu Gisippo, se mărită cu 
Titus Quintius Falvius și pleacă împreună cu el la 
Roma, unde sosește și Gisippo fără de nici un ban; 
crezând că e disprețuit de Titus, pentru a sfârși cu 
viaţa se învinovăţește singur de moartea unui om. Titus 
îl recunoaște și pentru ca să-l scape ia asupra sa 
omorul făptuit; văzând acestea, adevăratul ucigaș își 
dă fapta în vileag, din care pricină Octavian îi iartă pe 
toţi trei; la urmă Titus își mărită sora cu Gisippo și își 
împarte întreaga avere cu el. 


După ce Pampinea sfârși cu povestitul și doamnele - mai 
cu seamă acelea care erau ghibeline - lăudară purtarea 
regelui Petru, Filomena, la porunca regelui, începu astfel: 

— Preastrălucite doamne, cine nu știe oare că un rege, 
atunci când vrea, e în stare să săvârșească cele mai măreţe 
fapte și că tocmai regilor li se cere să se arate mărinimoși? 
Acela deci, care putând își face datoria, de bună seamă 
bine face; dar nu trebuie să ne mirăm, prea mult de fapta 
lui și nici să-l înălțăm în slăvi, așa precum s-ar cuveni să 
facem cu un om de rând, de la care - tocmai pentru că n- 
are puterea unui rege - ne-am aștepta la mai puţin. De 
aceea, dacă dumneavoastră slăviți cu atâta însufleţire 
faptele săvârșite de regi și vi se par frumoase, nu mă 
îndoiesc deloc că cele săvârșite de oamenii de rând ca noi 
au să vă placă și mai mult și vor fi lăudate își mai vârtos de 

voi, dacă aceste fapte întrec sau se aseamănă măcar cu 
faptele regești; iată de ce mi-am pus în gând să vă 
istorisesc acum fapta măreaţă a unor tineri care erau buni 
prieteni. 

Pe vremea când Octavian, căruia încă nu-i zicea August, 
cârmuia imperiul roman dimpreună cu alţi doi triumviri, 
trăia la Roma un nobil, Publius Quintius Fulvius, care avea 
un băiat pe nume Titus Quintius Fulvius, și cum băiatul era 
înzestrat cu o minte strălucită, părintele său îl trimise la 
Atena să înveţe filozofia și îl dădu în grija unui nobil, pe 
nume Cremente, care îi era vechi prieten. Nobilul îl găzdui 
pe Titus în propria lui casă, alături de un fecior de-al lui, 
Gisippo, după nume, și îi trimise pe amândoi la școala unui 
filozof pe care îl chema Aristip. Tinerii, trăind tot împreună 
și semănând la fire ca două picături de apă, ajunseră cu 
vremea să se aibă între ei ca fraţii și așa de strâns se 
împrieteniră, încât pe urmă numai moartea mai fu în stare 
să-i despartă. Nici unul dintre ei nu-și afla liniște și pace 
decât când se afla cu celălalt. Amândoi își începuseră 
studiile deodată și fiecare dintre ei, fiind înzestrat c-o 
minte luminată, urca cu același pas și cu aceeași vrednicie 
culmile înalte ale filozofiei; într-acest chip băieţii trăiră trei 
ani încheiaţi, spre bucuria lui Cremente, care îi iubea pe 
amândoi ca pe copiii lui. Dar, după acești trei ani, precum 
se întâmplă îndeobște cu cele pământești, Cremente, care 
era bătrân, se petrecu din viaţă, lucru ce-i amări pe ambii 
tineri deopotrivă, astfel încât nici rudele, nici prietenii 
bătrânului nu mai știau pe care din doi să-l mângâie mai 
mult. La vreo câteva luni după întâmplarea aceasta 
prietenii și rubedeniile lui Gisippo, dimpreună cu Titus, 
începură să-l îndemne la însurătoare și-i și găsiră o tânără 
de toată frumuseţea, copila unor oameni de neam, tot din 
Atena, pe care o chema Sofronia și care să tot fi avut ca la 
vreo cincisprezece ani. Or, într-o bună zi, apropiindu-se 
sorocul nunţii, Gisippo îl rugă pe Titus să meargă 
dimpreună cu el s-o vadă pe mireasă, căci n-o văzuse încă. 


866 


Ajunși la dânsa acasă, după ce se așezară jos toţi trei, cu 
fata la mijloc, Titus, ca unul ce vroia să preţuiască 
frumusețea miresei prietenului său, se apucă să o 
privească cu multă luare-aminte și fermecat de gingășia și 
farmecele ei, în timp ce-n sinea lui o lăuda cu prisosință 
din cap până-n picioare, se îndrăgosti - fără s-arate însă - 
cu atâta patimă de dânsa, cum nu s-a mai îndrăgostit 
nicicând vreun tânăr de-o femeie. Pe urmă, după ce șezură 
cu fata o bucată de vreme, își luară rămas bun și se 
întoarseră acasă. Acolo, Titus, singur în odăiţa lui, începu 
să se gândească la iubită, aprinzându-se din ce în ce mai 
tare pe măsură ce stăruia în gândurile acestea. Iar când își 
dete seama că e îndrăgostit, după ce oftă din greu și de 
nenumărate ori, își zise în sinea lui: „Sărmane Titus, vai de 
tine și vai de viaţa ta! Cui ţi-ai găsit să-ţi dărui inima și 
iubirea și către ce nădăjduiești? Oare nu știi că pentru felul 
în care s-a purtat cu tine Cremente și ai săi și pentru 
marea prietenie care te leagă de Gisippo ce-i logodit cu 
fata aceasta, s-ar cuveni s-o preacinstești și s-o iubești ca 
pe-o soră? Unde te lași târât de dragostea-ţi înșelătoare și 
de nădejdile-ţi viclene? Deschide bine ochii minţii și 
recunoaște-te pe tine: trezește-ţi judecata, frânează-ţi 
poftele trupești, astâmpără-ţi dorinţele necuviincioase și-ţi 
înalță gândirea cât mai sus; înfrânge-ţi încă de pe acum 
poftele tale dezmăţate și învinge-te pe tine însuţi până mai 
este vreme. Nu se cuvine să râvnești la fata asta: nu-i 
cinstit. Şi chiar dacă ai fi sigur (deși de bună seamă nu 
ești) c-ai izbuti s-ajungi la ceea ce dorești, și atuncea ar 
trebui să te oprești la vreme, dacă ai sta să te gândești la 
datoria ta și la ce-ţi cere prietenia. Așadar, spune: ce-ai să 
faci? Ai să-ţi înăbuși dragostea, de vrei să faci ce se cuvine 
și ce-i de datorinţa ta”. 

Pe urmă însă, aducându-și aminte de Sofronia, se 
răzgândea și, blestemând tot ce spusese, zicea: „Legile 
dragostei sunt mult mai tari ca celelalte; ele-s în stare să 
zdrobească și legile dumnezeiești, necum pe ale prieteniei. 

De câte ori nu s-a întâmplat ca tatăl să-și iubească fiica, 
fratele să-și iubească sora și maștera feciorul? Acestea 
sunt nelegiuiri cu mult mai mari decât ar fi să îndrăgești 
de pildă pe nevasta prietenului tău, lucru întâmplat de mii 
de ori. Pe lângă acestea eu sunt tânăr și tinereţea, de când 
lumea, e subjugată de iubire. De aceea ce-i pe placul ei 
cată să fie și pe-al meu. Ţie bătrânii seama de cinste și 
virtute; eu nu pot ţine seama decât de legile iubirii. 
Frumuseţea Sofroniei e vrednică de dragostea oricui; și 
dacă eu, care sunt tânăr, o îndrăgesc, nu poate nimeni să 
mă învinovăţească. Eu n-o iubesc anume pentru că ea ea 
lui Gisippo; mi-ar fi la fel de dragă a oricui ar fi să fie. Vina 
e toată a sorții care i-a dat-o tocmai lui, adică prietenului 
meu, în loc s-o deie altcuiva; și dacă fata se cuvine să fie 
îndrăgită (și se cuvine a fi, pe drept cuvânt, căci e 
frumoasă), Gisippo, aflând că eu sunt cel care o iubesc, ar 
trebui să fie mai mulțumit decât dacă ar iubi-o un altul”. Și 
de la cugetările astea, bătându-și joc de sine însuși, trecu 
apoi la altele, potrivnice celor dintâi și tot așa, mutându-și 
mintea de la un gând la altul și iarăși înapoi, își irosi nu 
numai ziua cu pricina și noaptea ei, dar încă multe alte 
zile, silit să zacă în pat din cauza slăbiciunii, căci își 
pierduse somnul și pofta de mâncare. 

Gisippo, care îl tot vedea îngândurat de câtva timp și pe 
deasupra și bolnav, era nespus de amărât și, stând mereu 
în preajma lui, se străduia în fel și chip să-l mângâie și 
adeseori îl întreba stăruitor de pricina atâtor gânduri și-a 
bolii care îl macină. Dar, fiindcă în mai multe rânduri Titus 
îi înșirase verzi și uscate drept răspuns, lucru de care 
celălalt își dete curând seama, văzându-se silit să spuie 
adevărul, în cele de pe urmă, cu lacrimi și suspine, îi spuse 
după cum urmează: 

— Gisippo, dacă zeii s-ar învoi la treaba asta, eu unu-aș 
fi mai bucuros să mor decât să mai îndur o viaţă ca 
aceasta, de stau și mă gândesc că soarta mi-a dăruit 
prilejul să-mi pun virtutea la încercare și eu, spre marea 

mea rușine, mă văd înfrânt de la început; mi-aștept însă pe 
drept cuvânt răsplata ce îmi se cuvine, adică moartea, ce- 
mi va fi de mii de ori mai dragă decât o viaţă chinuită de 
gândul josniciei mele, pe care - fiindcă ţie nu pot și nici nu 
trebuie să-ți tăinuiesc nimic - ţi-o voi mărturisi, nu fără să 
roșesc până în albul ochilor. 

Și luând-o de la capăt, îi povesti de-a fir-a-păr pricina 
gândurilor lui, lupta ce se dădea în el între aceste gânduri 
și cărora din ele le revenea izbânda, spunându-i că se 
prăpădește de dragă ce-i era Sofronia și că, știind bine ce 
păcat înfăptuia printr-asta, ca să se pedepsească singur, se 
hotărâse, a muri și că nădăjduia curând să-și vadă voia 
împlinită. Gisippo, auzind ce spune și văzându-i lacrimile, 
rămase o vreme îngândurat, ca unul ce era și el îndrăgostit 
de fată și de farmecele ei, deși iubirea lui era mai potolită 
decât a prietenului său; până la urmă însă, fără a mai sta 
pe gânduri, își zise în sinea lui că viaţa prietenului său 
trebuia să-i fie mult mai dragă decât Sofronia și de aceea, 
îndemnat de lacrimile lui, se apucă și el să plângă și-i zise: 

— Titus, dacă n-ai avea nevoie de mângâiere, te-aș 
dojeni că ţi-ai uitat de prietenia noastră, ţinându-ţi patima 
ascunsă atâta amar de vreme; chiar dacă socoteai că 
dragostea nu ţi-e cinstită, n-ar fi trebuit să mi-o ascunzi, 
căci unui prieten se cuvine să-i spui orice, rele sau bune, 
pentru că el, dacă ţi-e prieten cu adevărat, de cele bune se 
bucură cu tine, iar de cele rele încearcă să te scape; dar să 
lăsăm dojana de-o parte și să ne întoarcem la lucruri mai 
folositoare. Eu nu mă mir că-mi îndrăgești cu patimă 
logodnica, ci dimpotrivă, știind-o pe ea așa frumoasă și 
știind ce suflet mare și nobil zace în tine, suflet cu atât mai 
potrivit cu dragostea, cu cât mai plină de însușiri frumoase 
este aleasa lui, m-aș fi mirat să n-o iubești. Dar, dacă nu 
greșești iubind-o, greșești cu atât mai vârtos (deși nu vrei 
s-arăţi) când pui vina pe soarta care mi-a hărăzit-o mie, 
gândindu-te c-ai fi putut s-o îndrăgești fără păcat, dacă ar 
fi fost a altuia; ci dacă ai fi înțelept, precum erai odinioară, 

ţi-ai da fără îndoială seama că tocmai dimpotrivă ar trebui 
să-i mulțumești sorții, fiindcă mi-a hărăzit-o mie și nu 
altuia. Oricare altul în locul meu, oricât de curată ti-ar fi 
fost iubirea, ar fi dorit-o pe Sofronia mai degrabă pentru el 
decât pentru tine, lucru de care nu trebuie să te temi când 
este vorba despre mine, dacă mă socotești cu adevărat 
prietenul tău, așa cum sunt și voi rămâne; și asta tocmai 
fiindcă eu, de câtă vreme suntem prieteni, am împărțit 
întotdeauna tot ce-am avut cu tine. lată de ce și de-astă 
dată, dac-ar fi fost ca lucrurile s-ajungă prea departe și să 
nu fie altă cale, aș fi făcut ca în trecut; dar, fiindcă n-au 
ajuns și fiindcă pot face astfel ca ea să fie a ta, voi face-o 
negreșit; căci altfel nu știu, zău, cum ai putea să spui că ţii 
la prietenia mea, dacă n-aş fi în stare să-ți împlinesc 
dorinţa, mai cu seamă când ea e cinstită și poate fi 
împlinită. E adevărat că Sofronia e logodnica mea, că o 
iubesc și că așteptam cu mare bucurie nunta; dar, fiindcă 
tu, ca unul ce ești mai vrednic decât mine:, râvnești cu 
mult mai multă ardoare făptura ei prețioasă, fii sigur c-are 
să pășească la mine în odaie nu ca soţia mea., ci ca ata. 
De aceea alungă întristarea și gândurile negre, recheamă- 
ţi sănătatea și voioșia din trecut și de acu înainte așteaptă 
bucuros răsplata dragostei, de care ești mult mai vrednic 
decât mine. 

La cuvintele lui Gisippo, Titus simţea deopotrivă și 
bucurie și rușine; nădejdile amăgitoare cu care îl legăna 
Gisippo îl bucurau, dar datoria și dreapta judecată îl 
făceau să roșească, făcându-l să priceapă că ar fi fost cu 
atât ouai josnic din parte-i să-i primească darul, cu cât 
mărinimia lui se dovedea mai mare. Drept aceea, fără a se 
opri din plâns, îi răspunse vorbind cu mare greutate: 

— Gisippo, dărnicia și prietenia ta adevărată îmi arată 
limpede cum se cuvine să mă port. Ferească zeii să 
primesc din parte-ţi pe Sofronia, pe care ei ţi-au hărăzit-o 
că unuia ce ești mai vrednic decât mine. Dacă ei ar fi 
socotit că trebuia să fie a mea, nici tu, nici nimeni altul nu 

s-ar fi cuvenit să creadă că ti-ar fi dat-o ţie. Bucură-te dar 
de alegerea făcută, de darul și hotărârea lor înţeleaptă și 
lasă-mă pe mine cu lacrimile mele, pe care tot ei mi le-au 
dat, pentru că nu sunt vrednic de atâta fericire; ori voi 
putea să le înfrâng, spre bucuria ta, ori mă vor frânge ele 
și voi scăpa de chinuri. 

Gisippo îi răspunse: 

— Titus, de-mi este îngăduit în numele prieteniei care ne 
leagă pe amândoi să te silesc a-mi face voia fără de nicio 
împotrivire din parte-ţi, ăsta e prilejul de care mă voi 
folosi; iar dacă tu n-ai să te îndupleci de bună voie să m- 
asculţi, voi face totuși ca Sofronia să fie a ta cu sila și cu 
puierea ce se cade s-o folosești când este vorba de binele 
unui prieten. Eu știu cât sunt de mări puterile iubirii și știu 
că nu o dată, ci de nenumărate ori i-au dus pe îndrăgostiţii 
la moarte; tu ești așa de aproape de ea, încât nu mai poţi 
da înapoi și nu-ţi mai poţi înfrânge plânsul; dac-ai urma 
într-acest chip, te-ai prăpădi cu zile și eu de bună seamă că 
ţi-aș călca pe urme. Deci, chiar de nu te-aș îndrăgi din alte 
pricini, viaţa ta mi-e dragă, căci prin ea îmi prelungesc eu 
însumi viața. Sofronia are să fie a ta, pentru că n-ai găsi 
ușor alta să-ţi placă atât de mult, iar eu, căutând iubirea 
aiurea, voi izbuti într-acest chip să fac doi fericiţi deodată. 
Poate n-aș fi atât de darnic, dacă n-aș ști că prietenii sunt 
mult mai rari și mult mai greu de aflat decât nevestele; 
dar, fiindcă știu c-am să-mi găsesc mult mai ușor altă 
nevastă decât alt prieten, vreau mai bine (nu zic s-o pierd 
pe ea, căci dându-ţi-o n-o pierd, ci doar o dărui unuia mai 
vrednic decât anine) s-o dau în grija altuia decât să pierd 
un prieten. lată de ce te rog, dacă ruga mea mai are 
trecere la tine, să-ţi biruiești durerea, spre mângâierea ta 
și-a mea, și, însufleţit de noi nădejdi, să te gătești de 
bucuria pe care dragostea-ţi fierbinte râvnește s-o 
primească din partea fiinţei mult iubite. 

Titus, deși se rușina să se învoiască la aceasta și să se 
însoare cu Sofronia, drept care sta neînduplecat, cu 

sufletul împărțit între iubire pe de-o parte și îndemnurile 
lui Gisippo care-i dau glas pe de-alta, într-un târziu grăi: 

— Gisippo, n-aș putea să spun dacă făcând ceea ce-mi 
ceri şi-mi spui că-ţi face bucurie ascult de mine sau de tine; 
dar, fiindcă dărnicia ta întrece cu puterea ei întemeiata 
mea rușine, voi face așa precum mă rogi. Vreau să fii sigur 
însă că știu și n-am să uit niciodată că dimpreună cu 
femeia iubită îmi dăruiești și viaţa. De-i cu putinţă, facă 
zeii să-ţi pot vădi și eu odată, spre binele și cinstea ta, cât 
sunt de bucuros de felu-n care te-ai purtat, tu, care te-arăţi 
mai milostiv față de mine decât m-arăt eu însumi. 

La care celălalt răspunse: 

— Titus, de vrem să izbutim, eu cred c-ar fi cu cale să 
facem după cum urmează: pre câte știi, Sofronia, după 
îndelungi consfătuiri între ai ei și-ai mei, îmi este acum 
logodnică și drept aceea, de le-aș spune că n-o mai vreau, 
s-ar naște un tărăboi cumplit și-aș mânia din cale-afară 
atât pe-ai ei, cât și pe-ai mei. Nu mi-ar păsa de treaba asta, 
dacă în acest chip ea ar putea să fie a ta; mă tem însă ca 
nu cumva, făcând astfel, rudele ei s-o deie în grabă după 
altul și astfel tu să pierzi ceea ce eu n-am dobândit. De 
aceea, dacă te învoiești, cred c-ar fi bine să urmez așa 
precum am început, s-o aduc la mine acasă adică și să mă 
însor cu ea, că după aceea noi vom ști să facem astfel încât 
tu să te culci cu ea pe ascuns ca și cum ar fi propria ta 
soţie. Apoi, la vremea potrivită, ne vom da fapta în vileag 
și, dacă o să le placă, bine, iar dacă nu, atâta rău; treaba 
va fi făptuită și, neavând cum s-o mai dreagă, vor fi siliţi să 
se învoiască. 

Lui Titus îi plăcu povaţa lui Gisippo, drept care acesta, 
cât ce Titus se înzdrăveni și se învioră, își aduse mireasa 
acasă ca să-și sărbătorească nunta; și după ce sfârși 
ospăţul, când se înnoptă, femeile o așezară pe mireasă în 
patul lui Gisippo și apoi plecară din odaie. Odaia lui Titus 
era alături de odaia lui Gisippo și între ele se afla o ușă; 
drept aceea Gisippo, care se afla înăuntru și care încă 

dinainte stinsese lumânările, trecu încetișor în cealaltă 
odaie și-i spuse prietenului său să meargă să se culce cu 
nevasta lui. Titus, văzând ce face, fu copleșit de rușine și 
de căinţă și nu mai vru să meargă; dar Gisippo, care nu-l 
îndemnase numai din gură, ci din tot sufletul, după ce se 
sfădiră o vreme, îl înduplecă totuși să meargă. După ce 
intră în pat, Titus cuprinse faţa în braţe și mai din joacă, 
mai din glumă o întrebă în șoaptă dacă vroia să fie nevasta 
lui. Fata, crezând că e Gisippo, răspunse că da, drept care 
Titus îi puse în deget un inel de toată frumuseţea, zicându- 
i: 

— Eu așijderea doresc să fiu bărbatul tău. 

După care, săvârșită fiind căsătoria, Titus se desfată 
îndelung și în multe rânduri cu copila, fără ca ea sau 
ceilalți să-și deie seama că se culca cu altul în locul lui 
Gisippo. 

Acu, pe când căsătoria Sofroniei cu Titus mergea înainte 
într-acest chip, se întâmplă să moară părintele lui Titus, 
Publius Quintius Fulvius, drept care acesta fu rugat de 
către ai lui, printr-o scrisoare, să se întoarcă de îndată la 
Roma ca să vadă de treburile casei. Titus hotări dimpreună 
cu prietenul său să plece și s-o ia și pe Sofronia cu ei, ceea 
ce nu puteau să facă decât spunându-i fetei cum stau 
lucrurile. De aceea, într-o bună zi o chemară în odaia lor 
și-i spuseră toată povestea, după care Titus o lămuri cum 
se întâmplase de se culcaseră împreună. Sofronia, după ce- 
i privi cu oarecare ciudă, se apucă să plângă cu hohote și 
să se vaite de înșelăciunea lui Gisippo. Apoi, până ce n- 
apucară să afle și ceilalți din casă toată istoria asta, se 
duse acasă la părinţi și le istorisi și lor înșelăciunea 
pătimită de ea, dar și de ei, din partea lui Gisippo, 
spunându-le de asemenea că nu era nevasta lui, cum 
credeau ei, ci a lui Titus. Părintele Sofroniei se necăji 
amarnic când auzi una ca asta și se plânse dimpreună cu 
toți ai lui rubedeniilor lui Gisippo de cele întâmplate, 
făcând un tărăboi cumplit, de pe urma căruia se iscară 

între cele două familii nenumărate vorbe și certuri 
nesfârșite. Gisippo era ponegrit și de-ai lui și de-ai 
Sofroniei: toţi îl urau și-l socoteau vrednic nu numai de 
dojană, dar chiar și de-o pedeapsă aspră. El însă susţinea 
că fapta lui era cinstită și că rubedeniile Sofroniei ar fi 
trebuit să-i fie recunoscătoare pentru că o măritase cu un 
tânăr mai vrednic decât el. Titus pe de altă parte, care 
vedea și auzea tot ce se întâmplă, era și el mâhnit; dar 
știind că grecii au obiceiul să tune și să fulgere cu 
ameninţări atâta vreme cât n-are cine le răspunde, iar 
după aceea se îmblânzesc pe loc ca mielușeii și încep să 
tremure de frică, se socoti că-i vremea să-i potolească cu 
un răspuns; și având el suflet de roman și înțelepciune de 
atenian, adună cu multă dibăcie rubedeniile lui Gisippo, li 
se înfăţișă și le vorbi precum urmează: 

— Mulţi filozofi își închipuie că cele săvârșite de muritori 
sunt hotărâte și prevăzute dinainte de către zei și de aceea 
sunt unii care cred că cele ce se întâmplă sau se vor 
întâmpla sunt toate de neînlăturat, deși pe de altă parte 
alții susțin că numai cele ce-au fost înfăptuite sunt lucruri 
de neiînlăturat. Acu, dacă cercetăm mai bine și cu băgare 
de seamă părerile acestea, ne dăm seama învederat c-a 
ocări un lucru pe oare nu-l vei mai desface înseamnă a 
vrea să te arăţi mai înţelept chiar decât zeii, care hotărăsc 
asupra noastră și ne ocârmuiesc de sus cu strașnică 
dreptate și fără a da greș niciodată. De aceea e lesne de 
înţeles cât de prostească e îngâmfarea de a-i ponegri și cât 
de mare cuvine-se a fi pedeapsa acelora care cutează să 
facă una ca aceasta. Or dumneavoastră toţi, după credinţa 
mea, vă numărați printre aceștia de care aminteam, dacă e 
adevărat ce aud c-aţi spus și spuneţi încă - mânioși cum 
sunteţi că Sofronia este nevasta mea, când voi i-o 
dăduserăţi lui Gisippo - fără să ţineţi seama că ab eterno?’ 
a fost scris ca ea să nu fie a lui, ci a mea, precum se 
adeverește azi din cele întâmplate. Dar, fiindcă mulţi 

găsesc că-i foarte greu să înţelegi ceva când este vorba 
despre cele pe care zeii ni le rânduiesc în taină, 
presupunând că ei nu se amestecă în treburile noastre, am 
să mă întorc la oameni și-am să vorbesc despre ei și 
gândurile lor; făcând aceasta însă, mă văd silit să vă 
vorbesc de două lucruri despre care n-am obiceiul să 
vorbesc și anume: în primul rând să mă slăvesc pe mine și 
în al doilea rând să-i ponegresc pe ceilalţi. Dar, fiindcă n- 
am de gând să mă abat de la adevăr, fie că-i vorba despre 
mine, fie că-i vorba despre alţii, și fiindcă împrejurarea îmi 
cere să vorbesc, voi face-o. Voi, cu văicărelile voastre, 
pornite mai degrabă din furie decât din judecată, îl 
învinovăţiţi, îl ocărâţi și-l blestemaţi cu vorbe grele pe 
Gisippo, fiindcă mi-a dat-o de nevastă, cu judecata lui, pe 
cea pe care voi, cu a voastră, i-o hărăziserăţi lui. Eu, 
tocmai dimpotrivă, socot că fapta lui Gisippo e vrednică de 
toată lauda din două pricini și anume: întâi și întâi fiindcă 
a făcut ce se cuvine a face un prieten și apoi pentru că 
fapta lui s-a dovedit mai înţeleaptă decât a fost a voastră. 
N-am timp să vă arăt acum ce se cuvine să facă un prieten 
pentru altul în virtutea legilor sfinte ale prieteniei; sunt 
bucuros c-am izbutit să vă amintesc de ele și nu adaug 
decât atât că legăturile pe care le strânge prietenia sunt 
mult mai tari decât acelea de rubedenie sau de sânge, căci 
pe prieteni i-alegem noi, pe când cu rudele ne naștem. De 
aceea nu e de mirare dacă Gisippo a dat dovadă că ţine 
mult mai mult la viața mea - fiindcă-i sunt prieten și astfel 
mă și socotesc - decât la bunăvoința dumneavoastră. Să ne 
întoarcem însă la cea de-a doua pricină, asupra căreia se 
cade să stărui mai cu osebire, ca să vă fac să înţelegeţi că 
el a fost mai înțelept ca voi în cele ce-a făcut, dat fiind că 
voi nu înţelegeţi nimic din vrerea zeilor și nu cunoaștețţi 
mai nimic din câte aduce prietenia. Spun dar că voi, cu 
înţelepciunea, cu sfatul și credinţa voastră, i-aţi dat-o pe 
Sofronia unui tânăr filozof, adică lua Gisippo; Gisippo a 
dat-o și el tot unui tânăr filozof; voi, după judecata voastră, 

aţi dat-o unui atenian, iar el unui roman; voi unui tânăr 
nobil, el altui tânăr și mai nobil; voi unui tânăr înstărit, el 
unui mare bogătaș; voi unui tânăr care, nu doar că n-o 
iubea, dar nici n-o cunoștea ca lumea, pe când Gisippo în 
schimb i-a dat-o unui tânăr care o iubea mai mult decât își 
iubea viaţa. Și, ca să fiţi încredinţaţi că cele câte spun sunt 
drepte și că Gisippo e mai vrednic de laudă decât voi, să ne 
oprim niţel asupra celor spuse și să le cercetăm pe fiecare 
în parte. Că sunt și eu ca și Gisippo un tânăr filozof v-o 
dovedesc studiile mele și înfățișarea mea, fără a mai fi 
nevoie de alte mărturii. Amândoi avem aceeași vârstă și 
am urcat cu același pas treptele învăţăturii. E adevărat că 
el e atenian, iar eu roman. Dar dacă-i vorba despre faima 
cetăților în care am văzut lumina zilei, voi spune că cetatea 
mea e liberă, pe când a lui e o cetate tributară; cetatea 
mea este stăpână peste întreaga lume, pe când a lui este 
supusă tocmai cetăţii mele; a mea e leagăn de imperiu și e 
vestită în toată lumea prin faptele-i de arme și cărturarii ei, 
pe când a lui nu strălucește decât prin cărturari. Și apoi, 
pe lângă asta, deși aicea, pentru voi, eu nu sunt altceva 
decât un biet școlar, cu toate acestea, zic, nu m-am născut 
din pleava poporului roman. La Roma, atât casele mele, cât 
și așezările obștești sunt pline de statui străvechi care 
înfățișează pe înaintașii mei și în cronicile noastre sunt 
pomenite la tot pasul izbânzile pe care Quinţii le-au 
dobândit în Capitoliu. Renumele familiei noastre n-a 
putrezit de bătrâneţe, ci-i mai înfloritor astăzi ca niciodată 
înainte. Despre bogăţiile mele mi-e și rușine să vorbesc, 
căci nu pot nicio clipă să uit că sărăcia răbdată cu cinste e 
moștenirea cea mai de preţ și cea mai sfântă a nobililor 
romani; dar, fiindcă plebea îndeobște nu-i de părerea asta 
și fiindcă ea nu preţuiește decât comorile lumești, am să vă 
spun că sunt bogat nu fiindcă aș fi râvnit la bani și avuţii, 
ci numai fiindcă soarta mi s-a vădit prielnică. Ştiu cât de 
mult aţi vrut și cât de drag v-a fost s-aveţi aicea, la Atena, 
o rudă în Gisippo; dar nu văd pentru ce nu v-ar fi tot atât 

de drag s-aveţi și în mine o rudă, la Roma, mai ales dacă 
veţi ţine seama că veţi găsi în mine, acolo, o gazdă 
minunată și un protector puternic, de mare ajutor și care, 
atât în treburile voastre, cât și în cele obștești, se va grăbi 
întotdeauna să vie în ajutorul vostru. Cine ar putea deci 
dând deoparte orice pornire pătimașă și judecând pe drept 
- să laude hotărârea voastră mai mult decât pe-a lui 
Gisippo? De bună seamă nimeni. Sofronia e bine măritată 
cu Titus Quintius Fulvius, tânăr de neam, bogat și nobil 
cetățean al Romei, care mai este pe deasupra și prieten cu 
Gisippo; iată de ce acela care cârtește sau se plânge de 
cele întâmplate greșește, fără a ști nici el măcar ce face. 
Vor fi poate și dintr-aceia care vor spune că Sofronia se 
plânge nu de faptul că e nevasta lui Titus, ci de felul în 
care a ajuns să-i fie nevastă, pe ascuns și pe furate adică, 
fără să știe nimeni nimic de toate acestea, nici prietenii, 
nici rudele. Împrejurarea nu e nouă și n-are în ea nimic 
ciudat. Dacă ne minunăm de asta, ce-am mai putea să 
spunem oare despre fetele ce și-au ales bărbaţii împotriva 
voinţei alor lor? Sau despre acelea ce-au fugit cu ei și-au 
fost întâi ibovnice și abia apoi soţii? Sau despre acelea ce 
și-au dat căsătoria în vileag de abia la nouă luni, prin 
nașteri, nu prin grai, silindu-i pe ai lor să se învoiască de 
nevoie? Nimic din toate acestea nu i s-au întâmplat 
Sofroniei; dimpotrivă; ea a fost dată de către Gisippo lui 
Titus drept soţie cu bună rânduială, în chip cinstit și-n 
mare taină. Se vor afla alţii să spună c-a măritat-o unul ce 
n-avea precădere. Acestea sunt văicăreli prostești, fără 
temei și vrednice de slăbiciunea femeiască. Nu-i pentru 
prima oară că soarta folosește căi noi și noi unelte pentru 
a-și atinge țelul. Ce-mi pasă mie dacă acela ce mă slujește 
la nevoie - așa precum îl taie capul, pe ascuns sau pe 
văzute - nu-i filozof, ci un biet cârpaci? Dacă a făcut o 
treabă bună, nu-mi pasă, fie cine o fi, eu unul îi mulțumesc. 
Dar dacă în schimb nu s-a vădit dibaci în ceea ce-a făcut, 
de altă dată mă feresc să-i mai încredinţez vreo treabă. 

Dacă Gisippo a măritat-o bine pe Sofronia, socot că-i o 
prostie cu totul de prisos să vii și să te plângi acum de felul 
în care a măritat-o. Dacă n-aveţi încredere în el, feriţi-vă ca 
altă dată să nu mai facă ce-a făcut și de astă dată 
mulțumiţi-i. Trebuie să știți totuși că eu n-am încercat nici 
prin momeli și nici prin vicleșuguri să întinez cinstea și 
faima sângelui vostru prin Sofronia. Chiar dacă am luat-o 
de nevastă pe ascuns, nu i-am răpit ca furul fecioria și nici 
n-am vrut s-o necinstesc ca un vrăjmaș ce nu primește a se 
înrudi cu voi, și am luat-o, îndrăgostit fiind cu patimă de 
dânsa și de meritele ei, știind bine că dacă ar fi fost s-o cer 
cu tot tipicul - de teama c-am s-o duc la Roma - nu mi-aţi fi 
dat-o niciodată, căci prea vă este dragă că să vă despărțiți 
de dânsa. Am luat-o deci pe ascuns și l-am îndemnat pe 
Gisippo să se învoiască în numele meu la cununia aceasta 
pe care el nu și-o dorea. Pe urmă însă, deși fata îmi era 
nespus de dragă, i-am căutat îmbrăţișările ca soţ, nu ca 
ibovnic și nu m-am apropiat de ea, precum v-o poate 
mărturisi ea însăși, decât după ce-am întrebat-o dacă mă 
vrea de soţ, la care ea mi-a răspuns „da”, și după ce i-am 
pus în deget inelul cununiei. De aceea, dacă i se pare 
cumva că am înșelat-o, nu eu sunt vinovatul, ci ea, carea 
uitat să mă întrebe cine sunt. lată dar care-i răul, care-i 
păcatul și greșeala pe care am săvârșit-o Gisippo ca 
prieten și eu ca îndrăgostit, păcat și rău prin care Sofronia 
a fost dată pe ascuns lui Titus Quintius și pentru atâta 
lucru voi tăbărâţi asupra lui, îl ocărâţi și îi întindeţi 
capcane la tot pasul. Ce-aţi putea face oare mai mult decât 
atât, dacă ar fi dat-o unui om de rând, unui nemernic sau 
unui sclav de-al vostru? Ce temniţă, ce lanţuri, ce chinuri 
v-ar părea că-s vrednice de fapta lui? Dar să lăsăm 
deoparte acestea. Iată, a venit și clipa - la care nu mă 
așteptam așa curând, mărturisesc - ca tatăl meu să moară 
și eu să fiu silit să mă reîntorc la Roma; de aceea, vrând s-o 
iau cu mine pe Sofronia, v-am spus întregul adevăr, pe 
care poate altminteri vi l-aș fi ascuns; acu, de sunteţi 

oameni cu scaun la cap și judecată, veţi trece ușor peste 
plecarea ei de aici, căci de-aș fi vrut să vă înșel sau să vă 
fac de ocară, puteam să plec de unul singur și să v-o las 
batjocorită; ferească zeii însă ca într-un suflet de roman să 
încapă atâta josnicie. Sofronia este a mea atât prin voia 
zeilor și prin puterea legilor, cât și prin marea înţelepciune 
a prietenului meu Gisippo și prin destoinicia mea, lucru pe 
care voi - ţinându-vă mai înţelepţi decât toţi ceilalţi 
muritori și chiar și decât zeii - îl osândiţi dobitocește în 
două chipuri care îmi sunt la fel de neplăcute. In primul 
rând luându-mi nevasta, asupra căreia nu mai aveţi nici un 
drept fără de încuviințarea mea, și în al doilea rând 
purtându-vă cu bietul Gisippo - căruia îi sunteţi pe cuvânt 
îndatoraţi - cum te porţi cu un dușman. Nu vreau să stărui 
însă asupra acestui lucru și nici să vă arăt cât de prostește 
vă purtaţi, ci socotindu-vă drept prieteni vin și vă sfătuiesc 
să lăsaţi deoparte ura și supărarea voastră și să-mi 
înapoiaţi nevasta, astfel încât să pot pleca cu inima 
împăcată și să mă socotesc de-a pururea al vostru, ca rudă 
și ca prieten. Fiţi însă încredinţaţi că dacă aveţi de gând să 
vă purtaţi altminteri, fie că vreţi sau nu vreţi să încuviințaţi 
ce s-a făcut, eu am să-l iau cu mine la Roma pe Gisippo și, 
o dată ajuns acolo, o voi avea și pe aceea care-i a mea de 
drept, cu toată împotrivirea voastră; iar de acolo, jurându- 
vă război pe viaţă, am să vă fac să înţelegeţi, pe pielea 
voastră chiar, de ce-i în stare un roman cuprins de ciudă și 
mânie. 

După ce le vorbi astfel, Titus, cu faţa încruntată se ridică 
în picioare, îl luă de mână pe Gisippo și, fără să-i mai pese 
de cei care se aflau în templu, ieși amenințând din cap. Cei 
ce rămaseră înăuntru, în parte atrași de gândul de-a se 
înrudi cu Titus și de-a avea în el un prieten, în parte 
îngroziți de ultimele lui cuvinte, se sfătuiră între ei c-ar fi 
mai bine, totuși, să aibă o rudă în Titus - de vreme ce 
Gisippo se învoise la aceasta - decât să-l piardă pe Gisippo, 
făcându-și în același timp din Titus un dușman. Se luară 

deci pe urma lui și-i spuseră că se învoiesc s-o ieie pe 
Sofronia și-ar fi prea bucuroși să aibă în el o rudă și în 
Gisippo un prieten bun; drept care, după ce dintâi se 
veseliră împreună ca niște rude adevărate, la urmă își 
luară rămas bun și-o înapoiară pe Sofronia. Fata, 
înţeleaptă cum era, silită fiind de împrejurări, îi dărui lui 
Titus iubirea ce-o nutrise în trecut pentru Gisippo și plecă 
dimpreună cu el la Roma, unde fu primită cu mare cinste 
de către ai lui. 

Nu după multă vreme Gisippo, care rămăsese la Atena și 
care îndura acolo disprețul tuturor, din pricina unor 
zavistii ce se iscaseră în oraș, fu izgonit de toţi ai lui și, așa 
sărac și necăjit cum se afla a fi, fu osândit la surghiun 
veșnic. Aflându-se într-această stare și, din sărac ce era, 
ajuns de-a dreptul cerșetor, Gisippo se trudi, sărmanul, să 
ajungă pân' la Roma și să încerce dacă Titus își amintea de 
el. Şi după ce ajunse acolo, aflând că e în viaţă, că-i 
îndrăgit de toţi și că la el acasă domnește bunăstarea, se 
puse în faţa porţii, lui și prinse a-l aștepta, nădăjduind că 
Titus avea să-l recunoască, căci el n-avea îndrăzneala, în 
halul în care se afla, să-și agrăiască prietenul. Însă, deși se 
strădui să facă astfel încât să-l vază, Titus trecu pe lângă el 
fără să-l recunoască. Gisippo își închipui atunci că se 
preface a nu-l cunoaște și că-l disprețuiește, drept care, 
amintindu-și de cele câte săvârșise de dragul lui odinioară, 
plecă mânios și înciudat, cu deznădejdea în suflet. Cum 
într-acestea se înnoptase, flămând și fără nici un ban, 
dorindu-și moartea mai presus decât orice pe lume, 
Gisippo, bietul, nemaiștiind nici el unde să meargă, ajunse 
pe un maidan sălbatic și pustiu, unde zărind un fel de 
groapă se adăposti în ea, ca să-și petreacă noaptea acolo; 
și după ce se întinse, așa în zdrenţe cum era, pe jos, învins 
de atâtea lacrimi, până la urmă adormi. Către dimineaţă 
doi hoţi, care peste noapte fuseseră la jefuit, se ascunseră 
cu prada lor tocmai în groapa aceea și, ajungând la 
încăierare, unul din ei - pesemne mai zdravăn decât 

celălalt - își omori tovarășul și apoi o luă la sănătoasa. Lui 
Gisippo, care auzise și văzuse tot, i se păru că află prin 
întâmplarea aceasta o cale spre moartea mult râvnită, fără 
să fie nevoit să-și curme singur viaţa; de aceea nu plecă 
din groapă până ce nu se arătară ostașii stăpânirii, care 
auziseră de omor și care, înfuriaţi, îl luară pe Gisippo și-l 
duseră legat în faţa judecății. Acolo, cercetat fiind, 
mărturisi că el îl omorâse pe tâlhar și că pe urmă n- 
avusese răgaz să fugă de acolo. Văzând așa pretorul, 
Marcus Varro după nume, îl osândi la moarte pe cruce, 
după obiceiul vremii. 

Acu, tocmai în ziua ceea, ce întâmplă ca Titus să vie la 
pretură și, dând cu ochii de osândit și aflând și pricina 
osândei, îl recunoscu îndată pe Gisippo și se miră nespus 
de mult de soarta lui haină și de întâmplarea care îl 
adusese acolo. De aceea, vrând cu orice preţ să-i vină într- 
ajutor, cum nu găsea alt mijloc pentru scăparea lui decât 
să se învinovăţească pe sine de omorul cela, se înfăţișă 
degrabă pretorului, strigând: 

— Marcus Varro, cheamă-l iute pe bietul osândit, căci nu 
e vinovat. Eu, care-s ucigașul celui găsit azi dimineaţă de 
slujitorii tăi, i-am mâniat de-ajuns pe zei așa că nu mai 
vreau să-i mânii și prin moartea unui biet nevinovat. 

Varro se miră de cele auzite și-i păru rău că tot pretoriul 
aflase întâmplarea, dar fiindcă cinstea nu-l lăsa să facă 
altminteri de cum porunceau legile, îl chemă înapoi pe 
Gisippo și-i zise de faţă cu Titus: 

— Cum ai putut să faci atare nebunie, încât, fără să fii 
supus la chinuri, să vii să mărturisești o vină care nu-i a ta, 
când cunoșteai prea bine că-ţi este viaţa în joc? Ziceai că 
tu l-ai omorât pe omul acela azi-noapte și acu bărbatul ăsta 
zice că el l-a omorât. 

Gisippo îl recunoscu numaidecât pe Titus și pricepu că 
spusese așa numai pentru a-l scăpa pe el, căci se simţea 
îndatorat să-i răsplătească binele pe care i-l făcuse odată. 
De aceea, înduioșat până la lacrimi, zise: 

— Varro, eu l-am omorât și mila ce-mi arată Titus nu mă 
mai poate ajuta. 

Titus pe de altă parte zicea și el: 

— Pretore, pre câte vezi omu-i străin și-a fost găsit fără 
de arme alăturea de mort; vezi bine dar că numai foamea 
și sărăcia îl împing să-și caute singur moartea. De aceea 
lui dă-i drumul și osândește-mă pe mine, care sunt vrednic 
de pedeapsă. 

Varro se miră de atâta stăruinţă și, bănuind că nu-i nici 
unul dintr-înșii vinovat, se și gândea cam cum să facă spre 
a-i slobozi pe amândoi, când i se înfățișă un tânăr, pe nume 
Publius Ambustus, un ticălos fără pereche și un tâlhar știut 
de toţi, care era făptașul omorului din noaptea aceea. 
Tâlharul, știind că cei doi tineri care se învinovăţeau de 
omor erau nevinovaţi, se înduioșă așa de tare, încât, răzbit 
de mila lor, păși în faţa lui Varro și-i zise: 

— Jude, fapta mea mă împinge să pun capăt pricinei 
dintre acești doi și nu știu, zău, ce zeu mă îndeamnă să-mi 
mărturisesc păcatul. Află că tinerii aceștia nu-s vinovaţi de 
fapta pe care spun c-au săvârșit-o; eu l-am omorât pe omul 
acela, astăzi, în zorii zilei și pe nefericitul ăsta, care-i aici 
de faţă, l-am văzut eu cu ochii mei dormind acolo în 
groapă, în timp ce împărţeam cu celălalt - pe care apoi l- 
am omorât - prada furată peste noapte. Pe Titus nu mai 
trebuie să-l dezvinovăţesc: toţi îl cunosc și știu că n-ar fi în 
stare niciodată să facă așa ceva. De aceea dă-le drumul și 
osândește-mă pe mine, așa precum grăiește legea. 

Octavian, aflând și dânsul întâmplarea, porunci să-i fie 
înfățișaţi cei trei împricinaţi și vrând să afle de ce dorea 
fieștecare să fie osânditul, tinerii îi mărturisiră. Octavian îi 
slobozi pe primii doi ca fiind nevinovaţi și de hatârul lor îl 
slobozi și pe al treilea. 

Titus îl luă cu sine pe Gisippo și, după ce-l mustră pentru 
că se arătase sfios și neîncrezător, îi dovedi cu prisosinţă 
iubirea lui de prieten și bucuria lui, iar apoi îl duse acasă, 
unde Sofronia îl primi ca pe un frate bun, plângând de 

înduioșare. Pe urmă, după ce Titus îl mângâie de cele 
pătimite și-l îmbracă cum se cuvine din cap până-n 
picioare, readucându-l iar la rangul ce i se cuvenea de 
drept, își împărți pe jumătate averea cu Gisippo și pe urmă 
îl însură c-o soră de-a lui, o tânără pe nume Fulvia, și-i 
zise: 

— Acuma, prietene, alegeţi singur ce-ţi convine: ori te 
întorci iar la Atena cu toate câte ţi le-am dat, ori, dacă nu, 
rămâi aici, alăturea de mine. 

Gisippo, atât din pricina surghiunului ce-l izgonea pe 
viaţă din Atena, cât și din pricina iubirii pe care i-o purta 
lui Titus, se hotărî să stea pe loc. Și rămânând la Roma 
alăturea de Fulvia, trăiră în aceeași casă cu Titus și 
Sofronia lui ani mulţi și fericiți pecetluindu-și zi de zi tot 
mai mult prietenia. 

Sfânt lucru, dar, e prietenia și vrednic nu numai de 
cinste, ci și de veșnică slăvire; căci ea e mama cinstei și-a 
dărniciei fără margini, e soră cu recunoștinţa și mila 
creștinească, vrăjmașă juruită a urei și-a zgârceniei și-i 
gata orișicând, fără s-aștepte rugăminţi, să facă pentru 
altul ceea ce așteaptă să facă și acela pentru dânsa. Azi 
binefacerile ei arareori și-arată faţa, din pricina și spre 
rușinea prea ticăloasei lăcomii a firii omenești, care 
slujindu-se mereu și fără preget doar pe sine, a surghiunit- 
o pe vecie de pe meleagurile noastre. Ce dragoste, ce 
bogăţie, ce legături de rubedenie ar fi avut puterea, de-a 
înduioșat în așa măsură inima lui Gisippo, încât să-l facă a- 
și dărui lui Titus propria lui iubită, frumoasă și de neam? 
Desigur numai prietenia. Ce alte legi, dacă nu legile 
prieteniei, ce temeri sau ameninţări ar fi putut să 
stăpânească braţele lui Gisippo, oprindu-l de-a îmbrăţișa 
copila îndrăgită - ce poate uneori îl îmbia chiar ea la asta - 
locuri singuratice, ascunse de vederea lumii sau chiar în 
propriu-i pat? Ce ranguri, ce câștiguri și ce răsplată oare l- 
ar fi putut îndupleca, de dragul unui prieten, să-și piardă 
propriile lui rude și pe acelea ale Sofronei, să nu ia în 

seamă vorbele și cârcotelile mulţimii, batjocura și hula ei, 
dacă nu tocmai prietenia? Și pe de altă parte cine alta 
decât ea l-ar fi înduplecat pe Titus - care putea să se 
prefacă a nu vedea nimic - să se azvârle în gheara morţii 
doar ca să-l scape pe Gisippo care o căuta cu dinadinsul? 
Cine l-ar fi făcut să se arate atât de darnic, încât fără 
precupeţire să-și înjumătăţească averea, dându-i o parte 
lui Gisippo căruia soarta i-o răpise, dacă nu aceeași 
prietenie? Cine dacă nu ea l-a pus să-și dea surioara, fără 
de preget, lui Gisippo, deși îl știa sărac lipit și ajuns ca vai 
de el? Dorească-și oamenii, așadar, fraţi cu nemiluita, 
puzderie de copii și rude cu duiumul și folosească-se de 
bani ca să-și sporească slujitorii, fără să ia aminte că 
fiecare din aceștia își teme numai pielea lui și-și face mult 
mai multe griji pentru te miri ce fleac decât pentru 
primejdiile ce-i ameninţă pe ai lor, fie părinţi, fraţi sau 
stăpâni, în vreme ce cu prietenii se întâmplă tocmai 
dimpotrivă. 

POVESTEA A NOUA 


Messer Torello îl preacinstește în casa lui pe Saladin, 
care se deghizase în haine de neguţător, apoi pleacă în 
cruciadă, lăsând vorbă nevestei sale, că dacă nu se 
întoarce peste un an de zile, să se mărite a doua oară. 
În luptă cade ostatec și fiind șoimar vestit e dus în faţa 
sultanului. Saladin îl recunoaște, îi spune cine este el 
și-l preacinstește ca pe un prieten. Messer Torello se 
îmbolnăvește și într-o noapte e dus prin vrăji acasă la 
Pavia; acolo ia parte la nunta nevestei lui, dar, fiind 
recunoscut de dânsa, se întorc amândoi la casa lor. 


Filomena isprăvise de povestit și dărnicia fără margini 
pe care o dovedise Titus fusese lăudată de toţi deopotrivă, 
când regele, lăsându-l pe Dioneo la urmă, prinse a vorbi 
precum urmează: 

— Fermecătoare doamne, fără îndoială Filomena are 
dreptate întru totul în cele spuse adineauri cu privire la 
prietenie și la sfârșit s-a plâns pe drept cuvânt că cei de 
astăzi nu știu s-o preţuiască. De aceea, dacă noi, ne-am fi 
adunat aici spre a îndrepta greșelile și lipsurile omenești 
sau barem pentru a le înfiera, aș stărui și eu mai mult 
asupra lor; dar, fiindcă țelul nostru e altul, vreau să vă 
povestesc acum - e o istorioară nițeluș mai lungă, poate, 
dar plăcută - cât de mărinimos s-a dovedit odată sultanul 
Saladin, pentru că din povestea mea - dacă noi nu suntem 
în stare, din pricina viciilor noastre, să dobândim o 

prietenie - să învăţăm măcar a ne găsi o bucurie în 
preacinstirea celorlalţi, nădăjduind, dreaptă răsplată. 

Se zice că pe vremea împăratului Frederic întâiuls!, 
creștinii ar fi pornit cu mic cu mare o cruciadă pentru a 
pune stăpânire pe locurile sfinte. Or, Saladin, domn foarte 
vrednic, care pe vremea aceea era sultan al Babilonei, 
prinzând din timp de veste, se hotări să vază el însuși 
pregătirile pe care le făceau creștinii pentru cruciada 
aceasta, pentru a putea în acest chip să se apere mai bine. 
Punându-și rânduială, dar, în treburile împărătești, se 
prefăcu a pleca într-un pelerinaj și, luând cu, sine doi 
dintre cei mai înţelepţi și mai de seamă sfetnici ai lui, cât și 
trei slugi, porni la drum înveșmântat în haine de neguţător. 
După ce colindă astfel multe ţinuturi creștinești, dorind să 
treacă munţii și călătorind prin Lombardia, i se întâmplă 
într-o seară, în timp ce bătea drumul de la Milano la Pavia, 
să se întâlnească cu un nobil pe care îl chema messer 
Torello d'Istria, de felul lui din Pavia, și care, însoţit de 
slujitorii săi, de șoimi și câini de vânătoare, mergea pentru 
un răstimp la o moșie de-a sa, așezată pe lângă Tessine. 
Cât ce văzu drumeţii, messer Torello își închipui că sunt 
străini și nobili și vru să preacinstească. De aceea, când 
sultanul îl întrebă pe-unul din slujitorii săi cât mai aveau 
pân' la Pavia și dacă ar fi ajuns la timp pentru a putea intra 
în oraș, messer Torello îi răspunse în locul slujitorului, 
zicând: 

— Domnilor, nu puteţi ajunge la timp pentru a intra în 
oraș. 

— Atunci, grăi sultanul, fii bun și ne arată unde am 


81 Frederic I, numit Barbarossa (n. 1122, Waiblingen? - d. 10 iunie 
1190 pe râul Saleph (Anatolia), a fost ales la Frankfurt și încoronat la 
Aachen Rege al Germaniei în 1125, a fost încoronat Rege al Italiei la 
Pavia în 1154 și a fost încoronat Împărat al Sfântului Imperiu Roman 
în 1155, până la moartea sa. În perioada 1189-1190 a fost unul dintre 
conducătorii cruciadei a Il-a, împreună cu regii Filip al Il-lea al 
Franţei și Richard I al Angliei. În cursul expediției s-a înecat în râul 
Salef, în Asia Mică. 

putea trage la noapte, căci noi suntem străini de locurile 
acestea. 

Messer Torello răspunse: 

— Cu multă bucurie: chiar adineauri aveam de gând să 
trimit o slugă prin apropiere de Pavia pentru niscaiva 
treburi; am s-o trimit cu dumneavoastră și-o să vă ducă 
într-un loc unde veţi fi bine primiţi. 

Și zicând astfel, se apropie de cea mai bună și 
credincioasă slugă a lui, îi porunci ce avea să facă și o 
trimise cu străinii. Apoi porni degrabă către moșia sa și 
acolo porunci să i se pregătească o cină îmbelșugată și să 
se așeze mesele afară în grădină, iar după ce făcu acestea, 
se așeză în pragul porţii ca să-și aștepte musafirii. 
Slujitorul, vorbind de una și de alta cu nobilii străini, îi 
abătu din drum și-i duse, fără ca dânșii să-și dea seama, 
drept la moșia stăpânului său. Cât ce-i văzu venind, messer 
Torello le ieși grabnic în cale și le spuse râzând: 

— Domnilor, fiţi bineveniţi! 

Sultanul, om isteţ, își dete seama că seniorul nu se 
încrezuse în ei și se temuse ca nu cumva să nu-i primească 
găzduirea, dacă i-ar fi poftit pe loc; de aceea, ca să nu-și 
răpească plăcerea de-a petrece o seară împreună, îi 
adusese în casa lui, slujindu-se de un șiretlic. Răspunse dar 
cuvintelor de bun venit și apoi îi zise: 

— Messer, dacă s-ar cădea ca omul să se plângă de 
curtenia celorlalţi, noi am avea la ce ne plânge de 
dumneata, care, pe lângă faptul că ne-ai întors din drum, 
ne și silești să primim din parte-ţi cinstea ce ne faci, deși 
nu ne-am învrednicit de ea decât printr-un salut. 

Cavalerul, care era om înţelept și mare meșter la cuvânt, 
răspunse: 

— Domnilor, ceea ce fac e o nimica toată faţă de prea- 
cinstirea de care sunteţi vrednici, pre câte socot eu după 
înfățișarea dumneavoastră, dar, credeţi-mă, nicăieri pe 
aproape de Pavia n-aţi fi putut fi găzduiți așa cum se 
cuvine. De aceea nu vă pară rău c-aţi ocolit oleacă drumul 

spre a vă simţi mai bine. 

Intre acestea slujitorii, care se adunaseră împrejurul 
oaspeţilor, le luară caii de îndată ce descălecară și se 
îngrijiră de ei. Messer Torello îi duse apoi pe cei trei nobili 
în odăile anume pregătite pentru dânșii, unde îi puse să se 
descalțe și-i răcori cu vinuri reci, după care rămase cu ei 
de vorbă până la ceasul cinei. Saladin cu tovarășii își 
slujitorii săi știau cu toţii latinește, drept care pricepeau ce 
se vorbea în jurul lor și ei la rândul lor erau de așijderi 
pricepuţi; cu toţii socotiră că gazda lor, messer Torello, era 
cel mai plăcut bărbat, cel mai curtenitor și cel mai meșter 
la cuvânt din câţi văzuseră pe lume. Pe de altă parte lui 
messer Torello i se părea că oaspeţii sunt oameni străluciți 
și mult mai vrednici de cinstire decât își închipuise el și îi 
părea rău în sinea lui că nu putea să-i omenească cu un 
ospăț mai falnic și cu tovarăși mai numeroși; de aceea se 
gândi că a doua zi de dimineaţă să-i despăgubească de 
acest neajuns și, după ce-i spuse unui slujitor de-al său ce 
avea de gând să facă, îl trimise la Pavia - oraș care era 
aproape și care niciodată nu-și ţinea porţile închise - la 
nevasta lui, femeie foarte înţeleaptă și tare inimoasă. Pe 
urmă își duse musafirii în grădină și îi rugă foarte 
curtenitor să-i spună cine erau ei; la care Saladin 
răspunse: 

— Suntem neguţători din Cipru și mergem la Paris cu 
treburi de-ale noastre. 

Atunci messer Torello zise: 

— Unde n-ar da Dumnezeu să se nască și în ţara noastră 
nobili atât de vrednici, pe cât sunt negustorii în Cipru. 

Şi tot vorbind astfel de una și de alta ajunseră și ceasul 
cinei, drept care gazda îi pofti, de vor, să stea la mese; și 
acolo, ţinând seama că cina nu fusese din vreme pregătită, 
ci doar atunci la repezeală, fură slujiți frumos și în bună 
rânduială. După ce isprăviră masa, nu mai șezură multă 
vreme, căci gazda, dându-și seama că oaspeţii sunt obosiţi, 
îi duse să se odihnească în niște paturi minunate și apoi, 

nu după multă vreme, se duse și el la culcare. 

Slujitorul trimis la Pavia își împlini porunca întocmai; 
drept care doamna lui Torello, după ce porunci degrabă să 
cheme o mulțime de prieteni și de slujitori de-ai lui messer 
Torello, se îngriji ca o regină, nu ca o simplă femeie, de 
toate cele trebuincioase ospăţului cel falnic și la lumina 
torţelor pofti la el o mare parte din cei mai nobili cetăţeni 
ai Paviei, pe urmă scoase din dulapuri tot soiul de albituri 
și de mătăsuri scumpe și rândui cu socoteală tot ceea ce 
bărbatul ei îi poruncise a pregăti. A doua zi de dimineaţă 
după ce musafirii se sculară din somn, messer Torello puse 
să-i aducă șoimii și apoi porni cu ei călare către un râu din 
apropiere unde le arătă cum zboară șoimii lui. Sultanul, 
însă îl rugă să-i deie un însoțitor care să-l ducă la Pavia, la 
cel mai bun han din oraș și atunci messer Torello îi zise: 

— Am să vă duc chiar eu, căci am de lucru prin oraș. 

Străinii îl crezură și porniră mulţumiţi la drum cu dânsul 
dimpreună. Către zece ceasuri, după ce ajunseră în oraș, 
messer Torello, în loc să-i ducă la cel mai mare han, 
precum își închipuiau străinii, îi duse drept la el acasă, 
unde se adunaseră spre a-i preacinsti pe oaspeţi, cincizeci 
din cei mai străluciți și mai de vază cetăţeni, care îi 
înconjurară îndată, sărind la frâie și la scări. Sultanul cu ai 
săi, văzând acestea, pricepură ce înseamnă treaba asta își 
ziseră: 

— Messer Torello, noi îţi cerusem altceva; domnia-ta ai 
făcut aseară chiar și prea mult de dragul nostru, mai mult 
decât am fi vrut noi, astfel încât puteai acum cu inima 
împăcată să ne lași să ne vedem de drum. 

Messer Torello le răspunse: 

— Domnilor, pentru cele câte vi s-au făcut aseară eu îi 
rămân îndatorat mai degrabă sorții decât dumneavoastră, 
căci ea v-a prins la drum, silindu-vă să trageţi în prea 
umila-mi casă; dar pentru cele câte vi se vor face azi 
dimineață eu vă rămân îndatorat chiar dumneavoastră 
înșivă și dimpreună cu mine toţi nobilii aceștia care vă stau 

în preajmă; de socotiți că e frumos să nu le faceţi cinstea 
de-a sta cu ei la masă, eu n-am nimic de spus, puteţi s-o 
faceţi și pe asta. 

Sultanul cu ai lui se dădură bătuţi și după ce 
descălecară fură primiţi și duși de nobili cu multă bucurie 
în camerele lor, care fuseseră din vreme și mândru 
pregătite anume pentru dânșii, iar după ce se dezbrăcară 
de hainele de drum și se mai răcoriră oleacă, fură duși în 
sala de ospeţe, care era împodobită sărbătorește. Acolo se 
spălară pe mâini și după aceea, fiind așezați la mese cu 
mare cinste și alai, fură slujiţi cu multe și minunate soiuri 
de vinuri și bucate, așa de bine și frumos, că nici chiar 
împăratului, dac-ar fi fost la masă, nu i s-ar fi putut vădi 
mai multă și mai mare cinste. Şi deși Saladin cu ai lui erau 
domni mari și prinți de vază, deprinși cu atare lucruri, cu 
toate acestea se mirară de cele ce văzură și le aflară 
minunate, cu atât mai mult cu cât știau că gazda e doar un 
orășean și nicidecum un prinţ ca ei. 

După ce sfârșiră ospăţul și fură strânse mesele, vorbiră 
o bucată de una și de alta și apoi, fiind foarte cald afară, cu 
învoirea gazdei, nobilii lui Pavia plecară să se odihnească, 
iar cavalerul, rămas singur cu oaspeţii, îi duse într-o odaie 
alăturată, unde dădu poruncă s-o cheme pe vrednica-i 
nevastă, pentru ca nici un lucru din câte îi erau lui dragi să 
nu rămâie nevăzute de musafirii săi. Doamna, frumoasă și 
voinică la trup, înveșmântată cu straie scumpe și podoabe, 
se înfățișă străinilor între cei doi copii ai ei care păreau doi 
îngerași și-i salută curtenitor. Dânșii, de îndată ce-o 
văzură, se ridicară în picioare și-o întâmpinară cu 
plecăciuni, după care, așezând-o la mijloc între ei, se 
bucurară foarte de așa mândreţe de nevastă și de copii. Și 
în timp ce stau așa și povesteau fel de fel - cum într- 
acestea gazda se îndepărtase o clipă - femeia îi întrebă cu 
dulce glas unde mergeau și din ce părți erau; străinii îi 
răspunseră la fel ca lui messer Torello și atuncea doamna 
bucuroasă grăi: 

— Așadar, n-am dat greș cu socoteala-mi muierească și 
ca atare v-aș ruga să faceţi bunătate să nu nesocotiţi și să 
primiți din parte-mi acel mic dar pe care voi pune să-l 
aducă aicea; ţinând seama de faptul că noi, femeile, nu 
dăruim decât lucruri mici, precum ne e și inima, vă rog să 
vă gândiţi, primindu-l, nu atât la preţul lui, cât mai ales la 
faptul că v-a fost dat din inimă. 

Și poruncind să i se aducă câte două rânduri de straie 
pentru fiecare - dar nu din cele obișnuite de orășeni sau 
negustori, ci straie de seniori - unele căptușite cu mătase 
și altele cu jder, trei veste de brocat, precum și trei 
perechi de pantaloni, grăi: 

— Luaţi hainele acestea; și pe bărbatul meu l-am înnoit 
cu un rând de straie aidoma cu astea; cât despre celelalte 
lucruri, ţinând seama de împrejurarea că aţi umblat atâta 
cale și mai aveţi încă pe atâta, cât și de făptul că sunteţi 
departe de nevestele dumneavoastră și că negustorii sunt 
oameni gingași și curaţi, au să vă prindă, bine, chiar dacă 
nu-s de preţ. 

Străinii se mirară foarte și își dădură seama că messer 
Torello nu vroia să scape nici un prilej de-a se vădi 
curtenitor din cale-afară; ba mai văzând și strălucirea 
veșmintelor aduse, care nu erau de negustor, le fu și frică 
nu cumva să-i fi recunoscut; în cele din urmă însă, unul 
dintre ei îi zise doamnei: 

— Aceste daruri, doamnă, sunt lucruri minunate și nu 
ne-ar fi ușor să le primim din parte-ţi, dacă domnia-ta nu 
ne-ai sili s-o facem cu rugăminţi cărora noi nu ne putem 
împotrivi. 

Între acestea, întorcându-se messer Torello, doamna își 
luă rămas bun de la oaspeţi și plecă, îngrijindu-se ca și 
slujitorii lor să primească daruri potrivite cu starea lor. 

Messer Torello îi rugă cu multă stăruinţă pe negustori să 
rămână în casa lui până a doua zi; drept care după ce 
dormiră de după-amiază, se sculară și, după ce se 
îmbrăcară, porniră călări prin oraș, însoţiţi de messer 

Torello; iar când veni și ceasul cinei se ospătară 
îmbelșugat, alături de-o mulţime de musafiri de vază. Apoi, 
când se făcu și vremea de culcare, se duseră să se 
odihnească și în zori de zi, sculându-se din somn, afară, în 
locul roibilor trudiţi de drum trei cai de toată frumusețea și 
așijderea și pentru slugi alţi cai puternici și odihniti. 
Văzând acestea Saladin se întoarse către ai lui și zise: 

— Mă jur pe Dumnezeul meu că n-a mai fost nicicând pe 
lume om mai desăvârșit, mai curtenitor și mai săritor decât 
bărbatul ăsta: dacă toţi regii creștini știu să fie regi așa 
cum știe acesta să fie cavaler, atunci sultanul Babiloniei nu 
va putea să ţină piept nici măcar unuia din ei, necum 
tuturor celor ce se pregătesc să-i calce. 

Știind însă c-ar fi fost zadarnic să nu primească roibii, îi 
mulțumi și pentru ei și apoi încalecă cu toţi ceilalţi ai lui. 
Messer Torello, dimpreună cu alţi tovarăși îl întovărăși o 
bucăţică bună afară din oraș; dar, deși sultanului îi venea 
nespus de greu să se despartă de cavaler (căci începuse a-l 
îndrăgi), totuși, silit de drumul lung care îi stătea înainte, îl 
rugă să se întoarcă. 

Messer Torello, mâhnit și el de despărțire, grăi: 

— Am să mă întorc, de vreme ce așa poftești. Dar iată 
ce-aș vrea să vă spun: eu nu știu cine sunteți și nici nu 
vreau să știu mai mult decât mi-aţi spus; dar, orișicine aţi 
fi, n-o să mă faceţi niciodată să cred că sunteţi negustori. 
Umblaţi cu Dumnezeu. 

Saladin, după ce-și luă rămas bun de la toţi tovarășii lui 
messer Torello, se întoarse către el și-i spuse: 

— S-ar prea putea, messere s-avem prilejul a-ţi arăta 
ceva din mărfurile noastre și atunci te vei încredința că 
suntem negustori; rămâi cu Dumnezeu. 

Plecă sultanul, deci, cu-ai lui, arzând de dorul de-a putea 
- dac-ar fi fost în viaţă și de-ar fi izbutit să-și scape tronul 
din războiul la care se aștepta - să-l prea-cinstească pe 
messer Torello în același chip în care îl preacinstise el; și 
multă vreme povesti cu-ai lui despre cavaler, despre 

nevasta lui și despre toate câte le săvârșise dânșii, pe toate 
lăudându-le. Și după ce cutreieră, nu fără multă osteneală, 
Apusul întreg, porni pe mare și ajunse cu-ai lui la 
Alexandria; și, fiind lămurit pe deplin cu planurile regilor și 
împăraţilor creștini, se pregăti de apărare. Cât despre 
cavaler, el se întoarse la Pavia și multă vreme se gândi, 
căutând să-și închipuiască cine puteau fi cei trei oaspeti, 
dar nu fu chip nici barem să se apropie de adevăr, necum 
să-l ghicească. 

Venind vremea cruciadei și pregătindu-se creștinii de 
pretutindeni de plecare, messer Torello hotări, cu toate 
rugăminţile și lacrimile multe ale nevestei sale, să plece 
negreșit și el și, după ce sfârși cu toate pregătirile, când să 
se urce în șa, îi zise scumpei lui neveste: 

— Femeie, după câte vezi, eu plec la lupta asta cu gând 
să-mi mântui sufletul și să-mi păstrez cinstea trupului. Îţi 
las tot ce-i al nostru în grijă și așijderea îţi las și cinstea 
noastră în grijă; or, fiindcă de plecare-s sigur, dar de 
reîntoarcere deloc, din pricina a mii de lucruri ce mi s-ar 
putea întâmpla, vreau să-mi făgăduiești ceva; orice s-ar 
întâmpla cu mine, dac-ai să vezi că nu primești din parte- 
mi nicio veste, să mă aștepți un an, o lună, și o zi, cu 
începere de azi, și abia apoi să te măriţi. 

Femeia, care plângea, sărmana, de potopea pământul, 
zise: 

— Messer Torello, nu știu zău, cum am să îndur durerea 
în care mă cufundă plecarea dumitale; dar dacă totuși voi 
putea să supraviețuiesc și dacă dumitale în schimb îţi va fi 
dat să mori, trăiește până atunci și mori încredințat c-am 
să trăiesc și am să mor drept soaţă credincioasă a lui 
messer Torello și a amintirii sale. 

La care cavalerul zise: 

— Femeie, sunt încredinţat că întrucât îţi stă în putere 
se va întâmpla așa cum spui; dar tu ești încă tânără, 
frumoasă, de neam bun și cinstea ta e multă și 
pretutindeni cunoscută, de aceea nu mă îndoiesc că mulţi 

bărbaţi de neam - de s-o isca vreo bănuială în ce privește 
viaţa mea - au să te ceară fraţilor și rubedeniilor tale; de 
îndemnurile lor n-ai să te poţi scăpa, nici apăra, orișice-ai 
face, și va trebui să-i mulţumești de voie de nevoie; de 
aceea îţi cer să mă aștepți un an, o lună și o zi și numai 
mult decât atât. 

Femeia îi răspunse: 

— Precum ţi-am spus mai înainte, voi face ce-am să pot; 
iar dacă am să mă văd silită să fac totuși altminteri, fii 
sigur c-am să te ascult. Dar deie Dumnezeu ca nici domnia- 
ta, nici eu să nu ajungem până acolo. 

Sfârșind de spus acestea, doamna îl îmbrăţișă plângând 
pe messer Torello și, scoţându-și din deget un inel, i-l dădu 
zicând: 

— Dacă s-ar întâmpla să mor fără s-apuc să te mai văd, 
să-ți amintești de mine de câte ori ai să-l privești. 

Messer Torello luă inelul și urcându-se pe cal își luă 
rămas bun de la toţi și apoi plecă la drum. 

După ce ajunse cu toţi ai săi la Genova se urcă pe o 
galeră și în scurtă vreme ajunse la Acri, unde se înfrăţi cu 
armata celorlalți creștini, în care prinse a se lăţi așa 
deodată o molimă ce seceră sute de vieţi. Și în vremea 
acestei molimi, sultanul Saladin, fie ajutat de soartă, fie de 
îndemânarea lui, prinse pe toţi creștinii care scăpaseră cu 
viaţă și-i împrăștie, întemnițându-i, prin felurite orașe. 
Messer Torello se afla și el printre cei prinși și de aceea fu 
închis în temniţă la Alexandria. Acolo, nefiind cunoscut și 
neîndrăznind să spună cine este, silit de împrejurări se 
apucă să crească șoimi și să-i deprindă cu vânatul, 
meșteșugul la care el se pricepea mai bine ca oricare altul. 
Saladin, prinzând de veste treaba asta, îl scoase de la 
închisoare și-l luă pe lângă el ca să-i slujească drept 
șoimar. Messer Torello, bietul - căruia Saladin, cum nu-l 
recunoscuse și nu fusese cunoscut, se obișnuise a-i zice 
Creștinul - nu putea să-și ieie gândul de la casă și de la ai 
lui și încercase de multe ori să fugă, dar fără a izbuti. De 

aceea, nimerindu-se să vie la Sultan niscaiva genovezi 
trimiși ca să răscumpere pe câţiva dintr-ai lor, când fu gata 
de plecare, messer Torello se gândi să-i scrie doamnei lui 
că-i teafăr, că se va întoarce acasă pre cât de iute va putea 
și ca atare să-l aștepte. Zis și făcut, îi scrise dar și apoi 
rugă frumos pe unul din trimiși pe care îl cunoștea să facă 
astfel că scrisoarea să ajungă în mâna abatelui de la San 
Pietro în Ciel d'oro, care îi era unchi. 

Pe când messer Torello se afla în starea aceasta, se 
întâmplă într-o bună zi ca, stând de vorbă cu sultanul 
despre niscaiva șoimi de-ai lui, să prindă a zâmbi într-un 
anume fel, pe care Saladin îl observase la Pavia pe când se 
afla în casa lui. Sultanul își aminti atunci de chipul lui 
messer Torello și începu să-l cerceteze, părându-i-se că-i 
chiar el; de aceea, lăsând șoimii, îi zise: 

— Spune-mi, creștine, din ce ţară din Răsărit ești tu? 

— Stăpâne, zise cavalerul, eu sunt lombard de felul meu, 
dintr-un oraș numit Pavia; sunt om sărac și fără stare. 

Când auzi așa, Saladin, aproape sigur de bănuielile lui 
își zise bucuros: „Dumnezeu mi-a dat prilejul să-i dovedesc 
acestui om cât m-a mișcat purtarea și curtenia lui.” Şi fără 
a spune altceva, după ce porunci să i se aducă într-o odaie 
veșmintele ce le avea, îl duse pe messer Torello înăuntru și 
îi zise: 

— Ia uită-te, creștine, la straiele acestea și spune-mi nu 
cumva cunoști vreunul dintre ele? 

Messer Torello se uită la veșminte și le văzu pe cele 
dăruite de nevastă sultanului, dar, neputându-și închipui c- 
ar fi cu adevărat acelea, răspunse: 

— Nu cunosc nici una, stăpâne, dar e adevărat că cele 
de colo aduc c-un rând de straie pe care l-am avut și care 
era făcut întocmai ca straiele pe care le-am dăruit unor 
negustori care îmi picaseră în casă. 

Atuncea Saladin, nemaiputându-se stăpâni, îl îmbrăţișă 
cu duioșie, zicându-i: 

— Domnia-ta ești messer Torello d'Istria și eu sunt unul 

dintre cei trei negustori căruia nevasta dumitale i-a dăruit 
aceste haine; venit-a în sfârșit și vremea să-ți dovedesc 
care mi-e marfa, așa precum ţi-am spus că s-ar putea 
întâmpla în ziua când ne-am despărțit. 

Messer 'Torello, auzind acestea, se bucură nespus, dar îi 
fu și rușine: se bucură fiindcă avusese un oaspe așa de 
falnic și-i fu rușine că-l primise, după părerea lui, așa 
sărăcăcios. 

Ci Saladin îi zise: 

— Messer Torello, fiindcă Domnul mi te-a adus aici, să 
știi că de acum înainte, nu eu, ci dumneata vei fi stăpân în 
casa mea. 

Și după ce se bucurară îndelung de întâlnire, sultanul 
puse să-l îmbrace în straie împărătești, îl duse în faţa curții 
și-a celor mai de vază sfetnici și, după le rosti o seamă de 
cuvinte spre lauda lui messer Torello, le porunci celor de 
față să-l preacinstească întocmai cum îl cinsteau pe el, 
dacă ţineau la îndurarea și la milostivirea lui. Porunca lui 
fu îndeplinită întocmai de către fiecare în parte, dar mai cu 
seamă de cei doi care fuseseră cu el, în casa lui messer 
Torello. 

Rangul la care fu înălțat așa deodată cavalerul îi risipi 
întrucâtva gândul și grija alor săi, cu atât mai mult cu cât 
trăgea nădejdi întemeiate că rândurile sale ajunseseră în 
mâna unchiului de la Pavia. Or, ce să vezi! În ziua în care 
Saladin prinsese oastea creștinească, murise în tabăra 
creștină și chiar fusese îngropat un cavaler de prin 
Provenza, un om fără virtuţi sau însușiri deosebite, pe care 
îl chema messer Torello di Dignes; și cum messer Torello 
d'Istria era îndeobște cunoscut pentru noblețea sa în 
rândurile oștirii, toţi cei care auziră cum că messer Torello 
e mort, crezură că e vorba de el și nu de celălalt; iar faptul 
că fusese prins nu îngăduia oștenilor să-și deie seama de 
greșeală. 

Din pricina aceasta mulţi italieni se întoarseră acasă cu 
vestea aceasta tristă și printre ei se aflară unii atât de 

îndrăzneţi, încât nu se sfiiră să spuie că-l văzuseră murind 
și că fuseseră de faţă la îngropăciunea lui. Vestea ajungând 
la urechile doamnei și ale rubedeniilor lui messer Torello 
fu pricină de mare și neînchipuită supărare, nu numai 
pentru ei, ci pentru toţi aceia ce-l cunoscuseră în viaţă. Nu 
ne-ar ajunge vremea să povestim pe îndelete ce-a pătimit 
biata femeie, ce chin și câte lacrimi; dar după ce s-a 
zbuciumat astfel mai multe luni de-a rândul, într-un târziu, 
prinzând să-și uite oleacă amărăciunea, - fiind ea cerută de 
nevastă de către cei mai vrednici bărbaţi din Lombardia - 
fraţii și celelalte rude se apucară s-o îndemne să se mărite 
a doua oară. Și, după ce se împotrivi de atâtea și de-atâtea 
ori, vărsând șiroaie de lacrimi, în cele de pe urmă fu 
nevoită a face pe voia rubedeniilor, cărora le ceru în 
schimbul învoirii ei s-o lase să aștepte ca văduvă atâta 
vreme cât îi făgăduise bărbatului că-l va aștepta. 

În timp ce la Pavia se întâmplau acestea și poate nici opt 
zile nu mai lipseau pân' la sorocul la care doamna, biata, 
trebuia să se mărite, se întâmplă ca messer Torello să vază 
la Alexandria pe un om pe care îl văzuse urcându-se 
împreună cu solii genovezi pe corabia care urma să plece 
la Genova; de aceea poruncind să-l cheme, îl întrebă de 
drumul lor și îl rugă să-i spuie când ajunseseră la Genova; 
la care omul zise: 

— Messere, n-a avut noroc corabia în călătoria aceea pre 
câte am auzit în Creta, unde am coborât; căci pe aproape 
de Sicilia s-a ridicat o vijelie cumplită și-a sfărâmat corabia 
de niște stânci în Berberia, încât n-a mai rămas în viaţă 
nici unul dintre călători; doi fraţi de-ai mei, sărmanii, s-au 
prăpădit în trista împrejurare. 

Messer Torello, dând crezare cuvintelor acestea, care de 
altfel nu minţeau, și amintindu-și că sorocul pe care el 
rânduise doamnei avea să se împlinească peste vreo patru 
sau cinci zile - cum își dădea cu socoteala că nimeni nu știa 
nimic de dânsul la Pavia - fu sigur că femeia se măritase a 
doua oară; din pricina aceasta se amări așa de mult, încât, 

pierzându-și somnul și pofta de mâncare, se așeză la pat și 
hotări să moară. Sultanul, care îl îndrăgea nespus, 
prinzând de veste treaba asta, veni la el și după mari și 
multe rugăminţi, află din gura lui pricina bolii și-a tânjelii; 
drept care, după ce dintâi îl dojeni că nu-i spusese din 
vreme toate acestea, îl rugă să-și uite amărăciunea, 
făgăduindu-i, de-l ascultă, să facă în atare chip, încât la 
data cuvenită să-l ducă la Pavia; și-i spuse și în ce fel 
gândea să facă treaba asta. Messer Torello, dând crezare 
cuvintelor lui Saladin, căci nu o dată auzise că lucru-i cu 
putinţă și că de multe ori fusese înfăptuit, se îmbărbătă 
oleacă și prinse a-l îndemna pe Saladin să se grăbească. 

Sultanul chemă la sine un vrăjitor de-al său, pe care îl 
pusese și într-alte rânduri la încercare, și-i porunci să afle 
o cale prin care cavalerul să poată fi dus într-o noapte, pe 
un pat, pân' la Pavia; vrăjitorul spuse că lucrul era cu 
putință, dar c-ar fi fost mai bine pentru messer Torello 
dacă l-ar fi adormit înainte. După ce rândui acestea, 
Saladin se întoarse la bolnav și, aflându-l hotărât să ajungă 
la Pavia la vremea sorocită ori dacă nu să moară, îi zise 
după cum urmează: 

— Messer Torello, dacă-ţi iubeşti nevasta cu atâta 
duioșie și dacă vrei cu dinadins să nu-ncapă pe mâini 
străine, mă știe Dumnezeu că nu-s în stare a te mustra 
pentru simţirea aceasta, căci dintre câte doamne am văzut 
pe lume, ea-i cea mai vrednică de laudă și de iubire dintre 
toate, atât prin deprinderile și prin purtarea ei, cât și prin 
multa-i frumusețe, de care nici nu mai vorbesc, căci este 
floare trecătoare. Mi-ar fi plăcut nespus de mult, de vreme 
ce soarta mi te-a adus aicea, să fi trăit mereu alături, ca 
fraţii, în regatul ăsta pe care îl stăpânesc, tot restul vieţii 
noastre; dar dacă bucuria asta nu mi-a fost hărăzită, 
fiindcă ţi-ai pus în gând să mori sau să te întorci acasă la 
vremea sorocită, din toată inima aș fi vrut să știu măcar 
din vreme ce ai de gând să faci, ca să te pot trimite acasă 
cu cinste, cu alai și cu însoțitori de seamă, așa după cum 

meriti; dar, fiindcă nu pot face așa și fiindcă dumneata 
dorești cu dinadins să ajungi cât mai curând acasă, voi 
face tot ce pot spre a te trimite la Pavia pe calea ce ţi-am 
arătat-o. 

Messer Torello îi răspunse: 

— Stăpâne, faptele-ţi de bine mi-au dovedit din plin, fără 
a mai fi nevoie de vorbele ce mi le-ai spus, bunăvoința 
dumitale, de care eu nu-s vrednic chiar în așa măsură. Cât 
despre cele câte-mi spui, chiar fără să mi le fi spus, sunt de 
pe acum încredinţat și fi-voi până în ceasul morţii; dar, 
fiindcă am hotărât așa, te rog fă cât mai iute ce mi-ai 
făgăduit să faci, căci mâine e ultima zi în care mai sunt 
așteptat. 

Saladin îi răspunse că totul era pregătit pentru plecarea 
lui. Drept care a doua zi - urmând ca în noaptea următoare 
să îl trimită acasă - porunci să i se pregătească în una din 
sălile palatului un pat bogat și mândru, cu saltelele 
îmbrăcate după obiceiul turcesc în catifele și brocat lucrat 
cu fir de aur, acoperit c-o plapumă, brodată cu mărgăritare 
mari și nestemate - care fu socotită apoi la noi în ţară o 
comoară - și, în sfârșit, cu două perne vrednice de un atare 
pat. lar după ce patul fu gata, porunci ca messer Torello, 
care se înzdrăvenise, să fie îmbrăcat într-un veșmânt 
turcesc frumos cum nu s-a mai văzut și în jurul capului să i 
se învârtească, tot după obiceiul turcesc, un turban, de-al 
lui cât toate zilele de lung. Apoi, cum vremea era târzie, se 
duse însoțit de sfetnici în odaia lui messer Torello și acolo, 
după ce se așeză alăturea de el, îi zise aproape lăcrămând: 

— Messer Torello, ceasul sortit să ne despartă se 
apropie și de aceea, fiindcă nu-i chip să te însoțesc din 
pricină că drumul nu îngăduie aceasta sunt nevoit să mă 
despart de dumneata aicea și am venit anume ca să-mi iau 
bun rămas. De aceea, până a nu te da în grija Tatălui 
Ceresc, te rog pe prietenia noastră și dragostea care ne 
leagă, să-ţi amintești de mine și dacă-i cu putință, după ce- 
ţi vei fi pus în rânduială trebile tale în Lombardia, până ce 


899 


nu ne-ajunge moartea, să vii să mă vezi o dată, barem o 
singură dată, pentru ca eu cu acel prilej, prea fericit de-a 
te vedea, să îndrept tot ceea ce acum nu sunt în stare a 
face din pricină că te grăbești. lar până atunci te rog 
frumos să-mi scrii din când în când și să mă rogi de tot ce- 
ți face trebuință dumitale, căci eu de bună seamă voi face 
pentru dumneata orice, cu mult mai bucuros decât pentru 
orișicare altul. 

Messer Torello abia putu să-și stăpânească lacrimile și, 
fiind împiedicat de ele, răspunse în câteva cuvinte că i-ar fi 
fost cu neputinţă să-i dea uitării vrednicia și binefacerile 
multe și că avea să facă întocmai și negreșit ce-i poruncise, 
de îndată ce-ar fi avut răgaz. Drept care Saladin, după ce-l 
sărută și-l îmbrăţișă cu duioșie, vărsând șiroaie de lacrimi, 
îi spuse: „Mergi cu Dumnezeu” și apoi ieși din cameră; pe 
urmă își luară rămas bun și sfetnicii veniţi cu el și apoi, cu 
dânsul dimpreună, se duseră în sala unde se pregătise 
patul. 

Ci vremea fiind târzie, cum vrăjitorul n-aștepta decât să- 
și facă datoria și chiar grăbea plecarea, se înfăţișă degrabă 
un doctor c-o băutură adormitoare pe care i-o dăduse s-o 
beie lui messer Torello, după ce-i arătă dintâi că avea să-i 
prindă bine; messer Torello o bău și adormi pe dată. Apoi, 
la porunca sultanului, fu așezat așa dormind pe patul cel 
bogat, pe care Saladin mai așezase și-o coroană frumoasă 
și de mare preţ, căreia îi făcuse un semn din care să se 
înţeleagă că îi era trimisă nevestei lui messer Torello. Pe 
urmă îi puse acestuia în deget un inel cu un rubin mai 
lucitor decât o torţă aprinsă, al cărui preţ cu greu ai fi 
putut să-l cântărești. Ba îl mai încinse și c-o spadă care 
purta o lucrătură nespus de greu de prețuit și în afară de 
acestea îi puse și un colan la gât, bătut cu pietre scumpe și 
cu mărgăritare cum nu s-au mai văzut; apoi îi așeză de 
alături două pocale mari de aur pâine de galbeni lucitori și 
împrejurul lui vărsă peste tot locul șiruri de perle, 
cingători, inele și alte multe pe care n-am mai isprăvi de- 

am sta să le înșirăm. După ce isprăvi acestea, îl mai sărută 
o dată și apoi îi porunci vrăjitorului să deie drumul patului, 
drept care fără de zăbavă patul cu cavaler cu tot pieri sub 
ochii lui, iar Saladin cu-ai lui rămaseră povestind de 
dânsul. 

Messer Torello cu toate podoabele și giuvaerurile de 
care pomeneam fu așezat, după dorinţa lui, în biserica San 
Piero în Ciel d'oro din Pavia și încă mai dormea când 
paracliserul bisericii - cum într-acestea bătuse clopotul a zi 
- pătrunse în biserică c-o lumânare în mână și, văzând 
patul cel bogat, nu numai că se minună, dar fu cuprins de 
mare spaimă și-o luă la fugă înapoi; călugării și abatele, 
văzându-l cum alerga, se mirară și-l întrebară de ce fuge. 
Paracliserul le răspunse și atunci abatele îi zise: 

— Doar nu mai ești copil și nu pătrunzi întâia oară în 
biserică aceasta, ca să te sperii așa ușor; să mergem să 
vedem ce anume te-a înfricoșat. 

Și după ce aprinseră mai multe lumânări, abatele cu toţi 
călugării săi intrară în biserică și văzură și ei minunăţia 
aceea de pat, pe care cavalerul dormea întins pe spate; și 
în timp ce stau cu toţii sfioși și neîncrezători și se uitau la 
giuvaeruri fără a se apropia de pat, trecând puterea 
băuturii, messer Torello se trezi și suspină din greu. 
Călugării și abatele, văzând una ca asta, strigară 
înspăimântați: „Doamne, ajută-ne pe noi” și o zbughiră 
afară. Messer Torello deschise ochii și, uitându-se în jurul 
lui, își dete seama lămurit că se afla unde îi ceruse 
sultanului să-l ducă, lucru de care în sinea lui fu foarte 
mulțumit; de aceea, ridicându-se în capul oaselor și 
uitându-se cu de-amănuntul la tot ce avea împrejurul său, 
își dete seama încă o dată de dărnicia lui Saladin, pe care 
avusese prilejul s-o cunoască, dar care acum i se părea mai 
mare ca înainte. Cu toate acestea însă nu se mișca din 
locul lui, auzindu-i pe călugări fugind și dându-și seama că 
fug de teama lui, începu să-l strige pe nume pe abate și să-l 
roage să nu se sperie, căci el era messer Torello, zicea, 

nepotul lui adică. Abatele, auzind așa, se înfricoșă și mai 
vârtos, căci el îl socotea mort de multe luni de zile, dar 
după câtva timp, prinzând oleacă de curaj, își făcu semnul 
sfintei cruci și apoi se duse către el. 

Messer Torello îi zise: 

— De ce te temi, părinte? Eu, slavă Domnului, sunt viu și 
m-am întors acasă de peste mări și ţări. 

După vreo câtva timp abatele îl recunoscu, deși messer 
Torello avea o barbă mare și era înveșmântat în straie 
turcești, drept care, liniștindu-se, îl luă de mână și îi zise: 

— Fiule, fii binevenit! 

Şi apoi urmă astfel: 

— Nu trebuie să te miri că m-am speriat de tine, căci nu 
e om în tot orașul să nu te creadă mort și din această 
pricină chiar doamna Adalieta, nevasta ta, învinsă de 
rugăminţile și amenințările rudelor ei, s-a măritat a doua 
oară, potrivnic vrerii ei și chiar azi dimineaţă are să fie 
dusă în casa noului bărbat, unde ospăţul nunţii și toate 
cele trebuincioase unei atari serbări sunt gata pregătite. 

Messer 'Torello se sculă din pat și, după ce se bucură cu 
abatele și cu ai săi de faptul că se reîntorsese, îi rugă pe 
toți să nu sufle nici un cuvânt de toată împrejurarea 
aceasta, până ce el n-avea să ducă la bun sfârșit un gând 
de-al său. Apoi, după ce-și puse bine comorile aduse, îi 
povesti abatelui tot ce păţise prin strădanii din ziua când 
plecase și până în clipa aceea. Abatele se bucură de 
norocul lui și dimpreună cu el mulţumi lui Dumnezeu că îl 
păstrase teafăr. Pe urmă messer Torello îl întrebă pe abate 
cine era noul bărbat ales pentru nevasta lui și abatele îi 
spuse. 

Messer Torello zise atunci: 

— Până ce n-află nimeni că m-am întors, aș vrea să văd 
cum are să se poarte nevastă-mea la nuntă; de aceea, deși 
preoţii nu merg de obicei la nunţi, aș vrea totuși de dragul 
meu să faci astfel ca noi să mergem. 

Abatele răspunse că-i face bucuros hatârul și când se 

lumină de-a binelea de ziuă, trimise vorbă mirelui, 
spunându-i c-ar fi vrut să vină la nuntă cu un prieten; 
mirele îi răspunse că îi primește bucuros. Când se făcu de 
amiază, messer Torello înveșmântat în straiele-i turcești și 
însoţit de abate se duse la casa mirelui. Acolo toţi câţi îl 
vedeau căutau la el plini de mirare, dar fără a-l recunoaște; 
iar cât despre abate, el le spunea acelora ce-l întrebau de 
el, că e un sol saracinez trimis de către Saladin la curtea 
regelui din Franţa. Ca urmare messer Torello fu așezat și 
el la masă, chiar față în faţă cu mireasa, pe care el o 
măsura cu mare bucurie, citind pe faţa ei o oarecare 
tulburare din pricina acestei nunţi. Femeia de-asemenea 
privea din când în când la el, dar fără a-l recunoaște, căci 
barba lui cea mare, veșmintele-i ciudate, cât și credinţa ei 
nestrămutată că e mort nu îngăduiau să-l recunoască. De 
la o vreme însă, socotind messer Torello că-i timpul să vază 
dacă doamna își amintea de el, își scoase inelul pe care i-l 
dăduse dânsa în ziua despărțirii, puse să-l cheme pe un 
tânăr care slujea la masă tocmai în faţa ei și-i zise: 

— Să-i spui din partea mea miresei că pe meleagurile 
mele e obiceiul ca atunci când un străin - precum sunt eu - 
mănâncă la ospăţul unei mirese - cum e ea - în semn că-i 
bucuroasă să-l știe la ospăţul ei, mireasa îi trimite cupa din 
care bea ea însăși, plină de vin și apoi străinul, după ce 
bea cât vrea din ea, o acoperă și i-o trimite, iar dânsa bea 
ce-a mai rămas. 

Tânărul își făcu solia și doamna, înţeleaptă și ales 
crescută cum era, crezându-l pe străin un om de mare 
vază, spre a-i dovedi că-i bucuroasă să-l știe la ospăţul ei, 
puse să spele și să umple cu vin o cupă mare aurită pe care 
o avea în faţă și porunci apoi să-i fie înfățișată străinului. 
Porunca ei fu împlinită întocmai. Messer Torello, care într- 
acestea își vârâse inelul în gură, prefăcându-se că bea îi 
dădu drumul înăuntru fără să vadă nimeni și după ce bău 
din vin, lăsând numai pe fund oleacă, acoperi iar cupa și i-o 
trimise doamnei. Dânsa o luă în mâini și ca să facă până la 

capăt precum cerea obiceiul, o descoperi, o duse la gură și, 
văzând inelul, șezu o vreme și-l privi fără să scoată o 
vorbă, apoi, recunoscând în el inelul ce-l dăduse în dar 
bărbatului la despărțire, îl luă, privi ţintă la acela pe care îl 
luase drept străin și dându-și seama că-i messer Torello, 
soţul ei, împinse masa la pământ ca ieșită din minţi și 
strigă: 

— Ăsta-i bărbatul meu! Nu încape nicio îndoială, este 
messer Torello. 

Şi repezindu-se la masa la care şedea el, fără să ţină 
seama de ce se afla pe ea, i se aruncă de gât, 
îmbrăţișându-l strâns, și nimeni nu putu cu vorba sau cu 
fapta s-o ieie de la gâtul lui, până ce cavalerul n-o îndemnă 
să-și stăpânească prea multa bucurie, spunându-i că de 
îmbrățișat ar mai fi avut destulă vreme. Atuncea doamna îl 
lăsă și în timp ce toţi mesenii, prea turburaţi de 
împrejurare, se bucurau de regăsirea unui atare cavaler, 
messer Torello îi rugă să curme gălăgia și, după ce tăcură 
toţi, le povesti tot ce păţise de când plecase în cruciadă și 
până în clipa aceea și încheie zicând că nobilul ce-i luase 
nevasta, socotindu-l mort, n-avea la ce se supăra, dacă, 
aflându-se în viaţă, i-o lua iar înapoi. Mirele, cu toate că 
era cam încurcat, săracul, răspunse cu mărinimie, ca un 
adevărat prieten, că era în dreptul lui să facă ce-ar fi poftit 
cu ale lui. Doamna lăsă atunci deoparte cununa și inelul 
primite de la mire și-și puse în schimb în deget celălalt 
inel, cel scos din cupă și în cap cununa pe care i-o 
trimisese sultanul. Apoi, ieșind cu toţii din casa în care se 
aflau, porniră cu întreg alaiul acasă la messer Torello, 
unde toţi ceilalţi cetăţeni, care îl priveau ca pe-o minune, 
se bucurară îndelung de fericita întâmplare. Messer 
Torello, după ce dărui c-o parte din giuvaerurile aduse pe 
mire, care cheltuise zadarnic pentru nunta aceea, pe abate 
și pe alţii și după ce-i dădu de știre sultanului printr-un 
trimis că ajunsese acasă cu bine și că înţelegea să-i fie și 
de-acu înainte prieten și slugă prea plecată, trăi mulţi ani 

de zile cu vrednica-i nevastă, vădind mai multă curtenie ca 
niciodată înainte. 

lată dar cum s-au isprăvit necazurile lui messer Torello 
și-ale iubitei sale soaţe și iată care fu răsplata mărinimiei 
lor și-a neprecupeţitei lor curtenii, pe care mulţi se 
străduiesc s-o dovedească altora, dar, deși au cum s-o 
vădească, o dovedesc așa de rău, încât mărinimia și 
curtenia lor e adeseori mai scump plătită decât ar merita 
să fie; de aceea nu e de mirare nici pentru dânșii nici 
pentru ceilalţi, dacă de pe urma ei n-au parte de răsplată. 

POVESTEA A ZECEA 


Marchizul di Saluzze la rugăminţile supușilor săi se 
hotărăște să se însoare după placul inimii și ia de 
nevastă pe fata unui ţăran, cu care are doi copii, pe 
care se preface că-i omoară. Pe urmă îi dă a crede fetei 
că e sătul de ea, că și-a luat altă nevastă și își aduce în 
casă pe propria lui copilă, dând-o drept soaţa lui, iar pe 
cealaltă o izgonește, lăsând-o numai în cămașă. La 
urmă, aflând-o răbdătoare la toate aceste încercări, 
plin de iubire pentru dânsa o aduce iar acasă, îi arată 
copiii care se făcuseră mari și-o prea-cinstește drept 
marchiză, punându-i și pe ceilalţi s-o preacinstească tot 
la fel. 


După ce regele își isprăvi povestea lui cea lungă, care, 
pe cât se părea, plăcuse mult celor de faţă, Dioneo grăi 
râzând: 

— Omul care aștepta să vie noaptea ca să aplece coada 
cea dreaptă a stafiei n-ar fi dat nici măcar doi bani pe toate 
laudele cu care îl copleșiți voi pe Torello. 

lar pe urmă, știind că numai el mai rămânea să 
povestească, începu astfel: 

— Blândele mele doamne, pe câte mi se pare mie, 
dumneavoastră aţi închinat ziua de azi regilor, sultanilor și 
altor oameni de vază; de aceea, ca să nu mă îndepărtez 
nici eu prea mult de dumneavoastră, am să vă povestesc 
acum nu cine știe ce minuni de vitejie ori curtenie, ci fapta 

nebunească pe care a săvârșit-o odinioară un marchiz și de 
pe urma căreia, în ciuda nebuniei lui, nu s-a ales decât cu 
bine. Cu toate acestea însă, eu nu v-aș sfătui să faceţi ca 
dânsul, fiindcă-i păcat de Dumnezeu că n-a păţit-o pân' la 
urmă. 

Demult de tot, printre marchizii di Saluzze fu unul zis 
Gualtieri, primul născut dintre feciori, un tânăr care, fiind 
holtei și neavând copii, își petrecea tot timpul umblând la 
vânătoare și nici că se gândea măcar să-și înjghebeze un 
cămin, lucru pentru care s-ar fi căzut să treacă în ochii 
tuturor drept mare înţelept. Dar fiindcă treaba asta nu le 
venea la socoteală supușilor, ei îl rugară de multe ori să se 
însoare, ca nu cumva el să rămână fără urmaș la casă, iar 
dânșii fără de stăpân; și se îmbiară să-i găsească o fată 
bună și frumoasă, de neam și casă mare, astfel încât să-și 
poată pune nădejdi de mai bine într-însa și în același timp 
să fie și el mulțumit. Gualtieri le răspunse: 

— Prieteni, voi mă siliţi a face ceea ce eu mă hotărâsem 
să nu fac niciodată, tocmai fiindcă-i nespus de greu să afli 
o nevastă care să ţi se potrivească, pe când din celelalte 
găsești cu sutele de vrei, și așijderea și fiindcă știu că viaţa 
e un chin pentru acela care a dat peste o astfel de nevastă. 
E o prostie să susţineţi că aţi putea cunoaște copilele după 
purtarea părintelui și-a maicii lor și să încercaţi a-mi 
dovedi că-mi veţi alege o fată care să-mi placă întru totul; 
cum aţi putea ajunge voi să le cunoașteţi taţii sau mamele 
și taina lor? Și apoi, chiar dacă i-aţi cunoaște, adeseori 
copilele nu seamănă deloc cu-ai lor. Dar, fiindcă vreţi cu 
dinadins să mă vedeţi încins cu lanţurile căsniciei, am să 
vă fac pe plac și, ca să nu pun vina - de-a fi să iasă rău - pe 
nimeni decât pe mine, vreau să-mi găsesc singur nevasta; 
însă vă spun de pe acum că orice fată o fi să iau, dacă n-o 
veţi cinsti ca pe-o stăpână adevărată, o să simţiţi pe pielea 
voastră ce greu îmi vine să mă însor potrivnic vrerii mele, 
numai ca să v-ascult pe voi. 

Supușii îi răspunseră că ei se mulțumesc oricum, numai 

să-l știe însurat. 

De multă vreme Gualtieri băgase de seamă cu plăcere 
deprinderile unei fete sărace dintr-un sat vecin și, cum i se 
păru că fata e și frumoasă pe deasupra, se socoti în sinea 
lui c-ar duce viaţă bună alăturea de dânsa, dacă și-ar lua-o 
de nevastă; de aceea, fără să mai caute aiurea alte fete, se 
hotărî s-o ia pe asta și, poruncind să-l cheme pe tatăl ei, 
care era sărac lipit pământului, căzu cu el la învoială să-i 
ieie fata de nevastă. Pe urmă, adunându-și toţi prietenii de 
prin ţinut, le spuse după cum urmează: 

— Dragi prieteni, voia voastră a fost și este să mă însor, 
drept care m-am hotărât să fac și pasul ăsta, nu fiindcă aș 
ține negreșit să mă așez la casa mea, ci mai degrabă 
fiindcă vreau să fiu pe placul vostru. Voi știți ce mi-aţi 
făgăduit: că veţi fi mulţumiţi adică și că-mi veţi preacinsti 
nevasta, oricine ar fi să fie; acum sosit-a vremea să-mi ţin 
făgăduinţa și vreau ca voi, din partea voastră, să v-o ţineţi 
și voi. Aicea nu departe am găsit o fată pe placul meu, cu 
care vreau să mă însor și peste trei sau patru zile am s-o 
aduc acasă. Gândiţi-vă dar cum să faceţi spre a-mi pregăti 
nuntă frumoasă și spre a o întâmpina cu cinste, ca să pot 
zice și eu că-s mulțumit de felul cum v-aţi ţinut făgăduinţa, 
așa precum puteţi să ziceţi voi despre mine. 

Oamenii, bucuroși, răspunseră că-s mulţumiţi și că avea 
să-i preacinstească nevasta ca pe o stăpână, oricine ar fi 
fost să fie. Pe urmă se gătiră toţi de nuntă mare și 
frumoasă, cu Gualtieri împreună. El porunci un ospăț falnic 
și puse să poftească la el o mulţime de prieteni de ai lui, de 
rubedenii și de nobili de prin împrejurimi; apoi, pe lângă 
acestea, puse să-i taie și să-i coasă miresei fel de fel de 
rochii, care de care mai frumoase și mai de preţ, după 
măsura unei copile care avea același trup ca dânsa, și-i 
pregăti de asemeni inele, cingători și o cunună scumpă, 
într-un cuvânt tot ce se cere să aibă o mireasă. lar când 
veni și ziua nunții, cam către ceasurile nouă, Gualtieri se 
urcă pe cal cu cei veniţi să-l preacinstească și, după ce se 

îngriji de toate cele de trebuinţă, grăi: 

— E vremea să mergem după mireasă. 

Și zicând așa, porni cu tot alaiul până în sătuleţul vecin. 
Acolo, după ce ajunseră la casa cu pricina, o găsiră pe fată 
tocmai când se întorcea grăbită de la fântână, ca să 
meargă dimpreună cu celelalte fete s-o vadă pe mireasa lui 
Gulatieri. Cavalerul, de ce-o văzu, o chemă pe nume, 
Griselda adică, și-o întrebă unde era părintele ei. Fata 
răspunse rușinoasă: 

— E aicea în casă, monseniore. 

Atunci Gualtieri descălecă și, după ce porunci oamenilor 
să-l aștepte, intră singur în căsuţa sărăcăcioasă, unde îl 
găsi pe părintele copilei, Giannucole pe nume, și-i zise: 

— Am venit s-o iau pe Griselda de nevastă, dar vreau 
întâi s-o întreb ceva, aicea în faţa ta. 

Și-o întrebă să-i spună dacă, luând-o pe dânsa de 
nevastă, ea s-ar fi străduit să-i fie pururea pe plac, să nu se 
supere nicicând orice i-ar fi făcut sau spus, dacă ar fi fost 
întotdeauna supusă și alte multe ca acestea, la care ea 
răspunse „da”. Atunci Gualtieri, luând-o de mână, o duse 
afară și acolo, în faţa alor săi și-a satului întreg, o dezbrăcă 
până la piele și, poruncind să i se aducă veșmintele făcute 
anume, puse degrabă s-o îmbrace din cap până în picioare 
și peste părul ei cel răvășit puse să-i puie cununa după 
care, spre uimirea tuturor, grăi: 

— Doamnelor, asta este fata cu care vreau să mă însor, 
dacă mă vrea și ea pe mine. 

Pe urmă, întorcându-se către Griselda, care, biata, ședea 
nelămurită și foarte rușinată, îi zise: 

— Griselda, mă vrei de bărbat? 

La care ea răspunse: 

— Te vreau, stăpâne. 

— Eu de asemeni, răspunse Gualtieri și astfel zicând se 
cunună în faţa tuturor cu dânsa și apoi, urcând-o pe un cal, 
o duse cu alai acasă, unde se încinse o nuntă de toată 
frumuseţea și o petrecere mai mândră decât dacă s-ar fi 

însurat cu fata regelui din Franţa. 

O dată cu veșmintele ai fi jurat că fata se preschimbase 
și la suflet, schimbându-și deprinderile. Precum spuneam, 
era frumoasă la trup și la obraz și în scurtă vreme se făcu 
atâta de plăcută și câștigă și întru deprinderi atâta 
măiestrie, încât n-ai mai fi zis că e o copilă de pălmaș și că 
păscuse odată capre, ci că-i copila unui nobil de cine știe 
ce neam mare; și de schimbarea aceasta se minunau toţi 
oamenii ce-o cunoscuseră înainte. Unde mai puneţi că era 
așa de ascultătoare și de supusă cu bărbatul, încât 
Gualtieri se ţinea drept cel mai mulţumit soţ din toată 
lumea asta; iar cu supușii lui, de asemeni, era așa de bună 
și de drăguță, încât cu greu ar fi putut să afli un om să n-o 
cinstească și să n-o iubească din toată inima. Toţi se rugau 
lui Dumnezeu să-i deie sănătate și s-o aibă în paza lui și de 
unde înainte vreme ziceau că Gualtieri se dovedise un 
prost fiindcă o luase de nevastă, acum îl socoteau drept cel 
mai iscusit și cel mai înţelept bărbat din câţi trăiau în 
lume, căci nimeni altul în locul lui n-ar fi putut să-și deie 
seama de însușirile alese care zăceau, ascunse sub 
zdrenţele-i sărăcăcioase de biată ţărăncuţă. Într-un cuvânt, 
în scurtă vreme fata știu să facă astfel, încât nu numai în 
ţinutul pe care îl stăpânea Gualtieri, dar pretutindenea în 
jur nu se vorbea decât de ea, de faptele ei bune și de 
vrednicia ei și chiar și cei care cârtiseră când Gualtieri o 
luase de nevastă, acuma își schimbau cârtelile în laude. 

Şi nu șezu Griselda prea multă vreme cu Gualtieri, că și 
rămase grea și când îi veni vremea născu o copiliță, de 
care cavalerul se bucură nespus. Dar după câtva timp, 
dându-i prin gând să-i puie răbdarea la încercare prin 
suferinți greu de îndurat și prin încercări îndelungate, 
prinse dintâi s-o înțepe cu vorba, iar apoi să-i spuie, făcând 
pe supăratul, că toţi supușii lui se arătau a fi nemulţumiţi 
de dânsa din pricină că se trăgea din neam atât de prost și 
mai ales fiindcă vedeau că-i mai făcea și prunci; iar de 
copila ce-o născuse, zicea, erau înciudaţi și toată ziua nu 

făceau decât să bombănească. Femeia, auzind cuvintele 
acestea, rămase neclintită în gândurile ei de bine și, fără a 
se schimba la faţă, grăi: 

— Stăpâne, fă cu mine ceea ce crezi că e spre cinstea și 
mângâierea ta. Eu nu mă voi împotrivi, căci știu că-s mai 
prejos decât ei și că nu-s vrednică nici de rangul la care tu 
m-ai ridicat prin bunătatea ta. 

Răspunsul acesta îi plăcu foarte mult lui Gualtieri, căci 
își dădu seama că fata nu se făcuse o încrezută de pe urma 
cinstei pe care i-o făcuse atât el însuși, cât și ceilalți. Nu 
după multă vreme însă, dându-i a înţelege cum că supușii 
lui nu mai puteau s-o vază în ochi pe copilița ei, chemă pe 
un credincios de-al lui, îi spuse ce trebuia să facă și îl 
trimise la femeie. Omul, cu faţa îndurerată, îi zise: 

— Doamnă, ca să scap cu viaţă trebuie să fac ce-mi 
poruncește stăpânul meu; n-am încotro. Trebuie să-ţi iau 
copila adică și s-o... 

Dar n-apucă să isprăvească. Doamna, văzându-i chipul și 
auzindu-i vorbele, ba amintindu-și și de cele rostite de 
bărbatul ei, pricepu că omul avea poruncă să-i omoare 
copila și de aceea, luând-o degrabă din leagăn, după ce-o 
sărută și-o binecuvântă, fără a clipi măcar, cu toate c-o 
durea nespus i-o așeză în braţe și-i zise: 

— 'Ţine-o: fă întocmai precum ţi-a poruncit stăpânul tău 
și-al meu, dar, dacă nu te îndeamnă el, ai grijă, n-o lăsa să 
fie sfâșiată de fiare și de corbi. 

Slujitorul luă copila și-i spuse lui Gualtieri cum se 
purtase doamna și cele ce spusese. Gualtieri se miră de- 
atâta stăpânire și de statornicia ei și apoi trimise sluga cu 
fata la o rudă a lui de la Bologna și-o rugă s-o crească cu 
îngrijire și s-o înveţe să se poarte, fără să spuie nimănui și 
niciodată a cui era. 

Pe urmă, după câtva timp, doamna rămase iarăși grea și 
când îi veni vremea născu un băieţaș, pe care Gualtieri al 
îndrăgi nespus de mult. Dar nefiind mulţumit cu cele ce 
făcuse își copleși nevasta cu altă suferinţă și într-o bună zi 

se prefăcu mânios și-i zise: 

— Femeie, de când adus-ai la lumină copilul ăsta nu 
răzbesc s-o scot la capăt cu supușii, de tare ce se plâng că 
după moartea mea o să aibă drept stăpân pe un nepot de 
slugă; de aceea, dacă vreau să nu fiu izgonit de aici, mă 
tem că va trebui să fac ce-am mai făcut odată și până mai 
la urmă să-mi iau altă nevastă. 

Femeia îl ascultă cu suflet răbdător și nu răspunse 
altceva decât atât: 

— Stăpâne, gândește-te să faci astfel încât să fii tu 
mulțumit și nu te îngriji de mine, căci eu n-am altă bucurie 
decât ce-ţi place ţie. 

După vreo câteva zile Gualtieri - precum făcuse cu fetița 
- făcu acum și cu băiatul și după ce trimise sluga să-l ieie, 
dând a crede doamnei că-l omorâse, luă copilul și îl trimise 
la Bologna, precum făcuse și prima dată, spre a fi crescut 
acolo. Femeia nici de astă dată nu se arătă mânioasă și nici 
nu spuse altceva decât spusese prima oară; Gualtieri se 
mira nespus de stăpânirea ei și își zicea în sinea lui că nu 
era femeie în lume să facă ce făcea Griselda. Și dacă n-ar fi 
văzut-o cât de drăgăstoasă era cu copiii atunci când o lăsa 
să fie, ar fi crezut de bună seamă c-o face numai ca să 
scape de grija lor, când ea, sărmana, precum își dete și el 
seama, făcea acestea toate mânată doar de înţelepciune. 
Supușii lui Gualtieri, care credeau cu adevărat că-și 
omorâse copilașii, îl ocărau de zor și-l socoteau nespus de 
crud, iar pentru biata lor stăpână simțeau neţărmurită 
milă; dar ea, când doamnele-i din preajmă se tânguiau de 
felul cum îi muriseră copiii, nu răspundea nimica alta decât 
că voia celui ce le dăduse viaţă era și voia ei. 

Trecuseră mulţi ani de când Griselda adusese pe lume 
copilița, când Gualtieri, socotind că-i vremea s-o încerce c- 
o ultimă încercare și mare suferință, prinse a se plânge 
alor săi, zicând că nu mai poate s-o rabde de nevastă și că 
de abia acum vedea ce rău făcuse în tinereţe când se 
însurase c-o ţărancă; de aceea avea de gând să încerce pe 

toate căile, zicea, să dobândească de la papă învoirea de a 
se însura cu alta și de-a lăsa-o pe Griselda. Pentru aceste 
gânduri mulți oameni cumsecade îl dojeniră cu asprime, 
dar el nu răspundea decât c-așa trebuia să facă. Femeia, 
auzind și ea ce gânduri are Gualtieri și chibzuind c-ar fi 
trebuit pesemne să se întoarcă iar la casa părintească și la 
păscutul caprelor și c-ar fi fost silită să vadă altă femeie 
alături de bărbatul ei pe care îl îndrăgea ca pe lumina 
ochilor, se necăji amarnic, dar se căzni să rabde și 
încercarea asta cu suflet neclintit, așa precum răbdase și 
celelalte lovituri cu care o încercase soarta. 

Nu după multă vreme Gualtieri puse să-i trimită niște 
scrisori ca de la Roma și le dădu a înţelege supușilor că 
prin acelea papa îl învoia s-o lase pe Griselda și să se 
însoare a doua oară. Drept care o chemă la sine și-i zise în 
faţa altor mulţi: 

— Femeie, papa mă învoiește să-mi iau altă nevastă și să 
te las pe tine; de aceea, fiindcă ai mei au fost oameni de 
neam și pururea stăpâni pe locurile acestea, pe când ai tăi 
au fost ţărani de când e lumea lume, eu nu mai vreau să-mi 
fii nevastă, ci vreau să te întorci acasă cu zestrea pe care 
mi-ai adus-o. Eu îmi voi lua altă soţie, căci mi-am găsit ce- 
mi trebuie. 

Femeia, auzind acestea, potrivnic firii femeiești își 
stăpâni, cu mare greu, durerea și suspinele și-i zise: 

— Stăpâne, eu am știut de totdeauna că neamul meu cel 
prost nu ţi se potrivește ţie și rangului pe care îl ai și de ți- 
am fost soție am socotit că numai tu și Dumnezeu mi-aţi 
hărăzit darul acesta preţios, pe care niciodată n-am 
cutezat să-l socotesc al meu, ci totdeauna l-am socotit de 
împrumut; acuma îl vrei iar înapoi și eu se cade să ţi-l dau 
fără de nicio împotrivire; iată inelul drag pe care mi l-ai 
pus în deget la cununia noastră. Ia-l. Imi poruncești de 
asemeni să iau cu mine zestrea pe care ţi-am adus-o, dar 
pentru treaba asta nu trebuie să-mi plătești nimic; n-am 
lipsă nici de pungi să car în ele banii și nici, de vite de 

povară, căci n-am uitat că m-ai luat goală. Dacă, socoţi de 
bine însă ca toţi să vază trupul ăsta în care ţi-am purtat 
copiii, atunci pleca-voi despuiată; dar drept răsplată a 
fecioriei pe care ţi-am adus-o în dar și n-o mai pot lua 
înapoi, te rog îngăduie să pun pe mine barem o cămașă. 

Gualtieri, care abia putea să-și stăpânească plânsul, 
rămase totuși încruntat și-i zise: 

— Fie. Ia-ţi dar o cămașă. 

Toţi cei de faţă îl rugau să-i deie barem un veșmânt, 
pentru ca cea care îi fusese vreme de treisprezece ani și 
mai bine nevastă credincioasă să nu fie văzută ieșind din 
casa lui în chip atât de rușinos și de sărăcăcios, dar ruga le 
era în zadar. Atunci femeia, în cămașă, desculţă și cu, 
capul gol, după ce-i lăsă pe toţi în grija Tatălui Ceresc ieși 
din casa lui Gualtieri și se întoarse acasă la tatăl ei, 
stârnind suspine și milă în inimile celor care se aflau de 
faţă. Giannucole (care nicicând nu izbutise a crede că 
Gualtieri avea să-i ţie copila de nevastă și se aștepta mereu 
să i-o trimită acasă) îi păstrase hainele de care o 
dezbrăcase marchizul în dimineaţa nunţii; de aceea i le 
aduse și, după ce le îmbrăcă, fata începu să vază de trebile 
mărunte ale căsuţei părintești, precum era deprinsă a face, 
răbdând cu suflet dârz și această ultimă încercare, a 
soartei ei potrivnice. 

Cât ce-o făcu și pe asta, Gualtieri le dădu de știre 
supușilor că-și alesese de nevastă pe fiica unuia din conții 
da Panage și, poruncind mari pregătiri de nuntă, puse s-o 
cheme pe Griselda și după ce veni îi spuse: 

— Am să-mi aduc curând mireasa pe care mi-am ales-o și 
am de gând s-o preacinstesc așa cum se cuvine; tu știi că 
n-am femei la casă care să poată pregăti odăile și toate 
cele câte se cer făcute la o atare sărbătoare; de aceea tu, 
care cunoști mai bine ca oricare alta aceste îndeletniciri, fă 
tot ce-i de făcut, poftește după placul tău femeile la nuntă, 
primește-le aici ca și cum tu ai fi stăpână și după ce se gata 
nunta, poţi să te întorci acasă. 

Deși cuvintele acestea erau cuțite înfipte în inima 
Griseldei - căci ea, sărmana, nu putuse să lepede iubirea 
pe care i-o purta cu aceeași ușurință cu care lepădase 
norocul de odinioară - răspunse: 

— Am să fac, stăpâne, așa precum poftești. 

Și pătrunzând înveșmântată cu straiele ei țărănești, 
aspre și groase, de dimie, în casa lui Gualtieri, din care nu 
de multă vreme ieșise numai în cămașă, se apucă să 
măture și să gătească odăile, să aștearnă pretutindeni 
covoare și perdele, să pună în rând bucătăria și să 
trudească la de toate, de parcă n-ar fi fost decât o biată 
slujnicuţă; și nu se opri din lucru până ce nu sfârși cu bună 
rânduială tot ce trebuia făcut. Apoi pofti la nuntă în 
numele lui Gualtieri pe toate doamnele din jur și începu să 
aștepte serbarea rânduită, iar când veni și ziua nunţii, deși 
era îmbrăcată ca vai de capul ei, primi cu fața zâmbitoare 
și cu deprinderi de stăpână și doamnă adevărată pe toate 
doamnele poftite. 

Gualtieri între acestea se îngrijise ca copiii să fie 
crescuți bine în casa rudei din Bologna, care era măritată 
cu unul din conții da Panage; fetița se făcuse acum de 
doisprezece ani și de frumoasă nu-i găseai pereche în toată 
lumea, iar băiețașul avea și el vreo șase anișori. Gualtieri 
trimise vorbă rudei sale să aibă bunătatea să vină la 
Saluzze cu fata și băiatul, rugând-o să poftească și alţi 
oaspeţi de seamă, cărora să le spună c-o duce pe copilă ca 
s-o mărite cu Gualtieri și nicidecum că-i fata lui. Nobilul, 
bolonez făcu pe voia marchizului și, așternându-se la drum, 
după vreo două sau trei zile ajunse la Saluzze cu cei doi 
frați și cu alaiul de musafiri poftiţi la nuntă tocmai la ora 
prânzului, când toţi sătenii și vecinii de prin împrejurimi se 
adunaseră s-o vadă pe aleasa lui Gualtieri. Copila fu 
primită de doamne, care o duseră în sala de ospeţe, unde 
Griselda, îmbrăcată în straiele-i sărăcăcioase, o întâmpină 
cu voie bună și-i zise: 

— Doamnă, fii binevenită. 


915 


Pe urmă femeile (care îl rugaseră zadarnic pe Gualtieri 
s-o lase pe Griselda să steie ascunsă într-o odaie sau cel 
puţin să-i împrumute una din rochiile care fuseseră ale ei 
odinioară, ca să nu se înfăţișeze oaspeţilor în halul acela) 
fură așezate la mese și apoi începură să fie aduse bucatele. 
Copila era ţinta tuturor privirilor și toţi spuneau că 
Gualtieri făcuse un schimb bun; dar dintre toţi Griselda o 
lăuda mai tare, atât pe ea, cât și pe frăţiorul ei. 

Gualtieri socoti atunci că dobândise destule dovezi de 
răbdare din partea nevestei sale; de aceea, dându-și seama 
că cele ce se petreceau nu-i preschimbau purtarea și sigur 
fiind că dânsa nu îndura acestea toate din nesimţire sau 
prostie, căci o știa că-i înţeleaptă, se chibzui că-i vremea 
să-i curme amărăciunea pe care o socotea c-o ascunde sub 
chipu-i ca de piatră. De aceea o chemă la sine acolo în faţa 
tuturor și zise surâzând: 

— Ei, cum îţi place fata? 

— Stăpâne, îmi place foarte mult, răspunse Griselda; și 
dacă, precum cred, e tot așa de înţeleaptă pe cât e de 
frumoasă, nu mă îndoiesc deloc c-ai să trăiești cu ea ca cel 
mai fericit bărbat din toată lumea asta. Te rog însă din 
suflet s-o cruţi de loviturile pe care i le-ai dat celei dintâi 
soţii, căci nu-mi vine să cred că va putea să le îndure, atât 
fiindcă-i mai tânără, cât și pentru că a fost crescută în 
bunăstare și huzur, pe câtă vreme cealaltă era deprinsă de 
micuță să sufere și să trudească. 

Gualtieri, văzând-o pe sărmana Griselda încredinţată că 
fata e nevasta lui și totuși neschimbată în vorbele de bine 
pe care le rostea, o puse să se așeze alăturea de el și-i zise: 

— Griselda, a venit vremea să te bucuri în sfârșit de 
roadele răbdării tale și cei care m-au socotit fără suflet, 
crud și aspru, să-și deie seama că anume m-am arătat 
astfel, ţintind către un sfârșit mai dinainte prevăzut: pe 
tine am vrut să te învăţ să fii cu adevărat soţie, pe ei să știe 
să-și aleagă nevestele și să le ţie, iar mie am vrut să-mi 
dovedesc netulburată liniște pentru răstimpul cât mi-e dat 

să mai trăiesc cu tine; pe vremuri, când m-am însurat, mă 
îndoiam amarnic de liniștea aceasta și mă temeam că n-am 
s-o aflu, de aceea, ca să mi-o câștig cu neîndoielnice 
dovezi, te-am chinuit în fel și chip, așa precum o știi. Dar 
fiindcă niciodată nu mi-ai ieșit din voie cu vorba sau cu 
fapta și fiindcă am avut din parte-ţi tot binele dorit, vreau 
să-ți redau acum deodată ceea ce în trei rânduri ţi-am luat 
și să te răsplătesc cu nesfârșită dragoste pentru durerile 
pe care ţi le-am pricinuit. Primește dar cu bucurie pe fata 
asta, care crezi că e nevasta mea și așijderea primește-l și 
pe frăţiorul ei, căci sunt copiii tăi și-ai mei; ei sunt cei doi 
copii pe care tu și atâţia alţii aţi socotit vreme de ani că i- 
am ucis din răutate. lar eu sunt soțul tău care te îndrăgesc 
mai mult ca orișice pe lume, încredinţat fiind că pot să mă 
mândresc și să mă socotesc drept cel mai fericit bărbat din 
toată lumea asta. 

Și zicând astfel o sărută și o îmbrăţișă, după care 
dimpreună cu dânsa, care plângea de bucurie, se duse 
către fata care ședea înmărmurită de cele auzite și-o 
îmbrăţișară deopotrivă cu frăţiorul ei cu multă duioșie, 
vădindu-le celor de față curatul adevăr. 

Doamnele foarte bucuroase se ridicară de la mese și o 
duseră pe Griselda într-o odaie, unde, îi scoaseră haina 
săracă pe care o avea pe ea și-o îmbrăcară cu o rochie de-a 
ei de toată frumuseţea. Apoi o duseră din nou în sala de 
ospeţe, de astă dată ca pe o doamnă, așa precum părea de 
altfel și când era îmbrăcată în zdrenţe. Acolo, ea, sărmana, 
se bucură din plin de copilașii ei și cum toţi cei de faţă 
erau nespus de veseli de cele întâmplate, petrecerea spori 
și ospăţul se întinse mai multe zile în șir. Gualtieri era 
socotit de toţi drept mare înţelept, deși încercările la care 
o supusese pe femeie li se părură multora cu neputinţă de 
îndurat; dar mai presus de orișice fu lăudată înţelepciunea 
nepreţuită a Griseldei. După câteva zile contele da Panage 
se întoarse la Bologna, iar Gualtieri, după ce-l luă pe 
Giannucole de la îndeletnicirile lui de pălmaș, îl așeză în 

rang de socru, astfel încât bătrânul își duse viaţa pân' la 
capăt cinstit de toată lumea și foarte mulţumit. Pe urmă își 
mărită copila la casă mare și bogată și el trăi ani mulţi și 
fericiți lângă Griselda, pe care întotdeauna o preacinsti cu 
multă râvnă. 

Ajunși aici, ce alta am mai putea să spunem decât că 
cerul rânduiește ca și în cocioabe să se nască din când în 
când suflete mari, așa precum și în palate se adăpostesc 
adeseori suflete mai vrednice să șadă și să păzească porcii 
decât să stăpânească și să domnească peste oameni. Care 
alta în locul Griseldei ar fi putut să rabde, nu numai fără a 
vărsa o lacrimă măcar, dar chiar cu zâmbetul pe faţă, 
nesăbuitele încercări la care o supusese Gualtieri? Cât 
despre el, socot că nu i-ar fi stricat deloc să dea peste o 
femeie care, drept răzbunare c-o gonise din casă numai în 
cămașă, s-ar fi dat altuia pe sine, ca să-i scuture blăniţa și 
ca în atare chip cămașa să se preschimbe într-o rochie de 
toată frumuseţea. 


Dioneo își isprăvi povestea, iar doamnele, care nutreau 
păreri cu totul diferite, vorbiseră îndelung de dânsa, fie 
lăudând unele lucruri, fie ţinându-le de rău, când regele, 
ridicându-și ochii către cer și văzând că soarele scoborâse 
către asfintit, fără a se scula de pe locul său, prinse a vorbi 
astfel: 

— Frumoase doamne, după cum știți, pesemne, 
înţelepciunea muritorilor nu stă numai în faptul de a-și 
aminti cele trecute și de a le cunoaște pe cele de faţă, ci de 
a putea să și prevadă prin mijlocirea lor ceea ce se va 
întâmpla în viitor; și prevederea aceasta e socotită drept 
un semn de mare înţelepciune de către oamenii iluștri. 
Acu, pre câte știți, mâine sunt cincisprezece zile de când, 
fugind de jalea, de durerile și nenorocirile care s-au abătut 
asupra orașului nostru de când cu ciuma asta, am plecat 
din Florenţa cu gând de-a petrece oleacă întru păstrarea 
vieţii și-a sănătăţii noastre; după părerea mea, noi n-am 

înfăptuit nimica necinstit printr-asta, căci, dacă nu mă- 
nșel, deși s-au spus aici povești hazlii și uneori poate de-a 
dreptul îmbietoare la desfătări trupești, deși am mâncat tot 
timpul și am băut pe săturate, am dănțuit și am cântat - 
lucruri menite să-i aţâţe la rele pe cei slabi de înger - cu 
toate acestea, zic, nu știu ca noi sau dumneavoastră să fi 
făcut sau să fi zis vreun lucru vrednic de ocară. 
Dimpotrivă, nu mi-a fost dat să văd în jurul meu decât 
iubire și înțelegere frățească, lucru ce fără îndoială nu 
poate fi decât spre cinstea și binele vostru și-al meu. 
Totuși, pentru ca nu cumva prea îndelungata obișnuinţă să 
se preschimbe în plictiseală și pentru ca șederea noastră 
să nu prilejuiască bârfeli, de-ar fi s-o prelungim, de vreme 
ce-am avut cu toţii cinstea de-a fi regi pentru o zi, cinste de 
care eu mă bucur încă în clipa aceasta, socot c-ar fi cu cale 
- dacă doriţi și dumneavoastră - să ne întoarcem iar de 
unde am plecat. Căci altfel, dacă vă gândiţi mai bine, 
tovărășia noastră, de care au mai aflat și alţii, s-ar prea 
putea să se înmulțească, lucru ce nu ne-ar fi pe plac; de 
aceea, dacă întăriți și dumneavoastră sfatul meu, eu voi 
păstra coroana care mi-a fost încredințată pân' la plecarea 
noastră, adică până mâine în zori; iar dacă hotărâți 
altminteri, să știți c-am și ales în gând pe cel sortit să-mi 
ieie locul și să ne fie rege mâine. 

Doamnele și cavalerii se sfătuiră îndelung, dar până mai 
la urmă, aflând povaţa regelui drept bună și folositoare, se 
hotărâră s-o urmeze; regele puse atunci să-i cheme 
credincerul, vorbi cu el de cele câte urmau a fi făcute în 
dimineața următoare și, după ce învoi pe doamne și pe 
cavaleri să facă ce poftesc până la ceasul cinei, se ridică în 
picioare. Ceilalţi se ridicară și ei și, după obiceiul mai 
dinainte rânduit, își petrecură fiecare după îndemnul 
inimii. lar când veni vremea de cină, mâncară cu plăcere și 
apoi porniră iar cu cântece și dansuri și, în timp ce 
Lauretta învârtea cu dibăcie hora, regele îi porunci 
Fiammettei să cânte o cântare, iar dânsa foarte bucuroasă 

începu precum urmează: 


De-ar naște iubire făr' de gelozie, 
Nici uneia poate 
Inima în piept nu i-ar râde ca mie. 


De-i scris tinerețea 
Să-i placă femeii în cel îndrăgit, 
Ori fapta măreață 
'N război, frumusețea, 
Purtarea aleasă, cuvântul grăit 
Cu dor și dulceaţă, 
Eu sunt aceea; pe-a dragului față 
Eu una pe toate 
La rând le citesc, când iubirea mă-mbie. 


Dar fiindcă știu bine 
Că ș-alte înțelepte ca mine mai sunt, 
Eu tremur de teamă, 
Căci tot ce-i în mine, 
Si-n ele mocnește și-același avânt 
Cu dor mi le cheamă. 
De aceea plătesc norocului vamă 
Și griji necurmate îmi tulbură pacea și n-am 
bucurie. 


De-ar fi pe-o măsură 
Credinţă să am pe cât prețuire 
În cel îndrăgit, 
Bănuială și ură 
N-aș pătimi; dar când văd că-n iubire 
Nu-i unul cinstit, 
Pe toți îi țin răi; mă mistui cumplit 
Și-a mele surate 
Pe toate le bănui de gând cu hotie. 

De aceea nici una 
Să n-aibă-ndrăzneală în dragostea mea 
Să-mi facă ocară; 
Căci dacă vreuna 
Cu vorbe mieroase ori semne ar vrea 
Să-mi facă, mă jur pe Sfânta Fecioară, 
Celei ingrate 
Cu vârf să-i plătesc a ei mârșăvie. 


De îndată ce Fiammetta își isprăvi cântarea, Dioneo, 
care ședea alături de ea, îi zise râzând: 

— Ar fi foarte frumos din parte-ţi să spui și celorlalte 
doamne cine-i iubitul dumitale, ca nu cumva vreuna să ţi-l 
răpească din greșeală, lucru de care spui să te-ai mânia 
așa cumplit. 

După cântarea Fiammettei se mai cântară încă multe 
altele și abia la miezul nopţii, după porunca regelui, se 
duseră cu toţii la culcare. A doua zi, cât ce mijiră zorile, se 
sculară și, conduși de vrednicul lor rege, o apucară spre 
Florenţa, unde slujbașul trimisese din vreme lucrurile lor. 
Acolo cei trei tineri le conduseră pe doamne în biserica 
Santa Maria Novella de unde plecaseră împreună cu ei și, 
după ce-și luară rămas bun de la ele, porniră care încotro, 
iar doamnele se întoarseră, când socotiră că e vremea, 
fieștecare acasă. 

ÎNCHEIEREA AUTORULUI 


Prea vrednice copile, spre mângâierea cărora m-am pus 
pe-o treabă așa de lungă, eu cred c-am izbutit să duc la 
bun sfârșit cu ajutorul harului ceresc - pe care nu l-am 
dobândit prin meritele mele, ci după câte socotesc prin 
ruga voastră cea smerită - tot ceea ce făgăduisem să fac la 
început, drept care, multumind dintâi lui Dumnezeu și 
după aceea vouă, voi da odihnă penei și mâinii ostenite. 
Totuși nu vreau să închei fără a răspunde mai întâi unor 
nedumeriri mărunte pe care voi sau alţii s-ar prea putea să 
le nutriti, chiar fără a mi le spune, deși eu sunt încredințat 
că întocmai ca și celelalte, de care am mai vorbit o dată, n- 
au nici un privilegiu anume care să ceară un răspuns, lucru 
pe care îmi amintesc că lam și dovedit de altfel la 
începutul celei de a patra zile a cărții. 

Vor fi pesemne printre voi unele care au să spună că în 
poveștile acestea m-am arătat prea slobod la vorbă, fiindcă 
uneori am pus în gura dumneavoastră, și mai adesea v-am 
făcut să ascultați lucruri pe care nu se cuvine să le spuie și 
nici să le asculte femeile cinstite. Eu nu mă învoiesc la 
asta: orișice lucru, fie el oricât de necinstit, dacă e spus pe 
ocolite, poate fi spus de orișicine; iar noi, după părerea 
noastră, tocmai așa am făcut. Dar fiindcă n-am de gând să 
mă sfădesc cu voi, pentru că știu că m-ati învinge, să zicem 
că aveţi dreptate; ei bine, chiar și atunci eu aș putea să vă 
arăt cu multă ușurință de ce am făcut așa. Întâi și întâi 
dacă se află în careva dintre povești vreun lucru necinstit e 
numai fiindcă însăși firea poveștii a cerut așa și orice om 
cu scaun la cap care ar dori să judece pe drept poveștile 

acestea și-ar da fără îndoială seama că mi-ar fi fost cu 
neputinţă să le istorisesc altminteri, fără a le preschimba 
cuprinsul. lar dacă totuși mai găsești în ele pe ici pe colo 
vreun cuvințel mai deochiat ce pasămite nu-i pe placul 
mironosițelor acelora ce cântăresc cuvintele mai strașnic 
decât faptele și caută mai degrabă să se arate bune decât 
să fie într-adevăr, socot că pentru faptul de a le fi scris nu 
poate nimeni să mă învinovățească mai cu temei decât pe 
aceia, atât bărbaţi cât și femei, care spun întruna, fără 
înconjur, din zori și până-n noapte „gaură“ și „țăruș”, 
„pilug” și „piuliță” și alte multe de acest soi. Și apoi, la 
urma urmelor de ce adică pana mea să aibă mai puţine 
drepturi decât penelul unui pictor? Căci pictorul, fără să 
fie, pe drept, măcar ținut de rău, nu numai că-i înfățișează 
pe sfinții Mihail și Gheorghe lovind pe unde-i place lui cu 
spada sau cu lancea în șarpe sau balaur, dar pe deasupra îl 
mai face și pe Cristos bărbat și pe Eva femeie și bate cu 
piroane picioarele Aceluia care s-a răstignit pe cruce spre 
mântuirea noastră. Oricine poate să-și dea seama că 
istorioarele acestea nu în biserică au fost spuse, căci cele 
câte tin de ea se cade a fi rostite cu vorbe neiîntinate și 
inimă curată, deși printre poveștile bisericii creștine se află 
Chiar destule scrise cu totul altfel decât sunt ale mele; de 
asemenea n-au fost rostite nici printre filozofi, în ale căror 
școli cinstea se cere respectată nu mai puțin decât în alte 
părți, nici printre cărturari și preoți și nici prin cine știe ce 
alte locuri; ci au fost rostite în grădini, în locuri de 
petrecere și printre fete tinere - deși coapte la minte și 
gata să înfrunte ispitele poveștilor - și într-o vreme în care 
până și celor mai cinstite femei li se dă dreptul să umble cu 
izmene în cap întru scăparea vieții lor. Poveștile acestea, 
oricum ar fi să fie, ca toate celelalte lucruri, pot fi și ele de 
folos sau pot să dăuneze, după persoana ce le ascultă. Cine 
nu știe oare că vinul, după Cinciglione, Scolaio*? și mulți 
alții, le prinde bine celor teferi, pe când celor cuprinși de 


52 Betivi vestiți pe vremea lui Boccaccio (n. t.). 

fierbințeli le strică? Vom zice că-i dăunător din pricina 
aceasta? Cine nu știe oare că focul e folositor, ba chiar de- 
a dreptul trebuincios? Vom zice că-i păgubitor fiindcă ne 
arde casele, orașele și satele? Armele apără și ele pe cei 
care doresc să viețuiască în pace, însă de multe ori 
împrăștie și moarte, nu fiindcă ele ar fi rele, ci fiindcă sunt 
rău folosite. O minte putredă, stricată n-o să priceapă 
niciodată o vorbă așa cum se cuvine; și, după cum acestor 
minţi cuvintele cinstite nu le ajută la nimic, la fel nici cele 
necinstite nu pot atinge sau strica o minte sănătoasă, 
precum nu poate nici noroiul să atingă razele de soare, sau 
murdăria pământească minunăţiile cerești. Ce cărţi, ce 
vorbe, ce scrisori pot fi mai Sfinte și mai demne de cinste și 
respect decât preasfintele Scripturi? Și totuși s-au aflat 
destui care, pricepându-le pe dos, s-au dus pe ei la 
pierzanie și-au tras și pe alții după ei. Orișice lucru în sinea 
lui slujește la ceva; dar, dacă-i rău întrebuințat sau înţeles 
anapoda, el poate să prilejuiască nenumărate rele. Așa și 
cu poveștile mele. Cine va vrea cu orice preț să afle în ele 
sfaturi sau fapte mișelești, le va afla ușor dacă-i pornit la 
rele și dacă le va întoarce pe faţă și pe dos; dar cel ce va 
dori să afle lucruri de folos și să culeagă învățăminte, va 
izbuti și el la rândul lui să le găsească, iar dacă aceste 
istorioare vor fi citite de acelea de dragul cărora au fost 
scrise, cât și la vremea pentru care au fost anume 
povestite, de bună seamă nimeni nu va putea să spună sau 
să le socotească altfel decât cinstite și chiar folositoare. 
Mironosițele  grăbite să spuie „Tatăl nostru” și să 
învârtească la plăcinte pentru iubiții lor duhovnici, să lase 
în plata Domnului poveștile acestea, care nu zoresc pe 
nimeni să le citească cu de-a sila. Deși, la drept vorbind, 
mai Zic și dumnealor câte un cuvânt mai deocheat, ba chiar 
și fac din când în când câte o ispravă gogonată. 

Vor fi de asemeni printre voi, iubite doamne, altele care 
au să spună c-ar fi fost de mii de ori mai bine ca anumite 
povestiri să nu fi fost istorisite. Se poate, nu zic ba; dar eu 

am fost silit să le ascult și să le spun pe cele povestite; iar 
dacă doamnele din carte ar fi ales povești mai frumoase, 
pe acelea le-as fi scris și eu. Dar dacă vreţi cu dinadins să 
mă învinovățiți pe mine de născocirea lor (deși nu eu le-am 
născocit), am să vă spun că n-aș avea la ce mă rușina din 
pricină că nu sunt toate deopotrivă de frumoase, pentru că 
nu e meșter în toată lumea asta, în afară de Dumnezeu, 
care să poată face un lucru fără de cusur. Nici împăratul 
Carol, care a făcut pe paladini*, n-a izbutit să facă atâția, 
încât să poată alcătui ei singuri o oștire. Unde sunt multe 
lucruri amestecate laolaltă, este firesc ca cele bune să șadă 
lângă cele rele. N-a fost de când e lumea ogor muncit așa 
de bine, încât să nu găsești în el, alăturea de grâne, urzici, 
scaieți sau buruieni. Și apoi, când e să le vorbesti unor 
copile simple, precum sunteți și voi în cea mai mare parte, 
este de-a dreptul o prostie să cauţi povești mai osebite și 
să-ți măsori cuvintele la fiecare pas. Totuși, pe cei ce vor 
citi poveștile acestea îi povățuiesc să nu le ia în seamă 
decât pe cele ce desfată, iară pe cele care împung să nici 
nu le citească. În fruntea lor stă scris ce se ascunde în ele, 
astfel încât cuprinsul lor să nu poată înșela pe nimeni. 

Pe urmă cred că vor mai fi și dintr-acelea ce vor spune 
că printre aceste povestiri sunt unele prea lungi. Acestora 
eu le răspund că, de le așteaptă alte treburi, e o curată 
nebunie să se apuce a le ceti, chiar și de-ar fi mai scurte. 
Căci chiar dacă a trecut atâta amar de vreme de când m- 
am apucat să scriu și până acum, când în sfârșit mi-am 
isprăvit cu bine truda, cu toate acestea n-am uitat c-am 
închinat această carte femeilor deprinse să vieţuiască în 
huzur și nicidecum celor cu treburi; pentru aceia ce citesc 
doar ca să-și treacă vremea, nicio lectură nu-i prea lungă, 
dacă își atinge ținta pe care o caută cititorul. Lecturile mai 
scurte se potrivesc cu mult mai bine școlarilor - care 
trudesc spre a-și trece vremea cu folos și nu ca să petreacă 


83 Cei Doisprezece cavaleri care alcătuiau garda împăratului Carol cel 
Mare. 

- decât vouă, femeilor, cărora vă rămâne liber tot timpul 
neîntrebuinţțat în desfătările iubirii. Și în afară de aceasta, 
de vreme ce niciuna dintre voi nu merge la Atena, nici la 
Bologna ori la Paris ca să înveţe carte, cu voi se cade să 
vorbim mai pe îndelete, mai pe larg decât cu cei care își 
ascut minţile lor spre învăţătură. 

De asemenea nu mă îndoiesc că vor mai fi și altele care 
vor spune, poate, că în poveștile acestea găsești prea 
multe vorbe de duh și alte fleacuri și că nu-i șade bine unui 
bărbat cu greutate și cu scaun la cap să scrie asemenea 
povești. Acestora mă văd silit să viu și să le mulțumesc, 
căci zeul lor și grija faţă de faima mea pornește din îndemn 
spre bine. Dar iată ce-am să le răspund: mărturisesc că 
sunt un om cu scaun la cap și greutate și mulți m-au pus în 
cumpănă să vadă cât trag la cântar; dar celor care n-au 
avut prilejul să mă cântărească le spun că nu sunt greu 
deloc, ba dimpotrivă atât de ușor, încât plutesc la fața 
apei; și judecând că predicile rostite de călugări cu scopul 
de-a infiera păcatele omenești sunt astăzi pline de cuvinte 
de duh, de glume și de fleacuri, am socotit că n-ar strica să 
folosesc și eu vreo câteva din ele în povestirile acestea, 
scrise cu gând de-a alunga din sufletul femeilor tristețea și 
urâtul. lar de s-ar întâmpla cumva ca unele dintre ele să 
râdă cu prea multă poftă când vor ajunge a le ceti, 
plângerea leremiei, patimile Mântuitorului și pocăința 
Magdalenei vor izbuti cu ușurință să le alunge veselia. 

Și cine se îndoiește oare că nu vor fi și dintr-acelea care 
vor spune despre mine că-s rău de gură ca o babă și că mi- 
e limba otrăvită, fiindcă pe ici pe colo scriu adevărul 
despre frați? Pe acestea însă se cuvine să le iertăm, căci 
nu-i a crede că spun astfel din alte pricini decât dintr-o 
pornire dreaptă, devreme ce se știe doar că frații sunt 
oameni de treabă, care de dragul Domnului fug de orice 
osteneală și macină numai atunci când se ridică stăvilarul, 
dar fără a spune mai departe; și dacă n-ar fi să miroasă cu 
toții nițeluș a tap, ar fi de-a dreptul o plăcere să stai cu ei 

de vorbă! Cum însă în lumea asta nimic nu e statornic, ci 
toate-s schimbătoare, poate că și cu limba mea s-a petrecut 
același lucru; s-o fi schimbat și ea cu vremea și poate că-i 
mai bună acum, nu după judecata mea - pe care mă feresc 
cât pot s-o iau drept mărturie când este vorba despre mine 
- ci după spusa unei vecine, care zicea că limba mea n-are 
pereche în lume de bună ce-i și dulce. Și într-adevăr, la 
vremea când ea mărturisea acestea nu mai aveam a scrie 
decât vreo câteva povești. Oricum, de vreme ce-mi dau 
seama că doamnele care îi aduc învinuirea aceasta o fac 
din prea mult zel și nu din pricini, socot că unora ca ele le 
ajunge acest răspuns. 

Si acum, pentru că-i vremea să punem capăt vorbelor, 
închei, lăsându-le pe toate să spună și să creadă tot ceea 
ce poftesc și mulțumesc cu umilință Părintelui Ceresc, care 
m-a ajutat după atâta osteneală s-ajung la mult râvnitul 
capăt al istorioarelor acestora. lar voi, plăcute doamne, 
rămâneți sănătoase în paza și puterea Lui și, de v-a fost de 
vreun folos citirea acestei cărți, aduceți-vă aminte din când 
în când de mine. 


Aici sfârșește cea de a zecea și ultima zi a cărţii numită 
DECAMERON, 
zisă 
PRINŢUL GALEOTTIO. 

NOTĂ BIOBIBLIOGRAFICĂ 


BOCCACCIO, GIOVANNI (1313, Paris, Franţa - 21.12.1375, 
Certaldo, Toscana [Italia]). Poet și cărturar italian, celebru 
ca autor al poveștilor Decameronului. Împreună cu 
Francesco Petrarca, a pus bazele umanismului 
renascentist și a ridicat literatura vernaculară la înălțimea 
și statutul clasicilor antici. 


Tinereţea 


Boccaccio a fost fiul unui comerciant din Toscana, 
Boccaccio di Chellino (numit și Boccaccino), și al unei 
mame care era, probabil, de origine franceză. A petrecut o 
copilărie mai degrabă nefericită în Florenţa. Tatăl său nu 
avea simpatie pentru înclinațiile sale literare și l-a trimis, 
nu mai târziu de 1328, în Napoli să înveţe afaceri, probabil 
într-un birou al familiei Bardi, care domina curtea 
Napolelui prin intermediul împrumuturilor bănești. În 
acest mediu, Boccaccio a intrat în contact cu aristocrația 
lumii comerciale, cât și cu ce mai supravieţuise din 
splendorile cavalerismului de curte și ale feudalismului. De 
asemenea, a studiat dreptul canonic și i-a cunoscut pe 
oamenii de litere ai curții și pe prietenii și admiratorii lui 
Petrarca, prin intermediul cărora s-a familiarizat cu opera 
acestuia. 

Anii petrecuţi în Napoli au fost cei în care Boccaccio s-a 
îndrăgostit de Fiammetta, a cărei figură domină întreaga 
lui activitate literară până la Decameron, unde apare de 
asemenea o Fiammetta a cărei fire se aseamănă cumva 

celei a Fiammettei din primele opere. Încercările de a 
folosi pasaje din scrierile lui Boccaccio pentru a o 
identifica pe Fiammetta cu figura presupus-istorică a 
Mariei, fiica naturală a regelui Robert și soţie a unui conte 
de Aquino, sunt îndoielnice - mai ales pentru că existența 
Mariei nu este atestată documentar. 

Era, probabil, 1340 când Boccacio a fost rechemat la 
Florenţa de către tatăl său, implicat în falimentul familiei 
Bardi. Perioada în care a fost ocrotit de vicisitudinile vieţii 
a ajuns astfel la sfârșit, iar de-atunci a întâmpinat doar 
dificultăţi și ocazionale perioade de sărăcie. Totuși, tânărul 
Boccaccio a adus cu el din Napoli o mulțime de opere 
literare deja încheiate. 

Vânătoarea Dianei (La caccia di Diana), prima sa 
lucrare, este un scurt poem, în terține (strofe în metru 
iambic formate din trei versuri), fără mare valoare literară. 
Mult mai importante sunt două opere cu teme derivate din 
romanele medievale în versuri: Chinuit de iubire (Il 
filocolo, cca 1336), o proză în cinci cărţi ce relatează 
iubirile și aventurile lui Florio și Biancofiore; și Lovit de 
iubire (Il filostrato, cca 1338), poem scurt în octave (stanţe 
compuse din opt versuri endecasilabice) narând povestea 
lui Troilus și a necredincioasei Cresida. Tezeida (Teseida, 
începută probabil în Napoli și terminată în Florenţa, 1340- 
1341) este o ambițioasă operă epică de 12 cânturi în 
octave, unde războaiele lui Tezeu servesc drept fundal 
pentru dragostea a doi prieteni, Arcita și Palemon, pentru 
aceeași femeie, Emilia; Arcita o câștigă într-un final în 
urma unui turnir, dar moare imediat după aceea. 

Deși temele cavalerismului și ale iubirii prezente în 
aceste opere erau de mult familiare cercurilor de curte, 
Boccaccio le-a îmbogăţit cu fructele propriei observaţii 
atente a vieţii reale și a căutat să le prezinte cu nobleţe și 
strălucire printr-o etalare de erudiție și ornamente 
retorice, pentru a face italiana pe care o folosea demnă de 
comparaţie cu monumentele literaturii latine. Boccaccio s- 

a numărat printre cei care au ridicat la demnitate literară 
octava, metrul popularilor menestreli, care va deveni 
vehiculul caracteristic versificaţiei italiene. 

Primele opere ale lui Boccaccio au ecouri imediate în 
afara Italiei: Geoffrey Chaucer s-a inspirat din M 
filostrato pentru propriul poem Troilus și Cryseida (așa 
cum va face Shakespeare mai târziu pentru Troilus și 
Cressida) și din Tezeida lui Boccaccio pentru Povestea 
cavalerului (Knight's Tale) din Povestirile 
din Canterbury (The Canterbury Tales). 

Cei zece sau doisprezece ani care au urmat revenirii lui 
Boccaccio la Florența constituie perioada sa de deplină 
maturitate, culminând cu Decameronul. Din 1341 până în 
1345 el a lucrat la Nimfele lui Amet (Il ninfale d'Ameto), în 
proză și terţine, Viziunea amoroasă (L'amorosa visione, 
1342-1343), un poem alegoric mediocru compus din 50 de 
cânturi scurte în  terţină, proza Elegia  Madonei 
Fiammetta(Elegia di Madonna Fiammetta, 1343-1344) și 
poemul Nimfele din Fiesole (Ninfale fiesolano, 1344-1345), 
în octave, despre dragostea dintre păstorul Africo și nimfa 
Mensola. 

Intre timp, încerca fără succes să-și rezolve problemele 
financiare. Se cunosc puţine amănunte din perioada ce a 
urmat întoarcerii în Florenţa. A stat în Ravenna între 1345 
și 1346, la Forii în 1347, în Florenţa de-a lungul ravagiilor 
Morţii Negre din 1348, și iarăși în Florenţa în 1349. 


Decameronul 


Probabil că în anii 1348-1353, Boccaccio a 
scris Decameronul în forma în care este citit astăzi. 
Datorită anvergurii sale și alternanţei între perspectivele 
tragice și comice asupra vieţii este pe bună dreptate 
considerat capodopera lui Boccaccio. Stilistic, este cel mai 
grăitor exemplu de proză clasică italiană, influența sa 

asupra literaturii renascentiste în întreaga Europă fiind 
enormă. 

Decameronul începe cu fuga a zece tineri (șapte bărbaţi 
și trei femei) din Florenţa lovită de ciumă în 1348. Se 
retrag într-o bogată și mănoasă zonă rurală, unde, în 
decursul a două săptămâni, fiecare membru al grupului 
preia pe rând autoritatea de rege sau regină asupra 
celorlalţi, decizând în amănunt cum va fi petrecută ziua 
aceea și conducându-le plimbările, conversațiile în aer 
liber, dansurile și cântecele și, mai presus de toate, 
poveștile pe care le spuneau. Acestea din urmă ocupă zece 
zile din cele două săptămâni (restul fiind dedicate dichiselii 
personale sau devoţiunii religioase); de aici și titlul 
cărții, Decameronul sau „Munca de zece zile”. Astfel, 
povestirile ajung la un total de o sută. Pe lângă acestea, 
fiecare zi se sfârșește cu un cântec (canzone) de dans 
interpretat de câte unul dintre povestitori, iar aceste 
cântece conţin unele din cele mai splendide exemple de 
poezie lirică scrisă de Boccaccio. Dincolo de cele o sută de 
povești, Boccaccio are un laitmotiv, anume stilul de viaţă al 
burgheziei rafinate, care combină respectul pentru 
convenţii cu o atitudine fără prejudecăţi faţă de 
comportamentul personal. 

Nuanţele sumbre din pasajele de deschidere ale cărţii, în 
care ciuma și haosul moral și social care o însoțesc sunt 
descrise în mod impresionant, sunt într-un contrast subtil 
cu vitalitatea scânteietoare a zilei întâi, petrecută aproape 
pe de-a-ntregul în discuţii pline de duh, și cu vesela 
atmosferă de intrigă care caracterizează povestirile de 
aventură și înșelătorie relatate în zilele a treia și a patra. 
Cu ziua a cincea și poveștile sale de dragoste nefericită, 
atmosfera apăsătoare revine, dar această zi aduce și 
oarecare destindere, deși nu împrăștie ecoul solemnităţii, 
prin finalurile fericite ale poveștilor de dragoste care au 
inițial un parcurs sinuos. Ziua a șasea recuperează veselia 
primei zile și constituie o uvertură pentru marea partitură 

comică - zilele a șaptea, a opta și a noua, care sunt aduse 
ofrandă râsului, farselor și libertinismului. În final, în ziua 
a zecea, toate temele zilelor precedente sunt readuse în 
forţă, impurul devine pur, iar banalul devine eroic. 

Introducerile fiecărei zile și ale povestirilor individuale, 
dar și anumite pasaje de deosebită măiestrie bazate pe 
modele clasice, cu vocabularul lor rafinat și elaboratele lor 
cadente, au reţinut mult timp atenţia criticilor. Dar există 
și un alt Boccaccio: maestrul cuvântului vorbit și al 
naraţiunii sprintene și însufleţite, eliberată de tirania 
ornamentelor stilistice. Aceste două aspecte 
ale Decameronului i-au dat statutul de izvor de inspiraţie al 
prozei literare italiene pentru următoarele secole. 
Francesco De Sanctis, influentul critic literar din sec. XIX, 
a considerat Decameronulo „comedie umană”, în 
succesiunea Divinei Comedii a lui Dante, și pe Boccaccio 
drept pionierul unei noi ordini morale, succesoarea celei a 
Evului Mediu european. Această perspectivă nu mai este 
însă valabilă, de vreme ce Evul Mediu nu mai poate fi 
prezentat ca un timp al ascezei și al preocupării exclusive 
pentru Dumnezeu și pentru mântuire, în antiteză cu o 
Renaștere preocupată doar de om. 

De asemenea, în particular, întregul corpus al operei lui 
Boccaccio este esențialmente medieval în subiect, 
conţinut, formă și gust, cel puţin în punctul de plecare. 
Nou este spiritul în care Boccaccio își abordează 
subiectele și formele. Pentru prima oară în Evul Mediu, 
Boccaccio arată în mod deliberat în Decameron omul 
luptând cu soarta și învățând să o învingă. Pentru a fi într- 
adevăr nobil, potrivit Decameronului, omul trebuie să ia 
viața așa cum e, fără amărăciune, trebuie să accepte, mai 
presus de orice, consecinţele propriilor acţiuni, oricât de 
mult i-ar înșela așteptările sau oricât de tragice ar fi. 
Pentru a-și realiza propria fericire pământească, el trebuie 
să-și limiteze dorinţele la ceea ce este omenește posibil și 
să renunţe la absolut fără regrete. Astfel, Boccaccio insistă 

atât pe puterile omului, cât și pe limitările sale de neocolit, 
fără referiri la posibila intervenţie a graţiei divine. 

Critica modernă a evidenţiat o conștiință a realităţilor 
spirituale și a afirmării valorilor morale care are întâietate 
față de orice frivolitate din chiar cele mai licenţioase 
pasaje ale Decameronului, exonerându-l pe autor de 
etichetările de zeflemitor obscen și cinic senzual. 

În decursul anilor în care se crede că Boccaccio a 
scris Decameronul, florentinii l-au numit ambasador pe 
lângă diriguitorii provinciei Romagna în 1350; consilier 
municipal și, de asemenea, ambasador la curtea lui 
Ludovic, duce al Bavariei, în Tirol în 1351; și ambasador pe 
lângă papa Inocenţiu VI, în 1354. 


Întâlnirea cu Petrarca 


De mai mare importanţă decât onorurile oficiale a fost 
prima întâlnire a lui Boccaccio cu Petrarca, la Florenţa, în 
1350, eveniment care a determinat o schimbare decisivă în 
activitatea literară a lui Boccaccio. El îl venera pe mai 
vârstnicul său confrate ca pe propriul maestru, iar 
Petrarca s-a dovedit a fi un consilier senin, pregătit, și un 
sprijin de nădejde. Împreună, prin schimbul de cărţi, ştiri 
și idei, cei doi au pus bazele recuceririi umaniste a 
Antichității clasice. 

După Decameron, pe care Petrarca nu l-a citit până în 
ultimii ani ai vieţii sale, Boccaccio nu a mai scris nimic în 
italiană, în afară de Labirintul dragostei (Il Corbaccio, 
1354-1355), o satiră despre o văduvă care l-a lăsat cu 
buzele umflate, de scrierile sale târzii despre Dante și 
poate de niște versuri, ocazional. Îndreptându-și în schimb 
atenţia asupra latinei, s-a devotat erudiţiei umaniste mai 
degrabă decât creaţiei imaginative sau poetice. Tratatul 
său enciclopedic Despre genealogia zeilor (De genealogia 
deorum gentilium), medieval în structură, dar umanist în 
spirit, a fost probabil început în același an al întâlnirii sale 

cu Petrarca, dar a fost corectat și revizuit continuu, până 
la moartea lui. Cântece  bucolice (Bucolicum Carmen, 
1351-1366), o serie de egloge alegorice (scurte poeme 
pastorale) despre evenimente contemporane, urmează 
modelele clasice de versuri deja impuse de Dante și 
Petrarca. Celelalte lucrări ale sale în latină includ Despre 
femei faimoase (De claris mulieribus, 1360-1374), o 
colecţie de biografii ale unor femei celebre, și Despre 
soarta bărbaților iluștri (De casibus virorum illustrium, 
1355-1374), despre catastrofele care-i așteaptă pe cei prea 
norocoșşi. 

Întâlnirea cu Petrarca nu a fost însă singura cauză a 
schimbării din scriitura lui Boccaccio. Se poate ca slăbirea 
prematură a forţelor fizice și dezamăgirile în dragoste să fi 
contribuit și ele. Astfel de circumstanţe ar lămuri cum 
Boccaccio, care în trecut elogiase femeile și iubirea, a 
ajuns brusc să scrie o operă încărcată de misoginism 
precum Corbaccio, îndreptându-și apoi geniul spre alte 
orizonturi. Mai mult, se pare că ar fi început să fie marcat 
de morala religioasă. Petrarca descrie cum călugărul 
cartusian Pietro Petrone, pe patul de moarte în 1362, a 
trimis un alt cartusian, Gioacchino Ciani, să-l convingă pe 
Boccaccio să renunţe la preocupările sale lumești. Petrarca 
însuși abia l-a convins să nu-și ardă lucrările și să nu vândă 
biblioteca. Încă de la începutul lui 1360, modul de trai al 
lui Boccaccio era socotit atât de auster, încât i-a fost 
încredinţată o turmă de enoriași și o catedrală. 

Cercul lui Boccaccio din Florenţa a avut o importanţă 
vitală pentru nucleul umanismului timpuriu. Leonzio Pilato, 
pe care Boccaccio l-a găzduit între 1360 și 1362 și căruia i- 
a mijlocit numirea ca lector de greacă și latină (vechea 
Universitate din Florenţa), a făcut traducerea brută în 
latină prin care Petrarca și Boccaccio s-au familiarizat cu 
poemele homerice - momentul incipient al studiilor de 
civilizație greacă întreprinse de umaniști. Recuperarea 
textelor clasice în latină - Varro, Marţial, Apuleius, Seneca, 

Ovidiu și mai presus de toţi, Tacitus - ocupau de asemenea 
atenţia lui Boccaccio. 

Cu toate acestea, el nu a neglijat poezia italiană. 
Entuziasmul pentru predecesorii săi imediaţi, mai ales 
pentru Dante, a fost una din caracteristicile care l-au 
distins de Petrarca. Viaţa lui Dante Alighieri(Vita di Dante 
Alighieri) sau Micul tratat în lauda lui Dante (Trattatello in 
laude di Dante) și cele două ediţii prescurtate ale acestuia 
depun mărturie pentru devotamentul său faţă de amintirea 
lui Dante. 


Ultimii ani 


Toate aceste studii au fost efectuate într-o perioadă de 
sărăcie, uneori chiar de mizerie. Boccaccio a fost nevoit să- 
și câștige mare parte din venituri transcriind propriile 
lucrări cât și pe cele ale altora. În 1363, sărăcia l-a forțat 
să se retragă în sătucul Certaldo. Totuși, în octombrie 
1373, a început să susţină o serie de lecturi publice 
din Divina Comedie a lui Dante în biserica San Stefano di 
Badia din Florenţa. Un text revizuit al comentariului pe 
care l-a rostit împreună cu aceste lecturi există încă, dar se 
întrerupe la punctul pe care-l atinsese când, la începutul 
lui 1374, sănătatea precară l-a făcut să-și piardă 
entuziasmul. Moartea lui Petrarca în iulie 1374 a fost o 
altă mâhnire pentru el și s-a retras din nou la Certaldo. 
Acolo, Boccaccio a murit anul următor și a fost îngropat în 
biserica Santi Michele și Jacopo. 

Boccaccio a fost un om al Renașterii în aproape toate 
privințele. Umanismul său nu se limita doar la studiile 
clasice și la tentativa de a redescoperi și reinterpreta 
textele antice, ci viza și încercarea de a aduce literatura 
scrisă în limbile moderne la nivelul celei clasice, prin 
stabilirea de standarde și respectarea acestora. Boccaccio 
a mers mai departe decât Petrarca în această direcţie, nu 
doar pentru că dorea să ridice proza la rangul cuvenit, 

alături de poezie, ci și pentru că în Nimfele din Fiesole, 
înFlegia Madonei Fiammetta și în Decameron, marele 
scriitor înnobila experienţele din viața de zi cu zi, atât pe 
cele tragice, cât și pe cele comice. Deși Tezeida și Nimfele 
lui  Ametsunt destul de apropiate de modelele 
clasice, Filocolo și Filostrato ridică literatura cavalerească 
și curtenească, decăzute la un nivel comercial, la nivelul 
artei culte. Aceeași atenţie acordată temelor populare și 
medievale a caracterizat cultura italiană în a doua 
jumătate a sec. XV. În absenţa lui Boccaccio, orizontul 
literar al Renașterii italiene ar fi de neînțeles, din punct de 
vedere istoric. 

COMENTARII 


„Dacă deschizi acum Decameronul și citeşti doar prima 
nuvelă, ai impresia că ai căzut din nori și te întrebi 
împreună cu Petrarca: „Cum am venit eu oare aici, sau 
când?' Nu este o evoluţie, ci o catastrofă sau o revoluţie 
care, de la o zi la alta, îţi înfățișează lumea schimbată. Aici, 
Evul Mediu nu este numai negat, dar luat în râs.” 


„Mulţi se supără pe Boccaccio și spun că a stricat și a 
corupt spiritul italian. El însuși a fost cuprins la bătrâneţe 
de remușcări și a sfârșit cleric, condamnându-și cartea. 
Dar cartea aceea nu ar fi fost posibilă dacă corupţia n-ar fi 
pătruns dinainte în spiritul italian, dacă se poate vorbi de o 
corupţie. Dacă lucrurile de care râde Boccaccio ar fi fost 
venerabile, admițând că el ar fi putut să râdă de ele, 
contemporanii s-ar fi simţit indignaţi. S-a întâmplat însă 
contrariul. Cartea a părut să corespundă unei stări 
sufletești care de mult voia să se manifeste în afară; ea a 
părut că spune cu glas tare ceea ce toţi își spuneau în 
taină, și de aceea a fost foarte aplaudată și a avut atâta 
succes, încât bunul Passavanti s-a speriat și i-a opus ca 
antidot Lo Specchio di penitenza (Oglinda pocăinței). 
Boccaccio a fost, așadar, glasul literar al unei lumi care, 
deși abia deslușit, începuse să se facă auzit în conștiințe. 
Exista o taină; el a ghicit-o și toți au aplaudat-o. Faptul 
acesta, în loc să fie blestemat, merită să fie studiat.” 


„În adevăr, lumea aceea mistică [de mult apusă], în 

afara naturii și a omului, nu putea să-și găsească nicio 
corespondenţă în realitate tocmai din cauza exagerării ei. 
Ea și-a avut epoca de aur, pe care Dante a evocat-o cu 
atâta melancolie; dar cu vremea avea să rămână teorie 
pură, admisă de tradiţie și de obișnuinţă, dar contrazisă de 
viața practică. Cu cât modelul era mai înalt, cu atât 
contradicţia era mai vizibilă și mai scandaloasă. În vremea 
lui Dante și a Caterinei [Benincasa da Siena], sunt mari 
protestele și invectivele împotriva corupţiei moravurilor, 
mai ales ale papilor și ale clericilor, care contraziceau, prin 
exemplul lor, doctrina. Invectivele acestea au devenit un 
loc comun al literaturii, iar ecoul lor puţin retoric se aude 
și în versurile elegante ale lui Petrarca, îndreptate 
împotriva zgârcitului Babilon. Dar spectacolul acesta, care 
devenise obișnuit și general, nu mai provoca indignare; și 
în timp ce Caterina avertiza și dojenea, iar Petrarca 
satiriza, lumea își continua drumul ei.” 


„Corupţia moravurilor nu însemna tăgăduirea 
îndrăzneață a doctrinelor creștine; dimpotrivă, toţi se 
socoteau buni creștini, erau foarte zeloși împotriva 
ereticilor, și mulţi se pocăiau în ultimele lor clipe. Dar 
exista ceva mai rău: era indiferența, întunecarea simțului 
moral. Lumea aceea creștină mai trăia în intelect, fără 
nicio influenţă asupra sentimentelor și a faptelor.” 


„Giovanni Boccaccio, născut în 1313, nouă ani după 
Petrarca și opt ani înainte de moartea lui Dante, și care, 
fără a fi învăţat deplin gramatica, adică latina, după cum 
scrie Filippo Villani, voind și constrângându-l tatăl său, 
pentru motive de câștig, fu nevoit să înveţe a face socoteli 
și pentru același motiv trebui să călătorească”. 

Tatăl era negustor florentin, și își îndrumă fiul tot spre 
negustorie. Atunci când tinerii abia își începeau studiile la 
universitate, Giovanni al nostru făcea, cum s-ar spune azi, 
pe agentul comercial în serviciul tatălui său, iar cartea lui 

era contactul activ cu lumea și cunoașterea ei. Umblând 
din oraș în oraș, el arăta mai multă înclinare pentru lecturi 
plăcute și distracţii decât pentru practica negustoriei, și se 
dovedea a fi om cu spirit și imaginaţie mai mult decât om 
de afaceri. Era numit ,poetul'.” 


[despre „Viaţa lui Dante” („Vita di Dante)” ] 

„Vedem în aceasta un spirit curios și profan, care caută 
miraculosul și extraordinarul în întâmplările omenești, 
dispus fiind să le explice cu superficialitatea unui erudit și 
a unui om de lume sau mirean, om „al secolului’ cum se 
spunea pe atunci. Boccaccio își umple ultimele pagini cu 
născociri de tot felul despre un vis atribuit mamei lui 
Dante, și își etalează cu acest prilej întreaga erudiție. Sub 
privirea lui profană, Beatrice își pierde întreaga ei 
idealitate, iar iubirea lui Dante, alungată de pe meleagurile 
ei ascetice, platonice și scolastice, dobândește o nuanţă 
romanţioasă. Giovanni al nostru nu este în stare să 
priceapă cum a putut Dante s-o iubească pe Beatrice la 
nouă ani. Cazul i se pare ciudat, și îi caută diferite 
explicaţii.” 


„Viaţa lui Dante este o revelaţie. În ea, autorul se 
manifestă cu întreaga lui naivitate și spontaneitate: îl 
găsești aici pe omul nou, care începuse să se formeze în 
Italia. El pune la un loc lumea sacră și profană, Biblia și 
mitologia, teologia și poezia: teologia este o „poezie a lui 
Dumnezeu', o „ficțiune poetică'. Amestecul acesta ciudat 
era obișnuit pentru epocă; însuși Dante dădea un exemplu 
de felul acesta. Dar în timp ce Dante atrăgea lumea antică 
în cercul universului său și o boteza, o spiritualiza, 
Boccaccio păgâniza, lipsindu-l de botez, întreg universul, și 
îl materializa. În teorie, el admite religia și vorbește cu 
respect de teologie, spunând că ea ne face să cunoaștem 
„dumnezeiasca esenţă și celelalte inteligenţe separate’. Dar 
în practică lumea aceasta a spiritului rămâne perfect 

străină de inteligenţa și de inima lui. Misticism, platonism, 
scolastică, întreaga lume dantescă nu are niciun înţeles 
pentru el. Nu numai în ce privește cultura, lumea aceasta îi 
rămâne străină, dar, mai mult în ce privește sentimentul. 
Și îi lipsește nu numai sentimentul religios, dar chiar o 
anumită elevaţie morală, care uneori ține locul acestuia. 
Creștinul, ca și cetățeanul s-au stins în el. Nu i-a trecut 
niciodată prin minte că a-și servi patria și a-i dărui 
inteligența, averea și viaţa este o datorie tot atât de 
imediată ca și aceea de a avea grijă să-ţi câştigi viaţa. În 
spatele cetăţeanului începe să apară bunul burghez, care 
își iubește patria cu condiţia ca ea să nu-l supere prea 
mult, să-l lase să-și vadă de treburile lui și să nu-l scoată cu 
sila din casă sau din prăvălie.” 

„Nu vreau să spun prin aceasta că Boccaccio a fost un 
om care a disprețuit religia, virtutea sau patria. Era liber 
în moravuri; totuși, datoriile comune ale vieţii și le 
îndeplinea cu aceeași punctualitate și destoinicie ca și 
ceilalţi, și multe misiuni i-au fost încredințate de către 
concetăţenii lui. Dar epoca eroică trecuse; noua generaţie 
nu mai înţelegea luptele și pasiunile părinţilor; caracterul 
moral al oamenilor se coborâse la acea mediocritate care 
nu este încă vulgaritate, dar nu mai este măreție; mai 
existau încă formele religiei, ale libertăţii, ale omului de 
altădată, dar spiritul lor dispăruse.” ă 

„Timpul acesta a fost numit de tranziţie. In inimile 
oamenilor trăiau laolaltă două lumi: trecutul, în formele 
dacă nu în spiritul lui, și o lume nouă, care se afirma ca 
reacție faţă de cealaltă, fundată pe realitatea luată în ea 
însăși și goală de elemente ideale. Erau, față în faţă, 
misticismul, cu formele lui amintitoare ale lumii 
supranaturale, și naturalismul pur. Dar misticismul, deja 
slab în conștiințe, devenise obișnuit și tradițional, aclamat 
la Petrarca nu ca o lume sacră, ci ca o lume artistică și 
literară.  Naturalismul apărea, dimpotrivă, în deplină 
concordanţă cu viaţa practică și cu sentimentele, având 

toate atracțiile noutăţii. Schimbarea aceasta în spirite 
trebuia să răstoarne temelia însăși a literaturii. Romanul și 
nuvela, considerate moduri populare de a scrie și 
dispreţuite, dobândiră acum prioritatea. Lumii lirice, cu 
extazurile, viziunile și legendele și cu entuziasmul ei, îi 
urmează lumea epică sau narativă, cu aventurile, serbările, 
descrierile, plăcerile și răutăţile ei. Viaţa contemplativă 
devine activă; lumea cealaltă dispare din literatură; omul 
nu mai trăiește în spirit, în afara lumii, ci se cufundă în ea, 
simte viaţa și o gustă. Cerescul și divinul sunt alungate din 
conștiință: în ea domină acum omenescul și naturalul. Baza 
vieţii nu mai este ceea ce trebuie să fie, ci ceea ce este: 
Dante închide o lume; Boccaccio deschide o alta.” 

„Astăzi, la atâta distanţă de timp, ne e greu să înţelegem 
cum de nu și-a găsit numaidecât genul, adică 
reprezentarea vieţii în nemijlocirea ei, lipsită de orice 
înveliș, nu numai teologic și scolastic, dar și mitologic și 
cavaleresc. Progresul omenirii se realizează însă încet 
chiar pentru individ, care trece prin multe încercări și 
dibuiri până ce se găsește pe el însuși. Boccaccio, prieten 
al muzelor, socotește, alături de contemporanii săi, că 
‘lucrurile vulgare nu pot să-l facă pe om literat”, și că 
pentru aceasta se cer ‘studii mai înalte.” 

„Cei care l-au numit pe Giovanni al nostru ‘cel liniştit’ au 
exprimat o idee mai adâncă decât credeau ei înșiși. 
Liniștea este tocmai caracterul conţinutului nou pe care îl 
căuta Boccaccio sub forme păgâne. Literatura Evului 
Mediu nu este nicidecum liniștită; geniul ei este, 
dimpotrivă, neliniștea, o căutare continuă a lumii de 
dincolo, fără nădejdea de a o atinge. Omul acestei epoci 
abia se sprijină de pământ, și stă cu ochii în sus, aprinși de 
nostalgie. Omul lui Boccaccio, dimpotrivă, șade într-o 
odihnă idilică, cu ochii îndreptaţi spre pământul-mumă, 
căruia îi cere și de la care dobândește împlinirea dorințelor 
lui. Dar lui Boccaccio nu-i place să fie numit ‘cel liniștit”, 
căci nu-și dă seama că forţa lui este acolo unde este natura 

lui. 

„Aruncând acum o singură privire asupra acestor opere, 
putem culege, fără echivoc, din ele, caracterele noii 
culturi. Teoriile rămân, în abstract, aceleaşi, căci 
Boccaccio gândeşte la fel ca Dante. Dar în fapt, spiritul 
părăsește cerul și se concentrează pe pământ; el își pierde 
idealismul și neliniştea, și devine liniștit, adâncit cu totul în 
obiectul contemplaţiei lui, și astfel mulţumit. Lumii lirice a 
aspirațiilor nedefinite, exprimată în viziune și în extaz, îi 
urmează o lume epică, ce-și are începutul și sfârșitul în 
faptele omenești și naturale. Poetul, în loc să idealizeze, 
realizează, adică fuge de formele sintetice și cuprinzătoare 
care aruncă spiritul în ceva ce se află dincolo de ele, și 
caută o formă în care imaginaţia să se regăsească toată și 
să se odihnească. Nu mai întâlnim obișnuitul ‘poate’ și 
frecventul ‘pare’, nici formele abia schiţate, ca un văl ce 
ascunde altceva, ci o formă finită și închisă în sine, densă, 
în care obiectul este minuţios analizat în fiecare parte a 
lui: terținei îi urmează octava analitică.” 

„Oglindă a acestei societăţi, în șovăielile, în imitaţiile și 
în tendinţele ei, este Boccaccio. Dibuielile și disonanţele lui 
provin din coexistenţa, în spiritul său, a elementelor vechi 
și a celor noi, a celor vii și a celor moarte, amestecate. Un 
îndoit înveliș, mistic și mitologic, învăluie, ca într-o ceaţă, 
lumea aceasta a naturii. 

Decameronul s-a format în mijlocul acestor șovăieli. 
Boccaccio renunţă aici la cavalerie, la mitologie, la 
alegorie, la întreaga lume clasică și la reminiscenţele lui 
dantești; se închide în societatea lui, trăiește și se bucură 
în mijlocul ei, deoarece și el trăiește viaţa aceasta a 
tuturor. S-ar părea că este foarte ușor să te apropii de 
societate sub forma aceasta directă și imediată; se 
dovedește însă că este întotdeauna necesară o gestație 
laborioasă pentru ca lumea spiritului tău să iasă la 
lumină.” 

„El a strâns așadar la un loc întreg materialul inform și 
grosolan pe care îl mânuiseră până atunci oameni fără 
cultură și a făcut din el lumea armonioasă a artei. 

S-au făcut cercetări savante asupra izvoarelor din care 
Boccaccio și-a extras nuvelele lui. Și mulţi cred că i se 
știrbește ceva din glorie când se dovedește că cea mai 
mare parte a povestirilor nu sunt născocirea lui, ca și cum 
meritul unui artist ar fi acela de a născoci, și nu acela de a 
da formă materiei. Fapt este că materialul, atât în 
Comedie, cât și în Canţonier și în Decameron, nu a ieșit din 
creierul unui om, ci a fost, dimpotrivă, produsul unei 
elaborări colective, care a trecut prin forme diverse, până 
ce geniul l-a fixat și l-a imortalizat. 

Nuvelele existau la toate popoarele latine, sub nume 
diferite, dar nu exista încă nuvela, și cu atât mai puţin 
nuvelistul care să fi alcătuit din povestirile acelea o 
unitate, transformându-le într-o lume organică. Lucrul 
acesta l-a făcut Boccaccio, și din povestiri diferite ca timp, 
ca moravuri și ca tendinţe, el a făcut lumea vie a timpului 
său, societatea contemporană, ale cărei tendinţe el însuși 
le avea, pe toate, atât pe cele bune, cât și pe cele rele.” 


ATESIATUL UNEI NETULBURAIE LIBERIATI 


Exista temeiuri sa credem ca ingenium-ul creator latin - 
si implicit cel al unora din popoarele romanice - se 
definește prin vocaţia realismului lucid, a smulgerii 
măștilor, iar, pe aceasta cale, a satirei. „Satira e întru totul 
a noastră” (Satira tota nostra est) scria cu orgolioasa 
certitudine contemporanul mai vârstnic al lui Juvenal și 
profesorul de elocința Quintillian în Despre învăţământul 
retoric (De institutione oratoria), X, 1. 

În ceea ce-i privește pe italieni, s-ar părea ca și lor le e 
proprie aceasta aptitudine. Numai că, străini fiind totuși de 
neta vocaţie contestatară a francezilor (probată în ţara lui 
Danton și prin cele nu mai puţin de patru revoluţii 

sângeroase declanșate între 1789 - 1871, deci în mai puţin 
de un secol, spre totala lipsă de entuziasm a englezilor...), 
la moștenitorii peninsulari ai romanilor înclinația aceasta 
apare contrabalansată de perfecţionismul lor artistic, 
răsfrânt mai cu seama în artele plastice și muzică. Îl 
recunoaștem în inconfundabila lor estetică prin excelența 
calofilă, exteriorizată de plăcerea necenzurată de a înfățișa 
frumuseţea luminoasă a corpului omenesc dezgolit până și 
în picturile cu destinaţie ecleziastică ori în cultul melosului 
generos și cuceritor extins în muzica de opera din epoca 
belcanto-ului până la Puccini. Dar, poate, nu numai 
înzestrarea aceasta de domeniul artei să fi relativizat 
disponibilităţile satirico-contestatare ale italienilor ci și 
firea lor de oameni ai sudului iremediabili sentimentali, 
vădită, dincolo de alte dovezi, chiar și în ariile amintitului 
compozitor al Boemei. 

Toate aceste atribute transpar cu limpezime în 
Decameronul (1350-1355), capodopera acelui „Voltaire al 
secolului al XIV-lea” și părinte al „novellei” renascentiste 
europene care a fost Giovanni Boccaccio (1313-1375). 
Creaţia sa era cu atât mai larg și durabil reprezentativă cu 
cât, așa cum a specificat Francesco de Sanctis (autorul 
etichetei literare tocmai reproduse), el nu se mulțumea să 
distreze „cu povestiri plăcute și libertine” o „societate 
veselă” [...] „ale cărei tendinţe le avea, pe toate, atât pe 
cele bune cât și pe cele rele”, dar și plăsmuia o noua 
specie, nuvela, remodelând „întreg materialul inform și 
grosolan pe care îl mânuiseră până atunci oameni fără 
cultură”. (Istoria literaturii italiene, ELU, 1965, p. 348, 
passim). 

În schimb, pretextul epic al scrierii consta într-un 
eveniment pe cât de real pe atât de cumplit: marea ciuma 
abătută în 1348 asupra Europei (pomenită fiind și de 
Chaucer în Povestirile din Canterbury) care a secerat în 
Florența peste o suta de mii de persoane. În raport cu 
natura funestă a acestui prag al întâmplărilor, ar putea 

uimi resursele nesecate de voioșie ale culegerii. Dar parcă 
numai voioșie? Să spunem de pe acum lucrurilor pe nume: 
Decameronul cuprinde una din colecţiile cele mai 
consistente de povestiri  licenţioase din literatura 
universală. Imprejurarea comportă două feţe deopotrivă de 
elocvente: pe de o parte, varietatea extraordinară și 
numărul uriaș - mai mult de jumătate din numărul 
istorisirilor - de șiretlicuri, renghiuri, tertipuri și, în cele 
din urmă, trădări în dragoste, vizând mai cu seamă 
instituția matrimonială; pe de alta, totala impunitate de 
care beneficiază - ba chiar sunt răsplătiți - ingenioșii 
atentatori la bunele moravuri.  Selectând câteva 
performante spectaculoase dintre numeroasele exemple 
picante, e, din acest unghi, destul de anevoios să decizi ce 
este mai vrednic de mirare: nevasta care își aduce iubitul 
în casă prin acoperiș? (ziua a VII-a, 5); doamna care, spre a 
da de știre amantului când să intre în casă, în timp ce se 
află... cu soţul în pat, și-a legat de degetul mare de la 
picior o sfoară, prelungită prin geam până în faţa porții, la 
al cărei capăt stă cel așteptat (nu fuseseră inventate pe 
vremea aceea telefoanele celulare...)? (VII, 8); experienţa 
soţului încornorat care mai este și bătut măr de ibovnicul 
care tocmai s-a înfruptat din nurii doamnei? (VII, 7); ori 
reușita vrednică de cartea recordurilor - remodelată, cum 
am mai spus, și de către alte culegeri de istorisiri „în 
sertare” - a nevestei care duce „spălarea creierului” soţului 
până la a-l convinge că a fost doar o nălucire spectacolul 
desfătării ei sexuale cu ibovnicul... într-un par, contemplat 
de-a adevăratelea de către legitim? (VII, 9). 

Mai pot fi atinse „noi culmi de progres” (vorba 
tovarășului) al îndrăznelii libertine? Nu încape îndoială. 
Bunăoară, ca o doamna să nu se mulțumească să calce pe 
alături, ci să-și și justifice cu elocinţa discursiva conduita. 
Este ceea ce exteriorizează madonna Filippa din Prato (VI, 
7), târâtă în faţa unui judecător de către soţul care o 
surprinsese în braţele amantului. Ea își recunoaște fapta, 

însă, după ce îl obligă pe bărbat să admită ca și-a făcut pe 
deplin datoria de soţie, întreabă retoric instanţa: „Eu ce 
trebuia ori ce trebuie să fac cu ce rămâne? Să arunc 
prisosul câinilor?” Şi judecătorul nu numai că-i accepta 
argumentul justificativ, dar și procedează la schimbarea 
legii, socotind-o părtinitoare în defavoarea urmașelor Evei, 
și înlocuind-o cu alta în care soțiile adultere urmează să fie 
condamnate doar dacă își încalcă fidelitatea matrimonială 
pentru bani. 

De altfel, punctul de vedere „feminist” (aflat la antipodul 
dramei Șeherezadei) nu este susținut doar de frumoasa 
aceasta dornică să se bucure fără opreliști de viaţă, ci și de 
comentariul auctorial polemic de la începutul cărţii a IV-a 
(Filostrato) care aminteşte, chiar și indirect, că 
Decameronul a fost izvodit la îndemnul unei femei 
îndragite de scriitor, Maria d'Aquino (răsfrângerea sa 
fictivă fiind Fiammetta), fiica regelui Roberto al Neapolelui 
și soţia cât se poate de necredincioasă a unui gentilom de 
la curte. Ripostând atacurilor acelora care-l socoteau prea 
devotat partidei feminine, autorul își justifică atitudinea 
adresându-le „frumoaselor doamne” un explicit elogiu 
parabolic prin intermediul poveștii tânărului care le 
descoperă cu nesfârșită încântare pe reprezentantele 
sexului frumos după ce a fost izolat cu totul de lume de 
către tatăl său. 

Aceasta înflăcărată pledoarie filogină (opusă deci celei 
misogine), amintindu-ne că Boccaccio trăiește și scrie în 
Evul Mediu, adică în veleatul cultului iubirii cavalerești, 
reprezintă o noua mărturie a amintitei libertăţi de 
expresie. Unde este redutabilă și mult pomenita Inchiziţie, 
unde vânătoarea de eretici și vrăjitoare, unde neclintitul 
„autoritarism” al Bisericii catolice invocat de atâţia, între 
care și de acel tenace apologet al ortodoxiei care a fost 
Lucian Blaga în al său Spatiu mioritic. Toate se risipesc în 
faţa acestei creații senine, scrise cu inima ușoara, lipsite 
de prejudecăţi, îndrăzneţe până la obscenitate uneori, dar 

fără exagerări vicioase, pe scurt, umaniste. 


SUPERBII  POVESTITIORI ŞI EDENICA LOR 
AMBIANȚA 


Dar să trecem în revistă etapele constituirii grupului de 
participanţi la festinul narativ, pe fundalul contrastant al 
apocalipticului flagel al ciumei. 

„Mândra ceata”, cum sună calificativul auctorial, prinde 
contur în biserica florentină Santa Maria Novella (tot într-o 
biserică, San Lorenzo din Napoli, s-a înfiripat, graţie unui 
coup de foudre, dragostea dintre Boccaccio și Maria 
d'Aquino) prin întâlnirea celor „șapte tinere doamne, 
prietene, rude sau vecine [...] toate înțelepte, de neam bun, 
frumoase, cu purtări alese, dar totuși cuminţi în veselia 
lor” (traducerea Etei Boeriu). Autorul ne previne în același 
context introductiv că numele pe care-l va atribui acestor 
admirabile fete este unul fictiv deoarece n-ar „vrea ca 
mâine sau poimâine vreuna din ele să ajungă a se rușina 
din pricina poveștilor pe care le vor spune și le vor 
asculta”. Așadar, pseudonimele literare sunt: Pampinea, 
Filomena, Neifile, Fiammetta (al cărei prototip real l-am 
divulgat, ea inspirându-i autorului și scrierea Elegia di 
Madonna Fiammetta), Elisa, Lauretta și Emilia. Iniţiativa 
refugiului din calea ciumei o are Pampinea, cea mai 
vârstnică dintre ele cu ai săi... 28 de ani, care mai adaugă 
îndemnul de a le cere slujnicelor să le urmeze cu cele de 
trebuinţă. La rându-i, Filomena, așijderi „înţeleaptă 
foarte”, avansează și impune propunerea de a invita și 
niște bărbaţi în bejenia lor. Chemarea e adresată unui 
număr de trei cavaleri sosiți întâmplător tocmai atunci în 
biserică: Filostrato, Dioneo și Pamfilo, din nou, „toţi plăcuţi 
la înfățișare și cu purtări alese”, care-și vor convoca, la 
rându-le, servitorii în vederea plecării. 

Merită remarcată această constantă superlativă, tipic 
italiană, a însușirilor pentru că o vom reîntâlni reflectată și 

în înfățișarea locurilor de popas. Ei întâlnesc astfel la mică 
depărtare de dezolanta imagine a Florenței bântuite un 
colţ de natură mirifică, izolată de drumuri și dominată de 
un „palat mândru”, cu încăperi ornamentate și zugrăvite 
fastuos, „înconjurat de poieniţe și fântâni fermecătoare, cu 
puțuri cu apă rece ca gheaţa și pivnițe cu vinuri scumpe”. 
Deopotrivă de îmbietoare, graţie ospitalităţii lipsite de 
pretenţii a câte unui senior localnic, sunt și următoarele 
două adăposturi ivite ca-n povești în calea tinerilor. 

Pe proximul îl găsesc dând curs propunerii Neifilei, 
regina celei de a treia zile, de a se deplasa vreo două mii 
de pași spre a nu fi tulburaţi de vizite inoportune. Astfel 
găsesc un alt palat falnic, flancat de „o pajiște [...] mai 
verde decât orice verde din lume, smălțuită cu felurite flori 
[...] și împodobită de portocali și cedri vânjoși”. Şi de astă 
dată frumosul natural, încălzit și de prezenţa paradisiacă a 
unor „blânde vietăţi” păduratice se îmbină, în spiritul 
gustului renascentist italian, cu estetica izvodită de mâna 
omului, conturată de o splendidă fântână sculptată din 
marmura albă în mijlocul dumbrăvii. Nu e deci de mirare 
că încântarea privilegiaţilor vizitatori în faţa acestui peisaj 
feerico-edenic primește aprinse accente extatice: „cu toţi 
în cor apucară a zice că, de-ar fi fost ca raiul să fie pe 
pământ, n-ar fi putut să fie altfel decât era gradina aceea”. 

Nu mai puţin animată de intenţia de a sugera o 
imagistică sublimă este tonalitatea evocării Vâlcelei 
Doamnelor, cel de al treilea sălaș al norocoșilor refugiaţi, 
găsită în ajunul zilei a șaptea, aflată sub sceptrul lui 
Dioneo. Descoperirea locului le aparţine fetelor care, la 
inițiativa Elisei, întreprind o excursie în împrejurimi. Lângă 
colina aceea „dezmierdătoare și [...]plină de încântare”, ele 
găsesc un lac străveziu (în care nu întârzie să se scalde) și 
de jur-împrejur șase castele așezate pe tot atâtea măguri. 
Bogăția  luxuriantă a vegetației și a ființelor 
necuvântătoare (întruchipate aici de mulţimea de pești ai 
iazului, accesibili, din nou, la modul paradisiac, cu mâna) 

se împletește o dată mai mult cu referirile tipic 
renascentiste la însemnele lui homo artifex, a cărui 
prezenţă nu urâţește natura (cum se cam întâmplă în zilele 
noastre) ci o înnobilează. Aflam astfel că abundența 
plantelor se datora faptului „că nici o palmă de pământ nu 
rămăsese nelucrată”, că panta dealurilor „aluneca la vale 
la fel de lin precum scoboară în teatre treptele” iar arborii 
erau „așa de mândru așezați și bine rânduiţi de parcă cine 
știe ce mână de maestru i-ar fi sădit”. 

Bineînţeles, răsfrângerile sau corespondenţele acestor 
înălțătoare splendori ale ambianţei nu sunt de căutat în 
confruntările mustind de viaţă clocotitoare ale celor o sută 
de povestiri ci doar în ţinuta naratorilor. Aceasta este, de 
altfel, nota lor distinctă în comparaţie cu cei ai altor 
realizări congenerice. Povestitorii de aici sunt ireproșabili, 
sunt superlativi, par niște adevăraţi zei. Locuitorii 
Olimpului din Iliada lui Homer se arată mânioși, 
răzbunători, orgolioși, pripiţi, pe scurt, se comportă ca 
niște muritori de rând. Dimpotrivă, răstimpul convieţuirii 
celor 10 tinere și tineri „de neam bun” (ceea ce nu 
înseamnă neapărat nobiliar, cum s-a spus) nu scoate la 
iveală nicio meteahnă a vreunuia, capabilă să le umbrească 
originalul și reușitul divertisment. Şi puteau fi destule: 
gelozie, invidie ori bârfe răutăcioase între fete; înclinaţie 
spre destrăbălare, spre beţivanie ori mitocănie la băieţi; și, 
desigur, rivalități erotice firești, într-un caz și în celalalt. 
Niciuna din aceste potenţiale semințe de intrigă nu-l 
capacitează pe Boccaccio să relativizeze luminozitatea, 
aura de eroi fără de prihană a povestitorilor săi. In Iliada 
confruntările oamenilor ajung să-i angajeze, ba chiar să-i 
încaiere pe zei. Şi în Povestirile din Canterbury, ba chiar și 
în nobiliara societate din Heptameronul Margaretei de 
Navarra, din pricina particularităţii firilor, predispoziţiilor 
ori impulsurilor, transpar asperităţi, adversităţi ori atracţii 
virtual  izvoditoare de  „scandal” între companioni. 
Boccaccio i-a dorit și i-a păstrat, neabătut, pe toţi 

exponențţii săi epici: frumoși, tineri, spirituali, superbi 
(Dioneo fiind, din acest unghi, o excepţie discutabilă). Din 
pateticele și atingătoarele „balade” erotice pe care le 
intonează la sfârșitul fiecărei zile - tributul plătit atât 
evului  trubadurilor în care viețuiesc cât și 
sentimentalismului lor italian - se poate deduce că, între 
acești tineri florentini, dăinuie aprinse și copleșitoare 
sentimente de dragoste. Dar ei nu nominalizează ființa 
iubită, mulțumindu-se, mai presus de puţinele accente 
eventual aluzive, să proslăvească universala și etern 
umana iubire sau, cum sună versul final al Divinei Comedii 
dantești: „L'amor, che move il sole e l'altre stelle”. 

Nu este de mirare că în intermezzo-ul introductiv la ziua 
a noua (Emilia), vizionarul și în cele din urmă liricul 
Boccaccio se simte ispitit să-i proiecteze pe ecranul 
basmului - amintindu-l, la noi, pe Ispirescu - tinereţii fără 
bătrâneţe și al vieţii fără de moarte: „Erau cu toţii încinși 
cu frunze de stejar și aveau mâinile pline de flori și ierburi 
parfumate, încât, de s-ar fi întâmplat să-i întâlnească 
cineva, n-ar fi putut să-și spună decât atât: «O, moartea nu- 
i va răpune pe aceștia, ori, dacă-i va răpune totuși, îi va 
găsi cu surâsul pe buze»“. 


CLAUZELE ÎNVOIELII EPICE 


Şi totuși, tinerii aceștia pot fi prea bine și cu „picioarele 
pe pământ”, căci doar ei stabilesc și totodată respectă, cu 
latin simţ al ordinii, regulile convenției epice. 

Cea dintâi normă a jocului, impusă de Pampinea, 
„făuritoarea” veselei confrerii, constă în încununarea cu 
lauri a câte unui rege sau - mai frecvent, inerent - a unei 
regine. Ritmicitatea aceasta zilnică a succesiunii „la tron” 
cunoaște totuși două excepţii obiective, întâmplate sub 
regalitatea Neifilei (ziua a treia) și a Laurettei (ziua a opta) 
cărora le vine rândul să domnească de week-end, când 
ritualul povestirilor e suspendat, mai întâi, în semn de 

cinstire a patimilor Domnului, iar apoi, pentru preocupări 
administrative de interes personal, - domnia celor doua 
regine prelungindu-se astfel câte trei zile. Tot Pampinea, 
după ce le lasă „supușilor” ei libertatea de a-și petrece 
după bunul plac ceasurile de răgaz (neuitând să le împartă 
slujitorilor obligaţiile aferente aprovizionării), le impune o 
singura restricţie, explicabilă, de altfel, prin finalitatea-i 
psihologică, și prefigurând-o pe aceea pretinsă prietenilor 
săi de Ştefan Valeriu, protagonistul piesei Jocul de-a 
vacanța de Mihail Sebastian, anume regula deconectării, în 
speţă cerința ca „oriunde ar merge, de oriunde ar veni, 
orice ar vedea sau auzi, să se ferească de a aduce o veste 
dinafară care să fie altfel decât o veste bună” (I, 
Introducere). 

Altminteri, timpul liber se organizează de la sine. 
Jumătatea dintâi a zilei o petrec cutreierând grădinile și 
crângurile dimprejur, împletind ghirlande din ramuri și 
flori, cântând,  tăifăsuind (uneori, mai rar, în 
contradictoriu) despre valoarea povestirilor din ziua 
precedentă, poposind într-o bisericuţă, duminica, spre a 
asista la slujba religioasă (nu ca turiștii moderni, „cască- 
gură”...) ori bucurându-se de trilurile păsărilor și de 
prietenia animalelor îmblânzite ale pădurii. Tot înainte de 
amiază, tinerii întreprind amintitele scurte migrații 
ulterioare părăsirii Florenței: spre cel de al doilea palat și 
spre Vâlceaua Doamnelor. Cât privește răstimpurile după- 
amiezelor, inaugurate uzual cu mese copioase stropite cu 
vinuri de soi, ei și le petrec lăsându-se în voia somnului ori 
- la alegere - iarăși plimbându-se, jucând șah sau table, 
într-un rând, cum spuneam, fetele punând la cale o scaldă, 
îndeobște, dansând și intonând cântece de dragoste. 

Însă, de bună seamă, cea mai însemnată îndeletnicire a 
zilei rezidă în depănarea povestirilor. Iniţiativa de a oferi 
tuturor prilejul sa se ilustreze zilnic printr-o povestire timp 
de 10 zile - de unde și obârșia grecească a titlului cărții: 
deka, zece, și hemera, zi - i se datorează Pampineii, și tot 

ei îi revine propunerea proclamării iarăși cotidiene a câte 
unui rege sau regine. Cea dintâi suverană este chiar ea, 
învestită fiind în această calitate de către toți ceilalţi, 
pentru ca, începând din ziua a doua (Filomena), cununa 
regală să fie conferită prin „adopţiune” de către monarhul 
în vigoare, - uzanţă practicată în istoria universală, în 
paranteză fie spus, de către împărații romani ai dinastiei 
Antoninilor, căreia îi aparține și Traian. În ajunul aceleiași 
zile secunde, Filomena statuează fundamentala clauză a 
„sertarelor”, cum i-au spus mai târziu francezii, adică a 
compartimentărilor tematice anunţate rând pe rând de 
către fiecare deţinător al coroanei de lauri din primele 
clipe ale domniei. De la aceasta regulă, Dioneo cel „poznaș 
și șugubăţ la vorbă” cere și obţine două concesii: mai întâi, 
de a relata istorisiri insuflate doar de capriciul inspiraţiei 
sale, deci inconforme  cerinței tematice în vigoare 
(îngăduinţă care-i va permite să devină campionul 
îndrăznelilor licenţioase), iar apoi de a-și rezerva de 
fiecare dată ultimul loc în succesiunea zilnică a naratorilor. 
Nu este de altfel el singurul insubordonat faţă de 
prescripţia tematică a Filomenei. Tot astfel, Emilia, în clipa 
când, în ziua a noua, accede la postura regală - 
manifestând mai degrabă generozitate decât 
insubordonare -, admite ca „fiecare să povestească ce-i 
convine”, nemaiţinându-i, spune ea, „impovăraţi de jug”, 
adică „ţinuţi în scurt de un subiect hotărât”. 

Dar să aruncăm o ochire asupra subiectelor în care 
prinde viață această „comedie umană” populată de 
meșteșugari, preoţi, mulţi călugări nu dintre cei mai 
onorabili, negustori, ţărani, mici-burghezi și mai ales 
numeroase femei înzestrate cu o nesecată poftă de viaţă și 
cu o inventivitate irezistibilă, pe care autorul o aplaudă cu 
evidentă încântare tacită. Tocmai această capacitate de a 
te descurca, de a ieși basma curată din cele mai trudnice 
ori mai riscante încercări - Boccaccio urmând, de fapt, 
schemele sprintene și adesea licenţioase ale snoavelor 

folclorice pe care le prelucrează - oferă de cele mai multe 
ori substanţa epică. Astfel, în ziua secundă, a Filomenei, 
cei zece acceptă sugestia de a povesti despre oamenii care, 
deși „loviți de nu știu ce năpaste, izbutesc până la urma să 
scape cu bine”; în a treia (Neifile), despre „aceia ce 
dobândesc prin iscusința lor un lucru mult dorit sau îl 
câștigă iar, de cumva lau pierdut”; în a cincea 
(Fiammetta), despre îndrăgostiţii „care ajung până la 
urmă, după întâmplări nenorocite, să aibă parte de noroc”; 
în a șasea (Elisa), despre „aceia care, fiind îmboldiţi cu 
zeflemele, răspund pe data înţepând, ori scapă de vreo 
pagubă, primejdie sau batjocură printr-un răspuns bine 
ţintit sau printr-o viclenie”; în a șaptea (Dioneo) - aici să te 
ţii! - despre „păcălelile pe care nevestele, ori că erau 
îndrăgostite, ori ca să scape de bucluc, le-au tras 
bărbaţilor”; în a opta (Lauretta), despre alte „păcăleli pe 
care zilnic și le trag, fie bărbaţii între ei, fie femeile 
bărbaţilor, fie aceștia femeilor”; iar în a zecea (Pamfilo), 
despre cei care din dărnicie sau mărinimie „au săvârșit 
lucruri de seamă în dragoste sau în alte cele”. Doar în ziua 
a patra (Filostrato), rezolvările acestea fericite lasă locul 
unei tonalități grave, impuse de istorisirile despre 
experimentatorii iubirilor lovite de „un sfârșit nenorocit”. 
Se înţelege că, în cavalcada aceasta de păcăleli 
deșucheate, cheia succesului rezidă oricând în dinamismul 
sănătos al acţiunii iar nu în improbabilele trăiri dilematice 
ale personajelor. Nu altfel se explică inerentul deficit de 
analiză psihologică, constatabil aici, ca de altfel și în aria 
altor genuri unde aventura joacă un rol de prim plan. 
Imprejurarea i-a scăpat din vedere domnului Alexandru 
Balaci, autorul nu foarte inspiratului studiu introductiv la 
ediţia din 1970 a traducerii Decameronului, în care, 
încercând să supraliciteze darurile scriitorului, se străduie 
să-i descopere o pretinsă disponibilitate analitică. Iată ce 
susţine dânsul în acest sens: „O altă trăsătură esenţială a 
realismului lui Boccaccio este subtila analiză psihologică”. 

lar puţin mai încolo: „Psihologismul lui Boccaccio se 
manifestă culminant în ciclul de nuvele care sunt în 
realitate un roman în germene”. Nici gând de așa ceva. lar 
faptul nu trebuie să stârnească nici o frustrare, știut fiind 
că, de-a lungul secolelor, s-au ivit nenumărate creaţii epice 
memorabile - proprii, de pilda, istorisirilor picarești, 
romanului istoric și chiar genului fantastic - care se 
dispensează de presupusa obligație a sondajelor 
psihologice. Desigur, aceasta nu înseamnă că intuiţiile 
psihologice nu pot apare pe alocuri chiar și în cărțile 
indiferente în genere faţă de o asemenea preocupare. lată, 
bunăoară, aici, succinta dar pătrunzătoarea observaţie 
moral-psihologică asupra dilemei oamenilor ajunși în 
situaţia de a alege între a se lăsa luaţi de șuvoiul unei 
ispite sau a încerca să reziste tentaţiei: „De știut nimeni n- 
are să știe; și apoi chiar de ar ști, mai bine e să faci ceva ș- 
apoi să-ți pară rău, decât să nu faci și pe urmă să-ţi pară 
rău că n-ai făcut-o”. (III, 5) 

Neîndoielnic, colecția celor o sută de „novelle” 
renascentiste italiene este o carte etern referenţială, atât 
din unghiul modului de organizare a banchetului narativ 
cât și din cel al vivacităţii intrinseci a naraţiunilor. 

se însoară în silă, de ciudă pleacă la Florența și acolo, 
îndrăgostindu-se de-o fată, Giletta se culcă cu el în locul fetei și 
naște doi băieţi; din care pricină Beltramo, primind a o îndrăgi, şi- 
o i ţine de nevastă... eee eee eee nenea nenea 314 


Povestea:a zecea. ss io ceata ia te ate i a oii a id it d a 325 


Alibech se face pustnică, iar sihastrul Rustico o învaţă cum să-l 
vâre pe necuratul în iad; la urmă, fiind luată de la sihăstrie, se 
marita cu Neerbale. tisa dn aceata d atata da acu e a otet e uta 325 


ZIUA A PATRA FILOSTRATO....esseessssseeecseeeecsseeee 336 


Sfârșește cea de a treia zi a Decameronului și începe cea de a 
patra, în care, sub sceptrul lui Filostrato, se vorbește despre acei 
ale căror iubiri au avut un sfârșit nenorocit... eee eeeeeeee 338 


Povestea întalnit de aa deal deodata mea calit a aia ai ea a a 347 


Tancredi, prințul Salernului, omoară pe iubitul fiicei lui și îi trimite 
inima într-un pocal de aur; fata toarnă deasupra apă otrăvită, o 
bea: ȘI:MOarei scai di aa i cae odata d aia Ida dau a ciudate iu ii seal aa 347 


Povestea a doua... eee oo ee eee ee eee eee eee ae eeee 359 


Călugărul Alberto dă a înţelege unei femei că Arhanghelul Gavril 
s-a îndrăgostit de dânsa și sub înfățișarea lui se culcă de mai 
multe ori cu ea; apoi de frica rudelor femeii se azvârle de pe geam 
și se adăpostește în casa unui om sărac, care a doua zi îl duce în 
chip de sălbatic în piaţă, unde, fiind recunoscut, e prins și 
întemnițat de ceilalţi călugări... eee eee eee 359 


Povestea.a-treia scoata cote dă iti aa arat id A a arie a aia ea 371 


Trei tineri iubesc trei surori și fug cu ele în Creta; cea mai mare își 
omoară iubitul din gelozie; mijlocia o scapă de la moarte, 
culcându-se cu ducele din Creta, dar e omorâtă de iubitul ei, care 
fuge apoi cu cea mai mare; al treilea tânăr cu mezina sunt 
învinovăţiţi de omor și, prinși fiind, de frica morţii, mărturisesc în 
silă; la urmă îi cumpără pe paznici, pleacă la Rodos fără un ban și 
acolo mor în sărăcie... nea eeaaeaaaee 371 


Povestea a Patras scai atacase dacat i eae e n bla dan bd reta 379 


Gerbino, calcând făgăduinţa dată de regele Guiglielmo, bunicul 
lui, atacă o corabie a regelui din Tunis, ca să-i răpească în silă pe 
una din copile; fata e omorâtă de cei de pe corabie, Gerbino îi 
omoară pe ucigașii ei și-n cele de pe urmă e omorât și el.......... 379 


Povestea â cincea: scana e aaa daca ata el dna ca atata E ia aa da e 385 


Fraţii Lisabettei îi omoară ibovnicul, care-i apare apoi în vis și-i 
spune unde e îngropat. Fata îi dezgroapă capul pe ascuns, îl pune 
într-o glastră cu busuioc și plânge peste el în fiecare zi, până ce 
fraţii îi iau glastra; nu după multă vreme fata se stinge de durere. 


Povestea a ȘASE ae ace tea ata ceia atatia iad ee dacia ETENEE Bla ab 390 


Andreuola îl iubește pe Gabriotto; îi povestește un vis de-al ei și el 
unul de-al lui. Pe urmă Gabriotto, pe neașteptate, îi moare în 
braţe; în timp ce fata c-o slujnică îl duc acasă la el, sunt prinse de 
oamenii stăpânirii, cărora Andreuola le povestește întâmplarea. 
Cârmuitorul orașului vrea s-o necinstească; ea nu se lasă. Tatăl 
fetei prinde de veste și, fiind ea găsită nevinovată, până la urmă 
izbutește s-o scape de pedeapsă; dar fata nu mai vrea să trăiască 
în lume și se călugărește....... cecene eaeeae 390 


Poyeslea a SapLea isa este aaa o aa aa pică aaa beta dada ba de da 399 


Simona îl iubește pe Pasquino; stau amândoi într-o grădină; 
Pasquino își freacă dinţii c-o frunză de salvie și moare; Simona 
este prinsă și, vrând s-arate judelui cum a murit Pasquino, își 
freacă dinţii c-o frunză de salvie și moare și ea... 399 


Povestea a OD stea oscila aa iai da ae ea ala a ea d i oua at Dot aaa 404 


Girolamo o iubește pe Salvestra; la rugămintea maicii sale el 
pleacă în silă la Paris, se întoarce și-o găsește pe fată măritată; 
intră pe ascuns în casa ei și moare lângă dânsa; e dus apoi într-o 
biserică și acolo moare și Salvestra, întinsă alăturea de el........ 404 


Povestea a noua......... eee eee eee ee ee eee eee ANEN ENEE Se 411 


Messer Guiglielmo Rossiglione îi dă nevestei sale să mănânce 
inima lui messer Guiglielmo Guardastagno, omorât de el și iubit de 
ea; femeia aflând lucrul acesta se aruncă de pe o fereastră, moare 
și e îngropată împreună cu iubitul ei... eee eee eee 411 


Povestea a-zecea:. a a N sare oa dedat a dania do a da i ice cata 416 


Nevasta unui doctor, crezându-și ibovnicul mort, îl ascunde într-o 
ladă, pe care doi cămătari o duc acasă la ei; acolo ibovnicul, care 
era adormit cu opiu, se trezește și e luat drept hoţ; la judecată, 
slujnica femeii, spunând că ea îl pusese în ladă, îl scapă de 

spânzurătoare, iar cei doi cămătari sunt osândiţi la gloabă pentru 
ladă furată setea aa atac aa lect at a SE ei lit 416 


ZIUA A CINCEA FIAMMETIA......ccee eee eee eeeeeeeeeee- 430 


Sfârșește cea de a patra zi a Decameronului și începe cea de a 
cincea, în care, sub sceptrul Fiammettei, se vorbește despre acei 
îndrăgostiţi care ajung până la urmă, după întâmplări nenorocite, 
să aibă parte de NOTOC...........sessessessessesecsresressessrseeseoseeseesesseesreseeso 432 


Povestea Calcat been eve eee E el ama a ia eta Dilie Al 434 


Iubind, Cimone învaţă carte și-o fură pe Efigenia, iubita lui, pe 
mare; e azvârlit la Rodos în temniță, de unde scapă mulţumită lui 
Lisimah, cu care o fură din nou pe Efigenia și împreună cu ea pe 
Cassandra, în ziua nunții lor, fugind cu ele în Creta; la urmă, după 
ce se însoară cu fetele, sunt rechemaţi acasă... eee 434 


Povestea a doua............cce eee eee eee eee ee eee eee aiei 447 


Gostanza îl iubește pe Martuccio Gomito și, auzind c-ar fi murit, cu 
deznădejdea în suflet se urcă singură într-o barcă, pe care vântul o 
împinge până la cetatea Susei; regăsindu-și iubitul teafăr la Tunis, 
i se arată, iar el, care dobândise prin sfaturile sale favoarea 
regelui din Tunis, o ia de nevastă și apoi se întoarce avut în Lipari, 
împreună cu dânsa... eee anna aeaaa 447 


Povestea.a-treia see ice e ete iasote că păcate oa ii duete data a ae 455 


Pietro Boccamazza fuge cu Agnolella; se întâlnesc cu niște hoţi; 
fata se ascunde într-o pădure și apoi e dusă într-un castel. Pietro e 
prins, dar scapă din mâinile tâlharilor și după felurite peripeții 
nimerește la castelul unde se află Agnolella; o ia de nevastă și se 


înțoarce:cu: ea la RODG a descinde fana doi ce Ra aia cea 455 
Povestea a: Patras ceea cea ia ada ud seat Data ata o tag pica uda aaaea a 464 
Ricciardo Manardi e găsit de messer Lizio din Valbona cu fata lui, 
pe care apoi o ia de nevastă și se împacă cu bătrânul................ 464 
Povestea a CINCEA. os co iii ace aaa ca ai doi aă aaa a ulita 471 


Guidotto din Cremona își lasă fata lui Giacomino din Pavia și 
moare; la Faenza, Giannole di Severino și Minghino di Mingole se 

îndrăgostesc de dânsa și se încaieră; în cele de pe urmă, aflându- 
se că fata e sora lui Giannole, e dată de nevastă lui Minghino...471 


Povestea â Saseau inca til seca Daia aa eta ăi dala pt aia ad ind A 478 


Gianni din Procida, fiind găsit cu iubita lui, care fusese dăruită 
regelui Frederic, e legat de un stâlp, pentru a fi ars pe rug cu 
dânsa dimpreună; ci, fiind recunoscut de Ruggieri dell'Oria, până 
la urmă scapă și se însoară cu iubita sa... eee eeeee 478 


Povestea a şaptea..........sssesesesesessssssssesesocsesesscsersesorseseroesesoese 485 


Teodoro e îndrăgostit de Violante, copila lui messer Amerigo, 
stăpânul său; o lasă grea și-i osândit la ștreang; pe drum către 
spânzurătoare, sub lovituri de bici, recunoscut fiind de tatăl său, e 
lăsat liber și apoi se însoară cu Violante........cceee eee eee eeeee 485 


Povestea a Opta ta tonală cecenii uree ea d ureei a AE ea dai 493 


Nastagio degli Onesti, iubind o fată din neamul Traversarilor, își 
cheltuiește averea fără să fie răsplătit de ea cu aceeași dragoste; 
rugat de-ai săi, pleacă la Chiassi, și vede acolo un cavaler gonind 
din urmă o fată, pe care, după ce-o omoară, o taie și o dă la câini. 
Poftește la o masă pe-ai săi și pe iubită; dânsa vede cum o sfâșie 
câinii pe fata urmărită și, îngrozindu-se, de teamă să nu păţească 
tot așa, îl ia de bărbat pe Nastagio.........cee eee eee eee 493 


Povestea a noua......... eee eee eee ee eee eee E EE A 500 


Federigo degli Alberighi iubește fără a fi iubit, își risipește avutul 
în dărnicii și pân' la urmă, rămas cu un singur șoim, i-l dă în 
bucate doamnei îndrăgite, ce-i preacinstise casa; iar dânsa, 
înduioșată, îl ia de soţ și face dintr-însul om bogat...........ceee eee. 500 


Povestea a zecea. setea aaa bat oua a dot ateu ai tauri el dual a 508 


Pietro din Vinciolo cinează la niște prieteni, iar nevastă-sa își 
aduce în casă un tânăr; bărbatul se întoarce și ea îl ascunde pe 
tânăr sub o coșarcă de găini. Pietro îi povestește că-n casa 
Ercolanilor, unde cinase el, fusese aflat un tânăr adus în casă de 
nevastă; femeia o face de două parale pe nevasta lui Ercolano. Din 
nenorocire, un catâr pune copita pe degetele tânărului, care ședea 
pitit sub coș; băiatul strigă, Pietro îl vede și află înșelăciunea 
nevesti-si cu care, din blestemăţia lui, până la urmă se împacă. 508 

ZIUA A SASEA E LILSAiieigobeoseăzgaea oaie vas eiinvizezeaea 92 | 


Sfârșește cea de a cincea zi a Decameronului și începe cea de a 
șasea, în care, sub sceptrul Elisei, se vorbește despre aceia care, 
fiind, îmboldiţi cu zeflemele, răspund pe dată înţepând, ori scapă 
de vreo pagubă, primejdie sau batjocură printr-un răspuns bine 
ţintit sau printr-o viclenie... eee eee eee eee aaa 523 


Povestea Intal cete pisaniei socat e E E A ip at ata 526 


Un cavaler făgăduiește madonnei Oretta s-o poarte ca pe cal, 
spunându-i o poveste; dar, povestind-o încâlcit, doamna îl roagă s- 
Odea joS ereenn iina E sit abea cdi OD oa aaa ds Paza ta pla lei 526 


Povestea.:â: Oua: seceta tate acuta ia tă Dia a aluat oa n a at 529 


Cisti brutarul, cu un cuvinţel subţire, îl face pe messer Geri Spina 
să-i pară rău anume de ce-i ceruse fără prea multă chibzuială.. 529 


Povestea @ ENEA paiete diabet ta cate dă cae la tnt e aa dd ea atat 534 
Monna Nonna dei Pulci, la o glumă cam deșucheată a episcopului 
din Florenţa, îi închide gura cu un răspuns bine ţintit................ 534 

Povestea apara ei anca scoată ta iile tă atasa iute A iale ai dai atitea 537 


Chichibio, bucătarul lui Currado Gianfigliazzi, c-o vorbă șugubeaţă 
spusă întru mântuirea lui, preschimbă în râs mânia stăpânului și 
scapă de pacostea cu care-l ameninţa Currado...........ceeeeeeeeee 537 


Povestea a cincea........cce ee ee eee eee eee eee ee nirin iia 541 


Messer Forese din Rabatta și maestrul Giotto, pictorul, venind de 
la Mugello, se împung pe rând cu vorba, bătându-și joc de 
înfățișarea lor pocită............essseeeesseerssseerssserresseresssterssersereseesersee 541 


Povestea a sasen munnu a Beit a mită oi atatia uită 544 


Michele Scalza, dovedind unor flăcăi că baroncii sunt cei mai 
nobili oameni de pe pământ, câștigă un rămășag și se alege cu o 

Madonna Filippa, fiind aflată de bărbat cu ibovnicul, e dusă în fața 
judecății, de-unde scapă c-un răspuns hazliu, ba face să se 


schimbe, și legea pe deasupra... ee eee eee eee aaa 547 
Povestea. a: Oa cina cos ne aaa a Ra Deal ia ata lea a Do aaa 551 
Fresca își îndeamnă nepoata să nu se uite în oglindă, dacă, 
precum spunea, îi era așa de silă de mutrele nesuferite............. 551 
Povestea. DOUG: orice rera tera oera iat gta i iati ba it aud a ea 554 
Guido Cavalcanti cu-o vorbă de ocară atinge ușurel pe câţiva nobili 
florentini ce se legaseră de dânsul... eee eee eeeaea 554 
Povestea a ZECE acceasi Botta pt tatal ace batea Dai Pitesti da al a atat 558 


Călugărul Cipolla făgăduiește unor ţărani să le arate pana 
arhanghelului Gavril; ci aflând în locul ei tăciuni, le spune că sunt 
tăciunii pe care a fost ars sfântul Laurenţiu... eee 558 


ZIUA A ȘAPTEA DIONE 0.....cccccee eee eee eee neeaeeeee D77 


Sfârșește cea de a șasea zi a Decameronului și începe cea de a 
șaptea, în care, sub sceptrul lui Dioneo, se vorbește despre 
păcălelile pe care nevestele, ori că erau îndrăgostite, ori ca să 
scape de bucluc, le-au tras bărbaţilor, cu știința sau fără știința 
aCEȘIOr ai aa aaa ic a oii d a tea ad a e m atatea e roi d daf ac aia bl 8 00 d 579 


Gianni Lotteringhi aude peste noapte că-i bate cineva la ușă și-o 
scoală pe nevastă-sa; femeia îi dă a crede că-i vorba de-o stafie; se 
apucă amândoi să spună o rugăciune, ca să-i descânte arătării, și 
bocănitul conteneşte.............sssssssersessessessessessessessessesersesesesseesseses 581 


Povestea a doua... eee N eee eee ee eee a ee aa aeai 587 


Peronella, prinzând de veste că omul ei se întoarce acasă, își 
ascunde ibovnicul într-un butoi; aflând de la bărbat că tocmai îl 
vânduse, îi spune că înaintea lui și ea îl vânduse unuia, care 
intrase în el să vază dacă e bun. Ibovnicul iese din el, îl pune pe 
bărbat să curețe butoiul și apoi și-l duce acasă...........ccmeee eee 587 


Povestea.a. treia: aaa zace cotă ana aaa data adie ao d tiu i Da Da dată 593 


Călugărul Rinaldo se culcă cu cumătra lui; dând peste ei bărbatul, 
îl fac să creadă că Rinaldo descânta finului de viermi................ 593 


Povestea a pala asia tara cil aia oi ca d aia dat iti 20 iat baia 600 


Într-o noapte, Tofano își încuie nevasta afară; femeia văzând că nu 
poate pătrunde cu binișorul în casă, se preface că se azvârle într- 
un puț și aruncă în locul ei o piatră. Tofano iese iute și dă fuga la 
puț; femeia intră în casă, îl zăvorește afară și-l face de rușine, 
strigând la el și suduindu-l......cc eee eee eee ne aeee 600 


Povestea.a:cincea:: ase ciot cala inta a tt E ura a iti alai at 605 


Un soţ gelos, deghizându-se în preot, își spovedește nevasta; 
femeia îi mărturisește că îndrăgește un popă, care în fiecare 
noapte vine la ea acasă; în vreme ce bărbatul pândește pe ascuns 
la ușă, nevasta își aduce ibovnicul prin acoperiș și se desfată în 


Povestea a ļşasea............ssesesesesessscscerescsesesessecorersesossesosorsesoese 615 


Madonna Isabella, în timp ce stă cu Leonetto, primește vizita lui 
messer Lambertuccio, care e îndrăgostit de dânsa; venind 
bărbatul ei acasă, doamna îl trimite afară pe messer Lambertuccio 
cu un cuțit în mână și până la urmă bărbatul ei îl însoțește pe 
Leonetto până acasă... eee eee ee aeeaae 615 


Povestea a saptea. sie sincau ate ca poala ce dioda ea dan tata at ATEAN aiba 620 


Lodovico destăinuiește madonnei Beatrice iubirea ce i-o poartă; 
femeia, după ce-și trimite bărbatul să meargă în locul ei în 
grădină, se culcă cu Lodovico, care se duce apoi și-l bate măr pe 
barbăţel.. issa ae a acea sotaacet o E da d a a ii oaza dia ati 620 


Povestea. a optante i Pta e ate baltă ele a aa ta da iata a 627 


Un bărbat își bănuiește nevasta; dânsa își leagă peste noapte o 
sforicică de un deget, ca-n felul acesta să simtă când vine 
ibovnicul. Bărbatul își dă seama și, în timp ce el se ia pe urmele 
iubitului, femeia așază în pat, în locul ei, pe alta, pe care el apoi o 
bate măr și-o tunde; la urmă pleacă după fraţii nevestei, care însă, 
aflând că dumnealui minţise, îl fac cu ou și oţet..........ceeeeeeeeeee 627 


Povestea àa NOUasii caci ien aie ta i pia ada aia aia iasi ci aia a Dea a e 636 


Lidia, nevasta lui Nicostrato, îl iubește pe Pirrus; acesta, drept 
dovadă a dragostei, îi cere să săvârșească trei lucruri, pe care ea 
le săvârșește și pe deasupra se mai și desfată cu el sub ochii lui 
Nicostrato, căruia îi dă a crede că ceea ce văzuse fusese doar o 
NăluciTe: ai cai n pa 0 0 Clt da daia a 8 calca dată su tă ada da 636 


Povestea a zecea..........cee ee resia ee ee eee eee TeK EEE PEENE ETERNO 648 


Doi sienezi iubesc o femeie, cumătra unuia dintre ei; cumătrul 
moare și, după cum îi făgăduise tovarăşului său, se întoarce spre 
a-i povesti cum e pe lumea cealaltă... eee eee 648 


ZIUA A OPTA LAURETT A... eee eeeeeeeee- 056 


Sfârșește cea de a șaptea zi a Decameronului și începe cea de a 
opta, în care, sub sceptrul Laurettei, se vorbește despre acele 
păcăleli pe care zilnic și le trag fie bărbaţii între ei, fie femeile 
bărbaţilor, fie aceștia femeilor... eee eee eee 658 


Povestea T aie Less cae ca ct EE E a a 659 


Gulfardo se înțelege cu nevasta lui Guasparruolo să se culce cu ea 
pentru o sumă de bani; împrumută banii de la Guasparruolo, îi dă 
femeii, iar apoi, de faţă cu bărbatul - zicând că înapoiase banii 
femeii - o silește să spună că-i primise... eee eee eee 659 


Povestea a doua............cce eee eee eee eee ee eee eee ee eeoae eee 663 


Popa din Varlungo se culcă cu monna Belcolore și-i lasă drept 
zălog giubeaua lui; pe urmă, luând de la femeie o piuliță cu 
împrumut, când i-o trimite înapoi, îi cere în schimb giubeaua; 
femeia i-o înapoiază și-și varsă focul ocărându-l.........cm eee 663 


Povestea a. treia: cica see cas aria ce aratat a datata datata ta ei atat ae cl 671 


Calandrino, Bruno și Buffalmacco încearcă să găsească pe valea 
râului Mugnone o piatră fermecată, căreia îi zice Elitropia. 
Calandrino își închipuie c-a găsit-o el și se întoarce acasă încărcat 
de pietre; nevasta îl ocărăște; el, înfuriat, o bate zdravăn și apoi le 
povestește prietenilor ceea ce ei știau mai bine decât dânsul....671 


Povestea: a patra. anonima oaia atei asa Ana ada a aa TE le d 681 

Canonicul din Fiesole iubește o văduvă, căreia nu-i e drag; 
crezând că se culcă cu dânsa, se culcă c-o slujnică de-a ei și-i prins 
de episcopul care fusese adus de faţă de către fraţii doamnei.. .681 


Povestea-a cincea ice acc ceia e tu aaa aa d ga aane ONI ala a arata 688 


Trei tineri îi trag izmenele unui judecător venit la Florenţa din 
provincia Le Marche, în timp ce el, din jilţul lui, ţinea judeţ la 
PICIU se see era a e an Dai d E E iata ag E EE Re bei De ta 688 


Povestea SAS iasa oa sacose unsa ea iii iti aaa tai rabaitaa ala cae ae deal el 692 


Bruno și Buffalmacco îi fură un porc lui Calandrino; ca să găsească 
hoțul, îl pun să facă o încercare cu acadele de ghimber și vin din 
cela dulce și-i dau și lui două acadele, amare înăuntru, amestecate 
cu aloi; hoţul se arată a fi chiar el, drept care e nevoit să deie 
prietenilor săi două perechi de claponi grași, ca să nu-l spună 
nevestei lui. n see atelier ceea aa dala aaa ca flu dadea eta oile 692 


Povestea a Saptea, saca seoecad două 2 coat bei ai ea 303 ada de daia St d ls 700 


Un student iubește o văduvă: femeia, îndrăgostită fiind de altul, îl 
lasă o noapte întreagă să stea în zăpadă și s-o aștepte; studentul 
află și el mijlocul de-a se răzbuna și-o lasă pe femeie să șadă goală 
o zi întreagă în toiul verii pe un turn, în bătaia soarelui și în voia 
muștelor și-a tăunilor.......cce eee eee eee eee nea 700 


Povestea a. OD A ceota oaie e ia ansa al ară ai 8 d dpi ai ai da di 726 


Doi tineri se au foarte bine; unul din ei se culcă cu nevasta 
celuilalt; acesta, dându-și seama, se înţelege cu nevasta 
prietenului său ca să-l închidă într-o ladă, deasupra căreia pe 
urmă, în timp ce el sta înăuntru, ei se desfată împreună............ 726 


Povestea a noaaraa a ouale dau a tau d ala ala uit uit 732 


Maestrul Simone, doctorul, ducându-se într-o noapte la îndemnul 
lui Bruno și al lui Buffalmacco într-un anume loc, pentru a fi primit 
într-o anume ceată care mergea la tâlhărit, e aruncat de 
Buffalmacco într-o groapă cu gunoi și lăsat acolo.........ce eee 732 


Povestea.a:zecea: sie cara d aa i Dica ii ERRE S 751 


O siciliană îi fură cu îndemânare unui negustor tot ce-și adusese la 
Palermo; negustorul, prefăcându-se că se întoarce cu mult mai 

multă marfă decât întâia oară, împrumută bani de la femeie și-i 
lasă în schimb apă și Câlți......ccc eee eee eee eee eee 751 


ZIUA A NOUA EMILIA... eee eee eee ee eeeeeeeeaeeeee 707 


Sfârșește cea de a opta zi a Decameronului și începe cea de a 
noua, în care, sub sceptrul Emiliei, fiecare vorbește cum îi place și 
despre.:ceiplace.: sec sia e ceata da că ca cala iza sedan cai 769 


Povestea ID Caliope detali DE fel ta el fe dl Dia de lite Doe 771 


Madonna Francesca, fiind iubită de doi tineri, Rinuccio şi 
Alessandro, și dânsa neiubind pe nici unul din ei, îl pune pe 
Alessandro să zacă într-o criptă, ca și cum el ar fi fost mortul, iar 
pe Rinuccio să-l scoată pe răposat din raclă; și, fiindcă tinerii nu-s 
vrednici să ducă treaba pân' la capăt, cu atare vicleșug femeia 
scapă de:amaridoi: i sa cucerea act d ceata ta ae Cat aici nd ua ui 771 


Povestea a doua... eee eee eee eee ee eee ETE EEN 778 


O stareță se scoală în mare grabă pe întuneric să prindă o 
călugăriţă cu ibovnicul ei în pat, pârâtă fiind de celelalte maici; 
dar cum stareţa se afla ea însăși cu un popă, socotind că-și pune 
vălurile în cap, își pune la locul lor izmenele părintelui; văzând una 
ca asta, pârâta îi spune ce are în cap și, fiind iertată de pedeapsă, 
se poate desfăta în tihnă cu iubitul ei... eee eee eee 778 


Povestea.a-treia..ni ce ceia coca cota citata oa oii e udă ora ae dada atat e aa 782 


Maestrul Simone, îndemnat de Bruno, de Buffalmacco și de Nello, 
îi dă a crede lui Calandrino că a rămas însărcinat, drept care el le 
dă claponi și bani să-i ieie leacuri și leapădă fără să nască........ 782 


Povestea. a Patra. ni cateii dat aaa a dig ea da Saab ae aiba dd i 0 788 


Cecco al lui messer Fortarrigo își joacă la Buonconvento tot ce are 
și pe deasupra și banii lui Cecco ai lui messer Angiulleri; pe urmă, 
fugind după el numai în cămașă și învinovăţindu-l de furt, pune 
niște ţărani să-l prindă, se îmbracă cu straiele lui, îi ia calul și 
pleacă, lăsându-l numai în cămașă... eee eee eee 788 


Povestea a.tinceaii.: cica a i ca aaa ouă doa a atu a ata 793 


Calandrino se îndrăgostește de o fată; Bruno îi face un bileţel cu 
care, dacă o va atinge, fata îl va urma pretutindeni; Calandrino se 

întâlnește cu ea, dar nevastă-sa îl prinde și-i face un tărăboi 
CUT Pit ec sa atac atata bora a a 8 căt ct aa dota alee lil el ra 793 


Povestea a Saseau acrana rki Ae R A pă baia Moale al 803 


Doi tineri trag la un han; unul din ei se culcă cu fata hangiului, iar 
celălalt cu nevasta, care din greșeală intrase în patul lui; cel care 
se culcase cu copila se întinde apoi lângă tatăl ei și-i povestește 
tot, crezând că se destăinuiește tovarășului său. Se iscă o ceartă, 
dar nevasta hangiului, dându-și seama de greșeală, se vâră în 
patul fetei și pune rânduială în toate prin câteva cuvinte........... 803 


Povestea a saptea... sii seeie ce site aaa da De tate ba ali a e aaa Dată be alia ERA 809 


Tolano di Molese visează că un lup sfâșie gâtul și faţa nevestei lui; 
îi spune să se păzească, femeia nu-l ascultă și visul se adeverește. 


Povestea. a Opta erene ta oaze otite Ei i dnaiae pla ăn e 2000 dala ga 812 


Biondello îi joacă un renghi lui Ciacco poftindu-l la un prânz; 
Ciacco se răzbună cu băgare de seamă, făcând astfel încât 
Biondello să fie snopit în bătaie... eee eee eeeeeaea 812 


Povestea a noan niere aaa aaa ia aa di aaa a ie aaa iata aia ataca aa aa 817 


Doi tineri cer sfatul lui Solomon, unul ca să afle ce trebuie să facă 
pentru a fi iubit, iar celălalt ca să afle cum ar putea să-și 
pedepsească nevasta îndărătnică. Solomon îl învaţă pe cel dintâi 
să iubească, iar pe al doilea să se ducă la Podul Gâștei.............. 817 


Povestea a: zecea... cei secetei tA lea dai ci oaia săi a i diana ii aere 823 


Don Gianni, la îndemnul cumătrului Pietro, face niscaiva farmece 
ca s-o preschimbe pe nevasta cumătrului în iapă, dar când să-i 
pună coada, cumătrul Pietro strică tot, zicând că nu vrea coadă. 


ZIUA A ZECEA PAMFIL I 0... eee eee eee eeeeeeee- 830 


Sfârșește cea de a noua zi a Decameronului și începe cea de a 
zecea și ultima în care, sub sceptrul lui Pamfilo, se povestește 
despre aceia care, mânaţi de dărnicie ori de mărinimie, au săvârșit 
lucruri de seamă în dragoste ori în alte cele... eee 832 


Povestea Nalatan teoretica a ama da a da ac iata i a at 833 


Un cavaler îl slujește pe regele Spaniei; i se pare că nu e răsplătit 
cum trebuie, dar regele îi dovedește deslușit că nu e vina lui, ci a 
sorții, care îi e vrăjmașă, și la urmă îl dăruiește cu fel de fel de 
daruri. cs seca ca pacea ela oua datata A 0 dalta daca de asta adaos dă 833 


Povestea a doua... ei caci stea ode săli cota cotatia casio giga 837 


Ghino di Tacco îl prinde pe abatele din Cluny, îl vindecă de rău de 
pântec și apoi îl lasă slobod. Abatele se întoarce la curtea papală 
din Roma, îl împacă pe tămăduitor cu papa Bonifaciu și-l face frate 
ospitalier: sist tai 0 pt oaia cota Platoul oo ba dă Pta iu le pct uita 837 


Povestea a trela cico cara ne Tautii odaie la ine taia aa a dal Ciu a 843 


Mitridanes, pizmuind dărnicia lui Natan, pleacă în căutarea lui cu 
gând să-l omoare și nimerește peste el; Natan, nefiind recunoscut, 
îl învaţă cum să facă și îl așteaptă într-un desiș, așa precum 
orânduise; Mitridanes, recunoscându-l, se rușinează foarte de 
gândurile lui și până mai la urmă se despart buni prieteni......... 843 


Povestea a patran poteca dat oana iinei tataie aa ăla a da d et 851 


Messer Gentile dei Carisendi, întorcându-se de la Modena, scoate 
din mormânt o femeie iubită de el care fusese îngropată fiind 
socotită moartă. Femeia, venindu-și în fire, naște un băiat, iar 
messer Gentile o înapoiază dimpreună cu copilul, bărbatului ei, 
Niccoluccio Caccianimico......c eee eee e eee an aaae 851 


Povestea a cinte nrnna ce ga iată N a a a dala ea 860 


Madonna Dianora îi cere lui messer Ansaldo o grădină tot atât de 
frumoasă în ianuarie ca și în mai; messer Ansaldo i-o dă cu 
ajutorul unui vraci. Soțul madonnei Dianora o lasă să împlinească 
dorința lui messer Ansaldo, care, mişcat de mărinimia soțului, o 
dezleagă pe femeie de făgăduinţa ei și la rândul lui vraciul îl 
dezleagă pe messer Ansaldo de făgăduinţa lui, fără să-i ia nimica 
IN schimb aea sata de ia Sita 0 Aa daia o aa a dă bat cd ala 860 

Regele Carlo se îndrăgostește la bătrâneţe, în culmea gloriei, de o 
copilă, dar până la urmă rușinându-se de nebunia lui, o mărită 
bine pe ea precum și pe sora ei... eee eee eee eee 866 


Povestea. a SAPE aura oieaără eraris deeuta ăi a Aa ae e ut lead 873 


Regele Petru, auzind ce mult îl îndrăgește Lisa, care de dragul lui 
zăcea la pat bolnavă, o mângâie cu vorbe bune și fata se 
întremează. Apoi o mărită cu un tânăr nobil, îi dă o sărutare pe 
frunte și-i făgăduiește să fie cavalerul ei... eee 873 


Povestea. a Opta sai ei iei aia tatal at bai ei ae alti d al dada da 882 


Sofronia, crezând că se mărită cu Gisippo, se mărită cu Titus 
Quintius Falvius și pleacă împreună cu el la Roma, unde sosește și 
Gisippo fără de nici un ban; crezând că e disprețuit de Titus, 
pentru a sfârși cu viaţa se învinovăţește singur de moartea unui 
om. Titus îl recunoaște și pentru ca să-l scape ia asupra sa omorul 
făptuit; văzând acestea, adevăratul ucigaș își dă fapta în vileag, 
din care pricină Octavian îi iartă pe toţi trei; la urmă Titus își 
mărită sora cu Gisippo și își împarte întreaga avere cu el.......... 882 


Povestea a Nolanin aan atentia at ati cae taia ăia ci a data Dra ai 902 


Messer Torello îl preacinstește în casa lui pe Saladin, care se 
deghizase în haine de neguţător, apoi pleacă în cruciadă, lăsând 
vorbă nevestei sale, că dacă nu se întoarce peste un an de zile, să 
se mărite a doua oară. În luptă cade ostatec și fiind șoimar vestit e 
dus în faţa sultanului. Saladin îl recunoaște, îi spune cine este el 
și-l preacinstește ca pe un prieten. Messer Torello se îmbolnăvește 
și într-o noapte e dus prin vrăji acasă la Pavia; acolo ia parte la 
nunta nevestei lui, dar, fiind recunoscut de dânsa, se întorc 
amândoi la casa lor... eee eee 902 


Povesteaâ.-a zecea. neo oaie tă dial du eu aa eter a lu aa iati ua 923 


Marchizul di Saluzze la rugăminţile supușilor săi se hotărăște să 
se însoare după placul inimii și ia de nevastă pe fata unui ţăran, cu 
care are doi copii, pe care se preface că-i omoară. Pe urmă îi dă a 
crede fetei că e sătul de ea, că și-a luat altă nevastă și își aduce în 
casă pe propria lui copilă, dând-o drept soaţa lui, iar pe cealaltă o 
izgonește, lăsând-o numai în cămașă. La urmă, aflând-o răbdătoare 
la toate aceste încercări, plin de iubire pentru dânsa o aduce iar 

acasă, îi arată copiii care se făcuseră mari și-o prea-cinstește 
drept marchiză, punându-i și pe ceilalți s-o preacinstească tot la 

